
FRANCOIS RABELAIS 
GARGANTUA şi PANTAGRUEL 


CARTEA ÎNTÎI e PREAÎNFRICOŞATA VIAŢĂ ° A MARELUI 
GARGANTUA + TATĂL LUI PANTAGRUEL + AŞA CUM A FOST 
ALCĂTUITĂ MAI DEMULT + DE DOMNUL ALCOFRIBAS * 
ABSTRĂGĂTOR DE CHINTESENŢĂ + SCRIERE PLINĂ DE 
PANTAGRUELISM 


CĂTRE CITITORI 

Prieteni, răsfoind această carte 

Venin şi scîrbă-n ea n-o să aflaţi; 

Lăsînd orice miîhnire la o parte, 

De scrisul meu să nu vă ruşinaţi. 

N-o să ieşiţi de-aici mai înzestrați, 

În schimb veţi învăţa să rideţi bine; 

Mai drepte gînduri n-am purtat cu mine. 
Văzînd cum v-a cuprins tristeţea hîdă, 
N-am stat să pling, am ris cum se cuvine, 
Căci numai omului i-e dat să rîdă. 


CUVÎNTUL ÎNAINTE AL SCRIITORULUI 


Băutori străluciți şi preasfrinţite feţe - căci nu altora, ci vouă 
vă-nchin aceste scrieri - în dialogul lui Platon, din cartea care se 
cheamă Ospăţul, lăudînd Alcibiade pe învățătorul său Socrate, 
prinţul de toţi recunoscut al înţelepţilor, îl aseamănă între altele 
cu silenele. 

Silenele erau, pe vremuri, nişte cutioare ca acele ce se mai 
văd încă prin unele dughene ale spiţerilor, avînd zugrăvite pe 
ele tot soiul de chipuri vesele şi deşucheate, ca scorpii, satiri, 
cerbi înhămaţi, iepuri încornoraţi, gişte împiedicate, rațe cu 
samarul în spate, precum şi alte încondeieri meşteşugite, 
dinadins închipuite spre-a stîrni hazul lumii necăjite (cum făcea 
Silene, dascălul bunului Bachus). Înăuntru se aflau însă numai 
mirodenii şi balsamuri alese; ambră şi tămiie; mosc şi 
chihlimbar; smirnă şi ienibahar; pietre nestemate şi alte daruri 


de preţ. 

Aidoma fusese Socrate căci privindu-i înfăţişarea şi văzindu-l 
cum arată pe dinafară, n-ai fi dat pe el nici o ceapă degerată, 
atit era de pocit la trup şi de caraghios în apucături. Avea nasul 
turtit şi căutătură de taur; faţă de om nebun, purtări necioplite 
şi îmbrăcăminte grosolană. Era sărac lipit pămîntului, iar noroc 
la femei n-avea nici pe-atit. Nevrednic de a îndeplini vreo slujbă 
în Republică, se ţinea numai de şotii; bea oricînd, cu oricine şi 
de toate ridea, păstrînd cu grijă sub lacăt dumnezeiasca lui 
înţelepciune. Dar dacă ridicai capacul, găseai în cutioară numai 
odoare nebănuite şi de nepreţuit: minte mai pătrunzătoare decît 
a oricărui muritor, cinste neînchipuită, vitejie de neînfricat, cum- 
pătare fără seamăn, deplină împăcare cu sine, gîndire 
neşovăitoare şi un dispreţ vrednic de uimire faţă de toate cite îi 
îndeamnă pe ceilalţi oameni să-şi lase odihna, să alerge, să se 
trudească, să străbată mările şi să poarte războaie între ei. 

Şi ce tilc socotiți că ar putea să aibă această întîmpinare cu 
sămiînţă de vorbă, cînd dau să pornesc la drum ? 

Voi toţi, bunii mei învăţăcei, ca şi ceilalţi împătimiţi ai lenei, 
văzînd numele poznaş al cărţilor ce-am scris: Gargamela, 
Pantagruel, Bucă-Groasă, Mîndria prohabului, Slănină pe fasole 
cum commentol altele, lesne aţi putut crede că citindu-le veţi 
găsi în ele numai glume hazlii, snoave pipărate şi minciuni 
şugubeţe; fiindcă nu v-aţi ostenit să le cercetaţi mai adînc, ci le- 
aţi judecat după înfăţişarea lor, adică după denumirea cărţii, 
care stirneşte îndeobşte batjocură şi rîs. S-ar cuveni însă a privi 
cu mai puţină pripeală rodul stăruinţelor omeneşti de vreme ce 
voi singuri spuneţi că nu haina îl face pe călugăr; că se arată 
unul în anteriu de monah, dar în el nimic duhovnicesc nu are, iar 
altul îşi azvîrlă pe umăr o mantie spaniolească, dar vitejia lui n-a 
văzut Spania niciodată. 

lată de ce, deschizind această carte, să cumpăniţi cu multă 
luare-aminte cuprinsul ei. Veţi vedea astfel, că miezul pe care îl 
ascunde are cu totul alt preţ decit chipul zugrăvit pe deasupra, 
iar gîndurile din adînc nu sînt atît de uşuratice, după cum ar 
putea să arate învelişul lor. lar dacă veţi afla în toate aceste 
cuvinte încredințate tiparului acea veselă pierdere-de-vreme pe 
care numele cărţii v-o făgăduieşte, să nu vă opriţi aici, ca şi cum 
aţi asculta vrăjiţi cîntecul sirenelor, ci să tălmăciţi într-un înţeles 
mai cuprinzător ceea ce vi se pare că izvorăşte dintr-o inimă 


lipsită de griji. 

N-aţi destupat niciodată butelcile? Gil! Gil! Vă mai aduceţi 
aminte cam cite aţi deşertat? Văzut-aţi vreodată cum face 
cîinele, cînd dă peste un os cu măduvă? Platon, în cartea a Ill-a 
despre Republică, spune că e dobitocul cel mai înţelept din 
lume. Uitaţi-vă mai bine la el şi o să băgaţi de seamă cu cîtă 
evlavie miroase osul, cu cîtă grijă îl păzeşte, cu cîtă patimă îl 
prinde, cu cîtă luare-aminte îl pipăie, cu cîtă poftă îl zdrobeşte şi 
cu cîtă grabă începe să-l sugă. Ce-l îndeamnă să se poarte 
astfel? Ce nădăjduieşte şi ce bunătate aşteaptă? Nimic mai mult 
decit puţină măduvă. E adevărat că această fărimă de hrană e 


1 Cum commento -cu tilcuri (lat.) 


mai dulce decit toate celelalte, fiindcă aşa cum spune 
Galenus în Fa.cu. natural. III şi în De usu parti.1, XI, măduva e 
tot ce a plăsmuit firea mai desăvirşit. 

Fiţi dar înţelepţi după pilda cîinelui şi vă bucuraţi, 
adulmecînd şi gustînd aceste cărţi săţioase, de preţ deosebit şi 
de mare cinste: uşurele dacă le frunzăreşti în pripă, dar pline de 
cugetare dacă zăboveşti la sfat cu ele. Apoi, sfărimaţi osul şi 
sugeţi-i măduva hrănitoare! Nu mă îndoiesc nici o clipă că, după 
citirea acestora, veţi fi mai înţelepţi şi mai pricepuţi; veţi simţi 
un gust cu totul nou şi veţi dobîndi o învăţătură ascunsă, care 
vă va ferici cu înalte daruri şi minunate taine; nu numai în 
privinţa credinţei, dar şi a treburilor obşteşti şi a schimbului de 
bunuri dintre oameni. 

Socotiţi oare cu tot dinadinsul, că Homer scriind Iliada şi 
Odiseea s-a gindit la acele parabole, pe care i le-au pus în cîrcă, 
mai tîrziu, Plutarh, Heraclit, Eustațiu, Fronţiu şi Poliţian? Dacă vă 
închipuiţi aşa ceva, sînteţi la o poştă departe de gîndul meu. 
După cum zic de asemenea, că nici Homer, nici Ovidiu în 
Metamorfozele lui, n-au putut să prevestească duhul 
Evangheliei, aşa cum numitul călugăr Lubin, cap de dovleac, a 
încercat s-o dovedească unor nebuni care aveau vreme să-l 
asculte. (Vorba aceea: cum e sacul, aşa-i şi peticul!) 

Dar dacă nici dumneavoastră nu daţi crezare unor asemenea 
năzbitii, binevoiţi a primi tot astfel şi hronicul meu, vesel şi 
proaspăt-scris, pentru care nu m-am trudit mai mult decît 
domniile-voastre, care zăboviţi cu mine la un pahar de vin. Căci 


pentru întocmirea acestei cărţi împărăteşti n-am folosit mai mult 
răgaz decit îi e trebuincios omului să-şi întărească puterile 
trupului, adică să măniînce şi să bea. Acestea sînt ceasurile cele 
mai prielnice pentru scrierea marilor întîmplări şi a cugetărilor 
adînci, după cum obişnuia însuşi Homer, dascălul tuturor 
grămăticilor, ca şi Enius, părintele poeţilor latini, despre care ne 
aduce mărturie Horaţiu; deşi un miîrlan a spus o dată, că 
stihurile acestuia din urmă miroseau mai mult a vin, decit a ulei 
de lampă. 

Tot astfel ar putea să vorbească despre cărţile mele oricare 
scamator de bilci, dar să-i fie în nas, lui acolo ! Cît de minunată, 
de veselă şi de îmbietoare e mireasma vinului! Cît de dulce şi de 
dumnezeiască e, pe lîngă izul de ulei ! Eu unul mă voi simţi 
nespus de mîndru, dacă se va spune despre cărţile mele că 
miros mai mult a vin, decit a ulei; nu cum s-a întîmplat cu 
Demostene, despre ale cărui Cuvîntări s-a zis că miros mai mult 
a ulei de opaiţ, decit a vin. 

E o cinste şi o laudă pentru mine să fiu prețuit ca un bun 
prieten, iubitor de petreceri, cu bucurie primit în toate adunările 
ucenicilor lui Pantagruel. 

Un cîrcotaş găsise cusur acelor cuvîntări ale lui Demostene, 
spunînd că puţeau mai rău decit şorţul murdar al unui vînzător 
de uleiuri. Oricum ar fi, 


1 De facultaHbus naturahbus şi De usu partium corporis 
kumani - 1 şi Despre funcţiile părţilor trupului omenesc (lat.), 
lucrări în care celebrul med (131-201) îşi expune teoria celor 4 
temperamente. 

- Despre însuşirile fireşti "ic şi anatomist Galenus 


voi să alegeţi partea cea mai bună din tot ce-am îndeplinit 
cu vorba ori cu fapta; să cinstiţi cum se cuvine creierul covăsit 
care v-a dăruit aceste plăcute fleacuri, iar mie să-mi daţi voie să 
fiu mereu vesel. 

Aşadar, bucuraţi-vă, dragii mei, şi citiţi cu inimă rizătoare 
cele ce urmează, spre desfătarea voastră trupească şi folosul 
rărunchilor. Şi ascultați, capete de măgari mîncate de sfrinţie, 
nu uitaţi să ridicaţi un pahar în sănătatea mea; pe urmă n-o să 
mai avem nimic de împărţit împreună. 


CAPITOLUL | 
Despre obiîrşia şi vechimea neamului lui Gargantua 


Dacă doriţi sa cunoaşteţi, aşa precum a fost, vechea obirşie 
a neamului lui Gargantua, v-aş îndruma să cercetaţi vechile 
hronici pantagruelice. De acolo veţi afla cum s-au ivit pe lume 
ivrjaşii aceştia şi cum, coborînd de-a dreptul din spiţa lor, s-a 
născut Gargantua, tatăl lui Pantagruel. N-o să vă supăraţi, însă, 
dacă din capul locului, în ceea ce mă priveşte, mă voi lăsa pă- 
gubaş; cu toate că e o poveste pe care aş putea s-o reiau mereu 
de la început, pentru sporita plăcere a înălțimilor voastre. Cel 
puţin aşa spune Platon în Philebo şi Gorgias, iar după el 
Flaccus1, că scrierile de felul acestora, cu cît le citeşti mai des, 
cu atit ţi se par mai desfătătoare. 

Bine-ar fi, dacă fiecare dintre noi ar putea să-şi numească 
strămoşii, începînd cu cei care au încăput în corabia lui Noe şi 
pînă în zilele noastre. Mă gindesc uneori, că mulţi dintre 
împărații, regii, ducii, prinții şi papii zilelor noastre, nu sînt decit 
urmaşii unor strîingători de petice sau cărători de gunoaie; după 
cum e tot atît de adevărat, că destui cerşetori în zdrenţe, care 
întind mîna pe la uşa bisericii, prăpădiţi şi nevoiaşi, poartă în 
vinele lor sîngele unor regi şi împărați, care au ţinut odinioară 
puterea în miini şi au scăpat-o, potrivit minunatei treceri a 
domniei şi a măririi, de la asirieni la mezi, de la mezi la perşi, de 
la perşi la macedoneni, de la macedoneni la romani, de la 
romani la greci şi de la greci la francezi. 

lar ca să vorbesc despre mine însumi, mult îmi vine să cred 
că sînt coboritor dintr-un crai bogat, sau dintr-un prinţ al 
trecutelor vremi, căci rar am întîlnit pe unul mai dornic de a fi 
bogat şi de a fi prinţ: să mănînc zdravăn, să nu fac nimic şi să n- 
am altă grijă decît să-mi pricopsesc toţi prietenii, pe oamenii de 
ispravă şi pe învăţaţi. Mă mîngii cu gîndul că pe lumea cealaltă 
voi fi mai puternic şi mai avut decit ar putea să-mi treacă pe la 
poarta minţii în clipa de faţă. Dacă vă cercetează aceleaşi 
gînduri sau vreunul asemănător, îmbărbătaţi-vă în restrişte şi 
beţi din carafa brumată, de cîte ori se iveşte prilejul. 


1 Poetul latin Quintus Horatius Flaccus (Horaţiu). 


Întorcîndu-ne acum la oile noastre, se cuvine să adaug, că 
din mila cerului ne-au rămas cu privire la vechimea neamului lui 
Gargantua mărturii mai depline decit asupra oricărui muritor, 
afară bineînţeles de Mesia, despre care nu mi-e îngăduit să 
vorbesc, fiindcă nu-mi dau voie diavolii (clevetitorii şi făţarnicii). 
S-a întîmplat aşadar, ca în [...] 

lîngă Bolta rece din Gualeau, (mai jos de Olive, cum mergi 
spre Narsay), săpînd nişte oameni pămîntul mai adînc, să dea 
peste un sicriu de aramă uriaş, atît de ascuns sub stăvilarele 
rîului Vienne, încît nu i se zărea nici unul din capete. Anevoie 
deschizîndu-l, pe latura însemnată dinadins deasupra unei 
ulcele, pe care era scris în limba etruscă: Hic bibiturl, săpătorii 
au găsit nouă butelci aşezate în cruce, ca popicele din ţara 
Gasconiei; iar sub talpa popicului din mijloc era o cărticică 
plăcută la vedere, pîntecoasă, unsuroasă, durdulie, cenuşie, 
bine împlinită şi puţin mucegăită, dar frumos mirositoare, ca un 
trandafir în floare. 

Aici s-a găsit însemnarea mai sus amintitei obiîrşii, scrisă pe 
de-a-ntregul cu slove de pisanie, dar nu pe hirtie, şi nici pe piele 
de vițel, ori pe table de ceară, ci pe scoarță de ulm; iar literele 
erau atit de şterse din pricina vechimii lor, încît anevoie se 
puteau desluşi trei din ele la şir. 

Deşi nevrednic de-o asemenea lucrare, am fost chemat să-i 
descurc iţele, şi ajutîndu-mă cu mai multe perechi de ochelari, 
folosind mijlocul de a citi semnele ascunse (după cheia pe care 
ne-a lăsat-o Aristotel), am izbutit, aşa cum vedeţi, să tălmăcesc 
amintita scriere, pantagruelizînd, adică citind cu paharul în mînă 
minunatele fapte ale lui Pantagruel. 

La sfîrşitul cărţii am dat peste un mic adaos, intitulat 
Farafastăcurile doftoriceşti. Şoarecii, nevăstuicile şi alte 
rozătoare (ca să spun drept) făcuseră ferfeniţă începutul. Cu 
toată cinstea cuvenită vechiturilor, aştern pe hirtie partea care a 
mai rămas. 


CAPITOLUL II 
„Farafastăcurile doftoriceşti" găsite într-un mormiînt 
străvechi 


+ Cimbrilor îmblinzitor temut 
------- ni în zbor, căci se ferea de roită; 


O buţile deodată s-au umplut 

000 sîndu-i unt în cismele-amîndouă2. 

1 Aici se bea (lat.). Literele „etrusce" subliniază cripticismul 
inscripţiei. 1 Posibilele completări: +  - AI,--------- Ve, O - lar, 
000 - Văr. 


lar altul, cînd văzu că valul creşte Răcni: 
- „Seniori, hai, scoateţi-l afară! 

Păcat de barba lui, că se miînjeşte; 
Sau cel puţin întindeţi-i o scară." 
Spun unii, că mai bine-ţi lingi papucul, 
Decit să ceri iertare stînd pe brînci. 
Atunci în lacrimi s-a sculat flaimucul 
Ce pescuia obleţi în ape-adinci, 

Şi-a zis: - „Cinstiţi boieri, nu vă lăsaţi! 
Tipării sînt pe masă la casap, 

lar dacă mai cu grijă vă uitaţi, 

O să vedeţi o pată pe potcap." 

Dar cînd a fost în carți să citească, 
Găsiră numai coarne de vițel. 

- „Tiara a-nceput să se răcească, 

Mi-a îngheţat creierul!" spuse el. 

L-au încălzit cu iz de baraboi 

Şi l-au lăsat tihnit să stea pe vatră, 
Punînd bine-nţeles hulube noi 
Pizmaşilor ce la răspiîntii latră. 

De gaura lui sîn-Patriciu-au zis, 

De Gibraltar şi alte borte-o mie; 

să fi putut, pe toate le-ar fi-nchis, 

în lume guturai să nu mai fie. 

lar toţi spuneau: - „Auzi obrăznicie, 
Să vrea să-ncuie vintul pintenog, 

Să-l ţină strîns sub lăcat în robie, 

Ba poate să-l mai pună şi zălog!" 

Aici fu corbul jumulit în lege 

De Hercule din Lybia barbară. 

- „Cum? zise Miloşi, ce sînt eu? Nu-s rege? 
De ce să mă lăsaţi pe dinafară? 

Vreţi voi, să-mi uit durerea mea amară, 
să vă hrănesc cu broaşte pe curechi? 


Mai bine mort, decit aşa ocară, 

Să fiu vindut de voi la haine vechi!" 
Veni atunci Q. B. şontic şi hop! 

Ca stihurile lui calcînd cu pasul. 
Morarul,văr de-al marelui Ciclop, 

l-a măcinat pe toţi, suflîndu-şi nasul; 
Căci tuturora le sosise ceasul 

să se prefacă-n pulbere şi scrum. 
Sunaţi din trimbiţi şi vestiți cu glasul, 
Erau destui: sînt şi mai mulţi acum! 
în scurtă vreme, pasărea lui Joe 

Făcu prinsoare c-o să fie rău; 

lar el rămase trist şi fără voe, 

Văziînd că-i fiert şi copt regatul său; 
Şi s-a pornit s-aprindă focu-n hău, 
Decit scrumbii să taie de nevoe, 
Robind văzduhul,ca un nătărău, 
Profeţilor corăbiei lui Noe. 

Dar va veni o vreme-ncondeiată, 

Cu şapte fusuri şi c-un arc turcesc; 
Un rege cu spinarea pipărată 

Se va ivi în strai călugăresc. 

Şi cum? Pentr-un făţarnic mişelesc, 
Noi să lăsăm pogoanele să piară? 
Ajunge! Măscăriciul boieresc 

în gaură de şarpe să dispară! 

Apoi, un altu-n pace-o să domnească, 
De bunii lui prieteni sfătuit, 

Toţi cei curaţi vor şti să se-nsoţească, 
Cu hulă nimeni nu va fi lovit; 

lar fericirea care s-a vestit 

Se va sui-n clopotniţa cea mare, 

Cînd herghelia ce s-a răvăşit 

Va birui ca regele călare. 

Cu hocus-pocus lumea va trăi, 

CU timp lui Marte piedică-i vor pune; 
Dar unul fără seamăn va veni, 

Voios, frumos, glumet, cu gînduri bune. 
Sus inima! La masă să se-adune 
Flăcăii mei, că nu s-a mai văzut 


Să dai cu tifla la aşa minune 

Şi să nu blestemi vremea ce-a trecut. 
lar mai la urmă cel turnat în ceară 

Va fi-ncuiat sub clopotul din ornic; 

Şi măre-măre, ciîţi o să mi-l ceară 

Pe clopotarul de ulcele dornic. 

Ar ţine-n loc norocul nestatornic 
Cine-ar putea de limbă să mi-l prindă, 
înfăşurînd cu brîu de mare vornic 
Hambarul plin de rele pînă-n grindă! 


CAPITOLUL III 
Cum a fost purtat Gargantua unsprezece luni în pîntecele 
maică-si 


Grandgousier era chefliul cel mai vesel al vremii sale şi 
băutorul cel mai harnic din cîţi a cunoscut lumea. li plăcea să 
mănînce sărat, de aceea în cămările lui se aflau puse la 
păstrare, pentru oricînd, grămezi întregi de şunci de Baiona şi 
de Maienţa, nenumărate limbi afumate, belşug de caltaboşi în 
lunile de iarnă, felurite cărnuri ţinute în muştar şi în saramură, 
icre de păstrugă în untdelemn şi cîtime de cîrnaţi, dar nu de 
Bolonia (căci se temea de otrăvurile italienilor), ci de Bigorre, de 
Lonquaulnay, de Brena şi de Rouerg. In anii bărbăţiei sale s-a 
însoţit cu Gargamela, fata regelui Parpaioţilor, o femeie chipeşă 
şi plină de nuri. Atît şi-au frecat şoriciurile şi de-atitea ori s-au 
strîns în braţe, jucîndu-se de-a dobitocul cu două spinări, pînă ce 
Gargamela a rămas grea, zămislind un fecior pe care l-a purtat 
în pîntecele ei unsprezece luni. 

Căci atit, ba chiar mai mult, se întîmplă să ţină sarcina 
femeii, cînd e vorba de naşterea unui prunc cu stea în frunte, 
sortit să îndeplinească isprăvi mari la vremea lui. Aşa 
povesteşte Homer că s-a petrecut cu nimfa care, împreunîndu- 
se cu Neptun, a născut abia după un an împlinit, adică la 
douăsprezece luni. Aşa zice A. Gelul (cartea sa a Ill-a), că 
sămiînţa măreţului zeu nici nu putea să rodească într-un timp 
mai scurt, pentru a da la iveală o făptură cu adevărat 
desăviîrşită. Tot din această pricină, lui Jupiter i-a trebuit o 
noapte de patruzeci şi opt de ceasuri ca să facă dragoste cu 
Alcmena. Cum s-ar fi plămădit mai în grabă unul ca Hercule, 


care a mîntuit lumea de balauri şi de tirani? 

Dumnealor, pantagrueliştii mai vechi, au întărit cele ce vă 
spun, arătînd lămurit că orice prunc născut de-o femeie pînă în 
unsprezece luni de la moartea bărbatului ei, se cuvine, potrivit 
legii, să fie socotit al aceluia. Hipocrat în cartea Di alimento2, 
Pliniu în cartea VII, capitolul 5, Plaut în Cistellaria3, Marcus Varo 
în satira numită Diata (punînd temei pe spusele lui Aristotel), 
Censorius în cartea De die natali*, Aristotel însuşi în Natura 
animaliums, Gellius în cartea Ill, capitolul 16, Servius, pornind în 
Eglo de la un vers al lui Virgiliu: 

Matri longa decern...6 

şi o mie de alţi nerozi, al căror număr a mai sporit de-atunci 
cu oamenii legii, au statornicit că femeile văduve, timp de două 
luni după moartea bărbatului, pot să-şi dea poalele peste cap în 
toată voia. Eu v-aş ruga, aşadar, dacă ştiţi vreuna din acestea 
(pentru care face să te osteneşti) să mi-o aduceţi de-a călare 
pînă aici. Şi dacă pînă în a treia lună se va întîmplă să rămînă 
grea, plodul pe care îl va naşte va fi, în bună rînduială, vlăstarul 
legiuit al răposatului. Sarcina, bine înteţită, îşi umflă foalele şi 
creşte. Întindeţi pînzele, băieţi, că burta corăbiei e plină! Aşa 
făcea şi lulia, fata împăratului Octavian, care nu se întindea cu 
ibovnicii ei decit în lunile cînd era grea, după cum cîrmaciul nu 
se suie pe punte, pînă ce nu-i corabia smolită cu grijă şi 
încărcată cum se cuvine. 

lar dacă vreunul dintre dumneavoastră le-ar ţine de rău pe 
văduve că fac dragoste cu burta la nas (cînd nici iepele nu se 
mai lasă la armăsar după ce-au prins), dumnealor vă vor 
răspunde că nu sînt iepe, ci femei, şi că înţeleg să se folosească 
de plăcuta îngăduinţă, care le dă voie să se înfrupte fără teamă 
din ce prisoseşte; aşa a răspuns odinioară şi Populia, după cum 
zice Macrob în cartea a Ill-a din Saturnalii [...]pai grele, n-are 
decit să le pună astupuş şi să le coasă gura. 


1 Aulus Gellius, gramatic şi critic latin (sec. Il e.n.), 
autorul lucrării Noctes atticae. 3 Despre hrană, (lat.). 

3  Coşuleţul (lat.), comedie prelucrată după Menandru, 

4 Despre ziua naşterii (lat.). 

5 De natura animalium - Despre firea animalelor (lat.). 

e Matri longa decern tulerunt fastidia menses - Zece luni i-au 
adus mamei îndelungi grețuri (lat.) (Virgiliu, Bucolice, IV, 61). 


CAPITOLUL IV 
Cum a mîncat Gargamela o porţie zdravănă de tuslatna 
înainte de a naşte 


Să vă istorisesc acum în ce chip a născut Gargamela; iar 
dacă nu mă puteţi crede, înseamnă că aveţi pe undeva o 
scăpăciune. 

Dumneaei s-a scăpat, să iertaţi, după prînz în a treia zi a lui 
februarie, după ce gustase dintr-o porţie zdravănă de tuslama. 
Tuslamaua e o mîncare făcută din măruntaie de bou gras. Boii 
se îngraşă în staul, cu fin proaspăt adus de pe imaş. Imaşul e o 
păşune care se coseşte de două ori pe an. 

Tăiatu-s-au în ziua aceea trei sute şaizeci şi şapte de mii 
paisprezece boi de-aceştia graşi, care au fost puşi la sărat în 
cîşlegi, ca să fie pastrama din belşug toată primăvara, ştiut fiind 
că, la orice ospăț cumsecade, sărătura stirneşte băutura. 

Bucătarii gătiseră tuslama pe săturate, şi o brodiseră atit de 
gustoasă că toţi se lingeau pe degete. Dar tuslamaua, vedeţi 
dumneavoastră, dacă o laşi să stea, se strică, ceea ce e lucru de 
ruşine. Aşa fiind, Grandgousier a poruncit să se mănince toată, 
ca nimic să nu se irosească; şi mai ales să nu se arunce! A poftit 
la ospăț pe toţi tîrgoveţii din Saingais, din Suille, din Roche- 
Clermaud şi din Vaugaudray, la care s-au mai alipit megieşii lor 
din Coudray, din Montpensier, din Guy de Vede, precum şi alţi 
buni băutori, fraţi de pahar şi straşnici jucători de popice. 
Cumătrul Grandgousier i-a primit pe toţi cu mare bucurie, 
poruncind să i se dea fiecăruia cite o strachină. lar pe femeia lui 
a sfătuit-o să nu înfulice prea lacom, aflîndu-se în preajma 
naşterii şi fiind tuslamaua un fel de mîncare anevoie de mistuit: 
„l s-a făcut mititelului poftă de borhot; nu-l lăsa, că-l papă tot!" 
Gargamela n-a ţinut însă seamă de nici o oprelişte şi a zvîntat 
singură şaisprezece baniţe, două ciubere şi şase vedre. Ah, ce 
mai mîndreţe de băligar creştea şi dospea în ea! 

După ce s-au ospătat bine, au luat-o cu toţii pe Sub-Sălcii, şi- 
acolo în crîng, la iarbă verde, s-au prins la joc şi au săltat, în 
cîntec vesel de oboaie şi ison dulce de cimpoaie, cu atita foc şi- 
atita pară, că inima ţi se umplea de primăvară, văzîndu-i cu cîtă 
voie bună petrec şi la ulcele se întrec. 


CAPITOLUL V 
Vorbe de pahar 


Au pornit să bea şi să se veselească, pe pajiştea unde se 
aflau. Şi numai ce începură butelcile să gonească, şuncile să 
dănţuiască, băutorii să se avînte şi paharele să cînte. 

- Scoate vinul nou din bute şi toarnă-l în clondire, iute! 

- Fără apă, fiîrtate, fără apă! 

- Toarnă-aici, cu ochii-nchişi! 

- Uite cum plînge paharul, lacrimă de porfiriu! 

- Să cinstim sfinta Sete! 

- Ce arşiţă! 

- Aş vrea şi eu, cumătră, să-ncep odată să beau! 

- Te cam ia cu frig, drăguţo? 

- Puţintel. 

- Sfîntul Petru aşa zice: bea vinul, să nu se strice! Să 
cuvîntăm despre băutură, fraţilor! 

- Eu beau la ceasuri anumite, ca măgarul papei. 

- Eu beau aghiasmă, ca părintele stariţ. 

- Ce-a fost mai întîi: băutura sau setea? 

- Setea! Nici copilul de ţiţă nu bea pînă nu-i e sete. 

- Să vă spun eu, că sînt diac: „La început a fost Băutura!" 
Privatio praesupponit habitum.1 Scrie la carte: Fecundi calices 
quem non fecere diser. 

- Noi, cei fără prihană, bem numai cînd ni-e sete. 

- Eu, păcătosul, fără. Dacă nu mi-e sete acum, miine o să-mi 
fie. Beau, ca să mă feresc de setea ce m-aşteaptă. Beau pentru 
setea viitoare! Beau la nemurire! Beţia mea e veşnică şi 
veşnicia mea-i beţia. 

- Să cîntăm, să ne rugăm şi să bem. Domnul să ne ţină harul! 

- Cine mi-a luat paharul? Dat-am împuternicire cuiva, să bea 
în locul meu? 

- Udă-te şi te vei usca; usucă-te şi te vei uda! 

- Eu nu mă pricep la vorbe; mă ajut cum pot cu fapta. 

- Să nu pierdem vremea în zadar! Eu mă stropesc şi beau de 
frica morţii. 

- Bea mereu şi n-ai să mori niciodată! 

- Stropeşte-mă, că mă usuc şi mor cu zile! lar duhul meu, 
după moarte, o să-şi caute miîntuirea în balta broaştelor. Sufletul 
omului nu poate vieţui în uscăciune. 


1 Lipsa presupune obiceiul (lat.). 
' Pe cine nu l-au făcut limbut cupele pline? (lat.). (Horaţiu, 
Epistole, 1.5,19.) 


- Pivniceri şi voi chelari, dătători de viaţă vie! Veniţi-mi în 
ajutor, să pot să beau în veacul-veacurilor, amin! 

- Vezi, să nu-ţi rămînă maţele neudate! 

- Cine nu simte că bea, degeaba bea. 

- Vinul care îţi intră în sînge, nu se pierde în scăldătoare. 

- la să clătim puţin măruntaiele viţelului pe care l-am încălţat 
azi-dimineaţă. 

- Dacă hirtia zapiselor mele ar suge atit vin ca mine, zarafii 
care m-au împrumutat, tot ar mai stoarce ceva în ziua plăţii. 

- Ai ridicat mereu mîna şi ţi s-a înroşit nasul. 

- Cît vin o să mai încapă în mine, pînă îl voi da afară pe cel 
pe care l-am băut? 

- Nu bea cu ţiriita, că-ţi face rău la lingurică! Parcă-ai trage 
vinul din butoi cu şipul! 

- Ştii ce deosebire e între un şip şi un clondir? 

- Mare deosebire! Clondirului îl pui dop, iar şipului, şurub. 

- Bunicii noştri erau mai harnici: beau cu oala. 

-A ieşit bine ce-a dat din tine. Hai să bem! 

- Nu te duci să stai puţin de vorbă cu girla? Vecinul meu a 
plecat să-şi spele matele. 

- Eu mai mult decit un burete nu sug. 

- Eu ca un bun templier. 

- Eu sorb tanquam sponsusl. 

- Eu, sicut terra sine aqua2. 

- Ce-i şunca? 

- Un cărător de băutură. Cu scripetele cobori vinul în pivniţă, 
cu şunca îi dai drumul pe git. 

- Aia e! Toarnă să beau ! 

- Nu mai am încărcătură. 

- Dacă aş putea să mă înalţ, aşa cum coboară vinul în mine, 
de multaş pluti prin văzduh. 

- „Astfel cîniva Jacques Coeur s-a-mbogăţit. 

Astfel lăstarii-n crîng au înverzit, 

Astfel în Indii Bachus a pătruns 

Şi filozofi, melinzii au ajuns." 


- Ploaia mică goneşte vintul mare, iar băutura lungă 
trăsnetele-alungă. 
- „la vericule şi bea Cît mai e vin în ulcea!" 


1 Precum un mire (lat. 


). Joc de cuvinte între sponsus - 
spongia: Ca țarina fără apă | 


lat.). 


- Am să chem în judecată setea pentru silnicie şi prigoană. 
Să vie un copil de casă să-mi scrie plăngerea după dreptul legii. 

- Asta zic şi eu băutură! Mai demult goleam paharul întreg, 
acum nu mai las pe fund nici o picătură! 

- S-o luăm cu chibzuială, nimic să nu se piardă. 

- Uite colea în strachină, burtă drăgălaşă de bou gras şi 
măruntaie fripte după pofta inimii. Să le ţesălăm puţin, pentru 
bucuria pîntecelui. 

- Bea, sau te... la nu te mai codi şi bea... 

- Nu, mulţumesc. 

- Bea, cînd te rog! 

- Păsările nu mănîncă pînă nu le mîngii pe coadă; eu nu beau 
pînă nu mă pofteşti: Lagona edateral! 

- Vinul ăsta îmi culege setea de prin toate încheieturile. 

- Mie mi-o stîrneşte, de mi-e mai mare dragul! 

- Teamă mi-e, fraţilor, să nu rămîn fără sete! 

- Daţi de veste lumii, în sunet de şipuri şi clondire, să se ştie 
că cine şi-a pierdut setea să nu se ostenească s-o caute la noi: 
am dat-o afară cu clistirul băuturii! 

- Dumnezeu a pus un soare pe cer, să lumineze pămîntul, iar 
mie pe git unsoare, să alunece vinul! 

- Eu port pe limbă cuvintul lui Dumnezeu: Sitio! Mi-e sete ! 

- Nici lava nu se stinge mai anevoie decit setea pe care am 
moştenit-o de la tata. 

- Pofta vine mîncînd, zicea popa Angest din Mans; setea o 
pui pe goană, bînd. 

- Cum scapi de sete? 

- Ca de muşcătura cîinelui. Dacă alergi în urma cîinelui, 
cîinele nu te muşcă; dacă bei înainte de a-ţi fi sete, setea nu te 
mai ajunge. 

- Drept ai grăit! Spune mai departe. Adu vin, vierule, cît mai 
sîntem vii. Argus avea o sută de ochi şi cu toţi vedea; chelarul 
ca să răzbească cu turnatul ar trebui să aibă o sută de miini, ca 


Briareu. 

- Ce plăcut lucru, să te zvînţi după ce te-ai udat! 

- Mie dă-mi din cel alb. Toarnă, toarnă! Cu virf, păcătosule, 
cu vîrf! Simt că mi se jupoaie limba de arşiţă! 

- Să bem, fraţilor! În sănătatea ta, prietene, din toată inima, 
tot paharul ! 

- Ha! Ha! Ha! Să bem pe săturate! 0, lacrima Christi! îl 
cunosc. Asta-i vin de Deviniere, din struguri băşicaţi. 

- E un vin ca o mîngiiere. Catifea, nu altceva! 

- Nu face nici o cută, e frumos ţesută, din lînă bătută. 


1 Noroc, frate! (în lb. bască). 


- Haide, prietene, eu joc cinstit: am toate cupele ! Uitaţi-vă la 
mine, cum amestec paharele. Nu-i nici o scamatorie, e numai 
iuţeală de mînă. 

- Ce mai beţivi! Ce arşi de sete ! Toarnă aici, paj drăgălaş! 

- Cu vîrf! 

- Natura abhorret vacuum.1 

- Cine-ar zice, că din vinul ăsta au băut şi muştele? 

- Umple paharul şi dă-l pe git. E doftorie! 


CAPITOLUL VI 
In ce fel neobişnuit a venit pe lume Gargantua 


În vreme ce băutorii schimbau între ei aceste fărîmituri de 
cuvinte, Gargamela a început să se vaite de dureri în pîntece. 
Socotind că i-a venit ceasul de a naşte, Grandgousier s-a ridicat 
de pe iarbă şi, ca s-o îmbărbăteze, a sfătuit-o să se lungească la 
umbra sălciei, spunîndu-i în glumă că în curînd o să-i mai 
crească două picioare. A îndemnat-o să-şi ţină firea şi să aştepte 
cu răbdare sosirea pruncului. Chinurile facerii sînt grele, dar 
mult nu ţin; după aceea femeia simte o bucurie mare şi de 
durere nu-şi mai aduce aminte. 

- Adevărat îţi vorbesc. Miîntuitorul nostru spune în Evanghelia 
de la loan cetire: „Muierea în dureri va da naştere,dar după ce 
va fi născut, suferinţa ei va uita-o". 

- Of, a răspuns Gargamela, frumos ştii sa grăieşti! Mai 
bucuroasă ascult cuvintele Evangheliei, decît povestea sfintei 
Margareta, sau altă trăsnaie. 


- Curaj, mieluşico! i-a strigat Grandgousier. Dă-i drumul 
ăstuia, că pe-urmă mai facem unul. 

- Ai! s-a văitat ea.Ce vă pasă vouă, bărbaţilor? Eu, cu 
ajutorul lui Dumnezeu, o să mă chinuiesc, dacă aşa ţi-a fost 
pofta; dar ar fi fost mai bine - Doamne ! - să ţi-o fi tăiat! 

- Ce să tai? a sărit de colo Grandgousier. 

- Ah, ce bărbat de treabă te-ai făcut; numaidecit ai priceput. 

- Să mi-o tai! Adu încoace cuțitul, afurisite, dacă aşa ţi-e 
voia! 

- Ba să ferească Dumnezeu de una ca asta! lartă-mă, 
Doamne, că n-o spusei într-adins. Să nu-ţi faci nici dumneata 
sînge rău. Azi o să am de furcă, după mila cerului, şi numai din 
pricina bărbăţiei dumitale, s-o porţi sănătos! 


1 Natura are oroare de vid (lat.). 


- Curaj, curaj! zicea Grandgousier. Nu-ţi fie teamă, lasă boii 
dinainte să tragă. Eu mă duc să mai ciocnesc o oală. Am să stau 
pe-aici, pe-aproape, dacă te vei simţi rău, să mă strigi; sînt 
înapoi cît ai bate din palme. 

Puțin după aceea, Gargamela a început din nou să se vaite, 
să plîngă şi să ţipe. Moaşele s-au strîns în jurul ei şi s-au apucat 
să-i pipăie pîntecele. Cercetînd-o cu de'_mănuntul, au dat peste 
nişte cărnuri, care nu arătau tocmai bine. Moaşele au crezut că 
e copilul. Nu. Era maţul gros, care i se întorsese pe dos. Mîncase 
Gargamela prea multă tuslama, după cum parcă v-am spus. 

Atunci s-a desprins din ceata moaşelor o babă răpănoasă, 
căreia îi mersese faima de felceriţă mare, şi care, cu vreo 
şaizeci de ani în urmă, se pripăşise pe-acolo, venind din 
Brisepaille, de lîngă Saint-Genou. Baba i-a pus o cataplasmă atit 
de cumplită, încît toate larixurile i s-au strîns deodată, 
strimtindu-se atit de tare, că nici cu dinţii nu le-ai fi putut 
desface; (aşa cum diavolul, voind în timpul slujbei sfîntului 
Martin, să însemne în catastif clevetirile unor muieri din Galia, 
cu dinţii s-a apucat să întindă pielicica pe care nu mai avea loc 
să scrie). 

Lărgindu-se boabele mitrei din pricina acelei tulburări, fătul a 
intrat în vîna cea mare, a ajuns prin diafragmă pînă sub umăr, 
unde sus-numita vină se desparte în două, apoi a cîrmit-o spre 
stînga, ieşind afară prin ureche. 


De îndată ce-a văzut lumina zilei, plodul n-a început să 
miorlăie ca alţi copii abia-născuţi: „Miau ! Miau !", ci a strigat 
limpede şi desluşit: „Daţi-mi să beau!", ca şi cum ar fi îndemnat 
la pahar pe toţi cei de faţă, cu un glas atit de puternic, că s-a 
auzit pînă în ţara Beussei şi dincolo de Bibarois. 

Ştiu bine, că nu veţi da crezare acestei naşteri puţin 
obişnuite. Mie unuia prea puţin îmi pasă; dar un om de ispravă, 
cu mintea sănătoasă şi cu scaun la cap, nu se îndoieşte 
niciodată de ceea ce i se spune, sau vede cu ochii că e scris. Nu 
zice înțeleptul Solomon în Proverbiorum2, XIV: „Innocens credit 
omni verbo ?"3 lar sfîntul Pavel în primo Corinthioi, XIII: 
„Charitas omnia credit?"5 Adică, pentru ce n-aţi crede? Pentru 
că întîimplarea nu seamănă să se fi petrecut cu adevărat? Dar 
eu spun că se cuvine s-o primiţi cu deplină încredere, tocmai 
fiindcă vi se pare de necrezut. Dascălii Sorbonei aşa ne învaţă, 
că numai prin credinţă se adevereşte a fi tot ceea ce parecă nu 
este. Găsit-aţi ceva împotriva legii? Împotriva dreptei credinţe? 
Împotriva Sfintelor Scripturi? În ceea ce mă priveşte, nu văd 
unde spune Biblia altminteri? De ce să vă îndoiţi că lucrul s-a 
întîmplat, dacă aşa a fost voia lui Dumnezeu? 


1 Beusse (Beuxe) -sat în regiunea Deviniere, vestită 
prin podgoriile sale. Bibarois - toponimic fictiv, derivat 
din bibere -a bea (lat.). 

a Proverbiorum liber - Cartea proverbelor (lat.) (Vechiul 
Testament). 

3 Omul prost crede orice vorbă (lat.) (Prov. XIV, 15). 

4 Prima epistola către Corintieni (lat.) (Noul Testament). ' 
Dragostea toate le crede (lat.) (Corint. XIII, 7). 


Nu vă tulburaţi mintea cu gînduri deşarte: la Dumnezeu 
toate sînt cu putinţă ! Şi dacă ar hotărî el astfel, toate femeile ar 
naşte, de azi înainte, pe urechi. 

Bachus nu s-a desprins din coapsa lui Jupiter? 

Sfarmă-Piatră n-a ieşit din călcîiul maică-si, iar Neghiniţă din 
papucul doicii? 

Minerva nu s-a născut din capul lui Jupiter? (Tot prin ureche.) 

Adonis nu s-a întrupat din scoarţa unui mirt? 

Castor şi Pollux din coaja oului pe care l-a ouat (şi l-a clocit) 

Leda? 


Aţi rămîne cu gura căscată, dacă v-aş arăta aici întregul 
paragraf în care Pliniu' vorbeşte despre naşterile ciudate sau 
împotriva firii. Şi vă rog să mă credeţi, că eu nu-s nici pe 
departe atît de meşter în minciuni ca el. Citiţi Istoria naturală a 
lui (cartea VII, capitolul 3) şi nu-mi mai bateţi capul! 


CAPITOLUL VII 
Ce nume i-au dat lui Gargantua şi cum a început el să tragă 
la măsea 


În vremea aceasta, cumătrul Grandgousier bea şi petrecea 
cu prietenii. Auzind pe fiul său cum a răcnit de grozav la venirea 
pe lume: „Daţi-mi să beau!" a spus: 

- Cu vin vrea să-şi facă feciorul meu gargara-ntiia! 

La aceste cuvinte, cei de faţă şi-au dat cu părerea că, după 
obiceiul vechilor evrei, numele noului-născut ar trebui potrivit 
după cele rostite de tată la ivirea pe lume a băiatului, adică mai 
pe scurt: Gargantua.Grandgousier nu s-a împotrivit, Gargamela 
s-a arătat foarte bucuroasă, iar pentru ca pruncul să se 
liniştească, i-au dat să bea citeva vedre. Apoi, ca pe-un bun 
creştin, l-au dus în faţa cristelniţei şi l-au botezat cu apă. 

Şaptesprezece mii nouă sute treisprezece vaci de la Pautille 
şi de pe păşunile din Brehemond au fost alese să-l alăpteze; nici 
n-ar fi fost cu putinţă să se găsească în toată ţara o doică avînd 
atita lapte ca să-l poată hrăni. Totuşi, unii filozofi ca de-alde 
Scott (nu ştiu nici eu de unde o scot) spun că pe Gargantua l-ar 
fi alăptat chiar maică-sa, din ţiţa căreia ţişneau, la fiecare supt, 
o mie patru sute nouă vedre de lapte, ceea ce e aproape de 
necrezut. (Această susţinere a avut darul să-i scoată din fire pe 
învățații Sorbonei, care au socotit-o drept o cumplită batjocură 
pentru bietele lor urechi, zicînd că miroase a erezie cale de-o 
poştă !) 

Pruncul a fost crescut şi hrănit astfel pînă la virsta de un an 
şi zece luni. Doftorii şi-au dat învoiala, ca în acest răstimp să fie 
scos la plimbare, iar 

meşterul Jean Denyau i-a întocmit un car frumos cu juguri 
pentru boi, în care slujitorii îl purtau toată ziua de colo pînă colo, 
spre marea lui desfătare. Îţi creştea inima văzîndu-l! Era chipeș 
la faţă, avea una peste alta nouăsprezece bărbii, iar de urlat, nu 
urla decit atunci cînd avea poftă. Nu prea stătea mult pe un loc, 


fiindcă mereu avea ieşire-afară, atit din pricina nevoilor fireşti 
cît şi a obiceiului pe care şi-l luase de a-şi uda necontenit gitjelul 
cu zeamă de ciorchine. Nu bea niciodată fără rost, numai cînd 
era supărat sau miniat, cu arţag sau cu pîrţag; şi de cîte ori 
pornea să scîncească, să răcnească sau să tropăiască, îi dădeau 
să bea şi pe loc se potolea, ridea şi se înveselea. 

Una din slujitoarele care i-au purtat de grijă în vremea aceea 
mi-a jurat pe ce-avea dumneaei mai scump că atit de bine se 
deprinsese să tragă la măsea, încit era de-ajuns să audă 
clondirele gilgiind şi paharele cîntînd, ca să ridă fericit, de parcă 
ar fi intrat de-a dreptul pe poarta raiului. Ţinînd seamă de 
această dumnezeiască meteahnă, cu care firea îl dăruise, 
femeile îl trezeau dimineaţa în desfătare, dînd glas potirelor de 
cleştar cu muchea cuţitului şi cîntînd din piîlnie pe pîntecul 
damigenelor. lar plodul, auzind acea muzică plăcută, zburda şi 
se zbenguia, clătina din cap şi se legăna singur-singurel, 
plimbîndu-şi degetele pe strună şi ţinînd isonul cu şezutul. 


CAPITOLUL VIII 
Ce fel de veşminte purta Gargantua 


La vîrsta de un an şi zece luni, tatăl lui Gargantua porunci să 
i se pregătească băiatului veşminte de culoarea pe care el însuşi 
o hotărise pentru oamenii de la curtea lui: adică alb cu albastru. 
Meşterii s-au pus pe lucru şi în scurtă vreme hainele au fost gata 
tăiate şi cusute, după croiala care se purta pe timpul acela. 

Cercetînd vechile condici, care se mai păstrează la Curtea de 
Socoteli din Montsoreau, iată cum am aflat că era îmbrăcat: 

Pentru cămaşă s-au folosit nouă sute coţi de pînză ţesută la 
Chatellerault, iar alte două sute coţi pentru buzunarele de la 
subsuori. Buzunarele nu făceau cute, fiindcă abia mai tîrziu au 
fost născocite cămăşile cu falduri, după ce cusutoresele şi-au 
rupt vîrful acului şi au început să coasă cu dosul. 

Pentru pieptar au fost tăiaţi opt sute treisprezece coţi de 
mătase albă, iar pentru eghileţi o mie cinci sute nouă piei şi 
jumătate, de cîine. De atunci au început oamenii să-şi lege 
nădragii de pieptar, iar nu pieptarul de nădragi, ceea ce era 
împotriva iegilor firii, după cum a dovedit cu prisosinţă învățatul 
englez Ockam, în Exponibilele domnului de lzmană-Lungă. 

Nădragii i-au fost croiţi din o mie o sută cinci coţi şi o treime 


de postav de lînă albă, ferestruiţi în chip de turnuri crestate, iar 
la spate crenelate, ca nu cumva să se înfierbiînte rărunchii. 
Nădragii erau de ajuns de largi, iar pulpanele fluturau în voie pe 
sub despicăturile tăiate din damasc albastru. Trebuie să vă mai 
spun, de-asemeni, că i s-a dat băiatului o mîndreţe de brăcinar, 
potrivit pe măsura întregii lui făpturi. 

Pentru prohab, adică pentru buzunarul dintre picioare, s-au 
folosit şaisprezece coţi şi un sfert din acelaşi postav, croit în chip 
de seceră. Cele două capete erau prinse frumuşel în două verigi 
de aur, cu copcii smălţuite, iar în fiecare din ele era încrustat 
cîte un smaragd de mărimea unei rodii. Fiindcă (cum spune 
Orfeu în libro de lapidibus1 şi Pliniu în libro ultimo2), smaragdul 
e piatra care sporeşte bărbăţia şi dă putere mădularului. Deschi- 
zătura prohabului avea lungimea unei prăjini şi era împodobită 
ca şi nădragii cu fişii de damasc albastru. Minunata ei lucrătură 
în fire de argint, cu plăcute înflorituri bătute în aur şi împodobite 
cu puzderie de diamanturi mărunte, rubine, peruzele, 
smaragduri şi mărgăritare persiene, semăna aidoma „cu 
faimosul corn al belşugului cum îl ştim de pe vremea cînd Rhea 
l-a dăruit nimfelor Adrasteea şi Ida, doicile lui Jupiter: cornul 
mereu-zimbitor şi roditor, veşnic înverzit şi înflorit, plin de viaţă 
şi de dulceaţă, încărcat de flori şi de comori. Te uitai la el şi - 
Doamne! - nu te mai saturai privindu-l! Dar despre toate 
acestea voi vorbi mai pe îndelete în cartea mea Despre cinstea 
prohabului; pînă una-alta pot să vă spun că era măreț şi croit 
din belşug, frumos împodobit şi bine împlinit, spre deosebire de 
prohaburile altor domnişori, care sînt umplute cu vînt, spre 
marea supărare a frumoaselor doamne. 

Incălţările, pentru care s-au tăiat patru sute şase coţi de 
catifea de un albastru strălucitor, erau croite în fişii egale, 
rotunjite pe măsura piciorului. Pentru tălpi s-au tăbăcit o mie şi 
o sută piei de vacă neagră, croite în chip de coadă de peşte. 

Pentru pelerină s-au folosit o mie opt sute coţi de catifea 
albastră, cu picăţele. Marginea era cusută cu înflorituri alese, iar 
mai sus, către umeri, una lîngă alta, butelci tesute în fir de 
argint şi înşirate pe un drug de aur cu boabe de mărgăritar, 
voind să arate în acest fel că pruncul va ajunge un vrednic vecin 
de pahar în ceata băutorilor. 

Cingătoarea (dacă nu mă înşel) i-a fost croită din trei sute 
coţi şi jumătate de mătase, jumătate albă, jumătate albastră. 


La cingătoare nu i-au atîrnat nici spadă de Valencia, nici 
jungher de Saragosa, căci tatăl său nu putea să sufere pe 
cavalerii spanioli şi nici pe arabi; ci i-au pus la şold o sabie 
frumoasă de lemn şi un baltag tăiat în piele arsă, toate poleite şi 
suflate cu aur, cum oricare dintre dumneavoastră ar fi doritor să 
aibă. 


1 în cartea Despre nestemate (lat.). * în Cartea ultimi 
(lat.). Ambele referiri sînt fictive. 


Punga i-au croit-o din fuduliile unui elefant, primite în dar de 
la her Pracomtal, proconsulul Libiei. 

Pentru haina cu poale lungi s-au tăiat nouă mii şase sute 
coţi, mai puţin două treimi,de catifea albastră (ca mai sus), cu 
dungi piezişe de aur, închipuind o culoare încă nenumită, pe 
care numai la gitul turturelelor aţi mai văzut-o, şi pe care n-aţi fi 
putut s-o priviţi fără să vi se umple ochii de încîntare. 

Pentru pălărie au fost folosiţi trei sute doi coţi şi un sfert de 
catifea albă; pălăria era largă şi rotundă, pe măsura capului. 
Tatăl său spunea că acele scufii, răsucite ca nişte foi de 
plăcintă, care ne-au venit din ţara arabilor, aduc nenoroc celor 
ce le poartă. 

La pălărie i-au pus să fluture, lîngă urechea dreaptă, o pană 
mare, albastră, smulsă din coada unui onocrotal din Ircania- 
Sălbatică. 

lar drept emblemă, o placă de aur, care cîntărea şaizeci şi 
opt de funzi şi purta pe ea un chip smălţuit, înfăţişîind un trup de 
om cu două capete întoarse unul spre altul, cu patru braţe, 
patru picioare şi două şezuturi. Aşa spune Platon în Symposio, 
Ospăţul, că arăta făptura omenească în veacurile de la început; 
iar de jur împrejur era scris cu litere greceşti: AFAIOH OT ZHTEI 
TA EATTHS (IUBIREA ADEVĂRATĂ NU CERE NICI O RĂSPLATĂ). 

La git i-au atîrnat un lanţ de aur, cîntărind douăzeci şi cinci 
de mii şaizeci şi trei de funzi, alcătuit din boabe grele, despărțite 
prin pietre mari de jasp verde, şlefuite şi tăiate în chip de 
balaur, cu nimb de raze şi scîntei, cum purta pe vremuri regele 
Necepsos. Lanţul acesta îi atîrna pînă la buric, şi toată viaţa s-a 
bucurat de puterea făcătoare de minuni cu care medicii greci 
ziceau că e înzestrat. 

Mănugşile i le-au cusut din şaisprezece piei de spiriduşi şi alte 


trei de vrăjitoare, după sfatul cabaliştilor din Sainlouand, care 
astfel au hotărit. 

Tatăl său i-a dat să poarte inelele care păstrau semnul vechii 
lor obirşii: pe arătătorul miinii drepte, un rubin mare cît un ou de 
struţ, încrustat cu măiestrie în aur egiptean; pe cel mijlociu, un 
inel făurit din patru metaluri felurite, topite laolaltă în chipul cel 
mai minunat ce s-a văzut vreodată, fără ca oţelul să se 
împotrivească aurului şi fără ca arama să întunece argintul. 
Inelul acesta era lucrarea căpitanului Chappuis şi a vrednicului 
său faur, Alcofribas. In degetul mijlociu al miinii drepte purta un 
inel încolăcit în chip de şarpe, pe care străluceau un rubin fără 
seamăn, un diamant crestat în vîrf şi un smaragd de Physon, de 
un preţ neînchipuit. Hans Carvel, şlefuitorul de nestemate al 
regelui din Melinda, ca şi fraţii Fourques din Augs-burgl, îl 
preţuiseră la şaizeci şi nouă de milioane opt sute nouăzeci şi opt 
de miei cu lînă creaţă. 


1 Giuvaergii vestiți. 


CAPITOLUL IX 
Despre culorile vesmintelor lui Gargantua 


Aşa cum aţi văzut, culorile alese pentru îmbrăcămintea lui 
Gargantua au fost: albul şi albastrul. Tatăl său a voit să arate în 
acest fel dumnezeiasca bucurie care cuprinsese inima lui. Căci, 
după cum le tălmăcea el, albul înseamnă veselie, încîntare, 
plăcere şi desfătare, iar albastrul, înălțimile cereşti. 

Nu m-aş mira dacă, citind aceste rînduri, veţi ride pe 
socoteala bătrînului băutor, zicînd că un asemenea tîlc dat 
culorilor e greşit şi fără nici o noimă; fiindcă, după închipuirea 
dumneavoastră, albul înseamnă credinţa, iar albastrul 
statornicie. Dar, fără să vă tulburaţi, să vă miîniaţi sau să vă 
înfierbăntaţi (fiindcă afară cam bate vintul), o să vă rog, dacă vă 
vine la îndemiînă, să răspundeţi la o întrebare. (Nu vreau să 
silesc pe nimeni; nici pe cei de faţă, nici pe alţii, oricare ar fi; voi 
rosti numai citeva cuvinte din adîncul paharului.) 

Cine v-a zăpăcit şi v-a întors pe dos? Cine v-a spus că albul 
arată credinţă, iar albastrul statornicie? V-aţi luat, ştiu eu, după 
o carte care se cheamă Blazonul culorilor, pe care o vind 
negustorii de mărunţişuri prin biîlciuri, dar pe care prea puţini au 


citit-o? Nu ştiu cine s-a încumetat s-o scrie, dar a făcut bine că 
nu şi-a dat în vileag numele. Că n-aş putea să spun ce mă 
uimeşte mai mult: neobrăzarea sau neghiobia lui? 

Neobrăzarea, fiindcă fără nici un rost, fără nici un reazim de 
gîndire şi fără nici un fel de mărturie, a îndrăznit, cu de la sine 
putere, să hotărască el singur, ce anume tîlc are fiecare culoare; 
aşa fac samavolnicii, care vor ca bunul-lor-plac să ţină loc de 
lege, pe cînd înţelepţii şi învățații se străduiesc să lumineze pe 
cititori cu dreapta judecată a minţii. 

Neghiobia, fiindcă şi-a închipuit, că fără nici un temei şi fără 
nici o judecată, cavalerii or să înceapă să-şi întocmească 
blazoane le după neroziile lui. E iarăşi adevărat (vorba aceea: 
multe muşte la coada calului), că s-au găsit destui zevzeci din 
tagma veche a marilor dregători, care, luînd drept bune cele 
scrise în acea carte, după ele şi-au ticluit sentinţele şi hrisoavele 
lor, şi-au înhămat catirii şi şi-au îmbrăcat copiii de casă, şi-au 
croit nădragii, şi-au înflorit mănuşile, şi-au pus ciucuri la 
aşternut, şi-au vopsit flamurile, au născocit cîntări şi, ceea ce-i 
mai urit, au împuiat cu tot felul de minciuni şi năzbitii capul 
cucoanelor evlavioase. 

În şirul acestor nepricepuţi se cuvine să fie puşi toţi acei 
fuduli mărginiţi şi schimonositori de cuvinte, care mizgălesc pe 
blazonul lor o sferă, ca să ne arate că speră, scriu alune cu A 
mare, ca să ştim că sînt amare, fac dintr-un pat olog aşternutul 
unui patolog, îşi aşază pe blazon capul în cepe, ca să se laude 
că neamul lui de la el începe, şi aşa mai departe. 


1 Orus Apollo (Horapollo) - gramatic grec (sec. IV -III î.e.n.), 
autor al unei lucrări despre hieroglife. 

'Polifil - personaj al cărţii Visul dragostelor, scrisă de 
veneţianul Franciscus Columna (1449 - 1527). 


Aceste potriviri de cuvinte sînt atit de idioate, de nesărate şi 
de grosolane, încît acum, după ce scrisul-frumos a reînviat în 
Franţa, ar trebui să-i stringem grămadă pe toţi cei care mai 
îndrăznesc să le folosească, să le atirnăm de git o coadă de 
vulpe şi să le spoim faţa cu baligă de vacă. 

Dacă m-ar bate gîndul să mă iau după asemenea potriveli 
(sau aiureli, cum să le zic?), aş putea să pun o spadă lîngă un 
asin, ca să arăt un spadasin, să încep scrisoarea cu una mic, 


fiindcă o trimit unui amic, să aşez pe pernă un scul lat, ca să 
arăt că m-am sculat, să scriu un f lîngă o cioară, ca să vorbesc 
despre o fecioară şi să vă cînt cu cetera, ca să închei 
corscaetera. 

Vechii egipteni se dovediseră mai înţelepţi, scriind cu 
hieroglife, fiindcă acestea erau bine înţelese de cei ce cunoşteau 
firea, însemnătatea şi însuşirea adevărată a lucrurilor pe care 
semnele le arătau. Orus Apollo1 a vorbit despre acestea în două 
cărţi în limba greacă, iar Polifil2 în Visuri de iubire de asemeni. 
La noi în Franţa, veţi întîlni cîteva crîmpeie pe stema domnului 
d'Admiral, ce-a fost odinioară a împăratului Octavian August. 

Cred însă că ar fi vremea să întorc cîrma bărcii mele înapoi, 
părăsind aceste viîrtejuri de apă şi vaduri înşelătoare, pentru a 
reveni pe ţărmul de unde am plecat.Într-o bună zi, după cum 
nădăjduiesc, mă voi învrednici să vorbesc despre acestea mai 
pe îndelete, arătîndu-vă cu temeiuri de filozofie şi cu mărturii 
demne de crezare întărite de cei vechi, cîte şi de ce fel sînt 
culorile, precum şi tîlcul ce se cuvine să fie dat fiecăreia din ele; 
bineînţeles, dacă nu mi-oi lăsa pînă atunci potcoavele şi dacă s- 
o îndura Dumnezeu să-mi mai dăruiască vreo cîţiva ani pe 
deasupra, cum spunea răposata mama. 


CAPITOLUL X 
Despre ceea ce arată culorile alb si albastru 


Va să zică, albul înseamnă bucurie, mîngiiere şi voie-bună; 
dar nu fără rost, ci după toate temeiurile dreptei judecăţi. 
Despre aceasta vă puteţi încredința lesne, dînd supărarea la 
spate şi ascultînd cele ce vă spun. 

Aristotel ne arată, că punînd faţă în faţă două lucruri 
potrivnice prin firea lor - cum ar fi binele şi răul, cinstea şi 
păcatul, frigul şi căldura, albul şi negrul, plăcerea şi durerea, 
bucuria şi întristarea -- şi dacă apoi, despărţindu-le, împerechem 
ceea ce e potrivnic unui lucru cu ceea ce e potrivnic altuia, se 
vede lămurit că acestea din urmă se potrivesc între ele. De 
pildă: cinstea şi păcatul sînt potrivnice prin firea lor; tot astfel 
binele şi răul. Dacă cinstea si binele se împacă împreună (căci, 
fără îndoială, cinstea e un lucru bun), tot astfel se întîmplă cu 
răul şi păcatul, fiindcă păcatul e un lucru rău. 

Pornind de la această lege a dreptei judecăţi, să alegem 


două lucruri potrivnice: bucuria şi întristarea, apoi alte două: 
albul şi negrul, care sînt de asemeni, prin firea lor, potrivnice. 
Dacă negrul înseamnă întristare, albul, pe bună dreptate, 
înseamnă bucurie. 

Acest înţeles n-a fost hotărît sau impus de voinţa omului, ci e 
întărit de acea învoire a tuturor, pe care filozofii o numesc jus 
gentium (dreptul neamurilor), recunoscut pretutindeni şi în 
oricare ţară. 

Ştiţi de asemeni, că toate popoarele (afară de siracuzi şi de 
unii argieni cu mintea întoarsă pe dos), voind să-şi arate 
întristarea, au purtat în toate vremile veşminte negre, iar 
culoarea morţii a fost totdeauna cea neagră. Această învoire a 
tuturora nu ia fiinţă decît atunci cînd natura însăşi ne impune un 
anumit fel de a gîndi şi o anumită judecată, pe care oricine o 
înţelege, fără să aibă nevoie de a mai fi îndrumat şi dăscălit de 
alţii. Noi îi spunem: dreptul natural. 

Potrivit aceluiaşi fel de a cugeta, toată lumea înţelege că 
albul înseamnă: bucurie, mîngiiere, voie bună, plăcere şi 
desfătare. 

În vremurile vechi, tracii şi cretanii însemnau zilele prielnice 
şi norocoase cu o piatră albă, iar pe cele rele şi fără noroc, cu 
una neagră. 

Noaptea, jalnică şi apăsătoare, nu-i neagră şi întunecată? 
Lumina nu înveseleşte oare întreaga fire? E mai albă decit orice 
pe lume! Ca să vă mai dau o dovadă, aş putea să vă îndemn să 
citiţi cartea lui Laurentio Valla împotriva lui Bartolius1; dar 
mărturia Sfintelor Scripturi va fi de ajuns. Evanghelistul Matei 
zice că Isus Cristos, în ziua schimbării la faţă: vestimenta ejus 
facta sunt alba sicut lux: (veşmintele lui s-au făcut albe ca 
lumina zilei); iar această albă strălucire le-a dat celor trei 
apostoli, care erau de faţă, o icoană a veşnicei desfătări, căci 
lumina e născătoare de bucurie pentru toate inimile omeneşti. 

Vă aduceţi aminte, de asemeni, povestea acelei babe ştirbe, 
care zicea: „Bona lux!" (Lumina este bună). După cum Tobie 
(cap. V), după ce pierduse vederea, întîlnind pe Rafael, care-i 
dăduse bună ziua, a răspuns: „Ce zi bună să mai fie pentru 
mine, cînd am ajuns să nu mai văd lumina cerului!" Inveşmiîntaţi 
în alb s-au arătat arhanghelii să vestească lumii întregi învierea 
din morţi a Mîntuitorului şi înălţarea lui la ceruri. Aşa a văzut 
sfîntul lon Evanghelistul îmbrăcămintea de sărbătoare a 


credincioşilor în cerescul şi preafericitul lerusalim. 


1 E vorba de pamțfletul italianului L. Valla (1406 - 1457), Ad 
candidum decembrem, îndreptat împotriva lucrării 
jurisconsultului Bartolius (1314 - 1357), De insignis e armiis. 


Citiţi istoria veche a grecilor şi a romanilor, şi veţi afla că 
oraşul Alba (prima matcă a Romei) a fost zidit şi numit astfel 
după povestea unei scroafe albe. 

Veţi mai vedea, cum generalii Romei, de cîte ori se întorceau 
acasă biruitori, erau purtaţi în triumf prin cetate într-un car tras 
de boi albi. lar cei cărora li se făcea cinstea ovaţiilor erau primiţi 
la fel, căci bucuria reîntoarcerii lor nu se putea tălmăci mai 
nimerit decît prin semne albe. 

Veţi mai afla că Pericle, cîrmuitorul Atenei, îngăduia ostaşilor 
care trăgeau la sorţi boabe albe, să-şi petreacă ziua în tihnă şi 
desfătare, pe cînd restul oastei rămînea mai departe pe cîmpul 
de luptă. Aş putea să vă mai dau alte o mie de pilde, darnue 
locul. 

Inţelegind toate acestea, veţi fi în măsură să dezlegaţi şi 
întrebarea pe care Alexandru din Afrodisias a socotit-o fără 
răspuns: „De ce leul, al cărui răcnet înspăimintă toate 
dobitoacele, se teme şi se fereşte de un cocoş alb?" Fiindcă - 
spune Proclus în cartea sa De sacrificio et magial - faţa soarelui, 
izvorul de lumină al cerului şi al pămîntului, seamănă mai mult 
cu un cocoş alb, decit cu un leu. Şi tot Proclus mai zice, că 
diavolii au fost zăriţi adeseori umblînd în chip de leu, iar cînd 
întilneau un cocoș alb, se făceau nevăzuţi. 

Pentru acelaşi cuvint, galii (francezii numiţi astfel fiindcă sînt 
de felul lor albi ca laptele, căruia grecii îi spun gala), poartă de 
obicei la cap pene albe. Ei sînt voioşi din fire, curaţi la suflet, 
sprinteni şi cu purtări plăcute; pe steagul lor au zugrăvit un crin, 
care-i floarea cea mai albă din toate. 

Dacă mă veţi întreba pentru ce firea însăşi ne dă să 
înţelegem că albul înseamnă bucurie şi desfătare, vă voi 
răspunde că e o potrivire statornic hotărită. Căci, după cum 
albul strălucitor vă ia văzul, topind în lumină toate înfăţişările 
lumii dinafară, cum zice Aristotel în Problemele lui (iar despre 
aceasta puteţi să vă daţi seama privind îndelung munţii 
acoperiţi de zăpadă: strălucirea lor vă orbeşte, cum Xenofon 


povesteşte că s-a întîmplat ostaşilor lui şi cum Galen arată pe 
larg în De usu partium), tot astfel o bucurie mare face ca inima 
să sufere şi să-şi destrame puterile de viaţă. lar dacă această 
bucurie e prea puternic simțită, inima poate să înceteze de a 
mai bate, cum spune Galen în Lib. XII, Method., lib. V De locis 
affectiss „lib. De syptomaton causis2. Aşa mărturisesc Marcu 
Tulliu, lib. | Questio Tuscul, Verrius, Aristotel, Titu Liviu, după 
bătălia de la Canae, Pliniu lib. VII, A Gellu, lib. III, şi alţii, 
amintind că Diagoras din Rhodos, Chilon, Sofocle, Denis, tiranul 
Siciliei, Philipide, Filemon, Polycrat, Filiston, M. Juventi şi atiţi ca 
ei au murit din pricina unei bucurii prea mari. 


1 Despre jertfa şi magie (]at.), lucrare a filozofului mistic 
neoplatonician Proclus Diadochus (412-i9$). 

3 Liber XII, De method modena; liber V, De locis afjectis, lib. 
11, De symptomaton causis - Cartea a XIl-at Despre metoda de 
a lecui; Cartea a V-a, Despre locurile bolnave; Cartea a 1l-a, 
Despre cauzele simptomelcr (lat). 


Căci, aşa cum arată Avicen, bucuria e ca şofranul, întăreşte 
inima, dar dacă întreci măsura, o ucide. 

Dar m-am luat cu vorba şi am lungit-o mai mult decît 
făgăduisem la început. De aceea voi stringe pînzele şi voi spune 
în două cuvinte că, albastrul înfăţişează, fără îndoială, lumea 
cerului, după cum albul înseamnă bucurie şi placere. 


CAPITOLUL XI 
Copilăria lui Gargantua 


De la trei pînă la cinci ani, Gargantua a fost hrănit şi crescut 
cum se cuvine, după bunele îndrumări ale tatălui său, 
petrecîndu-şi timpul ca toţi ceilalţi copii ai ţării, adică mîncînd, 
bînd şi dormind; dormind, mîncind şi bînd; bînd, dormind şi 
mîncînd. 

Se bălăcea prin noroi, se mînjea pe nas, îşi zgiria obrazul, 
strica încălţările, căsca gura la muşte şi alerga toată ziua după 
fluturii din împărăţia tatălui său. Făcea treaba mică pe ghete şi 
treaba mare în izmene; îşi ştergea nasul cu miîneca şi lăsa să-i 
pice mucul în ciorbă, tropăia prin toate odăile, bea dintr-un 
papuc şi se freca pe burtă cu un fund de paner. lşi ascuţea dinţii 


cu pila; îşi spăla mîinile în hîrdăul cu lături; se pieptăna cu 
paharul; se aşeza cu fundul în două luntre; dormea pe burtă şi 
se învelea cu şezutul; bea sorbind din ciorbă; mînca plăcintă cu 
piine; ridea muşcînd şi muşca rîzînd; scuipa în cutia milelor; 
plesnea de gras ce era; se uşura împotriva vîntului; se vîra în 
apa ca să nu-l plouă ; închidea uşa în nasul oamenilor; credea că 
tot ce zboară se măniîncă;[...] se răstea la lighean ; ţinea Paştele 
cailor; trimitea giştele la păscut; bătea şaua ca să priceapă iapa; 
punea boii în urma plugului; se lega la cap fără să-l doară; 
trăgea oamenii de limbă; se întindea mai mult decit îi era 
plapuma; punea colacul peste pupăză; avea sticleţi în cap; se 
gidila ca să ridă; umbla cu doi bani în trei pungi; vindea 
castraveți la grădinar; aştepta să-i pice mura în gură; vindea 
pielea ursului din pădure; îşi fura căciula singur; tocea cartea; 
scria cu picioarele şi iscălea cu laba giştei; bătea cîmpii şi tot el 
tipa; credea că vircolacii mănîncă luna; fugea după doi iepuri şi 
dădea în gropi; îşi făcea gura pungă şi mulgea capra trăsurii; 
împletea din coada miţei sită de mătase; căuta calul de dar la 
dinţi; cosea nod la aţă; căuta sămiînţă de vorbă; făcea gaură în 
cer şi păzea iarna să n-o măniînce lupii.Cînd se căina aştepta să 
cadă potîrnichile gata firipte; postea cînd n-avea ce să măniînce; 
juca de nevoie, ca ursul, şi puţin îi păsa, ori de-i tunsă, ori de-i 
rasă. Ducea calul la apă în fiecare dimineaţă şi mînca dintr-o 
strachină cu cîinii din curtea lui taică-său; le muşca urechile şi ei 
îl zgiriau pe nas; le sufla sub coadă, iar potăile îl lingeau pe 
buze. 

Ştrengarul pipăia slujnicele, pe o parte şi pe alta, prin faţă şi 
pe la spate, începuse de timpuriu să se joace pe sub burtă cu 
ursuleţul, iar îngrijitoarele lui i-l împodobeau în fiecare 
dimineaţă, punîndu-i bucheţele de flori, panglicuţe frumoase şi 
cercei, ciucuri-ciucurei. Il rotunjeau în palme ca pe un săpunel, 
iar cînd vedeau că ciuleşte urechile, rideau şi se veseleau, ca 
de-un joc plăcut, cu care îşi treceau vremea. Una îi spunea 
„cepuleţul meu", alta „cerceluşul meu", alta „crenguţa mea de 
mărgean", altele „ceparul meu", „sfredeluşul meu", „burghiul 
meu", „dopşorul meu", „sulişoara mea", „ciucurelul meu" şi aşa 
mai departe. - „Al meu e tot !" zicea una. - „Ba e al meu !" 
răspundea alta. - „Şi mie ce-mi rămîne? Să ştiţi că eu i-l tai !" - 
„Auzi! Să i-l tai? O să-l doară ! Aşa faci dumneata, cucoană? Tai 
ursuleţul copiilor, să rămînă bieţii de ei fără coadă?" 


Ca să aibă o jucărie, ca toţi copiii din partea locului, i-au 
făcut o morişcă de vînt, cu aripi, după chipul şi asemănarea 
morilor din Mirebalais. 


CAPITOLUL XII 
Caii de lemn ai lui Gargantua 


Ca să se deprindă a fi în viaţă un bun călăreț, Gargantua a 
primit în dar un cal mare şi frumos, de lemn care necheza, 
sărea, se încura, se rotea, zburda şi zvîrlea cu picioarele înapoi, 
mergea la pas, în trap, în buiestru, la galop, în pas spaniol, 
împiedicat, cruciş, în pas de cămilă şi pas de catîr. Tot aşa cum 
îmbracă popii odăjdii felurite de la o sărbătoare la alta, calul lui 
Gargantua schimba culoarea părului; din negru ori murg se 
făcea roib, sur, bălan, şarg, bălţat, pintenog, înstelat, rotat, 
porumbat şi aşa mai departe. 

Dintr-o biîrnă groasă, Gargantua şi-a cioplit singur un fugar 
de vînătoare; dintr-o bute de teasc, un cal pentru toate zilele; iar 
din trunchiul unui stejar bătrîn şi-a potrivit un catîr, cu teltie şi 
cu şa, pentru plimbările prin casă. Afară de aceştia, mai ţinea 
vreo zece-doisprezece cai de schimb şi şapte cai de poştă. Pe 
toţi îi culca cu el. 

O dată, domnul de Piinensac a venit cu mare alai să-l 
cerceteze pe tată-său; şi tot în aceeaşi zi s-a potrivit să pice şi 
ducele de Frigepui cu contele de Prindeviînt. Puteţi să mă credeţi 
pe cuvint, că nici odăile, nici grajdurile nu erau destul de 
încăpătoare pentru a adăposti atiîţi musafiri. Aşadar, stolnicul şi 
artelnicul numitului domn de Piinensac porniră să cerceteze, 
dacă nu mai sînt şi alte acareturi ale casei, unde ar putea să 
aşeze caii. Socotind că adevărul iese totdeauna din gura 
copiilor, l-au întrebat pe Gargantua, băieţaşul drăgălaş, să le 
spună la ureche, încotro erau grajdurile pentru caii mari? 

Gargantua i-a purtat pînă la scara cea mare a palatului, apoi 
în iatacul al doilea, de unde au trecut într-o încăpere mai lungă, 
care dădea spre turn. 

Artelnicul zise postelnicului: 

- Mie îmi pare că băiatul ăsta îşi bate joc de noi; cine-a mai 
pomenit grajduri în podul casei? 

- Te înşeli, i-a răspuns postelnicul. Eu am văzut multe case, 
la Lyon, la Basmette, la Chinon şi în alte locuri, unde grajdurile 


se află sub acoperiş. Trebuie să mai fie undeva, pe sus, o uşă 
care dă de-a dreptul în curtea din dos. Să mergem să vedem cu 
ochii noştri cum stau lucrurile. 

- Drăguţule, i-au spus băiatului, unde ne duci? 

- La grajdurile cailor mei cei mari, a răspuns Gargantua. 
Ajungem numaidecit. Avem de urcat cîteva trepte. 

Apoi, după ce mai trecură printr-o sală lungă, i-a poftit în 
odaia lui şi a închis uşa: 

- Aici sînt grajdurile pe care le căutaţi; uite roibul, şargul, 
murgul şi bălţatul. 

Dîndu-le apoi o bîrnă mare de lemn, le-a spus: 

- Primiţi din partea mea acest bidiviu, care mi-a fost trimis 
de curînd de la Francfurt. Vi-l dăruiesc. E un căluţ cuminte şi 
inimos. Cu un şoim bine-învăţat, cu şase copoi şi cu doi ogari 
sînteţi stăpîni toată iarna pe iepuri şi pe potîrnichi. 

- Drace! a spus unul din ei, bine-am mai nimerit-o! Mi se 
pare, că ne-am păcălit. 

- A fost şi Păcală pe-aici, acum trei zile, a răspuns 
Gargantua. 

Cei doi au priceput că băiatul îşi bătea joc de ei, dar nu ştiau 
ce să facă; să-şi ascundă ruşinea, sau să rîdă, prefăcîndu-se că 
nu bagă de seamă. Gargantua i-a întrebat: 

- De un căpăstru cu zăbală n-aveţi nevoie? 

- Dar asta ce mai e? 

- Sînt cinci felii de baligă uscată, să vă faceţi botniţă din ele. 

- Dacă nici acum nu ne-am ars, să ştii că putem să trecem 
prin fcc şi pîrjol fără frică. Băieţaşule, tu îţi baţi joc de noi .O să 
ajungi papă. 

- Aşa cred şi eu. Dumneata o să fii papălapte, iar acest 
papagal frumos o să se facă paparudă. 

- Auzi, auzi! s-a mirat artelnicul. 

- la să-mi spui, dacă ştii, cîte găurele sînt la cămaşa mamei. 

- Şaisprezece, a răspuns artelnicul. 

- Mai e şi una pe dinapoi, a spus Gargantua. Nu le-ai 
numărat bine. 

- Cînd le-am numărat? 

- Cînd ţi-ai făcut nasul cană, să tragi baliga din butoi, iar gitul 
pîlnie, ca s-o treci în alt vas, fiindcă butoiului i se stricase fundul. 

- Mă, să fie al naibii! a înjurat stolnicul. Am dat peste unul, 
căruia nu i-a tors maică-sa pe limbă. Domnule Gurăslobodă, să 


te ţie Dumnezeu, că ai stupit la furcă! 

Coborînd treptele cîte patru, au lăsat să cadă sub bolta scării 
bîrna cu care îi încărcase Gargantua. lar el le-a strigat: 

- Sînteţi nişte călăreţi nepricepuţi! Nu ştiţi să stăpîniţi calul. 
De-aţi avea de mers de-aici pînă-n Cahusac, ce-aţi alege: să 
călăriţi pe un boboc de giscă, sau să mînaţi o scroafă înhămată? 

- Am vrea să bem ! a răspuns artelnicul. 

Spuniînd vorbele acestea, au intrat amîndoi în odaia de jos, 
unde se aflau ceilalţi prieteni ai lor, care auzind cele întîmplate 
au ris cu poftă, ţinîndu-se cu mîinile de burtă. 


CAPITOLUL XIII 
Cum şi-a dat seama Grandgousier despre isteţimea fiului 
său, aflind despre ştergătoarea pe care o născocise 


Către sfîrşitul celui de-al cincilea an de la naşterea lui 
Gargantua, întorcîndu-se Grandgousier din războiul norocos pe 
care-l purtase împotriva canarienilor, a făcut un popas ca să-şi 
vadă băiatul. Mult s-a bucurat, ca orice bun părinte, în faţa unei 
asemenea odrasle. Sărutîndu-l şi îmbrăţişîn-du-l, i-a pus o 
sumedenie de întrebări potrivite cu mintea unui copil; apoi, 
zăbovind puţin să bea cu el şi cu îngrijitoarele lui, le-a luat la 
rost pe acestea, dacă l-au spălat şi l-au primenit la vreme. 
Gargantua a răspuns, că din partea lui şi-a dat toată silinţa şi a 
izbutit să fie flăcăul cel mai curat din ţara întreagă. 

- Cum aşa? s-a mirat Grandgousier. Gargantua a spus: 

- În urma multor încercări ce-am făcut, am găsit un mijloc 
de-a mă şterge la fund, cel mai domnesc, mai plăcut şi mai 
grabnic din cîte s-au pomenit vreodată. 

- Care? a întrebat Grandgousier. 

- iți voi spune. Am folosit într-o zi masca de catifea a unei 
domnişoare, şi pot să spun că mi-a plăcut. Apoi am încercat o 
glugă, tot de-a domnişoarei aceleia, rămînînd la fel de mulţumit. 
Am luat altă dată o năframă de-a ei; pe urmă o scufiţă de 
mătase roşie, dar firele de argint cu care era ţesută mi-au julit 
pielea. Focul sfîntului Antonie să-i ardă maţele giuvaergiului 
care a lucrat-o, şi domnişoarei cu scufiţa, de asemeni. Nu mi s- 
au alinat durerile, pînă n-am mîngiiat locul cu pana de la pălăria 
unui paj elveţian. 

Pe cînd mă aflam o dată în dosul unui stufiş, am pus mîna pe 


un pui de jder, dar mi-a zgiriat cu ghearele tot perineul. M-am 
tămăduit a doua zi, folosind mănuşile, cu miros de apoponax, 
ale mamei. 

Am ales după aceea flori de salvie şi de maghiran, foi de 
varză şi de sfeclă, frunze de viţă, de nalbă, de mărar, de coada- 
şoricelului, de lăptucă şi de spanac. Toate mi-au făcut bine la 
picior; dar cele de brei, de pătrunjel, de tătănească şi de urzici 
mi-au băşicat pielea, înfierbîntîndu-mi sîngele; şi numai 
ştergîndu-mă cu trandafirul meu m-am potolit. 

Am încercat, rînd pe rînd, cearşafuri, pături, perdele, perne, 
covoare, feţe de masă, ştergare, batiste, halaturi, simțind 
aceeaşi plăcere, ca riioşii cînd se scarpină. 

- Adevărat? s-a mirat Grandgousier. Şi care-i ştergătoarea 
cea mai nimerită, pe care ai aflat-o? 

- Ai puţină răbdare, şi vei afla care sînt minunatele ei 
însuşiri. M-am şters cu fin, paie, maţe de bou, cîlţi, lînă, hirtie, 
dar vorba aceea: 

După-un petic de hirtie, Tot rămîne murdărie... 

- Aşa ? a spus Grandgousier cu uimire. Ai început să faci 
stihuri de pe acum? 

- După cum vezi, măria ta. Şi dau din mine, vers cu vers, de- 
mi pare că le vărs. Ascultă, te rog, această urare, pe care am 
închinat-o spirciiţilor: 

Mîncăcios,scăpăcios, 

pîrţiit,cufurit, 

cu miros necăcios 

de din jos,ne-ai trăsnit! 

Băligos,găunos, 

urdinos - 

arde-mi-te-ar foc sfinţit, 

dacă-n dos laşi prisos 

puturos 

şi cu fundul pleci mînjit! 

Mai doreşti şi altele? 

- S-auzim! 

- Poftim! 

RONDEL 

Pe oală stînd azi-dimineaţă, 

Mă îmbătasem de miros; 

Veneau miresme pe din dos 


Şi mă lua, puţin cu greață. 

Chemasem una vorbăreaţă 

Şi-o aşteptam politicos, Pe oală. 

Aş fi dorit să-i suflu-n faţă 

Aroma unui iz duios, 

Şi s-o poftesc, năbădăios, 

Cu mine-alături călăreaţă, Pe oală! 

Să mai zici că n-am învăţat nimic ! Maica Domnului mi-e însă 
martoră, că stihurile acestea nu-s făcute de mine. Am auzit pe 
unul spunîndu-le cinstitei doamne, aici de faţă, şi le-am băgat la 
cutie să le ţiu minte. 

- Să nu-ţi uiţi povestea, i-a tăiat vorba Grandgousier. Spune 
mai departe. 

- Despre mîncăcioşi? 

- Nu, despre ştergătoare. 

- Dai un butoi de cidru breton, dacă te-oi întrece? 

- Mă învoiesc. 

- Mai întîi de toate, n-ai nevoie să te ştergi dacă nu eşti 
murdar. lar murdar nu poţi să fii, pînă nu te uşurezi. Aşadar, 
trebuie mai întîi să te uşurezi, şi abia după aceea să te ştergi. 

- judeci bine, băieţaşul tatii, a spus Grandgousier. Nu mă 
îndoiesc, că în curînd vei fi primit la Sorbona. Anii tăi sînt puţini, 
dar mintea ta e coaptă. Du mai departe aceste şterg-ginduri ale 
tale, atît de preţioase, şi jur pe toate firele din barbă, că-ţi voi 
da, nu un butoi, ci şaizeci de vedre din cidrul cel mai bun, care 
însă nu în Bretania se face, ci în binecuviîntatul ţinut al 
Veronului. 

- Am încercat mai întîi, a zis Gargantua, o scufie, apoi o faţă 
de pernă, un papuc, o tolbă, un coş de răchită - a naibii 
ştergătoare ! - apoi o pălărie. 

Trebuie să ştii, că unele pălării sînt netede, altele păroase; 
unele de catifea, altele de mătase; cea mai bună din toate e 
pălăria păroasă. Mai tîrziu am folosit o găină, un cocoş, un pui 
de găină, o pielicică de vițel, un iepure, un porumbel, un 
cormoran, o geantă de advocat, o glugă de călugăr, o broboadă 
şi un şoim împăiat. Dar, ca să închei, zic şi susţin că nu-i pe 
lume o ştergătoare-mai minunată decît un boboc de giscă pufos, 
dacă ai grijă să-i ţii capul între-picioare. Te încredinţez, pe 
cinstea mea, că vei simţi o plăcere dumnezeiască; atit sînt de 
mîngi.ietori fulgii bobocului şi atît de blîndă e atingerea lor, încît 


bucuria pe care o simţi, înviorîndu-ţi maţul gros şi altele mai 
mărunte, îţi pătrunde pînă în inimă şi în creieri. Te-aş ruga să 
crezi, că eroii şi semizeii din Cîmpiile-Elizee nu sînt senini şi 
fericiţi fiindcă se hrănesc cu asfodel, nectar şi ambrozie, cum 
spuneau cei vechi, ci fiindcă se şterg numai şi numai cu boboci 
de gisca. (Tot aşa spune, de-altminteri, şi meşterul învăţat John, 
din Scoţia.) 


CAPITOLUL XIV 
Cum a învăţat carte Gargantua de la un teolog care ştia 
latineşte 


Auzind acestea, tata-Grandgousier a rămas uimit de 
judecata sănătoasă şi de mintea ageră a fiului său. El a vorbit 
slujitoarelor astfel: 

- Filip, regele Macedoniei, şi-a dat seama de isteţimea fiului 
său Alexandru, după îndemînarea pe care a dovedit-o izbutind 
să îmblinzească un cal neînvăţat. Era un fugar atit de aprins şi 
de sălbatic, încît nimeni nu îndrăznea să-l încalece. Pe toţi 
călăreţi îi trîntise, zdrobindu-i unuia grumazul, altuia picioarele, 
unuia fălcile, altuia ţeasta capului. Alexandru, privindu-l cu 
luare-aminte cum se încura pe cîmpul de alergare, a înţeles că 
acel cal nărăvaş se speria de umbra lui. Încălecîndu-l, l-a 
îndreptat cu ochii spre soare, în aşa fel ca umbra să-i rămînă în 
urmă, şi a izbutit să-l stăpînească. Văzînd tatăl lui Alexandru 
dumnezeiasca înţelepciune care îi lumina mintea, l-a încredinţat 
învăţăturii lui Aristotel, filozoful cel mai prețuit din toată Ţara 
Grecească, pe timpul acela. lar eu va voi spune, că cele citeva 
cuvinte ce-am schimbat cu fiul meu Gargantua, mi-au fost de 
ajuns să înţeleg, că mintea lui i-a fost dăruită de-o zeiţă a 
cerului, atît mi s-a arătat de ageră, de iscoditoare, de limpede şi 
de adîncă. Sînt pe deplin 

încredinţat, că avind parte de o bună îndrumare se va ridica 
pînă la cea mai înaltă treaptă a înţelepciunii. lată pentru ce 
voiesc a-l da în grija unui învăţat, care să-l crească potrivit 
însuşirilor pe care le arată. Pentru aceasta nu voi cruța din 
partea mea nici o osteneală. 

l-a adus, într-adevăr, un dascăl vestit, pe magistrul Thumbal 
Holofern, doctor în teologie, care l-a învăţat atit de bine 
abecedarul, încît ştia să-l spună întreg pe de rost, de la început 


pînă la sfîrşit, şi de-a-ndoaselea. Pentru aceasta i-au trebuit cinci 
ani şi trei luni. l-a dat apoi să citească pe Donatus şi pe Facetus, 
Teodoletul şi Alanus in Parabolis (Gilceava în Parabole), ceea ce 
i-a mai luat treisprezece ani, şase luni şi două săptămîni. 

Să ţineţi seama, că în acest răstimp a mai învăţat şi scrierea 
gotică, copiindu-şi singur toate cărţile, fiindcă pe vremea aceea 
tiparul nu fusese născocit încă. 

Purta cu el o călimară cîntărind peste şapte mii de chintale; 
condeiul cu care scria era mai gros decit stîlpii cei mari ai 
cupolei de la Enay, iar sticla cu cerneală îi atîrna legată în lanţuri 
grele de fier, cuprinzîind mai bine de două mii de livre. 

A citit după aceea Modis significandi (Cum să cugeti), cu 
toate însemnările lui Hurtebise, Fasquin, Troptideux, Gualehaul, 
Jehan zis Viţelul, Billonic, Brelinguandus şi mulţi alţii; învăţătura 
aceasta i-a mai luat încă optsprezece ani şi şase luni, la capătul 
cărora ştia cartea atît de bine, încît o spunea pe deasupra, de-a- 
ndăratelea, cu ochii închişi, dovedind maică-si, pe degete, că 
„De modis significandi non erat scientia"1. 

După aceea a venit la rînd Compostul2, pentru care i-au mai 
trebuit încă şaisprezece ani şi două luni; pînă cînd, prin anii o 
mie patru sute douăzeci, magistrul s-a molipsit de vărsat şi-n 
scurt timp a răposat. 

Murindu-i dascălul, Gargantua a încăput pe mîna unui bătrîn 
răpciugos, meşterul Jobelin Bride, care i-a dat să citească pe 
Hugutio; Grecismele lui Hebrard; Doctrinalul; Părţile; Quid est3 
şi Supplementum; pe Marmotrat: De moribus in mensa 
servandisi; pe Seneca: De quattuor virtutibus cardinalibush ; pe 
Passavantus cum commento, Dormi secure6, cu toate 
sărbătorile; şi altele, plămădite din acelaşi aluat. Învăţîndu-le din 
doască în doască pe dinafară, a ajuns cu mintea mai răscoaptă 
decit a tuturor învăţaţilor din lume. 


„Despre modurile de cugetare nu era ştiinţă" (lat.). 
E vorba de un almanah popular. 

Ce-i asta? (lat.). 

Cum să te porţi la masă (lat.). 

Despre cele patru virtuţi cardinale (lat.). 

Dormi liniştit (lat.). 


CAPITOLUL XV 


Despre alţi dascăli ai lui Gargantua 


Tatăl său văzuse bine cît de silitor la carte se dovedise 
Gargantua şi cum îşi petrecea toate ceasurile din zi învăţind; dar 
nu era nicidecum mulţumit, fiindcă băiatul nu culegea din toate 
nici un folos, ba dimpotrivă se stricase la cap, vorbea în bobote 
cu gîndul aiurea şi se năucise de tot. 

Plîngîndu-se lui don Filip de Baltă, viceregele Papeligoşilor, 
acesta i-a spus că decit să aibă asemenea dascăli, ar fi fost mai 
bine să nu fi învăţat băiatul nimic. Ştiinţa acelora era o nerozie 
curată, iar aşa-numita lor înţelepciune, o vorbărie goală, făcută 
să tulbure frumuseţea minţilor alese şi să ducă la stricăciune 
lamura tineretului nostru. 

- Pentru a te încredința despre aceasta, alege la 
întîmplarepe oricare din tinerii vremii acesteia, care să nu fi 
zăbovit la învăţătură mai mult de doi ani. Dacă n-o dovedi o 
judecată mai sănătoasă, dacă n-o găsi cuvinte mai potrivite şi n- 
o avea o purtare mai cuviincioasă decit fiul tău, să nu-mi dai mai 
multă cinste decit unui cîrnăţar din Brena. 

Propunerea i-a plăcut lui Grandgousier şi a poruncit ca aşa 
să se facă. 

In aceeaşi seară, la cină, don Filip de Baltă a chemat la el pe- 
un paj al său din Villegongis, numit Eudemon un băiat atît de 
frumos pieptănat, atît de bine dichisit, cu atita grija penat şi atit 
de plăcut la înfăţişare, încît semăna mai mult a hieruvim decit a 
om. Don Filip de Baltă îi spuse lui Grandgousier : 

- Priveşte pe-acest copilandru: n-are încă şaisprezece ani. 
Vei vedea, şi să nu te superi, cîtă deosebire e între ştiinţa 
mincinoasă a învăţaţilor năuci din alte vremuri şi purtarea 
tinerilor noştri de azi. 

Grandgousier a rămas încîntat şi i-a făcut semn pajului să 
vorbească. 

Eudemon a cerut mai întîi învoirea viceregelui, stăpînul său. 
Apoi, cu pălăria în mînă, cu faţa zîimbitoare, cu gura rumenă şi 
cu ochii senini, îndreptîndu-şi privirile spre Gargantua cu o 
tinerească bună-cuviinţă, s-a sculat în picioare şi a început să-l 
laude şi să-l preamărească, ridicîndu-i în slavă, mai întîi cinstea 
şi bunele deprinderi, apoi ştiinţa, noblețea şi frumseţea 
trupească. Cu vorbe plăcute, l-a îndemnat să cinstească pe tatăl 
său, care îşi dădea atita silinţă să-l înveţe carte; iar la urmă, l-a 


rugat să-l socotească printre cei mai puţin însemnați dintre 
slujitorii lui. S-a închinat cerului, rugindu-l să nu-i dăruiască altă 
bucurie decit pe aceea de a-i fi de folos lui Gargantua în orice 
împrejurare. 

A rostit aceste cuvinte cu mişcări ale miinii atît de potrivite, 
cu o zicere atit de limpede, cu un glas atît de cald, într-o vorbire 
atit de frumos împodobită 

şi atit de latinească, încît semăna mai degrabă cu Grachus, 
cu Cicero sau cu Emiliu, decît cu un tînăr al veacului în care 
trăim. 

Gargantua a început să plîngă ca un vițel şi şi-a ascuns faţa 
în scufie; mai lesne ai fi scos un piîrţ dintr-un măgar mort, decit o 
vorbă din gura lui. 

Tatăl său s-a miîniat atit de tare, încît s-a năpustit asupra 
meşterului Jobelin, dascălul, gata-gata să-l spintece. Dar numitul 
don Filip de Baltă l-a dojenit cu atita asprime, încît s-a potolit. A 
poruncit să-i plătească dascălului simbria cuvenită, să-i mai dea 
să bea un pahar la botul monacalului, iar pe urmă să se ducă la 
mama-dracului. 

- Cel puţin, a spus el, n-o să apuce să mai facă vreo pagubă, 
dacă s-o întîmpla să moară pînă diseară beat ca un englez. 

După plecarea meşterului Jobelin, Grandgousier a ţinut sfat 
cu viceregele, pentru a cerceta ce alt magistru să-i aleagă lui 
Gargantua. Au hotărît să încredinţeze această sarcină lui 
Ponocrat, dascălul lui Eudemon, apoi să-i trimită pe tustrei la 
Paris, unde Gargantua avea să primească învăţătura din care se 
înfruptau tinerii acelor vremuri. 


CAPITOLUL XVI 
Cum a fost trimis Gargantua la Paris, purtat de o iapă uriaşă, 
şi cum această iapă a stărpit bondarii din pădurea Beauce 


Cam în aceeaşi vreme, Fayol al IV-lea, regele Numidiei, i-a 
trimis lui Grandgousier o iapă uriaşă, cum nu se mai pomenise 
vreodată; după cum prea bine ştiţi, lucrurile nemaivăzute la noi, 
din Africa vin totdeauna. 

lapa, o namilă cît şapte elefanţi, avea copita despicată în 
două ca armăsarul lui luliu Cezar, urechile pleoştite ca ale 
caprelor din Languedoc, şi un corn sub coadă. Părul îi era roib- 
aprins, rotat cu pete sure. Dar ceea ce avea mai grozav era 


coada: o coadă groasă, ca turnul în patru colţuri al bisericii 
sfintului Marcu din Langeais. 

Mai vrednici de mirare nu fuseseră decit berbecii din Sciţia 
de-odinioară, a căror coadă cîntărea mai bine de treizeci de 
ocale; sau cei din Siria, care dacă Tenaud nu minte, îşi purtau 
coada pe-un căruţ, atit era de lungă şi de grea. (Măcar de-aţi 
avea-o şi voi la fel, desfrinaţilor!) 

lapa a fost adusă pe mare, în trei corăbii şi-un caic, pînă la 
ţărmul Olonei, în Thalmondois. 

Văzînd-o,Grandgousier a spus: 

- Aceasta e iapa de care aveam nevoie ca să-mi poarte 
băiatul la Paris. Slavă Domnului, toate merg cum se cuvine, şi 
fiul meu, în scurtă vreme, va ajunge un mare învăţat. Dacă n-ar 
fi pe lume dumnealor învăţaţi, am trăi cu toţii ca nişte dobitoace 
| 


A doua zi, după ce au băut zdravăn, cum lesne vă puteţi 
închipui, Gargantua a pornit la drum, însoţit de dascălul său 
Ponocrat şi de ceilalţi, printre care Eudemon, pajul cel tînăr. 
Fiind vremea frumoasă şi cerul senin, tatăl său i-a dat să poarte 
nişte încălțări uşoare din piele de căprioară, cărora cizmarul 
meu Babin le spune botfori. 

Pînă dincolo de Orleans, călătoria a fost plăcută şi mîncarea 
gustoasă. Tot glumind şi ospătîndu-se, au ajuns la o pădure 
mare, lungă de vreo treizeci şi cinci de leghe şi lată de vreo 
şaptesprezece, nespus de frumoasă, dar plină de muşte şi de 
bondari. Bieţii cai, catîrii şi măgarii de asemenea, sufereau 
cumplit din pricina lor. Atunci iapa lui Gargantua, văzînd cu 
mîhnire chinurile pe care le îndurau fraţii şi surorile ei, i-a 
răzbunat cu vîrf şi îndesat, printr-o ispravă cu totul neaşteptată. 

De cum a intrat în pădure, bondarii s-au năpustit asupra ei, 
dar iapa a scos coada din teacă, şi-a învirtit-o cu atita putere 
asupra gîngăniilor vrăjmaşe, încît a doborit în jurul ei, de-a 
lungul şi de-a latul, în sus şi în jos, la dreapta şi la stînga, ici şi 
colea, toţi copacii din pădure, la fel cum coseşte cosaşul iarba 
cîmpului, cu coasa. Aşa se face, că de-atunci şi pînă azi, pe 
locurile acelea n-a mai rămas ţipenie de bondari, dar nici copaci, 
numai şes cît vezi cu ochii şi cîmpie netedă ca în palmă. 

Gargantua s-a arătat foarte mulţumit de această ispravă, şi 
fără să-şi aducă sieşi vreo laudă a spus: 

- Bună treabă a făcut iepşoara mea! Mă bucur, că de-acu 


înainte, nu va mai bizii pe meleagurile acestea nici un bondar 
scîrbos. Bos ! a repetat ecoul, şi Beaucel a rămas pînă în zilele 
noastre numele acelui ţinut. S-au aşezat apoi la ospăț şi au 
aşteptat cu răbdare să se rumeneasă fripturile. In amintirea ace- 
lui popas, cavalerii din Beauce se hrănesc şi astăzi cu răbdări 
prăjite. 

In cele din urmă au ajuns cu bine la Paris. Aici au stat să 
odihnească vreo două-trei zile, căutînd să ştiricească mai întii 
care erau învățații cei mai de seamă şi ce fel de vinuri se 
găseau în oraş. 


1 Pronunţaţi: Bos (n. trad.). 


CAPITOLUL XVII 
Cum a mulţumit Gargantua parizienilor pentru primirea ce i- 
au făcut şi cum a dus cu el clopotele de la Notre-Dame 


După ce s-au odihnit cîteva zile, Gargantua a pornit să dea o 
raită prin oraş, fiind întîmpinat pretutindeni cu mare uimire şi cu 
nemăsurate ploconeli; căci atit sînt de nerozi locuitorii Parisului, 
atit de nătărăi şi de rău-nărăviţi, încît verice coţcar, fitece 
vînzător de acatiste - un măgar cu clopoței sau un scripcar de 
răspiîntie - strînge în jurul lui mai mulţi gură-cască decit ar fi în 
stare să adune unul care vine să predice cuvintul Evangheliei. 

Atita lume s-a ţinut scai după el şi-atiţi nepricopsiţi s-au 
îmbulzit să-l vadă, încît, ca să scape de liota lor, Gargantua s-a 
oprit din mers şi s-a aşezat cu fundul pe turnurile bisericii Notre- 
Dame; iar de-acolo, de pe creasta lor, a rostit, cu glas limpede şi 
pătrunzător, aceste puţine cuvinte: 

- Mi se pare, cioflingarilor, că aşteptaţi să vă mulţumesc 
pentru primirea ce-mi faceţi. Aveţi toată dreptatea! Staţi să vă 
botez puţin cu apă galbenă de răsfug, de-i zice pe latineşte 
paris! 

Apoi, rizînd cu mare poftă, a scos stropitoarea şi aplecînd-o 
asupra lor i-a udat atit de amarnic, încît s-au înecat două sute 
şaizeci de mii patru sute optsprezece, afară de femei şi de copii. 

Numai vreo cîţiva, mai iuţi-de-picior, au izbutit să scape de 
valul cutropitor care-i potopise. Şi cînd, cu sufletul la gură, 
tuşind şi scuipînd, udaţi şi asudaţi, au ajuns sus pe dealul 
Universităţii, au început să blesteme şi să înjure în tot felul. 


- Unde eşti, Dumnezeule? - Doamne, rău îţi mai baţi joc de 
noi! - Vez tu ben !- Spurcăciunea spurcăciunilor! - Ptiu! - Pro cab 
de biousf - Das dich Gott leiden schend ! - Pote de Christo [1 - 
Papucii Maicii Domnului! - Păcatele mele! - Sfintă Butcă! - 
Mîntuieşte-ne, sfintă Născătoare!- M-a luat dracu!- Nu ne lăsa, 
tată Noe! -Sfinte Gudegrine, scapă-ne! - Patruzeci de mii de 
mucenici, înduraţi-vă! - Pastele şi grijania voastră! - Crucea şi 
parastasul! - Maică Cristoase! - Auleo, ne prăpădim! - Fugiţi, că 
vă potopeşte răsfugul! - Ne-a botezat cu apă de paris! 

Astfel fu Parisul botezat a doua oară, căci, aşa cum ne arată 
Strabon, mai demult îi zicea Luteţia, care în greceşte înseamnă 
nalbă, iar acest nume i s-a dat fiindcă femeile au, prin partea 
locului, pielea albă. Aflînd despre schimbarea numelui oraşului, 
mulţimea a început să înjure de toţi sfinţii, ceea ce nu trebuie să 
vă mire, deoarece poporul Parisului, alcătuit din oameni de tot 
felul, se pricepe să jure şi să înjure, ştie după lege limba să-şi 
dezlege, iar Joanninus de Barango aşa zice, că Parrhesian, pe 
limba greacă înseamnă gură-slobodă. 


1 Exclamaţii scîlciate, pe tonul limbii latine, germane etc. 


După ce mulţimea s-a risipit, Gargantua s-a uitat la clopotele 
cele mari din mai-sus-amintitele turnuri şi, jucîndu-se cu ele, le- 
a pornit să cînte. Apoi i-a venit în gînd, că ar putea să facă din 
ele zurgălăi şi să le-atîrne la gitul iepei, pe care şi-altminteri voia 
s-o trimită acasă, tatălui său, cu brînză de Brie şi scrumbii 
proaspete. 

Aşa fiind, a luat clopotele cu el. Tocmai atunci trecea pe- 
acolo starostele cîrnăţarilor din Saint-Antoine, în căutare de 
porci. Ca să fie auzit de departe, şi ca să-şi frăgezească şuncile 
în cămară, s-a gîndit să şterpelească clopotele, dar fiind om 
cinstit, s-a lăsat păgubaş, nu că ar fi fost prea fierbinţi, dar erau 
prea grele să le care cu el. Trebuie să spun că nu era cîrnăţarul 
din Bourg, care mi-e prea bun prieten pentru a-l da în vileag. 

În acest timp s-a iscat o răzmeriţă în oraş. Totdeauna le-a 
plăcut parizienilor să pună la cale astfel de petreceri, iar 
popoarele lumii au ajuns să se mire de răbdarea regilor Franţei, 
care (pe bună dreptate) nu încearcă să le pună friu, socotind că 
ar putea să aibă, din pricina aceasta, o mulţime de neplăceri, de 
pe o zi pe alta. Dacă mă va ajuta Dumnezeu, o să dibuiesc eu o 


dată urma cuiburilor de unde pornesc aceste schisme şi 
răscoale, şi n-o să am linişte pînă nu le-oi dezvălui pe toate în 
faţa enoriaşilor din parohia mea. 

Inchipuiţi-vă acum, că mulţimea aceea, zăpăcită şi asmuţită 
deopotrivă, s-a năpustit asupra Sorbonei, unde fusese altădată 
(dar nu mai este) oracolul Luteţiei. lar învățații Parisului, luînd în 
cercetare toată întimplarea, au dovedit cu prisosinţă pierderea 
clopotelor care lipseau de la locul lor. Tăind cu luare-aminte firul 
de păr în patru, cu temeiuri pro şi contra, au hotărît în 
baralipton, îngaimaripton de silogismuri, ca bătrînul cel mai cu 
vază al Facultăţii de teologie să fie trimis la Gargantua, pentru 
a-i spune marele necaz pricinuit de răpirea clopotelor. Şi, 
împotriva susţinerilor altor dascăli ai Sorbonei, care ziceau că 
pentru o asemenea însărcinare mai potrivit ar fi un bun-vorbitor, 
decit un teolog, a fost împuternicit să ducă soliameşterul nostru 
Janotus de Baligardo. 


CAPITOLUL XVIII 
Cum a fost trimis Janotus de Baligardo să ceară înapoi lui 
Gargantua clopotele cele mari 


Meşterul Janotus, tuns ca un împărat roman şi cu pălăria de 
teolog în cap, după ce s-a împărtăşit cu anafura la frigare şi cu 
agheasmă din butoi, a pornit spre locuinţa unde trăsese în 
gazdă Gargantua. Inaintea lui mergeau trei paraciliseri rotofei, 
iar în urmă veneau, înşiraţi ca giştele, alţi cinci-şase diaci, ţepeni 
şi jegoşi mai mult decit se poate. In pragul casei a ieşit să-i 
întîmpine Ponocrat, care s-a înspăimiîntat văzîndu-i astfel smoliţi, 
ca nişte măscărici culeşi de pe girlă. Dascălul lui Gargantua a 
întrebat pe unul din diacii răpănoşi ce rost avea acel vicleim? lar 
diacul i-a răspuns ţifnos că s-au înfăţişat să ceară clopotele 
înapoi. 

Auzind plîngerea acelora, Ponocrat porni în grabă să-i dea de 
ştire lui Gargantua.Ilmpreună au ţinut sfat, spre a hotărî ce să 
răspundă jegoşilor. Alături de dascălul său, Gargantua a chemat 
pe Filotim, mai-marele bucătarilor, pe scutierul Gimnast, care 
era căpetenia grajdurilor, şi pe pajul Eudemon. Laolaltă au stat 
să chibzuiască ce-i de făcut şi toţi au fost de-o părere, ca 
oaspeţii să fie duşi într-un loc ferit, unde să li se dea de băut 
după canoane; iar ca să nu se laude răpciugosul, că la cererea 


lui s-au înapoiat clopotele, Gargantua s-a folosit de rîvna cu care 
diacii deşertau paharul şi a trimis după judele oraşului, după 
mai-marele Sorbonei şi după vicarul bisericii, cărora le-a 
încredinţat clopotele, mai înainte ca meşterul Baligardo să 
apuce să arate per longum et per latuml pricina pentru care 
venise. Ceea ce s-a şi făcut, iar după ce sus-numiţii au sosit, 
solul fu poftit să vorbească. Şi a început, tuşind, după cum 
urmează. 


CAPITOLUL XIX 
Cuviîntarea meşterului Janotus de Baligardo către Gargantua 
pentru înapoierea clopotelor 


- Hm! Hm! Hîc! Mna dies2, domnul meu, mna dies. Şi 
dumneavoastră, domnilor, aşijderea. Aţi face o faptă bună dacă 
ne-aţi da înapoi clopotele, că ne sînt de mare trebuinţă. Hm! 
Hiîc! Hapciu! Mulţi au venit la noi din Londras-Cahors şi din 
Bordeaux-Brie să le cumpere cu preţ bun, din pricina însuşirii lor 
fireşti şi a alcătuirii lor substanţiale, fiind înzestrate cu puterea 
telurică, esenţială şi elementară, intronificată în natura lor 
quidativă de a feri de negură şi de furtună nu numai viile 
noastre, ci şi pe cele vecine; 


1 în întregime şi pe larg (lat.). 
1 Pentru: bona dies - bună ziua (lat.), rostit repede. 


ne-au ispitit cu bani grei, dar nu ne-am îndurat să le dăm 
clopotele, căci de-am lăsa viile fără apărare, am rămîne lipsiţi de 
sîngele Domnului şi ne-am pierde deopotrivă simţurile şi legea. 
De veţi ţine seamă de rugămintea mea şi ne veţi înapoia 
clopotele, voi primi drept răsplată zece perechi de cîrnaţi şi una 
de nădragi, de care bătrînele mele oase au mare nevoie. O 
pereche de nădragi sînt, Domine, un lucru foarte folositor, et vir 
sapiens non abhorrebit eam1. Hic! Hapciu! O pereche de 
nădragi nu se găseşte pe toate drumurile, vă rog să credeţi! 
Gîndiţi-vă, Domine, că sînt optsprezece zile de cînd mă silesc să 
compun această frumoasă cuvintare. Reddite quae sunt Cesaris, 
Cesari, et quae sunt Dei, Deo. Ibi jacet lepus2. Aveţi cuvîntul 
meu, Domine, că ne vom ospăta împreună in camera, dacă 
doriţi; voi tăia unum porcum şi vă voi pune dinainte bon vino. lar 


dacă vinul va fi bun, la fel va fi şi latineasca. 

Aşadar, departe Dei, date nobis clochas nostrasi. Vă dăruiesc 
aci din partea Universităţii noastre aceste Sermones de Utino, 
nădăjduind că ne veţi da înapoi clopotele, care sînt de folos 
pentru toată lumea. lapa dumneavoastră să fie sănătoasă şi 
Facultatea noastră de asemenea! Dar clopotele va trebui să ni le 
daţi! Fiindcă: Omnis clocha clochabilis, in clocherio clochando, 
clochans clochativo, clochare facit clochabiliter clochantes. 
Parisius habet clochas. Ergo gluch. Ha! Ha! Ha! aşa e că am 
adus-o bine? Toate aceste le găsiţi în tertio primo6 în Dariil şi în 
alte cărţi. Era o vreme cînd mă îndeletniceam şi eu cu Logica; 
acum mă mulţumesc cu gindurile mele, şi nu mai rivnesc 
altceva decit un vin bun, un aşternut moale, să stau cu şezutul 
la căldură, cu burta pe masă, şi cu o strachină cît mai adîncă 
dinainte. 

Domine, vă mai rog o dată in nomine Patris et Filii et Spiritus 
sanctis, daţi-ne înapoi clopotele. Dumnezeu să vă aibă în paza 
lui, iar Maica Domnului să vă ţină sănătoşi. Qui vivit et regnat 
per omnia secula secularum, amen9. Hm! Hapciu! Hic! 


1 Şi bărbatul înţelept n-o va uri pre dînsa (lat.). 

2 Daţi cezarului cele ce sînt ale cezarului şi lui Dumnezeu 
cele ce sînt ale lui Dumnezeu (Luca, XX, 25). Ăsta e tilcul 
(lat.). 

3 Bon vino, greşit, pentru: bonum vinum (lat.) -vin bun. * 
Pe Dumnezeu, daţi-ne nouă clopotele noastre (lat.). 

s Orice clopot bun de clopoţit clopoţitor în clopotniţă, 
clopoţit în chip clopotarnic, face să clopoţească pe clopotarii 
buni de clopoţit. Parisul are clopote. Aşadar nimic (lat.). 9 Al 
treilea [mod] al primei [figuri] (lat.). 

7 Darii- Termen mnemotehnic scolastic desemniînd una din 
figurile silogismului  (lat.). 

8 în numele Tatălui şi al Fiului şi al Sfîntului Duh (lat.). ' 
Care-i viu şi împărăteşte în veacul veacului, amin (lat.). 


Un oraş lipsit de clopote e ca un orb fără toiag, ca un măgar 
fără căpăstru şi ca o vacă fără talangă. Pînă nu vă veţi hotărî să 
ne daţi înapoi clopotele, vom plînge ca orbul care şi-a pierdut 
toiagul, vom zbiera ca un măgar fără căpăstru şi vom mugi ca o 


vacă fără talangă! Taponnus, adică nu Taponnus, ci poetul, laic 
Pontanus aminteşte despre un grămătic, care locuia lîngă 
biserică, şi ar fi dorit ca toate clopotele să fie făcute din cîlți, iar 
limba lor din coadă de vulpe, ca dangătul să nu-i mai tulbure 
măruntaiele creierului şi să-l lase să-şi ticluiască în linişte rimele 
lui rimătoare. Dar noi ne-am pornit asupra lui cu puteri unite, |- 
am scărmănat cum i se cuvenea şi l-am înfierat ca pe un eretic. 
L-am făcut harcea-parcea! Şi cu aceasta am încheiat. Vaiete et 
plaudite. Aplaudaţi! 


CAPITOLUL XX 
Cum a primit meşterul jJanotus o bucată de postav şi cum s-a 
judecat cu sorbonarii 


Abia sfîrşi teologul vorba, că Ponocrat şi Eumedon au început 
să ridă atit de tare, încît mai-mai să-şi dea sufletul; ca altădată 
Crasus, cînd a văzut un măgar fudul păscînd scaieţi, sau ca 
Filimon, care a murit de ris, cînd un alt măgar i-a mîncat 
smochinele puse deoparte pentru prînz. 

Cu ei împreună, pe întrecute, s-a pornit să ridă şi meşterul 
Janotus: rîdea cu lacrimi, căci rizînd i se zguduiau creierii, iar 
umoarea lacrimală din ei i se scurgea prin nervul ochilor. 
Văzîndu-l cum rîdea cu lacrimi, ai fi zis că tristul Heraclit s-a 
apucat de pozne, ca Democrit, iar pe veselul Democrit l-a 
podidit plînsul, ca pe Heraclit. 

După ce se saturară de ris, Gargantua s-a sfătuit din nou cu 
oamenii săi în privinţa celor ce trebuiau să urmeze; Ponocrat a 
fost de părere să i se mai toarne un pahar priceputului vorbitor, 
şi fiindcă îi făcuse să petreacă şi să ridă cu atita poftă, cum nici 
Păcală n-ar fi fost în stare, să i se dăruiască cele zece perechi de 
cîrnaţi despre care amintise în vesela lui cuvîntare, o pereche de 
nădragi, cinci stînjeni de lemne, douăzeci şi cinci de vedre de 
vin, un pat cu trei saltele, una de lînă şi două de puf, iar pe 
deasupra o strachină adîncă; adică tot ceea ce rivnea teologul 
pentru tihna bătrîneţelor sale. 

Totul s-a îndeplinit după cum fusese hotărît; dar fiindcă 
Gargantua se cam îndoia că se vor găsi nădragi cusuţi gata pe 
măsura picioarelor vorbitorului, şi neştiind ce croială i-ar plăcea 
mai mult (cu chingă la spate, ca să-i vie mai uşor fundului să 
răsufle; marinăreşti, pentru uşurarea mai lesnicioasă a 


rărunchilor; elveţieni, ca să-i ţină cald la pîntece, ori în coadă de 
peşte, ca să nu-i înfierbînte şalele) - a poruncit să i se taie din 
bucată şapte coţi de postav negru, iar pentru căptuşeală alţi trei 
coţi de lînică albă. 

Lemnele i le-au cărat pălmaşii, iar ceilalţi, paraciliserii şi 
diacii, s-au încărcat cu cîrnaţii, strachina şi aşternuturile. 
Postavul şi căptuşeala le-a luat însuşi meşterul Janotus,deşi unul 
din diaci i-a spus, că nefiind o treabă cuviincioasă pentru un 
teolog, ar trebui să lase pe unul din ei să i le ducă pînă acasă. 

- Urecheatule! i-a răspuns meşterul Janotus, nu judeci bine 
in modo-et figura1. Postavul mi-a fost dat pro tibiis meis, pentru 
picioarele mele, prin urmare se cuvine să-l port eu însumi: sicut 
suppositum portal adpositum.z 

A înşfăcat postavul repede şi a plecat cu el subsuoară, ca 
Patelin din poveste. 

Dar hazul cel mai mare a fost cînd răpciugosul, mîndru de 
biruinţa lui, s-a înfăţişat înaintea Sorbonei, cerînd să i se dea 
cîrnaţii şi nădragii la care avea dreptul. Sorbonarii nici n-au vrut 
să audă, deşi Janotus le-a dovedit că darul pe care îl primise din 
partea lui Gargantua nu-i dezlega de făgăduiala dată. Aceia i-au 
răspuns să-şi atîrne pofta în cui, iar făgăduiala s-o pună la 
păstrare şi s-o ţină minte. 

- Să nu vorbiţi despre minte, a spus Janotus. Aşa ceva pe-aici 
nu se găseşte. Trădători nefericiţi! Nu faceţi nici cît o ceapă 
degerată! In veacul veacurilor nu s-au prăsit pe pămînt oameni 
mai ticăloşi decit voi! Vă cunosc şi ştiu că de neputincioşi nu vă 
e frică. Răutatea, de la voi am deprins-o. Dar vă jur pe ţiţa Maicii 
Domnului, că voi înştiinţa pe rege despre toate fărădelegile 
voastre, şi să mă măniînce lepra, dacă n-o să vă ardă de vii pe 
toţi, ca pe nişte tilhari şi înşelători ce sînteţi „vînzători, 
eretici,duşmani ai cinstei şi ai lui Dumnezeu! 

__ng'ĂPentru rostirea unor astfel de cuvinte, mai-marii 
Sorbonei l-au trimis, pe mesterul Janotus în judecată; dar el a 
luat-o cătinel pe calea amînărilor. Pricina a ajuns în fapa înaltei 
Curbi, unde se află 2i astăzi. Sorbonarii au făcut legămiînt să nu 
se mai spele, pînă nu s-o sfîr2i judecata, iar mesterul Baligardo 
cu ai lui au jurat să nu-i mai sufle nasul. ASa s-a făcut, că unii 
au ajuns jegosi, iar ceilalpi răpciugosi, fiindcă înalta Curte n-a 
avut vreme pînă acum să ia spre cercetare pricina. Hotărtîrea va 
fi dată la calendele grecesti, adică niciodată. Fiindcă, vedebpi 


dumneavoastră, (judecătorii sînt în stare să facă ceea ce natura 
însă2i nu se pricepe ) învățații Parisului spun că numai 
Dumnezeu singur e stăpîn peste veşnicie. Firea n-a plămădit 
pînă acum nimic fără moarte, şi tot ce sînul ei rodeşte are o 
durată şi un sfîrşit: omnia orta cadunt3, et caetera. Numai 
zăbav-nicii din Palatul Dreptăţii, cărora le place să bată apa în 
piuă, lungesc judecăţile la nesfirşit şi pînă la nemurire, 
îndreptăţind pe deplin vorba lui Chilon Spartanul, care zicea, cu 
privire la oracolul din Delfi că judecata te sărăceşte, iar 
advocaţii toţi sînt nişte potlogari. Mai bine îşi pun laţul de git, 
decit să lase să le scape din gheare aşa-numita lor dreptate. 


1 După modul şi figura (silogismului) (lat.). ' Precum 
substanţa poartă accidentul (lat.). * Tot ce se naşte piere 
(lat.). 


CAPITOLUL XXI 
Rînduiala la care a fost ţinut Gargantua după chibzuinţă 
dascălilor săi sorbonari 


Mai trecură citeva zile, în răstimpul cărora clopotele au fost 
aşezate la locul lor. Cetăţenii Parisului, voind să-şi arate 
recunoştinţa pentru fapta cea bună a lui Gargantua, s-au legat 
cu jurămiînt să-i hrănească iapa cîtă vreme va avea plăcere. 
Gargantua a primit darul cu multe mulţumiri. lapa a fost dusă la 
păscut în pădurea Bievre, unde nu cred că se mai găseşte în 
clipa de faţă. 

În ce priveşte învăţătura, Gargantua s-a învoit să asculte 
întru totul de îndrumările dascălului său Ponocrat; dar acesta, 
pînă una alta, hotărî să nu schimbe nimic din obiceiurile 
învăţăcelului, voind să-şi dea el însuşi seama în ce fel, de-a 
lungul anilor, foştii lui dascăli izbutiseră să-l facă atît de 
neştiutor şi de îngimfat. 

Gargantua se scula dimineaţa între ceasurile opt şi nouă, fie 
că se lumina de ziuă, sau nu: aşa statorniciseră foştii lui 
învăţători învăţaţi, luîndu-se după spusele lui David: Vanum est 
vobis ante lucem surgerel. Se mai hîrjonea oleacă în pat, 
tropăia şi se da de-a tumba, chipurile pentru a-şi limpezi mintea; 
apoi se îmbrăca, după cum era vremea afară, de obicei cu o 
haină lungă de lină păroasă, căptușită cu blană de vulpe; se 


pieptăna cu pieptenele lui Mînă-Lungă, adică cu cele cinci 
degete; aşa îi spuseseră dascălii lui, că spălatul, pieptănatul şi 
orice îngrijire a trupului e, pe lumea aceasta, vreme-pierdută 
degeaba. 

Apoi se uşura, îşi lăsa udul, vărsa puţin, rigiia, se pîrțiia, 
căsca, scuipa, tuşea, sughiţa, strănuta şi îşi sufla mucii ca un 
arhidiacon. Ca să nu-l bată bruma şi să nu-l ofilească vintul, se 
ospăta din belşug cu măruntaie bine prăjite, cu fleici de vacă 
rumenite pe cărbuni, cu friptură mustoasă de căprioară şi cu fel 
de fel de trufandale în zeama lor. 


1 De prisos vă este vouă să vă treziţi înaintea zorilor 
(lat.) (Psalmi 127,2). 


Ponocrat l-a mustrat pentru acest obicei, zicînd că nu-i 
sănătos să te aşezi la masă de cum te scoli din pat, fără să-ţi 
mişti puţin mădularele. Gargantua răspundea: 

- Nu m-am mişcat destul? Nu m-am tăvalit de şapte ori în 
aşternut înainte de-a mă scula? Nu-i de-ajuns? Papa Alexandru 
tot aşa făcea,dupa sfaturile unui doftor evreu, şi a trăit, slavă 
Domnului, în pofida răuvoitorilor, pînă în ceasul morţii sale. Aşa 
m-au învăţat dascălii pe care i-am avut, că mîncînd 
gospodăreşte, ţinerea de minte sporeşte; de aceea, ei mîncau 
(şi beau) cei dintii. Mă simt cum nu se poate mai vesel, şi cu cît 
mi-e prînzul mai îndestulat, cu atît mai bine îmi cade cina. 
Meşterul Tubal, cel dintii dascăl al Sorbonei, îmi spunea, că e 
mai cuminte să porneşti la drum din vreme, decit, zăbovind, s-o 
iei pe urmă la goană. Omenirea nu se va miîntui decit 
obişnuindu-se să bea dis-de-dimineaţă, şi nu aşa cite un pic, ca 
rațele; unde versus : 

De vrei sa-ţi meargă bine-n viaţă, Să-ncepi să bei de 
dimineaţă. 

După ce se ospăta din belşug, Gargantua se ducea la 
biserică, purtînd după el, într-o căruţă cu coviltir, cartea lui de 
rugăciuni, frumos înfăşurată în cearşafuri, cîntărind, cu 
încuietori şi pergamente, nici mai mult nici mai puţin de 
unsprezece chintale şi şase livre. Stătea să asculte douăzeci şi 
şase de liturghii, iar în răstimp sosea şi popa înfăşurat în odăjdii 
ca o pupăză, după ce avusese grijă să deşerte cîteva clondire, 
ca să prindă ghiers. Cu el împreună, Gargantua îşi depăna 


rugăciunile, vînturîndu-le cu grijă, să nu pice nici o buche pe jos. 

La ieşirea din biserică îl aştepta, într-un car cu boi, un 
maldăr de mătănii, cu boabele mari cît capul omului. Apoi 
pornea la plimbare în jurul chiliilor, prin pridvoare şi prin 
grădină, spunînd de-atitea ori Tatăl-Nostru, cît şapte călugări la 
un loc. 

Învăţa apoi o biată jumătate de ceas, cu ochii în carte şi cu 
gîndul la bucătărie. 

După ce îşi mai golea o dată băşica, se aşeza la masă. 
Nefiind pripit de felul lui, o lua agale, începînd cu vreo citeva 
zeci de şunci, limbi afumate, tobă de creieri, cîrnaţi de purcel şi 
alte ştafete ale vinului. Patru ajutoare îi azvîrleau muştar în gură 
cu lopata, după care dădea pe git o duşcă grozavă de vin alb, ca 
să-şi răcorească pipota. larnă, vară, înfulica tot soiul de cărnuri 
şi fripturi, cît îi cerea pofta, iar cînd simţea că-l taie la burtă, se 
oprea puţin şi făcea un popas, ca orice drumeţ de cale lungă. 

În ce priveşte paharele, nu le ţinea socoteală şi nici răgaz 
prea mult nu-şi lua, fiindcă băutorul adevărat nu se opreşte, 
pînă nu simte că i-a crescut talpa încălţărilor măcar cu o 
jumătate de piciorl. 


1 Unitate de măsură: 33 om. 


CAPITOLUL XXII 
Jocurile lui Gargantua 


Mormăind printre dinţi un crimpei de rugăciune, Gargantua 
se spăla pe miini cu vin rece,se scobea în dinţi cu un ciolan de 
porc şi zăbovea la un vesel taifas cu prietenii. Slujitorii 
aşterneau pe jos un covor, şi aduceau cu ei o mulţime de zaruri, 
cărţi de joc, tăblii de şah şi altele. Jocurile lui Gargantua erau 
cam acestea: 

Rişca; Sot ori făr' de; Ţintarul; Concina dreaptă; Concina 
oarbă; Concina prădată; Tabinetul; 

Toci; Popa-prost; Titirezul; Arşice; Uite-l, nu e; Poşta pleacă!; 
Zboară ‚zboară; Inelul pe sfoară; 

Scriitorul; V-aţi ascunselea; Table; Dame; Ghiulbahar; Şah; 
Leapşa pe ouate; Musca; 

Musca-n gaură; Musca la miere; Zece degete; Popiei; Uite-o 
lungă, uite-o scurtă; 


Mama şi copiii; De-a prinselea; Sfoara în două; Lupul şi oile; 
Barbut; Cine pierde - cîştigă; 

Treizeci şi unu; Şaizeci şi şase; Douăzeci şi unu; Dardăr; 
Coarda; Pas, pasărea; Bile; 

Tot rondul şi ce-oi lua; Mingea de perete; Mingea-n gaură; 
Nasturi; Poarca; Oglinda; 

lepurele şi vînătorul; Coada vulpei; Turca; Capra; Abiolanul; 
Sarea şi piperul; Alb şi negru; 

Care dă mai tare; Pietricelele; ladeş; Armaşul; Maica şi 
călugărul; Ceasul; Cine s-a mişcat?; 

Ghici cine a dat?; Biz! Biz!; Fă ca mine!; Puia-gaia; 
Panţarola; Pichet; Macaua; Tablele pe dos; 

Burtă peste burtă; Prinderea celui de-al treilea; Baba-oarba; 
Pe cine-oi lovi, vina mea n-o fi!; 

Septica; Şapte jumătate; Fripta ; Şotron; Şoarecele şi pisica; 
Scaunul şchiop; Surorile gemene; 

Ţinta mişcătoare; Unde-i fluierul? ;Ursul somnoros; Vama; 
Vînătoarea; Suveica; A cui e umbra?; 

Cumperi ovăz?; Da şi nu ; Fereşte picioarele!; Pajura sau 
coroana ;De-a dopurile ;Du-te, vino!; 

Lumînarea; Ineluş-învîrtecuş; Întrebările; Mingea în cuc; 
Mingea la colţ; Năfrămuţa; Oină; Ogoiul; 

Pîndirea cerbului; Pipăitul; Prinde-l dacă poţi; Porcarul; 
Spînzurătoarea ;Cald şi rece; Scaunul care fuge ; Scara; Ultimul 
cîştigă; Eu nu văd ce nu vezi tu; Găseşte papucul; Vînătoarea 
oalei; 

Micul purceluş; Cocostiîrcul. 

După ce se saturau de joc, cernind bine timpul şi trecîndu-l 
prin ciur, hotărau să mai bea puţin: cam unsprezece oale de 
fiecare git. Pe-o bancă din grădină sau în mijlocul patului, 
Gargantua aţipea vreo două-trei ceasuri, fără gînduri urite şi 
fără vorbe rele. 

Cînd se trezea îşi freca oleacă urechile şi cerea vin rece, din 
care bea mai mult ca în restul zilei. Zadarnic a încercat Ponocrat 
să-i spună că nu-i sănătos să bei cum te deştepţi din somn. 

- Aceasta-i adevărata viaţă a părinţilor noştri, răspundea 
Gargantua. Eu de felul meu dorm somn sărat şi pe mine somnul 
mă îngraşă. 

Pe urmă se apuca să mai citească puţin în cărţi şi să-şi 
rostească rugăciunile ; iar ca să meargă mai repede încăleca pe 


un catîr bătrîn, care slujise sub nouă regi. Bolborosea din buze şi 
clătina din cap, mergind să vadă dacă nu s-au prins ceva iepuri 
în capcană. 

La întoarcere dădea o raită pe la bucătărie, întrebiînd ce fel 
de cărnuri s-au pus în frigare. Pot să vă spun cu mîna pe inimă 
că se ospăta zdravăn, poftind la masă totdeauna cîţiva băutori 
de soi, prieteni de-ai lui mai vechi sau mai noi. 

Slujitorii săi cei mai de-aproape erau seniorii de Nebunar, de 
Godac, de Mestecat şi de Marigny. După cină jucau şah, zaruri şi 
dame, sau porneau pe la fetele din împrejurimi, în cinstea 
cărora se întindeau alte mese cu prelungire; apoi se culca şi 
dormea cu pumnii strînşi, pînă a doua zi de dimineaţă la opt. 


CAPITOLUL XXIII 
Cum l-a îndrumat Ponocrat pe Gargantua, învăţindu-l să nu 
piardă nici un ceas din zi 


Văzînd Ponocrat felul cu totul necugetat în care îşi petrecea 
ziua Gargantua, a hotărît să-i dea de-aici încolo o altă 
îndrumare. Socotind însă, că firea omului nu se lasă întoarsă de 
la o zi la alta decît cu mare silnicie, s-a arătat la început mai 
îngăduitor. 

Aşadar, pentru a porni mai departe cu chibzuială, a rugat pe 
un doftor învăţat din acea vreme, meşterul Teodor, să caute un 
leac, cu ajutorul căruia să-l readucă pe Gargantua pe calea cea 
dreaptă. Meşterul Teodor, după toată rinduiala canoanelor 
doftoriceşti, i-a dat un clistir cu fiertură de spînz, iarba- 
nebunilor, curăţindu-i creierii de stricăciune şi de toate 
deprinderile rele. Folosind aceeaşi curăţenie, Ponocrat l-a făcut 
să uite tot ce învățase de la foştii lui dascăli, aşa cum îi lecuia şi 
Timotei pe învăţăceii lui, ce-şi începuseră ucenicia pe la alţi 
cîntăreţi. 

Pentru a izbîndi mai lesne în cele ce-şi pusese în gînd, 
Ponocrat l-a dus pe Gargantua în mijlocul învăţaţilor, din partea 
locului, ca după pilda lor să-şi ascută mintea şi să-şi întărească 
dorinţa de o învăţătură nouă, mai potrivită cu însuşirile lui. 

Îndrumat astfel, Gargantua s-a dedat învăţăturii cu atîta 
rivnă, încît, nelăsînd să se irosească nici un ceas al zilei, îşi 
petrecea tot timpul cu citirea cărţilor şi adîncirea ştiinţei 
adevărate despre lume. 


Se scula în fiecare zi la ceasurile patru de dimineaţă. În 
vreme ce slujitorii îl frecau cu ştergarele, Gargantua stătea să 
asculte cîteva verseturi din Sfînta Scriptură, spuse limpede şi cu 
glas tare, după rostirea cuvenită unei asemenea citiri. Pentru 
treaba aceasta fusese ales un copil de casă tinerel, numit 
Anagnoste, născut şi crescut în palme, la Basche1. Potrivit cu 
înţelesul şi pilda acelor învățături, Gargantua îşi îndrepta gîndul 
cu închinăciuni şi rugi evlavioase către bunul Dumnezeu, a cărui 
mărită strălucire şi minunată înţelepciune o mărturisea cuvîntul 
Evangheliei. 

Se îndrepta apoi spre un loc mai ferit, unde se uşura de 
rămăşiţele fireşti ale bucatelor ce mistuise.Acolo, pe 
îndelete,dascălul său venea să-i reamintească pildele ce 
ascultase,tălmăcindu-i cu de-amănuntul părţile mai adînci şi mai 
greu de înţeles. lar la întoarcere se oprea să cerceteze dacă 
cerul s-a schimbat peste noapte şi ce vreme prevestesc, pentru 
ziua aceea, luna şi soarele. 

După aceasta îl îmbrăcau, îl pieptănau, îi potriveau părul în 
bucle, îl dichiseau şi-l stropeau cu miresme, în care timp se mai 
întorcea o dată cu gîndul la cele învăţate în ajun. Îşi rostea 
lecţiile pe dinafară, căutînd să desprindă învăţăminte privitoare 
la firea oamenilor. Uneori se mai lăsa odihnei vreo două-trei 
ceasuri; dar de îndată ce slujitorii sfirşeau să-l îmbrace, se 
smulgea din aşternut şi vreme de trei ceasuri împlinite stătea să 
asculte ce spune înţelepciunea cărţilor. 

Gargantua cu dascălul său ieşeau după aceea împreună şi se 
îndreptau spre răspîntia de drumuri de la Bracque, ori la iarbă 
verde, unde băteau mingea, jucau ogoiul, învioridu-şi trupurile 
cu mişcări dibace, după ce minţile şi le ascuţiseră cugetind. Se 
desfătau astfel în toată voia şi după bunul lor plac, ducînd jocul 
mai departe pînă ce asudau leoarcă sau se simțeau osteniţi. Se 
şter-geau de năduşeală şi îşi frecau bine tot trupul, schimbau 
cămăşile, şi pornind agale, se opreau să vadă dacă prinzul e 
gata. În aşteptarea bucatelor, mai rosteau o dată, răspicat şi 
limpede, învăţătura desprinsă din lecţia zilei aceleia. 

Între timp, sosind şi doamna Poftă-Bună, se aşezau la masă 
fără zăbavă. Pînă să vină şelarul cu vinurile, Gargantua asculta 
cu plăcere cîteva povestiri vesele despre marile isprăvi ale 
trecutelor vremi. Apoi, după cum avea bună-plăcere, cerea săi 
se citească şi altele; zăbovea la un plăcut taifas cu dascălul său, 


vorbind despre bunătatea, folosul şi alcătuirea osebitelor 
mîncăruri şi băuturi aduse pe masă, adică pîinea, vinul, apa, 
sarea, carnea, peştele, fructele, legumele, rădăcinoasele de 
unde vin şi cum se pregătesc? Astfel în scurtă vreme a ajuns să 
cunoască de-a fir a păr toate scrierile unde se pomeneşte 
despre acestea, ale lui Pliniu, Ateneu, Dioscoride, luliu Pollux, 
Galen, Porfir, Opian, Polib, Heliodor, Aristotel, Elian şi ale altora. 
Pentru a se lămuri mai bine, porunceau adeseori să li se aducă 
acele cărţi la masă.Gargantua învățase pe de rost tot ce scria în 
ele, aşa că nu se afla doftor în lume, care să ştie măcar pe 
jumătate cit el. 


Satul Basch6 din ţinutul Chinnanois, unde după un vechi 
obicei, răspîndit pe atunci, se trăgeau palme copiilor ca să nu 
uite anumite evenimente la care au fost martori (n. trad.). 


După ce mai vînturau o dată cele învăţate în dimineaţa 
aceea, după ce sfirşeau cu dulciurile, după ce Gargantua se 
scobea în dinţi cu o tulpină de lemn de mastic şi se spăla pe 
ochi cu apă rece, înălţau amîndoi rugăciuni de mulţumire lui 
Dumnezeu, preamărindu-l în frumoase cîntece de laudă pentru 
bunătatea şi dărnicia lui. 

Li se aduceau pe urmă cărţi de joc, dar nu pentru a-şi 
încerca norocul, ci pentru a învăţa, mînuindu-le, o mulţime de 
născociri plăcute şi isteţe dibăcii, cu înţelesuri luate din ştiinţa 
numerelor. Aritmetica îi plăcea lui Gargantua şi în fiecare zi, 
după masa de prînz şi după cină, îşi petrecea vremea cu 
această îndeletnicire, găsind în ea mai multă desfătare a minţii 
decit altă dată în jocul de cărţi ori de zaruri. Atît de bine 
învățase să socotească în gînd şi pe hirtie, încît englezul Tunstal, 
care a scris multe despre acestea, mărturisea că, dacă ar fi să 
se măsoare cu Gargantua, abia s-ar pricepe să deosebească 
cifrele. Dar, în afară de numere Gargantua cunoştea tot atît de 
bine şi celelalte ramuri ale matematicii: geometria, astronomia 
şi muzica, iar în timp ce aşteptau să se rumenească fripturile, 
ori să se mistuiască bucatele, cei doi se apucau să înjghebe tot 
felul de instrumente ale cîntecului, însemnau figuri de 
geometrie şi căutau să desluşească legile ştiinţei despre stele. 
După care, alegind o melodie cu cinci-şase părţi, se porneau să-i 
dea viers din adîncul bojocilor. Gargantua învățase să cînte din 


liră, din lăută, din spinetă, din harfă, din flautul nemţesc (cu 
nouă găuri), din violă şi din trombon. 

Petrecînd astfel cam un ceas din zi, după ce mistuia 
mîncarea şi deşerta rămăşiţele, Gargantua se aşeza din nou la 
învăţat, şi timp de alte trei ceasuri - cîte o dată mai mult - lua de 
la capăt cărţile de dimineaţă, ori mergea cu cititul mai departe, 
scriind şi înşirînd una după alta, fără greşeală, vechile litere 
latineşti. 

După aceea plecau la plimbare, însoţiţi de un tînăr cavaler 
din Turena, scutierul Gimnast, care îl învăţa pe Gargantua arta 
călăriei. Schimbiîndu-şi îmbrăcămintea, încăleca pe rînd un 
buiestraş voinic, un cal spaniol, un fugar arăbesc, un armăsar de 
luptă ori o iapă uşoară. Făcea de o sută de ori ocolul cîmpului de 
alergare, călărea fără scări, sărea peste şanţuri, peste casă, se 
rotea în cerc, pe dreapta şi pe stinga. Apoi lua în mînă lancea, 
dar nu ca s-o frîngă, căci nu-i neghiobie mai mare decit să te 
lauzi: „Am rupt zece lănci într-o întrecere de luptă !" (Şi un 
potcovar ar fi în stare de o asemenea ispravă.) Adevărata vitejie 
e să rupi cu lancea ta zece de-ale potrivnicului. Gargantua, 
purtînd în mînă sulița lui puternică şi bine ascuţită, putea să 
dărime o poartă, să străpungă o platoşă, să reteze un copac, să 
culeagă din goană un inel, să ia în virf o şa de călărie cu călăreț 
cu tot, un coif sau o mănuşă de fier. lar toate acestea le făcea 
înzăuat şi înarmat din creştet pînă la călciie. 

Cît priveşte frumuseţea pasului de paradă şi nenumăratele 
mişcări pe care le făcea călare, nimeni nu-l întrecea. Faţă de el, 
faimosul călăreț din Ferrara nu era decit o maimuţă. Se 
deprinsese să sară în goană de pe un cal pe altul într-un chip cu 
totul uimitor, fără să atingă pămîntul! (Caii aceştia se numeau 
cai de schimb.) Sărea în şa pe dreapta ori pe stînga, cu lancea în 
mînă, fără să pună piciorul în scară, şi purta calul după voie, 
fără frîu. Toate aceste deprinderi erau foarte folositoare pentru 
pregătirea unui bun ostaş. 

Cu aceeaşi dibăcie ştia să mînuiască securea, să azvirle 
sulița, să poarte cu amîndouă mîinile spada grea de luptă, ca şi 
sabia spaniolă, baltagul şi pumnalul, înveşmîntat în zale sau 
fără, cu scut, cu coif sau cu pavăză. 

Vina cerbi, căprioare, urşi, tapi sălbatici, mistreți, iepuri, 
potîrnichi, fazani şi dropii. 

Se juca cu mingea cea mare şi o zvirlea în aer, atit cu 


piciorul, cît şi cu pumnul. 

Lupta, alerga şi sărea, dar nu ca alţii, la fiecare trei paşi o 
săritură într-un picior - sau în salt nemtesc - fiindcă, după spusa 
lui Gimnast, aceste ţopăieli n-aveau nici un rost şi nu foloseau în 
luptă; - ci dintr-un singur avînt sărea peste şanţuri, zbura peste 
garduri şi atingea fereastra la înălţimea unei lănci. Inota în apă 
adîncă, pe spate, pe burtă, pe-o coastă, cu tot trupul, numai cu 
picioarele sau cu un braţ afară din apă. Trecea Sena cu o carte 
în mînă, fără s-o ude şi, ca luliu Cezar, îşi purta hainele în dinţi. 
Ajutîndu-se cu o singură mînă sărea în luntre dintr-o dată şi se 
azvirlea din nou în apă cu capul în jos, pînă la fund; ocolea 
stîncile şi nu-i păsa de ochiuri şi de virtejuri. Ducea luntrea în 
toate chipurile, mai repede sau mai domol, pe unda valului sau 
împotriva apei, o sucea şi o purta din cîrmă, o ţinea pe loc pe 
creasta stăvilarului, o îndruma cu o mînă, iar cu cealaltă mînuia 
visla; întindea pînzele, se urca pe fringhii pînă în vîrful 
catargului, alerga peste vîntrele, cerceta acul busolei, întindea 
odgoanele şi lega cîrma. 

leşind din apă suia în fugă coasta munţilor şi cobora sprinten 
la vale; se căţăra prin copaci ca un cotoi; sărea de pe o cracă pe 
alta, ca veveriţele, şi frîngea crengile cele mai vînjoase, ca un al 
doilea Milon Crotonul; cu ajutorul a două pumnale tăioase şi-a 
două sule cu vîrf ascuţit, se ridica pînă pe acoperişul casei, fără 
să-i fie teamă că o să-şi fringă oasele. Arunca săgeata, drugul 
de fier, piatra, sulița, ţepuşa, halebarda; trăgea cu arcul, încorda 
pe-un şold arbaleta grea de luptă; ochea la semn cu archebuza, 
aşeza tunul pe roate, tintea în parapet şi la catarg, de sus în jos, 
de jos în sus, pe dinainte şi pe dindărăt, ca vechii sciți. Lega o 
fringhie de virful turnului lăsînd-o să atîrne pînă la pămînt, apoi 
urca şi cobora în miini, cu o iuţeală şi o îndemiînare, pe care 
dumneavoastră n-aţi fi în stare s-o dovediţi, nici pe o pajişte 
netedă ca în palmă. Se agăța cu mîinile de o prăjină groasă, 
sprijinită de-a lungul 

între doi copaci, şi se plimba dintr-o parte în alta fără să 
atingă pămîntul, cu o repeziciune despre care nu vă puteţi face 
închipuire. 

Pentru a-şi întări coşul pieptului şi plămiînii, răcnea de parcă 
s-ar fi strîns în sobor toţi diavolii din iad. L-am auzit o dată cum 
îl striga pe Eudemon de la poarta Sfintului Victor în Montmartre. 
Nici faimosul Stentor nu dovedise un asemenea glas în războiul 


Troiei. Pentru a-şi întări braţele, poruncise să i se toarne două 
greutăţi de plumb, cîntărind fiecare opt mii şapte sute de chin- 
tale. Le ridica de jos în cîte o mînă, le sălta deasupra capului şi 
le ţinea astfel trei sferturi de ceas şi mai bine, cum nimeni altul 
n-ar fi fost în stare. Biruia la trasul prăjinii pe cei mai tari. Cînd 
ajungea la semn, se proptea în picioare cu atita dirzenie, încît 
nimeni nu izbutea să-l urnească din loc; la fel făcea şi Milon, 
după pilda căruia Gargantua prindea în mînă o rodie, făgăduind- 
o în dar celui care va putea să-i desfacă pumnul. 

Astfel trecîndu-şi vremea, după ce slujitorii îl frecau, îl spălau 
şi îl îmbrăcau în veşminte curate, Gargantua o lua înapoi spre 
casă. Trecînd pe lîngă o luncă sau un alt ungher de verdeață, se 
oprea să cerceteze copacii, se apleca asupra ierburilor, 
reamintindu-şi ce-au scris despre ele Teofrast, Dioscoride, 
Marinus, Pliniu, Nicandru, Macer şi Galen. Se întorcea acasă cu 
braţele pline de ramuri şi de flori, dîndu-le în seama unui tînăr 
paj numit Rizotom, care avea în grija lui hîrleţurile, tirnăcoapele, 
sapele, lopeţile şi celelalte unelte trebuincioase grădinarului. 

Aşteptind să li se pregătească cina, mai răsfoiau o dată, cu 
coatele pe masă, cîteva pagini din cărţile citite. Trebuie să vă 
spun că prînzul lui Gargantua era cumpătat şi cu măsură: mînca 
numai ca să-şi potolească foamea. Cina, însă era darnică şi 
îmbelşugată, iar el se ospăta din plin, ca să-şi hrănească trupul 
şi să-şi păstreze puterea, aşa cum ne sfătuieşte cinstitul şi 
binechibzuitul doftoricesc meşteşug, deşi unii negiobi, zăpăciţi 
la cap de vracii arabi, spun tocmai dimpotrivă. 

In răstimpul mesei, dacă socoteau de cuviinţă, reluau lecţia 
începută la prînz, iar restul ceasurilor treceau în alte convorbiri, 
pe cît de folositoare, pe-atit de plăcute. După ce îşi rosteau 
rugăciunea, cîntau din gură, sau din diferite instrumente 
armonioase, jucau cărţi, dădeau cu zarurile, ospătindu-se cu 
prisosinţă pînă la culcare. Alteori mergeau să cerceteze 
adunările cărturarilor şi ale celor care călătoriseră prin ţări 
străine. 

În toiul nopţii, înainte de a se îndrepta fiecare spre odaia lui, 
alegeau dinadins locul cel mai îndepărtat şi mai descoperit al 
locuinţei, pentru a privi de-acolo înfăţişarea cerului, urmărind 
mersul cometelor (dacă erau), mărimea şi aşezarea aştrilor, 
apropierea sau depărtarea lor. 

Apoi, împreună cu dascălul său, Gargantua îşi reamintea pe 


scurt - după pilda lui Pitagora - tot ceea ce văzuse, citise, auzise 
şi făcuse în ziua care se încheia. Se rugau şi se închinau lui 
Dumnezeu, preamărindu-i necuprinsa bunătate, mulţumindu-i 
pentru cele ce sînt cerşindu-i milă şi îndurare pentru cele ce vor 
fi. După care se lăsau în voia somnului. 


CAPITOLUL XXIV 
Cum îşi petrecea ziua Gargantua pe vreme de ploaie 


Dacă se întîmpla să plouă, sau să fie vreme rea, ceasurile 
dinaintea prînzului păstrau aceeaşi întrebuințare ca de obicei, cu 
deosebirea că în cămin ardea un foc vesel, pentru a mai îmblînzi 
răceala aerului; după prînz, dascălul şi învăţăcelul rămîneau 
acasă. 

Ca să le treacă de urit şi să înlocuiască jocurile de afară, 
împleteau mănunchiuri de paie, tăiau şi despicau lemne, băteau 
snopii în hambar, pictau pe pînză, ciopleau în piatră, sau 
încercau să reia vechiul şi frumosul joc de arşice, pe care îl 
descrie Leonicus şi pe care bunul nostru prieten Lascaris atît de 
bine îl cunoaşte. lar în timp ce jucau, rosteau pe dinafară părţi 
din scrierile care pomeneau despre acest joc. 

Se duceau să vadă cum se lucrează fierul,cum se toarnă 
puştile,cercetau pe şlefuitorii de pietre scumpe, pe giuvaergii, 
pe alchimişti, pe topitorii de bani, pe ţesătorii de covoare, de 
postavuri şi de catifea, pe ceasornicari, pe tăietorii de oglinzi, pe 
tipografi, pe organişti, pe vopsitori şi pe alţi lucrători, îmbiindu-i 
cu cîte un pahar de vin. Se minunau de lucrurile frumoase care 
ieşeau din mîinile lor dibace şi căutau să deprindă taina fiecărui 
meşteşug. 

Alteori mergeau să urmărească prelegerile cu lume multă, 
desfăşurarea adunărilor sărbătoreşti, pregătirea actorilor, 
declamările lor, cuvîntările drăguţilor de advocaţi şi predicile 
propovăduitorilor Evangheliei. Trecînd apoi în sălile de luptă cu 
sabia, Gargantua încerca pe rînd toate loviturile isteţe împotriva 
celor mai faimoşi meşteri spadasini, dovedindu-le cu prisosinţă 
că ştia tot atît, dacă nu mai mult decit ei. 

Neputînd, pe vreme rea, să stringă ierburi şi flori, cercetau 
dughenile spiţerilor, ale băcanilor şi ale grădinarilor, privind cu 
luarea-aminte fructele, rădăcinile, frunzele şi seminţele, apoi 
alifiile şi unsorile de tot felul, precum şi cele cu care se pot 


înlocui. De acolo plecau să privească la scamatorii de bilci şi la 
măscărici, urmărindu-le iuţeala miinilor, şiretlicurile, tumbele şi 
felul lor dibaci de a învirti vorba. Le plăcea cu deosebire 
îndemiînarea şarlatanilor din Picardia, care sînt buni de gură şi 
ştiu să spună cite-n lună şi în stele, despre cîini cu covrigi în 
coadă şi cai verzi pe pereţi. 

Întorcîndu-se la cină, se ospătau, mai cumpătat decit în 
celelalte zile, cu mîncăruri scăzute şi săţioase, pentru a lupta 
împotriva umezelii care îi pătrunsese şi îi împiedicase să facă 
obişnuitele lor mişcări de înviorare. 

Astfel îndrumat şi mergînd înainte pe calea cea bună, 
Gargantua s-a ales cu mult folos de pe urma învățăturilor 
primite, aşa cum se cuvenea unui tînăr de virsta şi de isteţimea 
lui. La început, lucrurile n-au mers atit de lesne,dar, cu răbdare 
şi cu stăruinţă, a ajuns să preţuiască plăcuta îndeletnicire a 
învăţăturii, părîndu-i a fi mai mult o petrecere regească, decit 
truda silnică a unui şcolar. 

Totuşi, pentru a-l lăsa să se mai hodinească puţin după atita 
încordare a minţii, Ponocrat alegea o dată pe lună o zi frumoasă, 
cu cer senin, şi porneau amindoi dis-de-dimineaţă afară din 
oraş, la Gentilly sau la Boulogne, la Montrouge, pe podul 
Charenton, la Vauvres sau la Saint-Cloud. Petreceau acolo ziua 
întreagă, ospătîndu-se bine, glumind, rizînd, jucînd, cîntînd (cu 
băutură din belşug), tăvâălindu-se pe pajiştea unei livezi 
minunate, umblind după cuiburi de păsări, prinzînd potîrnichi, 
pescuind raci şi broaşte. 

Deşi nu duceau cu ei cărţi în ziua aceea şi legaseră de gard 
învăţătura, ziua nu trecea fără folos, căci la umbra crîngului cu 
iarbă verde rosteau pe dinafară plăcute versuri din Georgicele 
lui Virgiliu, din Hesiod şi din Rustica lui Poliţian. Işi aminteau 
unul altuia epigrame latine, preschimbiîndu-le în rondeluri şi 
balade franţuzeşti. În timpul ospăţului, din vinul amestecat cu 
apă scoteau afară apa cu o frunză de iederă - cum arată Pliniu şi 
Caton în De re rust1. Clăteau vinul într-un vas, de unde îl 
trăgeau cu pilnia; apoi lăsau să curgă apa, dintr-un căuş în altul, 
pe spiţele unei maşinării care mergea singură, ca roata morii. 


CAPITOLUL XXV 
Cum s-a iscat sfada dintre plăcintarii din Lerne şi oamenii din 
ţara lui Gargantua, şi cum a pornit de aici un război cumplit 


Era pe la început de toamnă şi se apropia vremea culesului. 
Ciobanii de prin împrejurimi păzeau viile, să nu se abată graurii 
asupra lor şi să mănînce strugurii. 


1 De re rustica - Despre viaţa la tari (lat.), lucrare a lui M. 
Porcius Calo, zis cel Bătrîn (239 - 149 î e.n.). 


Tot cam pe-atunci, plăcintarii din Lerne au plecat într-o zi la 
oraş cu douăsprezece care de plăcinte. Ciobanii le-au ieşit în 
cale şi i-au rugat să le vîndă şi lor mai multe tăvi pe prețul din 
tîrg. E adevărat, că nu se poate închipui ceva mai gustos decit 
un prînz cu plăcintă caldă şi struguri băşicaţi, razachiesau 
tămiioşi. (lar pentru cei încuiaţi: ţiţa-vacii sau must de aguridă.) 

Plăcintarii nici n-au vrut să audă. Ba mai rău, s-au pornit să 
le arunce ciobanilor în obraz ocări grele şi vorbe de ruşine, 
numindu-i derbedei, caraghioşi, pistruiaţi, ştirbi, golani, cacă- 
vacă, pilă-n pungă, puturoşi ,mîncăcioşi, beţivani, lăudăroşi, 
secături, bădărani, zgîrie-brînză, cioflingari, neciopliţi , mojici, 
slăbănogi, sărăntoci, pierde-vară, păcătoşi, văcari de poiată - 
baligă uscată, ciobani de paie-căcăţiş de oaie şi alte asemenea 
drăgălaşii, adăugind totodată că plăcintele nu-s de nasul lor; să 
se mulţumească cu piine uscată şi cu covrigi. 

La toate aceste sudalme, unul din ciobani, anume Forgier, 
băiat de ispravă în felul lui şi fruntaş între flăcăi, a răspuns fără 
răutate: 

- Dar de cînd aţi prins la rană, de v-aţi făcut atit de arţăgoşi? 
Pînă mai ieri-alaltăieri eraţi prea bucuroşi să ne vindeţi 
plăcintele, iar acum, hodoronc tronc, nu mai vreţi? Asta-i purtare 
de buni vecini? Aşa vă răspundem noi cînd veniţi să cumpăraţi 
făină cernută pentru colaci şi plăcinte? V-am mai fi dat şi 
struguri pe deasupra. Naiba să vă ia! O să vă căiţi într-o zi cînd 
veţi avea nevoie de noi; o să facem la fel, să ţineţi minte! 

Starostele cel mare al breslei plăcintarilor, Marquet, i-a 
răspuns: 

- Ţi-ai luat nasul la purtare, dis-de-dimineaţă. Se vede că ai 
mîncat aseară prea mult mălai. la fă-te încoa', să-ţi dea neica 
plăcinte! 

Forgier, crezîndu-l pe cuvînt, s-a apropiat scoţind un ban din 
chimir şi aşteptînd ca Marquet să-i dea plăcinta făgăduită, dar 


plăcintarul l-a plesnit atît de tare cu biciul peste fluierele 
picioarelor, că i-a rămas semn. Apoi a luat-o la fugă. Ciobanul a 
strigat ca din gură de şarpe: „Săriţi, că mă omoară !" şi, 
aruncînd după el de-a azvirlita cu bita pe care o purta 
subsuoară, l-a atins la încheietura frunţii, peste vîna tîmplei pe 
partea stîngă. Marquet, care umbla călare pe-o iapă, s-a 
răsturnat din şa, căzînd jos mai mult mort decit viu. 

În vremea aceasta, nişte zileri care dezghiocau nuci s-au 
năpustit asupra plăcintarilor, lovind în ei, ca la fasole. Ceilalţi 
ciobani şi băciţe, auzind răcnetele lui Forgier, s-au repezit cu 
praştiile, de zburau pietrele asupra plăcintarilor, ca grindina. 
Alergînd după ei i-au ajuns din urmă şi le-au luat vreo patru sau 
cinci tăvi cu plăcinte (pe care le-au plătit cinstit, după preţul pe 
care [...] dîndu-le pe deasupra şi trei coşuri pline cu struguri 
albi). Plăcintarii l-au ajutat pe Marquet să încalice pe iapă, că 
fusese pălit, ce-i drept, destul de rău. Nu şi-au mai urmat însă 
drumul spre Pareille, ci s-au înapoiat acasă, la Lerne, suduind şi 
ameninţind pe toţi ciobanii, văcarii şi zilierii din Seuille pînă-n 
Sainnais. 

Văziînd că plăcintarii au dat bir cu fugiţii, ciobanii şi băciţele 
s-au ospătat după poftă cu plăcinte gustoase şi cu struguri de 
soi; au petrecut în cîntec de fluier şi oboaie, bătîndu-şi joc de 
vitejii plăcintari, care o păţiseră fiindcă, pasămite, se 
închinaseră de dimineaţă cu mîna stingă. l-au spălat picioarele 
lui Forgier cu must proaspăt de băbească, şi în scurtă vreme 
rănile i s-au vindecat. 


CAPITOLUL XXVI 
Cum au năvălit fără veste locuitorii din Lerne asupra 
ciobanilor lui Grandgousier, la porunca regelui Picrocol 


Făcînd cale-întoarsă la Lerne, şi nemaigindindu-se la mîncare 
ori la băutură, plăcintarii au dat buzna în palat, unde faţă de 
regele lor, Picrocol, al treilea cu acest nume, au povestit ce-au 
păţit, arătînd panerele rupte, scufiile boţite, hainele sfirtecate, 
plăcintele lipsă şi, mai cu seamă pe Marquet, care avea o rană 
cumplită la cap. Vinovaţii, după spusa lor, erau ciobanii şi zilerii 
lui Grandgousier, iar ticăloşia se săvirşise pe drumul de ţară 
care duce la Seuille. 

Auzind cele petrecute, Picrocol a fost cuprins de o vajnică 


miînie şi, fără a mai căuta să afle pricina sfadei, a poruncit să se 
stringă gloatele din toată ţara, dînd de ştire ca fiecare să se 
găsească înarmat, la ceasul prînzului, în piaţa cea mare din faţa 
palatului: cine va lipsi va fi spînzurat! Pentru a întări porunca a 
pus să bată toba la toate răspmtiile cetăţii, iar el însuşi, lăsînd 
bucatele să se răcească, s-a dus să aşeze tunurile pe roate, şi să 
desfăşoare steagurile, supraveghind cum se încarcă ghiulelele, 
armele, hamurile şi merindea. 

Întorcîndu-se la masă, a împărţit cuvenitele porunci pentru 
pornirea războiului. Cavalerul Trepăduş avea să ducă la luptă 
vîrful armiei, care număra nu mai puţin de şaisprezece mii 
paisprezece arcaşi şi treizeci şi cinci de mii optsprezece ostaşi 
de strînsură. Marele spătar Taielemne a luat pe seama lui 
tunurile cu o ţeava şi cu două ţevi, şoimii, bombardierele, 
şopirlele şi celelalte guri de foc, fiecare după mărimea şi 
denumirea ei. Călărimea era sub porunca ducelui de Labălungă, 
iar regele şi prinții se păstrau pentru toiul luptei. 

Astfel pregătiţi în mare grabă, înainte de a se urni la drum, 
au trimis trei sute de iscoade, călări, sub ascultarea căpitanului 
Păpăludă, spre a cerceta drumurile, nu cumva să fie, pe undeva, 
vreo capcană. Cercetind împrejurimile cu de-amănuntul, s-au 
încredinţat că pretutindeni era linişte şi nu se arătau semne de 
primejdie de nicăieri. În aşteptarea bătăliei „Picrocol a poruncit 
ostaşilor lui să pornească înainte cu toată graba, fiecare lîngă 
steagul cetei sale. Astfel, fără nici o împiedicare, gloatele au 
luat-o de-a valma peste cîmp, prădînd şi jefuind în calea lor, 
necruţind nici pe cel avut, nici pe cel sărac, nici casele 
oamenilor, nici locaşurile sfinte, luînd cu ei boi, cai, vaci, tauri, 
iepe, viței, oi, miei, capre, ţapi, găini, claponi, pui de găină, 
gişte, gînsaci, rațe, porci, scroafe, godaci. Au scuturat nucii, au 
dijmuit viile, au retezat butucii, au despuiat pomii de fructe, 
pricinuind pretutindeni o învălmăşeală cum nu se poate spune. 

Nimeni nu se încumeta să le stea împotrivă. Cei prădaţi se 
rugau de jefuitori să se poarte mai omeneşte, ţinînd seama că 
trăiseră pînă atunci în bună vecinătate şi niciodată nu se 
întîmplase să le pricinuiască vreun rău sau să le aducă vreo 
ocară, ca să se răzbune acum cu atita urgie şi prăpăd. Dum- 
nezeu care le vede pe toate o să-i pedepsească într-o zi pentru 
fapta lor. 

La toate aceste rugăminţi şi dojeni, năvălitorii răspundeau că 


au venit să-i înveţe cum se mănîncă plăcintele. 


CAPITOLUL XXVII 
Cum un călugăr din Seuille a scăpat via mănăstirii de jaful 
duşmanilor 


Prădînd, stricînd şi răvăşind tot ce întilneau în cale, jefuitorii 
au ajuns la Seuille. Dezbrăcau pînă la piele pe bărbaţi şi pe 
femei, ducînd cu ei tot ce puteau să care. Nu lăsau nimic neluat 
şi nici o povară nu li se părea prea grea. Neţinind seama că cea 
mai mare parte din case erau atinse de ciumă, au dat buzna unii 
după alţii, au pus mîna pe tot ce-au găsit, fără ca vreunul din ei 
să se molipsească. A fost o întîmplare întrutotul ciudată, căci 
toţi ceilalţi: popii, duhovnicii, doftorii, felcerii şi spiţerii, care 
veniseră să oblojească, să tămăduiască şi să spovedească pe 
cei atinşi de boală, muriseră ca muştele; numai prădalnicii şi 
ucigaşii nici un rău n-au suferit. Cum de s-a putut întîmpla una 
ca asta, fraţilor? Staţi puţin, rogu-vă, şi cugetaţi. 

După ce-au jefuit cum au vrut, duşmanii s-au îndreptat, val- 
vîrtej spre mănăstire. Aici au găsit porţile încuiate şi linişte 
pretutindeni. Grosul oastei a trecut mai departe, spre Vadul- 
Vedei; numai şapte sute de pedestraşi şi două sute de lăncieri 
au rămas din urmă, dărîmînd zidurile împrejmuirii cu gînd de-a 
prăda via. 

Călugării, vai de sufletul lor, nu ştiau la ce sfint să se mai 
închine! Şi atunci, la noroc, s-au gîndit să scoată prapurii, să ţină 
slujbă mare, cu cîntări şi litanii, afurisind pe năvălitori şi dînd 
acatiste pentru pace. 

Se afla în acea vreme la Seuille un tînăr călugăr legat de 
mănăstire, anume fratele loan zis Spintecătorul. Era isteţ, voios, 
îndemînatic, îndrăzneţ, răzbătător şi descurcăreţ. Înalt şi zvelt, 
cu gura frumos încondeiată, nasul potrivit, mare meşter ciripitor 
de rugăciuni, bun vînturător de liturghii şi priceput cărator de 
parastase. Adică, pentru a nu mai lungi vorba, era călugărul cel 
mai bine călugărit din toată tagma călugărească, iar pe 
deasupra, tobă de carte sfîntă. 

Ajungînd pînă la urechile lui zarva stîrnită de duşmani în vie, 
a ieşit afară să iscodească ce se întîmplă. A văzut cu ochii lui 
cum jefuitorii dăduseră iama prin strugurii cei frumoşi, în care 
călugării îşi puseseră toată nădejdea; apoi s-a întors în biserică, 


unde i-a găsit pe ceilalţi fraţi adunaţi în faţa altarului. Călugării 
s-au uitat la el nedumeriţi, ca şi cum i-ar fi stingherit de la vreo 
treabă. Auzindu-i cîntînd, fratele loan le-a spus: 

- Staţi, cîntaţi şi pe voi va scăpaţi! Să vă ia naiba! Mai bine 
aţi cînta: „N-a rămas în deal la vie, nici un bob de razachie..." 
Să fiu al ciorilor, dacă nu ne calcă via duşmanii! Taie coardele, 
rup ciorchinii şi fac atita prădăciune, încît, cu ajutorul lui 
Dumnezeu, patru ani de-acum încolo n-o să mai rămînă un bob 
pe rod! Sfîntă Născătoare, ce-o să bem, bieţii de noi, pînă va 
creşte via la loc? Of, Doamne! 

Starețul s-a răstit la el: 

- Ce caută aici beţivul ăsta! Băgaţi-l în beci, să se înveţe 
minte să mai tulbure sfînta slujbă! Cinsteşte, păcătosule, măritul 
har divin! 

- Să nu uităm, părinte stareţ, nici cinstea paharului de vin! 
După cît cunosc, nici sfinţia ta nu dispreţuieşti vinul şi, ca orice 
om doritor de bine, îl alegi pe cel mai bun. Vinul curat se cuvine 
inimilor curate, spune înţelepciunea călugărească. Martor mi-e 
Dumnezeu, că nu-i acum vremea potrivită pentru rugăciuni. 

De ce, rogu-te, zilele culesului şi ale secerişului par atît de 
scurte, iar ale iernii şi ale postului Crăciunului, atît de lungi? Fie- 
iertatul frate al nostru Maceu Pelosse, binecuvîntată-i fie 
amintirea, că era suflet credincios şi creştin cucernic (dracu' să 
mă ia dacă mint), aşa îmi spunea şi n-am să uit, că vinul trebuie 
să-l tragi şi să-l pui la butoi toamna, dacă vrei să ai ce bea în 
lunile de iarnă. 

Ascultaţi, fraţilor! Toţi cîţi sînteţi aici buni creştini şi iubitori 
de vin, veniţi cu mine! Focul sfîntului Anton să mă ardă, de-o 
mai pune o picătură de vin pe limbă cel care n-o sări în ajutor să 
mîntuim via! Dumnezeule mare, nu-i avutul mănăstirii? Sfîntul 
Toma Englezull n-a pierit apărîndu-l? 

De-i vom urma pilda, ajunge-vom şi noi în rîndul sfinţilor. 


1 Thomas Becket, episcop de Canterbury, apărător al 
privilegiilor ecleziastice, asasinat (1170) din ordinul lui Henric al 
II-lea. 


Ba nu, eu n-o să pier: am să-i omor!" În timp ce rostea 
aceste cuvinte, fratele loan şi-a scos anteriul şi a prins, în mînă, 
zdravăn, crucea cea mare, tăiată în inimă de gorun, lungă cit o 


suliță si înflorită ici-colo cu crini, care abia se mai deosebeau din 
cioplitura lemnului. Apoi s-a năpustit afară aşa cum se găsea, 
numai în cămaşă, încins peste brîu cu anteriul făcut sul; şi 
învîrtind crucea ca pe un buzdugan a început să izbească în 
duşmani. Aceştia, rămaşi fără căpetenii, fără steaguri, fără to- 
boşari şi fără trimbiţe, culegeau via de zor. Stegarii îşi 
rezemaseră flamurile de zid, toboşarii îşi desfundaseră tobele ca 
să le umple cu struguri, iar pe trimbiţe atîrnau ciorchini 
spînzuraţi. Toţi forfoteau de colo pînă colo. 

Călugărul, fără să-i pese, bătea în ei de mama focului, 
doborîndu-i la pămînt ca pe nişte porci şi plesnind în grămadă cu 
măciuca lui Hercul. Unora le zbura creierii, altora le zdrobea 
mîinile şi picioarele; cîtorva le-a rupt oasele grumazului, multora 
le-a frînt şalele; le-a turtit nasul, le-a umflat ochii, le-a crăpat 
fălcile, le-a sfărimat dinţii, le-a mutat din loc umărul, le-a retezat 
gleznele, le-a scos din ţiţini şoldurile şi i-a lăsat fără braţ. 

Dacă vreunul căuta să se ascundă sub un butuc mai gros, îi 
făcea ţeasta ţăndări, pocnindu-l drept la încheietura 
lambdoidală. Pe cei care încercau să se caţăre prin copaci, 
închipuindu-şi ca astfel or să scape, îi trăgea în ţeapă, virindu-le 
un braţ al crucii prin şezut. Cite unul care îl cunoştea striga: - 
„Stai, frate loane, cruţă-mă că mă dau prins!" Dar fratele loan îi 
răspundea: „Te dai, că n-ai încotro, dar de luat, o să te ia 
dracu'!" Şi se repezea cu crucea, snopindu-l. Dacă se întîmpla ca 
vreunul să încerce să i se împotrivească, abia atunci îşi dovedea 
toată puterea, străpungîndu-i într-o clipă pieptul prin inimă şi 
prin plămiîni. Pe alţii îi pocnea la lingurică zdrobindu-le stomacul 
şi ucigîndu-i pe loc. Pe unii îi pălea în buric cu atita înverşunare, 
încît le scotea măruntaiele afară; pe alţii îi străpungea prin 
boaşe şi le rupea gura maţului gros. O privelişte mai 
înspăimîntătoare nici nu s-ar putea închipui! 

Unii chemau în ajutor pe sfînta Varvara, alţii pe sfintul 
Gheorghe,pe sfinta Nitouche, pe Maica Domnului din Cunault, 
din Laurette, din Bonne-Nouvelle, din Lenou şi din Riviere. Unii 
pomeneau pe sfîntul lacob, alţii îşi aduceau aminte de sfintele 
moaşte din Chambery (care de altminteri au şi luat foc, trei luni 
mai tîrziu, de n-a rămas din ele nici un petic). Alţii se rugau 
sfintului Ilon din Angery, sfîntului Eutrop din Saintes, sfîntului 
Martin din Candes, sfîntului Clouaud din Sinais, moaştelor din 
Jaurezay şi altor sfinţi de treabă, dar mai mărunți. Unii mureau 


fără să se vaiete, alţii se văietau fără să moară, unii se văietau 
murind, alţii mureau văietindu-se. Vreo cîţiva strigau cît îi ţinea 
gura: „Vreau să mă spovedesc! Vreau să mă spovedesc! 
Confiteor! Miserere! In manus 1". 


1 Mărturisesc! Indurare! în mîinile (tale, Doamne, îmi 
pun sufletul) (lat.). 


Nefericiţii urlau atît de amarnic, încît părintele stareţ a ieşit 
din biserică , tîrînd pe toţi călugării după el. Văzînd atita 
omenire căzută printre araci, şi cum unii trăgeau să moară, s-a 
îndurat ca pe cei care mai trăiau să-i spovedească, în vreme ce 
părintele stareţ se îndeletnicea cu spălarea păcatelor, 
călugăraşii alergară la fratele loan, întrebîndu-l cum i-ar putea 
veni în ajutor. 

Fratele loan le-a dat poruncă să-i înjunghie pe toţi cîţi zăceau 
la pămînt. Atunci, agăţindu-şi comanacele pe bolta viței, fraţii s- 
au năpustit asupra celor doboriţi şi i-au trimis pe lumea cealaltă, 
tăindu-le beregata. Ştiţi cu ce? Cu nişte cosoare, asemeni 
cuţitaşelor cu care copiii din partea locului curăţă nuci. 

Învîrtind buzduganul lui cu cruce, fratele loan a trecut mai 
departe pe pirtia ce-o deschisese în rindul duşmanilor. 
Călugăraşii au pus mîna pe steaguri şi şi-au făcut din ele obiele. 
Unii din tilharii spovediţi au încercat să scape pe la spatele 
fratelui loan; dar acesta, cum prindea de veste, îi pocnea în 
moalele capului, zicîndu-le: „V-aţi spovedit şi v-aţi pocăit; sînteţi 
spălaţi de păcate şi vrednici să porniţi pe drumul cel mai scurt, 
spre împărăţia cerului". 

Aşa s-a făcut că, mulţumită vredniciei fratelui loan, au fost 
răpuşi toţi tilharii care pătrunseseră în vie, adică treisprezece 
mii şase sute douăzeci şi doi, fără să socotim, bineînţeles, pe 
femei şi pe copii. Nici pustnicul vrăjitor Maugis n-a luptat mai 
vitejeşte cu toiagul lui împotriva Sarazinilor (după cum scrie în 
Povestea celor patru fii ai lui Aimon), decît călugărul nostru cu 
prăjina crucii împotriva plăcintarilor jefuitori de struguri. 


CAPITOLUL XXVIII 
Cum a luat Picrocol cu asalt La Roche-Clermaud şi cu cîtă 
părere de rău a pornit Grandgousier la război 


În vreme ce fratele loan îi zvînta astfel pe mirlanii care 
năvăliseră în via mănăstirii, Picrocol a trecut în grabă mare cu 
oamenii lui prin Vadul-Vedei şi a luat cu asalt Roche-Clermaud 
neîntîmpinînd nici o împotrivire. Şi fiindcă între timp se 
înnoptase, a hotărît să poposească în oraş, lăsînd să se mai 
potolească puţin mînia care îl muncea. În zorii zilei următoare a 
pornit şi a cuprins meterezele şi castelul, pe care l-a întărit 
aduniînd acolo armele ce strinsese, ca să aibă un adăpost ferit, 
de va fi cumva el însuşi lovit din altă parte .Locul acela, prin 
aşezarea lui firească şi prin ceea ce mîna omului adăugase, era 
o cetate lesne de apărat. 

Dar să-i lăsăm pe aceştia, şi să ne întoarcem la bunul nostru 
Gargantua, care se află la Paris, plin de rîvnă pentru învăţătura 
minţii şi pentru îndemînările trupului; apoi la bătrînul cumătru 
Grandgousier, tatăl lui, care după cină îşi încălzeşte pîntecele la 
flacăra unui foc cuminte, limpede şi liniştit; aşteaptă să se coacă 
castanele, scrie pe albul căminului, cu vîrful ars al băţului cu 
care aţiţă focul, şi istoriseşte alor lui minunate întîmplări din 
vremile de altădată. 

Unul din ciobanii care păzeau viile, anume Pillot, a venit spre 
seară şă-i povestească de-a fir-a-păr toate fărădelegile şi jafurile 
pe care Picrocoi, regele din Lerne, le abătuse asupra 
pămiînturilor sale ; cum a prădat şi a răvăşit toată ţara, afară de 
mănăstirea din Seuille, pe care fratele loan Spintecătorul a ferit- 
o de prădăciune; pentru care faptă, cinste mare i se cuvine. 
Numitul rege Picrocol se găsea acum cu oastea lui la Roche- 
Clermaud, unde se întărea. 

- Vai! Vai! a oftat Grandgousier. Ce înseamnă una ca asta, 
oameni buni? Visez sau e adevărat ce aud? Picrocol, vechiul 
meu prieten de totdeauna, cu care de cînd mă ştiu am trăit în 
bună vecinătate, a pornit cu război împotriva mea? Cine l-a 
stîrnit? Cine-l aţiţă? Cine l-a îndemnat? Cine îl sfătuieşte? Of, of, 
of, of ! Isuse Cristoase, Miîntuitorule, vino-mi în ajutor, 
luminează-mă şi arată-mi ce trebuie să fac. Spun şi jur în faţa ta, 
cerîndu-ţi ocrotire, că niciodată nu i-am căşunat vreun rău şi nici 
oamenilor lui vreo pagubă; nu m-am gîndit nicicînd să-i calc sau 
să-i jefuiesc pămînturile; ba dimpotrivă, l-am ajutat cu oameni, 
cu arme, cu bani, cu înlesniri şi cu sfaturi, de cîte ori am putut, 
spre folosul lui. Ce duh rău îl stăpineşte, de-a pornit asupră-mi 
cu o astfel de ocară? Dumnezeule mare ! Tu care le cunoşti pe 


toate, ştii că tăria inimii nu-mi lipseşte. lar dacă i-a fost dat să 
fie cuprins de nebunie; dacă pentru a-l aduce în simţiri mi l-ai 
trimis să-l vindec, dă-mi putere şi luminează-mă, să-l îndrum 
spre ascultare, sub stăpînirea sfintei tale voințe. 

Of, of, of! buni prieteni ai mei şi credincioşi slujitori, veniţi-mi 
întru ajutor şi dăruiţi-mi sprijinul vostru în acest ceas de grea 
cumpănă. Toată viaţa am fost dornic de pace; bătrineţele mele 
au nevoie de odihnă, şi iată-mă-s nevoit să port pe umerii mei 
slabi şi osteniţi platoşa de luptă, să prind cu mîinile mele 
firave sulița şi ghioaga, pentru a ocroti şi a ajuta pe supuşii mei 
izbiţi de urgie. Aşa cere judecata cea dreaptă: căci prin munca 
lor mi-am ţinut zilele şi din sudoarea lor ne-am hrănit, eu, copiii 
mei şi tot neamul. N-aş dori, totuşi, să pornesc la război, pînă nu 
voi încerca toate căile, pentru a ajunge la înţelegere. Astfel m- 
am gîndit şi aşa găsesc cu cale. 

Grandgousier a chemat pe sfetnicii săi şi le-a înfăţişat 
lucrurile aşa cum erau. Toţi au hotărît într-un glas să fie trimis la 
Picrocol cu solie unul dintre bărbaţii cei mai chibzuiţi şi să-l 
întrebe: de ce stricase pacea şi încălcase pămînturile asupra 
cărora n-avea nici un drept să poruncească. Au mai hotărît de 
asemeni, să plece cineva să-l caute pe Gargantua şi pe oamenii 
lui, chemîndu-i să apere ţara. 

Grandgousier a întărit cu voie bună aceste hotăriri şi a 
poruncit ca aşa să se facă. Apoi, fără zăbavă, a trimis pe unul 
din slujitorii lui, anume Basque să-i ducă lui Gargantua 
scrisoarea de mai jos. 


CAPITOLUL XXIX 
Scrisoarea lui Grandgousier către fiul său Gargantua 


Cunoscînd silinţa cu care te-ai dedat învăţăturii, nu mi-aş fi 
îngăduit multă vreme de-aici înainte să tulbur tihna înţeleptelor 
tale gînduri, dacă tocmai acei prieteni în care îmi pusesem toată 
încrederea, vecinii cu care aveam vechi învoieli de vieţuire 
paşnică, nu mi-ar fi răpit în aceste zile liniştea bătrineţilor mele. 
Dar fiindcă aşa mi-a fost scris, ca supărările să-mi vină tocmai 
de la cei pe care mă bizuiam mai mult, iata-mă nevoit să te 
chem întru apărarea oamenilor şi a bunurilor de care eşti legat 
prin însăşi legea firii; căci armele luptei rămîn neputincioase, 
dacă lipseşte din casă sfatul chibzuinţei, după cum, de asemeni, 


învăţătura se dovedeşte zadarnică, iar sfatul de prisos, cînd nu 
sînt folosite la timpul potrivit. 

N-am de gînd să aţiţ războiul, ci să-l înlătur; nu vreau să 
lovesc pe nimeni, ci să mă apăr; nu rîvnesc la bunul altuia, ci 
doresc să rămîn ca şi pînă acum ocrotitorul supușilor mei 
credincioşi şi al pămîntului strămoşesc, asupra căruia Picrocol s- 
a năpustit vrăjmăşeşte, fără nici o pricină sau temei, stăruind în 
pornirea lui bezmetică şi săvirşind ticăloşii, pe care nici o fiinţă 
iubitoare de dreptate nu le poate îngădui. 

Am socotit de a mea datorie să încerc să-i astîmpăr trufaşa 
mînie, făgăduindu-i tot ceea ce, după judecata mea, s-ar cuveni 
să-l mulţumească. l-am trimis în mai multe rînduri solie 
prietenească, rugîndu-l să-mi spună cine şi cu ce l-a vătămat. 
Dar el, în loc de orice alt răspuns, a pornit cu război împotrivă- 
mi, închipuindu-şi pesemne că are drept să poruncească în ţara 
mea, după bunul lui plac. Aşa fiind, am înţeles că Dumnezeu cel 
veşnic l-a părăsit, lăsîndu-l să-şi poarte cîrma după cum l-o ajuta 
mintea şi l-o povăţui cugetul, care, aşa se vede, numai la rele îl 
îndeamnă. Voia cerească, pe care el a nesocotit-o, mi l-a trimis 
mie în aceste împrejurări atît de supărătoare, pentru a-l aduce 
la dreapta judecată. 

Aşadar, fiul meu mult iubit, de îndată ce îţi va fi la îndemină, 
după ce vei fi văzut aceste rînduri, grăbeşte-te şi vino să ne dai 
ajutor; nu numai mie, faţă de care ai o fiiască îndatorire, ci 
tuturor alor tăi, pe care eşti ţinut să-i ocroteşti şi să-i mîntui de 
la pierzare. Vom duce treburile noastre la bun sfîrşit cu cît mai 
puţină vărsare de sînge şi, după cum se va putea, cu arme cit 
mai repezi, cu isteţime şi dibăcie de luptă. Vom avea grijă de 
mîntuirea tuturor sufletelor, trimiţindu-le să se aşeze liniştite în 
sălaşul ce li se cuvine. 

Preaiubitul meu fiu, pacea lui Cristos, mîntuitorul nostru, să 
fie cu tine. Spune vorbe bune din parte-mi lui Ponocrat, Gimnast 
şi Eudemon. 

în a douăzecea zi a lui septembrie, 

Tatăl tău, 

GRANDGOUSIER 


CAPITOLUL XXX 
Ulric Gallet duce solie lui Picrocol 


După ce şi-a întocmit scrisorile şi le-a însemnat cu pecetea 
lui, Grandgousier a chemat la sine pe marele dregător al 
jalbelor, Ulric Gallet, un bărbat chibzuit şi de toată încrederea, a 
cărui cinste o preţuia şi ale cărui sfaturi cuminţi îi fuseseră de 
folos în multe împrejurări anevoioase. Acestuia i-a poruncit să 
meargă la Picrocol, acolo unde se află, pentru a-l înştiinţa 
despre cele hotărite. Jupîn Gallet a pornit fără tocmeală, iar 
după ce a trecut vadul cu bine, s-a oprit la o moară, să 
ştiricească locul unde l-ar putea găsi pe Picrocol. Morarul i-a 
spus că oamenii regelui, după ce i-au zvintat toate găinile (fără 
să cruţe cocoşii), s-au închis în cetatea Roche-Clermaud; dar nu 
l-a sfătuit să pornească într-acolo, din pricina străjerilor care sînt 
foarte înverşunaţi; lucru pe care Gallet l-a crezut fără greutate, 
şi de aceea a cerut morarului să-l găzduiască la el peste noapte. 

A doua zi de dimineaţă a pornit să sune din trimbiţă la 
poarta castelului, cerînd paznicilor să-l lase să vorbească 
regelui, spre binele acestuia. Regele, fiind înștiințat, a poruncit 
să nu i se deschidă porţile, apoi, arătîndu-se pe creasta zidului, 
i-a pus solului două întrebări: 

- Ce veşti aduci şi ce-ai venit să-mi spui? 

Solul i-a împărtăşit cele ce urmează: 


CAPITOLUL XXXI 
Cuviîntarea lui Gallet către Picrocol 


„Nu-i prilej de mîhnire mai mare pentru oameni decît atunci, 
cînd, aşteaptă cu gînd ascuns milă şi îndurare de la alţii, 
primesc în schimb numai supărări şi paguba. Nu fără pricină 
întemeiată, mulţi din cei care au ajuns sa sufere asemenea 
ocară, au socotit-o mai greu de îndurat decit viaţa, şi neputînd 
s-o înlăture nici cu puterea, nici prin alt mijloc, şi-au făcut seama 
singuri. 

E de minune, cum regele Grandgousier, stăpinul meu, văzînd 
năvala ta nestăpiînită şi vrăjmaşă, nu s-a lăsat cuprins de mînie 
şi nu şi-a pierdut cumpătul. Ar fi fost însă şi mai ciudat, dacă ar 
fi rămas nesimţitor faţă de neînchipuitele răutăţi pe care tu şi 
oamenii tăi le-aţi săvirşit asupra ţării şi supuşilor săi; atitea 
nelegiuiri, din care aţi avut grijă să nu lipsească nici una ! Toate 
acestea l-au mîhnit nespus, căci el iubeşte din inimă pe supuşii 
săi, după cum ei îi dau, la rîndul lor, mai multă cinste decit a 


avut vreodată parte un muritor pe pămînt. 

Punînd în cumpănă greşelile fiecăruia, regele nostru a văzut 
cu adîncă miîhnire, că tu şi cu ai tăi sînteţi cei vinovaţi; tocmai 
voi, care din adîncul vremilor, de cînd ne ştim, aţi avut legămint 
de prietenie cu el şi cu părinţii lui. Nu numai el şi cu ai lui, dar 
chiar neamurile barbare din Poitou, Bretania şi Marceau, pînă 
dincolo de Insulele Canare, socoteau că ar fi fost mai lesne să se 
dărîme bolta cerului sau să se înalțe prăpăstiile dincolo de nori, 
decit să se smintească acea legătură a noastră, care atit de 
cumplit i-a înfricoşat pe duşmani, încît în năvălirile lor n-au 
îndrăznit niciodată să lovească sau să prade pe vreunul din noi, 
de teama celuilalt. 

Mai mult decit atît. Faima acestei prietenii dintre noi s-a 
răspîndit pe întreg pămîntul, şi puţini erau aceia, de aici pînă în 
ostroavele Oceanului, care să nu fi rîvnit să vi se alăture vouă şi 
să nu îndeplinească orice le-aţi cere, socotind prietenia voastră 
mai scumpă decit neamul şi decît pămîntul lor. N-a fost pe lume, 
de cînd ne-am pomenit, un prinţ atit de trufaş sau o putere atît 
de lacomă, care să cuteze a călca, nu numai ţinuturile voastre, 
dar nici pe ale prietenilor voştri. lar dacă, nestînd prea mult să 
cugete, ar fi încercat, totuşi, să-i lovească pe aceştia, repede şi- 
ar fi schimbat gîndul, ştiind bine că le veţi sări în ajutor. 

Ce miînie oarbă te-a cuprins deodată, de-ai pornit să sfărimi 
această legătură, să calci în picioare jurămintele de prietenie, să 
treci dincolo de dreptul tău şi să cotropeşti pămînturile regelui 
meu, fără ca vreunul dintre ai lui să te fi supărat, să te fi 
înfruntat sau să-ţi fi pricinuit vreo pagubă? 

Unde ţi-e credinţa? Unde ţi-e legea? Unde ţi-e judecata? 
Unde ţi-e omenia? Unde ţi-e teama de Dumnezeu? Crezi tu, că 
nelegiuirile tale nu sînt ştiute de duhurile cerului şi de Domnul, 
stăpînul lumii, care ne răsplăteşte pe toţi după faptele noastre? 

Dacă astfel îţi închipui, greşeşti, căci toate vor veni odată în 
faţa dreptăţii sale. Te-a ajuns cumva blestemul morţii sau ţi-a 
fost ursită zodia să-ţi pierzi liniştea şi odihna? Toată puterea îşi 
are sfîrşitul ei; şi chiar de-ajunge pe culmile cele mai de sus, se 
prăbuşeşte odată şi se dărimă, fiindcă multă vreme să se ţină 
deasupra, nu poate. Aşa sfirşesc toţi aceia care prin felul lor de 
a fi şi de a gîndi nu se pricep să pună o măsură norocului şi nici 
stavilă lăcomiei lor. 

Dar dacă aşa ţi-a fost scris, ca tihna şi mulţumirile tale să se 


încheie, de ce te-ai năpustit să tulburi tocmai liniştea regelui 
meu, care el însuşi te-a înscăunat? Dacă neamului tău i-a fost 
dat să cadă, de ce, prăbuşindu-se, să se-abată asupra căminului 
celui care l-a înzestrat? E o faptă atit de necugetată şi de 
respingătoare pentru orice om cu mintea întreagă, încît rămîne 
aproape de neînțeles. Străinii nu-i vor da crezare, pînă în clipa 
cînd vor pricepe cu adevărat, că nu-i nimic sfint şi neprihănit 
pentru cel care uită de Dumnezeu şi de dreapta judecată, 
lăsîndu-se purtat de pornirea lui ticăloasă. 

Săvirşit-am vreo nelegiuire pe pămînturile tale sau împotriva 
supuşilor tăi? Ocrotit-am pe cei ce-ţi vor răul? Nu te-am fi ajutat 
în treburile tale? Adus-am vreo vătămare numelui şi cinstei tale? 
Dacă ponegririle care au căutat să te ducă în greşeală prin 
cuvinte mincinoase sau închipuiri înşelătoare, ţi-au strecurat 
bănuiala că am fi urzit împotriva ta uneltiri nevrednice de 
vechea noastră prietenie, ar fi trebuit mai întîi să le cercetezi 
temeinicia şi să ne dai de ştire. Te-am fi lămurit cum se cuvine 
şi ai fi rămas pe deplin mulţumit. Dar tu, Dumnezeu să te 
înţeleagă! Ce-ai de gînd? Vrei, ca un viclean cotropitor, să 
prădezi şi să pustieşti regatul stăpînului meu? Îl socoteşti atît de 
fricos şi de becisnic, lipsit de bani şi de sfetnici, de oameni şi de 
pricepere la luptă, încît să nu poată răspunde lovirii tale 
nedrepte? 

să părăseşti cît mai în grabă aceste locuri; iar pînă miine la 
asfinţitul soarelui să te găseşti înapoi acasă, fără zarvă şi 
prădăciuni în calea ta. Pentru stricăciunile ce-ai săvirşit, vei plăti 
regelui meu o mie de ducați de aur: jumătate miine, iar 
jumătate cel mai tîrziu în a cincisprezecea zi a lunii viitoare. Ne 
vei lăsa pînă atunci, drept ostateci, pe ducii de Piuamorii, de 
Bucălată şi de Ceapămică, dimpreună cu prinții de Scărpiniş şi 
de Rîiaveche." 


CAPITOLUL XXXII 
Cum a dat Grandgousier plăcintele înapoi, ca să aibă pace 


Isprăvind ce-avea de spus, jupîn Gallet a tăcut, iar Picrocol, 
la toată cuvintarea, n-a răspuns decit atit: 

- Poftiţi de-i luaţi! Poftiţi de-i luaţi! Au bucile frumoase şi moi: 
o să vă dea să păpaţi plăcinte ! 

Gallet s-a întors la Grandgousier. L-a găsit în genunchi, cu 


capul descoperit, într-un ungher al odăii, bătînd mătănii şi 
rugîndu-se lui Dumnezeu să astimpere mînia lui Picrocol şi să-i 
redea minţile, fără să mai fie nevoie de război. 

Văzînd pe Gallet intrînd în iatac, l-a întrebat: 

- Prietene, ce veşti aduci? 

- Veştile mele, a răspuns solul, nu sînt bune. Omul nostru nu 
mai are mintea întreagă; Dumnezeu l-a părăsit. 

- Spune, prietene, a mai întrebat o dată Grandgousier, care-i 
pricina grozavei lui mînii? 

- Nu mi-a arătat nici una. Mi-a pomenit, furios, despre nişte 
plăcinte. Atît. După cît am înţeles, e vorba de supărarea unor 
plăcintari. 

- Inainte de a lua vreo hotărîre, a spus Grandgousier, vreau 
să cunosc cele ce s-au petrecut. 

Cercetîind, aşadar, cum stau lucrurile, Grandgousier a aflat 
că ciobanii săi luaseră cu puterea cîteva plăcinte de la oamenii 
lui Picrocol, iar unul din ei, anume Marquet, se alesese cu o 
lovitură zdravănă de băț în cap. Plăcintele au fost însă plătite cu 
bani peşin, iar acel Marquet se năpustise el însuşi asupra lui 
Forgier, plesnindu-l cu biciul peste picioare. Sfetnicii au spus că 
Forgier, fiind cel dintii lovit, era îndrituit să-şi apere pielea. 

- Dacă e vorba numai despre plăcinte, a chibzuit 
Grandgousier, voi încerca să-l mulţumesc, căci nu mi-ar plăcea 
să port război pentru un lucru atît de neînsemnat. 

Intrebînd cîte plăcinte fuseseră luate şi aflînd că numărul lor 
nu trecea de cincizeci de bucăţi, a poruncit să se scoată din 
cuptor chiar în noaptea aceea cinci care de plăcinte; un car 
întreg de plăcinte cu unt proaspăt, gălbenuş de ou, şofran din 
cel mai bun şi mirodenii alese, să-i fie dus în dar lui Marquet ; iar 
ca să-l despăgubească şi să-i înlesnească plata felcerilor care îl 
oblojiseră, a hotărit să-i numere în palmă şapte sute de mii de 
scuzi. l-a mai dat pe deasupra pămînturile de la Pomardiere, în 
veşnică şi deplină stăpinire pentru el şi urmaşii lui. 

Gallet fu însărcinat să ducă darurile. In drum s-a oprit la 
lunca dintre sălcii şi a poruncit însoţitorilor lui să culeagă fire de 
trestie, cu care au împodobit căruțele. Cărăugşii au luat în mînă 
cîte un fir, iar solul însuşi s-a înfăţişat purtînd o trestie, spre a 
arăta că dorea pace şi venise s-o răscumpere. 

Ajungînd încă o dată la poarta castelului, a cerut să-i 
vorbească lui Picrocol, ca din partea lui Grandgousier. Picrocol n- 


a voit să-l lase să intre, si nici nu s-a mai ostenit să vie să-l 
asculte. l-a trimis vorbă că are alte treburi şi să spună ce are de 
spus căpitanului Taielemne, care tocmai îşi rinduia puştile pe 
metereze. 

Căpitanul Taielemne s-a arătat şi jupîn Gallet a vorbit astfel: 

- Căpitane, pentru a pune capăt neînţelegerii noastre şi 
pentru a nu vă lăsa nici o îndreptăţire de a rupe vechea 
prietenie dintre noi, am adus cu noi plăcintele care au fost 
pricina supărării voastre. Ciobanii au oprit cincizeci de bucăţi, 
plătind pentru ele preţul cuvenit; noi, doritori de pace, vă 
înapoiem cinci care pline; unul pentru Marquet, ţinînd seamă că 
el a avut de suferit mai mult. Pe lîngă aceasta, pentru a-l 
despăgubi cu prisosinţă, îi dăm şapte sute de mii trei scuzi, pe 
care i-am adus cu mine. lar ca să nu mai fie vorbă, îi mai dăruim 
de veci şi pămînturile de la Pomardiere, pentru el şi urmaşii lui, 
fără nici o sarcină: iată aici hrisovul de danie. lar acum, cinstind 
numele lui Dumnezeu, să trăim împreună în pace. Întoarceţi-vă 
cu bine la căminurile voastre şi părăsiţi această cetate, asupra 
căreia, cum singuri recunoaşteţi, nici un drept nu aveţi. Şi să 
rămînem prieteni cum am fost. 

Taielemne a dus aceste vorbe lui Picrocol, dar în aşa fel, încît 
mai mult l-a îndirjit, spunîndu-i: 

- Li-e frică, mirlanilor! Grandgousier s-a scăpat în nădragi, 
beţivul; bietul de el nu se pricepe la războaie, ştie numai să 
deşerte paharele. Eu aşa zic, să le luăm plăcintele şi banii. Să ne 
întărim în grabă şi să ducem mai departe ce-am întreprins. 
Dumnealor îşi închipuiesc că au de-a face cu nerozi, pe care să-i 
momească cu plăcinte. lată ce ai folosit, dacă te-ai purtat bine 
cu ei. Işi bat joc de tine. Vorba aceea: dacă-i dai obraznicului un 
deget, îţi ia mîna toată ! 

- Bine, bine, a zis Picrocol, o să le dăm ceea ce li se cuvine. 
Fă aşa cum ai spus. 

- Vreau să te mai înştiinţez de ceva, a lungit vorba 
Taielemne. Stăm rău cu merindele; de-ale gurii avem prea 
puţine. Dacă Grandgousier ne sileşte să ne închidem în cetate şi 
nu ne dă răgaz, nu ne mai rămîne decit să ne scoatem măselele 
din gură, ca să nu mai avem cu ce mînca. 

- Mîncare aveţi destulă, a spus Picrocol. Pentru ce am venit 
aici? Să mîncăm sau să ne batem? 

- Să ne batem, fără îndoială, a răspuns Taielemne, dar cu 


burta goală nu faci mare scofală, iar cine flămînzeşte, puteri nu 
dovedeşte. 

- Nu mai lungi vorba, l-a scurtat Picrocol. Pune mîna pe tot 
ce ne-au adus duşmanii. 

Aşadar, au luat banii, boii şi carele, trimiţind la plimbare pe 
Gallet şi pe însoțitorii lui, urmînd ca răspunsul, după ce vor lua-o 
din loc, să-l primească altădată. Trimişii lui Grandgousier s-au 
întors cum au venit şi, arătîndu-i cele întîmplate, au mai 
adăugat, că dinspre pace nu-i nici o nădejde, ci, dimpotrivă, vor 
trebui să se pregătească de un război aprig şi greu. 


CAPITOLUL XXXIII 
Cum unii din sfetnicii lui Picrocol l-au adus în mare primejdie 
prin îndemnuri necugetate 


După ce au luat în primire plăcintele lui Grandgousier, trei 
cavaleri: ducele de Ceapămică, contele de Baltag şi căpitanul 
Baligă s-au înfăţişat lui Picrocol şi i-au spus: 

- Măria ta, te recunoaştem şi te slăvim ca pe cel mai viteaz şi 
mai înţelept dintre toţi regii care au fost pe lume de la 
Alexandru Machedon pînă în zilele noastre. 

- Pune-ţi pălăria în cap, a spus Picrocol. 

- Mulţumesc. Îţi aducem închinarea noastră, stăpîne, şi iată 
ce zicem noi. Să laşi aici un căpitan cu un pilc de ostaşi să 
păzească cetatea, pe care o socotim destul de tare, atît prin 
aşezarea ei, cît şi prin întănturile pe care le-ai ridicat. Oastea să 
se împartă în două. Jumătate să pornească fără zăbavă asupra 
lui Grandgousier şi a oamenilor lui, pe care, cu putere lovindu-i, 
îi va răpune lesne. Vei găsi la el bani destui, fiindcă bădăranul e 
putred de bogat. Bădăran îi zicem, fiindcă un prinţ adevărat n- 
are niciodată o lescaie; numai bădăranii pun bani la ciorap. In 
vremea aceasta, cealaltă jumătate a oastei se va îndrepta spre 
Aunis, Saintonge, Angoumovys şi Ţara Gasconiei; iar de aici, spre 
Perigord, Medoc şi Lande. Vei cuprinde fără împotrivire toate 
oraşele, castelele şi cetăţile. Ajungînd la Baiona, la Saint-Jean- 
de-Luz şi la Fontarbie, vei pune mîna pe toate corăbiile aflate 
acolo; urmînd apoi ţărmul Spaniei şi al Portugaliei, vei prăda 
toate porturile pînă la Lisabona, unde vei găsi marinari destui ca 
să-ţi duci cuceririle mai departe. Nici o grijă să nu-ţi faci. Vei 
cuprinde Spania lesne, fiindcă spaniolii sînt nişte pierde-vară. 


Vei trece prin strimtoarea Gibraltarului, unde vei ridica două 
columne mai măreţe decit ale lui Hercule, ca să rămînă în 
veacul veacurilor faima numelui tău şi a strălucitelor tale fapte. 
Strîmtoarea se va numi de-aici înainte Marea Picrocolină. 
Trecem dincolo de Marea Picrocolină şi iată-l pe Kair-Edin, 
Barbăroşie, care vine să ţi se închine. 

- Voi lua sub ocrotirea mea pe Barbăroşie, a spus Picrocol. 

- Mai întîi să se boteze! Urmiîndu-ţi cuceririle începute, vei 
lovi pe regii Tunisului, Hiponiei, Algerului, Bonului, Cyrenei şi ai 
întregii Ţări a Berberilor. Trecînd mai departe, vei lua în 
stăpiînire ostroavele Majorca, Minorca, Sardinia, Corsica, 
Balearele şi toate celelalte din cotul Genovei. Vei domni peste 
Galia narboneză, Provența, Genova, Florenţa, Luca, şi vei intra 
triumfător în Roma. Bietul domnu' papă tremură de frică de pe- 
acum |! 

- Vă dau cuvintul meu că n-am să-i pup papucul! 

- După ce vei cuprinde toată Italia, vei lovi cu folos Neapolul, 
Calabria, Apulia şi Sicilia, cu Malta dimpreună. Vreau să-i văd 
pe-acei cavaleri caraghioşi, pe unde vor scoate cămaşa? 

- Mai bucuros aş fi luat-o spre Loretta, a spus Picrocol. 

- Nu, nu, las-o la întoarcere, au spus aceia. Trebuie să 
cuprindem mai întîi Candia, Cipru, Rhodosul şi Cicladele, după 
care vom trece în Moreea. E în mîna noastră! Sfinte Anton, 
Dumnezeu să ocrotească lerusalimul! Sultanul nu-şi poate 
măsura puterile cu tine. 

- Voi ridica un templu mai măreț decît al lui Solomon, le-a 
făgăduit Picrocol. 

- Aşteaptă puţin.Nu te pripi. „Festina lente", „grăbeşte-te 
agale", a spus Octavian August. Trebuie să cuprindem mai întîi 
Asia Mică şi ţările pînă la apa Eufratului. 

- Vedea-voi Babilonul şi Muntele Sinai? a întrebat Picrocol. 

- Nu-i nevoie deocamdată, au răspuns sfetnicii. E de ajuns să 
străbatem Marea Hircană, cele două Armenii şi Ţările Arabe, 
care sînt în număr de trei. 

- Dumnezeule, Doamne, sînteţi nebuni? Vreţi să-mi pierd 
ostaşii? 

- Cum adică? 

- Unde vom găsi apă de băut, în mijlocul deşertului? N-a 
murit luliu August de sete în pustie cu oastea lui întreagă? 

- Am avut grijă. În Marea Siriei ne aşteaptă nouă mii 


paisprezece corăbii, încărcate cu cele mai bune vinuri care se 
află, iar la lafa vom găsi două milioane două sute de mii de 
cămile, afară de cei o mie şase sute de elefanţi pe care i-ai vînat 
în Libia.Vom avea băutură îndeajuns. 

- Fără îndoială, numai atit că vinul n-o să fie tocmai rece. 

- Un viteaz cuceritor - împăratul lumii! - nu trăieşte numai în 
huzur. Mulţumeşte lui Dumnezeu că vei ajunge teafăr la apa 
Tigrului. 

- Şi ce va face în timpul acesta cealaltă jumătate de oaste, 
care a rămas să-i vie de hac mirlanului, beţivului de 
Grandgousier? 

- Nu-ţi fie teamă, că n-o să stea cu mîinile în sîn ! Ne vom 
întîlni cu ea în curînd. Căpitanii tăi vor cuprinde Bretania, 
Normandia, Flandra, Brabantul, Artois, Olanda şi Noua Zeelandă. 
Vor trece Rinul, zdrobind pe nemți şi pe elveţieni; o parte din ei 
vor supune Luxemburgul, Lorena, Cliam-pagne şi Savoia, pînă la 
Lyon, unde se vor întîlni cu cei întorşi după cucerirea Mării-de- 
Mijloc. Se vor aduna din nou laolaltă în Boemia, după ce au 
trecut prin foc şi sabie ţinuturile Suabiei, ale Wiirtembergului, 
ale Bavariei, Austriei, Moraviei şi Stiriei. De-aici, fără nici o 
împiedicare, se vor îndrepta spre Liibeck, Norvegia, Suedia, 
Dania, Ţara Goţilor, Groenlanda, Estonia, pînă la Oceanul 
îngheţat. După care vor cuceri Scoţia, Anglia, Irlanda şi, 
străbătînd Marea Nisipoasă şi Marea Sarmată, vor cuprinde 
Prusia, Polonia, Lituania, Rusia, Valahia, Transilvania, Ungaria, 
Bulgaria şi Turcia. lată-i la Constantinopol! 

- Să mergem întru întîmpinarea lor, a spus Picrocol. Voi fi 
împăratul Trebizundei! Nu mai încape vorbă ca pe toţi cîinii de 
turci şi de musulmani îi vom tăia! 

- Dar ce nu vom face? Pămiînturile necredincioşilor le vei 
împărţi celor care te-au slujit cu credinţă. _ 

- Aşa spune mintea înţeleaptă şi aşa cere buna dreptate. |ţi 
dăruiesc Siria, Carmania şi toată Palestina. 

- Măria ta, ce darnic eşti! Îţi mulţumesc din toată inima. 
Dumnezeu să te ţină. 

La acest schimb de cuvinte înflăcărate mai era de faţă şi un 
bătrîn cavaler hîrşit în lupte, anume Echefron, care păţise în 
viaţă multe şi adunase oarecare brumă de înţelepciune. Auzind 
acele planuri măreţe a spus: 

- Teamă mi-e ca toate aceste isprăvi de vitejie să nu semene 


cu povestea cizmarului care se îmbogăţise, în vis, dintr-o oală cu 
lapte, iar cînd s-a trezit din somn a găsit oala spartă, şi a rămas 
flămînd. Ce aveţi de gind să faceţi cu atitea ţări cucerite? Care 
va fi răsplata atitor osteneli şi atitor căi umblate? 

- Întorcîndu-ne acasă, a răspuns Picrocol, ne vom putea 
odihni în voie. Echefron a întrebat din nou: 

- Şi dacă n-o să vă mai întoarceţi nicicînd? Drumurile sînt 
anevoioase şi pline de primejdii. N-ar fi mai bine să treceţi la 
odihnă de pe-acum, decit să porniţi razna pe unde nu puteţi şti 
ce v-aşteaptă? 

- Ah ! a strigat Baltag. Fie-ţi milă, Doamne, de un biet nebun 
care aiurează. Cum adică? Să stăm la gura sobei şi să ne trecem 
vremea cu muierile laolaltă întorcînd frigarea sau torcînd ca 
Sardanapal? „Cine nu îndrăzneşte, nici cal, nici măgar nu 
găseşte", a zis înțeleptul Solomon. 

- lar cine merge cu îndrăzneala prea departe, a răspuns 
Echefron, îşi pierde potcoavele pe drum. 

- Ei! a zis Picrocol. Să ne vedem de treabă. Mie de-un singur 
lucru mi-e teamă, ca nu cumva cetele lui Grandgousier să ne 
cadă în spate, tocmai cînd ne vom găsi în Mesopotamia. Cum 
am putea să le tăiem drumul? 

- Foarte lesne. Trimite o solie moscoviţilor, şi cît ai bate din 
palme vei aduna într-o singură tabără patru sute cincizeci de mii 
de ostaşi de mîna întîi. Dacă te vei gîndi să mă numeşti 
locţiitorul tău, mă leg să fac moarte de om pentru un fir de păr, 
să rup cu dinţii, să vărs sînge, să izbesc, să cio-pirţesc, să 
prăpădesc... 

- Ajunge, ajunge ! a zis Picrocol. Să ne grăbim. Cine mi-e 
credincios, mă urmează! 


CAPITOLUL XXXIV 
Cum a părăsit Gargantua Parisul pentru a-şi apăra ţara şi 
cum s-a întîlnit Gimnast cu duşmanul 


De îndată ce-a primit şi a citit scrisoarea tatălui său, 
Gargantua a pus şaua pe iapa lui cea mare şi a pornit la drum. 
Se găsea acum dincolo de podul din Nonnain. Ponocrat, Gimnast 
şi Eudemon îl urmau pe cai de poştă; ceilalţi veneau iavaş-iavaş, 
ducînd cu ei cărţile şi celelalte calabalicuri ale învăţăturii. 

Ajungiînd la Parille, Gargantua a aflat de la un plugar din 


Gourguet, în ce chip cuprinsese Picrocol oraşul La Roche- 
Clermaud şi cum trimisese pe căpitanul Maţegoale, cu multă 
oaste, să împresoare pădurea de la Vede şi Vaugaudry; a mai 
aflat că duşmanii ajunseseră pînă la crama din Biliard, săvirşind 
pretutindeni prădăciuni şi omoruri de neînchipuit. La auzul aces- 
tora, Gargantua a rămas atit de tulburat, încît nici ce să zică, 
nici ce să facă nu mai ştia. 

Ponocrat l-a sfătuit să meargă la seniorul din Vauguyon, 
care, ca prieten şi binevoitor al lor de totdeauna, va putea să-l 
lămurească mai bine cum stau lucrurile. Aşa făcură. Il găsiră pe 
prietenul lor hotărît să le vină în ajutor. 

Pentru a cunoaşte ce se întîmplă în ţară, pentru a afla ce 
gînduri are duşmanul şi pentru a lua hotărîrile cele mai potrivite, 
Gargantua s-a gindit să trimită în cercetare pe unul din 
însoțitorii săi. Gimnast s-a arătat gata să ia asupra lui această 
sarcină; iar pentru a fi mai liniştit, Gargantua i-a dat o călăuză, 
care cunoştea ca în palmă toate drumurile, potecile şi văile din 
împrejurimi. 

Gimnast a plecat, aşadar, însoţit de Prelungan, scutierul 
seniorului din Vauguyon şi a cutreierat netulburat tot ţinutul. In 
vremea aceasta, Gargantua şi-a împrospătat puterile, 
ospătindu-se cu oamenii săi. lepei i-a pus dinainte un ciubăr cu 
ovăz, în care au intrat cam şaptesprezece măji şi trei baniţe. 

Gimnast şi însoţitorul său au mers călare pînă au întîlnit o 
ceată răzleaţă de ostaşi duşmani, care umblau în neorînduială, 
prădiînd şi jefuind în calea lor fără cruţare. Zărind de departe pe 
cei doi călăreţi s-au repezit asupra lor să-i dezbrace. Gimnast le- 
a strigat: 

- Fie-vă milă, domnilor, sînt un biet drac, care a rămas fără 
cămaşă. Mai am la mine vreo cîţiva scuzi de aur, buni de băut: 
aurum potabile. Am să vînd după aceea calul, ca să am cu ce 
plăti aldămaşul. Sînt omul vostru, fraţilor ! Să mă bată 
Dumnezeu, dacă vă pricepeţi vreunul să tăiaţi, să împănaţi, să 
frigeţi şi să rumeniţi o găină mai bine decit mine, aşa cum mă 
vedeţi. Beau în sănătatea voastră, fraţilor, bine v-am găsit! 

Şi destupînd şipul, de care nu se despărţea niciodată, a tras 
o duşcă bună cu ochii închişi. 

Mîrlanii se uitau la el, căscînd o gură cît o şură şi scoţind 
limba ca nişte ogari. Aşteptau să le vină rîndul. Căpitanul 
Maţegoale a venit în grabă să vadă ce se întîmplă. Gimnast i-a 


întins şipul: 

- Pofteşte, căpitane, dă-l pe git, că i-am făcut proba. E alb de 
La Fay-Moncau. 

- Ce vorbeşti? s-a răstit Maţegoale. Măscăriciul ăsta îşi bate 
joc de mine. Cine eşti tu? 

- Sînt un diavol sărman, care a rămas fără cămaşă. 

- Aha ! a spus Maţegoale. Dacă eşti drac, vezi-ţi de cale. Voi, 
diavolii, umblaţi peste tot şi nu plătiţi vamă. Dar, după cit ştiu, 
băieţii lui Scaraoţchi nu obişnuiesc să călărească pe cai atit de 
buni. la fă bine şi descalecă, jupîn diavole, că tocmai aveam 
nevoie de un bidiviu ca ăsta. Şi dacă n-o fugi bine, meştere 
împieliţat, am să pun şaua pe tine, că de multă vreme mi-e 
poftă să mă ducă dracul în spinare ! 


CAPITOLUL XXXV 
Cum a ucis Gimnast pe căpitanul Maţegoale şi pe ceilalţi 
oameni ai lui Picrocol 


Auzind aceste cuvinte, unii dintre ostaşii duşmani s-au 
înfricoşat, închipuindu-şi că ar putea să aibă în faţa lor pe însuşi 
diavolul în chip de călăreț. Scuipînd în sîn, au început să-şi facă 
cruce cu amîndouă mîinile. Unul dintre ei, anume Bon-loan, 
căpitan de glotaşi, a scos cartea de rugăciuni din nădragi (unde 
o ţinea) şi a început să strige cu glas înviîrtoşat: 

-Agios ho Theos !1 Dacă eşti trimisul lui Dumnezeu, vorbeşte 
! Dacă eşti de-al Celuilalt, pleacă! 

Văzînd că Gimnast nu se clinteşte din loc, vreo cîțiva s-au 
desprins din rînduri ca să-l privească mai de aproape.Gimnast s- 
a ridicat din scări, ca si cum ar fi voit să descalice; dar săltîndu- 
se dinspre stînga, s-a învirtit ca o sfîrlează, cu spada la şold, pe 
deasupra scărilor, a sărit peste oblînc şi s-a avintat în aer, 
căzînd în picioare pe şa, cu spatele înspre capul calului. 

- Merg de-a-ndaratelea! a strigat. 

Apoi, aşa cum se afla, a sărit într-un picior, şi răsucindu-se 
spre stînga, s-a lăsat cu şezuta în şa. 

Maţegoale a zis: 

- Eu n-aş putea să fac la fel; nu mă mai întreba de ce. 

- Ptiu, drace ! a scuipat Gimnast, cu un fel de supărare. Nu 
mi-a plăcut săritura. Am s-o mai încerc o dată. 

Smucindu-se din şa cu o iuţeală şi o putere neînchipuită, 


Gimnast a făcut o altă săritură, răsucindu-se acum pe dreapta. 
S-a proptit cu degetul cel mare al miinii drepte pe obliînc şi s-a 
săltat în sus, sprijinindu-şi tot trupul numai pe vinele degetului. 
S-a învirtit astfel de trei ori, iara patra oară s-a dat peste cap, 
fără să atingă calul, şi i s-a lungit între urechi, cu tot trupul în 
aer, sprijinit numai pe degetul cel mare de la mîna stînga. S-a 
mai răsucit o dată ca un titirez, apoi, lovind cu palma dreaptă 
mijlocul şeii, s-a azvirlit înapoi cu atît meşteşug, încît a căzut 
pieziş pe coapsa calului, cam în felul cum călăresc 
domnişoarele. 

Pe urmă, fără nici o sforţare, a trecut piciorul drept de 
deasupra şeii şi a rămas la coada calului, călărind bărbăteşte. 

- Parcă mi-ar sta mai bine în şa! a spus el. 

Sprijinindu-se numai cu două degete pe spinarea calului, s-a 
mai dat o dată de-a tumba, şi a rămas înfipt în oblînc. Apoi, 
ridicîndu-se din nou în picioare şi ţinînd călciiele alăturate, s-a 
învârtit de vreo sută de ori cu braţele încrucişate, strigind în gura 
mare: 

- Diavolilor, simt că turbez! Ţineţi-mă,diavolilor, nu mă lăsaţi! 
în vreme ce sărea şi se răsucea astfel, mirlanii zăpăciţi spuneau: 

- Doamne, apără-ne ! Asta ori e un spiriduş, ori e dracul gol. 
Ab haste maligno,libera nos, Domine /2 

Şi toţi s-au împrăştiat, uitîndu-se mereu înapoi, cum fuge 
cîinele cu găina în dinţi. 

Văziînd că lucrurile iau o întorsătură prielnică, Gimnast a 
descălecat şi, trăgînd sabia, s-a năpustit asupra lor, aruncîndu-i 
la pămînt unii peste alţii, aiuriţi şi învălmăşiţi, tăiaţi şi 
însîngeraţi. Nici unul nu îndrăzni să se apere. 


1 Sfinte Dumnezeule! (Grec). De vrăjmaşul cel viclean 
izbăveşte-ne, Doamne! (lat.). 


Zăpăciţi de giumbugşlucurile pe care le făcuse călăreţul şi 
tulburaţi de vorbele rostite de Maţegoale, îşi închipuiau că au 
de-a face cu însuşi dracul. 

Aruncîndu-se asupra lui cu gînd viclean, Maţegoale a 
încercat să-i sfărime ţeasta capului cu lancea; dar Gimnast era 
bine apărat şi n-a simţit lovitura; întorcîndu-se asupra lui 
Maţegoale l-a pălit din zbor cu un jungher, şi pe cînd căpitanul 
îşi ferea faţa, i-a retezat dintr-o singură lovitură de spadă 


stomacul, maţul gros şi jumătate din ficat. Maţegoale a căzut la 
pămînt, vărsînd din el mai bine de patru străchini cu zeamă 
neagră, în care se găsea amestecat şi sufletul lui. 

După această ispravă, Gimnast a părăsit în grabă cîmpul de 
luptă. Ştia că nu e bine să înfrunţi pînă la capăt norocul armelor, 
şi că orice războinic chibzuit îşi cinsteşte biruinţa fără s-o pună 
prea mult la încercare. Sărind în şa, a dat pinteni calului şi a 
luat-o de-a dreptul spre Vauguyon, cu Prelungan după el. 


CAPITOLUL XXXVI 
Cum a dărîmat Gargantua castelul de la Vede şi cum au 
trecut ai lui prin vad 


La întoarcere, Gimnast a povestit cum s-a întîlnit cu 
duşmanii şi prin ce dibăcie făcuse harcea-parcea toată haita. 
Erau, spunea el, oameni fără căpătii, jefuitori şi tilhari, neştiind 
să asculte de nici o rînduială ostăşească. L-a îndemnat pe 
Gargantua să pornească cu hotărîre mai departe, întrucît nu-i va 
fi greu să-i căsăpească pe toţi, ca pe nişte vite. 

Gargantua a pornit călare pe iapa lui cea mare, însoţit de 
prietenii lui bine-ştiuţi. In cale a ochit o tulpină de arin. Oamenii 
din partea locului îl numesc pomul sfîntului Martin, fiindcă, după 
cum se spune, a crescut dintr-un ciomag sădit în pămînt de 
cuviosul mai-sus-pomenit. Zărindu-l, Gargantua a strigat: 

- lată ce-mi trebuie ! Această tulpină îmi va sluji în luptă, 
drept suliță şi buzdugan. 

Scoţindu-l din pămînt ca pe un fulg, a curăţat copacul de 
crengile mărunte şi l-a potrivit cum îi venea la îndemînă. În 
vremea aceasta iapa îşi făcuse nevoile, şi lăsîndu-şi udul a 
revărsat asupra întregului ţinut un puhoi de şapte leghe. 
Prisosul iepei, curgînd în şuvoaie spre vadul Vedei, atît de mult a 
umflat apele, încît toată hoarda de duşmani s-a înecat fără 
scăpare, afară de cîţiva, care apucaseră să urce coasta dealului 
pe malul stîng al girlei. 

Ajungînd în pădurea de la Vede, a întîlnit pe Eudemon, care 
venea să-i dea de veste, că mai rămăseseră citeva cete de 
vrăjmaşi sub zidurile castelului. Pentru a se încredința despre 
aceasta, Gargantua a strigat cît a putut: 

- Care sînteţi acolo? Sînteţi ori nu sînteţi? Dacă sînteţi, luaţi-o 
din loc; dacă nu sînteţi, n-am ce să vă mai spun. 


Un lefegiu, tunar din pedestrime, care se găsea pe 
metereze, a tras asupra lui o ghiulea, pocnindu-l în tîmpla 
dreaptă, fără să-i facă mai mult rău decit un sîmbure de prună. 

- Ce v-a găsit? s-a răstit Gargantua. Zvirliţi în oameni cu 
sîimburi de struguri? O să plătiţi scump culesul ăsta ! 

Gargantua îşi închipuia că ghiuleaua fusese un bob dintr-un 
ciorchine.Ostaşii duşmani din castel, care prădau şi chefuiau, 
auzind larmă au alergat la tunuri pe creasta zidurilor, şi ochind 
asupra capului lui Gargantua, i-au trimis peste nouă mii 
douăzeci şi cinci de încărcături de tun şi de archebuze. Ploaia de 
plumbi şi de ghiulele era atît de deasă, încît Gargantua, crezînd 
că sînt muşte, a strigat: 

- Ponocrat [...], m-au chiorit muştele ! Dă-mi o ramură de 
salcie să le gonesc ! 

Ponocrat a încercat să-l lămurească, spunîindu-i că nu-s 
muşte, ci puştile care trag de pe zidurile cetăţii. Atunci 
Gargantua, strîngînd în mîna dreaptă tulpina de arin, a dărimat 
turnurile şi meterezele de-a rîndul, făcînd praf şi pulbere pe toţi 
cîţi se găseau acolo. 

Pornind mai departe, au ajuns la podul morii şi au găsit tot 
vadul plin de leşurile pe care le adusese puhoiul apei. Se 
strîinsese atita grămadă de stirvuri, încît gituiseră cu totul albia 
rîului. Oamenii stăteau pe loc şi se întrebau, cum o să treacă 
riul? Gimnast a spus cel dintii: 

- Dacă au putut să treacă diavolii, o să trec şi eu! 

- Diavolii, a răspuns Eudemon, au trecut ducînd cu ei şi 
sufletele lor blestemate. 

- Sfinte Antoane! a spus Ponocrat. Trebuie să treacă flăcăul, 
fiindcă altă cale nu-i! 

- Fireşte, fireşte, a spus Gimnast. Din două una: sau trec sau 
aici rămîn! 

A dat pinteni calului şi a trecut pe malul celălalt, fără ca 
fugarul să fi arătat cel mai mic semn de teamă. Gimnast (după 
pilda lui Elian) îl deprinsese să nu se sperie nici de arme, nici de 
leşuri; dar nu ucigind oameni, cum ucidea Diomed pe traci, şi 
nici ca Ulise, care după spusele lui Homer arunca pe duşmanii 
înfrînţi sub copitele cailor; ci ridicînd o momiie în vîrful unei 
căpiţe de fîn şi învăţind calul să sară peste ea după grăunţe. 

Ceilalţi trei îl urmară fără poticneală, afară de Eudemon, al 
cărui cal, păşind peste stîrvul unui ţopiîrlan borţos înecat cu faţa 


în sus, intrase pînă la genunchi cu un picior în burta mortului şi 
nu mai putea să-l scoată. Acolo ar fi rămas, dacă Gargantua cu 
vîrful parului, n-ar fi împins în apă ce mai rămăsese din maţele 
mîrlanului, ajutînd calul să-şi tragă piciorul afară. Şi, lucru 
nemaipomenit în toată hipologia, acel cal, călcînd peste maţele 
înecatului, s-a vindecat ca prin minune de un os mort pe care îl 
avea la chişiţă. 


CAPITOLUL XXXVII 
Cum i-au căzut lui Gargantua ghiulelele din păr, 
pieptănîndu-se 


După ce au trecut fără necaz prin valea Vedei, au ajuns în 
curînd la palatul lui Grandgousier, care îi aştepta cu nerăbdare. 
Au fost primiţi cu mare alai şi purtaţi pe braţe; de cînd e lumea- 
lume, nu se mai văzuse atita voie bună între oameni! Un adaos 
din Supplementum supplementi Chroni-coruml spune că 
Gargamela ar fi murit de bucurie (în ceea ce mă priveşte nu ştiu 
nimic, şi la drept vorbind nici nu-mi pasă.) 

Ceea ce ştiu e că Gargantua, schimbîndu-şi hainele şi 
netezindu-şi părul cu pieptenele lui, lung de treizeci de prăjini şi 
tăiat dintr-un dinte de elefant, a adunat de pe jos vreo şapte 
grămezi de ghiulele, din cele ce-i rămăseseră în păr, pe cînd 
doborise pădurea din Vede. 

Văzîndu-le şi crezind că sînt păduchi, tatăl său, 
Grandgousier, i-a spus: 

- Bine, fiule, venişi acasă cu şoimi din ăştia, crescuţi la 
şcoala din Mointagu? Puteai să nimereşti la altă gazdă! 

Ponocrat a răspuns: 

- Măria ta, cum ai putea să crezi, că l-aş fi lăsat în acea 
păducherniţă? Mai bine l-aş fi dat pe mîna răpănoşilor de la 
Sfintul Inocenţiu, cu toată nemaipomenita cruzime şi cu toată 
ticăloşia pe care am văzut-o la ei. Nici maurii şi nici tătarii nu se 
poartă mai neomeneşte cu robii lor; nici tilharii în temniţă şi nici 
cîinii din ograda ta n-o duc mai rău decit topirlanii oploşiţi în 
şcoala aceea! Dacă aş fi regele Parisului, ptiu, drace! aş da foc 
şandramalei şi aş arde de vii pe toţi dascălii, mari şi mici, care 
îngăduie să se săvirşească sub ochii lor acele sălbăticii. 

Prinzînd apoi în mînă o ghiulea, i-a spus lui Grandgousier: 

- Acestea sînt loviturile de tun, pe care duşmanii trădători le- 


au tras asupra fiului tău Gargantua, pe cînd se afla în marginea 
pădurii de la Vede. Dar ei au fost pedepsiţi cu vîrf şi îndesat 
pentru îndrăzneala lor, căci au pierit cu toţii sub zidurile cetăţii 
dărîmate, precum altădată filistenii răpuşi de puterea lui 
Samson, sau necredincioşii zdrobiţi de turnul din Siloe, despre 
care aminteşte Luca Evanghelistul, în cartea a XIII-a. 


1 Supliment du supliment la Cronici (lat.). 


Eu aş zice să nu întîrziem a porni din nou asupra lor, acum 
cînd împrejurările ne sînt prielnice; fiindcă norocul numai o dată 
îţi iese în cale, iar dacă nu-i pui mîna în git, în zadar alergi în 
urma lui, după ce ţi-a întors spatele. 

.- E foarte adevărat, a spus Grandgousier, dar aş dori ca 
seara aceasta s-o petrecem împreună şi să bem în cinstea 
întoarcerii voastre. Bine aţi venit sănătoşi! 

S-au aşezat cu toţii la masă-întinsă, iar pentru acel ospăț s- 
au fript şaisprezece boi, trei văcuţe, treizeci şi doi de viței, 
şaizeci şi trei de iezi, nouăzeci şi cinci de miei, trei sute de 
purcei de lapte, două sute douăzeci şi două de potîrnichi, şapte 
sute de becaţine, patru sute de claponi (de Laudunois si 
Cornouailles) şase mii de pui (şi tot atîţi porumbei), şase sute de 
găinuşe, o mie patru sute de iepuri, trei sute trei dropii şi o mie 
şapte sute de alte orătănii puse la îngrăşat. 

In privinţa soiurilor de vînat, au fost nevoiţi să se 
mulţumească cu ce s-a găsit: unsprezece mistreți trimişi plocon 
de stareţul din Turpenay, optsprezece cerbi, căprioare şi capre 
negre (din partea cavalerului Grandmont), şapte sute douăzeci 
de fazani, cu care venise cavalerul Essarts, cîteva zeci de 
perechi de porumbei sălbatici şi păsări de apă, ca lişiţe, gişte, 
rațe, sitari, stîrci, bitlani, flamanzi, găini de India ş.a.m.d. (Fără 
să mai socotim cîtime de aluaturi şi prologurile de ciorbe.) 

Drept vorbind, mîncărurile au fost din belşug, potrivite cu tot 
meşteşugul cuvenit, de bucătarii lui Grandgousier, numiții 
Frigepui, Bagănoală şi Zeamădulce. Despre ale băuturii au avut 
grijă chelarii: Janet, Michel şi Verenet. 


CAPITOLUL XXXVIII 
Cum a mîncat Gargantua şase pelerini în salată 


Povestea adevărată îmi cere să vă spun acum întîmplarea 
celor şase pelerini, care venind de la Saint-Sebastien, de lîngă 
Nantes, se ascunseseră noaptea aceea în grădină, de frica 
duşmanilor, printre verze, lăptuci şi cuiburile de mazăre. Fiind 
Gargantua cam însetat, a dorit o salată de lăptuci; şi auzind că 
în grădina tatălui său cresc lăptucile cele mai mari şi mai 
frumoase din toată ţara, cît nucii şi cît prunii, a coborit să le 
aleagă cu mîna lui. A cules după pofta inimii cîteva grămezi de 
salată-verde, iar o dată cu frunzele şi pe cei şase călători, care, 
de frică, nu îndrăzneau nici să vorbească, nici să tuşească. S-a 
dus apoi să spele lăptucile la fintînă; şi pe cînd le clătea în mai 
multe ape, pelerinii înspăimîntaţi şopteau între ei: 

- Aici o să pierim toţi, înecaţi în salată... Ar trebui să strigăm 
si sa dăm de veste; dar dacă pun mîna pe noi, o să ne ia drept 
iscoade şi o să ne spiînzure. 

In timp ce sporovăiau astfel şi se sfătuiau ce să facă, 
Gargantua i-a azvirlit de-a valma cu salata într-o strachină 
(mare cît butoiul care se păstrează la mănăstirea din Citeau) şi 
i-a amestecat cu sare, oţet şi untdelemn. Pînă să se aşeze la 
masă înfulecase vreo cinci din ei, cînd ieşi la iveală, afară din 
strachină, toiagul celui de-al şaselea, care stătea pitit, mai mult 
mort decit viu, după un sfirc de lăptucă. 

- Mi se pare că e un corn de melc, a spus Grandgousier, 
zărind toiagul. Nu-l mînca! 

- De ce nu? a întrebat Gargantua. Melcii sînt buni toată luna. 

A apucat între degete toiagul, l-a tras afară cu călător cu tot 
şi l-a supt cu poftă, stropindu-l cu o duşcă grozavă de tămiios, în 
aşteptarea ospăţului. 

Pelerinii, pomenindu-se fără veste în gura căpcăunului, s-au 
strecurat cum au putut prin riîşniţa măselelor, închipuindu-şi că 
au fost aruncaţi într-un adînc de temniţă. lar cînd Gargantua a 
dat vinul pe git (dintr-o înghiţitură) erau mai-mai să se înece, 
purtaţi de puhoiul care se revărsase peste ei, tîrîndu-i în 
prăpastie. Sărind în toiag şi într-un picior (aşa cum obişnuiesc 
plozii noştri să ţopăie de ziua Sfinţilor Arhangheli), s-au 
adăpostit cum au putut, pe după gardul dinţilor. Din nefericire 
unul din ei, căutînd să dibuiască drumul prin beznă cu virful 
toiagului (ca să-şi dea seama cam pe unde se află), a pătruns 
într-o măsea găunoasă, şi lovind destul de tare firul nervului din 
falcă, i-a pricinuit lui Gargantua o durere atit de simțită, încît a 


început să urle. Ca să se uşureze, a luat o scobitoare şi 
scormonind în gaura măselei cu tulpina unui nuc bătrm, i-a scos 
afară, unul cîte unul pe toţi cei şase. L-a apucat de picioare pe 
cel dintîi, de umeri pe cel de-al doilea, de desagi pe cel de-al 
treilea, de mînecă pe cel de-al patrulea, de brăcinar pe cel de-al 
cincilea, iar pe cel din urmă (care îl atinsese la măsea) l-a 
înşfăcat de fundul nădragilor. Adevărul e că, bietul de el, îi 
făcuse un bine fără să ştie, spărgîndu-i o coptură, care îl necăjea 
grozav încă de cînd plecase din Ancenis. 

Văzîndu-se descoperiţi, pelerinii s-au făcut nevăzuţi, iar 
durerea lui Gargantua s-a potolit ca şi cum i-ar fi luat-o cu mîna. 
Atunci s-a arătat şi Eudemon, vestind că ospăţul era gata. 

- Adăstaţi puţin, să mă duc să-mi deşert durerea. 

Atita durere a deşertat, încît udul care a curs din el, 
revărsîndu-se, a tăiat calea pelerinilor, făcîndu-i să se lupte cu 
valurile. lată însă, că ajungind cu chiu, cu vai la marginea unui 
crîng, toţi afară de unul (anume Fournillier) au căzut într-o 
capcană, ascunsă în iarbă pentru lupi. N-au scăpat decit 
mulţumită lui Fournillier, care a izbutit să taie laţul şi sforile 
unde tovarăşii săi de drum se prinseseră. Au petrecut restul 
nopţii într-o colibă din apropiere de Coudray. Găsind acolo 
adăpost s-au mai liniştit puţin, iar unul dintre ei, anume 
Lasdaler, le-a spus că ceea ce li s-a întîmplat fusese prorocit mai 
demult în Psalmii lui David: „Cum exsurgerent homines in nos, 
forte vivos deglutissent nos1 (cînd au fost mîncaţi în salată, cu 
untdelemn şi oţet); cum irasceretur furor eorum in nos, forsitan 
aqua absorbuisset nos2 (cînd a dat vinul peste noi); torrentem 
pertransivit anima nostra3 (cînd ne-a năpădit potopul pe cîmp); 
forsitan pertransisset anima nostra aquam intolerabilem* (a 
udului cu care ne-a tăiat drumul). Anima nostra, sicut passer 
erepta est de laqueo venantiumh (cînd am căzut în capcană); 
Laqueus contritus este (de Fournillier); et nos liberaţi sumus? 


CAPITOLUL XXXIX 
Cum l-a primit Gargantua cu cinste pe fratele loan şi ce 
vorbe frumoase a spus acesta ospătîndu-se 


Aşezindu-se Gargantua la masă, în timp ce se înfrupta din 
primele feluri de bucate, Grandgousier a început să spună 
despre pricina războiului ce se iscase între el şi Picrocol, 


povestind printre altele biruinţa pe care fratele loan 
Spintecătorul o dobiîndise întru apărarea avutului mănăstirii. 
Mult l-a lăudat pentru fapta sa, socotind-o mai vitejească decit 
toate isprăvile lui Camil, Scipio, Pompei, Cezar şi Temistocle. 
Drept aceea, Gargantua a poruncit să fie chemat acel călugăr, 
ca împreună să chibzuiască asupra celor ce mai aveau de făcut. 
Un vătăşel a pornit să-l caute şi s-a întors cu bine,însoţit de 
fratele loan, care venea călare pe catirul ce-i trimisese 
Grandgousier, purtînd prăjina cu cruce în virf. 


Cînd se ridicară oamenii împotriva noastră, poate că ne 
mîncau de vii (lat.). 

Cînd s-a învolburat mînia lor împotriva noastră, poate că 
apa ne-ar fi înghiţit (lat.). 

Sufletul nostru răzbi prin puhoi (lat.). 

Poate că sufletul nostru ar fi străbătut potopul de nesuferit 
(lat.). 

Sufletul nostru s-a smuls, precum pasărea din laţul 
vinătorilor (lat.). 

Laţul a fost rupt (lat.). 

Şi noi fost-am izbăviţi (lat.). 


Toţi l-au întîmpinat cu bucurie şi l-au îmbrăţişat, dîndu-i 
bineţe din toate părţile. 

- Fii blagoslovit, frate loane ! 

- Să trăieşti, frate loane ! 

- Lasă-mă să te pup, frate loane ! 

- Dumnezeu să te ţie, frate loane ! 

- Vino să te string la pieptul meu, frate loane ! 

Fratele loan ridea şi nu mai prididea să-şi arate multumirea 
către fiecare. Nicicînd nu s-a văzut pe lume un bărbat mai vesel 
şi mai prietenos. 

- Ei! a poruncit Gargantua, aduceţi un scaun şi aşezaţi-l aici 
lîngă mine, în capul mesei! 

- Facă-se cum ţi-e voia, a spus călugărul.Copile, te-aş ruga 
pentru un pahar de apă. Toarnă, băieţaş, toarnă ! să-mi 
răcoresc ficaţii cu puţină udeală. 

- Deposita cappa! Scoate anteriul, a spus Gimnast. 

- Doamne fereşte ! a răspuns călugărul. Nu mă lasă rînduiala 
scrisă în Statutis ordinis1: nu ne e îngăduit să scoatem anteriul. 


- Îmi bag picioarele în Statutis ordinis, a spus Gimnast. 
Anteriul ăsta ţi-e prea greu în spinare, ia fă bine şi leapădă-l. 

- Nu, iubitule, că-mi ţine cald la şale, iar de la băut nu mă 
ţine. Dacă m-aş potrivi şi l-aş scoate, domnişorii paji s-ar repezi 
numaidecit să-i scurteze poalele şi să-şi croiască din ele 
calţavete; am mai păţit-o o dată, la Coulaines, de mi-a pierit 
toată pofta de mîncare ! De aceea, îngăduie-mi să stau la masă 
cu straiele mele de-acasă. Nu voi pregeta - cu ajutorul Celui-de- 
sus - să închin din toată inima un pahar, pentru dumneata şi 
iapa dumitale.Cerul să-i păzească de rele pe toţi cei de faţă! Eu- 
unul, ca să mărturisesc drept, am mîncat pe ziua de azi, ceea ce 
nu mă împiedică să mai cinez o dată, fiindcă Dumnezeu s-a 
îndurat să-mi dăruiască o pipotă bine argăsită, largă ca cizmele 
sfintului Benedict şi totdeauna deschisă, ca o geantă de 
advocat. Decit toţi peştii (afară de plătică) mai bună e o aripă de 
potîrniche sau o pulpă de măicuţă tînără. Nimic nu-i mai vrednic 
de jale decit să te găsească moartea cu pofta în cui! Stareţului 
nostru îi place la nebunie pieptul de clapon: carne albă! 

- În privinţa aceasta, a spus Gimnast, se deosebeşte de 
vulpe, care nu mănîncă niciodată pieptul claponilor, al găinilor 
şi-al puilor pe care-i vîinează. 

- Şi de ce? a întrebat călugărul. 


1.în statutele ordinului (lat.). 


- Fiindcă n-are cine să i-l frigă. Pieptul de pasăre, dacă nu-i 
pătruns bine, nu se albeşte ! Carnea care nu-i friptă de-ajuns 
rămîne roşie. Afară de raci şi de stacoji, care tocmai la fiert se 
roşesc. 

- Mari sînt minunile tale, Doamne! Va să zică de aceea are 
subfirurgul mănăstirii noastre ochii roşii ca două găvane de arin, 
fiindcă nu i-am fiert capul îndestul? Pulpa de iepure face bine la 
podagră. Şi pentru că veni vorba: ai putea să-mi spui, de ce 
domnişoarele au totdeauna pulpele răcoroase? 

- Despre aceasta nici Aristotel, nici Alexandru din Afrodisia, 
nici Plutarh nu pomenesc nimic, a răspuns Gargantua. 

- Să te lămuresc eu, a spus călugărul. Intii, fiindcă sînt 
stropite mereu; al doilea, fiindcă nu le bate soarele şi al treilea, 
fiindcă le face vînt cămăşuţa ! Toarnă, băieţaş, că mi s-a uscat 
gitul. Gîl! Gil! Lăudat să fie Domnul, care a lăsat pe lume 


vinaţurile ! Martor mi-e unul Dumnezeu, că de-aş fi trăit pe 
vremea lui Isus, nu l-aş fi lăsat să-l prindă saducheii pe Muntele 
Măslinilor. Să fiu al naibii, dacă nu le-aş fi rupt oasele domnilor 
apostoli, care au spălat putina ca nişte mişei, după ce s-au 
îndopat bine, lăsînd pe învățătorul lor în primejdie. Urăsc mai 
rău decit otrava pe omul care fuge, cînd trebuie să pună mîna 
pe cuţit! Ah, de ce nu sînt eu rege al Franţei, măcar pe vreo opt- 
zeci-o sută de ani. l-aş jugăni pe toţi vitejii care au dat dosul în 
lupta de la Pavia, slei-i-ar frigurile cele rele ! Mai bine să fi murit 
pînă la unul, decit să-l lase singur pe regele lor în primejdie !Nu-i 
oare mai cinstit să cazi luptînd cu sabia în mînă,deciît să-ţi pui 
pielea la fereală,spălînd putina mişeleşte? Giştele n-au scos 
boboci în ăst-an. Prietene, dacă mă iubeşti, omeneşte-mă cu o 
felioară de purcel. Ptiu, drace ! S-a isprăvit tulburelul! 
Germinavitradix jJesse.1 Mă las păgubaş de viaţă, mor de sete ! 
Vinul ăsta nu e rău. Ce fel de vin aţi băut pe la Paris? Şase luni 
am ţinut casă deschisă pentru oaspeţi, să fiu al naibii dacă mint. 
Îl cunoaşteţi pe fratele Claudiu de la mănăstirea Saint-Denis? 
Ah, ce prieten de ispravă! Dar nu ştiu ce l-o fi găsit de lao 
vreme? Stă toată ziua cu nasul în carte. Mie unuia învăţătura îmi 
face rău. La noi la mănăstire nu învăţăm, ca să nu cădem în 
ispită. Răposatul nostru stareţ spunea că nimic nu-i pricinuieşte 
mai multă silă decit un călugăr-cărturar. lubite prietene, 
Dumnezeu să mă ierte, dar magis magnos clericos non sunt 
magis magnos sapientes2. Niciodată n-au fost atiţi iepuri ca 
anul acesta, în schimb, n-am văzut nicăieri nici şoimi, nici ulii. 
Domnul de Belloniere mi-a făgăduit un erete, dar deunăzi, mi-a 
scris că s-a îmbolnăvit de ţifnă. Potîrnichile or să ne mănînce şi 
urechile anul ăsta. Nu-mi place să stau la umbră, că mă ia cu 
frig. Dacă nu alerg, dacă nu mă mişc, nu mă simt în apele mele. 
E drept, că sărind peste garduri şi luînd-o prin stufişuri, mi-a 
cam chelit anteriul. Am făcut rost de un ogar acătării. Dracii să 
aibă grijă să-i tăbăcească pielea, de-o scăpa vreun iepure! 


1 Dete rădăcina lui Jesse (lat.). 
' Cei mai de seamă monahi nu sînt şi cei mai de seamă 
înţelepţi (lat.). 


M-am întîlnit deunăzi cu un slujitor, care îl ducea domnului 
de Prostogar: i l-am şterpelit ! Rău am făcut? 


- Nicidecum, frate loane, bine-ai făcut, a spus Gimnast. ladul 
să mă înghită, bine-ai făcut! 

- Ei, în sănătatea dracilor, cîtă vreme mai sînt. Anafura şi 
grijania lui de şchiop, la ce i-o fi trebuit lui ogar? Pentru el ar fi 
fost mai potrivită o pereche bună de boi. 

- Cum, frate loane, sfinţia ta înjuri? a întrebat Ponocrat. 

- Ca să-mi împodobesc vorbirea, a răspuns călugărul. Aşa 
obişnuia şi Cicero. 


CAPITOLUL XL 
Pentru ce lumea nu vede cu ochi buni pe călugări şi pentru 
ce unii oameni au nasul mai mare decit alţii 


- Mărturisesc ca un bun creştin, a spus Eudemon, că mă simt 
cuprins de o adincă smerenie, văzînd cugetul curat al acestui 
călugăr, care pe toţi ne-a încîntat; şi mă întreb: de ce oare, din 
toate adunările oamenilor aleşi, călugării sînt izgoniți, ca nişte 
oaspeţi nepoftiţi şi stricători de bucurie, asemeni trîntorilor 
netrebnici, pe care albinele îi alungă din stupul lor? Ignavum 
fucos pecus, zice Maro, a praesepibus arcent.1 

Gargantua a răspuns: 

- E foarte adevărat că toţi purtătorii de glugă şi de anteriu, 
numai hulă, batjocură şi ocară stirnesc în jurul lor, aşa cum 
vîntul de la miazăzi, căruia îi zice Cecias, strînge norii grămadă, 
întunecînd bolta cerului. Ştiţi de ce? Din pricină că aceşti 
călugări se hrănesc cu spurcăciunea pămîntului, care sînt 
păcatele noastre. Drept aceea, noi ca pe nişte miîncători de 
scîrnăvie îi trimitem la haznaua lor, în schiturile şi mănăstirile, 
care departe de sfatul treburilor obşteşti sînt zidite, ca privăţile 
în spatele casei. Dacă veţi sta să judecaţi pentru ce, între 
oameni, maimuța are parte totdeauna de ris şi de chelfăneală, 
n-o să vă miraţi nici de ce călugării sînt rău văzuţi, de oamenii 
tineri ca şi de bătrîni. Căci maimuța nici ograda n-o păzeşte 
precum cîinele, nici la jug nu trage precum boul, nici lapte şi lînă 
nu dă precum oaia, nici poveri nu poartă precum calul. Nici o 
ispravă nu face, decit stricăciuni şi murdărie, din care pricină 
numai cu sudălmi se alege şi cu bețe la fund. 


1 Ilzgonesc din stupuri roiul leneşilor trîntori (lat.)(Virgiliu, 
Georg. IV, 168) 


Asemeni şi călugării (vorbesc despre cei leneşi). Ei nici 
pămîntul nu-l ară ca plugarii, nici hotarul ţării nu-l apără ca 
ostaşii, nici pe bolnavi nu-i tămăduiesc ca doftorii, nici predici nu 
ţin ca învățătorii Scripturii şi nici nu pun la îndemiîna republicii, 
ca negustorii, lucrurile ce sînt de trebuinţă. lată de ce sînt huliţi 
şi urgisiţi în lumea întreagă. 

„- Ei se roagă totuşi pentru mîntuirea noastră, a spus 
Grandgousier. 

- Nici aceasta nu-i adevărat, a răspuns Gargantua. Asurzesc 
pe vecini cu zarva clopotelor. Atita fac. 

- Aşa e, a recunoscut călugărul, dar o liturghie, o utrenie sau 
o vecernie, frumos cîntată din clopote, e ca slujită pe jumătate. 

- Dumnealor îndrugă psalmi şi bolborosesc din vieţile 
sfinţilor, fără să priceapă o iotă din ce bolborosesc. Inşiră la 
Tatăl-Nostru cu tocătură de Ave-Maria, gîndindu-se aiurea şi 
neînţelegînd ce spun. Nu se roagă: îşi bat joc de Dumnezeu! lar 
dacă se ostenesc să mai ţină cite o slujbă, n-o fac de dragul 
nostru, ci de teamă să nu-şi piardă colacii şi ciorba grasă. In 
toate ţările şi în toate timpurile, bunii creştini s-au rugat lui 
Dumnezeu pentru sufletul semenilor lor, iar Dumnezeu, în 
necuprinsa lui milostenie, s-a îndurat să-i asculte. Adevărat, că 
şi bunul nostru frate loan, aici de faţă, se cheamă că e călugăr, 
dar pe acesta îl dorim cu toţii în mijlocul nostru, fiindcă nu-i nici 
făţarnic şi nici răpănos, ci e vesel, cinstit, hotărît la faptă şi bun 
tovarăş de petrecere. Munceşte şi îşi dă silinţa, ocroteşte pe cei 
năpăstuiţi, ajută pe suferinzi, iar avutul mănăstirii îl apără. 

- Mai mult decit atît, a spus călugărul. După ce, cu inima 
curată, îndeplinesc rugăciunile utreniei, mă apuc să tai coarde 
pentru arbalete, cioplesc şi încrestez săgeți, împletesc capcane 
pentru iepuri, şi multe altele. Nu stau pe loc, nici cît stă un cîine 
în coadă. Ei, toarnă în pahar şi hai să bem ! Adu şi poamele, 
dacă sînt. Hm, astea-s castane de Estroc, le cunosc! Stropiţi-le 
cu puţin tulburel de soi şi o să vă minunaţi singuri cîte vinturi o 
să trageţi! Nu prea sînteţi vorbăreţi, după cum bag de seamă. 
Domnul fie lăudat, eu beau la toate vadurile, ca un cal-înaintaş! 

Gimnast a spus: 

- Şterge-ţi mucul, frate loane, că ţi-e nasul leoarcă! 

- Hi, hi! a rîs călugărul. Vrei să spui că mi-a ajuns apa pînă la 
gură şi ţi-o fi teamă să nu mă înec? Nu-i nici o primejdie. Quarel 


Quia.1 

Din apa care creşte, un strop nu intră-n mine, 

Că mi-e smolită gura „cu zeamă de ciorchine. 

De-şi va face careva la iarnă cizme din pielea nasului meu, 
poate să intre cu toate picioarele în baltă şi să culeagă scoici, că 
nu se udă. 

- De ce are fratele loan nasul atit de frumos? a întrebat 
Gargantua. 


1 De ce? De aia (lat.). 


- Fiindcă aşa i l-a plămădit Cel-de-sus, a răspuns 
Grandgousier. Dumnezeu e meşterul-olar, care frămîntă lutul 
mădularelor noastre, potrivindu-le după atotputernica lui voinţă. 

- Ba eu cred, a spus Ponocrat, că fratele loan a ajuns cel 
dintii la bilciul nasurilor şi l-a ales pe cel mai mare şi mai frumos. 

- Nu-i nici aşa, l-a îndreptat călugărul. Judecînd după dreapta 
ştiinţă mănăstirească, pricina e alta. Doica la pieptul căreia am 
supt avea ţiţele moi. Intram cu nasul în ele cînd sugeam, iar 
nasul meu creştea şi se umfla, ca aluatul pe care îl dospeşti în 
covată... Copilul care suge la sînul unei doici cu ţiţe tari are 
nasul cîrn... Veseli să fim şi paharul să-l golim ! ... Ad formam 
nasi cognoscitur ad te levavil... Eu nu mănînc lucruri dulci 
niciodată. Toarnă aici, băieţaş ! Şi nu uita nici castanele! 


CAPITOLUL XLI 
Cum l-a adormit călugărul pe Gargantua şi ceva despre 
cartea lui de rugăciuni 


După ce zvîntară bucatele s-au aşezat cu toţii la sfat, 
hotărînd ca pe la miezul nopţii să iasă la pîndă pentru a iscodi 
unde se află duşmanul şi ce gînduri are; iar pînă atunci au zis să 
se lase puţin odihnei şi să-şi întărească puterile. Dar Gargantua 
se sucea cînd pe-o parte cînd pe alta şi nu ajungea să aţipească. 
Călugărul i-a spus: 

- Eu nu dorm niciodată mai cu spor decit în timpul predicii 
sau cînd îmi spun rugăciunea. Drept aceea te-aş îndemna, dacă 
n-ai nimic împotrivă, să începem cu cei şapte psalmi. Vei vedea 
cît de repede o să te fure somnul. 

Gargantua s-a arătat bucuros de o asemenea încercare, şi 


pornind la drum cu psalmul întîi, pînă să ajungă la beati quorum, 
dormeau amîndoi buştean. Călugărul n-a uitat însă a se trezi 
înainte de miezul nopţii, fiind obişnuit cu veghea utreniilor 
mănăstireşti. Deşteptindu-se din somn, s-a grăbit să-i scoale din 
aşternut şi pe ceilalţi, cîntînd cu tot glasul: 

Haide, frate, şi te scoală, Nu mai zăbovi... 

După ce i-a trezit pe toţi, le-a spus: 

- Cavalerilor, o vorbă înţeleaptă a noastră zice, că trebuie să 
începi să tuşeşti înaintea slujbei de dimineaţă, iar de băut, să 
bei înainte de a te aşeza la masă. 


1 După forma nasului se cunoaşte cît de tare „ad te levavi" 
(lat.). - înţeles obscen. 


Noi o să facem altminteri: o să bem acum, iar de tuşit, o să 
tuşim diseară.La care Gargantua a spus: 

- Doftorii aşa ne învaţă, că nu-i sănătos să te grăbeşti a bea 
numaidecit după ce te-ai trezit din somn. Se cuvine mai întîi să- 
ţi cureţi pipota de prisosuri, şi de celelalte. 

- Aşa o fi după doftoricescul meşteşug, a spus călugărul, dar 
să mă ia naiba, dacă nu-s pe lume mai mulţi bătrîni beţivi, decit 
doftori bătrîni. Eu am cu setea o învoială: să nu ne despărţim 
niciodată !impreună ne culcăm, laolaltă ne sculăm. la-te, dacă 
vrei, după sfatul felcerilor. Eu rămîn la sertăraşul meu. 

- Care? 

- Sertăraşul unde îmi ţin cartea cu rugăciuni, a răspuns 
călugărul. Asemenea şoimarilor, care înainte de-a da eretelui să 
măniînce, îi azvîrlă cîte o labă de găină, ca să-i curețe creierii şi 
să-i aţiţe pofta, eu iau dis-de-dimineaţă această drăgălaşă carte 
de rugăciuni şi îmi limpezesc inima ca să pot să beau. 

- Şi cum împărţi rugăciunile? a întrebat Gargantua. 

- Aşa cum spune Fecamp: trei psalmi şi trei parabole, nici 
mai mult, nici mai puţin. Eu nu sînt un rob al rugăciunilor. E 
Rugăciunile sînt pentru oameni, nu oamenii pentru rugăciuni. În 
ce mă priveşte, le scurtez sau le lungesc după voie, ca scările la 
şaua de călărie. Brevis oratio penetrat coelos, longa potatio 
evacuat scyphos.1 Unde scrie? 

- Naiba să mă ia, dacă ştiu, a răspuns Ponocrat. Dar bine le 
mai potriveşti, mînzule ! 

- Îţi semăn dumitale, a răspuns călugărul. Venite apotemus.2 


Hai să bem! 

Le-au pus dinainte fel de fel de ciorbe drese cu mirodenii şi 
cărnuri rumenite pe cărbuni încinşi; iar călugărul n-a băut nici 
un strop mai mult decit şi-a turnat. 

Unii au rămas să-i ţină isonul, alţii s-au ridicat de la masă 
mai în grabă; dar pînă la urmă toţi s-au dus să-şi aleagă armele 
şi să se îmbrace în zale de luptă. Mai cu voie, mai fără voie, l-au 
înarmat şi pe fratele loan, deşi lui i-ar fi fost de-ajuns anteriul 
înfăşurat peste burtă, prăjina cu cruce în virf şi puterea 
pumnului. Ca să le facă celorlalţi pe plac, s-a lăsat înzăuat din 
creştet în călcîie, a pus şaua pe unul din fugarii cei mai iuți ai 
regelui, şi şi-a aninat un paloş la cingătoare. 


1 Rugăciunea scurtă ajunge la ceruri, băutura lungă usucă 
paharele (lat.). Veniţi să bem în loc de: venii! adoremus - veniţi 
să ne Inchinăm (lat.) 


Gargantua, Ponocrat, Gimnast, Eudemon, cu alţi douăzeci şi 
cinci de războinici dintre cei mai viteji ai lui Grandgousier, 
înarmaţi pînă în dinţi, au plecat împreună cu călugărul, călări ca 
sfintul Gheorghe purtînd cîte-un puşcaş la coada calului. 


CAPITOLUL XLII 
Cum i-a îmbărbătat călugărul pe tovarăşii lui şi cum a rămas 
spînzurat de un copac 


Porniră, aşadar, în cercetare vitejii cavaleri, hotăriţi să 
adulmece urma duşmanului şi să ocolească primejdiile, 
aşteptind ceasul cel mare al cumplitei bătălii. Călugărul, ca să-i 
îmbărbăteze, le spunea: 

- Copii, să n-aveţi teamă şi să mă urmaţi cu încredere. 
Domnul să fie cu noi, şi sfintul Benedict de-asemenea ! Dacă aş 
avea atita putere pe cît sînt de hotărît, vi i-aş jumuli pe toţi ca 
pe nişte boboci de rață. De nimic nu mi-e teamă, decît numai de 
puşti. Cristelnicul mănăstirii noastre m-a învăţat o rugăciune 
care te fereşte de plumbi; din păcate nu-mi va fi de nici un folos, 
fiindcă nu cred în puterea ei. In schimb, crucea mea o să facă 
minuni! Să-l ferească pe oricare din voi să dea bir cu fugiţii, că-l 
călugăresc în locul meu, lua-m-ar naiba! li pun anteriul în 
spinare şi-l vindec de boala fricii. Nici ogarul domnului de 


Meurles Mierloiul, după cum ştiţi, nu era bun de nimic, dar după 
ce i-au legat la git un anteriu, nu mai scăpa nici o vulpe, necum 
vreun iepure. Cu toate căţelele din împrejurimi îşi făcea de 
lucru, deşi fusese pînă atunci vlăguit et de frigidis et 
maleficiatis1. 

Rostind de-a călare aceste vorbe cam aspre, călugărul a 
trecut pe sub un nuc din marginea drumului spre Sălcii; şi, fără 
să bage de seamă, deschizătura coifului i s-a aninat de ciotul 
unei crengi mai joase. Fratele loan a înfipt cu putere pintenii în 
burta calului, iar acesta, simţitor de felul lui, a ţişnit ca o 
săgeată. Incercînd să desprindă coiful, care rămăsese agăţat, 
călăreţul în goană a dat drumul frîului, şi s-a apucat cu 
amîndouă mîinile de cracă; dar simţi cum şaua fuge de sub el, şi 
rămase spînzurat în nuc. A început să strige după ajutor, 
văitindu-se că moare şi că a fost trădat. Eudemon, care l-a zărit 
cel dintii, i-a spus lui Gargantua: 


1 Despre cei neputincioşi şi fermecaţi (lat.), capitol al unei 
lucrări privind drepturile şi îndatoririle papilor. 


- Stăpiîne, vino să vezi pe Avesalom spînzurat. 

Gargantua s-a oprit, s-a uitat mai de aproape la călugăr, şi 
văzînd cum stătea atîrnat de cracă, a spus: 

- Asemănarea cu Avesalom nu-i potrivită, căci fiul lui David a 
rămas spiînzurat de chică, pe cînd călugărul nostru, fiind ras în 
creştet, s-a agăţat de urechi. 

- Ajutor ! Dracu m-a luat! striga călugărul. Acum v-aţi găsit 
să trăncăniţi? Sînteţi ca predicatorii papei, care cînd văd pe 
aproapele lor în primejdie de moarte, în loc să-i vină în ajutor, îl 
îndeamnă sub afurisenie, să se spovedească şi să se spele de 
păcate. Cînd i-oi vedea şi eu căzînd în rîu gata să se înece, în loc 
să le întind mîna să-i scap, o să le ţiu o predică lungă, pînă i-oi 
vedea că s-au dus la fund. 

- Nu te mişca, îngerelule , l-a îmbărbătat Gimnast, că viu să 
te slobod din ştreang. N-o să las eu să piară spînzurat un 
monachus atît de drăgălaş! 

Monachus in claustro Non valet ova duo: Sed quando est 
extra, Bene valet triginta.1 

Am văzut, de cînd sînt pe lume, pe puţin cinci sute de 
spînzuraţi, dar nici unul nu arăta atît de frumuşel cu laţul de git. 


Dacă aş şti că îmi stă şi mie tot atit de bine, m-aş învoi să rămîn 
spînzurat pînă la adinci bătrîneţi. 

- Lasă predica ! a strigat călugărul. Ajută-mă, pentru numele 
lui Dumnezeu, dacă de numele Celuilalt nu vrei să ştii. Jur pe 
poalele anteriului, că o să-ţi pară rău, tempore et loco 
ftrelabitis2. 

Gimnast a descălecat, şi suindu-se în nuc l-a înşfăcat pe 
călugăr cu o mînă de subsuori, iar cu mîna cealaltă i-a desprins 
coiful agăţat de cracă. Fratele loan s-a lăsat binişor la pămînt, 
iar Gimnast a sărit din copac alături de el. 

Cum s-a văzut pe picioare, călugărul şi-a desprins platoşa, a 
aruncat coiful pe cîmp, apoi, una după alta, toate părţile armurii, 
păstrînd în mînă numai crucea cu prăjina; a încălecat din nou pe 
calul pe care Eudemon îl strunise din fugă, şi a pornit mai 
departe, alături de soţii lui de luptă, de-a lungul drumului spre 
Sălcii. 


Călugărul în mănăstire / Nu preţuieşte nici două ouă; Dar 
cînd e afară / Preţuieşte chiar treizeci (lat.). 
La timpul şi locul potrivit (lat.). 


CAPITOLUL XLIII 

Cum s-a întîlnit Gargantua cu virful oastei lui Picrocol şi cum 
călugărul a răpus pe căpitanul Tragevint, fiind apoi prins de 
duşmani 


Aflînd din spusele celor scăpaţi cu fuga felul cum Maţegoale 
fusese măcelărit, Picrocol fu cuprins de o straşnică miînie, auzind 
că o ceată de diavoli tăbăriseră asupra oamenilor lui. Sfatul 
căpitanilor a ţinut toată noaptea. Căpitanii Repezel şi Taielemne 
au ajuns la încheierea că puterea lui Picrocol era atît de 
cumplită, încît lesne va răpune pe toţi dracii din iad, ceea ce 
Picrocol nu prea credea, şi de aceea nici linişte n-avea. 

A trimis sub ascultarea contelui de Trageviînt o poteră de 
şase sute de călăreţi iuți, cu arme uşoare, stropiţi toţi cu 
agheasmă şi purtînd fiecare un patrafir în spinare, ca prin 
puterea apei sfinţite şi a binecuvintatelor odăjdii, dracii să se 
împrăştie, chiar dacă le-ar ieşi cumva în cale. 

Cercetaşii lui Picrocol au ajuns într-o goană pînă la Vauguyon 
şi Maladerye, dar neîntilnind ţipenie de om, au trecut mai 


departe şi, luînd-o la deal, au ajuns la un sălaş de ciobani. Aici 
au dat peste cei cinci pelerini, pe care, batjocorindu-i şi legîndu-i 
ca pe nişte iscoade, i-au minat din urmă, cu toate ţipetele, 
plingerile şi jurămintele lor. Apoi au coborit spre Seuille. 

Gargantua, care le auzise paşii, a spus oamenilor lui: 

- Prieteni, în curînd vom da faţă cu duşmanii. Sînt de zece ori 
mai numeroşi decit noi. Ce spuneţi? Să pornim asupra lor? 

- Şi ce naiba alta am putea face? a zis călugărul. Oamenii nu 
preţuiesc după numărul, ci după vitejia lor. 

Apoi a strigat: 

- Pe ei, diavolilor! Pe ei! 

Auzind această chemare la luptă, duşmanii n-au mai stat la 
îndoială că au de-a face cu dracii, şi-au luat-o toţi la sănătoasa, 
afară de Trageviînt, care cu lancea în cumpănire s-a aruncat 
asupra călugărului, izbindu-l în piept. Fierul, lovindu-se de 
platoşa fermecată a anteriului, s-a sfărimat în bucăţi ca o 
lumînare frîntă pe nicovală. Năpustindu-se la rîndul lui asupra 
potrivnicului, călugărul l-a pălit cu prăjina crucii în spate, drept 
între git şi umăr, dar atît de fulgerător şi de vîrtos, că Tragevint 
şi-a pierdut cumpătul şi s-a prăbuşit împleticindu-se, sub 
picioarele calului. 

Zărind patrafirul pe care căpitanul îl purta de git, călugărul i- 
a spus lui Gargantua: 

- Aştia-s popi, iar popii sînt numai jumătăţi de călugăr. Sfinte 
loane, eu sînt călugăr pe de-a întregul, şi am să-i omor pe toţi ca 
pe nişte muşte ! 

A pornit în goana mare asupra fugarilor şi ajungîndu-i din 
urmă, a început să izbească în grămadă, secerîndu-i ca pe-un 
lan de secară. 

Gimnast a întrebat dacă trebuie să intre şi el în luptă, dar 
Gargantua i-a spus: 

- Nicidecum. Buna socoteală a luptei cere să nu împingi pe 
duşman pînă la deznădejde, fiindcă îi întăreşti puterile şi-i 
sporeşti curajul. Învinşii n-au decît o scăpare, să nu mai 
nădăjduiască în ea. Multe biruinţe le-au fost smulse biruitorilor, 
fiindcă nu s-au mulţumit cu ce-au dobîndit, ci au vrut să treacă 
totul prin foc şi sabie, nelăsînd în viaţă nici măcar un războinic 
dintre cei învinşi, care să ducă acasă vestea înfrîingerii. Lasă 
duşmanului tău porţile deschise şi întinde-i mai degrabă o punte 
de aur pe drumul lui de întoarcere. 


- Aşa e, a spus Gimnast, dar călugărul îi goneşte din urmă. 

- Cu atit mai amarnică le va fi soarta, a spus Gargantua. 
Pentru orice împrejurare, noi să nu ridicăm tabăra şi să 
aşteptăm în linişte. Cunosc apucăturile vrăjmaşului. El nu se 
călăuzeşte după nici o judecată, ci orbecăieşte la întîmplare. 

Au rămas, aşadar, în aşteptare sub nuci, în vreme ce 
călugărul urmărea pe fugari, pocnind pe toţi cîţi îi ieşeau în cale, 
fără să cruţe pe nici unul; pînă cînd a întîlnit un călăreț, care 
purta la coada calului pe unul din cei cinci pelerini din salată. 
Acesta, văzînd că fratele loan se pregătea să-l pălească, a 
strigat: 

- Domnule stareţ, părinte, sfinţia ta, nu mă lăsa, scapă-mă! 
Auzind aceste cuvinte, duşmanii s-au oprit din fugă, şi văzînd că 
un singur călugăr dezlănţuise acel iureş, au tăbărit asupra lui şi 
au început să dea în el ca într-un măgar de lemn. Dar fratele 
loan avea pielea tare şi nimic nu simţea. Lăsînd pe călugăr în 
paza a doi arcaşi, duşmanii s-au reîntors la luptă, şi nemaivăzind 
pe nimeni venind asupra lor, şi-au închipuit că Gargantua a luat- 
o la fugă cu toată ceata lui. S-au îndreptat spre nuci în goana 
mare, cu gîndul de a-i prinde din urmă, lăsînd pă călugăr în 
seama celor doi arcaşi. 

Gargantua, desluşind de departe tropotul şi nechezatul 
cailor, a spus oamenilor săi: 

- Fraţilor, aud cum duşmanul se apropie şi zăresc pe cîţiva 
venind asupra noastră. Să ne ascundem pe aproape şi să le 
aţinem calea. Vom şti sa-i primim cum se cuvine, spre cinstea 
noastră şi spre pieirea lor. 


CAPITOLUL XLIV 
Cum a doborit fratele loan pe cei doi arcaşi şi cum a fost 
înfrîntă potera lui Picrocol 


Călugărul, văzînd pe călăreţii vrăjmaşi pornind în goană, şi-a 
închipuit că vor năvăli asupra lui Gargantua şi-a oamenilor săi, şi 
era nespus de mîhnit că nu le putea sări în ajutor. A privit cu 
luare-aminte la cei doi arcaşi lăsaţi să-l păzească, şi care se 
arătau foarte supăraţi că n-au pornit dimpreună cu ceilalţi, 
pentru a mai prăda ce-a rămas. Mereu îşi întorceau ochii spre 
vîlceaua pe unde se lăsau la vale călăreţii. Călugărul chibzuia 
aşa în gîndul lui: „Oamenii aceştia nu se pricep să lupte; nici 


jurămiînt nu mi-au cerut, nici buzduganul nu mi l-au luat". 

Mai înainte ca arcaşii să prindă de veste, a apucat în miîini 
crucea şi l-a pocnit pe cel din dreapta, retezindu-i în întregime 
vinele jugulare, arterele sfagicide ale gitului şi gargareonul pînă 
la cele două adene; apoi izbindu-l încă o dată, i-a fărîimat 
măduva spinării între a doua şi a treia vertebră. Arcaşul a căzut 
mort. În aceeaşi clipă, călugărul a întors calul spre dreapta şi s-a 
năpustit asupra celui de-al doilea, care, văzîndu-şi soţul răpus şi 
primejdia morţii deasupra capului, a început să strige din 
adîncul bojocilor: 

- Stai, domnule părinte, nu da! Nu da, sfinţia ta, iartă-mă! 
Călugărul i-a răspuns: 

- Domnule fiu, pînă aici ţi-a fost! Ţi-ai găsit naşul. 

- Nu da, cuvioşia ta! Să dea Dumnezeu să ajungi vlădică! 

- Să n-am parte de haina pe care o port, dacă nu te-oi face 
cardinal? Îndrăzniţi voi să luaţi ostatic pe-un om al bisericii? Am 
să-ţi pun pălărie roşie în cap, cu mîna mea! 

Arcaşul striga şi mai amarnic: 

- Domnule călugăr, domnule vlădică,domnule 
cardinal,domnule ce vrei să fii... Vai de mine! aoleo! hic! Nu da, 
sfinţia ta, mă predau... 

- O să te prea-dau eu, dracului! a spus călugărul, şi dintr-o 
singură lovitură i-a scurtat capul, retezîndu-i scăfirlia sub osul 
petrux, zdrobindu-i. cele două oase bregmatice, legătura 
sagitală şi cea mai mare parte din osul coronal; i-a tăiat cele 
două meninge şi i-a despicat în adîncime ventricolele dinapoi ale 
creierului. Teasta îi atîrna pe umăr, prinsă numai în pielea 
pericranului, ca o scufie de doftor: neagră pe dinafară, roşie pe 
dinăuntru. Arcaşul a căzut fără suflare la pămînt. 

Călugărul a dat pinteni calului, pornind pe urmele 
vrăjmaşilor, care între timp se întîlniseră în drum cu Gargantua 
şi însoțitorii săi. Gargantua, cu trunchiul lui de arin, Gimnast, 
Ponocrat, Eudemon şi ceilalţi cu armele, îi căsăpiseră atit de 
cumplit, că rîndurile lor se răriseră, iar cei rămaşi fugeau 

care încotro, zăpăciţi, aiuriţi, îngroziţi, ca şi cum le-ar fi ieşit 
moartea în fată. Văzut-aţi vreodată un măgar, căruia i s-a virit o 
muscă sub coadă, cum o zbugheşte la fugă, rupe căpăstrul, 
zviîrlă povara din spinare, nu mai răsuflă si nu se mai opreşte, 
nimic nu mai vede şi de nimic nu mai ţine seamă, gonind 
bezmetic în lungul drumului, fără să ştie încotro porneşte şi cine 


îl mînă de la spate? Aşa goneau oamenii aceia, ca nişte ieşiţi din 
minţi, fără să ştie unde fug, mînaţi dinapoi de spaima care le 
pătrunsese în oase. 

Văzînd călugărul, că fugarii nu se mai gîndeau decit să-şi 
scape pielea, a descălecat, s-a suit pe un prag de stincă la 
marginea drumului şi prinzînd în mînă ciomagul cu cruce, s-a 
pornit să izbească în dreapta şi-n stînga, fără milă şi fără 
cruţare. Atît de mulţi a ajuns să doboare şi să ucidă, încît prăjina 
i s-a rupt în două.Atunci, socotind în gîndul lui că măcelărise 
destui, i-a făcut scăpaţi pe ceilalţi, ca să poată spune acasă ce- 
au păţit. 

Apucînd securea din mîna unuia care zăcea mort, s-a întors 
pe muchea de stîncă, privind în urmă cum fug duşmanii, şi fără 
a uita, călcînd printre leşuri, să adune suliţele, săbiile şi 
archebuzele celor căzuţi. A dat drumul celor cinci pelerini, 
lăsîndu-le caii duşmanilor care îi duceau legaţi; iar pe Taielemne 
l-a luat ostatic. 


CAPITOLUL XLV 
Cum i-a însoţit călugărul pe pelerini şi ce vorbe frumoase le- 
a spus Grandgousier 


Potolindu-se dildora bătăliei, Gargantua cu toţi oamenii săi 
(mai puţin călugărul) a întins-o spre casă, iar pe la revărsatul 
zorilor i s-a înfăţişat lui Grandgousier, pe care l-a găsit în pat, 
rugîndu-se la icoane pentru viaţa şi biruinţa alor lui. Văzindu-i pe 
toţi teferi şi nevătămaţi, i-a îmbrăţişat fierbinte şi le-a cerut veşti 
despre călugăr. Gargantua i-a răspuns, că fratele loan rămăsese 
în mîna duşmanilor. 

- N-o să le meargă bine! a spus Grandgousier. Aşa crede 
lumea că se întîmplă cînd îţi iese un popă în cale. 

Grandgousier porunci să se pregătească pe seama 
luptătorilor un ospăț straşnic, pentru împrospătarea puterilor şi 
bucuria inimii. Cînd s-au adus bucatele, l-au poftit pe Gargantua 
la masă dar Gargantua se simţea atit de îngrijorat de lipsa 
călugărului, încît n-a voit nici să măniînce, nici (mai ales) să bea. 
Deodată, fratele loan s-a arătat în carne şi în oase, începînd să 
strige de la poartă: 

- Un ulcior de vin rece! Gimnast, prietene, am sosit! 

Gimnast a ieşit în curte şi l-a văzut pe fratele loan venind cu 


cei cinci pelerini după el, şi cu Taielemne prins. Gargantua şi 
ceilalţi prieteni i-au ieşit înainte, întîimpinîndu-l cu bucurie mare 
şi l-au dus în faţa lui Grandgousier, care l-a întrebat despre cele 
întîmplate. Călugărul i-a povestit cum l-au încolţit duşmanii, cum 
i-a răpus pe cei doi arcaşi, ce măcel făcuse în calea lui, cum a 
scăpat viaţa pelerinilor şi cum l-a luat cu el pe Taielemne. Apoi 
s-au aşezat la masă şi s-au ospătat cu voie bună laolaltă. 

Grandgousier a chemat apoi la sine pe cei cinci călători, 
întrebîndu-i de unde au venit şi încotro se îndreptau. Unul din ei, 
anume Lasdaler, a răspuns pentru toţi: 

- Măria ta, eu sînt din Saint-Genou-Berry; ăsta e din Pallau; 
dumnealui din Onzay; ăstălalt din Argy; cel de colo din 
Villebrenin. Venim de la Sfîntul-Sebastian, de lîngă Nantes, şi ne 
întoarcem acasă fără grabă: două poşte şi-un popas. 

- Bine, bine, a spus Grandgousier. Şi cu ce treburi aţi fost la 
Sfîntul-Sebastian? 

- Am dat acatiste pentru ciumă, a răspuns Lasdaler. 

- Aşa? Bieţii oameni! Credinţa voastră e că ciuma vine de la 
Sfîntul-Sebastian? 

- Popii noştri aşa spun. 

- Profeţi mincinoşi, care vă bagă în cap fel-de-fel de eresuri şi 
pîngăresc numele sfinţilor cei drepţi ai Domnului, punîndu-i în 
rînd cu duhurile răului! Homer zice că ciuma a fost trimisă în 
rîndurile oştilor greceşti de Apolo; aşa îşi închipuiesc poeţii o 
puzderie de zei răzbunători.Venise o dată un făţarnic de popă să 
predice la Sinais, spunînd că Sfintul Anton ologeşte picioarele, 
sfîntul Eutrop stîrneşte dropica, sfîntul Gidas tulbură minţile, iar 
podagra vine de la Sfîntul-Genunchi. L-am certat aspru şi l-am 
pus la popreală. S-a burzuluit şi m-a numit eretic, dar de-atunci 
nici un negustor de acatiste n-a mai îndrăznit să calce pe 
pămînturile mele. Mă mir, cum regele vostru îngăduie la el 
acasă asemenea predicatori lipsiţi de ruşine, mai ticăloşi decit 
vrăjitorii, care prin farmece şi blesteme ar răspîndi molima în 
ţară. Ciuma nu ucide decit trupul oamenilor, dar aceşti 
semănători de minciuni otrăvesc sufletele. 

Rostind Grandgousier aceste cuvinte, a intrat în vorbă şi 
călugărul: 

- Voi de unde sînteţi, prăpădiţilor? 

- Din Saint-Genoul, au răspuns aceia. 

- Ce face părintele Deleu? Tot atît de straşnic bea? Dar 


ceilalţi călugări? Ce feluri de mîncare au învăţat să mai 
gătească? Sfinte Dumnezeule, voi pornirăţi să vă închinaţi la 
sfinţi, iar în lipsa voastră, sfinţiile lor vă încalecă muierile. 


1 Mica localitate. Saint-Genou - Sfintul-Genunchi, în Ib.fr. 


- Hî, hî! a rîs Lasdaler. Despre a mea nu-mi fac nici o grijă. 
Cine o vede ziua, nu-şi mai primejduieşte oasele să sară 
noaptea piîrleazul. 

- Să nu zici vorbă mare! a răspuns călugărul. Mai urită să fie 
decit Proserpina, tot găseşte, cu ajutorul lui Dumnezeu, unul 
care să-i umble pe sub fuste. Călugăraşii de primprejur ce 
păzesc? Meşterul bun nu lasă nici o roată neunsă. Lepra să mă 
mănînce, dacă n-o să vă găsiţi acasă nevestele cu burta plină! 
Pămiîntul e rodnic la umbra mănăstirii. 

- Ca apa Nilului în Eghipet, cum arată Straboniu şi după el 
Pliniu, în cartea a VII-a, cap. 3, care se revarsă pentru 
îndestularea trupului cu hrană, a spus Gargantua. 

lar Grandgousier a încheiat: 

- Umblaţi sănătoşi, oameni buni. Dumnezeu-ziditorul să vă 
aibă în paza lui. Dar de-acum înainte să nu mai porniţi cu atita 
uşurătate pe drumuri primejduite şi fără folos. Aveţi grijă de 
casă. Munciţi fiecare pe seama, voastră, creşteţi-vă copiii şi 
trăiţi după cum ne învaţă bunul apostol, sfîntul Pavel. Urmînd 
această cale vă veţi bucura de ocrotirea lui Dumnezeu, a 
îngerilor şi a sfinţilor, şi nici ciuma, nici altă năpastă nu vă va 
ajunge. 

Gargantua i-a luat cu el şi le-a dat să măniînce, dar aceia nu 
mai conteneau cu oftările spunînd: 

- Ce fericită e ţara asupra căreia domneşte un bărbat ca 
acesta! Vorbele pe care le-a rostit ne-au luminat şi ne-au întărit 
inima mai mult decit toate predicile pe care le-am auzit în oraşul 
nostru. 

- Aşa zice Platon în cartea a V-a despre Republică: fericite 
sînt republicile unde regii filozofează şi filozofii domnesc. 

Le-a umplut straiţele cu de-ale gurii şi ulcioarele cu vin bun. 
Le-a dat la fiecare cîte un cal să le poarte povara pe drum şi 
cîţiva bănuţi să aibă de cheltuială. 


CAPITOLUL XLVI 


Cum s-a purtat de omeneşte Grandgousier cu prinsul său 
Taielemne 


Taielemne fu adus înaintea lui Grandgousier, iar acesta l-a 
întrebat despre cele puse la cale de Picrocol, voind a cunoaşte 
cu ce gînduri anume dezlănţuise atita învălmăşeală. La care 
Taielemne a răspuns, că dorinţa lui Picrocol şi pofta lui ar fi fost 
să cuprindă ţara întreagă, dacă se putea, drept răzbunare 
pentru ocara ce-o suferiseră plăcintarii. 

- E o pornire mult prea cutezătoare, a spus Grandgousier. Să 
nu te întinzi niciodată mai mult decit ţi-e pătura! A trecut leatul 
năvălitorilor, care răsluiau pămînturile altora, jefuind pe semenii 
lor fraţi creştini! Să mai încerci în zilele noastre să calci pe 
urmele unora ca Hercule, Alexandru, Anibal, Scipio, Cezar şi alţii 
ca ei, e o faptă potrivnică duhului Evangheliei, care ne 
porunceşte să păstrăm, să ocrotim şi să muncim ogoarele 
noastre, iar nu să tăbărim cu vrăjmăşie asupra altora, 
asuprindu-i. Sarazinii şi varvarii de-altădată numeau aceasta 
vitejie; dar noi spunem că e răutate şi prădăciune. Stăpinul tău 
ar fi făcut mai bine să fi rămas la el acasă, văzindu-şi de 
regeasca lui gospodărie, decit casa mea să mi-o calce, jefuindu- 
mă ca un duşman; căci o ţară cîrmuită cu înţelepciune sporeşte, 
pe cînd jaful şi tîilhăria numai pagube şi pustiire lasă în urma lor. 
Du-te cu Dumnezeu şi apucă-te de treburi folositoare; arată 
stăpînului tău greşeala de care acum îţi dai seama; gîndeşte-te 
la binele tău şi nu-l îndemna la primejdie, căci dacă avutul obştii 
se prăpădeşte, pierdute sînt şi ale noastre ale fiecăruia. Nimic 
nu-ţi cer a-mi plăti pentru răscumpărarea ta şi voi da poruncă să 
ţi se înapoieze armele şi calul. Aşa se cuvine să se poarte vecinii 
şi prietenii vechi între ei. Neînţelegerea ce între noi s-a ivit, eu 
nu pot s-o numesc război. Tot astfel zice şi Platon în Republica 
lui, că grecii, cînd ridicau armele unii împotriva altora, nu se 
războiau, ci se răzvrăteau; iar dacă, din păcate, aceasta se 
întîmplă uneori, cuvine-se a cîntări lucrurile cu măsură şi 
chibzuială. Dar chiar război de i-am spune, nu-i decit o sfadă 
fără însemnătate, care nu din adiîncul inimii porneşte, căci nici 
unul din noi lovit în cinstea lui n-a fost, iar dacă bine judecăm, 
nu-i vorba de altceva decit de îndreptarea unor greşeli săvirşite 
de oamenii noştri, de-ai noştri şi de-ai voştri vreau să spun, 
greşeli pe care, cunoscîndu-le, aţi fi putut să le treceţi cu 


vederea, de vreme ce piritorii erau mai vrednici de mustrare 
decit de ocrotire, după ce m-am arătat gata să-i despăgubesc. 
Dumnezeu va judeca după dreptate neînţelegerea dintre noi. 
Dar mai bine să-mi pierd viaţa şi să văd cum mi se prăpădeşte 
avutul, decît numele lui să fie hulit de mine sau de vreunul din 
ai mei! 

Spuniînd aceste cuvinte a chemat la el pe călugăr şi înaintea 
tuturor l-a întrebat: 

- Frate loane, iubite prietene, dumneata ai fost acela care l- 
ai prins în luptă pe acest căpitan Taielemne? 

- Măria ta, a răspuns călugărul, dumnealui e aci de faţă, are 
vîrsta legiuită şi pare întreg la minte. Mi-ar veni mult mai lesne, 
dacă ar spune-o el însuşi, decît să mă laud singur. 

Căpitanul a mărturisit: 

- Într-adevăr, măria ta, omul acesta m-a prins în luptă şi mă 
recunosc a fi ostaticul lui. 

- Îi îngădui să se răscumpere? a întrebat Grandgousier pe 
călugăr. 

- Nici nu mă gîndesc. 

- Cît ceri să-l laşi în voia lui? 

- Nimic! Nimic... Altele m-au îndemnat în luptă. 

Grandgousier a poruncit ca în faţa lui Taielemne să i se 
numere călugărului şaizeci şi două mii de scuzi, ca răsplată 
pentru fapta sa. Precum s-a si făcut, iar în timp ce Taielemne se 
ospăta, Grandgousier l-a întrebat dacă primeşte să rămînă pe 
lîngă el sau ţine să se întoarcă la regele său. Taielemne a 
răspuns că aşa va face cum îl va sfătui. 

- Dacă e aşa, i-a spus Grandgousier, atunci întoarce-te la 
regele tău şi Domnul să te-ajute! 

l-a dăruit o sabie frumoasă de Vienne, cu teaca de aur şi 
minerul întreţesut în filigran, precum şi un colan, tot de aur, 
cîntărind şapte sute două mii de mărci, încrustat cu pietre 
nestemate şi preţuite la o sută şaizeci de mii de ducați. lar pe 
deasupra o danie cuviincioasă de zece mii de ducați. 

În sfîrşit, Taielemne a încălecat pe calul lui, iar Gargantua i-a 
dat treizeci de călăreţi şi o sută douăzeci de arcaşi sub 
ascultarea lui Gimnast, să-l păzească pe drum, însoţindu-l la 
nevoie pînă în porţile cetăţii Roche-Clermaud. 

După plecarea lui Taielemne, călugărul a înapoiat lui 
Grandgousier cei şaizeci şi două de mii de scuzi, spunînd: 


- Măria ta, nu-i acum vremea să faci asemenea daruri. 
Aşteaptă sfîrşitul luptei, că nu se poate şti ce se mai întîmplă. 
Războiul purtat fără bani îşi pierde răsuflarea degrabă. Banii sînt 
puterea războiului. 

- Fie! a răspuns Grandgousier. La încheierea războiului, vă 
voi răsplăti regeşte, pe tine şi pe toţi cei care mă veţi sluji cu 
credinţă. 


CAPITOLUL XLVII 

Cum şi-a strîns Grandgousier oştile sale, cum a răpus 
Taielemne pe Repezel şi cum a fost ucis la rîndu-i, din porunca 
lui Picrocol 


În zilele acelea început-au să sosească împuterniciţii din 
Besse, Marche-Vieux, Saint-Jacques, Trainneau, Parille, Riviere, 
Roches Saint-Paoul, Vaubreton, Pautille, Brechemont, Bourdes, 
Villeau-Mere, Huymes, Segre, Husse, Saint-Louant, Panzoust, 
Couldeaux, Verron, Coulaines, Chose Varenes, Borgueil, Ile 
Boucard, Croulay, Nassay, Cande, Montsoreau şi alte locuri 
vecine, spre a-i da de veste lui Grandgousier, că aflînd despre 
prădăciunile lui Picrocol hotărîseră, în temeiul vechilor legături 
de prietenie, să-i vină în ajutor, din toate puterile, cu bani, cu 
oameni şi cu arme. 

Banii, după socotelile ce-i trimiteau, însumau din partea 
tuturor, de şase ori douăzeci şi paisprezece milioane şi doi şi 
jumătate scuzi de aur. Oamenii erau în număr de cincisprezece 
mii lăncieri, treizeci şi două mii călărime mai uşoară, optzeci şi 
nouă mii puşcaşi, o sută patruzeci mii glotaşi de strînsură, 
unsprezece mii două sute puşti, bazilice, spirole, precum şi 
patruzeci şi şapte mii săpători: toţi oştenii cu leafă plătită 
înainte şi cu hrană pusă la păstrare pentru şase luni şi patru zile. 

Acest ajutor, Grandgousier nici nu s-a grăbit să-l 
nesocotească şi nici pe de-a întregul nu l-a primit; ci multumind 
din toată inima trimişiloi. le-a spus că va purta războiul în aşa 
fel, ca să nu mai fie de trebuinţă să pornească la drum atiţi 
oameni cumsecade. A dat unuia dintre ei împuternicire să vină 
cu oştile pe care le ţinea sub arme la Deviniere, la Chaviny, la 
Gravot şi la Quinguenais, adică două mii cinci sute de călăreţi 
înzăuaţi, şaizeci şi şase de mii pedestrime, douăzeci şi şase de 
mii tunari, două sute guri de foc, douăzeci şi două de mii 


săpători şi şase mii călărime uşoară, toţi împărţiţi în cete bine 
întocmite, avînd socotitorii lor, potcovarii, artelnicii, armurierii şi 
celelalte ajutoare trebuincioase pentru purtarea războiului. 
Ostaşii erau atît de dibaci în mînuirea armelor şi atît de bine 
înzestrați; atît de strîns uniţi în jurul fiecărui steag şi răspunzind 
atit de grabnic la poruncile căpitanilor; atît de repezi la fugă, atit 
de tari în bătălie şi atit de isteţi în primejdie, încît, dacă ar fi să 
caut o asemănare pentru rînduiala cu care se avîntau la luptă, 
m-aş gîndi mai degrabă la nişte tuburi de orgă, ori la rotiţele 
unui ceasornic, decit la o oaste de lefegii. 

Intorcîndu-se Taielemne acasă, i s-a înfățișat lui Picrocol şi i- 
a povestit cu de-amănuntul ce văzuse cu ochii şi ce pătimise el 
însuşi. L-a sfătuit ră cadă la învoială cu Grandgousier, care după 
socotinţa lui era omul cel mai bun din lume. l-a mai spus, că nici 
un rost n-avea să dea năvală cu atita înverşunare asupra unui 
vecin din partea căruia nu avusese nicicînd vreo supărare. Toate 
acestea numai pagubă şi nenorocire îi vor aduce, nefiind 
puterea lui atit de mare, încît Grandgousier să n-o poată răpune. 

Nici n-a sfîrşit bine vorba, că Repezel a strigat: 

- Nefericit e regele care ajunge să fie slujit de asemenea 
oameni lesne de năimit, cum îl cunosc acum pe Taielemne. Atit 
de puţin seamănă vitejia lui cu ceea ce a fost, încît după cum 
văd, s-ar fi dat bucuros de partea vrăjmaşilor, şi ca un trădător 
ar fi luptat împotriva noastră, dacă duşmanii s-ar fi învoit să-l 
primească în slujba lor; dar după cum cinstea e de toţi preţuită, 
fie prieteni ori duşmani, tot astfel ticăloşia se dă pe faţă lesne şi 
e zvirlită la o parte, ca o zdreanţă. Vrăjmaşul se slujeşte bucuros 
de mişei şi de vînzători dar cu aceeaşi scîrbă îi disprețuiește. 

Auzind aceste vorbe de ocară şi neputind a se mai stăpini, 
Taielemne a scos sabia şi l-a străpuns pe Repezel, puţin mai sus 
de ţiţa stingă, ucigîndu-l pe loc. Apoi a tras fierul din pieptul 
celui mort şi a spus liniştit: 

- Aşa să piară toţi cei care pe slujitorii credincioşi îi hulesc! 

Picrocol a fost cuprins dintr-o dată de o cumplită miînie, şi 
văzînd în mîna lui Taielemne sabia cea scumpă şi teaca atit de 
frumos împodobită, a răcnit: 

- Ticălosule, ai primit în dar acest fier ca să ucizi în faţa mea, 
mişeleşte, pe cel mai iubit prieten al meu, pe Repezel? 

Apoi a poruncit arcaşilor să-l rupă în bucăţi, ceea ce s-a 
săvirşit cu atita cruzime, încît toată încăperea s-a înroşit de 


sînge. Pe Repezel l-au îngropat cu mare cinste, iar trupul lui 
Taielemne a fost zvirlit într-un şanţ, dincolo de zidurile cetăţii. 

Vestea despre această cruntă ucidere s-a împrăştiat în 
rîndurile oastei întregi şi mulţi au început să mirîie împotriva lui 
Picrocol, pînă cînd căpitanul Cotoi i-a spus: 

- Măria ta, nu ştiu în ce fel se vor sfiîrşi toate acestea. 
Oamenii au început să şovăie. Rindurile lor se răresc şi 
merindele se împuţinează. Vrăjmaşii s-au întărit. Dacă vor porni 
să ne lovească, ne vor prăpădi cu totul. 

- Pîrţ ! a răspuns Picrocol. Ţipi ca un tipar de apă dulce 
înainte de-a fi jupuit. Lasă-i să vie! 


CAPITOLUL XLVIII 
Cum l-a împresurat Gargantua pe Picrocol şi i-a nimicit toată 
oastea 


Gargantua a luat sub porunca lui întreaga oaste. Tatăl său a 
rămas în cetate, îmbărbătind pe oşteni cu vorbe bune, ela 
făgăduit daruri bogate tuturor celor care vor fi săvirşit fapte de 
vitejie. 

Ajungînd la vadul Vedei, oastea a trecut pe malul dimpotrivă, 
în luntre şi pe poduri plutitoare, fără să mai facă popas. Ţinînd 
seamă de aşezarea cetăţii, care era zidită pe-o înălţime 
priicioasă, Gargantua a hotărit să aştepte căderea nopţii. Dar 
Gimnast a spus: 

- Măria ta, ştii cum sînt francezii; dacă vrei să faci o ispravă 
cu ei trebuie să-i iei repede. Atunci se dovedesc mai aprigi decit 
diavolii; dar dacă-i laşi pe tînjală, se moleşesc mai rău ca 
mulierile. De aceea, eu aş zice să nu mai zăboveşti, ci, după ce 
oamenii îşi vor astîmpăra foamea şi vor mai răsufla puţin, să-i 
porneşti la luptă de îndată. 

Gargantua a găsit sfatul bun şi şi-a rînduit oastea de-a lungul 
cîmpului de bătălie, lăsînd ajutoarele în partea dinspre deal. 
Călugărul a luat cu el şase cete de pedestraşi dimpreună cu 
două sute de lăncieri, şi cu multă băgare de seamă a trecut prin 
mlaştini, pînă mai sus de Puy, pe drumul Loudon-ului. 

Între timp s-a dezlănţuit bătălia. Oamenii lui Picrocol nu ştiau 
ce să facă: să iasă din birlog în întîmpinarea duşmanului? sau să 
stea cuibăriţi în cetate, aşteptînd? Dar Picrocol, în fruntea 
cîtorva pilcuri de lăncieri, s-a repezit furios dincolo de ziduri, 


fiind primit ca la nuntă, cu o grindină de ghiulele, care se 
abăteau dinspre coasta unde Gargantua aşezase tunurile. Cei 
din cetate răspundeau cum puteau mai bine, dar fără nici un 
folos, căci împuşcăturile lor băteau prea sus şi nu ajungeau la 
ţintă. Vreo cîţiva din ceata lui Picrocol, scăpînd de sub bătaia 
puştilor, s-au aruncat valvîrtej asupra alor noştri, dar s-au 
pomenit împresuraţi şi azvirliţi la pămînt. Au încercat să dea 
înapoi, dar călugărul le-a tăiat calea, risipindu-i în neorînduială. 
Cîţiva din oştenii lui Gargantua au pornit asupra lor să-i 
căsăpească, dar fratele loan i-a oprit de teamă să nu se resfire 
prea mult pe cîmp în urmărirea fugarilor, iar cei din cetate să nu 
tabere asupra lor zărindu-i împrăştiaţi. Aşteptînd o bucată de 
vreme şi văzînd că duşmanul nu se mai arată, călugărul a trimis 
pe ducele Frontist la Gargantua, îndemnîndu-l să cuprindă 
coasta din stînga dealului, pentru a-l împiedica pe Picrocol să se 
întoarcă pe poarta cea mare în cetate. Ceea ce Gargantua a 
îndeplinit în grabă, trimiţînd într-acolo patru companii din garda 
lui Sabast; dar nici n-au atins bine creasta şi s-au întîlnit faţă-n 
faţă cu Picrocol şi cu lăncierii care îl urmau în retragere. 
Oamenii lui Gargantua s-au aruncat asupra lor lovindu-i cu toată 
puterea; dar ghiulelele şi săgețile zvirlite de pe ziduri le 
pricinuiau alor noştri pierderi grele. Văzînd aceasta, Gargantua 
n-a mai zăbovit şi a pornit în ajutorul lor, bătînd vîrtos cu toate 
puştile acea parte a cetăţii şi silind întreaga oaste duşmană să 
se stringă în apărarea locului primejduit. 

lar călugărul, dîndu-şi seama că zidurile sub care se găsea 
rămăseseră fără pază şi fără apărare, s-a năpustit cu o mînă de 
oameni asupra meterezelor şi le-a cuprins lesne; fiindcă orice 
oaste care izbeşte fără veste, mai multă spaimă stîrneşte în 
rîndurile duşmanului, decît aceea care nu se bizuie decit pe 
puterea ei. S-a ferit fratele loan să facă cel mai mic zgomot, 
pînă cînd toţi ai lui au ajuns pe creasta zidului; numai cei două 
sute de lăncieri au rămas în vale, pentru a face faţă oricărei 
împrejurări neaşteptate. 

Înfiorînd întreg văzduhul de strigăte, fără a mai întîlni vreo 
împotrivire, călugărul cu cei din ceata lui se năpustiră asupra 
străjerilor din poartă omorîndu-i pe toţi. Au deschis poarta şi au 
dat drumul în cetate celor două sute de lăncieri; apoi au pornit 
în goana mare către poarta de la răsărit, unde era învălmăşeala 
cea mare; izbind pe duşman din spate l-a dat peste cap. 


Cei din cetate, văziîndu-se copleşiţi şi împresuraţi, de toate 
părţile, de ostaşii lui Gargantua, s-au dat prinşi în mîna 
călugărului, cerîndu-i îndurare. Fratele loan le-a poruncit să 
lepede armele, după care, gonindu-i din urmă, i-a grămădit şi i-a 
încuiat prin biserici, avînd grijă să strîngă de peste tot crucile de 
lemn şi să pună pază la uşi, ca nu cumva vreunul să fugă. 

Deschizind poarta de la răsărit, călugărul a ieşit afară din 
cetate în ajutorul lui Gargantua. Picrocol, crezind că sînt ai lui, a 
prins curaj şi şi-a mai strîns o dată rîndurile, pînă ce Gargantua a 
strigat: 

- Frate loane! Prietene! Bine-ai venit! 

Atunci, dîndu-şi seama că e pierdut, Picrocol a luat-o la 
goană ca un desmetic, cu toată ceata după el. Gargantua i-a 
fugărit pînă aproape de Vaugaudry, tăind la ei şi ucigindu-i. Apoi 
a poruncit trimbiţaşilor să sune sfîrşitul luptei. 


CAPITOLUL XLIX 

Cum a fugit Picrocol, ce nenorociri l-au ajuns şi ce-a hotărit 
Gargantua după 

sfîrşitul luptei 


În prada deznădejdii, Picrocol a încercat să răzbată spre Ile- 
Bouchard, dar pe drum, aproape de Riviere, calul i s-a poticnit şi 
s-a rostogolit în şanţ. Cuprins de furie, Picrocol a tras sabia şi l-a 
înjunghiat. Neavînd alt fugar la îndemiînă s-a repezit să încalece 
pe măgarul care trăgea la moară, dar morarii au prins de veste, 
l-au luat la bătaie, l-au dezbrăcat, gol-goluţ şi i-au aruncat pe 
umeri în batjocură un sac zdrenţuit. 

Regele becisnic a plecat ca vai de el mai departe. Trecînd 
gîrla la Port-Huaulx, a întîlnit o babă-vrăjitoare, căreia i-a 
povestit prin ce-a trecut; iar zgripţuroaica i-a profeţit că va 
ajunge din nou rege, cînd vor face plopii pere şi răchita 
micşunele. De la această întîmplare nu se mai ştie ce s-a ales 
din Picrocol. Am auzit deunăzi că ar fi ziler la Lyon şi că e tot atit 
de negru la suflet ca şi altădată. Umblă serta-ferta şi întreabă pe 
unii şi pe alţii, dacă plopii vor face pere în ăst-an, nădăjduind ca 
la culesul lor să-şi redobîndească domnia. 

După ce a curăţit locul de duşmani, Gargantua şi-a numărat 
oamenii, aflînd cu bucurie că prea puţini căzuseră în luptă, 
printre care vreo cîțiva din pedestrimea căpitanului Tolmer. 


Ponocrat se alesese cu o lovitură zdravănă în platoşă. 
Gargantua a împărţit hrană ostaşilor pe căprarii, poruncind 
socotitorilor să plătească tot ce cumpără cu bani peşin. Ţinînd 
seama că cetatea era acum a lui, nu voia să pricinuiască nicăieri 
nici o pabugă. Oamenii, după ce se vor fi ospătat, să fie chemaţi 
în piaţa cea mare a oraşului şi să i se dea fiecăruia leafa pe-o 
jumătate de an. 

Acestea îndeplinindu-se, Gargantua a strîns resturile oastei 
lui Picrocol, cu prinții şi căpitanii în frunte, vorbindu-le după cum 
urmează: 


CAPITOLUL L 
Cuvîntarea lui Gargantua către învinşi 


„Părinţii şi strămoşii noştri aşa s-au deprins şi mintea astfel îi 
povăţuia, că voind a preamări amintirea bătăliilor cîştigate, mai 
bucuros înălţau prin bunătatea lor porţi şi altare în inima 
potrivnicilor, decît ziduri de piatră pe pămînturile ce le-au 
cuprins. Ei preţuiau mai mult recunoştinţa pe care dărnicia lor o 
sădea în cugetele vii, decît epitafurile fără grai, scrise pe 
columne, pe arcuri de triumf ori pe piramide, supuse măcinişului 
vremii şi pizmei oamenilor. Vă aduceţi aminte de bunăvoința pe 
care înaintaşii noştri au arătat-o bretonilor, după ce i-au înfrînt 
la Saint-Aubin-du-Cormier şi cînd fu dărimată cetatea Parthenay. 
Aţi aflat de asemeni, şi aflind n-aţi putut să nu vă minunaţi de 
îngăduinţa ce-au dovedit-o faţă de păginii din Spania, care 
prădaseră, pustiiseră şi trecuseră prin foc şi sabie întreg ţărmul 
Mării, de la Olonne la Thalmondois. S-a umplut cerul de laudele 
şi mulţumirile pe care părinţii voştri şi voi înşivă i le-aţi adus, 
cînd Alfarbal, regele Canariei, pornit în nesăţioasa lui poftă de 
avere să jefuiască ostroavele Armoricului şi toate ţinuturile 
vecine, a fost biruit într-o luptă pe apă şi prins de tatăl meu, 
Dumnezeu să-l apere şi să-l ocrotească. Oricare alt rege ori 
împărat, chiar dintre cei care se numesc pe sine creştini, l-ar fi 
pedepsit fără cruţare, azvirlindu-l în temniţă şi silindu-l să se 
răscumpere cu bani grei. Tatăl meu s-a purtat cu el blind şi 
prietenos. L-a găzduit în palatul său şi, alduindu-l cu negrăită 
milostenie, i-a dat răvaş de drum şi l-a trimis acasă încărcat de 
daruri, de vorbe bune şi multe alte dovezi de prietenie. Ce s-a 
întîmplat după aceea? Reîntors în ţara lui, Alfarbal a adunat pe 


toţi prinții şi pe toţi dregătorii, arătîndu-le omenia de care s-a 
bucurat şi cerîndu-le sfatul, pentru a da în faţa lumii întregi o 
dovadă a inimii lor voitoare-de-bine, drept răspuns la cinstita 
noastră bunăvoință. Intr-un singur glas au hotărît să ne îmbie 
toate pămînturile şi moşiile lor, întreg regatul, lăsîndu-ne 
puterea deplină de-a hotărî asupra lor, după bunul nostru plac. 
Alfarbal însuşi s-a înapoiat curînd în fruntea a nouă mii treizeci şi 
opt de corăbii încărcate, aducînd cu el nu numai bogăţiile sale şi 
ale neamului său regesc, ci avutul mai tuturor ţărilor stăpinite 
de el; căci pe ţărmul de unde pornise şi oriunde a poposit în 
drumul său, s-au strîns mulţime de oameni, aruncînd în corăbii 
aur, argint, inele, giuvaeruri, mirodenii, balsamuri şi miresme, 
pelicani, maimuțe, arici şi alte vietăţi. N-a rămas nici un urmaş 
de neam mai înstărit, care să nu aducă în dar ce-avea la casa lui 
mai de preţ. Sosind la noi „Alfarbal s-a închinat înaintea tatălui 
meu şi a vrut să-i sărute picioarele; dar tatăl meu nu l-a lăsat ca 
astfel să se umilească, ci l-a îmbrăţişat faţă de toţi ca pe un 
prieten, iar darurile aduse nu s-a învoit să le primească, fiind din 
cale-afară de scumpe. Alfarbal s-a legat să-i fie rob pe viaţă cu 
întreg neamul lui, ceea ce de asemeni tatăl meu n-a primit, 
socotind că nu era lucru drept. 

Alfarbal a întocmit atunci un hrisov, prin care ne-a lăsat nouă 
toate pămînturile şi întregul lui regat, dînd pentru aceasta 
învoire scrisă, iscălită cu mîna lui şi întărită de mărturia celor 
îndrituiţi a o face. Nici această danie n-a fost primită; 
pergamentul a fost aruncat în foc, iar tatălui meu i-au lăcrimat 
ochii de bucurie, văzînd cinstea minunată şi cugetul drept al 
canarienilor. Prin vorbe potrivite şi cu grijă alese i-a încredinţat, 
că purtarea lui nu era vrednică de atîta răsplată, iar binele pe 
care li-l făcuse nu preţuia mai mult ca podoaba unui nasture; 
dacă le-a arătat oarecare îngăduinţă, era de datoria lui s-o facă. 
Dar Alfarbal cu atît mai mult stăruia să-şi arate mulţumirea şi 
să-i ridice în slavă bunătatea. Şi sfîrşitul sfirşitului care a fost? În 
loc de o răscumpărare smulsă prin silnicie, pentru care am fi 
putut să cerem de douăzeci de ori o sută de mii de scuzi luînd 
ostatici pe fiii lui vîrstnici, Alfarbal s-a legat singur să ne 
plătească, an de an, un tribut de două milioane, aur curat de 
douăzeci şi patru de carate, pe care ni l-a numărat, din primul 
an, fără amînare. În al doilea an, canarienii ne-au plătit, de 
bună-voia lor, douăzeci şi trei de sute de mii de scuzi, în al 


treilea, douăzeci şi şase de sute de mii, în al patrulea, trei 
milioane, şi tot astfel pînă cînd ne-am văzut siliţi noi înşine să-i 
rugăm a nu se mai socoti datori cu nimic. Aceasta e puterea 
recunoştinţei, căci vremea care şterge şi macină totul, face să 
crească şi să sporească fapta frumoasă; iar binele pe care l-ai 
dăruit o dată unui om cu mintea sănătoasă, necontenit rodeşte 
în sufletul lui curat şi în dreapta lui amintire. Nevoind, aşadar, să 
trec peste bunătatea moştenită de la străbunii mei, vă las în 
voia voastră, nesupăraţi şi stăpîni pe viaţă ca şi pînă acum. Mai 
mult decit atit, la plecare veţi primi fiecare simbria pe trei luni, 
ca să vă puteţi reîntoarce acasă, în mijlocul alor voştri. Şase 
sute de lăncieri şi opt mii de pedestraşi vă vor însoţi şi vă vor 
apăra, sub ascultarea scutierului meu Alexandru, ca să nu fiţi 
cumva supăraţi pe drum de ţărani. Dumnezeu să vă ajute! Îmi 
pare rău din toată inima, că Picrocol nu se află printre voi. L-aş fi 
făcut să înţeleagă, că n-am voit acest război; nici să-mi măresc 
avutul, nici să-mi sporesc renumele. Dar, fiindcă s-a făcut el 
însuşi nevăzut şi nu poate fi aflat nicăieri, voiesc ca regatul să 
ramînă fiului său, care nevristnic fiind, căci n-a împlinit încă cinci 
ani, va sta sub îndrumarea şi privegherea prinților mai bătrîni şi 
a învăţaţilor ţării. 

Şi fiindcă regatul, lăsat în părăsire, s-ar destrăma cu totul 
dacă ar cădea pradă lăcomiei unor cîrmuitori nesăţioşi, vreau şi 
hotărăsc ca Ponocrat să privegheze asupra lor cu toate 
drepturile, rămînînd alături de regescul prunc, pînă cînd acesta 
va fi în stare prin priceperea lui să cîrmuiască singur ţara. 
Socotesc, de asemeni, că a ierta cu pripită şi neprevăzătoare 
uşurinţă pe răufăcători, ar însemna să-i îndemnăm mai departe 
la jaf şi ticăloşie prin îngăduinţa pe care le-am arătat-o. Tot 
astfel Moise, care a fost în vremea lui cel mai blind dintre 
oameni, pedepsea cu străşnicie pe toţi cei din neamul lui Izrael 
care se răzvrăteau. Împăratul luliu Cezar, cel atît de darnic, 
despre care Cicero spunea că puterea îi dăduse bogăţie ca să 
poată s-o împartă altora, ştia în mărinimia lui să ierte pe cei 
greşiţi ajutîndu-i să se întoarcă pe calea dreaptă, dar lovea fără 
cruţare pe aţiţătorii la răscoală. Avînd în faţa noastră aceste 
pilde, vă cerem ca înainte de plecare să ne daţi pe drăgălaşul 
Marquet, care prin purtarea lui neobrăzată a fost pricina acestui 
război; apoi pe ceilalţi plăcintari, care s-au făcut vinovaţi de a 
nu-l fi ţinut în frîu, şi în sfîrşit pe acei sfetnici, căpitani şi 


dregători ai lui Picrocol, care l-au aţiţat, l-au linguşit şi l-au 
îndemnat să treacă dincolo de hotarele dreptului său pentru a 
tulbura liniştea noastră." 


CAPITOLUL LI 
Cum au fost răsplătiți luptătorii după biruinţă 


Aceasta a fost cuvintarea lui Gargantua, după care i s-au 
adus toţi răsculații ce-i ceruse, afară de Baltag, Ceapămică şi 
Baligă, care, cu şase ceasuri înainte de luptă, se făcuseră 
nevăzuţi, fugind val-virtej, fără să mai privească înapoi şi fără să 
răsufle, unul pînă pe valea Laignal-ului, altul pînă la pasul Vyre, 
iar al treilea pînă în Longroine. Mai lipseau doi plăcintari, care 
între timp muriseră. Celorlalţi nu le-a făcut Gargantua nici un 
rău, ci i-a trimis să învirtească la teascurile tiparniţei, pe care 
tocmai în zilele acelea o pornise. Pe cei căzuţi în luptă i-a 
îngropat cu toată cinstea cuvenită; pe unii în valea Noirette-i, pe 
ceilalţi în cîmpul de la Bruleveille. Răniţii au fost adăpostiţi în 
Spitalul cel Mare. Socotind pagubele pricinuite oraşului şi 
locuitorilor lui, le-a plătit pe toate cu bani numărați, după 
mărturia făcută sub jurămînt de fiecare. Apoi a întărit cetatea, 
punînd străji pretutindeni, pentru a feri oraşul de alte tulburări. 

Despărţindu-se de oştenii lui, a mulţumit tuturor celor care 
luaseră parte la luptă, trimiţindu-i să ierneze în taberele lor. A 
oprit numai pe cîţiva din Legiunea de Fier, a X-a, precum şi pe 
căpitanii de steag, ducîndu-i laolaltă în fata lui Grandgousier. La 
vederea lor, unchiaşul s-a bucurat cum nu se poate spune şi i-a 
adunat pe toţi la un mare ospăț; cel mai minunat din cîte s-au 
pomenit de pe vremea regelui Assur. Ridicîndu-se de la masă, 
Grandgousier a împărţit vitejilor întreaga zestre a sufrageriei 
sale, în greutate de opt sute de mii paisprezece bizanţi de aur: 
tăvi mari, castroane, talere întinse si talere adînci, potire, căni, 
sfeşnice, pocaluri, blide şi căldări de argint, cutii pentru cofeturi 
şi alte vase, numai de aur curat şi de argint, nemaipunînd la 
socoteală pietrele nestemate, giuvaierurile smălţuite şi alte 
podoabe, preţuind prin frumuseţea lor mai mult decit aurul şi 
argintul din care erau lucrate. Nu numai atît. A numărat în mîna 
fiecăruia, din visteria lui, cîte douăsprezece sute de mii de scuzi, 
iar pe deasupra le-a dăruit pe veci (dacă nu mureau fără 
urmaşi) pămînturile şi castelele vecine, după cum le era mai la 


îndemiînă. Pe Ponocrat l-a aşezat la Roche-Clermaud, pe 
Gimnast la Couldray, pe Eudemon la Montpensier, pe Tolmer la 
Rivau, pe lthybol la Montsoreau, pe Acames la Cande, pe Sabast 
la Gravot, pe Alexandru la Quinquenais, pe Sofronie la Ligre şi 
aşa mai departe. 


CAPITOLUL LII 
Cum a ctitorit Gargantua mănăstirea din Telem pentru 
fratele loan 


Mai ramăsese nerăsplătit numai fratele loan.Gargantua voise 
să-l facă stareţ la Seuille, dar călugărul n-a primit. l-a îmbiat 
apoi mănăstirea Bourgueil sau pe cea de la Saint-Florent, care i- 
o plăcea din ele sau pe-amîndouă de-ar fi dorit. Fratele loan a 
răspuns însă hotărit, că nu vrea să-şi facă de lucru cu călugării; 
nici să le poarte de grijă, nici să le poruncească. „Cum aş putea 
(zicea el) să cîrmuiesc pe alţii, cînd nu-s în stare să mă 
stăpînesc nici pe mine. Dacă socoteşti că ţi-am fost de folos - şi 
aş putea să-ţi mai fiu - îngăduie-mi să înalt o mănăstire după 
gîndul meu." 

Rugămintea aceasta i-a plăcut lui Gargantua, care i-a dat în 
seamă întreg ţinutul Telemei, pînă la apa Loarei, cam două 
leghe depărtare de pădurea din Port-Huault; iar călugărul s-a 
legat să întemeieze o aşezare mănăstirească, fără asemănare în 
toată lumea. 

- Mai înainte de toate, a spus Gargantua, să nu ridici 
împrejurul ei ziduri de cetate, cum sînt celelalte mănăstiri, 
dinadins întărite şi de restul lumii despărțite. 

___- Drept ai vorbit! Zidurile despărţitoare sînt rău-sfătuitoare. 
In ţarcul închis cu muruială se-aude numai mirîială; cei de 
dincolo de poartă, pizmă şi necaz ne poartă, iar noi, din chilii 
tînjim şi unii pe alţii ne biîrfim. 

Fiindcă la unele tagme călugăreşti e obiceiul, ca de cîte ori 
pătrunde în mănăstire o femeie (vorbesc despre cele cucernice 
şi ruşinoase), să se spele cu leşie locul pe unde a călcat, fratele 
loan a hotărît, la rîndu-i, ca treaba aceasta să se facă temeinic şi 
cu băgare de seamă, ori de cîte ori s-ar strecura în mănăstire 
(din întîmplare) un călugăr sau o maică. Şi, pentru că în celelalte 
mănăstiri din lume toate trebile sînt socotite, şi orînduite de la 
ceas la ceas, fratele loan a statornicit ca în mănăstirea lui să nu 


fie, nicăieri, nici cadran, nici ornic, ci toate să se îndeplinească 
după nevoie şi la vremea lor. 

- E adevărat, a spus Gargantua, că ţinînd socoteala 
ceasurilor, pierzi vremea degeaba. Ce foloseşti? Nu se poate 
închipui o neghiobie mai mare decit să-ţi rînduieşti viaţa după 
bătaia clopotului şi nu după simţul cel bun şi judecata minţii. 

Pe vremea aceea nu se călugăreau decit femeile chioare, 
şchioape, gheboase, strimbe, zălude, pocite sau betege, ca şi 
bărbaţii ologi din naştere, răpciugoşi, nerozi sautrindavi. ( - „La 
drept vorbind, a spus fratele loan, cînd femeia nu-i nici harnică 
şi nici frumoasă, ce faci cu ea?" - „O trimiţi la mănăstire", a 
răspuns Gargantua. - „Să facă umbră pămîntului", a spus 
călugărul.) Aşadar, s-a hotărit ca în mănăstirea fratelui loan să 
fie primiţi numai bărbaţi întregi, zdraveni şi frumoşi, iar femeile 
să fie tinere, plăcute şi, mai ales, bine făcute. 

Fiindcă în mănăstirile de maici, bărbaţii nu puteau să 
pătrundă (decit fără voie şi pe ascuns), s-a statornicit ca în 
mănăstirea fratelui loan femeile să n-aibă drept de intrare în 
lipsa bărbaţilor, precum nici bărbaţii, dacă nu s-ar afla pe-acolo 
nici o femeie. 

Şi pentru că, atît maicile cît şi călugării, o dată intraţi în 
mănăstire, erau legaţi, după un an de încercare, să rămiîna 
monahi şi călugăriţe toată viaţa, s-a hotărît ca din mănăstirea 
fratelui loan, atît bărbaţii, cît şi femeile, să poată pleca oricînd 
vor pofti, în plină şi desăvirşită voie. 

Şi fiindcă, îndeobşte, călugării făceau trei legăminte: de 
înfrînare, de sărăcie şi de ascultare, s-a hotărît ca în mănăstirea 
fratelui loan fiecare să-şi poată lua femeie, să aibă avere şi să 
trăiască după bunul său plac. 

Virsta legiuită pentru a intra în mănăstire s-a statornicit după 
cum urmează: femeile de la zece la cincisprezece ani, bărbaţii 
de la doisprezece la optsprezece. 


CAPITOLUL LIII 
Cum a fost zidită şi înzestrată mănăstirea telemiţilor 


Pentru zidirea şi înzestrarea mănăstirii, Gargantua a dat, 
bine numărați, douăzeci şi şapte de sute şi opt mii treizeci de 
miei cu lînă creaţă, plătiţi în fiecare an pînă ce întreaga lucrare 
va fi sfirşită; a mai pus la o parte, din dările de la Divemille, şase 


sate şaizeci şi nouă de mii de scuzi însoriţi şi tot atiţia înstelaţi. 

Pentru a întregi avutul şi gospodăria mănăstirii, i-a dăruit de 
veci douăzeci şi trei de sute nouă mii cinci sute paisprezece roze 
de aur englezeşti în scrisuri de pămînt, fără nici o sarcină şi pe 
de-a întregul răscumpărate, urmînd ca dobinzile să fie numărate 
în fiecare an, la poarta mănăstirii. A iscălit şi a întărit cu pecetea 
lui toate aceste danii. 

Mănăstirea era o zidire în şase laturi. La cele şase unghiuri 
ale ei se ridicau şase turnuri înalte şi rotunde, întru totul 
asemenea, avînd fiecare o grosime de şaizeci de paşi. 

Apa Loarei curgea pe lîngă turnul numit Arctic. Spre răsărit 
se înălța turnul Calear, apoi celelalte patru: Anatol, Mesembrin, 
Hesper şi Crier. Depărtarea de la un turn la altul era de o sută 
de paşi. Clădirea întreagă avea şase caturi, socotind şi pivnițele. 
Catul al doilea era boltit ca o toartă de paner, iar celelalte caturi 
se arcuiau în briuri de piatră, cioplite după chipul unor crengi de 
visc, cu sprîincene încondeiate deasupra ferestrelor. Acoperişul 
era din ţigle arse, îmbrăcate în cămaşă de plumb, iar sub 
marginea lui erau rînduite tot felul de chipuri bine potrivite şi 
frumos aurite. Olanele pentru scurgerea ploii, zugrăvite cu aur şi 
în albastru, erau prinse de zid între ferestre şi dădeau în 
şanţurile care purtau apa pe sub temeliile casei pînă la rîu. 

Clădirea se ridica de o sută de ori mai măreaţă decit 
castelele din Bonivet, Chambord sau Chantilly, căci cuprindea 
nu mai puţin de nouă mii trei sute treizeci şi două de locuinţe, 
avind fiecare iatac, cămară, odaie de lucru, altar de rugăciune şi 
ieşire spre sala cea mare. lnăuntrul clădirii, străbătînd fiecare 
turn, suia o scară răsucită în chip de melc, cu trepte tăiate în 
porfir, piatră arabă şi marmură însîngerată; lungimea fiecărei 
trepte era de douăsprezece picioare, iar grosimea ei de trei 
degete. Doisprezece stîlpi sprijineau scara de la un cat la altul. 

Lumina pătrundea pe locurile de odihnă ale scării prin două 
arcade frumoase de templu vechi, care mărgineau o încăpere cu 
ferestre înalte, de aceeaşi lărgime ca şi scara. Treptele urcau 
pînă sub aripa acoperişului, răspunzînd, de fiecare parte, într-o 
sală mare de unde se despărţeau celelalte odăi. 

De la turnul Arctic pornind şi pînă la Crier se înşirau rafturi 
mari cu felurite cărţi în limba greacă, latină, ebraică, franceză, 
toscană şi spaniolă, rînduite după cuprinsul lor. 

Drept la mijloc se desfăcea o scară minunată, prin care, 


intrînd de-afară, treceai pe sub o boltă largă de treizeci şi şase 
de coţi. Scara era atit de cuprinzătoare, încît şase ostaşi 
înarmaţi cu suliţele în cumpănire puteau să urce, umăr la umăr, 
pînă în vîrful ei. 

Turnul Anatol era legat de Mesembrin prin mai multe săli 
mari şi frumoase, pe care se vedeau zugrăvite fapte de vitejie 
din vremurile vechi, întîmplări deosebite şi privelişti din toate 
ţinuturile lumii. De aici pornea altă scară, asemenea celor care 
coborau pînă pe ţărmul rîului. Pe uşa de la intrare se aflau 
scrise, cu slove vechi, cele ce urmează: 


CAPITOLUL LIV 
Pisania scrisă pe poarta cea mare a mănăstirii din Telem 


să nu intraţi, făţarnici şi bigoţi, 
Maimute rebegite, ipocriţi, 
Gămani coboritori din ostrogoti, 
Cu git sucit şi capete de goti, 
Călugări desfrînaţi şi urgisiţi, 
Ţircovnici păduchioşi şi nărăviţi, 
Giîlcevitori, măsluitori de cărţi, 
Mutaţi-vă năravu-n alte părţi! 
Fapta voastră rea în grădina mea 
De s-ar oploşi, 

M-ar înăbuşi 

Şi m-ar îneca 

Fapta voastră rea. 

să nu intraţi, clănţăi nesăţioşi, 
Jălbari şi scribi ce jăcmăniţi norodul, 
Ticluitori de pîre, mincinoşi, 

Juzi ucigaşi, ce ne vinaţi cu codul 
Mai rău decit pe clinii cei riioşi, 

în ştreang, de git să vi se strîingă nodul! 
Zbieraţi aiurea, că-n această casă 
De pricini şi de certuri nu ne pasă. 
Cu pricini şi ceartă 

Nimeni nu ne ceartă, 

Vieţuim în pace; 

Numa-n voi mai zace 

Ura ce vă poartă 


Cu pricini şi ceartă. 

să nu intraţi, voi lacomi cămătari, 
Pleşcari de pantahuze, lipitori, 
Cotoi vicleni,mişelnici dobîndari, 
Zgirciţi îngropători de bani murdari. 
Scuipaţi-vă spurcatele comori, 

Aţi supt destul, flămînzi socotitori, 
Lingăi cu maţul spart şi chip pocit, 
Aici ospăţul vostru s-a sfîrşit! 

Faţă otrăvită 

De fiară lihnită, 

Piei din calea mea, 

Du-te, piază-rea, 

Moartea să te-nghită, 

Faţă otrăvită! 

Să nu intraţi, nerozi şi gugumani, 
lrozi bătrîni, zăluzi şi cîrcotaşi, 
Semănători de vrajbe, bădărani 
Din ceata lui Tîndală, ţopirlani, 
Greci sau latini, la fel de pătimaşi 
Nici voi, rîioşi, betegi şi nărăvaşi, 
Urlaţi pe cîmp cu lupii răpănoşi, 
Huliţi de lume, scîrnavi şi buboşi! 
Cinste şi plăcere 

Inima ne cere, 

Bună mulţumire, 

Veselă-nvoire, 

Trupuri în putere, 

Cinste şi plăcere. 

Intraţi, cinstiţi şi vrednici cavaleri, 
Bine-aţi venit şi bine-aţi revenit, 
Tovarăşi buni de jocuri şi plăceri! 
în orice vreme, ca pe nişte veri, 
Pe oamenii de cinste i-am cinstit, 
Oricît au fost de mulţi, i-am mulţumit, 
Glumeţi şi sprinteni, veseli şi vioi, 
Prieteni multdoriţi, poftiţi la noi! 
Prieteni iubiţi, 

Oaspeți străluciți, 

La inimă darnici, 


La pahare harnici, 

Fiţi bineveniţi, 

Prieteni iubiţi ! 

Intraţi, toţi cei ce-n lume, cu dreptate 
Cuvîntul din Scripturi îl tălmăciţi. 
Veţi fi păziţi la noi ca-ntr-o cetate, 
Feriţi de răzbunări şi strimbătate 
Şi de otrava celor rătăciţi. 

Aici, credinţa dreaptă s-o zidiţi. 

Să biruiţi în pilde şi-n cuvinte 

Pe stricătorii legii cele sfinte. 

Din sfinta Scriptură, 
Dreaptă-nvăţătură 

Veniţi să vă dăm 

Şi toţi să luăm 

Cuminecătură 

Din sfînta Scriptură. 

Intraţi de voie, tinere domniţe, 
Veniţi la noi cu suflet liniştit, 
Sfioase şi sprinţare porumbiţe, 
Frumoase doamne, nobile mlădiţe, 
La han de bun renume-aţi poposit. 
Stăpiînul care-aici ne-a ctitorit, 

Om milostiv şi vrednic Gospodar, 
Spre cinstea voastră ni l-a dat în dar. 
Darul dat în dar, 

Nu-i dat în zadar, 

Fiecare plată 

Culege răsplată, 

Şi se-ntoarce iar, 

Darul dat în dar. 


CAPITOLUL LV 
Cum era împărţită clădirea mănăstirii din Telem 


În mijlocul curţii celei mari se ridica o minunată fîntînă de 
alabastra - trei zîne albe purtau pe braţe cornurile încărcate ale 
belşugului, iar apa le ţişnea prin sîni, prin gura, prin urechi, prin 
ochi şi prin celelalte despicături ale trupului. Partea de clădire 
care dădea spre curtea cea mare era înălţată pe stilpi groși de 


casidoniu şi de porfir, alcătuind frumoase bolți romane, înăuntru 
se despărţeau de-a lungul mai multe săli încăpătoare, zugrăvite 
cu picturi frumoase şi împodobite cu coarne de cerb, de inorog, 
de rinocer, de hipopotam, dinţi de elefant şi alte trofee rare. 

Odăile femeilor cuprindeau aripa care se întindea de la 
turnul Arctic pînă la poarta Mesembrinei. Bărbaţii erau aşezaţi 
de cealaltă parte. Intre cele două turnuri în faţa iatacurilor 
destinate femeilor, se afla, spre desfătarea lor, locul de alergare 
al cailor numit hipodrom; apoi un teatru şi un şir de minunate 
băi, înzestrate cu toate cele de trebuinţă; coborai în apă pe trei 
trepte, iar apa avea mireasmă de mirt. 

Lîngă ţărmul rîului se întindea o pajişte pentru jocuri, _ 
brăzdată de cărări, pe care se pierdeau paşii trecătorului. Intre 
celelalte două turnuri mai era un loc, dinadins potrivit pentru 
bătutul mingii. Înspre partea turnului Crier se afla o livadă plină 
cu pomi de tot felul, frumos rînduiţi în mănunchiuri de cîte cinci. 
La capătul livezii începea un crîng, în care hălăduia o puzderie 
de vînat cu păr şi cu pene. Intre celelalte turnuri erau aşezate 
ţinte pentru tragerea cu arcul, cu arbaleta şi cu archebuza. 
Cămările se aflau dincolo de turnul Hesperiei, la catul întii; 
grajdurile, sub cămări; tot acolo se aflau, şoimii-vînători şi 
celelalte păsări de pradă: vultani, acvile, ulii şi ereţi, aduşi de 
departe, din Creta, din Veneţia şi din Sarmaţia, bine învăţaţi de 
meşteri pricepuţi, să se abată peste cîmp şi să aducă la poruncă 
sălbăticiunile ce le ieşeau în cale. Odăile cu cele trebuincioase 
pentru vînătoare se găseau mai departe în drumul spre crîng. 

Toate sălile, încăperile şi cămările aveau pereţii zugrăviți cu 
felurite chipuri, înfăţişînd timpurile anului. Podelele erau 
acoperite cu postav verde; aşternuturile minunat împodobite cu 
horbotă şi brodate pe mărgini cu igliţa. In fiecare odaie se afla o 
oglindă de cleştar, prinsă în chenar de aur curat cu mărgăritare, 
destul de înaltă ca un om stînd în picioare să se privească în apa 
ei, întreg. La capătul sălilor ce duceau spre odăile femeilor, se 
găseau bărbierii, care pieptănau frumos şi stropeau cu 
parfumuri pe bărbaţii veniţi la taifas. Tot bărbierii aceia aduceau 
în fiecare dimineaţă la iatacul femeilor apă de trandafiri, de 
năramze şi de mirt, precum şi un vas de mare preţ, în care 
ardeau miresme îmbălsămate. 


CAPITOLUL LVI 


Cum erau îmbrăcaţi călugării şi călugărițele din Telem 


În primii ani de la întemeierea mănăstirii, femeile îşi croiau 
rochiile după pofta şi plăcerea lor. Apoi, la buna lor voie, au 
hotărit să se îmbrace toate la fel. 

Purtau izmenuţe roşii şi scurte, care le veneau pînă aproape 
de genunchi. Marginea de jos a izmenuţelor era împodobită cu 
horbotă aleasă. Calţavetele aveau aceeaşi culoare ca şi 
brăţările, strîngînd piciorul deasupra şi dedesubtul genunchiului. 
Incălţările, botforii, condurii şi papucii erau de catifea roşie sau 
viorie, cu vîrful crestat ca o coadă de rac. 

Sub cămaşă purtau un pieptar uşor de mătase şi un jupon de 
tafta albă, roşie sau sură; iar pe deasupra o fustă ţesută în fire 
de argint, cu frumoase cusături de aur şi rîuri împletite din 
beteală; după cum se arăta vremea, mai caldă sau mai 
răcoroasă, fusta era de mătase, de damasc ori de catifea (por- 
tocalie, verde, argintie, albastră, galbenă, roşie sau albă), de 
postav auriu, de brocart sau de horbotă. Rochiile, după timpurile 
anului, erau din pînză cu urzeală de aur şi ite împletite în fire de 
argint; de satin roşu împodobit cu rîuri de beteală; de tafta albă, 
albastră, neagră ori castanie; de borangic, de lînică uşoară, de 
catifea sau de satin ţesut cu fire de aur şi cusături în fel de fel 
de feţe. 

In unele zile calde de vară purtau, în loc de rochii, măntălute 
frumoase, potrivite după giuvaerurile cu care se găteau, ori 
pelerine uşoare de catifea viorie, glugă, ciucuri de aur cu tiv de 
argint şi un şnur împletit din fire aurite, prins la capete în copci 
de mărgăritare. 

larna îmbrăcau rochii de tafta, în culorile mai sus amintite, 
căptuşite cu blănuri scumpe, de ris, de vidră, de lutru calabrez, 
de zibelină şi altele. 

Mătăniile,inelele,brăţările,colanurile erau alcătuite din pietre 
preţioase: rubine roşii, rubine trandafirii, diamanturi, safire, 
smaralduri, peruzele, granade, agate, topaze, mărgăritare şi 
altele, de toată frumuseţea. 

Podoaba capului şi-o schimbau după starea timpului: iarna 
se pieptănau ca toate celelalte femei din Franţa; primăvara, ca 
cele din Spania, vara, ca cele din Ţara-turcească. Duminica şi 
sărbătorile, fără osebire, îşi potriveau părul după obiceiul 
franțuzesc, mai plăcut şi mai cuviincios decît toate celelalte. 


Bărbaţii erau îmbrăcaţi în felul lor. Purtau ciorapi lungi de 
lînică sau de mătase roşie, cu alb şi negru. Nădragii erau de 
catifea din aceeaşi culoare, brodaţi şi ferestruiţi după acelaşi 
tipar. Eghileţii erau de mătase şi armătura lor de aur smălţuit. 

Hainele de sărbătoare erau croite din postav ţesut cu aur şi 
argint, sau din catifea de culori potrivite după dorinţă. Hainele 
bărbăteşti erau tot atît de scumpe ca şi ale femeilor. 
Cingătoarele aveau aceeaşi culoare ca şi pieptarul; fiecare 
bărbat purta la şold o sabie frumoasă cu miner aurit; teaca, 
îmbrăcată în catifea de culoarea nădragilor, avea vîrful de aur. 
Jungherul era împodobit la fel. Scufia de catifea neagră, era 
prinsă în nasturi şi inele de aur; împodobită cu o pană albă şi 
presărată cu fluturi de aur şi cu mici mănunchiuri de rubine, 
smaralduri şi altele. 

Bărbaţii şi femeile se înțelegeau atit de bine între ei, încît în 
fiece zi se îmbrăcau la fel şi purtau podoabe asemănătoare. Ca 
să nu se întîmple vreo greşeală, cîţiva cavaleri aveau îndatorirea 
să treacă în fiecare dimineaţă pe la odăile bărbaţilor pentru a le 
spune ce rochii şi ce giuvaeruri vor purta femeile în ziua aceea. 
Căci toate se îndeplineau după dorinţa femeilor. 

Să nu vă închipuiţi însă că unii sau altele pierdeau prea 
multă vreme cu îmbrăcatul acelor veşminte atît de bogate. 
Cămăraşii le pregăteau gătelile în fiecare dimineaţă, iar o seamă 
de fete-în-casă fuseseră atit de bine învăţate, încît într-o clipă 
femeile ieşeau îmbrăcate din cap pînă-n picioare. 

Pentru pregătirea acelor veşminte şi găteli, se aflau în jurul 
pădurii din Telem mai multe acareturi înşirate pe vreo jumătate 
de leghe, unde se ţineau giuvaergiii, şlefuitorii de nestemate, 
ceaprazarii, croitorii, ţesătorii de postavuri, de catifea, de 
covoare şi de velinţe; fiecare era priceput în meşteşugul lui şi 
toţi lucrau pentru fraţii şi surorile mănăstirii. 

Seniorul din Naziclet le punea la îndemiînă ştofele, 
căptuşelile şi celelalte podoabe, iar în fiece an şapte corăbii se 
întorceau din ostroavele Perlate şi Canibale, încărcate cu drugi 
de aur, mătăsuri, mărgăritare şi alte mărfuri de preţ. Cînd 
giuvaerurile începeau să îmbătrinească şi îşi pierdeau stră- 
lucirea, le dădeau unui cocoş frumos să le înghită, şi ieşeau din 
el, cu găinaţul o dată, mai strălucitoare decit înainte. 


CAPITOLUL LVII 


Cum trăiau telemiţii în mănăstirea lor 


Viaţa în mănăstire nu era supusă nici unor legi, rinduieli ori 
porunci, întrucît fiecare trăia după voia lui nestingherită şi după 
bunul lui plac. Se ridica din aşternut cînd se sătura de somn, 
bea, mînca, îşi vedea de treburi, şi se culca din nou, cum şi cînd 
găsea de cuviinţă. Nimeni nu-l trezea, nimeni nu-i poruncea să 
se aşeze la masă ori să se scoale; nici o silă şi nici o 
constrîngere nu-l zorea. Aşa hotărise Gargantua. Intreaga lege a 
mănăstirii se cuprindea în aceste patru cuvinte: 

FA CE-ŢI PLACE! 

Oamenii liberi şi de neam bun, doritori de plăcută însoţire, 
au din firea lor înclinări cuminţi şi cuviincioase, ferindu-se de 
orice rele deprinderi; dar atunci cînd sînt supuşi prin silnicie să 
sufere umilinţele robiei, ei pierd rîvna de a trăi în cinste, căutînd 
să sfărime jugul ce-i apasă. Căci aşa ne-a fost dat: să ne 
ispitească lucrurile oprite şi să poftim a face ceea cenunee 
îngăduit. 

Lăsaţi în voia lor, telemiţii se împăcau între ei atit de bine, 
încît, dacă unul singur arăta o dorinţă, toţi ceilalţi se grăbeau a-i 
face pe plac. Era de ajuns ca oricare din ei să spună: - „Hai să 
bem!" şi toţi se apucau de băut. Dacă altul zicea: - „Hai să 
jucăm!", toţi veneau să joace. - „Hai să ne plimbăm în pădure!", 
toţi porneau la plimbare. Cînd ieşeau la vînătoare, femeile 
călăreau pe cai buiestraşi, frumos înşeuaţi, ţinînd în pumnul lor 
mic, înmănuşat, un uliu ori un erete; bărbaţii purtau şoimii. 

Erau toţi deprinşi numai în cele alese; nu se afla printre ei 
nici unul care să nu ştie a citi, a scrie şi a cînta din cele mai 
plăcute instrumente; fiecare vorbea cinci-şase limbi, pricepîndu- 
se să alcătuiască povestiri şi să potrivească stihuri. 

Nu se mai pomeniseră nicicînd cavaleri atît de viteji şi atît de 
chipeşi, mai îndemiînatici şi mai iscusiţi în mînuirea armelor, 
călare şi pe jos. Niciodată nu se văzuseră femei mai curate, mai 
drăgălaşe, mai puţin mofturoase şi mai meştere la lucrul 
miîinilor, la cusut sau orice altă îndeletnicire potrivită unei femei 
cinstite şi stăpînă pe voia ei. 

De aceea, cînd se întîmpla ca vreun tînăr din cuprinsul 
mănăstirii, fie la îndemnul părinţilor, fie din altă pricină, să 
părăsească într-o bună zi aşezările Telemei, de foarte multe ori 
lua cu sine pe femeia căreia îi fusese prieten credincios şi se 


însura cu ea; şi după cum la Telem, în mănăstire, trăiseră cu 
credinţă şi prietenie unul faţă de altul, tot astfel rămiîneau şi în 
căsnicie uniţi pînă la sfîrşitul vieţii lor, ca şi în ziua cea dintii în 
care s-au luat. 

N-as vrea acum să uita vă împărtăşi prevestirea ce s-a găsit 
la temelia mănăstirii, scrisă pe o tablă mare de aramă. Stihurile 
ei sunau astfel: 


CAPITOLUL LVIII 
Profeţia găsită la temelia mănăstirii telemiţi lor 


Sărmani muritori ce norocul rivniţi, 

Cu inimă tare cuvîntu-mi primiţi. 

De e cu putinţă ca omul, văzînd 
Mulțimea de stele pe cer luminînd, 

în cartea cu semne să ştie-a citi, 

Puţind să ghicească ce vremi vor veni, 
De-l poartă cu gîndul ştiinţa cerească 

A veacului taină din timp s-o cunoască, 
Şi-apoi să despice cu minte-nţeleaptă 

Ce soartă în drumul vieţii-l aşteaptă, 

Voi spune eu însumi, cui vrea să m-asculte, 
Că-n iarna aceasta - şi nu-n zile multe - 
Pe locul în care ursita ne paşte, 

Un alt soi de oameni curînd, se vor naşte; 
Sătui de şedere, stricaţi de tînjală, 
Stîrni-vor de-a dreptul şi fără sfială, 

în lumea întreagă, de sus pînă jos, 

Mînie şi ceartă şi gînd duşmănos. 

lar cei ce prealesne le-or da ascultare, 
Oricît va fi-n urmă osînda de mare, 
Prieteni şi rude porni-vor grămadă, 
Morţiş să se-nfrunte cu hulă şi sfadă. 
Uita-va ruşinea copilul semeţ, 

În bunul lui tată lovind cu dispreţ. 

lar cînd fi-va ceasul să cadă sus-puşii, 
Porni-vor la luptă cumplită supuşii. 

Nici semn de cinstire, nici loc după nume 
Ci toţi vor fi una, o singură lume, 

Şi vrînd fiecare destinul să-şi schimbe, 


Pe culmi să se-nalţe şi-n văi să se plimbe, 
Va fi atît umblet şi-atita-mbrînceală, 

Atîta mişcare şi-atita-mbulzeală, 

Cum alta mai mare n-a fost, nici nu este 
Minune cuprinsă-n a lumii poveste. 
Vedea-vor puzderii de oameni vestiți 

în anii lor tineri de pofte-mboldiţi, 
Gustînd din plăcerea vieţii cu jind, 

Murind fără vreme şi-n goană trăind. 

Şi toţi laolaltă, bocind în litanii, 

Porniţi spre gilceavă şi roşi de zizanii, 
Veni-vor să umple, haini şi pizmaşi, 
Văzduhul de glasuri, pămîntul de paşi. 
Găsi-vor crezare cei răi şi netrebnici 
Aceeaşi cinstire ca oamenii vrednici, 

Şi toate vor merge pieziş, fără rost, 

Aşa cum le-ndrumă, de-a valma, cel prost, 
Cînd prăul ajunge înalt dregător; 

Potop de ruşine atotstricător! 

Potop, spus-am bine, căci reaua-ntocmire 
Va merge-nainte şi fără oprire, 

Precum nici pămîntul robit n-o să scape, 
Decit năpădindu-l noianul de ape. 
Zadarnic lupta-vor voinicii-oţeliţi 
Viltoarea-i va duce, în val înveliţi. 

Pe bună dreptate, căci inima lor, 
Ce-acum se cufundă, cu mult prea uşor 
Sărmanele vite punea să le taie, 

Vărsînd sînge proaspăt, spurcînd măruntaie, 
Şi nu pentru jertfe pe-altare cereşti, 

Ci pentru flămînde nevoi pămiînteşti. 

Aşa veţi pricepe, cu duhul gîndirii, 

Cum toate se-aşază în cumpăna firii, 

Ce dor de odihnă din hău va pătrunde, 

în larma nebună-a drăciei rotunde. 

lar cei ce pămîntu-l cuprind, înrăiţi, 

Cu mîna lor strînsă, stăpînii zgîrciţi, 

De teamă de-a-l pierde, veni-vor cu lege 
să-l ţină-n robie şi-n lanţuri să-l lege. 

Şi iată că robul va fi mîntuit, 


De-acela ce însuşi cîndva l-a zidit. 

lar soarele tînăr, în volbura mare, 

Pe valuri apune şi nu mai răsare. 

O grea-ntunecime purcede să crească, 
Cu mult mai grozavă ca noaptea firească. 
Pămiîntul se-afundă în beznă deplină, 
O temniţă-adincă şi fără lumină, 
Lipsită de viaţă, ca-ntinsa pustie! 

C-un ceas mai-nainte de-această urgie, 
Veni-va pe lume un semn lămurit: 

Un groaznic cutremur, cu mult mai cumplit 
Ca-n ziua cînd Etna, uriaşul vulcan, 

în luptă trîntise pe-un fiu de Titan. 

Va fi un răsunet ca-n clipa aceia 

Cînd grecul Tyfeos în lramineia 

Lovit ca de trăsnet de-un zeu nevăzut, 
Cu munţii de-a valma în mare-a căzut. 
O altă-ntocmire, născută deodată, 

Va pune-n mişcare o lume schimbată, 
Şi-n starea cea nouă, stăpinii-nvechiţi 
Cu alţii mai vrednici vor fi-nlocuiţi. 
Atunci va să vie o vreme mai bună, 
Grozavei primejdii un capăt să-i pună, 
lar apele toate, de care-am vorbit, 
Curînd se vor trage în vad liniştit, 

Apoi, fără veste, ţişni-va din zare, 
Umplînd tot văzduhul, o flacără mare! 
Veni-va pe ape o undă fierbinte 

Şi iar va fi totul la fel ca-nainte, 
Cumplita-ncercare ce-n lume-a trecut 
Lăsa-va pămîntul cel bun renăscut. 
Belşugul prielnic va prinde să crească 
Prisos de bucate şi mană cerească, 
Răsplată cinstită şi roade-mplinite; 

lar unele locuri, de-or fi mai lipsite, 

Aşa e-ntocmită întreaga lucrare, 

Să-şi poarte destinul menit, fiecare. 

E bună-ntocmirea. 

lar lumea cinsteşte 

Pe cel ce, spre ţintă mergînd, stăruieşte! 


Ascultînd aceste stihuri, Gargantua le-a spus celor de faţă, 
oftînd adînc: 

- Prigoniţi au fost totdeauna cei cu dreaptă credinţă. Fericit 
va fi însă acela care nu se va înfricoşa, ci, fără să fie ispitit de 
plăcerile trupului , se va îndrepta spre limanul mîntuirii. 

Călugărul a întrebat: 

- După înţelegerea voastră, ce-ar putea să însemne această 
prevestire? 

- Ce-ar putea să însemne, a răspuns Gargantua, decit lupta 
şi biruinţa sfintei dreptăţi? 

- Pedeapsa cuviosului Goderan să mă ajungă, dar eu cred 
altminteri. Am recunoscut în aceste stihuri felul de a scrie al 
prorocului Merlin; puteţi să-i tălmăciţi şi să-i răstălmăciţi scrisul 
cu pilde cîte veţi voi; în ceea ce mă priveşte, am înţeles că 
zugrăveşte în vorbe ocolite jocul cu mingea, care se cheamă 
oină. 

Dezbinatorii de oameni sînt cei care string de o parte şi de 
alta cele două tabere ale jocului; cei care joacă în aceeaşi 
tabără sînt prieteni, iar după ce au sfîrşit jocul, intră alţii în locul 
lor. Se feresc toţi deopotrivă să nu fie loviți. Drăcia rotundă e 
mingea cu care joacă, croită din piele de vițel şi umplută cu cîlţi. 
Apele sînt năduseala jucătorilor.Incetînd jocul, se hodinesc toţi 
la un foc mare şi îşi schimbă cămăşile; după care petrec şi beau 
cu voioşie, mai ales cei care au cîştigat. Poftă bună ! 


CARTEA A DOUA * PANTAGRUEL + REGELE DIPSOZILOR * 
ÎNFĂŢIŞAT AŞA CUM A FOST + CU + FAPTELE ŞI ISPRĂVILE LUI 
ÎNFRICOŞATE «+ DE ° FIE-IERTATUL ALCOFRIBAS « 
ABSTRĂGĂTOR DE CHINTESENŢĂ 


Dizen 

ALCĂTUIT DE MEŞTERUL HUGES SALEL ÎN  CINSTEA 
SCRIITORULUI ACESTEI CARŢI - 

Dacă-mpletind folos şi desfătare, 

Un scriitor de toţi e lăudat, 

Nu te-ndoi, vei fi la cinste mare; 

De-aceasta poţi să fii încredinţat, 

Căci scrisul tău, pe glumă-ntemeiat, 

Bogate-nvăţături ne-a dăruit, 


Ca-n vremuri, înțeleptul Democrit 

Rîzînd de întîmplările-omeneşti. 

Tu stăruie, şi fi-vei răsplătit, 

De nu aici, în lumile cereşti. 

TRĂIASCĂ TOŢI BUNII UCENICI Al MARELUI 
PANTAGRUEL! 


CUVÎNTUL ÎNAINTE AL SCRIITORULUI 


Prealuminaţi şi preadestoinici luptători, cavaleri, gentilomi şi 
aşa mai departe, care bucuros vă dedaţi plăcutelor şi 
cuviincioaselor îndeletniciri de tot felul, văzut-aţi, citit-aţi şi 
învăţat-aţi pe de rost frumoasele şi bogatele cronici despre 
grozavul uriaş Gargantua; şi ca nişte buni creştini ce vă aflaţi, 
crezut-aţi în ele aidoma ca-n cuvîntul Bibliei şi-al Sfintelor 
Scripturi. Petrecîndu-vă timpul vostru de răgaz cu cinstitele 
jupîniţe şi jupînese, multe din întîmplările însemnate în acea 
carte le-aţi povestit, de cite ori altceva mai bun n-aveaţi a le 
spune; lucru pentru care vrednici sînteţi de laudă şi de 
neistovită amintire. 

Gîndul meu a fost că fiecare dintre dumneavoastră, lăsînd la 
o parte orice trebi, să nu-şi mai bată capul cu ele, ci uitînd 
necazurile, să folosească fără altă grijă sau împiedicare toate 
ceasurile din zi cu cititul acelor pagini pînă va ajunge a le şti pe 
dinafară în aşa fel, că dacă meşteşugul tiparului s-ar pierde, sau 
toate cîte au fost scrise s-ar irosi, să poată a o da drept 
învăţătură copiilor şi moştenire celor ce vor veni după el, 
trecînd-o astfel din mînă în mînă, ca pe-o ştiinţă de taină; căci 
din cuprinsul ei mai mult folos vor culege, decit îşi închipuiesc 
toţi acei lăudăroşi, înfoiaţi şi scorţoşi, care nu pricep dintr-o 
glumă nici cît moş-Greblă din Institutele lui Justinian. 

Cunoscut-am sumedenie de mari şi puternici seniori, aflaţi la 
vînătoare de fiare sau la pîndă de rate, care văzînd că 
salbătăciunea s-a pierdut în hăţiş sau eretele nu s-a ridicat 
destul de grabnic să apuce prada, se miîniau foarte, după cum 
lesne vă puteţi închipui, şi nu le trecea supărarea decit citind din 
carte faptele fără de seamăn ale sus-amintitului Gargantua. 

Mai ştiu pe alţii (şi vă poftesc să credeţi că nu-s basme) mai 
ştiu pe alţii, care suferind cumplit de măsele, după ce au 
cheltuit fără folos o avere întreagă cu felcerii, s-au tămăduit 


înfăşurînd într-o cîrpă curată acele cronici, şi punîndu-le fierbinţi 
pe partea dureroasă, cu oblojeală de muştar şi puţin praf de 
rugăciune. 

Ce să vă mai spun despre bieţii bolnavi de sfrinţie ori de 
podagră? De cite ori nu i-am privit în ceasul lor din urmă, unşi cu 
sfîntul mir şi parcă umflaţi cu ţeava? Faţa lor strălucea ca 
broasca uşii; făceau spume la gură ca nişte vieri prinşi în 
capcană şi încolţiţi de copoi, iar dinţii le clănţăneau asemeni 
clapelor de orgă cînd încep să cînte. Ce puteau să mai aştepte, 
sărmanii? Altă mîngiiere n-aveau în clipa aceea, decit să asculte 
cîteva citiri din cartea mai sus-pomenită. Am auzit pe mulţi 
jurîndu-se, cu un picior în groapă, că simțeau tot atita uşurare, 
ca o femeie în durerile facerii cînd îi citeşti din viaţa sfintei 
Margareta, îndrăzneşte cineva să spună, că e un lucru de nimic? 
Pun rămăşag pe-o burtă de vin că nu-mi veţi putea numi altă 
carte, în orice limbă ar fi scrisă şi despre orice ştiinţă ar vorbi, 
care să aibă aceleaşi însuşiri şi să dovedească aceeaşi putere. 
Nu, cinstite feţe, nu ! E fără asemănare, una singură şi 
neîntrecută ! O spun sus şi tare: puteţi să mă ardeţi pe rug, că 
nu-mi iau înapoi vorba. lar cei care altfel spun, sînt nişte coţcari, 
potlogari, înşelători, amăgitori, măsluitori, şi nimic altceva. E 
drept, că s-au mai tipărit vreo cîteva cărţi de mare preţ, 
înzestrate cu anumite însuşiri tainice, cum ar fi Bucăgroasă, 
Orlando-furiosul, Robert Diavolul, Fierabras, Vilhelm-fără-frică, 
Huon Bordelezul, Montevielle şi Babaradal, dar nu se pot 
asemăna cu aceea despre care am amintit. Oamenii au ajuns să 
se încredinţeze singuri despre folosul şi rodnicia acestor cronici 
garganteşti, iar tipografii au vîndut în răstimp de două luni mai 
multe din ele decit se vor cere cele patru Evanghelii, de azi în 
nouă ani. 

Dorind, aşadar, preaplecata dumneavoastră slugă, să vă 
sporesc din parte-mi clipele de plăcut răgaz, vă dăruiesc aci-de- 
faţă o altă carte, plămădită din acelaşi aluat, poate mai 
cumpănită şi mai vrednică de crezare decit cealaltă. Şi să nu 
ziceţi (de nu vreţi să cădeţi dinadins în greşală) că aş vorbi 
despre scrisul meu precum evreii despre Legea lor. Eu sînt 
născut într-o altă zodie. 


1 Bucăgroasă şi Babarada - Personaje fictive ale altor 
romane cavalereşti. Montevielle, de fapt Mandeville, cunoscut 


autor al unor istorisiri de călătorie. 


Nu mi s-a întîmplat nici să mint, nici să încerc a vă încredința 
despre lucruri neîntemeiate. Agentes et consentientes1 Cine nu 
are cugetul curat, nu are nimic. Cum spune în Apocalips, sfîntul 
loan Evanghelistul: Quod vidimus testamur. (Mărturisesc ce-am 
văzut!). 

Vă voi povesti, aşadar, grozavele fapte şi marile isprăvi ale 
acelui Pantagruel, căruia i-am fost slujitor de cînd am ieşit din 
pruncie şi pînă în zilele noastre, cînd m-am întors la coada vacii, 
să văd cîte rude mi-au mai rămas în viaţă. Şi ca să pun capăt 
acestui cuvînt-premergător, zic: Blestemat să fiu si o mie de 
diavoli să mi se bage în suflet şi în oase, în pipotă şi în rărunchi, 
de voi rosti un singur neadevăr de-a lungul acestei povestiri; iar 
pe voi aşijderea, focul sfîntului Anton să vă ardă, ducă-se pe 
pustii să vă apuce, buba neagră să vă roadă, damblaua să vă 
lovească, un coş în şezut să vă iasă (subţire ca firul de păr şi 
iute ca argintul-viu), în genune de foc şi pucioasă, ca Sodoma şi 
Gomora să vă prăbuşiţi, de veţi pune la îndoială cele scrise în 
paginile care urmează. 


1 Cei ce făptuiesc şi cred (lat.). 


DIZEN 

SCRIS DE CURÎND îN CINSTEA DUHULUI VESEL AL 
SCRIITORULUI CĂRŢII ACESTEIA 

Cinci sute de dizene şi rondeluri, 

Şi alte stihuri, cel puţin o mie, 

încondeiate în alese feluri, 

Marot şi Saint-Gelais de-ar sta să scrie, 

Plătiţi şi răsplătiți cu dărnicie, 

încununaţi de zinele-Oreade 

Şi celelalte Nimfe şi Driade, 

N-ar prididi, nici ei, nici Saint-Alais, 

Să preamărească-n ode şi-n balade 

Pe micul şi-nvăţatul Rabelais. 


CAPITOLUL | 


Despre obirşia şi vechimea neamului marelui Pantagruel 


Nu va fi vreme cheltuită degeaba, şi nici lucru fără folos, 
întrucît ne aflăm laolaltă, să vă amintesc vechea obiîrşie şi spiţa 
cea dintii din care se trage bunul nostru Pantagruel. Căci după 
cîte ştiu, aşa pornesc cu povestirea lor toţi cronicarii cei mari, nu 
numai grecii, arabii şi băştinaşii, ci înşişi scriitorii sfintei 
Evanghelii, ca Luca şi Matei. 

Cuvine-se de aceea să ştiţi, că la începuturile lumii (vorbesc 
despre cele întîimplate demult, sînt de-atunci de patruzeci de ori 
cîte patruzeci de ncpţi, dacă stăm să socotim ca vechii druizi1) - 
după ce Abel a fost ucis de fratele său Cain, pămîntul stropit cu 
sîngele celui drept, din sînul lui a zămislit şi rod bogat ne-a 
dăruit; 

mai cu seamă moşmoane, rămînînd de pomină acel an, în 
care moşmoanele crescuseră atit de mari, că numai trei tufe 
laolaltă făceau cît o livadă, în anul acela, martie a căzut afară 
din post, iar toamna a început la mijlocul lui mai în octombrie 
(sau poate în septembrie, căci n-aş dori să mă înşel) s-a pe 
menit acea săptămînă năzdrăvană, în care, din pricina 
bisextilelor încălecate, a fost joi de trei ori. Soarele s-a aplecat 
puţin spre dreapta, luna s-a abătut din drumul ei cu mai bine de 
zece coţi, iar stelele zise mişcătoare au prins să se fugărească 
pe bolta cerului în aşa fel, că Pleiada mijlocie, părăsindu-şi 
suratele, a luat-o pieziş spre echinox, pe cînd steaua numită 
Espi s-a despărţit de Fecioară, pătrunzînd în aria Cumpenei. 
Acestea sînt nepotriviri atît de grozave şi întîmplări atit de 
încurcate, încît astrologii n-au cutezat să se atingă de ele. Nici 
unul n-avea degete atit de lungi ca să se-apuce să descurce, din 
depărtare, iţele. 


1 Vechii gali (ai căror preoţi erau druizii) „măsoară toate 
răstimpurile nu cu numărul zilelor, ci cu al nopţilor; zilele de 
naştere, începutul lunilor şi al anilor le socotesc astfel îneît ziua 
să înceapă cu noaptea" (Cezar, Gal. VI,18). 


Nici nu vă puteţi închipui, cu cîtă poftă s-au apucat oamenii 
să mănînce moşmoane; atit erau de frumoase la înfăţişare şi de 
plăcute la gust. Dar aşa după cum Noe, omul sfînt (a cărui 
amintire veşnic vom slăvi-o), sădind mai întîi viţa de vie (de 


unde culegem sucul dumnezeiesc, dulce ca nectarul şi nespus 
de vesel, căruia i s-a dat numele de vin), necunoscînd puterea 
băuturii a întrecut măsura, tot astfel bărbaţii şi femeile din 
vremea lui, înfruptîndu-se cu nesat din poama plină şi gustoasă 
care atit le plăcea, multe au avut de pătimit şi cu multe 
beteşuguri s-au ales. 

Unora le-a crescut pîntecele: ventrem omnipotentem,l dînd 
la iveală o burtă cît un poloboc. Aceştia au fost oameni 
cumsecade şi buni prieteni de petrecere. Din neamul lor se 
trage Marţea grasă şi Lăsatul secului. 

Altora li s-a umflat spinarea, ajungind toţi atît de gheboşi, 
încît li s-au dat tot felul de porecle, ca Traistănspate, Cocoşilă, 
Muşuroi şi altele; din aceştia ne-au mai rămas destui, de toate 
tagmele, bărbaţi şi femei. Din spiţa lor s-a născut Esop, ale cărui 
frumoase pilduiri le cunoaşteţi. 

Altora li s-au lungit picioarele, de-ai fi zis că sînt berze, 
cocostiîrci sau nişte călători pe catalige; în cărţile de citire ale 
şcolarilor poartă numele de iambi. 

Altora li s-a umflat nasul, ajungînd să semene cu ţeava 
cazanului de fiert rachiu: aveau un nas lucitor şi strălucitor de 
bube, presărat din belşug cu coşuri stacojii; înmugurit, smălţuit 
şi cu mărgele roşii tivit. Nas ca acela puteţi vedea oricînd doriţi 
la canonicul Panzoult sau la felcerul din Angers, căruia îi mai 
spune şi Piciordelemn. Prea puţini din neamul acestora au 
gustat apă de fîntînă, fiind obişnuiţi a-şi uda gitlejul numai cu 
zeamă septembrală, de butuc. Ovidiu-Nazone din sămînţa 
aceasta s-a prăsit, ca şi toţi aceia despre care s-a scris: Ne 
reminiscaris2. 

Altora li s-au lăţit urechile, crescînd atît de mari, că dintr-una 
îşi făceau surtuc, nădragi şi scurteică, iar pe cealaltă o azvirleau 
peste umăr în chip de mantie spaniolească. Zice-se că unii 
coboritori din neamul acestora s-ar mai afla în Ţara Burbonilor, 
de unde a rămas şi vorba aceea: urechi de burbon ! 

Altora le-a crescut trupul întreg, în înălţime, dînd naştere 
uriaşilor din care se trage Pantagruel. Cel dintii a fost Calbrot, 
din care s-a născut Sarabrot; din care s-a născut Faribrot; din 
care s-a născut Hurtali, marele mîncător de cioite, cel ce-a 
domnit pe vremea potopului; 


1 Pîntece atotputernic, în loc de: Patrem omnipotentem - 


Tată atotputernic (lat.)- (Crezul). 

1 Să nu-ţi aduci aminte (lat.), gluma se bazează pe rostirea 
identică, în limba franceză, a cuvîntului ne din acest citat biblic 
şi a lui nez - nas, din cognomenul Naso al poetului latin. 


din care s-a născut Nembrot; 

din care s-a născut Atlas, cel ce ţinea pe umerii lui cerul, să 
nu cadă; 

din care s-a născut Goliat; 

din care s-a născut Erix, cel ce-a jucat mai întîi în zaruri; 

din care s-a născut Titu; 

din care s-a născut Erion; 

din care s-a născut Polifem; 

din care s-a născut Cacius; 

din care s-a născut Etion, cel ce s-a îmbolnăvit mai întîi de 
pojar, fiindcă n-a pus vinul să se răcească; 

din care s-a născut Encelad; 

din care s-a născut Ceea; 

din care s-a născut Typhoe; 

din care s-a născut Aloe; 

din care s-a născut Anete; 

din care s-a născut Qeogh; 

din care s-a născut Briareu, cel cu o sută de miini; 

din care s-a născut Porfirios; 

din care s-a născut Adamastor; 

din care s-a născut Anteu; 

din care s-a născut Agatho; 

din care s-a născut Por, împotriva căruia a purtat război 
Alexandru cel Mare ; 

din care s-a născut Aiantus; 

din care s-a născut Gabara, cel ce ne-a învăţat să bem cu 
hurta; 

din care s-a născut Goliat Filistinul; 

din care s-a născut Ofot, care avea nasul frumos, fiindcă bea 
cu balerca; 

din care s-a născut Aratheu; 

din care s-a născut Oromedon; 

din care s-a născut Gemagog, cel ce-a născocit botforii cu 
virful răsfrînt în sus; 

din care s-a născut Sisif; 


din care s-au născut Titanii, părinţii lui Hercul; 

din care s-a născut Enay, cel ce curăţă miinile de negi; 

din care s-a născut Fierabras, cel ce-a fost biruit 

de Olivier, pair al Franţei şi soţul de luptă al lui Roland; 

din care s-a născut Morguan, cel dintii care a jucat în zaruri 
cu ochelarii; 

din care s-a născut Fracasus, cel pomenit în cronica lui 
Merlin Coceaie; 

din care s-a născut Prindemuşte, cel ce ne-a învăţat cum să 
afumăm limbile de bou în hornul sobei, fiindcă pînă la el oamenii 
le puneau la sărat, ca pe şunci; 

din care s-a născut Bolivorax; 

din care s-a născut Longis; 

din care s-a născut Roadefîn; 

din care s-a născut Batefier; 

din care s-a născut Înghitevînt; 

din care s-a născut Bubădulce, născocitorul butelcilor; 

din care s-a născut Mirlangu,; 

din care s-a născut Galafru; 

din care s-a născut Roboast; 

din care s-a născut Sortibrant din Conimbru; 

din care s-a născut Brayer, cel ce-a fost biruit de Ogier 
Danezul, pair al Franţei; 

din care s-a născut Mabrun; 

din care s-a născut Fotanon; 

din care s-a născut Hachelbac; 

din care s-a născut Prăsilă; 

din care s-a născut Grandgousier; 

din care s-a născut Gargantua; 

din care s-a născut stăpînul meu, Pantagruel. 

Ştiu bine că citind aceste rînduri veţi fi cuprinşi de-o îndoială, 
pe care o socotesc întemeiată. Vă întrebaţi, desigur, cum e cu 
putinţă să fi fost astfel, de vreme ce în grozăvia potopului au 
pierit toţi oamenii, afară de Noe şi de cei şapte pe care i-a luat 
cu el în corabie, şi printre care despre acel Hurtali nu se 
pomeneşte? Intrebarea îşi are rostul ei, dar răspunsul cred că vă 
va mulţumi; iar dacă nu, înseamnă că n-am mintea destul de 
bine smolită. Şi fiindcă, ce-i drept, n-am apucat acele vremuri 
pentru a vă spune ce-am văzut cu ochii, mă voi întemeia pe 
mărturia masoreţilor1, iscusiţi tălmăcitori ai scripturilor 


evreieşti, care spun că Hurtali, într-adevăr, nu se afla în arca lui 
Noe (unde nici n-ar fi încăput pe cît era de uriaş), ci s-a suit pe 
ea călare, cu picioarele răscrăcărate, cum gonesc în loc copiii pe 
caii lor de lemn. (Sau ca marele-trimbiţaş, care a sunat din corn 
începerea bătăliei de la Marignan şi a pierit călare pe-o 
bombardieră; fugarul cu nasul cel mai bine cumpănit din cîţi a 
pomenit lumea.) 


1 Masoreţi - comentatori ebraici ai Bibliei. 


În felul acesta Hurtali, al doilea după Dumnezeu, a mîntuit 
corabia din volbura apelor, făcîndu-i vînt cu piciorul şi 
îndreptînd-o, cînd într-o parte, cînd în alta, cum ar fi purtat-o din 
cîrmă. Cei din corabie l-au hrănit cu îndestulare prin 
deschizătura unui horn, dovedindu-se recunoscători pentru 
bunul ajutor ce li-l dădea. Din cînd în cînd, veneau să stea cu el 
de vorbă, ca odinioară lcaromenipl cu Jupiter, dacă aveţi timp 
să-l credeţi pe Lucian. 

Lămuritu-v-aţi acum? Daţi pe git o duşcă de vin (fără apă) iar 
dacă veţi pune la îndoială ce v-am spus, paguba va fi a 
dumneavoastră. 


CAPITOLUL II 
Despre naşterea preatemutului Pantagruel 


La vîrsta de patru sute patruzeci şi şapte de ani împliniţi, 
Gargantua a avut parte de un fiu, pe care i l-a născut nevastă- 
sa, Badebec, fata regelui amoruţilor din Utopia; dar femeia a 
murit în durerile facerii. Pruncul era atît de mare şi de greu, cum 
nu se mai pomenise, încît n-a putut să vie pe lume, fără să nu 
curme viaţa maicii sale. 

Acum, pentru a înţelege de ce i s-a dat la botez numele pe 
care îl poartă, se cuvine să aflaţi, că în anul acela a domnit o 
secetă atit de amarnică prin ţinuturile Africii, încît treizeci şi 
şase de luni,trei săptămîni, patru zile, treisprezece ceaiuri, ba 
chiar mai mult, n-a căzut un strop de ploaie; iar arşiţa soarelui 
era atit de fierbinte, că tot pămîntul rămăsese pustiu. 

Nici în vremea prorocului Ilie nu bîntuise un pojar atît de 
cumplit.Copacii pierduseră veşmîntul frunzelor, cît despre flori, 
nici nu mai amintim. Păşunile rămăseseră fără un fir de iarbă, 


riurile secaseră, fîntînile se istoviseră, peştii lipsiţi de apa vieţii 
lor se zbăteau pe uscat şi urlau cumplit, păsările însetate 
cădeau din văzduh ca plumbul, lupii, vulpile, cerbii, mistreţii, 
ciutele, iepurii, nevăstuicile, dihorii, bursucii şi celelalte sălbăti- 
ciuni piereau pe cîmp, cu dinţii rînjiţi. 

Cît despre oameni, ţi se rupea inima văzîndu-i cum scoteau 
limba de-un cot, ca nişte ogari după şapte ceasuri de goană la 
vînătoare. Unii se aruncau în fîntînă, alţii se culcau sub burta 
vacii, căutînd un petic de umbră. (Pe toţi aceştia, Homer i-a 
numit alibanţi, adică: uscături.) 


Icaromenip, lucrare a scriitorului grec Lucian din Samosate 
(125 - 190 e.n.). 


De-a lungul şi de-a latul pămîntului nu se mai zărea mişcînd 
ţipenie de om. Le plingeai de milă bietelor vieţuitoare, cum 
dădeau din colţ în colţ, încercînd să-şi astimpere setea. Cu multă 
anevoinţă a fost pusă la fereală apa sfinţită din biserică. 
Poruncile date de sfatul cardinalilor şi de sfîntul-părinte au fost 
păzite cu străşnicie şi nimeni nu cuteza să soarbă din agheasmă 
mai mult de o înghiţitură. De-aţi fi ajuns pînă în faţa altarului, aţi 
fi văzut de-a valma, unii peste alţii, douăzeci de însetoşaţi, 
îmbulzindu-se în jurul aghesmătarului şi căscînd ciocurile să nu 
piardă nici o picătură. Fericiţi au fost aceia care în anul acela au 
putut să stea la răcoare, în pivniţă, la umbra butoiului. 

In acest fel ne-au lămurit filozofii, pentru ce apa de mare e 
sărată. Lăsînd adică, în vremea aceea, Febus-Apolo frinele 
carului de lumină pe seama fiului său Faeton, iar Faeton, 
ageamiu în acel meşteşug, neştiind să urmeze calea ocolită care 
desparte cele două tropice de discul soarelui, s-a abătut din 
drum şi s-a apropiat de pămînt atît de mult, încît a secătuit 
toate ţinuturile dedesubtul lui şi a dat foc acelei fişii din văzduh, 
căreia învățații îi spun Calea Laptelui, pe care beţivii o numesc 
Poteca sfîntului lacob şi despre care poeţii cei mai de seamă 
cred că e locul stropit cu laptele Junonei, pe cînd îi dădea lui 
Hercule să sugă. Pămîntul s-a înfierbîntat, deci, atit de tare, încît 
din pricina căldurii a asudat, iar sudoarea lui vărsîndu-se în 
mare a sărat-o, fiindcă sudoarea, după cum se ştie, e sărată. 
Despre adevărul celor spuse de mine puteţi să vă încredinţaţi 
gustînd sudoarea dumneavoastră sau a unui bolnav de sfrinţie, 


ceea ce e totuna. 

Astfel s-a întîmplat şi în anul acela. Într-o zi de vineri, pe cînd 
toată obştea credincioasă pornise cu alaiul rugăciunilor şi dădea 
acatiste, cerînd atotputernicului Dumnezeu să coboare asupra 
oamenilor mila şi îndurarea lui mîntuindu-i de năpastă, s-a zărit 
țişnind din pămînt cîţiva stropi mari de apă, ca din trupul unuia 
care asudă greu. Bieţii oameni au prins să se bucure, ca şi cum 
le-ar fi venit alinare, închipuindu-şi că apa, care nu mai pica din 
cer, începuse să izvorască din pămînt! Invăţaţii spuneau că era 
ploaia antipozilor, asemenea aceleia despre care pomeneşte 
Seneca în cartea a IV-a din Questiorum naturalium, vorbind 
despre obirşia şi izvoarele Nilului; dar oamenii s-au înşelat, 
fiindcă după sfîrşitul slujbei, cînd au voit să culeagă rouă şi s-o 
toarne în pahare, şi-au dat seama că nu era decit o apă sărată, 
mai rea şi mai amară decit apa din mare. Născîndu-se 
Pantagruel în aceeaşi zi, tatăl său i-a dat numele acesta ; fiindcă 
panta în greceşte înseamnă tot, iar gruel în limba arabă 
înseamnă însetat. Gargantua a vrut să arate că în ceasul naşterii 
lui Pantagruel lumea întreagă era însetoşată, profeţind totodată 
că fiul său va ajunge, într-o zi, mai marele băutorilor. Ceea ce s- 
a arătat, tot atunci, printr-un semn şi mai lămurit. In clipa cînd 
maică-sa, Badebec, îl aducea la viaţă, şi în vreme ce moaşele se 
aţineau să-l primească, au ieşit din pîntecele lăuzei şaizeci şi opt 
de catîri încărcaţi cu droburi de sare, după care au urmat două 
cămile cărînd şunci şi limbi afumate şi alte şase, cu peşte sărat; 
apoi douăzeci şi cinci de căruţe cu praz, usturoi, ceapă şi 
cimbru. Moaşele s-au speriat foarte, dar una din ele a spus: 
„lată, suratelor, gustări îndeajuns, n-aveţi ce zice. Să nu ne 
pripim, şi să bem cu socoteală. Semnul pare a fi prielnic, fiindcă, 
după cum se ştie, sărătura stirneşte băutura". 

Apoi, pe cînd schimbau între ele aceste fărimituri de cuvinte, 
Pantagruel a ieşit la lumină păros ca un urs, iar altă moaşă a 
strigat cu glas de prorocită: „S-a născut cu păr pe el! Va săvirşi 
fapte mari şi va ajunge la adinci bătrineţi, dacă va avea zile!" 


CAPITOLUL III 
Despre jalea care l-a cuprins pe Gargantua la moartea soţiei 
sale 


Nimeni n-a fost mai tulburat şi mai răvăşit la naşterea lui 


Pantagruel decit tatăl său, Gargantua. Căci, văzînd de o parte 
pe Badebec, soţia lui moartă, iar de partea cealaltă pe fiul său 
Pantagruel, atît de frumos şi de voinic, nu ştia nici ce să spună, 
nici ce să facă. O îndoială cumplită îi sfişia sufletul, nepricepînd 
dacă trebuie să jelească moartea nevestei sau să ridă de 
bucurie pentru naşterea fiului său. Simţăminte potrivnice îi 
sugrumau judecata şi, prins în cleştele a două întrebări, nu 
găsea nici o ieşire. Se zbătea printre gîndurile lui, ca un şoarece 
lipit de clei sau ca un sticlete în laţ. 

- Să pling ! zicea Gargantua. Cum n-aş plinge? Nevasta mea 
cea bună şi cuminte a răposat. Era, aşa şi pe dincolo, o femeie 
cum nu s-a mai aflat pe lume. N-o voi mai vedea niciodată, şi 
alta ca ea nu voi mai găsi curînd. Am pierdut o fiinţă de 
nepreţuit. O, Doamne, cu ce ţi-am greşit de m-ai lovit atît de 
greu? De ce nu m-ai chemat la tine pe mine mai întîi? Viaţa fără 
ea, chin şi osîndă îmi va părea. Ah, Badebec, drăguţa mea, 
iubita mea, guriţa mea dulce (de trei stînjeni şi un cot) 
mîngiierea inimii mele, haina trupului meu, papucul meu scump, 
nu te voi mai vedea niciodată! Vai, Pantagruel, bietul de tine, ai 
pierdut pe măicuţa ta, pe nana ta dulce, pe regina ta mult- 
iubită! O, moarte vicleană, rău m-ai lovit, răpindu-rni pe aceea, 
care în veci ar fi trebuit să trăiască. 

Astfel se bocea şi plingea ca o vacă; după aceea începea să 
ridă ca un vițel, aducîndu-şi aminte de fiul său: 

- O, prichindelul meu, cît e el de vesel, de zburdalnic şi de 
frumuşel ! Ah, cît mă simt de fericit! Hai să bem ! Să lăsăm 
mîhnirea la o parte. Scoate vin din cel mai bun, clăteşte bine 
paharele, pune masa, goneşte cîinii, aprinde focul, adu 
lumînările, închide uşa, prăjeşte pîinea, dă-le săracilor de 
pomană şi spune-le să plece, dă-mi haina cea nouă şi pieptarul 
albastru, vreau să mulţumesc cumetrelor... 

Apoi, auzind rugăciunile şi prohodul popilor care îi petreceau 
nevasta la groapă, lăsa vorba neisprăvită şi, întorcîndu-se la 
durerea lui, striga: 

- Doamne-Dumnezeule, de ce trebuie din nou sufletul meu 
să se întristeze? Nu mai sînt tînăr, am început să îmbătrînesc, 
vremea e a ploaie şi ar putea să mă apuce frigurile. Sînt 
nemiîngiiat! Poate că aş face bine, oricum, să vărs mai puţine 
lacrimi şi să deşert mai multe pahare. Mi-a murit nevasta... Ei, 
Doamne-sfinte, plînsul meu n-are s-o învie! A ajuns în rai, poate 


mai departe, se roagă lui Dumnezeu pentru noi, e fericită, nu 
mai poartă povara grijilor şi a nevoilor noastre. Cu atit mai mult 
n-o vom putea uita! Dumnezeu să ocrotească pe cei care au 
rămas ! Trebuie să încep să mă gîndesc să-mi iau alta. 

- Voi ce faceţi? le-a spus moaşelor. Unde sînteţi? Să nu vă 
văd în ochi. Duceţi-vă la înmormîntare. O să legăn eu copilul. Mă 
simt însetat şi mi-e teamă să nu mă îmbolnăvesc. Beţi şi voi un 
pahar,osă vă simţiţi mai bine... 

Moaşele s-au supus şi au plecat la îngropăciune.Bietul 
Gargantua a rămas acasă şi a scris acest epitaf pentru piatra de 
pe mormîntul răposatei: 

Muri născînd, preabuna Badebec, 

N-aş fi gîndit că dintr-atita moare, 

C-avea, sărmana, frunte de berbec, 

Un piept voinic şi burtă-ncăpătoare. 

Aicea zace trupul ei curat, 

S-o ierte Dumnezeu, blagoslovitul, 

Că i-a fost viaţa fără de păcat, 

Şi-a răposat, cînd i-a venit sfîrşitul. 


CAPITOLUL IV 
Despre copilăria lui Pantagruel 


După spusele vechilor cărturari şi scriitori de cronici m-am 
învrednicit a şti, că mulţi oameni au venit pe lume într-un chip 
neobişnuit; dar pomelnicul lor ar fi prea lung. Citiţi cartea a VIl-a 
din Pliniu,dacă aveţi vreme de pierdut. Nu veţi afla însă nicăieri 
o naştere mai minunată decit a fost aceea a lui Pantagruel. Nici 
pe la poarta minţii nu vă trece, cît a crescut de repede, în trup şi 
în putere. Se pomeneşte despre Hercule că fiind încă în leagăn 
ar fi ucis doi şerpi; dar isprava lui a fost floare la ureche, căci 
acei şerpi erau destul de firavi. Pantagruel a săvirşit isprăvi mult 
mai grozave. Aş dori mai întîi să vă spun, cum sorbea de trei ori 
pe zi mulsul a patru mii şase sute de vaci şi cum s-au strîns toţi 
ca haram din Saumur-Anjou, Villedieu-Normandia şi Bramont- 
Lorena, să meşterească un ceaun în care să-i fiarbă terciul. Îi 
dădeau să mănînce dintr-un cazan mare, care se mai vede şi 
acum lîngă patul din Bourges ; dar atît de puternici îi crescuseră 
dinţii, încît într-o zi a muşcat din el o bucată zdravănă, asa cum 
a rămas semnul pînă azi. 


Într-o dimineaţă, pe cînd sugea la tîța vacii (cronicarii spun 
toţi la fel, că n-a avut doică), pruncul s-a desprins din legăturile 
care îl ţineau în leagăn, şi înşfăcînd vaca de glezne i-a înfulecat 
ugerul şi jumătate de burtă (cu ficaţi şi rărunchi cu tot). Ar fi 
hăpăit-o toată, dacă vaca n-ar fi mugit o dată atît de cumplit, ca 
şi cum ar fi sfişiat-o lupii. Argaţii au venit într-un suflet şi au 
scos-o din mîinile lui Pantagruel; dar o ciozvirtă din pulpă tot i-a 
rămas. A mîncat-o ca pe un cîrnăcior, iar cînd au încercat să-i ia 
osul din mînă, l-a înghiţit dintr-o dată, cum ar ciuguli cormoranul 
un oblet. 

Deşi nu învățase încă să vorbească, a strigat: „Bun! Bun!" 
voind să spună astfel că i-a plăcut bucăţica, şi că ar mai fi gustat 
bucuros încă una. Ceea ce văzînd slujitorii săi, l-au legat cu un 
odgon zdravăn, asemeni celor care se împletesc la Tain pentru 
căratul sării pînă la Lyon, sau pe care le folosesc corăbiile 
franţuzeşti pe ţărmul Normandiei, la Havre-de-Grace. 

În vremea aceea s-a întîmplat să scape din lanţ un urs pe 
care îl creştea tatăl lui Pantagruel. Fiara s-a apropiat de leagăn, 
şi fiindcă dădacele n-avuseseră grijă să spele copilul pe bot, 
ursul a început să-l lingă. Pantagruel a rupt odgoanele, mai 
lesne decît Samson frînghiile cu care îl legaseră filistinii, a pus 
mîna pe moş-Martin, l-a rupt în bucăţi ca pe un pui de găină şi s- 
a ospătat cu şuncă proaspătă. 

Gargantua, temîndu-se pentru viaţa fiului său, a pus să-l 
lege cu patru lanţuri de fier, zidind împrejurul leagănului patru 
bolți zdravăn întărite. Unul din lanţurile acestea se mai 
păstrează încă în cetatea La Rochelle, legînd în timpul nopţii 
cele două turnuri de pe țărm. Al doilea lanţ se află la Lyon, altul 
e la Angers, iar pe-al patrulea l-au dus diavolii, ca sa-l pună în 
fiare pe Scaraoţchi, pe care îl apucaseră năbădăile, din pricina 
durerii de burtă ce l-au ajuns, fiindcă mîncase fript sufletul unui 
sergent de jandarmi. (Aşadar, puteţi da crezare şi celor scrise de 
Nicolas din Lyon în psalmul Et Og regent Basanl, arătînd că acel 
Og fusese atit de puternic şi de voinic în pruncia lui, încît a 
trebuit să fie legat cu lanţuri de fier.) 

Pantagruel, astfel pironit, s-a mai astîmpărat, căci nu putea 
să sfărime lanţurile atit de lesne, după cum rupsese odgoanele, 
şi nici n-avea, în leagăn, destul lărgămint pentru a-şi mişca în 
voie braţele. 

Dar iată că s-a ţinut, în timpul acela, un mare ospăț la curtea 


tatălui său. Gargantua poftise la o masă bogată pe toţi prinții 
din ţara lui. Căpitanii de oaste, zorind cu pregătirea celor 
cuvenite ospăţului, au uitat de grija bietului Pantagruel şi l-au 
lăsat, reculorum2, singur-singurel, de capul lui. Şi ce socotiți că 
a făcut băiatul? 

Ce-a făcut? Oameni buni, să vedeţi! A încercat, mai întîi, să 
sfărime în mîini lanţurile cu care era legat de leagăn; dar n-a 
izbutit, că prea erau groase. Atunci a început să frămînte cu 
picioarele capătul leagănului şi l-a rupt, măcar că era cioplit 
dintr-un trunchi lat de şapte coţi. Scoţind picioarele afară prin 
spărtură, s-a întins bine-bine, pînă a atins pămîntul. Apoi, 
opintindu-se încă o dată, s-a ridicat cu toată puterea în călciie, 
purtînd leagănul în spinare, ca o broască ţestoasă care s-ar sui 
pe un perete sau ca un butoi de-o mie de vedre, cu fundul în 
sus. A pătruns astfel în încăperea cea mare unde se ţinea 
ospăţul, înfricoşind pe toţi cei de faţă. Avînd însă braţele în 
lanţuri, Pantagruel nu se putea atinge de bucate; abia dacă a 
izbutit, aplecîndu-se asupra mesei, să ia în gură o înghiţitură- 
două. Tatăl său, văzîndu-l, şi-a dat seama că îl uitase flămînd şi, 
ascultîind rugămintea celorlalţi seniori şi prinți care se aflau la 
ospăț, a dat poruncă să i se dezlege lanţurile; cu atît mai mult 
cu cît şi doftorii spuneau că, ţinut în leagăn peste vreme, băiatul 
era primejduit să pătimească toată viaţa de piatră la băşică. 

Desprinzîndu-l din lanţuri, l-au aşezat la masă, iar 
Pantagruel, izbind de necaz în talpa leagănului, cu o lovitură l-a 
sfărimat în cinci sute de mii de bucăţi, strigînd cît îl ţinea gura, 
că nu se mai culcă în el, cît va trăi. 


CAPITOLUL V 
Isprăvile din tinereţe ale neasemuitului Pantagruel 


Pantagruel creştea de la o zi la alta şi se împuternicea 
văzînd cu ochii, spre îndreptăţita bucurie a tatălui său. Acesta i- 
a pus în mînă, de mic copil, arbaletă cu carp să vîneze vrăbii. 


1 Nicolas din Lyon, franciscan italian din sec. al XIV-lea, 
comentator al Bibliei, ironizează pe comentatorii ebraici, 
potrivit cărora Ogt regele Basanului, ar fi fost un adevărat 
uriaş. 

1 Deoparte, stingher (lat.). 


(E arbaleta cea mare, ce se mai păstrează si astăzi în 
topitoria de arme de la Chantelle.) 

L-a dat apoi la şcoală, ca să-şi petreacă anii cei dintii ai vieţii 
cu învăţătura L-a trimis pentru început la Poitiers unde băiatul a 
dovedit osebită tragere de inimă la carte, spre marele lui folos. 
Văziînd că ceilalţi şcolari nu se pricep să se bucure de răgazul 
ce-l aveau între ceasurile de învăţătură, i s-a iăcut milă de ei, şi 
într-o zi, dezghiocînd din muntele cel mare care se cheamă 
Passelourdin o bucată de stincă, lungă de doisprezece stînjeni şi 
groasă de douăsprezece palme, a aşezat-o pe patru stilpi, drept 
în mijlocul cîmpului. Astfel, în ceasurile cînd n-aveau altceva de 
făcut, şcolarii veneau aici să petreacă, suindu-se cu băutură, 
şunci şi plăcinte în vîrful stîncii, unde îşi ciopleau numele în 
piatră cu briceagul. Această stîncă se numeşte astăzi Masa-de- 
Piatră, şi, în amintirea vremilor de demult, oricine vine să înveţe 
carte la Poitiers, trebuie mai întîi să bea apă din Izvorul-Calului 
de la Croustelle şi să se urce pe Masa-de-Piatră. 

Aflînd din frumoasele cronici ale străbunilor săi, că Geoffroy 
de Lusignac, zis Geoffroy Colţosul, bunicul vărului vitreg al 
surorii mai mari a mătuşii unui ginere de-al unchiului uneia din 
nurorile soacră-si fusese îngropat la Maillezais, a pornit într-o zi 
să-i cerceteze mormîntul, ca orice om care ţine la neamuri. 
Plecînd din Poitiers însoţit de cîţiva prieteni, a trecut prin 
Leguge, unde a poposit la cuviosul abate Ardillon; apoi prin 
Lusignan, Sansay, Celles, Colonge şi Fontenay-le-Comte, 
cercetînd aici pe învățatul doftor Tiraqueau, a ajuns la 
Maillezais, unde se află locaşul de veşnică odihnă a 
suspomenitului Geoffroy Colţosul. 

Un simţămiînt de nedesluşită teamă l-a cuprins pe 
Pantagruel, privindu-şi strămoşul zugrăvit pe un perete, sub 
înfăţişarea unui bărbat foarte supărat, trăgînd pe jumătate din 
teacă sabia lui cumplită. Voind să ştie pentru ce fusese închipuit 
astfel, a întrebat pe călugării din partea locului, dar aceştia i-au 
răspuns că aşa e obiceiul zugravilor şi scriitorilor - pictoribus 
atque poetis - să-i înfăţişeze pe oameni după cum găsesc ei de 
cuviinţă şi le vine mai la îndemînă. Pantagruel nu s-a mulţumit 
cu acest răspuns şi a zis: 

- Nu cred că a fost zugrăvit astfel fără un anumit înţeles. Eu 
bănuiesc că s-a sfîrşit din viaţă urgisit de o cumplită jignire, 


pentru care cere răzbunare urmaşilor săi. Voi căuta să aflu 
adevărul, şi voi face aşa cum voi chibzui că se cuvine. 

Dorind să cerceteze şi celelalte şcoli înalte ale Franţei, 
Pantagruel nu s-a mai înapoiat la Poitiers, ci s-a îndreptat spre 
La Rochelle, iar de acolo, pe apă, a ajuns la Bordeaux, unde n-a 
avut prea multe de văzut; numai cîțiva corăbieri, care jucau în 
bile pe nisipurile de la marginea mării. 

De la Bordeaux trecut la Toulouse, unde a învăţat să 
dănţuiască şi să minuiască spada cu amîndouă mîinile, după 
obiceiul şcolarilor de acolo ; dar cînd a văzut pe aceştia cum îşi 
pîrjolesc dascălii de vii ca pe nişte scrumbii afumate, a luat-o din 
loc, spunînd: „Să mă ferească Dumnezeu să-mi sfirşesc zilele pe 
jeratic ! Port destulă arşiţă în mine, nu mai am nevoie de altă 
fierbinţeală..." 

A făcut apoi popas la Montpellier, unde a găsit vinuri 
minunate de Mirevaux şi prieteni foarte plăcuţi. S-a gîndit o 
bucată de vreme să înveţe tainele doftoricescului meşteşug, dar 
această ştiinţă i s-a părut tristă şi amărită, iar felcerii, nişte 
diavoli boşorogi, miroseau toţi a clistir. A voit mai pe urmă să 
înveţe drepturile, dar văzînd că, dintre oamenii legii, trei erau 
mîncaţi de molii, iar al patrulea răpănos, a făcut calea întoarsă 
şi a plecat din acel oraş. În mai puţin de trei ceasuri, trecînd 
peste podul din Gard, a ajuns în faţa amfiteatrului din Nimes: o 
lucrare zeiască, ce nu pare a fi ieşit din mîna omului. 

Abia sosise la Cvignol de trei zile, cînd dragostea l-a prins în 
mrejele[...] .Aici n-a găsit prea multă forfotă de lume, dar a fost 
cuprins de mare scîrbă, văzînd cum haimanalele oraşului îi 
chelfăneau pe bieţii şcolari. Intr-o zi frumoasă de duminică, pe 
locul unde lumea se stringea la joc, unui şcolar i-a venit pofta să 
dănţuiască şi el; dar derbedeii l-au înşfăcat. Văzînd atita 
neobrăzare, Pantagruel s-a miîniat şi a luat la goană pe bătăuşi; 
zor-nevoie să-i înece pe toţi în apa Ronului! Norocul golanilor a 
fost că s-au ascuns în pămînt ca nişte cîrtiţe, la o jumătate de 
leghe sub albia rîului. (Gaura prin care au trecut se mai vede şi 
astăzi în locul cu pricina.) 

Pantagruel a pornit de la Valenţa mai departe, şi în trei 
sărituri a fost la Anger unde s-a simţit foarte bine, şi unde ar fi 
rămas mai multă vreme, daca nu l-ar fi alungat ciuma. 

S-a oprit, aşadar, la [...] unde s-a dedat învăţăturii 
drepturilor. Atît a învăţat, pînă a ajuns sa spună că pravila 


legilor seamănă cu o haină scumpă de aur strălucitor, unsă pe 
poale cu baligă... Nu se află pe lume, zicea el, cărţi mai frumos 
împodobite şi mai arătoase decît Pandectele; dar răstălmăcirile 
adăugate pe margini, de-alde Accurus şi alţii, sînt atit de 
scîrnave, încît totul se preface în gutui şi ticăloşie... 

De la Bourges a trecut la Orleans, unde s-a împrietenit cu o 
seamă de şcolari veniţi de la ţară; aceştia l-au luat cu ei la 
petreceri şi l-au învăţat să bată mingea, un joc pe care a ajuns 
să-l stăpînească mai bine decit toţi. Nu se ostenea prea mult cu 
cititul de teamă să nu-i slăbească vederea. (N-a spus odată, nu 
ştiu cine, că nimic nu vatămă văzul mai rău decit o boală de 
ochi?) 

Nu peste multă vreme, unul din prietenii lui, sfirşind 
învăţătura legilor, s-a înfăţişat să-şi primească patalamaua. Nu 
ducea cu el mai multă ştiinţă decît îi încăpuse în scăfirlie, dar se 
pricepea ca nimeni altul să ţopăie şi să lovească mingea. In 
cinstea lui, Pantagruel a întocmit un blazon şi o deviză, pentru 
toţi aceia care ieşeau din acea înaltă şcoală a drepturilor de la 
Orleans: 

Cu o minge-n buzunar, 

Cu lopata-n brăcinar, 

Şi cu legea în samar, 

Dacă-nveţi să dănţuieşti, 

învăţat şi doftor eşti! 


CAPITOLUL VI 
Cum a întîlnit Pantagruel pe unul din Limoges, care stilcea 
limba franţuzească 


Într-o zi, n-aş putea să spun care, Pantagruel ieşise la 
plimbare cu prietenii săi spre poarta oraşului, pe drumul care 
duce la Paris; cînd în faţa lui s-a ivit deodată un şcolar frumuşel 
„care venea dinspre partea aceea. După ce şi-au dat bineţe, l-a 
întrebat: 

- De unde vii, prietene? 

- Din opidul unde fiinţează ilustra şi notoria academie 
denumită Luteţia. 

- Ce zice? a întrebat Pantagruel pe unul din prietenii lui. 

- Vrea să spună că vine de la Paris. 

- A, vii de la Paris? a întrebat din nou Pantagruel. Şi cum îşi 


petrec vremea domnişorii care învaţă la Paris? 

Şcolarul a răspuns: 

- Traversăm Secvanal în dilicul şi crepuscul; ambulăm prin 
compitele şi cvadriviile urbei; expectorăm locuţiunile latine şi, 
ca nişte amatori autentici, perseverăm în captarea amabilităţilor 
omnipotentului şi omnigenului sex feminin. În tranziţiile 
crepusculare descindem în lupanarele din Champgaillard, 
Matcon, Cul-de-Sac, Bourbon, Glattigny, Huslieu etcetera, şi în 
extaz bipartit depunem laborioase ofrande zeiţei Venus, 
generatoarea de indicibile voluptăţi afrodiziace. După care ne 
transferăm în abundentele taverne, denumite La Bradul Verde, 
La Castel, La Magdalena şi La Peştele-de-Mare, îngurgitînd 
opulente spatule de ovine, agrementate de petroselinonul 
adiacent. Considerînd anemia pecuniară a buzunarelor şi avînd 
în vedere, în general, penuria metalului feruginos, pentru a 
lichida obligaţiunile contractate, abandonăm în garanţie caietele 
şi ornamentele noastre vestimentare, aşteptind magnificenţa 
larilor şi penaţilor paterni. 


1 Sena. 


- Ce naiba de limbă o fi asta? a strigat Pantagruel. Nu vei fi, 
Doamne fereşte, eretic? 

- Nu, ilustrisime. De cite ori aurora cu degetele ei de roză 
deschide porţile orientului, mă refugiez într-un edificiu monahal, 
stropindu-mă cu apă sanctificată şi purificîndu-mă cu invocaţiuni 
liturgice. In mistica rogaţiunilor îmi purific sufletul de păcatele 
comise în libaţiuni nocturne, onorez forţa celestă şi mă închin 
marelui imperator al astrelor. Ador şi preţuiesc pe aproapele 
meu. Păzesc preceptele decalogului şi în măsura puterilor mele 
nu mă abat de la ele, nici cît e negru sub unghie. E adevărat că 
Mamona refuzind să-mi alimenteze peculiul, nu sînt în situaţia 
de a distribui donaţiuni fiinţelor mizere, care peregrinează din 
poartă în poartă, solicitind o monedă. 

- Pîrţ ! a zis Pantagruel. Ce spune nebunul ăsta? Îmi pare că 
vorbeşte limba diavolului, ca să ne zăpăcească dinadins cu 
descîntece vrăjitoreşti. 

Unul din cei de faţă a încercat să-l lămurească: 

- Măria-ta, acest domnişor se căzneşte să maimuţărească 
limba parizienilor, dar nu face altceva decit s-o împestriţeze cu 


zdrenţe latineşti. Se crede mai iscusit decît Pindar şi, dispreţuind 
vorbirea obişnuită, îşi închipuie că e un mare orator, pe 
franţuzeşte ! 

Pantagruel l-a întrebat pe şcolar, dacă acest lucru e 
adevărat, iar acela a răspuns: 

- llustrisime, ingeniul raţiunii mele nu e apt a distinge 
divagaţiunile acestui plebeu ignar, care îşi debitează insanităţile 
într-o franceză vulgară; ci, a contrario, eu îmi dau silinţa s-o 
înfrumuseţez per longum et per latum, redîndu-i rezonanţa 
latină. 

- Să te ia naiba ! a izbucnit Pantagruel. Am să te învăţ eu să 
vorbeşti ca lumea ! Dar mai întîi, ia spune-mi, din ce parte a 
locului eşti? 

Şcolarul a răspuns: 

- Originea primordială a bunicilor şi străbunilor mei a fost în 
ţinuturile limuzine, unde repauzează corpul sfîntului Marţial. 

- Aha! a spus Pantagruel. Eşti din Limoges, de la coada vacii, 
şi ai venit aici să faci pe parizianul? Am să-ţi rup urechile ! 

Apoi, punîndu-i mîna în git, a strigat: 

- Te-ai apucat să stilceşti limba ţării, schimonositule ! Am să 
te stilcesc şi eu, să mă ţii minte ! 

Văzînd că se îngroaşă gluma, şcolarul din Limoges a început 
să se vaite: 

- Văleleu, tăticule, mînca-ţi-aş sufletul, maica ta, Cristoase, 
îndură-te, tălică, nu mă păli, nu mă stilci, nu mă stropşi, că n-oi 
mai greşi, cît oi trăi! 

lar Pantagruel a spus: 

- Aşa? Va să zică ştii să vorbeşti ca oamenii? 

Apoi i-a dat drumul, fiindcă bietul limuzin, de frică, se 
scăpase pe el, iar nădragii lui, croiţi în coadă de peşte, fund 
neavînd, se spurcaseră de sus pînă jos. 

- Sfinte Pafnutie! a spus Pantagruel, ce mai pupăză! Naiba 
să-l ia de spirciit, că rău mai pute! 

Şcolarul a şters-o, ruşinat, şi toată viaţa a suferit de-o arşiţă 
cumplită, simțind mereu mîna lui Pantagruel, care îl stringea de 
gît. A murit de sete, cîtiva ani mai tirziu, adeverind prin 
cereasca pedeapsă ce l-a ajuns, spusele lui Aulu-Gelu, care ne 
învaţă să rămînem la graiul nostru firesc. Aşijderea ne îndeamnă 
şi Octavian August, să ne ferim de vorbele fără înţeles, aşa cum 
ocolesc cîrmacii corăbiilor, pe mare,colţurile de stîncă. 


CAPITOLUL VII 
Cum a ajuns Pantagruel la Paris şi despre frumoasele cărţi 
din librăria Sfîntul Victor 


Încheind cu bine anii lui de învăţătură în Orleans, Pantagruel 
a hotărît să plece la Paris. Dar tocmai cînd se pregătea de drum, 
a auzit că la Saint-Aignan din Orleans se află un clopot mare, 
îngropat în pămînt de mai bine de două sute paisprezece ani. 
Clopotul era atît de greu, încît, cu toate uneltele pe care le 
folosiseră enoriaşii, nu numai că nu izbutiseră să-l aşeze din nou 
la locul lui, dar nici măcar cu o palmă nu-l clintiseră de la 
pămînt. Au încercat, rînd pe rînd, toate mijloacele arătate de 
Vitruviu, Alberti, Euclide, Teon, Arhimede şi Hero, în De 
Arhitectura, De re oedificatoria şi De ingeniis1, dar degeaba, că 
nimic n-au isprăvit. 

Plecînd urechea cu bunăvoință la rugămintea oamenilor din 
acel oraş, Pantagruel a hotărit să ridice clopotul şi să-l suie în 
clopotniţă. S-a dus pe locul unde era clopotul şi l-a săltat de la 
pămînt cu degetul cel mic, atît de lesne, ca şi cum ar fi fost 
clopoţelul de la gitul unui erete. Înainte de a-l atîrna în 
clopotniţă, a dat o raită prin cetate, ţinîndu-l în mînă şi făcîndu-l 
să sune. Poporul s-a veselit foarte, dar ce-a urmat nu i-a mai 
fost pe plac, fiindcă, din pricina bătăii clopotului, tot vinul cel 
bun din Orleans s-a tulburat în butoaie şi s-a borşit. Băutorii n-au 
băgat de seamă decit în noaptea următoare, cînd, gustînd din 
acel vin stricat, au început să scuipe un fel de scamă albă, 
strigînd: 

- Ne-am umplut de Pantagruel! Ni s-a aprins gitlejul! 


1 Despre arhitecturi, Despre îndeletnicirea clăditului; Despre 
meşteşuguri (lat.). 


După această ispravă, Pantagruel a plecat cu însoțitorii lui la 
Paris. Aici toată lumea a dat buzna să-l vadă, căci aşa sînt făcuţi 
parizienii, totdeauna gata la îngrămădeală şi nerozi din firea lor, 
de la alfa la omega. Se uitau la el cu gura căscată, aiuriţi şi 
oarecum înfricoşaţi, temîndu-se să nu ia cu el zidurile Luvrului, 
aşa cum tatăl lui ridicase, oarecînd, clopotele de la Notre-Dame, 
ca să le atîrne, zurgălăi, la gitul iepei ce-o călărea. 


Zăbovind ciîtăva vreme la Paris, Pantagruel a învăţat 
temeinic cele şapte ştiinţe ale gîndirii, dar n-a voit să-şi mai 
lungească şederea, fiindcă - după cum spunea el - în Paris e 
plăcut să trăieşti, dar nu-i bine să mori: toţi calicii oraşului dau 
tîrcoale prin cimitirul Sfîntul Inocentiu şi îşi încălzesc şezutul cu 
osemintele morţilor. S-a minunat în schimb de frumoasele cărţi 
pe care le-a găsit în prăvălia librarului de la sfîntul Victor şi pe 
care le-a însemnat după cum urmează: 

Scripetum salutis1. 

Prohabum juris. 

Papucum Decretorum. 

Rodia Vitiorum. 

Despre oastea Domnului. 

Mătura şi făraşul predicatorului, de părintele Hocus-Pocus. 

Fuduliile de elefant ale vitejilor. 

Mătrăguna episcopilor. 

Marmotretus de bubonis et maimucis, cum commento 
Dorbellis. 

Decretum universitatis Parisiensis super profunditate 
muliercurarum ad pladtum. 

Cum i s-a arătat sfinta Gertruda unei călugăriţe din Poissy, 
care sta să nască. 

Ars honeste besendi in societate, de Mortuinum. 

Borcanul cu muştar al pocăinţei. 

Formicarum artium. 

De paharorum usu et honestate chefuendi, per Silvestrem 
erhieratent Jacobibemus. 

Concina, pe scurt. 

Traista notarilor. 

Aldămaşul măritişului. 

Ciubărul cu visuri. 

Pleava şi tăriţele legilor. 

Gustarea vinurilor. 

Diferitele mirosuri ale brînzei. 

Spalatorium scholarium. 


1 Bibliografie fantezistă, în care numeroase cuvinte din 
titlurile „latineşti" sînt de fapt cuvinte franţuzeşti (respectiv 
romăneşti) cărora li s-a dat, în scop burlesc, aspectul latin. 


Tartaretus: De modo cacandi. 

Fanfarele Romei. 

Bricot: De diferentis ciorbarum. 

Temeiul ascultătorilor. 

Încălţările smereniei. 

Scaunul cu trei picioare al înţelepciunii. 

Hîrdăul darurilor. 

Poticneala duhovnicilor. 

Plesnitoarea popilor. 

Reverendi patris fratris Lubini provincialii taclalia, de 
afumandis carnatibus, libri tres. 

Pasquilli, doctoris marmorei, de Capreoliscum ciulinis 
comendendis, tempora papali ab Ecclesia interdicto. 

Căldăruşa, în şase persoane, jucată de Diaconii-Parşivi. 

Ochelarii călătorilor care merg la Roma. 

Majoris: De modo faciendi carnatos. 

Cimpoiul prelaţilor. 

Beda:de Optimitate burtorum. 

Plîngerea notarilor împotriva puţinătăţii plăcintelor. 

Coada de cotoi a procurorilor. 

Slănină pe fasole, cum commento. 

Dulceaţa iertărilor. 

Praeclarissimi jurisutriusque doctoris Magister Piloţi. 
Ragquedenari de bobelidandis glossae Accursiane mofturis 
repetitio enucidilucurisissima. 

Stratagemata francacatoris, de Baignolet. 

Frantopinus: De re militari, cum figuris Ştefani. 

De usu et utilitate belituri equos et equas, authore Nostro de 
Chur. 

D.N. Rostocostopiciorongus: De mustarda post prandium 
servienda, lib, quatrodecim, apostolati per D. Fleacus. 

Jabolenus: De cosmographia purgatorii. 

Questio subtilissima utrum chimera, in vacuo burtispossit 
comendere secundas intentiones ? et fuit debatuta per decern 
hebdomadas in concilio Constantiensi. 

Pofta de mincare a judecătorilor. 

Cucuvaia cardinalilor. 

De calcaribus removendis decades undecim per Albericum 
de Rosata. 

Ejusdem: De castrametandis crinibus, lib. tres. 


Intrarea în Brazilia a lui Antoniu de Leiva. 

Marforii bacalarii, cubentis Rome de mascardiis cardinalium 
Mulis. 

Apologia aceluiaşi împotriva celor ce spun că măgarul papii 
nu bea decit apă. 

Pronosticatio que incipit Silvio Pipotamaris, balata per D.N. 
Aiuritus. 

Bamburini episcopi, de mulgetiarum profectibus enneades 
novem, cum privilegia papali ad trienium, et postea non. 

Fandoseala fetelor mari. 

Jucăria femeilor văduve. 

Guturaiul călugărilor. 

Cuvioasa gîngăveală a părinţilor celestini. 

Pomul pomenilor. 

Obrăznicia calicilor. 

Capcana teologilor. 

Muştiucul maeştrilor cîntăreţi. 

Leneveţii lui Olcam, la prima lor tunsoare. 

Magistri N. Frigepuium: De jumulitibus horarum 
canonicarum, lib. quadraginta. 

Clevetitorium confratriarum, incerto autore. 

Pantahuza măicuţelor sărmane. 

Mirosul spaniolilor nespălaţi, hiperaromatizaţi de Frai Inigo. 

Băuturica nevoiaşilor. 

Poltronismus rerum Italicarum, autore magistro Frigifer. 

R. Lullius: De moftoribus principum. 

De partibus secretibus hypocrisia, adore Jacobo Hocstralem, 
hereticomaestra. 

Caldaburtis de magistronostradorumque Beutoris, lib. octo 
galantissimi. 

Pirţurile copiştilor, scriitorilor, pisarilor, prescurtătorilor şi 
diacilor papali, culese de Regis. 

Calendarul pe o sută de ani pentru podagroşi şi sfrinţiţi. 

Manieres maturandi cuptoris, per D. Eccium. 

Fringhia negustorilor. 

Plăcerile vieţii mănăstireşti. 

Rapănul călugărilor făţarnici. 

Istoria farfadetilor sau a strigoilor cerşetori. 

Starea jalnică a ostaşilor schilodiţi în război. 

Înşelătoria dregătorilor. 


Cîntarul vistiernicilor. 

Moftarium Sorbonifornium. 

Rimele vinătorilor de rime. 

Foalele alchimiştilor. 

Ţintarul pantahuzelor, adunat de fratele Serratis. 

- Volth mnarbothim dai gousch pal frapin duch im scoth 
pruch galeth dai Chinon, min foulthrich al conin butbathen doth 
dai prim.1l 

- Ati înţeles ceva? a întrebat Pantagruel pe însoțitorii săi. 

Epistemon a răspuns: 

- Bănuiesc că ar fi limba antipozilor; naiba să mă ia dacă am 
înţeles o silabă! 

Pantagruel a spus străinului: 

- Prietene, nu ştiu, poate că zidurile vor fi avînd urechi, cum 
se spune, dar nici unul dintre noi nu pricepe ce spui. 

Noul venit a vorbit atunci în italieneşte: 

- Signor mio, voi vedete per essempio che la Cornamusa 
non suona mai s'ela non a ii venirepieno. Cosi io parimente non 
visaprei contare le mie fortune, se prima ii tribulato ventre non a 
la solită refectione. A quale e adviso che le mani et li dent 
habbiano perso ii loro ordini naturale et del tute annichillati.2 

Epistemon a spus: 

- Limba aceasta încă n-am ajuns a o cunoaşte. Călătorul a 
vorbit pe englezeşte: 

- Lord, if you beso vertuous of intelligence, as you be 
naturally releaved io the body, you should have pity of me; for 
nature hath made us equal, but fortuna hath some exalted, and 
others deprived: nevertheless is vertue often deprived, and the 
vertuous men despised: for before the last end none is good.s 

- Nici atita ! a spus Pantagruel. Panurge a dat-o pe 
ungureşte: 

- Jona andie guaussa soussy etan beharda er remedio 
beharde versela ysser landa. Anbates otoy y es nausu ey 
nessassu gourray proposian ordine den Non-yssena batya 
facheria egabe gen herassy badia sadassu nouraa ssia. Ar an 
Hon-duan gual de cydassu naydassuna. Estou oussyc eguinan 
soury hin er darstura eguy harm. Genicoa plasar vadu 

- Genicoa, fă-te-ncoa! a strigat Eudemon. lar Carpalin a 
spus: 

- Să-mi sară ochii, dacă am priceput cît îi negru sub unghie ! 


1 Cuvinte într-o limbă inexistentă. 

2 Vezi bine, doamne, că nici cimpoiul, bunăoară, nu 
răsună dacă n-are burta plină; tot asemenea nici eu nu-ţi 
pot depăna istoria mea, dacă tulburatu-mi pîntece nu-şi 
dobîndeşte o temeinică îndestulare; căci am început a cugeta că 
mîinile şi măselele şi-au pierdut slujba lor firească şi sînt pe 
cale de a pieri cu totul (italiană diformată.) 

3 Dacă eşti, doamne, tot atit de tare la minte pe cît eşti de 
voinic la trup, va să te milostiveşti de mine, căci firea ne-a 
plăsmuit deopotrivă, dar norocul a crescut pe unii şi pe alţii i-a 
scăzut. Şi totuşi virtutea e adesea nesocotită şi oamenii virtuoşi 
dispreţuiţi, căci nimeni nu este cu adevărat bun înainte de 
ceasul cel de pe urma, idem). 

4 La toate relele trebuie, doamne, să fie şi un leac; să 
trăieşti cum se cade, iată anevoinţa. Cît m-am rugat de 
domnia-ta ! Fă să fie rînduială în cuvintarea noastră; şi va fi, 
de bună seamă, dacă vei spune să vină ce trebuie casă mă 
saturi. Pe urmă, întreabă-mă tot ce vei voi. Şi nu vei greşi 
dacă vei cheltui, cu ajutorul lui Dumnezeu, îndoit (bască, idem). 

Străinul a vorbit apoi în limba cehilor: 

- Prug frest frins sorgmand strochdt drhas pag 
brlelangGravot chavygny pomardiere rusth pkalhdracg 
Deviniere preş Nays. Beuille kalmuch monach drupp 
delmeuppust rincq dirndodelb up drent loch mine stz ringuald 
de vins ders cordelis bur jocst stzampenaras .x 

- Creştinească o fi limba aceasta, prietene, sau e limba lui 
Păcală? E o limbă pe ghiceală, a spus Epistemon. 

Călătorul a luat-o prin graiul olandezilor: 

- Heere, ie en spreeke anders geen taale dan kersten taele: 
my dunct no-chtans al, en seg ie u niet een woordt mynen nood 
verklaart ghenonch wat ie be-gere; geef my wyt bermherticheigt 
yet waer van ie ghevoed maghzunch.2 

- Tot aia! a spus Pantagruel. 

Străinul a vorbit spanioleşte: 

- Seignor, de tanto hablar yesoy cansado por que suplico 
avostra reverenda que mire a los perceptos evangelicos, para 
que ellos movan vuestra reverenda a lo que es de consciencia; y 


si ellos non bastaren para mover vuestra reverenda a piedad, yo 
supplico que mire a la piedaă natural, la qual yo creo que le 
movera como es de razon, y coneso non digo mas.3 

Pantagruel a spus: 

- Bine, prietene. Nu pun nici o clipă la îndoială că ştii să 
vorbeşti mai multe limbi: dar alege din ele una, pe care s-o 
înţelegem şi noi. 

Călătorul a început atunci în limba daneză: 

- Myn Herre, endog ie g med inge tunge ta lede, lygeson 
boeen ocg uskuulig cveatner: Myne Kleebon och my ne legoms 
magerhed udviser alligue klalig huuad tyng meg meest behoff 
girereb somder sandeligh mad och drycke: hvuarpor for-barme 
teg omsyder offuermeg: oc befarlat gyffuc meg nogneth: 
affhvylket ieg kand styve myne groendes magher lygeruff son 
man Cerbero en soppe forsetthr. Soa shal tuloaffue lenge och 
lycksaltigth.i 

- Îmi pare că astfel vorbeau goții, şi să mă ierte Dumnezeu, 
tot aşa îi zicem şi noi din şezut. 


1 Cuvinte într-o limbă inexistentă. 

a Nu mă rostesc, doamne, în grai necreştinesc; şi totuşi, 
chiar dacă n-aş spune un singur cuvînt, zdrenţele cu care mă 
acopăr ar fi singure în stare să-ţi dezvăluie ce doresc. Fii atit de 
milosîrdnic şi dă-mi ceva de mincare (olandeză, diformată). 

3 Sînt, doamne, ostenit de atita vorbă; rog aşadar pe 
cuvioşia-ta să ia în seamă poruncile Sfintei Evanghelii, care vor 
îndupleca pe cuvioşia-ta la o faptă în cuget curat; şi dacă 
acestea nu vor fi volnice să îndemne pe cuvioşia-ta la milă, o 
rog să ia în seamă mila firească, aceea care, sînt încredinţat, 
fără greşeală, o va mişca; şi după asta nu mai zic nimic 
(spaniolă, idem). 

4 Chiar dacă, precum copiii şi dobitoacele, n-aş grăi, în nici 
o limbă, doamne, şi încă straiele şi slăbiciunea trupului meu 
ar arăta limpede ce-mi lipseşte: de mincare şi de băut; 
milostiveşte-te aşadar şi spune să-mi dea cu ce să-mi ogoiesc 
lătratul stomacului, tot astfel precum aşezi un blid cu ciorbă 
dinaintea cîinelui Cerber. Astfel vei vieţui îndelung şi fericit 
(daneză, idem). 


Atunci străinul a spus: 


- Adoni, scholom lecha: im ischar harob hal habdeca, 
bemeherah thithen 

ii kikar lehem, chancathule: laah al adonai cho nen ral.1 lar 
Epistemon a răspuns: 

- De data aceasta sînt lămurit. E limba ebraică şi îmi dau 
seama că o vorbeşte ca un cărturar. 

Călătorul a spus mai departe: 

- Despota tinyn panagathe, diatisy mi uc artodotis, horas gar 
limo anali-scomenon eme athlios, ke en to metaxy eme uc eleis 
udamos, zetis de par emu ha u chre. Ke komos philologi pantas 
homologusi tote logus te kerhemata perita hypar-chin, opote 
pragma afto paşi delonesti. Entha gar anankei monon logiisin, 
hina pragmata (hon peri amphisbetumen) me prosphoros 
epiphenete.2 

lar Carpalim, unul din însoțitorii lui Pantagruel a spus: 

- Aha! Mi se pare că vorbeşti greceşte.Ai fost în Ţara 
Grecească? 

Călătorul a răspuns: 

- Agenou dont oussys vou denaguez algarou, nou den farou 
zamist vou mariston ulbrou, fousquez vou brol tam bredaguez 
moupreton den goul houst, daguez, daguez nou croupys fost 
bardou noflist nou grou. Agou paston toi nalprissys hourtou los 
ecbatonous, prou dhouquys brol panygou den bascrou nou dous 
caguous goulfren goul oust troppassou.z 

- Am început să mă dumiresc, a spus Pantagruel. Asta e 
limba care se vorbeşte la noi în Utopia. Sau, după cum sună la 
ureche, una asemănătoare. 

Dar înainte de a sfirşi vorba, străinul şi-a schimbat graiul: 

-Jam toties vos, per sacra, perque deos, deasque omnis, 
obtestatus sum, ut, si qua vous pietas permovet, egestatem 
meam solaremini nec hilum proficio clamans et ejulans. Sinite 
quaeso, sinite, virii impii, quo me fata vocant abire, nec ultra 
vanis vestris interpellationibus obtundatis, memores veteris 
illius adagii, quo venter famelicus auriculis carere dicitur. 

- Ascultă prietene, l-a întrebat încă o dată Pantagruel. Nu ştii 
să vorbeşti franţuzeşte? 


1 Pacea fie cu tine, doamne! Dacă voieşti a face un bine 
slugii tale, dă-mi de îndată o coajă de piine, căci scris este: 
„Cine pe săraci ajută, pe Dumnezeu împrumută" (ebr.). 


8 De ce, prea bunule stăpiîn, nu-mi dai o bucată de piine? Mă 
vezi pierind mişeleşte de foame, şi n-ai nici o milă de mine, şi 
mă întrebi o sumedenie de lucruri fără nici o noima. Şi totuşi, 
prietenii înţelepciunii se învoiesc cu toţii să creadă că orice 
cuvîntare sau cuvînt sînt de prisos cînd faptele sar în ochi. 
Cuvintele nu sînt de trebuinţă decit acolo unde faptele pe care 
le cercetăm nu se arată cu limpezime (elină, cu pronunțare 
modernă). 

a Alt limbaj închipuit. 

De mai multe ori te-am rugat, pe cele sfinte, pe zei şi pe 
zeițe, să-mi alini, dacă ai un pic de milă, sărăcia, dar strigătele 
şi jelaniile mele nu mi-au ajutat la nimic. Lăsaţi-mă dar, lăsați- 
mă, ameni fără milă, să mă duc unde mă cheamă ursita, şi nu 
mă mai osteniţi cu întrebările voastre deşarte, ci vă aduceţi 
aminte de vorba veche, care zice că pintecele flămînd urechi n- 
are (lat.). 


- Foarte bine, seniore. Mulţumesc lui Dumnezeu, e limba pe 
care am supt-o la sînul maicii mele. Sînt născut şi crescut de mic 
copil în grădina Franţei, adică în Tourraine. 

- Dacă-i aşa, te rog să-mi spui: cum te cheamă şi de unde 
vii? Căci atit de mult te-am îndrăgit, încît dacă vei asculta de 
dorinţa mea, vei rămîne lîngă mine toată viaţa şi vom fi prieteni 
împreună, cum au fost Eneea şi Achates. 

- Seniore, numele meu adevărat, pe care l-am primit la 
botez, e Panurge. Acum viu din Ţara Turcului, unde am fost ţinut 
în robie de cînd pornisem la Metalin cu război împotriva 
paginilor. Bucuros mă voi învrednici să-ţi istorisesc păţaniile 
mele, care sînt mai minunate decit ale lui Ulise: dar fiindcă ţi-a 
fost voia să mă iei pe lîngă domnia-ta (ceea ce primesc, 
făgăduindu-ţi să te urmez pînă la mama-dracului), avea-vom 
destule clipe de răgaz pentru poveşti. în această clipă simt 
grabnica nevoie de a mă întrema, aflindu-mă cu burta goală, 
gitlejul uscat, iar măselele (toate) crăpate de foame. Gata sînt 
să mă aşez la înfulecat, şi te încredinţez că îţi va fi plăcut să mă 
priveşti mîncînd. Dă poruncile cuvenite - şi Doamne-ajută ! 

Pantagruel a hotărît să fie dus la locuinţa sa şi să i se dea de 
mîncare pe săturate. Ceea ce s-a făcut. Panurge a îmbucat din 
toate, ospătîndu-se pînă în fapt de seară, cînd s-a virit în 
aşternut, o dată cu găinile. A dormit fără vise pînă a doua zi la 


ceasul prînzului, iar de cum a făcut ochi, s-a strămutat, în trei 
paşi şi-o săritură, din culcuş de-a dreptul la masă. 


CAPITOLUL X 
Cum a judecat Pantagruel o pricină încurcată, dovedindu-se 
mai înţelept decît Solomon 


Amintindu-şi despre sfaturile tatălui său şi voind să-şi 
încerce puterile minţii, Pantagruel a chemat pe toţi învățații la 
întrecere pe la diferitele răspiîntii ale oraşului, punîndu-le în faţă 
nouă mii şapte sute şaizeci şi patru de întrebări, toate 
îndoielnice. 

La capătul uliţei Fouarre a ţinut piept cu dascălii, magistrii şi 
retorii Parisului, lăsîndu-i pe toţi cu gura căscată. Apoi s-a 
războit la Sorbona cu teologii vreme de şase săptămîni, de 
dimineaţă de la ceasurile patru şi pînă seara la şase, lăsînd un 
răgaz de două ceasuri la prînz, ca să nu stingherească prea mult 
tabietul de odihnă şi băutură al acelora. Au venit şi au stat de 
faţă cei mai mulţi din nobilii de la curte, preşedinţii, perceptorii, 
sfetnicii oraşului, advocaţii, socotitorii, scriitorii şi atîţi alţii, 
laolaltă cu dregătorii, doftorii si popii. Unii din aceştia şi-au luat 
inima în dinţi şi s-au amestecat în vorbă, dar Pantagruel, 
răsturnînd sofistica lor şubredă, i-a pus cu botul pe labe pe toţi, 
dovedindu-le că nu sînt altceva decit nişte vite încălţate. 

Astfel s-a lăţit faima despre ştiinţa lui minunată. Gura lumii a 
început să turuie şi să poarte vorbele, încît pînă şi leliţele din 
tîrg, precupeţele, spălătoresele, vinzătoarele de plăcinte, 
ascuţitoarele de cuțite şi codoaşele îşi dădeau coatele şi 
şuşoteau cînd îl vedeau trecînd: 

- Uite-l! 

Ceea ce văzind, Pantagruel s-a bucurat, ca altădată 
Demostene atenianul, prinţul oratorilor, cînd îl arăta cu degetul 
vreo babă pricăjită, zicînd: 

- Asta-i, maică ! 

Tocmai atunci venise spre judecată în faţa înaltei curţi o 
pricină între doi mari seniori: de o parte domnul Pupăndos ca 
pîrîtor şi de partea cealaltă domnul Soarbezeamă, piritul. 

Neînţelegerea dintre ei era atît de încurcată şi atît de greu 
de dezlegat după litera legii, încît juzii nu înțelegeau o buche. 
Regele dăduse poruncă să se adune laolaltă patru din cele mai 


de seamă şi mai învăţate Parlamente ale Franţei, dimpreună cu 
Sfatul cel Mare al Sorbonei şi cu cei mai renumiţi dascăli, nu 
numai din Franţa, dar şi din Englitera şi Italia, ca Jason, Filip 
Dece, Petrus de Petronibus şi o grămadă de alţi cărturari, bătrîni 
cititori de pravili; şi cu toate că au stat şi şi-au bătut capul timp 
de patruzeci şi şase de săptămîni, n-au izbutit să lămurească 
pricina, şi nici să-i găsească o dezlegare după temeiul dreptului, 
rămînînd pentru aceasta atit de ruşinaţi, încît se scăpau pe ei de 
ciudă şi de necaz. 

Pînă într-o zi, văzînd că li s-au sleit creierii de-atita cugetare, 
unul, anume Du Douhet, cel mai învăţat, mai priceput şi mai 
chibzuit dintre toţi, s-a ridicat şi a spus: 

- Domnilor, vreme îndelungată s-a scurs, de cînd ne-am 
adunat aici, şi iată că nimic nu isprăvirăm, neputînd nici să 
adîncim, nici să limpezim această pricină, pe care cu cit o 
cercetăm mai cu luare-aminte, cu atît mai puţin o pricepem, 
spre marea noastră ruşine şi neiertată nevrednicie. După a mea 
părere, numai cu hulă şi cu ocară ne vom alege pînă la sfîrșit, 
fiindcă nimic altceva nu facem decit să tăiem frunză la cîini. 
lată, aşadar, ce-am socotit. Aţi auzit cu toţii vorbindu-se despre 
acel mare bărbat numit magistrul Pantagruel, care, după 
cuvîntările ce-a ţinut şi după biruinţele ce-a cîştigat în faţa lumii 
asupra, tuturora, s-a dovedit a fi cel mai de seamă învăţat al 
vremii noastre. Cred şi spun că ar fi bine să-l chemăm şi să-i 
supunem spre judecată întreaga pricină, fiind cel din urmă si 
singurul care va putea să-i găsească o dezlegare dreaptă. 

Toţi ceilalţi sfetnici şi dascăli şi-au dat învoirea lor, şi fără să 
întîrzie au trimis să-l caute pe Pantagruel, cu rugămintea de-a 
binevoi să cerceteze pricina de-a fir-a-păr, aducînd hotărîrea pe 
care o va găsi de cuviinţă. Apoi i-au pus la îndemînă dovezile 
scrise ale împricinaţilor: cîţiva saci plini pînă în vîrf, cam cît ar 
duce în spinare patru măgari zdraveni. 

Pantagruel a întrebat: 

- Domnilor, cei doi seniori care se judecă, sînt în viaţă? 

- Da. 

- Atunci, la ce naiba poate să slujească mormanul ăsta de 
hîrtii şi de hiîrţoage, pe care v-aţi ostenit să mi-l puneţi dinainte? 
N-ar fi mai nimerit să-i ascultăm pe împricinaţi, poftindu-i să-şi 
dovedească dreptatea prin viu grai, decit să ne pierdem vremea 
cu cetania acestor bazaconii, care nu-s altceva decît minciuni 


ticluite dinadins, şiretlicuri diavoleşti de-ale lui Cepota şi altor 
răstălmăcitori de legi? N-am nici o îndoială, că atit domniile- 
voastre cît şi ceilalţi care au luat pe seama lor această judecată, 
mai rău aţi încurcat pricina , altminteri lesne de cumpănit, 
născocind singuri o puzderie de teoieiuri pro şi contra, răscolind 
tot soiul de chichiţe lipsite de noimă şi luîndu-vă după susţinerile 
prosteşti ale unor nerozi ca alde Accursius, Baldius, Bartolius, 
Castro, Imola, Hipolit, Panormus, Bertachinus, Alexandru, 
Curtius1 şi alţi clănţăi bătrîni, care n-au fost în stare să 
lămurească nici cel mai prizărit paragraf din Pandecte, ca nişte 
viței la poartă nouă, fără nici o pătrundere a legilor, neştiind nici 
greceşte, nici latineşte, ci numai limba goților şi a altor barbari. 
Să nu uităm că cele dintii legi ne-au fost lăsate de greci, după 
cum însuşi Ulpian mărturiseşte, primind de la ei o mulţime de 
cugetări şi ziceri elineşti; aceste legi au fost scrise apoi în cea 
mai aleasă şi mai bogată limbă din cîte au vorbit oarecînd 
neamurile latineşti. Nu voi lăsa deoparte pe Salustiu, pe Varo, 
pe Cicero, pe Seneca, pe Titus Livius şi pe Quintilian. Cum 
puteau să adincească înțelesurile dreptului bătrînii noştri 
iurişti-aiurişti, cînd în viaţa lor n-au avut sub ochi o carte 
latinească adevărată, după cum prea îndeajuns o dovedesc prin 
felul lor de a scrie, care poate fi al unui hornar, al unui bucătar 
sau spălător de vase, dar nicidecum al unui om de legi. 

Mai mult decit atit. Legile sînt rodul firesc al unor silinţi de 
filozofie şi morală. Cum vor putea să le priceapă nişte zăluzi, 
care n-au învăţat din filozofie şi morală nici cît măgarul meu? Cit 
priveşte umanioarele şi ştiinţa despre aşezările lumii vechi - 
care îşi au însemnătatea lor - aş putea să-i asemăn mai degrabă 
cu o broască riioasă, împodobită cu pene, sau cu un guşat care 
şi-ar agăța de grumaz o cruce, ca să nu i se vadă beteşugul. Nu 
numai atit, dar din tot ce-au scris acei nerozi nimic nu se poate 
înţelege, după cum voi dovedi într-o zi negru pe alb. 

De aceea, dacă doriţi cu adevărat să iau spre cercetare 
această pricină, aruncaţi mai întîi în foc toate hirţoagele şi 
chemaţi înaintea mea pe cei doi seniori. După ce îi voi fi 
ascultat, vă voi împărtăşi judecata mea, fără aiureli şi falsicării. 


1 Accursius, Baldius etc. - principalii glosatori ai dreptului 
roman, care îl aduseseră în starea de neclaritate de unde se 
străduiau să-l scoată oamenii Renaşterii. 


După cum bine ştiţi, în orice adunare sînt mai mulţi nebuni 
decit înţelepţi. (Titus Livius adăuga, vorbind despre cartaginezi, 
că întotdeauna nebunii îi răpun pe înţelepţi.) S-au găsit, aşadar, 
destui care s-au ridicat împotriva celor spuse de Pantagruel; dar 
numitul Du Douhet i-a ţinut cu dirzenie partea, recunoscînd că 
toate acele condici şi catastife, cercetări şi încheieri, întîimpinări 
şi îndreptări, nu sînt decit tertipuri drăceşti întru măsluirea 
dreptăţii şi amînarea judecății, pe care va trebui să le lase în 
plata Domnului, dacă vor să hotărască după măsura cinstită a 
înţelepciunii şi după duhul Evangheliei. 

In cele din urmă, toate terfeloagele au fost arse, iar cei doi 
împricinaţi au venit să se înfăţişeze, în carne şi oase. Pantagruel 
i-a întrebat: 

- Dumneavoastră vă judecaţi? 

- Da, domnule, au răspuns amindoi într-un glas. 

- Care dintre dumneavoastră e piritorul? 

- Eu, a răspuns seniorul de Pupăndos. 

- Prea bine. Arată-mi cu de-amănuntul dreptatea domniei- 
tale. Dar să spui adevărul, tot adevărul şi numai adevărul, 
fiindcă - asta mi-i crucea ! - la cea dintii minciună îţi voi lua 
capul de pe umeri, ca să afli odată că în faţa judecății nu trebuie 
să umbli cu înşelăciuni. Să nu ascunzi nimic şi să nu născoceşti 
ce n-a fost.Vorbeşte ! 


CAPITOLUL XI 

Cum s-au apărat singuri cavalerii de Pupăndos şi 
Soarbezeamă, înaintea lui 

Pantagruel 


Cavalerul de Pupăndos a început astfel: 

- Domnule, adevărul adevărat este că o femeie de la curtea 
mea s-a dus la tîrg cu nişte ouă să le vîndă. 

- Pupăndos, pune-ţi pălăria în cap, a spus Pantagruel. 

- Mulţumesc. Tocmai atunci treceau şase firfirici între cele 
două tropice şi o lescaie, mai ales că pe Munţii Rifani bîntuise în 
vara aceea o secetă cumplită de şmecherii, din pricina răfuielii 
de baliverne, care se iscase între baranguini şi acursieri, după 
răscoala elveţienilor adunaţi în număr de trei, şase, nouă şi 
zece, pentru a culege visc de Anul nou, la zi-ntii, cînd se adapă 


boii cu ciorbă şi fetele mari primesc o cheie de cărbune, ca să 
dea ovăz la cîini. Toată noaptea ne-am trudit (cu mîna pe ulcică) 
să trimitem ştafete călări şi pe jos, pentru a opri corăbiile, 
fiindcă croitorii încercaseră să taie ciucurii pe care îi şterpeliseră 
şi să facă din ei 

un puşcoci de soc, 

să mute marea din loc, 

care între timp se-ngroşase dintr-o oală de varză (după 
spusa strîngătorilor de fîn). Dar doftorii, cercetînd semnele 
udului, n-au putut să spună dacă 

dropia, în vîrf de par, 

gusta cuie cu muştar, 

ci numai atît, că domnii de la curtea regelui puseseră 
oprelişte sfrinţiei, să nu mai dea tircoale căldărarilor şi să nu mai 
umble serta-ferta în timpul slujbelor bisericeşti, întrucît miîrlanii 
începuseră să joace furlana după diapazon, 

cu călcîiele în foc şi cu capul la mijloc, 

după cum spunea bunul nostru Bondoc. Ah, domnilor mei, 
Dumnezeu pe toate le întocmeşte după voia lui, dar a fost odată 
un căruţaş, care a dat cu tifla ursitei sale, pocnind din bici, ceea 
ce s-a întîmplat pe cînd se întorcea de la bilci cu magistrul Anton 
Lăptucă, uns de curînd doftor în anafura, cum spun tiîlcuitorii 
canoanelor. Dar ceea ce face măreţia paresemilor - opt cu a 
brînzii, sfinte Sisoe, e că 

poţi s-o duci într-o mîncare, 

de la Paşti la înălţare, 

fiindcă, după cum se ştie, 

buturuga mică răstoarnă carul mare. 

Dar sutaşul n-a aşezat banul în ţintă destul de sus ca să nu-l 
ajungă aprodul ce-şi lingea de jur împrejur degetele cu pană de 
giscă, anevoindu-se să vadă de departe hornul hanului „La 
patruzeci de şopirle", vîrite în cei douăzeci de ciorapi ai 
datornicului păsuit pe cinci ani. Dar dacă mai bine te gîndeşti, 
nu dai vrabia din mînă pe cioara de pe gard, fiindcă ţinerea de 
minte se pierde dacă ţi se întîmplă să îmbraci nădragii pe dos. 
Asta e ! Dumnezeu să aibă în paza lui pe nădrăgari! 

Pantagruel l-a îmbărbătat: 

- Foarte bine, prietene, foarte bine! Vorbeşte domol şi nu te 
mînia. Am început să înţeleg cum stau lucrurile. Grăieşte mai 
departe. 


- E foarte adevărat ce spun unii, că omul trebuie să fie cu 
ochii în patru, fiindcă prevederea e mama înţelepciunii. Dar 
femeia despre care vă vorbesc n-a putut, sărmana, rostindu-şi 
rugăciunea - gaudes şi audi nos1 - să-şi pună pe umeri muchea 
de cuţit a diplomelor Sorbonei, fără să se stropească îngereşte, 
acoperindu-se cu un şapte de caro şi trăgind o sabie zburătoare 
pe locul unde se vînd steagurile vechi, rămase în urma 
zugravilor din Flandra, după ce aceştia isprăviseră cu potcovitul 
greierilor. Şi mă mir că oamenii nu s-au deprins să clocească, de 
vreme ce e atit de plăcut să stai pe ouă. 

Seniorul de Soarbezeamă a încercat să-i taie vorba, dar 
Pantagruel l-a repezit: 

- Ei, fire-ai tu să fii, cine ţi-a dat voie să vorbeşti? Mă trec 
toate năduşelile căutînd să descurc pricina voastră, şi tu vii să 
mă mai baţi la cap? Linişte, la naiba, linişte ! Ai să dai din tine 
tot ce ştii, cînd ţi-o veni rîndul. Vorbeşte mai departe, Pupăndos, 
şi nu te grăbi. 

- Aşadar, văzînd că în această privinţă Sancţiunea 
pragmatică rămîne enigmatică, deşi papa a făgăduit fiecăruia să 
dea drumul vînturilor după buna lui plăcere, dacă flanelele albe 
n-ar fi vărgate şi oamenii n-ar fi atît de săraci, făcîndu-şi cruce 
cu mîna stingă, curcubeul măcinat de curînd la Milan pentru a 
face să răsară ciociîrliile, ar fi îngăduit ca femeia despre care 
vorbesc să-şi potolească durerile de şale cu lapţi de peşte luaţi 
pe datorie - fără de care n-am putea să aflăm cum sînt croite 
cizmele vechi. 

Şi cu toate acestea, loan Viţelul, vărul ei dinspre mamă, bine 
scuturat într-un cazan cu scrisori tipărite, a sfătuit-o să nu spele 
rufele în albia ei mişcătoare, fără să dea mai întîi foc hirtiilor: soţ 
sau făr'de, fiindcă 

Non de ponte vădit 

Qui cum sapientia cădit,2 

mai cu seamă că dumnealor de la Curtea Condicilor nu se 
pot înţelege la numărătoarea flautelor nemţeşti, cu care s-a 
tipărit la Anvers Ochelarii prinților. Dar, iată, domnilor, că e de 
ajuns o mărturie mincinoasă, ca judecata să dea dreptate părţii 
potrivnice ! Noi, dorind a ne supune dorinţei regelui, ne-am 
înarmat din cap pînă în picioare cu petice de burtă, spre a vedea 
cum culegătorii viilor noastre şi-au sfîrtecat pălăriile şi s-au 
preschimbat în sperietoare, fiind vremea tirgului neprielnică şi o 


mulţime de arcaşi nevoind a ieşi la paradă, cu toată înălţimea 
hornurilor (şi prisosul de rapăn şi de oase-moarte) ale 
prietenului meu Măgăreaţă. De altfel, anul acela se făcuseră 
scoici multe în ţinutul Artois, spre marea bucurie a tăietorilor de 
lemne, care mîncau pe nespălate pînă le plesnea birneţul. Dacă, 
după pofta inimii mele, toată lumea ar avea glas frumos ca 
aceia, jocul cu mingea la perete ar merge mai uşor şi tertipurile 
folosite la tălpuirea gramaticii ar luneca mai lesne pe apa Senei, 
sub Podul Morarilor, aşa cum a hotărit regele Canarilor în 
diploma care se mai păstrează printre hiîrtiile vechi ale 
cancelariei acestui ţinut. 


1 Primele cuvinte ale unor rugăciuni catolice (lat.). 

1 Cine cade cuminte nu merge de pe pod - parodiere a 
proverbului: Non de ponte cădit iui cum sapientia vădit: cine 
merge cuminte nu cade de pe pod (lat.). 


...Drept aceea, domnule, vă rog să binevoiţi a hotărî cele de 
cuviinţă cu despăgubiri, cheltuieli de judecată şi dobiînzi. 

Pantagruel l-a întrebat: 

- Prietene, mai ai ceva de spus? Pupăndos a răspuns: 

- Nu, domnule, am spus tot ce a fost tu autem şi nimic n-am 
schimbat, pe cuvîntul meu de cinste. 

- Aşadar, domnule de Soarbezeamă, a spus Pantagruel, e 
rîndul dumitale.Vorbeşte cît mai scurt, fără să laşi deoparte 
nimic din ceea ce ar putea să lumineze judecata. 


CAPITOLUL XII 
Cuviîntarea seniorului Soarbezeamă 


Seniorul Soarbezeamă şi-a început astfel cuvîntarea sa: 

- Domnule, domnilor, dacă dreptatea oamenilor ar ieşi la 
iveală într-o judecată cumpănită, tot atit de lesne precum 
musca se zăreşte în lapte, lumea - naiba să mă ia! - n-ar mai fi 
roasă de şoareci precum este, după cum mulţi care şi-au pierdut 
potcoavele în chip mişelesc ar fi fost feriţi de asemenea 
pacoste. Susţinerile părţii potrivnice ar putea să pară, pe 
deasupra, adevărate; în ceea ce priveşte însă temeiurile de jure 
şi defactol, înşelăciunea, viclenia şi tertipurile mărunte se 
ascund ca într-un ghiveci cu flori. 


Pot oare să rămîn nepăsător, cînd vine unul să-mi sufle în 
ciorba din care mă ospătez, să-mi tulbure liniştea şi să-mi 
zăpăcească mintea, făcînd dragoste şi cîntînd: 

Cine bea, mîncînd din ciorbă, 

Nu mai suflă, mort, o vorbă! 

Maică-precistă ! cîţi viteji căpitani de oaste n-am văzut pe 
cîmpul de bătaie împărțind verilor lor ghionti de apă sfinţită, ca 
să se fiţiie dumnealor mai în voie, cîntînd din lăută, trimbiţind 
din şezut şi dîndu-se de-a tumba pe acoperiş în botfori noi, 
împodobiţi cu mustăţi de stacoji? Astăzi lumea s-a stricat la cap 
din pricina postavului englezesc de Leicester; unii cad în desfriu, 
alţii se leagă la falcă de teama iernilor geroase. lar dacă 


judecata nu va face dreptate, nimic nu vom mai secera în ăst-an 
| 


De drept şi de fapt (lat.). 


De cîte ori un om sărac se apropie de cazanul cu aburi să-şi 
spele gura de baliga vacii, sau porneşte la tîrg să-şi cumpere 
încălțări de iarnă, căprarii aflaţi în trecere sau armaşii de pază 
primesc pe de-a rîndul cîte o fiertură de clistir cu prisosuri de 
burtă, trecute printr-un scaun găurit, deasupra capului. Dar, 
pentru atît de puţin lucru, să se apuce unii să roadă ţiţele şi să 
facă tocană din linguri de lemn? Oamenii gîndesc de multe ori 
într-un fel, iar Dumnezeu hotărăşte altminteri, căci după ce 
apune soarele, toate dobitoacele stau la umbră. Puteţi să mă 
credeţi pe cuvint, fiindcă vă voi aduce în privinţa, aceasta 
dovezi temeinice şi limpezi ca lumina zilei. 

În anul treizeci şi şase, am cumpărat un dulău nemtesc cu 
urechile tăiate, din lînă bună, vopsit pestriţ, cum mă 
încredinţară toţi giuvaergiii. S-a întîmplat însă, că notarul a mai 
pus de la el un et-caetera. Nu sînt destul de învăţat ca să apuc 
soarele cu mîna, dar din strachina cu unt, în care se călesc 
uneltele vulcanului, am auzit că pastrama de vacă te-ar face să 
nimereşti butoiul cu vin noaptea fără lumînare, chiar de ar fi pitit 
în traista unui cărbunar încălţat cu cizme şi înveşmiîntat cu 
platoşa şi genunchierele ce-i trebuiesc pentru a rumeni capul de 
miel la tavă. De asemeni am auzit spunîndu-se, că e bine să te 
dai în dragoste într-o pădure care a ars de curînd, şi e semn de 
noroc dacă îţi trece o vacă neagră pe dinainte. 


Am întrebat pe dumnealor cărturarii, iar aceştia, adîncind 
lucrurile, m-au sfătuit să secer la vară într-o pivniţă cu hirtie, 
cerneală, pene şi bricege lioneze pescuite în Ron şi adunate 
talmeş-balmeş; fiindcă hamurile, dacă intră la apă, rugina le 
roade ficaţii, ca să nu mai pomenim despre cîrceii care te-apucă 
uneori după masă, din care pricină zic unii că s-ar fi ridicat 
preţul la sare. 

să nu credeţi, domnilor, că în clipa cînd numita femeie îşi 
ungea buricul cu clei pentru a-l lăsa drept amintire ostaşului ce- 
şi alesese, şi pe cînd tocătura caltaboşului trecea în punga 
cămătarilor, ea n-avea altceva de făcut, pentru a scăpa de furia 
mîncătorilor de oameni, decit să lege un pumn de ceapă cu o 
sută de Ave Maria şi cu praporul unui vițel de soi, din crescătoria 
alchimiştilor; apoi să-şi scuture papucii şi să-i prăjească puţintel, 
tîrîş-grăpiş, cu sos de sfeclă, ascunzîndu-se în gaură de şarpe ca 
să ferească jumările. Dacă zarurile, cum vedeţi, nu vor să cadă 
decit la unu-unu, la trei-trei, şi iar la unu-unu, îi aştern iubitei 
culcuş într-un colţ al patului, o giugiulesc uite-aşa şi iar aşa, 
sorbind cu nesaţ din gavanosul coturnurilor frumos croiţi după 
măsură. Se vor bucura bobocii de giscă ieşiţi din găoace, care 
joacă fripta aşteptind să bată fierul pe nicovală şi să pună ceara 
la fiert pe seama băutorilor de bere. E drept că, cei patru boi 
despre care e vorba aveau ţinerea-de-minte cam scurtă; totuşi, 
fiindcă doreau a învăţasă cînte, nu se temeau nici de cormorani, 
nici de rațele leşeşti, încît oamenii de pe moşia mea spuneau 
plini de nădejde: „Pruncii aceştia vor creşte mari şi vor fi cei 
dintii în ştiinţa numerelor, ceea ce va întări cu prisosinţă 
drepturile noastre". 

Noi socotim că vom putea prinde lupul, ridicînd gardurile 
peste moara de vînt de care pomenea partea protivnică. Dar 
diavolul-cel-mare s-a năpustit asupra noastră cu prigoană, a 
trimis pe nemți pe dinapoi, din care pricină dracii toţi au început 
să cam bea. Şi mult mă minunez, văzînd pe astrologi încurcîndu- 
se în astrobalurile şi almuncantaridele lor, din pricina dublelor 
care cad la jocul de table. Nimic nu ne îndreptăţeşte însă a 
spune, că pe Podul-cel-Mic, de găini împăiate, din Paris, ei s-ar fi 
înfoiat ca nişte păuni de baltă, afară dacă nu cumva n-au risipit, 
într-adevăr, stropii de cerneală roşie, căzuţi din literele mari sau 
aplecate, ceea ce pentru mine e acelaşi lucru, cîtă vreme 
cotorul cărţilor nu s-a hotărît să scrie şi el stihuri. Şi în presupu- 


nerea că, la coţăitul cîinilor de pe uliţă, codanele au sunat din 
trimbiţe năvala cea mare, mai înainte ca notarul să-i fi trecut în 
catastif după ştiinţa Cabalei, nu urmează de aici (afară numai 
dacă judecata va hotări altfel) că şase pogoane de livadă 
preţuiesc mai mult decit trei căldări de cerneală, fără să sufli în 
havuz, de vreme ce la îngropăciunea regelui Charles puteai 

La tîrg să cumperi stofă foarte bună, 

Cu cinci pitaci, pe cinstea mea, de lînă. 

Am văzut cu ochii mei, în cele mai de seamă case, gospodari 
de frunte, care, plecînd la vînat de vrăbii, măturau hornul de trei 
ori şi, aşteptînd să fie puşi în slujbă, îşi oblojeau zalele şi îşi 
făceau vint din găoază, dacă le era prea cald. 

Judecata de apoi, 

Să-i dea vacile-napoi! 

Această hotărire a fost dată la opritoarea anului al 
şaptesprezecelea de cîrmuirea vitregă a lui Luzfoagerus, despre 
care judecata va binevoi sa ţină seama. 

Nu vreau să spun că după dreptate s-ar cuveni să li se 
oprească bunurile băutorilor de aghiasmă, cum ai înghiţi 
undreaua din care se fac de obicei săpunelele pentru şezutul 
celor ce nu vor să se pocăiască şi să joace cu cărţile pe faţă. 
Tune quid juris pro minoribus1. Căci aşa spune Legea Salică, 
după cît ştiu, că cea dintii feştilă făcută să pingelească vacile 
bolnave de răpciugă, care îşi suflă botul în muzicuţă fără să 
cînte după împunsăturile cizmarului, poate, cît e cu burta plină, 
să-şi aburească slăbiciunea mădularelor în timpul vecerniei cu 
muşchi cules în pădure pentru a spînzura vinurile de Anjou, care 
se apucă de ceafă şi îşi pun piedică, după obiceiul din Bretania. 

Aceste zise, închei. Cu cheltuieli de judecată, despăgubiri şi 
dobiînzi. 

Seniorul de Soarbezeamă a tăcut. Pantagrue l-a întrebat pe 
seniorul de Pupăndos: 

- Prietene, mai ai ceva de zis? 


1 Aşadar ce decide legea pentru minori? (lat.). 


Pupăndos a răspuns: 

- Nu, domnule, căci nu v-am arătat decit adevărul. în numele 
lui Dumnezeu, atotputernicul, vă rog să puneţi capăt 
neînţelegerii noastre, întrucît stăm aci pe bani grei. 


CAPITOLUL XIII 
Hotărîrea ce-a dat Pantagniel în pricina celor doi seniori 


Pantagruel s-a ridicat de la locul lui şi stringind laolaltă pe 
toţi preşedinţii, sfetnicii şi ceilalţi învăţaţi, le-a spus: 

- Domnilor, aţi ascultat pe cei doi împricinaţi vive vocis 
oraculol şi vă rog acum să-mi spuneţi ce gîndiţi. 

- l-am auzit pe amindoi, au răspuns aceia, dar să plesnească 
fierea în noi, dacă am înţeles, care din ei are dreptate. Astfel 
fiind, te rugăm una voce2, să binevoieşti a hotărî după cum 
socoteşti cu cale.lţi dăm de mai-nainte încuviințarea noastră ex 
nune prout ex tunc , neavînd nici o îndoială că hotărîrea 
domniei-tale va fi dreaptă. 

- Prea bine, domnilor, a spus Pantagruel. Fiindcă aceasta vă 
e dorinţa, mă voi supune; dar ţin să vă arăt de la început, că 
pricina nu-i atît de anevoioasă cum vi se pare. Toate 
paragrafurile din Caton, apoi legile: Gallus, Frater, Quinque 
pedurn, Vinum, Si Dominus, Mater, Mulierbona, Si quis, 
Pomponius, Fundi, Emptor, Prator, Venditor*, şi atitea altele, sînt 
după socotinţa mea, mult mai încurcate. 

Pantagruel a făcut apoi de două-trei ori ocolul încăperii, şi 
părea sa cugete adînc, fiindcă icnea ca un măgar strîns în 
chingi, la gîndul că va trebui să facă dreptate, fără să 
părtinească ori să vateme pe vreunul. Intorcîndu-se la locul lui, 
s-a lăsat în jilţ şi a vorbit în felul acesta: 

- Văzînd, ascultînd şi bine-chibzuind pricina ivită între seniorii 
de Pupăndos şi Soarbezeamă, judecata hotărăşte cele ce 
urmează: 


1 Printr-un oracol vorbit (lat.). 

2 într-un glas (lat.). 

3 De acum, precum de atunci (lat.). 

4 Gallus, Frater etc. - numele sub care sînt cunoscute în 
dreptul roman legile respective, pare-se cele mai greu de 
interpretat. 


Ţinînd seama de scîrba liliecilor care înclină bărbăteşte spre 
crugul verii pentru a se hiîrjoni cu cimpoaiele înnebunite din 
pricina băutorilor şi a vicleniilor lucifugilor nictocoracici aduşi în 


suferinţă sub cerul Romei pe urma unui crucifix călare purtînd la 
şold o arbaletă - pîrîtorul era îndrituit să smolească corabia, pe 
care numita femeie o umfla, cu un picior încălţat şi cu altul 
descult, răscumpărînd-o fără nici o tocmeală în cugetul ei, cu tot 
atitea neadevăruri, cite fire de păr sînt sub şaua a doisprezece 
armăsari sau în capul unui pungaş. In acelaşi timp, recunoaştem 
că nu i se poate aduce o vină pentru împrejurarea deosebită 
prin care se pare că a trecut, neputind să se uşureze după voie 
din pricina îndărătniciei unei perechi de mănuşi aromate cu 
pîrţuri şi mirosind a opaiţ de nucă - cum se obişnuieşte în ţinutul 
Myrebalais - şi astfel a dat drumul pînzelor cu ghiulele de bronz, 
ai căror bucătari plămădeau de-a-ndoaselea zarzavaturile 
umplute cu veveriţă din clopoţelul eretelui cusut după izvoade 
ungureşti, purtate de cumnatul ei, drept amintire, într-un paner 
alături, împodobit cu noduri în trei iţe şi bătaie de cap, din cuşca 
unde se vinează viermele-papagal, cu pene. 

lar în ceea ce priveşte partea pirită, nu se poate dovedi că ar 
fi un derbedeu mîncător de brînză sau măsluitor de mumii 
îmbălsămate, nici că ar fi fost văzut dîndu-se în leagăn, după 
cum piritorul a arătat; judecata îl cheamă să plătească trei 
ulcele de lapte prins, prelorelitantat şi şafranizat după obiceiul 
pămîntului; aceasta pînă la toamnă, în luna mai, cînd numitul 
pîrîtor va fi ţinut să dea firele şi cîlţii trebuitori pentru astuparea 
capcanelor din git, împletite în pelerine bine pietruite cu 
rotocoale. 

Amîndoi sa rămînă prieteni ca şi pînă acum; fără cheltuieli, 
după cum am hotărît. 

Isprăvindu-se judecata, cei doi împricinaţi s-au depărtat 
mulţumiţi, ceea ce părea tuturor aproape de necrezut, căci de 
pe vremea ploilor celor mari nu se mai văzuse şi nu se mai 
pomenise de peste şase veacuri şi jumătate, ca două părţi 
potrivnice, care s-au înfruntat cu atîta înverşunare, să rămînă 
deopotrivă de împăcate cu hotărîrea judecătorului. 

Cît despre preşedinţi şi ceilalţi cărturari care se aflau de faţă, 
atit de uimiţi au fost, încît au rămas în nesimţire mai bine de trei 
ceasuri, zăpăciţi de chibzuinţă supraomenească, pe care o 
dovedise Pantagruel lămurind o pricină atît de încurcată şi de 
spinoasă... 

„„.Şi nici acum nu s-ar fi trezit, dacă nu i-ar fi frecat cu oţet şi 
apă de trandafiri, ca să-şi vină în fire şi să-şi redobîndească 


luminile minţii, pentru care lăudat să fie numele Domnului. 


CAPITOLUL XIV 
Panurge povesteşte cum a scăpat din mîinile turcilor 


Judecata rostită de Pantagruel a fost împărtăşită tuturor şi 
încuviinţată de întreaga obşte. Ea s-a tipărit pe mai multe foi şi 
s-a aşezat spre păstrare printre hirtiile înaltei Curți; iar unul din 
cei de faţă a spus: 

- Nici Solomon, care numai printr-o întîmplare a dat pruncul 
mamei adevărate, n-a dovedit atîta chibzuinţă ca înțeleptul 
Pantagruel, pe care spre norocul tuturor îl avem în mijlocul 
nostru. 

Toţi au fost într-un singur gind, să-i încredinţeze lui 
Pantagruel slujba de mare-dregător al Dreptăţii, dar el n-a 
primit, mulţumindu-ie cu următoarele prietenoase cuvinte: 

- E prea multă primejdie în îndeplinirea acestei înalte slujbe, 
iar cei care au luat pe umerii lor răspunderile ei anevoie au 
izbutit să nu se molipsească de stricăciunea lumii. Dacă 
asemenea judecători ar sta în scaunul îngerilor, judecata din 
urmă nu s-ar mai ţine nici peste două mii de ani, şi s-ar dovedi 
neîntemeiată profeția lui Nicolaus Cusanus. V-o spun din bună- 
vreme, ca să ştiţi. Dar dacă aveţi de prisos vreo cîteva vedre de 
vin bun, le primesc bucuros. 

Dorinţa i-a fost ascultată şi orăşenii i-au trimis vinul cel mai 
bun pe care ii aveau; iar Pantagruel l-a băut pre el. 

Nici bietul Panurge nu s-a lăsat pe tînjală, că era slab ca un 
tîr şi se clătina pe picioare ca o pisică flămîndă. Unul din cei de 
faţă, privindu-l cum zvintă din două înghiţituri o doniţă de 
porfiriu, l-a mustrat în glumă: 

- Ai arşiţă mare, cumetre, bei de stingi! 

- Să mă calce vaca-neagră, dacă aş vrea să semăn cu acei 
domnişori gingaşi din Paris, care beau cu picătura, ca puii de 
găină, şi nu sorb o înghiţitură pînă nu-i mîngii pe coadă, ca pe 
sticleţi. Ah, vericule, de-aş putea să mă înalt tot atît de uşor 
precum coboară vinul în mine, de mult aş fi ajuns în lună, cu 
Empedocle de mînă. Orice-aţi spune, zeama asta de ciorchine e 
cît se poate de bună şi are un buchet minunat. Din ce beau mai 
mult, tot aş mai bea. Îmi vine a crede, că umbra monseniorului 
Pantagruel stirneşte setea, precum luna nouă guturaiul. 


Cei de faţă s-au pornit să ridă, iar Pantagruel a întrebat: 

- De ce rizi, Panurge? 

- Măria-ta, a răspuns acesta, povesteam prietenilor mei că 
turcii sînt oamenii cei mai nefericiţi de pe lume: nu pun în gură 
un strop de vin! De n-ar mai fi altă oprelişte în Coran, şi tot n-aş 
primi să mă supun legilor lui. 

- la, istoriseşte-ne: cum ai scăpat din miinile păginilor? 

- Martor mi-e Dumnezeu, seniore, că nu voi spune nici un 
cuvînt care să nu fie adevărat: 

Blestemaţii aceia de turci mă viriseră în frigare, împănat cu 
bucăţi de slănină, ca pe un iepure; atit eram de sfrijit, că fără 
grăsime, numai din carnea mea, n-ar fi scos o friptură 
cumsecade. Se porniseră să mă frigă de viu şi începusem să mă 
rumenesc. Am chemat în ajutor mila cerului şi duhul sfîntului 
Laurenţiu, nădăjduind că Dumnezeu mă va miîntui de acele 
chinuri cumplite; ceea ce s-a întîmplat într-un chip mai mult 
decît ciudat. În vreme ce mă rugam lui Dumnezeu din adîncul 
inimii mele pe jumătate fripte: „Doamne-Dumnezeule, ajută-mă, 
Doamne, mîntuieşte-mă! Scapă-mă de chinurile la care aceşti 
cîini necredincioşi mă supun fiindcă ascult de poruncile tale!" - 
turcul care mă frigea a aţipit; aşa a fost voia cerului, sau a bunu- 
lui Mercur, care a adormit oarecînd pe Argus cel cu o sută de 
ochi. 

Cînd am băgat de seamă că nu se mai învirteşte frigarea, m- 
am uitat la turc şi am văzut că doarme. Am apucat repede cu 
dinţii un ciot pe jumătate ars şi l-am repezit: ţuşti! drept în poala 
bucătarului care mă frigea. Am cules din foc un cărbune aprins 
şi am ochit cum am putut mai bine patul de lîngă sobă, unde-şi 
întinsese salteaua călăul meu. Paiele au luat foc cît ai clipi din 
gene, iar flăcările au cuprins aşternutul, întinzîndu-se pe 
duşumeaua de scînduri. Ciotul pe care-l azvirlisem în poala 
păcătosului de turc i-a pirlit pîntecele şi începuse să miroase a 
piele arsă; era însă atit de jegos şi putea el însuşi atît de rău, 
încît n-a simţit nimic pînă spre ziuă. Atunci, deodată, a sărit pe 
tălpi, zăpăcit, strigind la geam cit îl ţinea gura: - „Foc! Foc!" Şi s- 
a repezit asupra mea să mă arunce pe jeratic, cît eram de mare. 
Tăiase frînghia cu care îmi prinsese miinile şi se silea acum să 
reteze legăturile de la picioare, cînd stăpînul casei, care ieşise la 
plimbare pe uliţă cu alte paşale şi niscaiva imami, l-a auzit 
răcnind şi a zărit fumul. În goană mare a venit să stingă pojarul 


şi să-şi scoată afară buclucurile. 

Năvălind în odaie, a scos frigarea din mine şi-a înfipt-o în 
turcul care mă prăjea, ucigîndu-l pe loc, drept pedeapsă pentru 
neghiobia lui. Frigarea a pătruns în el deasupra buricului, lîngă 
şoldul drept, i-a străbătut al treilea lob al ficatului, a pătruns în 
diafragmă, a trecut prin punga inimii şi a ieşit prin umăr, între 
şira spinării şi omoplatul stîng. În clipa cînd paşa a smuls 
frigarea din mine, m-am prăbuşit la pămînt pe marginea 
grătarului, lovindu-mă oarecum, dar nu prea rău, fiindcă am 
căzut pe slănina cu care eram împănat. Văzind turcul cel mare 
că îi arsese casa pînă în temelii şi nu mai era nici o scăpare, l-au 
apucat toate năbădăile şi s-a pornit să înjure- de cîte nouă ori - 
de Frigegot, de Astarot, de Raspalos şi de Arsulis. lar eu, fript 
cum eram, îngheţasem de frică! Mă temeam, că dracii care vor 
veni să-l ducă or să mă ia şi pe mine. „Sînt prăjit pe jumătate 
(oftam în gîndul meu) iar moartea de la slănină mi se va trage, 
fiindcă diavolilor grozav le place mîncarea grasă!" Am făcut 
semnul crucii cu limba şi am strigat: Agios athanatos, ho theos!1 
Dar n-am văzut pe nimeni. 

În vremea aceasta, spurcatul de paşă se apucase să-şi 
străpungă inima cu frigarea, proptind-o în coşul pieptului şi 
împingînd-o cu toată puterea. Dar frigarea nu-l pătrundea, că nu 
era destul de ascuţită la vîrf. M-am apropiat de el şi i-am spus: 

- „Domnule turc, îţi pierzi vremea de haram; n-ai să 
izbuteşti să te omori, ci abia te vei schilodi, şi-ai să te chinuieşti 
toată viata în mîinile felcerilor. Dă-mi voie să te ucid eu, cum se 
cuvine, şi n-ai să simţi nici o durere. Te rog să mă crezi, că am 
mai omorît destui, şi toţi au rămas foarte mulţumiţi!" 

- „Ah, prietene, a suspinat el, dacă îmi faci acest bine, îţi voi 
dărui punga mea; iat-o, sînt într-însa şase sute de lire si o 
seamă de diamanturi şi rubine dintre cele mai frumoase." 

- Să le văd! a strigat Epistemon. 

- Slavă Domnului, a răspuns Panurge, trebuie să fi ajuns 
departe, după cum o luaseră la goană! Unde e neaua de mai- 
an? lată întrebarea, care nu-l lasă să doarmă pe Francois Villon, 
cîntăreţul din Paris. 

- Spune mai departe, vrem să auzim cum l-ai dat gata pe 
paşă. 

- Să-mi sară ochii dacă vă mint, măcar citu-i negru sub 
unghie! s-a jurat Panurge. lată. L-am înfăşurat ca-n scutece în 


nişte zdrenţe pe jumătate arse; i-am prins mîinile şi picioarele 
cu frînghia în care stătusem eu însumi, şi l-am legat cobză. l-am 
vîrît frigarea prin gitlej şi l-am spînzurat între două piroane 
zdravene, de care atîrnau două halebarde. Apoi am aprins sub 
tălpile lui un foc drăgălaş, şi l-am prăjit pe lordul meu ca pe-o 
scrumbie pusă la afumat în hornul sobei. 

Ducînd cu mine punga şi o suliță pe care o ochisem într-un 
cui, am luat-o la sănătoasa, şi ştie Dumnezeu, dacă mai 
simţeam că mi-e spinarea friptă ca unui miel la frigare. Cînd am 
ajuns în uliţă, am zărit o mulţime de oameni care alergau la foc 
şi azvirleau găleți de apă ca să-l stingă. Văziîndu-mă pe jumătate 
prăjit, li s-a făcut milă de mine şi m-au udat leoarcă, ceea ce mi- 
a priit de minune şi m-a răcorit cumsecade; apoi mi-au dat să 
mănînc. N-am putut însă să mă ospătez după plac, fiindcă de 
băut n-am avut decit apă: aşa e legea lor! Nici un rău nu mi-au 
făcut, afară de un turcaleţ pricăjit, ghebos pe dinainte, care tot 
venea pe furiş să-mi ciugulească slănina. l-am tras una cu sulița 
peste degete şi s-a lăsat păgubaş. O grecoaică tinerică mi-a 
adus un gavanos cu dulceţuri grozave, uitîndu-se cu multă 
mirare la mădularul meu pe jumătate ars, care abia îmi ajungea 
pînă la genunchi. Trebuie să vă mai spun, că rumenindu-mă în 
frigare, m-am vindecat de o durere de şale afurisită, care mă 
chinuia de vreo şapte ani, tocmai în partea pe care călăul, 
înainte de-a adormi, mi-o potrivise pe jeratic. 


1 Sfinte Dumnezeule, sfinte fără de moarte! (grec.) 


Dar în vreme ce turcii petreceau pe socoteala mea, iată că 
focul s-a întins atit de aprig, încît a mistuit vreo două mii de 
case; pînă cînd unul a băgat de seamă şi a început să strige: 
„Alah! Alah ! Arde oraşul, şi noi stăm la taifas !" 

Văzînd primejdia, s-au răspîndit toţi pe la casele lor. Eu am 
apucat-o spre poarta cetăţii, iar cînd am ajuns pe-o colină din 
apropiere, m-am întors, ca femeia lui Lot, să văd oraşul arzînd, 
aşa precum altădată Sodoma şi Gomora. Şi atît de mult m-am 
bucurat, că era cît pe-aci să mă scap pe mine. Dar Dumnezeu 
m-a pedepsit. 

- Cum aşa? a întrebat Pantagruel. 

- Pe cînd priveam şi mă veseleam, văzînd cum ardea focul de 
frumos, rideam în mine şi îmi spuneam: „Ah, bieţii păduchi! 


Sărmanii şobolani! Grea iarnă i-a ajuns, cu focul în casă!" Cînd, 
dintr-o dată, o haită de cîini, mari şi mici, mai mulţi de şase şi 
mai bine de treisprezece sute unsprezece, au dat buzna afară 
din oraş, fugind de pirjolul focului. Adulmecînd mirosul de carne 
rumenită, năvăliră asupra-mi, şi m-ar fi sfişiat ca pe un cîrnat, 
dacă îngerul meu păzitor nu mi-ar fi suflat la ureche un leac 
împotriva durerii de măsele. 

- Şi de ce mai sufereai de măsele? Durerile de şale nu-ţi 
trecuseră? 

- Maica ta, Cristoase ! a răspuns Panurge. Cum să nu te- 
apuce durerea de măsele, cînd sar asupra ta ciinii să te rupă? 
Atunci mi-am adus aminte de slănina cu care eram împănat! Am 
ciugulit-o, am adunat-o în pumni şi am azvirlit-o în mijlocul 
haitei. Cîinii s-au năpustit asupra bucăţilor de grăsime şi au 
început să se bată şi să se muşte între ei, care pe care, lăsîndu- 
mă să-mi văd de drum. Le-am dat şi eu voie să se scarmene 
între ei, cît vor pofti. 

Astfel am scăpat cu faţa curată, vesel şi voinic. Trăiască 
friptura la frigare, împănată cu slănină! 


CAPITOLUL XV 
Cum a născocit Panurge un nou fel de a întări cetatea 
Parisului 


Dorind a se odihni după ceasurile petrecute cu cititul cărţilor, 
Pantagruel ieşise la plimbare în marginea Parisului, spre Saint- 
Marceau, iar de-a-colo pînă la Folie-Gobelin. Panurge îl însoțea, 
purtînd în buzunar, ca de obicei, cîteva felii de slănină şi o 
butelcă; nu pornea niciodată la drum 

fără străjeri, cum le zicea. Alte arme nici nu purta cu sine, iar 
cînd Pantagruel a încercat o dată să-i atirne o sabie la brîu, a 
mulţumit, dar n-a voit s-o primească, spunînd că-i înfierbîntă 
rărunchii. 

- Aşa o fi, a spus Epistemon, dar dacă îţi caută vreunul 
gilceavă, cu ce te aperi? 

- Cu încălţările, a răspuns Panurge, întrucît lupta cu spada 
grea e oprită. 

La întoarcere, privind Panurge zidurile care împrejmuiesc 
Parisul, i-a spus lui Pantagruel, în deridere: 

- la uite, ce mai mîndreţe de ziduri! Zdravăn sînt întărite, şi 


tocmai bine întocmite ca să păzească nişte giscani ieşiţi din 
găoace. Să-mi razi mie mustaţa, dacă o vacă n-ar fi în stare să 
dărime şase stînjeni dintr-o dată, cu un singur pirţ. 

- lubite prietene, a zis Pantagruel, ştii ce-a răspuns 
Angesilas, cînd a fost întrebat, de ce un oraş atit de mare ca 
Sparta nu e împrejmuit cu ziduri? Arătînd cu mîna pe cetăţenii 
care îl însoțeau - toţi pricepuţi în meşteşugul războiului, voinici 
şi bine înarmaţi - a răspuns: „lată zidurile cetăţii!" Ceea ce 
înseamnă, că cea mai bună apărare a unui oraş e vitejia 
oamenilor care trăiesc într-însul. Tot astfel, această cetate se 
socoteşte a fi tare, bizuindu-se pe bărbăţia unui popor războinic. 
N-are nevoie de alte întărituri, şi chiar de-ar hotărî să le 
zidească, după pilda Strasbourgului, a Orleansului sau a 
Ferrarei, tot nu i-ar fi cu putinţă, din pricina cheltuielilor prea 
mari. 

- Aşa-i cum zici, a răspuns Panurge; dar tot nu strică să-i 
arăţi puţin un obraz de piatră duşmanului care te loveşte, măcar 
de n-ar fi decît să-l întrebi: „Care-i acolo?" Cît priveşte 
cheltuiala, adică banii trebuitori pentru ridicarea zidurilor, dacă 
dregătorii oraşului s-ar învoi să mă cinstească, punîndu-mi 
dinainte un vin mai acătării, i-aş învăţa cum să le dureze, fără 
prea multă bătaie de cap. 

- Cum? s-a mirat Pantagruel. 

- Ţi-oi spune, a răspuns Panurge, dar să nu sufli o vorbă ! 
După cum am băgat eu de seamă, şezutul femeilor din Paris e 
mai tare decit piatra, iar de găsit se găseşte lesne. In acest chip 
ar trebui zidite întăriturile oraşului, clădite şi rînduite cu 
socoteală, după planul meşterilor zidari; la temelie, şezuturile 
mari; apoi, îngustînd meterezele ca spinarea măgarului, cele 
mai potrivite, la mijloc, iar cele mici, sus pe creastă; toate prinse 
în tencuială de diamanturi, ca turnul din Bourges, şi încinse cu 
mătănii călugăreşti. Cine ar fi în stare să dărime asemenea 
ziduri? Nici turnate în fier n-ar fi mai tari, şi nici trăsnetul nu le- 
ar putea vătăma ! De ce? Fiindcă şezutul femeii e descîntat si e 
blagoslovit. O singură primejdie ar fi să se arate. 

- Care? 

- Mugştele care s-ar strînge în partea locului ar trebui luate la 
goană cu o coadă de vulpe. Şi fiindcă veni vorba, am să vă spun 
în drum spre masă, o întîmplare drăgălaşă, pe care o povesteşte 
Frater Lubinus în libro De compotutionibus medicamentium: 


Cică pe vremea cînd dobitoacele vorbeau (nu-s de atunci 
decit trei zile) un biet leu, care se plimba prin pădurea din 
Bievre, rostindu-şi rugăciunea de dimineaţă, a trecut pe sub un 
copac, în care un păcătos de cărbunar se urcase să taie lemne. 
Văzînd leul, a azvîrlit în el cu securea, însîngerîndu-l cumplit la 
unul din şolduri. Leul, schiopătînd, a luat-o razna prin pădure, 
răcnind după ajutor. Un dulgher cumsecade, pe care îl întîlni în 
drum, i-a pipăit rana, a curăţat-o cum s-a priceput mai bine şi i-a 
acoperit-o cu muşchi, sfătuindu-l să alunge muştele, pînă s-o 
întoarce cu ierburi de leac, să nu se pună murdărie de muscă pe 
locul însîngerat. Tămăduindu-se leul cu ajutorul dulgherului, a 
plecat mai departe prin pădure, pînă cînd a dat peste o babă 
uitată de vreme, care stringea vreascuri pentru foc. Baba, 
trezindu-se cu leul dinainte, s-a speriat şi a căzut pe spate, iar 
vîntul i-a ridicat rochia, fustele şi cămaşa pînă mai sus de umeri. 
Milos cum e din fire, leul s-a apropiat de ea, întrebîndu-se dacă 
nu s-a lovit, şi, privind-o în partea cum îi zice, a spus: -„Sărmană 
femeie, cine te-a tăiat atit de rău?" Zărind apoi un vulpoi care 
trecea pe-acolo i-a strigat: „Ei, cumetre vulpoiule, ia fă-te-ncoa, 
să-ţi arăt ceva!" 

Cînd vulpoiul veni mai aproape el zise: „Cumetre vulpoiule, 
dragă prietene, nu ştiu cine a spintecat-o între picioare pe 
această nefericită femeie ! Priveşte ce rană grozavă i-a făcut, 
din buric pînă în şezut, lungă de-o palmă şi jumătate ! Credea a 
fost tăiată cu securea, şi nu demult. Vîntur-o, să nu se aşeze pe 
ea muştele! Vîntură mereu, prietene, vîntură bine, goneşte 
muştele din rană, să n-o mai supere cu biziitul lor pe dumneaei! 
Vîntur-o, cumetre, vîntur-o, că ţi-a dăruit Dumnezeu coadă 
zdravănă ! Alungă muştele şi le goneşte, nu te lăsa pe tînjală, 
vîntură-le, vînturătorule, cu vînturătoarea, nu lăsa, 
muşchetarule, s-o muşte muştele pe biata femeie! 

A plecat leul să adune muşchi de pus la rană, strigînd încă o 
dată, de departe, vulpoiului: „Dă din coadă, cumetre, şi alungă 
muştele, că am să te bag vînturător cu simbrie la muscăria 
reginei Măria şi a lui don Pietro de Castilia. Nu pregeta, goneşte 
muştele !" Sărmanul vulpoi nu mai prididea dînd din coadă şi 
alungind muştele, ici şi colo, pe dinăuntru şi pe dinafară, dar 
muierea cea rea puţea nu ştiu pe unde, mai rău ca o sută de 
diavoli! Vulpoiul, bietul de el, nu ştia încotro să-şi mai cîrnească 
nasul, să scape de mirosurile babei; şi, ferindu-se într-una, zări 


alături o altă bortă, mai strimtă, din care, pasămite, venea toată 
duhoarea. Leul s-a întors în cele din urmă, cărînd muşchi, mai 
mult decit ar încăpea în optsprezece legături, şi începu să-l vîre 
în despicătură, ajutindu-se cu un băț, pe care îl adusese cu el. 
Băgase, una după alta, vreo şaisprezece legături şi jumătate, şi 
se mira: Naiba s-o ia, dar adincă mai e rana ! Nu mi-ar ajunge, s- 
o umplu, nici două căruţe şi jumătate, ba chiar mai mult, cu 
ajutorul lui Dumnezeu!" A tot îndesat muşchiul în spintecătură, 
pînă cînd vulpoiul l-a oprit, rugindu-l: .Cumetre leule, dragă 
prietene, nu vîrî tot mușchiul în borta cea mare, mai pune o 
legătură deoparte şi pentru găurica ceastălaltă, care îmi pute în 
nas, ca cinci sute de diavoli. Simt că mă înăbuş ! 

Va trebui, aşadar, să tocmim un vînturător, care să gonească 
muştele de pe zidurile cetăţii. 

- Dar de unde ştii, a întrebat Pantagruel, că femeile din Paris 
îşi vor îmbia trupul lor pentru o asemenea lucrare? Căci în acest 
oraş trăiesc destule doamne ruşinoase, iar fete mari o mulţime! 

- Et ubi firenusl! a spus Panurge. Nu vreau să mă laud, dar 
în cele nouă zile, nu mai multe, de cînd sînt în acest oraş, am 
pipăit patru sute zece şi încă vreo şapte. Azi-dimineaţă am 
întîlnit un unchiaş, care purta într-o desagă, la fel cu aceea din 
pilda lui Esop, două fetiţe, de vreo doi-trei ani fiecare: una în 
traista dinainte, alta în traista dinapoi. Mi-a cerut de pomană, iar 
eu i-am răspuns că sînt mai bogat în piîrţuri decit în gologani. 
Apoi l-am întrebat: 

- „Unchiaşule, fetiţele dumitale sînt fete-mari?" 

- „Vericule, mi-a răspuns, aşa cum mă vezi, le port pe umăr 
de doi ani; despre cea din faţă, pe care n-am pierdut-o din ochi 
nici o clipă, aş putea oarecum să spun că-i fată-mare, dar mîna 
în foc n-o bag. Cit despre cea dinapoi, habar n-am! 

- Eşti un plăcut tovarăş de drum, i-a spus Pantagruel, şi 
doresc să te văd îmbrăcat la fel cu toţi cei pe care îi am în slujba 
mea. 

l-au dat veşminte frumoase, croite după tiparul care se 
obişnuia pe vremea aceea; atît numai că Panurge a cerut să-i 
lase fundul nădragilor mai larg şi cu trei palme mai lung; nu 
rotund, ci în patru colţuri. Ceea ce s-a şi făcut. Panurge se arăta 
tuturor, spunînd că lumea nu s-a încredinţat încă de folosul şi de 
binefacerile nădragilor cu fundul larg, dar se va lămuri cu 
încetul, cum se întîmplă, de obicei, ori de cîte ori e vorba de o 


nouă născocire a minţii omeneşti. 

Dumnezeu să-l ţie pe fratele, căruia nădragii largi i-au 
scăpat viaţa ! Dumnezeu să-i ajute celui care, într-o singură zi, a 
adunat în prohab o sută şaizeci de mii nouă scuzi, mîntuind de 
la foamete un oraş întreg. Dacă Dumnezeu mă va milui cu zile, 
voi întocmi o carte despre rostul şi însemnătatea nădragilor cu 
fundul larg; odată, cînd voi avea mai mult răgaz decît am acum. 


Şi de undi le luaţi? (în jargon franco-latin). 


Panurge şi-a ţinut făgăduiala. A scris o carte mare şi 
frumoasă, cu chipuri în ea; dar, după cite ştiu, n-a fost tipărită 
pînă azi. 


CAPITOLUL XVI 
Despre firea şi obiceiurile lui Panurge 


Panurge să tot fi avut pe-atunci vreo treizeci şi cinci de ani. 
Era de statură potrivită, nici prea înalt şi nici prea scund, avea 
nasul puţin vulturesc, încovoiat ca minerul briciului, arăta zvelt 
ca un ostaş de plumb şi părea a fi un bărbat cu inimă largă, deşi 
rămăsese cu unele obiceiuri rele şi pătimea de acea boală, 
despre care un cîntec din vremea lui zicea: 

Să nu ai un ban în pungă, 

E o suferinţă lungă. 

Totuşi, cînd nevoia de bani îi dădea ghes, se pricepea să-i 
scoată din piatră seacă în şaizeci şi trei de chipuri, dintre care 
cel mai cinstit (şi mai obişnuit) era furtişagul. Rău-nărăvit, 
măsluitor, hoinar, bătînd ulițele Parisului, 

în felul lui, băiatul cel mai bun, 

avea totdeauna de pus la cale o păcăleală pe seama 
caraulelor şi a străjilor de noapte. Stringea de pe drum trei-patru 
haimanale, le dădea de băut ca unor buni-templieri, iar înspre 
seară îi gonea pînă mai sus de Sfinta Genoveva sau în 
împrejurimile mănăstirii Navara, la ceasul cînd straja trecea prin 
partea aceea. (Puneau sabia pe caldarim şi urechea deasupra 
mînerului; ia” Icînd sabia începea să zbîrniie, era semn că 
paznicii-s pe aproape.) Atunci dumnealui cu ceilalţi ortaci culeşi 
de pe uliţă luau o cotigă, îi dădeau brînci şi o repezeau cu toată 
puterea la vale, în calea străjerilor, răsturnîndu-i la pămînt ca pe 


nişte porci. Apoi o luau la fugă pe altă uliţă şi se făceau 
nevăzuţi. Panurge, în mai puţin de două zile, ajunsese să cu- 
noască toate străzile, ulicioarele şi trecătorile Parisului. 

Altă dată, ochind din vreme un colţ al pieţei pe unde avea să 
treacă straja, presăra pe jos o diră de iarbă de puşcă şi îi dădea 
foc tocmai în clipa cînd ostaşii se apropiau. Panurge murea de 
ris, văzîindu-i cum o luau la goană, închipuindu-şi că i-au ajuns 
flăcările sfîntului Anton. 

Cit priveşte pe dascăli şi pe teologi, îi prigonea mai amarnic 
decit pe toţi ceilalţi. Cînd se întîlnea cu vreunul din ei pe uliţă, 
nu se lăsa pînă nu-i juca un renghi, strecurîndu-i un găinaţ în 
scufie sau, agăţindu-i la spate, măcar o ureche de iepure, dacă 
nu vreo două-trei cozi de vulpe. 

Într-o zi, pe cînd toţi teologii erau chemaţi la Sorbona spre a 
hotărî asupra dreptei-credinţe, a plămădit o plăcintă dintr-o 
amestecătură de usturoi, assa foetida, galbanuml, castoremn2 
şi baligă proaspătă, a dospit-o într-o coptură de şancru moale şi, 
dis-de-dimineaţă, a uns şi a binecuviîntat cu ea toată 
împrejmuirea Sorbonei, încît nici dracul, cu mîna la nas, nu se 
putea apropia. Bieţii oameni care încercau să intre îşi vărsau 
maţele în văzul tuturor. Vreo zece-doisprezece au murit de 
ciumă, opt s-au molipsit de bubat, iar mai bine de douăzeci şi 
şapte, de sfrinţie. Dar Panurge trecea pe lîngă ei, fluierînd! 

Purta de obicei, sub pulpana hainei, un bici cu care plesnea 
din mers, fără cruţare, pe toţi pajii trimişi de stăpînii lor după 
vin. 

Avea mai bine de douăzeci şi şase de buzunare şi de pungi, 
întotdeauna pline; într-una păstra cuţitaşul, ascuţit ca un tăiş de 
brici, cu care culegea pungile trecătorilor; în alta ţinea zeamă de 
aguridă, pe care obişnuia să le-o azvirle în ochi; purta ciulini 
amestecați cu fulgi de giscă sau de clapon, cu care împodobea 
haina sau scufiile cetăţenilor cumsecade. Unora le punea pe 
furiş cîte o pereche frumoasă de coarne, cu care umblau prin 
oraş citeodată toată viaţa. 

Într-un alt buzunar ţinea o mulţime de punguţe pline cu 
purici şi păduchi, pe care îi culegea din poala cerşetorilor de la 
Sfîntul Inocenţiu şi-i sufla printr-un vîrf de trestie sau o pană de 
giscă drept în ceafa jupiîniţelor mai simandicoase care treceau 
pe stradă. În biserică nu se suia niciodată pe treptele corului, ci 
rămînea în naos, printre femei, la liturghie, la vecernie ori în 


timpul predicii. 

În alt buzunar avea o puzderie de undiţe şi cîrlige, cu care 
agăța, doi cîte doi, pe bărbaţii şi femeile din biserică, mai ales 
pe cele care purtau rochii de mătase scumpă, iar cînd se 
hotărau să se despartă de vecinii lor, toate se pomeneau cu 
fustele sfirtecate. 

In alt buzunar păstra un amnar cu iască, chibrituri, pietre de 
scăpărat şi alte unelte potrivite pentru asemenea întrebuinţări 
de aprindere; apoi cîteva oglinzi cu care orbea pe bărbaţi şi pe 
femei, trimiţindu-le în ochi lumina soarelui. Ce deosebire e, 
spunea el, între o femeie cu ruga-n poale şi alta cu buca moale? 

Mai avea, în sfîrşit, o cîtime de ace şi mosoare cu aţă, punînd 
cu ele la cale tot felul de pozne. 


Răşini extrase din unele plante ombelifere de origină 
persană , al căror miros este foarte neplăcut. 

Extras din glandele de lîngă organele genito-urinare ale 
castorului, la fel de urit mirositor. 


Într-o bună zi, la ieşirea din Palatul Dreptăţii, pe cînd în sala 
cea mare un călugăr franciscan se pregătea să slujească 
liturghia dinaintea domnilor juzi, Panurge, prefăcîndu-se că-l 
ajută pe cucernicia-sa, să-şi îmbrace odăjdiile, i-a cusut 
patrafirul de anteriu şi anteriul de poalele cămăşii. Cînd s-au 
arătat domnii juzi şi s-au aşezat să asculte sfinta slujbă, omul 
nostru s-a făcut nevăzut; iar după ce liturghia a ajuns la ite, 
missa est1 şi călugărul a început să se dezbrace, bietul frate, 
scoţindu-şi patrafirul, a rămas despuiat de anteriu şi de cămaşă, 
care erau cusute laolaltă, şi s-a trezit gol pînă în brîu, cum l-a 
născut maică-sa, arătîndu-şi în văzul lumii toate mădularele, 
mari şi mici. Trăgea sfinţia-sa de patrafir, dar cu cît se silea mai 
amarnic, cu atît rămînea mai dezbrăcat; pînă cînd unul din 
domnii de la Curte i-a strigat: „Ascultă, părinte, ce aştepţi 
dumneata, să-ţi sărutăm dosul? Săruta-te-ar focul sfîntului 
Anton pe toate părţile, neruşinatule!" 

De-atunci li s-a dat poruncă popilor să nu-şi mai lepede 
odăjdiile în văzul lumii, ci numai în dosul altarului; şi niciodată 
faţă de femei, spre a nu le face să păcătuiască cu gîndul. 

Lumea se întreba, de ce au fraţii întru Domnul fuduliile atît 
de mari? Tot numitul Panurge a răspuns cu limpezime şi la 


această întrebare. lată: Măgarii au urechile lungi, fiindcă mama 
lor nu le pune scufie în cap, cînd sînt mici. (Aşa zice De Aeliaco 
în Presupunerile lui.) Tot astfel, desagii bieţilor monahi sînt largi, 
fiindcă ei nu poartă izmene, şi de aceea mădularul lor creşte în 
voie, ajungînd pînă la genunchi, ca mătăniile cucernicelor 
doamne. 

Într-un alt buzunar, Panurge ţinea praf de scărpinat, pe care 
îl azvîrlea pe sub fustele muierilor fudule, silindu-le să se 
dezbrace în văzul enoriaşilor; unele săreau în sus, ca peştele pe 
grătar (şi ca beţele pe tobă); altele o luau la fugă pe uliţă, iar el 
după ele; pe cele care rămîneau în pielea goală le acoperea cu 
mantaua lui, peste umeri, ca un bărbat îndatoritor şi binecrescut 
ce era. 

Purta în nădragi un şip cu ulei rînced şi, cînd întîlnea o 
femeie ori un bărbat în straie noi, le ungea cu grăsime şi le 
mînjea pe unde erau mai arătoase, prefăcîndu-se că le pipăie şi 
le laudă: „Bun postav (zicea), bună mătasă; Dumnezeu să vă 
dea după pofta inimii, doamnă! Ţi-ai făcut haine noi, prietene, 
să le porţi sănătos !" Şi, rostind aceste îndatoritoare cuvinte, 
punea mîna unsuroasă pe gulerul hainei, iar pata de ulei acolo 
rămînea pentru totdeauna. 

În trup şi-n suflet pătrundea, 

Ca un sigil de faimă rea, 

Nici naiba nu i-o mai ştergea! 


1 Mergeţi, slujba s-a sfîrşit (lat.). 


La despărţire spunea: „la seama să nu cazi, doamna mea, 
drept în faţa dumitale e o baltă de noroi." 

Într-o punguliţă avea praf de strănutat. Îl presăra pe-o 
batistă cu horbotă aleasă (şterpelită de sub ochii frumoşi ai 
spălătoresei, într-o dimineaţă, pe cînd îi culegea din sîn un 
păduche pe care tot el îl azvirlise). lar de se afla împreună cu 
mai multe cucoane de neam mare, aducea vorba despre 
lucrătura cămăşilor, le punea mîna în sîn şi le întreba: 

- „Dantelă de Flandra ori de Hainaut?"Apoi îşi scotea batista, 
lăudînd-o: 

-„E ţesută la Foutignan, în patru iţe!" Şi le-o flutura pe sub 
nas, făcîndu-le să strănute cîte patru ceasuri de-a rîndul. Dădea 
drumul la vînturi, mai abitir ca o gloabă răpănoasă, iar femeile îl 


întrebau, rizînd: 

- „Ce faci, Panurge, tragi pîrţuri?" 

- „Nu,doamnă, îţi ţin isonul, cît trimbiţezi dumneata din 
nas." 

Avea la el oricînd un cleşte, un cîrlig, o menghină, o daltă, un 
şperaclu şi alte asemenea unelte; nu era broască la vreo uşă 
sau încuietoare de cufăr, pe care să n-o deschidă. Mai ţinea într- 
un alt buzunar o mulţime de zaruri, pe care le învirtea în pahar 
cu mare dibăcie, avînd degete meştere (ca Minerva şi ca 
Arachneea), ceea ce i-a prins bine pe timpul cînd ajunsese 
scamator de bilci. Dădea negustorului să-i schimbe un teston de 
argint sau alt ban, şi putea să fie acela mai isteţ ca un coţcar, 
tot nu băga de seamă cum Panurge zvinta de fiecare dată cite 
cinci-şase gologani de sub nasul omului, la vedere şi fără 
durere; iar cel păcălit nimic altceva nu simţea, decit adierea 
vîntului. 


CAPITOLUL XVII 
Cum cumpăra Panurge iertările, cum mărita babele şi cu cîţi 
s-a judecat la Paris 


Văzîndu-l într-una din zile pe Panurge în toane rele, încruntat 
şi tăcut, am înţeles fără multă greutate că n-avea în pungă nici 
o lăscaie şi i-am spus: 

- Panurge, te cunosc după nas că nu ți-e bine şi ţi-am ghicit 
boala: ai răcit la pungă. Nu-ţi face sînge rău dintr-atit. 

Am cinci bănuţi într-o năframă, 

Orfani de tată şi de mamă. 

lar dacă îţi sînt de trebuinţă, ai tăi să fie, ca folos şi cu 
sfrinţie ! El mi-a răspuns: 

- [...] partea banilor nu mă sinchisesc.O să am în curînd mai 
mulţi decît îmi trebuie, întrucît am găsit piatra filozofală, care 
trage la ea banii din pungă, precum magnetul pilitura de fier. 
Vrei să vii cu mine, să cumpărăm iertări? 

- Drept să-ţi spun, eu nu rivnesc să fiu iertat, nici pe lumea 
aceasta, nici pe cealaltă. Să mergem dacă vrei; dar, asta mi-e 
crucea ! mai mult de un dinar n-am de dat. 

- Mi împrumuţi cu dobîndă? a întrebat Panurge. 

- Nu, nu! i-am răspuns. ŢI-l dăruiesc din toată inima. 

- Grates vobis dominosl! 


Am pornit amîndoi, oprindu-ne mai întîi la biserica Sfîntul 
Gervais, unde n-am cumpărat decit o iertare la trunchiul dintii: 
eu mă mulţumesc cu puţin. Am spus cîteva rugăciuni scurte 
pentru sfinta Brigita, în vreme ce Panurge a luat trunchiurile pe 
rînd, zăbovind la cutia fiecărui vînzător de iertări. 

Am dat apoi o raită pe la Notre-Dame, pe la Sfîntul loan, pe 
la Sfîntul Anton şi pe la celelalte biserici unde se vind iertări. Eu 
m-am lăsat păgubaş, dar Panurge a sărutat toate moaştele 
sfinte şi a cumpărat iertări cu ridicata. La întoarcere, m-a dus la 
cîrciuma Castelului şi mi-a arătat vreo zece-douăsprezece pungi 
din ale lui, pline cu bani. Mi-am făcut cruce şi l-am întrebat: 

- De unde ai strîns atît bănet, şi-aşa de repede? 

- l-am luat din căldăruşa iertărilor, mi-a răspuns. Cînd am 
azvirlit primul dinţar, răsucitu-l-am pre el între degete, cu 
dibăcie, ca să pară un sfanţ de argint; cu mîna dreaptă am 
cules din grămadă alţi doisprezece dinari, poate mai mult, iar cu 
cealaltă trei-patru duzini; şi tot aşa în fiecare biserică pe unde 
am umblat. 

- Dunnnezeule, cum e cu putinţă? Ţi-ai vîndut sufletul 
diavolului, săvîrşind furtişag şi nelegiuire ! 

- Aşa ţi se pare, dar eu gîndesc altfel. Banii aceştia însuşi 
vînzătorul de iertări mi i-a dăruit, spunîndu-mi în timp ce 
sărutam cu evlavie sfintele moaşte: „Centuplum accipies !" Am 
luat, bineînţeles, o sută de dinari pentru unul, fiindcă latinescul 
accipies, bine tălmăcit după vechea limbă ebraică2, nui 
înseamnă: vei primi (de-aici înainte) ci: primeşte (acum). 
Aşadar, cînd duhovnicul mi-a spus: „Centuplum accipies", ela 
înţeles: Centuplum accipe ! Primeşte de o sută de ori pe-atit! 

Afară de aceasta, trebuie să mai ştii că papa Sixt mi-a dat o 
mie cinci sute de livre, în scrisuri asupra bunurilor mănăstireşti, 
fiindcă l-am vindecat de-un şameru moale, care atît de rău îl 
chinuia, încît se temea să nu rămînă olog pentru tot restul zilelor 
sanctităţii-sale. 


1 Gralts vci)is i0 (lat.) - vă mulţumesc; la aceasta se adaugă 
o terminaţie fantezistă: io-mi-nes - domnilor 

* După vechea limbă ebraică, unde viitorul indicativului are 
aceeaşi formă cu imperativul. 


Aşadar, luînd din banii bisericii, am luat din ce mi se cuvine. 


Ei, prietene, nici nu-ţi trece prin gînd ce bună vacă de muls au 
fost pentru mine cruciadele ! Mi-au adus mai bine de şase mii de 
fiorini. 

- Şi unde naiba sînt, că nu mai ai nici o lăscaie? 

- S-au dus pe apa sîmbetei, la alţi stăpîni. Trei mii de fiorini 
am cheltuit măritînd - nu fete mari, căci acelea găsesc bărbaţi 
cu duiumul - ci babe uitate de vreme, fără dinţi în gură. Am să-ţi 
spun pentru ce. M-am gindit că acele femei bătrine s-au 
înfruptat din plin, în anii tinereţii lor, jucîndu-se de-a musca-n 
gaură cu cine le-a plăcut; pînă în ziua cînd nu s-a mai uitat 
nimeni la ele. Li se cuvenea (cu ajutorul lui Dumnezeu) să mai 
aibă o mică bucurie, înainte de a închide ochii. lată de ce le-am 
înzestrat; pe una cu o sută de fiorini, pe alta cu o sută douăzeci, 
pe alta cu trei sute, după cum erau de smochinite, de urite şi de 
puţin dorite. Cu cît erau mai slute şi mai urgisite trebuia să le 
fac zestre mai mare, fiindcă altminteri nici dracul nu le-ar fi 
primit în aşternut. Mă tocmeam pe şleau cu fericitul mire şi 
făceam nunta. Mai întîi îl duceam să-i arăt baba. Apoi îi puneam 
dinainte fiorinii şi-i spuneam: 

- „Vericule, ăştia toţi sînt ai tăi, dacă te hotărăşti să te 
însori". Bieţii mîrlani nechezau ca nişte catîri bătrîni şi se aşezau 
pe mîncare şi pe băutură. Beau vîrtos şi mîncau pipărat, ca să-şi 
facă curaj şi să prindă putere. Pînă la urmă, cu puţini gîndăcei, 
se mai înfierbîntau şi babele, iar treaba mergea strună ca la 
toate nunțile. Atît numai, că celor prea pocite trebuia să le pun 
un sac în cap. Pe urmă am mai cheltuit o mulţime de bani cu 
judecăţile. 

- Ce fel de judecăţi ai purtat, că n-ai nici casă, nici bani, nici 
pămînt? l-am întrebat. 

- Să-ţi spun. Jupîniţele din acest oraş născociseră (după 
îndemnul necuratului) un soi de guler sau de git-legău, cum vrei 
să-i zici, pe care îl purtau sub bărbie, ascunzîndu-şi sînii. Nici n- 
aveai pe unde să vîri mîna, fiindcă gulerul cu pricina, despicat în 
spate, era în faţă îmbumbat, ceea ce nu putea să fie pe placul 
sărmanilor îndrăgostiţi, care se uitau, jinduiau şi tînjeau. Intr-o zi 
frumoasă de marţi, m-am înfăţişat la Curte cu o plingere 
împotriva acelor jupîniţe, dovedind ce pagube suferisem şi 
arătînd că, întrucît judecata nu-mi va face dreptate, întemeiat la 
rindul meu pe aceeaşi lege a bunului plac, îmi voi muta 
despicătura nădragilor, la spate. 


Ce să-ţi mai spun? Femeile, le ştii cum sînt, s-au înţeles între 
ele şi au purtat judecata prin împuterniciţi, arătînd temeiurile ce 
aveau întru susţinerea pricinii lor; dar nici eu nu m-am dat bătut, 
am stăruit cu atita înverşunare în plîngerea mea, încît Curtea, 
după o lungă chibzuire, a hotărît ca femeile să nu mai aibă voie 
a purta gulere înalte, sau cel puţin să fie cît-de-cit despicate în 
faţă. 

Am mai purtat de asemeni o judecată destul de proastă 
împotriva meşterului Fify şi a librarilor săi, cerînd ca Luleaua, 
Putinica, Traista cu proverbe, şi alte asemenea cărţi, să nu mai 
fie citite noaptea pe ascuns, ci la lumina zilei, în toate şcolile 
Sorbonei, de faţă cu toţi teologii. Am fost osîndit la cheltuieli, din 
pricina mărturiei unui paznic de noapte. 

Altă dată am înaintat o plîngere împotriva catirilor domnilor 
judecători, cerînd să li se pună dinainte un hiîrdău, din care să se 
adape cînd sînt legaţi la gard, ca să nu mai spurce caldarimul cu 
balele lor, iar pajii să nu-şi mai murdărească genunchii 
nădragilor, cînd joacă între ei soţ ori-făr'de sau barbut. Am 
cîştigat o hotărîre frumoasă, dar m-a costat bani mulţi. 

Nici nu bănuieşti apoi cît cheltuiesc în fiecare zi cu hrana pe 
care o împart pajilor de la Curte. 

- Şi pentru ce? 

- lubite prietene, dumitale nu-ţi place să faci cîteodată haz? 
Eu petrec adeseori mai bine ca un rege. Dacă ai vrea să ne 
însoţim amîndoi, am face minuni. 

- Nu, nu! am spus. Sfîntul Anton să te păzească, dar teamă 
mi-e că ai să sfirşeşti în spînzurătoare. 

- lar dumneata vei putrezi în pămînt! Nu-i mai curat aerul 
decît pămîntul? Isus Cristos n-a murit spînzurat în văzduh? Şi 
aşa cum îţi spuneam, în vreme ce pajii înfulică, eu păzesc catirii; 
ca să mai rid puţin, tai unuia şi altuia cureaua scării şi tai, tai, 
pînă nu se mai ţine decît pe-o muche. Cînd un dolofan 
burduhănos de jude îşi face vînt în şa, cade pe burtă în văzul 
lumii, tăvălindu-se ca un porc, iar eu fac haz pe socoteala lui, cel 
puţin de o sută de franci. Rid cu tot atita poftă, cînd dumnealor, 
ajungînd acasă, îi iau la bătaie pe paji; şi dă-i şi trage.-i, ca la 
fasole! Nu-mi pare rău că le-am dat să mănince şi să bea. 

Panurge cunoştea şaizeci şi trei de tertipuri, ca să facă rost 
de bani; dar ştia alte două sute paisprezece feluri ca să-i 
cheltuiască, fără să mai socotesc ce băga în el. 


CAPITOLUL XVIII 
Cum a venit din Anglia un mare cărturar, să se măsoare cu 
Pantagruel, şi cum a fost biruit de Panurge 


În vremea aceea, un vestit cărturar cu numele de Thaumast, 
aflînd din zvon şi din renume despre ştiinţa fără asemănare a lui 
Pantagruel, a venit din Anglia, cu gîndul de a-l vedea şi de a-l 
cunoaşte, spre a se încredința dacă înţelepciunea lui e la 
înălţimea faimei ce dobîndise. 

Ajungînd la Paris, i s-a înfăţişat lui Pantagruel, care trăsese la 
hanul Saint-Denis. În ziua aceea se plimba prin grădină 
împreună cu Panurge, filozofind în mers, după obiceiul 
peripateticilor din Atena. Văzindu-l cît e de înalt şi de puternic, a 
tresărit puţin de frică, dar i s-a închinat cu multă curtenie, după 
cum cerea cuviinţa, spunînd: 

- Dacă e adevărat, cum ne învaţă Platon, regele filozofilor, că 
ştiinţa si înţelepciunea sînt întrupate aievea, iar chipul lor viu 
poate fi văzut de ochii omului, drept ar fi ca lumea să nu se mai 
sature privindu-le. Faima lor, ajungînd la urechile cărturarilor, nu 
le-ar da răgaz nici să doarmă, nici să se odihnească, zorindu-i să 
alerge pînă la locul unde se află acel muritor, în care ştiinţa şi-a 
ridicat altarul şi şi-a aşezat oracolul ei. Aşa a făcut, pe vremuri, 
regina din Saba, care a pornit de la hotarele Răsăritului şi ale 
Mării Persane, pentru a cerceta rînduiala din casa înţeleptului 
Solomon şi pentru a-i asculta cuvintul; aşa a făcut Anacharsis, 
care din Sciţia a venit la Atena, ca să-l vadă pe Solon; aşa a 
făcut Pitagora, care a cercetat pe profeţii din Memfis; aşa a 
făcut Platon, care s-a dus să stea de vorbă cu magii Eghipetului 
şi cu Architas din Tarent; aşa a făcut Appolonius din Tyan, care a 
ajuns pînă la muntele Caucaz, a trecut prin ţara sciţilor, a 
masageţilor şi a indienilor, a lopătat pe rîul cel mare al 
Pysonului, pînă la brahmani, ca să-l vadă pe Hiarchas; iar de- 
acolo în Babilon, Caldeea, Mezia, Asiria, Părtia, Siria, Fenicia, 
Arabia, Palestina, Alexandria, pînă în Etiopia, pentru a se întîlni 
şi a vorbi cu gimnosofiştii. Aş putea să-l mai amintesc şi pe Titus 
Livius. Mulţi cărturari au venit la Roma, din părţile Franţei şi ale 
Spaniei, să-l vadă şi să-l asculte vorbind. Nu îndrăznesc să mă 
număr printre oamenii atit de înzestrați ca aceia, dar mă 
socotesc a fi un cercetător harnic al adevărului, iubind nu numai 


cărţile, dar şi pe cărturari. Ajungînd pînă la noi vestea despre 
ştiinţa ta neasemuită, mi-am părăsit ţara, rudele şi căminul, 
venind aici, fără să ţin seama de depărtare, de neplăcerile 
drumului pe apă sau de primejdia unor locuri necunoscute, 
numai pentru a te vedea şi a vorbi cu tine despre marile 
întrebări ale filozofiei, ale geomanciei şi ale ştiinţelor tainice, 
care toate îmi trezesc îndoieli şi stîrnesc în mine dorinţa de a 
cunoaşte. Dacă tu vei fi în stare a le da răspuns, mă fac de pe- 
acum robul tău, eu cu toţi urmaşii mei, căci pentru a te răsplăti 
n-aş putea să-ţi dau nimic mai de preţ. Voi însemna în scris 
răspunsurile tale şi le voi împărtăşi tuturor învăţaţilor din acest 
oraş, pentru ca în faţa lor şi a lumii întregi să stăm de vorbă 
asupra lor. Dar iată în ce fel aş dori să purcedem. Nu cu temeiuri 
pro şi contra, ca sofiştii fără minte de pe-aici şi de-aiurea. Nici 
declamînd, după obiceiul academicienilor; nici numărînd, cum 
făcea Pitagora (şi cum a încercat, de asemeni, Pico de la 
Mirandola la Roma). Aş dori să ne înţelegem prin semne, fără 
cuvinte, căci întrebările pe care le-am amintit sînt atit de 
spinoase, încît graiul omenesc nu izbuteşte să le cuprindă după 
cum am dori. Aşadar, dacă înălţimea-voastră n-are nimic 
împotrivă, ne vom întîlni miine în sala cea mare a mănăstirii 
Navara, la ceasurile şapte dimineaţa. Sfirşind englezul ce avea 
de spus, Pantagruel i-a răspuns cu toată cuwviinţa : 

- Seniore, darurile pe care Dumnezeu mi le-a hărăzit, 
bucuros le împărtăşesc oricui, căci de la Dumnezeu sînt toate, 
iar voia lui este a le trece mai departe oamenilor vrednici de-a 
primi cereasca mană a ştiinţei adevărate. Văzind că printre 
aceştia, pe drept cuvînt, ţi se cuvine locul întîi, te încredinţez că 
la oricare ceas din zi sau din noapte mă vei afla gata de a 
răspunde, după puterile mele, întrebărilor pe care vei binevoi a 
mi le pune. La rîndul meu voi învăţa de la tine mai mult decit aş 
putea eu însumi să te învăţ; dar dacă aceasta ţi-e dorinţa, vom 
sta împreună de vorbă asupra îndoielilor ce te frămîntă şi vom 
căuta dezlegarea lor pînă în adîncul cel nepătruns, unde zicea 
Heraclit că se ascunde adevărul. Mă învoiesc întru totul a face 
precum ai spus, înţelegindu-ne prin semne, iar nu prin cuvinte. 
Vom fi apăraţi de zarva acelor sofişti neajutoraţi, care bat din 
palme de cîte ori li se pare că vorbitorul a nimerit drumul cel 
drept. Aşadar, miine voi fi de faţă la ceasul şi la locul hotărît; dar 
te-aş ruga să nu fie între noi nici gîlceavă, nici larmă; să nu 


căutăm nici faimă şi nici aclamări, ci numai adevărul. 

La care Thaumast a răspuns: 

- Seniore, Dumnezeu să te aibă în paza lui! îţi mulţumesc 
pentru înalta mărinimie pe care binevoieşti a o arăta 
nevrednicului de mine. La revedere, pe mîine! 

- Cu bine, a zis Pantagruel. 

Dumneavoastră, care citiţi aceste rînduri, să fiţi încredinţaţi 
că niciodată n-au fost pe lume oameni cercetaţi de gînduri mai 
înalte şi stăpiîniţi mai puternic de ele decit Thaumast şi 
Pantagruel în noaptea aceea. Thaumast a mărturisit pivnicerului 
de la hanul Cluny, unde trăsese, că nicicînd în viaţa lui nu 
suferise mai amarnic de sete ca în acele ceasuri de veghe. 

- „Simt, zicea el, cum mă strînge de git Pantagruel! Dă 
poruncă, te rog, să-mi aducă de băut, şi sileşte-te să fie udătură 
destulă pentru arşiţa gurii." 

Pantagruel, cuprins de aceeaşi înfrigurare, nu vedea înaintea 
ochilor: decit cărţi: De numeris ct signis1 a lui Beda, De 
inenarabilibus2 a lui Plotin, De magia a lui Proclu, Peri Semion3 
a lui Anaxagoras, Peri Aphaton* a lui Dynnarisis, Peri 
Anecfthoneton5 a lui Hipponax şi altele. Panurge i-a spus: 

- Stăpiîne, lasă grijile la o parte şi du-te la culcare. Te văd atit 
de pătruns de gînduri, încît mi-e teamă să nu te-apuce frigurile. 
Bea mai întîi vreo douăzeci-treizeci de vedre, apoi treci în iatac 
şi dormi în voie. Miine dimineaţă voi răspunde eu englezului, iar 
dacă nu-l voi dovedi, să nu mai aud din gura ta nici o vorbă 
bună. 


Despre numere şi semne (lat.). 

Despre cele ce nu se potspune (lat.). 
Despre semne (grec). 

Despre cele ce nu se pot spune (grec). 

Despre cele despre care nu trebuie vorbit (grec). 


- Aşa să fie, a spus Pantagruel. Dar, Panurge, iubite prietene, 
cum vei izbuti să ţii piept unui învăţat atit de mare? 

- Vei vedea, a răspuns Panurge. Nu-ţi mai bate capul şi lasă-l 
pe seama mea. Poate să fie pe lume un învăţat mai iscusit decit 
diavolul? 

- Nu, în adevăr, a răspuns Pantagruel, afară numai dacă nu 
coboară asupra lui, duhul sfînt. 


- Eu, a spus Panurge, de cite ori m-am măsurat cu aceşti 
învăţaţi i-am pus cu botul pe labe şi i-am lăsat năuci; fii 
încredinţat, aşadar, că miine, de faţă cu toată lumea, o să-l fac 
pe acest straşnic englez să scuipe fiere! 

Panurge şi-a petrecut toată noaptea ciocnind pahare cu pajii 
şi pierzînd toţi bumbii nădragilor la primus et secundus şi la 
rişcă. 

A doua zi, dis-de-dimineaţă, l-a însoţit pe Pantagruel la locul 
întîlnirii. N-o să mă credeţi cînd vă voi spune, că tot Parisul, cu 
mic, cu mare, se găsea de faţă, zicînd fiecare în sinea lui: - 
„Diavolul ăsta de Pantagruel, care i-a băgat în cofă pe toţi 
sorbonarii, a dat peste un drac mai împieliţat decît el. O să aibă 
de furcă cu englezul. Să vedem: care pe care?" 

Lumea se adunase de cu vreme. Thaumast aştepta pe 
Pantagruel şi pe Panurge. Cînd, în sfîrşit, aceştia au sosit, toţi 
dascălii şi şcolarii Sorbonei, în frunte cu Sfatul cel mare, au 
pornit să bată din palme după prostescul lor obicei. Dar 
Pantagruel a strigat o dată, cu un glas cît două tunuri: 

- „Tăcere, să vă ia naiba! Pentru numele lui Dumnezeu, 
tăcere! Dacă mă mai plictisiţi mult, o să vă retez capetele la toţi, 
nătărăilor!" 

Auzind aşa, au tăcut toţi ca nişte curci plouate. Nici dacă ar fi 
înghiţit fiecare cinci ocale de cîlţi n-ar fi îndrăznit să tuşească! Îşi 
simțeau gura uscată şi scoteau limba de un cot, însetoşaţi, ca şi 
cum glasul lui Pantagruel le-ar fi turnat pe git saramură. 

Panurge a spus englezului: 

- Seniore, ai venit să ne pierdem vremea, răsucind şi 
învîrtind întrebările pe toate părţile, sau vrei să afli adevărul? 

Thaumast i-a răspuns: 

- Seniore, nici un alt gînd nu mă stăpineşte, decit dorinţa de 
a şti şi de a afla cele despre care nu m-am putut lămuri pînă 
acum; fiindcă nici un om şi nici o carte nu mi-au dat încă un 
răspuns îndestulător, care să limpezească îndoielile mele. Nu 
doresc să ne înfruntăm într-o zadarnică ceartă de cuvinte. O 
asemenea josnică îndeletnicire o las pe seama potlogarilor de 
sofişti, sorbonari, sorbonişti, sorbonizaţi, sorbonisiţi, sorborşiţi, 
sorbonicaţi, sorbo-năcriţi, care în gilcevile lor nu caută adevărul, 
ci numai sămiînţă de vorbă. 

- Aşadar, a spus Panurge, întrucît eu, aici de faţă, ucenic al 
meşterului meu Pantagruel, voi fi vrednic a-ţi da un răspuns 


mulţumitor, cred că ar fi fără cale şi de batjocură să-l mai 
stingherim pe el însuşi. Să ne fie numai îndrumător şi să judece 
susţinerile noastre; iar dacă îţi va mai rămîne o nedumerire, el 
te va lămuri pe de-a-ntregul. 

- Prea bine, a răspuns Thaumast. Mă învoiesc. Să începem. 

Am uitat să vă spun, că Panurge îşi atîrnase la deschizătura 
nădragilor un ciucure mare de mătase în patru culori: roşu, alb, 
verde şi albastru, cu o portocală frumoasă înăuntrul lui. 


CAPITOLUL XIX 
Cum a răspuns Panurge englezului care îi vorbea prin semne 


Toţi cei de faţă priveau în tăcere. Englezul a ridicat 
amîndouă mîinile deasupra capului fără să le apropie, şi a îndoit 
vîrful degetelor în felul cum se zice la Chinon: dos-de-găină; a 
lovit o mînă cu cealaltă peste unghii, de patru ori; apoi a întins 
degetele şi a bătut în podul palmei cu putere încă o dată, după 
care, alăturînd din nou mîinile ca mai sus, le-a plesnit una de 
alta de două ori şi iar de patru ori, cu palmele deschise. Apoi, le- 
a ţinut lipite una de alta, ca pentru rugăciune. 

Panurge i-a răspuns. A ridicat dintr-o dată mîna dreaptă în 
aer, apoi a proptit degetul cel mare de nară, ţinînd celelalte 
patru degete lipite şi întinse de-a lungul nasului; a închis ochiul 
stîng cu totul, privind chiorîş cu cel drept pe sub sprinceana 
încruntată şi printre pleoapele pe jumătate deschise. A ridicat 
apoi mîna stîngă, strîngînd mai întîi cu putere şi-apoi desfăcînd 
cele patru degete, afară de cel mare, pe care l-a ţinut în sus, la 
fel ca mîna dreaptă, păstrind între cele două miini o depărtare 
de un cot şi jumătate. A coborit spre pămînt amîndouă mîinile, 
apoi le-a dus pînă în dreptul pieptului, ţinîndu-le ca şi cum ar fi 
vrut să ochească nasul englezului. 

- Şi dacă Mercur... a spus acesta. 

Panurge i-a tăiat glasul: 

- Zbirci! Ai vorbit! 

Atunci englezul a făcut alt semn. A ridicat mîna stingă în sus, 
cu palma deschisă, apoi, stringînd degetele în pumn, a culcat 
degetul cel mare pe virful nasului. Ridicînd deodată mîna 
dreaptă, deschisă ca şi cea stingă, a lăsat-o în jos, alăturînd 
degetul cel mare al miîinii drepte de degetul cel mic al miinii 
stîngi, în vreme ce mişca uşor din celelalte patru degete. 


Panurge, fără să arate vreo mirare, a scos cu mîna stingă 
batista din buzunarul nădragilor, fluturînd-o de trei ori; după 
aceea un rest dintr-o fleică de vacă şi două bucăţi de lemn, 
avînd aceeaşi mărime, una de abanos, cealaltă de lemn de 
Brazilia, de culoarea cireşei coapte; le-a potrivit pe măsură între 
degete, lovindu-le una de alta, cu zgomot asemănător 
clopoţeilor pe care îi poartă leproşii din Bretania, dar sunînd 
oarecum mai plăcut şi mai limpede; apoi a început să murmure 
un cîntec vesel, plesnind din cînd în cînd din limbă şi privind 
drept în ochi pe englez. 

Teologii, doftorii cei mari şi dascălii au tălmăcit acest semn 
în înţelesul că englezul ar fi atins de lepră. Oamenii legii, 
judecătorii şi avocaţii credeau că Panurge a voit să 
preamărească lepra ca pe-o fericire trupească, după cum a 
spus, nu ştiu cînd, Isus Cristos. 

Englezul nu s-a înfricoşat, ci a ridicat amîndouă mîinile, a 
strîns laolaltă cele trei degete din mijloc, iar amîndouă degetele 
mari le-a petrecut între degetul arătător şi cel mijlociu, 
întinzîndu-le spre Panurge; după aceasta a împreunat mîinile, 
astfel ca degetul cel mare al miinii drepte să atingă degetul cel 
mare al miinii stîngi, iar degetul cel mic al miinii stîngi pe cel al 
miîinii drepte. 

Panurge, fără a scoate o vorbă, a ridicat amîndouă mîinile şi 
a făcut acest semn: a lipit unghia degetului arătător al miinii 
stîngi de unghia degetului mare, în chip de copcă, iar degetele 
celelalte ale miinii drepte le-a strîns la un loc, întinzînd numai 
arătătorul, pe care îl tot vîra şi îl scotea mereu, între cele două 
degete amintite ale miinii stîngi. Apoi, a întins degetul arătător 
şi pe cel mijlociu al miinii drepte, desfăcîndu-le cît putea mai 
mult şi îndreptîndu-le spre Thaumast; ducînd degetul cel mare 
al miinii stîngi la coada ochiului de-aceeaşi parte, a desfăcut 
palma ca o aripă de pasăre (sau ca o coadă de peşte) fluturînd-o 
uşurel încoace şi încolo; la fel cu mîna dreaptă, la coada ochiului 
drept. 

Thaumast s-a făcut galben la faţă şi a început să tremure. A 
lovit cu degetul mijlociu al miinii drepte în podul palmei sub 
degetul cel mare, apoi a vîrît degetul arătător al miinii stîngi 
printre celelalte două degete; dar pe dedesubt, nu pe deasupra 
cum făcuse Panurge. 

Acesta i-a răspuns, izbind mîinile una de alta şi suflînd în 


palmă. A vîrît de mai multe ori degetul arătător al miinii drepte 
printre două degete ale miinii stîngi făcute inel, a proptit bărbia 
în piept şi s-a uitat ţintă la englez. 

Cei de faţă, care nu pricepeau tîlcul acestor semne, şi-au dat 
seama, totuşi, că Panurge,fără să scoată un cuvint, îl întrebase 
pe Thaumast: 

- Ce vrei să spui? 

Thaumast începuse să asude din greu şi părea a fi cuprins de 
o adîncă tulburare. Venindu-şi puţin în fire, a aşezat unghiile 
tuturor degetelor de la mîna stîngă peste unghiile degetelor de 
la mîna dreaptă şi, încovoind degetele în jumătate de cerc, a 
ridicat mîinile deasupra capului, cît putea mai sus. 

Văzînd aşa, Panurge şi-a înfipt deodată degetul cel mare al 
miîinii drepte sub falcă, iar degetul mijlociu l-a vîrît, ca într-o 
verigă, prin degetele făcute inel ale miinii stîngi. Apoi a început 
să cînte, clănţănind din dinţi. 

Englezul, stors de puteri şi vlăguit, s-a ridicat verde la faţă, şi 
simțind că îl cuprinde greaţa, a început să scuipe fiere. Putea 
mai rău ca an dihor. Cei de faţă se ţineau toţi cu mîna de nas, 
fiindcă englezul se scăpase pe el. Thaumast a ridicat mîna 
dreaptă şi a strîns atît de tare pumnul, încît degetele i se 
închirciseră ca o gheară; palma miinii stîngi, desfăcută, a 
aşezat-o de-a latul pe piept. 

Atunci Panurge şi-a smuls ciucurele din prohabul nădragilor 
şi, ridicîndu-l cu mîna stîngă, a scos portocala zvirlind-o în sus 
de şapte ori; a opta oară, a prins-o în pumnul drept, a ţinut-o 
cîteva clipe în aer, nemişcată, apoi a început s-o plimbe pe sub 
nasul lui Thaumast. 

Englezul se umflase ca un cimpoi şi sufla din greu ca într-o 
băşică de porc. 

Panurge, văzindu-l în această stare, a dus un deget al miinii 
stîngi pe stinghia şezutului, a sorbit în gol ca şi cum ar fi vrut să 
înghită un miez de scoică sau o lingură de ciorbă; apoi 
deschizînd gura, s-a lovit peste dinţi cu palma miinii drepte, 
scoţind un sunet puternic şi adînc, ce părea că vine de la 
diafragmă prin traheea-arteră; a scos acest sunet de 
şaisprezece ori! 

Thaumast gifiia ca o giscă. Panurge a băgat în gură degetul 
arătător al miinii drepte, l-a strîns cu putere între bucile 
obrazului, apoi le-a tras repede afară, cu mare zgomot, cum 


răsună puşcociul de soc cu care trag copiii la ţintă. Făcu aşa de 
nouă ori. 

Atunci englezul a strigat: 

- Da, domnilor, iată taina cea mare! Omul acesta a pătruns-o 
pînă în miezul ei. 

A scos un pumnal pe care îl purta cu el şi l-a întors cu virful 
spre pămînt. 

Panurge a apucat încă o dată ciucurele, scuturîndu-l între 
genunchi cu putere, apoi şi-a aşezat mîinile deasupra capului, în 
chip de pieptene, scoţind limba de-un cot şi dînd ochii peste 
cap, ca o capră care trage să moară. 

- Am înţeles! a strigat Thaumast. Şi pe urmă? 

Rostind aceste cuvinte, a îndreptat mînerul stiletului spre 
piept, cu vîrful în palmă, încovoind puţin degetele. 

Panurge a aplecat capul spre stînga şi şi-a vîrît degetul 
mijlociu în ureche, ridicînd uşor pe cel mare. Şi-a încrucişat apoi 
braţele pe piept, a tuşit de cinci ori, iar a cincea oară a izbit în 
pămînt cu piciorul drept; a ridicat braţul stîng şi a dus degetul 
cel mare la frunte, cu pumnul strîns, lovindu-se cu mîna dreaptă 
peste inimă, de şase ori. 

Thaumast, ca şi cum n-ar fi fost mulţumit cu atît, a pus 
degetul cel mare al miinii stîngi pe virful nasului, ţinînd celelalte 
degete întinse. 

Atunci Panurge a băgat amiîndouă degetele arătătoare în 
colţurile gurii, a tras în lături cît a putut, arătîndu-şi toţi dinţii, iar 
cu degetele mari de la amîndouă miinile şi-a lăsat pleoapele în 
jos, strimbîndu-se (după părerea celor de faţă) destul de urit. 


CAPITOLUL XX 
Thaumast laudă ştiinţa şi iscusinţa lui Panurge 


Thaumast s-a sculat în picioare şi, scoţîndu-şi scufia din cap, 
a şoptit lui Panurge la ureche cîteva vorbe de mulţumire; apoi a 
spus cu glas tare celor de faţă: 

- Domnilor, în clipa aceasta pot să rostesc cuvîntul din sfînta 
Scriptură: Et ecce plusquam Salomon hic.1 Aveţi aici, printre 
dumneavoastră, o comoară de nepreţuit: pe domnul Pantagruel, 
a cărui faimă m-a făcut să viu din depărtările Engliterii, pentru a 
cerceta împreună întrebările încă nedezlegate ale magiei, 
alchimiei, cabalei, geomanciei, astrologiei şi filozofiei, pe care 


de multă vreme le purtam în minte. Astăzi însă mă ridic şi spun, 
că renumele de care se bucură îl nedreptăţeşte, căci nu arată 
lumii nici a mia parte din ce preţuieşte cu adevărat. 

Văzut-aţi cu toţii, cum ucenicul său, unul singur, a izbutit să- 
mi dea răspunsul ce căutam, dezvăluindu-mi mai multe decît îl 
întrebasem; nu numai atit, dar a scos la iveală şi alte întrebări, 
pe care aşijderea le-a dezlegat. Pot să spun că a deschis 
înaintea ochilor mei adevăratele izvoare din adînc ale ştiinţei 
despre toate, deşi n-aş fi crezut pînă acum că se află pe lume un 
om care să le cunoască măcar începutul; mi-am dat seama 
despre aceasta, înţe-legîndu-mă cu el numai prin semne, fără 
glas şi fără o fărimă de vorbă. Voi aşterne la timpul său pe hirtie 
ceea ce ne-am spus unul altuia şi am tălmăcit, pentru a nu vă 
închipui cumva că n-a fost decit un joc. Avînd la îndemînă acea 
carte, fiecare va putea să înveţe ceea ce eu însumi abia acum 
am aflat. Vă puteţi da seama cît e de minunată învăţătura 
meşterului, dacă învăţăcelul său ne-a dovedit o ştiinţă atit de 
uimitoare, căci non est discipulus super tnagistrumL. Într-un 
cuvînt, Domnul să fie lăudat! Vă mulţumesc pentru cinstea ce 
mi-aţi făcut-o. Dumnezeu să vă răsplătească în veci! 


1 lată aci mai mult decit Solomoa (lat.) (Mat. XII, 42; Luc. 
XI, 31). « Nu-i ucenicul mai presus de meşter (lat.). 


Pantagruel a dat celor de faţă binecuvintarea lui şi l-a poftit 
pe Thaumast să se ospăteze împreună. 

Au băut pînă le-au sărit bumbii de pe burtă (fiindcă nădragii, 
pe vremea aceea, se încheiau cu nasturi, nu se strîngeau cu 
bîrneţul, ca acum). - „Din ce parte a locului eşti, firtate?" se 
întrebau oaspeţii, unii pe alţii. - „Dar repede mai dai pe git 
pocalele, Isuse Cristoase!" - „Toarnă, pajule, în oală; cum îţi vine 
s-o laşi goală?" - „Mişcă-te, nu sta, naiba să te ia!" 

Nici unul n-a băut mai puţin de douăzeci de vedre; că fusese 
cald peste zi şi toţi sufereau cumplit de sete. 

În ce priveşte amănunţitul cuprins al întrebărilor lui 
Thaumast, ca şi tîlcul acelor semne prin care s-a înţeles cu 
Panurge, voi avea grijă să vă dau lămuriri mai tîrziu. Am auzit că 
englezul ar fi scris o carte groasă, pe care ar fi tipărit-o la 
Londra şi în care spune tot, fără să lase nimic la o parte. De 
aceea, eu, unul, pot s-o las pe altă dată. 


CAPITOLUL XXI 
Cum s-a îndrăgostit Panurge de o nobilă doamnă din Paris 


După întrecerea din care a ieşit biruitor asupra englezului, 
Panurge a ajuns vestit în tot Parisul, iar el, ca să pară mai fudul, 
şi-a pus prohab nou la nădragi, împodobindu-l cu horbotă 
italienească. Toţi din toate părţile îl lăudau, şi nu ştiu cine i-a 
făcut un cîntec, pe care îl cîntau copiii pe stradă cînd se duceau 
să cumpere muştar. Era bine primit în mijlocul jupîniţelor şi al 
jupîneselor, dar lăsîndu-se prea lesne amăgit de faima ce 
cîştigase, s-a apucat să dea tircoale, cocoşeşte, uneia din cele 
mai nobile doamne ale oraşului. 

Dispreţuind vorbăria dulceagă şi oftările de inimă albastră 
ale celor care postesc şi nu se ating de frupt, Panurge i-a spus 
de-a dreptul, într-o zi, aceste cuvinte: 

- Ar fi, nobilă doamnă, spre folosul acestui oraş, spre cinstea 
neamului din care vă trageţi, spre mulţumirea dumneavoastră şi 
spre binele meu, dacă v-aţi îndura să ne împreunăm amîndoi. 
încercaţi o dată, şi n-o să vă pară rău! 

Auzind asemenea cuvinte, nobila doamnă l-a trimis la 
plimbare: 

- Cum îndrăzneşti să-mi vorbeşti astfel, obraznicule?Ţi-ai 
pierdut minţile? Piei din faţa mea, şi să nu-mi mai ieşi în cale, 
că-ţi rup picioarele! 

- Poţi să-mi rupi picioarele, dacă îţi face plăcere, a spus 
Panurge, dar cu ce mai rămîne să gustăm împreună din fructul 
oprit: 

Tu să-mi numeri stelele, 

lar eu floricelele... 

- Pleacă, ticălosule! O vorbă dacă mai spui, chem slujitorii şi-i 
pun să te snopească în bătaie. 

- Nu! a strigat Panurge. Nu se poate să fiţi atit de haină!Să 
mă fi înşelat, privindu-vă ochii? Nu-i cu putinţă! Mai degrabă se 
va ridica pămîntul pînă la cer, se va prăbuşi cerul în prăpastie şi 
se va răsturna rînduiala lumii pe dos, decit să se strecoare un 
strop de răutate în minunata dumneavoastră frumuseţe! 
Adevărat, se spune, că 

femeia care-i frumoasă, 

miîndră e şi năzuroasă! 


Dar aşa se poartă numai femeile de rînd. Frumuseţea 
voastră, doamnă, e atit de aleasă, atît de neasemănată, atit de 
dumnezeiască, încît aş putea să jur, că natura v-a dăruit-o 
dinadins, ca să arate oamenilor ce minuni ştie să plăsmuiască 
măiestria ei. Miere dulce, zahăr şi mană cerească vă e întreaga 
fiinţă.Vouă v-ar fi dat Paris mărul lui de aur, nu Venerei, nici 
Junonei, nici Minervei; căci nici Junona n-avea atita măreție, nici 
Minerva atita înţelepciune, nici Venus atita farmec, ca 
dumneavoastră. O, zei şi zeițe ale cerului ! Fericit va fi muritorul 
căruia îi veţi îngădui să vă pipăie frumuseţea şi să guste din 
dulceaţa ei! Eu voi fi acela, cu ajutorul tău, Doamne! A mea va 
fi, căci pe mine m-a ales. Mie mi-au dat-o ursitoarele, să mă 
iubesc cu ea. Haide, să nu pierdem vremea, să ne grăbim... 

A vrut s-o prindă în braţe; dar dumneaei a dat fuga la 
fereastră, ca şi cum ar fi voit să cheme vecinii în ajutor. Atunci 
Panurge, luîndu-şi în grabă picioarele la spinare, a spus: 

- Nu vă mai osteniţi, doamnă, aşteptaţi puţin, mă duc eu 
singur să-i chem... 

Apoi s-a făcut nevăzut, fără să se sinchisească prea mult de 
bobîrnacul pe care îl primise, şi fără să-şi piardă, mai cu seamă, 
pofta de mîncare. 

A doua zi, întîlnind-o în biserică, la ceasul liturghiei, a 
întîmpinat-o în tindă şi a stropit-o cu agheasmă, aplecîndu-se în 
faţa ei pînă la pămînt. A îngenuncheat aproape de ea şi i-a spus: 

- Doamna mea, sînt atit de îndrăgostit de dumneavoastră, 
încît nu mai am linişte, şi nici ieşire-afară. Nu ştiu ce gîndiţi; dar 
de m-oi îmbolnăvi, ce-o să se întîmple? 

- Puțin îmi pasă! a răspuns ea. Pleacă şi lasă-mă să-mi fac 
rugăciunea. 

- Rugaţi-vă lui Dumnezeu să-mi dăruiască ceea ce inima 
dumneavoastră doreşte, şi daţi-mi voie să spun un tatăl-nostru 
pe mătăniile dumneavoastră. 

- Pofteşte, a răspuns ea, ridicînd din umeri, şi nu mă mai 
plictisi. 

Zicînd acestea i-a întins frumoasele ei mătănii, strunguite din 
lemn aromat de santal şi prinse laolaltă cu boabe grele de aur; 
dar Panurge a scos pe negîndite unul din cuţitaşele lui şi, tăindu- 
le legătura, cît ai clipi din ochi le-a înhăţat. 

- Nu doriţi cuţitaşul meu? a întrebat-o. 

- Nu, nu! s-a răstit ea. 


- E al dumneavoastră, doamnă, dimpreună cu tot ce am, 
avere, aur, bunuri, pipota şi maţele din mine! 

Dumneaei însă, supărată de pierderea mătăniilor pe care 
obişnuia să se roage, îşi spunea în gind: 

- Flecarul ăsta îmi pare a fi un venetic fără căpătii. N-o să-mi 
mai dea înapoi mătăniile. Ce-o să spună soţul meu? O să mă 
certe, dar îi voi povesti că mi le-a tăiat un pungaş în timpul 
slujbei. Văzînd capătul şiretului atîrnînd la cingătoare, o să mă 
creadă. 

În după-amiaza aceleiaşi zile, Panurge s-a dus din nou acasă 
la ea, purtînd sub mînecă o pungă plină cu bani mărunți, de 
tinichea. Intrînd în odaia ei, a întrebat-o: 

- Care din noi doi iubeşte mai mult pe celălalt? Eu pe 
dumneavoastră sau dumneavoastră pe mine? 

- Eu nu te urăsc, a răspuns ea, căci Dumnezeu aşa ne 
porunceşte, să iubim pe aproapele nostru şi pe toţi oamenii. 

- Şi nu sînteţi îndrăgostită de mine? 

- Te-am mai rugat să nu-mi vorbeşti astfel. lar dacă nu te 
astimperi, domnule, îţi voi arăta că nu sînt o femeie pe care s-o 
necinsteşti cu asemenea neruşinate cuvinte. Pleacă şi dă-mi 
înapoi mătăniile! Soţul meu ar putea să-mi ceară socoteală. 

- Mătăniile dumneavoastră, doamnă? Nici nu mă gindesc! 
Dar dacă îmi îngăduiţi, vă voi dărui altele. Cum doriţi să fie? Din 
boabe mari de aur smălţuit? Din funde mici, frumos împletite? 
Înşiruite pe-un lanţ de aur greu? Şlefuite din lemn de abanos? 
Tăiate în pietre de hiacint? Granate vreţi, prinse în horbotă de 
peruzele? Doriţi topaze, safire şi rubine, legate între ele cu 
diamanturi de douăzeci şi opt de carate? Nu, nu! Toate de le-aş 
stringe laolaltă, ar fi prea puţin! Dar am văzut undeva un şir de 
mătănii din smaragduri încrustate într-un chihlimbar alb, stropit 
cu aur şi încheiat cu piatră persană, mare cit o portocală; preţul 
lor se ridică la aproape douăzeci şi cinci de mii de ducați; vi le 
dăruiesc cu o negrăită plăcere! 

Şi în timp ce vorbea astfel, suna mărunţişul din pungă, ca şi 
cum ar fi fost scuzi de aur însoriţi. 

- Doriţi un val de catifea viorie? O rochie de mătase, ţesută 
în urzeală de aur? Doriţi brățări, lanţuri daurite, năframe, inele? 
N-aveţi să rostiţi decît cuvîntul: da! Cincizeci de mii de ducați nu 
înseamnă nimic pentru mine. 

Auzind atitea făgăduieli, doamnei îi lăsa gura apă, dara 


spus: 

- Nu, mulţumesc; nu vreau să primesc nimic de la dumneata. 

- Eu nu pot să spun la fel. Aş dori să-mi daţi ceva... care nu 
vă costă nimic şi nici nu se pierde. Am cu mine un frăţior, care 
vă roagă să-l primiţi... 

A încercat s-o prindă în braţe, dar dumneaei a început să 
strige; dar nu prea tare. Panurge, reluîndu-şi înfăţişarea 
obişnuită, i-a spus: 

- Nu vreţi să ne facem puţin de lucru amîndoi? Pagubă în 
ciuperci, nobilă doamnă! Văd că această cinste şi plăcere nuvi 
se cuvine; cu ajutorul lui Dumnezeu am să vă las pe seama 
cîinilor. 

Spunînd acestea a luat-o la goană de frica bătăii pe care n-o 
prea dorea. 


CAPITOLUL XXII 
Cum s-a răzbunat Panurge împotriva doamnei care l-a 
izgonit 


A doua zi era sărbătoarea Rusaliilor, cînd femeile scoteau la 
iveală veştmintele lor cele mai frumoase. Doamna cu pricina 
îmbrăcase o rochie bogată de mătase lucitoare şi o fustă de 
catifea albă, foarte scumpă. 

În ajun, Panurge a cutreierat tot oraşul să caute o căţea în 
călduri, pe care a dus-o la el acasă. l-a dat să mănince cît a 
putut, o zi întreagă şi noaptea următoare, iar dis-de-dimineaţă a 
spintecat-o. A scos din burta ei măruntaiele despre care vorbesc 
geomancienii greci, le-a tocat bucățele şi le-a dus cu el pe furiş 
la biserică, unde doamna inimii lui trebuia să vină pentru slujba 
care se ţine de obicei în ziua aceea. Panurge i-a ieşit întru 
întîmpinare, a stropit-o cu apă sfinţită, s-a înclinat cuviincios în 
faţa ei, apoi aşezindu-se în strană alături de ea, i-a strecurat în 
mînă un rondel, care suna aşa: 

Acum-o iată, 

Doamnă preafrumoasă, 

Cu dorul meu n-ai vrut să fii miloasă, 
M-ai alungat, zicînd să nu mai viu, 
Deşi nu te-am miîhnit, după cit ştiu, 
Cu nici o vorbă rea ori mincinoasă. 
De nu doreai iubirea-mi credincioasă 


Să-mi fi şoptit: - „Prietene, mă lasă, 

Nu stărui, te du, e prea tîrziu!" Acum-o dată, 

Dă-i voie inimii înflăcărate 

De calda-ţi frumuseţe, să arate 

Ce foc o arde, fără mîngiiere; 

Şi altceva nici nu-ndrăznesc a-ţi cere, 

Decit să mi te laşi puţin pe spate, 

Numai o dată. 

Şi în vreme ce doamna desfăcea răvaşul să-l citească, 
Panurge a presărat asupra ei amestecul ce-l pregătise, 
strecurîndu-i-l prin cutele miînecii şi ale fustei, pe cînd îi vorbea: 

- Îndrăgostiţii, doamnă, îşi au suferinţele lor. În ceea ce mă 
priveşte nădăjduiesc, că 

Atitea nopţi ce n-am dormit 

Şi zilele ce-am pătimit 

De cînd cu gîndul te doresc 

Şi-am început să te iubesc... 

vor trage în cumpănă, şi-mi vor fi scăzute din canoanele ce 
m-aşteaptă în Purgatoriu. Roagă-te lui Dumnezeu, doamna mea, 
să-mi dea putere răbdătoare, spre a îndura chinurile mele. 

Nici n-a apucat să sfirşească vorba, şi toţi cîinii de pe stradă 
s-au năpustit asupra doamnei din biserică, stîrniţi de mirosul 
amestecului pe care Panurge îl presărase asupra-i. Javre mici şi 
dulăi mari, copoi şi ogari, veneau asupra ei cu limba scoasă, o 
miroseau, ridicau piciorul şi o botezau pe rînd. Nu se pomenise 
niciodată, de cînd sînt cîinii pe lume, o porcărie mai mare! 

Panurge s-a prefăcut că încearcă să-i alunge; apoi s-a 
depărtat, furişîndu-se după un perete al paraclisului, să vadă ce 
se întîmplă. Cîinii se îmbulzeau, care mai d e care, să-i 
aghesmuiască iubita. Un ogar a stropit-o pe cap; cîțiva 
prepelicari, pe mîneca rochiei; nişte şoricari, pe poale, iar 
potăile mai mărunte, pe încălțări. Zadarnic au încercat femeile 
de primprejur să-i vină în ajutor, că prea erau cîini mulţi. lar 
Panurge ridea pe înfundate, spunînd unor seniori care se aflau în 
biserică: 

- Mi se pare să doamna e în călduri, ori s-a dat în dragoste cu 
vreun copoi! 

Cînd a văzut că toţi cîinii se strîinsesera împrejur şi mîrîiau în 
preajma ei, ca şi cum ar fi fost o căţea în călduri, a luat-o din 
loc, plecînd să-l caute pe Pantagruel. Cum întîlnea un cîine pe 


uliţă îi trăgea un picior, asmuţindu-l: 

- Hai, şterge-o! Te-aşteaptă nunta la biserică! Nu te lăsa, dă-i 
zor, goneşte! 

Ajungînd acasă, i-a spus lui Pantagruel: 

- Vino, meştere, să vezi cum s-au strîns cîinii în jurul celei 
mai frumoase femei din Paris... şi fac nuntă! 

Pantagruel nu s-a lăsat rugat şi privind vicleimul, i s-a părut 
vesel, plăcut şi pînă atunci nemaivăzut. 

La ieşirea din biserică s-a întîmplat mai rău. Peste şase sute 
de mii paisprezece cîini se adunaseră în jurul nobilei doamne şi 
se ţineau după ea. Pe unde trecea se stringeau alţii, tot mai 
mulţi, mari şi mărunți, adulmecîndu-i urma. Trecătorii se opreau 
din drum, privind cum năvăleau potăile, pînă cînd, cu chiu, cu 
vai, alaiul a ajuns acasă. Dar nici aici nu s-a spart nunta! 
Doamna a intrat în casă, slugile pufneau de ris, iar cîinii au 
rămas în uliţă întinzînd hora pînă la jumătate de leghe împrejur 
şi stropind poarta atît de amarnic, încît se făcuse o girlă de-ar fi 
putut să înoate rațele. Giîrla aceasta trece acum pe lingă 
biserica Sfîntului Victor şi în ea se vopsesc covoarele meşterului 
Gobelin, folosind culoarea roşie pe care o dă udul cîinilor 
pişăcioşi (după cum a dovedit-o, în faţa lumii întregi, dascălul 
nostru Doribus). 

Ar fi putut să umble şi o moară cu roată, dar nu chiar atît de 
mare, cum sînt cele de pe Bazade, la Toulouse. 


CAPITOLUL XXIII 

Cum a plecat Pantagruel din Paris, aflînd că dipsozii au 
năvălit în ţara amoroţilor, şi pentru ce în Franţa leghele sînt mai 
mici 


La puţine zile după aceea, Pantagruel a primit vestea că 
tatăl său Gargantua pornise la drum prin Morg în Ţara Ziînelor, 
ca altă dată Artus şi Ogier, fiindcă dipsozii încălcaseră hotarul 
Utopiei şi o prădaseră în mare parte, împresurînd cetatea de 
scaun a amoroţilor. 

Aflînd despre acestea, Pantagruel a părăsit Parisul în cea mai 
mare grabă; fără a-şi mai lua rămas bun de la prieteni, a pornit- 
o de-a dreptul spre Rouen, fiindcă n-avea vreme de pierdut. 

Pe drum a băgat de seamă, spre marea lui mirare, că în 
Franţa leghele sînt mai mici decit în alte ţări. Voind să afle 


pricina, l-a întrebat pe Panurge, care i-a istorisit cele ce urmează 
(după Faptele regilor Canariei, de Monachus Marotus, dinspre 
Lac). 

- Cică în vremile foarte vechi, pămîntul nu se măsura în 
stînjeni, leghe sau poşte, pînă cînd regele Faramond a hotărît 
astfel: a ales din Paris o sută de flăcăi zdraveni, iar din Picardia 
o sută de fete nurilii, i-a chemat pe toţi la curtea lui, i-a ţinut opt 
zile pe mîncare şi pe băutură, apoi i-a împerecheat doi cîte doi, 
le-a dat bani de cheltuială şi i-a pornit la drum, care încotro. Şi 
aşa le-a poruncit, ca la fiecare popas unde se vor opri să facă 
dragoste, să aşeze drept semn o piatră albă. Pînă la piatra 
aceea să fie o leghe; şi tot astfel mai departe. 

Perechile au plecat, zburdînd. Cum erau bucuroşi şi hodiniţi, 
mereu se opreau şi la fiecare popas se încălecau. lată de ce 
leghea e atit de mică în Franţa. Avînd o cale mai lungă de 
străbătut, au ostenit. Nu mai aveau ulei în lampă, şi nu se mai 
opreau atit de des. Se mulţumeau (vorbesc despre bărbaţi) cu 
un singur popas pe zi. lată de ce, în Bretania, în Lande, în Ţara 
Nemţească şi în alte ţinuturi mai depărtate, leghea e mai mare, 
iar pietrele de hotar mai rare. Unii spun altminteri, dar eu cred 
că aşa a fost precum am arătat. 

Pantagruel a încuviinţat şi el, că povestea era întemeiată. 
Părăsind oraşul Rouen, au ajuns la Honfleur. De aici mai 
departe, Pantagruel, Panurge, Epistemon, Eusten şi Carpalim au 

apucat calea mării. Pe cînd corăbiile stăteau încărcate în 
aşteptarea unui vînt prielnic, Pantagruel a primit din partea unei 
doamne cu care fusese în dragoste o bucată de vreme, la Paris, 
un răvaş cu această însemnare: 

Celui mai iubit de femei şi mai nerecunoscător dintre viteji. 

P.N.T.G.R.L. 


CAPITOLUL XXIV 

Răvaşul trimis lui Pantagruel de o doamnă din Paris şi tilcul 
unui cuvînt înscris 

într-un inel de aur 


Citind Pantagruel rîndurile de mai sus, a rămas foarte mirat. 
A încercat să-l descoasă pe trepăduşul care venise cu răvaşul, 
întrebîndu-l cine îl trimisese; apoi a despăturit hiîrtia, dar n-a 
aflat înăuntru decit un inel de aur, cu un diamant tăiat pe-o 


singură faţă. Arătînd răvaşul lui Panurge, acesta şi-a arătat 
presupunerea că a fost scris într-un fel tainic, aşa ca slovele să 
nu se deosebească la vedere. A apropiat hirtia de flacăra 
focului, bănuind că ar fi fost scrisă cu sare de amoniac topită în 
apă. A muiat-o apoi în apă, cercetind dacă nu iese cumva la 
iveală urma sucului de titymal, apoi a privit-o lung la lumînare, 
să vadă dacă n-a fost scrisă cu zeamă de ceapă albă. 

Bănuind că a fost scris cu leşie de smochin, a uns o parte a 
răvaşului cu ulei de nucă; a stors apoi citeva picături de lapte de 
la sînul unei femei care născuse prima fată, presupunînd că 
scriitorul a folosit sînge de broască veninoască. A încercat să 
frece colţul din dreapta cu cenuşa unui cuib de rindunele, ca să 
vadă dacă nu s-a scris cu rouă strînsă în zori de pe fructul 
merilor din Alicacabut. Apoi colţul din stînga cu ceară din ureche 
(pentru scrierea cu fiere de corb). A muiat hirtia în oţet, ca să 
vadă dacă n-a fost scrisă cu lapte de cucută; a uns-o cu grăsime 
de bufniţă, ca pentru scrierea cu scîrnăvie de balenă (care se 
cheamă chihlimbar alb), apoi a clătit-o încă o dată în apă rece, 
scotînd-o repede afară, ca să desluşească urmele de piatră-acră. 

Văzind că nu izbuteşte în nici un chip, a încercat să-l 
descoasă pe acel trepăduş. 

- Prietene, doamna care te-a trimis, nu ţi-a dat cumva să 
aduci un băț? l-a întrebat Panurge, amintindu-şi o pilduire cu 
subînţeles despre care vorbeşte Aulu-Gelu. 

- Nu, a răspuns omul. 

Panurge s-a gîndit o clipă să-i radă părul din cap, spre a 
vedea dacă doamna din Paris nu scrisese cu cerneală pe 
scăfirlia goală a trepăduşului, dar văzînd cîtă mai chică are, s-a 
lăsat păgubaş, fiindcă, zicea el, într-un timp atit de scurt n-ar fi 
putut să-i crească asemenea bogăţie de plete. 

Intorcîndu-se spre Pantagruel i-a spus: 

- Să mă ia naiba, meştere, dacă ştiu ce să mai zic şi să mai 
cred. Am folosit, pentru a afla taina acestui răvaş, toate cele 
arătate de messir Francesco di Nianto, toscanul care a cercetat 
feluritele mijloace de-a scoate la iveală orice scriere ascunsă; n- 
am uitat nici pe cele ştiute încă de la Zorastru, dar n-am putut 
să văd altceva decit inelul. 

Uitîndu-se mai cu luare-aminte la inel, au băgat însă de 
seamă, că înăuntrul lui era scris în limba ebraică: Lamah 
sabacthani. L-au chemat pe Epistemon, întrebîndu-l ce 


înseamnă aceste cuvinte, iar Epistemon le-a tălmăcit: „Pentru 
ce m-ai părăsit?" 

Panurge a spus numaidecit: 

- M-am lămurit! Priviţi acest diamant. Îl vedeţi? Nu-i diamant 
adevărat. Aşadar, iată tîlcul celor ce-a voit să spună doamna 
care l-a trimis: „Răspunde, iubit făţarnic, de ce m-ai părăsit?" 

Pantagruel a înţeles numaidecit, aducîndu-şi aminte, că în 
dîldora plecării nu-şi luase rămas bun de la acea doamnă. Mult 
s-a întristat din pricina aceasta şi s-ar fi înapoiat grabnic la Paris 
s-o împace, dar Epistemon i-a amintit cum s-a despărţit Enea de 
Didona şi i-a lămurit cugetarea lui Heraclit din Tarent: „Cînd 
corabia aşteaptă legată de țărm şi graba te zoreşte, nu pierde 
vremea să mai deznozi frînghiile: taie-le!" Astfel l-a îndemnat să 
lase la o parte gîndurile şi să se întoarcă repede acasă, pentru 
a-şi apăra ţara de primejdie. 

In ceasul următor s-a ridicat un vînt prielnic dinspre apus şi 
miazănoapte. Au întins pînzele şi au ieşit la larg. În cîteva zile au 
trecut de Porto-Santo, de Ostrovul Maderei şi au poposit în 
Ostroavele Canare. De acolo au pornit mai departe, pe la Capul 
Blanco, Senega, Capul Viride, Sagres, Melli, dincolo de Capul 
Bunei Speranţe, făcînd al doilea popas în regatul melinzilor. S-au 
îndreptat apoi, odată cu vintul de miazănoapte, trecînd prin 
Meden, [...], Uden, Gelasim, ocolind Ostroavele Zînelor, de-a 
lungul regatului ahorilor, pînă au ajuns cu bine în portul Utopiei, 
la trei leghe depărtare de cetatea amoroţilor. 

Lăsîndu-se puţin odihnei, Pantagruel a spus: 

- Copii, cetatea nu mai e departe. Dar înainte de a porni din 
nou, să chibzuim asupra celor ce avem de făcut. Să nu greşim 
ca atenienii, care nu se adunau să se sfătuiască decit după ce 
dădeau de greu. Sînteţi gata să staţi alături de mine, pe viaţă şi 
pe moarte? 

- Da, măria-ta! au răspuns toţi. Poţi să te bizui pe noi, ca pe 
braţul tău. 

- O singură întrebare mă tulbură şi nu-mi dă răgaz: nu ştiu 
cît de mulţi sînt vrăjmaşii şi în ce chip au împresurat cetatea. 
Dacă s-ar cunoaşte numărul şi aşezarea lor, aş porni mai 
încrezător la luptă. Să judecăm, cum am putea să aflăm toate 
acestea? 

Toţi au răspuns într-un cuvînt: _ 

- Lasă-ne să cercetăm şi aşteaptă-ne aici. Inainte de apusul 


soarelui vom fi înapoi şi îţi vom aduce veşti lămurite. 

- Eu, a spus Panurge, iau asupra mea să străbat pînă în 
tabăra lor, printre străji şi caraule, să beau şi să mă joc cu ei în 
săbii, fără să mă dau de gol; să cercetez puştile, corturile 
căpitanilor şi să mă plimb printre ostaşii duşmani, ca şi cum aş fi 
de-ai lor. Nici dracul n-o să mă ghicească: eu sînt din neamul lui 
Zopirl. 

- Eu, a spus Epistemon, cunoscînd isprăvile şi îndemînarea 
căpitanilor de odinioară, meşteşugul şi dibăcia armelor, îi voi 
iscodi şi le voi fura gîndul; iar de mă vor prinde, voi şti să scap 
povestindu-le despre măria-ta tot ce-mi va trece prin minte: eu 
sînt din neamul lui Sinon2. 

- Eu, a spus Eusten, voi călca şanţurile şi dînd buzna peste 
străji, le voi rupe oasele, chiar de-ar fi mai tari ca necuratul: eu 
sînt din neamul lui Hercule. 

- Eu, a spus Carpalim, mă voi strecura pe unde zboară 
pasărea, mă voi furişa printre întărituri şi voi da ocol taberei pe 
nesimţite; nimeni nu va prinde de veste, atit sînt de isteţ şi iute 
de picior. Nu mi-e teamă nici de suliţi, nici de săgeți, nici de 
goana calului; nu mă vor ajunge din urmă, de-ar veni călare pe 
Pegasul lui Perseu sau pe fugarul năzdrăvan din poveste. Eu 
zbor peste spicele griului şi peste firele de iarbă, fără să le ating: 
sînt din neamul Camiliei, regina amazoanelor. 


1 Zopir, persan care, tăindu-şi singur nasul şi urechile, s-a 
dat drept dezertor, pentru a iscodi pe babilonienii asediați de 
Darius. 

* Sinon, grec care, de asemenea, s-a dat drept dezertor în 
tabăra troiană (Virg. En., cartea a li-a). 


CAPITOLUL XXV 
Cum Panurge, Carpalim, Eusten şi Epistemon, oamenii lui 
Pantagruel, au răpus prin dibăcie şase mii şaizeci de călăreţi 


Pe cînd vorbea Carpalim, au zărit o oaste de şase mii şaizeci 
de călăreţi pe cai iuți, care veneau în goana mare să vadă ce fel 
de călători au legat corabia la țărm. Se apropiau valvirtej, cu 
gîndul de a-i prinde, dacă s-ar fi putut. 

Pantagruel a strigat: 

- Copii, întoarceţi-vă în corabie ! Duşmanul vine asupra 


noastră ! Nu vă temeti. De-ar fi de zece ori mai mulţi, îi voi ucide 
pe toţi ca pe nişte muşte. Duceţi-vă şi vă vedeţi de treburile 
voastre. 

Dar Panurge a spus: 

- Nu, măria-ta, n-are nici un rost. Dimpotrivă, să intre 
înălţimea-ta-n corabie dimpreună cu toţi ceilalţi. Lăsaţi-i pe 
seama mea.Grăbeşte-te, măria-ta, numai zăbovi. 

Ceilalţi trei au spus la fel: 

- Are dreptate. Pleacă, măria-ta. Noi rămînem aici să-i fim de 
ajutor lui Panurge. Ştii de ce sîntem în stare. 

- Prea bine, a hotărît Pantagruel, dar de nu veţi putea răzbi, 
să mă strigaţi. 

Panurge a ales două parime de pe corabie, le-a legat de 
cabestanul de la prora şi întinzîndu-le pe punte le-a răsucit în 
două inele, unul mai larg, iar altul mai mic, vîrît înăuntrul celui 
dintii. Apoi i-a spus lui Epistemon: 

- Stai pe corabie, şi cînd voi suna din clopot să învirteşti cît 
poţi de repede cabestanul, trăgînd spre tine cele două parime. 

Şi către Eusten şi Carpalim: 

- Băieți, voi aşteptaţi aici, să ieşiţi în calea duşmanilor. Nu vă 
împotriviţi. Lăsaţi-i să creadă că vă daţi prinşi; dar nu cumva să 
călcaţi din greşeală peste parime. 

Coborînd înăuntrul corăbiei, s-a întors cu o grămadă de paie 
şi un pumn de praf de puşcă, răspîndind paiele şi pulberea 
printre parîme. Apoi s-a aşezat la pîndă, ţinînd în cleşte un 
cărbune aprins. 

Călăreţii năvăleau în goana mare. Cele dintii rînduri, 
ajungînd pînă aproape de corabie, s-au izbit de marginea ei; şi 
cum ţărmul era alunecos, s-au dat peste cap cu cai cu tot, în 
număr de patruzeci şi patru. Ceilalţi s-au năpustit să le dea 
ajutor, crezînd că au fost doboriţi în luptă. Panurge, văzindu-i 
cum vin, le-a strigat de pe punte: 

- Domnilor, îmi pare nespus de rău că v-aţi cam lovit. Vă rog 
să ne iertaţi, nu e vina noastră, ci a țărmului mării, care are 
prostul obicei să-i facă pe călăreţi să alunece. Noi ne dăm prinşi. 

Ceilalţi doi au vorbit la fel, iar Epistemon, care se găsea la 
capătul punţii, aşijderi. 

Panurge a făcut cîţiva paşi înapoi.În clipa următoare, văzînd 
că toţi călăreţii duşmani pătrunseseră în inelul parimelor, iar cei 
doi prieteni ai lui se depărtaseră ca să le facă loc, a strigat 


deodată lui Epistemon: 

- Trage! 

Epistemon a tras. Caii s-au împiedecat în ochiul frînghiilor şi 
s-au rostogolit la pămînt, tîrînd după ei pe călăreţi. Văzînd 
capcana în care au căzut, duşmanii au scos săbiile şi au încercat 
să taie parimele, dar Panurge în aceeaşi clipită a dat foc prafului 
de puşcă şi dintr-o dată a ţişnit o vilvătaie de flăcări cuprinzînd 
pe toţi duşmanii şi pîrjolindu-i ca pe nişte draci. Nici oamenii, 
nici caii n-au scăpat cu viaţă, afară de un singur călăreț, care, 
sărind din fugă pe o iapă turcească, a izbutit s-o ia înapoi. Dar 
Carpalim l-a ochit şi, ajungîndu-l din urmă cu o nemaipomenită 
repeziciune, l-a înhăţat la mai puţin de-o sută de paşi, a sărit în 
spatele calului şi l-a adus înapoi pe corabie. 

Văzînd această biruinţă, Pantagruel s-a bucurat mult, a 
lăudat minunata dibăcie a prietenilor săi, şi i-a lăsat împreună 
cu prinsul lor, să bea şi să se ospăteze veseli pe ţărmul mării. 
Bietul călăreț căzut în robie se temea cumplit că Pantagruel o 
să-l măniînce de viu; ceea ce n-ar fi fost prea greu, avînd 
Pantagruel gitlejul atît de larg, încît l-ar fi înghiţit mai lesne de 
cum aţi lua dumneavoastră un hap, şi nu l-ar fi simţit printre 
dinţi, nici cît simte măgarul un bob de mei sub limbă. 


CAPITOLUL XXVI 
Cum s-au plictisit oamenii lui Pantagruel să măniînce carne 
sărată şi cum a plecat Carpalim după vînat 


Pe cînd se ospătau cu toţii, Carpalim a început să strige: 

- S-o ia naiba de treabă ! Cînd o să punem şi noi în gură 
oleacă de vinat? Carnea asta sărată îmi stîrneşte o sete 
cumplită. Mă duc să aleg o pulpă de cal mai bine friptă. 

Pe cînd se ridica de la masă, căutînd printre frînghii o 
ciozviîrtă rumenită, iată că s-a ivit la marginea pădurii un cerb 
mare şi frumos, care după cum bănuiesc zărise focul aprins de 
Panurge. Mai iute ca o săgeată, Carpalim s-a repezit asupra lui 
şi l-a înşfăcat. În fugă, a mai doborit cu latul palmei vreo 
douăzeci şi şase de prepeliţe pestriţe, alte treizeci şi două 
roşcate, patru dropii dolofane, şapte spircaci, nouă becaţe, 
nouăsprezece stîrci, şaisprezece fazani şi treizeci şi doi de 
porumbei sălbatici. A mai călcat în picioare zece-doisprezece 
iepuri şoldani şi mai bătrîni, optsprezece sitari împerecheaţi, 


cincisprezece mistreți, doi bursuci şi trei vulpi. A omorît cerbul 
spintecîndu-i ţeasta capului cu sabia, iar la întoarcere a cules de 
pe jos iepurii, mistreţii şi sitarii. A strigat cît a putut, pînă unde 
ajunge glasul: 

- Panurge ! Oţet! Adu oţet! 

Panurge şi-a închipuit că i s-a făcut rău vinătorului şi a 
poruncit să i se ducă în grabă oţetul cerut; dar în clipa 
următoare a priceput că e vorba de o sălbăticiune care trebuie 
atirnată la vînt şi i-a arătat lui Pantagruel pe Carpalim cum 
venea cu cerbul pe după git şi cu un briu de iepuri la cingătoare. 

Fără să mai stea pe gînduri, Epistemon a cioplit, în cinstea 
celor nouă muze, nouă frigărui de lemn, aidoma ca în pădurile 
Eladei. Eusten s-a apucat să jupoaie iepurii, iar Panurge a aşezat 
frigarea pe crăcane, între două şei de călărie; pe ostaşul prins |- 
au căftănit bucătar şi au fript vînatul la focul unde se prăjeau 
călăreţii. Au stropit iepurii cu oţet din belşug şi au încins un 
ospăț în lege. Îţi creştea inima, văzînd cu cîtă poftă înfulică! 

Pantagruel a spus: 

- Dumnezeu să mă ierte, dar nici dacă aţi avea fiecare la git 
cîte două perechi de clopote, iar eu ornicele cele mari de la 
Renes, Poitiers şi Cambray, n-am stîrni împreună mai multă 
larmă, decît mestecînd din fălci. 

- Am face mai bine, a spus Panurge, să ne gîndim la treburile 
noastre şi să chibzuim cum am putea să răpunem pe duşman. 

- Foarte cuminte ai vorbit, a încuviinţat Pantagruel. Apoi l-a 
întrebat pe ostaşul prins: 

- Ascultă, prietene, să ştii că dacă ne minţi te jupuim de viu. 
Eu obişnuiesc, şi îmi face mare plăcere să mănînc carne de om. 
Imi plac mai mult copiii de lapte, dar nu-i găsesc oricînd. Ai să 
ne spui cum e alcătuită oastea voastră, în ce fel şi-a aşezat 
tabăra şi ce putere are. 

Prinsul a răspuns: 

- Măria-ta, trebuie să ştii adevărul-adevărat, că în rîndurile 
noastre se află trei sute de uriaşi înarmaţi cu bolovani mari de 
cremene. Nu sînt atît de mari ca înălţimea-ta, afară de unul, 
căpetenia lor, căruia îi zice Căpcăunul. Armele lui sînt nicovalele 
ciclopilor. Afară de aceştia, mai sînt o sută şaizeci şi trei de mii 
de pedestraşi înzăuaţi cu piei de vircolaci, tot oameni voinici şi 
îndrăzneţi; apoi unsprezece mii patru sute de ostaşi cu arme 
grele, trei mii şase sute de tunuri cu două ţevi, puşti 


nenumărate, nouăzeci şi patru de mii de săpători şi o sută 
cincizeci de mii de tirfe, frumoase ca nişte zîne. („Astea-s pentru 
mine", a spus Panurge.) Unele sînt din ţara amazoanelor, 

altele de prin Lyon, Paris, Poitou, Normandia, Germania, de 
toate neamurile şi de toate limbile. 

- Prea bine, a zis Pantagruel. Dar regele? Regele e cu ei? 

- În carne şi oase, măria-ta. Noi îl numim Anarhie, regele 
dipsozilor, adică al însetaţilor, căci rar s-au pomenit oameni care 
să bea mai zdravăn şi cu mai multă poftă. Cortul regelui îl 
păzesc uriaşii. 

- Ajunge! a poruncit Pantagruel. Ei, copii, sînteţi hotăriţi să 
veniţi cu mine? 

- Să-l trăsnească Dumnezeu pe cel ce te va părăsi! a jurat 
Panurge. Eu m-am şi gîndit cum să ţi-i aduc plocon pe toţi, ca pe 
nişte porci înjunghiaţi. Unul n-o să scape, nici în gaură de 
şarpe ! Un singur lucru mă cam pune pe ginduri. 

- Anume? a întrebat Pantagruel. 

- Nu ştiu cum o s-o scot la capăt cu cele o sută cincizeci de 
mii de zîne? 

Că mi-am pus în gînd 

Să le iau pe rînă,... 

- Ho, ho ! a rîs Pantagruel. lar Carpalim, de colo: 

- Zi Doamne-ajută, şi să-mi laşi şi mie vreo trei. 

- Şi mie! a sărit Eusten. Postesc de cînd am plecat din Rouen 
şi îmi stă limba ceasului la douăsprezece. 

- Fii liniştit, i-a spus Panurge, am să ţi le pun deoparte pe 
cele mai durdulii. 

- Cum adică? s-a supărat Epistemon. Voi o să vă destrăbălaţi 
iar eu să pasc bobocii? Dracu să vă ia! Vă închipuiţi că o să stau 
cu degetul în gură, uitindu-mă cum petreceţi? E pradă de război, 
nu? 

- Bine, bine, a spus Panurge. O să laşi pe altul să pască 
bobocii şi ai să vii cu noi. 

Pantagruel a mai ris una bună, apoi a spus: 

- Vindeţi pielea ursului din pădure, băieţi. Mi-e teamă că, 
înainte de-a se face seară, o să vă treacă pofta de ştrengării şi 
de zîne. O să strîingeţi în braţe suliţi şi săgeți! 

- Ei şi? a zis Epistemon. Să poftească! Am să-i vînez pe toţi! 
Să-i frigeţi, să-i fierbeţi, să-i faceţi cîrnaţi, cum v-o plăcea. Nu 
sînt mai mulţi decit ostile lui Xerxe, care avea cu el trei sute de 


mii de oameni, după spusele lui Herodot şi-ale lui Trogus- 
Pompei; iar Temistocle, numai cu o mînă de viteji i-a răpus pe 
toţi. Nu-ţi face griji, Doamne iartă-mă ! 

- Înainte, copii! La luptă! a dat poruncă Pantagruel. 


CAPITOLUL XXVII 
Cum a ridicat Pantagruel un semn de cinstire a biruinţei, iar 
Panurge un altul în amintirea iepurilor 


- Înainte de a părăsi aceste locuri, a spus Pantagruel, vreau 
să înalt un semn de aducere-aminte în cinstea faptei mari pe 
care aţi săvirşit-o. 

Aşadar, în cîntece de veselie şi jocuri cîmpeneşti, au ridicat 
un stilp înalt de lemn şi au aşezat în vîrful lui o şa de călărie, un 
căpăstru, un mănunchi de genunchiere, scări, pinteni, zale, 
arme cu oţele, o secure, o sabie, o mănuşă de fier, un 
buzdugan, frînturi de platoşă şi alte podoabe potrivite unei porţi 
a biruinţei. lar Pantagruel, în amintirea izbînzii celor patru, a 
scris aceste stihuri de pomenire: 

Aici s-a săvirşit măreaţa faptă 

A celor patru vrednici luptători, 

Ce-au biruit în luptă înţeleaptă, 

Ca Scipio şi Fabiu alteori, 

O hoardă de mirlani cutropitori, 

Arzîndu-i ca pe şoareci, cu grămada. 

Aflaţi voi regi, nebuni neştiutori, 

Că mintea e mai tare decit spada. 

Căci biruinţa 

Şi folosinţa 

Vor fi mereu V 

Lîngă credința 

Şi stăruința 

în Dumnezeu. 

Nu cel ce-i mai puternic şi mai rău, 

în luptă,cum zic unii, biruieşte. 

Tu apără-ţi cu cinste dreptul tău 

Şi-ncrezător în el, nădăjduieşte! 

În vreme ce Pantagruel alcătuia aceste stihuri, Panurge a 
înfipt într-o ţeapă pielea, coarnele şi pulpa dreaptă a cerbului, 
urechile a trei iepuri cu spinarea lor, aripile a trei dropii, 


picioarele a patru porumbei, un şip cu oţet, un corn umplut cu 
sare, o frigare de lemn cu crăcanele ei, o căldare găurită, o 
ceaşcă cu zeamă, o solniţă de lut şi un pocal. Apoi, ca o îngînare 
a închinării lui Pantagruel, a scris următoarele: 

Aici s-au pus cu burta la pămînt 

Patru beţivi din cei mai năzdrăvani, 

Cinstind pe Bacus, zeul lor cel sfint, 

Mai însetaţi ca patru şobolani. 

Aici pierdu şi pulpă şi spinare 

Jupînul iepure, iar ei ca zmeii îl fugăriră, cu oţet şi sare, 

Pin'ce, iertaţi, i-au apucat cîrceii. 

Cînd simţi căldură 

Şi-n git arsură, 

Voinice, hai 

Toarnă-o măsură 

De băutură, 

Că alt leac n-ai. 

(lar iepurele-n ţeapă dacă-l pui, 

să-l potriveşti cu-oleacă de oţet. 

Oţetu-i face bunătatea lui 

„Să nu uitaţi cumva acest secret.) 

Pantagruel a spus: 

- Hai, băieţi, destul aţi cîntat şi aţi cuvîntat despre ale burţii. 
Mîncăii nu fac nici o ispravă pe cîmpul de bătaie. Noi să căutăm 
umbra steagurilor, aburul cailor în goană şi cîntecul zalelor. 

Epistemon l-a îndreptat, rizînd: 

- Eu preţuiesc mai mult umbra butoiului, aburul plăcintelor şi 
cîntecul paharelor. 

Nici Panurge nu s-a lăsat mai prejos: 

- Eu zic altfel: umbra să fie a patului, aburul al sînilor, 
cîntecul al săruturilor. 

Apoi s-a ridicat, a sunat din trîmbiţă în fundul nădragilor, s-a 
dat de-a tumba şi a strigat: 

- Trăiască Pantagruel! 

Atunci Pantagruel a dat dintr-o dată un pirţ atît de cumplit, 
că întreg văzduhul s-a cutremurat pe o întindere de nouă leghe 
împrejur. In clipa aceea s-au născut cincizeci de mii de băieţi 
pitici, bicisnici şi schilozi. Dînd drumul unui al doilea pirţ, au ieşit 
din pîntecele mamei lor tot atitea fete pitice, strimbe şi turtite 
(cum cred că aţi mai văzut), mai scurte decît coada vacii şi 


noduroase ca guliile de Limoges. 

- Cum, adică? a spus Panurge. Piîrţul măriei-tale are darul de- 
a zămisli asemenea roadă: bărbaţi de-o şchioapă şi femei cît un 
găinaţ? Ar fi bine să-i împerechezi, ca să se prăsească din ei 
muşte de cal. 

Precum Pantagruel a şi făcut. Le-a dat numele de pigmei şi 
împerechindu-i între ei, i-a gospodărit într-un ţinut nu prea 
îndepărtat, unde de atunci s-au înmulţit. Berzele nu-i lasă în 
pace, dar ei se apără cu multă înverşunare, fiindcă aceste 
fărimituri de oameni (cărora în Scoţia li se spune: coadă de 
tesală) sînt de felul lor iuți şi arţăgoşi; din pricină, spun unii, că 
li-e inima prea aproape de şezut. 

Intre timp, Panurge a ales două pahare de aceeaşi mărime, 
le-a umplut cu apă şi le-a aşezat pe cîte un scaun, la cinci 
picioare departe unul de altul. A luat apoi o lance de aceeaşi 
lungime şi a aşezat-o culcată peste pahare, aşa ca cele două 
capete ale lăncii să se reazime pe buza paharelor. Ridicînd de 
jos un drug de fier, a spus lui Pantagruel şi celorlalţi: 

- Domnii mei, am să vă arăt cu cîtă uşurinţă vom răpune pe 
duşmanul nostru. Aşa cum se va rupe în două această lance 
deasupra celor două pahare, iară ca paharele să se spargă şi 
fără ca un singur strop de apă să se verse, tot astfel voi sfărima 
capul dipsozilor, fără ca vreunul din voi să fie vătămat şi fără să 
vă daţi vreo osteneală. Nu-i la mijloc nici o vrăjitorie. Haide! (i-a 
spus lui Eusten) loveşte cu drugul acesta drept la mijloc şi cît 
mai tare ! 

Ceea ce Eusten a făcut. Lancea s-a rupt în două, fără ca o 
singură picătură de apă să fi curs pe jos. 

- Mai ştiu şi altele, a spus Panurge. Să aveţi încredere în 
mine. 


CAPITOLUL XXVIII 
Cum a biruit Pantagruel pe uriaşii dipsozi 


După ce au schimbat între ei aceste cuvinte, Pantagruel a 
chemat la sine pe ostaşul prins, şi i-a dat voie să se întoarcă la 
steagurile lui. 

- Du-te în tabăra regelui tău şi povesteşte-i ce-ai văzut. 
Spune-i că-l poftesc să stăm la masă împreună, miine la ceasul 
prînzului, cînd îmi vor veni galerele cu cei optsprezece sute de 


mii de războinici şi şapte mii de uriaşi, unul şi unul mai mari 
decît mine. Îi voi dovedi cît de nebun şi de nesocotit a fost, 
năvălind din bun senin asupra ţării mele. 

Pantagruel, spunînd că aşteaptă să-i sosească pe mare o 
puternică oaste, minţea. 

Prinsul a răspuns că i se dă rob, fiind gata să lupte alături de 
el împotriva alor lui, dacă Dumnezeu îl va ţine în viaţă. Dar 
Pantagruel nu s-a învoit, ci i-a poruncit să plece cît mai degrabă 
la ai săi. Ostaşul duşman a plecat, ducînd cu el din partea lui 
Pantagruel o chisea plină cu magiun de alior, amestecat cu 
boabe de piper sălbatic dospite în rachiu, s-o dea regelui şi să-i 
spună că va putea să pornească fără teamă la luptă, dacă va fi 
în stare să măniînce măcar o uncie din acel magiun, fără să bea. 
Ostaşul l-a rugat în genunchi să aibă milă de el şi să-l cruţe cînd 
l-o întîlni pe cîmpul de bătaie. Pantagruel i-a răspuns: 

- După ce vei spune cele cuvenite regelui tău, pune-ţi 
nădejdea în Dumnezeu, care nu te va părăsi. Eu însumi, deşi 
sînt atit de puternic după cum ai văzut, şi cu toate că am sub 
porunca mea o puzderie de ostaşi, nu mă bizui nici pe braţul, 
nici pe isteţimea mea, ci numai şi numai pe cel atotputernic, 
ocrotitorul meu, care nu lasă niciodată în părăsire pe cei ce-i 
dau credinţa şi cugetul lor. 

Prinsul l-a rugat să-i facă un preţ mai lesnicios pentru 
răscumpărare, dar Pantagruel i-a răspuns că gîndul lui nu e să 
despoaie şi să jefuiască pe oameni, ci dimpotrivă, să-i lase 
slobozi şi să-i înstărească. 

După plecarea ostaşului duşman, Pantagruel a spus 
oamenilor lui: 

- l-am dat a înţelege acestui prins al nostru, că aşteptăm să 
sosească pe apă o oaste mare, cu care îl vom lovi miine la 
vremea prinzului. Vreau să-l fac pe regele duşman să se 
pregătească de luptă în noaptea aceasta şi să dea porunci 
pentru apărare. Planul meu e să cădem asupra lor cît mai 
grabnic şi anume la ceasul somnului celui dintii. 

să-l lăsăm acum pe Pantagruel şi pe prietenii lui, ca să 
vorbim despre regele Anarhie şi despre oastea acestuia. 

Întorcîndu-se în tabără, ostaşul s-a înfăţişat regelui şi i-a 
arătat de-a fir-a-păr, cum s-a ivit un uriaş grozav numit 
Pantagruel, şi cum i-a prăjit pe ceilalţi şase sute patruzeci şi trei 
de călăreţi, lăsîndu-l în viaţă numai pe el, ca să poarte vestea. 


Uriaşul îi trimite răspuns să se pregătească pentru miine la 
ceasul prînzului, fiind, pare-se, hotărît să-l lovească la acea 
vreme. l-a dat apoi chiseaua cu magiun. 

Abia a apucat regele să guste un virf de lingură şi i s-a 
înfierbîntat gitlejul atît de cumplit, că omuşorul îi era numai o 
rană, iar limba numai pieliţe jupuite. l-au dat slujitorii lui tot felul 
de leacuri, dar nici unul nu l-a uşurat, decît numai băutura. Cum 
lua paharul de la gură simţea foc pe limbă; îi turnau vinul pe git 
cu pilnia. Văzînd aşa, căpitanii, scutierii şi ostaşii de pază au 
încercat să guste şi ei din acel magiun, spre a se încredința dacă 
stîirneşte cu adevărat setea; dar au păţit-o toţi la fel ca şi regele 
lor. S-au pornit cu atita osîrdie să bea, încît în tabără s-a 
răspîndit vestea, că un călăreț din cei plecaţi asupra corăbiei se 
întorsese, că a doua zi vor fi loviți de duşman şi că regele, 
căpitanii şi scutierii se pregătesc de luptă, îmbătindu-se. 

Atunci toată oastea s-a pornit să bea, ciocnind şi golind 
paharele, pînă au adormit toţi, unii peste alţii, ca nişte porci. In 
tabără nu mai era nici o rînduială. 

să ne întoarcem acum din nou la bunul nostru Pantagruel, şi 
să vă arătăm care a fost purtarea lui în această împrejurare. 

Plecînd de lîngă semnul ridicat în cinstea celor patru, 
Pantagruel a smuls catargul cel mare al corăbiei, mînuindu-l ca 
pe un buzdugan; a învelit în pînza corăbiei două sute treizeci şi 
şapte de butoaie cu vin alb (de Anjou si Rouen); şi-a atîrnat la 
cingătoare o luntre plină cu sare, aşa cum lefegiii nemți poartă 
sacul lor cu merinde; apoi a pornit împreună cu oamenii lui. Cînd 
au fost aproape de tabăra duşmană, Panurge a spus: 

- Măria-ta, vrei să faci un lucru cuminte? Coboară vinul din 
vîrfui catargului, şi hai să-l bem cinstit, călugăreşte. 

Pantagruel n-a zis ba, şi au băut, au băut, pînă ce n-a mai 
rămas, din cele două sute treizeci şi şapte de butoaie, nici un 
strop, afară de un şip de piele, pe care Panurge îl botezase 
vademecum şi pe care şi-l umpluse pe seama lui; iar pe fundul 
butoaielor o drojdie tulbure, tocmai bună pentru oţet. 

După ce au băut zdravăn, Panurge i-a dat lui Pantagruel să 
înghită un hap de-al lui, făcut din magiun de gutui, cantaridă, 
litotripon, nefrecatericon şi alte leacuri priincioase pentru 
limpezirea udului. 

Pantagruel i-a spus lui Carpalim: 

- lată ce vei avea de făcut. Te vei căţăra pe ziduri ca un 


şobolan, lucru la care ştiu că te pricepi, şi vei pătrunde în cetate 
dînd de ştire ostaşilor să pornească asupra duşmanului, adică 
asupra noastră, cu toată puterea; vei lua o făclie aprinsă şi, dînd 
o raită prin tabără, vei aprinde toate corturile; vei striga o dată 
cît vei putea de tare cu glasul tău cumplit, cum a strigat Stentor 
peste larma bătăliei, cînd a fost războiul cu Troia; pe urmă vei 
părăsi tabăra în cea mai mare grabă. 

- Aşa voi face, a spus Carpalim, dar n-ar fi bine să le fărîm şi 
tunurile?1 

- Nu,a răspuns Pantagruel. Mulţumeşte-te să dai foc 
pulberăriei. Carpalim, supus la poruncă, a pornit într-o clipă şi a 
făcut întocmai cum îi spusese Pantagruel. A aprins toate 
corturile, furişindu-se atît de uşor printre ele, încît duşmanii care 
dormeau adînc şi sforăiau, n-au simţit nimic. S-a îndreptat apoi 
spre locul unde erau rinduite tunurile şi a dat foc lăzilor cu 
pulbere. Aici era s-o păţească, fiindcă focul a izbucnit dintr-o 
dată cu atita putere, încît bietul Carpalim s-a pomenit pe 
negindite în mijlocul flăcărilor. Şi s-ar fi pîrjolit ca un porc, dacă 
n-ar fi fost atît de sprinten de picior şi n-ar fi zbughit-o, ca o 
săgeată scăpată din arc. 

Ajungînd dincolo de şanţuri, a început să strige, dar atit de 
grozav, cum nici diavolii din iad, dacă s-ar fi speriat, n-ar fi 
răcnit. Auzind acel strigăt, ostaşii duşmani s-au trezit din somn, 
tot atit de buimaci ca şi credincioşii din Luconnois cînd sună 
utrenia la clopotul cel mare, căruia ei îi spun „sparge-urechi”. 

In vremea aceasta, Pantagruel izbutise să toarne peste ei 
sarea din luntre, şi cum toţi dormeau cu gura căscată, li s-a 
umplut mîrlanilor gîtul cu sare şi au început, bieţii de ei, să 
tuşească mai rău ca vulpile, strigînd: 

- Aoleo ! Vai! Pantagruel! Pantagruel! Ne-a turnat pe git 
cărbuni aprinşi! 

Atunci, nu ştiu cum, Pantagruel a simţit nevoia grabnică să-şi 
deşerte băşica udului (poate din pricina leacului pe care i-l 
dăduse Panurge) şi atît de mult a curs din el, că toată tabăra s-a 
înecat în acel puhoi, care se revărsase de jur împrejur, pe-o 
întindere de zece leghe. 

Hronicul spune că, dacă în locul lui Pantagruel şi-ar fi lăsat 
udul iapa tatălui său, ar fi fost un potop mai cumplit decît al 
Deucalionului; căci de cite ori iapa se oprea să se uşureze, se 
pornea o apă mai mare decit Ronul şi Dunărea la un loc. 


Cei care apucaseră să iasă din cetate strigau cît îi ţinea gura: 

- l-a căsăpit pe toţi! Uite cum curge sîngele! 

Ei îşi închipuiau că udul lui Pantagruel e sîngele ostaşilor 
ucişi; de altminteri nici nu vedeau bine la lumina lunii şi a 
corturilor care ardeau. 

Trezindu-se din somn şi văzînd, pe de o parte cum arde 
tabăra, iar pe de altă parte cum creşte puhoiul, duşmanii nu mai 
ştiau nici ce să creadă, nici ce să facă. Unii strigau că e sfîrșitul 
lumii şi judecata de apoi cu osînda focului; alţii zbierau că e 
răzbunarea zeilor mării, a lui Neptun, Proteu şi Triton cu toată 
familia, fiindcă apa care-i potopise făcea valuri şi era sărată. 

Cine ar fi în stare să povestească acum lupta lui Pantagruel 
cu cei trei sute de uriaşi? O, bunele mele muze, Caliope şi Talia ! 
Daţi putere glasului meu şi înaripaţi-mi gîndul, să trec puntea 
măgarului, şi să nu mă poticnesc în vorbă, încercînd să arăt pe 
de-a rîndul războiul cumplit care a fost! 

O, de-aş avea alături de mine măcar un butoiaş din vinul de 
soi, pe care îl vor da pe git cei ce vor citi o dată această poveste 
adevărată! 


CAPITOLUL XXIX 
Cum a răpus Pantagruel pe cei trei sute de uriaşi înarmaţi cu 
pietre şi pe căpitanul lor, Căpcăunul 


Înspăimîntaţi de potopul care se abătuse asupra taberei, 
uriaşii l-au luat în cîrcă pe regele lor Anarhie, precum Enea pe 
tatăl său Anchise, cînd cu războiul din Troia. 

Panurge i-a zărit şi i-a spus lui Pantagruel: 

- Priveşte măria-ta, vin uriaşii! Pocneşte-i la mir cu catargul, 
cum scrie la carte, că a sosit ceasul şi acum este să faci şi 
măria-ta o faptă bună. Nu vom sta nici noi degeaba şi-ţi vom 
sări în ajutor, omorînd cîţi vom putea. David l-a răpus cu 
uşurinţă pe Goliat, deşi la vremea aceea nu era decit un puţoi; 
iar eu, care aş fi biruit zece ca Goliat, să nu fiu în stare să răpun 
zece din ăştia? Eusten e tare cît patru boi şi nu-şi va cruța nici el 
osteneala. Nu te lăsa, izbeşte-i! Loveşte şi împunge ! Coraj ! 

- Coraj am, să mai dau şi altora, a răspuns Pantagruel. Dar 
nici Hercule nu îndrăznea să se lupte cu doi deodată. 

- M-ai umplut de brînză ! a spus Panurge. Dumneata vrei să 
te asemeni cu Hercule? Las-o încurcată! Dumneata ai mai multă 


putere într-o măsea şi mai multă minte în şezut decit a avut 
vreodată Hercule în tot trupul şi sufletul lui. Omul atît cîntăreşte 
cît singur se preţuieşte. 

Pe cînd schimbau între ei aceste cuvinte, iată că le-a ieşit în 
faţă Căpcăunul cu toţi uriaşii lui. Căpcăunul, văzindu-l pe 
Pantagruel singur, a prins inimă şi s-a repezit asupra lui cu 
îndrăzneală, socotind că îl va răpune lesne, întorcîndu-se către 
celelalte namile, le-a spus aşa: 

- Păcătoşilor! Jur pe barba lui Mahomet, că-i voi suci gitul 
oricăruia dintre voi, care se va îmbulzi să lupte împotriva 
acestuia. Lăsaţi-mă să-l judec de unul singur. Staţi la o parte şi 
priviţi în tihnă. 

Uriaşii s-au înşiruit în jurul regelui lor, unde erau butelcile cu 
vin; acolo se trăseseră şi Panurge cu prietenii lui. Panurge, 
prefăcîndu-se că e cuprins de friguri, îşi fringea mîinile, tremura 
din buze şi se văita cu glas răguşit: 

- Să-l dăm dracului de război, prieteni! Lăsaţi să se bată 
stăpiînii între ei. Mie daţi-mi să mănînc şi să beau. 

Regele şi ceilalţi uriaşi nu s-au împotrivit şi s-au aşezat să se 
ospăteze cu toţii; iar Panurge, mîncînd şi bînd, bînd şi mîncînd, 
le-a istorisit isprăvile lui Turpin, pildele sfîntului Nicolae şi 
povestea cocostircului. 

Căpcăunul se năpusti asupra lui Pantagruel, mînuind un 
buzdugan de oţel care cîntărea pe puţin nouă mii şapte sute de 
chintale şi 2/4 de livră, țintuit la capăt cu treisprezece colţi de 
diamant, cel mai mărunt fiind cît clopotul cel mare de la Notre- 
Dame şi toate ascuţite pe muche, ca briciul. Buzduganul acesta 
era vrăjit să sfărime tot ce-i ieşea în cale fără să se rupă .In 
vreme ce Căpcăunul, plin de trufie, se pregătea să-l pălească, 
Pantagruel a ridicat ochii spre cer şi, chemînd asupra sa ajutorul 
lui Dumnezeu, s-a rugat astfel: 

- Dumnezeule-Doamne, tu care ai fost totdeauna pavăza şi 
scutul meu, vezi primejdia în care mă aflu. Nu m-a adus aici 
decit rîvna pe care tu al sădit-o în inima oamenilor, de a-şi apăra 
viaţa lor, pe femeia şi copiii lor, ţara şi neamul lor, împotriva 
celor care calcă legea ta; căci tu nu-i primeşti alături de tine 
decit pe cei ce mărturisesc credinţa ta şi stau în slujba 
cuvîntului tău. Poruncitu-ne-ai să nu ridicăm nicicînd armele 
uciderii şi ale răzbunării; căci tu eşti atotputernicul, care, pentru 
lucrarea ta şi biruinţa dreptăţii tale, însuşi tu ne aperi cu mai 


multă înţelepciune decit mintea noastră ar putea să cuprindă. 
Tu stăpîneşti asupra sutelor de milioane de îngeri, dintre care 
numai unul, dacă ar voi, ar fi în stare să ucidă toţi oamenii şi să 
răstoarne cerul şi pămîntul, aşa cum s-a arătat altădată în faţa 
oastei lui Senaşerib. De te vei îndura să-mi vii în ajutor în acest 
ceas de grea cumpănă, cînd toată nădejdea şi mîntuirea mea e 
la tine, mă leg şi făgăduiesc în faţa ta, ca pretutindeni în 
ţinuturile Utopiei, ca şi în celelalte ţări unde se va întinde 
puterea şi stăpînirea mea, să propovăduiesc sfinta Evanghelie a 
ta, cea curată, nestrămutată şi adevărată, iar înşelăciunile 
încercate de ceata făţarnicilor şi a profeților mincinoşi, care au 
înveninat lumea cu legi lacome şi răstălmăciri mincinoase, să le 
nimicesc pe unde voi trece. 

Un glas în înaltul cerului s-a auzit atunci: „Hocfac et vinces !" 
Aşa să faci şi vei birui! 

Văzînd Pantagruel cum se apropie de el Căpcăunul cu dinţii 
rînjiţi, i-a ieşit înainte şi a răcnit cît a putut: 

- „Moarte, netrebnicule! Moarte!" (ca să bage groaza în el, 
cum făceau spartanii). 

Apoi a aruncat asupra lui, din luntrea pe care o purta la briu, 
mai bine de optsprezece baniţe de sare (şi un cinzec) umplindu-i 
gura, gitlejul, nasul şi ochii. Astfel stîrnit, Căpcăunul a ridicat 
buzduganul, încercînd să-i fărime creierii. Pantagruel, sprinten 
de picior şi ager în privire, a apucat să facă un pas înapoi, dar n- 
avu timp să ferească luntrea, care s-a sfărimat în patru mii 
optzeci şi şase de bucăţi, risipind sarea pe jos. La rîndu-i, Panta- 
gruel a repezit braţul cu toată puterea, împungindu-l pe 
Căpcăun cu virful catargului deasupra ţiţei; apoi, rotind încă o 
dată catargul spre stînga, l-a izbit între umeri şi grumaz; a mai 
făcut un pas înainte cu piciorul drept şi i-a înfipt în pîntec vîrful, 
rupînd pînza şi răsturnînd la pămînt cele trei-patru butoaie care 
mai erau. Căpcăunul s-a înspăimîntat, crezind că i s-a spart 
băşica şi curge udul din el. 

Pantagruel nu s-a mulţumit cu atit, ci, lunecînd uşor, a mai 
făcut un pas înainte, pregătindu-se să lovească. Căpcăunul a 
ridicat şi el buzduganul şi s-a avîntat cu atita putere, încît dacă 
Dumnezeu nu l-ar fi ferit pe bunul Pantagruel, s-ar fi ales cu 
ţeasta capului zdrobită şi cu pieptul spintecat pînă la splină. Dar 
Pantagruel s-a ferit cu isteţime, iar buzduganul Căpcăunului a 
intrat în pămînt, pînă la o adincime de şaptezeci şi trei de 


picioare, sfărimînd o stană de piatră, din care a ţişnit o flacără 
înaltă de nouă mii şase stînjeni. 

In vreme ce Căpcăunul se căznea să scoată afară 
buzduganul care se înţepenise între stînci, Pantagruel s-a 
năpustit asupra-i, hotărît să-i zboare scăfirlia; dar, spre 
nenorocul lui, catargul a atins buzduganul vrăjit şi s-a frînt la trei 
degete aproape de pumn, lăsîndu-l pe Pantagruel mai mirat şi 
mai uimit decit un vițel la poarta nouă. 

- Ei, Panurge, unde eşti? a strigat el. 

Panurge l-a auzit şi a spus regelui şi celorlalţi uriaşi: 

- Doamne sfinte, dacă nu-i despărţim, să ştiţi că o să-şi 
spargă capetele ! Uriaşii însă habar n-aveau şi petreceau ca la 
nuntă. Carpalim a încercat să se ridice şi să vină în ajutorul lui 
Pantagruel, dar unul din uriaşi l-a oprit: 

- Jur pe Gulfarin, nepotul lui Mahomet, că dacă te mişti de 
aici, te fac săpunel şi mi te vîr în şezut, că mi s-a încuiat maţul şi 
nu mă pot uşura decit scrişnind din dinţi. 

Pantagruel, văduvit de ghioagă, a apucat ciotul catargului şi 
a început să-l ciomăgească pe uriaş la nimereală: uriaşului însă 
nici că-i păsa, cum nu-i pasă nicovalei dacă-i tragi un bobîrnac. 
Căpcăunul izbutise să smulgă buzduganul din crăpătura stîncii şi 
se pregătea acum să se arunce asupra lui Pantagruel; dar 
acesta, iute ca argintul-viu, se ferea de fiecare lovitură. Potriv- 
nicul lui îi striga: 

- Ticălosule, am să te toc ca pe-o chiftea, să te înveţi minte 
să mai faci pe oameni să se chinuiască de sete ! 

Atunci, Pantagruel i-a tras cu toată puterea un picior în 
burtă, azvirlindu-l cu potcoavele în sus şi l-a tîrît astfel ca pe o 
piele belită, pînă dincolo de bătaia unui arc. Căpcăunul urla, 
vărsînd sînge pe gură: 

- Mahomet! Mahomet! Mahomet! 

Auzind acel răcnet, uriaşii s-au ridicat să-i sară în ajutor, dar 
Panurge le-a spus: 

- Domnilor, ascultați ce vă spun, staţi pe loc, că stăpînul meu 
e cam într-o ureche şi loveşte fără socoteală, cu ochii închişi. Să 
nu vă pocnească pe careva din greşeală ! 

Uriaşii, văzîndu-l pe Pantagruel fără catarg, n-au ţinut seama 
de vorbele lui Panurge. Dar Pantagruel, cum i-a zărit case 
apropie, l-a apucat pe Căpcăun de picioare şi, ridicîndu-l în sus 
ca pe un ciocan şi abătindu-l ca peste o nicovală, a început să 


lovească în uriaşii înarmaţi cu pietre, doborîndu-i cum ar dărima 
zidarul un perete. Unul după altul, i-a culcat la pămînt pe toţi. 
Prăbuşirea acelei oştiri de piatră a stîrnit o larmă atit de 
grozavă, cum s-a auzit numai o dată, cînd s-a prăbuşit în plină zi 
turnul bisericii din Bourges, a sfîntului Unt. 

În vremea aceasta, Panurge, Carpalim şi Eusten le făceau de 
petrecanie celor căzuţi la pămînt; pot să vă spun că n-a mai 
rămas nici unul teafăr. lar Pantagruel, cum secera la ei, purta în 
miîini pe Căpcăun, ca pe-o coasă, cu care tăia grămezi de iarbă: 
uriaşii! 

Slujind drept armă de luptă, Căpcăunul rămăsese fără cap. 
lar în clipa cînd Pantagruel dobori pe unul din uriaşi, numit 
Înghitepeşte, o aşchie de cremene din ghioaga acestuia i-a 
retezat gitul lui Epistemon. (Ceilalţi erau înarmaţi mai uşor, cu 
pietre de var şi cărămizi.) 

Văzind că toţi uriaşii zăceau întinşi fără suflare, Pantagruel a 
azvirlit stîrvul Căpcăunului în mijlocul cetăţii. Namila a căzut ca 
o broască, iar în cădere a omorît un cotoi năpirlit, o miţă 
plouată, un spircaci şi o giscă împiedicată. 


CAPITOLUL XXX 
Cum l-a vindecat Panurge pe Epistemon, care avea gitul 
tăiat, şi ce veşti a adus Epistemon din iad 


Încheind cu izbîndă această bătălie între uriaşi, Pantagruel s- 
a îndreptat spre locul unde se aflau butelcile şi a chemat la el pe 
Panurge şi pe ceilalţi. Au venit toţi, afară de Eusten, căruia un 
uriaş îi zgiriase obrazul în timp ce-l înjunghia, şi de Epistemon. 

Pantagruel a fost cuprins de o miîhnire atît de adincă, încît 
voia să-şi facă seama. Dar Panurge i-a spus: 

- Lasă, măria-ta, nu te pripi. Îl vom căuta printre cei căzuţi şi 
vom vedea ce se mai poate face. 

L-au găsit pe Epistemon mort şi înţepenit, ţinîndu-şi în miini 
capul însîngerat. Eusten a strigat: 

- Ah, moarte neîndurată, ai răpit dintre noi pe omul cel mai 
vrednic din cîţi au trăit vreodată! 

Auzindu-i glasul, Pantagruel s-a ridcat, purtînd pe umerii lui 
povara unei dureri cum n-a fost pe lume. 

- Vai, dragă prietene ! i-a spus lui Panurge, pilda ta cu 
lancea şi paharele s-a dovedit înşelătoare. 


Panurge a răspuns: 

- Nu plingeţi, băieţi! Trupul lui e cald încă şi-l voi tămăaui, 
readucîndu-l la viaţă mai voinic decit a fost vreodată. 

Spuniînd acestea, a luat capul lui Epistemon şi l-a ţinut la 
pieptul său, să nu se răcească. Eusten şi Carpalim i-au adus 
trupul pe locul unde se ospătaseră mai înainte, dar nu fiindcă 
mai nădăjduiau să fie readus la viaţă, ci pentru a-l vedea pe 
Pantagruel. 

Panurge i-a îmbărbătat, spunîndu-le: 

- Să-mi tăiaţi capul, dacă nu-l voi vindeca! (Numai un nebun 
putea să facă un asemenea legămiînt.) Ştergeţi-vă lacrimile şi 
daţi-mi o mînă de ajutor. 

A spălat capul şi gîtul mortului cu vin alb din cel mai bun şi l- 
a oblojit cu praf de băligariţă (pe care îl păstra într-un buzunar); 
apoi l-a uns cu nu ştiu ce fel de alifie, legînd capul de trup vină 
cu vină, nerv cu nerv, oscior cu oscior, avînd grijă să nu rămînă 
strimb (fiindcă nu putea să sufere pe oamenii cărora li se zice: 
git-sucit). A făcut de jur împrejurul gitului cincisprezece 
împunsături de ac, ca să se prindă capul, apoi l-a uns cu o altă 
alifie, pe care el o numea: sculativă. 

Dintr-o dată, Epistemon a început să răsufle, a deschis ochii, 
a căscat şi a strănutat; apoi a tras un pirţ, care l-a făcut pe 
Panurge să se bucure: 

- Acum pot să spun că e vindecat! 

l-a dat să bea un pahar de vin alb şi să măniînce o bucată de 
carne friptă. 

Deşi vindecat într-un chip atit de iscusit, Epistemon a rămas 
mai bine de trei săptămîni răguşit, şi s-a ales cu o tuse uscată, 
de care n-a scăpat decit cu băutură din belşug. 

Reîntors la viaţă, a început să vorbească, povestind cum s-a 
întîlnit cu diavolii şi a stat ia taifas cu Lucifer, ospătîndu-se pe 
săturate, atit în iad cît şi în Cîmpiile Elizee. Spunea, că dracii sînt 
oameni cumsecade, iar printre cei osîndiţi să coboare în iad s-a 
simţit atît de bine, încît îi pare rău că Panurge l-a readus la 
viaţă. 

- Simţeam o plăcere nespusă, privindu-i, a spus Epistemon. 

- Cum aşa? a întrebat Pantagruel. 

- N-o duc atit de rău cum îşi închipuie lumea; atît numai că 
starea lor s-a schimbat într-un chip ciudat: L-am văzut pe 
Alexandru Machedon cîrpind încălțări vechi şi cîştigindu-şi viaţa 


cu destulă trudă; Xerxe vinde muştar ; Romulus e negustor de 
sare; Numa îndreaptă cuie; Tarquiniu e scriitor de calendare; 
Pison, plugar; Sylla, luntraş; Cirus, văcar; Temistocle, topitor de 
sticlă; Epaminonda, poleitor de oglinzi; Brutus şi Cassius, grădi- 
nari ; Demostene, vier; Cicero, tăietor de lemne; Fabian, 
şlefuitor de mărgele; Artaxerxe, fringhier; Enea, timplar; Ahile, 
tăbăcar; Agamemnon, ajutor de bucătar; Ulise, cosaş; Nestor, 
tilhar de drumul mare; Darius, căcănar; Ancus Martius, spoitor; 
Camil, papucar; Marcellus, vînturător de grăunţe; Drussus, 
măcelar; Scipio Africanul vinde drojdie dintr-o ciubotă veche; 
Hasdrubal e finar; Hanibal, vîinzător de ouă; Priam, negustor de 
steaguri vechi; iar Lancelot du Lac umblă după cai morţi să le ia 
potcoavele. 

Cavalerii Mesei-Rotunde sînt hamali şi trag la lopeţi pe apa 
Cecitului, pe Flageton, pe Stix, pe Acheron şi pe Lete, ca 
luntraşii din Lyon şi ca gondolierii din Veneţia, de cîte ori 
domnişorii draci au poftă de plimbare. Dar pentru trecerea de pe 
un țărm pe altul nu primesc decit o tiflă, iar seara o bucată 
uscată de chiflă. 

Am văzut pe cei doisprezece pairi ai Franţei, care bineînţeles 
că nu fac nimic şi îşi cîştigă piinea cea de toate zilele înghițind 
bobiîrnaci, scatoalce şi ghionţi peste măsele. 

Traian e pescuitor de broaşte; Antoniu, argat; Commodus, 
şlefuitor de nasturi; Pertinax, curăţitor de nuci; Lucullus, 
plăcintar; Justinian, negustor de jucării; Hector, bucătar; 
Paris,cerşetor; Patrocle, stringătorde fîn ; Cambise, îngrijitor de 
catîri; Hamilcar, pomanagiu; Neron e lăutar, iar Fierrabras, 
slujitorul lui, îşi bate joc de el în fel şi chip, îi dă să bea vin acru 
şi să mănînce piine uscată; iar pentru burta lui pune deoparte 
ce-i bun; luliu Cezar şi Pompei sînt smolitori de corăbii; Valentin 
şi Orson sînt rîndaşi la băile iadului; Giglan şi Gauvin, porcari; 
Geoffroy labă-lungă e negustor de amnare; Godeffroy de 
Bouillon vinde cărţi de joc; Boudin e epitrop la o biserică ; don 
Pedro de Castilia, vînzător de iertări; Morgant, berar; Huon 
Bordelezul, dogar; Pirus, spălător de vase; Nerva, băiat de 
prăvălie; Papa luliu vinde plăcinte, dar nu mai poartă barbă 
bulgărească; Jean de Paris e lustruitor de ghete; Artus de 
Bretania, curăţitor de pălării; Strimbă lemne culege surcele; 
Bonifaciu VIII e ciorbagiu; papa Nicolae al III-lea „papugiu; papa 
Alexandru vinează şoareci; iar papa Sixt face alifii pentru 


sfrinţie. 

- Cum? a întrebat Pantagruel. Sînt şi în iad bolnavi de 
sfrinţie? 

- Ba bine că nu, a răspuns Epistemon. Nicăieri n-am văzut 
atiţia. Cei care n-au avut sfrinţie pe lumea asta o vor avea pe 
lumea cealaltă. 

- Mulţumescu-ţi ţie, Doamne, a spus Panurge, că n-am rămas 
dator! Am cules ce-a fost mai copt în borta Gibraltarului, şi-am 
umplut Poarta lui Hercule! 

- Ogier Danezul e negustor de coifuri; regele Tigran, învelitor 
de case; Galien, vînător de cîrtiţe; cei patru fii ai lui Aymon scot 
măsele; papa Caliste e bărbier de găoaze; papa Urban, cîrnăţar; 
Melusina, rindăşoaică; Matabruna, spălătoreasă; Cleopatra, 
vînzătoare de ceapă; Elena, codoaşe de slujnice; Semiramida, 
băieşiţă la despăduchere; Didona, vinzătoare de ciuperci; 
Pantesilea, vîinzătoare de salată, Lucreția ţine un spital; 
Hortensia e torcătoare, iar Livia curăţă zarzavat. 

Toţi cîţi au fost odată mari seniori, la vremea lor, îşi cîştigă o 
amărită de viaţă muncind din greu pe lumea cealaltă. Și 
dimpotrivă, toţi oamenii înţelepţi care au fost nevoiaşi pe lumea 
aceasta, trăiesc dincolo de moarte ca nişte adevăraţi seniori. L- 
am văzut pe Diogene plimbindu-se măreț, cu un sceptru în mîna 
dreaptă: se răstea la Alexandru cel Mare şi îl croia cu sceptrul pe 
spinare, de cîte ori uita să-i şteargă încălţările. L-am văzut pe 
Epictet, îmbrăcat ca un prinţ în haine franţuzeşti, petrecînd în 
umbra unui crîng şi dănţuind cu fetele; mînca bine, bea vîrtos şi 
avea punga plină de galbeni! Deasupra bolţii cu frunză de viţă 
scrisese această urare: 

în joc săltînd să te întred, 

Vin bun să bei, pus la răcoare, 

Şi toată ziua să-ţi petreci 

Sunîndu-ţi galbenii la soare. 

Cum m-a zărit, m-a poftit domneşte să beau cu el, ceea ce 
am primit bucuros. Am golit împreună paharele, popeşte, cu o 
păhărnicie vrednică de toată lauda. Cirus a venit să ne ceară un 
dinar de sufletul lui Mercur, să-şi cumpere o legătură de ceapă 
pentru prînz. 

- „Nu, nu, i-a spus Epictet. N-am dinari de dat. Ţine, 
janghinosule o lăscaie, şi să te faci om de treabă." Cirus a plecat 
foarte mulţumit cu pomana pe care o primise. Mai sînt, ce-i 


drept, şi cîţiva regi, ca Alexandru, Darius şi alţii, care umblă 
noaptea după furtişaguri. L-am văzut, mai departe, pe Patelin, 
vistiernicul lui Radamante, tocmindu-se cu papa luliu pentru 
plăcinte şi întrebîndu-l cît cere pe-o tavă. 

- „Trei dinari", a răspuns papa. 

- „Zău? a spus Patelin. Ţine aici trei scatoalce ! Dă încoace 
plăcintele şi mai vezi de altul!" Bietul papă a plecat văicărindu- 
se, iar cînd l-a luat stăpînul său la rost, s-a plins că vistiernicul i- 
a furat plăcintele. Plăcintarul i-a tras papii o mamă de bătaie, că 
n-ai mai fi putut să alegi din pielea lui nici cît ţi-ar trebui să 
croieşti un cimpoi. Am văzut pe jupîn Jehan, zis Primarul, făcînd 
pe papa şi punînd pe papi să-i pupe papucul. Se uita la ei de sus 
şi le împărțea binecuviîntări, spunîndu-le: 

- „Cumpăraţi iertări, pungaşilor, că le dau ieftine. Vă dezleg 
de piine şi de ciorbă şi vă îngădui să nu fiţi buni de nimic." A 
chemat pe bunii lui prieteni Tîndală şi Păcală şi le-a spus: 

- „Domnilor cardinali, să-i ungeţi pe toţi cu cîte un băt la 
şezut". Ceea ce s-a şi făcut. L-am văzut pe meşterul Frangois 
Villon, întrebîndu-l pe Xerxe: 

- „Cum vinzi muştarul?" 

-„Un dinar paharul", a răspuns regele. 

- „Mînca-te-ar păduchii, păcătosule, nu-ţi dau nici o lăscaie ! 
Ai venit aici să ne otrăveşti mîncarea cu muştarul tău împuţit!" 
Şi zicînd aşa, şi-a făcut nevoile în ciubăr, cum obişnuiesc să facă 
negustorii de muştar din Paris. Arcaşul Bagnolet a ajuns 
inchizitor al ereticilor. Văzînd pe uriaşul Strimbălemne făcîndu-şi 
treaba lîngă un zid pe care era zugrăvit focul sfintului Anton, l-a 
judecat să fie ars de viu, iar păcătosul ar fi pierit în flăcări, dacă 
nu sărea Morgant să-i cumpere iertarea şi alte dezlegări mai 
mărunte, cu nouă butoaie de bere. 

- Bine, bine, a spus Pantagruel, o să ne istoriseşti altădată 
aceste frumoase întîmplări. Atît să ne mai spui, ce soartă au 
cămătarii? 

- l-am văzut, a răspuns Epistemon, căutînd ace ruginite şi 
cuie vechi prin şanţurile drumurilor, cum fac în lumea noastră 
cerşetorii. Dar zece baniţe de asemenea gunoaie nu fac un 
dumicat de piine, mai ales cînd secerişul a fost sărac. Bieţii 
mîrlani rabdă cite trei săptămîni încheiate, fără să bage in gură 
o bucăţică, în aşteptarea unui tîrg mai bun. Nici nu-şi mai aduc 
aminte de spurcata lor îndeletnicire, atît sînt de trudiţi şi de 


urgisiţi. E mare noroc pe capul lor, dacă la capătul anului se aleg 
cu un cîştig de cîțiva sfanţi. 

- Hai, copii, a încheiat Pantagruel. Să bem şi să ne ospătăm. 
Niciodată n-a fost o lună a anului mai prielnică pentru golirea 
paharelor! 

Au desfundat buţile şi s-au înfruptat cu prisosinţă din 
merindele pe care le-au aflat în tabără. Numai sărmanul 
Anarhie, regele, nu se înveselea de loc. Panurge a spus: 

- Ce meserie să-i dăm domnului rege, să se deprindă cu ea 
înainte de-a ajunge în cetele drăceşti? 

- Bine te-ai gîndit, a spus Pantagruel. Ai voia mea întreagă să 
faci din el ce vrei. Ţi-l dăruiesc. 

- Mulţumesc din toată inima, a spus Panurge. Primesc cu 
bucurie acest dar, ca tot ce vine de la măria-ta. 


CAPITOLUL XXXI 
Cum a pătruns Pantagruel în cetatea amoroţilor şi cum l-a 
însurat Panurge pe regele Anarhie 


După această strălucită biruinţă, Pantagruel l-a trimis pe 
Carpalim în cetatea amoroţilor să vestească şi să povestească 
tuturor, cum a fost prins regele Anarhie şi cum au fost răpuşi 
duşmanii. La auzul acestora, tot poporul a ieşit înaintea lui, cu 
mare alai şi în deplină rînduială, ducîndu-l în mijlocul oraşului, 
unde s-au aprins focuri de sărbătoare în cinstea zilei aceleia; iar 
la răspîntii au fost întinse mese mari şi bogate, încărcate cu 
toate bunătăţile gurii. Nu se mai pomeniseră asemenea ospeţe 
de pe vremea lui Saturn. Adunînd sfatul bătrînilor, Pantagruel a 
cuvîntat astfel: ă 

- Domnilor, să batem fierul cît e cald! Inainte de a ne ospăta 
mai departe, voiesc să mergem şi să cuprindem întreaga ţară a 
dipsozilor. Cei ce se învoiesc să mă urmeze să mai bea un pahar 
şi să fie gata de plecare. Miine în zorii zilei, după cum am 
hotărît, vom porni. Nu fiindcă mi-ar trebui mai mulţi ostaşi spre 
a îndeplini ce-am de gînd; atiîţi cîţi am îmi sînt de-ajuns. Am 
văzut însă prisos de oameni în acest oraş, unde nu mai ai loc să 
te mişti pe uliţe. Vă voi duce să vă gospodăresc în ţara 
dipsozilor şi vă voi da în stăpînire ţinuturi frumoase şi bogate, 
mai plăcute şi mai roditoare decit oricare din lume, aşa cum pot 
să mărturisească aceia dintre dumneavoastră care le-au 


cercetat pe vremuri. Toţi cei ce voiesc să mă urmeze, să. fie 
gata precum am spus. 

Această chemare a fost trimbiţată în tot oraşul şi a doua zi 
de dimineaţă, mai bine de optsprezece sute cincizeci şi şase de 
mii unsprezece locuitori, afară de femei şi copii, s-au adunat în 
faţa palatului din mijlocul cetăţii. Porneau cu toţii spre ţara 
dipsozilor, în aceeaşi bună rînduială ca şi fiii lui Israel, cînd s-au 
urnit din Egipt ca să treacă Marea Roşie. 

Înainte de-a porni însă şi noi cu firul povestirii mai departe, 
aş dori să vă spun ce-a făcut Panurge cu robul lui, regele 
Anarhie. El şi-a adus aminte de cele ce-i istorisise Epistemon 
despre felul în care regii şi oamenii bogaţi trăiesc pe lumea 
cealaltă în Cîmpiile Elizee şi cum îşi cîştigă pîinea cea de toate 
zilele, îndeplinind cele mai josnice şi mai scîrboase îndeletniciri. 

Aşadar, l-a îmbrăcat pe rege cu un preafrumos pieptar făcut 
din zdrenţe, cum sînt legăturile de la gitul albanezilor; i-a dat 
nişte nădragi vechi de marinar, dar l-a lăsat fără ciubote, zicînd 
că nu-i stă bine încălţat. l-a pus în cap o scufie albastră cu o 
pană mare de clapon (or fi fost şi două, poate că mă înşel), şi l-a 
încins cu un brîu negru, cum îi era şi sufletul. Astfel dichisit, i l-a 
înfăţişat lui Pantagruel. 

- Cunoşti pe-acest voinic? 

- Nu, a răspuns Pantagruel. 

- E domnul rege de pripas. Vreau să fac din el un om de 
treabă. Regii ăştia, naiba să-i ia, sînt nişte porci: nu ştiu să facă 
nimic. Sărăcesc poporul şi tulbură lumea cu războaie, pentru a 
lor urită plăcere. Pe ăsta, care mi-a căzut în mînă, vreau să-l 
învăţ o meserie. Am de gînd să-l fac precupeţ şi să-l pun să 
vîndă sos de măcriş. la încearcă, măria-ta, şi strigă: „Hai sos de 
măcriş ! Sos de măcriş ! Sosul!" 

Nerodul a început să strige. 

- Cînţi prea jos! a spus Panurge. Luîndu-l de urechi s-a răstit 
la el: 

- la-o mai sus: sol, re, do... Aşa, naiba să te ia ! Altminteri ai 
glas bun, şi văd că-ţi place să nu mai fii rege. 

Pantagruel făcea mare haz de toate acestea, fiindcă 
îndrăznesc să spun că era hitrul cel mai bun de glume din cîţi 
puteţi să numărați pe degete. 

Aşadar, Anarhie, regele, a ajuns precupeţ de sos de măcriş. 
Panurge l-a însurat cu o curvă bătrină şi au făcut nuntă mare, cu 


cap de miel la tavă, ţipar tăvălit în muştar şi tuslama de burtă 
cu usturoi (din care i-au trimis vreo cinci porţii lui Pantagruel, iar 
acesta le-a mîncat cu mare poftă, fiindcă îi plăcea tuslamaua). 
De băut le-a dat proştină şi rachiu de coarne. Pentru dant a 
tocmit un scripcar chior, apoi, după ospăț, i-a dus la palat în faţa 
lui Pantagruel. Panurge a spus mirelui, arătîndu-i mireasa: 

- Să n-ai teamă, că n-o să se pirţiie. 

- De ce? a întrebat Pantagruel. 

- Fiindcă e crestată, a răspuns Panurge. 

- Vorbeşti în parabole, a spus Pantagruel. 

- N-ai văzut, a spus Panurge, cum plesnesc în foc castanele, 
cînd sînt întregi? la crestează-le, să vezi că nu mai pocnesc. Aşa- 
i şi mireasa: a fost crestată bine pe dedesubt, şi nu mai piriie. 

Pantagruel le-a dat o odăiţă în fundul curţii şi un mojar de 
piatră, îa care să mestece sosul. S-au gospodărit acolo şi 
Anarhie a rămas cel mai de-treabă precupeţ de sos de măcriş, 
din cîţi s-au pomenit vreodată în Utopia. Am auzit că nevastă-sa 
îl bate ca pe un sac cu fasole, dar el tace şi înghite, atît e de 
nerod. 


CAPITOLUL XXXII 
Cum a adăpostit Pantagruel sub limbă o oaste întreagă şi ce- 
am văzut în gura lui 


Ajungînd Pantagruel cu oamenii săi pe pămîntul dipsozilor, 
aceştia s-au arătat bucuroşi şi l-au primit drept stăpîn. De buna 
lor voie i-au încredinţat cheile de la poarta tuturor oraşelor unde 
se pregătea să meargă. Numai almirozii s-au împotrivit, trimiţind 
răspuns că nu se vor da, decit cu luptă. 

- Cum? s-a miîniat Pantagruel. Nu-s mulţumiţi că viu la ei cu 
strachina plină şi cu paharul în mînă? Să mi-i ştergeţi de pe faţa 
pămîntului! 

Cetele s-au strîns în rînduri şi au pornit la luptă. Dariată că 
în drum, pe cînd străbăteau o cîmpie întinsă, asupra lor s-a 
abătut o ploaie mare. Oamenii, udaţi pînă la piele, au început să 
tremure şi să se înghesuie unii în alţii. Pantagruel le-a trimis 
vorbă, că s-a uitat deasupra norilor şi a văzut că stropeala n-o 
să ţină mult; dar şi pînă atunci va avea grijă să-i pună la 
adăpost. Scoţind limba pe jumătate, i-a acoperit pe toţi, cum îşi 
fereşte găina puii ei zgribuliţi. 


În vremea aceasta, eu care vă povestesc aceste întîmplări 
întru totul adevărate, mă pitisem sub o frunză lată de bardan, 
cam cit bolta podului de la Monstrible; văzîndu-i pe toţi ceilalţi la 
adăpost, am venit să mă strecor şi eu printre ei; dar erau prea 
mulţi şi n-am găsit loc. (Vorba ceea: Nepof-titul n-are scaun.) 
Neaviînd încotro, m-am suit pe podişul limbii, mergînd aşa vreo 
două leghe, pînă am ajuns în gură. Doamne-Dumnezeule, ce-am 
văzut! Jupiter să mă fulgere cu trăsnetul lui în trei colţuri, dacă 
vă mint! M-am plimbat ca prin biserica Sfînta Sofia din cetatea 
Bizanțului; am întîlnit stînci înalte ca munţii Daniei - aş zice că 
erau măselele - apoi livezi întinse, păduri adinci, oraşe mari, 
cam cît Lyonul sau Poitiersul. 

Cea dintii vietate pe care am întilnit-o a fost un unchiaş care 
sădea nişte varză. Neputînd să-mi stăpînesc uimirea, l-am 
întrebat: 

- Ce faci aici, unchiule? 

- Sădesc varză. 

- Aşa? Şi de ce? 

- Ei, domnule dragă, n-are toată lumea desaga plină, iar 
oamenii de pe aici sînt săraci. Mă trudesc şi eu să fac puţin 
zarzavat şi să-l duc la tîrg în oraş. 

- Isuse Cristoase! am strigat. Am ajuns în lumea cea nouă? 

- Lume e cîtă vrei, dar nu-i tocmai nouă, mi-a răspuns 
unchiaşul. Am auzit, că dincolo de meleagurile noastre ar mai fi 
fiind şi alte ţări, cu soare, cu lună şi alte multe minuni. Noi însă 
sîntem mai vechi. 

- Adevărat? Şi cum se numeşte oraşul unde vrei să te duci 
să-ţi vinzi varza? 

- Asfaragus îi zice.Oamenii sînt creştini cumsecade. Le place 
să mănînce zdravăn. 

Am luat-o şi eu într-acolo. În drum m-am întâlnit cu un alt om, 
care vîna porumbei. L-am întrebat: 

- Prietene, cum au ajuns aici aceste zburătoare? 

- Au venit de pe celălalt tărîm, măria-ta. 

Am priceput atunci, că de cîte ori Pantagruel căsca, intrau 
stoluri de porumbei în gura lui, închipuindu-şi că se întorc în 
porumbar. 

Am intrat în oraş, care mi s-a părut frumos, bine întărit şi cu 
uliţe curate. La poarta cetăţii paznicii mi-au cerut să le arăt 
dreptul de trecere. Am rămas foarte nedumerit şi i-am întrebat: 


- Bîntuie cumva ciuma pe-aici? 

- Vai, măria-ta, sînt atît de mulţi morţi în oraşul vecin, că zi, 
noapte umblă dricurile forfota pe uliţă. 

- Sfinte Dumnezeule, unde anume? 

Mi-au spus, că molima a început în Laringia şi Faringia, două 
oraşe mari, cum ar fi Rouen şi Nantes, tirguri înfloritoare, 
negustoreşti. Ciuma s-ar fi ivit din pricina unor miasme 
otrăvitoare care începuseră să iasă de la o vreme încoace din 
străfundul prăpastiei de la marginea oraşului. In opt zile au 
pierit mai bine de douăzeci şi două sute de mii şaisprezece 
suflete. M-am gîndit bine, am numărat zilele şi m-am lămurit, că 
acele miasme veneau din pîntecul lui Pantagruel, din pricina 
unei tocane cu usturoi pe care o miîncase şi despre care mi se 
pare că v-am vorbit. Am pornit mai departe, am trecut printr-un 
şir de stînci, care erau măselele stăpînului meu. M-am căţărat 
pe una din ele şi m-am trezit în mijlocul celor mai minunate 
locuri: pajişti pentru bătaia mingii, chioşcuri frumoase, poieni 
întinse, vii bogate şi o mulţime de căscioare, împrejmuite, ca în 
Italia, cu grădini înflorite. Am rămas acolo patru luni, şi niciodată 
n-am trăit mai bine. 

Am coborit apoi pe povirnişul măselelor de minte şi am ajuns 
la întorsura fălcilor. Pe drum mi s-a întîmplat să fiu jefuit de 
nişte tiîhari, care îşi aveau sălaşul într-o pădure dinspre partea 
urechii. Ajungînd în vale, am dat peste un tîrg mai mic, al cărui 
nume l-am uitat, unde am fost primit bine şi am izbutit chiar să 
cîştig ceva bani. Şi ştiţi cum? Dormind! În acel oraş se tocmeau 
oameni cu ziua la dormit, fiind plătiţi cu cîte cinci-şase gologani, 
pentru o dimineaţă de somn; cei care ştiau să sforăie frumos, 
primeau pînă la şapte gologani şi jumătate. 

Am povestit căpeteniilor oraşului cum fusesem jefuit în valea 
măselelor. Mi-au spus că prin părţile acelea hălăduiau nişte 
oameni răi din născare. Am înţeles din vorba lor, că aşa cum sînt 
la noi ţări de dincoace şi de dincolo de munţi, la ei ţinuturile 
erau de dincolo şi de dincoace de măsele. De partea cealaltă a 
dinţilor, aerul era mai curat şi viaţa mai plăcută. 

Mă gindeam cit e de adevărat, că o jumătate a lumii acesteia 
habar nu are cum trăieşte cealaltă jumătate. Nimeni nu s-a 
ostenit încă să străbată pămîntul acelor douăzeci şi cinci de 
regate locuite de oameni, fără să mai socotim deşerturile şi un 
ochi de mare. Eu am scris o carte groasă, pe care am numit-o 


Hronicul gitlanilor, arătînd viaţa şi obiceiurile popoarelor care 
trăiesc sub fălcile lui Pantagruel. 

În cele din urmă am făcut cale întoarsă şi, trecînd prin barba 
lui, m-am urcat pe un umăr, de unde am coborit la pămînt, 
căziîndu-i la picioare. Zărindu-mă, m-a întrebat: 

- De unde vii, Alcofribas? 

- Din gitlejul măriei-tale, i-am răspuns. 

- De cînd eşti acolo? 

- De pe vremea cînd porniseşi împotriva almiorizilor. 

- Sînt şase luni de-atunci. Şi din ce ai trăit în acest timp? Ce- 
ai mîncat şi ce-ai băut? 

- Ce-a mîncat şi ce-a băut şi măria-ta. Am vînat bucatele cele 
mai gustoase cu care te-ai hrănit. 

- Adevărat? Dar nevoile unde ţi le făceai? 

- Tot acolo, măria-ta. 

- Băiete dragă, îmi placi. Află că am cucerit cu ajutorul lui 
Dumnezeu toată ţara dipsozilor. Îţi dăruiesc pămînturile de la 
Salmigondin. 

- Îţi mulţumesc, stăpîne. Mă răsplăteşti mai mult decît 
preţuieşte credinţa cu care te-am slujit. 


CAPITOLUL XXXIII 
Cum s-a îmbolnăvit Pantagruel şi ce fel de leacuri a folosit 


Nu mult după aceasta, Pantagruel a căzut bolnav, suferind 
atit de cumplit de pîntece, încît nu mai putea nici să mănînce, 
nici să bea. Şi cum răul nu vine niciodată singur, a mai dat peste 
el şi o aprindere a băşicii, care îl chinuia cum nu vă puteţi 
închipui. Doftorii l-au îngrijit cu multă rîvnă şi i-au dat tot felul de 
fierturi să-i spele măruntaiele şi să-i potolească durerile. Udul lui 
era atit de fierbinte, încît nici pînă azi nu s-a răcit. Aşa au rămas 
pînă astăzi, în diferite locuri din Franţa, băi calde ca cele de la 
Cauterets, Limoux, Dax, Balaruc, Neris, Bourbonne şi altele; în 
Italia la Appone, la Sfîntul Petru din Padua, la Sfînta Elena, la 
Casanova, la Sfîntul Bartolomeu şi în alte o mie de părţi. 

Stau şi mă minunez, cum îşi pierd vremea atiţi filozofi nebuni 
şi doftori la fel, să lămurească de unde vine fierbinţeala acelor 
ape: ba din pricina boraxului, ba a pucioasei, ba a salpetrului, ba 
a pietrei-acre de sub pămînt... Aiureli! Mai bine şi-ar freca fundul 
cu urzici, decit să taie frunză la cîini, încercînd să vorbească 


despre lucruri pe care nu le cunosc. Nu-i nici o taină la mijloc. E 
foarte lămurit, că acele băi sînt calde, fiindcă au izvorit din udul 
înfierbîntat al bunului Pantagruel. 

lar pentru a vă arăta cum s-a vindecat de boala lui dintii, e 
de ajuns să vă spun că a luat pentru ieşire-afară patru chintale 
de scamonee cu saciz, o sută douăzeci de care cu drojdie de vin, 
unsprezece mii nouă sute de livre de revent, fără a mai socoti 
alte amestecuri. 

Trebuie să mai adaug, cum au hotărît felcerii să-i curețe 
răutatea din pîntece. Pentru această lucrare au adus 
şaisprezece măciulii mari de aramă, goale pe dinăuntru, cam cît 
aceea care atirnă de limba ornicului lui Virgiliu la Roma. 
Măciuliile erau astfel întocmite, că puteau să se desfacă în două 
şi să se închidă la loc cu ajutorul unui arc. În cea dintii a intrat 
un slujitor, purtînd un felinar şi o făclie aprinsă. Pantagruel l-a 
înghiţit ca pe un hap. În alte cinci s-a vîrît cîte un argat voinic, 
avînd fiecare un tîrnăcop la briu. În alte trei, cîte un plugar cu o 
sapă pe umăr. In fiecare din celelalte şapte, s-a băgat cite un 
pădurar cu o prăjină lungă în mînă şi un paner atîrnat de git. Pe 
toţi i-a hăpăit ca pe nişte sîmburi. 

Ajungînd în burtă, oamenii au deschis capacele şi au ieşit din 
găoacea lor: cel dintii purta felinarul. Au umblat astfel mai bine 
de o leghe prin peştera întunecoasă unde se găseau umorile 
înveninate. Miasmele acestei peşteri erau mai stricate şi mai 
urît-mirositoare decit gurile lui Mefitis, mlaştinile 

Camarinei sau lacul puturos al Sorboneil, despre care 
pomeneşte Strabon. Şi dacă n-ar fi avut cu ei nişte leacuri care 
să le ferească de înveninare inima, matele şi burdihanul, ar fi 
pierit toţi, înăbuşiţi de duhoarea care îi otrăvea. 

Răscolind şi adulmecînd adîncurile unde era stricăciunea, au 
dat peste un morman de scîrnăvie fecală. Au lovit cu 
tirnăcoapele, au adunat cu sapa şi au umplut toate panerele. lar 
după ce au curăţat bine locul, au intrat înapoi în găoacele lor de 
aramă. Pantagruel a icnit o dată şi i-a vărsat pe toţi, cu aceeaşi 
uşurinţă cum aţi trage dumneavoastră un pîrt pe nas. Săpătorii 
au ieşit la lumină sănătoşi şi veseli, cum au coborit pe vremuri 
grecii, din burta calului lor, în Troia. 

Astfel s-a tămăduit Pantagruel, şi în scurtă vreme şi-a 
redobiîndit puterile. lar una din acele măciulii de aramă se află şi 
astăzi pe clopotniţa bisericii Sfînta Cruce din Orleans. 


CAPITOLUL XXXIV 
Incheierea cărţii acesteia şi cuvîntul de iertare al scriitorului 


Aşadar, domnii mei, aţi ascultat partea întiia a grozavei 
povestiri despre stăpînul şi meşterul meu Pantagruel. Voi 
încheia aici această carte, căci au început să-mi fumege creierii, 
iar condicile din capul meu s-au încurcat puţin, din pricina 
brumei de pe struguri. Veţi putea citi urmarea acestor isprăvi, 
cu prilejul bilciului din Francfurt. Veţi afla atunci, cum s-a însurat 
Panurge şi cum a fost încornorat în cea dintii lună după nuntă; 
cum Pantagruel a găsit piatra filozofală şi în ce chip aceasta 
poate fi folosită; cum a trecut munţii Caspiei, a străbătut marea 
cea mare a Atlanticului, a biruit pe canibali şi a cuprins 
ostroavele Perlasului; cum a luat de soţie pe fata preotului loan, 
regele Indiei; cum a purtat război cu dracii şi a aprins cele cinci 
încăperi ale iadului, trecînd prin foc şi sabie odaia neagră; cum a 
aruncat în flăcări pe Proserpina; cum a rupt patru dinţi şi un 
corn din şezutul lui Lucifer; cum a cercetat ţinuturile din lună, 
spre a vedea dacă luna e cu adevărat întreagă sau femeile 
poartă în cap trei pătrare din ea; şi o mie de alte întîmplări 
vesele, toate adevărate. Acestea sînt sfintele noastre Scripturi, 
pe franţuzeşte. 

Noapte bună, domnilor, perdonnatemi şi treceţi peste 
greşelile mele, cum trec şi eu peste ale dumneavoastră. 


1 Sorbonei - e vorba de lacus Serbonis (Strabo 1, XVI), astfel 
diformat cu intenţii satirice-la adresa celebrei universităţi. 


lar dacă îmi veţi spune: - „Meştere, te-ai cam stricat la cap, 
scriind asemenea năzbitii şi glume prea uşoare", vă voi 
răspunde că nici dumneavoastră nu dovediţi mai multă minte 
citindu-le şi înveselindu-vă cu ele. Dar, după cum 
dumneavoastră le citiţi ca să vă treceţi vremea, bine să ştiţi că 
tot astfel le-am scris şi eu. lar dumneavoastră şi cu mine sîntem 
mai vrednici de iertare decit acei călugări desfrînaţi şi întinaţi, la 
vorbe darnici şi în cuget făţarnici, mincinoşi, răpănoşi şi 
păcătoşi, care, ca şi alţii de teapa ior, îşi smolesc obrazul ca să 
înşele lumea mai bine. Ei vor să arate poporului că sînt milostivi 
şi cucernici, că postesc şi îşi înfrinează poftele trupului îndes- 


tulîndu-şi puţinătatea fiinţei lor firave, cînd, dimpotrivă, toţi se 
ospătează din belşug şi nu se dau înapoi să se înfrupte din toate 
felurile de carne. Et Curios simulant, sed bachanalia vivunt.1 

Ca într-o carte scrisă cu slove mari şi cu chipuri, poţi să le 
citeşti poftele pe ritul lor trandafiriu, pe burta lor ţuguiată, cu 
miros de pucioasă! 

Cît priveşte cititul cărţilor, le caută şi dumnealor pe-ale mele, 
dar nu pentru plăcerea de a-şi trece vremea, ci pentru a unelti şi 
a vă face rău dumneavoastră: răstălmăcind, ticluind, măsluind, 
minţind, dosind, drăcuind, bolborosind; adică: biîrfind. Ei 
seamănă cu acei derbedei de prin bilciuri, care răscolesc prin 
privăţi pe timpul cireşelor şi al vişinelor, adună sîmburii şi-i vînd 
spiţerilor să facă din ei ulei de nalbă. 

Feriţi-vă de ei; dispreţuiţi-i şi uriţi-i ca şi mine, ca să vă fie 
vouă bine. lar dacă voiţi să intraţi în rîndurile ucenicilor lui 
Pantagruel, să trăiţi în pace, sănătate şi bucurie, ospătaţi-vă 
bine şi nu vă încredeţi niciodată în oamenii care se uită prin 
gaura uşii. 


1 Şi zic ca sînt Curii (Curius Dir.latus, tipul romanului plin de 
o aspră cumpătare), dar trăiesc in dezmăţ (lat.) (Juv, II, 3). 

CITITORII SÎNT RUGAŢI SĂ NU RIÎDĂ ÎNAINTE DE-A AJUNGE LA 
CARTEA LXXVIII-A 


FRANCOIS RABELAIS CĂTRE DUHUL REGINEI DIN NAVARA 


O, duh înalt, pătruns de marea taină, 
Ce-n cer, la tine acasă-ai revenit, 

Şi părăsindu-ţi pămînteasca haină, 
De trupul tău frumos te-ai despărţit, 
Lăsîndu-l să tîinjească, surghiunit, 

Pe cel ce ţi-a fost slugă prea plecată; 
Din lumea ta de-apururi luminată 
Cobori o clipă printre noi, să-ţi spun 
Povestea cea de-a treia, închinată 
Vieţii lui Pantagruel-cel-Bun. 


CUVINT ÎNAINTE LA CARTEA A TREIA 


Oameni buni, băutori de mare faimă, şi voi iubiții mei 
hodorogi, văzut-aţi vreodată pe Diogene, filozoful cinic? Dacă l- 
aţi văzut, vederea vi s-a luminat (sau eu sînt cu-adevărat lipsit 
de dreapta judecată). 

E un lucru între toate plăcut, să priveşti strălucirea (în vin şi 
în aur) a soarelui. Mă gîndesc la orbul din naştere, despre care 
spune Biblia, şi care, avînd voie, după porunca Atotputernicului, 
să ceară a i se îndeplini orice dorinţă, nimic altceva n-a vrut 
decit să vadă. 

Nu mai sînteţi nici dumneavoastră tineri, şi dobîndind cu 
vîrsta darul de a şti să preţuiţi paharul, aţi fost primiţi în sfatul 
beţivilor, ca să cugetaţi mai temeinic şi să chibzuiţi cu ulciorul 
alături, despre soiul, culoarea, buchetul, bunătatea, minunăţia, 
puterea, încîntarea, dărnicia şi celelalte însuşiri de mare cinste a 
preaslăvitului şi multdoritului Vin. 

Dacă pe Diogene nu l-aţi văzut (după cum înclin a crede) cel 
puţin aţi auzit vorbindu-se despre el; căci faima şi numele lui au 
rămas pîna azi pretutindeni cunoscute, în cer şi pe pămînt. Şi, 
dacă nu mă înşel, toţi sînteţi coboritori din acelaşi neam al 
frigienilor. N-aveţi atît aur cît avea regele Midas, dar i-aţi 
moştenit măcar acea parte a trupului, pe care l-au cunoscut 
odinioară iscoadele perşilor; care împăratului Antoniu îi lipsea, 
dar pe care o puteţi vedea oricînd în drumul ce urcă şerpuind pe 
dealul Rohanului, numindu-se Urechea-Mare. 

lar dacă despre Diogene nici cel puţin n-aţi auzit, am să vă 
povestesc o întîmplare, ca să aveţi prilej de băutură (hai, noroc!) 


şi puţină sămiînţă de vorbă (ascultaţi!): Pentru a nu rămîne în 
neştiinţă ca nişte păgini, ţin să vă arăt dintru început că acest 
Diogene a fost la vremea lui un filozof neîntrecut, şi vesel cum 
nu s-a mai pomenit un altul. Avea, nu zic, şi unele cusururi, dar 
acelea nici dumneavoastră nu vă lipsesc; toţi le avem pe ale 
noastre. Desăvirşit nu-i nimeni, afară de Dumnezeu. Alexandru 
cel Mare preţuia atît de mult pe acest înţelept, încît, deşi 
avusese dascăl şi sfătuitor pe Aristotel, obişnuia să spună, că de 
n-ar fi fost Alexandru, ar fi vrut să fie Diogene din Sinopa. 

Cînd Filip, regele Macedoniei, a pornit să bată cetatea 
Corintului şi s-o nimicească, aflind corintienii prin iscoade, că o 
oaste puternică se îndreaptă asupra lor cu arme grele ca să-i 
lovească, s-au înfricoşat şi s-au pregătit, fiecare la locul lui, să 
apere oraşul. Unii aduceau în cetate, de pe pămînturile lor, vite, 
grîne, fructe şi alte merinde, lucruri de-ale casei şi toate cele de 
trebuinţă la vreme de război. Alţii întăreau zidurile, înălţau 
metereze, săpau şanţuri, potriveau capcane, cărau saci cu 
pămînt, ridicau redute, curăţau adăposturile de sub pămînt, 
astupau locurile de trecere, întregeau împrejmuirile, croiau dru- 
muri de legătură între turnuri, adînceau marginea parapetelor, 
potriveau barbacanele pe spinarea ferestrelor, deschideau 
ochiuri în zid pentru aruncarea ghiulelelor, legau între ele 
gardurile de apărare, aşezau străji şi trimiteau cercetaşi să 
pîndească drumurile pînă departe. Toţi stăteau de pază, fiecare 
cu rostul lui. 

Unii frecau de zor platoşele şi lustruiau zalele; alţii puneau 
coarde arcurilor, curăţau arbaletele, ghioagele, scuturile, lăncile, 
cazanele vărsătoare de apă fiartă şi cercurile aruncătoare de 
flăcări; toate maşinăriile şi celelalte helepolide, cum se numeau 
uneltele de prăpăd şi de apărare ale războiului. Alţii ascuţeau 
suliţele, halebardele, securile, ţăruşii de lemn, paloşele, spadele, 
baltagurile, pumnalele, jungherele, cuţitele. Toţi învățau 
mînuirea armelor şi fiecare îşi ştergea spada lui de rugină. Nu 
era femeie, oricît de plăpîndă sau de bătrină, care să nu-şi frece 
pavăza; căci după cum gindesc că ştiţi, corintienele de altădată 
erau luptătoare vajnice şi neînfricate. 

Văzînd Diogene acea forfotă din toată cetatea, şi aşteptind 
zadarnic să i se dea şi lui o întrebuințare, a stat şi a privit cîteva 
zile frămiîntarea celorlalţi, fără să sufle un cuvînt; apoi, ca şi cum 
ar fi fost cuprins dintr-o dată de-o măreaţă pornire vitejească, şi- 


a azvirlit mantia pe umeri, şi-a suflecat braţele pînă în cot (ca la 
culesul viilor), a încredinţat unuia din prietenii lui traista, cărţile 
şi însemnările opistografe, şi s-a apucat să împingă de-a 
berbeleacul, pînă dincolo de cetate, pe ţărmul îngust al mării 
înspre măgura Cranieil, butoiul care [...], l-a îmbrîncit, l-a ridicat 
din vale la deal, l-a rostogolit din deal la vale, cărîndu-l pînă în 
vîrful Craniei şi dîndu-i drumul să se ducă de-a dura, cam aşa 
cum se trudise Sisif, oarecînd, cu bolovanul lui. Puțin a lipsit să 
nu iasă butoiul din cercuri şi să nu-i sară fundul! 

Unul din prietenii lui zărindu-l, l-a întrebat de ce îşi frămîntă 
astfel mintea; pentru ce se osteneşte degeaba şi nu lasă butoiul 
în pace? Filozoful a răspuns, că întrucît Republica nu-l găsise 
bun de nimic, îşi făcea de lucru cu butoiul, ca să nu rămînă, în 
tot oraşul, singurul cetăţean fără nici o treabă. 

După pilda lui Diogene, deşi nu sînt stăpinit de aceeaşi 
spaimă care îi cuprinsese pe corintieni, nu pot să rămîn 
nesimţitor, văzînd că lumea mă socoteşte nevrednic de vreo 
ispravă, în vreme ce pe toată întinderea măreţului regat al 
Franţei, de-o parte şi de alta a munţilor, fiecare se sileşte pentru 
binele şi apărarea patriei, împotrivindu-se duşmanului şi 
înfruntîndu-l într-o rînduială atit de desăvirşită, după o îndrumire 
atit de pricepută şi pentru un folos atît de vădit al zilei de miine 
(căci hotarele Franciei vor fi temeinic aşezate, iar francezii se 
vor bucura de linişte deplină), încît mă simt îndemnat să mă 
alătur gîndirii lui Heraclit, care spunea că războiul e tatăl tuturor 
bunătăţilor. Socotesc că războiul se cheamă pe latineşte bellum, 
(ceea ce în limba franţuzească înseamnă frumos), nu pentru a 
arăta cu acelaşi cuvint două înţelesuri potrivnice - cum biiguiesc 
unii cîrpaci ai vechilor ciubote latineşti - ci fiindcă în adevăr 
războiul scoate la lumină tot ce-i mai bun şi mai frumos, 
ascunzînd ce-i rău şi ce-i urit. De aceea Solomon, regele paşnic 
şi înţelept, voind să înfăţişeze desăvirşirea neasemuită a 
cugetării dumnezeieşti, a asemuit-o cu rinduială unei tabere de 
ostaşi. 

Aşadar, deşi unii dintre ai mei m-au socotit prea nerod şi 
prea netrebnic pentru a mă lua cu ei în iureşul luptei, ba nici nu 
mi-au îngăduit măcar să fiu de folos în apărarea cetăţii: să car 
cu spinarea, să duc bălegarul şi să greblez pămîntul (n-aş mai 
sta să aleg) - totuşi, mai multă ruşine aş simţi dacă aş privi cu 
nepăsare pe alţi cavaleri viteji sau vorbitori pricepuţi, care 


săvirşesc atitea fapte însemnate şi trăiesc în văzul lumii o 
tragică poveste, fără a-mi da eu însumi vreo silinţă şi fără a jertfi 
din parte-mi acel puţin - totul pentru mine ! - ce mi-a mai rămas. 
Căci prea slabă cinste se cuvine celor care nu se ostenesc decit 
cu ochii, îşi cruţă puterile, dosesec banii, se scarpină cu degetul 
după ceafă ca trindavii, cască gura la muşte ca viţeii şi ciulesc 
urechile ca măgarii din Arcadia, care ascultau cîntecele 
prosopopee, arătînd prin tăcerea lor că n-au nimic de spus 
împotriva cîntăreţilor. 


Crania - colini şi promontoriu în Corint. 


Astfel cumpănind lucrurile, m-am gîndit că nu întreprind o 
lucrare fără de folos, rostogolind în pierdere de vreme butoiul lui 
Diogene (singurul bun ce mi-a mai rămas după ce mi s-au înecat 
corăbiile lîngă farul Nenorocului). Împingînd butoiul la deal şi 
privindu-l cum se duce de-a dura la vale, ce credeţi că voi folosi? 
Jur pe poala fecioarei Maria din Egipt, că nu ştiu să vă răspund. 
Aşteptaţi o clipă, să sorb o înghiţitură! Vinul e singurul şi 
adevăratul meu Helicon1, fîntîna mea minunată şi bucuria zilelor 
mele. Beau, şi cu paharul în mînă gîndesc, mă dumiresc, 
vorbesc şi mă hotărăsc. Enius bea scriind şi scria bînd. Eschil 
(dacă credeţi ce spune Plutarh în Symposiacis) declama bînd şi 
bea declamînd. Homer nu se apuca niciodată să scrie pe inima 
goală. Caton nu lua stiletul în mînă, înainte de a trage o duşcă. 
Cum aş putea să nesocotesc aceste pilde frumoase şi vrednice 
de laudă? Vinul e bun şi de-ajuns de rece.Bunul Dumnezeu, 
domnul Sabaot (al vitejilor) să fie pomenit în veci! Beţi şi 
dumneavoastră o înghiţitură zdravănă, sau două mai mici: n-am 
nimic împotrivă, dacă ridicînd paharul i-l închinaţi Celui-de-sus. 

Aşadar, fiindcă aceasta pare să-mi fie ursita, soarta şi 
destinul (că nu-i dat oricui să intre în cetatea Corintului), m-am 
hotărit să slujesc deopotrivă pe toţi cum se cuvine, şi să nu stau 
cu mîinile în sîn. Ajutînd pe cosaşi, pe săpători şi pe zidari, voi 
face ca Neptun şi Apolo în Troia, pe vremea regelui Laomedon, 
sau ca Regnaud de Montauban în zilele noastre. Voi avea grijă 
de lucrători şi le voi fierbe miîncarea; iar după ce se vor ospăta, 
voi lua lăuta să-i înviorez, zicîndu-le cîte în lună şi în stele. Aşa a 
întemeiat, a zidit şi a înălţat Amfion cetatea cea mare şi 
frumoasă a Tebei: cîntînd din liră. 


În cinstea războinicilor am să dau cep butoiului, şi din acelaşi 
teasc, al cărui must l-aţi gustat în celelalte două cărţi ale mele 
(dacă nu cumva s-o fi apucat să-l prefacă tipograful), voi turna 
vinul plăcerilor uşoare într-a treia carte, tot atit de veselă, apoi 
în a patra, plină pînă la buza paharului cu acea înţelepciune 
pantagruelică, pe care vă poftesc s-o socotiți vrednică de 
Diogene. Fiindcă războinicii nu m-au luat cu ei la luptă, le voi fi 
pivnicer cinstit, întărindu-i după puţinele mele puteri cînd se vor 
întoarce acasă. Voi fi crainicul neostenit al măreţelor fapte ce-au 
săvirşit, şi nu voi lipsi de la datorie, cum nu lipseşte martie din 
post (o greşeală de care se fereşte, păcătosul!). 

Mi-aduc aminte să fi citit o dată, că Ptolemeu, fiul lui Lagus, 
între alte prăzi şi bogății cu care s-a înapoiat din războaiele sale, 
a înfăţişat poporului, la circ, o cămilă neagră adusă din 
Bactriana şi un rob bălţat, jumătate alb, jumătate negru, 
ciudăţenii pe care Egiptul nu le mai văzuse pînă atunci. Ptole- 
meu credea că, arătînd mulţimii asemenea minunăţii, poporul îl 
va îndrăgi şi mai mult. Dar ce s-a întîmplat? Văzînd acea cămilă 
neagră, lumea a fost cuprinsă de spaimă şi de nemulţumire; 


1 Lăcaşul muzelor. 


cît despre robul bălţat, unii l-au luat în batjocură, iar alţii au 
întors faţa de la el cu scîrbă, socotindu-l drept o stirpitură, 
născută dintr-o greşeală a firii. 

Astfel s-a dovedit înşelătoare socoteala pe care regele şi-o 
făcuse, închipuindu-şi că prin acest mijloc va izbuti să fie pe 
placul egiptenilor săi. Înţelegînd că e mult mai plăcut şi mai 
desfătător să priveşti lucruri frumoase şi desăvirşite, decit 
sminteli şi urîţenii, el a ajuns să nu mai poată suferi acea cămilă 
neagră si acel rob bălţat, care, lăsaţi în părăsire, fără îngrijiri şi 
fără hrană, au trecut în scurtă vreme de la viaţă la moarte. 

Această pildă mă face să nădăjduiesc şi să mă tem 
deopotrivă. Să mă tem, că dorind a scoate la iveală lucruri 
plăcute, nu cumva să dau tocmai peste ceea ce e de nesuferit; 
să răscolesc o mină de cărbuni, acolo unde căutam o comoară; 
în loc de chipul lui Venus, să-mi cadă în zaruri Clinele; în loc de a 
fi de folos oamenilor, să-i supăr; în loc de a-i înveseli, să-i 
jignesc; în loc de a-i bucura, să-i amărăsc; să păţesc, adică, la 
fel cu acel cocoș al lui Euclion (pomenit de Plaut în Căldăruşal şi 


de Auson în Gryphon2 şi-n altă parte), care s-a ales cu gitul 
tăiat, fiindcă ricîind în țarină a găsit o comoară. O asemenea 
nedreptate nu te face să-ţi ieşi din fire? Şi dacă s-a întîmplat o 
dată, nu înseamnă- că s-ar mai putea întîmpla şi a doua oară? 

Nu, nu, jur pe Hercule că aşa ceva nu va mai fi! În noi toţi se 
află o anumită înclinare şi o însuşire a fiecăruia, pe care 
înaintaşii noştri o numeau pantagruelism, mulţumită căreia nu 
privim niciodată partea rea a lucrurilor, cînd ştim că ele pornesc 
dintr-o inimă curată şi deschisă. Astfel v-am văzut şi eu, arătînd 
înţelegere şi primind cu îngăduinţă rodul puţin al cinstitelor 
mele osteneli. 

Şi acum să ne întoarcem la butoiul nostru. Fraţilor, trăiască 
vinul! Beţi cu oala plină, băieţi! lar dacă vinul nu vi se pare de 
soi, daţi-l la o parte. Nu sînt dintre acei băutori, care silesc pe 
alţii cu anasîna să bea şi iar să bea. (Care nu se face!) Orice bun 
băutor, doritor de bine, să poftească la crama mea, dacă îi e 
sete. Să nu bea, dacă nu-i place vinul. lar dacă-l găseşte pe 
gustul domnesc al dumnealui, să bea pe săturate, fără ură şi 
fără părtinire; să nu-l cruţe şi nici, carecumva, să-l plătească. 
Aceasta este voinţa mea. Şi să nu vă fie teamă că se va sfirşi 
vinul, ca la nunta din Cana Galileii. Cum veţi lăsa să curgă pe 
cană, atit voi turna la loc pe vrană. Butoiul meu n-are fund. E un 
izvor nesecat de viaţă vie. Aşa era băutura din cupa lui Tantal; 
aşa era în Iberia muntele de care pomeneşte Caton; aşa era 
creanga sfintă, de aur, a zeiţei subpămiîntene pe care a cîntat-o 
Virgil. E un corn al belşugului, al veseliei şi al glumei. Dacă vi se 
pare uneori că e pe drojdie, vă înşelaţi. 


1 Căldăruşa - celebra comedie a lui Plaut, Aulularia (Act. III, 
Scena IV) care a servit de model Avarului lui Moliere. 

1 Gryphon - în realitate Gryphus, pe care Ausonius pretinde 
ca l-a găsit întîmplător într-o bibliotecă veche, aşa cum cocoşul 
lui Euolis a descoperit comoara. 


Nu seacă niciodată! Am aşezat la fund nădejdile cele mai 
bune, ca în clondirul Pandorei, iar nu disperarea, ca în butoiul 
Danaidelor. 

Să ţineţi minte vorbele mele, şi să nu uitaţi ce fel de oaspeţi 
doresc. Ca şi Lucilius, care spunea că nu scrie decit pentru 


tarentini şi consentini, tot astfel şi eu, ca să fiu înţeles am dat 
cep gîndurilor mele numai pentru voi, oameni de bine, băutori 
de soi şi damblagii de mîna întîia.Înălţimile lor, care trăiesc ca 
viermele în măr, ca şi cîrcotaşii de tot soiul, au destule bube în 
şezut şi destule tolbe de vinătore pe umăr; să se ducă unde or 
vrea ! Aici nu se găseşte vînat pentru dumnealor. 

Despre capetele seci şi scormonitorii de păcate, să nu mai 
vorbim, vă rog în numele cinstitelor pîntece care s-au împreunat 
ca să vă dea viaţă/ Cu atit mai puţin despre acei făţarnici, care 
sînt toţi nişte beţivi fără seamăn, roşi de sfrinţie, plini de jeg, 
stăpiîniţi de-o sete neistovită şi de o poftă de mîncare fără leac. 
De ce? Fiindcă nu sînt oameni buni, ci oameni răi, care, 
prefăcîndu-se smeriţi, săvîrşesc toate acele păcate de care zilnic 
ne rugăm lui Dumnezeu să ne păzească. Maimuţe bătrine, care 
îşi închipuie că se strimbă frumos ! 

În lături, javrelor ! La o parte din calea mea şi din lumina 
soarelui, păcătoşii dracului! Aţi venit aici de-a-ndaratelea, să-mi 
bîrfiţi vinul şi să vă spurcaţi în butoiul meu? Uite aici ciomagul 
lui Diogene, pe care l-a lăsat cu limbă de moarte să-i fie pus în 
mormiînt, ca să-i ia la goană şi să-i pocnească la mir pe strigoii 
pămîntului şi cerberii clănţoşi din Infern. Înapoi, fariseilor! La 
haita voastră, dulăilor! Naiba să vă ia, păduchi de icoană! Ei! Tot 
aici sînteţi! Să ştiu bine că mă lepăd de papă, n-am să las pe 
nici unul nepăpat! Cs! Cs! Cs! Aţi plecat? 

să dea Dumnezeu să vi se astupe maţul, să nu vă încălziţi 
decit cu bețe la şezut şi să vă scăpaţi pe voi în spînzurătoare! 


CAPITOLUL | 
Cum a strămutat Pantagruel pe utopieni în ţara dipsozilor 


Cuprinzînd în întregime ţara dipsozilor şi voind a o 
împrospăta, a-i da viaţă şi a o îmbogăţi - căci era puţin locuită şi 
în mare parte pustie - Pantagruel a strămutat acolo o mare 
mulţime de utopieni, în număr de nouă miliaide opt sute 
şaptezeci şi şase de milioane cinci sute patruzeci de mii două 
sute zece bărbaţi, afară de femei şi copii: meşteşugari de toate 
felurile şi cărturari pricepuţi în toate ramurile ştiinţei despre om. 

A dus atît de mulţi din pricina prisosului prea mare de 
bărbaţi şi de femei care se sporiseră în Utopia ca lăcustele. Ştiţi 
prea bine şi nu trebuie să vă mai reamintesc, că utopienii sînt 


atit de grăbiţi la aşternut şi utopiencele atît de puioase, încît la 
fiecare nouă luni, din aceeaşi pereche, se năşteau cel puţin 
şapte prunci. Tot aşa se înmulţise neamul evreiesc în Egipt, 
dacă nu cumva Scriptura, care ne aduce aminte, minte, iar de 
Lyra, tălmăcind-o, delirează. 

Pămîntul noilor ţinuturi era rodnic şi sănătos. Dar Pantagruel, 
mai înainte de toate, se gîndea că aşeziînd pe vechii şi 
credincioşii săi supuşi în ţara dipsozilor, o va ţine mai lesne sub 
ascultarea sa. Utopienii, de cînd s-au pomenit, nu cunoscuseră 
şi nu slujiseră unui alt domn. De cum veneau pe lume, o dată cu 
laptele pe care îl sugeau la sînul maicii lor, se înfruptau din 
bunătatea unei stăpiîniri îngăduitoare, de care, zi de zi, se 
simțeau tot mai strîns legaţi. Atît erau de mulţumiţi, încît mai 
lesne s-ar fi despărţit de viaţă decit să se lepede de ocrotirea 
unui prinţ atît de bun, chiar dacă le-ar fi mutat aşezarea lor într- 
o altă ţară. Dar nu numai odraslele răsărite pe aceeaşi tulpină 
creşteau în această credinţă şi în această ascultare, ci şi 
neamurile noi, care se alipeau de stăpinii lor. 

Aşa s-a întîmplat şi de data aceasta. Pantagruel nu s-a 
înşelat în aşteptările lui. Utopienii îi fuseseră recunoscători şi 
credincioşi de totdeauna; iar dipsozii, numai după citeva zile de 
convieţuire cu aceştia, se arătară mai zeloşi chiar decit ei. 
Oamenii, nu ştiu prin ce înclinare a firii lor, pornesc totdeauna 
cu mare avînt pe drumul care dintru început li se pare plăcut. 
De un singur lucru, după cum jurau, se plîingeau etiopienii: că 
faima numelui lui Pantagruel nu ajunsese mai demult pînă la ei. 

Insemnaţi-vă undeva, băutorilor, că o ţară cucerită nu se ţine 
şi nu se păstrează cum, spre ruşinea şi necinstea lor, îşi 
închipuie acei tirani dezmetici, care se năpustesc să jefuiască 
poporul, să-l prigonească şi să-l lovească, să-l sărăcească şi cu 
bici de foc să-l cîrmuiască, să-l sfişie şi să-i sugă sîngele, 
meritînd cu prisosinţă numele de demovori (mîncători de popor) 
pe care li l-a dat Homer. Nu mă voi întemeia pe fapte petrecute 
în lumea veche, vreau să vă amintesc numai cele trăite de 
părinţii voştri şi de aceia dintre voi care nu sînteţi prea tineri. Pe 
pruncul nou-născut trebuie să-l alăptezi, să-l legeni, să-l 
dădăceşti, să-l păzeşti şi să-l aperi de orice primejdie, de orice 
lovire şi de orice l-ar putea vătăma, ca pe un puiet, pe care l-ai 
sădi în livada ta. Omul care a trecut printr-o boală grea 
asemenea trebuie îngrijit şi cruțat, pentru a-l ajuta să-şi 


redobîndească puterile; iar poporului să-i laşi credinţa, că nu-i 
pe lume un prinţ sau rege, pe care să nu şi-l dorească mai 
degrabă ca prieten, decit ca duşman. 

Osiris, regele cel mare al Egiptului, a cuprins întreg pămîntul, 
nu atît prin puterea armelor, cît prin îndepărtarea prigoanei, prin 
deprinderea binelui şi a vieţii curate, prin legi potrivite, prin 
dărnicia şi binefacerile sale. lată de ce Jupiter însuşi, la o 
sărbătoare dată în cinstea Pamylei, l-a numit pe Osiris: 
evergetul, adică binefăcătorul. Hesiod, în Teogonia lui, ne 
spune, că duhurile bune (numiţi-le genii, îngeri sau cum voiţi) 
sînt mijlocitorii între zei şi oameni; mai presus de oameni şi mai 
prejos de zei. Şi fiindcă ele ne apără de rele, după cum din mîna 
lor primim toate bucuriile cerului, pe care ni le împart cu 
dărnicie, Hesiod le socoteşte a fi în slujba regilor, întrucit a face 
totdeauna binele şi niciodată răul, e o faptă întru totul regească. 

Purtîndu-se astfel, Alexandru Machedon a ajuns împăratul 
lumii. Hercule a stăpînit pămîntul mîntuind pe oameni de 
căpcăuni, de tilhari şi de tirani, cîrmuindu-i cu blindeţe după 
dreptate, sub legi şi porunci chibzuite şi potrivite fiecărei ţări, 
împlinind ceea ce lipsea şi acoperind cu veşnică uitare toate 
vrăjmăşiile trecutului. In acest gînd a fost dată la Atena ,.marea 
iertare", după ce Thrasybul, prin isteţimea şi vitejia lui, răpusese 
pe tirani. Cicero a dăruit-o Romei, iar, mai tîrziu, împăratul 
Aurelian la fel. 

Acestea sînt leacuri tămăduitoare şi dovezi de iubire, care îţi 
îngăduie să păstrezi sub semnul păcii ceea ce cu putere şi 
anevoinţă ai dobindit. Biruitorul, fie rege, prinţ ori filozof, nu 
poate domni fericit decît cumpănind poruncile cu dreptate. 
Puterea şi-o arată biruind, dreptatea o dovedeşte ţinînd seama 
de voinţa şi de simţămintele poporului, dîndu-i legi, împărtăşind 
hotărtri, ridicînd altare şi dînd fiecăruia ce i se cuvine, după cum 
spunea marele poet Virgil despre Octavian August: 

El, care prin putere-a biruit, 

Dreptate celor biruiţi le-a dăruit. 

lată de ce Homer, în Iliada sa, numeşte „cununa lumii" pe 
prinții cei buni şi pe marii regi. 

Tot astfel gîndea Numa Pompiliu, al doilea rege al Romei, om 
drept, bun cîrmuitor şi filozof, care a poruncit ca pentru 
sărbătoarea zeului Termus să nu se mai jertfească nici o fiinţă 
vie. El a vrut să arate, că înţelege să păzească hotarele 


regatului şi să domnească peste pămînturile lui în pace, fără jaf 
şi vărsare de sînge. Cel care altfel face, nu numai că va irosi ce- 
a dobiîndit, dar se va alege cu hulă şi ocară, fiind socotit 
nevrednic de a stăpini puterea, pe care, folosind-o fără 
pricepere, o va scăpa din miini. Căci bunurile prin silnicie smulse 
sînt sortite pieirii. Chiar dacă s-ar bucura cotropitorul de ele 
toată viaţa, şi numai urmaşii lui ar fi sortiţi să le piardă, numele 
celui din mormiînt tot nu va scăpa de ruşine, iar oamenii îl vor 
blestema după moarte, ca pe un stăpîn nedrept şi hapsîn. 
Povestea vorbei: „Cu minciuna poţi să prinzeşti, dar n-apuci să 
cinezi cu ea". 

Mai ţineţi seama, beţivi nărăviţi, că prin chibzuinţă lui, 
Pantagruel a făcut, dintr-un înger, doi, spre deosebire de Carol- 
Magnul, care voise să despice diavolul în două, strămutînd pe 
saxoni în Flandra şi pe flamanzi în Saxonia. Neizbutind să 
supună şi să ţină în frîu pe saxoni, după ce şi-a întins stăpînirea 
asupra lor, de teamă ca nu cumva, de la o zi la alta, să se 
răzvrătească împotriva lui, i-a aşezat în Flandra, ţară care îi era 
credincioasă. lar pe flamanzi, supuşii lui fireşti, i-a trimis în 
Saxonia, socotind că îi vor păstra mai departe credinţă, chiar de 
se vor gospodări într-o ţară străină. S-a întîmplat însă, că saxonii 
nici în Flandra nu s-au potolit, iar flamanzii, strămutați în 
Saxonia, s-au molipsit de neascultarea saxonilor, ajungînd pînă 
la urmă tot atit de îndărătnici ca şi ei. 


CAPITOLUL II 
Cum a ajuns Panurge castelan la Salmigondin în ţara 
dipsozilor şi cum nu s-a priceput să-şi chivernisească averea 


Chibzuind cum să gospodărească mai bine ţara dipsozilor, 
Pantagruel i-a dăruit lui Panurge pămînturile de la Salmigondin, 
care aduceau an cu an 6 789 106 789 galbeni regeşti, bani 
numărați, afară de cîştigurile întîmplătoare din vînzarea 
cărăbuşilor şi a găoacelor de melci, care se ridicau, una peste 
alta, de la 2 435 768 pînă la 2 435 769 de miei cu lînă creaţă. 
Cînd se făceau melci şi cărăbuşi mulţi, cîştigul sporea pînă la 1 
234 554 321 de serafi; dar aceasta nu se întîmpla în fiecare an. 

Cu atita pricepere şi cumpătare (vorbă să fie !) şi-a 
chivernisit însă avutul, stăpînul cel nou, încît în mai puţin de 
paisprezece zile a zvîntat cîştigurile pe trei ani: pe cele obişnuite 


ca şi pe cele întîmplătoare. Nu (cum aţi putea crede) întemeind 
mănăstiri, ridicînd biserici, şcoli şi spitale, nici măcar hrănindu-şi 
haitele de cîini cu slănină, ci pornind nenumărate petreceri, 
ospeţe vesele cu mese întinse pentru toată lumea, prieteni buni 
de pahar, fete nurlii şi ştrengăriţe sprintene. A tăiat pădurile; a 
ars buştenii şi a vîndut cenuşa; a luat drept arvună bani grei, 
cumpărînd scump şi vînzînd ieftin; a cules adică griul înainte de 
a se coace, cum se spune. 

Aflînd Pantagruel despre acestea, nici nu s-a mirat, nici nu s- 
a miîniat, căci era, după cum v-am spus, omul cel mai bun dintre 
toţi cîţi au purtat vreodată sabie la bîru. El ştia să privească 
totdeauna numai partea plăcută a lucrurilor şi pe toate le 
tălmăcea în înţelesul cel bun. Nicicînd nu-şi făcea sînge rău şi 
nu-şi pierdea cumpătul. Nu se depărta nici cu un pas de hotarul 
binecuviîntat al dreptei-judecăţi şi nu se lăsa tulburat de 
necazuri sau de miîhnire. Căci, zicea el, bunurile pe care cerul le 
adăposteşte sub aripa lui, ca şi cele pe care pămîntul le 
cuprinde în lung şi în lat, în adînc şi în înălţime, nu sînt făcute să 
ne învenineze simţirea sau să ne adumbrească gîndurile. 

Aşadar, chemîndu-l la sine pe Panurge, l-a luat deoparte şi l- 
a mustrat cu blindeţe, spunîndu-i că trăind asemenea viaţă fără 
socoteală, îi va fi cam greu, dacă nu cu neputinţă, să ajungă 
vreodată un om avut. 

- Avut? a răspuns Panurge, întrebînd. Asta ţi-e voia? Ţi-ai pus 
în gînd cu adevărat să mă pricopseşti? Oare nu-i lucru mai 
înţelept să trăieşti fără bătaie de cap, mulţumit şi vesel în 
tovărăşia lui Dumnezeu şi a oamenilor de treabă? Binecuviîntatul 
tău creier să n-aibă altă grijă în sfîntul lui locaş, iar liniştea să 
nu-i fie tulburată de vintul cel rău al întristării. Să fiu mereu 
sprinten, glumeţ şi voios, iată bogăţia mea! li aud pe toţi 
strigînd: „Chibzuială ! Cumpătare !" dar nici unul dintre cei care 
vorbesc despre cumpătare şi despre chibzuială nu ştiu ce 
înseamnă ele cu adevărat. Să mă întrebe pe mine! Află dar din 
gura mea, că păcatul care mi se pune în seamă l-am deprins de 
la dascălii cei mari şi de la judecătorii din Paris, unde se află 
adevăratul izvor al înţelepciunii şi ştiinţa vie a panteologiei şi a 
dreptăţii. 

Eretic îl numesc pe cel ce s-ar îndoi şi n-ar crede ! Dascălii şi 
judecătorii despre care vorbesc mănîncă în fiecare zi un episcop, 
sau măcar dijmele episcopiei (ceea ce e totuna) pe-un an întreg, 


ba adeseori pe doi. Dar ei răspîndesc lumină, şi dacă altfel ar 
face, ar fi buni de ucis cu pietre. Purtarea lor se întemeiază pe 
cele cinci virtuţi de căpetenie. 

| .Mai întîi: prevederea. Omul prevăzător cheltuieşte banii din 
timp, căci nu se ştie niciodată cum se învirteşte roata. Cine 
poate să spună dacă lumea va mai fi, de-aici în trei ani? Şi chiar 
dacă nu s-ar sfirşi pînă atunci, care muritor are înscris la mînă 
că va mai fi în viaţă? 

Căci soarta nimeni nu şi-o stăpineşte, 

Să ştie cite zile mai trăieşte. 

II. Legea schimbului: să cumperi scump (pe datorie) şi să 
vinzi ieftin (pe bani numărați). Ce spune despre aceasta Cato, în 
De re rustica lui? Orice gospodar, tată de copii, trebuie să aibă 
totdeauna ceva de vînzare. E singurul mijloc de a se îmbogăţi, 
dacă are grijă să pună mereu deoparte. 

III. Dreptate pentru toată lumea: să ospătezi din belşug pe 
toţi prietenii buni (am zis: buni) şi plăcuţi, care au fost azvirliţi 
de soartă, ca Ulise, pe stîncile Poftei-de-Miîncare, fără merinde; 
apoi pe frumoasele (am zis: frumoasele) şi tinerele ştengăriţe, 
căci după cum ne învaţă Hipocrat, tinereţea e totdeauna 
înfometată, mai cu seamă cînd e sănătoasă, sprintenă, vioaie, 
neastîmpărată şi uşurică. Fetiţele noastre sînt oricînd gata, de 
bunăvoia lor, să fie pe placul oamenilor cumsecade; ele purced 
de la Plato şi de la Cicero, ştiind bine că n-au venit pe lume 
numai pentru plăcerea lor, ci pentru a se dărui patriei, şi, din 
cînd în cînd, prietenilor. 

IV. Puterea: să dobori, ca Milone, copacii bătrîni; să cureţi 
pădurile întunecoase în care îşi fac sălaş lupii, mistreţii, vulpile, 
unde se ascund tilharii şi ucigaşii, se oploşesc plăsmuitorii de 
bani şi se adună ereticii; să le prefaci pe toate în poieni 
luminoase şi pajişti vesele, unde, în cîntec de oboaie, să aşezi la 
rînd jilţurile pentru judecata de apoi. 

V. Cumpătarea: culegînd griul înainte de a se coace, să-l 
mănînci cît e verde, după pilda pustnicilor, care trăiesc numai cu 
ierburi şi rădăcini, în felul acesta, nu mai ai nevoie de secerători, 
care cer bani mulţi şi beau laptele fără apă; nici de treierători, 
care cer plăcinte la masă şi nu-ţi lasă în grădină un fir de ceapă 
şi de usturoi; nici de morari, care sînt nişte pungaşi, nici de 
brutari, care nu-s nici ei mai breji. Fără să mai pun la socoteală 
pacostea şobolanilor, pleava din hambare, prăpădul gărgăriţelor 


şi a altor gîngănii rozătoare. Din iarba griului se face o zeamă 
minunată, care fierbe repede şi se mistuie lesne; curăţă creierii, 
luminează mintea, limpezeşte vederea, deschide pofta de 
mîncare, ascute gustul, înviorează inima, îndulceşte limba, 
netezeşte pielea, întăreşte vinele, potoleşte sîngele, uşurează 
bojocii, răcoreşte ficaţii, desfundă splina, spală rărunchii, 
subţiază mijlocul, dezmorţeşte bucile, goleşte băşica, 
împrospătează fuduliile, rotunjeşte burta şi te ajută să scuipi, să 
verşi, să strănuţi, să dai drumul vînturilor, să sughiţi, să-ţi 
goleşti maţul, să tuşeşti, să-ţi sufli nasul, să gifii, să sufli, să 
răsufli, să sforăi, să năduşeşti, să ţii sus steagul şi aşa mai 
departe. 

- Am înţeles, a spus Pantagruel, vrei să arăţi că un nerod n- 
ar fi în stare să cheltuiască atiîţi bani într-un timp atit de scurt. 
Au mai căzut şi alţii în aceeaşi greşeală, nu eşti cel dintii. Neron 
îl lăuda pe unchiul său Caligula şi îl ţinea mai presus de ceilalţi 
oameni, fiindcă, nu ştiu prin ce mijloc făcător de minuni, izbutise 
în cîteva zile să risipească toate bogăţiile pe care i le lăsase 
moştenire Tiberiu. lar tu în loc să păzeşti legea împotriva risipei 
(după care, la Roma, cetăţenii n-aveau voie să cheltuiască într- 
un an mai mult decit cîştigau), ai nesocotinţa să mănînci tot ce 
găseşti la îndemiînă (şi se poate mînca), azvirlind pe foc ce 
rămîne şi nepăstrînd nimic pentru a doua zi. Aş putea să spun 
despre tine, ceea ce Cato spunea despre Albidius. Albidius îşi 
risipise tot avutul în cheltuieli deşănţate, şi fiindcă îi mai 
rămăsese o casă i-a dat foc, pentru a putea striga: 
Consummatum est!1 cum a strigat sfîntul Toma din Aquino, 
după ce a mîncat o mreană întreagă. Dar nu te sileşte nimeni sa 
faci la fel. 


CAPITOLUL III 
Cum laudă Panurge pe datornici şi pe împrumutători 


- Şi datoriile cînd ţi le vei plăti? a întrebat Pantagruel. 

- La calendele greceşti, a răspuns Panurge. Cînd toată lumea 
va fi mulţumită şi fiecare se va moşteni pe el însuşi. Să mă 
ferească Dumnezeu să scap vreodată de ele! N-aş mai găsi pe 
nimeni să mă împrumute cu o lăscaie ! Cine nu seamănă, nu 
culege. Eşti dator cuiva? Împrumutătorul tău se va ruga zi şi 
noapte să-ţi dea Dumnezeu viaţă lungă şi fericită (ca să nu 


rămînă el păgubaş) şi pretutindeni te va vorbi numai de bine. 
Mulțumită laudelor ce-ţi aduce să mai găseşti şi pe alţii care să 
te împrumute, şi să-i plăteşti ceva din datorie, umplind groapa 
din ograda lui cu pămînt luat de la altul. Pe vremea cînd, după 
legea statornicită de druizii din Galia de odinioară, robii, slujitorii 
şi grămăticii erau arşi de vii la îngropăciunea stăpinilor lor, aceia 
tremurau de frică în fiecare clipă, ca nu cumva stăpînul să 
moară cu zile. De ce? Fiindcă ştiau, că vor pieri o dată cu el. Se 
rugau necontenit lui Mercur şi lui Pluto (tata banilor) să-l ţină cît 
mai mulţi ani în deplină sănătate; îl slujeau şi îl îngrijeau cu 
toată rivna, nădăjduind să trăiască cel puţin pînă la moartea lui. 


1 Consummatum est - Săvirşitu-s-au ! 


Crede-mă, că împrumutatorii mei, cu aceeaşi evlavie se 
roagă lui Dumnezeu să-mi dăruiască zile, fiindu-le teamă că aş 
putea să dau ortul popii, fără a-i plăti; căci oamenii aceştia ţin 
mai mult la pălărie decît la cap, şi li-s mai scumpi banii decît 
viaţa. Dovadă ce s-a petrecut cu nişte cămătari din 
Landerousse, care s-au spinzurat cînd au văzut că se îndreaptă 
vremea şi scade preţul vinului şi-al bucatelor. Pantagruel n-a 
răspuns nimic, iar Panurge a vorbit mai departe: .- Ei, ştii, că mi- 
ai plăcut! Dumneata mă cerţi pentru datoriile mele! Dar vezi, că 
tocmai în ele stă puterea mea, sfîntă şi neasemănată. Filozofii 
spun, că din nimic nu se naşte nimic; în nimic nu se cuprinde 
nimic şi cu nimic nu se clădeşte nimic. Aşadar, eu sînt un ziditor 
de viaţă: un demiurg! Cui am dat naştere? Unor frumoşi şi 
drăgălaşi cămătari. Cămătarii - voi spune-o şi în spînzurătoare! - 
sînt fiinţele cele mai bune şi mai folositoare. Cel care nu dă cu 
împrumut e un om rău şi scîrbos, trimis pe lume de tartorul cel 
mare din iad. Ce-am făcut anume? Am făcut datorii. Ce lucru de 
ispravă! Ce datină minunată! Da-to-rii, spun iarăşi, despărţind 
silabele, cum însemna şi despica odinioară cuvintele cinstitul 
Xenocrat. Preţuind pe fiecare datornic după numărul 
împrumutătorilor lui, nu vei greşi niciodată. Te rog a crede, că 
mă simt nespus de bine cînd văd în fiecare dimineaţă 
strîngîndu-se în jurul meu smeriţii cămătari, care se grăbesc să- 
mi dea bineţe şi să-mi facă adinci plecăciuni. Cînd îl privesc mai 
prietenos pe unul şi-i arăt o faţă mai rizătoare, păcătosul îşi 
închipuie că îl voi plăti înaintea celorlalţi şi ia zîmbetul meu 


drept bani-gheaţă. Parcă aş fi Dumnezeu însuşi, înconjurat de 
îngeri şi de heruvimi, cum l-am văzut cu ochii mei în Patimile lui 
Isus, la Saumur. Cămătarii sînt prietenii mei, voitorii mei de 
bine, curtenii mei, colăcarii mei, colindătorii mei de fiecare 
dimineaţă. Mă gîndesc,că deasupra datoriilor mele se ridică acel 
Munte-al-Vitejilor, pe care îl zugrăveşte Hesiod, şi în virful căruia 
am ajuns cel dintii, cucerind o cinste la care năzuiesc toţi 
muritorii, dar pe care puţini o dobindesc; căci toată lumea e 
stăpiînită astăzi de dorinţa fierbinte de a face datorii şi de a găsi 
noi împrumutători (ceea ce nu-i atît de lesne). Vrei dumneata 
să-mi răpeşti această bucurie? Şi mă întrebi, cînd îmi voi plăti 
datoriile? Dar nu numai atit. Lua-m-ar sfintul Babolin cel Bun să 
mă ia, dacă n-am socotit totdeauna, că datoriile sînt ca o punte 
de trecere şi ca o legătură între cer şi pămînt, o hrană de toate 
zilele a neamului omenesc, fără de care, în scurtă vreme, toţi 
ne-am prăpădi; datoriile sînt marele suflet al lumii de 
pretutindeni, care, după cum arată învățații, dă viaţă tuturor 
lucrurilor. Stau deci şi cuget cu mintea limpede: cum ar fi 
alcătuită şi cum s-ar ţine în picioare lumea, fără datornici şi 
împrumutători? (la, dacă vrei, drept pildă, a treisprezecea parte 
din lumea gîndită de filozoful Metrodor sau a şaptezeci şi opta 
parte din a lui Petroniu.) O lume fără datorii? S-ar sminti drumul 
stelelor şi toate s-ar învălmăşi într-o cumplită neorînduială. 
Jupiter, nemaisocotindu-se dator lui Saturn, i-ar răpi globul, şi cu 
lanţul său homeric ar ţine pe loc toată gîndirea lumii: zeii, 
cerurile, demonii, geniile, eroii, dracii, pămîntul, marea şi toate 
elementele. Saturn i s-ar alătura lui Marte şi ar porni împreună o 
răzmeriţă nemaipomenită. Mercur nu s-ar mai osteni să poarte 
veştile altora şi nemaiprimind să fie datornicul nimănui, n-ar mai 
fi vrednic să poarte numele de Camil, cu care îl cinstiseră 
etruscii. Nici Venus, nemaidind nimic pe datorie, n-ar mai fi 
preamărită aşa cum este. Luna ar fi cufundată în beznă şi în 
sînge; de ce i-ar mai împrumuta, soarele, lumină? Cine l-ar sili? 
Soarele n-ar mai încălzi pămîntul; stelele n-ar mai îndruma 
soarta bună a oamenilor şi nici pămîntul nu le-ar mai hrăni cu 
aburii şi sudorile lui. (Cum spuneau Heraclit, filozofii stoici şi 
Cicero însuşi.) Elementele nu şi-ar mai recunoaşte semnele lor; 
n-ar mai sta în legătură unele cu altele şi ar încremeni fără 
mişcare ; căci nici unul nu s-ar simţi dator şi nici unul n-ar mai 
împrumuta pe altul cu nimic. Pămiîntul n-ar mai da din el apă; 


apa, în aer, ar rămîne apă; aerul n-ar mai lăsa să ardă focul şi 
focul n-ar mai încălzi pămîntul. Nu s-ar mai naşte pe lume decit 
căpcăuni, uriaşi şi titani. Ploaia n-ar mai ploua, lumina n-ar mai 
lumina şi vîntul n-ar mai sufla; n-ar mai fi nici iarnă, nici vară. 
Lucifer s-ar năpusti din adîncul iadului cu toate furiile după el; 
durerile şi diavolii încornoraţi ar goni din cer pe toţi zeii. Nimeni 
nemaidind pe datorie, am duce o viaţă de cîine. Ar fi în lume o 
zăpăceală mai cumplită decît în capul marelui meşter al 
Sorbonei, şi o încurcătură mai încîlcită decit în blestemăţiile 
măscăricilor pe care i-am văzut jucînd păpuşile la Doue. 
Oamenii nu s-ar mai ajuta unii pe alţii; ai putea să strigi ca din 
gură de şarpe că ai luat foc, că te îneci, că te omoară, nimeni n- 
ar sări să te scape. Şi de ce? Fiindcă n-ai dat cu împrumut şi nu 
ai datornici. Nu-i pasă nimănui dacă pierzi averea, dacă te duci 
la fundul apei, dacă dai ortul popii; căci dacă n-ai împrumutat pe 
nimeni, nimeni nu-ţi datorează nimic. Într-un cuvînt, încrederea, 
nădejdea şi mila ar fi izgonite din mijlocul oamenilor, care sînt 
făcuţi să se ajute unii pe alţii; în schimb s-ar strecura bănuiala, 
disprețul, duşmănia, cu tot alaiul lor de răutăţi, de dureri şi de 
blesteme. Vei putea să spui atunci, că Pandora şi-a deşertat 
toată lada! Oamenii s-ar sfişia între ei ca lupii: toţi s-ar 
preschimba în căpcăuni, în diavoli, în tîlhari, în birfitori, în 
vrăjmaşi, în ucigaşi, fiecare privind cu ură pe celălalt, ca Ismael, 
ca Metabus sau ca Timon din Atena, căruia i s-a spus 
Mizantropul, adică duşmanul oamenilor. Mai lesne ar zbura 
peştii în văzduh şi ar cobori cerbii să pască iarbă în adîncul 
mărilor, decît ar putea oamenii să trăiască într-o asemenea 
lume de cerşetori, în care nimeni n-ar da pe datorie! Eu pe 
cerşetori n-am putut să-i sufăr nicicînd. lar dacă omul însuşi ar 
trăi după legea unei lumi nefericite, în care nimeni nu dă pe 
datorie, dezmăţul lui te-ar înspăimiînta. Capul n-ar mai 
împrumuta vedere ochilor, iar mîinile şi picioarele ar orbecăi în 
întuneric; şi nici picioarele n-ar mai binevoi să poarte capul, nici 
mîinile să se trudească pentru el. Inima, sătulă de a mai bate 
pentru a pune în mişcare vinele atîtor mădulare, nu le-ar mai 
împrumuta viaţă. Plăminii n-ar mai împrumuta inimii foalele lor. 
Ficatul nu i-ar mai trimite sînge s-o hrănească. Băşica nu s-ar 
mai învoi să fie îndatorată rărunchilor şi udul s-ar opri. Creierul, 
văzînd atita zăpăceală, n-ar mai da simţire nervilor, nici 
muşchilor putere. In această lume risipită, unde nimeni nu dă 


nimic şi nimeni nu datorează nimic, s-ar înstăpîni o zizanie mai 
nimicitoare decit aceea pe care şi-o închipuia Esop în pilduirile 
sale. Oamenii s-ar prăpădi în scurtă vreme şi nici Esculap nu i-ar 
mai putea miîntui de la pieire. Trupul li s-ar nimici, iar sufletul lor 
ar cobori, mînios, să-şi caute dinarii în fundul iadului. 


CAPITOLUL IV 
Urmarea cuvîntării lui Panurge întru lauda datornicilor şi a 
împrumutătorilor 


- Închipuieşte-ţi acum o altă întocmire a lumii, în care fiecare 
dă cu împrumut şi rămîne dator, fiind toţi deopotrivă 
împrumutători şi îndatoraţi. Ce rînduială minunată va fi în 
rotirea lumii! O văd, o simt şi o înţeleg, tot atît de lămurit ca şi 
Plato. Ce bună învoire între elemente! Cu ce bucurie şi-ar 
îndeplini natura lucrările sale ! lată: Ceres poartă pe braţe spice 
pline; Bachus, struguri copti; Flora, flori învoalte; Pamona, roade 
rumene. Junona răspîndeşte în jurul ei numai pace, lumină, voie 
bună şi sănătate. Privesc în jurul meu şi nu mă mai satur! Între 
oameni domneşte înţelegere, iubire, credinţă, tihnă, traiul-bun; 
e petrecere şi veselie; aur şi argint; sînt bani, giuvaeruri şi 
mărfuri de tot felul, trecînd din mînă în mînă. Nici judecăţi, nici 
pricini, nici certuri, nici războaie, nici cămătari, nici hămesiţi, nici 
zgîrciţi care să strîngă, nici cărpănoşi care să nu dea. Sfinte 
Dumnezeule! Aceasta ar fi virsta de aur a omenirii, domnia lui 
Saturn, aşezarea cerească a Olimpului, unde toate pornirile 
inimii se topesc în una singură, biruitoare, poruncitoare, 
atotstăpinitoare: dărnicia! Toţi oamenii sînt buni, drepţi la cuget 
şi frumoşi! Ce lume fericită! Ce fericiţi trăitori ai acelei lumi! De 
trei şi de patru ori fericiţi! Parcă mă văd în mijlocul lor! lar dacă 
papa, cu alaiul lui de cardinali, nu va lipsi nici el din lumea 
aceasta îndestulată, care împrumută pe toţi şi nu lasă pe nimeni 
în suferinţă, s-ar prăsi în cîţiva ani la sfinţi - cu predici, rugăciuni, 
lumînări şi cîrji - mai mulţi decît se află în toate cele nouă 
eparhii ale Bretaniei (afară, bineînţeles, de Saint-Yves). Aş vrea 
să-ţi mai amintesc că preacinstitul Pantelin din poveste, voind 
să laude şi să preamărească pe bătrînul Jossau, n-a găsit să 
spună despre el altceva, decit că: 

Bucuros da cu-mprumut, 

Orişicui i-ar fi cerut! 


Ah! ce vorbă frumoasă! la gîndeşte-te, ce bine i-ar sta 
microcosmului numit om, dacă ar trăi cu trup şi suflet în starea 
lui firească, adică luînd şi dînd cu împrumut, datornic fiind el 
însuşi şi pe alţii îndatorînd. Nici în cuprinsul tăriilor cereşti n-ar 
domni o rînduială mai deplină ca între oameni. A vrut ziditorul 
lumii să aşeze în noi suflet dătător de viaţă. lar viaţa sălăşluieşte 
în sînge. Sîngele e locaşul vieţii. O singură lucrare a fiinţei noas- 
tre e între toate ostenitoare: plămădirea fără răgaz a sîngelui. In 
necontenita lui primenire, toate mădularele trupului îşi au 
partea lor de trudă, iar legătura dintre ele cere ca unul să 
împrumute pe celălalt, împrumutîndu-se la rîndu-i, fiind fiecare 
totodată datornic şi împrumutător. Natura ne-a pus la îndemînă 
aluatul din care se plămădeşte sîngele: pîinea şi vinul. Toată 
hrana omului se cuprinde în piine şi în vin. E companajul, cum i 
se spune în limba provensală. Culesul, pregătirea vinului şi 
coptul pîinii sînt lucrarea miinilor şi osteneala picioarelor, pe 
care se reazemă toată cheresteaua trupului; iar călăuza cea 
bună sînt ochii. Tot astfel, pofta de mîncare, cuibărită în 
cimpoiul stomacului şi stropită cu puţină fiere trimisă prin splină 
ne sfătuieşte să frigem carnea. Limba o gustă, dinţii o macină, 
stomacul o primeşte, o mistuie şi o preface în chil. Vinele 
mezinterului păstrează sucul prielnic şi hrănitor, lepădînd 
prisosurile (care sînt date afară pe calea maţului), iar lamura 
rămasă o trec ficatului, care o preface în sînge. Gindeşte-te, de 
cîtă bucurie sînt cuprinşi harnicii noştri slujitori, adăpîndu-se din 
acest rîu de aur, care le dă viaţă şi putere. Nici alchimiştii nu se 
simt mai fericiţi, cînd după multă trudă şi cheltuială de răbdare, 
izbutesc să preschimbe metalurile în cuptoarele lor. Tot astfel, 
fiecare mădular se sileşte să curețe şi să limpezească această 
comoară. Rărunchii, prin vinele numite mulgătoare, aleg partea 
apoasă, adică udul, şi pe făgaşul uretrelor o trimit în băşica 
pregătită să-l primească şi să-i deşerte preaplinul la timp 
potrivit. Splina culege drojdia care se cheamă fierea neagră. 
Punga biliară alege prisosurile fierii, după care sîngele e purtat 
într-o altă încăpere, unde se limpezeşte. Inima, cu mişcările ei 
diastolice şi sistolice, îl curăţă şi-l înroşeşte, apoi, prin ventricul, 
îl trimite, limpede şi curat, în vinele tuturor mădularelor. Fiecare 
mădular păstrează sîngele care îi trebuie şi îl foloseşte după 
nevoie: picioarele, mîinile, ochii şi toate celelalte, care după ce 
au dat, acum primesc. În ventriculul stîng al inimii, sîngele se 


subţiază atît de mult, încît îl numim suflet; şi, ajungînd prin 
artere în toate părţile trupului, aeriseşte sîngele din celelalte 
vine. Plămiînii îl împrospătează necontenit, suflînd din foaie. 
Mulţumindu-i pentru acest ajutor, inima îi trimite prin vîna 
arterială sîngele ei cel mai curat. Această alcătuire în întregimea 
ei atît de minunat întreţesută, încît duhul vieţii care se 
desprinde din ea vorbeşte, gîndeşte, socoteşte, chibzuieşte, 
judecă, hotărăşte şi îşi aduce aminte. Ţine-mă, Doamne! să nu 
mă rătăcesc şi să nu mă pierd, pătrunzînd în adîncurile acestei 
lumi de împrumutători şi de datornici. Te rog să mă crezi, a 
împrumuta e o faptă dumnezeiască, iar a fi dator o mare virtute! 
Nu numai atît. Lumea aceasta, în care toţi dau şi fiecare e dator, 
e atit de bine înjghebată, încît, îndeplinindu-şi rosturile clipei de 
faţă, nu uită să împrumute pe cei care încă nu sînt, pentru ca 
astfel să ducă viaţa mai departe, născînd alte fiinţe 
asemănătoare nouă: copiii noştri. Intru această menire, fiecare 
mădular rupe partea cea mai bună din hrana lui şi o dă 
pîntecului. Natura a rostuit căile priincioase prin care, după lungi 
şerpuiri şi ocoluri, hrana trupului ajunge la locul potrivit, dînd 
bărbatului şi femeii puterile trebuincioase pentru a păstra şi a 
nu lăsa să se stingă neamul omenesc. Totul se săvirşeşte prin 
împrumut de la unul la altul şi astfel izvorăsc îndatoririle dintre 
soţi. Pe cel ce nu vrea să dea, firea îl loveşte cu o pedeapsă bine 
hotărită: istovirea mădularelor şi zăpăcirea simţurilor. Pe cel 
care dă, îl răsplăteşte cu plăceri, bucurie şi desfătare. 


CAPITOLUL V 
Cum îi judecă Pantagruel pe datornici şi pe împrumutători 


- M-am lămurit, a spus Pantagruel, şi văd că te pricepi să 
învîrteşti vorbele. Dar poţi să predici şi să pălăvrăgeşti pînă la 
paştile cailor, tot n-ai să mă încredinţezi că ai dreptate. Şi miră- 
te cît vei vrea, n-ai să mă hotărăşti să rămîn dator. Dator să nu 
rămii, zic eu, decit cu dragoste şi cu simţire împărtăşită. Ai 
folosit asemănări şi descrieri frumoase, care mi-au fost întru 
totul plăcute, dar pot tot astfel să-ţi spun şi eu, că un datornic 
neruşinat şi fără obraz, care s-ar întoarce în oraşul unde năravul 
lui a ajuns de pomină, i-ar face pe cetăţeni să fugă din calea lui 
care încotro, mai grăbiţi şi mai înfricoşaţi decît dacă s-ar fi 
întîlnit cu ciuma, înveşmiîntată aşa cum a văzut-o filozoful 


Apollonios din Thyanel, la Efes. Şi socotesc de asemeni, că 
perşii aveau dreptate cînd spuneau că minciuna e numai al 
doilea păcat: cel dintii e să fii dator, căci minciuna şi datoriile 
merg mînă în mînă. 


1 Apollonios din Thyane, filozof neopitagorician din Asia Mică 
(sec. I) 


Nu vreau să spun prin aceasta, că nu trebuie niciodată să te 
împrumuţi sau să împrumuţi pe altul. Nu-i pe lume nici un om, 
cît de bogat, care să nu fie dator, şi nici om atît de sărac, pe 
care să nu-l împrumuţi la nevoie. Lucrurile stau aşa cum le-a 
înfăţişat Plato în legile sale, adică să nu laşi pe vecin să scoată 
apă din puţul tău, dacă el însuşi n-a săpat pămîntul lui pînă la 
acel strat de lut pe care îl folosesc olarii, şi sub care se găsesc 
izvoarele de apă; acea humă grasă, cleioasă, netedă şi virtoasă, 
care păstrează umezeala şi n-o lasă să sece. Nu sînt oare lipsiţi 
de ruşine cei care se împrumută mereu şi în toate părţile, în loc 
să-şi cîştige pîinea muncind? După a mea judecată, nu se cuvine 
să-i împrumutăm decit pe aceia care, trudindu-se cu osiîrdie, n- 
au izbutit să ajungă la liman, sau pe cei căzuţi în lipsă din 
pricina nimicirii avutului lor. Dar să lăsăm acestea. De aici 
înainte să nu mai faci datorii. De cele trecute te dezleg. 

- Altceva nu am a face, a spus Panurge, decit să-ţi 
mulţumesc. lar dacă mulţumirea mea ar putea să se înalțe pînă 
la inima binefăcătorului meu, ar fi veşnică şi nesfirşită, căci 
dărnicia pe care milostenia ta mi-o arată nu se poate cîntări, nu 
se poate măsura, e fără margine şi fără istov, şi aş rămîne cu 
mult mai prejos de bunătatea ei, dacă m-aş mărgini s-o 
preţuiesc numai după bucuria celui care o primeşte. Nici prin 
faptele mele, nici prin credinţa cu care te-am slujit nu sînt 
vrednic de dragostea pe care mi-o dăruieşti; nevoit sînt s-o 
recunosc, dar nu într-atit cît ai putea să crezi. A mai rămas ceva 
care mă întristează, mă roade şi mă arde: nu ştiu care va mai fi 
rostul meu pe lume, după ce-mi voi plăti datoriile? Mi-e teamă, 
că vreo cîteva luni de aici încolo n-o să mă simt în apele mele. 
Nu sînt nici pregătit, nici deprins. Şi nu numai atit; de azi înainte, 
nimeni nu va mai trage un pirţ la Salmigondin fără să mi-l 
trimită în nas, şi toţi pirţiiţii îmi vor striga: „Sîntem chit!" Mă voi 
sfîrşi cu zile, ştiu bine. Să-mi scrii te rog pe mormiînt, că am 


murit înăbuşit! lar dacă vreodată felcerii nu vor şti alt leac 
pentru uşurarea femeilor suferind de pîntecăraie, să folosească 
moaştele mele, aromate şi bine zvîntate; gustînd cît de puţin din 
mine, vor slobozi mai multe vînturi decît pot să numere şi se vor 
tămădui fără greş. lată de ce te-aş fi rugat, să-mi laşi de 
sămînţă măcar vreo sută de datorii. La fel s-a căinat şi Miles 
d'Irviere, episcopul din Chartres, cînd l-a scos din scaun regele 
Ludovic al XI-lea, rugîndu-l să-i lase măcar o parohie, ca să aibă 
cu ce să-şi piardă vremea. Mai bine le dau toate pătulele cu 
melci şi cărăbuşeria întreagă, fără să scad nimic din capete! 

- Lasă vorba, l-a scurtat Pantagruel. 


CAPITOLUL VI 
De ce sînt iertaţi de a merge la război tinerii însurăţei 


- Aş vrea să-mi aduc aminte, a spus Panurge, în ce lege 
scrie, că cel care sădeşte o vie, zideşte o casă sau s-a însurat de 
curînd e iertat de a merge la război timp de un an? 

- In legea lui Moise, a răspuns Pantagruel. 

- De ce să fie iertaţi însurăţeii? a întrebat Panurge. Cu cei 
care sădesc via nu-mi bat capul; sînt prea bătrîn, eu port grija 
celor care o culeg. Nici cei care durează case din pietre 
neînsufleţite nu sînt trecuţi în catastiful meu; eu zidesc cu 
pietrele vii, care sînt oamenii. 

- După judecata mea, a spus Pantagruel, tinerii însurăţei sînt 
lăsaţi la vatră ca să se bucure în voie de plăcerile dragostei, să- 
şi sporească neamul şi să nu rămînă fără urmaşi; dacă vor 
cădea în luptă după un an, numele şi armele lor vor rămîne 
moştenire copiilor. Se va vedea, de asemeni, în acest timp, care 
neveste sînt sterpe şi care sînt vrednice de-a naşte. Un an de 
încercare e de ajuns pentru o femeie în puterea vîrstei. 
Rămînînd, unele, văduve după bărbatul dintii, se vor putea 
mărita a doua oară, după cum urmează: cele născătoare, cu 
bărbaţi care vor să aibă prunci, iar cele sterpe, cu aceia care, 
nedorindu-i, îşi iau femeie numai pentru destoinicia ei, pentru 
bunătatea ei, pentru liniştea casei şi pentru grija gospodăriei. 

- Predicatorii din Varennes, a spus Panurge, sînt împotriva 
însurătorii de-a doua, socotind-o drept necinste şi sminteală. 

- Au şi ei gărgăunii lor, a spus Pantagruel. 

- Întocmai, a întărit Panurge. Tot aşa şi fratele nostru 


Bagănteacă, predicînd deunăzi la Parille împotriva însurătorii de 
a doua, se jura pe toţi sfinţii, că mai bine s-ar anevoi cu o sută 
de fete-mari, decit să-şi facă de lucru cu o femeie văduvă. 
Judecata domniei-tale o găsesc dreaptă şi întemeiată. Dar n-ai fi 
înclinat a crede, că tinerii însurăţei sînt iertaţi de-a merge la 
război şi din altă pricină? Căci în anul cel dintii, după bucuria 
nunţii, cu atît nesat se înfruptă din bunătăţile cele fragede ale 
dragostei - după cum e drept şi se cuvine - încît cheltuindu-şi 
puterile, ajung fără vlagă, osteniţi, istoviţi, secătuiţi; iar dacă ar 
fi duşi în ăst timp pe cîmpul de bătaie, mai degrabă s-ar pune cu 
burta la pămînt ca rațele, decît să se-avînte în luptă cu vitejii şi 
să înfrunte trăsnetul puştilor, în focul dezlănţuit de Enyo1, zeiţa 
războiului. Nici o ispravă n-ar săvirşi sub steagurile lui Marte, 
căci toată bărbăţia lor se va fi cheltuit sub plapuma lui Venus, 
ibovnica aceluia. 


1 Enyo - la vechii greci, divinitate care patrona prădarea 
oraşelor cucerite. 


În casele oamenilor cumsecade mai dăinuieşte încă vechea 
datină, după care tinerii de curînd însuraţi sînt trimişi plocon la 
vreun unchi sau mătuşă, departe de nevastă, ca să-şi întremeze 
puterile şi să poată s-o ia mai cu nădejde de la capăt; deşi de 
multe ori, nici unchi şi nici mătuşă n-au. Naşa bunicului meu îmi 
spunea cînd eram mic, că: 

Închinăciuni şi slujbe sfinte 

Sînt bune dacă le ţii minte; 

Dar doi flăcăi care-au cosit, 

Nu fac cît unul odihnit. 

Tot atît e de adevărat, că podgorenii nu mănîncă struguri, iar 
vinul, înainte de a împlini anul, nu-l gustă; cei care îşi zidesc 
casă nouă o lasă un an să se zvinte, de teamă să nu moară 
înăbuşiţi, cum scrie cu multă ştiinţă Galien în cartea lui Despre 
greutatea de a răsufla. Aşadar, să nu-ţi fie cu supărare, 
întrebarea mea îşi avea rostul ei şi n-am pus-o fără o pricină 
bine întemeiată. 


CAPITOLUL VII 
Ce fel de gărgăuni avea Panurge şi cum şi-a lepădat nădragii 


A doua zi, Panurge şi-a găurit urechea dreaptă, ca evreii, şi 
şi-a pus în sfîrc un cercel de aur încrustat, sub piatra căruia a 
închis doi gărgăuni: gărgăuni din cei negri, de toată frumuseţea, 
cum se găsesc foarte rar. V-o spun s-o aflaţi, fiindcă e bine ca 
omul să le ştie pe toate. 

Nu l-au costat mai mult decit ospăţul de nuntă a unei 
tigroaice din Hircania, să zicem şase sute de mii de firfirici, în 
rate. Preţul i s-a părut cam mare şi s-a necăjit puţin plătindu.-l; 
iar de atunci îşi hrănea gărgăunii cum fac tiranii şi advocaţii, cu 
sîngele şi sudoarea supuşilor lui. Apoi a luat patru coţi de postav 
gros de culoarea pămîntului, şi dintr-o singură cusătură şi-a croit 
o haină lungă pînă în glezne. Şi-a lepădat nădragii şi şi-a cusut 
ochelarii pe scufie. 

Astfel înveştmiîntat s-a dus şi i s-a înfăţişat lui Pantagruel, 
căruia i s-a părut îmbrăcămintea cam deşucheată. S-a mirat, 
mai ales, cînd l-a văzut pe Panurge lipsit de frumoşii lui nădragi, 
în care obişnuia să păstreze ce-avea el mai scump: un talisman 
purtător de noroc şi păzitor de ceasuri rele. Bunul Pantagruel nu 
pricepea ce taină putea să fie la mijloc şi l-a întrebat pe Panurge 
despre rostul acelei ciudate schimbări. 

- Am gărgăuni, a spus Panurge; vreau să mă însor. 

- Să fie într-un ceas bun, a spus Pantagruel. Mă bucur din 
toată inima. Dar mi se pare că îndrăgostiţilor nu le stă bine să 
umble fără nădragi, cu cămaşa scoasă afară şi cu un sac în 
spinare; după cum nici această culoare pămiîntie nu mi se pare 
potrivită pentru o haină cu poale lungi, cum obişnuiesc să 
poarte bărbaţii cumsecade şi cinstiţi. Dacă unii eretici sau 
oameni de altă credinţă s-au îmbrăcat vreodată astfel, nu i-am 
ţinut de rău şi n-am aruncat asupra lor osîndă; deşi mulţi i-au 
socotit drept nişte înşelători şi făţarnici, care caută să 
maimuţărească portul lumii nevoiaşe. Fiecare din noi rămîne cu 
judecata lui, mai ales faţă de lucrurile străine, care nu ne ţin nici 
cald, nici rece, nu ne par bune, nici rele, fiindcă nu pornesc din 
inima şi din gindurile noastre, ca singurele izvoare ale binelui şi 
ale răului; ale binelui, dacă ne însufleţeşte dragostea de oameni, 
ale răului, dacă trecem hotarul dreptăţii şi ne lăsăm ispitiţi de 
diavol. Mie, însă, îmi displac înnoirile nepotrivite şi nici cu 
nesocotirea obişnuitelor deprinderi nu mă împac. 

- Haina mea, a răspuns Panurge, e frumos tivită şi culoarea e 
potrivită. Postavul îl alesesem dinadins pentru masa mea de 


scris, fiindcă am de gînd de aici înainte să-mi ţiu socotelile mai 
cu băgare de seamă. Şi de vreme ce îmi voi plăti datoriile, nici 
nu bănuieşti ce om sucit o să mă fac, dacă m-o ajuta Dumnezeu. 
Priveşte, rogu-te, ochelarii mei. Nu ţi se pare că semăn (de 
departe) cu fratele Jean Bourgeois1? Să ştii că la anul am să 
încep să ţiu şi eu predici pentru o nouă cruciadă! Dumnezeu să 
aibă în paza lui ostile creştinătăţii! Nu-ţi place haina mea? Te 
rog să afli, că acest postav are însuşiri tainice, pe care puţini le 
cunosc. Nu-l port decît de azi-dimineaţă şi simt că fierb, stau pe 
jeratic şi ard de nerăbdare să mă însor, să-mi dezmierd nevasta, 
fără să-mi mai fie teamă de ciomăgeală. Ah! ce însurăţel de 
treabă am să fiu! După moarte să mă ardeţi pe-un rug de 
sărbătoare, iar cenuşa să mi-o păstraţi la loc de cinste, drept 
pildă şi amintire a unui bărbat fără cusur! 

Uită-te la mine, pe faţă şi pe dos. Am îmbrăcat toga pe care 
vechii romani o purtau în timp de pace. E aidoma cum am 
văzut-o pe columna lui Traian şi pe arcul de triumf al lui 
Septimiu Sever. M-am săturat de războaie, de coifuri şi de zale. 
Mi s-a tocit spinarea de cite platoşe am purtat pe umeri. Să 
lăsăm armele şi să îmbrăcăm toga păcii, măcar în anul cel dintii 
al însurătorii, după legea lui Moise, despre care pomeneai ieri. 
Cît priveşte nădragii, mătuşa mea Laurenţia îmi spunea 
oarecînd, că sînt croiţi dinadins ca să ne purtăm în ei bărbăţia. 
Ceea ce cred că aşa este, după cum spune despre cap 
pîrdalnicul de Galien (în cartea a IX-a Despre folosinţa mă- 
dularelor) , că e făcut să poarte ochii. Natura ar fi putut să ne 
aşeze capul la genunchi sau în cot; dînd însă ochilor slujba de a 
privi departe, i-a potrivit în cap, iar capul l-a ridicat pe culmea 
trupului, cum sînt farurile şi turnurile înălțate la ţărmul mării, ca 
lumina să se vadă din larg. 


1 Jean Bourgeois (m. 1494) celebru predicator franciscan, 
supranumit „Cordelierul cu ochelari". 


Şi fiindcă aş vrea ca o bucată de vreme, măcar un an, să mă 
las de războaie, adică să mă însor, nu mai port nădragi, fiindcă 
orice ostaş care pleacă la luptă mai întîi nădragii şi-i trage. lată 
de ce spun, sus şi tare - chiar de m-aţi arde de viu - că turcii nu 
ştiu să se bată, fiindcă n-au voie, după legea lor, să poarte 
nădragi, ci numai şalvari. 


CAPITOLUL VIII 
Cum se cuvine ca la război să fie apăraţi mai întîi nădragii 


- Vrei să spui că ostaşul, îmbrăcîndu-se pentru luptă, începe 
prin a-şi trage nădragii? E o rînduială nouă şi-o găsesc 
nepotrivită, fiindcă, după cite ştiu, mai întîi îşi pune pintenii! 

- Aşa spun şi aşa cred, pe bună dreptate, a răspuns Panurge. 
Priveşte, rogu-te, cum firea, voind ca arborii, pomii roditori, 
florile, toate ierburile, ca şi zoofiţele (care nu-s nici plante, nici 
dobitoace) o dată ce au fost aduse la viaţă să rodească şi să se 
înmulțească pentru a nu li se pierde soiul (deşi fiecare în parte 
e supus pieirii), a ferit într-un chip deosebit sămînţa prin care 
sporesc; printr-o minunată alcătuire a avut grijă să le înzestreze 
cu un veşmiînt de apărare: teacă, păstaie, coajă, sîmbure, spic, 
puf, scoarță, ţepi, ghimpi şi alţi nădragi, care de care mai bine 
croiţi şi mai zdraveni. lată mazărea, bobul, nuca, pătlăgica, 
castravetele, grîul, macul, lămiia, castana şi toate fructele, a 
căror sămînţă e mai cu grijă păzită, mai ascunsă şi mai bine 
înarmată decit toate celelalte părţi ale tulpinii. Tot astfel s-a 
îngrijit firea de păstrarea fiinţei omeneşti. Omul însă se naşte 
gol, firav şi plăpînd, fără arme de apărare, nevinovat şi 
neştiutor, ca în virsta de aur a lumii. Se naşte ca o făptură 
însufleţită, nu ca un arbore; făptură însufleţită am spus, făcută 
pentru pace, nu pentru război; născută pentru a se înfrupta din 
minunatul belşug al tuturor fructelor şi al tuturor ierburilor şi 
pentru a domni în linişte asupra tuturor dobitoacelor. Dar 
încuibîndu-se între oameni duhul răului, s-a înstăpînit pe pămînt 
puterea lui Jupiter şi a urmat virsta de fier; au început să 
crească spinii, mărăcinii, scaieţii, ciulinii, mătrăguna şi alţi 
vrăjmaşi ai omului, între ierburi şi pomi roditori. Tot astfel 
dobitoacele s-au răzvrătit împotriva omului şi s-au înţeles să nu-l 
mai slujească, să nu i se mai supună, să nu-l mai asculte, 
păgubindu-l şi primejduindu-l, după puterea şi înţelegerea lor. 
De aceea omul, voind să-şi păstreze partea lui de folosinţă şi 
neputind să se lipsească de ajutorul celorlalte dobitoace, s-a 
văzut silit să se înarmeze şi el, pentru a nu pierde stăpînirea 
asupra lumii. 

- Ei, pe sfinta giscă a sfintului Guenole! dar mare dezmăţat, 
vreau să zic învăţat ai ajuns, de cînd s-a pornit din nou să plouă! 


- Priveşte, rogu-te, cum firea l-a ajutat pe om să se 
înarmeze, şi vezi care parte a trupului l-a învăţat s-o apere mai 
întîi? Înțeleptul căpitan al evreilor, Moise, şi-a croit el însuşi o 
preafrumoasă pereche de nădragi din frunze de smochin, care 
prin luciul, tăria, mărimea, tăietura, culoarea şi mireasma lor 
sînt cele mai potrivite să îmbrace şi să apere părţile trupului cu 
care orice bărbat se fuduleşte. Să nu-mi vorbeşti despre flăcăii 
din Lorena, cărora le atîrnă nădragii pînă la pămînt, fără nici un 
rost; l-am văzut într-o zi de întîi mai, la Nancy, pe Viardere, 
nobilul Valentin, june logodit, care, ca să se arate mai dichisit, 
îşi întinsese traista cu fudulii pe masă şi le curăța de noroi, ca 
pe-o mantie spaniolească... Aşadar, cînd pleacă ostaşii la război, 
să nu le mai strigi din urmă: „Fereşte dovleacul!", ci: „Păzeşte-ţi 
fuduliile!" că omul dacă numai capul şi-l pierde, el singur se 
prăpădeşte, dar dacă îşi pierde desagii, se duce pe copcă toată 
omenirea. Aşa spune şi ştrengarul C. Galen (lib. | de Spermate) 
ajungînd la încheierea, că mădularul nostru cel mai de preţ nu-i 
inima, ci acel altar al trupului nostru, în care purtăm, ca într-un 
sfînt potir, sămînţa păstrătoare de viaţă a neamului omenesc. Şi 
pun rămăşag pe cinci sfanţi, că acesta a fost aluatul din care 
Deucalion1 şi Pyrrha2 au plămădit încă o dată lumea, după ce 
faimosul potop o prăpădise. Ceea ce l-a îndemnat pe bunul 
Justinian să spună în lib. de Cagotis tollendisz, că summum 
bonum in nadragibus et prohabis est. Din această pricină (şi din 
multe altele) pe cînd seniorul de Merville, în ajun de a pleca cu 
regele său la război, încerca o platoşă nouă (fiindcă cea veche, 
pe jumătate ruginită, nu-l mai încăpea), văzînd femeia lui cît de 
puţină grijă are de partea cea mai prețioasă a trupului, pe care 
nu şi-o apăra decit cu o za uşoară, l-a rugat s-o ferească mai 
bine şi să-şi pună sub burtă pavăza cea grea, care stătea fără 
întrebuințare pe-un perete din iatacul lui. Despre această 
întîmplare vorbesc stihurile de mai jos din Fandoselile fetelor 
mari (cartea a III-a): 

Văziînd că pleacă soţul ei la luptă, 

Şi platoşă nu-şi pune la nădrag, 

l-a spus: - „De ce te duci cu zaua ruptă 

Şi laşi primejduit ce mi-e mai drag?" 


Deucalion, în mitologia greacă, fiul lui Prometeu şi soţul 
Pyrrhei. Singuri supraviețuitori ai potopului cu care Zeus voise 


să prăpădească lumea, au repopulat pămîntul aruncînd peste 
cap bolovani: cei aruncaţi de Deucalion s-au făcut bărbaţi, iar 
cei aruncaţi de Pyrrha, femei. 

3 Titlu făcînd parte din „Bibliografia" din cartea Il, cap. VII. 
„Citatul" într-o „latinească" la fel de fantezistă, poate fi lesne 
înţeles de cititorul de limba romană. 


Nu pot s-o ţiu de rău în nici un fel; 

Femeii grijulii îi era frică, 

Bărbatul să nu-şi piardă în răzbel, 

Prosteşte, cea mai bună bucăţică! 

Aşadar, nu te mai mira văzindu-mă astfel îmbrăcat. 


CAPITOLUL IX 
Panurge întreabă pe Pantagruel dacă ar face bine să se 
însoare 


Pantagruel nedînd nici un răspuns, Panurge a oftat o dată 
adînc şi a vorbit mai departe: 

- Stăpiîne, ţi-am mărturisit că vreau să mă însor, dacă n-oi 
găsi cumva toate porţile încuiate. Bizuindu-mă pe vechea 
dragoste ce-mi arăţi, aş vrea să-ţi cer sfatul în această privinţă. 

- De vreme ce ai aruncat zarurile, ai chibzuit şi ai hotărît, să 
nu mai vorbim. Rămiîne să îndeplineşti ce ţi-ai pus în gînd. 

- Da, a răspuns Panurge, dar aş dori mai întîi să ştiu, ce crezi 
şi ce mă sfătuieşti? 

- Cred că faci bine şi te sfătuiesc să te însori. 

- Dar, a spus din nou Panurge, dacă, totuşi socoteşti că ar fi 
bine să rămîn aşa cum sînt şi rostul vieţii să nu mi-l schimb, 
bucuros nu m-aş mai însura. 

- Nu te mai însura, a spus Pantagruel. 

- Adevărat? Şi te-ai îndura să mă ştii singur-singurel, fără un 
suflet lîngă sufleţelul meu? Aminteşte-ţi ce spune Scriptura: 
„Vae soli l'1 Omul care trăieşte singur nu cunoaşte plăcerea 
îmbrăţişării. 

-Atunci, însoară-te! a spus Pantagruel. 

- Dar dacă nevastă-mea o să mă înşele? Ştii bine că se cam 
întîmplă, a spus Panurge. N-aş putea să rabd una ca asta şi mi- 
aş ieşi din fire. Nu zic, bărbaţii încornoraţi nu-mi displac şi îi 
cercetez bucuros, dar n-aş vrea o dată cu capul să mă prenumăr 


printre ei. Nu vreau nici mort, coarne să port! 

-Dacă nu vrei să porţi coarne, nu te însura. Seneca spune 
foarte lămurit: „Ce-ai făcut tu altuia, şi altul ţie îţi va face!" 

- Altminteri nu se întîmplă niciodată? a întrebat Panurge. 


1 Vai de cel singur! (lat.) (Eccl., IV, 10). 


- Niciodată. Aşa spune Seneca. 

- Ei, ei! s-a mirat Panurge. Dar vorba e: pe lumea aceasta 
sau pe lumea cealaltă? De femeie, oricum, nu mă pot lipsi, după 
cum orbul, ca să umble, nu se poate lipsi de băț. lar dacă stau 
pe loc mă prăpădesc! N-aş face mai bine să mă însoțesc cu o 
femeie cinstită şi cucernică decit să schimb în fiecare zi alta, 
trăind iepureşte, de frică să nu mănînc bătaie sau să mă ajungă 
sfrinţia? (Ceea ce e mai rău.) Căci, să nu se supere bărbaţii, 
femeie cuminte încă n-am întîlnit. 

- Atunci însoară-te, omul lui Dumnezeu, a spus Pantagruel. 

- Dar dacă, după voia aceluiaşi Dumnezeu, dau peste o 
femeie rea? a vorbit mai departe Panurge. O să mă bată, o să 
ajung mai becisnic decit lov, sau o să mă apuce turbarea. Am 
auzit eu, că toate femeile cinstite se apucă din prima zi de- 
asemenea isprăvi; oţetul din cămara lor se acreşte repede! O să 
iasă rău, fiindcă o să-i stîlcesc trupuşorul (mîinile, picioarele, 
capul, ficaţii, rărunchii şi splina), şi-o să-i croiesc atitea porţii de 
ciomag, pînă oi lăsa-o lată şi-oi vedea venind pe dracul să-i ducă 
sufletul blestemat! Aş vrea să mă feresc în ăst-an de asemenea 
gîlcevi şi aş fi prea mulţumit să n-am parte de ele. 

- Nu te însura, a spus Pantagruel. 

- Dacă voi rămîne aşa cum sînt, adică neînsurat şi plătindu- 
mi datoriile (rău voi face, căci împrumutătorii mei nu se vor mai 
ruga pentru mine), nimeni nu va mai avea grija mea şi nicăieri 
nu voi găsi dragostea pe care mi-ar purta-o nevasta. lar de s-ar 
întîmpla să mă îmbolnăvesc, aş pieri ca un cîine. O vorbă 
înţeleaptă spune că acolo unde lipseşte femeia (adică mama 
copiilor tăi şi nevasta ta după lege), omul bolnav n-are parte de- 
o mînă care să-l îngrijească. Am văzut ce pătimesc papii, 
cardinalii, episcopii, egumenii, călugării şi popii; n-aş dori să am 
soarta lor. 

- Atunci, pentru numele lui Dumnezeu, însoară-te! 

- Dar dacă, a spus din nou Panurge, fiind bolnav, nu voi 


putea să-mi îndeplinesc îndatoririle de soţ? Nevastă-mea, 
văzîndu-mi neputinţa, se va înhăita cu altul, şi nu numai că nu 
va sta lîngă mine să mă ajute, dar îşi va bate joc de suferinţele 
mele şi, ceea ce e mai rău, mă va fura,cum mi s-a mai întîmplat 
să văd.Mi-aş face seama singur sau aş lua-o peste cîmpi, numai 
în cămaşă. 

- Nu te însura! 

- Dar rămînînd neînsurat, voi pierde nădejdea de a mai avea 
vreodată fii legiuiţi, cărora să le las numele şi stema casei mele, 
avutul şi toate bunurile ce voi dobîndi de aici înainte (căci am de 
gînd să mă îmbogăţesc zilele acestea şi să ajung cel mai mare 
strîngător de ciîştiguri). Copiii mei mi-ar lumina viaţa, mi-ar 
mîngiia ceasurile de întristare şi mi-aş petrece vremea aşa cum 
face bunul dumitale părinte şi atiţi oameni de ispravă, în sînul 
familiei lor. Căci altminteri, plătindu-mi datoriile şi rămînînd 
neînsurat, cînd m-ar ajunge vreo supărare, mă tem că în loc de 
a-mi spune o vorbă bună, mă veţi lua în ris şi vă veţi bate joc de 
necazurile mele. 

- Însoară-te, a spus Pantagruel, şi Domnul să fie cu tine! 


CAPITOLUL X 

Cum îi arată Pantagruel lui Panurge că nu-i uşor să dai 
sfaturi despre însurătoare, şi ce prevestiri pot face Homer şi 
Virgiliu 


- Sfaturile ce-mi dai, a spus Panurge, sînt ca basmul cu 
cocoşul roşu. Îţi baţi joc de mine. O dată spui una, o dată alta, le 
suceşti, le învirteşti, le întorci cînd pe faţă, cînd pe dos, că nici 
eu nu ştiu ce să mai aleg din toate. ` 

- Tu vorbeşti? s-a supărat Pantagruel. In judecăţile pe care 
mi le vînturi sînt atîți „dacă" şi atîți „însă", încît nu mai pricep 
nimic şi nici a te sfătui nu mai sînt în stare. Lucrul de căpetenie 
e să ştii ce vrei: restul rămîne la voia întîmplării şi în cereasca 
putere a destinului. Am cunoscut unii oameni, atît de norocoşi în 
soarta lor, încît viaţa pe care au dus-o în căsnicie părea a fi o 
răsfrîngere a bucuriilor raiului; în vreme ce pe alţii i-am văzut 
mai amăriţi decît diavolii care umblă să ducă în ispită pe 
pustnicii din deşertul Tebaidei şi al Monserratului. Porneşte cu 
ochii închişi, la noroc; pleacă-ţi fruntea şi roagă-te lui Dumnezeu 
s-o păzească. Altă nădejde n-aş putea să-ţi dau. lată ce cred c-ar 


fi cu cale să faci, dacă bineînţeles vei găsi de cuviinţă. Du-te şi 
adu-mi scrierile lui Virgil. Vom cerceta cuprinsul lor, despărţind 
filele cu unghia în trei locuri; după alegerea pe care vom hotărî- 
o împreună, vom citi în hexametri soarta însurătorii tale. Mulţi 
şi-au cunoscut astfel destinul din cuvintele lui Homer. Ascultînd 
Socrate în închisoare acel vers din Iliada (IX, 362) în care 
vorbeşte Ahile: 

„Voi fi, fără popas, peste trei zile, în Ftia mîndră, cu cîmpii 
fertile..." 

a prevăzut că va muri a treia zi şi i-a spus-o lui Eschine, după 
cum ne încredinţează Plato în Criton, Cicero în De Divinatione şi 
Diogene Laertius. Tot astfel, dorind Opilius Macrinus să ştie, 
dacă va ajunge împărat al Romei, a găsit în Iliada (VIII, 102) 
această prevestire: 

Vezi, omule bătrîn, soldaţii tăi 

Sînt tineri, sînt puternici şi sînt răi; 

Puterile, din zi în zi te lasă, 

Şi anii, cu povara lor, te-apasă. 

Adevărul, e că Opilius trecuse pragul bătrîneţii şi ajungînd 
împărat, după un an şi cinci luni, a fost răsturnat şi ucis de 
Heliogabal, care era tînăr şi voinic. Astfel Brutus, voind să 
cunoască de mai înainte soarta bătăliei de ia Pharsale, în care a 
pierit, citise în Iliada (XVI, 849) aceste vorbe ale lui Patrocle: 

Ursita rea m-a osîndit, o ştiu, 

să fiu ucis de al Latonei fiu. 

lar parola în ziua luptei de la Pharsale a fost: „Apolo 
|" .Aşijderea, multe alte întîmplări mărunte ca şi fapte de mare 
însemnătate au fost profeţite după tilcul dactililor lui Virgil. 
Alexandru Sever, înainte de a fi împărat al Romei, şi-a văzut 
soarta scrisă în această prorocire a Eneidei (VI, 851): Vei stăpîni, 
tu fiu al Romei, lumea-ntreagă ! Ceea ce s-a îndeplinit după 
cîţiva ani. Împăratul Adrian, doritor a şti ce gînduri îi nutreşte 
Traian şi cîtă dragoste îi poartă, s-a lămurit din stihurile Eneidei 
(VI, 809) care spun: 

Cine-i acel bărbat, ales de soartă, 

Ce creanga de măslin în mînă poartă? 

Căruntul păr şi haina lui arată 

A fi un rege-al Romei de-altădată. 

„„.Nu mult după aceea Traian l-a înfiat, lăsîndu-i moştenire 
împărăţia Romei.Claudiu al II-lea, multlăudatul împărat al 


romanilor, şi-a citit destinul în Eneida (|, 269): Trei veri în Roma 
vei domni... Şi în adevăr, n-a domnit decit doi ani... Tot acela, 
voind să cunoască soarta fratelui său Quintilius, căruia ar fi dorit 
să-i lase stăpînirea Romei, a fost prevestit de un alt hexametru 
al Eneidei (VI, 869): Păminturile sale abia le va vedea... Ceea ce 
s-a şi întîmplat. Ajungînd Quintilius împărat, a fost omorît după 
şapte sau zece zile. Acelaşi sfîrşit l-a avut şi Gordian cel tînăr. 
Claudiu Albin, dorind să ştie ce soartă îl aşteaptă, a citit în 
Eneida (VI, 858): 

Un cavaler, domnind cu zarvă mare, 

în Roma va aduce tulburare; 

Cartagina sub arme-o va zdrobi, 

Ca şi pe gali, de se vor răzvrăti. 

Tot Claudiu al II-lea, împăratul după care a venit la domnie 
Aurelian, arătîndu-se îngrijorat de soarta urmaşilor săi, a aflat în 
Eneida (l, 278) această prevestire: 

Ascultă glasul meu şi nu te teme, 

Ei vor domni îndelungată vreme. 

Aşa s-a întîmplat. Urmaşii lui au fost mulţi, iar şirul lor a 
dăinuit pînă tîrziu. Pierre Amy, căutînd să ştie dacă va scăpa cu 
viaţă din ghearele popilor, a găsit în Eneida sfatul priincios (III, 
44): 

să părăseşti acest ţinut barbar, 

Departe de pustiul lor hotar. 

Şi astfel a fugit de prigoana lor... Aş pierde prea multă vreme 
arătîindu-ţi cu de-amănuntul atitea alte întîmplări, ale celor care 
şi-au citit soarta în stihurile Eneidei. Dar nu mă încumet să spun 
că aceste prevestiri sînt fără greş. Ar însemna să te amăgesc. 


CAPITOLUL XI 
Cum a dovedit Pantagruel că a da cu zarurile nu-i lucru 
cinstit 


- Mai repede m-aş lămuri dînd cu zarurile, a spus Panurge. 

- Nu, a răspuns Pantagruel. Zarurile sînt amăgitoare, 
necinstite şi vrednice de dispreţ. Să nu te încrezi în ele. Acea 
carte blestemată despre Jocul cu zarurile a fost scrisă de 
diavolul însuşi, pe cînd umbla prin ţara aheilor. Se aciuiase la 
Bura, lîngă chipul cioplit al lui Hercule, ducînd în ispită, ca şi 
astăzi, pe mulţi săraci cu duhul, care se lăsau prinşi în mrejele 


lui. După cum bine ştiţi, tatăl meu, Gargantua, le-a izgonit din 
ţările sale, le-a ars pe toate, dimpreună cu tiparele lor, stîrpindu- 
le şi nimicindu-le ca atinse de ciumă. Aşa a făcut şi cu arşicele. 
Toate acestea sînt momeli şi unelte ale înşelăciunii, cu care 
diavolul ispiteşte cugetele curate, pentru a le arunca în ghearele 
pierzării. Totuşi, ca să-ţi fiu pe plac, iată, mă învoiesc să arunci 
trei zaruri pe masă. După numerele care vor cădea, vom hotărî 
foile din carte şi versurile ce vom citi. Ai zaruri la tine? 

- Am o tolbă întreagă, a răspuns Panurge. Merlin Coccaius 
zice că sînt frunza verde a dracului. De m-ar prinde fără zaruri, 
şi-ar bate joc de mine, ca şi cum aş umbla fără frunză verde de 
întîi mai. 

A scos zarurile din tolbă şi le-a aruncat pe masă. Au căzut 
numerele 5,6 şi iar 5. 

- Cinci cu şase şi cu cinci fac şaisprezece, a spus Panurge. Să 
luăm al şaisprezecelea stih, de sus în jos. Numărul îmi place şi 
cred că sorții îmi vor fi prielnici. S-ajung în mijlocul dracilor, ca o 
bilă în popice sau ca o ghiulea de tun între pedestraşi, dacă n-oi 
face tot de-atitea ori dragoste cu nevastă-mea în noaptea 
nunţii! 

- Nici nu mă îndoiesc, a răspuns Pantagruel. N-aveai nevoie 
să te legi cu un jurămiînt atît de cumplit. Dacă vei da greş întiia 
oară numărînd pînă la cincisprezece, îţi vei îndrepta greşeala 
dimineaţa şi vei ajunge la şaisprezece. 

- Aşa socoteşti? a spus Panurge. Mă pui în rînd cu toţi 
jucătorii nepricepuţi? Eu nu dau greş niciodată! 

Acestea zise, a pus pe masă cartea lui Virgiliu. înainte de a o 
deschide i-a spus lui Pantagruel: 

- Tremură sufletul în mine ca un văl de mireasă. Pune mîna 
şi vezi cum îmi bate inima. Parcă m-aş fi luat la trîntă cu toată 
Sorbona. Nu crezi că s-ar cuveni, înainte de a porni mai departe, 
să cerem ajutorul lui Hercule şi al zeiţelor Tenite, care ţin în 
mîna lor tablele destinului? 

- Nu, a răspuns Pantagruel. Nici pe unul, nici pe celelalte. 
Deschide cartea cu unghia. 


CAPITOLUL XII 
Cum a căutat Pantagruel să citească în Eneida soarta lui 
Panurge 


Deschizînd cartea şi oprindu-se la rîndul al şaisprezecelea, 
Panurge a citit: 

Nec Deus hune mensa, Dea nec dignita cubili est. (Nici zeul 
la ospăț nu l-a poftit, Şi nici zeiţa-n pat nu l-a primit.) 

- Sorţii nu-ţi sînt prielnici, a spus Pantagruel. Aici se arată că 
femeia ta va fi o desfrinată şi te va înşela.Zeiţa care te 
prigoneşte e Minerva, fecioara neînduplecată, răzbunătoare şi 
aprigă, vrăjmaşa încornoraţilor, a craidonilor şi a preacurviei; 
osînditoarea acelor femei dezmăţate, care nu păstrează 
bărbatului credinţa făgăduită şi se dăruiesc altora. Zeul e 
Jupiter, detunătorul şi stăpînul trăsnetelor din cer. Nu uita că, 
după credinţa vechilor etrusci fulgerele făurite de Vulcan 
(manubiile cum le numeau ei) nu-i sînt date decit Minervei (cum 
s-a dovedit în lupta corăbiilor lui Ajax Oileus) şi lui Jupiter, din 
capul căruia acea zeiţă s-a născut. Ceilalţi zei ai Olimpului n-au 
dreptul să fulgere; de aceea nici nu sînt atit de temuţi de 
oameni. Întemeindu-mă pe adînca cunoaştere a mitologiei, îţi 
voi spune mai mult. Cînd titanii au pornit războiul împotriva 
zeilor, aceştia la început i-au luat în rîs, spunînd că îi vor trimite 
pe paji să-i cuminţească. Văzind însă că titanii au ridicat pe 
braţe piscul Pelionului, peste muntele Osse, şi au început să 
zgilţiie Olimpul cu gînd să-l arunce deasupra, au fost cuprinși de 
o mare spaimă. Jupiter a chemat Marele Sfat al zeilor şi cu toţii 
au hotărît în glas, să se apere. Dar, fiindcă multe războaie au 
fost pierdute din pricina muierilor care veneau să se amestece 
în rîndurile luptătorilor, au trimis în Egipt toată plevuşcă de zeițe 
ale cerului, preschimbate în nevăstuici, dihori, lilieci, şobolani şi 
alte întrupări de jivine. Singură Minerva a rămas alături de 
Jupiter să mînuiască trăsnetele, ca una ce era, în gînd şi faptă, 
zeiţa înţelepciunii şi a războiului, temută deopotrivă în cer şi în 
văzduh, pe apă şi pe uscat. 

- Burtă peste burtă! a strigat Panurge. Să fie oare soarta 
mea aceea a lui Vulcan, care a rămas de pomină? Nu! Că eu nu- 
s nici şchiop, nici plăsmuitor de bani şi nici fierar ca el. Nevastă- 
mea va fi tot atît de frumoasă şi nurlie ca şi Venera lui; dar nu 
va fi rea de piciorul stîng ca aceea şi nici coarne nu voi purta ca 
dumnealui. Şchiopul şi-a scos dovadă de încornorat, iscălită cu 
mărturie de toţi zeii! Cu mine va fi dimpotrivă. Sorţii spun că 
nevastă-mea va fi cuvioasă, ruşinoasă şi devreme-acasă; nu 
certăreaţă pe uliţă şi mereu cu mîna pe suliță, ca o descreierată. 


Mie n-o să-mi facă zile fripte drăguţul de Jupiter, nici n-o să-mi 
sufle în ciorbă, cînd vom sta amîndoi la masă. Mîndre isprăvi a 
mai făcut şi frumos s-a mai purtat în viaţa lui, ce zici? Nu ştiu să 
se fi pomenit cîndva pe lume un destrăbălat mai mare şi un zeu 
derbedeu mai ticălos! Şi nici nu-i de mirare, cînd te gindeşti că a 
fost alăptat de o scroafă (sub un munte din Creta, dacă 
Agatocles Babiloneanul nu minte). Mai umblă vorba, că ar fi supt 
la ţiţa unei capre, Amalteia, rămînînd de atunci cu apucături 
neruşinate de tap. Puteri ale Acheronului! N-a gonit dumnealui, 
într-o zi, a treia parte a lumii, cu oameni, cu dobitoace, cu munţi 
şi cu ape (adică pe Europa)? Din pricina aceasta (şi ce mai 
pricină!) amonienii l-au înfăţişat ca pe un berbec berbant, 
berbec cu coarnele-n sus. Dar eu, de-ale lui coarne voi şti să mă 
păzesc! Crezi că o să mai găsească un al doilea prost ca 
Amfitrion? Un nerod cu o sută de ochelari, ca Argus? Un becisnic 
ca Acrisius? Unul care să-i ţină luminarea, ca Lycus din Teba? 
Unul cu capul prin nori ca Agenor, un nepăsător ca Esop, un 
făţarnic ca Lycaon, un trindav ca toscanul Corytus sau un Atlas 
cu spinarea groasă? Zadarnic se va preschimba în lebădă, în 
taur, în satir, în ploaie de aur, în bărbat înşelat (cum a făcut cînd 
i-a răpit fecioria Junonei), în vultur, în tierbec, în porumbel (ca 
atunci cînd s-a îndrăgostit de Ftio, fecioara din Egina), în flacără, 
în şarpe, în purice, în atomii lui Epicur şi în alte atitea 
meşteşugite întrupări. Am să-i pun mîna în git, şi ştii ce-am să-i 
fac? Ce i-a făcut Saturn tatălui său, Cerul! (Seneca a spus-o cel 
dintii, iar Lactanţiu aidoma ca el.) Ce i-a făcut Rhea lui Athis: am 
să-l jugănesc. Nici mai mult, nici mai puţin. Şi nici papă n-o să 
poată să mai ajungă, fiindcă testiculos non habet.1 

- Foarte bine, flăcăule, a spus Pantagruel, foarte bine. la mai 
deschide o dată cartea. 

Panurge a citit: 

Membra quatit, gelidusque coit formidine sanguis. (îi rupe 
trupu-n două şi braţele îi frînge, în vine îi îngheaţă 
înspăimîntatul sînge.) 

- Ceea ce vrea să însemne, a spus Pantagruel, că îţi va rupe 
oasele. 

- Ba dimpotrivă, a răspuns Panurge. Prevestirea spune, că o 
voi sfişia ca un tigru, dacă o să mă scoată din ţiţini. Am să-l iau 
pe sfîntul Nicolae din cui, iar dacă biciul îmi va lipsi, o s-o 
mănînc de vie, cum şi-a mîncat-o pe-a lui regele Lydiei, Camblu. 


- Eşti foarte viteaz, a spus Pantagruel. Nici Hercule nu-ţi va 
sta împotrivă, cu cîte ajutoare vei avea. 

- Vrei să spui că n-am să fiu singur la nevastă? 

- Mă gîndesc, că un bărbat însurat găseşte totdeauna pe 
lîngă el unul care să-i dea o mînă de ajutor. Nici Hercule nu 
îndrăznea să lupte cu doi deodată. 

Au deschis cartea a treia oară şi au găsit stihul acesta: 

Femineo praedae et spoliorum ardebat amore... 

(Ardea de dorul scumpei lui soţii, Şi nu se da-napoi de la 
hoţii.) 

Aceasta vrea să însemne că te va fura. Citeşitrei sorții arată 
lămurit. Vei fi înşelat, vei fi bătut, vei fi furat. 

- Dimpotrivă, a răspuns Panurge. Stihul vrea să spună că 
nevastă-mea îmi va păstra o dragoste neştirbită. Persius spunea 
odată şi pe drept cuvint, că femeia, din patimă pentru bărbatul 
iubit, fură de plăcere lucruri de-ale lui, ca să se joace cu ele. Dar 
ştii anume ce? O mănuşă, un nasture, mărunţişuri, silindu-l să 
le caute asupra ei. Fleacuri fără însemnătate, nimic de preţ. Un 
prilej de glumă, o hîrjoneală nevinovată ce se iscă din cînd în 
cînd între însurăţei, ca să le aţiţe dragostea şi s-o învioreze, cum 
ciocănesc tocilarii gresia, ca să ascută tăişurile mai bine. lată de 
ce eu spun, că sorții îmi sînt de trei ori prielnici. lar de n-o fi aşa, 
fac cerere de îndreptare: merg la judecată! 


1 Potrivit unei legende izvorite din fabulistica „papesei 
loana", jeţul de porfir pe care se aşază papa după încoronare 
ar fi astfel construit încît cei de faţă să se poată încredința de 
bărbăţia noului ales. 1 Vergiliu, En., III, 30. 


- Nicicînd nu poţi să îndrepţi hotărîrile soartei şi ale 
norocului. Aşa zic toţi vechii oameni de legi şi aşa spune Baldus 
in L.ult. C. de leg.1 Norocul nu cunoaşte stăpîn, şi nu-i nici un 
scaun de judecată, care să schimbe hotărîrile lui. Şi nimănui nu-i 
mai înapoiază ce i-a luat, cum desluşit arată în L.ait praetor ...v. 
de Minor. 


CAPITOLUL XIII 

Cum l-a sfătuit Pantagruel pe Panurge să-şi ghicească 
norocul şi nenorocul în cartea 

visurilor 


- Văd că nu ne înţelegem în tălmăcirea profeţiilor lui Virgiliu, 
a spus Pantagruel. Să alegem un alt mijloc de a ghici viitorul. 

- Care? a întrebat Panurge. 

- Cel mai bun, cel mai vechi, şi cel mai neîndoios dintre 
toate: visurile. Căci în vis, sufletul omului îşi cunoaşte soarta. 
Aşa ne arată Hipocrate, Platon, Plotin, Jambicur, Eynesius, 
Aristotel, Xenofon, Galen, Plutarh, Antemitodorus, Doldianus, 
Herofil, Calaber, Teocrit, Pliniu, Ateneu şi atiţia alţii. N-am 
nevoie de prea multe pilde pentru a te încredința despre 
aceasta. Însuţi ai văzut, de-atitea ori, cum pruncul alăptat, 
îmbăiat şi legănat, adoarme, adînc, iar doica lui în timpul acesta 
pleacă pe-aici încolo, socotind că nu are de ce să mai stea de 
pază lîngă talpa leagănului lui. Aşij-derea, cînd trupul nostru 
doarme şi cînd mistuirea hranei ce i-am dat s-a săvirşit, sufletul 
nemaiavind nici un rost de îndeplinit pînă la trezirea noastră din 
somn, îşi ia zborul şi porneşte să dea o raită prin ţara lui de 
baştină, care e Cerul, regăsindu-şi dumnezeiasca lui obirşie. 
Privind spre sfera cugetării fără sfîrşit, al cărei simbure e 
pretutindeni în nemărginire (adică Dumnezeu, după învăţătura 
lui Hermes Trismegistul) şi ajungînd în locul unde nimic nu se 
schimbă, nimic nu se mistuie, nimic nu se iroseşte, ci toate tim- 
purile sînt de faţă, sufletul cunoaşte nu numai ce-a fost, dar şi 
ce va fi; şi, reîntors din trupul din care s-a desprins, vorbeşte 
prin simţuri împărtăşind prevestirile ce-a cules. 

E adevărat, că nu le înfăţişează aidoma cum le-a văzut, din 
pricina slăbiciunii simţurilor noastre; la fel ca luna, care, primind 
lumina de la soare, n-o răsfringe asupra noastră tot atit de 
limpede, de curată şi de fierbinte, după cum i-a fost dăruită. In 
aceste prevestiri ale visurilor se află totuşi un tîlc ce poate fi 
adevărat, folositor, înţeles, bine chibzuit şi desăvirşit: onirocrit şi 
oniroftoll, cum zic grecii. 


1 L. uit. C. de leg etc. Trimiteri la diverse titluri, cărţi şi 
capitole din dreptul canonic şi din comentatorii dreptului roman. 


lată pentru ce Heraclit ne învaţă că visurile nimic nu ne 
dezvăluie, după cum nimic nu ne ascund; ne dau numai semnul 
şi înţelesul celor ce vor fi spre norocul sau nenorocul nostru, 
spre norocul sau nenorocul altora. Aşa spun sfintele Scripturi şi 


cronicarii vieţii lumeşti, arătîndu-ne nenumărate întîmplări 
prevestite în somn celui ce le-a visat sau altora. Oamenii de prin 
părţile Atlasului ca şi cei din ostrovul Thasos din Ciclade sînt 
lipsiţi de acest dar; aceia dorm fără visuri. La fel a fost 
Trasymedes, Cleon din Daulis, iar în vremile noastre 
preaînvăţatul francez Villanovanus, care în viaţa lui n-a visat 
niciodată. Aşadar, miine la ceasul cînd aurora cea veselă va da 
la o parte vălurile întunericului cu degetele ei trandafirii, 
încearcă a te cufunda într-un vis adînc. Desparte-te de orice 
pornire a inimii: iubire, ură, nădejde sau teamă. Astfel marele 
prezicător Proteu, care se preschimba după voie în foc, în apă, 
în tigru, în balaur şi în alte întrupări felurite, nu putea să 
profeţească întîmplările viitoare decit reluîndu-şi înfăţişarea lui 
cea adevărată. Nici omul nu primeşte harul cerului şi puterea de 
a prezice, decit atunci cînd partea lui de dumnezeire (vovsz sau 
mensz) s-a liniştit şi s-a potolit în plin repaos, netulburată de 
patimi sau de simţăminte străine. 

- Primesc, a răspuns Panurge. Cum ar fi bine să mă ospătez 
în astă-seară? Din belşug sau cu măsură? Nu întreb fără o 
pricină întemeiată; dacă nu mănînc bine, somnul meu nu face 
doi bani. Moţăi toată noaptea şi visurile îmi sînt tot atit de 
deşarte, ca şi burta. 

- Să nu mănînci nimic ar fi mai bine, de vreme ce în celelalte 
zile nu te culci flămînd, l-a sfătuit Pantagruel. Amphiarus, 
prezicătorul din vechime, cerea celor care caută oracole în vis 
să nu măniînce nimic în ziua aceea, iar vin, trei zile de-a rîndul să 
nu bea. Eu nu te voi sili la un post atît de aspru, deşi credinţa 
mea este că omul sătul şi ghiftuit de mîncare anevoie se împăr- 
tăşeşte din harul celor sufleteşti; după cum nu pot să fiu nici de 
partea celor care îşi închipuiesc că, postind cu străşnicie vreme 
îndelungată, vor ajunge mai lesne în împărăţia cerurilor. 

Adu-ţi aminte, cum tatăl meu Gargantua (al cărui nume cu 
evlavie îl cinstesc) ne povestea adesea, cît erau de lihode, de 
nesărate şi de sarbede - ca şi trupul şi scuipatul lor - scrierile 
acelor pustnici care cugetau pe nemîncate.Căci lucru anevoios 
este, ca mintea să-ţi rămînă limpede şi întreagă, cînd trupul 
tînjeşte fără hrană. Pentru aceea doftorii şi filozofii ne arată, că 
puterile sufleteşti izvorăsc, se nasc, şi trăiesc din sîngele 
arterelor, limpezit şi curăţat în minunata țesătură de vase, care 
se află sub ventricolele creierului. 


1 Tălmaci de vise şi care scrie despre vise (grec). 
Inţelepciune (grec). 
e Minte (lat.). 


să ne fie spre pildă acel înţelept care, socotind că va găsi în 
singurătate, departe de oameni, liniştea trebuincioasă pentru a 
cugeta, a chibzui şi a scrie, s-a pomenit înconjurat din toate 
părţile de cîini care lătrau, lupi care urlau, lei care răgeau, cai 
care nechezau, elefanţi care mugeau, şerpi care şuierau, măgari 
care răcneau, greieri care ţiriiau, turturele care suspinau: era, cu 
alte cuvinte, tot atît de hărțuit, ca şi cum s-ar fi aflat în mijlocul 
bîlciului din Fontenay sau din Niort. Ajungiînd să flămiînzească, 
maţele îi chiorăiau, vederea i se întuneca, vinele căutau să-şi 
tragă hrana din însăşi vlaga trupului, slăbindu-i puterile vii ale 
minţii şi lăsînd să tînjească fiinţa trupească în care sufletul 
sălăşluieşte; pasărea pe care o ţii strîns în pumn, zadarnic se 
zbate, cu aripile prinse, să-şi ia zborul. In privinţa aceasta am 
putea să ne bizuim pe cuvintul lui Homer, părintele înţelepciunii, 
care ne povesteşte, că grecii n-au contenit a plinge de jalea 
morţii lui Patrocle, prietenul de nădejde al lui Achile, decît în 
clipa cînd li s-a făcut foame. Vintrele lor nu mai aveau de unde 
să stoarcă lacrimi! Omul istovit de nemiîncare nici să plîngă sau 
să lăcrimeze nu-i în stare. Să ţii cumpăna de mijloc cu dreapta 
măsură şi vei fi mulţumit. Fasole nu vei mînca, nici iepure, nici 
alte cărnuri; nici peşte, nici varză, nici alte bucate care ar putea 
să-ţi tulbure şi să-ţi ştirbească puterile sufletului. Aşa după cum 
oglinda, cînd îi e luciul umbrit de aburul răsuflării sau de ceața 
vremii de-afară, nu răsfrînge lămurit chipul pe care îl are 
dinainte, nici sufletul nu poate oglindi faţa visurilor 
prevestitoare, dacă e stînjenit sau tulburat de aburii şi miasmele 
mîncărurilor, din pricina nedespărţitei legături dintre trup şi 
suflet, care una sînt. Vei gusta, aşadar, cîteva pere dulci şi 
zemoase, un măr de Courtpendu, prune de Tours şi o mînă de 
cireşe din livada mea. Şi nu vei avea ate teme că visurile îţi vor 
fi mincinoase şi amăgitoare, cum credeau filozofii peripatetici că 
ar fi în toamnă, cînd oamenii mănîncă fructe mai multe decit în 
celelalte timpuri ale anului. Profeţii şi scriitorii vechi ne-au 
învăţat prin puterile tainei, că visurile zadarnice şi înşelătoare 
zac ascunse sub frunzele care cad la pămînt; iar frunzele tocmai 


toamna se desprind de pe crengile lor. Puterea de viaţă, pe care 
în chip firesc o cuprinde din belşug rodul cel nou, prinde să 
fiarbă şi se însufleţeşte (cum ai văzut că mustesc strugurii sub 
teasc), dar după aceea se istoveşte şi piere. Şi vei bea apă rece 
din fîntîna mea. 

- Îmi va veni cam greu, a răspuns Panurge. Fie ce-o fi! 
Rămiîne să mă ospătez miine dimineaţă, după ce-oi visa. Voi 
ruga, aşadar, cele două porţi ale lui Homer să mă primească; pe 
Morfeu, Icelon, Fantasio şi Fobetor să mă ocrotească. Dacă îmi 
vor veni în ajutor şi îmi vor da la nevoie sprijinul lor, făgăduiesc 
să le ridic un altar vesel, pe perne de puf. Îmi pare rău că nu 
trăiesc în Laconia; m-aş duce la templul lui Ino, între Oetyl şi 
Talames, unde aş dormi fără grijă, cu vise bune şi frumoase. 
Apoi l-a întrebat pe Pantagruel: 

- N-ar fi bine să pun sub căpătii o creangă de dafin? 

- Nu-i nevoie, a răspuns Pantagruel. E un eres. Să nu te iei 
după spusele unora ca Serapion, Antifon, Filocorus, Artemon ori 
Fulgenţiu.Sînt amăgiri. Nici în pielea de pe umărul stîng al 
crocodilului să nu crezi şi nici în cameleon (cu toată cinstea pe 
care o datorăm bătrînului Democrit) .Nici în piatra de Bactriana, 
căreia i se mai spune şi eumetridă. Nici în cornul lui Hamon, 
cum numesc egiptenii acea nestemată de culoarea aurului, 
răsucită în felul unui corn de berbec, cum e fruntea lui Jupiter 
Hamonitul. (Spun unii, că purtînd asupra ta o asemenea piatră, 
visurile îţi vor fi mai lămurite şi mai adevărate decit prevestirile 
oricărui oracol ceresc.) Mai adevărate îmi par cele ce-au scris 
Homer şi Virgiliu despre cele două porţi pe care le-ai amintit, 
punîndu-te sub ocrotirea lor. Poarta cea dintii e de fildeş şi prin 
ea pătrund visurile tulburi, nelămurite şi amăgitoare, deoarece 
prin ivoriu, oricît de subţiat ar fi, văzul nu pătrunde. Cealaltă 
poartă e făcută din aşchii subţiri de corn şi prin ea trec visurile 
limpezi şi adevărate, fiindcă, prin țesătura lor luminoasă şi 
străvezie ca unghia, se zăresc lămurit şi fără greş, toate 
lucrurile. 

- Vrei să spui, a încheiat fratele loan (care se găsea de faţă) 
că visurile unui încornorat, cum o să fie Panurge cu ajutorul lui 
Dumnezeu şi al nevestei, sînt totdeauna drepte şi adevărate? 


CAPITOLUL XIV 
Visul lui Panurge şi tîlcul acestui vis 


A doua zi, către ceasurile şapte de dimineaţă, Panurge i s-a 
înfăţişat lui Pantagruel. Se mai aflau acolo Epistemon, fratele 
loan, Ponocrat, Eudemon, Carpalim şi alţii, care, văzîndu-l pe 
Panurge intrînd, i-au spus lui Pantagruel: 

- lată pe visătorul nostru de visuri! 

- Aceste cuvinte, a adăugat Epistemon, au fost odată la mare 
preţ şi au fost vindute scump fiilor lui lacob. 

Panurge a răspuns: 

- Mai bine îl visam pe Guillot, birtaşul din Amiens! Am visat 
multe şi de toate, dar n-am priceput nimic. Se făcea că aveam o 
femeie tinerică, plăcută şi chipeşă pe cît se poate, care mă 
îngrijea şi mă răsfăţa ca pe un prunc. N-a fost de cînd lumea, un 
bărbat mai bucuros şi mai mulţumit decît mine. Mă miîngiia, mă 
giugiulea, mă săruta, mă pieptăna, şi din joacă cum glumea, 
două corniţe îmi făcea şi fruntea mi-o împodobea. O rugam 
rizînd, 

să mi le pună deasupra sprîncenelor, să le pipăi mai bine şi 
să le răsucesc frumos, nu cumva să ridă Momus de ele, cum a 
ris de coarnele boului. Ştrengărită, nepăsătoare la rugăminţile 
mele, mi le potrivea tot mai sus. Ceea ce îmi pare ciudat, e că 
nu simţeam nici o durere. Puțin după aceasta, nu ştiu cum s-a 
făcut, că m-am preschimbat într-o tamburină, iar ea în cucuvaie. 
În aceeaşi clipă m-am trezit din somn şi am sărit în picioare, 
zăpăcit, aiurit şi destul de necăjit. V-am pus dinainte tava cu 
visuri: poftă bună! Rumegaţi-le cum ştiţi. Hai la masă, meştere 
Carpalim! 

- Oriciît de puţină pricepere aş avea în tălmăcirea visurilor, a 
spus Pantagruel, eu aş crede că nevasta nu-ţi va pune coarne 
văzute, ca cele pe care le poartă satirii; ci, nesocotind credinţa 
ce-o datorează soţului, se va da altuia şi te va înşela. In privinţa 
aceasta, crede-mă, Artemidor vorbeşte lămurit. Nu te vei 
preschimba în tamburină, nici ea în cucuvaie, ci te va bate ca 
pe-o tobă şi te va fura, după cum e năravul cucuvaielor. Şi iată 
că visul ce-ai visat se potriveşte aidoma cu prevestirile cărţii lui 
Virgiliu. Vei fi înşelat, bătut şi furat. 

Fratele loan a sărit şi el: 

- Adevărat a grăit! Nevastă-ta, cu voie de la Dumnezeu, te 
va înşela şi vei purta cu cinste o pereche minunată de coarne. 
Hei! Hei! Uite-l pe seniorul de Cornibus ! Domnul să te aibă în 


paza lui! Să ţii o predică frumoasă, iar eu îţi făgăduiesc să 
umblu cu căldăruşa printre credincioşi. 

- Dimpotrivă, a spus Panurge, visul îmi arată că însurîndu-mă 
voi avea parte numai de bucurii, iar asupra mea se va revărsa 
cornul belşugului. Ai pomenit despre coarnele satirilor? Amen, 
amen, fiat, fiatur, ad differen-tiampapae.1 Asemenea satirilor, 
voi fi gata oricînd şi neostenit în dragoste, ceea ce mulţi doresc, 
dar puţini sînt cei învredniciţi de pronia cerească. Aşadar, avind 
ceea ce le lipseşte bărbaţilor înşelaţi, nu voi purta coarne 
niciodată. De ce umblă să cerşească săracii? Fiindcă n-au acasă 
cu ce să-şi umple traista. De ce iese lupul din pădure? Să vîneze 
carnea pe care o rivneşte. Şi ce anume le îndeamnă pe femei să 
calce alături? E de prisos să vă mai spun. Mărturie stau toţi 
aprozii, judecătorii, advocaţii, preşedinţii şi tîlcuitorii 
preacinstitelor paragrafe de Frigidis et Maleficiatis. 

lertaţi-mă dacă o fi altminteri, dar eu cred că aţi căzut în 
greşeală, luînd coarnele drept o podoabă a bărbatului înşelat. 
Diana nu le purta pe frunte, în chip de crai-nou? Şi nu se poate 
spune că o înşela bărbatul, fiindcă n-a fost măritată nicicînd. Nu 
răstălmăciţi vorbele, dacă nu vreţi s-o păţiţi ca Acteon. 
Drăgălaşul Bachus poartă şi el coarne. Zeul Pan, Jupiter 
Hamonitul şi alţii de asemenea. îi înşală nevestele? Să fie Junona 
o tîrfă? Înseamnă să vorbiţi în metalepsă2, adică daţi cuvintelor 
un alt înţeles.Cînd spui, de pildă, despre un prunc în faţa 
părinţilor lui, că e „copil de pripas", sau „de mîna stîngă", 
înseamnă pe ocolite, dar prea lămurit, că bărbatul e un încor- 
norat, iar nevastă-sa o deşăânţată. 


1 Amen, amen, fiat - Amin, amin, facă-se (lat.). Fiatur 
nemaifiind un cuvînt latinesc, autorul adaugă: ad dijfercntiam 
papae - „spre deosebire de papă", care fireşte n-ar fi comis o 
asemenea eroare» 

1 Figură de retorică, constînd în schimbarea ordinii normal 
"ideilor prin înlocuirea termenilor 


Aşadar, iată ce zic eu. Coarnele pe care mi le răsucea 
femeia mea, erau semnele belşugului şi ale tuturor bunătăţilor! 
Despre aceasta n-am nici o îndoială. Cît priveşte tamburina, ea 
înseamnă că voi fi vesel ca o urare de nuntă, mereu cîntînd, 
jucînd şi chiuind. Voi fi un bărbat fericit. lar nevastă-mea va fi 


nostimă şi cu picăţele, ca un pui de cucuvea. 

Cine se-ndoieşte 

să piară hoţeşte 

în spînzurătoare, 

larna viitoare! 

- Am înţeles, a spus Pantagruel, dar mă gîndesc din nou la 
visul ce ni l-ai povestit. La început te simţiseşi fără griji, răsfăţat 
şi fericit, apoi te-ai trezit din somn, miînios şi supărat, aşa-i? 

- Da, a răspuns Panurge, fiindcă m-am culcat cu burta goală. 

- O să se lase cu necaz şi cu supărare, după cit se vede. Ar 
trebui să ştii, că visul din care te trezeşti tresărind, furios şi 
speriat, nu înseamnă şi nu prevesteşte a bine. Arată boală lungă 
şi grea, racilă încuibată în miezul măruntaielor, primejdioasă, 
ascunsă şi rău-mirositoare. În timpul somnului, cînd după toate 
legile doftoricescului meşteşug, se îndeplineşte mai în voie 
lucrarea mistuirii, boala prinde putere şi iese la iveală. 
Frămiîntarea ei îţi tulbură odihna, iar simţurile stîrnite suferă şi 
caută apărare. O vorbă înţeleaptă spune, că nu-i bine să 
răscoleşti un cuib de viespi, nici să tulburi apa mlaştinii, nici să 
trezeşti din somn leul care doarme. Visul nu prevesteşte a bine, 
fiindcă de cîte ori în somn sufletul omului presimte nenorocirea 
care îl aşteaptă, năpasta nu întîrzie să se arate, cu tot alaiul ei 
de supărări. Astfel a fost visul de spaimă al Hecubei şi aşa a 
visat Euridice, nevasta lui Orfeu, despre care Enius ne spune că 
s-a trezit din somn înfricoşată. Hecuba, după pieirea lui Priam, 
şi-a visat copiii ucişi, iar ţara ei nimicită. Euridice, la puţină 
vreme după visul ei, s-a sfîrşit de-o moarte tristă. Tot astfel 
Enea, visînd că vorbeşte cu umbra lui Hector, s-a trezit din somn 
buimac şi săgetat de spaimă; în noaptea aceea căzuse Troia, 
prădată şi mistuită de flăcări. Altă dată i-au apărut în vis zeii 
ocrotitori ai neamului său, penaţii, iar el s-a smuls din somn, 
îngrozit; a doua zi a avut de înfruntat pe mare o furtună 
cumplită. Turnus, aţiţat de o arătare a furiilor din infern să 
pornească război împotriva lui Enea, s-a deşteptat cuprins de o 
aprigă miînie, iar după îndelungate deznădejdi a fost ucis de 
acelaşi Enea. Aş putea să mai amintesc alte o mie de pilde. 
Vorbeam despre Enea. Fabius Pictor spune, că toate cite i s-au 
întîmplat în viaţă, ca şi cele pe care le-a întreprins el însuşi, n-au 
fost decit prevestiri ale unui vis pe care îl avusese. Judecata 
minţii întăreşte temeinicia acestor pilde. Somnul şi odihna sînt 


daruri şi îngăduinţe ale cerului, cum ne învaţă filozofii şi ne 
încredinţează poeţii: 

Ceasul fericit cînd somnul, dar al cerurilor, dulce, 

Omului trudit i-aşterne patul moale, să se culce. 

Sfirşindu-se însă în miînie şi supărare această dulce odihnă, 
numai jale şi nenorocire vor urma după trezire. Căci odihna va fi 
neodihnă şi darul va fi în zadar, nu de la zei venind, ci de la 
diavolul însuşi. Aşa cum un gospodar, aşezindu-se la o masă 
îmbelşugată şi cu poftă mîncînd, s-a ridicat deodată speriat, 
lăsînd bucatele abia începute şi luînd-o la fugă. Dacă n-ai 
cunoaşte pricina acestei spaime, ai rămîne mirat. Ce s-a 
întîmplat însă? Slugile dăduseră buzna în odaie, strigind că arde 
casa; hoţii tăbăriseră în curte şi copiii ţipau că îi omoară. Atunci 
omul şi-a lăsat prînzul şi a sărit să dea porunci şi să se apere. 
Îmi amintesc, că masoreţii şi cabaliştii, tîlcuitorii Sfintelor 
Scripturi, învăţindu-ne cum am putea ajunge să cunoaştem 
adevărul cu privire la prevestirile îngerilor (fiindcă de multe ori 
geniul răului ia înfăţişarea unui arhanghel al luminii), ne arată că 
deosebirea dintre ei e aceasta: îngerul bun şi mîngiietor ne 
înfricoşează la început pentru a ne dărui după aceea liniştea şi 
mulţumirea, pe cînd îngerul viclean şi ispititor, mai întîi ne 
încîntă, ca să ne lase apoi tulburaţi, înrăiţi şi nefericiţi! 


CAPITOLUL XV 
Apărarea lui Panurge şi cabala mănăstirească despre 
afumături 


- Dumnezeu să aibă în paza lui pe cei ce bine văd, dar nu 
aud, a spus Panurge. De văzut vă văd, dar nu vă aud, nici nu 
înţeleg ce spuneţi. Cînd flămînzeşti, n-ai timp de poveşti. 
Doamne, Doamne, îmi vine să urlu de foame! M-am silit şi m-am 
anevoit peste puteri. Nici cel mai isteţ coţcar din lume n-o să mă 
facă să mă mai apuc de visuri, pînă la anul. Ei drăcie cu pălărie ! 
S-a mai pomenit aşa ceva vreodată, să rămîn nemiîncat? Frate 
loane, hai la masă ! După ce m-am săturat bine la prînz şi mi-e 
burta plină-plinuţă, aş mai putea, la nevoie, să nu pun nimic în 
gură, pînă spre seară; dar să mă culc fără să cinez, nu se 
poate ! Ptiu, drace ! Asta-i ruşinea ruşinilor! Ziua i-a fost lăsată 
omului să-şi vadă de treburi, să umble şi să robotească, iar 
pentru înlesnirea lucrărilor sale i-a fost pusă la îndemînă lumina 


vie şi limpede a soarelui. Amurgul coboară şi-o stinge cu-ncetul, 
şoptind pe-ndelete: „Băiete, ai fost de ispravă şi îndestul te-ai 
trudit". Ceasurile muncii se încheie cu noaptea, iar omul se- 
aşază tihnit să-şi întremeze puterea, cu piine bună, cu mîncare 
bună şi cu vin bun. lar după cîteva clipe de răgaz se lasă 
somnului, ca a doua zi de dimineaţă, bucuros şi sprinten, să-şi 
ducă munca lui mai departe. Aşa fac şi şoimarii: după ce şi-au 
săturat zburătoarele, nu le aruncă asupra vînatului cu guşa 
plină, ci le dau răgaz să-şi mistuie hrana. De aceea, papa cel 
înţelept, care a rîinduit posturile, ne-a poruncit să ajunăm pînă la 
al patrulea pătrar al zilei, după care ni-e îngăduit a ne ospăta în 
voie. 

În vremile de demult, oamenii prînzeau mai rar, afară 
bineînţeles de popi şi de călugări, care nici altminteri nu au altă 
treabă; pentru ei orice zi e sărbătoare şi trec, cum spune 
zicătoarea mănăstirească, demissa admensam, de la slujbă la 
drujbă. Nu lasă să se răcească bucatele, pînă vine stareţul; îl 
aşteaptă mesteciînd. Să vie cînd o pofti; n-or să-şi strice, de 
hatîrul lui, obiceiurile ! În schimb, seara, toată lumea se aşeza la 
masă, în afară de ciţiva zăpăciţi, cu gîndul aiurea. Cinau, fiindcă 
vorba caena înseamnă un lucru de obşte, împărtăşit de toţi. 
Toate acestea îţi sînt cunoscute, frate loane. Hai la masă, 
prietene, să ne ospătăm ! Dracul să mă ia, latră cîinele foamei în 
mine ! Am să-i dau să înfulice o strachină cu ciorbă, să-l 
potolesc, cum a făcut Sibila cu Cerber. Ţie ştiu că-ţi place zeama 
de legume noi; eu mă dau în vînt după o ciorbă cu bucățele de 
arător, afumat cu nouă rugăciuni şi dreasă cu foi de dafin. 

- Am priceput, a răspuns fratele loan. Vorbirea ta cu 
subînţelesuri ai ciugulit-o din bucătăria noastră călugărească. 
Arătorul e un bou care a tras la plug; afumat în nouă rugăciuni 
înseamnă că s-a frăgezit de ajuns. Pe vremea mea, cucernicii 
părinţi ai bisericii, urmînd o veche rînduială a Cabalei, nescrisă, 
ci trecută din mînă în mînă de-a lungul anilor, cînd se sculau 
pentru utrenie, se pregăteau sufleteşte înainte de slujbă cu o 
deosebită grijă. Umblau la umblătoare, scuipau în scuipătoare, 
tuşeau în tuşitoare, se scăldau în scăldătoare, căscau în 
căscătoare şi vorbeau în vorbitoare, ca nimic necurat şi nici o 
spurcăciune să nu rămînă în cugetul lor, mergind la biserică, 
îndeplinindu-le pe acestea, intrau cu smerenie în sfîntul paraclis 
(cum se numea, în graiul lor de taină, bucătăria) şi, cu toată 


evlavia, aveau grijă să fie puse la fiert, fără întirziere, bucatele 
pentru prînzul fraţilor, întru Domnul Isus Cristos monahi. Nu 
pregetau să aprindă ei înşişi focul sub cra-tiţa cea mare. Și 
fiindcă, după cum se ştie, utrenia are nouă rugăciuni; cu cît 
cucernicii monahi se sculau mai de dimineaţă, cu atit, 
bolborosind buchiile, pofta de mîncare le sporea şi setea li se 
lămurea, cu mult mai bine decit în timpul slujbelor numai cu una 
sau două rugăciuni. Şi cu cît se sculau mai devreme cu atît 
puneau mîncarea la foc mai degrabă. 


1 De la slujbă la masă (lat.). (Masa de prinz se lua după ce 
se sfirşea slujba bisericeasca.) 


Mult la foc stătea, bine se frigea; Bine se frigea, mult se 
frăgezea. 

„.„.Dinţii nu-i tocea, pe limbă se topea şi uşor se mistuia. 
Gîndul cel dintii, ca şi ţinta cea din urmă a ziditorului a fost, ca 
omul să nu măniînce pentru a trăi, ci să trăiască pentru a mînca, 
întrucît pe lumea aceasta numai o viaţă are. Panurge, hai la 
masă! 

- Te-am ascultat cu toată luarea-aminte, berbec mănăstiresc 
şi cabalistic, a spus Panurge. Ai socotit după socotelile mele. 
Capetele şi dobinda le iert; mă mulţumesc cu frumoasa 
cuvîntare ce-ai ţinut despre tainele bucătăriei şi ale cabalei 
mănăstireşti. Hai, Carpalim! Frate loane, birneţul pîntecului 
meu, să mergem la masă ! Bunii mei seniori, la revedere. 
Visurile mi-au făcut sete. Să mergem! 

Abia rosti Panurge aceste cuvinte, cînd Epistemon s-a pornit 
să vorbească : 

- E un lucru prea obişnuit şi la îndemiîna oricui, să 
tălmăcească şi să prezică nenorocirile altora. Mai puţini sînt 
aceia care îşi prezic şi îşi tălmăcesc propria lor nefericire. Aşa m- 
a lămurit cu înţelepciune pilda lui Esop, care zicea că fiecare 
dintre noi se naşte cu o desagă pe umăr: în traista dinainte 
îngrămădim cusururile şi nevoile altora, ca să le avem 
necontenit sub ochi, iar în traista dinapoi nevoile şi cusururile 
noastre, ca noi nici să nu le vedem, nici să nu le auzim, ci să le 
audă şi să le vadă numai aceia pe care cerul i-a învrednicit cu 
harul lui. 


CAPITOLUL XVI 
Cum l-a sfătuit Pantagruel pe Panurge să întrebe pe 
ghicitoarea din Panzust 


După cîtva timp, Pantagruel a chemat la el pe Panurge şi i-a 
spus: 

- Dragostea pe care ţi-o port mai de mult, şi care de atunci a 
crescut, mă îndeamnă să mă gindesc la binele şi la folosul tău. 
lată ce-am chibzuit. Am auzit vorbindu-se, că la Panzust, în 
apropiere de Croulay, s-ar afla o ghicitoare dibace, care prezice 
viitorul fără greş. la cu tine pe Epistemon şi du-te de vezi ce-ţi 
va spune. 

- E, de bună seamă, o babă mincinoasă. O scorpie şi o 
strigoaică. Bănuiesc acest lucru, fiindcă prin partea locului, după 
cîte ştiu, s-au ivit mai multe vrăjitoare decit au fost pe vremuri 
în Tesalia. Nu m-aş duce bucuros, căci e o faptă neîngăduită, pe 
care legea lui Moise o osîndeşte. 

- Noi nu sîntem evrei, a răspuns Pantagruel, şi nici nu-i 
dovedit că baba aceea ar fi o vrăjitoare. Vom vorbi despre toate 
mai cu temei după întoarcerea voastră. Putem noi să ştim, dacă 
nu-i cumva a unsprezecea Sibilă sau o altă Casandră? Şi chiar 
de n-ar fi o Sibilă, nici vrednică de a purta acest nume, zic: ce 
vei pierde, sfătuindu-te cu ea despre nedumerirea în care te afli, 
cîtă vreme, oricum, mai multe ştie şi înţelege decit alţii sau 
decit altele? Totdeauna ai de învăţat ceva 

Dintr-o oală, 

Dintr-o cizmă goală 

Şi-o vorbă cu rost 

De la unul prost. 

Amintiţi-vă că Alexandru cel Mare, după ce biruise pe regele 
Darius, la Arabela, fiind de faţă toţi satrapii lui, n-a voit să 
asculte sfatul unuia, care ceruse să-i vorbească; iar după aceea 
nespus de rău i-a părut, dar zadarnic. Cuprinzind ţara Perşilor şi 
afîindu-se departe de Macedonia, regatul pe care îl moştenise, ar 
fi dorit să găsească un mijloc, prin care să primească veşti de- 
acasă; nu era uşor, atit din pricina drumului lung, cît şi a apelor, 
a munţilor şi a pustiurilor, pe care călătorul trebuia să le 
străbată. Pe cînd se frămînta astfel, tulburat de acele ginduri şi 
griji însemnate -căci în lipsa lui se putea înstăpîni un alt rege 
dintr-un alt neam, fără ca el să prindă de veste şi să se apere - 


iată că s-a înfăţişat înaintea lui un om din Sidon, un negustor cu 
ştiinţă de carte şi chibzuit, dar cam ponosit şi nu prea arătos la 
chip, spunînd că a găsit mijlocul şi calea, prin care vestea 
despre biruinţa lui Alexandru să ajungă în Macedonia şi Egipt, în 
trei zile. Regele a socotit această făgăduială atît de îndrăzneață 
şi lipsită de temei, încît nici nu l-a lăsat pe negustor să 
vorbească, dindu-i poruncă să plece. Ce-ar fi pierdut, dacă l-ar fi 
ascultat, şi ascultîindu-l ar fi aflat ce născocise negustorul? Ce 
pagubă ar fi avut şi ce primejdie l-ar fi ameninţat, dacă ar fi stat 
să cunoască mijlocul pe care acela spunea că l-a găsit? Natura l- 
a înzestrat pe om cu urechi mereu deschise, cărora nu le-a pus 
dinainte perdele, cum le-a pus ochilor, şi nici nu i le-a ascuns, 
cum a ascuns limba şi alte părţi ale trupului. De ce? Pentru ca 
necontenit să fie în măsură de a auzi şi a cunoaşte ceea ce se 
petrece în jurul lui, fiind auzul dintre simţuri cel care ne serveşte 
cu mai multă credinţă. Mă întorc şi zic: poate că omul acela era 
un trimis al cerului, aşa cum fusese Rafael, care l-a vestit pe 
Tobie. Cu prea multă uşurătate l-a izgonit şi mult s-a căit după 
aceea. 

- Frumos ai grăit, a răspuns Epistemon, dar eu unul nicicînd 
nu mă voi îndupleca să cer sfat şi îndrumare de la o femeie, şi 
mai ales de la una trăitoare în acele locuri deocheate. 

- Eu, dimpotrivă, a spus Panurge „bucuros cer sfatul femeilor, 
cu deosebire al celor bătrîne. De cîte ori le-am ascultat, am avut 
un scaun minunat.'f033 

Eu nu spun că n-ar fi curate, ci sînt, ca Junona, preacurate; 
nu sînt neveste nevestitoare, ci bineprevestitoare, cu îndemnuri 
bune şi folositoare. Martor îmi sînt Pitagora, Socrate, Empedocle 
şi meşterul nostru Ortuinus. Nu găsesc destule cuvinte de laudă 
pentru vechea datină a germanilor, care preţuiau ca pe un altar 
şi primeau cu cinste mare povaţa bătriînelor; după sfaturile şi 
îndrumările lor bine primite, numai folos şi belşug culegeau. Aşa 
au fost, pe vremea lui Vespasian, bătrîna Aurinia şi buna maică 
Veleda. Vă rog să mă credeţi, că femeile bătrîne sînt pline de 
însuşiri prearăcitoare, vreau să spun prorocitoare. Să mergem! 
Dumnezeu să ne aibă în paza lui. Rămas bun, frate loane, şi să 
ai grijă de nădragii mei. 

- Bine, s-a înduplecat Epistemon, te voi însoţi, dar te vestesc 
că dacă baba umblă cu vrăji şi cu descîntece, acolo te las şi n-ai 
să mă mai vezi! 


CAPITOLUL XVII 
Cum i-a vorbit Panurge ghicitoarei din Panzust 


Au umblat cei doi, cale de trei zile. A treia zi, pe coasta unui 
munte, la poalele unei păduri mari de castani, au zărit înaintea 
lor casa ghicitoarei. Era o colibă prăpădită, cu pereţii afumati, 
gospodărie săracă. Au pătruns înăuntru fără greutate. 

- Ei, drăcia dracului! a strigat Epistemon. Marele filozof al 
întunecimilor, Heraclit, intrînd o dată într-o asemenea cocioabă, 
n-a pregetat a spune învăţăceilor lui, că zeii se simt tot atit de 
bine într-un bordei, ca şi în oricare palat al plăcerilor şi al 
desfătării. Aşa trebuie să fi arătat la faţă coliba în care faimoasa 
Hecala l-a primit cu bucurie pe tînărul Teseu; la fel aceea a lui 
Hireus ori Eunopion, în care unii ca Jupiter, Neptun şi Mercur au 
binevoit să intre, cerînd de mîncare şi adăpost pentru noapte; 
iar cînd a fost să plătească, drept mulţumire l-au făurit pe Orion. 

Intr-un colţ după sobă au văzut-o pe babă. 

- E o sibilă adevărată, aşa cum a zugrăvit-o Homer, a spus 
Epistemon. Bătrîna era puţintică la trup, înfăşurată în zdrenţe şi 
topită de nemiîncare: ştirbă, cocoşată, urduroasă, mucoasă, 
rebegită. Păzea o ciorbă de varză verde, în care pusese la fiert 
şoricul unui crîmpei de slănină rincedă, un os cu măduvă şi 
cîteva fărime de carne. 

- Ne-am ars! a spus Epistemon. Am nimerit-o rău, nu ne vom 
alege cu nici o profeție. N-am adus cu noi creanga de aur a lui 
Virgiliu! 

- Am avut grijă, a răspuns Panurge. O port în tolba mea, într- 
o vergea de aur greu, împreună cu cîţiva galbeni veseli şi 
lucitori. 

Panurge s-a ploconit în faţa babei şi i-a pus dinainte şase 
limbi afumate de vițel, o oală de unt cu cuşcuş, un ulcior cu vin 
şi o fudulie de berbec, plină cu bani de aur noi. Făcînd încă o 
plecăciune, i-a vîrît în degetul mijlociu un inel de aur, în care era 
încrustată o piatră de mare preţ. Apoi în puţine cuvinte i-a 
arătat pricina pentru care venise, rugînd-o să-i spună sfatul şi 
prezicerile ei despre soarta însurătorii pe care o plănuia. 

Baba a rămas o bucată de vreme cufundată în tăcere, adînc 
cugetînd şi din cei trei dinţi ai ei mestecînd; după care, a luat în 
mînă trei fusuri vechi; le-a sucit şi le-a răsucit între degete, în 


felurite feluri; pe urmă le-a încercat virfurile: pe cel mai ascuţit l- 
a păstrat, iar pe celelalte două le-a aruncat sub o piuă cumei. 
Trecînd la vîrtelniţă, a înviîrtit-o de nouă ori; a noua oară a privit 
cu luare-aminte mişcarea spiţelor, aşteptind în linişte să se 
oprească roata. 

Şi-a scos din picioare unul din galenţi, şi-a pus şorţul în cap, 
ca popii patrafirul cînd slujesc leturghia, şi şi-a legat sub bărbie 
o basma vărgată. Astfel îmbrobodită a tras o duşcă din ulciorul 
pe care i-l adusese Panurge, a scos trei bani de aur din fudulia 
de berbec şi i-a pus în trei coji de nucă, pe care le-a înşirat pe 
fundul unei oale cu fulgi. A tras de trei ori cu mătura prin odaie, 
a aruncat în foc jumătate dintr-un fir de iarbă-neagră şi o 
ramură întreagă de dafin uscat, privind în tăcere cum ard. 
Ardeau fără să piriie şi fără să trosnească. Baba a scos un țipăt 
înfricoşat şi a început să mormăie între dinţi un cîntec într-un 
grai barbar, cu sunete atit de ciudate, încît Panurge i-a spus lui 
Epistemon: 

- Fereşte-mă, Doamne ! Vezi-mă cum tremur, mi-e teamă că 
m-a vrăjit; vorbeşte într-o limbă păgină! Uită-te, parcă a crescut 
cu patru palme, cînd şi-a pus şorţul în cap. De ce-o fi tremurînd 
aşa din buze? Scutură din umeri şi mestecă din fălci, ca o 
maimuţă cînd mănîncă nuci. Urechile îmi vijiie, îmi pare că aud 
strigătele Proserpinei... Vin diavolii peste noi! Ah, ce urite 
dobitoace ! Să fugim ! Sfinte Dumnezeule, mor de frică ! Nu-mi 
plac dracii. Au obiceiul să facă glume proaste. Să fugim! Rămii 
sănătoasă, coană mare, mulţumesc foarte mult pentru 
bunătatea dumitale. Nu mă mai însor, mi-am mutat gîndul. 

Se pregătea să părăsească bordeiul, dar baba i-a luat-o 
înainte şi, ţinînd fusul în mînă, s-a îndreptat spre un petic de 
grădină din spatele casei. Era acolo un sicomor bătrîn, pe care l- 
a scuturat de trei ori. A cules, din frunzele care cădeau, opt, şi a 
scris pe ele cu virfui fusului cîteva rînduri scurte, apoi le-a lăsat 
să le poarte vintul, spunînd: 

- Du-te şi le culege, dacă vrei. Găseşte-le, dacă poţi. Soarta 
însurătorii tale e scrisă pe faţa lor. 

Spunînd aceste vorbe, s-a întors în coliba ei şi, ajungînd în 
pragul uşii, şi-a ridicat fustele şi cămaşa pînă la subsuori, 
arătîndu-şi dosul. Panurge, văzind-o, i-a spus lui Epistemon: 

- Ptiu, drace ! Uite ghiocul ghicitoarei! 

Dar baba a închis repede uşa în urma ei şi s-a făcut 


nevăzută. 

Cei doi au alergat după frunze să le prindă, adunîndu-le de 
pe jos cu destulă anevointă, căci vintul le risipise prin stufişurile 
din vale. Le-au înşirat una lîngă alta şi au găsit această profeție, 
în opt stihuri: 

Te va scutura 

Ca pe boabe pline; 

Va rămîne grea, 

însă nu cu tine. 

O să ţi se-ascundă, 

Pupîndu-te-n bot, 

Şi-o să mi te tundă, 

însă nu de tot. 


CAPITOLUL XVIII 
Cum au tălmăcit Pantagruel şi Panurge în chip felurit 
stihurile ghicitoarei 


După ce au adunat frunzele de pe jos, Epistemon şi Panurge 
s-au întors la curţile lui Pantagruel, pe jumătate bucuroşi, pe 
jumătate supăraţi. Bucuroşi de întoarcere şi supăraţi din pricina 
drumului înglodat, plin de pietre şi părăsit. Povestindu-i lui 
Pantagruel cele păţite şi vorbindu-i despre purtarea ciudată a 
babei, i-au pus dinainte frunzele de sicomor, pe care cu trăsături 
subţiri erau scrise stihurile. Pantagruel le-a citit şi i-a spus lui 
Panurge,oftînd: 

- Soarta ţi s-a lămurit. Prevestirea ghicitoarei din Panzust 
întăreşte întru totul ceea ce au spus deopotrivă hexametrii lui 
Virgiliu şi visul pe care l-ai avut. Nevastă-ta necinste îţi va purta; 
te va înşela şi se va da altuia, cu care va rămîne grea; îţi va fura 
o parte din avut, te va bate şi-ţi va frînge oasele. 

- Te pricepi în tălmăcirea profeţiilor, cum ştie să citească 
miţa în calendar, a spus Panurge. Te rog să mă ierţi că ţi-o spun, 
dar prea rău m-ai supărat. Adevărul-adevărat e altul. lată 
înţelesul acelor cuvinte. Baba zice aşa: După cum nu ajungi la 
boabe dacă nu scuturi păstăile, tot astfel bărbăţia şi 

vrednicia mea nu vor ieşi la lumină decit însurîndu-mă. De 
cîte ori nu te-am auzit spunînd, că pe om numai cînd îl pui la 
treabă îl cunoşti, şi numai îndeplinirea unei slujbe scoate la 
iveală ce-i în burta lui, arătîndu-ţi cît preţuieşte. Altminteri 


însuşirile lui rămîn nevăzute ca, în păstaia lor, boabele pline. 
Acesta e tilcul celor două stihuri dintii. 

Celelalte două spun, că femeia mea va rămîne grea 
(dăruindu-mi cea mai mare fericire în căsnicie), dar nu cu mine. 
Ei, Doamne iartă-mă, mai lămurit nici nu se poate ! Va rămîne 
grea cu un copilaş dolofan, pe care îl va naşte spre bucuria mea. 
Mititelul de el, mi-e drag de pe acum ! N-o să fie supărare ori 
necaz, care să nu-mi treacă văzindu-l cum zburdă şi auzindu-l 
cum gungureşte în graiul lui copilăresc ! Binecuviîntată să fie 
baba ! Am să-i fac o leafă bună la Salmigondin, nu întîmplătoare 
ca a diacilor nepricopsiţi, ci statornică şi aşezată, ca a doftorilor 
mari şi adascălilor învăţaţi. Cum adică? Aţi vrea ca nevastă-mea 
să mă poarte pe mine însumi în pîntecele ei? Să mă zămislească 
şi să-mi dea naştere ca unui al doilea Bachus? Acela da, a venit 
pe lume de două ori, născut şi renăscut, ca Hipolit şi Proteu; o 
dată de Tetis şi a doua oară de mama filozofului Apolo. (Aşa au 
fost cele două Palicii de lîngă apa Simethosuhii din Sicilia.) 
Nevasta lui Bachus l-a purtat în pîntece pe soţul ei, reînnoind 
vechea palintochiel a megarienilor şi palingenezaz lui Democrit. 
E o erezie ! Nici nu vreau să aud vorbindu-se despre ea! A treia 
pereche de stihuri zice: Ti se va ascunde, pupîndu-te în bot. 
Dumneavoastră le tălmăciţi aşa, camă va prinde în mrejele 
dragostei spre a mă fura. Mie vorbele îmi plac, dar în alt înţeles. 
Poate că prietenia pe care mi-o purtaţi vă face să vedeţi 
lucrurile de-a-ndoaselea, uitînd că iubirea adevărată, cum spun 
scriitorii, nu-i lipsită de teamă şi de ascunzişuri. Voi înşivă 
(precum socot) cînd vorbiţi despre furtişag, s-ar cuveni să vă 
gîndiţi ca poeţii latini şi cei mai vechi, la dulcele frupt al 
dragostei, care în taină şi pe furiş se culege, după cum Venus 
însăşi doreşte. Mai staţi să întrebaţi pentru ce? Fiindcă trebşoara 
aceea, săvirşită pe negindite, hoţeşte, între două uşi, sub o 
scară, după o perdea sau pe un butuc răsturnat, mai multă 
plăcere îi face zeiţei din Cipru, decit în văzul lumii la lumina zilei, 
sub un polog străveziu, între perdele aurite, cu burta plină şi cu 
răgazuri îndelungi, vînturînd un evantaliu de mătase sau gonind 
muştele cu un pămătuf de pene, pe cînd iubita se scobeşte în 
dinţi cu un pai smuls din saltea. Aţi vrea să mai spuneţi, că mă 
va fura pupîndu-mă în bot, cum sorbi stridiile, sau cum femeile 
din Cilicia (după spusa lui Dioscorid) culeg seminţele de rodie? 
Mare greşeală ! Cine fură, nu pupă! Inhaţă ! Pune mîna, nu 


umblă cu dulceţuri! Stihurile din urmă spun că nevastă-mea mă 
va tunde, dar nu chiar de tot. Ce grijă drăgălaşă pentru chica 
mea! Dumneavoastră tălmăciţi aşa, că mă va bate şi mă va lăsa 
ca şi mort. Vorbe în vînt! Rogu-vă să vă înălţaţi cu gîndul mai 
presus de cele pămînteşti şi să chibzuiţi mai bine asupra marilor 
taine ale firii. 


1 Palintochia in sensul de „recuperare de interese, de 
dobindă" (grec). * Palingenetă - renaştere (grec). 


Singuri cădeţi în greşeală şi voi înşivă vă osîndiţi, 
răstălmăcind în chip vinovat prevestirile ghicitoarei înzestrate cu 
sfîntul duh- chiar dacă (să zicem) nevastă-mea, după îndemnul 
diavolului, ar vrea să-mi joace un renghi şi să mă facă de ris, 
punîndu-mi coarne, furîndu-mă şi încercînd să mă bată nu-şi va 
putea îndeplini gindul şi nu va merge pînă la capăt: adică nu mă 
va tunde de tot, ci numai cît trebuie, ca să-mi stea bine. Mă 
întemeiez pe cele ce mi-a spus o dată fratele Artus, zis 
Curdefier, într-o luni de dimineaţă, pe cînd mîncam împreună 
dintr-o strachină cu perişoare. Ploua, dacă mi-aduc bine aminte. 
Dumnezeu să-l ţie. Cică la începutul lumii, sau nu multă vreme 
după aceea, femeile, ca să se răzbune pe bărbaţii lor, au uneltit 
între ele să-i jupoaie de vii, începînd cu ceea ce le plăcea mai 
mult. O, biată slăbiciune femeiască ! Dar, de şase mii de ani 
încoace, n-au izbutit decit să întoarcă pe dos un te-miri-ce de tot 
hazul! Aşa înţeleg eu profeția, că nevastă-mea nu mă va tunde 
de tot. Mă învoiesc, măria-ta, cu plăcere ! 

- Dar de ce nu spui, i-a tăiat vorba Epistemon, că baba, 
văzînd cum arde lemnul în foc fără să trosnească, a ţipat o dată 
cu glas înspăimiîntat? Ştii prea bine, că acesta e un semn de rea 
prevestire şi de mari nenorociri, cum arată Properţiu, Tibul, 
Eustațiu şi atiţia alţii. 

- Alţi măgari mai ştii? Nişte dezmetici ca toţi poeţii şi nişte 
zănatici ca toţi filozofii; cu mintea plină de aiureli, ca şi poezia şi 
filozofia lor. 


CAPITOLUL XIX 
Cum l-a îndemnat Pantagruel pe Panurge să ceară sfatul 
unui mut 


Pantagruel a tăcut cîtva timp, cufundat într-o adîncă gindire, 
apoi i-a spus lui Panurge: 

- Ai căzut în ispita duhului celui rău, dar ascultă. Am citit că 
în vremile de demult, prevestirile cele mai drepte şi mai 
adevărate nu se scriau şi nici prin viu grai nu se rosteau. Se 
înşelau de multe ori chiar aceia care păreau a fi mai 
pătrunzători şi mai isteţi: greşeau, fie din pricina cuvintelor 
nelămurite şi cu două înţelesuri, fie din pricina unor răspunsuri 
prea scurte. Oracolul cel mai adevărat şi mai drept era socotit 
cel arătat prin semne. Aşa credea şi Heraclit. Aşa profeţea 
Jupiter din Amon şi Apolo printre asirieni. 

Aceştia şi-l închipuiau cu o barbă lungă, înveşmiîntat ca un 
bătrîn împovărat de ani, iar nu gol, tînăr şi fără barbă, ca grecii. 
să folosim deci acest mijloc şi să cerem prin semne sfatul unui 
mut. 

- Mă învoiesc, a răspuns Panurge. 

- Dar, a vorbit mai departe Pantagruel, acel mut va trebui să 
fie şi surd din naştere, căci mutul cel mai nestricat la suflet e 
acela care nici n-a auzit vreodată. 

- Cum vine asta? a întrebat Panurge. Dacă e adevărat, că 
omul nu începe a vorbi pînă nu aude vorbind pe altul, te-aş pofti 
să te gindeşti la o presupunere foarte încurcată. Dar s-o lăsăm 
baltă. Nu ştii ce-a scris Herodot despre cei doi copii închişi într-o 
cuşcă la porunca lui Psametic, regele Egiptului, şi crescuţi în cea 
mai desăvirşită tăcere? După o trecere de vreme, ei au rostit 
cuvîntul becus, ceea ce în limba frigiană înseamnă „piine". 

- Nimic nu-i adevărat din toate acestea. E o greşeală a spune 
că graiul ne-a fost dat din fire. Vorbirea s-a născut din voinţa şi 
buna înţelegere a popoarelor. Glasurile, cum le numesc 
dialecticienii, nu spun nimic de la sine, fără cuvintele în care se 
înveşmiîntă gindirea. Nu fac o asemenea susţinere fără temei. 
Bartolo povesteşte că pe vremea lui trăia la Euguba un oarecare 
messer Nello Gabrielis, care întimplător asurzise. Totuşi, după 
mişcarea buzelor şi prin semne se înţelegea cu orice italian 
care-i vorbea. Am mai citit în scrisoarea unui cronicar învăţat, că 
Tiridat, regele Armeniei, a venit la Roma pe timpul lui Neron. 
Acesta l-a primit cu mare alai şi cu strălucite serbări, pentru a-i 
cîştiga prietenia statornică faţă de Senatul şi poporul roman. 
Toate frumuseţile şi minunăţiile oraşului i-au fost arătate şi 
despre toate a primit lămuriri. La plecare, împăratul l-a încărcat 


cu daruri de mare preţ, iar pe deasupra l-a rugat să-şi aleagă ce 
i-a plăcut mai mult din ce-a văzut, făgăduindu-i să-i dea orice îi 
va cere. Regele i-a cerut un măscărici pe care îl văzuse la 
teatru. Nu înţelesese nici un cuvînt din ce spunea, dar pricepuse 
tot, numai din semnele şi strigătele lui. Zicea Tiridat că, avînd 
sub stăpînirea sa neamuri cu graiuri deosebite, era nevoit să se 
folosească de tălmaci pentru a le asculta şi a le răspunde. 
Măscăriciul însă putea să-i înlocuiască pe toţi, căci se pricepea 
atit de bine să-şi arate gindurile prin semne, încît parcă degetele 
lui vorbeau ! Totuşi, eu aş zice să alegi un surd din naştere, ca 
semnele şi mişcările miinilor lui să fie nemeşteşugite şi fireşti, 
iar nu ticluite, potrivite dinadins sau prefăcute. Mai rămîne să 
hotărăşti, dacă vrei să ceri sfatul unui bărbat sau al unei femei. 
- Aş alege bucuros o femeie, dar mă tem de două lucruri. Mai 
întîi că femeile, orice ar vedea şi orice ar gîndi, se duc 
numaidecit cu închipuirea spre sfintele porţi ale cetăţii 
lthyfalusului. Orice semne şi mişcări ale miinilor ai face, ele cred 
că e vorba despre o poftire a dulcii împreunări. Tălmăcindu-le pe 
toate în graiul dragostei, o femeie prea lesne ne-ar putea duce 
în greşeală. Aminteşte-ţi ce s-a întîmplat la Roma, în al două 
sute şaizecilea an de la întemeierea ei. Un tînăr patrician a 
întîlnit pe muntele Celion, o matroană cu numele Verona, surdă 
şi mută din naştere. Necunoscînd beteşugul de care suferea, a 
întrebat-o dacă n-a întîlnit pe drum oarecare senatori? 
Matroana, neauzind ce-i spunea, şi-a închipuit că-i cere ceea ce, 
de obicei, un tînăr doreşte de la o femeie. Tot prin semne (care 
în dragoste sînt mai grăitoare şi mai ispititoare decît vorbele) l-a 
poftit la ea acasă, unde i-a dat a înţelege, tot pe muteşte, cît de 
muult îi plăcea să vorbească fără cuvinte. În al doilea rînd, fiindcă 
femeile nici nu se mai ostenesc să răspundă la semnele pe care 
li le facem, ci numaidecit se lasă pe spate, voind să ne arate 
astfel, cît sînt de grăbite să ne fie pe plac. Şi chiar dacă dau 
întrebărilor noastre un răspuns prin alte semne, acestea sînt atit 
de deşucheate şi de deşănţate, încît ne dau a înţelege că tot la 
dragoste le duce gindul. Ţi-aduci aminte de sora Bucădulce de la 
mănăstirea Brignole, care, rămînînd grea cu tînărul egumen don 
Roydimet şi ajungînd ca starea ei să fie ştiută, a fost chemată 
de maica-stareţă şi mustrată pentru nelegiuirea ce săvirşise. 
Păcătoasa s-a dezvinovăţit, spunînd că n-a fost cu învoirea ei, ci 
fratele Roydimet a luat-o prin silnicie. Stareţa a întrebat-o: - 


„Nemernico, de ce n-ai strigat? Ti-am fi sărit în ajutor". Sora a 
răspuns că n-a îndrăznit să tulbure liniştea dormitorului, unde 
maicile n-aveau voie să vorbească. - „De ce n-ai făcut un semn 
măcar, vecinelor tale de pat? a întrebat-o stareţa. - „Le-am făcut 
semn cu dosul, cît am putut, dar nici una n-a venit să mă 

scape !" a răspuns sora. - „Şi de ce n-ai venit îndată după aceea 
să mi te plîngi, arătînd purtarea ticăloasă a siluitorului? Eu, în 
locul tău, aşa aş fi făcut ca să-mi dovedesc nevinovăția". 
Bucădulce a răspuns: - „Fiindcă, temîndu-mă că voi rămîne în 
păcat cu blestemul cerului asupră-mi şi voi muri pe loc 
nedezlegată, m-am spovedit părintelui Roydimet, cînd da să 
plece. lar părintele, m-a pus să jur întru iertarea păcatului, că nu 
voi vorbi niciodată despre cele întîmplate. Păcatul meu ar fi fost 
neasemănat mai mare, dacă aş fi nesocotit taina spovedaniei. 
Dumnezeu şi îngerii nu m-ar fi iertat. Flăcările cerului ar fi 
mistuit mănăstirea şi noi toate ne-am fi prăbuşit în adîncul 
genunei, cu Dathan şi Abiron." 

- Acestea nu sînt lucruri de rîs, a spus Pantagruel. Ştiu bine, 
că orice călugăr mai amarnic se teme să nu calce poruncile lui 
Dumnezeu, decit rînduielile mănăstirii. Aşadar, te sfătuiesc să 
alegi un bărbat: pe Nasdecapră, care mi se pare potrivit, fiind 
surd şi mut din naştere. 


CAPITOLUL XX 
Cum i-a răspuns Nasdecapră lui Panurge, prin semne 


Au trimis, aşadar, după Nasdecapră, care a sosit a doua zi. 
Panurge l-a întîmpinat cu un vițel gras, o jumătate de porc, două 
butoaie de vin, un car de grîu şi treizeci de sfanţi mărunţiş. Apoi 
l-a dus înaintea lui Pantagruel, fiind de faţă toţi slujitorii 
acestuia. 

Panurge i-a făcut surdomutului următorul semn: 

A căscat o dată prelung şi, căscînd, a făcut cu degetul cel 
mare al miinii drepte la gură forma literii care se cheamă în 
greceşte Tau; aceasta de mai multe ori. Apoi a ridicat privirea 
spre cer şi a început să învîrtească ochii, ca o capră cînd o 
apucă durerile facerii. Tuşea şi răsufla adînc. A arătat că-i 
lipsesc nădragii, a băgat mina pe sub cămaşă şi s-a plesnit 
peste coapse, după care a pus genunchiul stîng la pămînt şi a 
rămas cu braţele încrucişate peste piept. 


Nasdecapră l-a privit cu luare-aminte, a ridicat mîna stingă 
cu degetele strînse pumn, lăsînd afară degetul cel mare şi 
arătătorul, apoi a culcat încet o unghie peste cealaltă. 

Pantagruel a tălmăcit astfel: 

- Am înţeles. Semnul pe care l-a făcut înseamnă căsătorie şi 
numărul treizeci după tabla lui Pitagora. Te vei însura. 

Întorcîndu-se către Nasdecapră, Panurge i-a spus: 

- lubitul meu temnicer, mîna mea cea dreaptă, zbirule, îţi 
mulţumesc ! Nasdecapră a ridicat din nou în sus mîna stingă, cu 
palma întinsă, răsfirind degetele cît putea mai mult. Pantagruel 
a spus: 

- Vrea să arate şi mai lămurit că te vei însura. Acesta e 
înţelesul numărului cinci. Nu numai că te vei logodi şi te vei 
cununa, dar vei trăi cu femeia ta înainte de nuntă. Pitagora 
spune că numărul 5 însemnează căsătorie, cununie şi 
împerechere săviîrşită, fiind alcătuit din 3 care e număr-prim ne- 
pereche şi din 2, care e număr-prim pereche, cum sînt femeia şi 
bărbatul împreunaţi unul cu altul. In Roma de altădată se 
aprindeau de ziua nunţii cinci lumînări de ceară, şi nu era 
îngăduit a aprinde mai multe, oricît de bogat ar fi fost neamul 
celor căsătoriţi. În vremile mai vechi, păgînii chemau asupra 
celor care se însoțeau ocrotirea a cinci zei sau a unui zeu cu 
cinci întruchipări deosebite: pe Jupiter, tatăl, pe Junona, 
ocrotitoarea nuntilor, pe Venus cea frumoasă, pe Pytho, zeiţa 
vorbirii alese şi pe Diana, pentru uşurarea durerilor facerii. 

- Ce băiat de ispravă e Nasdecapră al meu, a spus Panurge. 
Am să-i dăruiesc o moşie lîngă Cinais şi o moară de vînt la 
Mirebalais. 

Mutul s-a întors spre stînga şi a strănutat o dată cu atita 
putere, încît tot trupul i s-a cutremurat. 

- Ei drăcia dracului! a strigat Pantagruel. Asta ce mai vrea să 
zică? E semn rău! Nefericit vei fi în căsnicie! Strănutul (cum ne 
arată Terpsion) e unul din demonii lui Socrate. Dacă strănuţi 
spre dreapta, se cheamă că vei izbuti în cele hotărite, iar ceea 
ce vei întreprinde, cu bine vei începe şi vei duce la bun sfîrşit. 
Dacă strănuţi spre stînga, va fi dimpotrivă. 

- De ce alegi totdeauna faţa cea rea a lucrurilor? a spus 
Panurge. Le vezi pe toate de-a-ndoaselea, ca Davus. Eu unul nu 
mă las amăgit şi nu cred nici o iotă din acea scriere învechită a 
prea puţin cititului Terpsion. 


- Cu toate acestea, undeva în Cartea a doua Despre Zei, 
Cicero spune la fel, a răspuns Pantagruel. 

Panurge s-a întors spre Nasdecapră şi i-a făcut acest semn: 
Şi-a întors pe dos amîndouă pleoapele, a început să mestece din 
fălci la stînga şi la dreapta, scoţind limba afară pe jumătate. 
Apoi, deschizîind palma miinii stîngi, cu degetul mijlociu în 
palmă, a aşezat-o la despicătura nădragilor ; iar mîna dreaptă 
strinsă pumn, cu degetul cel mare în afară, a trecut-o pe 
subsuoară, pînă deasupra bucilor, pe locul căruia arabii îi spun 
al katim1. A făcut această mişcare de nouă ori. A noua oară şi-a 
îndreptat pleoapele, a contenit cu mestecatul fălcilor, a băgat 
limba în gură şi, uitîndu-se cruciş spre Nasdecapră, a început să 
bată din buze ca maimuţele sau ca iepurii cînd mănîncă ovăz 
înspicat. 

Nasdecapră, la rîndul lui, a ridicat palma dreaptă deschisă, a 
vîrît degetul cel mare, pe jumătate, între degetul mijlociu şi 
arătător, a întins degetul cel mic şi arătătorul ca pe două coarne 
şi le-a proptit pe buricul lui Panurge, mişcînd necontenit degetul 
cel mare. Şi-a plimbat mîna, rînd pe rînd, peste pîntecele, 
pieptul şi grumazul lui Panurge, apoi pe sub bărbie. l-a băgat 
degetul cel mare în gură, i-a frecat cu el nasul şi trecînd spre 
frunte l-a împuns, ca şi cum ar fi voit să-i scoată ochii. Panurge 
s-a supărat şi a încercat să-l dea la o parte, îmbrîncindu-l. Dar 
mutul şi-a văzut de treabă, pipăind cu degetul ochii, fruntea şi 
moţul scufiei lui Panurge. Panurge a strigat: 

- Ei, nebunule, dă-mi pace, că te snopesc ! Dacă mă mai 
necăjeşti mult, o să-ţi mut fălcile, mutule ! 

- Degeaba te răsteşti la el, trandafirule, că e surd, a spus 
fratele loan. Fă-i semn cu o ploaie de pumni în spinare. 

- Ce naiba vrea să spună meşterul Aliboron? Mi-a învineţit 
ochiul, lua-l-ar mama dracului! O să-i dau o porţie de scatoalce 
cu umplutură de ghionti, să se sature ! 


1 Al katim - sacrul. 


Apoi i-a întors spatele, trimiţîindu-i în semn de rămas bun 
cîteva pîrţuri. Mutul văzînd pe Panurge că vrea să plece, l-a oprit 
în loc şi i-a făcut semnul acesta: 

A lăsat braţul drept cît a putut mai jos, pînă aproape de 
genunchi şi a închis pumnul, băgind degetul cel mare între 


degetul arătător şi cel mijlociu. Şi-a frecat cotul drept cu mîna 
stingă şi tot frecîndu-l a ridicat mîna pînă peste cot; apoi a lăsat- 
o în jos şi iar a ridicat-o de mai multe ori, pînă cînd i-a pus-o lui 
Panurge sub ochi. 

Panurge, ieşindu-şi din fire, s-a repezit cu pumnii asupra 
mutului, dar dînd cu ochii de Pantagruel, s-a oprit. Pantagruel a 
spus: 

- Dacă numai aceste semne te-au supărat, ce vei face atunci 
cînd prezicerea lor se va îndeplini? Adevărul iese totdeauna la 
iveală, ca untdelemnul deasupra apei. Mutul arată şi spune, că 
te vei însura, vei fi înşelat, bătut şi jefuit. 

- De însurat mă voi însura. Atit. Celelalte sînt nişte născociri, 
pe care nici nu vreau să le iau în seamă. Fă-mi, rogu-te, 
plăcerea şi crede că n-a fost nicicînd om pe lume, care să aibă la 
cai şi la femei mai mult noroc decit mi-a fost hărăzit mie. 


CAPITOLUL XXI 
Cum a cerut Panurge sfatul unui bătrîn cîntăreţ francez, 
numit Rimanogrobis 


- Nu mi-am închipuit niciodată să am de-a face cu un om atit 
de încăpăţinat, a spus Pantagruel. Nu vrei cu nici un preţ să ieşi 
dintr-ale tale. Şi totuşi, ca să te lămureşti cumsecade, va trebui 
să baţi la toate porţile. lată ce socotesc eu că e bine să faci. Ştii 
că lebăda, care e pasărea sfîntă a lui Apolo nu cîntă decit în 
clipa morţii. Îndeosebi cele de pe apa Meandrei din Frigia (spun 
acestea, fiindcă Elian şi Alexandru Mindius ar fi văzut prin alte 
părţi lebede care mor fără să cînte). Cîntecul lebedei e aşadar 
un semn neîndoielnic al sfirşitului ei apropiat. Nici o lebădă nu 
moare înainte de a cînta. Aşijderea poeţii (care sînt şi ei ocrotiţi 
de Apolo), cînd simt că li se apropie clipa din urmă, au darul 
profeţiei şi pot să prevestească întîmplările viitoare. Am auzit de 
altminteri, că orice om bătrîn, înainte de a-şi da obştescul sfîrşit, 
presimte ce se va întîmpla după moartea lui. Mi-aduc aminte că 
Aristofan spune, în nu ştiu care din comediile lui, că bătrînii au 
darul ghicirii, ca şi Sibilele. Cînd stai pe malul mării şi priveşti 
departe pînzele 

plutind în zare, te rogi în gînd pentru norocoasa întoarcere a 
corăbierilor şi a călătorilor care înfruntă largul; iar de îndată ce îi 
vezi apropiindu-se, le faci semn cu mîna, le spui bun sosit şi te 


bucuri că au ajuns sănătoşi acasă. Tot astfel îngerii, eroii şi 
duhurile bune (cum spune Plato) cînd văd pe om apropiindu-se 
de ţărmul nefiinţei, lîngă limanul miîntuirii, al liniştii şi al păcii, 
departe de frămîntările şi încercările pămînteşti, îi spun bun- 
venit, îl mîngiie şi îi vorbesc, împărtăşindu-i, cu o clipă mai 
curînd, însuşirea lor de a vesti ce va să fie. N-am să-ţi vorbesc 
despre cei vechi, de Isac şi de lacob, de Patrocle şi de Ahile, de 
Polimnestra lui Agamemnon şi a Hecubei, de Rodianul pe care îl 
pomeneşte Posidonios, de Calamus, indianul lui Alexandru cel 
Mare, şi de atiţia alţii; mă mulţumesc să-ţi aduc aminte de vitea- 
zul cavaler Guillaume de Bellay, fie-iertatul senior din Langey, 
care a murit pe muntele Tarara în a zecea zi a lunii ianuarie a 
anului 1543. Cu două-trei ceasuri înainte de a se sfirşi, ne-a 
prezis în cuvinte bărbăteşti, cu înţeles limpede şi în deplină 
linişte, cele ce ne aşteptau în viitor, şi de-atunci s-au întîmplat, 
după cum e adevărat că în clipa aceea profeţiile lui nu ni se 
păreau nici ciudate, nici înfricoşătoare, fiindcă nici un semn 
prevestitor de rău nu întrezăream. Aici, aproape de noi, lîngă 
Villaumere, trăieşte un om în vîrstă şi poet, numit Rimanogrobis, 
care a luat de nevastă pe Guramare, mama frumoasei Bazilica. 
Am auzit că s-ar afla în ultimele ceasuri ale vieţii lui. Să mergem 
la dînsul şi să-i ascultăm cîntecul. Poate că vei afla de la el ceea 
ce te frămîntă, iar prin gura lui, Apolo te va lumina. 

- Primesc, a spus Panurge. Să ne grăbim, Epistemon, ca nu 
cumva moartea să ajungă înaintea noastră. Vii cu noi, frate 
loane? 

- Viu, de hatîrul tău, porumbelule, a răspuns fratele loan, că- 
mi eşti drag ca lumina ochilor! 

Au pornit la drum fără zăbavă şi ajungînd la casa poetului, l- 
au aflat pe bunul moşneag trăgînd să moară, dar vesel, cu 
chipul senin şi cu lumină în priviri. 

Panurge, dîndu-i bineţe, i-a pus în degetul mijlociu de la 
mîna stingă un inel de aur cu un safir mare turcesc, apoi, cum 
obişnuia Socrate, i-a dăruit un cocoş alb de toată frumuseţea, 
care a sărit pe pat şi bătînd din aripi a început să cînte cu tot 
glasul. Panurge l-a rugat pe bătrînul poet să-l asculte şi să-i 
spună ce gindeşte despre gîndurile lui de însurătoare. 

Rimanogrobis a cerut hirtie, cerneală şi condei, care i-au fost 
aduse fără întîrziere. Apoi a scris cele ce urmează: 

însoară-te, nu te-nsura; 


Dacă te-nsori, n-ai să greşeşti. 
Neînsurat, tot bine eşti. 

Să hotărăşti după noroc, 
Mergi înainte, stai pe loc, 

Aşteaptă dacă te grăbeşti, 

însoară-te, nu te-n... 

în post mănîncă de optori, 

la şi desfă ce-ai început, 

Fă iar la loc ce-ai desfăcut, 
Fii sănătos, trăieşte, mori... 

însoară-te, nu te-n... 

Le-a dat aceste stihuri şi le-a spus: 

- Mergeţi cu bine, copii. Atotputernicul să vă aibă în paza lui 
şi să nu-mi mai bateţi capul cu nici un fel de întrebări. Astăzi, în 
cea din urmă zi a lunii mai şi a vieţii mele, am dat afară din 
casă, cu mare trudă şi osteneală, o puzderie de jivine 
supărătoare, scîrnave şi împuţite, negre, vărgate, roşcate, albe, 
cenuşii şi pestriţe, care nu mă lăsau să mor în pace, şi, cu în- 
țepături de muscă, împunsături de scorpie şi biziit de bondari 
îmi tulburau gîndurile senine cu care rizind mă desfătam, 
simțind şi preţuind marea fericire pe care bunul Dumnezeu o 
dăruieşte pe cealaltă lume aleşilor şi credincioşilor lui, acum şi 
pururea şi-n veacul veacurilor, amin ! Feriţi-vă din calea lor şi să 
nu vă asemănaţi cu ele; nu mă mai plictisiţi şi daţi-mi, vă rog, 
pace... 


CAPITOLUL XXII 
Cum a luat Panurge apărarea călugărilor-cerşetori 


Părăsind locuinţa lui Rimanogrobis, Panurge a spus, ca şi 
cum o mare teamă l-ar fi cuprins: 

- Doamne sfinte, îmi vine a crede că omul acesta e un 
eretic ! Naiba să mă ia, de n-o fi aşa ! L-aţi auzit cum clevetea 
împotriva călugărilor-cerşetori, şi cum îi vorbea de rău pe 
iacobini şi pe franciscani, cele două jumătăţi ale lumii creştine, a 
căror învirtire girognomică, ca pe două filopendule ale cerurilor, 
face să se rotească în jurul aceluiaşi punct homocentrical 
maşina matagrabolică a bisericii romane, de cite ori se 
poticneşte în vreo greşeală sau erezie. Ce rău au putut să-i facă 
sărmanii capuţini şi cordelieri? Nu sînt şi-altminteri destul de 


urgisiţi, bieţii de ei? Nu sînt afumati şi parfumati cu destule 
necazuri, amăriţii mîncători de peşte? Spune după cugetul tău, 
frate loane: curăţitu-s-a el de păcate, şi putea-va trece în lumea 
drepţilor cu sufletul mîntuit? Nici pomeneală ! Moare blestemat, 
Dumnezeule mare, purtînd în cîrcă o mie de diavoli! Să se apuce 
el să ponegrească pe vrednicii stilpi ai bisericii! Asta se cheamă 
cîntec? Nu pot să-mi viu în fire ! E un păcătos, care pingăreşte 
credinţa ! Simt că înnebunesc ! Uf ! 

- Nu-mi pasă de călugări, nici cît negru sub unghie, a răspuns 
fratele loan. Birfesc pe toată lumea, iar lumea le plăteşte cu 
aceeaşi măsură. Să le fie de bine ! la arată ce-a scris. 

Panurge a citit cu luare-aminte stihurile bătrinului cîntăret, 
apoi a spus: 

- Vorbeşte într-aiurea bietul beţiv. Eu îl iert, fiindcă e cu un 
picior în groapă. Am putea să-i întocmim epitaful. l-am văzut 
răspunsul şi m-am lămurit buştean. Ascultă, Epistemon, băiete, 
tu ce-ai priceput? E un sofist, un vorbă-lungă şi un neştiutor. 
Răspunsurile lui sînt în doi peri: disjunctive, cum se zice. Oricum 
ar ieşi lucrurile, se cheamă că a spus adevărat... măcar pe 
jumătate. Ce măscărici! Sfîntul lago de la Bressuire din aceeaşi 
spiţă se trăgea. 

- Marele ghicitor Tiresias, a răspuns Epistemon, îşi începea 
toate profeţiile spunînd: „Cele ce îţi voi arăta, se vor întîmpla 
sau nu se vor întîmpla". Aşa vorbeşte orice proroc chibzuit. 

- Şi cu toate acestea, Junona i-a luat vederea. 

- Da, a răspuns Epistemon, de necaz că dezlegase mai bine 
decit ea o întrebare a lui Jupiter. 

- Dar, a întors din nou vorba Panurge, ce diavol îl stăpîneşte 
pe meşterul Rimanogrobis, care fără nici un temei ponegreşte 
pe preasărmanii şi preafericiţii fraţi iacobini, minoriţi şi 
franciscani? Sînt foarte supărat din pricina aceasta şi trebuie să 
v-o spun. A păcătuit greu. Sufletul lui se va duce dracului! 

- Nu te înţeleg, a spus Epistemon. La rîndul meu sînt destul 
de miîhnit, că pui pe seama fraţilor-cerşetori cele ce-a pomenit 
bunul moşneag despre jivinele negre, vărgate şi celelalte. După 
judecata mea, el a vrut să arate cu totul altceva. A vorbit 
limpede şi lămurit despre purici, ploşniţe, păduchi, muşte, ţinţari 
şi alte gîngănii, care sînt unele negre, altele roşcate, cenușii, 
cafe-nii sau galbene, tot atît de neplăcute, de sicîitoare şi de 
plicticoase pentru oamenii sănătoşi ca şi pentru cei bolnavi. 


Poate că o fi avînd limbrici! Poate că pătimeşte, la miini şi la 
picioare, de muşcăturile acelor şopirle mici şi pistruiate, cărora 
arabii le spun venes meden; o boală foarte răspîndită în Egipt şi 
pe țărmurile Mării Roşii. Faci rău că răstălmăceşti vorbele lui, 
nedreptăţind deopotrivă pe cîntăret şi pe fraţii călugări. Se 
cuvine a da totdeauna cuvintelor înţelesul lor cel bun. 

- O să mă înveţi dumneata pe mine de unde sare puricele!a 
spus Panurge. Pentru Dumnezeu, ţi-am spus că e eretic ! Un 
eretic reformat, clavelat, bun de pus pe foc, să ardă ca un ornic 
11 Zece mii de draci îi duc mugetul, ştii unde? 


1 La începutul Reformei, un ceasornic construit de 
hughenotul Clavel ar fi fost ars pe rug în virtutea unei sentinţe a 
Inchiziției. 


Drept sub scaunul găurit al Proserpinei, în haznaua iadului, 
unde îşi deşartă dumneaei clistirele, pe partea stingă a 
cazanului celui mare, la zece paşi de gheara lui Lucifer, lîngă 
odaia cea neagră a lui demiurg, Păcătosul ! 


CAPITOLUL XXIII 
Panurge vrea să se întoarcă înapoi la Rimanogrobis 


- Să ne întoarcem şi să-l mustram pentru a-l mîntui, a spus 
mai departe Panurge. În numele Domnului-Dumnezeului nostru, 
să mergem! Pierzindu-şi viaţa trupească, să nu-şi osîndească şi 
sufletul. Întru izbăvirea păcatelor sale, să-l facem să-şi ceară 
iertare de la călugării în viaţă şi de la cei care nu mai sînt; să 
stăm martori ai pocăinţei lui, ca să nu fie, după moarte, trecut 
printre eretici, cum au făcut călugării farfadeţi cu femeia judelui 
din Orleans. Pentru a-i îndemna să uite vătămarea ce li s-a adus, 
vom cere cuvioşilor părinţi de la toate mănăstirile din ţară să 
slujească acatiste şi leturghii, să facă rugăciuni şi parastasuri, 
iar în ziua morţii lui să-şi primească cinci porţii de mîncare; 
plosca cea mare, plină cu vinul cel mai bun, să salte de la o 
treaptă a cinului la alta, şi nu numai la masa călugărilor şi a 
fraţilor laici, ci şi la aceea a preoţilor, a diaconilor, a dascălilor şi 
a paracliserilor. Poate că astfel se va îndura Dumnezeu să-l ierte 
! Ei, m-am întins cu vorba şi am început să bat cîmpii. Nu mă 
duc ! Să mă ia naiba dacă m-oi duce. Toată casa, Doamne iartă- 


mă, trebuie să-i fie plină de diavoli! Parcă-i văd trăgîndu-se de 
păr şi luîndu-se la bătaie, care să se înfrupte mai întîi din 
sufletul lui Rimanogrobis şi să-l ducă pe tavă lui signor Lucifer. 
Nu-mi mai bateţi capul, că nu merg. Dracul să mă ia, dacă oi 
merge ! De unde ştiu eu, că din greşeală, qui pro quo, diavolii, 
în loc să-l ducă pe Rimanogrobis, n-o să pună gheara pe bietul 
Panurge? Au mai vrut de cîteva ori să mă înhaţe, zicînd că sînt 
pîrlit şi plin de datorii. Daţi-vă la o parte, că nu mai merg! 
Tremură inima în mine cînd mă gîndesc, că m-aş putea trezi în 
mijlocul cetelor de draci flămînzi, draci negustori de suflete, 
draci care stau la pîndă! Lăsa-ţi-mă ! Mă prind pe ce vreţi că nici 
un iacobin, nici un carmelit, nici un cordelier n-o să vină la 
înmormîntarea lui. Foarte bine fac, de vreme ce după moarte 
nimic nu le-a lăsat. Mai bine să mă ia dracul, decît să-l mai văd! 
Dacă moare blestemat, cu atît mai rău pentru el. De ce-a 
clevetit împotriva cuvioşilor părinţi ai bisericii? De ce i-a luat la 
goană, în ceasul cînd avea mai mare nevoie de ajutorul lor, de 
sfintele lor rugăciuni şi de duhovniceasca lor mustrare? De ce nu 
le-a lăsat după moarte măcar citeva fărimituri de-ale gurii, o 
mîncărică bună, o gustare pe limbă, pentru a potoli cît de cît 
foamea acestor sărmani muritori, care n-au pe lume decit viaţa? 
Să meargă cine o pofti; naiba să mă ia dacă m-oi duce! Cum m- 
o vedea, pune împieliţatul mîna pe mine! Mai vedeţi de altul. 
Spălaţi putina! Frate loane, vrei să te ia pe sus o mie de draci? 
Fă trei lucruri, după cum îţi spun. Mai întîi, lasă-mi mie punga, 
fiindcă pe tine crucea te apără îndestul de farmece; s-ar putea 
s-o păţeşti, cum a păţit-o perceptorul din Coudray, unul Jean 
Dodin, la vadul Vedei, mai demult, cînd nişte ostaşi în trecere 
rupseseră podul. Perceptorul adică, întîlnindu-se pe malul apei 
cu fratele Adam Cuscoil, un frate franciscan din Mirebeau, i-a 
făgăduit un rînd de straie noi, dacă îl va trece giîrla purtîndu-l pe 
umeri ca pe-o oaie moartă; că era altminteri călugărul un mîrlan 
voinic şi zdravăn. Zis şi făcut! Fratele Cuscoil s-a suflecat pînă la 
buric şi l-a luat în spate pe nevoiaşul Dodin, ca pe un sfint 
Cristofor, mic şi drăgălaş. (Aşa l-a dus Enea în cîrcă pe tatăl său 
Anchise, cînd cu războiul din Troia.) Fratele Adam a intrat în 
apă, cîntînd cu glas frumos Ave maris stella1. Ajungînd pe la 
mijlocul vadului, unde e locul mai adînc, cam prin dreptul morii, 
călugărul l-a întrebat pe perceptor, dacă are bani asupra lui? 
Perceptorul i-a răspuns că duce cu el o teşcherea plină şi nu va 


uita să-şi ţină făgăduiala. - „Cum aşa? s-a supărat fratele 
Cuscoil, ştii bine că după legile călugăreşti n-avem voie să 
purtăm bani cu noi. M-ai făcut, nefericitule, să cad în păcat şi va 
fi rău de tine ! De ce nuţi-ai lăsat turbinca la moară? Pedepsit 
vei fi pentru aceasta! Şi cînd te voi vedea în biserică la 
Mirebeau, pe năsălie, o să-ţi cînt de la miserere pînă la vitulos2, 
toată slujba !" Apoi, zvirlindu-l de pe umeri, l-a lăsat să cadă în 
apă cu capul la fund. Aşadar, frate loane, dacă vrei să te ia 
dracul mai uşor, adu punga încoace şi leapădă crucea. 
Altminteri te afli în mare primejdie. Avînd bani asupra ta şi 
purtînd cruce, diavolii te vor izbi de cine ştie ce colţ de stîncă, 
cum fac vulturii cînd vor să sfărime broaştele țestoase (dovadă 
capul pleşuv al poetului Eschil). Vei suferi, prietene, şi o să-mi 
pară rău. Sau te vor lăsa să cazi în mare, undeva departe, cum 
s-a prăbuşit Icar, iar marea aceea se va numi mai tîrziu a 
Spintecătorului. În al doilea rînd să-ţi plăteşti datoriile; diavolilor 
nu le plac datornicii. Îi văd cum se poartă cu mine, blestemaţii ! 
Au început să-mi dea tircoale şi să-mi spună vorbe dulci, ceea 
ce nu se întîmpla pe vremea cînd eram dator. Sufletul 2 
datornicului e stricat şi miroase rău; nu-i pe gustul diavolului. In 
sfîrşit, în anteriul tău semet, întoarce-te la cîntăreţ; 


1 Slavă ţie, stea a mării (lat.). 
' Psalmul care începe cu miserere şi se sfirşeşte cu vitulos 
era cîntat de călugări în timp ce se flagelau. 


la-o întins pe calea dreaptă, Rimanogro bis te-aşteaptă ! 

lar dacă astfel dichisit nu te-or lua în cîrcă o mie de draci, 
plătesc o oală plină din vinul cel mai bun ! Nu încerca să mă iei 
cu tine, că nu merg. Să n-avem vorbe. Dă-te la o parte, că nu 
merg. Să fiu al naibii, dacă merg! 

- Nici că mi-ar păsa, a spus fratele loan, dacă aş avea sabia 
cu mine ! 

- Drept ai vorbit şi cu temei, ca unul care cunoaşte ştiinţa 
despre draci. Pe vremea cînd învăţam carte la Toledo, 
reverendisimul părinte întru diavoli, Picatris, predicator la şcoala 
de diavologie, ne spunea că dracii se tem de strălucirea tăişului 
de sabie, ca de lumina soarelui. lată de ce, cînd Hercule a 
coborit în infern cu pielea leului pe umăr şi cu măciuca în mină, 
nu i-a înfricoşat pe diavoli atît de rău, ca Enea mai tîrziu, cu 


platoşa lui sclipitoare şi cu sabia bine curăţită de rugină, cum îl 
sfătuise oracolul din Cumes. De aceea, poate, seniorul Jean- 
Jacques din Chartres, simțind că i se apropie sfîrşitul, a cerut 
sabia, şi cu sabia în mînă a murit, luptînd ca un viteaz cavaler în 
jurul patului împotriva liotei de draci, care venise să-i aţie calea 
spre mormiînt. lar dacă îi vei întreba pe masoreţi şi pe cabalişti, 
pentru ce nu îndrăznesc diavolii să intre în rai, îţi vor răspunde 
că la o poartă stă de strajă un arhanghel, ţinînd în mînă o sabie 
de foc. În ceea ce mă priveşte întemeindu-mă pe adevărata 
diavologie a învăţaţilor din Toledo, recunosc că dracii nu pot fi 
ucişi cu lovituri de sabie, dar spun şi susţin, că sufăr dacă sînt 
retezaţi în două, cum ai tăia o flacără cu spada sau o trimbă de 
fum des şi întunecat. Astfel încrestaţi, ei urlă ca nişte draci ce 
sînt, căci tăietura e dureroasă a-naibii! Cînd două oştiri se 
înfruntă şi se lovesc, de unde crezi tu, puţoiule, că se ridică 
larma cea cumplită care se aude? Ce răsună pînă în marginea 
zărilor? Strigătele luptătorilor? Zăngănitul zalelor? Şuieratul 
săbiilor? Ciocnirea ghioagelor? Freamătul lăncilor? Piriitul 
suliţelor rupte? Grindina tobelor? Chemarea trimbiţei? Gemetele 
răniților? Trăsnetul puştilor? Bubuitul tunurilor? Nechezatul 
cailor? Bineînţeles, nimic nu lipseşte; dar zgomotul cel mai 
asurzitor şi gălăgia cea mai mare o fac dracii, care urlă şi se 
chinuiesc în învălmăşeală, pîndind sufletele celor căzuţi. Făptura 
lor nevăzută şi una cu văzduhul, tăiată în două de sabie pe 
negîndite, suferă durere, ca şi un argat din curte, care vine să 
ciupească bucăţile de slănină din frigare, iar bucătarul îi trage 
una cu coada lingurii peste mînă. Ei ţipă şi se vaită ca nişte 
draci, ca însuşi zeul Marte, cînd fu rănit de Diomed în faţa Troiei. 
Homer ne spune că a strigat mai tare şi mai înfricoşat decît zece 
mii de glasuri omeneşti laolaltă. Am vorbit despre platoşe 
strălucitoare şi săbii de foc. Nici paloşul tău nu preţuieşte mai 
puţin. Lăsatu-l-ai însă în părăsire, nu l-ai folosit şi a ruginit, drept 
să-ţi spun, mai rău decit încuietoarea unei cămări fără stăpin. 
Din două una, frate loane: sau freac-o de rugină, vitejeşte, sau 
las-o aşa ruginită; dar fii cu ochii în patru, dacă ai de gind să te 
întorci la casa lui Rimanogrobis. Eu, unul, nu merg ! Al naibii să 
fie care-o merge ! 


CAPITOLUL XXIV 
Cum a cerut Panurge sfatul lui Epistemon 


Plecînd din Villaumere şi făcînd calea întoarsă spre curţile lui 
Pantagruel, Panurge i-a spus lui Epistemon: 

- Dragă cumetre şi bătrîne prietene, vezi în ce tulburare a 
sufletului mă aflu. Dumneata, care cunoşti atitea leacuri, n-ai 
vrea să-mi vii într-ajutor? 

Epistemon a folosit această împrejurare pentru a-i spune cit 
de rău priveşte lumea purtarea lui schimbată; l-a sfătuit să bea 
un ceai de siminichie ca să-şi deşerte supărarea, şi să-şi 
îmbrace veşminte obişnuite. 

- Epistemon, frăţioare, după cum bine ştii, mă bate gindul să 
mă însor; dar teamă mi-e să nu port coarne şi să fiu nefericit în 
căsnicie. lată de ce m-am juruit sfîntului Francisc cel Tînăr 
(căruia i se închină la Plessis-les-Tours femeile, mulţumindu-i că 
a întemeiat o tagmă călugărească atît de plăcută lor), m-am 
legat cu jurămiînt, zic, să port ochelari la scufie şi să umblu fără 
nădragi, pînă voi lămuri îndoiala care mă munceşte. 

- Vesel şi drăgălaş legămiînt! a spus Epistemon. Mă mir că nu 
ţi-ai venit încă în fire şi nu te-a întors din această rătăcire, 
redînd minţii tale judecata firească. Auzindu-te vorbind, mi-am 
adus aminte de argivii cei pletoşi, care, pierzind la Thyreea 
războiul împotriva lacedemonienilor, au jurat să umble tunşi 
chilug, pînă în ziua cînd îşi vor redobîndi cinstea şi pămînturile 
pierdute. Asemeni fu legămîntul glumeţului spaniol Michel Doris, 
care a umblat toată viaţa cu zale la un singur picior. Şi nu ştiu 
care din ei ar fi mai vrednic să poarte scufia verde-galbenă, cu 
urechi de iepure? Acel vestit luptător, sau Enguerrant însuşi, 
cronicarul care a pus întîmplarea cu pricina într-o poveste lungă, 
sucită şi plicticoasă, nesocotind întru totul legile meşteşugului 
de-a povesti, aşa cum le arată filozoful din Samosate, Lucian. 
Pornind cu cititul acelei cronici, ai putea crede că e vorba despre 
începutul unui război cumplit sau despre o schimbare deosebită 
în soarta popoarelor ; iar cînd colo, pînă la urmă, o batjocură se 
alege: şi din blîndul cavaler, şi din englezul care l-a stîrnit la 
luptă, şi din Enguerrant, cronicarul lor flecar, umflat ca o oală cu 
muştar. La fel a rămas de batjocură şi muntele, despre care 
scrie Horaţiu că se văita ca o muiere în durerile facerii; auzindu-i 
gemetele, lumea s-a strîns la poalele lui, aşteptind naşterea 
minunată a unui uriaş cum nu s-a mai pomenit; şi ce să vezi? 
Muntele s-a scremut, un biet şoricel a născut, şi de risul lumii s-a 


făcut! 

- Mie nu-mi vine să rîd de loc, a spus Panurge. Cine o ride, 
gura să i se strimbe! Eu, unul, îmi voi ţine legămiîntul. Noi doi, 
frate Epistemone, ne-am jurat unul altuia, pe Jupiter şi pe 
Philios, credinţă şi prietenie. Sfătuieşte-mă, ce să fac? Să mă 
însor sau ba? 

- Intrebarea mi se pare foarte anevoioasă, a răspuns 
Epistemon, şi nu mă simt în stare s-o dezleg. Spun şi eu vorba 
bătrînului Hipocrat din Lango: „E boală greu de lămurit". Îmi 
umblă prin minte destule întorsături de cuvinte, pentru a 
răspunde într-un fel ori altul îndoielilor care te frămîntă, dar nici 
una din ele nu mă mulţumeşte. Filozofii din şcoala lui Plato spun, 
că fiecare dintre noi poartă în el un genius, iar cine se pricepe să 
stea de vorbă cu el, ştie ce soartă îl aşteaptă. Eu n-am pătruns 
destul de bine această filozofie şi nici nu te sfătuiesc să te 
încrezi în ea. E prea amăgitoare. Am văzut ce a pătimit de pe 
urma ei un cavaler plin de rîvnă şi doritor de a şti, din ţara 
Estanguriei. Una la mînă ! Şi mai e ceva. Dacă ar mai stăpini 
asupra lumii oracolul lui Jupiter din Amon; oracolele lui Apolo din 
Lebadia, Delphos, Delos, Cyra, Patara, Tegyra, Prenesta, Lycis, 
Colophon şi de la fîntîna Castaliei, lîngă Antiohia, în Siria; 
oracolul lui Mercur la Patras; al lui Apis în Egipt; al lui Serapis la 
Canoba; al lui Faun în Melania; al lui Mopsus în Cilicia; al lui 
Orfeu la Lesbos; al lui Torophonius în Leucadia - aş fi de părere 
(sau poate tot n-aş fi) să mergi să le asculţi hotărîrea în privinţa 
celor ce ţi-ai pus de gînd. Dar bine ştii, că toţi aceia au amuţit şi 
tac precum peştii, de cînd s-a ivit în lume împăratul-mîntuitor, la 
vederea căruia toţi oracolii s-au risipit, cum dispar la lumina zilei 
spiriduşii, vrăjitoarele, stafiile, farfadeţii şi toate duhurile 
întunericului. lar dacă, totuşi, acei oracoli ar mai fi, nu te-aş 
îndemna să iei drept bune răspunsurile lor. Prea mulţi au fost 
aceia care s-au înşelat. Îmi amintesc că Agripina a pus în fiare 
pe frumoasa Lolia, care întrebase oracolul lui Apolo Clasius dacă 
împăratul Claudiu va lua-o de soţie. Surghiunită a fost din 
pricina aceasta, apoi mişeleşte dată morţii. 

- Să facem altminteri, a spus Panurge. Nu departe de Saint- 
Malo sînt ostroavele Ogive; să mergem acolo, după ce vom cere 
încuviințarea regelui nostru. Într-unul din acele patru ostroave şi 
anume în cel mai apropiat de soare-apune, trăiesc, după cum 
am citit în nişte cărţi vechi şi vrednice de crezare, o seamă de 


ghicitori şi de proroci. Într-o peşteră de aur se află întemnițat 
Saturn, legat în strălucitoare cătuşe de aur şi hrănit cu ambrozia 
şi nectarul ceresc, pe care i le aduc din belşug în fiece zi nu ştiu 
ce soi de păsări (poate că sînt corbii, care l-au hrănit în deşert 
pe sfîntul Pavel, cel dintii pustnic al lumii). El prezice lămurit 
soarta tuturor celor care vor să ştie ce le va aduce ziua de 
mîine. Căci nici ursitoarele nu torc un singur fir, iar Jupiter nu 
cugetă şi nu hotărăşte nimic, fără ca bătrînul, dormind, să nu 
afle. Ne vom osteni mai puţin, şi mă voi lămuri în privinţa 
îndoielilor mele. 

- E o poveste cusută cu aţă albă şi o minciună gogonată, a 
spus Epistemon. Nu merg! 


CAPITOLUL XXV 
Cum a cerut Panurge sfatul lui Herr Trippa 


- Ascultă aici, a vorbit mai departe Epistemon. lată ce 
gîndesc că ar trebui să faci, înainte de a ne reîntoarce la regele 
nostru. În apropiere de ostrovul Bouchart locuieşte Herr Trippa. 
Omul acesta, care cunoaşte de-a fir-a-păr astrologia, 
geomancia, necromancia, chiromancia, metopomancia şi alte 
asemenea fierturi, prezice tot ce se va întîmpla de azi înainte. 
Să ne sfătuim cu el asupra îngrijorărilor care te muncesc. 

- N-am nici o cunoştinţă despre prezicerile lui. Atît pot să 
spun, că într-o zi, pe cînd vorbea despre filozofie cu regele 
nostru în palat, am văzut cum slugile din curte îi înghesuiau 
nevasta (frumugşică altminteri) pe sub scară şi între uşi. lar 
dumnealui, care iscodeşte fără ochelari toate ungherele cerului 
şi-ale pămîntului, care ştie tot ce-a fost, ce este şi ce va fi, pe 
nevastă-sa n-o vedea cum îşi dădea poalele peste cap ! Şi nici 
măcar din zodiac n-a aflat. Dar dacă vrei să-i cerem sfatul, eu n- 
am nimic împotrivă. Să mergem. De la oricine mai ai cîte ceva 
de aflat. 

A doua zi de dimineaţă au ajuns la casa lui Herr Trippa. 
Panurge i-a dus în dar o blană de lup, o sabie grea cu miner 
aurit şi cu teaca îmbrăcată în catifea, precum şi cincizeci de 
îngeraşil frumoşi, de aur. Apoi s-a sfătuit cu el, prieteneşte, 
asupra celor ce-i stăteau pe suflet. 

Herr Trippa l-a privit drept în ochi şi i-a spus: i 

- Toată înfăţişarea ta e aceea a unui soţ înşelat. Inşelat fără 


ruşine, de ris şi de batjocură. 

Uitîndu-se apoi cu de-amănuntul în palma lui Panurge, a 
vorbit mai departe: 

- Această cută uşoară, pe care o văd deasupra Muntelui lui 
Jupiter, nu se găseşte decit în palma unui încornorat. 

A luat în mînă un stilet, a însemnat cu el mai multe puncte, 
apoi, unindu-le între ele după socotelile geomanciei, a zis: 


1 Îngeraş - monedă cu chipul arhanghelului Mihail. 


- Adevărul adevărat este că vei fi înşelat la puţină vreme 
după nuntă. Ghicitorul i-a cerut apoi lui Panurge horoscopul zilei 
lui de naştere. Panurge i l-a spus, iar Herr Trippa i-a întocmit 
numaidecit casa cerului, cu toate despărţiturile ei, privindu-i 
îndeaproape aşezarea şi întreita ei înfăţişare. A oftat din greu şi 
a vorbit: 

- Ţi-am arătat dintru început, prea lămurit, că nevasta te va 
înşela; e un destin de care nu poţi să scapi. lată aci întărirea 
celor ce ţi-am prezis. Nu mai încape nici o îndoiala: vei fi 
încornorat! Femeia ta te va bate şi, pe deasupra, te va fura, căci 
zăresc în a şaptea despărţitură tot felul de semne necurate şi 
chipuri purtătoare de coarne, ca Aries, Taurus, Capricornul şi al- 
tele, în a patra despărţitură se desluşeşte amurgul lui Jupiter şi 
aşezarea în patru unghiuri a lui Saturn, însoţit de Mercur. O să fii 
scărmănat zdravăân, omule bun! 

- Frigurile să te scuture, nebun bătrîn, nerod afurisit ce eşti! 
i-a răspuns Panurge. Cînd o porni alaiul încornoraţilor, pe tine o 
să te aleagă să porţi în frunte praporul breslei! la priveşte, ce 
neg mi-a ieşit între degete. 

A întins spre Herr Trippa două degete ale miinii drepte, 
desfăcute ca nişte coarne, şi i-a spus lui Epistemon: 

- ÎI vezi? Asta-i faimosul Ollus, despre care spune Marţial că 
stătea să descoasă necazurile altora, în vreme ce nevastă-sa îşi 
făcea de cap cu golanii. Era mai nepricopsit decit Irus, 
cerşetorul, dar se ţinea mindru, arţăgos şi ciufut, parcă ar fi 
purtat în el o mie de draci. Hai să mergem. Să-l lăsăm cu diavolii 
lui pe acest nebun de legat, să aiureze pînă n-o mai şti de el! Nu 
pot să cred că dracii se învoiesc să slujească unui asemenea 
miîrlan. N-a învăţat nici cea dintii poruncă a filozofiei, care 
spune: „Cunoaşte-te pe tine însuţi!" El zăreşte paiul din ochiul 


altuia, dar biîrna din ochiul lui n-o vede. Despre un astfel de 
polipragmonl pomeneşte Plutarh. Aşa era vrăjitoarea Lamia, 
care cînd se afla în mijlocul mulţimii sau într-o casă străină avea 
văzul mai pătrunzător decit al uliului, dar cînd se întorcea acasă, 
era mai oarbă decit o cîrtiţă; nimic nu vedea baba, fiindcă de 
cîte ori intra la ea în odaie, îşi scotea ochii din cap, ca pe nişte 
ochelari, şi-i băga într-o gheată agăţată în cui lîngă uşă. 

Herr Trippa a luat în mînă o ramură de tamarisc. 

- De data asta a nimerit-o, a spus Epistemon. Nicander ne 
învaţă că este o iarbă prevestitoare. 

Herr Trippa a vorbit: 

- Doreşti, poate, să ajungi la cunoaşterea adevărului cu 
ajutorul piromanciei şi aeromanciei, pe care atît de mult o laudă 
Aristofan în Norii lui? Vrei să încercăm cu hidromancia şi 
leconomancia, pe care le proslăveau asirienii şi le folosea 
Ermoleo Barbaro? 


1 Care se amestecă în toate. 


Îţi voi arăta într-o găleată cu apă pe nevastă-ta giugiulindu- 
se cu doi vlăjgani! 

- Cînd îţi vei băga nasul în curul meu, să nu uiţi să-ţi scoţi 
ochelarii, i-a spus Panurge. 

- Sau să întrebăm catoptromancia, cu ajutorul căreia Didius 
Julianus, împăratul romanilor, a prevăzut tot ce avea să i se 
întîmple? N-ai nevoie de ochelari. O s-o vezi pe nevastă-ta 
hîrjonindu-se cu ibovnicii, mai limpede decit ţi-aş arăta-o în 
fîntina templului Minervei de la Patras. Vrei, poate, să încercăm 
cosciomancia, pe care cu atita cinste o foloseau romanii la 
sărbătorile lor? la un ciur şi o pereche de foarfeci, şi vei zări pe 
toţi diavolii ţinînd adunare. Ce alegi? Alphitomancia, despre care 
pomeneşte Theocrit în Pharmacsutria lui? Doreşti să amestecăm 
boabele de grîu în făină, cum cere ale uromancia? Ai poate mai 
multă încredere în astragalomancie? lată aici pregătite toate 
semnele. Te ispiteşte tiromancia? Am pus deoparte o bucată de 
brînză de Brehemont. Giromancia? Voi arunca cercurile să se 
învîrtească în faţa ta şi vei vedea cum toate vor cădea pe partea 
stingă. Sternomancia? Hm, ai coşul pieptului cam îngust. 
Limbanomancia? N-avem nevoie decit de puţină tămiie. 
Gastromancia? De care s-a folosit vreme îndelungată la Ferrara 


signora Jacoba Rodogina, vorbind din burtă pe toate glasurile? 
Cefalomancia nemților, care frigeau pe grătar căpăţini de 
măgar? Ceromancia? Voi topi ceară în apă fierbinte şi vei vedea 
aievea chipul nevestei tale şi al golanilor care o înghesuiesc. 
Capnomancia? Voi azvirli pe cărbuni aprinşi cîteva seminţe de 
mac şi de susan, cu miros plăcut. Axinomancia? Imi trebuie o 
secure şi o piatră de agată, pe care o voi pune pe jar. Homer a 
folosit acest mijloc împotriva peţitorilor Penelopei. Onimancia? 
Am nevoie de untdelemn şi de ceară. Tephramancia? Vei vedea 
ridicîndu-se un nor de cenuşă, închipuind pe nevastă-ta aşa cum 
îi sade femeii mai bine. Botanomancia? lată aici frunzele de 
salvie de care avem nevoie. Sicomancia? Ce însuşiri minunate 
au frunzele de smochin! Ichtimancia, folosită şi lăudată 
odinioară de Tiresias şi Polydames? Choeromancia? Vom frige 
mai mulţi purcei de lapte, ţie o să-ţi rămînă cozile. Cleromancia: 
cum aştepţi să vezi cui îi pică banul din plăcinta de Anul nou? 
Antropomancia, de care s-a folosit Heliogaball împăratul 
romanilor? E puţin cam dureroasă, dar vei răbda-o destul de 
bine, de vreme ce eşti sortit să porţi coarne. Stichomancia 
sibilină? Onomatomancia? Cum te cheamă? 

- Pupămăncur ! a răspuns Panurge. 

- Să punem la încercare alectriomancia? lată, voi însemna 
aici un cerc închis, pe care, privindu-te în ochi, îl voi despărţi în 
douăzeci şi patru de părţi asemenea. In fiecare voi scrie o literă 
a alfabetului şi pe fiecare literă voi aşeza un bob de grîu. Voi 
lăsa să intre în cerc un cocoş nedat la găini şi vei vedea că va 
ciuguli fără greş boabele de pe literele I.N.C.O.R.N.O.R. A.T. aşa 
cum împăratul Valens, doritor a cunoaşte numele urmaşului său, 
cocoşul alectriomantic a mîncat grăunţele de pe literele E.O.A. 

...Doreşti să afli mai multe despre ştiinţa aruspicină? Despre 
extispicină? Despre profeția citită în zborul păsărilor, în cîntecul 
oscinelor, în boabele care cad la pămînt din ciocul rațelor sfinte? 

- Eu aleg balegospircina, a răspuns Panurge. 

- Necromancia? Voi reînvia pe unul care a răposat de curînd, 
cum a făcut Apollonios din Tyane cu Ariile, sau ghicitoarea care 
i-a profeţit lui Saul. lar dacă ţi-e teamă de morţi, ca oricărui 
bărbat înşelat, mă voi folosi numai de sciomancie. 

- Dracul să te ia, nebun turbat, vedea-te-aş la casap, cu fes 
de albanez în cap ! De ce nu mă pui să ţiu un smarald sub limbă 
sau să-mi leg de git limbi de pupăză şi inimi de broască? Să 


mănînc ficat de balaur, ca să-mi aud soarta în glasul lebedei şi 
în cîntecul păsărilor, ca arabii din Mesopotamia de odinioară? 
Să-l ia naiba de încornorat! Solomonar împieliţat! Arap bleste- 
mat ! Vrăjitor de-al lui Anticrist! Să ne întoarcem la regele 
nostru. El ne va primi cu mustrare, că am intrat în vizuina 
acestui diavol îmbrobodit. Îmi muşc degetele de necaz că n-am 
rămas acasă. Aş plăti bucuros o sută de scuzi şi paisprezece 
groşi unuia care mi-a mai suflat o dată în fundul nădragilor, să 
vie să-i scuip în barbă. Sfinte Dumnezeule! M-a umplut de minie, 
de blesteme, de vrăjitorie şi de deochi. Să-l ia dracul! Zi: amin, 
şi hai să bem. Mi-a pierit pofta de mîncare pe două zile ! Dar nu 
mai mult. 


CAPITOLUL XXVI 
Cum a cerut Panurge sfatul fratelui loan 


Foarte supărat de vorbele lui Herr Trippa, trecînd prin tîrgul 
Huymes, Panurge i-a spus fratelui loan, bilbîindu-se puţin şi 
scărpinîndu-se după urechea stingă: 

- Înveseleşte-mă, rotofeiule, să-mi mai treacă necazul. 
Nebunul ăla, lua-l-ar dracul, m-a întors pe dos cu aiurelile lui. 
Sînt, cum să zic? Matagrabolizat! Ascultă, cocoşel frumuşel, 
tinerel, tras ca prin inel, crestat, înaripat, împintenat, bătăios, 
caraghios, smolit, plumbuit, văruit, cîntăreţ, iubăreţ, certăreţ, 
urcat pe cotet, micuţ, grăsuţ, tîrgoveţ, la coadă creţ, turcesc, 
arăpesc, călugăresc, călit, păcălit, frumos, lucios, cu dos de 
abanos, pintecos, piele şi os, răsfăţat, îndopat, găinăţat, tare în 
tîrtiţă, cu ochi de cîrtiţă, lustruit, dichisit, ferchezuit, uşure şi 
sprinten, înfipt în pinten, călăraş, nără- 

vaş, cu ciocul de caş, voinicos, arţăgos, năbădăios, mic şi 
hotărît, cu trimbiţă-n git, glumet, descurcăreţ, ştiutor de carte, 
cu creasta-ntr-o parte, paşă năzdrăvan, sultan otoman, de 
puicuţe dornic, la prăsilă spornic, cocoşel mititel, mînca-l-ar 
neică pe el, spune-mi, frate loane, spune, sfatul tău cu vorbe 
bune. 


1 Ghicitul, în umbrele proiectate pe un perete. 


Viu la tine încrezător: ce să fac? Să mă însor? Fratele loan i- 
a răspuns foarte vesel: 


- Însoară-te, prietene, nu mai sta pe gînduri. Sună clopoţeii! 
Trage limba clopotului cel mare ! Scoate praporul, cît mai mult 
şi cît mai des ! Să sune de leturghie, din zori pînă în asfinţit. 
Pentru numele lui Dumnezeu, ce mai aştepţi? Grăbeşte-te, că ne 
ajunge sfîrşitul lumii! Sîntem cu doi stînjeni şi un cot mai 
aproape de pieire, decit alaltăieri. Anticrist s-a şi născut, după 
cîte aud. Pînă una-alta îşi face de cap cu doica şi cu slugile care 
îl îngrijesc, şi nu-şi arată încă toată puterea, că e mic. Crescite. 
Nos qui vivimus, multi-plicaminil. Stă scris în cartea de 
rugăciuni. Dă-i zor, cîtă vreme se mai vinde sacul de grîu cu trei 
lăscaie şi vadra de vin cu şase pitaci. Vrei să te găsească 
judecata de apoi flămînd, dum venerit judicare2! 

- Frate loane, iubitul meu cocoşel mănăstiresc, a spus 
Panurge, ai capul limpede şi judeci bine. Cînd Leandru pornea 
din Abyda, de pe ţărmul Asiei, să treacă Helespontul înot la 
iubita lui Hero, astfel se ruga lui Neptun, zeul mării: 

S-ajung cu bine pîn-la ea mă lasă; 

De voi pieri la-ntoarcere, nu-mi pasă! 

Voia să moară sătul, ştrengarul! De aceea mă gindesc, că de 
aici înainte, pe pămînturile mele din Salmigondin, de cîte ori 
judecata va osîndi un tîlhar la spînzurătoare, cu o zi-două înainte 
de a-i pune ştreangul de git am să-l împerechez ca pe-un bitlan, 
să nu mai rămînă în el picătură de sămînţă, nici cît să torni un Y 
grec. Şi dacă se va întîmpla să i se nască după moarte un 
urmaş, cu atît mai bine. Va muri cu mîngiierea, că a lăsat un om 
în loc. 


CAPITOLUL XXVII 
Ce sfaturi vesele i-a dat fratele loan lui Panurge 


- Panurge, dulcele meu prieten, jur pe barba sfîntului 
Rigomeu, că nu te-ndemn să faci decit ceea ce eu însumi aş 
face, dacă aş fi în locul tău. 


1 Creşteţi. Noi care trăim, ne înmulţim (lat.). 
2 Cînd va veni să judece (lat,). 


De aceea ascultă, rogu-te, sfatul ce-ţi dau şi urmează.-l. 
Pune-ţi bărbăţia în necontenită lucrare, altminteri păţeşti ce i se 
întîmplă doicii care uită să dea sîn pruncului: rămii fără lapte ! 


Aşa cum spun oamenii legii: dreptul de care nu te foloseşti se 
pierde. Mîna pe care n-o mişti, amorţeşte şi calul pe care îl ţii în 
grajd, se leneveşte. Pune şaua pe bidiviu şi dă-i pinteni! 

- Aşa e, frate loane, a răspuns Panurge. Ai vorbit ca din 
carte, cocoşelule! Mi-ai luat cu mîna îndoielile care mă 
munceau. Nu mai mi-e teamă. Să-ţi dăruiască Dumnezeu curajul 
leului şi puterea ursului! Voi urma sfatul ce-mi dai şi mă voi 
însura fără a mai sta la tocmeală. Oricînd vei veni să mă vezi, 
vei afla în casa mea citeva slujnicuţe frumuşele, pe care ţi le voi 
lăsa în grijă să le spovedeşti. Intîia parte a predicii nu ţi-a fost 
degeaba, frate loane. 

- Ascultă glasul clopotelor din Varennes ! Ce spun clopotele? 
l-a îndemnat fratele loan. 

- Le-am auzit, a răspuns Panurge, şi mi se pare că ştiu să 
prevestească mai bine decit toate căldările lui Jupiter şi ale 
Dodonei. Ascultă: însoa-ră-te, însoa-ră-te! Bine-ai să faci, bine-ai 
să faci, bine-ai să faci! Dacă te-nsori, dacă te-nsori, dacă te- 
nsori, n-ai să mai mori, mori, mori, mori! însoară-te, însoa-ră-te! 
Să ştii, frate loane, că mă-nsor. Toate glasurile cerului şi ale 
pămîntului mă îndeamnă. Cît despre treaba aceea, te rog să 
crezi că nu te voi face de ruşine. Poţi să te bizui pe mine, ca pe 
o poartă de aramă. Eu sînt ca un dulău, căruia numai o dată să-i 
strigi: „Şo pe ea !" şi se repede să înhaţe potîrnichea. Se aruncă 
la poruncă, adulmecă vînatul şi e gata oricînd ! Chiar de-ar fi 
nevastă-mea tot atit de nesăţioasă în dragoste ca Mesalina sau 
ca marchiza Oincester din Anglia, şi tot voi mulţumi-o, cu vîrf şi 
îndesat! N-am uitat ce spune Solomon, care era un bărbat 
înţelept şi se pricepea la treburi din astea; nici ce-a scris mai 
tîrziu Aristotel, că firea femeii e să nu se sature niciodată. 
Trebuie să ştii însă, frate loane, că nici eu nu mă dau bătut cu 
una, cu două. Să nu-mi vorbeşti despre faimoşii muieratici, ca 
Hercule, Proculus, Cezar sau Mahomet (care se laudă în Coranul 
lui, că nici şaizeci de hamali la un loc nu-l întreceau; minţea, 
păcătosul!). Nu-mi pomeni nici despre acel indian, care, după 
spusele lui Theofrast, Pliniu şi Atheneu, nu ştiu ce ierburi folosea 
şi într-o zi de şaizeci de ori iubea, ba şi mai mult. Eu, unul, zic că 
nu ştia să numere şi se înşela la socoteală. Cît despre mine, te 
rog să crezi (fiindcă e adevărat), că dinspre partea bărbăţiei sînt 
primo del mondo: întiiul în lume. Ascultă, cocoşelule, ai auzit 
vreodată despre anteriul călugărului din Castro? In orice loc ai fi 


atirnat acel anteriu, făţiş sau pe ascuns, ca prin farmec, dintr-o 
dată, toate vieţuitoarele de primprejur, oameni şi dobitoace, 
bărbaţi şi femei, pînă şi şoarecii şi pisicile, începeau să zburde şi 
porneau să se împerecheze. Pot să jur, că nici fuduliile mele nu- 
s mai prejos ! Nu-ţi mai spun ce isprăvi sînt în stare să facă în 
orice casă, în orice bordei, în orice biserică şi la orice tîrg; îmi 
aduc aminte, că mă găseam o dată 

la Saint-Maixent, la vicleimul Patimilor lui Isus şi, căutîndu-mi 
loc prin mulţimea care căsca gura, am văzut deodată cum toţi 
cei de faţă, comedianţii ca şi privitorii, au fost cuprinşi de o 
asemenea ispită trupească uitindu-se la nădragii mei, încît n-a 
mai rămas nici un înger, nici un drac, nici o drăcoaică şi nici un 
bun creştin, care să nu intre în călduri. Cel care sufla vorbele 
după carte a azvirlit foile cît colo, să le ducă vintul; altul care 
făcea pe arhanghelul Mihail a sărit pe fereastră; diavolii au ieşit 
din iad de git cu mironosiţele; pînă şi Scaraoţchi îşi căuta 
perechea... S-a iscat o învălmăşeală atît de smintită, încît am 
luat-o din loc, ca bătrînul Cato, cenzorul, care văzînd la o 
sărbătoare a florialelor dezmăţul ce se dezlănţuise în jurul lui, a 
plecat acasă, nevoind să fie martor la acea destrăbălare. 


CAPITOLUL XXVIII 
Cum l-a liniştit fratele loan pe Panurge în privinţa coarnelor 


- Am înţeles, a spus fratele loan, dar timpul macină orice 
stîncă. Nici marmora şi nici porfirul nu dăinuiesc în veci. Dacă nu 
eşti pînă acum în scădere, va veni o zi şi nu-i departe, cînd 
singur va trebui să mărturiseşti că ţi-ai urcat sculele în pod. Ai 
început să încărunţeşti pe la tîmple. In barba ta eo 
amestecătură de alb, de cenuşiu, de negru şi de castaniu, care 
seamănă cu harta lumii. Uite-aici Asia, cu Tigrul şi Eufratul. Uite 
Africa şi muntele Lunii. Uite mlaştinile Nilului. lar dincoace, 
Europa; uite Telemul! Şuviţa asta albă seamănă cu muntele 
Hiperboric. Să-mi piară setea dacă o fi altminteri; cînd cade 
zăpada pe creştet şi-n barbă, nu mai e cald nici în valea 
nădragilor. 

- Hodoronc-tronc ! a zis Panurge. Vorbeşti anapoda şi nu te 
pricepi să judeci. Cînd ninge pe culmile munţilor, toate fulgerele, 
toate furtunile, toate trăsnetele şi toţi dracii coboară şi se string 
în vale. Dacă vrei să te încredinţezi, du-te pe malul lacului 


Wunderblich, în Elveţia, pe drumul Sionului, la patru leghe de 
Berna. Te legi de părul meu cărunt? Dar ai uitat, că şi capul 
prazului e alb, dar coada e verde, fire-ar a dracului! 

E adevărat, că eu însumi am băgat de seamă, la mine, unele 
semne de bătrineţe. Bătrineţe tînără, frate loane ! Să rămînă 
între noi şi să nu mai spui nimănui: am început să găsesc vinul 
mai gustos decit altădată. Nu numai atit, vinul acru nici nu-mi 
mai place ! E un semn lămurit că mă apropii de asfinţit şi că 
amiaza, vieţii mele a trecut. Ei, dar ce-are a face! Ţiu pasul la 
pahar ca şi mai demult, ba chiar mai bine. Dinspre partea asta 
nu mă tem. S-ar putea, însă, ca plecînd cu regele nostru 
Pantagruel, pe care m-am legat să-l întovărăşesc pretutindeni 
(şi la mama dracului, dacă i-o veni poftă să se ducă), în lipsa 
mea de acasă, să mă înşele nevasta! Aici e buba. Toţi cei cărora 
le-am cerut sfatul mi-au profeţit că aşa se va întîmpla, şi mi-au 
mai spus că de ce mi-e scris n-am să scap. 

- Nu-i e dat oricui să poarte coarne ! a răspuns fratele loan. 
Dacă nevasta te va înşela, înseamnă, ergo, că va fi frumoasă; 
ergo, cu tine drăgăstoasă; ergo, mulţi prieteni vei avea; ergo, te 
vei bucura. Aşa judecă mintea mea călugărească. iți va merge 
bine, păcătosule ! Vei fi sănătos şi vesel. Cu nimic nu vei fi 
păgubit şi avutul tău va creşte. Dacă aşa ţi-a fost scris, ce poţi 
să faci? Spune, cocoşel bătrînel, puţintel, fleşcăit, mucegăit, 
plouat, scărmănat, încornorat, mofturos, uricios, întors pe dos, 
fărimat, bun de lepădat, olog, slăbănog, pisălog, prăpădit, 
claponit, istovit, bubos, rîios, urduros, păduchios, cărpănos, 
străveziu, sanchiu, îngropat de viu, amărit, doborit, omorit, cu 
latul de git, pirţiit, rebegit, ruginit, curdegăină dat prin făină, 
îmbrobodit, blagoslovit, miruit, la faţă zbiîrcit, puturos, răpănos, 
pişăcios, friguros, neputincios, murat, tocat, împănat, furat, 
înşelat, scuturat, Panurge, cocoşelul naibii, dragă prietene, dacă 
aşa ţi-a fost menit, poţi tu mersul stelelor să-l schimbi? Să 
sfărimi găoacea sferelor cereşti? Să întorci pe dos voinţa care 
pune lumea în mişcare? Să retezi virful fusului cu care torc 
ursitoarele? Să alegi tu mosoarele? Să împiedici roţile? Să 
opreşti vîrtelniţa? Să rupi firul de tort şi să strici sculurile? Nici 
pe la poarta minţii să nu-ţi treacă, bobocelule ! N-au fost nici 
uriaşii în stare de o asemenea ispravă! Haide, puişorule, spune- 
mi mie, ce ţi-ar plăcea mai bine: să fii zuliar fără pricină, sau să 
porţi coarne fără să ştii? 


- Nici una, nici alta, a răspuns Panurge, şi întrucît ştiu ce mă 
aşteaptă, voi face rînduială la mine acasă, cît mai sînt pe lumea 
aceasta ciomege! Frate loane, aşa să mă ajute Dumnezeu, mi se 
pare că aş face mai bine să nu mă însor. la ascultă ce spun 
clopotele, cînd le aud mai de aproape: Nu te-nsu-ră, nu te-nsu- 
ră,nu te-nsu-ră,nu, nu, nu, daca te-nsori, nu te-n-su-ră, nu te- 
nsu-ră, dacă te-nsori, dacă te-nsori, rău ţi-o pă-re, nevăstă-tă, 
ne-văstă-tă, te vă-nşelă, te vă-nşelă...hi, drăcie cu pălărie ! Simt 
că încep să mă supăr. Voi, ăştia, capete mănăstireşti, nu 
cunoaşteţi nici un leac împotriva coarnelor? Astfel şi-a bătut joc 
firea de viaţa omului, încît n-a lăsat pe lume nici un bărbat 
însurat, pe care să nu-l pasca primejdia de a fi încornorat? 

- Aş putea să-ţi arăt un mijloc, pe care, dacă-l vei folosi la 
vreme, nevastă-ta nu te va înşela niciodată, fără ştiinţa şi 
învoirea ta. 

- Spune, cocoşel drăgălaş, iubite frate loane, spune! 

- Foloseşte inelul lui Hans Carvel, a spus fratele loan. Hans 
Carvel, marele giuvaergiu al craiului melinzilor, era un bărbat 
învăţat, priceput în meşteşugul lui, om harnic şi de ispravă, 
chibzuit şi darnic, evlavios şi 

înţelept, glumet altminteri, prieten bun şi voios, rotunjor la 
trup, tremura puţin din cap, dar încolo bine făcut şi zdravăn. 
Spre amurgul zilelor sale s-a însurat cu fata judelui Concordat, o 
femeiuşcă tînără şi nurlie, fişneaţă şi cam iute de piciorul stîng, 
care da cam prea mult de pomană vecinilor şi chiar slugilor din 
casă. Nu i-au trebuit bietului om nici două săptămîni ca să intre 
la bănuială, că nevastă-sa se zbenguieşte cu alţii. Se făcuse 
zuliar ca un tigru, iar ca să înlăture primejdia îi ţinea femeii tot 
felul de predici, arătindu-i nenorocirile legate de păcatul 
preacurviei şi citindu-i pilde întru lauda femeilor cinstite şi 
ruşinoase. l-a împuiat capul cu poveşti despre credinţa în 
căsnicie, osîndind cu vorbe de ocară răutatea muierilor 
desfriînate; iar ca să ţină mai bine minte, i-a dăruit un colan 
frumos de safire turceşti. Toate acestea n-au împiedicat-o să se 
întindă mai departe cu vecinii, iar bărbatul se făcea din zi în zi 
mai bănuitor. Intr-o noapte ca toate celelalte, pe cînd stătea el 
alături de nevastă, muncit de aceleaşi ginduri duşmane, l-a furat 
somnul şi dormind a visat că stătea de vorbă cu Aghiuţă, căruia 
îi spunea păsul lui. Dracul l-a îmbărbătat şi i-a pus în degetul 
mijlociu un inel, zicîndu-i: - „Îţi dau acest inel. Cît timp îl vei avea 


în deget, femeia ta nu va fi a altuia, fără să ştii sau să-i dai 
învoire." - „Mulţumesc frumos, domnule drac, a spus Hans 
Carvel, şi jur pe barba lui Mahomet, că nimeni nu-mi va scoate 
inelul din deget!" Aghiuţă s-a făcut nevăzut, iar Hans Carvel s-a 
trezit din vis foarte vesel. Dar, pasămite, pe cînd dormea, vîrise 
degetul în vorba-aia a nevestei! Femeia, speriată, a tresărit din 
somn şi l-a plesnit peste mînă, spunînd: - „Degetul ţi-ai găsit să-l 
bagi?" lar lui i s-a părut că cineva încercase să-i şterpelească 
inelul. lată, aşadar, un mijloc care nu dă greş. Ascultă pilda mea 
şi ai grijă să porţi veşnic inelul nevestei tale în deget. Aci s-a 
sfîrşit şi vorba dintre ei, o dată cu drumul. 


CAPITOLUL XXIX 

Cum a chemat Pantagruel un popă, un felcer, un judecător 
şi un filozof pentru a-i 

întreba asupra îndoielilor lui Panurge 


Îndată ce au ajuns în palat, i-au povestit lui Pantagruel cele 
vorbite pe drum şi i-au arătat oracolul lui Rimanogrobis. 
Pantagruel l-a citit o dată, apoi a doua oară, şi a spus: 

- N-am avut pînă astăzi sub ochii mei un răspuns care să-mi 
placă mai mult. El vrea să însemne, că în ceea ce priveşte 
însurătoarea, fiecare trebuie să fie judecătorul gîndurilor sale şi 
să nu se sfătuiască decit cu el însuşi. Aceasta a fost şi credinţa 
mea, pe care ţi-am împărtăşit-o din clipa cea dintii cînd ai venit 
să-mi vorbeşti. Dar după cum îmi amintesc, n-ai ţinut seamă de 
cele ce ţi-am spus. Ştiu că cei care se preţuiesc prea mult pe ei 
înşişi nu-ţi plac. Să facem, deci altcumva. lată: 

În tot ce sîntem şi în tot ce avem, trebuie să deosebim trei 
părţi: sufletul, trupul şi bunurile noastre. Trei feluri de oameni 
cunosc pe lume, care se îngrijesc de acestea: teologii de partea 
sufletului, felcerii de sănătatea trupească şi oamenii legii de 
apărarea avutului. Eu aş zice să chemăm la prînzul de duminică 
un popă, un doftor şi un judecător. Vom sta cu ei de vorbă şi ne 
vom sfătui asupra îndoielilor tale. 

- Sfinte Pafnutie ! a izbucnit Panurge. Pot să spun de pe 
acum, că n-o să facem nici o brînză ! Aşa se vede că ne-a fost 
dat, să n-o scoatem la capăt nicicum. Încredinţăm sufletele 
noastre popilor, care sînt de cele mai multe ori nişte 
necredincioşi; lăsăm trupul nostru pe mîna felcerilor, care n-au 


nici o evlavie pentru meşteşugul lor şi nu iau niciodată leacuri, 
iar avutul îl dăm în grija advocaţilor, care între ei nu se judecă 
niciodată. 

- Vorbeşti cu uşurinţă, a spus din nou Pantagruel. Nu zic că 
n-ai dreptate în privinţa popilor. Am văzut eu însumi cu cîtă 
stăruinţă se prefac a fi buni slujitori ai bisericii, căutînd a sădi în 
sufletele oamenilor adevărata credinţă catolică; şi nu fac altceva 
decit să lupte cu vorba, cu scrisul şi cu fapta împotriva unor 
greşeli şi eresuri de care ei înşişi sînt molipsiţi, în privinţa 
felcerilor însă n-ai dreptate, căci ei sînt atît de grijulii în a-şi păzi 
sănătatea, încît, nefiind niciodată bolnavi, n-au nevoie de 
leacuri. Cît despre advocati pot să spun, văzînd pe cei buni 
punînd atita rîvnă în apărarea şi sprijinul dreptului altora, că nu 
mai găsesc nici vreme, nici răgaz, să se îngrijească de al lor. Dar 
duminică nădăjduiesc să avem la prînz pe bunul nostru părinte 
Hipotodeu, pe doftorul Rondibilis şi pe prietenul nostru Bridoye, 
omul legii. Socotesc, de asemeni, pentru a întregi cele patru la- 
turi ale lui Pitagora, să mai chemăm şi un cetlăiaş la înţeleaptă 
treime, pe supusul nostru credincios, filozoful Gaurigan, întrucit 
e un desăvirşit înţelept, care s-a dovedit în stare a răspunde 
fără şovăire oricărei nedumeriri i s-ar pune în faţă.Carpalim ! Dă 
poruncă să fie poftiţi cu toţii pentru duminica viitoare la prînz. 

- Cred că în toată ţara n-ai fi putut face o alegere mai 
potrivită, a spus Epistemon. Nu numai pentru că fiecare din 
aceştia au atins desăvirşirea în privinţa îndeletnicirii lor, ceea ce 
nu mai poate fi pus la îndoială, dar şi din altă pricină. Rondibilis 
e însurat şi n-a mai fost; Hipotadeu n-a fost, nu este şi n-are să 
fie; Bridoye a fost şi nu mai este; Gaurigan este şi a mai fost. 
Am să-l scutesc pe Carpalim de-o grijă. Mă voi duce eu însumi 
să-l poftesc pe Bridoye, dacă n-aveţi nimic împotrivă. Sîntem 
cunoscuţi de multă vreme şi aş dori să-i vorbesc în privinţa 
unuia din vrednicii şi preacinstiţii lui fii, care se află la Toulouse, 
sub îndrumarea bunului şi învățatului Boissone. 

- Fă cum crezi că e mai bine, a răspuns Pantagruel, şi spune- 
mi dacă pot, la rîndul meu, să fac ceva în folosul fiului lui 
Bridoye şi pentru mulţumirea seniorului Boissone, pe care îl 
iubesc şi îl cinstesc ca pe unul din învățații cei mai de seamă ai 
ţării mele. Îi voi ajuta pe amîndoi din toată i-nima. 


CAPITOLUL XXX 


Ce sfaturi i-a dat părintele Hipotadeu lui Panurge în privinţa 
însurătorii 


Nici nu se rumeniseră bine fripturile, cînd oaspeţii de 
duminică au sosit, afară de Bridoye, care mai avea oarecare 
treburi la Fonsbeton. 

După cel de-al doilea fel de mîncare, Panurge a făcut o 
adîncă plecăciune şi a spus: 

- Domnilor, nu-i vorba decit de-o singură întrebare: Să mă 
însor sau să nu mă însor? Dacă dumneavoastră, aici de faţă, mă 
veţi lăsa fără răspuns, nimeni pe lumea aceasta nu va izbuti să 
mă dumirească, după cum de nedezlegat au rămas Insolubilial 
de Ailyaco. Căci dumneavoastră sînteţi cei mai vrednici ai 
tagmei din care faceţi parte, aleşi şi vînturaţi, ca făina trecută 
prin ciur şi prin dîrmon. 

Părintele Hipotadeu, la rugămintea lui Panurge, închinîndu- 
se celor de faţă, a vorbit cu o neasemănată smerenie: 

- Ai cerut sfatul nostru, fiule, dar mai înainte de toate ar 
trebui să te lămureşti cu tine însuţi. Te simţi îmboldit de poftele 
trupului? 

- Foarte, a răspuns Panurge, să fie cu iertare, sfinţia ta. 

- Nu face nimic, fiule, a răspuns Hipotadeu. Datu-ţi-a 
Dumnezeu, stăpînul nostru, puterea de a-ţi înfrina pornirea 
simţurilor? 

- Mărturisesc că nu, a răspuns Panurge. 

- Atunci însoară-te, fiule, căci tot e mai bine să-ţi iei femeie, 
decit să suferi şi să te chinuieşti, ars de pirjolul dorinţei. 

- lată o vorbă limpede; fără să mai tai firul de păr în patru, a 
spus Panurge. Mulţumesc, domnule părinte. Am să mă însor fără 
să mai stau pe gînduri şi foarte curînd. Să pofteşti şi dumneata 
la nuntă. Corpo digallina!2. Are să fie un ospăț, să se ducă 
vestea! Am să-ţi prind beteala în piept cu mîna mea şi o să 
mîncăm împreună gisca pe care o s-o frigă nevastă-mea. 


1 Insolubilia - lucrare a filozofului scolastic cardinalul Pierre 
d'Ailly (1350 - 1420). 

* Corpo di gallina (it.) - eufemism pentru interjecţia 
„cordieul" (fr.) (pe trupul Domnului). 


Ai să-mi faci plăcerea să joci cu surorile miresei. Mulţumesc, 


asemenea... Mai am numai o singură grijă. Una mică şi 
neînsemnată. O nimica toată. Ce crezi, părinte, o să mă înşele 
nevasta? 

- Ei, fiule, ce să zic? a răspuns Hipotadeu. Cum o fi voia 
Celui-de-sus ! 

- Ah! a strigat Panurge. Voia Celui-de-sus ! Ce faceţi cu mine, 
oameni buni? Mă luaţi cu dacă şi cu poate, care în filozofie 
înseamnă de toate şi nimic. Dacă măgarul meu ar fi făcut să 
zboare, ar avea aripi. Dacă o vrea Dumnezeu, voi purta coarne. 
Dacă n-o vrea, n-am să le port. Scîrţ ! Dacă aş putea să mă 
feresc de ce mi-e frică, nu m-aş prăpădi cu firea. Dar dumneata, 
părinte, mă trimiţi la chibzuinţă lui Dumnezeu, în odăile 
Domnului! Voi, francezii, pe ce drum o luaţi, să ajungeţi pînă 
acolo? Sfinţia-ta cred că ar fi mai bine să nu vii la nuntă. Sfinţiei- 
tale îi place liniştea, odihna şi tăcerea; chiotul şi larma 
nuntaşilor n-o să-ţi priască. N-ai să vii, nu-i aşa? De altminteri, 
nici să dănţuieşti nu prea ştii, şi o să te simţi stingherit între 
fete. O să-ţi trimit acasă un copan de giscă şi panglica cu 
beteală. O să ne faci plăcerea să bei, singur-singurel, un pahar 
în sănătatea miresei. 

- Fiule, a spus Hipotadeu, să nu înţelegi greşit cuvintele 
mele. Te-am supărat cînd am zis: cum va voi Cel-de-sus? E ceva 
rău într-aceasta? E blestem şi ocară? Nicidecum! Am cinstit 
numele lui Dumnezeu, tatăl şi ocrotitorul zilelor noastre, care ne 
apără şi ne păzeşte pe toţi. Nu-i el singurul ziditor şi păstrător al 
bunurilor lumii? Nu atîrnă toate de voinţa şi de dărnicia lui? Noi 
nu preţuim nimic, nu sîntem nimic şi nu săvirşim nimic, fără 
sfinta lui milostivire. Nu hotărăşte el despre faptele noastre? Tot 
ce ne punem noi în gînd să îndeplinim, nu-i oare supus voinţei 
lui, atît în cer cît şi pre pămînt? Şi gîndind în acest fel, nu 
înseamnă că slăvim numele lui binecuvîntat? Nevastă-ta, fiule, 
nu te va înşela, dacă aşa va voi Dumnezeu. Şi dorind a cunoaşte 
voia lui, nu se cade să-ţi pierzi nădejdea, ca şi cum ar fi la mijloc 
o taină ascunsă, pentru a cărei ştiinţă ar trebui să pătrunzi în 
odăile Domnului, pînă la scaunul lui de judecată. Pe toate 
acestea Dumnezeu însuşi ni le-a lămurit şi ni le-a arătat în 
sfintele Scripturi. De-acolo vei afla, că nu vei fi nicicînd înşelat, 
iar nevasta ta nu va fi rea, dacă vei şti să ţi-o alegi dintr-un 
neam de oameni cumsecade, crescută în cinste şi curăţie, 
departe de pilda stricăciunii, iubind pe Dumnezeu şi temîndu-se 


de el, plăcîndu-i să asculte cu credinţă sfintele lui porunci, 
temîndu-se de a-l minia şi de a pierde îndurarea lui prin călcarea 
legilor care osîndesc preacurvia şi cer femeii să stea lîngă 
bărbatul ei, iubindu-l şi slujindu-l pe el cel dintii şi pe nimeni 
altul în afară de Dumnezeu. lar pentru a o sprijini pe calea ei 
dreaptă, te vei purta frumos cu ea, îi vei pune în faţă numai 
pilde bune, vei trăi în cinste şi fără păcat, credincios soţiei tale 
aşa cum doreşti ca ea însăşi să-ţi fie; căci după cum cea mai 
bună oglindă nu e aceea înrămată în aur şi împodobită cu pietre 
scumpe, ci aceea care răsfrînge mai limpede chipul din faţa ei, 
tot astfel femeia nu se cuvine a fi preţuită nici după bogăţia ei, 
nici după neamul din care se trage, nici după frumuseţea ei, nici 
după hainele scumpe pe care le poartă, ci după rîvna cu care 
năzuieşte cu ajutorul lui Dumnezeu să aibă o purtare curată şi 
potrivită cu aceea a bărbatului ei; aşa după cum luna nu-şi 
primeşte lumina nici de la Mercur, nici de la Jupiter, nici de la 
Marte, nici de la alta din stelele de pe cer, ci de la soţul ei, 
Soarele, mulţu-mindu-se cu atita, cît acesta găseşte de cuviinţă 
să-i dea. Fiind astfel sprijinul şi îndrumătorul femeii tale, îi vei da 
pilda cinstei şi a credinţei. Şi necontenit să te rogi lui 
Dumnezeu, cerîndu-i ajutor şi milostivire. 

- Aşadar, a spus Panurge, numărindu-şi firele din barbă, 
sfinţia-ta ai dori să mă-nsor cu femeia cea bună, pe care o 
preamăreşte Solomon. Atît numai, că aceea, fără îndoială, e 
moartă demult; iar o a doua ca ea, Dumnezeu să mă ierte, n-am 
văzut şi nu văd. Oricum ar fi, eu îţi mulţumesc, părinte. la şi 
gustă o bucată de turtă dulce: ajută la mistuit. După aceea bea 
un pahar de porfiriu, e gustos şi face bine jos. Să trecem mai 
departe. 


CAPITOLUL XXXT 
Ce sfaturi i-a dat lui Panurge doctorul Rondibilis 


Panurge a vorbit mai departe astfel: 

- Cînd a venit felceru să-i jugănească pe călugării oenedictini 
la Saussignac, cel dintii cuvînt pe care l-a rostit, după ce l-a dat 
gata pe fratele Cauldaureil, a fost: „Altul la rînd!" Aşa spun şi eu. 
Altul la rînd! Hai, meştere Rondibilis, dă-i drumul! Să mă însor 
sau să nu mă însor? 

- Jur pe toate cele patru picioare ale catîrului meu, că nu ştiu 


cum să răspund la această întrebare. Ai spus că te simţi stăpinit 
de poftele trupului. Noi cunoaştem din învăţătura doftoricescului 
nostru meşteşug, şi după cum sună spusele vechilor ucenici ai 
lui Plato, că cinci sînt mijloacele prin care omul poate să 
înfrîneze pornirea simţurilor sale. Mai întîi: vinul. 

- Adevărat, a spus fratele loan, eu cînd mă îmbăt, nu mai 
doresc altceva decît să dorm. 

- Aşa am înţeles şi eu, a spus Rondibilis. Băutura fără 
măsură, adică vinul băut cu necumpătare răceşte sîngele, 
înmoaie vinele, amorţeşte simţurile, zăpăceşte mişcările şi 
seacă puterile zămislirii. Aşa e zugrăvit Bachus, zeul beţivilor, 
beat, în haine muiereşti, fără barbă, dolofan şi scopit ca un 
eunuc. Altminteri se petrec însă lucrurile, cînd vinul e băut cu 
socoteală şi cumpătare. Înţelepciunea celor vechi n-a greşit 
spunînd, că fără Ceres şi Bachus, Venera stă şi tînjeşte. Aşa 
spun lampsacienii, după cum povesteşte Diodor din Sicilia şi la 
rîndul lui Pausanias, că domnişorul Priap e fiul lui Bachus şi al 
Venerei. In al doilea rînd, sînt acele ierburi şi felurite leacuri, 
care amorţesc simţurile omului, îl răcesc şi îl fac neputincios. Aş 
putea să vă amintesc vreo cîteva, cu nymphea heraclial, 
amerina, salcia, sămînţa de cînepă, periclymenosul2, 
tamariscul, vitexul, mătrăguna, izmă, orhideea, pielea de 
hipopotamii aşa mai departe, care prin însuşirile şi lucrarea lor 
îngheaţă sămiînţa vieţii şi n-o lasă să iasă din traista 
semănătorului. După cum sînt şi altele care înfierbîntă sîngele şi 
aţiţă dorinţa împreunării. 

- Mulţumesc, n-am nevoie, slavă Domnului, a spus Panurge. 
Dar dumneata? lartă-mă, meştere, n-am spus-o ca să te supăr. 

- In al treilea rînd: munca fără odihnă. Orice trudă a trupului 
îi stoarce puterile în aşa măsură, încît sîngele, care se 
răspîndeşte pentru a-l hrăni, n-are nici vreme, nici răgaz să 
ajungă pînă la mădularele zămislirii. Natura astfel a rînduit 
lucrurile, ca hrana să fie folosită mai întîi de toate pentru 
susţinerea vieţii şi numai ce prisoseşte să slujească la înmulţirea 
neamului omenesc. Diana a rămas fată-mare, fiindcă gonea 
toată ziua după vinat. Aşa era pe vremuri casta castraţilor şi aşa 
sînt şi astăzi cei care se trudesc fără răgaz: luptătorii din circuri 
şi ostaşii. Hipocrate pomeneşte în De aere, aqua et locisz, 
despre unii barbari din ţara sciţilor, care erau mai neputincioşi 
decit eunucii, fiind tot timpul cînd la lucru, cînd călare. Filozofii 


spun că, dimpotrivă, trîndăvia e mama desfriului. Ovidiu, fiind 
întrebat o dată pentru ce a căzut Egist în păcatul preacurviei, a 
răspuns: „Fiindcă n-avea nici o treabă !" Dacă s-ar şterge de pe 
lume odihna, nici arcul lui Cupidon n-ar mai avea vreo putere; ar 
purta, ştrengarul, tolba lui de săgeți ca pe-o povară 
nefolositoare, şi pe nimeni n-ar mai răni. Căci nu e nici el atit de 
bun ţintaş, să doboare cocorii în zbor şi cerbii gonind prin hăţiş 
(cum făceau Parcele), adică oamenii prinşi în forfota muncii. Îi 
nimereşte numai pe cei care stau într-o rînă sau culcaţi, 
odihnind sau lenevind. Teofrast, întrebat fiind în mai multe 
rînduri ce e dragostea, a răspuns că e patima gîndului care 
trindăveşte. Diogene spunea la fel, că desfriul e îndeletnicirea 
celor care n-au altă îndeletnicire. lar sculptorul Canachus din 
Sicya, lăsînd să se înţeleagă că lenea şi nelucrarea sînt prielnice 
dragostei, a cioplit în marmură pe Venera şeziînd, iar nu în 
picioare, cum o înfăţişaseră cei dinaintea lui. Al patrulea mijloc 
e: învăţătura. Învățătura cere o asemenea sforţare a minţii, încît 
sudoarea zămislitoare nu mai poate ajunge la locul cuvenit şi 
nici nervul găunos nu mai are puterea de a răspiîndi sămînţa 
menită să rodească vieţi omeneşti. Pentru a vă încredința 
despre aceasta n-aveţi decit să priviţi un cărturar aplecat asupra 
muncii sale: cum toate vinele capului îi sînt încordate, ca arcul 
unei arbalete, pentru a da minţii puterea de a umple 
ventricolele înţelegerii, ale pătrunderii, ale ţinerii de minte, ale 
judecății chibzuite şi ale închipuirii, trecînd cu uşurinţă de la un 
ventricol la altul, pe calea pe care o arată anatomia, pînă la 
acea minunată țesătură unde se sfirşesc arterele pornite din 
partea stingă a inimii; 


1 Nufărul. 
1 Caprifoiul. 
1 Despre aer, apă şi locuri (lat.). 


iar viaţa trupească, subţiindu-se prin atitea treceri, dă 
naştere vieţii sufleteşti. Astfel, orice fiinţă adînc cugetătoare 
pare că se desprinde din ea însăşi, şi, lipsită de simţuri, rămîne 
dincolo de lumea dinafară, suflet fără trup; pe bună dreptate 
spunea Socrate că „filozofia nu-i altceva decît moartea care 
gîndeşte". De aceea, poate, Democrit şi-a luat singur vederea, 
socotindu-se mai puţin stînjenit de orbire, decit de priveliştile 


care nu-l lăsau să se adîncească cu totul în cugetarea lor. De 
aceea Pallas, zeiţa înţelepciunii şi ocrotitoarea celor înţelepţi, a 
rămas fecioară. Toate cele nouă muze sînt fete-mari. Nici cele 
trei graţii n-au păcătuit vreodată. Am citit undeva, că fiind 
întrebat Cupidon de maică-sa, Venus, pentru ce le cruţă pe 
muze, puştiul a răspuns că sînt atît de frumoase, atît de curate, 
atit de cinstite, atit de ruşinoase, şi au atît de lucru, una 
cercetînd stelele, alta socotind numerele, alta măsurînd cor- 
purile, alta potrivind cuvintele, alta dînd viaţă cîntecului, încît, 
de cîte ori încearcă să se apropie de ele îşi destinde arcul, îşi 
închide tolba şi îşi stinge torţa, de teamă şi de ruşine să nu le 
stingherească. Apoi, îşi scoate legătura de pe ochi pentru a le 
privi mai bine şi a asculta în desfătare cîntările lor. Atît de mult îl 
fermecau, încît adeseori, răpit de dulceaţa şi frumuseţea lor, 
adormea, nevoind să le ispitească sau să le tulbure. In această 
privinţă m-am încredinţat de adevărul celor spuse de Herodot în 
cartea amintită, despre sciți, ca şi în De genitural unde arată că 
orice om căruia i se taie artera parotidă de lîngă ureche e lovit 
de neputinţă, din aceeaşi pricină pe care v-am arătat-o vorbind 
despre viaţa sufletească, pe care o hrăneşte sîngele din artere: 
căci o mare parte din puterea de zămislire porneşte din creier şi 
din măduva spinării. În sfîrşit, al cincilea mijloc e faptul 
împreunării. 

- Ştiam eu că aici vrei s-ajungi! a spus Panurge. Arunci pietre 
în grădina mea. Dar din parte-mi, poţi să dai pilde cîte vrei. 

Fratele loan a vorbit şi el: 

- Fratele Scilino, egumenul de la Sfîntul Victor din Marsilia, 
spune că e pedepsirea cărnii (după cum credea şi sihastrul de la 
Sfînta Radegonda de lîngă Chinon). Pustnicii din deşertul 
Tebaidei, pentru a-şi potoli răzvrătirea cărnii şi pîrdalnica pornire 
a simţurilor, se pedepseau astfel de la cinci pînă la treizeci de 
ori pe zi. 

- Il văd pe Panurge bine zidit, a spus Rondibilis, cu toate 
mădularele întregi, cumpănit sufleteşte şi cu mintea limpede. El 
şi-a mărturisit, la o vîrstă potrivită, cinstita dorinţă de a se 
însura. Dacă se va însoţi cu o femeie care să-i semene întru 
toate, vor zămisli amîndoi urmaşi vrednici de-a domni într-o 
împărăție de peste ape. 


1 Despre reproducere (lat.). 


Cu cît vor veni pe lume mai curînd, cu atît vor fi mai 
zdraveni şi mai sănătoşi. 

- Meştere doftor, a spus Panurge, mă voi însura cît mai în 
grabă. Te rog să crezi. În timp ce vorbeai, gărgăunii mei îmi 
zbîrnîiau la ureche mai stăruitor ca niciodată. Ai cuvîntul meu. 
Te rog să pofteşti la nuntă, vom bea şi vom mînca pe săturate. 
Să poftească şi doamna, dacă-i face plăcere; cu toate prietenele 
dumneaei, se înţelege. Vor fi binevenite. 


CAPITOLUL XXXII 
Cum a dovedit Rondibilis că toţi bărbaţii au dreptul să fie 
înşelaţi 


-Mai rămîne de lămurit o întrebare, a spus Panurge. Un p.s. 
pe care îl adaugi la scrisoare, adică pe scurt. Mă va înşela 
nevasta? 

- Sfinte Dumnezeule ! a strigat Rondibilis. Ce întrebare! 
Dacă te va înşela nevasta? lubite prietene, eu sînt însurat. Te 
vei însura şi dumneata. Dar să-ţi intre bine în cap, că oricare 
bărbat însurat se află în primejdie de coarne, adică, mai bine zis, 
are dreptul să le poarte.Insurătoarea şi coarnele sînt ca omul şi 
umbra lui. Cînd auzi spunîndu-se despre cineva aceste două 
cuvinte: e însurat, poţi să adaugi fără nici o teamă: este, a fost 
sau va fi încornorat. 

- Ce vorbe sînt astea, cobea dracului? a strigat Panurge. 

- Prietene, a spus Rondibilis, filozoful Hipocrate, plecînd într- 
o zi de la Lango la Polistilo, să stea de vorbă cu Democrit, a scris 
unui bun prieten al său, Dionis, rugîndu-l să-i ducă nevasta la 
părinţii ei, nişte oameni foarte de treabă, nevoind ca femeia să 
rămînă singură acasă în lipsa bărbatului. Totodată, să bage bine 
de seamă şi s-o urmărească pas cu pas, în ce loc se duce şi ce 
fel de oameni vin s-o caute. „Nu că m-aş îndoi despre cinstea şi 
credinţa ei, scria Hipocrate, căci niciodată nu mi-a dat pricină de 
bănuială, dar e femeie, şi ajunge." Firea femeii, prietene, ne-o 
spune luna. Ca şi luna, femeia se ascunde, se ruşinează şi se 
preface în faţa bărbatului său. Dar în lipsa acestuia, se dă de 
gol, îşi leapădă făţărnicia, zburdă, hoinăreşte, îşi dă poalele 
peste cap, precum luna care, cînd se află în întîlnire cu soarele 
nu se zăreşte nici pe cer, nici pe pămînt, dar cînd se depărtează 


de soare, luminează în toată strălucirea ei, mai cu seamă 
noaptea. 

Aşa sînt toate femeile: femei. Cînd spun femeie, înţeleg o 
fiinţă atit de plăpîndă şi de schimbătoare, atît de nestatornică şi 
de slabă, încît (cu toată cinstea cuvenită) îmi vine să cred că 
natura, cînd a zămislit-o, s-a depărtat de la buna rînduială şi de 
la măsura potrivită pe care a pus-o în toate lucrările sale. Am 
stat de-atitea ori să cuget şi am ajuns la credinţa că, dînd viaţă 
femeii, firea s-a gindit mai mult la plăcerea bărbatului şi la 
înmulţirea neamului omenesc, decit la plămădirea unei făpturi 
desăvirşite. Nici Platon nu ştia pe ce treaptă s-o aşeze: printre 
fiinţele cugetătoare sau printre cele care trăiesc numai cu 
simţurile? Natura a ascuns în trupul femeii o jivină, care în 
bărbat nu se găseşte. O fiară fără astîmpăr, care muşcă şi riciie, 
zburdă şi gîdilă, înţeapă şi ustură, răscolind simţurile, tulburînd 
pornirile sufletului şi răvăşind toate gîndurile. Aşa încît, dacă nu 
li-e stropită fruntea cu puţină ruşine, ai să vezi pe unele ca nişte 
ieşite din minţi, cum se dau celui dintii venit, mai dezmăţate 
decit proetidele, mimalonidele şi tiadele lui Bachus în desfriînata 
sărbătoare a bacanalelor; căci acea jivină cumplită le stăpîneşte 
toate mădularele trupului, cum o arată foarte lămurit ştiinţa 
care se cheamă: anatomie. Nu vreau să mai lungesc vorba. Voi 
spune numai atăt, că femeile cinstite şi fără de păcat sînt cu atit 
mai vrednice de laudă, cu cît găsesc în ele puterea de a înfrina 
acea neîmbliînzită fiară, care caută să le tulbure judecata. Şi voi 
încheia spunînd, că numai atunci cînd bărbatul izbuteşte să 
sature acea jivină nesătulă şi să-i astimpere (pe cit e cu putinţă) 
poftele, furia ei se potoleşte şi năbădăile i se liniştesc. Aşadar, 
să nu te miri, că noi, aceştia, care n-avem de unde să-i dăm să 
înfulice şi s-o îndestulăm zi de zi, sîntem în necontenită pri- 
mejdie de-a fi încornoraţi. 

- Bună pomană pentru un om sărac, a spus Panurge. Şi n-ai 
la îndemiînă, felcere, nici un leac împotriva unei astfel de 
primejdii? 

- Cum de nu, a răspuns Rondibilis. Ştiu unul foarte bun, pe 
care îl folosesc eu însumi. L-am găsit în cartea unui învăţat cu 
mare faimă, care a trăit acum optsprezece veacuri. Să ţi-l 
spun... 

- Eşti un om aproape cumsecade, i-a tăiat vorba Panurge. 
Dumnezeu mi-e martor, că mi-eşti drag de nu mai pot. la gustă 


din magiunul ăsta de gutui, care strînge maţul şezutului, şi prin 
însuşirile lui stiptice înlesneşte mistuirea. Ei, asta-i bună! M-am 
apucat să vînd castraveți la grădinar! Dă-mi voie să-ţi torn în 
acest pocal bătriînesc o duşcă de tămiios. Să nu-ţi fie teamă de 
anghina, că n-am pus în pahar anghinare.Nici piper, nici seminţe 
de mere pădureţe, ci numai puţină scorţişoară cernută, praf de 
zahăr şi vin din cel mai bun, de Deviniere, din Valea Sorbului, 
de sub nucul cel mare. 


CAPITOLUL XXXIII 
Rondibilis cunoaşte un leac împotriva coarnelor 


- Era pe vremea cînd Jupiter se apucase să pună rînduială în 
gospodăria lui din Olimp, a început Rondibilis povestea. 
Întocmise calendarul zeilor, pe zile şi anotimpuri, dînd fiecăruia 
o sărbătoare a lui; hotărise locurile lor de plimbare şi împărţise 
aşezarea oracolelor, arătînd cu de-amănuntul ce jerfe vor primi. 

- N-o fi făcut ca Tinteville, episcopul din Auxerre? a întrebat 
Panurge. Marele ierarh avea patima vinului - ca orice om de 
ispravă - dar mai cu seamă prinsese slăbiciune pentru un altoi 
de viţă bătrînă, moştenit din moş-strămoşi, de la însuşi Bachus. 
S-a întîmplat însă, că după cîţiva ani altoiul a degerat şi a pierit, 
iar coardele n-au mai dat muguri, pălite fiind de îngheţ, de 
brumă, de polei, de chiciură, de grindină şi alte pedepse ale 
cerului, care se abat pe rînd, o dată cu sărbătorile cuprinse în 
zodia Taurului: sfîntul Gheorghe, sfîntul Marcu, sfîntul Vital, 
sfintul Eutropiu, sfîntul Filip, Ziua Crucii şi Înălţarea. Nemaiavînd 
înaltul ierarh nici o îndoială că toţi aceşti sfinţi sînt aducători de 
grindină şi stricători de altoaie, s-a gîndit să mute sărbătorile lor 
în lunile de iarnă, între Crăciun şi Bobotează (maica celor trei 
regi, cum o numea el),îngăduindu-le cu toată cinstea să aducă 
ger şi îngheţ la vremea aceea cît vor pofti: frigul n-o să facă viței 
nici o pagubă, iar mugurii nu vor suferi. In locul acelora, a aşezat 
sărbătorile sfîntului Cristofor, Tăierea capului sfîntului loan, a 
sfintei Magdalena, a sfintei Ana, a sfîntului Dominic, a sfîntului 
Laurenţiu; iar pe sfinta Maria a mutat-o în luna mai. 

- Jupiter, a vorbit mai departe Rondibilis, luînd pe zei şi pe 
zeițe la rînd şi dînd fiecăruia locul cuvenit, a uitat de sfintele 
Coarne, care din întîmplare nu se găseau de faţă, fiind plecate la 
Paris, cu o judecată pe care o aveau împotriva unor arendaşi de- 


ai lor. Nu mai ştiu după cîtă vreme, Coarnele au aflat de 
nedreptatea pe care le-o făcuse Jupiter, dar n-au vrut să-şi strige 
prea tare supărarea, de teamă să nu-şi piardă dreptul de intrare 
în Olimp. S-au înfăţişat, amîndouă, zeului zeilor, aducîndu-i 
aminte ajutorul prielnic pe care i l-au dat în atitea rînduri şi 
cerîndu-i cu stăruinţă să nu le lase fără sărbătoare, fără slujbe şi 
fără jertfe. Jupiter le-a rugat să-l ierte, dar împărţeala se făcuse 
şi toate zilele din calendar erau date. Dar Coarnele exoflisite, 
atit de mult s-au rugat şi au stăruit, încît, pînă la urmă, Jupiter 
le-a trecut în condica Olimpului şi le-a dat în seamă un număr 
însemnat de capete bărbăteşti, cu toată cinstea cuvenită şi 
partea lor de jertfe. Cum însă nu mai rămăsese neîmplinit nici 
un loc pe răbojul anului, le-a rînduit aceeaşi zi de sărbătoare, ca 
şi potrivnica lor, zeiţa Gelozia. 

De asemeni le-a lăsat stăpiînire deplină asupra bărbaţilor 
însuraţi, îndeosebi asupra celor cu neveste frumoase, hotărînd 
ca îndatoririle lor să fie bănuiala, neîncrederea, îndoiala, cearta, 
pînda şi iscodirea femeilor, cu poruncă pentru toţi să închine 
sfintelor Coarne slujbele ce li se cuvin şi să le aducă amintitele 
jertfe. lar pe cei care nu vor ţine seama de acele rînduieli, 
Coarnele să-i ocolească şi să nu le intre în casă, oricît s-ar ruga. 
Să-i lase să tînjească singuri cu nevestele lor, fără ajutorul unui 
al treilea, ca nişte pîngăritori şi eretici. (Aşa se răzbună zeii 
asupra celor care nu le dau cinstea cuvenită: Bachus asupra 
podgorenilor, Ceres asupra plugarilor, Pomona asupra 
grădinarilor, Neptun asupra corăbierilor, Vulcan asupra fierarilor 
şi aşa mai departe.) După cum, dimpotrivă, cei care vor ţine 
toate sărbătorile, lăsînd în părăsire lucrul lor şi orice altă 
îndeletnicire pentru a-şi pîndi nevestele, a le închide în casă şi a 
le hărţui cu bănuieli, să aibă parte necontenit de podoaba 
sfintelor Coarne, să se bucure de răsfăţul lor, să le aibă în casă 
zi şi noapte şi să nu fie lipsiţi de ele niciodată. Am zis ! 

- Ah, ah, ah! a spus Carpalim. lată un leac mai lesnicios decît 
chiar inelul lui Hans Carvel. Naiba să mă ia, dacă nu spun ce 
gîndesc. Aşa e firea femeilor. Nici trăsnetul nu arde şi nu fărimă 
decit ceea ce e tare şi se împotriveşte, ocolind ce-i moale, 
puhav şi deşert; fringe în două sabia de oţel, dar nu atinge 
catifeaua care înfăşoară teaca; zdrobeşte oasele trupului, fără 
să atingă carnea. Tot astfel, femeia nu se răzvrăteşte decit 
împotriva celor ce-i sînt oprite. 


- Fără îndoială, a spus Hipotadeu. Mulţi din învățații noştri 
cred, că cea dintii femeie care a fost pe lume - Eva, cum o 
numesc evreii - n-ar fi muşcat nicicînd din fructul păcatului, dacă 
Vicleanul care a dus-o în ispită nu i-ar fi spus că n-are voie să-l 
guste. Ca şi cum ar fi voit s-o îndemne: - „E fruct oprit: mănîncă- 
|! Altminteri n-ai mai fi femeie." 


CAPITOLUL XXXIV 
Cum rîvnesc de obicei femeile la lucrul oprit 


Pe vremea cînd eram flăcău şi trăiam în desfrinare la 
Orleans, a spus Carpalim, iscodisem un mijloc îndemînatic de-a 
prinde femeile în laţ şi a le ispiti să se joace de-a dragostea cu 
mine. Nu cu vorbe dulci, nici cu jurăminte, ci arătîndu-le limpede 
şi lămurit (cu mare ticăloşie) cît erau de bănuitori bărbaţii lor. 
Nu născocisem nimic, fiindcă aşa stă scris în cărţi şi astfel a fost 
mersul lumii de totdeauna. Asemenea pilde şi păţanii îţi scoate 
viaţa la iveală, în fiecare zi. Virîndu-şi în cap tot felul de gînduri 
poznaşe, nevestele îşi înşală bărbaţii cu toată sîrguinţa, făcînd 
de altminteri la fel ca Semiramida, ca Egesta, ca femeia din 
insula Mandes a Egiptului (despre care pomenesc Herodot şi 
Strabon) şi ca atitea alte ştrengărite de acelaşi soi. 

- Adevăr a grăit, a spus Ponocrat. Ştiam pe vremuri o 
poveste, cum papa loan al XXI-lea, trecînd într-o zi pe la 
mănăstirea Fonthevrault şi ieşindu-i înainte maica stareță cu 
celelalte măicuţe, l-au rugat să le dea învoiala de a se spovedi 
între ele. Miresele lui Isus, ziceau mironosiţele, au ca toate 
femeile unele metehne ascunse, pe care se ruşinează să le măr- 
turisească unui duhovnic-bărbat, ci mult mai lesne le-ar veni să 
şi le destăinuiască unele altora. - „N-aş pregeta să vă dau o 
asemenea învoire, ca şi altele, a răspuns papa, dar se iveşte o 
piedică, după cum socot. Spovedania, bine ştiţi, e o taină; iar voi 
femeile nu prea ştiţi să vă ţineţi gura." - „Ba ştim, au sărit de 
colo măicuţele. Mai bine decit bărbaţii!" Atunci sfîntul părinte le- 
a încredinţat o lădiţă în care, fără să-l fi văzut maicile, 
ascunsese o păsărică. Le-a poruncit să aşeze lădiţa într-un loc 
ferit, făgăduind pe cinstea lui de papă că leva îndeplini 
rugămintea, dacă vor răbda să nu ridice capacul, orice s-ar 
întîmpla, sub ameninţarea judecății episcopeşti şi a veşnicei 
afurisenii. Abia au auzit călugărițele opreliştea şi stăteau ca pe 


ghimpi, să vadă ce-i în lădiţă? Sfintul părinte le-a dat 
binecuviîntarea şi s-a dus să se culce. Dar n-a făcut nici zece 
paşi, că toate măicuţele s-au repezit buluc la lădiţă, să-i 
cerceteze cuprinsul. A doua zi dimineaţa, papa le-a chemat cu 
gîndul să le dea dezlegarea cerută. (aşa îşi închipuiau ele.) Dar, 
înainte de orice altă vorbă, le-a cerut să-i aducă lădiţa cu 
pricina. l-au adus-o, nu zic ba, dar pasărea... zburase! lar papa 
le-a ocărit, întrebîndu-le cum vor fi în stare să păstreze taina 
spovedaniei, cînd nu s-au putut răbda să nu umble la lădiţa 
păsăruicii. 

- Fii binevenit între noi, cinstite meştere! Am simţit o mare 
bucurie ascultîndu-te, şi îi aduc laudă Domnului pentru aceasta. 
N-am mai avut mulţumirea de-a fi laolaltă, de cînd ne-ai înfăţişat 
la Montpellier, cu vechii noştri prieteni Guy Bourguier, Balthazar 
Nayer, Jean Quentin, Franşois Robinet şi Francois Villon, acea 
poznă veselă şi plină de învăţăminte a bărbatului care luase de 
nevastă o femeie mută. 

- Eram şi eu de faţă, a spus Epistemon. Vrednicul bărbat 
ţinea cu orice preţ ca femeia lui să-şi recapete graiul. L-a 
recăpătat în adevăr, cu ajutorul unor vraci, care i-au tăiat nu ştiu 
ce pieliţă de sub limbă. Dar cînd a început muierea să 
vorbească, a vorbit, a vorbit, a vorbit vrute şi nevrute, verzi şi 
uscate, de baba-Rada şi de Rada-baba, pînă cînd bărbatul, 
ieşindu-şi din fire, a alergat într-un suflet la vraci, rugindu-l să-i 
ia nevestei graiul înapoi, aşa cum i-l dăduse. Vraciul i-a răspuns, 
ridicînd din umeri, că el cunoaşte multe leacuri cu care poate să 
redea graiul femeii, dar n-a aflat pînă acum nici unul, care s-o 
facă să tacă ! Singurul mijloc ar fi surzenia bărbatului. Omul 
nostru nu-ş ce-a făcut şi ce-a dres, că şi-a pierdut auzul; iar 
femeia, dîndu-şi seama că bărbatul n-o mai aude, şi că meliţa ei 
toacă degeaba, a turbat. Cînd vraciul a venit să-şi ceară plata, 
surdul i-a răspuns că nu-l aude. Vraciul, de necaz, i-a turnat în 
cap un praf de-al lui şi l-a făcut să-şi piardă minţile. Pînă la 
urmă, bărbatul nebun şi femeia turbată l-au luat la bătaie pe 
vraci, lăsîndu-l pe jumătate mort! Nicicînd n-am rîs mai cu poftă, 
ca la pozna asta! 

- Să ne întoarcem la oile noastre, a zis Panurge. Dumneata 
spuneai, după cum am înţeles, că pot să mă însor în toată voia, 
fără să-mi mai bat capul cu întrebarea, dacă mă va înşela 
nevasta sau nu. Rău ai grăit, cinstite meştere! Ştiu bine, că în 


ziua nunţii mele te vei găsi cu treburile dumitale prin alte părţi şi 
nu vei fi de faţă. N-am să te ţiu de rău că nu vei veni la ospăț. 

Stercus et urina sunt medici prandia prima, Ex aliis paleas, 
ex istis collige grana.1 

-N-ai spus bine, l-a îndreptat Rondibilis. Stihul al doilea zice 
aşa: Nobis sunt signa, vobis sunt prandia digna.2 

- lar dacă, între timp, nevastă-mea nu s-o simţi bine... 

- Va trebui să-i cercetez mai întîi udul, să-i ascult inima, să-i 
pipăi partea de jos a piîntecelui şi împrejurimile buricului, cum ne 
învaţă Hipocrate, în 2 Aphorism 35. 

- Nu! Nu! a spus Panurge. Pînă una-alta, nici nu-i nevoie. 
Noi, oamenii legii, avem pravila noastră: de venire inspiciendoz. 
Am să-i pregătesc eu însumi un clistir. Nu-ţi părăsi treburile 
dumitale, care sînt fără îndoială mai grabnice. Îţi voi trimite un 
plocon şi vom rămîne buni prieteni. 

Panurge s-a apropiat de el şi i-a strecurat în palmă patru 
scuzi. Rondibilis i-a înşfăcat repede, spunînd cu glas tresărit şi 
aproape supărat: 

- Domnul meu, nu trebuia să te osteneşti... Oricum, îţi 
mulţumesc cu plecăciune. De la oamenii de rînd nu primesc 
niciodată, dar pe prieteni nu pot să-i jignesc. Sînt la porunca 
dumitale, ori de cîte ori vei avea nevoie. 

- Cu plată? a întrebat Panurge. 

- Bineînţeles! 


1 Excrementele şi urina sînt gustarea dintii a medicului. / 
la de aiurea paiele, şi din astea grăunţele (lat.). 

1 Pentru noi sînt doar nişte semne, pentru voi sînt bune de 
mîncat (lat.). Despre pîntecele care începe să crească (lat.) 
(Digeste, XXV, 4). 


CAPITOLUL XXXV 
Cum priveşte filozoful Gaurigan însurătoarea 


După acest schimb de vorbe, Pantagruel i-a spus lui 
Gaurigan, filozoful: 

- Făclia luminii, prietene de credinţă, trecînd din mînă în 
mînă a ajuns la dumneata, înţeleptule ! Ţi-a venit, adică, rîndul 
să răspunzi la întrebare: Să se însoare Panurge ori să nu se 
însoare? 


- Şi una şi alta, a răspuns Gaurigan. 

- Ce-ai spus? a întrebat Panurge. 

- Ce-ai auzit. 

- Şi ce-am auzit? 

- Ce-am spus. 

- Aşa ţi-e vorba? la scurteaz-o şi spune lămurit: Să mă însor 
sau să nu mă însor? 

- Nici una, nici alta. 

- Naiba să mă ia, dacă pricep. Stai să-mi pun ochelarii la 
urechea stingă, să te-aud mai bine. 

În clipa aceea, Pantagruel a zărit în pragul uşii pe Kyn, 
cățelul lui Gargantua, şi a spus celor de faţă: 

- Regele trebuie să fie pe aproape. Să ne ridicăm în picioare. 

Nici n-a apucat să sfirşească vorba şi Gargantua a intrat în 
odaia unde se ţinea ospăţul. Toţi s-au sculat de la locurile lor şi 
l-au întîmpinat cu plecăciuni, după cum se cuvenea. Gargantua 
le-a răspuns tuturor cu bunătate şi a spus: 

- lubiţi prieteni, dacă voiţi să-mi fiţi pe plac, nu vă părăsiţi 
nici locurile, nici vorba. Aduceţi-mi un jeţ în capul mesei şi dați- 
mi să beau în sănătatea voastră. Fiţi bineveniţi în casa mea. 
Despre ce vorbeaţi? 

Pantagruel i-a spus, că la al doilea fel de mîncare, Panurge 
pusese întrebarea, dacă ar face bine să se însoare sau nu. 
Părintele Hipotadeu şi meşterul Rondibilis vorbiseră fiecare în 
felul lui, iar în clipa cînd regele se pregătea să intre, înțeleptul 
Gaurigan începuse să răspundă la rîndul său. Panurge l-a 
întrebat: - „Să mă însor sau să nu mă însor?". „Şi una şi alta", i-a 
spus la început, apoi: - „Nici una, nici alta". Panurge s-a arătat 
nemulţumit de aceste răspunsuri care, zice el, se bat cap în cap. 

- După înţelegerea mea, a spus Gargantua, aceste 
răspunsuri seamănă aidoma cu vorba filozofului din vechime, 
care, fiind întrebat dacă e însurat cu o anumită femeie, a spus: 
„Am soţie, alţii s-o ţie; trăiesc cu ea, dar şi fără ea". 

- Tot cam aşa a răspuns şi o slujnică din Sparta, care, fiind 
întrebată dacă s-a dat vreodată un bărbat la ea, a răspuns: 
„Niciodată!", fiindcă ea se dădea la ei. 

- Aşadar, a spus Rondibilis, în filozofie ca şi în medicină să 
păstrăm calea de mijloc, amestecînd laolaltă nepotrivirile şi 
punîndu-le în cumpănire. 

- Trimisul cel sfînt, a spus părintele Hipotadeu, astfel ne-a 


învăţat, ca cei ce au femeie să trăiască precum n-ar avea, iar cei 
ce nu sînt însuraţi, ca şi cum ar fi. 

- Eu tălmăcesc astfel vorbele: "Să ai şi să nu ai femeie", a 
spus Panurge. Să ai femeie la treburile pentru care a înzestrat-o 
firea, adică pentru ajutorul, plăcerea şi tovărăşia bărbatului. Să 
n-ai femeie, dacă-i vorba să te ţii după fustele ei, să uiţi a te 
ruga lui Dumnezeu, să nu-ţi mai îndeplineşti îndatoririle tale faţă 
de ţară, de republică şi de prieteni, să-ţi laşi în părăsire cărţile şi 
alte folositoare treburi, numai ca să-i faci muierii pe plac. Astfel 
înţelegînd: „Să ai şi să nu ai femeie", eu nu văd nici o nepo- 
trivire, nici îndemnuri care nu s-ar împăca laolaltă. 


CAPITOLUL XXXVI 
Răspunsurile lui Gaurigan, filozoful sceptic şi ucenicul lui 
Pyron 


- Vorbiţi ca nişte ursitoare, a spus Panurge, dar mie-unuia mi 
se pare că am căzut în fundul acelui puț întunecat, în care, după 
cum zicea Heraclit, s-a înecat adevărul. Nu mai văd şi nu mai 
înţeleg nimic. Sînt buimac, şi pot să spun că vorbăria 
dumneavoastră nu-mi face nici o plăcere. (Potoleş-te-te, 
filozofule, nu mai băga atit în dumneata !) la să schimbăm 
cîntecul, şi să nu mai despicăm firul de păr în patru. Nici 
dumitale nu-ţi place să baţi cîmpii, după cum cred. Aşadar, în 
numele bunului Dumnezeu, drăguţul, răspunde-mi: să mă însor? 

Gaurigan - Însoară-te. 

Panurge - Şi dacă nu vreau? 

Gaurigan - Nu văd cine te-ar putea sili. 

Panurge - Nu vezi? 

Gaurigan - Nu văd, şi nu sufăr de orbul găinilor. 

Panurge - Eu văd o mie de pricini care mă îndeamnă să mă 
însor. 

Gaurigan - Să le numărăm. 

Panurge- O mie, aşa vine vorba. Am spus un număr hotărît, 
ca să arăt un număr nehotărit. Vreau să spun: multe. 

Gaurigan - Te ascult. 

Panurge - La naiba! Nu pot să trăiesc fără femeie. 

Gaurigan - Lasă-l pe naiba la o parte. 

Panurge - Pentru numele lui Dumnezeu, poftim ! Toţi înţe- 
lepţii lumii spun că a te culca în aşternut de unul singur, adică 


fără femeie, înseamnă să trăieşti ca o vită, cum ofta Didona, 
suspinînd printre lacrimi. 

Gaurigan - Sluga dumitale ! 

Panurge - Eu ştiu ce vorbesc, filozofule. Ce zici, să mă însor? 

Gaurigan - N-am zis nu. 

Panurge - Şi o să-mi fie bine? 

Gaurigan - După cum vei nimeri. 

Panurge - Şi dacă voi nimeri bine, fi-voi fericit? 

Gaurigan - De-ajuns. 

Panurge - la s-o luăm acum în răspăr. Dar dacă nimeresc 
rău? 

Gaurigan - Să nu te amărăşti pentru atit. 

Panurge - Dar bine, omule, fie-ţi milă de mine şi sfătuieşte- 
mă ce să fac? 

Gaurigan - Faci ce vrei. 

Panurge - Hodoronc-tronc ! 

Gaurigan - Te rog, fără descîntece ! 

Panurge - Bine, filozoful lui Dumnezeu, eu nu-ţi cer decit un 
sfat. Ce sfat îmi dai? 

Gaurigan - Nici unul. 

Panurge - Să mă însor? 

Gaurigan - Eu nu mă amestec. 

Panurge - Atunci să nu mă însor? 

Gaurigan - N-am spus asta. 

Panurge - Dacă rămîn neînsurat, n-am să port coarne? 

Gaurigan - Aşa cred. 

Panurge - Să zicem că mă însor. 

Gaurigan - De ce: să zicem? 

Panurge - Inchipuieşte-ţi, vreau să spun, că sînt însurat. 

Gaurigan - Nu pot acum. Mi-e gîndul în altă parte. 

Panurge - M-ai pricopsit! Ah, dacă aş putea să trag o înjură- 
tură... măcar pe şoptite. M-aş mai răcori. Dar, răbdare... Prin 
urmare, dacă mă voi însura voi purta coarne! 

Gaurigan - Aşa se pare. 

Panurge - Dar dacă femeia mea va fi cinstită şi credincioasă, 
nu mă va înşela, nu-i aşa? 

Gaurigan - Vorbişi ca din carte. 

Panurge - Ascultă-mă... 

Gaurigan - Sînt numai urechi. 

Panurge - lată care e întrebarea: nevastă-mea va fi cinstită şi 


credincioasă? Numai atit aş vrea să aflu. 

Gaurigan - Mă cam îndoiesc. 

Panurge - O cunoşti? 

Gaurigan - Nu. 

Panurge - Atunci cum poţi să te îndoieşti de un lucru pe care 
nu-l cunoşti? 

Gaurigan - lac-aşa ! 

Panurge - Dar dacă ai cunoaşte-o? 

Gaurigan - Mai vîrtos. 

Panurge - Ascultă, pajule, mititelule, uite, ţine aici scufia mea 
- lasă-mi ochelarii! - coboară în curte şi înjură pentru mine o 
jumătate de ceas. O să înjur şi eu în locul tău o dată, cînd vei 
avea nevoie... Şi cu cine o să mă înşele? 

Gaurigan - Cu cine s-o nimeri. 

Panurge - Băga-s-ar dracul în el! O să-i rup oasele ! 

Gaurigan - Aşa să faci. 

Panurge - Să mă ia în coarne o mie de draci, dacă nu i-oi 
pune lacăt femeii cînd voi pleca de-acasă! 

Gaurigan - Ai putea să-ţi alegi cuvintele. 

Panurge - Cuvinte am ales şi am ouat destule! Acum vreau 
să hotărăsc ce am de făcut. 

Gaurigan - Hotărăşte, eu nu te împiedic. 

Panurge - la stai puţin! Văd că n-am izbutit pînă acum să-ţi 
las sînge. Am să te încrestez în altă parte. Dumneata eşti însurat 
sau ba? 

Gaurigan - Nici una, nici alta. 

Panurge - Sfinte Dumnezeule, ţine-mă ! Nu mă lăsa ! Am 
asudat leoarcă. Parcă aş fi muncit la sapă, mînca-m-ar viermii! 
Mi s-a întors rînza pe dos şi mi s-a încuiat maţul! Nu pot să 
încomofistibulizez în tolba minţii mele răspunsurile pe care mi le 
dai. 

Gaurigan - Atita grijă să am. 

Panurge - Să pornim mai departe, înţeleptule! Eşti însurat? 

Gaurigan - Aşa mi se pare. 

Panurge - Ai mai fost însurat vreodată? 

Gaurigan - Parcă. 

Panurge - Şi ai avut noroc întiia oară? 

Gaurigan - Oarecum. 

Panurge - A doua oară ai nimerit-o mai bine? 

Gaurigan - Cine poate să ştie! 


Panurge - Pune mîna pe inimă şi răspunde: te simţi bine 
însurat? 

Gaurigan - Aşa şi aşa. 

Panurge - Pe barba sfîntului Cristofor, mai degrabă aş 
stoarce un pîrt dintr-un măgar mort, decit o vorbă lămurită din 
gura dumitale! Nu pot s-o scot la capăt cu dumneata în nici un 
fel. Adevăr mărturisesc, filozofule, că şi dracului i-ar fi ruşine de 
amîndoi. Răspunde: purtat-ai coarne, da sau ba? Cu dumneata 
vorbesc, ăsta care stai lîngă mine, nu cu dumneata, ăla care ai 
plecat să baţi mingea. 

Gaurigan - Dacă s-a întîmplat să nu port coarne, înseamnă 
că am avut noroc. Aşa mi-a fost scris! 

Panurge - Pe carnea, pe trupul şi pe sîngele meu, mă las 
păgubaş, îmi iau catrafusele şi plec. Pe ăsta nu pot să-l apuc de 
nicăieri. Auzind aceste cuvinte, Gargantua s-a ridicat şi a spus: 

- Lăudat să fie Domnul în toate lucrările lui. După cum văd, 
lumea s-a făcut mai frumuşică de cînd m-am întîlnit cu ea întiia 
oară. Bine am ajuns ! Va să zică filozofii cei mai învăţaţi şi mai 
iscusiţi s-au înhăitat cu şleahta schepticilor şi s-au întors înapoi 
la şcoala lui Pyron. Slavă ţie, Doamne, slavă ţie ! Adevăr zic 
vouă, că mai lesne vei prinde pe lei de coamă, pe cai de urechi, 
pe zimbri de grumaz, pe bivoli de coarne, pe lupi de coadă, pe 
tapi de barbă şi pe ulii de plisc decit pe filozofi de cuvînt! 
Rămîneţi cu bine, dragi prieteni. 

Gargantua s-a depărtat, iar Pantagruel a spus celor de faţă: 

- Timeu din cartea lui Platon număra oaspeţii la începutul 
fiecărei adunări; noi ne vom număra la sfîrşit. Unul, doi, trei... 
Unde-i al patrulea? Cine lipseşte? Nu cumva e prietenul nostru 
Bridoye? 

Epistemon a răspuns că ducîndu-se să-l poftească nu l-a 
găsit acasă. Un aprod de la Curtea din Mirelingues venise mai 
înainte să-l cheme pentru a da seama în faţa Parlamentului 
despre o hotărîre pe care o rostise. Bridoye plecase în grabă ca 
să fie de faţă şi să nu se pomenească tras la răspundere în lipsă. 

- Voi vedea despre ce e vorba, a spus Pantagruel. Se 
împlinesc patruzeci de ani, de cînd Bridoye e judecător în 
Fonsbeton, şi în răstimpul acesta a rostit mai bine de patru mii 
de hotărîri. Două mii trei sute nouă din ele au mers mai departe 
înaintea Parlamentului din Mirelingues, în urma plîngerii celor 
care pierduseră, dar toate au rămas în picioare şi au fost 


întărite, plîngerile dovedindu-se neîntemeiate. Dacă acum, la 
sfîrşitul zilelor sale, s-ar vedea lovit cu mustrare, încercarea ar fi 
prea grea pentru el, după ce a trăit în cinste şi dreptate o viaţă 
întreagă. Vreau să-l ajut din toate puterile mele. Ştiu că lumea s- 
a făcut atît de rea, încît dreptatea are nevoie de apărare. O voi 
face fără zăbavă, pentru a-l feri de orice năpastă. 

Mesele s-au strîns, Pantagruel a împărţit oaspeţilor săi daruri 
de preţ şi de mare cinste: inele, giuvaeruri, potire de aur şi 
talere de argint, după care, multumind încă o dată din inimă 
tuturor, s-a îndreptat spre odăile sale. 


CAPITOLUL XXXVII 
Cum l-a îndemnat Pantagruel pe Panurge să ceară sfatul 
unui nebun 


În drum spre iatac, Pantagruel l-a zărit lîngă o fereastră pe 
Panurge trist şi îngîndurat, clătinînd din cap cu amărăciune. 
Pantagruel i-a spus: 

- Semeni cu un şoarece care a căzut într-o mlaştină şi cu cît 
se zbate să scape, cu atît mai adînc se afundă. Te zvircoleşti 
într-un lanţ încîlcit de îndoieli, şi din ce te smuceşti căutînd 
dezlegare, cu atît te încurci mai rău. Ascultă! Am auzit o vorbă 
din popor, că un nebun judecă de multe ori mai bine decit zece 
învăţaţi. De vreme ce răspunsurile înţelepciunii nu te-au lămurit, 
ce-ar fi dacă ai cere sfatul unui nebun? S-ar putea s-o nimereşti 
şi să rămii mulţumit. Mulţi regi au scăpat de primejdie şi multe 
ţări s-au păstrat întregi; multe războaie s-au cîştigat şi multe 
încercări au fost biruite după sfatul şi prevestirile unor nebuni. 
Gîndeşte-te şi vei recunoaşte că am dreptate. Cel care poartă 
grija treburilor lui, dovedindu-se gospodar harnic şi priceput; cel 
care îşi păstrează judecata limpede şi nu pierde nici un prilej 
prielnic pentru a-şi spori avutul; cel care cu dibăcie izbuteşte să 
scape de lipsuri şi de necaz e socotit de noi toţi drept un 
înţelept. Dar înaintea gîndirii cereşti nu-i prețuit tot astfel; în 
cumpăna ei nu e cu adevărat înţelept, adică vrednic de a vedea 
pe cele de faţă şi de a prevedea pe cele viitoare decît omul care 
pe el însuşi se uită, care se înalţă deasupra fiinţei sale, se curăţă 
de toate îndemnurile pămînteşti şi se desprinde cu gindul de 
toate slăbiciunile omeneşti, nepăsător la toate. Astfel spunem 
noi că sînt nebunii. Pe marele proroc Faunus, fiul lui Picus, 


regele latinilor, poporul neştiutor l-a numit Fatuel, adică pe 
limba lui: Nebunul. Asemeni, în păcălelile pe care le joacă 
măscăricii, tichia Nerodului şi scufia Nebunului o pun în cap, nu 
cei mai proşti, ci cei mai isteţi dintre ei. Astrologii spun că 
împărații şi nebunii vin pe lume sub acelaşi semn al zodiacului. 
Enea şi Choroebus (despre care Euphorion spune că a fost 
nebun) au avut la naştere acelaşi horoscop. Nu mă voi depărta 
prea mult, dacă îţi voi aminti ce povesteşte lo. Andre despre 
cuprinsul unui canon al nu-ştiu-cărui papă către primarul şi 
pîrgarii din La Rochelle; Barbaţiu o spune despre pandectele lui 
Justinian, iar acum de curînd Jason, în proverbele lui, şi Jean 
Seigny, faimosul nebun al Parisului, străbunicul lui Caillette de 
mai tîrziu. lată întimplarea: Un derbedeu din Paris, trecînd într-o 
zi prin faţa unei ospătarii de lîngă fortăreaţa Chastelet, s-a oprit 
în faţa grătarului, a scos din traistă o bucată de piine şi a 
început s-o măniînce, sorbind cu nesaţiu mireasma cărnii fripte. 
Birtaşul l-a lăsat în pace şi nu i-a spus nimic; dar după ce 
mîrlanul şi-a mestecat codrul de pîine şi a dat să plece, l-a prins 
frumuşel de guler şi 

i-a cerut să-i plătească... mirosul fripturii! Omul a răspuns, că 
nici măcar nu s-a atins de cărnuri, deci cu nimic nu l-a păgubit şi 
cu nimic nu i se socoteşte dator. Aroma cărnii fripte, 
răspîndindu-se în văzduh, s-ar fi pierdut oricum, şi nu s-a mai 
pomenit încă la Paris să se vîndă miros de friptură pe stradă ! 
Birtaşul a răspuns, că el nu-i ţinut să hrănească pe toţi derbedeii 
Parisului cu aromă de la grătarul lui, şi l-a ameninţat că dacă nu- 
i plăteşte îi mută fălcile. Miîrlanul a pus mîna pe băț să se apere, 
şi s-a încins o zarvă nemaipomenită. Mulțimea de gură-cască s-a 
strîns din toate părţile să privească încăierarea. între ei se afla şi 
Jean Seigny, nebunul oraşului. Zărindu-l, birtaşul a spus 
mîrlanului: - „Vrei să-l punem pe marele Jean Seigny judecător 
peste noi?" - „Vreau, cum să nu vreau, lua-te-ar naiba!" a 
răspuns flămîndul. Jean Seigny, după ce i-a ascultat pe amindoi, 
i-a cerut derbedeului să scoată din pungă un sfanţ de argint. 
Mîrlanul, neavînd încotro, s-a supus şi i-a pus banul în mînă. 
Nebunul l-a luat, l-a aşezat pe umărul stîng ca şi cum ar fi vrut 
să-i cumpănească greutatea, l-a lovit pe unghie ca să audă cum 
sună, apoi, închizînd un ochi, s-a uitat cu luare-aminte să-i 
citească scrisul. Mulțimea căsca gura la el, birtaşul aştepta 
încrezător, iar miîrlanul schimba feţe-feţe. După o tăcere destul 


de îndelungată, nebunul s-a dus să mai sune o dată banul pe 
tejghea, apoi cu o măreție de jude-preşedinte, ţinînd în mînă 
paiaţa lui ca pe un schiptru, înfundîndu-şi pe cap scufia de blană 
cu urechi de hirtie zdrenţuită, a tuşit de trei ori şi a spus: - 
„Curtea găseşte de cuviinţă că, împricinatul care şi-a mîncat 
pîinea cu miros de friptură, a plătit birtaşului cu sunetul banului. 
Aşadar şi prin urmare, Curtea îndrumă pe fiecare să-şi vadă de 
treaba lui. Fără cheltuieli de judecată şi spre ştiinţa părţilor”. 
Hotărîrea nebunului li s-a părut tuturor judecătorilor din Paris 
atit de dreaptă şi de minunată, încît au recunoscut că nici Parla- 
mentul însuşi, cu legea în mînă, n-ar fi putut să chibzuiască mai 
bine. Aşadar, gindeşte-te dacă n-ar fi mai nimerit să ceri sfatul 
unui nebun. 


CAPITOLUL XXXVIII 
Ce porecle i-au dat Pantagruel şi Panurge lui Tribuleti 


- Pentru miîntuirea sufletului meu, primesc, a spus Panurge. 
Aveam matul încuiat; acum simt că mi s-a uşurat pîntecele. Dar, 
după cum, pentru a le cere sfatul, am ales lamura înţelepţilor, 
tot astfel aş dori să găsim pe nebunul cel mai nebun dintre toţi 
nebunii. 


1 Tribut-Triboulet, bufonul lui Ludovic al XII-lea şi apoi al lui 
Francisc |. 


- Tribulet îmi pare a fi nebunul care ne trebuie, şi-a dat cu 
părerea Pantagruel. 
- E nebun sută-n sută! a încuviinţat Panurge. 


PANTAGRUEL PANURGE 

Nebun din Nebun 
născare, cîntăreţ, 

fatal, cu bemol la 

cheie, 

ceresc, pămiîntesc, 

voios, vesel, 

mercurial, drăgălaş, 

lunatic, cu nasul roşu, 

rătăcitor, pisălog, 


ciudat, cu clopoței, 


eretic, veneric, 
eroic, de pripas, 
îngheţat, orfan, 
genial, clocit, 
predestinat, plimbăreţ, 
împărătesc, papal, 
regesc, consistorial, 
august, canonic, 
cezarian, aulic, 
patriarhal, sinodal, 
ducal, episcopesc, 
seniorial, doftoricesc, 
credincios, călugăresc, 
stegar, impunător, 
palatin, cu toane, 
principal, căptuşit, 
pretorial, la prima 
tunsoare, 
total, iubăreţ, 
înaripat, cu diplomă, 
curial, musafir, 
fruntaş, cu premiul 
întăi, 
biruitor, cu coadă, 
vulgar, cetlăiaş, 
casnic, lăturalnic, 
exemplar, însetat, 
rătăcitor şi rar, nerod, 
civil, trecător, 
popular, de pe cracă, 
familiar, haihui, 


de seamă, favorit, latinesc, de toate zilele, temut, filozof, 


metafizic, suveran, special, extatic, 

categoric, predicator, uriaş, oficial, cu perspectivă, aritmetic, 
algebric, cabalistic, talmudic, 

ermetic, explicativ, prescurtat, hiperbolic, antonomatic, 
alegoric, foarte logic, pleonasmic, 

princiar, cerebral, cordial, indestinal, hepatic, splenetic, cu 
vînturi, legiuit, la azimut, pe meridian, 


binefăcut, cu pervaz, pe piedestal, chibzuit, celebru, 
binecrescut, înzăuat, prădalnic, cu coada-n sus, cenuşiu, aiurit, 
lovit cu leuca, bosumflat, superlativ, de dimineaţă, de mîna 
stingă, mătăsos, 

lînă-n lînă, cu picăţele, burghez, cu mătură, de batjocură, de 
toate felurile, cu zăbavă, taciturn, 

eteroclit, teologic, prescurtat, arăbesc, pecetluit, 
împuternicit, cu glugă, titular, ascuns, îndărătnic, 

zdravăn, jefuit, fudul, de mîna întîi, uşuratic, de bucătărie, de 
neam mare, la frigare, la tavă, 

la cuptor, cu guturai, de 24 de carate, sprinten, solemn, 
anual, sărbătoresc, distractiv, de la ţară, 

glumet, cu hrisov, necioplit, grosolan, de toate zilele, cu 
diapazon, hotărît, cu hieroglife, adevărat, 

de mare preţ, măsurat, fanatic, fantastic, limfatic, înfricoşat, 
distilat, nesupărător, întors pe dos, 

ciufut, cu mot, cu cîrje, cu paiaţă, pieziş, împiedicat, croit pe 
măsură, răscopt, necioplit, de ars pe rug, împăunat, 
împopoţonat, fără oprire, cu şaradă, după tipar, cu glugă, 
înţelept, încrustat, persan, baritonal, rău de muscă, cu pielea 
groasă. 

Pantagruel - în Roma de altădată, guirinalele erau sărbătorile 
nebunilor. Am putea să întemeiem şi noi în Franţa: 
tribuletinaleleI. 

Panurge - Dacă nebunii ar purta platoşe, ar umbla toţi cu 
bucile goale pe uliţe. 

Pantagruel - Dacă el e Fatuel, zeul nebunilor despre care am 
pomenit, bărbatul Fatuei, zeiţa nebunelor, tatăl lui se chema 
Bunăziua, iar bunică-sa Ziuabună. 

Panurge - Dacă toţi nebunii ar merge în buiestru, el le-ar lua- 
o înainte cu un stînjen, măcar că are picioarele strimbe. Să 
mergem la Tribulet. Sînt încredinţat că-mi va da un sfat bun. 

Pantagruel - Eu plec la Mirelingue. Vreau să fiu de faţă la 
judecata lui Bridoye. Între timp, voi trimite pe Carpalim la Blois 
să-l cheme aici pe Tribulet. 

Carpalim a pornit la drum. Pantagruel, însoţit de slujitorii săi, 
de Panurge, Epistemon, Ponocrat, fratele loan, Gimnast, 
Rizotom şi ceilalţi, s-a îndreptat spre Mirelingue. 


1 Tribuletinalele, vezi p. 359, nota 1. 


CAPITOLUL XXXIX 
Cum a fost judecat în faţa lui Pantagruel judele Bridoye, care 
dădea hotărtrile după cum picau zarurile 


Ziua următoare, la ceasul hotărît pentru judecată, 
Pantagruel a ajuns la Mirelingue. Preşedintele, senatorii şi 
consilierii l-au rugat să stea alături de ei, pentru a asculta 
lămuririle şi susţinerile lui Bridoye privitoare la hotărîrea ce-o 
dăduse împotriva unuia Toucheronde. Curtea celor o sută nu 
socotea hotărîrea dreaptă. 

Pantagruel a primit bucuros şi a intrat în sala judecăților, 
unde l-a zărit pe Bridoye şezînd pe scaun în mijlocul încăperii. 
Fiind întrebat, n-a răspuns decit atit, că din pricina anilor i-au 
slăbit ochii şi nu mai vede bine; acestea sînt beteşugurile şi 
nevoile bătrîneţii - vezi not. per Archid. D.LXXXVT C. tanto. lată 
pentru ce nu mai deosebeşte numerele zarurilor atît de bine ca 
altădată. Şi aşa precum Isac, bătrîn şi cu văzul tulbure, l-a luat 
pe lacob drept Esau, tot astfel, avînd a hotărî asupra pricinii de 
care era vorba, a citit 5 în loc de 4, mai ales că folosise zarurile 
lui cele mici. Dar după toate legile dreptăţii, slăbiciunile fireşti 
ale omului nu pot fi socotite drept crimă, după cum scrie în [...]. 
Căci ar trebui să fie trasă la răspundere natura, nu omul, după 
cum reiese din 7. maximum vitium C. de lib. praetor. 

- Despre ce zaruri e vorba? a întrebat preşedintele Curţii, 
Tringuamelle. 

- Zarurile cu care judec, a răspuns Bridoye. Alea judicioruml, 
despre care aminteşte [...]. Dumneavoastră ce zaruri folosiţi 
pentru hotărîrile înaltei Curți? Toţi ceilalţi judecători hotărăsc 
potrivit celor arătate de D. Hen. Ferrandat et not. gl. in c. fin. de 
sortii, et 1. sed cum ambo ff. de jud. Ubi doct., care spune că 
zarurile sînt mijlocul cel mai cinstit, cel mai folositor şi cel mai 
priincios pentru judecarea pricinilor şi neînțelegerilor dintre 
părţi. Mai lămurit vorbeşte Bald. Bartol şi Alex: C. communia de 
leg. Si duo. 

- Şi cum faci, prietene? a întrebat Tringqguamelle. 

- lată, a răspuns Bridoye, vă voi arăta pe scurt, cum ne 
învaţă legea ampliorem & in refutatoriis, C. de appela şi gloss. 1. 
i.j. ff. quod met. causa. Gaudent brevietate moderni. Fac ca 
dumneavoastră toţi, domnilor, şi după cum e obiceiul 


judecăților, pe care trebuie să-l urmăm: ut noi. extra de consuet. 
c. ex literis et Ibi Innoc. 


Norocul judecății (lat.). 


Adică: văzînd şi revăzînd, citind şi recitind, răsfoind şi 
puricînd toate plîngerile, înfăţişările, amiînările, mărturiile, 
cercetările, arătările, dovezile, chemările, duplicatele, 
triplicatele, depunerile, opunerile, transpunerile, jurămintele, 
faptele nepermise, încheierile scrise, semnăturile, procedurile, 
examinările, înfruntările, trimiterile, admiterile, apărarea, învi- 
nuirile şi toate celelalte iţe şi chichiţe, înfăţişate dintr-o parte şi 
alta (cum se cuvine să facă fiecare judecător). Aşez alături, pe 
colţul mesei, mai întîi sacii cu hîrtiile pîrîtului, dîndu-le precădere 
(cum faceţi şi dumneavoastră). Pun apoi, pe colţul celălalt, sacii 
pîrîtorului (cum faceţi şi dumneavoastră). Fiecare cu norocul lui. 

- Şi cum deosebeşti de care parte e dreptatea? 

- Ca şi dumneavoastră, domnilor, a răspuns Bridoye. Mă uit, 
mai întîi, să văd ciţi saci sînt de o parte şi cîţi de alta. Dacă sînt 
saci mai mulţi, scot zarurile mici. Mai am o pereche de zaruri 
mari, frumos tăiate şi bine şlefuite, pe care le folosesc cînd 
pricina mi se pare mai uşoară, adică atunci cînd sînt saci mai 
puţini. 

- Şi pe urmă cum hotărăşti? 

- Ca şi dumneavoastră, domnilor. Dau cîştig celui care a avut 
mai mult noroc la zaruri. După cum cred că e şi drept. 


CAPITOLUL XL 
Cum arată Bridoye pentru ce judeca pricinile dînd cu zarurile 


- Foarte bine, a spus preşedintele, dar dacă soarta pricinilor 
o hotărăşti după cum dă norocul, pentru ce nu arunci zarurile 
din prima zi cînd ţi se înfăţişează părţile, fără să mai amiîni 
judecata? La ce-ţi mai slujesc sacii, cu toate scriptele lor? 

- Îmi slujesc, ca şi domniilor voastre, domnilor, la trei lucruri, 
deopotrivă de prielnice, folositoare şi plăcute. Mai întîi, pentru a 
îndeplini formele, fără de care nici o hotărîre n-are putere, după 
cum o dovedeşte Spec. I tit. de instr. edit. et tit. de rescript. 
praesent. Ştiţi foarte bine, că de multe ori, în judecăţile noastre, 
forma schimbă şi preface conţinutul, căci forma mutata, 


mutatur substantia1. în al doilea rînd, fiindcă îmi prieşte 
mişcarea, ca şi domniilor voastre, domnilor. 


Schimbîndu-se forma, se schimbă substanţa (lat.). 


Răposatul Othoman Vadare, un doftor priceput, mi-a spus în 
mai multe rînduri că lenevirea trupului primejduieşte sănătatea 
si scurtează viaţa tuturor oamenilor legii, ca şi pe-a 
dumneavoastră, domnilor. De aceea nouă ne sînt îngăduite 
unele jocuri cuviincioase şi plăcute, cum scrie în Thomae in 
secunda secundae quaest. ca şi Albert de Ros, csx&fuit magnus 
practicus1, iar după el Bărbăţia in prin. consil. Interpone tuis 
interdum gaudia curis2. 

Într-adevăr, într-o zi a anului 1489, avînd oarecari treburi 
băneşti la curtea domnilor consilieri generali, şi ajungind să 
pătrund pînă la dumnealor, cu învoirea bine răsplătită a 
aprodului - fiindcă după cum ştiţi pecuniae obediunt omnia3 - i- 
am găsit jucînd „musca", un joc sănătos, cuviincios şi foarte 
vechi, îngăduit de lege. Îmi aduc aminte chiar, că domnul 
Tielman Picquet făcea pe musca şi glumea spunînd celorlalţi 
domni de la curte, că tot lovindu-l or să-şi rupă sculfiile pe 
spinarea lui şi o să-i certe nevestele cînd s-or întoarce acasă. Or, 
resolutorie loquendol voi spune, ca şi dumneavoastră, 
domnilor, că nu-i o mişcare a braţelor şi a trupului mai 
înviorătoare în lumea dreptăţii decit să deşerţi sacii cu dosare, 
să răscoleşti hîrtiile pricinilor, să umpli coşurile şi să cercetezi 
temeinic fiecare dovadă. 

În al treilea rînd, ca şi dumneavoastră, domnilor, socotesc că 
orice rod are nevoie de timp ca să se coacă. Timpul le scoate la 
iveală pe toate. Timpul e părintele adevărului. lată de ce, ca şi 
dumneavoastră, domnilor, nu mă pripesc niciodată. Ţiu în loc şi 
amin hotărîrea, pînă ce pricina, între timp, se limpezeşte, se 
dospeşte şi se coace; abia atunci arunc zarurile, iar părţile, după 
îndelungă aşteptare, primesc mai uşor hotărîrea sorţilor. 
Portatur leviter, quod portat quisque libenter5. 

Judecînd o pricină nedospită bine, adică la începutul ei, aş 
face aceeaşi greşeală ca şi felcerul care s-ar apuca să taie o 
bubă înainte de a se coace, sau ar încerca să curețe o umoare 
rea a trupului, cînd abia s-a ivit. Quod medicamenta morbis 
exhibent, hoc jura negotiis6. Natura de asemeni ne învaţă, că 


fructele nu se culeg şi nu se mănîncă verzi, după cum nici fetele 
nu-s de măritat, cît sînt încă prea crude. Jam matura thoris 
plenis adoleverat annis virginitas"1. 

Toate lucrurile sînt a se îndeplini la vremea lor. 


1 Afost un mare practician (lat.). 

1 Strecoară din cînd în cînd şi cîte o bucurie printre grijile 
tale (lat.). 

8 Totul ascultă de bani (lat.). 

* Vorbind hotăritor (lat.). 

' Oricine rabdă lesne ceea ce rabdă de bunăvoie (lat.). 

e Ceea ce fac leacurile la boli, fac judecăţile la afaceri (lat.). 

1 Un număr deplin de ani hrănise o fecioară coaptă acum 
pentru patul nupţial(lat)L. 


CAPITOLUL XLI 
Bridoye povesteşte păţania unui împăciuitor de pricini 


- În această privinţă îmi amintesc, a vorbit mai departe 
Bridoye, că pe vremea cînd învăţam legile la Poitiers, sub 
brocadium juris1, trăia la Semerve un oarecare Perrin Dendin, 
gospodar de ispravă, plugar harnic, cîntăreţ în strană şi om de 
cuvînt, cam tot atît de virstnic ca cel mai bătrîn dintre 
dumneavoastră. (Spunea că apucase în tinereţe marele şi 
înțeleptul Conciliu din Latran, cu pălărie roşie în cap, alături de 
soţia dumnealui, Pragmatica Sancţiune, înveşmiîntată în mătase 
liliachie şi cu mătănii groase din boabe de chihlimbar.) Acel 
bărbat de nădejde descurcase el singur mai multe pricini decit 
întreaga curte de la Poitiers, cu judecătorii din Monsmorillon şi 
Par-thenay la un loc. Era bine cunoscut şi mult prețuit în toată 
împrejurimea. Nu se isca o pricină de ceartă sau vreo 
neînțelegere în Chauvigny, Nouaille, Croutelles, Aisgne, Leguge, 
la Motte, Lusignan, Vivonne, Mezeaulx, Estable şi în alte părți, 
care să nu ajungă în faţa lui la judecată. In toate hotăra cu 
putere deplină, deşi nu era om de legi, ci numai om cumsecade. 
Nu se tăia un porc în toată vecinătatea, fără să-i sosească 
acasă, plocon, toba şi cîrnaţii. Nu trecea o zi de la Dumnezeu, să 
nu se ţină un ospăț, o nuntă, un botez, o cumetrie sau o 
petrecere la crişmă după lehuzie; în cinstea împăcării, fireşte, 
căci, după ce părţile cădeau la învoială, împăciuitorul nu uita să- 


i stringă pe toţi laolaltă şi îi îndemna să închine un pahar-două, 
în semn de mulţumire şi de bună înţelegere. Perrin Dendin avea 
un fiu, pe Tenot, flăcău voinic şi chipeş, prietenos, aş putea să 
spun ca şi taică-său. Tenot Dendin rîvnea şi el să judece 
neînțelegerile dintre oameni, fiindcă după cum ştiţi: Saepe solet 
similis filius esse patri2. Îi plăcea să se numească singur: 
împăciuitor de pricini. Se dovedise altminteri îndeajuns de istet 
şi de harnic. Cum auzea, sau numai bănuia, că s-a iscat undeva 
vreo ceartă, se şi înfăţişa s-o descurce. Fiindcă: qui non laborat 
non manige ducat3. A greşit însă o dată destul de rău; şi de 
atunci nimeni nu-l mai punea judecător, oricît de neînsemnată 
ar fi fost pricina. Astfel, în loc să împace oamenii, mai mult îi 
învrăjbea; în loc să-i potolească, mai amarnic îi stirnea. Ştiţi, 
domnilor, că sermo datur cunctis, animi sapientia paucisi. lar 
hangiii din Semerve spuneau că de pe urma lui nu mai vindeau, 
tot anul, nici atît vin cit se bea altădată într-o jumătate de zi la o 
împăciuire de-a lui taică-său. 


1 Axiome de drept (lat.). 

* Adesea fiul îi seamănă tatălui (lat.). 

3 în pronunțare franceză: maniiducat - cine nu 
munceşte, nu vede un ducat, pentru: qui non aborat, non 
manducet - cine nu munceşte să nu măniînce (lat.). (Tkes. Il. 3, 
10). 

* Cuvîntul le e dat tuturora, înţelepciunea minţii nu. 


Tenot i s-a plins părintelui său, vorbind cu amărăciune 
despre răutatea oamenilor vremii, şi adăugind că dacă mai 
demult lumea ar fi fost tot atît de certăreaţă, de pornită şi de 
îndărătnică, nici el, Perrin Dendin, n-ar fi ajuns la acea faimă de 
împăciuitor fără greş, de care se bucura. Băiatul a păcătuit 
grăind astfel, căci nu li-e îngăduit copiilor a judeca pe părinţii 
lor. - „N-ai luat-o din loc cum trebuie, a spus Dendin fiului său. 

Cînd ai pe oportetl în faţa, Să jad aşa cum te învaţă. 

Uite unde-i buba. Nu izbuteşti să împaci pe împricinaţi! Şi ştii 
de ce? Fiindcă iei în mînă pricinile cît sînt prea crude, adică 
necoapte. Eu, în schimb, pe toate le descurc. Ştii pentru ce? 
Pentru că aştept să se dospească bine şi să se coacă ! Dulcior 
estfructus, post multa pericula ductus%. E o vorbă care spune, 
că treaba felcerului e mai uşoară către sfîrşitul bolii, decit la 


începutul ei. Fiindcă, vezi tu, pînă să vină doftorul, boala şi-a 
făcut mendrele, şi se apropie de capătul ei. Pricinile aşijderea, 
se istovesc de la sine, cînd împricinaţilor nu le mai rămîne nici 
un ban în pungă şi au ostenit a se mai război între ei. Deficiente 
pecu, deficit omne, nia.z În clipa aceea, nu mai lipseşte decît 
unul care să mijlocească înţelegerea, precum peţitorul nunta, 
ducînd vorbele de la o casă la alta şi punînd la cale împăciuirea 
celor învrăjbiţi, cruţîndu-i fiecăruia ruşinea de a se spune despre 
el că a închinat cel dintii steagul şi că s-a dat bătut, fiindcă ştia 
că n-are dreptate şi simţea că i se scufundă corabia. Şi iată că 
se arată Dendin ! Multdorit şi binevenit, ca sarea în bucate ! 
Atunci soseşte ceasul meu ! Norocul meu ! Culesul! În felul 
acesta, fătul meu, aş putea să mijlocesc pacea, sau cel puţin un 
răgaz de luptă, între marele nostru rege şi venețieni, între 
împărat şi helvetici, între englezi şi scoțieni, între papa şi 
cetatea Ferrarei. Aş merge şi mai departe, cu ajutorul lui 
Dumnezeu: aş împăca pe turci cu sofioţii, pe tătari cu moscoviţii. 
Ai priceput? Aş aştepta să-i prind la acel impas, cînd şi unii şi 
alţii ar fi sătui de războaie, cînd le-ar fi goală visteria şi pungile 
supuşilor stoarse, cînd şi-ar fi vindut bunurile şi şi-ar fi zălogit 
moşia, cînd li s-ar fi isprăvit merindea şi şi-ar fi împuşcat toţi 
plumbii. Atunci, mama lui Dumnezeu! De voie, de nevoie s-ar 
opri să mai răsufle şi, vrind-nevrind, şi-ar înfrîna neînfrîinarea. 
Cum ne învaţă gloss. XXXVI d. c. Si quando: 

Odero si potero; si non, invitus amabo*. 


1 Trebuie (lat.). 

a Mai dulce e roadă dobindită cu strădanii mari (lat.). 

* Pentru: deficienta pecunia, dejicit omne ~- cînd lipsesc 
banii, lipseşte totul (lat.). 

* Voi uri dacă voi putea dacă nu, voi iubi fără să vreau 
(lat.). (Ov. Am, III, XX, 35). 


CAPITOLUL XLII 
Cum se nasc pricinile şi cum ajung să se coacă 


- lată de ce, a spus Bridoye, amin şi lungesc pricinile, 
aşteptind, ca şi dumneavoastră, domnilor, să se coacă formele 
şi să se piîrguiască bine dovezile din saci. Orice pricină, la 
începutul ei mi se pare, ca şi dumneavoastră, domnilor, 


nelămurită şi şchioapă. Aşa cum puiul de urs, cînd se naşte, n- 
are nici labe, nici piele, nici păr, nici cap, ci e numai un bot de 
carne, fără chip şi fără nume. Abia după ce, cu răbdare de 
mamă, ursoaica se apucă să-l lingă, ursuleţul începe să semene 
cu ceea ce se cuvine să fie. Aşa văd eu, ca şi dumneavoastră, 
domnilor, că vin pe lume pricinile: fără cap şi fără picioare, 
neîmplinite şi neînchegate, ca ciozviîrta de urs la naştere. Dar, 
după ce sînt toate părţile bine linse, întinse şi prelinse, unse, 
tunse şi pătrunse, labele încep să crească, iar dobitocul mişcă 
din urechi. Cum spune gloss.fiem q. | c. Paulus: Debile 
principium melior fortuna segqueturl. Aşa şi dumneavoastră, 
domnilor, cu toţi portăreii, aprozii, procurorii, advocaţii, ipistaţii, 
notarii, scriitorii şi judecătorii fără scaun, de quibus tit. est lib. III 
C, pipăiţi necontenit buzunarele împricinaţilor şi, avînd grijă să 
le lingeţi pungile, puneţi pricinii nou-născute labe, cap, gheare, 
dinţi, vine, muşchi şi sînge: adică umpleţi sacii! Qualis vestis 
erit, talia corda gerit2. Adică în această privinţă sînt mai fericiţi 
împricinaţii decît împărţitorii de dreptate, fiindcă beatius est 
dare quam accipere3. Astfel pricina creşte, frumoasă şi bine 
împlinită, cum spune gloss. canonice: Accipe, sume, cape, sunt 
verbaplacentia papael. Mai lămurit spune Alber. de Ros: Roma 
manus rodit, quas roderenon valet, odit. Dantes custodii, non 
dantes spernit et odit.5 De ce? Ad praesens ova, cras pullis sunt 
meliora6. 

- Foarte bine. Dar ce faci cu pricinile de furt şi tilhărie, cînd 
vinovatul a fost prins flagrante criminel ? 

- Ca şi dumneavoastră, domnilor, a răspuns Bridoye. Cer 
părţii păgubite să doarmă una-bună, înainte de a se înfăţişa la 
judecată, aducînd despre aceasta cuvenita dovadă, întărită 
după toată rînduiala legii. Quandoque bonus dormitat 
Homerus8. La dovada aceasta vine de se mai alătură încă una. 


1 Un noroc mai bun să urmeze unui slab început (lat.)* 

2 Cum vor fi hainele, aşa şi inima (lat.). 

8 Mai plăcut e să dai, decit să primeşti (lat.). 

4 Primeşte, ia, apucă sînt cuvinte plăcute papei (lat.). 

6 Roma roade mîinile (care dau) şi urăşte pe cele ce nu le 
poate roade. Pe cei ce dau pe cei ce nu dau îi dispreţuieşte şi îi 
urăşte (lat.). 

e Mai bune-s ouăle de azi, decit găinile de miine (lat.). 


7 Asupra faptului (lat.). 
8 Citeodată mai aţipeşte şi bunul Homer (lat.) (Hor., Ars. 
poet,, 359). 


Fiecare hirtie naşte altă hirtie, iar sacul creşte, ca ochiurile 
cu care se împletesc zalele. Şi pînă la urmă pricina se întregeşte 
în toate părţile ei, rotunjită, închegată şi bine-mplinită. Atunci, 
domnilor, scot zarurile ! Aşa m-am deprins, şi lucrurile au ieşit 
totdeauna bine, ca după cea mai bună chibzuială. Mi-aduc 
aminte de-o întîmplare. În tabăra de la Stockholm un gascon, 
anume Gratianauld „de felul lui din Sainsever, pierduse toţi banii 
la cărţi şi, bineînţeles, era foarte necăjit din această pricină, 
căci, după cum ştiţi, pecunia est alter sanguis, vita hominis et 
optimus fidejussor in necessitatibus1. Părăsind jocul, a strigat cu 
glas puternic în faţa soţilor săi de luptă: - „Pao cap de bious, 
hillotz, que mau de pipe bous tresbyre! ares que pergudes sont 
las miesbingt et quouatre baguettes ta pla donnerindics, trucs 
et patacts. Sein degun de bous aulxqui boille truquar ambe iou a 
bels embis ?"2 Nerăspunzindu-i nimeni, a trecut în tabăra 
nemţească şi a răcnit la fel, poftindu-i pe toţi să se bată cu el. 
Dar nemţii i-au răspuns aşa: - „Der Guascogner thut sich us 
mitteim ieden zu schlagen, ober er ist geneigter zu staelen; 
darumb, liben frauwen, hend serg zu inuerm hausraut3". Nici 
dinspre partea aceasta n-a ieşit vreunul să se bată. Gasconul s-a 
îndreptat atunci, sărind şi ţopăind, spre tabăra pedestraşilor 
franţuji, cărora le-a strigat aceeaşi chemare voinicească la 
bătaie. Nu i-a răspuns nimeni. Văzînd aşa, gasconul s-a lăsat 
păgubaş. S-a culcat frumos la marginea taberei, lîngă cortul 
cavalerului Cristian de Crisse, şi a adormit. 

În vremea aceasta, un alt ostaş, care de asemeni îşi pierduse 
argintii la cărţi, a ieşit pe cîmp cu sabia scoasă ,zor-nevoie să se 
bată cu gasconul, ca doi mofluzi ce erau amîndoi. Ploratur 
lacrymis amissa pecunia verisi. Căutîndu-l prin toată tabăra, l-a 
găsit dormind. L-a scuturat de umeri şi i-a strigat: - „Ei scoală, 
voinice ! Sus, flăcăule, să vedem, care pe care? Hai, lua-te-ar 
naiba, să-ţi arăt că nu mi-e sabia mai scurtă decit frigarea ta!" 
Gasconul, buimac de somn, i-a răspuns: - „Cap de Saint Arnaud, 
quau seys tu, qui me rebeilles. Que mau de taoverne te [...] cap 
de Guascoigne, tapla dormie iou, quond aquoest tacuainme 
bingut estee"5. Francezul l-a stîrnit încă o dată să se bată, dar 


gasconul i-a spus: „He, pauret, iou te esquinerie ares que son 
pla reposat. Vayne unpauc qui teposar comme iou, puesse 
trugqueron6." Uitase paguba dormind şi nu-i mai ardea de bătaie. 
Într-un cuvînt, în loc să se încaiere, şi-au băgat săbiile în teacă şi 
s-au dus să se cinstească împreună. 


1 Banii sînt un al doilea sînge, sînt viaţa omului şi cel mai 
bun chezaş la nevoie (lat.). 

2 „Mititeilor, boilor, vedea-v-aş la pămînt morţi de băutură ! 
Am pierdut la joc douăzeci şi două de văcuţe (bani de argint) 
şi au început să mă măniînce ghearele, palmele şi pumnii. E 
vreunul dintre voi gata să se măsoare în luptă dreaptă cu 
mine?" 

3 „Gasconul se laudă că se luptă cu oricare, dar mai bine 
se pricepe să fure; femeie dragă, fii cu ochii în patru şi păzeşte- 
ţi lucrurile din casă." 

* Banii pierduţi se plîng cu lacrimi adevărate (lat.). (Juv,, 
XIII, 134.) 

6 „Sfinte Arnoalde ! care eşti tu ăla de nu mă laşi să dorm? 
Ţi-ai băut minţile, mă? Sfinte Seerr, tata gasconilor, ce bine 
aţipisem şi derbedeul ăsta m-a trezit din somn." 

* „Ei, păcătosule, eu sînt odihnit şi am să te tai bucăţi! Du- 
te de te culcă şi tu oleacă, iar după aceea ne-om bate." 


Somnul i-a liniştit pe-amîndoi şi le-a potolit arţagul. Pe bună 
dreptate spune cuvîntul de aur al lui loan: Sedendo et 
quiescendo fit anima prudens1. 


CAPITOLUL XLIII 
Cum îndreptăţeşte Pantagruel hotărtrile pe care Bridoye le 
da cu ajutorul zarurilor 


Atît a vorbit Bridoye şi nu mai mult. Preşedintele i-a poruncit 
să părăsească locul, iar Bridoye s-a supus. 

- Se cuvine acum, mărite-prinţ, a spus preşedintele, să 
supunem judecății tale purtarea neobişnuită şi întru totul 
ciudată a lui Bridoye, care în faţa noastră, văzîndu-l şi 
ascultîndu-l, a mărturisit că judecă pricinile după cum cad 


zarurile. Nu numai ca o îndatorire faţă de necurmata bunăvoință 
pe care înălţimea-ta a arătat-o faţă de acest Parlament, ca şi 
faţă de întregul marchizat al Mirelingue-ului, dar drept 
recunoaştere a înţelepciunii, a judecății chibzuite şi a minunatei 
învățături cu care te-a înzestrat Dumnezeu (de la care purced 
toate bunurile), te rugăm a hotărî asupra lui, aşa cum socoteşti 
că e bine după lege şi după dreptate. 

Pantagruel a răspuns: 

- Domnilor, după cum ştiţi, nu e în căderea mea să hotărăsc 
soarta judecăților. Dar, fiindcă v-aţi gîndit să-mi faceţi această 
cinste, îngăduiţi-mi să nu rostesc înaintea dumneavoastră o 
hotarire, ci să vă înfăţişez o rugăminte. li găsesc lui Bridoye 
cîteva însuşiri, care îl fac vrednic de iertare. Mai întîi: bătrineţea 
lui. În al doilea rînd: cinstea. Ştiţi bine că dreptul şi legile noastre 
tin seamă de amiîndouă, şi nu pregetă să ierte pe cei care, 
bătrîni şi cinstiţi fiind, cad în greşeală. În al treilea rînd, mai 
cunosc un temei de dreptate care vine în ajutorul lui: aceasta e 
cea dintii şi singura lui greşeală, şi se cuvine a fi uitată şi 
îngropată în mulţimea coviîrşitoare a hotărtrilor drepte pe care 
le-a dat în trecut; căci vreme de patruzeci de ani şi mai bine 
nimeni nu s-a plins împotriva judecăților lui. Dacă aş lăsa să 
picure în apa Loarei un strop din valul mării, cine ar mai putea 
să simtă, bînd din rîu, gustul sărat? Şi înclin a crede că însăşi 
voinţa lui Dumnezeu a vorbit, de vreme ce toate ale sale 
hotărîri, date după soarta zarurilor, au fost întărite de înalta 
voastră Curte. 


1 Oprindu-se şi odihnindu-se, cugetul se înţelepţeşte (lat.). 


Aşa vrea adeseori Cel-de-sus, ca puterea lui să se 
dovedească în rătăcirea celor înţelepţi, în slăbiciunea celor tari 
şi în luminarea celor săraci cu duhul. 

Le voi lăsa însă pe toate acestea la o parte, rugîndu-vă - nu 
pentru datoria de recunoştinţă pe care spuneţi că o aveţi faţă de 
mine, şi de care nu vă socotesc legaţi - ci de hatirul prieteniei 
nefăţărite pe care v-am arătat-o totdeauna în sprijinul tagmei 
dumneavoastră, ca acum o dată să vă înduplecaţi a-l ierta, cu 
două făgăduieli din parte-i: să răsplătească pe cei nedreptăţiţi 
prin hotărîrea ce-a dat-o, şi să primească pe lîngă el ajutorul 
unuia mai tînăr, mai învăţat şi mai chibzuit, după sfatul căruia 


să-şi întocmească de acum încolo hotărîrile. lar dacă totuşi veţi 
voi să-l îndepărtați cu totul din scaun, vă rog să mi-l daţi mie. 
Voi găsi pentru el în regatul meu o slujbă unde să fie de folos. 
Bunul Dumnezeu, atotţiitorul şi dătătorul de viaţă, să vă 
dăruiască mila şi îndurarea lui, acum şi totdeauna. 

Rostind aceste cuvinte, Pantagruel a făcut o adîncă 
plecăciune în faţa Curţii, apoi a părăsit locul. Pe pragul uşii l-au 
întîmpinat Panurge, Epistemon, fratele loan şi ceilalţi însoțitori ai 
săi. Au încălecat pe cai şi au luat calea-ntoarsă, spre Gargantua. 
Pe drum, Pantagruel le-a povestit de-a fir-a-păr întîmplarea cu 
judecăţile lui Bridoye. Fratele loan a spus că l-a cunoscut pe 
Pierre Dendin, pe vremea cînd era ajutor al abatelui Ardillon, la 
Fontaine-le-Comte. Gimnast şi-a adus aminte că se găsea în 
cortul lui Cristian, cavalerul de Crisse, cînd gasconul era cît pe- 
aci să se bată cu ostaşul francez. Numai Panurge nu voia să 
creadă în buna reuşită a judecăților hotărite după cum cad 
zarurile; mai ales atiţia ani în şir. Epistemon i-a spus lui 
Pantagruel: 

- O întîmplare asemănătoare mi-a povestit unul din 
judecătorii din Monslehery. E totuşi de mirare, cum zarurile au 
putut să arate dreptatea de-a lungul atitor ani. O judecată-două 
nu m-ar mira să iasă bine; mai ales cînd pricina e încurcată, 
anevoioasă şi greu de lămurit. 


CAPITOLUL XLIV 
Cum povesteşte Pantagruel o întîmplare ciudată privitoare 
la strimbătatea judecății omeneşti 


- Aşa a fost pricina care a venit mai demult spre judecată 
înaintea lui Cn. Dolabella, proconsulul Asiei, a spus Pantagruel. 
lată cum s-a întîmplat: 

O femeie din Smirna avusese de la primul ei bărbat un fiu 
numit Abeceu. Rămînînd văduvă, s-a măritat din nou şi cu cel 
de-al doilea soţ a mai născut un băiat, pe Egeu. După cum însă 
ştiţi, se întîmplă foarte rar ca părinţii şi fraţii vitregi să iubească 
pe cei născuţi dintr-un alt tată sau dintr-o altă mamă. Astfel, cel 
de-al doilea bărbat al femeii dimpreună cu fiul lui l-au atras într- 
o capcană pe Abeceu şi l-au răpus mişeleşte. Văzînd răutatea şi 
ticăloşia, ucigaşilor, femeia nu s-a putut răbda să lase fapta lor 
nepedepsită şi, la rîndul ei, i-a omorît pe amîndoi. Dusă la 


judecată în faţa lui Cn. Dolabella, ea şi-a mărturisit fapta fără să 
şovăiască, spunînd numai atit, că era în dreptul ei să-i ucidă. 

Aceasta era întreaga pricină. Proconsulului i s-a părut atit de 
încurcată, încît nu ştia ce hotărîre să dea. Femeia săvirşise fără 
îndoială o grea fărădelege, luînd viaţa bărbatului şi fiului ei; dar 
răzbunarea îi era întemeiată pe un drept al omului, căci cei doi 
ucigaşi îi răpuseseră pe copilul ei întîi-născut, pîndindu-l şi 
omorîndu-l, fără ca acesta să le fi făcut vreun rău, numai din 
pofta lacomă de a pune mîna pe moştenirea lui. 

Stînd astfel în cumpănă, Cn. Dolabella s-a îndreptat spre 
areopagul din Atena, cu rugămintea de a-l îndruma ce hotărire 
ar trebui să ia. Sfatul înţelepţilor i-a cerut ca într-un răstimp de o 
sută de ani, cel mult, să-i trimită pe toţi împricinaţii pentru a 
răspunde prin viu grai asupra unor fapte care nu erau destul de 
lămurite. Li se păruse şi bătrînilor din Atena că pricina era atît 
de încîlcită, încît nu se pricepeau s-o dezlege. Dar dacă ar fi fost 
supusă sorții zarurilor, hotărîrea judecății n-ar fi dat greş 
nicicum: arătîndu-se norocul potrivnic femeii, ea ar fi primit 
pedeapsa ce i se cuvenea, fiindcă îndrăznise să-şi facă singură 
dreptatea, pe care numai judecata era împuternicită să i-o dea; 
iar dacă se întîmplă ca zarurile s-o părtinească, însemna că a 
tras în cumpănă durerea nestăpinită pe care o încercase, 
văzîndu-şi fiul ucis. E de mirare, totuşi, cum Bridoye a reuşit să 
judece după dreptate, cu zarurile, o vreme atît de îndelungată! 

- N-aş putea să răspund mulţumitor la această întrebare, a 
spus Epistemon. Recunosc. Aş fi înclinat, totuşi, să cred că 
hotărtrile întemeiate pe norocul sorţilor sînt un dar al cerului şi 
un semn de bunăvoință a puterii cugetătoare care pune în 
mişcare lumea. Văzînd curăţia sufletească şi cinstea jude- 
cătorului Bridoye, care se îndoieşte el însuşi de priceperea lui, 
fiindcă ştie nepotrivirea dintre atitea felurite legi, edicte, 
obiceiuri ale pămîntului şi porunci regeşti; cunoscînd apoi 
viclenia întunecimii-sale diavolul, care se preschimbă adeseori 
în purtător de lumină, şi sub chipul şi asemănarea advocaţilor 
răi, a judecătorilor, a procurorilor şi a altor interpuşi de-ai lui 
face din alb negru şi lasă pe fiecare împricinat să-şi închipuie că 
are dreptate (orice pricină nedreaptă găseşte apărător, fiindcă 
altminteri n-ar mai fi judecăţi); întrucît cu smerenie judecătorul 
cel drept a cerut ajutorul şi mila lui Dumnezeu întru lămurirea 
adevărului prin harul sfinţit al sorţilor, care înfăţişează voia 


Celui-de-sus; şi ţinînd seama de toate acestea, duhurile 
cugetătoare ale cerului amestecă zarurile şi le fac să cadă spre 
cîştigul celui care se îndreaptă înaintea scaunului judecății cu 
plingere întemeiată. Aşa spun şi tălmăcitorii Talmudului, că a 
întreba norocul nu e păcat, fiindcă, atunci cînd mintea 
omenească se găseşte în cumpăna îndoielii, voia Domnului se 
arată prin tragere la sorţi. 

La drept vorbind, atît de mare e stricăciunea celor care 
judecă în acest Parlament al mirelingienilor din Mirelingue, încît 
nu cred că o hotărîre dată după cum cad zarurile ar fi mai rea 
decit acelea care ies din mîinile lor pătate de sînge şi de urite 
apucături. Nici n-ar putea să fie altfel, de vreme ce întreaga 
alcătuire a judecăților a fost statornicită de Tribunian, un om 
fără nici o credinţă, barbar şi viclean, prefăcut şi hain, nedrept şi 
zgîrcit, care vindea pe bani edictele, rescriptele, legile şi 
hotărrile lui, înclinînd cîntarul dreptăţii de partea celui care 
plătea mai mult. El a fărîmiţat legile, ca nu cumva să se mai 
vadă întregul lor, şi ca nu cumva rămînînd în putere cărţile 
vechilor Jurisconsulţi, cuprinse în cele 12 Table şi în Edictele 
pretorilor, ticăloşia lui să se dea pe faţă în văzul tuturor. De 
aceea ar fi mai bine (adică mai puţin rău) ca împricinaţii să 
înfrunte primejdia oricăror alte noroace, decit să se bizuie pe 
hotărtrile unor asemenea judecători; aşa spunea pe vremuri 
Caton, că „drumul pînă la locul judecății ar trebui semănat cu 
guri-de-lup". 


CAPITOLUL XLV 
Cum a cerut Panurge sfatul nebunului Tribulet 


După alte şase zile de drum, Panurge s-a întors acasă. Tot 
atunci a sosit de la Blois, pe calea apei, şi Tribulet. 

Panurge i-a dăruit o băşică de porc în care suna frumos o 
mînă de grăunţe; apoi o sabie de lemn aurit, o tolbă mică, croită 
din piele de broască ţestoasă, o butelcă îmbrăcată în împletitură 
de nuiele şi un coş cu mere creţeşti. 

- Trăieşte nebunul ca viermele în măr ! a spus Carpalim. 

Tribulet a încins sabia, şi-a atîrnat tolba la şold, a luat băşica 
în mînă şi a scuturat-o, a mîncat din mere cît a putut şi a băut 
tot vinul. Panurge l-a privit cu uimire şi a spus: 

- Am văzut în viaţa mea destui nebuni - preţ de vreo zece 


mii de franci - dar n-am întîlnit nici unul care să toarne pe git cu 
atita poftă ! 

l-a arătat apoi pe larg nedumerirea lui, în cuvinte frumos 
potrivite. Nici n-a sfîrşit vorba şi Tribulet i-a repezit un pumn în 
spinare, i-a întins butelca goală, l-a mîngiiat peste nas cu băşica 
şi, în loc de orice alt răspuns, i-a strigat clătinînd din cap: 

- Sfinte Dumnezeule ! Omul ăsta e nebun ! Nebun de legat! 
Fereşte-te de călugări! Dă încoa cimpoiul! 

După aceste ciudate cuvinte, s-a tras la o parte şi a început 
să se joace cu băşica, ascultînd sunetul plăcut al boabelor 
dinăuntru. N-a fost cu putinţă să mai scoată careva o vorbă din 
gura lui. Panurge a încercat să-i mai pună o întrebare, dar 
Tribulet a scos sabia de lemn, gata-gata să-l lovească. 

- Ei, drăcia dracului! a strigat Panurge. Am nimerit-o bine ! 
Nebunul ăsta e nebun de-adevărat! Dar mai nebun a fost cine 
mi l-a adus; şi mai nebun sînt eu, care m-am apucat să-i cer 
sfatul. 

- Asta-i o piatră în grădina mea, a zis Carpalim. 

- Să nu ne pripim, a spus Pantagruel. Să căutăm mai bine a 
desluşi tîlcul purtării şi spuselor lui. Eu unul am întrezărit unele 
înţelesuri destul de lămurite, şi nu mă mai mir că turcii îi 
numesc pe nebuni musafiţi, adică profeţi. Aţi văzut cum nebunul 
nostru, înainte de a deschide gura să vorbească, a început să 
tremure şi să clatine din cap? Ţinind seamă de ştiinţa filozofilor 
din vechime, de descîntecele magilor şi de însemnările juriscon- 
sulţilor, aceste mişcări ale capului sînt dezlănţuite de puterea 
duhului prevestitor, care, pătrunzînd într-un loc neîncăpător 
(fiindcă un cap cît pumnul nu poate cuprinde prea mult creier), 
dă naştere unor zdruncinări, despre care doftorii spun că se 
prelungesc în toate părţile trupului, datorită pe de o parte unei 
poveri prea grele, pe de alta slăbiciunii mădularelor care o 
poartă. Tot astfel cei istoviţi de nemiîncare nu pot să prindă în 
mînă nici măcar o cană de vin, fără să le tremure mina. 
Vrăjitoarea Pitia, înainte de a-şi rosti oracolele îşi scutura 
creanga ei de laur; iar după spusele lui Lamprid, împăratul 
Heliogabal dădea tot timpul din cap, ca să creadă lumea că are 
darul ghicirii. Aşa îl înfăţişează Plaut pe Saurias în Măgarul, 
mergînd pe drum, bălăbănind din cap ca un dezmetic şi băgind 
spaima în cei cu care se întilnea. Poetul Catul ne spune, că 
menadele, preotesele lui Bachus şi straşnice ghicitoare, purtau 


în miini ramuri de iederă şi tremurau din cap, ca şi preoţii 
jugăniţi ai Cibelei, din ţara galilor. Titus Livius scrie, că la 
sărbătoarea bacanalelor, bărbaţii şi femeile, voind să-şi 
ghicească viitorul, începeau să tremure din tot trupul. Toţi 
filozofii spun, că darul profeţiei nu se abate asupra nimănui, fără 
să-l zdruncine din toate încheieturile, de îndată ce puterea 
duhului coboară asupra celui ales şi îl face să vorbească. 
Faimosul om de legi lulian, întrebat o dată despre un sclav, care 
stătea de vorbă cu nebunii şi se pricepea să ghicească viitorul 
fără să clatine din cap, a răspuns că acela nu era nebun, ci 
întreg la minte. De aceea vedem în zilele noastre, cum unii 
dascăli zgilţiie zdravăn capetele şcolarilor (cum ai prinde o oală 
de toarte ca s-o scuturi), trăgîndu-i de urechi (care sînt, după 
ştiinţa înţelepţilor Egiptului, mădularele ţinerii de minte) pentru 
a le limpezi, judecata şi a-i aduce la ascultare, de cîte ori 
pornesc cu gîndul aiurea sau se lasă cuprinși de o simţire care îi 
tulbură. 


CAPITOLUL XLVI 
Cum au tălmăcit Pantagruel şi Panurge în chip deosebit 
cuvintele lui Tribulet 


- Ţi-a spus mai întîi că eşti nebun. Ce fel de nebun? Nebun 
de legat, fiindcă în amurgul zilelor tale, spre sfîrşitul vieţii, vrei 
să-ţi vîri gitul în iuvăţul însurătorii. Ţi-a mai spus să te fereşti de 
călugări. Poţi să fii încredinţat şi îţi dau cuvîntul meu, că 
nevastă-ta te va înşela cu un popă. Ti-am dat cuvîntul meu, pe 
care îl socotesc drept lucrul cel mai de preţ, chiar de-aş domni 
peste toată Europa, Africa şi Asia la un loc. Vezi cît temei pun pe 
vorba nebunului nostru înţelept, Tribulet. Ceilalţi ghicitori numai 
atit ţi-au prevestit că, vei fi încornorat; dar nu ţi-au spus cu cine 
anume ţi se va destrăbăla nevasta. Marele Tribulet te-a lămurit. 
Vei fi de rîsul şi de batjocura lumii! Aşa ţi-a fost scris, se vede, 
ca în patul tău să se strecoare preacurvia şi păcatul desfrînării 
duhovniceşti! Şi ţi-a mai spus: dă-mi încoa cimpoiul! Ei? 
Cimpoiul n-are coarne? Are. A cerut un cimpoi, cum ar fi cerut 
regele Ludovic al XII-lea, pentru frate-su, dreptul de arendă al 
birului pe sare. Aşadar, rîvnind să iei de nevastă o femeie 
cumsecade şi cinstită, te vei însura cu o trăsnită, plină de toane, 
ţipătoare şi umflată ca un cimpoi! Nebunul te-a pocnit peste nas 


cu băşica şi ţi-a tras un pumn în spinare. Aceasta vrea să 
însemne, că nevasta te va bate, te va plesni peste nas şi te va 
fura, cum ai furat şi tu băşica de la copiii care se jucau cu ea la 
Vaubreton. 

- Dimpotrivă ! a răspuns Panurge. Nu că aş vrea să mă lepăd 
de nebunie ; sînt nebun şi nu mi-e ruşine s-o spun. Fiecare om 
are în cap păsărică lui. Solomon spunea, că nimeni n-a fost în 
stare pînă acum să numere cîţi nebuni sînt pe lume. Mulțimea 
lor e fără sfîrșit iar nesfîrşitului nu poţi să-i adaugi şi nu poţi să-i 
mai scazi nimic. Aşa zice Aristotel. Aş fi cu adevărat nebun de 
legat, dacă n-aş recunoaşte că sînt nebun. Nesfirşită e şi 
mulţimea ticniţilor şi a oamenilor suciţi. Avicena spune că 
felurile de sminteală sînt nesfiîrşite. Celelalte vorbe ale 
nebunului le tălmăcesc spre binele meu. El ar voi să spună 
femeii mele: - „Fereşte-te de călugări!" temîndu-se ca nu cumva 
să iau drumul mănăstirii şi să nu mă mai însor. Îmi va fura inima 
şi mă va face fericit. Va fi veselă, glumeaţă şi sprinţară, ca un 
cîntec de cimpoi. Tribulet, cu darul lui de ghicitor, a citit în 
sufletul meu şi a văzut, că mie îmi plac ţărăncuţele zglobii şi 
neastîmparate, fetele fără zorzoane, cărora le cîntă greierul în 
călcîi. Îmi plac mai mult decît cucoanele de la curte, cu podoabe 
bogate şi miros de tămiie; după cum găsesc mai frumos ciripitul 
voios al cimpoiului, decît scîrțiitul lăutelor şi zdrăngănitul cobzei. 
Mi-a tras un pumn în gingaşa mea spinare, ca să-mi aducă 
aminte de suferinţele ce mă aşteaptă în Purgatoriu. N-a făcut-o, 
Doamne fereşte!cu gînd rău. A voit să glu- 

mească şi m-a bătut prieteneşte pe umăr, ca pe un paj. E un 
nebun cumsecade şi neştiutor. Aş face păcat să-i port pică. || iert 
din toată inima. Mi-a dat un bobiîrnac peste nas, fiindcă 
asemenea jocuri ştrengăreşti sînt obişnuite între tinerii însurăţei. 
Aşa ne vom hirjoni în glumă, nevastă-mea şi cu mine." 


CAPITOLUL XLVII 
Cum s-au înţeles Pantagruel şi Panurge să întrebe oracolul 
sfintei Butelci 


- A mai rămas un singur semn pe care l-aţi trecut cu vederea 
şi care îşi are tilcul lui. Nebunul mi-a dat butelca înapoi. Ce 
înseamnă aceasta? Ce-a voit să spună? 

- A voit să spună, fără îndoială, că nevestei tale îi va place să 


bea, a răspuns Pantagruel. 

- Nici vorbă despre aşa ceva, a întors-o Panurge. Butelca era 
goală! Aş putea să jur pe spinarea sfintului Fiacru din Brie că 
înţeleptul-nebun, lunatecul Tribulet, cel dintii şi cel din urmă, mi- 
a dat a înţelege că în butelcă şi nu în altă parte stă dezlegarea 
îndoielilor ce mă frămîntă. De aceea, în faţa dumneavoastră 
reînnoiesc legămiîntul ce-am făcut de a purta ochelari la scufie şi 
de a umbla fără nădragi, pînă în ceasul cînd voi afla cuvîntul 
sfintei Butelci. Voi cere îndrumarea unui prieten al meu, isteţ şi 
priceput, care cunoaşte ţara şi locul unde se află altarul ei. El ne 
va călăuzi pînă acolo. Să mergem împreună ! Vă rog din toată 
inima să mă însoţiţi. Voi fi pentru toţi un tovarăş de drum 
credincios, ca Achates, în rătăcirile lui Enea şi ca Damis, 
prietenul cel bun al lui Apollonius din Tyana. Ştiu că aţi avut 
totdeauna patima drumeţiei şi sînteţi dornici de a vedea şi de a 
cunoaşte lumea. Vă rog să mă credeţi, că vă voi arăta lucruri 
minunate! 

- Bucuros, a răspuns Pantagruel. Dar înainte de a porni la un 
drum atît de lung, plin de încercări nebănuite şi de mari 
primejdii... 

- Ce fel de primejdii? i-a tăiat vorba Panurge. Primejdiile fug 
din calea mea la o depărtare de şapte leghe, pe oriunde aş trece 
! Aşa cum încetează puterea judecătorului, cînd e de faţă 
regele; cum se risipesc umbrele nopţii, cînd răsare soarele; cum 
o ia molima la goană, cînd sînt scoase din biserică moaştele 
sfintului Martin de la Candes. 

- Totuşi, a vorbit mai departe Pantagruel, înaintea plecării 
avem de îndeplinit unele îndatoriri. Mai întîi, să-l trimitem înapoi 
pe Tribulet la Blois. (Ceea ce s-a făcut fără întîrziere, după ce 
Pantagruel i-a dăruit o haină frumoasă de postav ţesut cu fire 
aurite.) În al doilea rînd, va trebui să ne luăm rămas bun şi să 
cerem sfatul tatălui meu, regele. În sfîrşit, cred că va fi bine să 
ducem cu noi un cititor în stele, care să ne călăuzească şi să ne 
slujească drept tălmaci. Panurge a răspuns că prietenul său 
Xenoman le va fi de-ajuns. Trecînd prin ţara Luminilor, vor lua 
cu ei un înţelept Felinar, care să-i îndrume cu folos în călătoria 
lor mai departe, aşa cum l-a însoţit Sibila pe Enea cînd a coborit 
în Cîmpiile Elizee. 

Carpalim, care se pregătea să plece cu Tribulet, s-a oprit din 
mers şi a spus: 


- Panurge, băiete, să ai grijă să-l iei pe milord Debitis din 
Calais, căruia îi luceşte atît de frumos nasul, şi să nu uiţi pe 
Debitoribus din ţara Luminilor. Vom avea astfel două felinare. 

- Nădăjduiesc că va fi o călătorie veselă. Despre aceasta n- 
am nici o îndoială. Numai de un lucru îmi pare rău, că nu pricep 
limba care se vorbeşte în ţara Luminilor, a spus Pantagruel. 

- Eu o cunosc, ca graiul pe care l-am supt la sînul maicii 
mele, a răspuns Panurge. Voi vorbi pentru dumneavoastră toţi. 

Briszmarg d'algotbric nubstzme zos Isquebfzz prusq: albok 
cinqs zacbac, Misbe dibbarlkz morp nipp stanczbos Stromtz, 
Panurge weltnap quost grufz bac. 

- Ghiceşte, Epistemon! 

- Bănuiesc oarecum ce-ar putea să însemne, a spus 
Epistemon. Sînt nume de diavoli zburători, diavoli tîrîtori şi 
diavoli agăţători. 

- Drept ai grăit, frumuşelule, a spus Panurge. E graiul care se 
vorbeşte la curtea Luminilor. Pe drum te voi învăţa o seamă de 
cuvinte cu care te vei deprinde mai lesne decit cu o pereche de 
ciuboţele noi. Într-o noapte, pînă la răsăritul soarelui, le vei şti 
pe dinafară pe toate. În vorbirea noastră obişnuită cîntecul pe 
care ţi l-am spus adineaori sună astfel: 

In dragoste ades m-am înşelat 

Şi n-am avut un strop de bucurie; 

Mai fericit e omul însurat; 

Aşa-i Panurge, şi numai el o ştie. 

- Rămine, aşadar, să ne înfăţişăm regelui şi să-i cerem buna 
lui învoire, a încheiat vorba Pantagruel. 


CAPITOLUL XLVIII 

Cum arată Gargantua că nu li-e îngăduit copiilor să se 
însoare fără învoirea 

părinţilor 


Pătrunzînd în sala cea mare a palatului părintesc, Pantagruel 
l-a întîlnit pe bătrînul Gargantua, care ieşea tocmai atunci de la 
un sfat al dregătorilor lui. Povestindu-i în puţine cuvinte 
întîmplările pe care le cunoaşteţi, i-a vorbit despre călătoria 
plănuită şi l-a rugat să le dea buna lui învoire. Un-chiaşul purta 
pe braţe două maldăre de plingeri: unele la care dăduse 
răspuns, altele care aşteptau dezlegare. Le-a lăsat pe toate în 


grija lui Ulrich Gallet, vechiul sfetnic al jalbelor, şi luînd la o 
parte pe Pantagruel, i-a vorbit cu mai multă voie bună ca 
oricînd: 

- Mulţumesc cerului, iubitul meu fiu, că Domnul ţi-a dăruit 
numai ginduri curate şi îţi urez noroc deplin în drumul pe care 
vrei să porneşti. Dar tot atît de mult m-aş fi bucurat să aflu că 
inima te îndeamnă şi doreşti să te însori. Socotesc, în adevăr, că 
ai ajuns în pragul vîrstei cînd s-ar cuveni să-ţi iei soţie. Văd cu 
cîtă osîrdie se sileşte Panurge să înlăture piedicile care îl fac să 
mai stea la îndoială. Vorbeşte-mi despre tine. 

- Preabunul meu părinte, a spus Pantagruel, adevărul e că nu 
m-am gîndit pînă azi la însurătoare, dar oricînd va fi, nu voi 
pregeta a mă supune voiei tale, urmînd întru totul poruncile ce 
vei crede nimerit a mi le da. Mai bine să-mi ia Dumnezeu zilele 
şi să cad mort la picioarele tale, decit să fac un asemenea pas 
ieşind din cuvîntul tău. Nu cunosc nici o lege, fie sfintă, 
lumească sau barbară, care să îngăduie copiilor să se însoare 
după capul lor, atunci cînd părinţii sau rudele nu le dau învoire. 
Nici un dătător de legi n-a lăsat dreptul acesta copiilor, ci l-au 
încredinţat pe de-a-ntregul părinţilor. 

- lubitul meu fiu, a spus Gargantua, cred în înţelepciunea 
cugetului tău şi-i sînt mulţumitor lui Dumnezeu că te-a 
învrednicit a-ţi însuşi numai lucruri drepte şi vrednice de laudă, 
iar poarta minţii tale nu se deschide să primească decît marile 
adevăruri ale ştiinţei despre oameni. Am cunoscut în zilele 
noastre o ţară unde nişte cîrtiţe de popi, duşmani ai cununiei (ca 
şi pontifii frigieni ai Cibelei) au încercat să ţină sub porunca şi 
ascultarea lor pe cei uniţi laolaltă ca soţ şi soţie. N-aş putea să-ţi 
spun ce mă scîrbeşte mai mult: îndrăzneala acelor şobolani, 
care în loc să stea ascunşi în vizuina altarului lor se amestecă în 
treburi care nu-i privesc, sau teama prostească a oamenilor care 
se învoiesc a primi şi a întări prin supunerea lor nişte legi pe cît 
de viclene pe atit de sălbatice ! Ei nu văd, sărmanii, un lucru 
limpede ca lumina zilei, că toate cîte le rinduiesc popii sînt 
numai întru folosul lor şi nicidecum spre binele şi mulţumirea 
obştii. Atît ar fi de ajuns, să le arate cît de necinstite şi de 
strimbe sînt acele legi. N-ar fi, zic eu, mai puţin întemeiată 
îndrăzneala credincioşilor care s-ar apuca să poruncească şi ei, 
la rîndul lor, popilor cum să-şi ţină slujbele şi cum să-şi 
săvărşească jertfele; căci guzganii aceştia nu fac decit să 


ronţăie bunurile pe care oamenii le cîştigă cu sudoarea braţelor 
lor, ca să-i îngraşe pe ei şi să-i ţină în trîndăvie. Legile lumești, 
care i-ar înstruni pe popi, n-ar fi, după judecata mea, nici mai 
rele şi nici mai deşănţate decit cele pe care credincioşii înşişi le 
îndură. Ai spus bine, că nici o lege din lume nu dă voie copiilor 
să se însoţească fără ştirea şi dezlegarea părinţilor. Dar după 
legea ţării aceleia, orice tîlhar, orice desfrînat, orice potlogar, 
orice răpănos, orice descreierat poate să pună ochii pe o fată 
frumoasă, cuminte, cinstită şi de neam bun, răpind-o prin 
silnicie de la casa părinţilor ei, de sub ochii tatălui şi din braţele 
mamei ei (oricît s-ar împotrivi neamurile), dacă la această 
ispravă îl ajută un popă, cu care după aceea nu pregetă să-şi 
împartă prada. Mai răi nu erau nici goții, nici sciţii, nici 
masageţii, cînd se năpusteau să jefuiască cetatea pe care, după 
un război îndelungat, o cotropeau. Ce jale pe bieţii părinţi, care 
priveau cum un străin, un venetic, un barbar, un răpciugos, un 
hoit puturos, cu trupul bubos, un sărăntoc, un golan, se repezea 
să le smulgă din miini fata lor gingaşă ca o floare şi cu zestre 
roditoare, pe care se pregăteau s-o mărite la vremea ei cu 
feciorul unui vecin cumsecade, prieten de-al lor, nădăjduind să 
aibă urmaşi care să moştenească nu numai numele lor cinstit, 
dar şi casa cu lucrurile din casă şi ogorul. Ce grozavă privelişte 
se arăta dintr-o dată ochilor lor înspăimîntaţi! Nici romanii şi 
popoarele prietene lor n-au vărsat lacrimi mai amare la moartea 
lui Drusus Germanicus ! Nici spartanii nu s-au simţit mai crunt 
loviți, cînd desfrînatul din Troia a venit să le fure pe Elena, 
grecoaica cea frumoasă ! Nici Ceres n-a rămas mai nemîngiiată, 
cînd Pluto i-a răpit-o pe Prosperina ! Nici Isis, cînd l-a pierdut pe 
Osiris, nici Venus la moartea lui Adonis, nici Hercule cînd a pierit 
Hilas, nici Hecuba la uciderea Polixeniei! Dar cei supuşi legilor 
despre care am pomenit, temîndu-se de afurisenie, de puterea 
diavolului şi de alte închipuiri, nu cutează a se împotrivi popilor 
părtaşi la răpire. Rămîn nemiîngiiaţi, bieţii de ei, plîngînd 
pierderea copilei dragi; bărbatul blestemînd ziua şi ceasul cînd 
şi-a luat soţie, femeia ocărîndu-şi pîntecele şi strigînd, că mai 
bine ar fi lepădat fătul sortit unei ruşini atît de cumplite ! Jelesc 
şi bocesc amindoi pînă la sfîrşitul vieţii, în loc să-şi trăiască zilele 
bătrîneţii în linişte, împăcare şi bucurie. Mulţi dintre aceia, 
cuprinşi de gînduri nebune, cu sufletul copleşit de tristeţe, 
pierzînd dorinţa de viaţă, s-au aruncat în fîntînă ori şi-au pus 


ştreangul de git. Alţii, mai bărbaţi, urmînd pilda fiilor lui lacob 
care au răzbunat răpirea surorii lor, Diana, au pornit în căutarea 
tilharilor şi, prinzîndu-i în mîrşavă cîrdăşie cu popa, i-au tăiat şi i- 
au omorît pe toţi, aruncîndu-le stîrvurile pe cîmp să le măniînce 
lupii. Cucernicii guzgani au început să mişune şi să chiţcăie în 
vizuina lor, au pornit plingeri pline de spaimă şi au cerut ajutorul 
judecății lumești, strigînd ca din gură de şarpe, că o asemenea 
fărădelege nu poate să rămînă nepedepsită. Moarte în cazne 
grele să fie pedeapsa ucigaşilor ! Dar nici în dreptul ginţilor, nici 
în hotărtrile împărăteşti şi nici în legea sîngelui nu s-a găsit un 
temei, un cuvînt scris sau un paragraf, care să osîndească o 
faptă atit de tulburătoare şi de neobişnuită; căci nu-i pe lume 
nici un om cinstit, care să nu fie cuprins de-o miînie nestăpinită, 
văzîndu-şi fiica răpită, necinstită, pîngărită; nici dacă ar fi fost 
ucisă înaintea ochilor lui n-ar fi încercat o durere mai cumplită ! 
Socotind pe răpitor drept un ucigaş nelegiuit, care i-a pîndit 
copila luîndu-i viaţa, părintele era îndrituit să-l omoare pe loc, 
fără ca judecata să-i poată cere socoteală pentru fapta sa. 
Aşadar, oricine pune mîna pe desfrînatul care, după îndemnul 
popii, i-a necinstit copila răpindu-i-o din casă, chiar de a fost cu 
învoirea ei, poate şi trebuie să-l dea unei morţi de mişel, 
azvirlindu-i leşul fiarelor sălbatice, ca nevrednic de a primi în 
mormînt dulcea îmbrăţişare a bunului nostru părinte, pămîntul. 
lubitul meu fiu, cînd zilele mele se vor sfirşi, să ai toată grija ca 
asemenea legi să nu ia fiinţă în regatul meu; iar cîtă vreme voi fi 
în viaţă, voi veghea eu însumi cu ajutorul lui Dumnezeu, ca 
bunele obiceiuri să nu se strice. Şi deoarece în privinţa 
însurătorii tale primeşti a te bizui pe îndrumările mele, aşa cum 
le doresc şi le voi îndeplini, poţi să te pregăteşti pentru călătoria 
plănuită de Panurge. Du cu tine pe Epistemon, pe fratele loan şi 
pe alţii pe care îi vei alege. la din visteria mea atit cît crezi că-ţi 
va fi de trebuinţă. Oricit va fi de mult, îţi voi da cu plăcere. în 
fortăreaţa Tha-lasei vei afla însoțitorii de care ai nevoie: cîrmaci, 
năieri şi tălmaci, iar cînd vintul îţi va fi prielnic, întinde pînzele şi 
porneşte sub paza şi ocrotirea lui Dumnezeu cel atotputernic. În 
timpul lipsei tale îţi voi alege o soţie şi voi pregăti un ospăț de 
nuntă, cum n-a mai fost altul pe lume nicicînd. 


CAPITOLUL XLIX 
Cum s-a pregătit de drum Pantagruel şi despre iarba care îi 


poartă numele 


Citeva zile mai tîrziu, după ce şi-a luat rămas bun de la 
bătrînul Gargantua, care s-a rugat pentru întoarcerea lui 
norocoasă, Pantagruel s-a oprit pe ţărmul Thalasei, în apropiere 
de Saint-Malo, însoţit de Panurge, Epistemon, fratele loan, 
stareţul mănăstirii din Telem, şi de alţi slujitori ai curţii sale, în 
frunte cu Xenoman, marele călător şi deschizător de drumuri 
primejduite, care, ca vecin apropiat al castelului din 
Salmigondin, răspunsese la chemarea lui Panurge. 

Pantagruel a adunat lîngă țărm acelaşi număr de corăbii ca 
şi Ajax, cînd a pornit din Salamina la război împotriva Troiei. 
Năierii, cîrmacii, vislaşii, tălmacii, războinicii cu armele lor, s-au 
încărcat în corăbii, dimpreună cu merindea, tunurile, praful de 
puşcă, ghiulelele, banii şi celelalte trebuincioase pentru un drum 
atit de lung şi primejduit, cum era acela pe care îl plănuiseră. 
Între altele, Pantagruel a luat cu sine o cîtime îndestulătoare de 
pantagruelionl: atît iarbă proaspăt culeasă şi crudă, cit şi fire 
date la meliţă şi fierte. 

larba lui Pantagruel are o rădăcină subţire, rotunjoară, 
mustăcioasă, cu virful alb şi teşit, pătrunzînd în pămînt cam de-o 
palmă. Din rădăcină porneşte o singură tulpină, rotundă ca o 
nuia, verde pe dinafară, albă pe dinăuntru, găunoasă ca aceea a 
bobului şi a dinţurii, lemnoasă, dreaptă, fărimicioasă, uşor 
crestată, alcătuită din fire nenumărate, care sînt partea ei cea 
mai de preţ, cu deosebire spre mijlocul tulpinii. Înălţimea ierbii, 
cu frunze cu tot, nu trece de cinci-şase picioare. Uneori 
depăşeşte lungimea unei sulițe, mai cu seamă cînd a fost 
semănată într-un pămînt afinat, mlăştinos, umed, fără a fi rece 
(cum e cîmpul la Olone şi Rose-en-Sabine) şi cînd are ploaie de 
ajuns în preajma zilei pescarilor şi în toiul verii. Cîteodată întrece 
înălţimea unui pom mijlociu, cu toate că tulpina ei piere în 
fiecare an; dar nici rădăcina, trunchiul şi crengile unora dintre 
copaci nu dăinuiesc prea mult. De-a lungul tulpinii se desprind 
ramuri puternice şi mari. Frunzele sînt de trei ori mai lungi decit 
late, pururi verzi, uşor înăsprite ca ale limbii-boului, tari şi 
crestate de jur împrejur ca dinţii ferăstrăului sau ca betuniile, cu 
vîrful ascuţit ca suliţele macedonenilor sau ca lanţeta felcerului. 
Înfăţişarea lor nu se deosebeşte prea mult de aceea a frunzelor 
de frasin şi sînt atit de asemănătoare cu ale şovirfului, încît 


mulţi învăţaţi au numit şovirful: pantagrulionul sălbatic. Frunzele 
cresc în jurul tulpinii la aceeaşi depărtare unele de altele: cinci 
sau şapte. Natura a dăruit acestei ierbi, în frunzele ei, două 
numere fără soţ, cu însuşiri tainice şi supraomeneşti. Mirosul lor 
e puternic şi nu tocmai plăcut nasurilor mai gingaşe. 

Semințele se coc în partea de sus a tulpinii, aproape de vîrf. 
Numărul lor nu întrece pe al frunzelor. Sînt arcuite şi lunguieţe, 
de un negru-deschis bătînd în arămiu, destul de vînjoase şi 
îmbrăcate într-o coajă subţire, fiind foarte plăcute păsărilor 
cîntătoare, ca sticleţii, scatiii, cintezoii, ciocîrliile şi altele. Omul, 
dacă mănîncă prea multe, pierde o parte din puterea lui de 
zămislire. Grecii de odinioară le foloseau totuşi la diferite feluri 
de mîncăruri, turte şi pogace, pe care le gustau la sfîrşit de 
masă, pentru a da vinului un gust mai plăcut. Semințele sînt 
anevoie de mistuit, lenevesc maţul, strică sîngele şi răscolesc 
valuri de căldură, încingînd creierii cu aburi nesănătoşi şi 
stîrnind dureri de cap. 


1 După descrierea ei, iarba lui Pantagruel e cinepa. 


larba lui Pantagruel are o parte bărbătească şi o parte 
femeiască, asemeni dafinului, palmierului, stejarului, 
asfodelului, mătrăgunei, ferigii ş.a.m.d. Partea bărbătească nu 
înfloreşte, dar poartă sămînţa, în vreme ce partea femeiască 
face flori mici şi albe, care nu dau rod. Frunzele ei sînt mai puţin 
late, mai puţin vînjoase şi nu cresc atît de înalte. 

larba lui Pantagruel se seamănă cînd se întorc acasă 
rîindunelele şi se culege cînd încep greierii să răguşească. 


CAPITOLUL L 
Cum se pregăteşte şi se lucrează iarba lui Pantagruel 


larba lui Pantagruel se culege, aşadar, la începutul toamnei 
şi se lucrează în diferite feluri, după cum fiecare se pricepe şi 
după obiceiul osebitelor ţări. Pantagruel, care a folosit cel dintii 
această iarbă, o pregătea în chipul următor: curăța mai întîi 
tulpina de frunze şi de săminţă; o punea la înmuiat în apă 
stătătoare; cinci zile dacă apa era încropită şi vremea uscată, 
nouă pînă la douăsprezece zile dacă era ceaţă şi apa rece; o 
lăsa să se zvinte la soare şi o descojea la umbră; desprindea din 


carnea tulpinii firele preţioase, lăsînd la o parte partea lemnoasă 
(care nu-i bună la altceva decit să aprinzi focul sau s-o dai 
ştrengarilor să umfle cu ea, suflind în ţeava, băşicile de porc.) 
Unii băutori folosesc acele tulpini, rămase după scărmănat, 
pentru a gusta vinul nou din butoi, pe borta vranei. 

Unii pantagruelişti mai noi, socotind că desprinderea firelor 
cu mîna cere prea multă osteneală, au născocit o unealtă 
dinţată, asemănătoare cu aceea pe care şi-o prinsese în palmă 
Junona, pentru a nu-i îngădui Alcmenei să-l nască pe Hercule. Cu 
ajutorul acelei unelte, partea lemnoasă a tulpinii e crestată, 
smulsă şi despărțită de firele folositoare. Acest fel de a lucra 
iarba lui Pantagruel şi-au însuşit-o toţi aceia care, spre mirarea 
unora şi într-un chip cu totul neînțeles pentru filozofi, îşi cîştigă 
viaţa mergînd de-a-ndaratelea1. Alţii, care vor să aibă un folos şi 
mai simţitor, fac ceea ce se spune că ar fi îndeletnicirea de 
fiecare zi a Parcelor, plăcerea de fiecare noapte a nobilei 
Circeea şi viclenia cu care Penelopa i-a tot amînat pe peţitori în 
lipsa lui Ulise. 


1 Adică frînghierii. 


După aceasta, iarba e gata să-şi dovedească însuşirile ei, pe 
care le voi arăta în altă parte, fiindcă mi-ar fi cu neputinţă să 
vorbesc acum despre toate. 

După ştiinţa mea, denumirea ierburilor şi a copacilor le-a fost 
dată în diferite chipuri. Unele sînt arătate după numele aceluia 
care le-a cunoscut mai întîi, le-a răsădit, le-a crescut, le-a îngrijit 
şi le-a răspîndit în lume, cum ar fi mercuriala, de la Mercur; 
artemisia glauca, adică pelinul, de la Artemis, care nu-i alta 
decit Diana; eupatoria de la regele Eupator; panaceia de la 
Panaceu, fiul lui Esculap; euforbul sau aliorul, de la Euphorbus, 
doftorul regelui luba; genţiana sau ghinţura, de la Gentius, 
regele Esclavoniei; climenul de la Clymenus; Adonis estivala, 
sau cocoşeii de cîmp, de la frumosul grec pe care Venus l-a 
prefăcut în floare. Dreptul acesta de a da ierburilor numele celui 
care le-a găsit mai întii, a fost atit de mult prețuit în vremurile 
de altădată, încît a stîrnit o ceartă cumplită între Neptun şi 
Pallas, cînd a fost vorba să se dea un nume pămîntului pe care 
ei cei dintiiu îl văzuseră şi căruia, de atunci, i s-a spus Atena, 
după numele grecesc al Minervei. Odinioară, tînărul Triptolem, 


trimis de Ceres să înveţepe oameni cum să semene şi să 
crească griul, a fost pîndit şi ucis prin trădare de Lyncus, regele 
sciţilor, care voia să-şi însuşească cinstea şi faima nepieritoare 
de-a fi aflat grăunţele atît de trebuitoare vieţii omului; dar 
Ceres, drept pedeapsă, i-a dat chip de fiară şi l-a preschimbat în 
linx, adică în ris. 

Războaie nesfîrşite s-au ţinut lanţ pe vremuri între regii din 
Capadochia, din pricina numelui ce avea să fie dat unei flori, 
care pînă la urmă, după lupte crincene, s-a chemat polemonia, 
adică purtătoare de război. 

Unii arbori şi-au luat numele după ţinuturile de unde au fost 
aduse, ca piersicul venit din Persia şi rodia sau Punica granatum 
venită din Cartagina. Rubarba îşi trage numele de la riul barbar 
numit Rha (cel puţin aşa ne încredinţează Amianus). 

Altor ierburi li s-a dat un nume cu înţeles tocmai potrivnic, 
cum ar fi jaleşul, care potoleşte durerile şi holosteonul, care 
vrea să zică: numai-os, deşi nu se află frunză mai moale şi mai 
gingaşă ca a lui. Unele sînt numite după însuşirile lor plăcute ori 
primejdioase: creasta-cocoşului e o ciupercă bună de mîncat, 
pălăria-şarpelui e otrăvitoare. Culcuşul-vacii ajută pe femei în 
durerile facerii, măselariţa astimpără suferinţa măselelor, 
odoleanul îi alină inimii aleanul, callibricum dă strălucire părului, 
leuşteanul e bun pentru lingoare, strigoaica vindecă riia. Numai 
vorbim de buruiana de ceas rău, sau iarba de făcut copii şi 
atitea altele. 

E minunată rotirea pe care o împlineşte floarea-soarelui din 
zori pînă seară. Faţa ei zimbeşte răsăritului şi se întoarce 
necontenit spre lumină, iar cînd soarele apune, floarea care îi 
poartă numele îşi pleacă mîhnită fruntea spre pămint. Adiantum 
creşte la marginea apelor şi nu prinde umezeală niciodată, chiar 
dacă o cufunzi în apă timp îndelungat. Unele ierburi şi-au luat 
numele lor de la fiinţele din care s-au întrupat: mirtul de la 
Myrsina, dafinul de la Daphnaia, narcisul de la Narcis. Altele, 
după o asemănare oarecare, ca hippuris, care aduce cu coada- 
calului, alopecuros cu coada vulpii, psyllion cu un purice, delfinii 
cu un delfin. Tot astfel: talpa-ursului, şopirliţa, ochiul-boului, 
coada-şoricelului, coronopus, adică piciorul-ciorii, rochiţa- 
rîndunicii, năsturaşii. Aşijderea s-au numit: condurul-doamnei, 
barba-împăratului, traista-ciobanului, gura-leului, coiful lui 
Jupiter, carul lui Venus. 


Trifoiului îi zice aşa fiindcă are trei frunze; cinci-clopoţei se 
numeşte astfel fiindcă are cinci; trandafirul fiindcă în floarea lui 
sînt treizeci de foi, zorelele, fiindcă se desfac în zorii zilei, urzica, 
fiindcă ustură, şi aşa mai departe. 


CAPITOLUL LI 
Pentru ce iarba lui Pantagruel se numeşte astfel şi despre 
minunatele ei însuşiri 


Pentru toate aceste temeiuri, lăsînd la o parte pe cele 
închipuite (căci în cartea de faţă nu veţi găsi decît lucruri 
adevărate ) iarba lui Pantagruel se numeşte aşa, nu fiindcă el ar 
fi cunoscut-o cel dintii, ci pentru că i-a dat o întrebuințare 
anumită, mai neplăcută pentru gitul tilharilor decît e cucuta 
pentru in, papura pentru ferigă, grindina pentru secerători, 
neghina pentru grîu, iedera pentru stejar, nufărul alb pentru 
călugării desfrînaţi, ascultarea pentru şcolarii din Navara, varza 
pentru viţa-de-vie, usturoiul pentru magnet, ceapa pentru ochi, 
sămiînţa de ferigă pentru femeile însărcinate, floarea de salcie 
pentru călugărițele rele de muscă, umbra de nuc pentru cei care 
dorm sub ea, omeagul pentru lupi şi leoparzi, mirosul de 
smochin pentru taurii înfuriaţi, mătrăguna pentru giscani, 
porcina pentru dinţi şi uleiul pentru copaci. Pe mulţi răufăcători 
i-am văzut sfirşindu-şi zilele, repede şi la înălţime, ca Phyllis, 
regina Traciei. Bonussus, împăratul romanilor, Amata, femeia 
regelui latin, Acheus, regele Lidiei şi alţii care au murit în ruşine, 
nu de boală, ci pentru că li se astupase cu iarba lui Pantagruel 
gaura prin care ies vorbele şi intră bucatele, înăbuşindu-i mai 
rău decît anghina. 

Am auzit pe mulţi cum strigau, că Atroposl le taie răsuflarea 
cu foarfecă şi se văitau ca din gură de şarpe, că mina lui 
Pantagruel îi sugrumă. Pantagruel n-a fost însă niciodată călău. 
Ştreangul de git i-l punea iarba lui Pantagruel. Ei săvirşeau adică 
acea greşeală de vorbire, care se cheamă în greceşte solecism, 
schimbînd înţelesul cuvîntului, cum spun unii: Ceres în loc de 
piine si Bachus în loc de vin. 


1 Una diu cele trei Parce, ursitoarea care curmă firul vieţii. 


Vă jur pe toate vorbele drepte care sînt în această butelcă 
pusă la răcit în ciubăr, că Pantagruel n-a strîns de git pe nimeni 
(afară, bineînţeles, de aceia care, cînd li-e sete, nu se grăbesc 
să bea). 

larba lui Pantagruel a fost numită astfel, fiindcă Pantagruel, 
la naşterea lui, era tot atît de înalt ca şi iarba despre care 
vorbesc. A mai fost şi o altă potrivire, fiindcă Pantagruel, cum v- 
am spus, a venit pe lume în timpul secetei mari, cînd se culegea 
iarba aceea şi cînd cîinele lui Icar, lătrînd la soare, îi silea pe 
oameni să trăiască în pivnițe şi în vizuini subpămîntene, ca 
sobolii. 

larba lui Pantagruel, sau pantagruelionul, poartă acest nume 
din pricina însuşirilor lui deosebite. Şi fiindcă Pantagruel a fost 
privit ca o întrupare desăvirşită a bucuriei de a trăi (lucru de 
care sînt încredinţat că nici un băutor nu se îndoieşte), tot astfel 
în iarba care îi poartă numele, sălăşluieşte atit a putere, atitea 
însuşiri minunate şi atita desăvirşire, încît dacă ar fi fost 
cunoscute pe vremea cînd copacii (cum spun prorocii) şi-au ales 
un rege al pădurilor care să-i stăpînească şi să le dea porunci, 
pantagruelionul ar fi avut pe seama lui, fără îndoială, cele mai 
multe glasuri. Ce să vă mai spun? Dacă l-ar fi zămislit Oxylus, 
fiul lui Orius, împreunîndu-se cu sora lui, Hamadrias, s-ar fi 
bucurat de vrednicia lui mai mult decît de aceea a celor opt 
copii ai săi, pe care îi pomeneşte Mitologia, şi al căror nume au 
rămas de neistovită aducere-aminte. Fiica cea dintii născută s-a 
chemat Viţa-de-vie. Fiul cel de-al doilea: Smochinul. Al treilea: 
Nucul. Apoi: Stejarul, Cornul, Păducelul, Plopul, iar al optulea şi 
cel din urmă: Ulmul, care a fost pe vremea lui vraciul cel mai 
renumit. 

Trebuie să vă mai spun că zeama de pantagruelion, picurată 
în ureche, topeşte cleiul care se strînge din pricina murdăriei şi 
ucide orice jivină ar fi pătruns înăuntru. Dacă torni cîţiva stropi 
din acel suc într-o găleată cu apă, apa se prinde ca laptele cînd 
îi pui cheag. lar această apă închegată e cel mai bun leac pentru 
caii care şchiopătează sau sînt bolnavi de pîntecăraie. 

Rădăcina fiartă în apă e bună pentru cîrcei, pentru durerile 
de la încheieturi şi pentru podagră. Dacă te-ai ars la foc sau cu 
apă clocotită şi vrei să-ţi treacă repede, pune pe arsură iarba lui 
Pantagruel, proaspăt smulsă din pămînt, fără nici o altă 


oblojeală; să ai grijă numai s-o schimbi, cînd vezi că s-a uscat pe 
locul ranei. 

Dacă această iarbă le-ar lipsi, bucătarii nu s-ar pricepe să 
gătească şi mîncărurile n-ar mai avea gust, chiar de-ar fi făcute 
din cea mai fragedă carne; aşternutul nu v-ar îndemna la 
odihnă, de v-ar fi patul împodobit cu aur, argint, chihlimbar, 
fildeş sau porfir; morarii n-ar izbuti să macine griul şi nici faină 
albă n-ar cerne; advocaţii n-ar fi în stare să vorbească, nici 
zidarii să-şi care tencuiala. Cu ce s-ar scoate apa din fîntînă? Ce- 
ar face diacii, scriitorii, caligrafii şi pisarii? Toate zapisele şi 
hrisoavele s-ar prăpădi fără urmă, ca şi însuşi alesul meşteşug al 
tiparului. Cu ce-am mai lega lăzile? Cu ce-am trage clopotele? 
Cu această iarbă se încingeau slujitorii zeiţei Isis în trecutele 
vremi şi s-a înveşmiîntat omenirea întreagă, de la începutul 
începutului. Apără teatrele şi circurile împotriva căldurii; 
împrejmuieşte hăţişurile spre folosul vînătorilor şi coboară în 
apa dulce sau în adîncurile mării, scoţind pentru pescari pradă 
îmbelşugată. Nu s-ar putea folosi încălţările de tot soiul: cizmele, 
papucii, ciubotele, botforii, galenţii, tîrlicii. Nici arcurile nu s-ar 
întinde, nici arbaletele n-ar putea să tragă, nici praştia n-am 
izbuti s-o zvirlim. larba lui Pantagruel e sfîntă şi însufleţită, 
preamărită de zeii casei şi de duhurile nopţii; fără ea nici morții 
n-ar putea fi coboriţi în mormînt! 

Nu numai atit: cu ajutorul ei sînt oprite şi strînse la un loc, ca 
într-o închisoare, acele fărime de substanţă, pe care cu ochiul 
nu le putem vedea. Pietrele de moară se învirtesc şi se macină 
pentru îndestularea noastră, şi mult mă minunez cum se face că 
vechii filozofi n-au cunoscut această iarbă şi nu i-au folosit 
minunatele însuşiri, atunci cînd, neavînd-o la îndemînă, oamenii 
cheltuiau atîta trudă pentru a învirti singuri roata morilor. 

Prinzînd în pînză puterea vîntului, corăbiile mari, puternicele 
galere, purtînd în pîntecele lor, unele o mie, altele zece mii de 
oameni, se desprind de la țărm mulţumită ei şi străbat, purtate 
din cîrmă, depărtările fără hotar ale mării. Datorită ei, neamurile 
care trăiau despărțite unele de altele, ascunse şi neştiute, s-au 
apropiat şi s-au cunoscut; ceea ce n-ar fi putut să facă nici 
păsările cerului, oricît de uşor le-ar fi zborul cu care firea le-a 
înzestrat. Taprobana a văzut Lapia; Java a văzut munţii Rifani; 
Febolul va vedea Telemul, islandezii şi groenlandezii vor bea din 
apa Eufratului. Austrul se va întîlni cu Mistralul şi Zefirul va da 


mîna cu Crivăţul. 

Puterile gîndirii cereşti, zeii mării şi ai pămîntului, s-au 
înspăimîntat văzînd cum folosind binecuviîntata iarbă a lui 
Pantagruel, popoarele din miazănoapte, urmînd pilda celor din 
miazăzi, au străbătut marea Atlanticului, au trecut peste cele 
două tropice, au măsurat zodiacul întreg, au intrat în ţinuturile 
calde, au depăşit echinoxul şi au ajuns pînă în preajma celor doi 
poli ai pămîntului. 

Zeii din Olimp, cuprinşi de teamă, astfel au gîndit: 
„Pantagruel cu iarba lui ne-a dat o îngrijorare nouă, mai 
tulburătoare decit aceea pe care am cunoscut-o pe timpul 
urmaşilor uriaşului Aloe.În curînd îşi va lua soţie şi va avea fii. La 
aceasta nu putem să ne împotrivim, căci viitorul lui a fost ţesut 
de surorile ursitoare, fiice ale Nevoii, care torc destinele 
omenirii. Copiii copiilor lui vor născoci poate altă iarbă, la fel de 
minunată, cu ajutorul căreia oamenii vor ajunge pînă la 
izvoarele grindinei, pînă la zăgazul ploilor, pînă la nicovala pe 
care se făuresc fulgerele. Vor pătrunde în coclaurile lunii, vor 
călca peste semnele ariei cereşti şi se vor gospodări după plac 
în ţinutul Vulturului-de-Aur, al Berbecului, al Coroanei, al Harfei 
şi al Leului-de-Argint, se vor aşeza la masa noastră, se vor culca 
cu zeițele noastre, ajungind astfel ei înşişi în rîndul zeilor." 

Şi zeii s-au strîns la sfat pentru a chibzui între ei, cum ar 
putea să pună stavilă destinului omenirii. 


CAPITOLUL LII 
Cum un anumit soi de iarbă a lui Pantagruel nu poate fi 
mistuit de flăcări 


Tot ce v-am spus pîna acum e măreț şi e minunat. lar dacă 
vă veţi încumeta a crede într-o altă însuşire şi mai uimitoare a 
sfîntului pantagruelion, sînt gata să v-o arăt. Veţi pune temei pe 
vorbele mele sau nu, îmi e totuna. Cum însă va fi greu de înţeles 
şi respingător oarecum, să-mi îngăduiţi mai întîi o întrebare: 

Dacă în această butelcă, turnînd două măsuri de vin şi una 
de apă, le-aş amesteca bine laolaltă, aţi mai putea să le 
despărțiți? Cum aţi face să le alegeţi şi să-mi turnaţi din nou, 
într-un pahar apă fără vin, iar într-alt pahar vinul fără apă, în 
aceeaşi măsură cum le-am amestecat în butelcă? 

Sau să zicem altfel: dacă, de pildă, cărăuşii care vă aduc 


acasă pentru beciurile dumneavoastră butoaiele şi boloboacele 
cu vin de Graves, Orleans, Beaume sau Mirevaux, le-ar bea în 
drum pe jumătate şi le-ar umple cu apă (cum fac limuzinii cînd 
cară vinul de la Argenton şi din Saint-Gaultier), cum aţi putea să 
scoateţi apa din bute şi să rămînă vinul curat? O să-mi spuneţi 
despre nu ştiu ce pilnie răsucită din frunză de iederă. Ştiu, e 
scris pe hirtie, e dovedit şi e adevărat. Dar cei care nu cunosc 
acest mijloc şi nu l-au încercat niciodată nu vă vor crede. 

Să mergem mai departe. Dacă aţi fi trăit pe vremea lui Sylla, 
a lui Marius, a lui Cezar, a împăraţilor romani sau în veacul 
druizilor gali de odinioară, care ardeau trupurile neînsufleţite ale 
părinţilor şi stăpînilor lor, şi dacă aţi fi dorit să sorbiţi cenuşa 
nevestei sau a mamei voastre într-un pahar de vin alb, cum a 
făcut Artemiza cu pulberea regelui Mausoleu, soţul ei, sau dacă 
aţi dori s-o păstraţi într-o urnă sau într-un jertfelnic, vă întreb: 
cum aţi izbutit s-o alegeţi dintre tăciunii rugului pe care trupul 
celui mort a fost ars? Răspundeţi | 

Nu sînteţi în stare, nu-i aşa? Ei bine, eu am să vă scot din 
încurcătură, spunîndu-vă că dacă aţi fi avut la îndemină iarba lui 
Pantagruel şi aţi fi înfăşurat trupul celui mort, legindu-l şi 
cusîndu-l cu grijă în acest culcuş de iarbă, aţi fi putut să-l 
azvirliţi în focul cel mai mare şi mai mistuitor: flacăra, trecînd 
prin înveliş, ar fi ars şi-ar fi prefăcut în scrum carnea şi oasele 
trupului, fără ca învelişul însuşi să se fi aprins sau să fie mistuit. 
Cenuşa cuprinsă în el s-ar fi păstrat neatinsă, un singur atom din 
trupul ars nu s-ar fi pierdut, după cum nici în pantagruelion n-ar 
fi pătruns un atom din cenuşa rugului: l-aţi fi scos din flăcări mai 
alb, mai curat decit înainte! lată pentru ce iarba aceasta a primit 
numele de azbest, ceea ce vrea să spună că nu arde. În Ostrovul 
Carpasiei, acest azbest se găseşte din belşug, iar în ţinuturile 
Cyenesului se vinde pe bani puţini. 

Ce lucru minunat şi de nepreţuit! Focul care arde, mistuie şi 
prăpădeşte totul, nu atinge azbestul carpasian, ci îl curăţă, îl 
înălbeşte şi îl înfrumuseţează. Dacă vă mai îndoiţi (ca evreii şi 
necredincioşii), faceţi o încercare. Luaţi un ou proaspăt şi-l 
înfăşuraţi în iarba lui Pantagruel. Puneţi-l pe un jeratic aprins şi 
lăsaţi-l o bucată de vreme. Veţi scoate din foc oul răscopt şi 
prăjit, fără ca iarba să se fi înfierbîntat măcar! Pentru cincizeci 
de mii de scuzi bordelezi, mai puţin o leţcaie, puteţi să faceţi 
încercarea oricind. 


să nu-mi aduceţi drept pildă salamanadrele. E o greşeală. Un 
foc de paie le-o fi făcînd plăcere, nu zic, dar într-un cuptor bine 
încins se pirjolesc şi se înăbuşă ca orice altă jivină. Am văzut! 
Galien a dovedit-o şi Dioscorid îi dă dreptate. Să nu-mi vorbiţi 
nici despre piatra-acră. Cunosc şi eu povestea cu turnul de lemn 
din Pireu, căruia Sylla n-a putut să-i dea foc, fiindcă mai-marele 
cetăţii, împuternicit al regelui Mithridate, îl stropise de sus şi 
pînă jos cu apă în care topise piatră-acră. Nici despre copacul pe 
care Alexandru Cornelius îl asemuia cu trunchiul de stejar al 
catargului, şi care nu putea fi mistuit de foc sau rupt de valuri, 
ca şi gorunul din care a fost cioplită faimoasa corabie Argos. 
Căutaţi pe altul care să vă creadă, pe mine să mă iertaţi. 

Nu se poate asemăna cu iarba lui Pantagruel nici chiar acel 
arbore minunat din munţii Briancon şi Embrun, a cărui rădăcină 
e bună de mîncat ca o ciupercă, şi din tulpina căruia se scoate 
faimoasa răşină pe care Galien o socoteşte tot atit de folositoare 
ca şi terbentina. Frunzele lui gingaşe sînt pline de mană 
cerească, iar aceasta, deşi moale şi lipicioasă, nu arde. În 
greceşte şi latineşte se cheamă larix, iar venețienii şi cei din 
Padua îi spun: laregio, după cum a fost numit Larignum, cetatea 
din Piemont, care i-a făcut atît de mult sînge rău lui luliu Cezar, 
la întoarcerea lui din Galia. 

luliu Cezar poruncise locuitorilor din Alpi şi din Piemont să-i 
aducă bucate şi altele de trebuinţă la anumite locuri hotărite în 
drumul pe care aveau să treacă legiunile lui. Toţi s-au supus, 
afară de cei din Larigno, care, bizuindu-se pe aşezarea 
priincioasă a cetăţii lor, n-au vrut să îndeplinească porunca. 
Pentru a-i pedepsi, luliu Cezar a pornit cu toată oastea către 
cetatea neascultătoare. La poarta cetăţii se afla un turn clădit 
din bîrne groase din lemn de melez, ridicate unele peste altele, 
ca o stivă. Turnul era destul de înalt şi de după metereze 
apărătorii cetăţii puteau să arunce cu bolovani şi cu trunchiuri 
de copac asupra oricui încerca să se apropie. Aflînd luliu Cezar 
că cei din cetate n-aveau alte arme decit pietre şi buturugi, pe 
care prea departe nu puteau să le azvirle, a poruncit ostaşilor 
săi să înconjoare zidurile cu legături de crengi uscate şi să le 
dea foc. Ceea ce s-a făcut. Flăcări mari s-au ridicat de jur 
împrejur, cuprinzînd întreaga cetate. Părea că în scurtă vreme 
nu vor mai rămîne din ea decit ziduri arse şi cenuşă. Dar cînd 
flăcările s-au potolit şi focurile aprinse în jurul zidurilor s-au 


stins, turnul s-a ivit întreg şi nevătămat, fără să fi suferit nici cea 
mai mică stricăciune. Atunci, văzînd luliu Cezar că n-a izbutit să 
ardă cetatea, a hotărît s-o împresoare cu un brîu de şanţuri şi 
întărituri, dincolo de bătaia pietrelor şi-a trunchiurilor de copac 
cu care se apărau cei dinăuntru. Abia atunci larignanii s-au dat 
bătuţi. 

Din spusele lor a aflat luliu Cezar minunatele însuşiri ale 
acelui lemn, care nu se aprinde, nu face flacără, nu dă cărbune, 
asemănîndu-se în această privinţă cu iarba lui Pantagruel. De 
aceea, Pantagruel poruncise ca toate uşile, ferestrele, straşinile, 
pridvoarele şi podul mănăstirii din Telem să fie cioplite din acel 
lemn care nu arde; tot astfel pupa, prova, puntea, cala, cămările 
şi apărătoarele corăbiilor, galerelor, galioanelor, caravelelor şi 
ale celorlalte nave ale arsenalului său din Thalasa. S-a întîmplat 
însă, că larixul, pe care focul nu-l mistuie, în apă se macină şi se 
fărimă ca piatra cuptoarelor de var; pe cînd azbestul nu numai 
că nu se strică şi nu se roade, dar se curăţă şi se împrospătează 
mereu. 

Arabi şi indieni, ce vă mîndriţi 

Cu mirt, cu smirnă şi cu abanos, 

Veniţi în ţara noastră, să primiţi 

Sămiînţa unei ierbi mai de folos. 

lar de veţi şti la voi s-o răsădiţi, 

Mulţumitori să fiţi, în chip şi fel, 

Şi-al Franţei nume mare să-l slăviţi, 

Că v-a dat iarba lui Pantagruel. 

PRECUVÎNTARE 

Băutori preastrăluciţi şi podagroşi nepreţuiţi! Primit-am, 
văzut-am, auzit-am şi înţeles-am solia pe care domnia-domniilor 
voastre a trimis-o înălţimii-mele; împuternicitul vostru mi s-a 
părut a fi un bun şi iscusit vorbitor. 

Am adunat în trei cuvinte cuprinsul înştiinţărilor sale. Aceste 
cuvinte au o însemnătate atît de mare, încît, în Roma de- 


odinioară, pretorii le foloseau pentru a răspunde tuturor 
întrebărilor supuse judecății lor. Cu aceste trei cuvinte hotărau 
în privinţa tuturor neînțelegerilor, plîngerilor şi pricinilor ce li se 
puneau în faţă. Zilele cînd nu le rosteau erau numite blestemate 
şi fără noroc; zilele în care le vesteau erau socotite 
binecuvîntate şi prielnice. Aşadar: aţi dat, aţi spus şi aţi hotărît! 
Oameni buni, eu nu vă pot vedea. Domnul să vă aibă în veşnica 
lui pază, ca şi pe mine. Aşa e cu cale ca nimic să nu 
întreprindem, fără a lăuda mai întîi sfîntul lui nume. 

Mi-aţi dat! Ce anume? 0 minunată şi cuprinzătoare carte de 
rugăciuni. Pentru aceasta vă mulţumesc: e destul de puţin din 
ceea ce aş dori să fie mai mult. Nici pe la poarta minţii nu mi-a 
trecut, că ar putea să fie o carte de rugăciuni, văzîndu-i tiparul, 
chipul înflorit ce-o împodobeşte, încuietorile, legătura şi 
scoarţele, cu cataramele lor şi cu frumoasele coţofene, 
zugrăvite una lîngă alta pe învelitoare. Aţi vrut să-mi spuneţi, ca 
într-o scriere cu înţeles ascuns, că nimic nu-i mai vrednic de 
laudă decit lucrul desăvirşit al miinilor de meşter, şi nici o vitejie 
nu-i mai mare decit a vînătorilor de coţofene; „înhaţă 
coțofana !" e o pilduire glumeaţă, păstrînd pînă azi amintirea 
unei întîmplări ciudate, care s-a petrecut în Bretania, cu puţin 
înainte de faimoasa bătălie de la Saint-Aubin-du-Cornier. 
Povestea ne-a rămas de la părinţii noştri, şi se cuvine s-o trecem 
mai departe celor care vor veni după noi. 

Fusese un an de rod îmbelşugat în podgorii: cu o para 
chioară puteai să cumperi o comoară, adică un butoiaş de vin 
din cel mai bun. Dinspre ţinuturile lui Soare-Răsare au venit 
atunci în zbor, pe drumuri deosebite, stoluri de coţofane şi de 
gaiţe, îndreptîndu-se către Soare-Apune. Şi-au tot dat tîrcoale şi 
s-au împărţit în aşa fel, încît spre seară gaiţele au luat-o la 
stînga (aţi prins înţelesul norocoasei prevestiri), iar coţofenele la 
dreapta, destul de apropiate între ele. Toate coţofenele din 
partea locului au intrat în tabăra semenelor lor, iar gaiţele s-au 
alăturat gaiţelor. Astfel s-au ridicat în zbor şi au trecut pe 
deasupra oraşului Angers din Franţa, pînă dincolo de hotarul 
Bretaniei, în rînduri atît de dese, încît întunecaseră tot cerul. 

Trăia pe atunci în Angers un bătrîn încărcat de ani, seniorul 
de Saint-Georges, poreclit Călugărul; cel care a ticluit şi a scris 
acele frumoase şi vesele colinde, în graiul care se vorbeşte prin 
Poitou. Unchiaşul avea o gaiţă de care făcea mare haz, cum 


sporovăia şi îndemna pe oaspeţi la băutură. Nu ştia să cînte 
altceva decit de băut. Stăpiînul ei o poreclise: Guşata. 

Guşata, în neastimpărul ei vitejesc, a sfărimat colivia şi a 
pornit cu ceata gaiţelor călătoare. 

Un bărbier din vecini, cu numele de Bahuart, ţinea o 
coţofană îmbliînzită şi foarte prietenoasă: a luat-o şi ea din loc, 
să sporească oastea coţofenelor şi să lupte alături de ele. 

Acestea au fost întîmplări pe cît de cumplite pe atit de 
ciudate; dar văzute, ştiute şi adevărate. Ascultaţi cu luare- 
aminte ce s-a petrecut. Vreţi să cunoaşteţi urmarea? Doriţi să 
aflaţi cum s-a sfîrşit povestea? Minunea minunilor, oameni buni ; 
în apropiere de crucea de la Malchara s-a încins o bătălie atit de 
groaznică, încît mi se zburleşte părul numai cînd mă gîndesc ! 
Coţofenele au fost înfrînte, lăsînd pe cîmpul de luptă două 
miliarde cinci sute optzeci şi nouă de mii o sută nouă morţi, fără 
femei şi copii, adică pui şi păsări ouătoare. Aţi înţeles. Gaiţele au 
rămas biruitoare, dar au pierdut la rîndul lor pe multe dintre 
luptătoarele lor cele mai bune. A fost jale mare în întreaga ţară! 

Bretonii, aşa cum îi ştiţi, sînt din firea lor oameni veseli; 
văzînd cele întîmplate, ar fi putut totuşi să se întristeze, ca de-o 
prevestire rea: căci hermina care împodobeşte blazonul lor e 
presărată cu cozi de coţofană, pe cînd veşmîntul de pene al 
gaiţei aminteşte armele zugrăvite pe scutul Franţei. 

lată cum s-a făcut că Guşata, după trei zile de lipsă, s-a 
întors acasă, deşelată, cu un ochi scos şi sătulă de război pînă 
peste cap. Dar în citeva ceasuri s-a înzdrăvenit; s-a îndopat bine 
şi şi-a venit în fire. 

Poporul plin de voie bună şi toţi şcolarii din Angers dădeau 
buzna să vadă gaița chioară. Guşata, astfel dichisită, îi îndemna 
să bea ca de obicei, mai punînd şi două vorbe de la ea: „înhaţă 
coțofana !" După cum bănuiesc, acela fusese strigătul de 
adunare al gaiţelor şi porunca de care trebuiau să asculte în 
luptă. Coțofana lui Bahuart nu s-a mai întors acasă. Fusese 
mîncatăl Şi de-atunci a rămas vorba: „Nu-i băutor mai harnic 
decit un vînător de coţofene!" 

Spre neistovita aducere-aminte a acestor isprăvi, seniorul de 
Saint-Georges, Călugărul, a pus să zugrăvească coţofene pe 
tavanul sălii lui celei mari. Le puteţi vedea pe măgura lui Saint- 
Laurent, la Angers. 

Chipurile încondeiate pe cartea ce mi-aţi dat-o, mă 


îndeamnă să cred că e vorba de ceva mai mult decit de 
rugăciuni. Pentru ce să-mi fi dăruit o carte de rugăciuni? Cărţi de 
rugăciune, mulţumită lui Dumnezeu şi dumneavoastră, am 
destule, şi vechi şi mai noi. Astfel gîndind, deschis-am acea 
carte şi am văzut că e minunat întocmită; vorbeşte despre 
lucruri cu rost şi în pilduiri potrivite. Mă îndemnați să beau în 
primul ceas al dimineţii vin alb; în al treilea, în al şaselea si în al 
nouălea, la fel; la vecernie şi după încheierea slujbei, porfiriu. 
Aşa beau, adică, mîncătorii de coţofene. Voi pleca la vînat. 

Aţi spus. Ce anume? Că nici o scîrbă nu v-au adus cărţile ce 
am tipărit pînă acum. Nu vă veţi supăra dacă voi folosi prilejul 
acesta pentru a vă aminti vorbele unui vechi ucenic al lui 
Pantagruel: 

E greu (zicea) să izbuteşti, 

Pe prinți s-ajungi să-i mulţumeşti. 

Mai mult încă. Spuneţi că vinul celei de-a treia cărţi a fost 
bun şi v-a plăcut. E adevărat că şi mie mi s-a părut cam puţin: 
puţin şi bun, cum se zice; dar dumneavoastră aţi dori, ca 
prietenul meu Evispande Verron: mult şi bun ! M-aţi îndemnat să 
duc mai departe povestea lui Pantagruel, amintind folosul şi 
roadele ce le-aţi aflat, citind-o în tovărăşia altor oameni 
cumsecade. Imi cereţi să vă iert că nu mi-aţi putut îndeplini 
rugămintea de a nu ride decit la a şaptezeci şi opta carte. Vă 
dezleg de greşeală din toată inima. Nu sînt nici atît de aprig, nici 
atit de neîndurat precum aţi putea să credeţi; dar ceea ce vă 
rugasem era spre binele dumneavoastră. Vă voi răspunde, deci, 
cu vorbele lui Hector, amintite de Nevius: nu-i lucru mai plăcut 
decit să fii lăudat de oamenii vrednici de laudă. 

Aşijderea spun şi întăresc, ars de viu dacă aş fi (pricepeţi 
unde bat), că sînteţi cu toţii oameni foarte de treabă, născuţi din 
părinţi de ispravă. Vă făgăduiesc, pe cinstea mea de pedestraş, 
că de ne vom întîlni vreodată în Mesopotamia, am să mă fac 
luntre şi punte, ca micul conte George al Egiptului-de-Jos să vă 
dăruiască la fiecare cîte un frumos crocodil din apele Nilului şi 
cîte o coropişniţă de pe malul rîului Eufrat. 

Aţi hotărît! În folosul cui? Şi-anume ce? Toate pătrarele vechi 
de lună, cîte au fost şi n-or să mai fie, lăsaţi-le pe seama 
făţarnicilor, habotnicilor, fariseilor, călugărilor, papistaşilor, 
ticluitorilor de jalbe, cotoilor pocăiţi, labelor îmblănite. Numai 
auzind despre aceştia, solului vostru i s-a zburlit părul în cap! Eu 


nu pricep nemţeşte şi nu ştiu ce fel de jivine se ascund sub 
acele nume. 

Cercetînd dinadins şi întrebînd în mai multe locuri, n-am 
întîlnit un singur om, care să primească a fi numit sau poreclit 
astfel. Înclin a crede, că sînt nişte dobitoace sălbatice, rămase 
de pe vremea grangurilor celor mari. Astăzi sînt o batjocură şi o 
înşelare a firii, ca toate lucrurile de pe pămînt cărora le-a sunat 
ceasul. Nici nu ştim cum să le mai numim, căci ceea ce s-a 
sfîrşit, nici nume nu mai are. 

Dacă, prin acele porecle înţelegeţi pe birfitorii scrierilor 
mele, puteţi să le spuneţi mai de-a dreptul: diavoli! Căci în 
greceşte ponegrirea se cheamă diabole. Ştiţi cît de urit e privită 
această patimă a clevetirii (vorbirea de rău a faptelor bune) în 
faţa lui Dumnezeu şi a îngerilor lui. Deşi alte ale lor păcate par 
să fie mai mari, diavolii iadului după năravul ponegririi se aleg şi 
se cunosc. lar cei despre care pomeneam, nici măcar diavoli nu 
sînt, ci numai slugile şi trepăduşii lui Satana. Eu i-aş împărţi în 
draci negri, draci albi, draci de-alergătură şi draci de bătătură. 
Cum au birfit cărţile mele, vor mai birfi şi pe alţii, dacă nu-i 
tinem înfrîu. Nu vreau să amintesc aici născocirile lor; o spun ca 
să nu mai scoată capul atiţia, dornici să-şi însuşească faima 
bătrînului Cato Cenzorul. 

Ştiţi ce înseamnă să-i scuipi cuiva în strachină? Cînd, pe 
vremuri, premergătorii acestor draci fără ruşine, meşteri în 
desfrînare şi spurcători ai cinstei, ca Filoxen, Gnatho sau alţii de 
aceeaşi teapă, vedeau, în cîrciumile unde îşi ţineau de obicei 
predicile, ce fel de bucate gustoase se puneau dinaintea 
oaspeţilor, scuipau ca nişte mirlani în blide, ştiind că nimeni nu 
se va mai atinge de mincarea pe care cu balele lor au spurcat-o 
şi vor lăsa-o pe masă, ca să le rămînă lor. Cam la fel, deşi mai 
puţin scîrboasă, e povestea acelui felcer de apă dulce, nepotul 
răposatului avocat Amer, care spunea bolnavilor că aripa de 
clapon le face rău, tîrtiţa e otravă curată, ci numai gitul (fără 
piele) le e îngăduit, ca să înfulece el bucăţile cele bune. 

Aşa fac aceşti diavoli de lege nouă. Văzind atita lume 
dornică de a se înfrupta din cartea mea, după ce le gustase cu 
plăcere pe cele de mai înainte, s-au năpustit să-mi scuipe în 
strachină; mi-au spurcat, mi-au răstălmăcit şi mi-au ponegrit 
scrierile, ca nimeni să nu le mai citească, nimeni să nu le mai 
aibă, afară de ticăloşiile lor. l-am văzut cu ochii mei (nu cu 


urechile) cum ţineau cărţile mele printre hainele de noapte şi se 
slujeau de ele ca de-o oală pentru nevoile lor zilnice. 

l-au oprit pe bolnavi, pe ologi şi pe alţi nefericiţi să se 
folosească de ele - deşi pentru aceia le-am scris, ca să le mai 
treacă de urit şi să-şi astimpere durerile. De-aş fi putut să am 
sub îngrijirea mea pe toţi cei ce sufăr de boală sau de întristare, 
n-ar mai fi fost nevoie să dau aceste cărţi la iveală şi să le 
încredinţez tiparului. Hipocrate a scris dinadins o carte: Despre 
îndatoririle medicului desăvirşit (pe care Galien a întregit-o cu 
lămuriri preţioase), sfătuind pe doftori ca prin nimic să nu 
supere pe bolnavi: el nu uită să vorbească pînă şi de îngrijirea 
unghiilor ! Toate ale medicului, mişcările miinii, faţa, 
îmbrăcămintea, vorba, privirile, pipăitul, astfel se cuvine a fi 
potrivite, ca să placă bolnavului şi să-l încînte. Eu însumi, fără să 
mă fudulesc, aşa am încercat a mă purta cu toţi cei pe care i-am 
avut în îngrijirea mea; după cum fac toţi ceilalţi din breasla 
noastră, deşi unii se numesc'şarlatani cu coate goale şi cu mînă 
lungă", luînd drept bune născocirile prosteşti ale unor 
lepădături. 

Mai mult, în cartea a doua despre Bolile molipsitoare a 
aceluiaşi Hipocrate, se află o parte care a stîrnit multă gilceavă 
printre noi: nu pentru a şti dacă doftorul încruntat, morocănos, 
ursuz şi nemulţumit întristează pe bolnav, iar cel zimbitor, senin, 
glumet şi prietenos îl înveseleşte (căci toate acestea sînt ştiute 
şi dovedite) - ci dacă această întristare sau această voie bună 
izvorăsc din starea însăşi a bolnavului, ori dacă, dimpotrivă, 
purtarea ursuză sau prietenoasă a doftorului se răsfringe asupra 
sufletului bolnavului, făcîndu-l vesel sau trist. Filozofii din şcoala 
lui Platon şi Averrhoes aşa cred. De aceea, fiindcă nu mi-e cu 
putinţă să mă găsesc la căpătiiul tuturor bolnavilor şi să-i iau 
sub îngrijirea mea, de ce să-i lipsesc de bucuroasa şi plăcuta 
trecere a timpului pe care (fără a jigni pe Dumnezeu, pe rege şi 
pe alţii) le-o dăruieşte, în lipsa mea, citirea cărţilor mele hazlii. 

Şi fiindcă, prin hotărîrea dumneavoastră, toţi aceşti birfitori 
şi clevetitori au fost legaţi laolaltă şi trimişi în lună, eu îi iert. N- 
am mai avea de cine să ridem de-acum încolo, dacă i-am vedea 
pe toţi aceşti smintiţi lunatici, unii leproşi, alţii eretici, mulţi 
dintre ei şi eretici şi leproşi, bătînd cîmpii, rupînd băncile, 
scrişnind din dinţi, spărgînd geamurile, umblînd pe toate 
drumurile, spînzurîndu-se, înecîndu-se, ducîndu-se val-virtej la 


toţi dracii, fiecare după scrînteala lui şi după ciozvirta de lună pe 
care o poartă în căpăţină: crai-nou, primul-pătrar, lună plină, al 
doilea pătrar sau lună nouă. Vrînd să-i răsplătesc pentru 
răutatea şi viclenia lor, voi urma pilda lui Timon, mizantropul 
care s-a răzbunat împotriva nerecunoştinţei atenienilor, după 
cum vă voi spune. 

Amărit de purtarea poporului din Atena, Timon a pătruns 
într-o zi în sfatul cetăţii, cerînd să i se dea ascultare într-o 
pricină privitoare la nevoile obşteşti. La dorinţa lui s-a făcut 
tăcere şi toţi erau nerăbdători să-l asculte cu atît mai mult cu 
cit, de ani întregi, nu mai venise în mijlocul sfatului, fugea de 
lume şi trăia în singurătate. lată cum le-a vorbit: 

- Dincolo de zidul grădinii mele, în care nimeni nu intră, 
creşte un smochin mare şi stufos, sub ale cărui ramuri toţi 
disperaţii Atenei, bărbaţi, femei, tineri şi fecioare, vin să-şi pună 
laţul de git şi să se spînzure. Vă dau de veste, că pentru a-mi 
lărgi gospodăria „am de gînd să tai acel smochin de azi în opt 
zile. Aşadar, dacă printre voi sau în întreg oraşul se află vreunul 
care doreşte să se spînzure, îl poftesc să se grăbească. După ce 
voi tăia smochinul, nu veţi mai găsi nicăieri un alt loc atît de 
prielnic şi un copac atît de potrivit. 

Ca şi Timon din Atena, îi vestesc pe toţi birfitorii mei să se 
spînzure înainte de ultimul pătrar al lunii acesteia: de ştreang 
mă voi îngriji eu. Le-am ales un loc bun de spînzurătoare, între 
Midy şi Faverolles. După prima lună nouă nu se vor mai putea 
spînzura atit de ieftin; vor fi nevoiţi să-şi cumpere frînghia pe 
banii lor şi să-şi aleagă copacul singuri, ca signorina Leontium, 
cea care l-a ponegrit pe învățatul şi iscusitul vorbitor Teofrast. 


CAPITOLUL | 
Cum a pornit Pantagruel pe mare pentru a întreba oracolul 
sfintei Butelci 


În luna iunie, de sărbătoarea vestalelor, ziua în care Brutus a 
cuprins Spania, iar zgircitul Crasus a fost răpus în luptă cu părții, 
Pantagruel şi-a luat rămas bun de la Gargantua (care după 
cinstitul obicei al celor dintîi creştini s-a rugat pentru întoarcerea 
norocoasă a fiului său) - şi a luat calea mării, pornind de pe 
ţărmul Thalasei, însoţit de Panurge, de fratele loan 


Spintecătorul, de Epistemon, de Gimnast, de Eusten, de 
Rizotom, de Carpalim şi de ceilalţi slujitori mai vechi, printre 
care l-a luat şi pe Xenoman, mare călător şi deschizător de 
drumuri neumblate, care sosise cu citeva zile rnai înainte, la 
chemarea lui Panurge. Prevăzător întru toate, Pantagruel l-a 
rugat pe Gargantua să le arate, pe cartea cea mare a apelor, 
calea ce trebuiau să urmeze pînă la oracolul sfintei Butelci. 

În cartea mea a l-a v-am înşirat cîte corăbii erau. Numărul 
lor a fost sporit cu mai multe trireme, nave cu visle şi galioane, 
toate bine înzestrate, smolite cu multă grijă şi din belşug 
încărcate cu iarba lui Pantagruel. Tălmacii, timonierii, căpitanii, 
năierii şi ceilalţi lupi-de-mare s-au adunat pe corabia lui 
Pantagruel. La pupa navei flutura un steag pe care era ţesută o 
butelcă pîntecoasă: jumătate în fire de argint, netede şi 
sclipitoare, iar jumătatea cealaltă în fire de aur, acoperite cu un 
smalţ de-un roşu-aprins. Era lesne de înţeles pentru oricine, că 
albul şi roşul erau culorile alese de nobilii călători, care 
porniseră să afle cuvintul sfintei Butelci. 

La pupa celei de a doua corăbii atîrna un felinar vechi, 
alcătuit cu deosebit meşteşug din pereţi foarte subţiri de 
marmură străvezie; acesta era semnul că vor trece prin ţara 
Luminilor. A treia corabie purta în cioc, ca pe o deviză, o carafă 
frumoasă şi cuprinzătoare de porțelan; a patra, o cană de aur cu 
două toarte, semănînd cu o urnă grecească; a cincea, un ibric 
uriaş stropit cu smaragd; a şasea un şip călugăresc, făurit din 
patru metaluri felurite, topite laolaltă; a şaptea, o pilnie din lemn 
de abanos încrustată cu aur; a opta, un căuş tăiat din plută şi 
prins în aur bătut; a noua, un ulcior cu toarte subţiri de aur; a 
zecea, o ceaşcă mare din lemn frumos-mirositor de aloes, legată 
într-un cerc de aur cipriot cu tivitură persană; a unsprezecea, un 
paner de aur, lucrat ca un mozaic; a douăsprezecea, un butoiaş 
cu doage de aur-mort, şi cercuri bătute în perle indiene şi smalţ 
verde. 

Oricît de trist şi de amărit ai fi fost, oricît de îngrijorat şi de 
mîhnit, Heraclit-cel-plîngăreţ să te fi chemat, n-ai fi putut să nu 
te înveseleşti, văzînd acel şirag de corăbii atît de strălucit 
împodobite. Ai fi înţeles fără greutate, că drumeţii aceia erau 
băutori straşnici şi bărbaţi de ispravă, a căror călătorie, atît la 
ducere cît şi la întoarcere, se va săvirşi în deplină sănătate, sub 
semnul glumei şi al voioşiei. 


Strîngîndu-şi oamenii laolaltă, Pantagruel le-a ţinut mai întîi 
o scurtă cuviîntare despre călătoriile pe apă, folosind pe ici pe 
colo pilde din Evanghelie. A sfîrşit destul de repede ce-avea de 
spus, apoi a rostit cu glas limpede şi pătrunzător o rugăciune 
către Cel-de-sus, pe care au stat s-o asculte toţi tirgoveţii şi 
pîrgarii din Thalasa, îngrămădiţi pe țărm să vadă plecarea coră- 
biilor. 

După ce s-au rugat îndeajuns, au pornit să cînte cu evlavie şi 
pătrundere, psalmul care începe cu vorbele: „Cînd a plecat 
Israel din Egipt". Isprăvind în cele din urmă şi psalmul, oamenii 
au întins mesele pe punte şi s-au ospătat. Thalassienii, după ce 
îşi potriviseră şi ei glasurile la cîntarea psalmilor, au scos, la 
rindul lor, merindele şi băutura, pe care nu uitaseră s-o ia cu ei 
din belşug. A închinat fiecare în sănătatea tuturor şi toţi în 
sănătatea fiecăruia. Aşa s-a întîmplat, că nici unul din călătorii 
de pe corăbii n-a avut de suferit mai tîrziu de răul mării; nici 
capul şi nici pîntecele nu le-au făcut vreo supărare. N-ar fi 
scăpat atit de lesne nici dacă ar fi băut, cu o zi înainte, apă de 
mare sau de izvor, amestecată cu vin; nici dacă ar fi mîncat o 
gutuie, coajă de lămiie sau zeamă dulce-acrişoară de rodie; nici 
dacă ar fi ajunat aşternînd hirtie pe burtă, sau ar fi ascultat 
celelalte sfaturi pe care le dau doftorii cei nerozi călătorilor pe 
mare. 

Au mai închinat cîteva pahare la botul corăbiei, apoi oamenii 
s-au împărţit pe la locurile ce li s-au încredinţat. 

Dis-de-dimineaţă au ridicat pînzele în bătaia vîntului de la 
răsărit, iar timonierul Jamet Brayer, căpetenia celorlalţi cîrmaci, 
a însemnat drumul şi a potrivit acul busolei. Planul lui, pe care 
Xenomen l-a încuviinţat pe de-a-ntregul, era să ajungă la 
oracolul sfintei Bacbuc, adică în India de Sus, lîngă hotarul 
Chinei, pe-o altă cale decit aceea folosită de portughezi. 
Călătorii portughezi treceau ecuatorul, ocoleau virful Bunei 
Speranţe, la capătul de miazăzi al Africii, încălecau echinoxul şi 
făceau un înconjur mare, ferindu-se de a se apropia prea mult 
de pol. Mai nimerit era, aşadar, să ţină paralel linia cercului care 
trece prin India, să înconjoare polul spre asfinţit, aşa încît, 
pătrunzînd în ţinuturile de miazănoapte să rămînă tot timpul în 
apele Mării îngheţate, la înălţimea portului Olone, fără a se 
ridica mai sus. 

Acest plan le-a fost călătorilor noştri de mare folos, căci, fără 


să întimpine vreo primejdie şi fără să piardă un singur om, au 
făcut drumul pînă în India de Sus în patru luni, pe cînd 
portughezii, înfruntînd încercări nenumărate şi suferind pagube 
grele, n-ar fi ajuns acolo nici în trei ani. Eu, unul, dacă nu 
greşesc, aş înclina a crede că pe această cutezătoare cale au 
venit odinioară indienii în ţara germanilor, unde au fost primiţi 
cu toată cinstea de regele Suediei - în anul cînd era proconsul în 
Galia, O. Mettelus Celer, după cum arată Cornelius Nepos, 
Pomponius, Mela şi, după ei, Pliniu. 


CAPITOLUL II 

Cum a ajuns Pantagruel în ostrovul Medamoti si ce lucruri 
minunate a cumpărat 

acolo 


În ziua cea dintii şi în zilele următoare, nici pămînt n-au 
întîlnit, şi nici privelişti neobişnuite n-au zărit, întrucit pe această 
cale mai umblaseră şi o cunoşteau. A patra zi au ajuns la un 
ostrov numit Medamoti, plăcut la vedere, pe-al cărui țărm, cel 
puţin atît de lung ca al Canadei, se înălţau turnuri înalte de 
marmură şi un şir întreg de faruri luminoase. 

Pantagruel a întrebat cine e mai mare peste acel ţinut, şi a 
aflat că acolo stăpîneşte regele Filofan, care lipsea de-acasă, 
fiind dus la nunta fratelui său Filoteam[...] regelui enginilor. Am 
coborit pe țărm, privind cum luntraşii de apă dulce îşi cumpărau 
cele trebuincioase pentru drum. Pe malul mării erau înşirate o 
mulţime de dugheni şi de tarabe, cu tot felul de mărfuri rare: 
covoare, chipuri frumos zugrăvite, peşti, păsări şi alte vietăţi ale 
locurilor acelora. Era cea de-a treia zi de sărbătoare a tirgului 
celui mare, cînd o dată pe an veneau cei mai bogaţi şi mai 
vestiți neguţători din Africa şi Asia. Dintre toate acele minunăţii, 
fratele loan a ales două chipuri frumoase şi de preţ; cel dintii 
înfăţişa un împricinat înaintea judecății, celălalt, o slugă care îşi 
căuta stăpiînul, arătînd cu privirea ochilor, cu mişcarea miinilor şi 
cu umbletul paşilor grija de care era cuprins. Amîndouă chipurile 
ieşiseră din mîna meşterului Charles Chamois, zugravul regelui 
Megist. Fratele loan a făgăduit să le plătească pe amiîndouă la 
sfîntul-Aşteaptă. 

Panurge a cumpărat o pinză mai mare, pe care era zugrăvit 
în culori faimosul covor, ţesut odinioară cu acul de Filomela, 


pentru a arăta surorii ei Progneia, cum Tereus, soţul acesteia, a 
necinstit-o şi i-a tăiat limba, ca să nu-i destăinuiască ticăloşia. 
Vă jur pe miînerul acestui felinar, că era o pictură plăcută şi 
măreaţă. Să nu vă închipuiţi că înfăţişa un bărbat împreunîndu- 
se cu o fecioară. Ar fi fost un lucru prostesc şi grosolan. 
Zugravul a dat dovadă de isteţime şi a închipuit cu totul altceva. 
Vă veţi încredința privindu-i lucrarea, care se păstrează la 
mănăstirea Thelemului, cum intri în sala cea mare, pe mîna 
stingă. 

Epistemon a cumpărat o altă pînză, pe care erau zugrăvite 
cugetările lui Platon şi atomii lui Epicur. 

Rizotom a ales una care înfăţişa ecoul în carne şi în oase. 

Gimnast a cumpărat pe seama lui Pantagruel treizeci şi opt 
de covoare de perete, lungi de patru stînjeni şi largi de trei, 
tesute în mătase grecească, tivite cu aur şi argint, înfăţişind 
viaţa şi luptele lui Ahile; nunta lui Peleu cu zeiţa Tetis, naşterea 
lui Ahile, tinereţea lui (povestită de Staţiu Papi-nian), isprăvile 
lui vitejeşti (preamărite de Homer), moartea şi punerea lui în 
mormînt, (cîntate de Ovidiu şi Quintus Calabrezul), apoi arătarea 
umbrei lui şi jertfa Polixenei (cum le-a scris Euripide). 

Pantagruel a mai ales pentru el trei rinoceri tineri şi frumoşi, 
un armăsar roib, două iepe sure şi un tarand , pe care i l-a 
vîndut un scit din ţinutul Geloniei. Tarandul e o vietate sălbatică, 
de mărimea unui taur tînăr, avînd capul ceva mai mare decit al 
cerbului, coarnele încrengate, copita crăpată, părul lung ca al 
ursului şi pielea aproape tot atit de tare ca o platoşă. Nu se 
găsesc nici în Sciţia prea mulţi, iar acel om din Gelonia spunea 
că tarandul îşi schimbă înfăţişarea după aceea a locului unde 
trăieşte sau obişnuieşte să pască, luînd culoarea copacilor, a 
tufelor, a ierburilor şi a celorlalte lucruri înconjurătoare. 

Aceeaşi însuşire le-a fost dată caracatiţelor de mare, adică 
polipilor, ca şi unor maimuțe din Africa, numite papion, apoi 
licornului din India şi cameleonului, care e un soi de şopirlă atit 
de minunată, încît Democrit a scris o carte întreagă despre ea, 
arătîndu-i înfăţişarea, părţile trupului, însuşirile şi deprinderile ei 
vrăjitoreşti. Am văzut-o eu însumi cum îşi schimbă culoarea, nu 
numai pentru a semăna cu lucrurile dimprejur, dar chiar din pri- 
cina fricii pe care o simte. Aruncat pe un covor verde, 
cameleonul se înverzea, iar după un oarecare timp se făcea, 
rînd pe rînd, galben, albastru, vioriu, aşa cum îşi schimbă 


culoarea crestei cocoşul de India, cînd încearcă o durere. 
Tarandul nu-şi schimbă însă numai culoarea pielii, ci şi a 
părului, ceea ce ni s-a părut cu atît mai ciudat şi mai vrednic de 
uimire. Alături de Panurge, care era îmbrăcat în haina lui sură, 
se făcea cenuşiu; lîngă mantia purpurie a lui Pantagruel, pielea 
şi părul lui se făceau roşii; lîngă cîrmaciul, care era înveşmiîntat 
ca preoţii egipteni ai lui Isis, se făcea alb. Cameleonul nu se face 
alb sau roşu niciodată. Cînd nu e stăpinit de teamă sau de o altă 
pornire, culoarea tarandului e sură, ca a măgarilor din Meung. 


CAPITOLUL III 

Cum a primit Pantagruel veşti de la tatăl său şi despre felul 
minunat cum se pot 

trimite scrisori în ţări depărtate 


Pantagruel îşi petrecea timpul cumpărînd aceste vietăţi 
ciudate, cînd deodată a auzit de departe zece lovituri de tun, 
apoi strigăte de bucurie pornind de pe puntea tuturor corăbiilor. 
Întorcîndu-se la țărm, a zărit una din corăbiile uşoare ale tatălui 
său, numită Chelidonia, fiindcă purta la pupă un peşte zburător, 
turnat în aramă de Corint. Acest peşte, căruia i se spune 
rindunica mării, seamănă cu o scrumbie de Loara, cărnos şi 
lipsit de solzi, avînd înotătoare osoase ca aripile liliacului, foarte 
lungi şi destul de largi, cu ajutorul cărora poate să zboare, cum 
l-am văzut adesea, la o palmă deasupra apei, într-un salt cît o 
bătaie a arcului. Marsiliezii îl numesc: landol. Corabia era mică, 
iute ea însăşi ca o rîndunică, şi părea mai mult că zboară decit 
că pluteşte. Pe puntea ei se afla Malicorn, scutierul lui 
Gargantua, trimis anume pentru a întreba despre sănătatea lui 
Pantagruel şi a-i aduce scrisori de la tatăl său. 

Pantagruel l-a întimpinat cu vorbe prieteneşti, l-a îmbrăţişat 
şi l-a întrebat: 

- Ai adus cu dumneata pe Gozal, ştafeta văzduhurilor? 

- Da, a răspuns Malicorn, e închis în acest paner. 

Era o porumbiţă din hulubăria lui Gargantua. Cînd a pornit 
Malicorn cu Chelidonia la drum, porumbiţa tocmai scosese pui, 
şi era nerăbdătoare să revină la cuibul ei. Ea urma să se 
întoarcă acasă cu un semn de la cei aflaţi departe; o panglică 
neagră la un picior, dacă i s-ar fi întîmplat lui Pantagruel vreun 
rău. Dar, fiindcă toate erau bune, Pantagruel a dezlegat porum- 


bita, i-a prins la picior o fişie de mătase albă şi, fără să mai 
întîrzie, i-a dat drumul să plece în drumul ei. Porumbiţa a ţişnit 
în văzduh, cu acea repeziciune a păsării clocitoare căreia îi e dor 
de puii ei, purtată în zbor zorit de grija pentru cuibul ce-o 
aşteaptă. În mai puţin de două ore, Gozal a străbătut o 
depărtare pe care, cu cea mai mare silinţă, corăbierii abia o 
călcaseră în trei zile şi trei nopţi, întinzînd toate pînzele şi vislind 
fără răgaz cu vintul în spate. 

Ajungînd acasă, porumbiţa a coborit de-a dreptul la 
hulubărie, îndreptîndu-se ca o săgeată spre cuibul unde şi-a 
regăsit puii ei. Vrednicul Gargantua, văzînd că poartă la picior o 
panglică albă, s-a liniştit în inima lui şi s-a bucurat de sănătatea 
fiului său. 

Acest mijloc îl foloseau preacinstiţii Gargantua şi Pantagruel, de 
cîte ori voiau să afle o veste cu nerăbdare aşteptată şi 
multdorită, cum ar fi sfîrşitul unei bătălii pe mare sau pe uscat, 
căderea sau împotrivirea unei cetăţi, înfăţişarea vreunei 
neînţelegeri, fericita uşurare sau facerea grea a cine ştie cărei 
regine, moartea sau însănătoşirea unor prieteni bolnavi şi aşa 
mai departe. 

Alegeau un porumbel călător şi, din mînă în mînă, de la o 
poştă la alta, îl trimiteau pînă la locul de unde aşteptau ştiri. 
Porumbelul se întorcea cu o panglică albă sau neagră la picior, 
după împrejurare, străbătind pe aripile văzduhului, într-un ceas, 
cale mai lungă decit făceau, pe pămînt, treizeci de poşte într-o 
zi. În felul acesta primeau veştile mai degrabă şi cîştigau timp. 
Şi nu-i un lucru de mirare, că în fiecare lună a anului se aflau în 
cuiburile lor mulţime de porumbei avînd pui mici sau stînd să 
clocească. (La aceasta ajută, în orice gospodărie, praful de 
salpetru şi florile făcătoare de minuni ale verbinei.) 

Dînd drumul porumbelului să-şi ia zborul, Pantagruel a 
desfăcut şi a citit scrisoarea primită de la tatăl său. lată ce scria 
Gargantua: 

„Fiul meu multiubit, dragostea pe care în chip firesc orice 
părinte o poartă copilului său, a crescut cu atît mai puternică în 
inima mea, văzînd şi preţuind alesele însuşiri cu care darul 
cerului te-a înzestrat; şi din clipa plecării tale gîndul meu te-a 
însoţit necontenit, stăpînit de-o singură grijă, ca nu cumva să ţi 
se întîmple pe drum vreun rău. Căci, după cum ştii, iubirea cea 
adevărată e întotdeauna temătoare. Hesiod ne arată că orice 


lucru început e pe jumătate îndeplinit, iar o veche zicatoare ne 
învaţă că pînă nu porneşti, nu ajungi; de aceea, pentru a-mi 
potoli frămîntarea gînăurilor, l-am trimis spre tine pe Malicorn, 
dorind a afla ştiri liniştitoare despre sănătatea ta şi despre 
întîmplările primelor zile ale călătoriei tale. Căci, dacă pînă acum 
drumul tău s-a îndeplinit cu noroc, ceea ce nădăjduiesc a fi, 
lesne voi putea să înţeleg şi să prevăd cum se va desfăşura mai 
departe. 

Ţi-am ales aici cîteva cărţi vesele, pe care ţi le va înmiîna 
purtătorul acestora. Le vei citi cînd vei avea cîtva clipe de răgaz 
în şirul altor îndeletniciri mai de seamă. Trimisul meu îţi va 
împărtăşi pe larg veşti de la curtea noastră. Pacea celui veşnic 
să fie cu tine! 

Salută pe Panurge, pe fratele loan, pe Epistetnon, pe 
Xenoman, pe Gimnast şi pe ceilalţi slujitori ai tăi, bunii mei 
prieteni. 

Din casa părintească, în a treisprezecea zi a lunii iunie. 

Al tău părinte şi prieten 

GARGANTUA" 


CAPITOLUL IV 

Cum a răspuns Pantagruel tatălui său, trimitțîndu-i o seamă 
de lucruri frumoase 

şi rare 


După citirea acestei scrisori, Pantagruel a zăbovit cîtva timp 
de vorbă cu Malicorn, pînă cînd Panurge şi-a pierdut răbdarea şi 
a strigat: 

- Dar noi nu bem nimic? Măriei-tale nu-i e sete? Domnul 
scutier nu obişnuieşte? Nu vi s-a uscat gura vorbind? 

- Bine ai grăit, a spus Pantagruel. Du-te şi pregăteşte un 
ospăț cum se cuvine la hanul de peste drum, unde ai să vezi 
atiîrnînd deasupra uşii un tap călare pe cal. 

Panurge a luat-o din loc, iar Pantagruel între timp a alcătuit 
această scrisoare, pe care avea s-o încredinţeze scutierului: 

„Preabunul meu părinte, 

În faţa oricărei întîmplări neobişnuite sau nebănuite, cu care 
ne întîmpină trecerea vieţii, simţurile şi puterile noastre 
sufleteşti sînt adînc zdruncinate, uneori atît de mult, încît 
sufletul se desprinde de trup, chiar dacă ştirile sînt 


mulţumitoare şi plăcute; ceea ce nu se petrece, cînd aceeaşi 
întîmplare e presimţită sau prevăzută. Sosirea fără veste a 
scutierului tău Malicorn m-a înduioşat şi m-a tulburat nespus, 
căci nu nădăjduiam să văd curînd pe vreunul din oamenii tăi, 
nici să am veşti de la tine înainte de sfîrşitul călătoriei noastre. 
M-am lăsat în voia dulcii amintiri pe care inima mea o poartă şi 
în gîndul meu a răsărit aievea chipul tău regesc în toată 
strălucita lui măreție. 

Dar fiindcă ai depăşit aşteptările mele cu darul plăcutei tale 
scrisori, şi solia scutierului tău mi-a liniştit sufletul cu veşti bune 
despre sănătatea ta şi alor tăi, mulţumi-voi mai întîi 
Mîntuitorului, rugîndu-l să te ţină în deplină voie-bună, iar ţie îţi 
voi rămîne veşnic îndatorat pentru dragostea fierbinte şi 
statornică pe care o porţi fiului tău prea-supus şi nevrednicului 
tău slujitor. 

In vremea Romei de altădată, un anume Furnius, al cărui 
tată fusese părtaş la răzvrătirea lui Antoniu, primind iertare de 
la Cezar-August pentru fapta părintelui său, a spus împăratului: 
Făcîndu-mi acest bine, m-ai sortit astăzi nevredniciei; căci 
nefiind în stare a te răsplăti, voi fi socotit de toţi, în viaţă ca şi 
după moarte, drept un nerecunoscător. 

Ca şi acela aş putea să spun, că preamarea bunătate a iubirii 
tale de părinte mă sileşte să trăiesc şi să-mi sfirşesc zilele ca un 
nerecunoscător, afară dacă nu-mi voi spăla vina cu 
înţelepciunea filozofilor stoici, care spun că orice facere de bine 
are trei înfăţişări: una a celui care dă, a doua a celui care 
primeşte, a treia a celui care o răsplăteşte. Cel care primeşte îşi 
arată recunoştinţa bucurindu-se de darul primit şi păstrîndu-i o 
amintire neştearsă. lar dacă, dimpotrivă, îl nesocoteşte şi îl uită, 
se dovedeşte a fi cu adevărat omul cel mai nevrednic din ciţi 
trăiesc pe lume. 

Copleşit de neistovita îndatorire născută din marea ta 
bunătate şi neînvrednicindu-mă a-ţi mulţumi în cea mai 
neînsemnată parte, voi fi ferit de hulă şi de ponegrire întru 
aceea, că niciodată n-o voi da uitării; iar buzele mele nu vor 
conteni să mărturisească şi să-ţi aducă mulţumire, după 
înţelegerea şi puterile mele. 

Cît despre celelalte, nădăjduiesc că, datorită ajutorului şi 
milosteniei lui Dumnezeu, sfîrşitul călătoriei noastre va fi 
asemenea începutului ei, încheindu-se cu bucurie şi deplină 


sănătate. Nu voi uita să fac însemnări zilnice despre întîmplările 
mai de seamă ce se vor petrece în acest răstimp, pentru a-ţi 
înfăţişa la întoarcere o povestire întru totul adevărată a 
drumului ce-am făcut. 

Am aflat aici un tarand din Sciţia, un dobitoc minunat şi 
nemaiîntălnit, care îşi schimbă culoarea părului şi-a pielii după 
aceea a lucrurilor înconjurătoare. Ţi-l trimit, nădăjduind că îţi va 
face plăcere. E tot atit de ascultător şi de lesne de purtat ca un 
miel. Mai adaug trei pui de rinocer, blînzi şi cuminţi ca nişte 
miţişoare. l-am arătat scutierului cum trebuie ţinuţi: neputînd să 
pască din pricina cornului din frunte, ei mănîncă fructe de pe 
crengile pomilor roditori, din iesle sau din mînă; de asemenea 
iarbă, spice, mere, pere, orz, grîu şi orice fel de poame sau 
legume. Mă mir, că scriitorii noştri cei vechi au spus despre ei că 
sînt sălbatici, cruzi şi primejdioşi, şi că nici un om viu nu i-a 
văzut pînă acum cu ochii lui. Te vei încredința singur, dacă vei 
avea bunăvoie, văzîndu-i cît sînt de blînzi, cînd îi laşi în pace şi 
nu-i aţiţi cu răutate. 

Îţi trimit totodată viaţa şi isprăvile lui Ahile, închipuite într-o 
tapiţerie foarte frumoasă, şi cu mult meşteşug ţesută. Să fii 
încredinţat, că orice vietăţi necunoscute, păsări, ierburi, 
dobitoace sau pietre nestemate şi alte lucruri de preţ voi întîlni 
în drumul nostru, ţi le voi aduce, dacă Domnul-Dumnezeul 
nostru ne va ajuta. Îl rog să te ţină sănătos şi să-ţi dăruiască 
bunătatea lui. 

Din Medamoti, în a cincisprezecea zi a lunii iunie. 

Panurge, fratele loan, Epistemon, Xenoman, Gimnast, 
Eusten, Rizotom, Carpalim îţi sărută dreapta şi îţi înapoiază 
înmiit vorbele bune ce le-ai trimis. 

Preasupusul tău fiu şi slujitor 

PANTAGRUEL" 

În vreme ce Pantagruel scria tatălui său, scutierul Malicorn fu 
întîmpinat şi înconjurat de ceilalţi călători, cu mare bucurie. Toţi 
îl îmbrăţişau din toate părţile, copleşindu-l cu semne de 
prietenie şi cu urări de sănătate. 

Sfirşind scrisoarea, Pantagruel l-a poftit pe scutier la masă, a 
închinat cu el şi i-a dăruit un lanţ greu de aur, cîntărind opt sute 
de galbeni. Lanţul era alcătuit din alte şapte lănţişoare, prinse 
din loc în loc cu diamante mari, rubine, smaralde şi peruzele. 
Fiecărui corăbier de pe Chelidonia i-a dat cite cinci sute de scuzi 


însoriţi. Tatălui său, Gargantua, i-a trimis tarandul, acoperit cu o 
pătură de mătase, înflorită cu aur, apoi covoarele care înfăţişau 
viata lui Ahile şi cei trei rinoceri, îmbrăcaţi în postav cu ciucuri 
de aur. 

Apoi s-au despărţit, urmînd fiecare calea lui. Malicorn s-a 
întors la Gargantua, iar Pantagruel a plecat mai departe spre 
ţinta călătoriei sale. 

În largul mării, Epistemon i-a citit lui Pantagruel cărţile pe 
care i le adusese scutierul. A petrecut de minune în tovărăşia 
lor, fiindcă erau plăcute şi vesele. Am să vi le împrumut şi 
dumneavoastră, dacă mă veţi ruga frumos. 


CAPITOLUL V 
Cum a întîlnit Pantagruel o corabie care venea din ţara 
Luminilor 


În a cincea zi, pe cînd, depărtîndu-ne de echinox, începusem 
să facem înconjurul polului pămîntului, am zărit o corabie cu 
mărfuri, care trecea la stînga noastră. Ne-am bucurat şi unii şi 
alţii de această întîlnire. Negustorii au primit de la noi veşti de 
pe mare, iar ei ne-au adus ştiri de pe uscat. Stînd de vorbă cu ei, 
am înţeles că sînt francezi din Saint-Orgeais. Pantagruel i-a 
întrebat despre drumul lor şi a aflat că vin din ţara Luminilor, 
ceea ce cu atît mai mult ne-a bucurat. Rugîndu-i să ne dea 
lămuriri despre rosturile ţării şi despre obiceiurile de-acolo, am 
aflat că pe la sfîrşitul lunii iulie urma să se ţină soborul cel mare 
al Luminilor şi, sosind la vreme, vom avea prilejul să luăm parte 
la vesela şi frumoasa sărbătoare a felinarelor. Se făceau 
pregătiri mari pentru ziua în care toţi oamenii din partea locului 
aveau să fie luminaţi. Ne-au mai spus, că vom trece pe lîngă 
marele regat Gebarim, unde vom fi primiţi cu mare alai de craiul 
Ohabe, stăpiînul acelui ostrov, care, ca toţi ceilalţi supuşi ai săi, 
vorbeşte graiul din Tourraine. 

In vreme ce culegeam aceste veşti, Panurge se luase la 
ceartă cu un negustor din Taillebourg, pe numele lui Dindenault. 
Acesta, văzindu-l pe Panurge fără nădragi şi cu ochelarii prinşi 
de scufie, l-a arătat celorlalţi negustori, spunînd: - „la uitaţi-vă, 
ce mutră de încornorat!" Panurge, care de cînd purta ochelari 
auzea mai bine decit de obicei, s-a mîniat şi de aici a început 
sfada. 


- Cum naiba să fiu încornorat, cîtă vreme nici însurat nu sînt, 
cum bănuiesc că eşti, judecînd după mutra ta tîmpită? 

- Ai ghicit, a răspuns negustorul. Sînt însurat, dar nici pentru 
toţi nădragii din Europa şi pentru toţi ochelarii din Africa n-aş 
vrea să nu fiu, căci nevastă-mea e femeia cea mai frumoasă, 
cea mai cinstită şi cea mai vrednică din tot ţinutul Saintonge, să 
nu se supere celelalte. Îi duc ca dar, de pe unde am umblat, o 
creangă minunată de mărgean roşu, lungă de unsprezece 
degete. Ce te bagi şi ce te amesteci? De unde eşti şi cum îţi 
zice? Diavol cu ochelari, răspunde: eşti omul lui Dumnezeu, sau 
sluga lui Anticrist? 

- la ascultă, a spus Panurge, ce-ai face, dacă după toată 
rinduiala şi cu încuviințarea cerului şi a pămîntului, aş fi 
înghesatingimierlit-o puţin pe frumoasa şi vrednica ta nevastă, 
şi i-ar fi rămas în carne o ţepuşă din grădina lui Priap? O s-o laşi 
acolo pentru totdeauna, sau ai s-o tragi afară cu dinţii? 
Răspunde, berbecul lui Mahomet, lua-te-ar dracul! 

- Am să-ţi tai urechile cu ochelari cu tot şi am să te frig ca pe 
un berbec ! a strigat negustorul, repezindu-se să tragă sabia. 
Dar sabia n-a ieşit din teacă, fiindcă, după cum bine ştiţi, armele 
ruginesc pe mare din pricina aerului umed şi sărat. 

Panurge a chemat pe Pantagruel în ajutor. Fratele loan a pus 
mîna pe paloşul lui proaspăt ascuţit şi l-ar fi ucis pe negustor 
fără milă, dacă stăpinul corăbiei şi ceilalţi călători n-ar fi sărit de 
la locul lor, rugînd pe Pantagruel să potolească lucrurile, să nu 
iasă încăierare cu zarvă şi ruşine. Pînă la urmă vrăjmaşii s-au 
împăcat, Panurge a dat mîna cu negustorul şi s-au aşezat să bea 
împreună în semn de pace şi prietenie. 


CAPITOLUL VI 
Cum, după ce s-a potolit cearta, Panurge a cerut 
negustorului să-i vîndă un berbec 


După ce s-au liniştit lucrurile, Panurge le-a şoptit lui 
Epistemon şi fratelui loan: 

- Staţi deoparte şi veţi avea de ce să rideţi. O să-l dau puţin 
în leagăn, de nu s-o rupe frînghia. 

Întorcîndu-se din nou spre negustor, a turnat pe gît o cană 
cu vin straşnic din ţara Luminilor, iar negustorul i-a răspuns cu 
toată cinstea şi voioşia cuvenită. Apoi, Panurge l-a rugat frumos 


să binevoiască a-i vinde un berbec din ai lui. 

- Ei, ei, iubite prietene şi vecin de pahar, bine te pricepi să-ţi 
baţi joc de oameni! Frumos muşteriu, n-am ce zice ! Vrei să 
cumperi un berbec, nu-i aşa? Hm ! Dumneata semeni mai 
degrabă cu un pungaş de buzunare decit cu un cumpărător de 
berbeci. Eu unul, Doamne fereşte, n-aş trece pe lingă dumneata, 
noaptea, cu punga la brîu. Hm ! hm ! Cine nu te cunoaşte, ar 
putea s-o păţească. la uitaţi-vă, oameni buni, cine vrea să mă 
tragă pe sfoară! 

- la-o mai domol, a spus Panurge, şi nu te pripi. Hai fă-mi 
hatirul şi vinde-mi berbecul. Cît ceri pe el? 

- Vecine dragă, fă bine, treci de partea ceastălaltă şi 
vorbeşte-mi la urechea dreaptă. 

Panurge - Cum doreşti. 

Negustorul - Mergi în ţara Luminilor? 

Panurge - Precum zici. 

Negustorul - Ai plecat să cutreieri lumea? 

Panurge - Chiar aşa. 

Negustorul - De plăcere? 

Panurge - Ai ghicit. 

Negustorul - Nu te cheamă cumva Robinel-Berbecu'? 

Panurge - Întocmai. 

Negustorul - Fără supărare. 

Panurge - Sluga dumitale. 

Negustorul - N-oi fi vreun măscărici? 

Panurge - Sînt. 

Negustorul - Nu mai spune? Aha, va să zică cutreieri lumea, 
eşti măscărici şi te cheamă Robinel-Berbecu'. Bun! Pe berbecul 
meu tot aşa îl cheamă, ca pe dumneata: Robinel, Robinel! 
Robinel! Bee! Bee! Ce glas frumos! 

Panurge - Frumos şi plăcut. 

Negustorul -Vecine „hai să facem amindoi un rămăşag. 
Dumneata, Robinel-Berbecu, aşază-te pe un taler al cîntarului, 
iar berbecul Robinel să stea pe talerul celălalt. Uite, mă prind 
pe-o sută de stridii bordeleze, că la greutate şi la preţ, berbecul 
meu te rămîne; aşa cum o să rămii dumneata, într-o zi, atîrnat 
ca un cîrnat. 

- la-o mai domol, negustorule ! a spus Panurge. Eu cred că ai 
face mai bine, spre folosul meu şi norocul copiilor dumitale, 
dacă mi-ai vinde berbecul; pe ăsta, ori pe altul din turma 


dumitale. Te rog! 

- Prietene, i-a spus negustorul, află că din lîna acestui berbec 
se ţese cel mai bun postav de Rouen. Lina englezească e o cîrpă 
pe lîngă lina berbecilor mei. Din pielea lor se tăbăceşte 
marochinul cel mai scump, pe care oricînd poţi să-l treci drept 
turcesc, spaniolesc, sau cel puţin de Montelimar ! Din maţe se 
fac strune de lăută şi de harpă, tot atît de preţuite ca şi cele de 
[...] sau de Aquila. Aud? 

- Fii bun, a spus din nou Panurge, şi vinde-mi berbecul: 
altminteri nu scapi de mine. Îţi plătesc bani-gheaţă. Cît? 

Spunînd acestea, a scos o pungă plină cu henrici noi-nouţi şi 
a făcut-o să sune. 


CAPITOLUL VII 
Cum s-a tîrguit Panurge cu negustorul de oi 


- lubitul meu prieten şi vecin de pahar, a răspuns negustorul, 
din carnea berbecilor mei se înfruptă numai regii şi împărații. 
Carnea lor e fragedă şi gustoasă ca o mană cerească. li aduc 
dintr-o ţară unde purceii - Dumnezeu să-i ţie - se îngraşă cu 
migdale dulci, iar scroafelor, cînd sînt - să iertaţi - după nuntă, li 
se dă să mănînce numai flori de lămiiţă. 

- Vinde-mi berbecul, a spus Panurge, şi ţi-l plătesc regeşte, 
pe cuvîntul meu de călător. Cît? 

- Dragă vecine şi scumpe prietene, oile mele sînt din sămînţa 
celor pe care le-au purtat Phrixus şi Helle pe marea 
Helespontului. 

- Ei, drăcia dracului! Eşti clericus vel adicens1, care va să 
zică. 

- lta1 sînt miei, verez sînt ai mei. Behe - he! Behe - he ! la 
auzi-l pe Robinel. Înţelegi ce spune? Trebuie să mai ştii, că pe 
brazda unde îşi lasă udul oile mele creşte griul ca şi cînd le-ar 
uda Dumnezeu. Nu mai e nevoie nici de gunoi, nici de băligar. 
Mai mult decit atit, din udul lor se scoate cel mai bun salpetru 
din lume. Cu baliga lor, nu vă supăraţi, felcerii de la noi vindecă 
şaptezeci şi opt de feluri de racile, dintre care cea mai 
nevinovată e dropica, boala sfintei Eutropa - să vă ferească 
Dumnezeu s-o aveţi! Mai ai ceva de zis, iubite vecine şi dragă 
prietene? Trebuie să ştii, că le-am plătit cu preţ mare. 

- Cit face, atita dau, a răspuns Panurge, vinde-mi un berbec 


şi ţi-l voi plăti bine. 

- Dragă prietene şi iubite vecine, te rog să ţii seama, că 
aceste dobitoace sînt o adevărată comoară; pînă şi părţile pe 
care le-ai crede nefolositoare au însuşiri minunate şi îţi dau 
cîştig bun. la două coarne de berbec, pisează-le cu un ciocan de 
fier sau cu vătraiul (e totuna), apoi seamănă-le în pămînt la un 
loc bătut de soare şi stropeşte-le des; în cîteva luni vei vedea 
răsărind cel mai frumos sparanghel din lume (socotind şi pe cel 
de Ravena, dacă nu te superi). 


1 Cleric sau învățăcel (lat.). 
' Astfel (lat.). 
3 Adevărat  (lat.). 


Te rog să-mi răspunzi: coarnele dumneavoastră, a soţilor 
înşelaţi, au asemenea însuşiri minunate? 

- Domol, domol! a spus Panurge. 

- Nu ştiu dacă dumneata eşti cărturar, a spus negustorul, eu 
însă am văzut în viaţa mea mulţi cărturari încornoraţi, ba chiar 
dintre cei mari, să fie cu iertare. lar dacă eşti într-adevăr 
cărturar, trebuie să ştii că aceste binecuviîntate vietăţi au la 
amiîndouă picioarele un os al călciiului: astragalul, pe care nu-l 
găseşti la alte dobitoace - afară de măgarul indian şi de cerbii 
din Libia; cu aceste oase se juca în vremea veche regescul joc 
de arşice, împăratul Octavian August a cîştigat într-o seară la 
arşice cincizeci de mii de scuzi. Dumneavoastră, bărbaţii 
încornoraţi, nu veţi avea niciodată atit noroc. 

- Domol, domol! a spus Panurge. Treci mai departe. 

- Ce-aş putea să mai spun, dragă prietene şi iubite vecine, 
întru lauda celorlalte mădulare şi măruntaie ale lor: spinarea, 
pulpa, muşchiul, pieptul, ficatul, splina, băşica din care se fac 
mingile, burta şi coastele, cărora copiii din Pygmion le pun o 
coardă de arc şi trag în ciori cu sîmburi de cireşe. Capul se 
fierbe cu puţină pucioasă, iar zeama lui e cel mai bun leac 
pentru cîinii cu maţul încuiat. 

- Zit! i-a spus, ca din partea lui, stăpînul corăbiei. Vinde-i 
berbecul dacă vrei, iar dacă n-ai de gînd, nu-i mai bate capul! 

- O să i-l vînd de hatîrul dumitale, a spus negustorul. Dar să- 
mi plătească pe el trei livre. À 

- E prea mult, a răspuns Panurge. In țara noastră aş putea să 


cumpăr cinci, ba chiar şase, cu aceiaşi bani. Nu ţi se pare că ceri 
prea mult? Am mai văzut eu asemenea negustori lacomi, care, 
voind să se îmbogăţească repede, au ajuns pînă la urmă în 
neagră sărăcie, iar unii dintre ei şi-au frînt gitul. 

- Scutura-te-ar frigurile, mîrlan nepricopsit ce eşti! a spus 
negustorul. Jur pe sfînta clopotniţă a mănăstirii din Charrous, că 
cel mai tinerel dintre cîrlanii mei preţuieşte de patru ori mai 
mult decit berbecii pe care coraxienii din Tuditania, un ţinut al 
Spaniei, îi vindeau cu un talant de aur bucata. Ştii cît face un 
talant de aur, muşteriu de vorbă lungă, fără nici un sfanţ în 
pungă? 

- Milostive jupîne, a spus Panurge, ai luat-o razna, după cum 
te văd şi te aud. Să nu mai lungim vorba: uite aici, cît ai cerut! 

Panurge a plătit negustorului şi a ales din turmă un berbec 
mare şi frumos, care a început numaidecit să behăie. Auzindu-l, 
toate oile i-au răspuns, jelindu-se că le pleacă berbecul. 
Negustorul le-a spus ciobanilor săi: 

- A ştiut, ticălosul, ce să aleagă! Mi-a luat berbecul pe care îl 
pusesem deoparte pentru seniorul din Cancale, căruia îi ştiu 
gusturile. E vesel şi fericit, cînd îi pui dinainte o pulpă de berbec 
mustoasă şi bine rumenită. O minuieşte ca pe-o lopată cu care 
bate mingea, iar pînă la urmă, luptînd cu un cuţit bine ascuţit, o 
răpune! 


CAPITOLUL VIII 
Cum a înecat Panurge în mare pe negustor şi toate oile lui 


Dintr-o dată, nici eu nu ştiu cum, că n-am prins de veste, 
Panurge a luat în braţe berbecul şi, fără o vorbă, l-a azvîrlit în 
mare. Berbecul ţipa şi behăia, iar după el, ţipînd şi behăind, 
toate oile s-au repezit să sară în mare, buluc, pe urma lui. Se 
grămădeau şi se îmbrînceau, care de care, să se arunce în apă 
mai degrabă. Era cu neputinţă să le opreşti; căci aşa e obiceiul 
oilor, cum ştiţi: una o ia după alta, ori încotro ar porni-o cea 
dintii. (Aristotel spune că nu se află pe lume un dobitoc mai 
prost şi mai nătîng). 

Negustorul, văzînd cu groază cum toate oile i se înecau şi 
piereau sub ochii lui, se silea din răsputeri să le aţină calea şi să 
le oprească. Dar în zadar, una după alta săreau de pe punte şi 
piereau în valuri. În cele din urmă şi-a încleştat mîinile în lîna 


unui berbec voinic şi a încercat să-l ţină pe loc, nădăjduind că 
astfel se vor opri din goană şi oile celelalte. Dar berbecul, cum 
era puternic şi îşi luase vînt, l-a tîrît cu el în mare, iar negustorul 
s-a înecat; aşa i-a scos afară din peşteră pe Ulise şi pe însoțitorii 
lui, oile lui Polifem, uriaşul cu ochiul în frunte. Ceilalţi ciobani şi 
paznici ai turmei au pGaurţit la fel. Incercînd să oprească oile, 
apucîndu-le care de coarne, care de picioare, care de coadă, au 
fost tîriîţi în mare şi înecaţi fără urmă. 

Pe puntea corăbiei, înspre partea unde erau bucătăriile, 
Panurge se proptise cu o lopată în mînă, dar nu pentru a veni în 
ajutorul ciobanilor, ci pentru a-i da peste cap, de cite ori 
încercau să se urce înapoi în corabie şi să scape de înec. Le 
vorbea, în cuvinte alese, despre zădărnicia lumii acesteia şi 
despre mulţumirea care îi aşteaptă pe lumea cealaltă, 
încredinţindu-i că morţii sînt mai fericiţi decît cei ce rămîn să-şi 
poarte amarul în această vale a plîngerii... Nici fratele Olivier 
Maillard şi nici părintele Jean Bourgeois n-ar fi ţinut o predică 
mai frumoasă ! Făgăduia fiecăruia că-i va ridica o cruce şi-i va 
aşeza o lespede de piatră drept amintire pe muntele Cenis, 
după ce se va fi întors din ţara Luminilor. Le-a urat să aibă noroc 
şi să întilnească pe valuri un chit care să-i înghită, iar după trei 
zile să iasă din pîntecele lui, pe un țărm liniştit, întregi şi 
sănătoşi ca lonas. 

Văziînd că s-a golit puntea de turmă şi de păstori, Panurge a 
întrebat pe fratele loan: 

- A mai rămas în corabie vreun suflet de laie-bucălaie? Unde- 
s mieii lui Păcală? Unde-s berbecii lui Tîndală, care dormeau, pe 
cînd oile păşteau în poiană? Nu ştiu, n-am văzut! Lovitură hoaţă, 
frate loane, ce zici? A mers ca la război! 

- Pe toate ştii să le potriveşti, a răspuns fratele loan. Nu mai 
am de spus decit atit: altădată, la vreme de război, ostaşilor li se 
făgăduia, în ziua bătăliei, simbria îndoită; dacă biruiau se găsea 
de unde să li se plătească, iar dacă pierdeau lupta, le era şi lor 
ruşine să mai ceară; aşa s-au lăsat păgubaşi elveţienii fugari 
după lupta de la Cerisoles. Trebuia să mai amini plata 
berbecului, şi să ţii frumuşel banii în pungă. 

- Nu-mi pasă de pagubă, a zis Panurge. Să mă bată 
Dumnezeu, dacă o asemenea petrecere nu preţuieşte cel puţin 
cincizeci de mii de franci. Să ne întoarcem la berbecii noştri. 
Vîntul îmi pare prielnic pentru plecare. Frate loane, ascultă ce-ţi 


spun! Niciodată n-am uitat să răsplătesc pe omul care mi-a venit 
în ajutor, şi i-am păstrat în inima mea, oricînd, o bună amintire. 
Nu sînt din fire nerecunoscător. Dar tot astfel, nimeni nu mi-a 
făcut pînă astăzi vreun rău, fără să se căiască; dacă nu pe 
lumea asta, măcar pe lumea cealaltă; că nici atît de prost nu m- 
a făcut mama. 

- Eşti vîndut Satanei! i-a răspuns fratele loan. Mihi 
vindictaml şi celelalte. Deschide cartea de rugăciuni şi citeşte. 


CAPITOLUL IX 

Cum a ajuns Pantagruel în ostrovul Enasinilor şi despre 
ciudatele înrudiri 

ale oamenilor de-acolo 


Se pornise vintul despre apus şi o zi întreagă am mers fără 
să întîlnim ţărmul. A treia zi spre amiază, pe la ceasul cînd se 
trezesc muştele, am zărit o limbă de pămînt în trei colţuri, care 
prin aşezarea ei amintea oarecum înfăţişarea Siciliei. Era 
ostrovul Rubedeniilor. Bărbaţii şi femeile semănau aidoma cu 
roşcovanii din Poitou, cu singura deosebire că toţi, pînă şi 
pruncii, aveau nasul crestat în chip de trifoi. Din pricina aceasta, 
vechiul nume al ostrovului fusese al Enasinilor, adică al Cîrnilor. 
Toţi erau înrudiţi unii cu alţii prin legături de sînge şi se 
mîndreau cu aceasta. Marele lor dregător ne-a spus fără 
înconjur: 


1 A mea este răzbunarea (lat.) (Paul Ai Rom. XII,19). 


- Dumneavoastră, oamenii din restul lumii, socotiți că a fost 
o faptă de mare cinste, cînd într-o zi (la 13 februarie) pe aceeaşi 
poartă a cetăţii (Poarta Carmentală, zidită pe vremuri la poalele 
Capitoliului între Tibru şi stînca Tarpee) au ieşit împotriva unor 
duşmani ai Romei (etruscii din cetatea Veies) trei sute şase 
războinici, toţi înrudiţi între ei (din neamul flaminilor) şi au căzut 
în luptă dimpreună cu cinci mii de slujitori ai lor, (alături de apa 
Cremenei, care porneşte din lacul Băcan). In ţara noastră, la o 
asemenea primejdie, s-ar ridica mai bine de trei sute de mii din 
acelaşi sînge. 

Înrudirile lor erau foarte ciudate, căci fiind toţi neamuri unii 
cu alţii, nu se mai ştia care e tată sau mamă, soră sau frate, 


unchi sau nepot, noră sau ginere, naş sau nănaşă. Am văzut 
astfel un moşneag cîrn, care îi spunea „tăticule" unei fetiţe de 
trei ani, în vreme ce aceasta îi spunea moşneagului „copila 
mea". 

Înainte de a părăsi această țară, după ce am cercetat 
locurile şi am aflat multe despre obiceiurile oamenilor fără nas, 
am intrat într-un han să ne odihnim puţin. Aici am dat peste o 
nuntă. N-am să mă pling, de-ale miîncării se găseau din belşug. 
Am fost de faţă la cununie: o pară, numai foc şi pară pe 
dinafară, rumenă şi nurlie (unii care au pipăit-o spuneau că era 
cam moale) lua un tînăr caş, cavaler cu pufuşor bălăior pe 
botişor. (Auzisem mai demult despre faima mirelui şi-a miresei, 
şi ştiam că în multe părţi s-au mai pus la cale asemenea 
împreunări, iar la noi în ţara vacilor se spunea, că domnişoara 
Pară-Mălăiaţă se potriveşte foarte bine cu un Caşcavaler ceva 
mai dospit). În altă încăpere am văzut nunta unei cizme bătrîne 
cu un tînăr şi sprinten papuc. Tînărul papuc i-a spus lui 
Pantagruel că se însoară cu bătrina cizmă, fiind o femeie de 
treabă, zdravănă, grasă şi frumoasă, care îi era de trebuinţă în 
gospodărie, mai ales cînd mergea la pescuit. În altă odaie, o 
gheată nouă se însoțea cu un ciorap de lînă. Nuntaşii ne-au 
spus, că gheata primise să se mărite cu ciorapul, nu pentru 
frumuseţea şi voinicia lui - Doamne fereşte ! - ci fiindcă era plin, 
pînă în vîrf, cu arginţi. 


CAPITOLUL X 
Cum a ajuns Pantagruel în ostrovul Plăcintelor, unde 
stăpînea regele Panigon cel Sfînt 


Am părăsit, cu vintul de apus în spate, ostrovul acestor 
uricioase corcituri fără nas şi am ieşit la larg. Spre asfinţitul 
soarelui ne-am oprit la ostrovul Plăcintelor, un ţinut întins şi 
mănos, unde trăiau oameni mulţi şi bogaţi. . 

Ţara o stăpinea regele Panigon cel Sfint. Insoţit de fiii săi şi 
de ceilalţi prinți ai curţii, regele a ieşit pe țărm întru 
întîmpinarea lui Pantagruel şi, primindu-l cu prietenie, l-a poftit 
în palatul său. 

În faţa turnului cetăţii aştepta regina, cu fiicele şi doamnele 
de la curte. La dorinţa lui Panigon, toate au venit să-l 
îmbrăţişeze pe Pantagruel şi pe însoțitori, după obiceiul şi buna- 


deprindere a ţării aceleia. Numai fratele loan, care se strecurase 
printre căpitanii regelui, lipsea. 

Panigon a stăruit pe lingă Pantagruel să primească a fi 
oaspetele lui în ziua aceea şi cea următoare. Pantagruel şi-a 
cerut iertare, spunînd că va trebui să se folosească de marea 
liniştită şi de vîntul prielnic, pe care toţi călătorii pe apă îl 
doresc, dar nu li-e la îndemină totdeauna. (Dacă nu porneşti la 
drum cînd e vreme bună, zadarnic o aştepţi mai tirziu, că nu 
vine.) 

După ce fiecare dintre oaspeţi a golit douăzeci-treizeci de 
pahare, ne-am luat rămas bun de la Panigon. Întorcîndu-ne pe 
corabie, Pantagruel a băgat de seamă lipsa fratelui loan. A 
întrebat: unde poate să fie şi pentru ce nu se află împreună cu 
noi? Panurge nu mai ştia cum să-l apere şi se pregătea să se 
întoarcă după el la palat, cînd iată că îl văzură pe fratele loan 
venind în goana mare, sprinten şi voios, strigînd cît îl ţinea gura: 

- Trăiască marele Panigon ! o mie de frigări şi de străchini! 
Să vedeţi ce rînduială ţine la bucătărie ! De-acolo viu. M-am 
luptat oleacă cu cratiţele, încercînd să-mi astimpăr foamea, 
după bunul obicei călugăresc. 

--Faci ce faci, prietene, a spus Pantagruel, şi nimereşti la 
bucătărie. 

- Corpo di gallina ! a răspuns fratele loan. Cunosc prea bine 
toate schimonoselile şi maimuţărelile acestor întîlniri cu înaltele 
doamne: plecăciuni pînă în pămînt, o dată, de două ori, 
îmbrăţişări, pupături, sărut frumoasele miini ale înălțimii- 
voastre, ale măriei-tale, magni, magna, cacabessa, să fiţi aşa şi 
pe dincolo... Pîrţ ! Nu zic, nu m-aş da în lături de la puţintică 
giugiuleală. Dreptul meu ! Dar de atitea serbede închinăciuni, 
martor mi-e sfintul Benedict, sînt sătul ca de mere acre ! Să mă 
pup cu domniţele, aţi dori dumneavoastră? Aş face-o bucuros, 
dacă pentru cinstea cuvioasei haine ce port, nu m-aş teme s-o 
păţesc cum a pâţit-o seniorul Guyercharois, dacă-l ştiţi. 

- II cunosc, a răspuns Pantagruel. E unul din prietenii mei cei 
mai bum. Ce i s-a întîmplat? 

- A fost poftit o dată la un mare ospăț, pe care îl dădea unul 
din vecinii lui, cu care de-altminteri se şi înrudea. Veniseră la 
măritul praznic toţi cavalerii, doamnele şi domniţele de prin 
împrejurimi. Inainte de-a sosi seniorul, acele doamne şi domniţe 
au chemat pe toţi copiii de casă şi i-au îmbrăcat în haine 


femeieşti, ca pe nişte codane spilcuite, sclivisite şi cu grijă 
dichisite. Copiii de casă, preschimbaţi în fetiţe, i-au ieşit înainte 
pe puntea din faţă a castelului, iar domnul Guyercharois i-a 
pupat pe toţi, cu adînci plecăciuni şi cuviincioase îmbrăţişări. 
Cucoanele, care îl priveau de la fereastră, au pufnit în ris şi au 
făcut semn băieţilor să-şi dezbrace podoabele. lar vrednicul 
senior, văzîndu-se păcălit, de ciudă şi de ruşine n-a vrut să mai 
sărute nici un obraz de femeie, spunînd că şi doamnele celelalte 
ar putea să fie, la rîndul lor, nişte slujitori în haine schimbate, 
mai bine dichisiţi decit cei care îl amăgiseră. Nu-i mai cuminte, 
Doamne iartă-mă, da jurandil, să ne mutăm cu închinăciunile în 
sfinta Bucătărie, desfătîindu-ne cu jocul frigărilor şi cu 
clămpănitul vătraiului? Să luăm îndeaproape cercetare cum se 
prăjeşte slănina, cum fierbe ciorba, cum se rumenesc plăcintele, 
care-i rînduiala felurilor de bucate şi ce vinuri s-au ales pentru 
fiecare fel. Beati immaculati in via2. Scrie în cartea de 
rugăciuni! 


CAPITOLUL XI 
De ce se grăbesc călugării la bucătărie 


- Vorbeşte în neştire, ca la mănăstire, i-a spus Epistemon. 
Eşti călugăr de grătar, nu călugăr de altar. Mi-am adus aminte, 
ascultîndu-te, de-o întîmplare la care am fost de faţă în Florenţa, 
acum vreo douăzeci de ani. Mă aflam împreună cu o seamă de 
oameni înţelepţi, călători pătimaşi, dornici de a cerceta 
meleagurile Italiei, vechile ei aşezări şi pe învățații acelei ţări 
minunate. Pe cînd priveam neasemuitele frumuseți ale Florenței, 
măreţia domului, strălucirea bogată a bisericilor, întrecîndu-ne 
în a găsi cele mai potrivite cuvinte de laudă, s-a apropiat de noi 
un călugăr din Amiens, anume Bernard, zis şi părintele Slănină, 
spunîndu-ne foarte aspru şi supărat: „Nu pricep, ce găsiţi aici de 
laudă? M-am uitat şi eu, că n-am orbul găinilor. Ei şi? Ce vedeţi? 
Nişte case arătoase. Atita tot. Dumnezeu şi dumnealui sfîntul 
Bernard, ocrotitorul nostru, să ne aibă în buna lui pază, dar n- 
am văzut nicăieri, în tot oraşul cît l-am umblat, nici un han şi nici 
o ospătărie ! Am stat dinadins să număr şi să socotesc, pe 
dreapta şi pe stînga, de care parte ar fi să fie mai multe 
plăcintarii cu plăcinte şi ospătarii unde să te ospătezi. Nimic ! La 
Amiens, pe-o uliţă de trei ori şi de patru ori mai scurtă decit 


aceea pe unde am mers, aş putea să vă arăt pe puţin 
paisprezece birturi cinstite şi bine aromitoare. Nu-mi intră în 
cap, ce plăcere simţiţi privind, lîngă turnul de pază al cetăţii, leii 
şi africanii, cum le ziceţi dumneavoastră (tigrii cum li se spune 
pe aici) ori struţii şi aricii din grădina seniorului Filip Strozzi? Să 
mă trăsnească Dumnezeu, băieţi, dacă nu m-ar ispiti mai 
degrabă un boboc de giscă rumenindu-se în frigare ! 


1 Da jurandi [veniam] - dă-mi voie să jur (lat.). a Fericiţi cei 
neprihăniţi pe drum (lat.). 

Stilpii aceştia de porfir şi aceste chipuri de marmură sînt 
frumoase, n-am ce zice. N-am să le ponegresc, dar după pofta 
inimii mele, turtele cu miere, cum se fac la noi la Amiens, sînt 
mai gustoase. Statuile romane or fi cioplite cu mult meşteşug, 
dar martor mi-e sfintul Fereol din Abbeville, că mie îmi plac de o 
mie de ori mai mult plăcintele de la noi." 

- Vrei să zici, i-a tăiat vorba fratele loan, că pe călugări îi 
găseşti totdeauna la bucătărie. Adevărat! Papii şi împărații nu 
dau pe-acolo niciodată. 

- O fi, te pomeneşti, a spus Rizotom, vreo putere nevăzută 
sau vreo însuşire cu totul deosebită, ascunsă printre cratiţe şi 
frigări, care îi lasă nepăsători pe papi şi pe împărați, în vreme ce 
pe călugări îi atrage, precum magnetul pilitura de fier. Sau, 
poate, o pornire încuibată în glugă şi în anteriu, care îi împinge 
pe călugări la bucătărie, chiar cînd (bieţii de ei) n-ar fi voit să 
intre. 

- Aceasta înseamnă, a răspuns Epistemon, că orice mişcare 
porneşte de la materie, după cum arată Averrhoes. 

- Asta e ! a spus fratele loan. 

- Fără să mă încumeta răspunde la această întrebare, pe 
care o socotesc mult prea spinoasă şi mi-e teamă să nu mă 
înţep (a spus, la rîndul lui, Pantagruel), vă voi aminti o 
întîmplare din alte vremuri. Am citit undeva, că regele Antigoniu 
al Macedoniei, venind o dată în bucătăria rînduită într-un cort al 
taberei lui şi văzînd pe poetul Antagoras care frigea un ţipar şi 
ţinea el însuşi de coada tingirii, l-a întrebat în glumă: - „Homer 
stătea să vadă cum fierb racii, cînd cînta isprăvile lui 
Agamemnon?" Dar Antagoras i-a răspuns: - „Şi tu crezi, că 


Agamemnon, cînd îşi săvirşea isprăvile lui, umbla prin corturi să 
vadă dacă nu se află vreunul care fierbe raci?" | se păruse rege- 
lui lucru de ruşine, ca un poet să-şi facă de lucru la bucătărie; 
dar poetul i-a arătat, că era cu atît mai nepotrivit, ca un rege să- 
şi bage nasul prin cratiţe. 

- Am să vă dau gata pe toţi, a spus Panurge, istorisindu-vă 
ce a răspuns într-o zi bretonul Villandry ducelui de Guise. 
Vorbeau amîndoi despre bătălia pe care a purtat-o regele 
Francisc împotriva împăratului Carol Quintul, şi în care bretonul, 
deşi înarmat cu platoşă de oţel călit şi genunchiere, călare pe un 
armăsar năstruşnic, nu fusese văzut nicăieri. - „Pe cinstea mea, 
spunea bretonul, n-am fost lipsă şi mi-e lesne s-o dovedesc. 
Numai că mă aflam într-un loc unde domnia-voastră n-aţi fi 
îndrăznit să mă căutaţi". Ducele, înţelegînd pe-alături aceste 
cuvinte, pe care le socotea mult prea îndrăzneţe, a ridicat din 
umeri. Dar Villandry a pornit să ridă şi l-a liniştit, spunînd: - 
„Păzeam lăzile cu merinde, unde înălţimii-voastre nu i-ar fi 
trecut niciodată prin gind să se ascundă!" 

Tot povestind astfel au ajuns la corăbiile lor. Apoi s-au 
depărtat în grabă de ţărmul ostrovului Plăcintelor. 


CAPITOLUL XII 
Cum a trecut Pantagruel prin ţara Gilcevilor şi despre 
ciudatele obiceiuri ale numiţilor cîrcotaşi 


Urmîndu-ne calea, am ajuns în ziua următoare pe ţărmul 
Giîlcevilor, într-o ţară al cărei pămînt, de la un capăt la celălalt, 
era zgiriat, răscolit şi răvăşit. Am privit în jurul meu şi nimic din 
ce cunoşteam n-am văzut. Aici trăiesc judecătorii şi cîrcotaşii; 
oameni amestecați şi de toate soiurile. Nu ne-au dat nici să 
bem, nici să mîncăm. Făcîndu-ne o mulţime de plecăciuni şi de 
temenele, ne-au spus că sînt gata să ne slujească şi să ne pună 
la îndemiînă orice dorim, dacă le plătim. 

Unul din tălmaci i-a povestit lui Pantagruel felul ciudat cum 
îşi ţineau zilele acest neam de oameni. În vechea Romă trăiau o 
seamă de cetăţeni, care îşi cîştigau viaţa bătînd, ucigînd şi 
vînzînd otravă. Cîrcotaşii, dimpotrivă, se lasă scărmănaţi în aşa 
fel, că dacă vreunul nu mănîncă bătaie vreme mai îndelungată, 
moare de foame, el cu femeia şi copiii lui. 

- Aceşti oameni, a spus Panurge, seamănă cu cei despre 


care pomeneşte Cl. Galien, că nu pot să ridice steagul bărbăţiei 
spre ecuator, dacă nu sînt biciuiţi cumsecade. Sfinte Tibalde ! 
Mie să-mi facă unul aşa ceva, la mama dracului, n-aş mai fi bun 
de nimic ! 

- lată care e obiceiul şi deprinderea lor, a spus tălmaciul. 
Cînd oarecare călugăr, popă, cămătar sau advocat pune gînd 
rău vreunui gentilom din ţara lui, îi trimite pe cap unul din aceşti 
cîrcotaşi, care îl cheamă la judecată, îl descoase, îl amină, îl 
suduie şi îl ocărăşte fără ruşine, după împuternicirea şi 
îndrumările primite; pînă cînd gentilomul cu pricina, afară dacă 
nu-i mai nesimţitor şi mai nătîng decit o broască, se vede nevoit 
să-i pună ciomagul pe spinare, să-i cresteze scăfirlia cu sabia, 
să-i taie picioarele, sau fără multă vorbă să-l arunce în şanţ pe 
fereastra castelului. lată-l astfel pe cîrcotaşui nostru pricopsit pe 
cel puţin patru luni, întorcîndu-se de la chelfăneală ca de la 
culesul grîului! Fiindcă popa, cămătarul, călugărul sau advocatul 
îl despăgubesc cu prisosinţă, iar gloaba, pe care trebuie s-o 
plătească gentilomul pentru oasele rupte, e cîteodată atit de 
mare, încît bietul om îşi pierde tot avutul sau moare în temniţă, 
mişeleşte, ca şi cum şi-ar fi omorit regele. 

- Eu cunosc un mijloc foarte bun pentru a te apăra de 
asemenea neplăceri, a spus Panurge. Il ştiu de la seniorul din 
Basche. 

- Anume? a întrebat Pantagruel. 

- Seniorul din Basche, a început Panurge, era un bărbat 
viteaz, drept, cinstit şi darnic.Întorcîndu-se dintr-un lung război 
în care ducele de Ferrara luptase cu ajutorul francezilor 
împotriva furiilor papei Iuliu al Il-lea, s-a pomenit zi de zi chemat 
la judecată, amînat, întrebat, hărțuit, după bunul-plac al 
grăsunului egumen de Saint-Louant. 

Intr-o zi, pe cînd stătea la masă cu slujitorii săi (căci era om 
bun şi cu inimă largă) a chemat la el pe brutarul Loyre şi pe 
femeia lui, apoi pe preotul parohiei, un anume Oudard, care era 
în acelaşi timp şi pivnicerul seniorului (cum se obişnuia pe- 
atunci în Franţa). În faţa tuturor oamenilor săi, slujitori şi 
cavaleri, a vorbit astfel: 

- Băieți, ştiţi cît sînge rău îmi fac mirlanii ăştia de cîrcotaşi. 
Sînt atit de hărțuit, încît, dacă nu-mi veniţi în ajutor, sînt hotărît 
să părăsesc această ţară şi să plec în Sudan, la mama dracului. 
Aşadar, cînd vor mai veni să mă amărască, dumneata, Loyre, 


dimpreună cu nevasta dumitale, să vă înfăţişaţi în sala cea mare 
a castelului, îmbrăcaţi cu hainele dumneavoastră de nuntă, ca şi 
cum aţi vrea să vă însoţiţi, ca altădată. lată aci o sută de scuzi 
de aur pentru cheltuială. Dumneata, părinte Oudard, să nu uiţi 
să-ţi îmbraci cele mai frumoase odăjdii şi să aduci apă sfinţită, 
ca pentru slujba logodnei. lar dumneata, Trudon (aşa îl chema 
pe toboşarul castelului), să fii de faţă cu flautul şi cu tamburina. 
După ce părintele va binecuviînta tînăra pereche, iar logodnicul 
va da logodnicei sale prima sărutare, Trudon va bate toba, iar 
dumneavoastră, ca semn de amintire, vă veţi trage în glumă, 
unul altuia, cîţiva pumni în spinare. O să vă faceţi puţină poftă 
de mîncare. lar cînd o să vie rîndul cîrcotaşului, să daţi în el ca la 
fasole ! Nu-l cruţaţi, pocniţi-l, buşiţi-l, scărmănaţi-l, după cum vă 
rog! V-am pregătit nişte mănuşi de zale, îmbrăcate în piele de 
căprioară. Loviţi-l din toate părţile, unde se nimereşte, fără să 
mai numărați. Cu cît veţi da mai vîrtos, vă voi iubi mai mult. Să 
n-aveţi teamă de judecată, mă pun eu chezaş pentru toţi. Să 
faceţi însă aşa, ca şi cînd ar fi o joacă, să rideţi şi să glumiţi cum 
se obişnuieşte la orice nuntă de-a noastră. 

- Foarte bine, a spus Oudard, dar cum vom deosebi noi pe 
cîrcotaş dintre ceilalţi, căci în casa dumneavoastră vin în fiecare 
zi fel de fel de oameni? 

- Am dat poruncile cuvenite, a răspuns Basche. Cînd se va 
arăta la poartă un călăreț descălecat sau călărind pe-o 
mîrţoagă, purtînd în degetul cel mare un inel de argint, să ştiţi 
că ăla e ! Portarul îl va pofti cu plecăciuni şi va trage clopotul. 
Voi să fiţi gata şi să vă pregătiţi pentru nuntă, aşa cum v-am 
arătat. 

Într-o bună zi, cu voia lui Dumnezeu, s-a înfăţişat la castel un 
cîrcotaş roşcovan, bătrîn şi rotofei. A sunat la poartă, iar portarul 
l-a cunoscut după încălţările lui mari şi grele, după iapa lui 
costelivă, după traista cu hirţoage pe care o purta la briu, şi, mai 
ales, după inelul de argint de pe degetul cel mare de la mîna 
stingă. 

Portarul l-a întîmpinat cu temenele, l-a poftit să intre şi a 
sunat voios din clopot. Auzind clopotul, brutarul Loyre şi 
nevastă-sa au îmbrăcat hainele lor de la nuntă şi au intrat în 
sala cea mare, zimbitori şi veseli cum se cuvenea. Oudard şi-a 
pus patrafirul, iar cînd a dat să intre, s-a întîlnit nas în nas cu 
cîrcotaşul, pe care l-a poftit, pînă una-alta, la un păhărel de 


zăbavă. În vremea aceasta, ceilalţi îşi trăgeau de zor mănuşile. 
„Nici nu se putea să nimereşti mai bine, i-au spus. Stăpînul 
nostru e în toane bune şi ne vom ospăta pe săturate. Toate vor 
merge ca pe roate: avem nuntă! la, bea şi te înveseleşte." 

Cîrcotaşul s-a aşternut pe băutură, iar Basche, văzindu-i pe 
toţi oamenii lui strînşi laolaltă l-a chemat pe Oudard să vie cu 
apa sfinţită. Cîrcotaşul, călcînd în urma lui, împărțea tuturor 
cuviincioase plecăciuni şi temenele. S-a îndreptat cu o hirtie în 
mînă spre Basche, iar acesta l-a întîmpinat cu zîmbetul cel mai 
dulce pe buze. l-a pus în palmă un galben şi l-a poftit prie- 
teneşte să fie de faţă la logodnă. Cîrcotaşul n-a zis ba. Toate au 
mers pe şartul lor, iar la sfîrşitul slujbei au început să curgă 
pumnii! Cînd, bineînţeles, i-a venit rîndul cîrcotaşului, l-au 
mîngi.iat şi l-au dăruit cu atîţia ghionti de mănuşă, încît a rămas 
năuc şi aiurit, cu un ochi învineţit, cu opt coaste stilcite, cu coşul 
pieptului strivit, cu spinarea ferfeniţă şi cu falca în trei bucăţi. 
Toţi rideau, iar Trudon bătea toba ! Oudard se pornise şi el pe 
treabă, cu ajutorul lui Dumnezeu, ascunzind sub pulpana 
patrafirului mănuşa lui de hermină căptuşită cu zale. Era voinic, 
părintele, şi trăgea cu sete ! 

Cîrcotaşul s-a întors în ostrovul Giîlcevilor vărgat ca un tigru, 
fără să poarte vreo pică seniorului Basche, care îl primise atit de 
prietenos. Cu ajutorul felcerilor pricepuţi din ţara lui s-a 
înzdrăvenit şi a trăit mai mult decit s-ar fi cuvenit. Amintirea lui 
s-a stins, o dată cu cîntecul clopotelor care s-au tras cînd l-au 
pus în pămînt. 


CAPITOLUL XIII 
Cum, după pilda lui Frangois Villon, seniorul Basche i-a 
lăudat pe oamenii lui 


După ce cîrcotaşul a ieşit pe poartă călare pe iapa lui 
chioară, Basche s-a dus în grădină sub bolta de viţă, şi a chemat 
la sine pe soţia lui, pe domniţe şi pe toţi oamenii curţii. A 
poruncit să li se dea tuturor vin de băut, plăcinte, şuncă, poame 
şi brînzeturi, a închinat cu ei plin de voie bună şi le-a vorbit 
astfel: 

- Meşterul Frangois Villon, spre sfîrşitul anilor săi bătrîni, s-a 
aşezat la Saint-Maixent, în Poitou, unde îl poftise preotul din acel 
loc, un om de ispravă. Pentru a face poporul să petreacă, 


Francois Villon s-a gîndit să joace Patimile lui Isus, în graiul 
oamenilor din acel ţinut şi după înţelegerea 

lor. A arătat fiecăruia cuvintele pe care trebuia să le înveţe, 
a pregătit locul unde avea să se aşeze podeaua şi a înștiințat pe 
primar şi pe ceilalţi sfetnici ai oraşului, că vicleimul se va ţine în 
cea din urmă zi a bilciului din Niort. Rămiînea să mai aleagă 
veşmintele potrivite pentru cei care aveau să joace Patimile. 
Primarul şi sfetnicii oraşului au dat poruncile cuvenite. Pentru 
îmbrăcămintea unui ţăran bătrîn, care făcea pe Dumnezeu-tatăl, 
meşterul Villon a rugat pe fratele Frîngegit, paracliserul 
mănăstirii să-i împrumute un anteriu şi o glugă. Frîngegit l-a 
trimis la plimbare spunînd că avea poruncă de la episcopie, să 
nu dea nici-de-unele comedianţilor care joacă teatru. 

Villon i-a răspuns că acele rînduieli erau privitoare numai la 
scamatorii, la măscări, şi alte comedii deşănţate, după cum el 
însuşi a văzut la Bruxelles şi prin alte locuri. Fringegit nu s-a 
lăsat înduplecat şi l-a trimis să încerce în altă parte, că el din 
paraclisul lui nu-i dă nici un capăt de aţă. Villon a împărtăşit 
oamenilor săi purtarea duşmănoasă a paracliserului, spunînd cu 
mare ciudă, că Dumnezeu va şti să-l pedepsească pentru 
răutatea lui. 

În sîmbăta următoare, aflînd că Frîngegit, călare pe fecioara 
mănăstirii (aşa îi spunea iepei, care nu fusese dată la armăsar), 
plecase cu talerul să strîngă danii la Saint-Ligaire, de unde n- 
avea să se întoarcă decit după-prinz, a pornit cu alaiul dracilor 
de-a lungul oraşului şi prin tîrg. Diavolii, îmbrăcaţi în piei de lup, 
de vițel şi de oaie, purtînd capete de miei, coarne de bou şi 
vătraiuri de bucătărie, încinşi cu chimiruri late de piele, la care 
atirnaseră clopote de la gitul vacii şi zurgălăi de măgar, au 
stîrnit pe uliţe o larmă ca aceea. Unii ţineau în mînă o bită 
vopsită-n negru, în vîrful căreia legaseră scăpărători cu capsă şi 
plesnitori; alţii cîte un lemn aprins, pe care, la fiecare răspintie, 
îl tăvăleau în praf de răşină, scoţind flăcări şi fum ca de sub 
talpa iadului. Înşirîndu-i astfel spre hazul oamenilor şi spaima 
copiilor, i-a purtat pînă la o casă de pe drumul care duce la 
Saint-Ligaire, să bea şi să petreacă. Acolo l-au zărit de departe 
pe Frîngegit, care se întorcea cu căldăruşa plină, rostind stihuri 
lumeşti: 

Hic est de patria, natus de gente belistra, Qui solet antiquo 
bribas portare bisaco.1 


- Naiba să-l ia ! au strigat dracii. N-a vrut să-i împrumute lui 
Dumnezeu patrafirul; să-i vîrîm în oase puţină spaimă. 

- Bine v-aţi gîndit, a spus Villon, să ne-ascundem pînă-o 
trece, iar voi pregătiţi-vă pocnitoarele şi staţi cu făcliile gata. 


1 Ăsta e de prin partea locului, născut din neam de milogi, 
ăsta-i unul de duce firimituri într-o traistă veche (lat.). 


Cînd a ajuns Frîngegit în dreptul lor, au ţişnit toţi de-a valma 
din ascunzătoare şi i-au ieşit înainte cu zarvă mare, împroşcînd 
foc din toate părţile asupra lui şi asupra iepei, bătînd darabana 
şi urlînd ca nişte diavoli ce erau: „Hu ! hu ! hu ! Brrrr ! Rrr ! Rrr ! 
Hu ! hu ! hu ! Frate paracliserule, plăcut-a-ți dracii?" 

lapa speriată a luat-o la galop, sărind, tropăind, pîrţiind, 
smucindu-se, împleticindu-se, schimbînd piciorul şi pîrîind ca din 
puşcă; în goana cea mare, l-a zvirlit din şa pe Frîngegit, care se 
ţinea de oblînc cu amîndouă mîinile, pe cît îl ajutau puterile. 
Şaua i s-a răsucit, încălţările i s-au încurcat în curele şi, 
neizbutind să scoată piciorul din scări, a rămas agăţat, cu 
şezutul tîrşit pe pămînt, în vreme ce iapa îl sălta ca pe-un sac, 
tîrîndu-l val-vîrtej peste garduri, prin stufişuri şi prin şanţuri, pînă 
i-a zdrobit scăfirlia, mînjind cu creierii lui crucea Floriilor. l-a 
ciopirţit trupul, o ciozviîrtă ici, una mai încolo, braţele şi 
picioarele la fel, i-a scos afară maţele, măcelărindu-l atît de 
grozav, că n-a mai ajuns din el la mănăstire decit laba piciorului 
drept şi o gheată agăţată în cureaua scării. 

Villon, văzînd că totul s-a petrecut aşa cum socotise, a spus 
diavolilor săi: - „Aţi jucat bine, domnilor draci, halal să vă fie ! 
Aţi jucat bine, n-am ce să spun. Să poftească dracii din 
vorbitoarele de la Saumur, Montmorillon,, Langres, Saint-Esprit, 
Angers şi, Doamne iartă-mă, chiar din Poitiers, să se măsoare cu 
dumneavoastră ! Draci mai adevăraţi ca dumneavoastră nici nu 
se află!" 

- Tot aşa şi eu, iubiții mei prieteni, a încheiat Basche, sînt 
încredinţat că aţi fi nişte diavoli minunati, de vreme ce, la cea 
dintii încercare l-aţi scărmănat, l-aţi buşit şi l-aţi gîdilat atît de 
bine pe cîrcotaşul meu. Vă măresc tuturor simbria de două ori. 
lar dumneata, draga mea [i-a spus soţiei sale) cinsteşte-i după 
cum vei crede de cuviinţă; îţi las pe mînă şi în bună grijă cheile 
de la toate cămările. Cît despre mine, să-mi îngăduiţi să ridic 


paharul în sănătatea voastră a tuturor, dragi prieteni! Vinul e 
bun şi îndeajuns de-rece. lubitul meu chelar, ţine acest vas de 
argint, ţi-l dăruiesc. Scutieri, luaţi fiecare cîte un pocal de argint. 
Copiii de casă să nu fie bătuţi la tălpi timp de două luni. Draga 
mea, să le dai cîte o pălărie nouă, cu pană albă şi fluturi de aur. 
Părinte Oudard, ţine din partea mea acest şip de argint. Să li se 
împartă şi bucătarilor cîte unul. Feciorii vor primi cîte o cană de 
argint. Grăjdarilor le dau cîte o nuia de argint aurit. Portarilor, 
aceste două talere, îngrijitorii catîrilor vor primi cîte o lingură. 
Dumneata, Trudon, ia aceste linguriţe de argint şi o cutioară 
pentru cofeturi. Argaţilor le dăruiesc cîte o solniţă frumoasă. M- 
aţi slujit cu credinţă, prieteni, şi vă sînt recunoscător. lar acum 
vă spun, Dumnezeu mă aude, că mai bine mă învoiesc a primi în 
coif o sută de lovituri de măciucă, luptînd pentru bunul nostru 
rege, decit să mai fiu chemat în judecată o singură dată de vreo 
javră de cîrcotaş, pentru plăcerea cine-ştie cărui egumen 
pîntecos ! 


CAPITOLUL XIV 
Urmare la chelfăneala cîrcotaşilor în casa lui Basche 


Patru zile după aceea, un alt cîrcotaş, mai tînăr, lung şi 
deşirat, s-a înfăţişat să-i înmîneze lui Basche o chemare în 
judecată din partea aceluiaşi egumen borţos. Portarul l-a 
cunoscut numaidecit şi a tras clopotul. Toţi oamenii curţii au 
priceput ce se întîmplă. Loyre tocmai frămînta aluatul, iar 
nevastă-sa cernea făina. Oudard şedea la masa lui de scris. 
Cavalerii băteau mingea. Seniorul Basche juca o sută-unu cu 
soţia lui; domniţele jucau arşice; căpitanii jucau taroc; pajii jucau 
fripta. Toţi au sărit de la locurile lor, cînd au aflat că intră pe 
poartă cîrcotaşul. Oudard şi-a îmbrăcat în grabă anteriul, Loyre 
cu nevastă-sa au lăsat plămada în copaie şi şi-au pus hainele de 
sărbătoare. Trudon a pornit să bată toba şi să sufle în flaut. Toţi 
rideau şi făceau haz, pregătindu-şi mănuşile. 

Basche a coborit în curte cel dintii. Cîrcotaşul, zărindu-l, i-a 
ieşit în cale, a pus un genunchi la pămînt şi i-a ţinut o frumoasă 
cuvîntare, rugindu-l să nu se supere, dar trebuie să 
îndeplinească porunca egumenului; spunea că el e un slujbaş al 
stăpînirii, împuternicit al cinului monahal, portărel al mitrei 
episcopeşti, gata oricînd să-l slujească la fel, ca pe oricare din 


neamu lui, de cite ori seniorul va găsi cu cale să-l cheme. - „Nu 
face nimic, a răspuns Basche. Să nu ne despărţim însă, pînă nu 
vei gusta un pahar din vinul meu cel mai bun de Quinqguenais, şi 
nu vei lua parte la nunta care se va săvirşi astăzi în casa mea. 
Părinte Oudard, dă-i oaspelui nostru să bea şi să mănince, apoi 
vino cu el împreună în sala cea mare. Prietene, fii binecuvîntat!" 

Cîrcotaşul, după ce şi-a udat bine gitlejul şi s-a ghiftuit cu de- 
ale gurii, a intrat cu Oudard în sala cea mare, unde se aflau 
adunaţi nuntaşii. Ştia fiecare ce-avea de făcut, ca să iasă 
petrecerea cum se cuvine. Cîrcotaşul a fost întîmpinat cu risete 
şi glume, făcînd şi el haz, în rînd cu toţi ceilalţi. După ce Oudard 
a rostit ultimele cuvinte despre taina cununiei; după ce, 
aplecîndu-se asupra mirilor, le-a împreunat mîinile şi i-a stropit 
cu agheasmă, după ce mirele şi-a sărutat mireasa, iar slujitorii 
au adus tăvile cu vin şi cu dulciuri, au început să curgă pumnii 
din toate părţile. Cîrcotaşul i-a tras cîţiva ghionti lui Oudard, dar 
părintele stătea pregătit cu mîna înmănuşată sub patrafir, şi 
cînd i-a venit bine, i-a răspuns cîrcotasului cu vîrf şi îndesat. 
Ploua asupra lui pumnii din toate părţile, şi fiecare, cum îl 
încolţea şi îl atingea cu o mîngiiere înzăuată, îi striga: - 
„Amintire de la nuntă ! De la nuntă, de la nuntă ! Să nu uiţi!" 

L-au dichisit atît de bine, încît îi ţişnise sîngele din nas, din 
ochi şi din urechi. 

S-a ales cu şalele frînte, cu umărul scrîntit, cu spinarea 
cocoşată, cu ţeasta capului crăpată, cu ceafa zdrelită, cu pieptul 
sfărimat, cu braţele rupte şi cu tot trupul făcut ferfeniţă. Vă rog 
să mă credeţi, că nici şcolarii din Avignon, în cîşlegi, nu-şi cară, 
jucînd leapşa, atiîţi ghionti, cîţi a înghiţit la înghesuială bietul 
cîrcotaş ! În cele din urmă s-a prăbuşit la pămînt. L-au stropit cu 
vin pe obraz, i-au legat la subsuoara pieptarului, ca amintire de 
la nuntă, cîteva panglici galbene şi verzi, l-au proptit în şa pe-un 
cal răpciugos şi l-au trimis frumuşel acasă. Nu ştiu cum a ajuns 
în ostrovul Gilcevilor şi cine l-a oblojit, nevasta sau felcerii din 
partea locului; nimic nu s-a mai pomenit de atunci despre 
numele lui. 

A doua zi, altă poveste. Hiîrtia de chemare în judecată s-a 
găsit neatinsă în traista cîrcotasului chelfănit, aşa că egumenul 
cu burtă mare s-a văzut nevoit să trimită un al treilea cîrcotaş, 
care să-i înmîneze seniorului Basche hirtia cu pricina. l-a mai dat 
şi doi aprozi să-l însoţească. Portarul a tras clopotul spre bucuria 


tuturor, care au înţeles că sosise cîrcotaşul. 

Basche stătea la masă cu soţia lui şi cu alţi cavaleri. A trimis 
să-l cheme pe cîrcotaş şi l-a aşezat lîngă el; aprozii au rămas cu 
domnişoarele. Au prînzit cu voie bună şi din belşug. La sfîrşitul 
mesei, cînd s-au adus cofeturile, cîrcotaşul s-a ridicat şi, în faţa 
celor doi aprozi, i-a înmînat lui Basche chemarea în judecată. 
Basche a primit-o şi a dat cîrcotasului şi fiecărui aprod cite patru 
scuzi însoriţi. 

Apoi toţi s-au împrăştiat, aşteptind să înceapă comedia; 
Trudon pornise să bată din tobă. Basche l-a poftit pe cîrcotaş să 
ia parte ca martor la logodna unuia din căpitanii castelului, 
pentru care va fi plătit spre deplina lui mulţumire. Cîrcotaşul a 
primit cu plecăciune, şi-a scos călimara de la brîu, a cerut hirtie 
şi a chemat lîngă el pe cei doi aprozi. Loyre a intrat în sala cea 
mare pe-o uşă, nevastă-sa şi domnişoarele pe-o alta, toţi în 
haine de nuntă. Oudard, înveşmiîntat în odăjdii, a dat 
binecuvîntarea mirilor şi i-a stropit cu apă sfinţită. Învoiala 
cununiei s-a scris şi s-a iscălit. Dintr-o parte au sosit vinul şi 
dulciurile, de partea cealaltă mărturiile de logodnă, împletite din 
panglici albe şi cafenii; apoi mănuşile de fier au răsărit ca din 
pămînt! 


CAPITOLUL XV 
Cum au reînviat cîrcotaşii vechile obiceiuri ale logodnelor de 
altădată 


După ce a dat pe gito cană mare cu vin de Bretania, 
cîrcotaşul i-a spus seniorului: 

- Domnule, sînt lucruri care mie nu-mi plac. Unde sînt nunțile 
de altădată? Vai! Toate bunele obiceiuri se duc pe apa sîmbetei! 
Nu mai sînt iepuri în pădure; nu mai găseşti prieteni. Aţi văzut 
cum s-au scos de prin unele biserici vechile locuri de adăpare 
ale cucernicului din postul Crăciunului. Oamenii umblă cu capul 
prin nori. Se apropie sfîrşitul lumii. Vedeţi şi dumneavoastră: 
avem nuntă! Nuntă! ŞI, rizînd, a început să-l pocnească pe 
Basche, apoi pe soţia lui, pe domnişoare şi pe Oudard. Mănuşile 
de zale atit au aşteptat să intre în joc; iar pînă la urmă, 
cîrcotaşul a plesnit în nouă locuri. Unul din aprozi s-a ales cu 
braţul rupt, al doilea, cu falca dezghiocată; i se zărea omuşorul 
şi pierduse un mare număr de măsele, ca să nu mai pomenesc 


despre dinţi. 

În sunet vesel de tobă, nuntaşii au ascuns mănuşile degrabă, 
iar slujitorii au venit cu alte rînduri de dulciuri. Au închinat unii 
pentru alţii, şi toţi de-a rîndul, în sănătatea cîrcotaşului şi a 
aprozilor. Era nevoie ! Oudard zicea că s-a săturat de nuntă, 
fiindcă unul din aprozi îi desfincornifistibulizase umărul. Cu toate 
acestea a ridicat paharul şi a băut cu voie bună în cinstea lui. 

Aprodul cu falca scoasă îşi cerea iertare cu miinile 
împreunate. Loyre, brutarul, se plingea că celălalt aprod (cu 
braţul rupt) îi trăsese un pumn atit de amarnic, încît îi 
zdrobistrevicotonosfărimutilizase călcîiul. lar Trudon, 
ascunzîndu-şi ochiul stîng sub batistă şi arătîndu-şi toba spartă 
pe-o parte, se văita: - „Ce-au avut cu mine? Ce rău le-am făcut? 
Nu s-au mulţumit să-mi umflinvinestilcitochiorobroscocrucilizeze 
ochiul, dar mai mi-au spart şi toba. Toboşarii sînt chemaţi la 
nuntă să bată toba, nu să fie ei bătuţi! Dracul să vă pieptene !" - 
„Frate-meu, i-a spus aprodul ciung, nu te supăra, am să-ţi dau 
din vechile şi înaltele porunci regeşti, pe care le port în tolbă, 
una scrisă frumos pe piele de vițel, ca să-ţi dregi toba. lartă-mă, 
frate-meu, jur pe Maica Domnului din Riviere, că n-am vrut să-ţi 
fac rău! Doamne păzeşte!" 

Unul din scutieri, şchiopătînd şi sărind într-un picior (ca 
bunul şi vrednicul senior din Roche-Posay) a spus aprodului cu 
fălcile smulse:-,„Ce sînteţi voi? Aprozi sînteţi sau bătăuşi? Mi-aţi 
făridezcărstrivibraţojupilungoscobifrînzdrelizit amîndouă mîinile 
cu încălţările voastre grosolane, şi mi-aţi 
înbortisfîrticîrpiboţidesprecurgoliferfeniţat fundul nădragilor, 
trăgind în ei la ţintă cu virful ciubotelor ! Astea sînt petreceri 
voiniceşti? Vă mulţumesc de astfel de glume ! 

Aprodul cu mîinile împreunate, se ruga de iertare, mormăind 
ca un mormoloc: - „la-ia-iar-tă-mă-mă-mă!"... 

Mireasa ridea şi plingea, plingea şi ridea, văitindu-se că 
aprodul o pocnise peste toate mădularele fără să mai aleagă, îi 
smulsese conciul şi îi 
mototopipăciufugăurirăvăşidesfăpătrumpinsese părţile 
ruşinoase. 

- Ei, drăcia dracului! a spus Loyre. Măria-sa regele (aşa i se 
spunea cîrcotaşului, cînd venea cu poruncile stăpinirii) altă 
treabă mai bună de făcut n-a găsit, decit să-i burduşească 
neveste-mi spinarea? Dar pot să mă supăr? Aşa se glumeşte la 


nuntă. Mi-ai plăcut, prietene, vorbeşti ca un înger şi te baţi ca un 
diavol! Ai în dumneata ştofă de călugăr ! Beau în sănătatea 
dumitale; şi în a dumneavoastră, domnilor aprozi. 

- Nu ştiu ce-au avut cu mine, spunea soţia lui, de mi-au cărat 
atiţia pumni după ceafă? Nu-mi aduc aminte să ne fi certat. Nici 
nu doresc.Ce să vă spun? are o mînă grea cum încă n-am simţit 
pe spinarea mea niciodată! 

Bucătarul îşi înfăşurase mîna într-o cîrpă şi se văita, 
prăpămototoscărmăbuşit de tot. 

- Dracul m-a pus să viu la nuntă? M-am ales, Doamne iartă- 
mă, cu amiîndouă mîinile învirfărimăcelărupte. Nuntă-i asta? Fac 
ceva pe ea! 

Cîrcotaşul nu spunea nimic. Tăcea chitic. Aprozii nu ştiau 
cum să-şi mai ceară iertare, jurîndu-se pe Dumnezeul din cer, că 
nu avuseseră nici un gînd rău. Apoi au plecat. Întorcîndu-se în 
ostrovul Giîlcevilor, la ei acasă, au spus tuturor că n-au întîlnit 
nicicînd un bărbat mai de ispravă ca seniorul Basche, nici n-au 
intrat într-o casă mai cinstită decit a lui; că n-au fost poftiţi în 
viaţa lor la o asemenea nuntă furtunoasă, şi că toată vina fusese 
a celor care au început să dea. Au mai trăit multă vreme după 
aceea, dar n-aş putea să spun anume cit. 

Din ziua aceea, s-a înrădăcinat printre aprozi şi cîrcotaşi 
credinţa că banii lui Basche erau mai primejdioşi, mai blestemaţi 
şi mai ucigători decît fusese odinioară aurul Tuluzei şi calul 
Sejan, pentru toţi cei care rivniseră să-l aibă. Şi de atunci, 
numitul senior a avut linişte, iar nunțile din Basche au rămas de 
pomină. 


CAPITOLUL XVI 
Cum a dat pe faţă fratele loan firea adevărată a cîrcotaşilor 


- Povestea aceasta mi s-ar părea plăcută, a spus Pantagruel, 
dacă n-aş purta mereu în suflet teama de pedeapsa lui 
Dumnezeu. 

- Ar fi fost şi mai veselă, a spus Epistemon, dacă grindina de 
pumni ferecaţi s-ar fi abătut pe spinarea egumenului celui gras, 
care îşi cheltuia timpul şi banii hărţuindu-l pe Basche şi trimiţind 
pe cîrcotaşi să mănînce bătaie. | s-ar fi potrivit cîţiva ghionti pe 
scăfirlia lui pleşuvă, fiindcă prea au ajuns prădalnici şi apucători 
aceşti juzi fără scaun, care umblă de colo pînă colo, tăbărînd pe 


capul oamenilor ! Şi ce pricină de ceartă aveau diavolii aceia 
împotriva lui Basche? 

- Nu ştiu, a spus Pantagruel, dar îmi aduc aminte de 
povestea unui cavaler din Roma de altădată, numit L. Neratius. 
Era coboritor dintr-un neam de oameni de seamă şi bogaţi. Avea 
însă un obicei, de care nu se putea dezbăra. De cite ori pleca 
de-acasă, umplea cu aur şi cu bani de tot felul pungile slujitorilor 
care îl însoțeau; apoi, întîlnind pe stradă oarecare tineri mai 
spilcuiţi şi mai drăgălaşi, îi lua la bătaie fără nici o pricină de 
ceartă şi le căra pumni în obraz, numai aşa ca să facă haz. Cînd 
socotea că era de ajuns, se oprea; şi ca să nu fie chemat la 
judecată, împărțea celor chelfăniţi atitea pungi de aur, încît 
aceia plecau mulţumiţi şi bine despăgubiţi, după cum scrie în 
legea celor Douăsprezece Table. Aşa şi-a cheltuit cavalerul 
averea, luînd la bătaie oamenii şi împăcîndu-i cu bani grei. 

- Pe cuvioasa cizmă a sfîntului Benedict, a spus fratele loan, 
nu voi avea linişte, pînă nu voi vedea ce fel de oameni sînt 
aceştia! 

Coborînd pe țărm, a scos din pungă douăzeci de scuzi de aur 
şi a strigat cîrcotaşilor, care se strinseseră în număr mare 
împrejurul lui: 

- Care vrea să măniînce o bătaie zdravănă pentru douăzeci 
de scuzi? 

- Eu, eu, eu ! au răspuns din toate părţile. Ştim bine că o să 
ne rupi oasele, domnule, dar douăzeci de scuzi sînt bani buni! 

Toţi se îngrămădeau şi se îmbrinceau, care de care, s-o ia 
înaintea celorlalţi, pentru a mînca bătaie. Fratele loan a ales din 
grămadă un cîrcotaş cu botul roşu, care purta la mîna dreaptă 
un inel mare de argint încrustat cu un ochi de broască. Ceilalţi, 
rămaşi pe dinafară, au început să murmure; iar unul din ei, mai 
tînăr, slab şi deşirat, bun cărturar şi, după cum spunea lumea, 
adevărată uşă de biserică, miriîia şi se plîingea, că bot-roşul le 
ademeneşte mugşteriii, iar dacă n-ar fi în toată ţara decit 
douăzeci şi cinci de bețe la fund de cîştigat, el ar şti să facă rost 
de treizeci! Toate aceste miriieli şi plingeri porneau însă numai 
din pizmă. 

Fratele loan i-a cărat cîrcotaşului cu bot roşu atitea ciomege 
pe spinare, pe burtă, pe cap, pe miini şi pe picioare, încît am 
crezut că l-a lăsat mort. Apoi i-a dat cei douăzeci de scuzi. 
Mîrlanul nostru s-a ridicat de jos, vesel şi voios ca un rege; ba 


chiar ca doi. 

Ceilalţi i-au spus fratelui loan: 

- Domnule părinte al diavolului, dacă vei avea buna-plăcere 
să mai baţi pe cîţiva dintre noi, vă facem un preţ mai scăzut. 
Sîntem toţi ai dumitale, cu ghiozdane, cu hirtie, cu condeie şi 
toate celelalte. 

Bot-roşu s-a răstit la ei şi a început să strige în gura mare: 

- Huş ! Păcătoşilor ! Aţi venit să-mi stricaţi treburile? Vreţi să- 
mi luaţi muşteriii? Am să vă chem pe toţi în judecată, la 
Episcopie ! Să poftiţi la înfăţişare peste opt zile. Să vă învăţaţi 
minte să încercaţi a mă mai înşela ! La ! la! la! la! O să vă fac să 
jucaţi tontoroiul, ca diavolii din casa lui Vauvertl! (Apoi 
îndreptîndu-se spre fratele loan, i-a spus:) Preacucernice frate 
întru Satana, domnule, dacă m-aţi găsit pe gustul 
dumneavoastră şi v-ar face plăcere să mă mai chelfăniţi puţin, 
mă voi mulţumi cu preţul pe jumătate. Vă rog să nu mă cruţaţi, 
sînt al dumneavoastră, domnule drac, cu tot ce am: cap, bojoci, 
mate şi celelalte. Sînt negustor cinstit şi vă dau marfă bună ! 

Fratele loan nu i-a mai răspuns şi s-a îndreptat în altă parte. 
Cetele de cîrcotaşi i-au înconjurat pe Panurge, Epistemon, 
Gimnast şi ceilalţi, rugîndu-i să-i bată, mulţumindu-se cu oricît ar 
binevoi să le plătească, fiind ameninţaţi altminteri să rabde de 
foame cine ştie cîtă vreme. 

Puțin după aceasta, căutînd apă proaspătă pentru vislaşii 
corăbiei, am întîlnit două babe cîrcotaşe, care se boceau şi se 
tinguiau de mama focului. (Pantagruel, care rămăsese în 
corabie, a dat poruncă să sune adunarea.) Crezînd că sînt nişte 
neamuri ale cîrcotaşilor ciomăgiţi, le-am întrebat de ce pling atit 
de amarnic? Ne-au răspuns că jalea lor are o pricină bine- 
ntemeiată, fiindcă tocmai atunci fusese duşi la spinzurătoare, cu 
ştreangul de git, doi din oamenii cei mai cumsecade din întreg 
neamul cîrcotaşilor. Voind să aflăm pentru ce faptă fuseseră 
osîndiţi, babele ne-au spus, că furaseră odoarele din altar şi le 
ascunseseră sub mîneca parohiei. 

- A parohiei? lată ce înseamnă să vorbeşti cu subînţeles !a 
spus Epistemon. 


Hotelul Vauvert, părăsit sub Ludovic al IX-lea, era loc de 
adăpost pentru bandele de răufăcători. 


CAPITOLUL XVII 
Cum a ajuns Pantagruel la ostroavele Tohu-Bohu şi despre 
ciudata moarte a lui Bringhinarilă, căpcăunul morilor de vînt 


În aceeaşi zi, Pantagruel a trecut prin strîmtoarea dintre cele 
două ostroave: Tohu şi Bohu. Aici n-am putut să fierbem nici un 
fel de mîncare, fiindcă uriaşul Bringhinarilă, care trăia pe acele 
meleaguri, înghiţise toate cuptoarele, toate grătarele, toate 
căldările, toate cratiţele şi toate frigările din ţară (nemaigăsind 
nici o moară de vînt, cu care se hrănea de obicei). Cu o zi 
înainte, căzuse greu bolnav de-o aprindere a stomacului (aşa 
spuneau felcerii), fiindcă, deprins să înfulice mori de vînt întregi, 
nu putuse să mistuie cuptoarele şi frigările. Căldările şi cratiţele 
nu-i căzuseră atit de greu; le măcinase destul de bine, după 
cum se vedea din resturile şi tulbureala celor patru butoaie în 
care îşi lăsase udul de două ori. Felcerii încercaseră să-l uşureze 
cu tot felul de leacuri după rînduiala doftoricescului meşteşug, 
dar boala s-a arătat mai îndărătnică decit leacurile. lar nobilul 
Bringhinarilă răposase în dimineaţa aceea într-un chip tot atit de 
ciudat ca şi Eschil. Acestuia îi prevestiseră ghicitoarele că va 
muri într-o anumită zi, căzîndu-i în cap o greutate. Sosind ziua 
aceea, Eschil a ieşit afară din cetate, ferindu-se cu mare grijă să 
nu treacă pe lîngă vreo casă sau pe sub vreun copac, unde ar fi 
putut să-l pîndească primejdia. S-a oprit în mijlocul cîmpiei 
întinse, încrezător în limpezimea văzduhului liniştit şi socotind 
că nu are a se teme de nimic, fiindcă n-ar fi putut să-i cadă în 
cap decit cerul, ceea ce socotea el că n-ar fi fost cu putinţă. (Se 
spune, că numai ciociîrliilor li-e frică să nu se prăbuşească bolta 
cerului peste ele, care, dacă s-ar întîmpla, nici una n-ar scăpa 
neprinsă.) Celţii, care trăiau lîngă apa Rinului, erau stăpiniţi de 
aceeaşi teamă; iar francezii cei mîndri, cutezători şi bătăioşi, 
învingători în toate războaiele, cînd i-a întrebat Alexandru cel 
Mare, de ce anume se tem mai mult pe lumea aceasta - crezînd 
că din pricina nenumăratelor sale fapte, biruinţe şi cuceriri, îl vor 
numi pe el - au răspuns că nu se tem decit de un singur lucru, 
să nu cadă cerul peste ei; dar primesc să lege bună prietenie şi 
să lupte alături de un rege atit de viteaz şi de darnic. Dacă veţi 
da crezare lui Străbun şi lui Arian, nu veţi pune la îndoială nici 
spusele lui Plutarh. In cartea pe care a scris-o asupra diferitelor 
înfăţişări ale lunii, pomeneşte despre un oarecare Fenaciu, care 


se temea să nu cadă luna pe pămînt, şi deplingea soarta celor 
care trăiau necontenit cu această primejdie deasupra capului 
lor, ca etiopienii şi taprobanienii. Aşa ar putea să se 
prăbuşească cerul şi pămîntul laolaltă, dacă nu s-ar sprijini pe 
stilpii lui Atlas, cum credeau cei vechi şi cum arată Aristotel (lib. 
V. Metaphys). 

lar Eschil a fost ucis de o broască-ţestoasă, pe care o purta 
un vultur în gheare, şi care, căzîndu-i în cap din văzduh, i-a 
zdrobit creierii. 

Tot astfel, Anacreon, dulcele cîntăreţ al Eladei, şi-a dat duhul 
înecîndu-se cu un sîmbure de strugure. Fabius, pretorul roman, 
a murit înăbuşit cu un păr de capră, dintr-o strachină cu lapte. 
Un alt bărbat de seamă al Romei a pierit cu ruşine în faţa 
împăratului Claudiu, fiindcă s-a ţinut să nu tragă un pirţ şi n-a 
dat drumul vînturilor rele. Tot la Roma, pe Calea Flamină, se află 
mormîntul unuia care, după cum scrie în epitaf, a murit muşcat 
la degetul mic de-o miţă. Q. Lecanius Bassus s-a sfîrşit cu zile 
înţepîndu-se la degetul cel mare al miinii drepte cu un ac atit de 
subţire, încît locul abia se vedea. Doftorul Quenelault din 
Normandia s-a prăpădit scoţindu-şi cu briceagul o căpuşă din 
palmă. 

Filomen se pregătea să prinzească şi trimisese sclavul să-i 
cumpere smochine proaspete. Văzind apoi că lipseşte vinul de la 
masă, s-a sculat să-şi aducă. In lipsa lui, un măgar rătăcit a 
intrat în casă şi a început să măniînce cu evlavie smochinele. Pe 
cînd se întorcea cu vinul, Filomen a zărit măgarul, şi privind cu 
cîtă gingăşie se ospătează, i-a spus sclavului: - „Fiindcă ai lăsat 
măgarul să mănînce smochinele, e drept să-i dai să bea şi vinul 
cel bun pe care l-am adus". Spunînd acestea, a început să ridă 
cu hohote, dar atit de tare, încît i-a plesnit splina, i s-a tăiat 
răsuflarea şi a murit pe loc. Spirius Saufeius s-a prăpădit 
mîncînd un ou cleios, după baie. lar Boccaccio pomeneşte 
despre un italian, care s-a sfirşit pe negindite scobindu-se între 
dinţi cu un fir de salvie. 

Filip Plăcut era voios, 

Deştept, voinic şi sănătos, 

Dar, datoria şi-a plătit, 

Şi fără veste a murit, 

fără să fi suferit cîndva de-o altă boală. 

Meşterul Zeuzis a murit de ris, privind chipul unei babe pe 


care el însuşi îl zugrăvise pe pînză. 

Alte multe întîmplări din acestea veţi afla în cele scrise de 
Veres, Pliniu, Valeriu, Baptist Fulgose şi Bachery-bătrinul. 

Vrednicul Bringhinarilă, fie-i țărîna uşoară, a murit înecîndu- 
se cu o lingură de unt, pe care îl topise la gura unui cuptor 
încins, după cum îl sfătuiseră doftorii. 

Am mai aflat de asemeni, cum regele Curgros din Bohu 
răpusese pe satrapii regelui Mehenghi şi prădase cetatea 
Belimei. 

După aceasta am trecut, rînd pe rînd, pe lîngă ostroavele 
Narg, Zarg, Teneliabin şi Geneliabin (aceste două din urmă 
bogate în clistire), apoi pe lîngă ostroavele Enig şi Evig, unde 
landgraful din Hessa a fost însemnat odinioară la obraz cu o 
lovitură de sabie. 


CAPITOLUL XVIII 
Cum a înfruntat Pantagruel o furtună cumplită 


A doua zi am întîlnit la tribord nouă corăbii mari, încărcate cu 
călugări iacobini, iezuiţi, capuţini, eremiţi, augustini, bernardini, 
celestini, cordelieri, carmeliţi şi alte cuvioase feţe, care plecau la 
conciliul din Chesil, să hotărască despre dreapta-credinţă 
împotriva unor eretici care se iviseră de curînd. 

Panurge s-a bucurat atit de mult văzîndu-i, ca şi cum ziua 
aceea (şi cele următoare) ar fi fost cele mai norocoase din viaţa 
lui. A dat bineţe sfinţilor părinţi, cerîndu-le să se roage pentru 
mîntuirea sufletului său, apoi le-a azvirlit în corabie şaptezeci şi 
opt de duzini de şunci, mai multe grămezi de icre, cîţiva stînjeni 
de caltaboşi, sute de tăvi cu plăcinte şi două mii de galbeni 
pentru sufletele celor răposaţi. 

Văziîndu-l pe Pantagruel gînditor şi îngrijorat, fratele loan l-a 
întrebat despre pricina întristării sale neobişnuite. În clipa 
aceea, cîrmaciul a băgat de seamă că vela mică din virful 
catargului de la pupa se învirtea şi se răsucea, vestind volbură 
vrăjmaşă şi furtună mare. Toţi timonierii, vislaşii, năierii şi 
ceilalţi călători de pe corabie se pregăteau să înfrunte primejdia. 
Au strîns pînzele, au întărit catargele, au coborit velele mari şi n- 
au lăsat decit săgețile. 

Pe negîndite marea a început să fiarbă şi să se frămînte din 
adînc. Mistralul s-a pornit să urle într-un vîrtej dezlănţuit, valuri 


furioase loveau în coasta corăbiei şi pale înspăimîntătoare de 
vînt şuierau peste virfurile catargelor. Fulgere sfişiau bolta 
cerului, umplînd-o de tunet şi de lumină, Ploaia s-a pornit cu 
grindină, văzduhul întreg s-a întunecat şi, în noaptea care ne 
înfăşurase deodată cu umbrele ei, nu mai luminau decit suliţele 
frinte ale fulgerelor şi învolburarea norilor cuprinşi de flăcări. 
Trăsnetele se prăbuşeau în valuri, răscolind vîrtejuri fierbinţi, 
aprinzînd văzduhul şi abătînd asupra noastră, de jur împrejur, 
săgeți de foc şi cutremur. Toţi eram în picioare, zăpăciţi şi 
înspăimîntaţi; vîntul furios întorcea necontenit înapoi valurile 
care ne purtau. În preajma noastră stăpînea noianul fără margini 
de la începutul lumii. Văzduhul, focul, apa, pămîntul, toate 
elementele se amestecau şi se războiau între ele, într-o 
cumplită învălmăşeală. 

Panurge, care trimisese înapoi, la mama lor, toţi peştii pe 
care îi avea în burtă, stătea pe vine la marginea punţii, pleoştit, 
prăpădit, pe jumătate mort, chemînd în ajutor toţi sfinţii şi toate 
sfintele din calendar, făgăduind să se spovedească, de îndată ce 
se va potoli vremea. Apoi a pornit să strige: 

- Hei, bucătar! Prietene, unchiule, tată, adu-mi oleacă de 
sărătură, rogu-te, că după cum văd, o să avem de băut. 
„Mîncarea e fudulie, băutura e ce e !" De-ar da Dumnezeu şi 
sfinta Fecioară curată şi binecuvîntată să mă văd viu şi sănătos 
pe pămînt, acum o dată şi cît mai repede! Ah ! Deo mie de ori 
sînt mai fericiţi cei care, la timpul ăsta, seamănă varză ! O, 
ursitoare ale mele, de ce nu m-aţi făcut grădinar? Cît de puţini 
sînt cei aleşi, cărora le-a hărăzit Jupiter soarta să semene 
varză ! Aceia stau cu un picior pe pămînt, iar cu celălalt pe- 
aproape. Întrebe-se cine-o vrea, care-i multumirea şi binele cel 
mai mare pe lume; eu am zis şi am hotărît în clipa de faţă, că 
cele mai fericite vietăţi ale pămîntului sînt semănătorii de varză! 
Piron, aflindu-se în aceeaşi primejdie de moarte ca şi noi, văzînd 
pe țărm un purcel care ronţăia orz dintr-o troacă, l-a fericit de 
două ori: mai întîi că avea înaintea lui grăunţe din belşug, şi în al 
doilea rînd că nu călătorea pe mare. 

Ah ! Nu-i pe lume un palat mai domnesc şi mai binecuviîntat 
de Dumnezeu decit grajdul vacilor ! Ajută-mă, Doamne 
milostive, că mă duce valul! Daţi-mi o gură de oţet, fraţilor, nu 
mă lăsaţi! Sînt asudat leoarcă. Auleo! S-au rupt pînzele, 
parîmele sînt ferfeniţă, s-au desfăcut odgoanele, arborele mic a 


căzut în mare, carena e dezgolită, amarele sînt vraişte ! Auleo ! 
Auleo ! Unde-s velele? Ne-am dus pe copcă ! Catargul dinainte a 
intrat la apă ! Auleo ! A cui e gheata asta? Flăcăule, ţi-ai pierdut 
felinarul... Fraţilor, daţi-mi o apărătoare de valuri! Hei, ţine 
cîrma bine ! Nu lăsaţi să vă scape palancul! Pîriie catargul! S-a 
rupt? Bi, bi, bî! Uită-te la acul busolei, meştere cititor al stelelor, 
de unde s-a pornit furtuna asta năprasnică? Doamne- 
Dumnezeule, mă ia cu răcori! Brr, brr, brrr ! Sînt un om mort! Mi 
s-au întors matele pe dos! M-am scăpat pe mine de frică ! Bi, bi, 
bî! Brrr ! Brr ! Brr ! Mă înec, mă prăpădesc, oameni buni, m-am 
dus la fund! M-am înecat! 


CAPITOLUL XIX 
Cum s-au luptat Panurge şi fratele loan cu furtuna 


Pantagruel, după ce s-a închinat lui Dumnezeu-milostivul şi a 
rostit o rugăciune pentru toţi, a trecut la catargul cel mare 
sprijinindu-l cu toată puterea, după sfatul cîrmaciului. Fratele 
loan şi-a dezbrăcat anteriul şi a sărit în ajutorul năierilor îm- 
preună cu Epistemon, Ponocrate şi ceilalţi. Panurge a rămas la 
locul lui pe punte, plîngînd şi văicărindu-se. Fratele loan, 
văzîndu-l atît de prăpădit, i-a spus: 

- Uitaţi-vă la el, Doamne, Doamne ! În ce hal a ajuns Panurge 
viţelul, Panurge plîngăreţul, Panurge bocitoarea ! Ai face mai 
bine să dai o mînă de ajutor, decit să răgi ca o vacă, cu fundul 
pe cămaşă! 

- Gî, gi, gi! a răspuns Panurge. Frate loane, tată, prietene, 
mă înec, mă înec, vericule ! Părinte al sufletului meu, s-a sfîrșit 
cu mine ! Nici sabia ta nu mă mai poate mîntui. Auleo, am sărit 
peste virful scării, dincolo de do-diez ! Gi, gi, gi! Am coborit de-a 
berbeleacul pînă la gama! Mi s-au rupt toate strunele ! Ah, 
unchiule, tată, inima vieţii mele ! Mi-a intrat apă în gheată pe la 
ceafă ! Brrr ! Brr ! Gî! Gî! Hapciu. Hu, hu! Hu ! Vai! Vai! Vai! Mă 
înec ! Auleo ! M-am dus cu tălpile în sus şi cu capul la fund ! 
Dumnezeule mare, ce bine m-aş simţi în corabia preacuvioşilor 
părinţi de azi-dimineaţă! Ce cucernici erau ! Ce grăsuţi! Ce 
dolofani! Ce voioşi! Ce lipsiţi de griji! Vai! Vai! Vai! Auleo ! Ce 
val al dracului! Mea culpa, Deus I1 Se duce corabia la fund! 
Auleo ! Frate loane, prietene, taică, vreau să mă spovedesc, cad 
în genunchi. Confiteor2, dă-mi binecuvîntarea din urmă... 


- Naiba să te ia, spînzuratule ! i-a spus fratele loan, vino 
încoace şi ne dă ajutor! O mie de draci împieliţaţi, vii sau nu vii? 
Uite-l, că mai stă la tocmeală! 

- Nu înjura, frate loane, tătucule, iubitule, nu-i acum timpul 
potrivit, las-o pe miine. Vai! Vai! A intrat apa în corabie ! Mă înec 
! Auleo ! Auleo ! Gi, gif, gi! Hu ! Hu ! Ne scufundăm ! Auleo, dau 
optsprezece sute de mii de scuzi, bani numărați, dacă se mai 
găseşte pe lumea asta un om cumsecade, care să mă scoată la 
mal, aşa spircăcios şi cufurit cum mă aflu. Auleo ! Confi-teor... 
Auleo ! Lasă-mă să-mi fac diata... Ultima mea voinţă este... 

- Călca-te-ar vaca neagră, păcătos încornorat ce eşti! a 
strigat fratele loan. Doamne iartă-mă, îţi arde de ultima ta 
voinţă, cînd sîntem în primejdie şi ne silim toţi din răsputeri să 
scăpăm cu faţă curată? Vii, diavole, ori nu vii? Hai, voinicule, 
mititelule, viteazule, fă-te încoa! Gimnast, aici, la pupa! 
Dumnezeule mare, furtuna asta o să ne lase dezbrăcaţi! Mi s-a 
stins felinarul. Se duc toate la mama dracului. 

- Valeu ! Valeu ! se văicărea Panurge. Bi, bi, bi! Valeu, pînă 
aici mi-a fost! Vai, oameni buni, mă înec, am murit! 
Consummatum est! S-a sfîrşit cu mine! 


1 Sînt vinovat, Doamne! (lat.) 1 Mărturisesc (lat.). 


- Na ! Na i-a spus fratele loan. Urit mai eşti, miorlăitule ! 
Băligosule ! Musule, băiete, tu întoarce-te sub punte. Te-ai lovit? 
Ţin-te bine de cabestan. Ici, colea, mititelule, aşa... Fir-ar al 
dracului de vînt! 

- Ah, frate loane, tata sufletului meu, prietene, nu înjura. E 
păcat. Valeu ! Valeu ! Brr, brr! GîÎ, gi! Mă înec ! Mor! lubiţii mei, 
vă iert pentru toate cîte mi-aţi greşit. Rămineţi cu bine, in 
manus! Brr! Of! Of! Sfinte Mihail, sfinte Nicolae, ajutaţi-mă 
numai acum o dată ! Vă făgăduiesc la amîndoi, şi domnului 
nostru Isus Cristos de asemenea, dacă mă ajutaţi în primejdie şi 
mă scoateţi pe uscat, vă făgăduiesc să vă ridic o mare şi 
frumoasă bisericuţă sau chiar două, între Candes şi 
Montsoreau... 

Şi nimeni n-o să pomenească, 

Pe-acolo vacă să mai pască. 

Auleo şi vai de mine ! Am înghiţit pe puţin optsprezece găleți 
de apă, şi încă două. Ptiu, că sărată şi amară maie ! 


- Fire-ar să-ţi fie de cap şi de ciolane ! Dacă te mai aud o 
dată miorlăind, încornoratul dracului, te fac peşte! Dumnezeule 
sfinte, ce bine ţi-ar sta în fundul mării! Hei, vislaşule dragă, 
prietene, nu te lăsa ! Ţin-te bine ! Tună şi fulgeră, de parcă s-au 
năpustit asupra noastră toate duhurile iadului! Ori poate că au 
apucat-o pe Proserpina durerile facerii. Joacă toţi dracii, cu zur- 
gălăi la picioare ! 


CAPITOLUL XX 
Cum părăsesc năierii corabia în toiul furtunii 


- Vai, a oftat Panurge, păcătuieşti cu vorba, scumpul meu 
fost prieten, frate loane ! Zic că ai fost, fiindcă în clipa de faţă 
nimic nu mai sîntem, nici eu, nici tu. Mă doare în inimă că 
trebuie să ţi-o spun. Ştiu că înjurînd ţi se uşurează pipota, aşa 
cum îl ajută, pe tăietorul de lemne, unul care stă pe-aproape şi 
face „hic !" de cite ori îl vede că trage cu toporul; sau cum se 
simte îndemnat jucătorul de popice, cînd după ce a azvirlit bila 
greşit, vede lingă el pe unul deştept, care se apleacă uşurel spre 
partea unde ar fi trebuit s-o apuce ghiuleaua ca să lovească 
popicul. Dar e păcat să înjuri, cuvioase ! Nu crezi, că dacă am 
gusta dintr-o pulpă de căprioară, bine friptă, am înfrunta mai 
lesne furtuna? Am citit undeva, că slujitorii zeilor cabiri, slăviţi 
de Orfeu, de Apollonius, de Ferecyde, de Strabon, de Pausanias 
şi de Herodot, nu ştiau ce-i frica şi nici primejduiţi nu erau. 


1 în manus [Dominil- în mîinile Domnului (lat.). 


- Vorbeşti într-aiurea, diavole, a spus fratele loan. O mie de 
milioane de draci împieliţaţi să te găsească, încornoratul naibii! 
Hai şi ne ajută! Hu ! Hu ! Tigrule ! Vii ori nu vii? la-o la stînga ! 
Pocitură de sfint mucenic, ce maimuţăreală de rugăciune 
bolboroseşti între dinţi? Numai din pricina nebunului ăsta, ucigă- 
| toaca ! s-a pornit toată furtuna, şi acum nu vrea, păcătosul, să 
dea o mînă de ajutor la visle ! Doamne, Doamne ! Dacă mi-aş 
pune mintea cu tine, te-aş face ferfeniţă, diavol vîntos! (Ţin-te 
bine, micuţule, stai să fac aici un nod grecesc.) De i-ar da lui 
Dumnezeu în gînd, stareţ al Pesmeţilor te-ar pune, iar pe cel de 
acum l-ar trimite să păzească vacile la Croullay ! (Ponocrat, 
frăţioare, ai să-ţi rupi degetele... Epistemon, nu sta sub uşă, că 


te trăsneşte !) 

- Strîngeţi pînzele ! 

- Comanda e bună ! Strîngeţi pînzele ! Luntrea sus ! Sus ! 
Sfinte Dumnezeule, ce-i asta? Toată partea din faţă a corăbiei s- 
a făcut zdrob ! Urlaţi, diavolilor ! Tunaţi! Pîrţiiţi-vă şi băligaţi-vă, 
val-vîrtej ! Ca m-aş în el de val, era să mă răstoarne ! Toţi dracii 
s-au adunat în sobor, ca la o alegere de stareţ! 

- Stînga! 

- Bine ! Hei, flăcăule, păzeşte-ţi dovleacul! Stînga! Stînga ! 

- Bî, biî, bi! s-a bilbiit Panurge. Bi, bi, hî, hî! Hu, hu, hu, mă 
înec ! Nu mai văd nici cer, nici pămînt! Au ! Au ! Din cele patru 
elemente, n-au mai rămas decit două: focul şi apa! Aş 
binecuvînta numele Domnului, dacă m-aş găsi acum în via de la 
Seuille sau la plăcintăria lui Inocenţiu din Chinon, lîngă girliciul 
beciului, anevoindu-mă cu mînecile suflecate să scot plăcintele 
din cuptor. Băiete dragă, n-ai putea să mă arunci dincolo de 
țărm, pe pămînt sănătos? Eşti priceput la toate, după cîte am 
auzit. îţi dăruiesc moşia mea de la Salmigondinois, cu toate 
acareturile, dacă mă scoţi la mal. Auleu ! Auleu !... Mă înec! 
Dragii şi iubiții mei prieteni, să nu mai alegem locul, să aruncăm 
ancora unde o fi! Coboară greutatea, meştere, să măsurăm 
adîncimea apei. Dă drumul firului cu plumb, prietene, pentru 
numele lui Dumnezeu cel sfint, mai repede... O să bem apă de- 
a-n-picioarele ! Nu mai avem mult... 

- Hei, uretac ! La catargul mare ! a strigat cîrmaciul. Uretac ! 
Ţineţi cîrma ! Puneţi corabia în pană ! Prova în vînt! Jos pînzele ! 
Hei! Uretac ! Dezlegaţi parimele! Corabia în pană! Jos gabia! 
Ţineţi bine cîrma! 

- Nu mai e nici o nădejde? a întrebat Pantagruel. Bunul 
Dumnezeu să ne aibă în paza lui! 

- Ei, puneţi corabia în pană ! a strigat Jamet Brayer, cîrmaciul 
corăbiei. Jos pînzele! Prova în vînt! Aveţi grija sufletelor voastre 
şi rugaţi-vă lui Dumnezeu să se întîmple o minune ! 

- Să ne rugăm, a bilbiit Panurge. Vai şi iar vai! Auleo ! Bi, bi, 
bî! Valeu ! Să ne pocăim, fraţilor, să dăm de pomană, hai, hai, 
scoateţi fiecare ce aveţi în pungă... 

- Ei, mişcă, lua-te-ar o mie de draci! a spus fratele loan. La 
tribord ! Dezlegaţi parimele, pentru numele lui Dumnezeu ! 
Strîngeţi pînzele ! Puneţi corabia în pană ! O să avem ce bea! 
Apa sărată face bine la burtă. Ascultă, bucătarule, ia spune ce-ai 


gătit pentru azi? Ne-am dus dracului! Copilaşule, adu-mi tu 
cartea mea de rugăciuni... Aşa, deschide-o aici. A plouat-o şi a 
bătut-o grindina. Ţine-o mai sus. Cînd o fi căzînd ziua celor 
patruzeci de sfinţi? Azi e sărbătoarea a patruzeci de milioane de 
draci! 

- Frate loane, iar înjuri! Îţi vinzi sufletul iadului pe nimic. Ce 
prieten bun mi se duce ! Valeu, valeu, se îngroaşă gluma ! Am 
căzut din Scila în Caribda! Vai! Vai! Frate loane, părintele meu, 
prietene, meştere filozof, neostenitule călător, Achate al 
sufletului meu, viaţa mea! Mă înec, mor! Aşteaptă puţin, să-mi 
fac diata, două vorbe şi un cuvînt: Confiteor... Stai colea pe 
scăunel, lîngă mine! 


CAPITOLUL XXI 
Cum s-a întețit furtuna şi despre diatele făcute pe mare 


- Să te apuci să-ţi faci diata, cînd ar trebui să dai ajutor din 
toate puterile pentru a scăpa corabia de înec, a spus Epistemon, 
mi se pare tot atît de nepotrivit, ca şi purtarea căpitanilor şi 
băieţandrilor lui Cezar, care, pătrunzind cu legiunile în Galia, îşi 
pierdeau vremea scriindu-şi diata şi punîndu-i coadă, jelindu-şi 
avutul, tînjind de dorul femeilor şi al prietenilor din Roma, în loc 
să ridice armele şi să pornească asupra lui Ariovist, vrăjmaşul 
lor. E o neghiobie tot atît de mare ca aceea a cărăuşului, care, 
văzîndu-şi căruţa cu roţile în sus, ar cădea în genunchi şi ar cere 
ajutorul lui Hercule, în loc să pună umărul la roţi şi să îndemne 
boii. La ce slujeşte să-ţi faci acum diata? Fiindcă, din două, una: 
sau scăpăm cu viaţă, sau vom pieri înecaţi. Dacă vom scăpa, te- 
ai frămîntat degeaba, căci ce rost mai are diata, dacă n-ai 
murit? lar dacă ne vom îneca, va pieri în valuri o dată cu noi şi 
diata ce-ai scris. Cine s-o ducă moştenitorilor? 

- Un val prielnic, a răspuns Panurge, care o va azvirli la țărm 
ca pe Ulise; iar fiica unui rege, ducîndu-se cu paşi uşori să se 
scalde, va găsi-o şi îmi va împlini dorinţa din urmă, înălţînd la 
marginea mării un semn în amintirea mea; ca Didona, soţului ei 
Siceu; ca Andromaca, lui Hector, în cetatea Butrat; ca atenienii, 
lui Euripide şi lui Aristotel, la Hermias şi Eubul; ca romanii, lui 
Drusus în Germania şi împăratului Alexandru Sever în Galia; ca 
lui Argentin, la Callaicra; ca lui Xenocrit, la Lisidicia; ca Ti-mor, 
fiului său, Teleutagor; ca Eupolice şi Aristodicia fiului lor Teotim; 


ca Onest lui Timocle şi Calimah, la Sopolis, fiului său Dioclide; ca 
Statius, tatălui său; ca Germain de Brie lui Herve, faimosului 
corăbier al Bretaniei. 

- Aiurezi! s-a răstit fratele loan. Lua-te-ar cinci sute de 
milioane de draci, vino şi ne-ajută! Dare-ar Dumnezeu să ţi se 
umple bărbia de coşuri coapte, să te pricopseşti cu cinci coţi de 
şancru şi să-ţi faci nădragi noi cu bube la şezut! Corabia a rămas 
în voia valurilor! Cum s-o cîrmim din loc? Toţi diavolii mării s-au 
năpustit peste noi! Nu mai scăpăm, ne-a luat dracul! 

Atunci a răsunat în virtejul furtunii glasul lui Pantagruel, 
rugîndu-se: 

- Dumnezeule, Doamne, vino şi ne mîntuieşte, că pierim! 
Ascultă rugăciunea noastră, milostive, şi facă-se voia ta! 

- Dumnezeu şi maica Domnului să fie cu noi! a spus Panurge. 
Vai, mă înec ! Bi, bi, bi! Gî, gi, gi! In manus. Sfinte tare şi fără de 
moarte, trimite-mi pe valuri un delfin, să mă ducă la țărm ca pe 
micul şi drăgălaşul Arion. Îţi voi cînta din harfă, de n-o avea 
strunele rupte. 

- Să mă ia o mie de draci! a strigat fratele loan. (Doamne 
miluieşte... a murmurat Panurge printre dinţi.) Cînd vom ajunge 
la țărm, o să te duc în faţa oglinzii să-ţi arăt ce desagi de vițel 
nerod îţi atîrnă la fund, încornorat cu coarne ce eşti! Vino, 
blegule, de ne ajută! Nu plinge ca o vacă, lua-te-ar o mie de 
draci! Vii ori nu vii, vitel de apă sărată? Ptiu, urit mai eşti, 
miorlăitule! 

- Alt cîntec nu mai ştii? 

- la-o din loc, sugaciule, dacă nu vrei să te jupoi în răspăr! 
Beatus vir qui non abiit.1 Să-i spun povestea sfîntului domn 
Nicolae. 

Horrida tempestas montem turbavit acutum.2 Tempesta ÎI 
chema pe unul din dascălii de la Montaigu, care bătea pe şcolari 
cu biciul. Dacă sînt vrednici de ocară dascălii care bat copii 
nevinovaţi, şi dacă Ixion stă în Hades la roată biciuind cîinele 
scurt de coadă care-o trage, cu atit mai vîrtos... 


1 Fericit bărbatul care n-a plecat (lat.) 
2 Grozavă furtună l-a bintuit pe Montaigu (lat.) (vezi mai 
sus, cartea l, cap. XXXVII). 


CAPITOLUL XXII 


Sfirşitul furtunii 


- Pămînt! Pămînt! a strigat Pantagruel. Se zăreşte pămîntul! 
Băieți, inima sus ! Nu vă lăsaţi! Sîntem aproape de țărm. Cerul a 
început să se limpezească la miazănoapte. Priviţi spre răsărit. 

- Nu vă lăsaţi, băieţi, a strigat cîrmaciul. Furtuna se 
potoleşte. La catargul dinainte ! Sus pînzele ! Sus ! Gabia sub 
vînt! Sus ! Parimele la cabestan ! Vira ! Vira ! La şarturile 
catargului din mijloc ! Ţine bine cîrma ! Luaţi seama la buline ! 
Vira ! Vira ! Murele la babord ! Pinzele în bătaia vîntului! Strînge 
bulinele la tribord, fecior de lele ! 

- Bucură-te, băiete, a spus fratele loan, o să ai veşti de la 
maică-ta ! 

- Ţineţi bine cîrma ! 

- Cîrma e ţinută ! au răspuns corăbierii. 

- Prova pe intrare! Ţineţi-vă beretele, să nu vi le ia vintul. 
Sus pînzele ! Sus! 

- Foarte bine ! a spus fratele loan. Sus ! Sus ! Băieți, daţi-i 
zor ! Aşa... Sus ! Sus! La babord ! 

- Furtuna s-a potolit şi se apropie de sfîrşit. Lăudat să fie 
Domnul! Diavolii au început să spele putina. 

- Se vede ţărmul! 

- Ţi-a ieşit un porumbel alb din gură ! Ţărmul! Ponocrat, 
voinicule, Dumnezeu să te ţie în putere şi să-ţi dea numai 
feciori. Eusten, flăcăule, treci la catargul din faţă. 

- Sus pinzele, sus ! 

- Foarte bine ! Sus pînzele ! Doamne-ajută ! Nici prin minte 
nu-mi trece, să-mi mai fie teamă. 

Azi e zi cu soare, 

Azi e sărbătoare! 

- lată un cîntec care îmi place, a spus Epistemon. Ziua de azi 
e o zi sfîntă. 

- Sus pinzele, sus ! Bine! 

- Să aveţi încredere, a spus Epistemon. Zăresc la dreapta 
mea pe Castor, fiul cel bun al Ledei. 

- Bî, bi, bî! a spus Panurge, mi-e teamă să nu fie tirfa de 
Elena. 

- E Mixarchahevas, dacă îţi sună mai bine în ureche vorbirea 
argivilor. Fiţi veseli! Zăresc pămîntul, zăresc ţărmul, zăresc 
oameni pe mal. Văd lumină în virful unui obelisc. 


- Înainte ! a strigat cîrmaciul. Dublaţi capul şi ocoliţi stîncile. 

- Am dublat! au răspuns marinarii. 

- Corabia înaintează ! a spus căpitanul. Corăbiile din urmă de 
asemeni. Se face vreme bună. 

- Sfinte loane! a spus Panurge. Frumoase vorbe ştii să 
rosteşti! 

- Gîl, gîl, gîl! a spus fratele loan. Să mă înghită toţi dracii, de 
ţi-oi da să înghiţi o picătură! Ai auzit, baliga naibii? Ţine, 
prietene, bea din oală, e vin de cel mai bun. Gimnast, adu 
pahare şi cîteva bucăţi mai dolofane de plăcintă; cu carne sau 
cu brînză, e tot aia. Bagă de seamă, să nu torni pe de lături! 

- Sus inima, copii! a spus Pantagruel. Să fim veseli! Priviţi! Se 
apropie de noi două luntre, trei corăbii mai mici, cinci bărci 
englezeşti, opt caravele, patru gondole şi cinci fregate; oamenii 
de pe ţărmul ostrovului apropiat ni le trimit în ajutor. Dar cine-i 
neisprăvitul care strigă şi se văicăreşte ca o bocitoare? N-am 
ţinut catargul cel mare cu mîinile mele, mai strîns decît două 
sute de odgoane? 

- Pe diavolul ăsta de Panurge l-au apucat frigurile de baltă, a 
răspuns fratele loan. Aşa tremură, de cite ori se îmbată. 

- E adevărat că a fost stăpinit de teamă în timpul cumplitei 
furtuni care ne-a primejduit viaţa, şi nu s-a gîndit să ne sară în 
ajutor; eu, totuşi, n-am încetat a-l preţui ca şi mai înainte. 
Numai acela e vrednic de a fi socotit mişel, care se teme de 
nimic; aşa era Agamemnon (pe care Ahile îl mustra spunîndu-i 
că are ochi de cîine şi inimă de cerb). Să-ţi fie frică în faţa pri- 
mejdiei, nu-i un semn al lipsei de bărbăţie. Pot să spun că dintre 
toate lucrurile de care ne temem în viaţă, începînd cu mînia lui 
Dumnezeu, nu moartea e cel mai înfricoşător. Nu vreau să spun, 
ca Socrate şi ca filozofii academici, că moartea nu-i prin ea 
însăşi nici rea, nici de temut; dara pieri înecat e un sfîrşit 
chinuitor, groaznic şi nefiresc, aşa cum îl socoteşte şi Homer. 
Tot astfel Enea, surprins de furtună în drum spre Sicilia, spunea 
că mai bine ar fi fost răpus de braţul puternicului Diomed, 
socotindu-i de trei ori mai fericiţi pe cei căzuţi în războiul Troiei. 
Dintre noi n-a pierit nici unul. Bunul Dumnezeu, pavăza zilelor 
noastre, să fie lăudat în veci! Dar gospodăria noastră e cam 
răvăşită. Trebuie să facem puţină rînduială. Fiţi cu grijă, să nu 
loviți fundul corăbiei de stînci... 


CAPITOLUL XXIII 
Cum s-a făcut Panurge băiat de treabă, după ce-a trecut 
furtuna 


- Ha! Ha ! a spus Panurge. Merge bine ! Furtuna a trecut. 
Fraţilor, să-mi daţi voie să cobor cel dintii. Am puţină treabă... 
Staţi, să vă ajut! Adu încoace parima s-o înnod ! Aţi văzut că nu 
mi-e frică? Eu am inimă tare ! Dă-mi voie, prietene... Ştii, nu mi- 
e teamă nici cît e negru sub unghie! E-adevărat că un val 
vrăjmaş m-a plimbat oleacă de la prova la pupa şi mi-a cam 
zdruncinat vinele... 

- Strîngeţi pînzele ! 

- Foarte bine ! De ce stai degeaba, frate loane? Acum e 
vreme de băut? Dacă dălhăucii sfîntului Martin stîrnesc din nou 
vînturile? lar o să mă chemaţi să vă ajut! Să fiu al naibii dacă 
nu-mi pare rău că n-am urmat sfatul cel înţelept al filozofilor 
care spun că a te plimba pe mare fără să te depărtezi de țărm e 
tot atît de plăcut şi de puţin primejdios, cum ai merge pe drum, 
ţinînd calul de căpăstru. Ha, ha, ha ! Merge bine ! Mai aveţi 
nevoie de mine? Dă-mi voie, băiete, să-ţi ajut. Să nu-ţi fie 
teamă, am miini dibace, fire-aş al dracului! 

Epistemon, ţinînd cu nădejde parima, se rănise în palmă şi 
sîngera. Auzind cuvintele lui Pantagruel, a spus: 

- Să nu-ţi închipui, stăpîne, că mie mi-a fost mai puţin frică 
decit lui Panurge. Ei şi? Teama nu m-a împiedicat să viu în 
ajutorul corăbierilor. Eu cred cu adevărat că moartea e un sfîrșit 
pe care nu-l putem înlătura, şi numai sfinta voie a lui Dumnezeu 
hotărăşte în ce fel şi cînd vom pieri. lată de ce nu trebuie să 
încetăm nici o clipă a îndrepta spre el rugăciunile noastre, 
cerîndu-i îndurare şi preamărindu-l. Dar nu-i de ajuns atit: 
„Ajută-te şi Dumnezeu te va ajuta", a spus Mîntuitorul. 

Aduceţi-vă aminte de vorbele pe care le-a rostit consulul 
Flaminius, cînd s-a văzut împresurat de vicleanul Anibal, lîngă 
lacul Peruziei, care se chema pe atunci Trazimen: „Copii, a spus 
el ostaşilor săi, să nu nădăjduiţi a ieşi din această încercare 
chemînd pe zei în ajutor şi rugindu-vă. Nu-i decit o singură 
scăpare: să ne croim drum cu sabia în mînă prin rîndurile 
vrăjmaşilor!" 

Salustiu tot astfel spune, că nu dobîndim ajutorul zeilor 
rugîndu-i cu umilinţă şi bocindu-ne ca muierile, ci veghind, 


muncind, străduindu-ne să ducem lucrările noastre la bun sfîrşit. 
Dacă în faţa constringerilor şi a primejdiei, omul se dovedeşte 
leneş, vlăguit de puteri şi lăsător, cu cît mai amarnic se va jeli, 
cu atit zeii vor fi, în miînia lor, mai neînduplecaţi. 

- Să mă ia dracul, s-a jurat fratele loan (viu şi eu, a spus 
Panurge) dacă via noastră din Seuille n-ar fi fost jumulită şi 
culeasă de tîlhari, dacă aş fi stat să cînt ca ceilalţi diavoli de 
călugări: Contra hostium insidiasl (cum scrie în cartea de 
rugăciuni), în loc să-i iau la goană pe prădalnicii din Lerne, 
punîndu-le prăjina crucii pe spinare. 

- Corabia înaintează! a strigat Panurge. Toate sînt bune. 
Numai fratele loan stă degeaba. Trindăveşte ca un porc şi se 
uită la mine cum asud dînd ajutor acestui om de ispravă, 
cîrmaciul cel dintîi al corăbiei. Ei, prietene! Două vorbe, dacă nu 
te superi. Ce grosime au pereţii corăbiei? 

- Două degete, a răspuns cîrmaciul. N-ai nici o teamă. 

- Sfinte Dumnezeule ! Mereu la două degete de moarte ! Să 
fie una din cele nouă plăceri ale omului însurat? Ah, prietene, 
bine faci că masori primejdia cu cotul. Cît despre mine, nici că 
îmi pasă! Pe mine mă cheamă Vilhelm-Viteazul, ca să ştiţi. Am 
mai multă vitejie decit îmi trebuie. Nu vitejie de iepure, vitejie 
de lup: rup fără milă! Nu mi-e frică decît de primejdie. 


CAPITOLUL XXIV 

Cum fratele loan îl sileşte pe Panurge să-şi mărturisească 
frica fără rost din 

timpul furtunii 


- Bună ziua, domnilor, a spus Panurge. Bună ziua la toţi! Cum 
vă simţiţi? Mulţumesc lui Dumnezeu, eu sînt bine. Dar 
dumneavoastră? Să coborim. Vislaşi, lăsaţi jos scara. Apropiaţi- 
vă de caravela din dreapta. Mai aveţi nevoie de ajutor? Mi-e o 
foame de lup ! Am muncit cît patru boi ! Ţinutul e frumos şi 
oamenii par să fie de treabă. Mai aveţi nevoie de mine, copii? 
Lăudat să fie numele Domnului, nu cruţaţi sudoarea frunţii 
mele! Adam, adică Omul, s-a născut pentru a munci, după cum 
pasărea a fost făcută să zboare. Aşa a hotărît Domnul - 
Dumnezeul nostru, să ne cîştigăm piinea cea de toate zilele cu 
truda braţelor, nu ca acest călugăr trîndav, numit fratele loan, 
pe care îl vedeţi cum bea şi tremură de frică. Vremea s-a îndrep- 


tat. Abia acum îmi dau seama cit de bine şi de întemeiat a gîndit 
marele filozof Anacharsis atunci cînd, fiind întrebat pe ce fel de 
corabie se simte mai puţin primejduit, a răspuns: „Pe corabia 
care a tras la mal!". 


1 Împotriva uneltirilor duşmanilor (lat.). 


- Nu numai atit, a întregit Pantagruel. Îndemnat să spună 
dacă numărul celor morţi întrece pe-al celor vii, el a întrebat: 
„Pe cei ce călătoresc în largul mării, cum se cuvine a-i socoti?" 
dînd astfel a înţelege că aceştia, aflindu-se în veşnică primejdie 
de a pieri, trăiesc alături de moarte şi mor în fiece clipă. Portius 
Cato zicea că trei lucruri nu şi-a iertat în viaţă: de cite ori a 
încredinţat o taină unei femei, de cite ori a petrecut o zi în 
trîndăvie şi de cîte ori a pornit pe mare, la un drum pe care ar fi 
putut să-l facă tot atît de bine pe uscat. 

- Jur pe sfinta haină ce-o port, a spus fratele loan lui 
Panurge, că ţi-a fost frică degeaba, cocoşelule, fiindcă ursita ta 
nu e să pieri înecat, ci atîrnat în văzduh sau prăjit pe foc, vesel 
ca un tată. Doreşti, măria-ta, o haină bună care să te apere de 
ploaie? Leapădă blana de lup şi de bursuc. Jupoaie-l pe Panurge 
şi fă-ţi ipingea din pielea lui. Numai să nu te apropii de foc şi să 
nu treci, Doamne fereşte, pe lingă foalele fierăriei, că se preface 
ipingeaua în cenuşă şi te pomeneşti dezbrăcat! In ninsoare şi 
sub grindină, poţi să stai fără grijă. Aruncă-te în giîrlă şi n-ai să te 
uzi. Fă-ţi din Panurge cizme şi n-o să-ţi intre în ele nici o picătură 
de apă. Croieşte din pielea lui colaci, şi învaţă-ţi copiii să înoate: 
nu-i nici o primejdie ! 

- Aşadar, a spus Pantagruel, pielea lui are aceleaşi minunate 
însuşiri ca şi iarba numită Cosiţa-lui-Venus, care nu se udă şi nu 
se umezeşte niciodată. Oricît de adînc ai cufunda-o în apă, 
rămîne uscată; de aceea îi zice, pe greceşte, adiantos. 

- Panurge, scumpul meu prieten, să nu-ţi fie teamă de apă 
niciodată. Viaţa ta în flăcări se va sfirşi. 

- Adevărat? a spus Panurge. Dar bucătarii iadului nu bagă 
bine de seamă şi greşesc uneori, punînd la fiert ce-ar trebui să 
meargă la cuptor; cum se întîmplă adesea pe pămînt cu unii, 
care împănează potîrnichile, porumbeii şi pulpele de căprioară, 
ca să le pună chipurile în frigare, şi cînd colo le fierb în oală! 
Potîrnichile cu varză, porumbeii cu praz şi pulpa de căprioară cu 


sfeclă. Ascultaţi, prieteni buni! În faţa dumneavoastră, mă leg ca 
biserica pe care am făgăduit s-o închin sfintului domn Nicolae, s- 
o zidesc în fundul apei, unde încă nu s-a mai văzut Bou sau vacă 
la păscut! 

- Darnic mai eşti! a spus Eusten. Nu-i pe lume altul să-ţi 
semene. Vorba italienească: 

Passato el pericolo, gabbato el santo!1 


1 După ce-a trecut primejdia, le dai sfinţilor cu tifla (it. 
dialect.). 


CAPITOLUL XXV 
Cum a ajuns Pantagruel după furtună în ostrovul Macreonilor 


Tocmai atunci am ajuns la ţărmul ostrovului care se cheamă 
al Macreonilor. Oamenii din partea locului ne-au întîmpinat cu 
cinste şi cu prietenie. Un bătrîn macrob (cum se numea primarul 
lor) l-a poftit pe Pantagruel în casa de obşte a cetăţii, spre a se 
întrema şi a se odihni după osteneala drumului. Dar Pantagruel 
i-a mulţumit şi a rămas la țărm, pînă cînd au coborit pe uscat 
toţi oamenii lui. După ce s-a încredinţat că nu lipseşte nici unul, 
le-a poruncit să-şi schimbe veşmintele şi să scoată din cămară 
toate merindele, ca vislaşii să se ospăteze după pofta inimii. 
Ceea ce s-a îndeplinit fără zăbavă. Şi Dumnezeu ştie, cît au 
mîncat şi au băut! Oamenii locului aduceau din belşug de-ale 
gurii, şi nici ai lui Pantagruel nu se lăsau mai prejos. Am avut 
mare noroc, că merindele nu suferiseră de pe urma furtunii. 

Sfîrşindu-se ospăţul, Pantagruel a rugat pe fiecare să dea o 
mînă de ajutor pînă se vor drege stricăciunile corăbiei. Treaba a 
fost destul de uşoară, fiindcă toţi trăitorii acelui ostrov erau 
meşteşugari, mai ales dulgheri buni, cum nu se găsesc decit în 
arsenalul Veneţiei. Ostrovul era foarte întins, dar nu cuprindea 
decit trei cetăţi la ţărmul mării şi alte zece parohii; cea mai 
mare parte a ostrovului era acoperită de o pădure deasă şi 
neumblată, cum sînt la noi codrii Ardenilor. 

La rugămintea noastră, bătrînul macrob ne-a arătat clădirile 
mai de seamă, vrednice de văzut, ale ostrovului. Pătrunzind 
dincolo de pădurea umbroasă şi sălbatecă, am întîlnit mai multe 
altare vechi dărimate, obeliscuri, piramide, morminte 
strămoşeşti, cu felurite pisanii şi epitafuri. Unele scrise cu 


hieroglife, altele cu semne arabe, cu slove slavoneşti şi altele. 

Epistemon le-a buchisit pe toate cu multă luare-aminte, iar 
Panurge i-a spus fratelui loan: 

- Ostrovul acesta se numeşte al macreonilor. Macreon, în 
greceşte, înseamnă bătrîn, om încărcat de ani. 

- Numele nu-mi place, dar nu am ce-i face, a spus fratele 
loan. N-am fost de faţă la botez! 

Bătrînul macrob l-a întrebat pe Pantagruel în graiul ionic, 
prin ce minune a putut să ajungă la ţărmul lor, cînd se 
dezlănţuise în văzduh o furtună atit de aprigă, iar pe mare 
vîrtejuri de apă atît de cumplite. Pantagruel a răspuns, că 
Domnul se îndurase de vrednicia şi de sufletul curat al 
oamenilor lui, care nu călătoreau pentru cîştig sau schimb de 
mărfuri, ci porniseră pe mare cu gindul cinstit de a cerceta 
oracolul înţeleptei Bacbuc şi de a afla cuvintul sfintei Butelci 
într-o grea cumpănă şi îndoială a unuia din ei. Totuşi călătoria 
lor n-a fost lipsită de mari încercări şi de înfricoşata primejdie a 
înecului. L-a întrebat, aşadar, care putea să fie pricina acelei 
grozave furtuni şi dacă mările vecine ale ostrovului erau bîntuite 
adesea de asemenea viltori, cum sînt în Ocean apele repezi de 
la Saint-Mathieu sau Maumusson, iar în Marea-de-Mijloc 
vîrtejurile de la Satalia, Montargentan şi Plombin, Capul Melio în 
Laconia, strimtoarea Gibraltarului, farul din Messina şi altele. 


CAPITOLUL XXVI 
Cum povesteşte bunul macrob lui Pantagruel despre viaţa 
vitejilor şi moartea lor 


Macrobul îndatoritor a răspuns: 

- Prieteni călători, acesta e unul din ostroavele Sporade; nu 
cele pe care le ştiţi din marea noastră Carpatică, ci ostroavele 
Sporade ale Oceanului. În vremile de demult, a fost aici o ţară 
rodnică şi ades cercetată, cu mult popor şi întinse legături de 
negoţ, supusă cîrmuirii Bretaniei. Astăzi, după trecerea anilor şi 
decăderea lumii, e aşa cum o vedeţi, săracă şi pustie.In aceste 
păduri adînci, care se întind în faţa dumneavoastră pînă la o 
depărtare de şaptezeci şi opt de mii de parasangil, trăiesc o 
mulţime de demoni şi de mari războinici, acum foarte bătrîni. 
Fiindcă steaua cu coadă, care s-a ivit acum trei zile, nu se mai 
zăreşte pe cer, bănuim că unul dintre ei ar fi răposat. La 


moartea lui s-a dezlănţuit furtuna cu care aţi avut de luptat. Cît 
timp sînt în viaţă, ostrovul nostru şi ostroavele vecine au linişte, 
iar marea e cuminte. Dar cînd piere unul din ei, se aud pornind 
din adîncul pădurii bocete grozave şi strigăte de jale, iar asupra 
noastră se abat dintr-o dată nenorociri mari: ciuma şi alte urgii. 
Văzduhul se umple de noapte şi peste ape se dezlănţuiesc 
furtuni cumplite. 

- E un miez de adevăr în cele ce spui, a răspuns Pantagruel. 
O torţă, cîtă vreme arde, răspîndeşte în jurul ei lumină şi 
străluceşte în văzul tuturor, bucurîndu-i pe toţi şi nevătămind pe 
nimeni; dar cînd se stinge, otrăveşte aerul cu fumul şi mirosul ei 
greu, înăbuşind pe toţi cei de faţă şi primej-duindu-le sănătatea. 
Aşa se întîmplă cu aceste suflete mari şi viteze. Cîtă vreme sînt 
una cu trupurile lor, casa în care locuiesc e liniştită, plăcută şi 
priincioasă; dar în clipa desprinderii sufletului de trup, se 
dezlănţuie în văzduh o straşnica tulburare, abătînd asupra lumii 
întunecime, fulgere şi grindină; pămîntul se cutremură şi se 
prăpădeşte, marea se înfurie şi fierbe; 


1 Parasang - măsură de lungime la vechii perşi, echivalentă 
cu 30 de stadii, adică cea 5160 m. 


popoarele îşi strigă jalea lor, credinţele cad, domniile se 
schimbă, ţările se prăbuşesc. 

- Am avut şi noi o dovadă despre aceasta la moartea 
viteazului şi dreptului cavaler Guillaume de Bellay; în timpul 
vieţii lui, Franţa a fost o ţară fericită, temută şi pizmuită de toţi; 
dar după ce a închis ochii, numai răstrişte şi hulă s-a abătut 
asupra ei, spuse Epistemon. 

- Tot astfel s-a întîmplat, a spus Pantagruel, cînd a pierit 
Anchise la Trapeni în Sicilia; o furtună cumplită s-a abătut 
asupra lui Enea. Irod, regele crud şi nemilos al iudeilor, văzindu- 
se în pragul unui sfîrşit scîrnav (căci a murit de ftiriasis, ros de 
viermi şi mîncat de păduchi, ca mai demult Sylla, apoi 
Pherekide din Siria, care a fost dascălul lui Pitagora, poetul grec 
Alcman şi alţii) - şi prea-bine ştiind că poporul la moartea lui va 
aprinde focuri de bucurie în toată ţara, a chemat la el din toate 
cetăţile, oraşele şi castelele ludeii pe căpitanii şi pe dregătorii 
săi, minţindu-i că ar avea să ie împărtăşească lucruri însemnate 
pentru nevoile cîrmuirii. Cînd i-a văzut strînşi la un loc, a dat 


poruncă să fie toţi închişi în circul cel mare, spunînd surorii sale 
Salomeea şi bărbatului acesteia, Alexandru: „Ştiu foarte bine, că 
iudeii se vor bucura la moartea mea; dar dacă veţi face aşa cum 
vă spun, voi fi înmormîntat cu toată cinstea şi poporul mă va 
plînge cu jale şi mîhnire. În clipa morţii mele porunciţi arcaşilor, 
aşa cum i-am înştiinţat, să ucidă pe toţi căpitanii şi dregătorii 
închişi. Aflînd despre moartea lor, iudeii, fără să vrea, se vor 
întrista şi vor plînge; iar străinii îşi vor închipui că jelesc 
pierderea marelui şi viteazului lor rege." 

Un alt tiran ieşit din minţi spusese odinioară: „Focul şi 
pămîntul să se amestece, cînd voi muri!" adică să piară lumea 
întreagă. Neron, după cum arată Suetoniu, a spus la fel: „Eu să 
trăiesc !" Dion Nicanus şi Seneca au pus această vorbă urită în 
gura împăratului Tiberiu. 


CAPITOLUL XXVII 

Cum vorbeşte Pantagruel despre sfîrşitul sufletelor vitejeşti 
şi cumplitele minuni ce s-au întîmplat înaintea morţii răposatului 
senior din Langey 


- Avînd de înfruntat eu însumi cumplita vrăjmăşie a valurilor, 
a spus Pantagruel, nu mă încumet să privesc cu dispreţ spusele 
acestui vrednic macrob. Sînt chiar înclinat a crede tot ceea ce 
ne-a povestit despre steaua cu coadă, care s-ar fi ivit pe cer în 
ajunul morţii acelui bătrîn războinic; sînt focuri ale cerului, care 
vestesc cu mai multe zile înainte pierderea sufletelor mari şi 
vitejeşti. Aşa face doftorul cel bun, care, cunoscînd după 
anumite semne vădite apropiatul sfîrşit al bolnavului, dă de ştire 
femeilor şi copiilor, rudelor şi prietenilor să fie pregătiţi, iar pe 
cel care mai trăieşte încă îl sfătuieşte să-şi încheie socotelile cu 
viaţa, să-şi binecuvinteze copiii, să spună un ultim cuvînt femeii, 
să lase cele cuvenite pentru creşterea orfanilor, punîndu-şi casa 
şi cugetul în bună rînduială. Tot astfel cerul îmbietor aprinde 
focuri de bucurie, meteoruri şi comete în cinstea sufletelor 
fericite pe care se pregăteşte să le primească la sînul lui, dînd 
de ştire oamenilor că în puţine zile se vor desprinde de trupul 
lor, părăsind pămîntul. 

Înţelepţii areopagului din Atena, stînd să chibzuiască ce 
pedepse se cuvin răufăcătorilor, obişnuiau să folosească 
anumite semne pentru a arăta hotărtrile ce-au luat: [...] însemna 


osîndă la moarte, T însemna iertare, iar A însemna că pricina nu 
e destul de bine lămurită şi, fiind nevoie de noi dovezi, se 
amină. Aceste semne erau aduse la cunoştinţa tuturor, curmînd 
cu un ceas mai devreme grija şi îndoiala rudelor, prietenilor şi a 
tuturor cetăţenilor doritori să afle ce soartă îi aşteaptă pe cei 
întemnițați. După cum luminile ce se ivesc pe bolta cerului vor 
să spună oamenilor: „Fiinţe muritoare ! Dacă vreţi să ştiţi, să 
aflaţi şi să cunoaşteţi ceea ce ar putea să vă mai spună, spre 
folosul vostru şi spre binele obştesc, sufletele fericite care se 
pregătesc să părăsească lumea, grăbiti-vă a le întreba, căci 
sfîrşitul trecerii lor prin viaţă se apropie; iar după ce jalnica 
poveste se va fi încheiat, zadarnice vor mai fi părerile voastre 
de rău". 

Mai mult decit atit. Pentru a dovedi celor ce trăiesc pe 
pămînt, că sînt nevrednici să stea alături şi să se bucure de 
tovărăşia acelor suflete mari, cerul trimite asupra lor semne 
supraomeneşti: groază, minuni şi prăpăd, aşa cum s-a întîmplat 
la moartea învățatului şi viteazului cavaler de Lan-gey, despre 
care ai pomenit. 

- Mă cuprind fiori de spaimă, a spus Epistemon, iar inima 
mea tremură şi acum în găoacea ei, cînd îmi aduc aminte de 
înfricoşatele semne şi minuni pe care le-am văzut cu ochii 
noştri, cinci sau şase zile înainte de a-şi da obştescul sfîrşit. 
Prietenii şi slujitorii lui: seniorii d'Assier, Chemant, Mailly chiorul, 
Saint-Ayl, Villeneuve, Guyart, meşterul Gabriel, doftorul Savillan, 
Rabelais, Cohuau, Massuau, Maiorici, Bulou, Cercu zis 
Burgmaistrul, Francois Proust, Ferron, Charles Girard, Francois 
Bourre, şi atiţia alţii stăteau înmărmuriţi şi se priveau în tăcere 
fără să rostească un cuvînt, stăpiîniţi de aceleaşi griji şi 
presimţind că în curînd cerul va chema la el, ca pe un bun al lui, 
pe cavalerul fără păcat, care fusese al Franţei cel mai strălucit 
ocrotitor. 

- Chelului, tichie de mărgăritar îi trebuie ! a spus fratele loan. 
Aş vrea şi eu să ajung om învăţat la bătrineţe, că minte,slavă 
Domnului, am destulă. 

Deci vă-ntreb cu întrebare, 

Cum întreabă fiecare: 

Căpitanii pe ostaşi, 

Mamele pe copilaşi: 

E oare cu putinţă cavitejii-vitejilor şi cei născuţi din zei să 


coboare ca şi noi în mormînt? Nu sînt ei, sfintă Fecioară, 
nemuritori ca heruvimii? Dumnezeu să mă ierte, dar parcă 
reverendisimul macrob ne spunea că şi ei, pînă la urmă, mor. 

- Nu toţi, a răspuns Pantagruel. Filozofii stoici ne arată că 
orice fiinţă e pieritoare, afară de una singură, fără moarte, 
netulburată în veşnicia ei nevăzută. Pindar arată lămurit, că 
ursitoarele şi parcele, atit de părtinitoare, au tors din caierul lor 
şi au dăruit zeiţelor hamadriade un fir de viaţă mai lung decit al 
copacilor pe care îi au în pază şi grija lor. (Sînt stejarii, din care 
ele însele s-au născut, cum cred Calimah şi Pausanias, iar după 
ei Martin Capella.) Cît despre semizei, satiri, silvani, egipani, 
spiriduşi, zîne, demoni şi eroi, viaţa multora dintre ei, după 
socoteala lui Hesiod, numără pînă la nouă mii şapte sute 
douăzeci de ani, adică unu luat de patru ori, înmulţit cu patru şi 
din nou cu cinci pe fiecare latură a triunghiurilor întregi. (Vezi 
Cartea Oracolelor a lui Plutarh.) 

- În cartea mea de rugăciuni, a spus fratele loan, nu se 
pomeneşte nimic despre toate acestea. Eu unul cred, ca să-ţi 
fac dumitale plăcere. 

- Eu aşa spun, a întărit Pantagruel, că foarfecă lui Atropos 
cruţă firul vieţii sufletelor atotştiutoare, care sînt fără moarte: 
ale îngerilor, ale demonilor ca şi ale oamenilor. lată, vă voi 
povesti o întîmplare cu totul ciudată, dar scrisă si întărită de mai 
mulţi cronicari învăţaţi. 


CAPITOLUL XXVIII 
Cum povesteşte Pantagruel trista moarte întîmplată unui 
viteaz 


- Epithersiu, tatăl retorului Emilian, călătorea din Grecia în 
ltalia pe o corabie încărcată cu mărfuri şi lume de tot felul. 
Vîntul, încetînd spre seară, în preajma ostroavelor Echinade, 
între Moreea şi Tunis, corabia s-a oprit la Paxes. Unii călători se 
culcaseră; alţii beau şi mîncau; cînd deodată s-a auzit, venind de 
pe acel ostrov un glas care a strigat: „Thamun!" Toţi au tresărit 
înspăimîntaţi. Thamun îl chema pe cîrmaciul corăbiei, un egip- 
tean; dar prea puţini dintre călători îi cunoşteau numele. Acelaşi 
glas înfricoşat a strigat a doua oară: „Thamun!" Nimeni n-a 
răspuns. Toţi tremurau de groază şi tăceau. Glasul a strigat a 
treia oară şi mai puternic: „Thamun!" Atunci, Thamun însuşi a 


răspuns: „Aici sînt. Cine eşti şi ce vrei de la mine?" - „Cînd vei 
ajunge la Palodes să dai tuturor de veste, că marele zeu Pan a 
murit!" i-a poruncit glasul necunoscut. Epithersiu povesteşte că 
la auzul acestor cuvinte toţi oamenii de pe corabie s-au 
înfricoşat şi, cuprinși de o adîncă tulburare, s-au sfătuit ce ar fi 
mai bine să facă: să ducă vestea, aşa cum le poruncise glasul 
cel tainic, sau să tacă? Văzînd vintul prielnic, Thamun a hotărît 
să treacă pe lingă Palodes ca şi cum nimic nu s-ar fi întîmplat. 
Marea era liniştită şi nu se arăta nici o primejdie. lată, însă, că în 
apropierea acelui ostrov vintul a căzut şi corabia s-a oprit în loc. 
Intorcîndu-se cu faţa spre țărm, Thamun a dat atunci de ştire că 
marele zeu Pan a murit! Nici n-a apucat să sfirşească vorba şi s- 
au ridicat de pe pămînt puternice strigăte de jale şi gemete 
prelungi, dar nu ale unuia singur, ci ale mai multor glasuri. 

Cei care au fost atunci de faţă au povestit întîmplarea 
aceasta mai departe, iar vestea a ajuns pînă la Roma. Tiberiu, 
cezarul Romei, a chemat la sine pe acel Thamun, şi, ascultîndu-l 
a dat crezare spuselor lui. Întrebînd pe învățații de la curtea lui 
şi pe cei din Roma, a aflat de la ei, că Pan era fiul lui Mercur şi al 
Penelopei (după cum scrisese mai demult Herodot, iar mai pe 
urmă Cicero, în cartea a Ill-a Despre zei.) Eu cred că era vorba 
mai degrabă despre marele Mîntuitor al credincioşilor, pe care l- 
au dat morții, în ludeea, pizma şi strimbătatea saducheilor, 
fariseilor, popilor şi călugărilor legii lui Moise. Această ticluire nu 
mi se pare greşită, căci, pe bună dreptate, se poate spune 
despre el în greceşte „Pan", adică Totul. Toată viaţa şi toată 
nădejdea noastră e în el, prin el şi de la el. E bunul zeu Pan, 
marele păstor, care (cum spune Corydon), nu iubeşte numai oile 
sale, ci şi pe ciobanii care le păzesc. La moartea lui au suspinat, 
au plins şi au gemut cerul şi pămîntul, mările şi iadul însuşi. 
Potrivirea mi se pare cu atît mai grăitoare, cu cît Mîntuitorul a 
murit aproape de Ierusalim, în acele zile cînd stăpinea la Roma 
împăratul Tiberiu. 

Sfirşind povestirea lui, Pantagruel a păstrat o îndelungă 
tăcere, rămînînd adiîncit în gînduri. Am zărit curgînd din ochii lui 
lacrimi mari, cît oul de struţ. Să mă bată Dumnezeu dacă mint, 
măcar cit e negru sub unghie. 


CAPITOLUL XXIX 
Cum a ajuns Pantagruel la ostrovul Sobolilor, unde domnea 


Postul cel Mare 


După ce am dres toate stricăciunile corăbiilor şi ne-am 
împrospătat merindele, lăsînd pe macreoni întru totul mulţumiţi 
de dărnicia cu care Pantagruel îi răsplătise, naierii noştri, mai 
voioşi decît oricînd, au întins pînzele şi pornirăm la drum în 
dimineaţa următoare, purtaţi din urmă de un vînt senin şi 
mîngiietor. Pe la amiază, Xenoman ne-a arătat în depărtare 
ostrovul Sobolilor, unde domneşte Postul cel Mare. Pantagruel 
auzise vorbindu-se despre el şi bucuros ar fi voit să-l vadă 
aievea, dar Xenoman l-a sfătuit să se lase păgubaş, ţinînd 
seamă, pe de o parte, de ocolul pe care trebuia să-l facem, iar 
pe de altă parte de îndoielnica primire cu care am fi fost 
întîmpinaţi în acele ţinuturi, şi mai ales la curtea Postului cel 
Mare. In loc de orice ciorbă, a spus Xenoman, vă va ieşi înainte 
un mîncău de mazăre frecată, culegător de scoici, vîinător de 
cîrtiţe şi cărător de paie; un soi de uriaş cu tuleie în barbă şi 
tunsoare în creştetul capului, neobosit stringător de mucuri, 
născut la umbra lumînărilor, staroste al mîncătorilor de peşte, 
căpetenia muştarurilor, bătăuş al pruncilor, aprinzător de 
cenuşă, doică şi sugaci de doftori, împărţitor de iertări şi lătrător 
de predici. Altminteri, întru totul cucernic. Boceşte trei sferturi 
din zi, iar pe la praznice nu se arată. E drept că un alt meşter 
mai priceput în grătare şi frigărui n-ai să găseşti peste nouă 
mări şi ţări. Acum şase luni, trecînd prin ostrovul Sobolilor, am 
luat cu mine o frigare mare şi am dus-o măcelarilor din Candes, 
care mi-au mulţumit pe bună dreptate. Cînd ne-om întoarce 
acasă, am să vă arăt alte două agăţate de uşa bisericii. 
Gămanul se hrăneşte cu saramură de coifuri, cu zeamă de zale 
şi fier fiert în fiere, din care pricină suferă cîteodată de dureri de 
băşică. Culoarea veşmintelor lui e foarte veselă: cenuşie şi rece. 
Croiala de asemenea: nimic dinainte, nimic în spate, iar mînecile 
la fel. 

- Ţi-aş rămîne îndatorat, a spus Pantagruel, dacă, aşa, cum 
mi-ai vorbit despre îmbrăcămintea, despre hrana, despre 
obiceiurile şi deprinderile Postului cel Mare, mi-ai zugrăvi în 
cîteva cuvinte înfăţişarea şi diferitele părţi ale trupului lui. 

- Te rog şi eu, cocoşelule, a spus fratele loan. Am dat peste 
el în cartea mea de rugăciuni: l-am găsit înaintea sărbătorilor 
schimbătoare. 


- Bucuros, a răspuns Xenoman. De altfel veţi auzi vorbindu- 
se mai multe despre el, cînd vom trece pe lîngă ostrovul 
Sălbatic, unde domnesc scrumbiile grase, împotriva cărora 
Postul cel Mare poartă un război cumplit şi fără cruţare. Dacă nu 
le-ar sări să le apere bunul lor vecin şi ocrotitor Lăsatul-secului, 
pe toate le-ar fi zvintat şi le-ar fi înghiţit pînă acum. 

- Sînt parte femeiască sau bărbătească? Ingeri sau 
muritoare? Muieri sau fecioare? 

- Sînt parte femeiască, a răspuns Xenoman; născute pentru 
a muri; unele sînt fecioare, altele nu. 

- Să fiu eu al dracului, a spus fratele loan, dacă n-am să le 
viu în ajutor ! E un lucru împotriva firii să te războieşti cu 
femeile. Să ne întoarcem şi să-i facem de petrecanie acestui 
mîrlan! 

- Las-o naibii de treabă, a spus Panurge, eu, unul, nu-s nici 
atit de smintit, nici atît de viteaz, să-mi măsor puterile cu Postul 
cel Mare. Quid jurisl dacă ne vom pomeni striviţi între Postul cel 
Mare şi scrumbii, ca între ciocan şi nicovală? Mulţumesc. la-o din 
loc ! Să ne vedem de cale. Rămii cu bine, Postule cel Mare ! |ţi 
las în grijă scrumbiile, şi nu uita nici de cîrnaţi! 


CAPITOLUL XXX 
Despre Postul cel Mare şi părţile trupului său 


- Postul cel Mare, a început Xenoman, are părţile trupului 
astfel alcătuite (sau cel puţin aşa le ştiam pe vremea mea): 

Creierul din aceeaşi plămadă şi de aceeaşi mărime ca fudulia 
stingă a unei căpuşe de parte bărbătească. 

Ventriculul creierului ca un piron. 

leşindurile vermiforme ca un mai. 

Membranele ca o glugă de călugăr. 

Gitlejul ca o targa de zidar. 

Obrazul ca un bostan. 

Mădularul bărbăţiei ca un cimpoi. 

Reţeaua vaselor minunate ca un căpăstru. 

Sfircul ţiţelor ca un bocanc. 

Timpanele ca o morişcă. 

Timplele ca un şomoiog. 

Ceafa ca un fanar. 

Nervii ca o cişmea. 


Omuşorul ca o ţeava. 

Cerul gurii ca o macara. 
Scuipatul ca uleiul de rapiţă. 
Amigdalele ca nişte ocheane. 


1 Ce hotărire judecătorească? (lat.). 


Gura ca o boltă de biserică. 
Beregata ca un coş cu struguri. 
Stomahul ca un chimir. 

Pilorul ca o furcă de fier. 

Artera cea mare ca o custură. 
Gitul ca un ghem de ciîlţi. 

Bojocii ca o pelerină de canonic. 
Inima ca un patrafir. 

Mediastinul ca un căuş. 

Pleura ca o scoabă. 

Arterele ca o mantie bearneză. 
Diafragma ca o scufie cu cocardă. 
Ficatul ca o secure cu două tăişuri. 
Vinele ca o răsadniţă. 

Splina ca o capcană de potiîrnichi. 
Maţele ca un năvod. 

Băşica fier ii ca o găleată. 
Măruntaiele ca o mănuşă. 
Mezenterul ca o mitră episcopească. 
Maţul-subţire ca un cleşte. 
Maţul-orb ca un pieptar. 
Maţul-gros ca un ulcior. 
Maţul-curului ca un şip călugăresc. 
Rărunchii ca o mistrie. 

Şalele ca un lacăt. 

Porii ureterului ca un cuier. 

Vinele rărunchilor ca două ţevi. 
Vasele spermatice ca foile de plăcintă. 
Prostata ca o ulcică. 

Băşica udului ca o arbaletă. 

Gitul băşicii ca o limbă de clopot. 
Mirachull ca un fes albanez. 
Sifachul2 ca o mînecă. 


Mugşchii ca nişte foaie. 

Vinele ca laba giştei. 

Încheietura oaselor ca o turbincă. 
Oasele ca nişte pesmeţi. 

Măduva ca o desagă. 

Zgirciurile ca o broască ţestoasă. 
Gilcii ca un cosor. 


1 Muşchii pîntecelui. 
1 Membrana stomacului şi ficatului. 


Bătăile inimii ca nişte ghionti. 

Puterea de viaţă ca o plesnitură din degete. 

Sîngele, iute ca nişte bobiîrnaci. 

Udul ca un hughenot. 

Prăsila lui era un sac de cuie. 

Doica lui îmi spunea, că, însoţindu-se cu Jumătatea-Postului, 
au dat naştere unui şir întreg de zile flămiînde. 

Avea ţinere de minte ca o basma. 

Priceperea ca un băț. 

Închipuirea ca o bătaie de clopot. 

Gîndurile ca un zbor de sticleţi. 

Cugetul ca un cuib de barză. 

Hotărîrea ca nişte foaie de orgă. 

Remuşcarea ca un tun cu două ţevi. 

Sîrguinţa ca un fund de corabie. 

Mintea ca o carte de rugăciuni zdrenţuită, 

Înțelegerea ca un melc ieşind din zmeuriş. 

Voința ca trei nuci într-o căldare. 

Pofta cît şase căpiţe de fîn. 

Gîndirea ca o limbă de pantof. 

Cumpătarea ca un scripete. 

Judecata ca un scăunel cu trei picioare. 


CAPITOLUL XXXI 
Tot despre mădularele Postului cel Mare 


- Postul cel Mare, a spus mai departe Xenoman, e destul de 
bine făcut, iar părţile trupului oarecum potrivite, afară de cele 
şapte coaste, care depăşesc măsura obişnuită la ceilalţi 


muritori. 

Are degetele de la picioare ca un țambal. 

Unghiile ca un sfredel. 

Picioarele ca o cobză. 

Călcîiul ca o măciucă. 

Pulpele ca o viţă sălbatică. 

Genunchii ca un butuc. 

Coapsele ca un coif. 

Şoldurile ca o coarbă. 

Pîntecele încheiat în nasturi, cum se purta mai demult, şi 
petrecut peste piept. 

Buricul ca o lăută. 

Celelalte părţi ca o plăcintă. 

Mădularul ruşinos ca un papuc. 

Desagii ca o damigeana. 

Fuduliile ca nişte lopeţi. 

Perineul ca un clarinet. 

Gaura şezutului ca o oglindă de cleştar. 

Bucile ca o furcă. 

Rărunchii ca un gavanos. 

Prapurul ca o masă de biliard. 

Spinarea ca un arc încordat. 

Şira spinării ca un cimpoi. 

Coastele ca o viîrtelniţă. 

Coşul pieptului ca un polog. 

Spata ca o piuă. 

Pieptul ca o harmonică. 

Ţiţele ca un corn de vinătoare. 

Subţiorile ca un joc de şah. 

Umerii ca o targa. 

Braţele ca o glugă. 

Degetele ca nişte grătare mănăstireşti. 

Oasele miîinii ca nişte picioroange. 

Braţele pînă la cot ca nişte seceri. 

Coatele ca nişte greble. 

Miîinile ca o ţesala. 

Gitul ca o ceaşcă. 

Bărbia ca o strecurătoare. 

Mărul lui Adam ca un ciubăr de care atirnau două guşi de 
aramă, rotunde şi frumoase, ca un ornic de soare. 


Barba ca un felinar. 

Bărbia ca un dovleac. 

Urechile ca două mitene. 

Nasul ca o cizmă pe un blazon. 

Nările ca o scufie. 

Sprincenele ca nişte frigărui. 

Sub sprinceana stingă avea o aluniţă ca o oală de noapte şi 
de aceeaşi mărime. 

Pleoapele ca o cobză. 

Ochii ca un toc de pieptene. 

Nervii văzului ca o ţeava de puşcă. 

Fruntea ca o ulcea. 

Timplele ca o stropitoare. 

Obrajii ca două copite. 

Fălcile ca două ulcioare. 

Dinţii ca nişte tirnăcoape. (Unul din ei se găseşte astăzi la 
Colonges-les-Royaux, în Poitou, alţi doi sînt la Brosse în 
Saintonge, la uşa pivniţei.) 

Limba ca o harfă. 

Gura ca un sac. 

Faţa crestată ca un samar. 

Capul răsucit ca un cazan de fiert rachiu. 

Ţeasta ca o tolbă de vînătoare. 

Incheieturile ca nişte inele de năvod. 

Pielea ca o zeghe şi găurită ca ciurul. 

Părul din cap ca o perie de şters cizmele. 

Părul de pe trup, precum am spus. 


CAPITOLUL XXXII 
Unele obiceiuri de-ale Postului cel Mare 


- Felul de a se purta al Postului cel Mare, a spus mai departe 
Xenoman, mi se pare cu totul uimitor şi vrednic de a-l cunoaşte. 

Cînd scuipă, azvîrlă panere întregi de vrăbii. 

Cînd îşi suflă mucii, scoate pe nas numai ţipari afumati. 

Cînd plinge, pică din ochii lui rațe fripte cu sos de lacrimi. 

Cînd tremură, aruncă pe jos ficaţi de iepure. 

Cînd năduşeşte, sudorile lui sînt scoici în unt proaspăt. 

Cînd strănută, împroaşcă butoaie de muştar. 

Cînd tuşeşte, dă din el coşuri de piine. 


Cînd sughiţă, icneşte grămezi de lăptuci. 

Cînd cască, scapă printre dinţi străchini de fasole frecată. 

Cînd suspină, oftările lui sînt limbi de vițel afumate. 

Cînd sforăie, zboară pe sus castroane cu mazăre bătută. 

Cînd îl apucă greaţa, varsă picioare de porc cu hrean. 

Cînd vorbeşte, scoate pe gură valuri de postav călugăresc (în 
loc de mătase purpurie, din care ar fi dorit Parysatis să fie 
tesute cuvintele celor ce vorbeau fiului său Cirus, regele 
perşilor). 

Cînd răsuflă, îi ies din adîncul bojocilor tejghele întregi cu 
iertări de vînzare. 

Cînd clipeşte din ochi, cad pe jos pişcoturi şi minciuni. 

Cînd se supără, îi ţişnesc din git cozi de dihor. 

Cînd clatină din cap, pornesc căruţe cu roţi ferecate. 

Cînd strimbă din nas, se strică vremea. 

Cînd mormăie, începe Curtea să judece. 

Cînd tropăie din picioare, amină plata datoriilor pe cinci ani. 

Cînd face un pas înapoi, cad din văzduh prepeliţe fripte. 

Cînd îi lasă gura apă, se duce şi-şi coace pîinea în cuptoarele 
seniorilor. 

Cînd e răguşit, cheamă să-i joace cadinele. 

Cînd pirţiie, ies din el botfori de vită încălţată. 

Cînd îi e greață, varsă cizme de piele de Cordova. 

Cînd se scarpină, face legi noi. 

Cînd cîntă, scutură fasolea în căldare. 

Cînd îşi face nevoile, dă din el dovleci şi mînătărci. 

Cînd îşi iese din fire, bate cîmpii. 

Cînd n-are ce face, se gîndeşte la neaua de mai-an. 

Cînd are vreo grijă, o dă s-o măniînce ciinii. 

Cînd prinde o broască, o jumuleşte de păr. 

Cînd doarme, visează cai verzi pe pereţi. 

Lucru foarte ciudat: se trudeşte nefăcînd nimic, şi nefăcînd 
nimic, osteneşte. De teamă să nu tabere asupra lui scrumbiile, 
cu care se află într-o veche duşmănie, doarme cu ochii deschişi 
ca preoţii Cibelei, coribanţii şi iepurii din Champagne. 

Muşcă rîzînd şi ride muşcînd. 

Ajunează ca să nu măniînce; nu mănîncă, fiindcă ajunează. 

Rumegă bănuieli şi se adapă cu aiureală. 

Se scaldă în virful clopotniţei şi se usucă în apă curgătoare. 

Pescuieşte în văzduh şi prinde din zbor raci uriaşi. 


Umblă la vînat pe fundul mării şi săgetează în goană, sub 
apă, cocori, ţapi sălbatici şi căprioare. Scoate ochii tuturor 
ciorilor care îi cad în lat. 

Nu se teme decit de umbra lui, se joacă cu ciucurii de la briu 
şi din pumn face măciucă. 

Scrie pe piele de vițel cu pană de giscă, profeţiii şi 
calendare. 

- Cinstit bărbat! a strigat fratele loan. E omul meu. De cînd îl 
caut! Am să-i azvirl mănuşa! 

- E o ciudată făptură de om, dacă om poate fi numit, a spus 
Pantagruel. Mi-a venit în minte alcătuirea trupească şi felul de a 
fi al lui Amodunt şi al Discordanţei. 

- Ce purtări aveau şi cum erau? a întrebat fratele loan. 
Dumnezeu să mă ierte, dar n-am auzit despre aceste dihănii 
niciodată. 

- Vă voi povesti ce-am citit în cărţile celor vechi, a răspuns 
Pantagruel. Natura, al cărei nume e Physis, a dat naştere celor 
doi copii ai ei, Frumuseţea şi Armonia; fără nici o împreunare 
trupească, fiind ea însăşi din fire puternică şi roditoare. 
Antiphysia, care poartă naturii o ură de totdeauna, a fost 
cuprinsă de ciudă văzind naşterea unor odrasle atît de minunate 
şi de plăcute, şi împreunîndu-se cu Telumon, a adus şi ea pe 
lume doi copii, dar cu totul deosebiți de-ai lui Physis: pe 
Amodunt şi Discordanţa. Capul lor era neted şi rotund ca o 
minge, puţin turtit de-o parte şi de alta, căutînd să semene a 
chip omenesc. Aveau urechi mari de măgar. Ochii, ieşiţi din cap, 
porneau dintr-un os asemănător cu al călciiului; n-aveau 
sprincene şi erau tari ca un şancru. Picioarele le erau umflate ca 
nişte gheme, iar mîinile şi braţele răsucite înapoi, peste umăr. 
Umblau în cap şi se dădeau de-a tumba, cu şezutul pe creştet şi 
cu picioarele în sus. După cum bine ştiţi, părinţilor li se pare 
totdeauna că pruncii lor sînt minunea lumii. Aşijderea şi 
Antiphysia îşi lăuda plozii în gura mare, silindu-se a dovedi 
tuturor, că sînt neasemănat mai frumoşi şi mai plăcuţi decit ai 
lui Physis. Ea zicea anume, că o făptură, care are capul rotund 
ca o minge, picioarele date la strung şi merge rostogolindu-se 
ca o roată, e întruparea însăşi a unei părţi din dumnezeiasca 
desăviîrşire, care în întregimea ei veşnică astfel arată la chip şi 
la înfăţişare. Mersul, cu picioarele în văzduh şi cu capul în jos, 
urmează adică pilda ziditorului lumii, căci rădăcinile omului sînt 


părul lui, iar ramurile lui sînt braţele. Ar putea oare copacii să fie 
mai bine înfipţi în pămînt cu ramurile, decît cu rădăcina? 
Judecînd astfel, Antiphysia voia să spună că vlăstarele ce năs- 
cuse semănau cu nişte copaci în picioare, pe cînd ai potrivnicei 
sale creşteau de-a-ndoaselea, ca nişte copaci răsturnaţi. Cît 
despre braţe (zicea ea), e mai firesc să fie răsucite peste umăr, 
întrucît apără astfel partea dinapoi a trupului, aşa după cum, 
pentru a-şi feri partea dinainte, omul se slujeşte de dinţi fără 
ajutorul miinilor, luptînd din mers împotriva celor ce-ar încerca 
să-l vatăme. Dobiîndind sprijinul şi mărturia fiarelor sălbatice, 
Antiphysia a strîns în jurul ei pe toţi nebunii şi pe toţi smintiţii, 
bucurîndu-se de lauda şi de prețuirea tuturor celor lipsiţi de 
măsură şi dreaptă judecata. Din să-minţa ei s-au prăsit 
făţarnicii, ipocriţii, fariseii, aiuriţii, stricaţii lacap, calviniştii 
vînduţi diavolului, neruşinaţii Geneveil, cîinii turbaţi din 
Fontevrault, popii cerşetori, bigoţii, cotoii călugăriţi, canibalii şi 
alte dihănii pocite: ruşinea omenirii! 


CAPITOLUL XXXIII 
Cum a întîlnit Pantagruel lîngă ostrovul Sălbatic un chit uriaş 


Spre miezul zilei, pe cînd ne apropiam de ţărmul ostrovului 
Sălbatic, Pantagruel a zărit de departe un chit uriaş, care se 
îndrepta spre noi, pufnind şi sforăind. Era o namilă mai înaltă 
decit catargul corăbiei, azvirlind înaintea ei cu gura plină o 
trimbă de apă, care se vărsa în mare ca un puhoi rostogolit din 
vîrful muntelui. 


1 Calviniştii (n. trad.). 


Pantagruel a arătat-o lui Xenoman şi căpitanului corăbiei. 
Căpitanul a poruncit să sune trîmbiţele, şi toţi corăbierii au fost 
în picioare, pregătiţi pentru luptă. Corăbiile, galioanele, 
caravelele s-au înşiruit în linie de bătaie, aşezîndu-se, după 
rinduiala războiuluipe mare, în chip de Y, semnul lui Pitagora. 
(Tot astfel zboară şi cocorii: în unghi ascuţit.) 

Oamenii se pregăteau să înfrunte primejdia, vitejeşte. 
Fratele loan stătea lîngă tunuri la marginea corăbiei în rînd cu 
puşcaşii, cutezător şi hotărît. Panurge a pornit din nou să se 
vaite, mai înfricoşat ca oricînd. 


- Bi-bi-biî! se bilbiîia voinicul, acum o dată am păţit-o ! Să 
fugim ! Oameni buni, ăsta e Leviatanul de care pomeneşte 
marele profet Moise în cartea despre viaţa sfîntului lov. O să ne 
înghită pe toţi ca pe-un hap, cum ar lua măgarul pe limbă un 
bob de muştar. Uite-l cum vine! Să ne grăbim ! Să tragem la 
mal! E zeul mărilor, pe care îl trimisese Neptun să sfişie pe 
Andromeda. Sintem pierduţi! Unde e Perseu, să ucidă fiara? 

- Perseu sînt eu ! a spus Pantagruel. Să n-aveţi teamă! 

- Doamne-ajută ! a strigat Panurge. Scapă-ne de primejdie şi 
ai să vezi cum o să-mi treacă frica. 

- Dacă soarta ţi-e aceea despre care vorbea fratele loan, nu 
ai a te teme decit de Pyreis, de Heous, de Aethon şi de Phlegon, 
faimoşii telegari ai soarelui, care varsă foc pe nări. Chitul, care 
azvirlă pe gură şi pe urechi numai apă, nu poate să-ţi 
primejduiască viaţa. Tu nu de apă vei pieri; apa te apără şi te 
păzeşte, apa nu ţi-e vrăjmaşă. 

- Vorbă să fie! a spus Panurge. S-o spui la alţii! Nu v-am 
arătat destul de lămurit cum se preschimbă elementele între ele 
şi cît de puţină deosebire e să fii fript sau fiert, fiert sau fript? 
Aoleo ! Uite-l! Unde să mă ascund? O să pierim cu toţii! O văd 
sus, în virful catargului, pe ticăloasa de Atropos, cum îşi ascute 
foarfecele şi stă gata să ne reteze firul vieţii! Păzea! Uite chitul! 
Ah, că urit şi groaznic mai eşti! Pe mulţi i-ai înghiţit, şi nici unul 
nu s-a mai întors sa se laude ! Măcar de-ar ţişni din tine un vin 
bun, alb ori porfiriu, plăcut şi gustos, nu apă sărată, amară şi 
puturoasă! Ptiu ! Aş îndura moartea mai uşor, ca acel milord 
englez, care, fiind osîndit la moarte pentru fărădelegile lui şi 
îngăduindu-i-se a-şi alege singur felul morţii, a cerut să fie 
înecat într-un butoi cu vin grecesc. Uite-l! Vai! Vai! E Satan! 
Leviatan! Nu pot să-l privesc în faţă, prea e pocit şi hidos ! 
Pleacă de te judecă, uritule! Du-te la cîrcotaşi! 


CAPITOLUL XXXIV 
Cum a răpus Pantagruel chitul cel uriaş 


Chitul, pătrunzînd în unghiul deschis al şirului de corăbii, 
azvirlea asupra lor grămezi de apă, cu mai multă furie decit 
căderile Nilului din Etiopia. Săgeţile, suliţele, lăncile şi securile 
zburau asupra lui din toate părţile. Fratele loan se silea din 
răsputeri; Panurge îngheţase de frică. Puştile tunau şi fulgerau 


de mama focului ca la nuntă, dar fără prea mult folos, căci 
ghiulelele de fier şi de bronz, oricît erau de grele, se topeau în 
pielea chitului ca zăpada pe un acoperiş bătut de soare. 

Atunci a socotit Pantagruel că e prilejul nimerit să ridice 
braţul şi să arate ce-i în stare să facă. 

- V-am auzit o dată spunînd - şi stă scris în cărţi - că 
împăratul Romei, janghinosul Comod, ştia să tragă atit de bine 
cu arcul, încît punea pe copii să ridice mîna în sus şi trimitea 
săgeata printre degetele lor răsfirate, fără să-i vatăme. Ne-aţi 
spus de asemeni o poveste de pe timpul cînd Alexandru cel 
Mare cuprinsese India, despre acel arcaş indian, care azvirlea de 
departe, printr-un inel, săgeți lungi de trei coţi şi atît de grele, 
încît retezau în două săbiile, străpungeau scuturile şi treceau 
prin platoşe oţelite, fiind făurite dintr-un fier tare şi pătrunzător, 
cum nu s-a mai văzut. Ne-aţi amintit de minunata dibăcie a 
vechilor franci, care preţuiau mai mult decit orice meşteşugul de 
a trage cu arcul. Pornind la vînătoare de sălbăticiuni negre ori 
roşcate, ei frecau virful săgeţilor cu sabur, ca să fie carnea 
vînatului mai fragedă, mai pătrunsă şi mai gustoasă. Ne-aţi 
vorbit aşijderea despre părţi, care trăgeau în urma lor, fugind, 
mai bine decit alte neamuri în luptă deschisă. l-aţi lăudat pe sciți 
pentru neasemănata lor îndemiînare. O solie a lor s-a înfăţişat 
odinioară lui Darius, regele perşilor, aducîndu-i în dar o pasăre, 
o broască, un şoarece şi cinci săgeți. Darius a întrebat ce 
însemnau acele daruri, şi dacă solul mai avea ceva de spus prin 
viu grai. Trimisul a tăcut, iar regele a rămas foarte nedumerit şi 
adînc tulburat în si'eendurile lui. Unul din cei şapte căpitani care 
uciseseră pe magi, anume Gobryes, a dat această tălmăcire: 
„Prin darurile ce-au trimis, sciţii vor să spună: chiar de veţi 
zbura în văzduh ca păsările, chiar de vă veţi furişa pe sub 
pămînt ca şoarecii, chiar de vă veţi ascunde în apă ca broaştele, 
tot nu veţi scăpa cu viaţă de săgețile noastre". 

În meşteşugul de a trage la ţintă, marele Pantagruel era 
neîntrecut. Cu lăncile şi suliţele lui - de mărimea birnelor pe care 
se reazimă podurile din Nantes, Saumur, Bergerac, iar la Paris, 
podul Zarafilor şi al Mojarilor (la fel de groase, de lungi, de grele 
şi de bine ferecate), Pantagruel, de la o depărtare de o mie de 
paşi, desfăcea scoica în două fără să-i ştirbească muchile, ţintea 
flacăra lumînării fără s-o stingă, lovea pasărea drept în ochi, 
dezlega snopii fără să-i risipească, dezbrăca pe călugări de 


glugă fără să-i atingă şi întorcea foile din cartea de rugăciuni a 
fratelui loan, fără să le rupă. A prins în mînă una din suliţele cele 
multe pe care le avea în corabie, i-a pus virf de oţel şi, de la cea 
dintii aruncătură, a izbit chitul drept în frunte, străpungîndu-i 
deodată amîndouă fălcile şi limba, încît fiara n-a mai putut nici 
să deschidă gura, nici să arunce apă din mare asupra noastră. 
Cu cea de-a doua lovitură i-a crăpat ochiul drept; cu cea de-a 
treia pe cel stîng. Toţi priveau cu mare bucurie cum se zbătea 
chitul purtînd în frunte cele trei coarne, care îi spînzurau 
dinainte ca un triunghi cu laturile deopotrivă. Fiara se zvircolea 
cînd pe o parte, cînd pe alta, clătinîndu-se pe valuri, zăpăcită, 
oarbă, trăgind să moară. Pantagruel, ca şi cum nu s-ar fi 
mulţumit cu atit, i-a mai repezit o suliță în coadă, apoi alte trei 
în şira spinării, pieziş, la aceeaşi depărtare una de alta. În sfîrşit, 
i-a mai înfipt în coaste cincizeci de sulițe de-o parte şi cincizeci 
de alta. Trupul întreg al chitului semăna cu pîntecele unei 
corăbii şi priveliştea lui era foarte plăcută. S-a întors cu burta 
către cer, cum fac toţi peştii cînd mor, şi semăna astfel cu 
scolopendra, şarpele cu o sută de picioare, despre care vorbeşte 
bătrînul înţelept Nicandru. 


CAPITOLUL XXXV 
Cum a coborit Pantagruel pe ostrovul Sălbatic, în ţara 
Scrumbiilor 


Vislaşii corăbiei din capăt au legat chitul cu odgoane şi l-au 
cărat pe ostrovul Sălbatic din apropiere, pentru a-l căsăpi şi a-i 
scoate grăsimea de la rărunchi, despre care se zice că foloseşte 
la tămăduirea unei boli, numită de ei „sărăcie". Pantagruel nu s- 
a mai ostenit să-i urmeze, fiindcă în mările Franţei văzuse 
balene tot atît de grozave, dacă nu şi mai mari. S-a învoit totuşi 
să coboare pe ostrovul Sălbatic, pentru ca oamenii, udaţi pînă la 
piele şi mînjiţi de stropeală, să-şi usuce veşmintele şi să se 
întremeze. Au poposit la marginea unui oraş pustiu, aşezat pe 
ţărmul mării cu faţa spre miazăzi, lîngă un petic de pădure cu 
copaci înalţi şi frumoşi, la umbra cărora murmura un pirîu vesel, 
cu apă limpede şi argintie. Au înălţat corturile, iar bucătarii au 
aprins focurile, avînd la îndemînă lemne din belşug. Corăbierii şi- 
au schimbat hainele şi s-au primenit; iar cînd fratele loan a 
sunat clopotul, oamenii au întins mesele pe țărm şi au început 


să se ospăteze. Pe cînd Pantagruel, plin de voie-bună, stătea la 
masă cu oamenii lui, a zărit cîteva scrumbii mai mici, care se 
sileau de zor să se caţăre într-un copac înalt, nu prea departe de 
locul unde se aflau corăbierii. Neştiind dacă sînt veveriţe, 
mevăstuici, dihori sau hermine, l-a întrebat pe Xenoman: 

- Ce fel de jivine sînt acestea? 

- Sînt scrumbii, a răspuns Xenoman. Acesta e ostrovul 
Sălbatic, despre care v-am vorbit azi-dimineaţă. Între scrumbii şi 
Postul cel Mare, vechiul şi vicleanul lor duşman, dăinuie de 
multă vreme un război pe viaţă şi pe moarte. Imi închipui că 
loviturile de tun pe care le-am tras asupra chitului le-au speriat. 
Ele se tem, ca nu cumva vrăjmaşul, tăbărînd asupra lor pe 
neaşteptate, să le jefuiască ostrovul, cum a mai încercat în 
atitea rînduri; fără să izbutească pe de-a-ntregul, fiindcă 
scrumbiile au sărit şi s-au apărat. Ameninţate necontenit de un 
vecin apucător şi rău, scrumbiile sînt nevoite să vegheze zi şi 
noapte, pentru a nu fi lovite fără veste. 

- Pentru Dumnezeu, iubite prietene, dacă ştii vreun mijloc 
drept şi cinstit prin care să curmăm acest război şi să facem 
pace, nu întîrzia a mi-l spune. Îmi voi da toată silinţa şi nu voi 
cruța nici o osteneală pentru a pune capăt unei vrăjmăşii care 
stăruieşte de atita vreme. 

- Nu cred că va fi cu putinţă, după cite ştiu, a răspuns 
Xenoman. Răzbind pînă aici acum vreo patru ani, am încercat o 
împăciuire, măcar pentru o bucată de vreme, căutînd a 
statornici între cele două tabere vrăjmaşe legături de prietenie 
şi de bună vecinătate. l-am îndemnat, şi pe unul şi pe celelalte, 
să lase la o parte duşmănia cu care se înfruntă. Dar Postul cel 
Mare n-a primit să cadă la înţelegere, nici cu cîrnaţii afumati, 
nici cu caltaboşii din vale, vechii prieteni şi vecini ai scrumbiilor. 
Scrumbiile ceruseră ca întreaga cetate a Butoiului să treacă sub 
stăpînirea lor, precum şi castelul Saramurii, de unde să fie 
izgoniți toţi tilharii puturoşi care s-au încuibat în el. Postul cel 
Mare nu s-a învoit, şi astfel pacea, fiind socotită nedreaptă de 
amîndouă părţile, nu s-a mai încheiat. N-am izbutit să curm 
starea de război, dar parcă în ultima vreme vrăjmaşii nu se mai 
înfruntau cu atîta înverşunare ; pînă la răfuiala cea grozavă din 
sinodul de la Chesil, unde scrumbiile au fost chemate la 
judecată şi scărmănate, iar Postul cel Mare a fost batjocorit şi 
aspru mustrat, că nu vrea să facă pace cu scrumbiile. Acuma 


izbucnit din nou zizania, mai înveninată, mai înăcrită şi mai 
nepotolită decit oricînd. Nu-i nimic de făcut. Mai degrabă vei 
împăca pisicile cu şoarecii şi iepurii cu ogarii. 


CAPITOLUL XXXVI 
Cum a fost pîndit Pantagruel de scrumbiile sălbatice 


În vreme ce Xenoman vorbea, fratele loan a zărit pe țărm 
vreo douăzeci si cinci pînă la treizeci de scrumbii, nu prea mari, 
îndreptîndu-se în grabă spre cetatea lor. Fratele loan i-a spus lui 
Pantagruel: 

- O să petrecem bine, după cum se arată. N-ar fi de mirare, 
ca preacinstitele scrumbii să-şi închipuie că măria-ta eşti Postul 
cel Mare, deşi n-ai cu el nici o asemănare. Să lăsăm ospăţul şi să 
ne pregătim de luptă. 

- N-ar fi rău, a spus Xenoman. Scrumbiile sînt femei, şi prin 
aceasta de două ori trădătoare. 

Pantagruel s-a ridicat de la locul său pentru a cerceta ce se 
întîmplă dincolo de liniştea pădurii. Apoi s-a întors, spunînd că a 
zărit la stînga un piîlc de scrumbii care stăteau la pîndă, iar la 
dreapta, o armie întreagă de alte scrumbii uriaşe sub poalele 
dealului, venind spre noi cu gînd de luptă, în cîntec de cimpoaie, 
de fluiere, de tobe, de trimbiţe şi de surle. Numărînd pînă la 
şaptezeci şi opt de steaguri, am socotit că scrumbiile care ne 
puseră gînd rău nu erau mai puţine de patruzeci şi două de mii. 
Rînduiala pe care o păstrau, umbletul lor apăsat, feţele lor 
hotărite ne-au dat a înţelege că nu erau scrumbii începătoare, ci 
vechi şi încercate luptătoare. Aşa cum le zăream de departe, de 
la primele lor rînduri pînă dincolo de steaguri, toate erau 
înarmate ca pentru război, cu sulițe uşoare, bine ascuţite şi cu 
vîrf oţelit. Aripile erau întărite cu caltaboşi înfuriaţi, puternice 
tobe şi cîrnaţi călări, lungi şi binefăcuţi, tilhari cruzi, toţi născuţi 
şi crescuţi pe-acele meleaguri. Pantagruel a fost cuprins de o 
mare tulburare - şi nu fără pricină -deşi Epistemon a încercat să- 
| liniştească, spunînd că poate aşa obişnuiesc scrumbiile să-şi 
arate bucuria şi să primească pe oaspeţii străini, cum cinstitele 
noastre oraşe îi întimpină pe regii Franţei după ungerea şi 
încoronarea lor. 

- Poate că sînt străjerele reginei acestui ostrov, care aflînd 
de la celelalte scrumbii că a poposit la țărm un alai de strălucite 


corăbii, şi închipuindu-şi că vine s-o cerceteze un prinţ bogat şi 
puternic, a ieşit ea însăşi întru întîmpinarea noastră. 

Pantagruel nu s-a bizuit pe o asemenea îndoielnică 
presupunere şi a chemat pe oamenii săi cerîndu-le sfatul asupra 
celor ce-ar fi de făcut în faţa. primejdiei. Le-a amintit în puţine 
cuvinte că felul acesta de-a ieşi cu arme întru întimpinarea 
oaspeţilor ascunde adeseori, sub zimbetul prieteniei, vicleşug şi 
duşmănie. 

- In felul acesta, le-a spus el, a ucis împăratul Antoniu 
Caracalla pe locuitorii Alexandriei; şi tot el a răpus altă dată 
oastea lui Artaban, regele perşilor, minţind că vine să-i ceară 
fata de soţie. Fapta lui n-a rămas nepedepsită, căci în scurtă 
vreme şi-a pierdut viaţa. Fiii lui lacob, pentru a răzbuna răpirea 
surorii lor Dina, la fel au prădat şi au nimicit pe sichimieni. 
Folosind aceeaşi apucătură făţarnică, împăratul Romei, Galien, a 
răpus oastea Bizanțului. înşelînd pe Artababa, regele Armeniei, 
cu mincinoase dovezi de prietenie, Antoniu l-a ademenit în 
capcană, l-a aruncat în lanţuri şi mai tîrziu l-a dat morţii. 
Vremurile vechi ne-au lăsat o mie de pilde asemănătoare. Şi pe 
bună dreptate, am lăudat în zilele noastre chibzuita purtare a lui 
Carol VI, regele Franţei, care întorcîndu-se biruitor în frumoasa 
cetate a Parisului, după ce i-a răpus pe flamanzi şi a supus 
Găndul, aflînd la Bourget că parizienii, în număr de douăzeci de 
mii, ieşiseră să-l întîmpine înarmaţi cu ciomege, n-a vrut să intre 
în oraş, pînă n-au lepădat toţi bitele şi nu s-au tras pe la casele 
lor, deşi se juraseră că n-aveau nici un gînd rău, ci veniseră cu 
arme asupra lor ca să-l primească aşa cum se cuvine unui 
războinic. 


CAPITOLUL XXXVII 

Cum a chemat Pantagruel în ajutor pe căpitanii Taiecîrnat şi 
Prindepeşte; şi o cuvîntare potrivită despre numele locurilor şi 
ale oamenilor 


Sfatul a hotărît ca oamenii să stea pregătiţi pentru orice 
împrejurare. Pantagruel a trimis pe Gimnast şi pe Carpalim să 
cheme de pe corabie ostaşii înarmaţi, printre care se aflau 
căpitanii Prindepeşte şi Taiecîrnat. 

- Aş vrea să-l scutesc pe Gimnast de această osteneală, a 
spus Panurge. Aici vă va fi de mai mult folos. 


- Să n-am parte de haina pe care o port în spinare, a spus 
fratele loan, dar mi se pare, voinicule, că vrei să dai dosul, şi n- 
ai de gînd să te mai întorci ! Nu-i nici o pagubă, fiindcă n-ai face 
altceva decit să plîngi şi să boceşti, tulburînd pe ostaşii care vor 
să lupte. 

- Mă voi întoarce, frate loane, a spus Panurge. Mă voi 
întoarce cît mai repede, părinte al sufletului meu. Te rog să ai 
însă grijă ca păcătoasele acestea de scrumbii să nu năvălească 
în corabie. Mă voi ruga pentru biruinţa voastră, după pilda 
viteazului căpitan Moise, îndrumătorul neamului lui Izrael. 

- Numele celor doi războinici, Prindepeşte şi Taiecîrnat, i-a 
spus Epistemon lui Pantagruel, sînt o chezăşie de biruinţă, dacă 
scrumbiile se vor încumeta să ne lovească şi vom fi nevoiţi să 
luptăm. 

- Ai dreptate, a spus Pantagruel, şi îmi pare bine că, 
bizuindu-te pe vitejia căpitanilor mei, prevesteşti izbîndă. 
Prezicerile întemeiate pe nume de mult nu mai găsesc crezare. 
Odinioară erau folosite de ucenicii lui Pitagora, care le ţineau în 
mare cinste. Mulţi oameni de seamă au tras folos şi s-au lămurit 
de pe urma lor. Octavian August, împăratul romanilor, a întîlnit o 
dată un ţăran cu numele de Euthyche (adică: om cu noroc), 
ducînd de căpăstru un măgar pe care îl chema Nicon (ceea ce în 
greceşte înseamnă: biruitor). Şi tălmăcind înţelesul celor două 
nume, al ţăranului şi al măgarului, s-a bucurat că îl aşteaptă în 
viaţă belşug, fericire şi izbîndă. Vespasian, înainte de a ajunge 
împărat al Romei, rugindu-se într-o zi singur în templul lui 
Serapis, a înţeles că va dobiîndi puterea în clipa cînd a văzut 
venind spre el, pe neaşteptate, unul din sclavi: Bazilide (adică: 
fiu de rege) pe care îl lăsase bolnav acasă. Regilian, fără nici un 
alt temei, a fost ales împărat de ostaşii lui, numai din pricina 
numelui pe care îl purta. Citiţi dialogurile lui Platon despre 
înţelesul numelor. 

- Să-mi ţie Dumnezeu setea, a spus Rizotom, ard de 
nerăbdare să le citesc; te-am auzit în mai multe rînduri 
vorbindu-mi despre ele. 

- Vei vedea cum ucenicii lui Pitagora au dovedit cu ajutorul 
numerelor şi al numelor că Patrocle trebuia să fie omorit de 
Hector, Hector de Ahile, Ahile de Paris şi Paris de Filoclet. Sînt 
tulburat de puţinătatea înţelegerii mele, văzînd minunata ştiinţă 
a lui Pitagora, care, după numărul cu soţ sau fără soţ al silabelor 


fiecărui nume, afla care oameni sînt şchiopi, orbi, podagroşi, 
paralitici, ofticoşi sau suferinzi de alte boli, aşezind numerele cu 
soţ pe partea dreaptă a trupului, iar cele fără soţ pe partea 
stingă. 

- Acest lucru e adevărat, a spus Epistemon. Am văzut o 
întîmplare asemănătoare la Saintes, cu prilejul unui alai la care 
se afla de faţă bunul, înțeleptul şi dreptul preşedinte Briand 
Valee, seniorul din Douhet. De cite ori trecea un şchiop sau o 
şchioapă, un chior sau o chioară, un cocoşat sau o cocoşată, 
numai întrebînd despre numele lor, fără să-i vadă, spunea de-a 
dreptul de care picior şchioapătă, cu care ochi nu vede şi pe 
care parte a umărului poartă cocoaşa; pe dreapta, dacă silabele 
numelui lor erau fără soţ, pe stînga, dacă erau cu soţ. Şi nu s-a 
înşelat niciodată ! 

- Cunoscînd această potrivire, a spus Pantagruel, învățații au 
arătat că Ahile, îngenunchind, a fost rănit în călcîiul drept de 
săgeata lui Paris, fiindcă numele lui are trei silabe: număr fără 
soţ. Venus, adică Afrodita, a fost rănită la mîna stingă de 
Diomed în faţa Troiei fiindcă, în greceşte, numele ei are patru 
silabe. Vulcan şchiopăta de piciorul stîng dintr-aceeaşi pricină. 
Anibal era chior de ochiul drept. Tot astfel putem să lămurim 
orice vătămătură, dureri de cap sau de şale, folosind cheia lui 
Pitagora. Şi, ca să ne întoarcem la înţelesul numelor, vă voi 
spune că Alexandru cel Mare, fiul regelui Filip, a izbutit să-şi 
îndeplinească planurile sale prin tălmăcirea unui singur nume. El 
împresurase cetatea Tirului şi purta război greu de mai multe 
săptămîni. Toate încercările şi toate armele lui dăduseră greş. 
Tirienii astupau toate spărturile şi întregeau din nou zidurile 
dărimate. Alexandru hotărise să ridice tabăra, foarte întristat de 
ştirbirea pe care o suferise faima cuceririlor sale. In prada 
acestor gînduri tulburătoare, a adormit. Atunci i s-a arătat în vis 
un satir, care pătrunsese în cort, sărind şi ţopăind pe picioarele 
lui de ţap. Alexandru a dat să-l apuce, dar satirul se ferea, 
fugind. Pînă în cele din urmă, l-a încolţit şi l-a prins; dar în 
aceeaşi clipă s-a trezit. Povestind visul său învăţaţilor şi 
înţelepţilor de la curte, aceia i-au spus că zeii i-au făgăduit 
izbînda, şi Tirul în scurtă vreme va cădea: căci cuvîntul Satyros, 
împărţit în două, înseamnă: sa Tyros, adică al tău e Tirul. Într- 
adevăr, la cea dintii năvală pe care a pornit-o din nou, a luat 
cetatea şi a supus acel popor îndărătnic. Şi dimpotrivă, aduceți- 


vă aminte cum şi-a pierdut nădejdea Pompei, desluşind înţelesul 
unui singur nume. Învins de Cezar în lupta de la Pharsale, nu-i 
mai rămăsese altă scăpare decit fuga. Luînd calea mării şi 
ajungînd în insula Cipru, în apropiere de cetatea Paphos, a zărit 
pe țărm un palat strălucit şi bogat. Întrebînd pe cîrmaciul 
corăbiei despre numele acelui palat, a aflat că se cheamă 
„Mormiîntul regilor". La auzul acestui nume a înţeles că nu va 
mai scăpa cu viaţă şi a fost cuprins de-o spaimă atît de mare, 
încît corăbierii şi ceilalţi călători s-au înfiorat auzind gemetele, 
plinsul şi strigătele lui deznădăjduite. Nu mult după această 
întîmplare, un ţăran necunoscut, anume Achillas, l-a prins şi i-a 
tăiat capul. Aş mai putea să vă povestesc ce i s-a întîmplat lui L. 
Paulus-Aemilius, cînd senatul roman l-a ales împărat şi a pus 
sub porunca lui oştile trimise împotriva lui Perseu, regele 
Macedoniei. În ziua aceea, spre seară, întorcîndu-se spre casă 
pentru a se pregăti de plecare, a îmbrăţişat pe fiica lui, Tratia, şi 
văzînd-o întristată, i-a spus: - „Ce ai tu, Tratia? De ce eşti atit de 
mîhnită?" „Tată, a murit Persa!" a răspuns ea. Persa era o 
căţeluşă, la care fata ţinea mult. Auzind aceste cuvinte, Paulus 
n-a mai avut nici o îndoială că-l va răpune pe Perseu. Dacă aş 
avea mai mult răgaz, v-aş vorbi despre cărţile sfinte ale evreilor, 
unde sînt amintite sute de întîmplări, care dovedesc cît preţ 
puneau aceia pe nume şi cu cîtă evlavie căutau să deosebească 
înţelesul lor. 

În timpul acesta au sosit cei doi căpitani împreună cu ostașii 
lor, toţi înarmaţi pînă în dinţi şi pregătiţi de război. Pantagruel 
le-a spus cîteva cuvinte, îndemniîndu-i să fie îndrăzneţi în bătaie, 
dacă va fi nevoie să se lupte (fiindcă nu putea încă să creadă în 
trădarea scrumbiilor), dar, orice s-ar întîmpla, să nu lovească ei 
cei dintii. Drept semn de recunoaştere le-a dat lozinca: Lăsatul 
secului! 


CAPITOLUL XXXVIII 
Cum se dovedeşte că scrumbiile nu sînt de disprețuit 


Veţi ride de mine, beţivilor, şi nu veţi da crezare spuselor 
mele. N-am ce să vă fac. Dacă mă veţi crede, cu atît mai bine; 
dacă nu, duceţi-vă şi vă încredinţaţi singuri. Eu spun ce-am 
văzut. Lucrurile s-au petrecut în ostrovul Sălbatic. Vi l-am numit. 
Şi mi-aţi adus aminte, fără să vreţi, de puterea neasemuită a 


uriaşilor care au pornit o dată să ridice muntele Pelion peste 
muntele Ossa, iar pe-acesta să arunce adumbritul Olimp, 
războindu-se cu zeii şi izgonindu-i din înaltul cerului. Pentru 
asemenea ispravă nu era de ajuns o putere obişnuită; dar uriaşii 
aceia, prin o jumătate a trupului lor, erau peşti, sau ca să nu 
mint: şerpi. 

Şarpele care a ispitit pe Eva ţinea de neamul peştilor şi se 
spune, că era cel mai şiret şi mai isteţ dintre toate dobitoacele. 

Unii învăţaţi mai cred şi astăzi că vicleanul ispititor era un 
tipar, numit itiphel, în care se întrupase preacinstitul messer 
Priap, mare ademenitor de femei prin toate paradisurile 
(paradis, pe greceşte, înseamnă grădină). Cine ştie dacă boşii, 
poporul atît de războinic astăzi, n-au fost odinioară caltaboşi? Eu 
unul nu pun mîna în foc. Himantopozii, un neam de frunte al 
Etiopiei, aşa cum îi zugrăveşte Pliniu, sînt - nici mai mult, nici 
mai puţin - decit tipari. 

Dacă spusele mele n-au darul să vă risipească îndoiala (nici 
după cîteva pahare), veniţi cu mine la Lusignas, Parthenay, 
Vovant, Mervant sau Ponseuges în Poitou. Veţi culege acolo 
mărturii vechi şi de toată încrederea ale unor oameni de vază, 
care, jurînd pe braţul sfîntului Rigomeu, vă vor spune că 
Mieluzina, cea dintii descălecătoare a ţării lor, avea trup de 
femeie pînă la buric, iar de acolo în jos era peşte cu coadă, 
adică avea coadă de peşte. Mişcările îi erau legănate şi 
domoale, cum vor să fie astăzi ale saltimbancilor bretoni, cînd 
se pornesc deodată să cînte şi să dănţuiască. 

Pentru ce credeţi că a născocit Erehteu targa, carul şi 
căruţa? Fiindcă Vulcan îl zămislise cu picioare de scrumbie, şi 
voind a le ascunde nu umbla călare, ci în caleaşca. (Pe vremea 
aceea, pasămite, scrumbiile n-aveau căutare.) Zina sciţilor Ora 
avea trupul jumătate femeie, jumătate scrumbie. Dar era atit de 
frumoasă, încît Jupiter s-a culcat cu ea şi i-a făcut un băiat numit 
Colaxes. Aşadar, nu mă mai luaţi peste picior şi dezvăţaţi-vă de 
a crede numai ce-i scris în Evanghelie. 


CAPITOLUL XXXIX 
Cum s-a însoţit fratele loan cu bucătarii pentru a lupta 
împotriva scrumbiilor 


Văziînd fratele loan cu cîtă furie şi cu ce repeziciune veneau 


asupra lor scrumbiile i-a spus lui Pantagruel: 

- Vom avea de furcă, după cum bag de seamă ! Dar cite 
cîntece de slavă şi cuvinte de laudă se vor înălța în cinstea 
biruinţei noastre ! Aş fi dorit să rămii pe corabie şi să priveşti 
bătălia ce voi da-o cu oamenii mei. 

- Care oameni? a întrebat Pantagruel. 

- Cartea de rugăciuni vorbeşte ! a răspuns fratele loan. De ce 
crezi că Putifar, mai-marele bucătarilor de la curtea lui Faraon - 
acel Putifar care l-a cumpărat pe losif şi căruia acesta, dacă ar fi 
vrut, i-ar fi pus coarne - de ce crezi că era căpetenia călăreţilor 
din întreg regatul Egiptului? Pentru ce tocmai Nabuzardan, 
bucătarul regelui Nabucodonosor, a fost ales dintre toţi căpitanii 
de oaste, pentru a bate şi a dărima cetatea lerusalimului? 

- Ascult, a răspuns Pantagruel. 

- Aş putea să jur, a spus fratele loan, că au luptat pe vremuri 
cu scrumbiile sau cu alte vietăţi tot atît de temute; căci bucătarii 
ştiu să spintece, să taie şi să toace neasemănat mai bine decit 
toţi ostaşii din lume, pedestraşi sau călăreţi. 

- Cele ce îmi spui mi-au adus aminte de un răspuns glumeţ al 
lui Cicero. La Roma, pe timpul războiului civil dintre Cezar şi 
Pompei, Cicero înclina mai mult spre acesta din urmă, deşi 
Cezar căutase să-l cîştige şi îl acoperise cu daruri. Într-o zi, după 
o bătălie în care oamenii lui Pompei suferiseră pierderi grele, 
Cicero s-a dus în tabăra lor, unde, după cum şi-a dat seama, se 
aflau puteri puţine, vitejie mai de loc şi neorînduială destulă. 
Prevăzind că lucrurile se vor sfirşi rău, cum s-a şi întîmplat, a 
început să-i batjocorească şi să-i ia peste picior, cînd pe unul, 
cînd pe altul, cu vorbe tăioase şi usturătoare, cum se pricepea 
să le ticluiască. Ciîţiva căpitani care îl întovărăşeau, voind să-şi 
laude voinicia, ca şi cum nu s-ar fi îndoit de izbîndă, i-au spus 
arătînd steagurile: „Vezi cîte acvile purtăm cu noi în luptă?" 
„V-ar prinde foarte bine, dacă aţi merge la război împotriva 
ciorilor !" a răspuns Cicero. Aşadar, fiindcă vom avea de furcă, 
după cît se pare, cu scrumbiile, dumneata socoteşti că cei mai 
buni ostaşi ar fi bucătarii? Fă cum crezi, eu voi aştepta aici să 
văd cum ai s-o scoţi la capăt. 

Fratele loan s-a îndreptat spre cortul bucătarilor şi le-a spus 
foarte cuviincios şi vesel: 

- Băieți, vreau să vă văd astăzi biruind cu cinste şi cu 
strălucire. Veţi avea de săvirşit fapte de vitejie nemaipomenite 


şi nemaivăzute. Sus inimile ! 

Va afla lumea întreagă cine sînt şi ce pot bucătarii! Să 
pornim asupra acestor neruşinate scrumbii! Eu sînt căpitanul 
vostru. Să bem, prieteni! Înainte ! 

- Căpitane, au răspuns bucătarii, ai vorbit ca din carte. 
Sîntem cu toţii gata să-ţi ascultăm bunele porunci. Vom trăi şi 
vom muri cu tine ! 

- Veţi trăi, a spus fratele loan, nu veţi muri. Asta-i treaba 
scrumbiilor. Strîngeţi rîndurile.Parola noastră e: „Nabuzardan!". 


CAPITOLUL XL 

Cum a pregătit fratele loan scroafa şi despre vitejii bucătari 
care au intrat în 

burta ei 


La porunca fratelui loan, bucătarii au pus pe roate o scroafă 
mare, luată din corabia care purta drept steag şipul călugăresc. 
Scroafa era o maşină de război minunată, astfel întocmită, încît, 
de pe şoriciul ei, putea să împroaşte jurimprejur ghiulele mari şi 
săgeți de fier cu vîrf oţelit. În burta ei încăpeau, adăpostiţi, pînă 
la două sute de luptători. Era făcută după chipul şi asemănarea 
scroafei din Reole, cu ajutorul căreia cetatea Bergeracului a fost 
smulsă din mîinile englezilor, în anii tineri ai regelui Carol al VII- 
lea. 

lată aici numele vitejilor bucătari, care, după pilda grecilor 
din calul troian, au intrat în pîntecele scroafei: 


Înghitepui Pielescurtă 
Drobdemiel Pîrjoală 
Prăjeală Piuliţă 
Maţumplut ; Oalăplină 
Jumară Tigaie 
Capdebou Saramură 
Falcăprăjită Limbădulce 
Ceapărasă Ficăţel 
Pipăruş Frigăruie 
Zeamălungă Cleştenvînt 


(Aceşti bucătari de neam mare aveau drept stemă a lor: un 
cîmp de guri căscate, frigărui cu slănină printre ele şi o pulpă de 
căprioară aplecată spre stînga.) Mai erau: 

Slăninăfriptă Taieslănină 


Slăninăprăjită Roadeslănină 


Slăninăarsă Pişcăslânină 
Slăninărîncedă Inghiteslănină 
Slăninăsărată Şoricideslănină 


(Zeamălungă era de felul lui din Rambouillet. Pe marele 
meşter de ciorbe îl chema de acasă numai: Zeamă, dar i s-a zis 
Zeamălungă pentru a-l deosebi de ceilalţi fraţi ai săi: 


Zeamăchioară Zeamădulce 
Zeamăacră Zeamădeasă 
Zeamăgoală Zeamăgrasă 
Nume necunoscute printre evrei şi arabi. Pe alţii îi chema: 
Fudulie Lingeblide 
Varzăcreaţă Burtăplină 
Crăticioară Bagănoală 
Dovlecel Polonic 
Piîinişoară Străchinel 
Lingurică Curcăbeată 
Maţesparte Bobcernut 
Fripturică Giîtuscat 
Crapumplut Ciorbărece 
Sfarmăoase Invîrtefrigare 


Apoi: Suflănfoc, luat din bucătăriile nobilului cardinal Le 
Veneur; Gălbenuş (din Mayonne) care a închegat cel dintii 
maioneza; şi Borcănel, născocitorul sosului cu muştar (foarte 
potrivit şi foarte sănătos pentru spinarea de iepure la frigare, 
rața la tavă, ouăle răscoapte, peştele afumat, purcelul de lapte 
şi alte multe feluri de bucate). 

Toţi aceşti vrednici şi veseli bucătari au intrat în pîntecele 
scroafei împreună cu alţii. Fratele loan şi-a făcut loc cel din 
urmă, purtînd în mînă paloşul şi trăgînd după el porţile ferecate, 
care aveau încuietori cu arcuri. 


CAPITOLUL XLI 
Cum a rupt Pantagruel picioarele scrumbiilor 


În vremea aceasta scrumbiile se apropiaseră atît de mult, 
încît Pantagruel le vedea cum îşi mişcau braţele şi cum 
începuseră să se strecoare pe sub frunzişul pădurii. Atunci l-a 
trimis pe Gimnast să le întrebe ce ginduri aveau şi ce pricină de 
ceartă născociseră, ca să ridice armele din senin împotriva unor 


vechi prieteni, care nu le adusese nicicînd vreo vătămare? 

Gimnast a ieşit în întîmpinarea primelor rînduri, a făcut o 
adîncă plecăciune şi a strigat cît a putut de tare: 

- De-ai voştri, de-ai voştri, de-ai voştri! Toţi sîntem de-ai 
voştri şi la porunca voastră ! Noi ţinem toţi cu vechiul vostru 
prieten Lăsatul secului! (Unii mi-au povestit mai tirziu, că n-a 
spus Lăsatul secului, ci Salata lacului.) Oricum ar fi fost, la acest 
cuvînt, un caltaboş voinic şi ţifnos a ieşit din rînduri şi a încercat 
să-l apuce de git. 

- Blestematule ! a strigat Gimnast. Vrei să intri în mine? 
Aşteaptă mai întîi să te fac bucăţi! 

Scoţind din teacă pe Pupămăncur (aşa îşi botezase sabia) 
Gimnast a tăiat caltaboşul în două cît ai zice: peşte ! Doamne, 
gras mai era ! Avea cel puţin două degete de slănină pe burtă! 
Mi-am adus aminte de taurull din Berna, care a fost ucis în 
lupta de la Marignan, unde au fost înfrînţi elveţienii. Văzînd 
caltaboşul lor spintecat, scrumbiile au sărit asupra lui Gimnast şi 
l-ar fi făcut tocătură, dacă nu-i sărea în ajutor Pantagruel cu 
oamenii lui. Căpitanul Frîngecîrnat tăia la cîrnaţi de mama 
focului. Căpitanul Taiepeşte a dat iama prin scrumbii. Pantagruel 
le prindea de nas şi le rupea tiîrtiţa. Fratele loan rămăsese 
ascuns în pîntecele scroafei şi urmărea mişcările duşmanului. 
Văzînd că un şir de cîrnaţi care stăteau la pîndă ieşiseră din 
pădure şi tăbăriseră asupra lui Pantagruel, a deschis uşile 
scroafei, şi în fruntea vitejilor săi ostaşi s-a repezit la luptă. Unii 
erau înarmaţi cu frigări de fier, alţii cu grătare, cu pirostrii, cu 
făraşuri, cu vătraiuri, cu mături, cu piuliţe, cu căldări, cu satîruri, 
cu frigărui, în cea mai deplină rînduială (ca tilharii care dau foc 
la case) şi strigau toţi deodată cu glas înfricoşat: „Nabuzardan! 
Nabuzardan! Nabuzardan!" Într-un iureş cumplit s-au năpustit 
asupra cîrnaţilor, trecînd ca un tăvălug peste caltaboşi. 

Scrumbiile, în faţa noului val de duşmani, au luat-o la goană, 
cu sufletul la gură, ca şi cînd ar fi văzut pe dracul. Fratele loan le 
turtea cu paloşul ca pe muşte. Bucătarii le spintecau pe capete. 
Ce jale şi ce prăpăd ! Tot cîmpul era semănat cu scrumbii 
moarte ori spintecate. Povestea spune că, dacă nu s-ar fi coborit 
asupra lor, ocrotitoare, mîna lui Dumnezeu, neamul scrumbiilor 
s-ar fi stins pentru totdeauna în acel măcel dezlănţuit de 
bucătari. S-a întîmplat însă o minune. Puteţi să credeţi sau să nu 
credeţi. lată! 


S-a ridicat în zbor dinspre miazănoapte un porc cu coada 
scurtă, gras pe burtă, rotund ca o turtă, purtat prin văzduh 
peste pămînt de aripi uriaşe, ca ale morilor de vînt. Avea părul 
roşu ca penele fenicopterelor, cărora în Languedoc li se spune 
flamanzi. Avea ochii de jăratic, ca nişte rubine aprinse, urechile 
verzi ca smaraldul, dinţii galbeni ca topazele, coada neagră ca 
marmura de Lucullus, picioarele albe şi străvezii ca diamantul, 
semăniînd cu labele de giscă ale reginei Pedauque din Toulouse. 
La git purta un colan de aur, avind de jur împrejur scrise o 
seamă de cuvinte cu buchi greceşti, dintre care n-am putut 
desluşi decît: „Porcul vestitor al Minervei". 


1 Se numea taur trîimbiţaşul care, suflînd în corn, dădea 
semnalul de luptă. 


Vremea era limpede şi liniştită, dar la ivirea acestei fiare s-a 
pornit în stînga noastră un tunet atît de puternic, încît toţi am 
rămas înmărmuriţi. Scrumbiile, zărind arătarea, au azvinlit 
armele la pămînt şi au căzut toate în genunchi, cu mîinile 
împreunate, fără să spună un cuvint, ca şi cum i s-ar fi rugat. 

Fratele loan, cu bucătarii lui, lovea înainte în scrumbii şi le 
lua în frigare. Dar la o poruncă a lui Pantagruel, goarnele au 
sunat încetarea luptei şi măcelul s-a oprit. Fiara din văzduh a 
mai zburat de cîteva ori între cele două tabere, a aruncat la 
pămînt douăzeci şi şapte de lăzi cu lămii, apoi s-a făcut 
nevăzută, strigînd într-una: „Lăsatul de sec ! Lăsatul de sec! 
Lăsatul de sec!" 


CAPITOLUL XLII 
Cum a căzut Pantagruel la înţelegere cu Nifleset, regina 
scrumbiilor 


Fiara zburătoare nu s-a mai zărit, iar cele două oşti au rămas 
nemişcate, într-o tăcere deplină. Pantagruel a cerut să stea de 
vorbă cu regina scrumbiilor, doamna Nifleset1, care rămăsese în 
caleaşca ei, pe locul unde erau adunate steagurile. Răspunsul ei 
a fost mulţumitor. Regina a coborit din caleaşca şi s-a înclinat 
înaintea lui Pantagruel cu o uşoară mlădiere a trupului, mărtu- 
risindu-se bucuroasă de această întîlnire. Pantagruel i s-a plins, 
că fără nici o pricină s-a văzut nevoit să poarte un război pe 


care nu-l dorise. Doamna Nifleset şi-a cerut iertare, arătînd că 
lupta pornise de la o greşeală a iscoadelor ei, care au venit să-i 
dea de veste că Postul cel Mare a coborit pe țărm şi s-a apucat 
să cerceteze udul balenelor. L-a rugat încă o dată să se 
înduplece şi să-i ierte jignirea ce suferise, încredinţindu-l că 
scrumbiile nu sînt în stare să poarte ură, iar în burta lor poartă 
mai multe icre decit fiere. Ca o dovadă de prietenie, s-a legat ca 
atit ea, cît şi celelalte Niflesiţele care îi vor urma să-i închine 
tara, lui şi urmaşilor lui, ascultîndu-l cu supunere totdeauna şi 
întru toate, prietenii lui fiind şi prietenii ei, duşmanii de-asemeni; 
ca o dovadă de recunoştinţă a făgăduit să-i trimită plocon în fie- 
care an şaptezeci de mii de scrumbii albastre, pentru a sluji la 
începutul mesei timp de şase luni. 

Regina s-a ţinut de cuvînt: chiar a doua zi tînăra Nifleset 
moştenitoarea ostrovului şi fiica reginei a pornit să ducă marelui 
Gargantua scrumbiile pomenite mai sus. 


1 Cuviînt ebraic, desemnind o anume parte a trupului. 


Gargantua le-a trimis în dar regelui din Paris; nu ştiu însă de 
ce, din pricina schimbării aerului sau a lipsei de untdelemn, 
scrumbiile au pierit aproape toate. La porunca regelui, au fost 
înmormiîntate una lîngă alta într-un loc al Parisului, care se 
cheamă şi astăzi Uliţa Scrumbiilor. Doamnele de la curte au luat 
sub ocrotirea lor pe tinăra Nifleset,care, scăpînd cu viaţă, fusese 
găzduită la curte cu toată cinstea cuvenită. S-a măritat cu un 
şalău frumos şi de neam bun, cu care a avut, din mila Domnului, 
o puzderie de urmaşi. 

Pantagruel a mulţumit frumos reginei scrumbiilor şi i-a dăruit 
un cuţitaş de mare preţ; apoi a întrebat-o, ce-a însemnat acel 
balaur înaripat, care s-a arătat în văzduh? Ea a răspuns, că era o 
întrupare a Lăsatului de sec, zeul lor ocrotitor la vreme de 
război, întemeietorul şi strămoşul întregului neam al scrumbiilor. 
Se arată în chip de porc, fiindcă grăsimea scrumbiilor de la el se 
trage. Pantagruel a vrut apoi să ştie de ce a aruncat pe pămînt 
atitea lăzi de lămii, la care regina a răspuns că lămiile erau 
sfîntul Graal al lor şi adevărată mană cerească. Punînd numai 
cîteva picături pe-o scrumbie spintecată, se înzdrăvenea dacă 
era numai crestată, şi învia dacă era moartă. 

Pantagruel şi-a luat rămas-bun de la regină şi s-a întors la 


corabie, urmat de toţi ceilalţi soţi de luptă, cu armele şi cu 
scroafa lor. 


CAPITOLUL XLIII 
Cum a ajuns Pantagruel în ostrovul Ruah1 


După două zile de cale am ajuns la ostrovul Ruah. Jur pe 
cloşca cu pui de pe cer că obiceiurile poporului din acea ţară 
erau mai ciudate decit aş putea să vă spun în cuvinte. 

Oamenii aceştia trăiesc cu vînt. Nu beau şi nu mănîncă decit 
vînt. Casa lor e o vîrtelniţă. În grădina lor nu seamănă decît 
două-trei soiuri de păpădie, plivind cu mare grijă izmă creaţă şi 
alte ierburi care se folosesc împotriva vînturilor. Poporul de jos 
îşi potoleşte foamea făcîndu-şi vînt cu evantaie de hirtie, de 
pînză sau de pene, după putinţa fiecăruia. Cei bogaţi se hrănesc 
din belşug cu mori de vînt. Se ospătează ca la nuntă, şi, mîncînd 
pe săturate, vorbesc între ei despre gustul, bunătatea şi felul 
deosebit al vînturilor, aşa cum dumneavoastră, băutori 
pricepuţi, judecaţi vinurile şi ţineţi sfat despre însuşirile lor. 

Unii ridicau în slavă sirocul, alţii băltăreţul; unii lăudau 
crivățul, alţii zefirul, unii mistralul, alţii taifunul şi aşa mai 
departe. Îndrăgostiţii îşi făceau vînt cu cămăşile. 


1 Cuvint ebraic, care înseamnă: vînt. 


Bolnavii înghiţeau vîntul în hapuri, cum se iau şi pe la noi 
unele leacuri. 

- Ah, îmi spunea unul din ei, umflat în foaie, dacă aş putea să 
fac rost de-o băşică bună plină cu mistral! învățatul doftor 
Scurron, care a călătorit o dată prin ţara Languedocului, ne 
povestea că acest vînt suflă uneori cu atita putere, încît 
răstoarnă o căruţă încărcată. Ce bine le-ar prinde o copaie cu 
vînt picioarelor mele bolnave! 

- Ar fi mai bună, a spus Panurge, o vadră de vin de 
Marivaulx-Chanteperdrix sau Frontignan! 

Am văzut apoi un bărbat, destul de chipeş şi cu pîntecele 
dolofan, care, cuprins de-o cumplită mînie, bătea de mama 
focului, cu papucul, pe un trepăduş de-al lui, gras şi rotofei de 
altminteri ca şi el. Necunoscînd pricina supărării lui, mi-am 
închipuit că în ţara aceea, după sfatul doftorilor şi pentru buna 


îngrijire a sănătăţii, stăpînii la necaz îşi băteau slugile; iar slugile 
mîncau bătaie ca să se îngraşe. Am aflat însă că acel trepăduş 
ticălos îi furase o aripă de vînt uscat, pe care o pusese cu grijă 
la păstrare pentru la iarnă. 

Nimeni nu scuipă, nu varsă, nu-şi lasă udul şi nu-şi deşartă 
maţul pe-acel ostrov; în schimb toţi se piîrţiie şi trag vinturi, pe 
întrecute! Ei pătimesc de toate acele boli, care, după cum arată 
Hipocrate, în Flatibus, sînt pricinuite de oprirea vînturilor. O a 
mai obişnuită şi mai răspîndită e pînte-căraia, pe care o 
tămăduiesc cu pahare la şezut, uşurindu-şi foalele. Toţi mor de 
dropică: bărbaţii pîrţiindu-se, femeile dezumflîndu-se. Sufletul 
lor pleacă în veşnicie pe uşa din dos. 

Plimbîndu-ne de-a lungul ostrovului, am întîlnit trei zvîntaţi 
plecaţi să privească zborul sitarilor, care trăiesc în mare număr 
pe aceste meleaguri şi se hrănesc de-asemeni cu vînt. Am băgat 
de seamă că, aşa după cum dumneavoastră, băutorii de vin, 
porniţi peste coclauri cu şipuri şi butelci în buzunar, aceia purtau 
toţi la cingătoare cite o pereche de foaie. Dacă se întîmpla să nu 
mai bată vintul, scoteau foalele de la briu şi, suflînd cu ele, se 
mai întăreau cu un pic de adiere. (După cum ştiţi prea bine, 
mişcarea aerului se numeşte vînt.) 

lar pe cînd ne pregăteam de plecare, ne-a venit din partea 
regelui porunca sa nu luăm cu noi pe corabie nici un bărbat şi 
nici o femeie din partea locului, fiindcă nu ştiu care din ei 
şterpelise măriei-sale o putină plină cu ultimele resturi din 
faimosul vînt pe care harnicul suflător Eol îl dăruise odinioară lui 
Ulise, să-i poarte pînzele pe vreme liniştită. El păstra cu sfinţenie 
acea putină de vint, ca pe-un potir făcător de minuni, mulţumită 
căruia tămăduise multe boli grele, lăsînd să treacă prin vrană o 
undă uşoară, ca un pirţ de fată mare, sau, cum spun 
călugărițele, un suspin. 


CAPITOLUL XLIV 
Cum ploaia mică goneşte vintul mare 


Pantagruel a găsit cuvinte de laudă pentru felul de-a trăi al 
acestor oameni, iar cîrmuitorului lor, Hypenemian (adică plin de 
vînt), i-a spus: 

- Dacă aţi găsi drept înțelepte cuvintele lui Epicur, care 
spune că nu munca grea, ci plăcerile uşoare dau fericirea 


deplină, vă socotesc eu însumi ca pe nişte făpturi fericite; căci 
fiinţa voastră, hrănindu-se cu vînt, nu vă cere nici o trudă sau 
prea puţină: e de ajuns să suflaţi. 

- E adevărat, a răspuns stăpinul ostrovului, dar în viaţa 
noastră pieritoare nimic nu e desăvirşit. Adesea cînd ne aşezăm 
la masă, ospătindu-ne din belşug, după obiceiul părinţilor noştri, 
cu o aripă de vînt, dulce şi săţioasă ca mana cerească, începe să 
cadă ca din senin o ploaie uşoară şi-o goneşte. Ospăţul se 
sfirşeşte, cînd nu mai sînt bucate ! 

- Aceasta îmi aduce aminte, a spus Panurge, de povestea lui 
Jenin din Quingquenain, care, stropind cu puţin ud pe nevastă-sa, 
a oprit vîntul rău-mirositor care ieşea din ea. Am ticluit cîndva 
un dizen frumuşel despre această întîmplare: 

Jenin, gustînd o dată din vinul lui molan 

Care-ncepuse parcă pe drojdie să fiarbă, 

l-a spus femeii sale să coacă un bostan, 

să curgă tulburelul mai bine pe sub barbă. 

Apoi sfîrşind ospăţul, s-au tolănit în iarbă, 

Dar n-a putut sărmanul Jenin să aţipească: 

Femeia lui, din goarnă, sufla fără-ncetare! 

Atunci el a stropit puţin, s-o potolească. 

Ea s-a oprit, căci spune o vorbă bătrinească, 

Precum că ploaie mică goneşte vintul mare. 

- Mai avem în fiecare an o pacoste care ne loveşte, a spus 
stăpînul ostrovului. Se află în ostrovul Tohu un uriaş numit 
Branghinarilă, care vine la noi primăvara să-şi curețe maţele. 
Prăpădeşte morile de vint, pe care le înghite ca pe nişte hapuri. 
li plac la nebunie cimpoaiele şi le soarbe cu lingura mare, 
lăsîndu-ne să postim de trei, patru ori pe an, fără slujbe, 
rugăciuni ori denii. 

- Şi nu vă puteţi apăra? a întrebat Pantagruel. 

- Urmînd sfatul doftorilor noştri pricepuţi în boalele 
pîntecelui, am ascuns în fiecare moară găini şi cocoşi o mulţime. 
Întîia oară cînd i-a înghiţit era să moară. Cocoşii îi cîntau în burtă 
şi băteau din aripi, cutremurîndu-i inima şi îngreţoşiîndu-l atît de 
amarnic, ca şi cum ar fi înghiţit un şarpe. 

- Asemănarea nu mi se pare tocmai potrivită, a spus fratele 
loan, căci, după cum am auzit, şarpele care îţi alunecă pe git şi 
ajunge în stomac nu-ţi pricinuieşte nici o supărare, iar dacă te 
aşezi cu picioarele în sus şi duci la gură o strachină cu lapte, 


şarpele, adulmecînd mirosul, iese la lumină. 

- Aşa ai auzit, a spus Pantagruel, dar nimeni pînă astăzi n-a 
văzut şi nici n-a citit în cărţi că un asemenea leac e cu putinţă. 
Hipocrat scrie că în vremea lui a aflat o dată despre o asemenea 
întîmplare, dar omul a murit numaidecit, în chinuri şi zvîrcoliri 
cumplite. 

- Nu numai atit, a vorbit mai departe stăpînul insulei. Vulpile 
îi intrau pe git şi fugeau după găini; uriaşul leşina în fiecare 
clipă, pînă cînd, folosind leacul unui solomonar, a început să 
verse vulpile şi să se uşureze. Acum a găsit un alt leac. Işi face 
un clistir cu zeamă de grîu şi de mei fiert, ademenind găinile să 
iasă. Dacă amestecă în el ficat de giscă, atrage vulpile. Mai 
înghite el şi nişte hapuri, făcute din tocătură de ogari şi cîini 
ciobăneşti. Puteţi să vă închipuiţi cît sîntem de amăriţi! 

- Să nu mai aveţi teamă de-aici încolo, oameni buni, le-a 
spus Pantagruel. Uriaşul Branghinarilă, căpcăunul morilor de 
vînt, a răposat, pot să v-o spun. A murit sugrumat şi înăbuşit, 
mîncînd, la gura cuptorului, o lingură de unt proaspăt, după 
sfatul doftorilor. 


CAPITOLUL XLV 
Cum a ajuns Pantagruel la ostrovul Smochiniţilor 


A doua zi de dimineaţă am întîlnit în cale ostrovul 
Smochiniţilor, nişte oameni care fuseseră o dată bogaţi şi fericiţi 
- pe-atunci li se spunea „voinicii"1. 

Acum sînt săraci, prăpădiţi şi supuşi papimanilor2. lată cum 
s-a întîmplat: 

Într-o zi de sărbătoare, al cărei hram se ţinea în fiecare an, 
primarul voinicilor, cu ceilalţi sfetnici ai oraşului şi cîţiva învăţaţi 
mai de seamă, s-au dus să vadă cum petrec papimanii de pe 
ostrovul vecin. Unul dintre ei, zărind chipul zugrăvit al papei, 
cum era obiceiul să fie arătat poporului în zilele de sărbătoare, 
s-a strimbat, smochinindu-şi obrazul în nasul lui, ceea ce pentru 
papimani era semn de batjocură şi deridere. 


1 Poreclă dată de Rabelais protestanților. 
2 Poreclă dată de Rabelais catolicilor, „maniaci adepţi ai 
papei". 


Pentru a răzbuna această jignire, cîteva zile mai tirziu 
papimanii au pus mîna pe arme şi au tăbărit, fără veste asupra 
voinicilor, au jefuit şi au prădat ostrovul, trecînd prin sabie tot ce 
purta barbă. N-au cruțat decit pe femei şi pe flăcăi, dar numai 
dacă se vor supune aceleiaşi încercări ruşinoase, la care 
Frederic Barbăroşie i-a silit odinioară pe milanezi. 

În lipsa lui, milanezii se răzvrătiseră şi izgoniseră din cetate 
pe nevastă-sa, împărăteasa, suind-o în bătaie de joc pe-o catircă 
bătrînă, numită Thacor, călare cu dosul spre capul catiîrcei şi cu 
faţa spre coadă. Întorcîndu-se în Milan, Frederic a pus mîna pe ei 
şi i-a închis pe toţi, iar după îndelungate căutări a dat de urma 
acelei catirce, Thacor. La porunca lui s-a adunat în mijlocul 
tirgului cel mare al oraşului tot poporul, dimpreună cu cei 
osîndiţi; apoi călăul, înfigînd o smochină în despicătura 
ruşinoasă a catircei, a vestit cu glas de trimbiţi că oricine vrea 
să scape de moarte va trebui să scoată în văzul tuturor 
smochina cu dinţii şi s-o bage la loc tot astfel, fără ajutorul 
miîinilor. Cei care nu se vor supune vor fi strînşi de git pe loc sau 
spînzuraţi. Unii au fost cuprinși de atita scîrbă şi ruşine, încît au 
primit mai bine moartea decit să îndeplinească scîrnava 
poruncă; aceştia au sfîrşit în ştreang. La alţii frica de moarte a 
fost mai tare decit ruşinea. După ce trăgeau smochina cu toţi 
dinţii, o arătau călăului s-o vadă, zicînd: Ecco lo fico!1 Aceeaşi 
înjosire a mîntuit viaţa unora dintre voinicii care nu fuseseră 
tăiaţi de sabie. Au ajuns robii şi şerbii papimanilor, iar numele 
de smochiniţi li s-a dat fiindcă îndrăzniseră să se strimbe 
dinaintea chipului papei! De atunci, sărmanii oameni n-au avut 
decît necazuri şi pagube. l-a bătut grindina, i-au biîntuit furtunile 
şi au suferit de foame, loviți de toate nenorocirile, ca o veşnică 
pedeapsă pentru păcatul strămoşilor lor. 

Am intrat într-o bisericuţă de pe malul mării; era dărăpănată, 
jalnică şi, asemeni bisericii sfîntului Petru din Roma, fără 
acoperămînt. Am zărit în agheasmatar, cufundat în apă pînă în 
git ca o rață, un bărbat cu mai multe pelerine pe el. In jurul lui 
stăteau trei preoţi cu faţa rasă şi tunşi în creştetul capului, care 
citeau dintr-o carte de rugăciuni, să gonească pe diavol. Lui 
Pantagruel i s-a părut priveliştea ciudată şi a întrebat ce fel de 
comedie se juca acolo? lată ce-a aflat. Cu trei ani mai înainte 
bîntuise pe acel ostrov o ciumă atit de cumplită, încît jumătate 
din ţară rămăsese pustie, iar pămînturile fără stăpîn. Se stinsese 


acum molima, şi acest om ascuns în agheasmatar, îşi lucra cu 
osîrdie ogorul lui rodnic pe care semăna grîu. Un drăcuşor 
împieliţat, care nu se pricepea să tune şi să fulgere decit asupra 
verzelor, şi care, pe deasupra, nici carte nu învățase, a primit de 
la Lucifer învoirea de a veni pe ostrovul Smochiniţilor să se 
odihnească şi să petreacă, aşa cum făceau toţi ceilalţi draci, 
primiţi cu prietenie de femeile şi de bărbaţii din partea locului. 


1 lacă smochina ! 


Întîlnindu-l pe cîmp, drăcuşorul l-a întrebat pe plugar, cu ce 
se îndeletniceşte? Bietul om i-a spus că seamănă griu, ca să 
aibă ce mînca la anul. 

- Bine, i-a spus diavolul cel mic, dar cîmpul nu-i al tău. E al 
meu, fiindcă din ziua cînd aţi batjocorit chipul papei, această 
tară ne-a fost dată nouă în deplină stăpinire. E adevărat, că eu 
unul nu mă pricep să semăn grîu; de aceea îţi las ţie ogorul, dar 
numai dacă te învoieşti să împărţim cîştigul amîndoi. 

- Mă învoiesc, i-a răspuns plugarul. 

- Adică, uite cum: vom despărţi rodul în două, a spus dracul 
cel mic. Unul va lua ce-a rămas în pămînt, celălalt ce-a crescut 
deasupra. Alegerea mi se cuvine mie, fiindcă eu sînt diavol de 
spiţă veche şi aleasă, pe cînd tu eşti un mirlan. Aşadar, să ştii de 
pe acum că partea mea va fi cea din pămînt; tu vei primi pe cea 
de deasupra. Cînd va fi culesul? 

- La jumătatea lui cuptor, a răspuns plugarul. 

- Voi avea grijă să fiu de faţă, a spus drăcuşorul. Tu vezi-ţi de 
treabă şi munceşte înainte, mirlane, munceşte ! Mă duc acum 
să ispitesc cu dulcele păcat al desfrînării pe cuvioasele măicuţe 
de la mănăstirea sfintelor Vînturi, pe habotnici şi pe vreo cîţiva 
călugări. Nu mă îndoiesc de buna lor primire. Ne vom socoti 
amindoi la întoarcere. 


CAPITOLUL XLVI 
Cum a fost păcălit diavolul cel mic de plugarul smochinit 


La mijlocul lunii iulie, diavolul cel mic s-a înfăţişat la locul 
ştiut, însoţit de un pilc de drăcuşori din stranele iadului. Întîlnind 
pe plugar i-a spus: 

- Ei, mîrlanule, purtatu-te-ai bine de cînd nune-am văzut? A 


sosit vremea să facem împărţeala. 

- E drept, a răspuns plugarul. 

Plugarul cu oamenii lui au secerat spicele de grîu; drăcuşorii 
smulgeau din pămînt paiele rămase pe mirişte. Plugarul a dus 
griîul la arie, l-a treierat, l-a pus în saci şi l-a cărat la tîrg. 
Drăcuşorii, socotind că fac la fel, s-au aşezat în obor alături de 
plugar, să-şi vîndă şi ei paiele. Plugarul a dat grîul lui pe preţ 
bun, iar cu banii primiţi şi-a umplut vechea pungă ce-o purta la 
brîu. Drăcuşorii au rămas cu paiele nevindute, alegîndu-se pe 
deasupra cu batjocura ţăranilor, care rideau de ei în mijlocul 
oborului. 

După ce s-a spart tîrgul, diavolul cel mic a spus plugarului: 

- Mîrlanule, m-ai înşelat de data aceasta, dar a doua oară n- 
ai să mă mai păcăleşti. 

- Domnişorule drac, cum aş fi putut să te înşel, cînd 
dumneata singur ai hotărît partea care ţi se cuvine? E adevărat, 
că ţi-a fost în gînd să mă tragi pe sfoară, creziînd că pentru mine 
nu va răsări nimic din pămînt, iar ţie îţi vor rămîne boabele pe 
care tot eu le-am semănat. Voiai să ispiteşti cu ele pe cei 
nevoiaşi, pe popi şi pezgirciţi, ademenindu-i în capcanele tale ! 
Eşti cam prea tinerel pentru un asemenea meşteşug. Sămiînţa 
pe care am azvirlit-o în pămînt a putrezit, dar din inima ei au 
răsărit grăunţele noi, pe care ai văzut că le-am cules. Tu ai ales 
ce-a fost mai rău, pentru că eşti blestemat de cuvîntul 
Evangheliei. 

- Să sfirşim vorba, a spus puiul de drac. Ce vei semăna la 
anul pe moşia noastră? 

- Pentru a scoate un cîştig mai bun, m-am gindit să semăn 
sfeclă. 

- Foarte bine, a răspuns drăcuşorul, eşti un mirlan de 
ispravă. Seamănă sfeclă multă, iar eu voi avea grijă s-o păzesc 
de furtuni şi de grindină. Dar, să ne înţelegem. Eu voi culege ce 
creşte deasupra; partea ta va fi ce rămîne în pămînt. Munceşte, 
mîrlane, munceşte ! Mă duc să ispitesc pe eretici; sînt suflete 
dornice de prăjeală. Pe măria-sa Lucifer îl cam doare burta: o să- 
i prindă bine o zeamă caldă. 

Venind din nou timpul culesului, puiul de diavol s-a înfăţişat 
însoţit de-o altă ceată de drăcuşori de-acasă. A chemat la 
împărţeală pe plugar, iar el s-a apucat să taie şi să culeagă 
frunzele de sfeclă. În urma lui, plugarul cu oamenii lui au săpat 


pămîntul, au scos sfeclele una cîte una şi le-au pus în saci. Apoi 
au plecat amindoi la tîrg. 

Plugarul şi-a dat sfeclele pe preţ bun. Diavolul cel mic n-a 
vîndut nimic şi a rămas de rîsul tirgului. 

- Văd, mirlane, că m-ai înşelat şi a doua oară, a spus 
drăcuşorul. Desfacem învoiala şi vom vedea al cui va fi 
pămîntul. Ne vom lupta cu ghearele, şi care din noi va birui, va 
rămîne stăpiîn pe toată holda. Mă întorc peste o săptămînă. 
Pregăteşte-ţi pielea, mirlane, că ai să vezi pe dracul! Acum mă 
duc să ispitesc pe nişte împricinaţi cîrcotaşi, măsluitori de 
pricini, notari scamatori şi advocaţi hoţomani, care mi-au trimis 
vorbă că mă aşteaptă cu braţele deschise. Sînt oamenii mei. 
Cum Lucifer nu mistuie uşor sufletele lor, mai ales cînd nu sînt 
îndeajuns de sărate, le trimite de obicei la bucătărie dracilor 
spălători de vase. 

Am auzit spunîndu-se între oameni, că Lucifer mănîncă 
dimineaţa şcolari, la prînz advocati, la urmă podgoreni, la cină 
negustori şi înainte de culcare vistiernici; cît despre popi, 
aceştia nu lipsesc niciodată de la masa lui. E cît se poate de 
adevărat. Domnul Lucifer gustă cîţiva popi la începutul fiecărei 
mese, iar dimineaţa ia totdeauna o tocăniţă de şcolari. Dar vai! 
nu ştiu pentru care nefericită pricină şcolarii au început să 
înveţe din Evanghelie şi nu putem să mai prindem nici unul. 
Cred că dacă popii nu ne vor ajuta, smulgînd prin ameninţări, 
prin silă şi prin ardere pe sfîntul Pavel din mîinile lor, nu vom 
avea multă vreme ce ronţăi. La prînz mănîncă advocaţi coţcari şi 
jefuitori de săraci, din care totdeauna găseşte cît îi place. Dar ți- 
e lehamite să te hrăneşti numai cu piine ! Ne spunea o dată, în 
plin sinod, că s-ar înfrupta bucuros din sufletul unui fariseu care 
a uitat într-o zi să se roage. Ne-a făgăduit răsplată bună şi 
simbrie îndoită, dacă îi vom aduce în dinţi unul din aceştia. Am 
căutat şi am răscolit peste tot, dar degeaba. Ei sînt de-altminteri 
atit de vicleni, încît toate doamnele fac danii pentru mănăstirea 
lor. Domnul Lucifer mănîncă la cină cu nespusă plăcere 
cămătari, spiţeri, plăsmuitori de bani răi şi negustori de marfă 
stricată. Dacă se simte în voia lui, seara, înainte de culcare, 
gustă dintr-un pivnicer, care, după ce-a băut vinul stăpînului, 
umple butoiul cu apă de ploaie. Dă-i zor, mirlane, dă-i zor! Mă 
duc să ispitesc pe seminariştii din Trebizunda, să-şi părăsească 
părinţii, să se despartă de orice legătură obştească, să nu se 


mai supună poruncilor regelui, să trăiască în libertate sub 
pămînt, să privească lumea cu dispreţ, să-şi bată joc de toţi, şi, 
îmbrăcînd haina veselă a nevinovăţiei, să se preschimbe toţi în 
gingaşi călugări-cerşetori. 


CAPITOLUL XLVII 
Cum a fost păcălit diavolul de 'o bătriînă smochinită 


Plugarul s-a întors acasă trist şi gînditor. Femeia lui, văzîndu- 
| astfel, şi-a închipuit că i-a furat cineva banii la tîrg. Aflînd însă 
pricina supărării lui şi zărindu-i la brîu punga doldora de bani, l-a 
îmbărbătat cu blîndeţe, liniştindu-l că nu va păţi nimic. L-a rugat 
să se bizuie pe ea, căci va găsi un mijloc să-l scape din 
încurcătură. 

- Oricum ar fi, eu la cea dintîi zgîrietură mă dau bătut şi îi 
las pămîntul. 

- Nu, nu, a spus femeia, încrede-te în mine şi du-te de te 
culcă. Lasă-mă să-l surchidesc cum ştiu eu. Spuneai că e un pui 
de drac nătăfleţ; am să-l fac să se lase păgubaş, iar pămîntul ne 
va rămîne nouă. Dacă ar fi un diavol bătrîn, aş mai sta pe 
gînduri. 

Noi coborisem pe ostrov tocmai în ziua hotărită pentru 
încăierare. Dis-de-dimineaţă, plugarul s-a spovedit ca un bun 
credincios şi, după sfatul sfinţiei-sale, s-a ascuns în 
agheasmatar, aşa cum l-am văzut. Pe cînd ascultam povestea 
de mai sus, a ajuns la noi vestea că baba păcălise pe drăcuşor şi 
dobîndise pămîntul în felul următor. 

Puiul de drac a bătut la uşa plugarului, strigînd: 

- Ei, mîrlane, mîrlane ! Ţi-ai ascuţit ghearele? 

Intrînd pe uşă sprinten şi bătăios, dracul a băgat de seamă 
că plugarul lipseşte de acasă şi a văzut-o pe nevastă-se trîntită 
la pămînt, bocind şi văitîndu-se. 

- Ce înseamnă asta? Unde-i mîrlanul? Ce mai aşteaptă? 

- Of ! a început să se vaite baba. Ticălosul! Tilharul! 
Ucigaşul! M-a schingiuit! M-a dat gata ! M-a omorit! 

- Cum aşa? a întrebat diavolul. Am să-l jupoi! Aşteaptă 
puţin ! 

- Vai! plingea baba, e un călău, un zbir, un zgîrie-draci! Mi-a 
spus că trebuie să se lupte azi în gheare cu dumneata, şi, ca să- 
şi încerce unghiile dacă sînt ascuţite, m-a atins cu degetul cel 


mic, aici între picioare...M-a prăpădit! S-a sfîrşit cu viaţa mea, n- 
o să mă mai vindec niciodată, ia te uită ! Acum, ca şi cînd nu i-ar 
fi fost de ajuns, a plecat la potcovar să-i mai ascută vîrful 
unghiilor! Eşti pierdut, domnişorule drac, şterge-o cît mai e 
vreme, că te face ferfeniţă ! Pleacă, te rog... 

Zicînd acestea s-a dezgolit pînă la bărbie, ca mamele din 
Persia de altădată în faţa fiilor care fugeau de luptă, arătindu-şi 
ce nu se spune. 

Diavolul, la gîndul că ar putea s-o păţească la fel, s-a pornit 
să strige: 

- Mahon ! Demiurg ! Megera ! Alecto ! Persefona ! N-o să 
pună mîna pe mine. Am luat-o din loc. Nu-mi trebuie pămînt! 

Aflînd sfîrşitul poveştii, ne-am întors la corăbiile noastre şi n- 
am mai zăbovit mult pe-acele locuri. Pantagruel, văzînd nevoile 
ţării şi sărăcia oamenilor, a dăruit pentru trunchiul bisericii 
optsprezece mii ducați de aur. 


CAPITOLUL XLVIII 
Cum a ajuns Pantagruel pe ostrovul Papimanilor 


Lăsînd în urmă ţinutul amărit al Smochiniţilor, am mai mers 
o zi întreagă, pe-o vreme plăcută şi senină, cînd am văzut 
ivindu-se în faţa noastră ostrovul Papimanilor. Mai înainte de a fi 
lăsat ancora şi de-a fi legat corăbiile la țărm, ne-am pomenit 
lîngă noi cu o luntre, în care se aflau patru oameni îmbrăcaţi 
felurit. Cel dintii era un călugăr încotoşmănat, fălos şi soios; al 
doilea, un şoimar, cu momeală pe umăr şi mănuşi de zale; al 
treilea, un portărel, ducînd în spinare un sac cu chemări de 
martori, întîmpinări, răspunsuri şi amînări; al patrulea, un 
podgorean din Orleans, cu obiele frumoase de pînză, cu un 
paner în mînă şi cosor la cingătoare. 

Cum s-au apropiat de corabia noastră, au pornit să strige 
cîteşipatru deodată: 

- L-aţi văzut, cinstiţi călători? L-aţi văzut? 

- Pe cine? a întrebat Pantagruel. 

- Pe el! 

- Care el? a întrebat fratele loan. Să fiu al naibii de nu i-oi 
crăpa capul! Fratele loan îşi închipuise că e vorba despre un 
tilhar, un ucigaş sau un eretic. 

- Cum, cinstiţi călători, au întrebat cei patru, nu-l cunoaşteţi 


pe Cel-Fără-Asemănare? 

- Domnilor, a răspuns Epistemon, noi nu pricepem ce voiţi să 
spuneţi. Vă rog să aveţi bunăvoința a ne lamuri despre cine e 
vorba şi vă vom arăta pe faţă tot ce ştim. 

- E cel ce este, au spus cei patru. Nu l-aţi văzut nicicînd? 

- Cel ce este, a răspuns Pantagruel, după învăţătura bisericii 
noastre e Dumnezeu, care cu aceste cuvinte i s-a dezvăluit lui 
Moise. Nu l-am văzut, fireşte, şi nici nu va fi vreodată muritor 
care să-l vadă. 

- Nu vorbim despre Dumnezeul care stăpîneşte în ceruri, au 
răspuns aceia. Noi vorbim despre Dumnezeul care e mai mare 
pe pămînt. Nu l-aţi văzut? 

- Pe cinstea mea, a spus Carpalim, mi se pare că e vorba 
despre papa! _ 

- Da, da, a răspuns Panurge. In ceea ce mă priveşte, eu, 
domnilor, am văzut cu ochii mei vreo trei; dar m-am ales numai 
cu văzutul. 

- Cum aşa? au şi sărit cei patru. Sfintele canoane spun, că în 
viaţă nu poate fi decît unul singur! 

- Vreau să spun că am văzut trei, unul după altul, nu pe toţi 
trei deodată. 

- O, oameni de trei ori fericiţi! Bine aţi venit printre noi! au 
strigat aceia. 

Au îngenuncheat în faţa noastră şi au vrut să ne sărute 
picioarele, ceea ce noi n-am primit, spunîndu-le că nici papa 
însuşi, dacă ar veni să-i cerceteze, n-ar merita atita cinste. 

- Ba da, ba da, au răspuns cei patru; în privinţa aceasta toate 
sînt dinainte hotarite. Îi vom pupa sfîntul-şezut şi tot ce sub 
frunza de viţă se-ascunde, dar trebuie să fie, căci altminteri, 
după canoane, nici papă n-ar fi fost ales. Canoanele spun foarte 
lămurit: „Papei fără fudulii, mitră în cap nu i se va pune". Dacă 
toţi oamenii s-ar naşte fără, nici papă pe lume n-ar mai fi! 

Pantagruel a întrebat pe un vislaş de pe luntre, cine erau cei 
patru? Vislaşul i-a răspuns că ei înfăţişează cele patru stări ale 
ţării, şi a mai adăugat că vom fi bine primiţi şi ospătaţi, întrucît 
am avut fericirea de a-l fi văzut pe papa. Panurge i-a şoptit la 
ureche: 

- Domnul să fie lăudat! Toate vin la rîndul lor pentru cine ştie 
să aştepte. N-am cîştigat nimic cînd l-am văzut pe papa. De data 
aceasta, să fie al dracului, mi se pare că ne vom alege cu ceva 


folos. 

Am coborit pe țărm. Tot poporul, bărbaţi şi femei cu copii în 
braţe, ca într-un alai de sărbătoare, au ieşit întru întimpinarea 
noastră. Cele patru stări vesteau în gura mare: 

- L-au văzut! L-au văzut! L-au văzut! 

Mulțimea a îngenuncheat în calea noastră şi, ridicînd miinile 
împreunate spre cer, striga: 

- O, fericiţi muritori! Prea fericiţi! 

Au strigat astfel vreme de un sfert de ceas. Apoi ne-a ieşit 
înainte mai-marele învăţaţilor lor, cu toţi ceilalţi dascăli şi cu 
şcolarii, care erau purtaţi din urmă cu biciul, cum se obişnuieşte 
pe la noi să fie bătuţi copiii ca să ţină minte de cîte ori e dus la 
spînzurătoare un tîlhar. Pantagruel s-a supărat şi le-a spus: 

- Domnilor, dacă mai biciuiţi copiii, eu plec. 

Mulțimea s-a minunat auzind acel glas răsunător, iar unul 
mic şi cocoşat, cu degete lungi, a întrebat pe mai-marele 
dascălilor: 

- Minunea minunilor! Toţi cîţi îl văd pe papa cresc atit de 
mari ca acest uriaş care ne ameninţă? Ah ! De ce nu-l pot vedea 
şi eu, să ajung la fel? 

Atita larmă au stîrnit strigînd, încît episcopul lor, Homenas, s- 
a grăbit să ne întîmpine la rîndul lui, călare pe-un catir fără friu 
şi înveşmiîntat în verde. Era însoţit de ajutoarele lui, care duceau 
crucea, praporii, steagurile, baldachinul, lumînările şi potirele cu 
agheasmă. S-a repezit şi preasfinţia-sa să ne sărute picioarele, 
spunînd că unul din hipofeţii lor, vînturător şi ticluitor al sfintelor 
canoane, a lăsat scris, că aşa după cum Mesia cel mult aşteptat 
li s-a arătat evreilor, tot astfel papa va cobori într-o zi pe 
ostrovul lor; iar pînă va sosi acel ceas fericit, să întîmpine cu 
cinste şi cu slavă pe toţi cei care îl vor fi văzut la Roma. 

Noi însă l-am rugat foarte frumos să ne scutească. 


CAPITOLUL XLIX 
Cum Homenas, episcopul papimanilor, ne-a lămurit sfintele 
canoane 


Homenas ne-a spus: 

- Sfintele canoane ne îndrumă şi ne poruncesc să ne ducem 
mai întîi la biserică, nu la cîrciumă. lată de ce, pentru a nu călca 
aceste înalte orînduiri, vom merge acum să ne rugăm şi numai 


după aceea ne vom aşeza la masă. 

- Omul lui Dumnezeu, a spus fratele loan, ia-o înainte, noi te 
urmăm. Ne-ai cinstit, ca un bun creştin, cu atît de frumoase 
cuvinte, cum de mult nu ne-a fost dat să auzim. Mi-e inima plină 
de bucurie şi cred că mă voi ospăta cu poftă. E un lucru 
minunat, să-ţi iasă în cale un om al lui Dumnezeu! 

În tinda bisericii am zărit o carte mare, îmbrăcată în aur şi 
încrustată cu felurimi de pietre nestemate: rubine, smaralde, 
diamante şi mărgăritare, cel puţin tot atit de frumoase ca cele 
pe care Octavian August le-a închinat lui Jupiter în Capitoliu. 
Cartea atîrna legată cu două lanţuri grele de aur sub bolta de la 
intrarea bisericii. Am privit-o cu multă încîntare. Pantagruel o 
mînuia şi o răsfoia cu uşurinţă, fiind întocmită parcă pe măsura 
lui. Ne spunea că, atingînd acele pietre preţioase, simţea o 
dulce gidilare în braţe şi o poftă nestăpinită de-a lua la bătaie 
vreo doi-trei paznici, bineînţeles nu din cei tunşi în creştetul 
capului. 

Homenas ne-a vorbit astfel: 

- Odinioară Moise a dat evreilor legea pe care Dumnezeu cu 
mîna lui o scrisese. În oraşul Delfi, pe fruntea templului lui 
Apolo, se găseau aceste cuvinte dumnezeieşti săpate în 
marmură: GNOTHI SE AUTONI. lar după o bucată de timp, o 
mînă cerească a scris dedesubt: „El"2. Chipul Cibelei a coborit 
din cer pe o cîmpie din Frigia, numită Pasimunt. Tot astfel s-a 
strămutat în Tauris chipul Dianei (dacă credeţi ce spune 
Euripide). Flamura sub care regii creştini ai Franţei au pornit la 
luptă împotriva necredincioşilor tot din cer le-a fost trimisă. Pe 
timpul domniei lui Numa Pompiliu, al doilea rege al Romei, din 
cer a căzut scutul cel sfînt, de care a rămas legată soarta cetăţii. 
În cetatea Acropolei, la Atena, a coborit din cerul empireu 
statuia Minervei. Aceste sfinte canoane, pe care le vedeţi aici, 
au fost scrise de mîna unui heruvim. Dumneavoastră, oamenii 
de dincolo de mare, poate că nu credeţi... 

- Nu prea, a răspuns Panurge. 


1 Cunoaşte-te pe tine însuţi (grec). e Tu eşti (grec). 
- Ele ne-au fost trimise din cer într-un chip cu totul minunat, 


aşa cum spune Homer, părintele filozofiei (dacă lăsăm la o parte 
sfintele canoane), că a coborit de-a dreptul din Jupiter. Şi fiindcă 


aţi văzut pe papa, evanghelistul şi veşnicul păzitor al 
canoanelor, vă vom îngădui să le pipăiţi şi să le sărutaţi 
cuprinsul, dacă veţi găsi cu cale. Va trebui mai întîi să postiţi 
însă timp de trei zile, să vă spovediţi mărturisindu-vă păcatele, 
aşa cum ne învaţă sfintele canoane aici de faţă. S-ar cuveni, 
aşadar, să aveţi mai mult răgaz înaintea dumneavoastră. 

- Omul lui Dumnezeu, a spus Panurge, de canonit, dacă mi-e 
îngăduit să spun astfel, ne canonesc şi pe noi destule canoane, 
scrise pe hirtie sau pe piele de vițel, cu slove de mînă sau trase 
la tipar; n-aveţi nevoie să vă osteniţi a ni le mai arăta pe-ale 
dumneavoastră. Vă mulţumim pentru bunăvoință. 

- Mofturi! a spus Homenas, n-aţi văzut niciodată pe acestea 
scrise cu mînă de înger. Ale dumneavoastră sînt măsluite după 
ale noastre, cum au arătat vechii noştri scriitori canonici. Vă rog 
să nu-mi cruţaţi osteneala. Dar trebuie să vă hotăriţi, dacă 
primiţi să vă spovediţi şi să postiţi trei zile, scurte şi frumoase, 
de-ale bunului Dumnezeu. 

- De spovedit, a răspuns Panurge, ne vom spovedi bucuros. 
Cu postul, însă, o să fie mai anevoie; fiindcă am ajunat destule 
zile pe mare, iar printre dinţii noştri au ţesut păianjenii pînză. 
Fratelui loan Spintecătorul, aici de faţă (Homenas l-a îmbrăţişat 
părinteşte), i s-a împietrit gitlejul şi i-a crescut muşchi pe 
măsele, fiindcă a lăsat prea multă vreme fălcile în nelucrare. 

- E adevărat, a răspuns fratele loan, m-am cocoşat de atita 
post! 

- Să intrăm în biserică, a spus Homenas. Ne veţi ierta dacă 
nu vom Sluji leturghia cea mare. A trecut de amiazi şi după 
sfintele canoane această slujbă nu mai e îngăduită. Vom face o 
scurtă rugăciune, fără împărtăşanie. 

- Ce să spun, o gură de vin bun de Anjou ne-ar fi prins bine, a 
spus Panurge. 

- Doamne ajută! a încheiat fratele loan. Numai de un lucru 
îmi pare rău: va trebui să ascult slujba pe nemîncate ! Scurteaz- 
o cît mai mult, să nu-şi mînjească poalele; şi încă pentru ceva: 
mi-e cam foame. 


CAPITOLUL L 
Cum ne-a arătat Homenas arhetipul unui papă 


Sfîrşind slujba, Homenas a scos dintr-un sipet de lîngă altarul 


cel mare o legătură de chei şi a descuiat pe rînd treizeci şi două 
de broaşte şi paisprezece lacăte, care închideau, deasupra 
altarului, o fereastră oarbă cu zăbrele de fier; şi-a pus cu mare 
evlavie pe umeri un sac ud şi, dînd la o parte o perdea: de 
mătase roşie, ne-a arătat o icoană (destul de stîngaci zugrăvită, 
după cum mi s-a părut). A mîngiiat-o uşor cu virful unui băț lung, 
şi ne-a dat să pupăm capătul care atinsese icoana. Apoi ne-a 
întrebat: 

- Cu cine seamănă acest chip sfint? 

- E chipul unui papă, a răspuns Pantagruel. Îl cunosc după 
mitră, după haina ce poartă, după pelerină şi după papuc. 

- Adevărat, a spus Homenas, e icoana bunului Dumnezeu de 
pe pămînt, a cărui venire o aşteptăm cu smerenie, şi pe care 
nădăjduim să-l vedem într-o zi în ţara noastră. O ! mult dorită zi 
şi binecuvîntată ! Voi, fericiţi muritori, v-aţi născut sub stea 
norocoasă: voi aţi văzut cu ochii voştri faţa bunului Dumnezeu 
de pe pămînt! Noi privim numai chipul lui zugrăvit, spălîndu-ne 
pe de-a-ntregul de toate păcatele mărturisite, şi cam de-a treia 
parte din cele pe care le-am dat uitării. Nu venim să 
îngenunchem în faţa icoanei lui decît la marile sărbători de 
peste an. 

Pantagruel spunea că e o lucrare vrednică de meşterul 
Dedal. Deşi nefirească şi rău-zugrăvită, avea totuşi în ea ceva 
ascuns şi vrăjit, ca o tainică putere dumnezeiască de a împărţi 
iertări. 

- O droaie de cerşetori din Seuille, a spus fratele loan, se 
ospătau într-o zi de sărbătoare, în faţa bisericii. Unul se lăuda că 
în ziua aceea cîştigase şase albi; altul doi gologani; al treilea, 
şapte pitaci. Un cerşetor rotofei se ţinea mîndru, că partea lui 
fusese trei arginţi. „Ţi-a pus Dumnezeu mîna în cap !" au spus 
ceilalţi, ca şi cum Dumnezeu ar fi putut să atingă, cu sfinta lui 
mînă, o scăfirlie plină de păduchi şi de riie.! 

- Altă dată cînd vei avea de gînd să mai spui asemenea 
snoave, s-a supărat Pantagruel, să vii şi cu un lighean. Îmi vine 
să vărs ! Cine a mai pomenit să amesteci numele Domnului cu 
rfia şi cu păduchii! Ptiu ! n-am altceva de zis decit „ptiu !" Şi 
dacă voi, călugării, obişnuiţi să spuneţi vorbe spurcate, lăsaţi-vă 
năravul la mănăstire, nu-l mai purtaţi prin lume. 

- Doftorii cred, a spus Epistemon, că în foarte multe boli se 
arată oarecum voinţa lui Dumnezeu. Neron avea o mare evlavie 


pentru ciuperci şi le numea piinea zeilor, fiindcă otrăvise cu 
ajutorul lor pe tatăl lui vitreg, Claudiu, împăratul romanilor. 

- Eu găsesc, a spus Panurge, că acest chip aici zugrăvit nu 
seamănă cu nici unul din papii vremii noastre, care, după cum i- 
am văzut eu, nu purtau scufie, ci coif oţelit, asemenea unei 
mitre persane; şi în vreme ce pacea şi buna-învoire domneau în 
toate celelalte ţări creştine, ei singuri purtau cu sabia în mînă, 
un război sîngeros şi mişelnic. 

- Se războiau cu nesupuşii, cu ereticii, cu protestanții 
dezmetici, cu răzvrătiţii care se împotrivesc voinţei sfinte a 
bunului Dumnezeu de pe pămînt, a spus Homenas. Ceea ce era 
nu numai drept şi îngăduit, ci o îndatorire poruncită de înseși 
sfintele canoane; căci papii sînt ţinuţi să treacă prin foc şi sabie 
pe toţi împărații, regii, ducii, principii, şi republicile care se abat 
măcar cu o iotă de la poruncile lui: să le ia pămînturile, să-i izgo- 
nească din ţările lor, să-i afurisească şi să-i ucidă pe toţi, cu fiii 
şi cu neamurile lor, trimiţîindu-le blestem şi osîndă, să fiarbă în 
cazanul cel mai încins din fundul iadului! 

- Dracul să le poarte de grijă ! a spus Panurge. După cum 
bag de seamă, pe la dumneavoastră nu se găsesc eretici de- 
alde Rimanogrobis, nici de soiul celor care s-au prăsit prin ţara 
nemților şi prin Anglia. Sînteţi toţi creştini cernuţi prin sită: bob 
numărat! 

- Slavă Domnului! a răspuns Homenas. Drept aceea toţi vom 
fi mîntuiţi. Veniţi să luaţi agheasmă, şi să ne aşezăm la masă. 


CAPITOLUL LI 
Cuvinte la ospăț întru lauda canoanelor 


Trebuie să vă spun, cinstiţi băutori, că în timpul slujbei 
săvirşite de Homenas, trei epitropi ai bisericii, cu cîte un taler în 
mînă, au făcut ocolul credincioşilor, spunînd: „în cinstea 
fericiţilor călători care i-au văzut chipul!" La ieşirea din biserică 
i-au adus lui Homenas talerele pline de bani papimani. Homenas 
ne-a spus că vom avea parte de un ospăț îmbelşugat, hotărînd 
ca jumătate din ce s-a strîns să meargă pe mincare, iar cealaltă 
jumătate pe băutură (după cum stă scris într-o minunată 
însemnare pe marginea unei file a sfintelor canoane). După cum 
s-a şi făcut. Era acolo un han de toată frumuseţea, cam la fel ca 
al lui Guillet din Amiens. Vă rog să credeţi, că mîncarea a fost pe 


săturate, iar băutură de ajuns. Voi însemna aici două lucruri 
care mi-au rămas în minte. Mai întîi, că toate felurile de 
mîncare: căprioară, clapon, rimător (nicăieri n-am văzut atiţi 
porci ca în ţara papimanilor), porumbel, iepure, cocoş de India şi 
celelalte, erau puse pe masă dimpreună cu un adaos bogat de 
minciuni călugăreşti. Al doilea, că bucatele, ca şi plăcintele, ne- 
au fost aduse la masă de fete-mari, din partea locului, toate 
bune de măritat. Erau frumuşele, n-am ce zice, sprintene şi 
bălăioare, gingaşe şi săritoare, înveşmiîntate în rochii albe, lungi, 
cu mijlocul strîns în cingătoare şi cu capul gol, purtînd pe creştet 
cununi împletite din panglici de mătase viorie, presărate cu flori 
plăcut mirositoare, trandafiri, garoafe şi maghiran. Cu mişcări 
mlădioase ne turnau în pahare şi ne îndemnau să bem, 
înclinîndu-se cu plecăciuni uşoare şi pline de cuviinţă, spre 
desfătarea ochilor şi încîntărea inimii tuturor. 

Fratele loan le privea pe sub sprînceană, cum adulmecă 
vulpea găinile. După cel dintii fel de bucate, au cîntat cu glasul 
lor dulce un psalm de preamărire a sfintelor canoane. La al 
doilea fel, Homenas, bucuros şi vesel, a chemat pe mai-marele 
pivnicerilor şi i-a spus: 

- Luminăţia-ta, luminează-mă! 

Una din fecioare i-a înfăţişat un potir plin cu vin minunat. 
Homenas l-a prins cu amîndouă mîinile şi i-a spus lui Pantagruel: 

- Monseniore şi iubiţi prieteni, beau în sănătatea 
dumneavoastră din adincul inimii. Fiţi bineveniţi! 

A golit paharul, apoi l-a înapoiat gingaşei copile, spunînd cu 
glas puternic: 

- O, sfinte şi dumnezeieşti canoane ! Mulțumită vouă, vinul 
cel bun e atît de bun! 

- Vinul nu e rău, a încuviinţat Panurge. 

- Mai vrednice de laudă ar fi sfintele canoane, a spus 
Pantagruel, dacă ar preschimba vinul cel rău în vin bun. 

- O, serafică şesime !1 a spus Homenas. Cit eşti de 
trebuitoare pentru mîntuirea sufletelor noastre! O, carte 
clementină2, scrisă cu miîini de heruvim! În tine se cuprinde şi 
se lămureşte viaţa adevăratului creştin! O, minuni îngereşti! 
Fără voi s-ar pierde sărmanele suflete, pe care trupurile 
muritoare le poartă în rătăcire pe această vale a plîngerii! Vai! 
Cînd le va fi dăruită oamenilor marea bucurie de a lăsa la o 
parte orice alte ginduri şi oricare altă îndeletnicire, pentru a vă 


citi, a vă învăţa, a vă cunoaşte, a vă folosi, a vă adinci şi a vă 
cuprinde, binecuvîntîndu-vă şi umplind cu sfinţenia voastră 
adîncul creierului lor, măduva oaselor şi întortocheatul labirint al 
arterelor purtătoare de sînge ! O, atunci, numai atunci şi numai 
astfel, lumea va fi cu adevărat fericită! 

La aceste cuvinte, Epistemon s-a ridicat şi i-a mărturisit 
cinstit lui Panurge: 

- Scaunul pe care stau n-are gaură şi trebuie să ies puţin 
pînă afară. Mi-am umplut burta cu gogoşi; nu pot să le mai ţin în 
mine ! 

- O ! a vorbit mai departe Homenas, nu vor mai biîntui atunci 
nici îngheţul, nici grindina, nici poleiul, nici alte nenorociri! 
Bunăstarea şi belşugul vor înflori pe pămînt! Pretutindeni va 
domni pace statornică şi de neînfrînt. Vor înceta războaiele, 
prădăciunile, tilhăriile. Nimeni nu va mai fi trimis la moarte, 
afară bineînţeles de eretici şi de răzvrătiți. O, ce bucurie, ce 
voie-bună, ce petrecere şi ce desfătare vor fi în toată lumea ! O, 
măreaţă şi binecuvîntată învăţătură! Ştiinţă de nepreţuit! 
Dumnezeiască înţelepciune, dăruită nouă de sfintele cărţi ale 
veşnicelor canoane ! Citiţi numai un sfert de canon, două şiruri 
dintr-un paragraf, un singur cuvint, şi veţi simţi în inima voastră 
flacăra şi jarul iubirii dumnezeieşti; 


1 „Şesimea" -a şasea carte a canoanelor, adăugată de 
papa Bonifaciu al VIl-lea. 

1 Carteaa cincea a canoanelor, decretată de papa 
Clement al V-lea. 


milă pentru aproapele vostru, dacă nu-i cumva eretic; 
dispreţ de neclintit pentru toate deşertăciunile lumești; înălţare 
suprapămiîntească sufletelor voastre pînă în al nouălea cer şi 
deplină împăcare îndemnurilor inimii voastre! 


CAPITOLUL LII 
Alte minuni datorite canoanelor 


- Ai vorbit ca un profet! i-a spus Panurge. Dar pe mine nu mă 
mai ajută credinţa, din ziua cînd, găsindu-mă la Poitiers în casa 
învățatului scoţian Canonibus, am citit una din acele cărţi 
lăudate. Să mă ia naiba, aşa cum mă vedeţi, dacă n-am rămas 


cu maţul încuiat timp de patru-cinci zile! Nu ieşeau din mine 
decit fărimituri de găinaţ uscat! Cum spunea Catul despre 
vecinul său Furius: 

Fac zece baligi într-un an. 

Atît! Dar sînt aşa de tari şi de uscate, 

Că poţi să le frămînţi în miîini oricît, 

Şi degetele îţi rămîn curate. 

- Ah! Ah ! a spus Homenas, aveai, după cum cred, iubite 
prietene, un greu păcat care-ţi stătea pe inimă. 

- Asta-i altă mîncare de peşte ! a spus Panurge. 

- Într-o zi, pe cînd eram la Seuille, a spus fratele loan, m-am 
şters la fund cu o filă din asprele canoane ale papei Clement, pe 
care părintele Jean Guymard o azvirlise în tinda mănăstirii. Atît 
am suferit şi am sîngerat, că era cît pe-aici să mă ia dracul. 

- Hm! Hm ! a spus Homenas, te-a pedepsit Dumnezeu pentru 
păcatul ce-ai săvirşit, spurcînd sfinta carte, pe care trebuia s-o 
cinsteşti şi s-o săruţi ca pe o icoană ! 

-Jean Chouart, a spus Ponocrat, cumpărase de la călugării 
mănăstirii Saint-Olary din Montpellier nişte frumoase canoane 
scrise pe piele de vițel, din care şi-a întocmit tipare ca să toarne 
bani de aur. Dar n-a avut noroc. Printr-o neînţeleasă întîmplare 
tiparele s-au stricat, nici un ban n-a ieşit bun şi turnătorul de aur 
a rămas păgubaş. 

- Mînia şi pedeapsa lui Dumnezeu ! a spus Homenas. 

- La Mans, a început să povestească Eudemon, spiţerul 
Franţois Cornu s-a gîndit să facă pungi de hirtie din filele rupte 
ale unor pravili mănăstireşti. Să n-am parte de Satana, dacă 
mint: toate mirodeniile pe care le învelea în acea hirtie se 
stricau, se împuţeau şi se înveninau: tămiia, piperul, cuişoarele, 
cimbrul, şofranul, scorţişoara, ienibaharul, tamarinul şi celelalte. 

- Pedeapsa şi blestemul lui Dumnezeu! a spus încă o dată 
Homenas. Să necinsteşti sfintele scrieri înfăşurînd în ele marfă 
de vînzare! 

- La Paris, a spus Carpalim, croitorul Groignet a folosit nişte 
clementine vechi, ca să taie din ele tipare. Toate hainele pe care 
le-a croit astfel, după măsură, le-a greşit şi le-a aruncat: rochii, 
mantale, fuste, scurteici, zăbunuri, gulere, pieptare, cazace, 
turnuri. Pornea să croiască o pelerină şi ieşea un crac de 
nădrag. Se apuca să potrivească din foarfeci o jiletcă şi se 
pomenea cu fundul unei pălării ţuguiate; din tiparul unui pieptar 


ieşea o izmană; croia, chipurile, pe măsură, o scurteică de lînă şi 
ieşea un burlan. Îl dădea la cusut pe mîna calfelor, care-l mai 
lărgeau, pînă ajungea să semene aidoma cu o sobiţă pe care se 
coc castanele. Un guler se făcea papuc; dintr-o fustă ieşea o 
glugă; pornea să croiască o măntăluţă şi se pomenea cu o tobă 
elveţiană. Muşteriii l-au pîrît şi judecata l-a pedepsit să 
plătească postavul stricat. Acum n-are după ce bea apă. 

- Pedeapsa şi miînia lui Dumnezeu ! a zis pentru a treia oară 
Homenas. 

- La Cahusac, a început Gimnast, se hotărise o întrecere de 
tras la ţintă între seniorul d'Estisac şi vicontele Luzun. Unul a 
rupt o jumătate de filă dintr-un canon în stare bună şi a tăiat 
drept în mijloc un cerc alb pentru semn. Să mă ia dracul pe 
degeaba şi fără arvună, dacă s-a aflat un singur arcaş din ţara 
Guyennei, unde sînt numai trăgători de mîna întîi, care să nime- 
rească în ţintă vreo săgeată! Toţi au tras pe-alături! Preasfintul 
semn alb a rămas neatins, nepîngărit, negăurit! Feciorul cel mai 
mare al lui Sansounin s-a jurat că a văzut cu ochii lui, lămurit şi 
limpede, cum săgeata lui Carquelin a zburat drept spre mijlocul 
țintei, dar, cînd să se înfigă, s-a abătut deodată cu o palmă mai 
jos! 

- Minune ! a strigat Homenas, minune, minune! Luminăţia-ta, 
luminează-mă ! Beau în sănătatea tuturor. Văd că sînteţi cu toţii 
creştini buni. 

Fetele începuseră să se zbenguiască între ele. Fratele loan 
necheza cu nările umflate, gata-gata să se arunce asupra lor, ca 
un cîine rău sau ca numitul Herbaultil asupra oamenilor 
cumsecade. 

- Îmi pare că ţinta albă n-a fost mai ameninţată decît 
Diogene într-o împrejurare asemănătoare, a spus Pantagruel. 

- Cum adică? a întrebat Homenas. Diogene trăia după 
canoane? 

- Nu se potriveşte, a spus Epistemon, care se întorsese de la 
treburile lui de afară. 

- Diogene, (a povestit Pantagruel) într-o zi cînd n-avea 
altceva mai bun de făcut, a ieşit la plimbare să privească arcaşii 
cum trăgeau la ţintă. 


1 Aluzie la Puits Herbault, care îl atacase în scris pe Rabelais. 


Se afla printre aceia unul, atît de neîndemiînatic şi de 
nepriceput, încît toţi de primprejur se fereau să nu fie loviți de 
săgețile lui. Văzînd că cea dintii săgeată a zburat cam la un 
stînjen mai departe de semn, iar la a doua, lumea s-a risipit 
speriată care încotro, Diogene a venit şi s-a aşezat drept în 
ţintă; singurul loc, zicea el, în care n-avea a se teme că va fi 
atins ! 

- Un paj al seniorului d'Estisac, anume Chamoulllac, a spus 
Gimnast, a priceput taina. Ascultindu-i sfatul, arcaşii au 
schimbat ţinta şi au tăiat alta, din hirtiile unei pricini care s-a 
judecat mai demult la Pouillac. De data aceasta toţi au nimerit 
în semn! 

- În Landerousse, la nunta lui Jean Delif, a zis Rizotom, 
fusese un ospăț de pomină, cum se obişnuia pe atunci. 
Petrecerea s-a prelungit cu jocuri, snoave şi tot soiul de comedii 
vesele; cu danţuri arăbeşti în cîntec de clopoței şi tamburine; cu 
tot felul de giumbuşlucuri, păcăleli şi năzdrăvănii de măscărici. 
Prietenii mei de şcoală şi cu mine, pentru a cinsti sărbătoarea 
nunţii, ne-am gătit cu panglici albe şi albastre, iar spre sfîrşitul 
ospăţului am înjghebat un vicleim hazliu, prefăcîndu-ne în scoici 
de mare şi melci-codobelci. Neavînd la îndemiînă nici hirtie, nici 
frunze de brustur, ne-am acoperit faţa cu foi din cartea a şasea 
a canoanelor, tăind cîte o gaură pentru ochi, pentru gură şi 
pentru nas. Era o frumuseţe ! Am zburdat cît am zburdat, dar 
după ce am isprăvit cu dănţuitul şi ne-am scos mâăştile, arătam 
la faţă mai schimonosiţi şi mai pociţi decît toţi dracii iadului, 
care joacă tontoroiul în Patimile Domnului, la Doue! Foile din 
carte ne lăsase pe obraz numai carne vie şi semne de boală. 
Unul avea pojar, altul gălbează, unul vărsat, altul scarlatină, iar 
al cincilea o puzderie de buboaie coapte. Unul singur din noi 
scăpase mai uşor: nu-i căzuseră decit dinţii. 

- Minune ! a strigat Homenas, minune ! 

- Nu-i de ris şi nici de glumă, a spus Rizotom. Surorile mele, 
Renee şi Caterina spălaseră şi înălbiseră nişte guleraşe de 
horbotă şi nişte mînecuţe de-ale lor; le înmuiaseră în scrobeală 
cum se cuvine şi le puseseră să se netezească între filele unor 
canoane cu scoarţe groase şi încuietori ferecate. Dumnezeule... 

- Aşteaptă puţin, i-a tăiat vorba Homenas, despre ce 
Dumnezeu vrei să vorbeşti? 

- Nu-i decît unul singur, a răspuns Rizotom. 


- Cel care stă în ceruri? a spus Homenas. Dar pe pămînt nu 
mai avem unul? 

- Fişt! a spus Rizotom. Uitasem. Aşadar, pe Dumnezeu din 
cer şi pe trimisul lui de pe pămînt vă jur, că toată horbota, toate 
guleraşele şi toate mînecuţele, albe ca zăpada, săpunite şi 
scrobite, s-au făcut negre ca un şorţ de cărbunar! 

- Minune! a strigat Homenas. Luminăţia-ta, luminează-mă şi 
ţine minte aceste frumoase întîmplări. 

- Vorba cîntecului, a spus fratele loan: 

De cînd trăim după canoane, 

Şi merg ostaşii cu zorzoane, 

lar popii umblă de-a călare, 

E-n lume rău şi zarvă mare! 

- Am înţeles, a spus Homenas, acestea sînt glume proaste 

de-ale unor eretici. 


CAPITOLUL LIII 
Cum, cu ajutorul canoanelor, Roma fură aurul Franţei 


- Aş vrea să pot să bag atitea burţi de vin în mine, a spus 
Epistemon, pînă vom ajunge să cercetăm la izvorul lor 
faimoasele capitole: Execrabilis, De multa, Si plures, De Annatis 
per totum, Nisi essent, Cum ad Monasterium, Quod dilectio, 
Mandatuml şi alte cîteva, mulţumită cărora trec din Franţa în 
buzunarele Romei, an de an, patru sute de mii de ducați şi mai 
bine. 

- E ceva mai mult decît nimic, a spus Homenas, şi totuşi mi 
se pare puţin, deoarece Franţa drept-credincioasă e doica cea 
bună a Curiei romane. Dar te rog să-mi arăţi, ce alte cărţi pe 
lume, de filozofie, de medicină, de drept, de matematică, de 
poveşti, ba chiar, Doamne iartă-mă, sfintele Scripturi, au mai 
adus vreodată atita cîştig ! Nici pomeneală ! Nu se potriveşte ! 
O asemenea vină de aur nu veţi afla niciunde ! lar acei 
blestemaţi de eretici mai cutează să nu le citească? Puneţi-i pe 
foc ! Strîngeţi-i în cleşte ! Tăiaţi-i cu foarfecă ! Înecaţi-i! 
Spînzuraţi-i! Trageţi-i în ţeapă ! Rupeţi-i în bucăţi! Spintecaţi-i! 
Prăjiţi-i! Fierbeţi-i! Scurtaţi-i! Răstigniţi-i pe cruce! Zdro-biţi-le 
oasele ! Striviţi-i! Ciopiîrţiţi-i! Ardeţi de vii pe aceşti eretici 
ticăloşi, canonofagi, canonucizi, mai răi decît antropofagii, mai 
nemernici decît paricizii, canoni-i-ar Satana în adîncurile iadului! 


Voi toţi ceilalţi, oameni de treabă, dacă sînteţi cu adevărat buni 
creştini, cum vă ştie lumea, să nu credeţi, să nu gîndiţi, să nu 
spuneţi şi să nu faceţi altceva decit ceea ce arată sfintele 
noastre canoane şi adaosurile lor: şesimea papei Bonifaciu, 
rinduielile papei Clement şi cele întregitoare ale neclintitului 
nostru Corpus juris canonici21. Toate vă vor fi dăruite: mărire, 
cinste, înălţare, bogăţie, putere, locul cel dintii între oameni. 


1 Titluri în latină a unor decrete şi hotăriri papale. 1 
întregul dreptului canonic (lat.). 


Slăviţi de toţi veţi fi şi temuţi de fiecare; preţuiţi, aleşi, 
binecuvîntaţi! Căci în orice ţară de sub bolta cerului veţi merge, 
nu veţi găsi oameni mai vrednici decit aceia, care cu ştiinţa lui 
Dumnezeu şi prin nesfirşita înţelepciune a soartei s-au dedat 
învăţăturii sfintelor canoane. Doriţi un rege viteaz, un dibaci 
căpitan de oaste, un cîrmuitor chibzuit în timp de pace şi un bun 
strateg în vreme de război, care să ştie să prevadă toate 
piedicile, să preîntimpine toate primejdiile, să ducă pe oameni 
val vîrtej în luptă, să nu lase nimic la voia întîmplării, să fie 
învingători totdeauna, să cruţe viaţa ostaşilor lui şi să ştie să 
folosească biruinţa? Căutaţi un canonit! Nu, nu, vreau să spun 
un canonic... 

- Tot aia e ! a spus Epistemon. 

- Aveţi trebuinţă în timp de pace de un bărbat priceput în a 
cîrmui o republică, un regat, o împărăție? Să reverse asupra 
nobilimii, poporului, bisericii şi senatului pacea, belşugul şi 
prietenia? Să statornicească pretutindeni ascultarea, cinstea şi 
omenia? Chemaţi la voi un ştiutor al sfintelor canoane! Doriţi un 
om care prin pilda vieţii lui, prin vorbirea lui aleasă, prin 
cuvioasele lui mustrări, în puţine zile şi fără vărsare de sînge, să 
mîntuiască Sfintul Pămînt, şi să aducă la dreapta credinţă pe 
păginii turci, evrei, tătari, moscoviți, mameluci şi saraboviţi? 
Alegeţi un cititor de canoane! Cine poartă vina, că în atitea ţări 
poporul e rău-nărăvit şi îndărătnic, slujitorii sînt lacomi şi 
neascultători, şcolarii nerozi şi neştiutori? Vinovaţi sînt 
cîrmulitorii, stăpiînii şi dascălii lor, fiindcă nu se ţin de canoane. 

Şi, cu mîna pe inimă, răspundeţi: Cine a ctitorit, a ridicat şi a 
sfinţit măreţele biserici care împodobesc, înfrumuseţează şi 
luminează pretutindeni lumea creştină, ca stelele cînd răsar pe 


bolta cerului? Sfintele canoane! Cine a întemeiat, cine ţine în 
viaţă şi hrăneşte cinul bunilor călugări din schituri şi mănăstiri, 
fără ale căror necontenite rugăciuni de zi şi noapte, omenirea s- 
ar întoarce fără îndoială în bezna nopţii dintru început? Sfintele 
canoane ! Cine sporeşte în fiecare zi bunurile lumeşti şi duhul 
dătător de viaţă veşnică, moştenirea de toţi ştiută şi preamărită 
a sfintului Petru? Sfintele canoane ! Cine dă sfintului-scaun 
apostolic al Romei de azi şi de totdeauna acea putere atit de 
temută în lume, care face ca toţi regii, împărații, domnii şi 
stăpiînii să atîrne vrînd, nevrînd de voinţa lui? Să fie încoronați, 
înscăunaţi şi împuterniciţi de el, să vină să i se închine şi să-i 
sărute papucul, minunatul papuc pe care l-aţi văzut zugrăvit? 
Cine? Sfintele canoane ale Domnului! 

Am să vă mai dezvăluiesc o taină. Toate şcolile înalte ale 
lumii voastre au drept semn şi lozincă a lor o carte, cîteodată 
deschisă, alteori închisă. Ştiţi ce carte poate să fie? 

- Nu ştiu, a răspuns Pantagruel. N-am citit în ea niciodată. 

- Vă voi spune. Sînt canoanele, fără de care acele înalte şcoli 
şi-ar pierde toate drepturile lor! Aşa-i că nu ştiai? Aha, ha, ha ! 

Homenas a început să ridă şi să pirţiie, să scuipe şi să asude. 
A dat scufia lui cu patru buzunare uneia din fete, care şi-a pus-o 
rizînd pe frumoasele ei cosiţe, după ce a pupat-o mai întîi cu 
iubire, ca un semn de noroc, că se va mărita cea dintii. 

- Vivat! a strigat Epistemon. Vivat, fifat, pipat! bibat! Tainele 
Apocalipsului ! 

- Luminăţia-ta, a spus Homenas, luminează-mă ! Fecioarelor, 
aduceţi poamele ! Adevărat vă spun, că dacă veţi dărui zilele 
voastre bunei învățături a sfintelor canoane, veţi fi pe lumea 
aceasta bogate şi cinstite. Tot astfel vă încredinţez că veţi fi 
primite toate în împărăţia binecuvintată a cerului, ale cărui chei 
au fost date spre păstrare sfintului Dumnezeu al canoanelor. O, 
bunul meu Dumnezeu, căruia mă închin şi pe care nu l-am văzut 
niciodată, îndură-te de noi şi deschide-ne măcar în ceasul morţii 
binecuviîntată comoară a sfintei noastre biserici, căreia îi eşti 
ocrotitor şi paznic, darnic chivernisitor şi împărţitor de bunuri. 
Porunceşte ca preţioasele cărţi de iertare a păcatelor noastre 
viitoare să nu ne lipsească, pentru ca dracii să nu poată muşca 
din sufletele noastre, iar gura cumplită a iadului să nu ne înghită 
! lar dacă ne va fi dat să trecem prin Purgatoriu, dă-ne răbdare! 
Căci a ta e voinţa şi puterea de a ne mintui, atunci cînd vei 


socoti că e vremea. 

Sfirşind vorba, Homenas a pornit să plîngă cu lacrimi grele şi 
fierbinţi, bătîndu-şi pieptul şi sărutîndu-şi cele două degete mari 
ale miîinilor, puse unul peste altul în chip de cruce. 


CAPITOLUL LIV 
Cum a dat Homenas lui Pantagruel perele bunului creştin 


Văzînd această întorsătură jalnică, Epistemon, fratele loan şi 
Panurge şi-au ascuns faţa sub şervete şi au început să strige: 
„Miau ! miau ! miau !" ştergîndu-şi ochii ca şi cum ar plînge. 
Fetele, dinadins învăţate, le-au pus dinainte cîte o cupă cu vin 
de-al papei Clement şi belşug de cofeturi. Ospăţul s-a însufleţit 
din nou. 

La sfîrşitul mesei, Homenas ne-a dăruit mai multe pere mari 
şi frumoase, zicînd: 

- Luaţi, prieteni! Perele acestea sînt fără asemănare. Nu veţi 
mai afla altele la fel în toată lumea, căci nu se coc în orice 
livadă. Fiecare pămînt are rodul lui. Abanosul cel negru ne 
soseşte din India. Tămiia cea bună ne-o dăruieşte Saba. Insula 
Lemnos ne dă lutul sfragitid al sigiliilor. Aceste pere minunate 
nu se coc decit pe ostrovul nostru. Ar trebui să duceţi altoi la voi 
acasă. 

- Cum le spuneţi? a întrebat Pantagruel. Sînt foarte bune şi 
zemoase. Tăiate în patru, coapte la tavă cu puţin zahăr şi oleacă 
de vin, sînt priincioase atît bolnavilor cît şi celor sănătoşi. 

- Le spunem pere, ceea ce sînt, a răspuns Homenas. Noi 
sîntem săraci cu duhul, aşa cum a vrut Dumnezeu. Smochinelor 
le spunem smochine, prunelor, prune, şi perelor, pere. 

- Într-adevăr, a spus Pantagruel, cînd mă voi întoarce acasă 
- cît mai curînd să dea Dumnezeu - le voi altoi în grădina mea 
din Tourraine, pe marginea Loarei, şi le voi numi perele „Bunului 
Creştin", căci nicăieri n-am întîlnit oameni mai drept-credincioşi 
decit voi, papimanii. 

- N-ar fi rău, a spus fratele loan, să luăm cu noi şi vreo două- 
trei căruţe cu fete. 

- Ce să faceţi cu ele? a întrebat Homenas. 

- Să le altoim între degetele mari ale picioarelor cu nişte 
puşcaşi de soi. Vom odrăsli astfel urmaşi de buni creştini, iar 
neamul lor se va înmulţi în ţara noastră, unde bunii creştini au 


ajuns cam rari. 

- Nici pomeneală ! a răspuns Homenas. Nu vi le dăm, fiindcă 
pruncii lor or să iasă nişte deşucheaţi. Te cunosc după nas, deşi 
nu te-am văzut niciodată. Vai, fiule, ai putea să fii un om 
cumsecade ! De ce îţi vinzi sufletul? De ce nesocoteşti 
canoanele? De ce nu încerci să le pătrunzi mai bine? 

- Ai răbdare, a spus fratele loan. Eu nu mă tem de omul cu 
barbă, chiar de-ar fi doftor de cucoane ori de canoane, cu trei 
scufii una peste alta. 

Sfirşindu-se ospăţul, ne-am luat rămas bun de la Homenas şi 
de la toţi ceilalţi, mulţumindu-le cu smerenie şi făgăduind drept 
răsplată pentru buna primire, că o dată ajunşi la Roma vom 
stărui pe lîngă sfintul-părinte să cerceteze ţara lor cît mai 
degrabă. Apoi ne-am întors la corăbii. Pantagruel, pentru a cinsti 
chipul papei şi drept recunoştinţă că l-a fost văzut, i-a dăruit lui 
Homenas nouă valuri de postav întreţesut cu fire de aur, să facă 
din el perdea la fereastra cu zăbrele. A umplut trunchiul 
iertărilor cu scuzi mari de aur şi a lăsat pentru fiecare fată care 
ne-a slujit la masă cite nouă sute paisprezece mii de ducați, ca 
zestre pentru ziua cînd i-o fi dat să se mărite. 


CAPITOLUL LV 
Cum a auzit Pantagruel în largul mării nişte cuvinte 
dezgheţate 


Ne aflam în largul mării, deşertînd pahare, înfulecînd, privind 
zările şi rostind pe rînd scurte şi frumoase cuvintări, cînd 
Pantagruel s-a ridicat în picioare, ca şi cum ar fi vrut să 
cerceteze ce se petrece în jurul nostru. Apoi a spus: 

- Prieteni, nu auziţi nimic? Mie îmi pare că sînt, undeva în 
văzduh, oameni care vorbesc. Dar nu văd pe nimeni. Ascultaţi! 

Am ciulit toţi urechile şi am ascultat cu luare-aminte. 
Sorbeam aerul ca pe-o stridie proaspătă, şi pentru a nu pierde 
nici o şoaptă din glasul care ar suna în scoică, pusesem mîinile 
pîlnie la urechi, ca împăratul Antoniu. Şi totuşi nu auzeam nimic. 
Pantagruel stăruia a ne spune, că el prinde din văzduh un zvon 
de glasuri: unele de bărbat, altele de femeie. Pînă la urmă am 
spus şi noi că sînt, dacă nu cumva ne vijiiau urechile. Nu 
înţelegeam nimic lămurit; dar ascultîind mai bine, glasurile se 
desluşiră din ce în ce mai limpezi. Acum auzeam cuvinte întregi. 


Toţi am rămas înspăimîntaţi, căci nu zăream pe nimeni. Erau 
zgomote ciudate, strigăte de bărbaţi, de femei, de copii, tropot 
şi nechezat de cai. Panurge a strigat: 

- Ei, drăcia dracului! Ce fel de glumă o mai fi şi asta? 
Dumnezeule ! la ascultați... Trage cu tunul! Să fugim, sîntem 
pierduţi! Se dă o bătălie undeva, pe-aproape. Frate loane, 
prietene, unde eşti? Stai aici lîngă mine, te rog! Unde ţi-e sabia? 
Vezi, să nu fi înţepenit în teacă. Şterge-o de rugină... S-a sfîrşit 
cu noi! Să fugim! Nu cu picioarele la spinare, cum spunea Brutus 
despre ai lui în lupta de la Pharsale, ci cu toate pînzele sus şi cu 
mîinile pe visle. Să fugim! Eu, ca să spun drept, nu mă simt la 
largul meu pe mare. In pivniţă am mai mult curaj. Să fugim ! Cit 
mai repede ! Nu fiindcă mi-ar fi frică ! Totdeauna am spus, că eu 
nu mă tem decît de primejdie ! Aşa zicea şi arcaşul din 
Bagnolet. x Dar nu-mi place să primesc bobirnace în nas. Să 
fugim ! Inapoi! Suceşte cîrma, fecior de curvă! Doamne, 
Doamne! ce bine mi-ar sta în clipa de faţă la Quinguenais, chiar 
de-aş fi osîndit să nu mă mai însor niciodată ! Să fugim ! Aici nu- 
i de noi, sîntem unul împotriva a zece, ascultați ce vă spun ! Ei 
sînt la ei acasă, iar noi nu cunoaştem locurile. O să ne răpună! 
să fugim, că nu-i de ruşine. Demostene spune că toţi ostaşii 
fugari se vor reîntoarce la luptă. Cel puţin, să ne dăm puţin mai 
înapoi. La babord ! La tribord ! La prova ! La mărul catargului! 
să fugim ! La mama dracului! Să fugim! 


1 Personaj fricos dintr-un monolog satiric atribuit lui 
Francois Villon. Vezi şi mai sus, cartea a Il-a, cap. XXX. 


Pantagruel, auzindu-l pe Panurge văicărindu-se, a spus: 

- Din ce gaură a ieşit fricosul ăsta? Să vedem mai întîi ce fel 
de oameni sînt. Poate-s de-ai noştri. Nu văd pe nimeni. Sînt 
totuşi în jurul meu o sută de mii! Să ascultăm... Am citit undeva 
despre filozoful Petroniu, care credea că hotarele tuturor lumilor 
alcătuiesc laolaltă un triunghi cu laturile egale: drept în mijlocul 
acestor lumi se află tărimul adevărului, unde trăiesc cuvintele, 
cugetările, chipul şi înfăţişarea lucrurilor trecute şi viitoare; iar în 
jurul lor se întinde vremea însăşi. În unii ani, din cînd în cînd, o 
parte din aceste taine se desprind şi se revarsă asupra 
oamenilor, ca o cădere de apă sau ca rouă care a căzut pe 
creştetul lui Ghedeon1; altă parte rămîne pe seama viitorului, 


pînă la sfîrşitul veacurilor. Aristotel spune, după cît îmi aduc 
aminte, că vorbele lui Homer se mişcă, aleargă şi zboară, 
aşadar, sînt însufleţite. lar Antifan zicea că învăţăturile lui Platon 
seamănă cu nişte cuvinte rostite într-un ţinut cu iarnă aspră, 
care ar îngheţa în văzduh şi nu s-ar auzi. În acest fel vorbea 
Platon copiilor, aşteptind ca aceştia să-i înţeleagă filozofia, 
atunci cînd vor ajunge bătrîni. 

Ar fi poate prilejul să cercetăm cu gîndul şi să căutăm a şti, 
dacă nu cumva printr-o norocoasă întîmplare, ne aflăm tocmai 
pe locul unde îngheaţă cuvintele. Ar fi un lucru minunat, dacă 
am vedea plutind pe întinderea apei capul şi lira lui Orfeu. 
Aduceţi-vă aminte, că femeile din Tracia, tăindu-l în bucăţi pe 
Orfeu, i-au azvinlit capul şi lira în rîul Ebrului, de unde, purtate 
pe valuri, au ajuns în marea Pontului, iar de aici pe ţărmul 
ostrovului Lesbos. De pe buzele celui mort se desprindea fără 
încetare un cîntec de jale, în vreme ce lira, atinsă de aripa 
vîntului, însoțea cîntecul cu tremurul strunelor ei. Să ne uităm, 
dacă nu zărim prin apropiere ce-a mai rămas din Orfeu. 


CAPITOLUL LVI 
Cum printre cuvinte îngheţate, a găsit Panurge cuvinte 
învăţate 


Cîrmaciul corăbiei a spus: 

- Stăpiîne, să n-ai nici o teamă. Ne aflăm la hotarul Mării 
îngheţate, unde s-a dat iarna trecută o bătălie aprigă între 
arimaspieni şi nefelibaţi2. 

Vorbele şi strigătele oamenilor, bărbaţi şi femei, 
învălmăşeala oştilor, ciocnirea platoşelor de fier şi a securilor, 
nechezatul cailor, toată larma cumplită a bătăliei a rămas 
îngheţată în văzduh. 


1 După Biblie, al cincilea judecător al evreilor, care a învins 
pe madianiţi. 

1 Popoare din vechime, menţionate de Pliniu (VII,2) şi, 
respectiv, Herodot (V,27). 


Acum greul iernii a trecut, vremea s-a înmuiat şi sub cerul 
înseninat zgomotele se topesc şi se aud. 
- Eu, unul, a spus Panurge, nu cred, Doamne fereşte. Doar 


dacă am putea să le şi vedem. Mi-aduc aminte să fi citit că pe 
muntele, unde Moise a primit legea evreilor, poporul zărea 
foarte limpede glasuri... 

- Priviţi! a spus Pantagruel, mai sînt unele, care nu s-au topit 
încă ! Pantagruel a cules cu amîndouă mîinile şi a aruncat pe 
puntea corăbiei un morman de cuvinte îngheţate, care semănau 
cu nişte mărgele de culori felurite. Erau cuvinte însîngerate, 
cuvinte de cer albastru, cuvinte de nisip, cuvinte aurite, şi toate 
se topeau în mîinile noastre ca nişte fulgi de zăpadă. Atunci am 
prins să le auzim mai bine, dar nu le-am înţeles fiindcă erau ale 
unei limbi barbare. Un cuvînt îngheţat, destul de mare, pe care 
fratele loan îl încălzise în palme, a trosnit ca o castană coaptă. 
Toţi am tresărit de spaimă. 

- Aceasta a fost odată o lovitură de tun, a spus fratele loan. 
Panurge l-a rugat pe Pantagruel să-i dăruiască şi lui cîteva 
cuvinte. 

- Daruri de cuvinte nu fac decit îndrăgostiţii, i-a răspuns 
Pantagruel. 

- Atunci vinde-mi unul, a spus Panurge. 

- Numai advocaţii sînt negustori de cuvinte, a răspuns 
Pantagruel. Ţi-aş vinde mai degrabă, pe preţ bun, un adînc de 
tăcere, cum obişnuia citeodată să facă Demostene. 

A azvirlit, totuşi, pe punte trei-patru pumni de cuvinte. Le-am 
văzut. Erau rupte şi sfirtecate; după cum căpitanul corăbiei ne-a 
spus, ele încercau să se întoarcă în pieptul celor ce le rostiseră; 
aceştia aveau însă gitul tăiat. Erau strigăte de spaimă şi hidoase 
la vedere. Pe măsură ce se topeau, amauzit: hin, hin, his, tic, 
troc, lurg, bred, bredac, frr, frrr, bu, bu, bu, bu, bu, trac, trac, tr, 
trr, trrr, trrrr, trrrrr, un, un, un, on, on, on, got, magot şi alte 
cîteva sunete barbare, care semănau a strigăte de luptă şi 
nechezat de cai: apoi am auzit altele, mai prelungi, care, 
topindu-se, sunau asemenea tobelor, fluierelor, trimbiţelor şi 
surlelor. Vă rog să credeţi, că am stat şi le-am ascultat vreme 
îndelungată. 

Am vrut să pun citeva cuvinte spre păstrare, în untdelemn, 
aşa cum se înveleşte de obicei gheaţa în cîrpe curate. Dar 
Pantagruel m-a oprit, spunînd că n-are nici un rost să strîngi şi 
să pui deoparte ceea ce niciodată nu-ţi lipseşte şi ai la îndemiînă 
oricînd, cum ar fi vorbele dezgheţate, pe care le rostesc bunii şi 
veselii pantagruelişti. 


Fratele loan s-a supărat puţintel pe Panurge, fiindcă a 
încercat să-i ia înapoi un cuvint pe care i-l dăduse. 

- Ai să păţeşti cum a păţit G. Jousseaume, cînd a încercat să 
ia înapoi postavul pe care îl vînduse preacinstitului Patelin; sau 
ca un bărbat înşelat, care ar vrea să scape de coarne şi nu mai 
poate ! 

Panurge s-a strimbat la el în bătaie de joc şi i-a spus: 

- Poate că dă Dumnezeu să aud aici cuvîntul sfintei Butelci, 
şi să nu fim nevoiţi a porni mai departe. 


CAPITOLUL LVII 
Cum a ajuns Pantagruel în ţara domnului Gaster, meşterul 
cel mai iscusit din lumea întreagă 


În ziua aceea, Pantagruel a ajuns la un ostrov minunat între 
toate, atît prin aşezarea lui, cît şi prin cîrmuitorul care îl 
stăpinea. La cea dintii privire, acel ostrov ni s-a părut a fi un 
ţinut aspru, pietros şi sterp; tot atît de sălbatic şi cu urcuşuri tot 
atit de grele ca şi muntele Dauphine, care are înfăţişarea unui 
dovleac, şi în vîrful căruia, de cînd e lumea, nimeni n-a izbutit să 
ajungă; afară de Doyac, căpitanul puşcaşilor de sub regele Carol 
al VUl-lea. Acest Doyac, urcînd muntele cu ajutorul unui scripete 
ce nu se mai văzuse, a găsit pe culme un berbec bătrîn. Nimeni 
nu ştia să spună cum ajunsese acolo. Unii povesteau că vulturul 
răpise odinioară un miel, care, scăpîndu-i din gheare, a căzut 
într-un tufiş, unde a trăit de atunci în singurătate. Am suit cu 
multă trudă ţărmul stîncos, şi asudînd din greu am ajuns pe 
culmea muntelui, într-un loc atît de plăcut, de rodnic, de sănătos 
şi de îmbietor încît părea să fie însuşi acel rai pămiîntesc, a cărui 
aşezare se anevoiesc s-o găsească învățații cărţilor sfinte. 
Pantagruel ne-a spus că ar putea fi ţara Areteii (adică a virtuţii) 
despre care pomeneşte Hesiod; să creadă fiecare aşa cum 
socoteşte mai potrivit. 

Ostrovul era cîrmuit de domnul Gasterl, cel mai mare 
meşter din întreaga lume. Dacă vă închipuiţi că cel dintii meşter 
al omenirii a fost focul, cum scrie Cicero, vă înşelaţi. (Şi nici 
Cicero nu credea ce spune.) 

Dacă socotiți că Mercur e născocitorul tuturor 
meşteşugurilor, cum spuneau odinioară vechii noştri preoţi 
druizi, sînteţi de asemenea pe un drum greşit. Adevărul 


adevărat l-a rostit scriitorul de satire, care a spus căcel mai 
mare meşter din lume e domnul Gaster. Alături de el stăpîneşte 
doamna cu inimă bună, Penia, adică Nevoia, mama celor nouă 
muze, cea care în însoţire cu Porus, seniorul Belşugului, a 
născut pentru noi lubirea, frumoasa copilă, care, cum ne 
încredinţează Platon, poartă solia de pace între Cer şi Pămînt. 


1 Stomacul (lat.). 


În faţa acelui rege mistuitor trebuie să ne închinăm. Să-i 
jurăm ascultare şi să-i dăm întreaga cinste, fiindcă ştie să 
poruncească; e aprig, împlinit, zdravăn, greu de mulţumit şi 
neîndurător. Degeaba încerci a-l amăgi; nu vei putea să-l 
îndupleci şi nici să-l cîştigi cu vorbe. Nu aude ! Şi după cum 
egiptenii spuneau despre Harpocras, zeul tăcerii, că e astomat, 
adică n-are gură, tot astfel Gaster a fost zămislit fără urechi, aşa 
cum se vede cioplit în Creta chipul lui Jupiter. Nu vorbeşte decit 
prin semne, dar acestor porunci tăcute toată lumea li se supune, 
mai grabnic decît unui edict al pretorului sau unor porunci 
regeşti. Meşterul Gaster îşi cere dreptul lui şi nu îngăduie nici un 
răgaz! Ştiţi că toate dobitoacele se înfioară cînd aud în 
apropierea lor răgetul leului; stă scris, e adevărat, am văzut. Aşa 
tresare întreaga omenire şi se cutremură tot pămîntul, cînd se 
ridică ameninţător şi fără glas, domnul Gaster. Porunca lui a fost 
dată: o îndeplineşti fără şovăire, sau mori! 

Cîrmaciul corăbiei ne-a povestit că într-o zi, urmînd pilda 
picioarelor care se răzvrătiseră împotriva stomacului (cum scrie 
în pilda lui Esop), întreg regatul somaţilori s-a ridicat împotriva 
domnului Gaster, jurînd să nu-i mai dea ascultare. Dar au avut 
mult de suferit şi s-au pocăit, întorcîndu-se cu supunere la 
îndatoririle lor. Altminteri ar fi pierit de foame. Oriunde s-ar afla, 
i se dă locul dintii şi toată cinstea cuvenită. El trece înaintea 
regilor, a împăraţilor, chiar înaintea papei! La sinodul de la Bale, 
el s-a înfăţişat cel dintii, şi, după cum aţi auzit spunîndu-se, 
zarva cea mare s-a iscat din pricina nerăbdării primilor veniţi. 
Toată lumea se trudeşte şi îşi dă silinţa de a-l sluji. Drept 
răsplată, el a născocit toate artele, toate maşinile, toate 
meşteşugurile, toate uneltele şi toate îndemănările. A izbutit să 
dea pînă şi fiarelor sălbatice o isteţime cu care firea nu le 
înzestrase. Pe corbi, pe gaiţe, pe papagali şi pe grauri i-a făcut 


oratori, coţofenei i-a dat ghiers şi a deprins-o să cînte şi să 
vorbească omeneşte. Şi toate acestea numai pentru pîntec! 

Imblînzeşte cu vorbe dulci păsările călătoare, sălbatice şi 
răpitoare: vulturii, şoimii, ereţii, vultanii, ulii, şi, luîndu-le 
libertatea cerului, le învaţă să se ridice în văzduh după voinţa 
lui, să se oprească din zbor, să plutească deasupra norilor şi să 
se arunce la pămînt ca o săgeată. Şi toate acestea numai pentru 
pîntec! 

li pune pe elefanţi, pe lei, pe rinoceri, pe urşi, pe cai, pe cîini, 
să joace, să sară, să lupte, să înoate, să se ascundă, să înhaţe 
tot ce-i place, să-i aducă tot ce doreşte. Şi toate acestea numai 
pentru pîntec ! 

Scoate afară din adînc peştii de mare şi de apă dulce, 
goneşte pe lupi din pădure, pe urşi din peşteri, pe vulpi din 
vizuina lor, pe şerpi de sub pămînt. Şi toate acestea numai 
pentru pîntec! 

E atit de cumplit în pornirea lui, încît mănîncă tot: dobitoace 
şi chiar oameni; cum s-a întîmplat pe timpul războaielor lui 
Sertorius, cînd Metelus i-a lovit pe vasconi, cum s-a întîmplat 
cînd Anibal i-a împresurat pe sagontini, iar romanii pe evrei în 
lerusalim, cum s-a mai întîmplat de atitea sute de ori. 


1 Trupul, mîinile şi picioarele. 


Şi toate acestea numai pentru pîntec ! 

Cînd locţiitoarea lui, Nevoia, porneşte în lume, oriunde se 
arată ea judecăţile nu se mai ţin, edictele amuţesc, poruncile 
rămîn zadarnice. Nevoia nu cunoaşte lege, trece peste legi! Toţi 
fug şi se feresc din calea ei, înfruntînd furtunile mărilor, trecînd 
prin viitoarea focului, căţărindu-se pe culmile munţilor şi 
coborînd în prăpăstii - orice mai bine decit să-i cadă în gheare ! 


CAPITOLUL LVIII 
Cum îi judeca Pantagruel pe engastrimiţii şi pe gastrolatrii de 
la curtea marelui meşter 


La curtea acestui mare meşter iscoditor, Pantagruel a întîlnit 
două soiuri de oameni plicticoşi şi nepoftiţi, din acea tagmă pe 
care niciodată nu putuse să-i sufere. 

Unii se numeau engastrimiţil, ceilalţi gastrolatri2. 


Engastrimiţii se lăudau că sînt coboritori din vechea spiţă a lui 
Euricle, şi îşi întemeiau spusele lor pe mărturia lui Aristofan din 
comedia Tăunii sau Viespile. De aceea, în vremea veche, li se 
zicea euricleni (cum scrie Platon şi după el Plutarh în cartea sa 
despre oracoli). În legile sfinte ei poartă numele de ventriloci. 
Aşa îi numeşte în limba grecească Hipocrate, fiindcă vorbesc din 
burtă. Sofocle îi numeşte sternomanţi3. Ei se dădeau drept 
ghicitori, umblau cu farmece şi înşelau poporul sărman, lăsîndu-l 
să-şi închipuie că nu vorbesc pe gură, ci din burtă. 

Aşa era italianca lacoba Rodogina, o femeie de neam prost, 
pe care am cunoscut-o în anul Domnului 1513. Am auzit cu 
urechile mele, cum din burta ei ieşea glasul unui duh necurat, 
şovăitor şi firav, dar îndeajuns de limpede şi de lămurit, 
răspunzind unor principi bogaţi şi seniori ai Galiei Cisalpine, care 
o chemaseră să le ghicească. Aceştia, pentru a se încredința că 
nu foloseşte nici un fel de vicleşug ascuns sau vreo scamatorie, 
o dezbrăcaseră pînă la piele, astupîndu-i nasul şi gura. Creaţă 
sau Cincinata, cum îi plăcea să i se zică, dădea răspuns la toate 
întrebările lor. Despre întîmplările trecute sau ale timpului de 
faţă vorbea foarte limpede şi foarte hotărît, umplind de uimire 
pe toţi cei care o ascultau. 


1 Ventriloci. 
*  Robii pîntecului, 
* Prezicători din piept 


Despre întîmplările viitoare nu spunea decit minciuni; 
adevărul-adevărat, niciodată. Adeseori îşi mărturisea singură 
neştiinţa şi, în loc de orice ghicire, trăgea un piîrţ sau mormăia 
vorbe neînţelese cu iz de limbă barbară. 

Ceilalţi gastrolatri umblau laolaltă, în cete vesele sau triste, 
unii sprinţari şi rotofei, alţii încruntaţi şi amăriţi, trăind toţi în 
trindăvie, nefăcînd nimic, ca o povară netrebnică a pămîntului, 
temîndu-se necontenit (cum spunea Hesiod) să nu le sufere 
pîntecele vreo slăbiciune ori vreo vătămare, îşi smoleau faţa în 
fel şi chip, îşi preschimbau înfăţişarea şi purtau veşminte atît de 
ciudate, încit îţi făcea plăcere să-i priveşti. Aţi văzut, după cum 
atiţi învăţaţi şi filozofi din vremile vechi au scris, în ce fel de feţe 
şi culori i-a plăcut firii să îmbrace scoicile mărilor, dîndu-le o 
strălucire şi o frumuseţe neîntrecută; nici îmbrăcămintea, atît de 


felurită şi mereu înnoită a gastrolatrilor sidefaţi, nu era mai 
prejos. Gaster era zeul lor cel mare. | se închinau lui şi îi 
aduceau jertfe, ca unei zeități atotputernice, singura în care 
credeau, singura pe care o slujeau, iubind-o mai presus de toate 
şi slăvind-o ca pe Dumnezeu însuşi. S-ar părea, că despre ei a 
vorbit trimisul Domnului, cînd a scris în Filipini (Il): „Mulţi sînt 
aceia despre care v-am mai amintit de atitea ori: vrăjmaşi ai lui 
Cristos şi ai Crucii, care se vor istovi în moarte şi al căror 
Dumnezeu e pîntecele". 

Pantagruel îi asemuia cu ciclopul Polifem, pe care Euripide îl 
face să vorbească astfel: „Nu aduc jertfe zeilor, ci numai mie şi 
pîntecului meu, cel mai mare dintre zei!" 


CAPITOLUL LIX 
Despre chipul cioplit al Gămanului şi jertfele pe care i le aduc 
gastrolatrii 


Pe cînd priveam mutrele şi portul acestor gastrolatri lacomi 
şi temători, am auzit spre marea noastră uimire, un puternic 
glas de clopot. Toţi s-au înşiruit ca pentru luptă, fiecare după 
treapta, rostul şi vechimea lui. Unul după altul au ieşit întru 
întîimpinarea domnului Gaster, care venea urmat de un flăcău 
gras şi burtos, purtînd învîrful unui băț lung, suflat cu aur, un 
chip de lemn, cioplit grosolan şi zugrăvit fără îndemiînare, aşa 
cum ni l-au înfăţişat în scrierile lor Plaut, Juvenal şi P. Fertus, 
numindu-l Gămanul (La Lyon, în sărbătorile cîşlegilor, îi zice 
Linge-Blide). Era un chip caraghios, schimonosit şi hidos, 
sperietoare pentru copiii mici, cu ochii mai umflaţi decît burta, 
cu capul mai mare decit restul trupului, cu fălci uriaşe şi două 
rînduri de dinţi ascuţiţi. Prin lăuntrul prăjinii aurite trecea o 
sfoară, care mişca fălcile, făcîndu-le să clănţănească din dinţi, 
ca balaurul sfintului Clement din Metz. 

M-am apropiat de gastrolatri şi i-am văzut înconjurați de o 
mulţime de slujitori, care purtau cu ei panere, lăzi, oale, traiste 
şi cratiţe. Avînd în fruntea lor pe marele Găman, deschideau 
mereu panerele şi cratiţele,cîntînd un soi de psalmi, imnuri de 
slavă în cinstea lui Bachus şi alte cîntece de laudă. Aduceau 
dinaintea zeului lor bunătăţi felurite, caracatiţă fragedă şi bine 
friptă, pîine albă, piine poaspătă, piine de secară, chifle, cărnuri 
la grătar, muşchi de căprioară, capac de vițel rece cu sos de 


ienupăr, cuşcuş, măruntaie, nouă feluri de tocană, plăcintă la 
tavă, trufandale în zeama lor, ciorbă de dafin, varză umplută cu 
măduvă, clapon cu castane şi ghiveci la cuptor. 

Toate aceste măncăruri soseau însoţite de vinuri fără istov; 
la început un vin alb, plăcut şi uşor, apoi un porfiriu rece ca 
gheaţa turnat în ceşti mari de argint. După care au urmat: ţipari 
tăvăliţi în muştar, cu tarhon, cîrnaţi, limbi de vițel afumate, 
pastramă, muşchi de porc pe mazăre, pulpă de vițel împănată, 
caltaboşi, tobă de creier, salamuri, şuncă, cap de mistreţ cu ver- 
deţuri, vînat cu sos de napi, ficat de giscă, măsline murate. 

Alte băuturi de viaţă lungă urmau. Apoi au început să-i vire 
zeului pe git: spinare de berbec cu mujdei de usturoi; aluaturi în 
sos fierbinte; costiţe de purcel cu ceapă prăjită; claponi îndopaţi 
şi fripţi în sucul lor; ştiuci umplute; friptură de căprioară, de cerb 
şi de ied; iepuri şi şoldani, prepeliţe, fazani şi făzăniţe; stîrci şi 
cocostirci; becaţe şi becaţine; granguri; cocoşi, găini şi pui de 
India; porumbei şi porumbiţe; purcei la tavă; rațe cu sosuri 
felurite; mierle; găinuşe; rațe sălbatice ; pescăruşi albi; lişiţe; 
cufundari; bitlani; pescăruşi; ciociîrlii; bursuci; spinare de miel; 
fleici de vacă; piept de vițel; rasol de găină şi piftii de clapon; 
bibilici; pui de găină; potîrnichi; iepuri de casă; berze; dropii; 
ciute; turturele; porumbei; gişte şi giscani; boboci de rață 
sălbatică; lopătari; flamanzi şi lebede; vrăbii; cocori; stăncuţe; 
cormorani; sitari; melci; arici bine stropiţi cu oţet. 

La sfîrşit veneau plăcintele: cu carne de vînat, de ciociîrlie, de 
căprioară, de porumbel, de clapon, gogoşi cu jumări, picioare de 
porc în grăsimea lor, claponi întregi, piersici de Corbeil, 
brînzeturi, anghinare, plăcintă în foaie, măruntaie de vițel, 
clătite, şaisprezece feluri de turte, colaci, plăcintă cu miere, 
gutui coapte, lapte covăsit, smîntînă dulce, fructe zaharisite, 
peltele şi magiunuri, siropuri albe şi roşii, minciuni, douăzeci de 
soiuri de torturi, dulceţuri de şaptezeci de feluri, cofeturi în o 
sută de culori, caşcaval, uscaţele cu praf de zahăr. 

La urmă de tot veneau vinurile care sînt bune împotriva 
gilcilor; idem* fripturile. 


CAPITOLUL LX 
Ce fel de jertfe aduceau gastrolatrii zeului lor în zilele de 
post 


Privind această puzderie de jertfitori cu grămezile lor de 
jertfe, Pantagruel s-a scîrbit şi a vrut să plece; dar Epistemon l-a 
rugat să mai rămînă pentru a vedea cum se sfirşeşte vicleimul. 

- Ce jertfe aduc aceşti mirlani zeului lor ventripotent în zilele 
de post? a întrebat Pantagruel. 

- Vă voi spune, a răspuns cîrmaciul corăbiei. La începutul 
mesei îi dau icre negre, unt proaspăt, jumări de ouă, mazăre 
bătută, spanac, scrumbii proaspete, scrumbii sărate, sardele, 
stridii, obleţi, ghiveci de legume, o sută de feluri de salate, 
lăptuci, untişor, mălură, ruşinea-ţigăncii, clopoței, sparanghel, 
caprifoi, apoi somoni şi ţipari afumaţi, morun în untdelemn şi 
varză murată. (Zeul simte nevoia să bea, că altminteri îl ia 
dracul; toţi au grijă să-l adape, şi udătura nu-i lipseşte.) După 
aceea îi pun dinainte tipari de mare cu sos, stacoji, cegă şi 
nisetru, somotei, raci, scrumbii albastre, păstrăvi, ştiuci, bibani, 
zvirlugi, cambule, lufari, barbuni, ursini, labani, roşioară, 
păstrugă proaspătă şi afumată, mrene, crapi, ciortani, caraşi, 
stavrizi, şalăi, scoici prăjite, scoici, lin, langustă, ton, caracudă, 
chefali, plătică, guvizi, melci, caracatiţă şi picioare de broască. 

După atita pescărie, dacă zeul n-ar bea din nou, ar fi la doi 
paşi de moarte. Şi-ar fi păcat să se prăpădească! Vine apoi 
rindul batogului, al peştelui uscat şi al moluştelor de tot soiul, al 
porcuşorilor, al ştiucilor marinate şi al ouălor coapte în spuză, 
prăjite, înăbuşite, cătrănite. 

Pentru mistuirea mai uşoară a ouălor, zeul toarnă peste ele 
oţet cu nemiluita. lar ca încheiere, mai înfulecă ceva orez, păsat, 
unt de migdale, fisticuri, smochine, struguri, alune, prune, frişca 
bătută, nuci şi anghinare. 

Şi peste toate, mereu şi totdeauna, băutură pe săturate ! 

Toţi îşi dădeau silinţa să aducă zeului lor, Gaster, jertfe mai 
scumpe şi mai îmbelşugate decît Heliogabal pe altarul idolului 
lui, sau decit regele Baltazar zeului Baal din Babilon. 


1 De asemenea (lat.). 


Şi cu toate acestea,Gaster nu se recunoaşte a fi zeu, ci o 
biată fiinţă becisnică şi păcătoasă; după cum regele Antigon- 
întîiul, sătul de laudele unuia Hermodotus,care în cîntecele lui 
de slavă îl numea zeu şi fiu al soarelui, i-a răspuns: „Slujitorul, 
care îmi duce oala de noapte, nu te va crede!" 


Tot astfel, Gaster trimite pe închinătorii lui să-i cerceteze 
scaunul cu gaură, pentru a vedea mai bine şi a cugeta mai adînc 
asupra duhului sfint care sălăşluieşte în resturile bogatului său 
ospăț. 


CAPITOLUL LXI 
Cum a născocit Gaster pîinea şi meşteşugul de a o păstra 


Diavolii aceia de gastrolatri s-au împrăştiat, iar Pantagruel a 
rămas să privească mai de-aproape, cum arată şi cu ce se 
îndeletniceşte marele meşter Gaster. 

Ştiţi că după rînduiala firii, pîinea cu miezul şi coaja ei i-a fost 
dăruită drept hrană şi întărire, iar cerul l-a binecuviîntat cu 
putinţa de-a o dobîndi şi a o păstra. Ela născocit dintru început 
mijlocul de a lucra pămîntul şi de a culege spicele de grîu. A 
născocit armele şi ştiinţa de-a le mînui pentru a-şi apăra 
grăunţele; medicina şi astrologia, cu matematicile lor, pentru a 
păstra sămiînţa veacuri de-a rîndul şi de-a o pune la adăpost de 
stricăciunea aerului, de năvala fiarelor sălbatice şi de 
prădăciunea tilharilor. A născocit morile de apă şi de vînt, ca şi 
pe cele purtate de braţul omului, apoi o sumedenie de unelte 
pentru a măcina boabele şi a le preface în făină. A născocit 
drojdia care face să crească aluatul, şi a găsit sarea care îi dă 
gust (ştiind că nimic pe lume nu primejduieşte mai mult 
sănătatea omului decît pîinea nesărată şi nedospită). A născocit 
focul pentru a coace piinea, fiica cea mai bună a spicului de 
grîu, şi a făurit ceasornicul, care măsoară timpul potrivit pentru 
rumenirea ei. 

Văzînd că adesea se întîmplă într-o ţară să lipsească 
grăunţele, a născocit mijlocul de a le purta dintr-o parte în alta. 
Prin isteţimea minţii lui a împreunat două soiuri de dobitoace: 
iapa şi măgarul, aducînd la viaţă pe-al treilea: catirul, un dobitoc 
mai puternic şi mai puţin gingaş, mai răbdător la muncă decit 
celelalte. A născocit carul şi căruţa, pentru a purta griul la 
moară şi făina la cuptorul brutarului; pentru a aduce prisosul de 
grăunţe din ţările barbare şi depărtate, a născocit galerele, 
corăbiile, caravelele, uimind natura însăşi cu îndrăzneala lui. 

S-a întîmplat în anii din urmă, ca ogoarele arate să nu aibă 
ploaie la vreme şi boabele puse în pămînt uscat să se piardă. In 
alţi ani s-au revărsat prea multe ploi şi-au înecat semănătura, 


apoi a bătut-o piatra, au risipit-o vînturile, a împietrit-o îngheţul. 
Cu mult înainte de sosirea noastră, meşterul cel mare născocise 
mijlocul de a chema ploaia din cer, cosind pe întinsul păşunilor o 
iarbă prielnică, pe care ne-a arătat-o. Ne-a încredinţat că e 
aceeaşi iarbă, din care pontiful Jovial punea odinioară un singur 
fir în fîntîna Agriei de pe muntele Lycian din Arcadia; sub arşiţa 
zilei firul ierbii scotea aburi, aburii se adunau pe cer în nori grei, 
care stropeau cu ploaie întreaga cîmpie, atît cît cerea pămîntul 
însetat. Meşterul Gaster a născocit apoi mijlocul de a opri ploaia 
în văzduh, ori s-o trimită să cadă în mare. A născocit mijlocul de- 
a abate grindina, de a ţine în frîu vînturile, de a pune zăgaz 
furtunilor, la fel cum izbuteau metamensieniil din Trezena. 

S-a ivit mai tîrziu o altă nenorocire. Tilharii furau de pe lanuri 
grăunţele şi pîinea. Atunci a născocit meşteşugul de a zidi 
oraşe, cetăţi şi metereze, pentru a pune pîinea şi grăunţele la 
adăpost. 

lar cînd, nemaigăsind boabele pe cîmp, a înţeles că fuseseră 
luate şi duse în alte oraşe, cetăţi şi hambare, unde erau păzite 
cu mai multă grijă decît merele de aur din grădina Hesperidelor, 
a născocit meşteşugul de-a dărima zidurile acestor cetăţi şi a 
făurit maşini de război, ca berbecii, catapulturile şi carele de 
luptă. Ne-a arătat citeva din ele, pe care nici arhitecţii şi 
meşterii lui Viturviu nu se pricepuseră să le pună pe roate (cum 
ne-a dovedit messir Philipert Delorme, marele arhitect al regelui 
Franţei). lar după ce în jurul cetăților s-au ridicat întărituri 
puternice, şi uneltele de război cunoscute n-au mai fost 
îndestulătoare, a născocit altele: puşti, serpentine, şopirle, 
bombarde şi bazilice, care azvîrlă ghiulele de fier, de plumb şi 
de bronz cîntărind mai greu decit o nicovală, cu ajutorul unei 
pulberi cumplite, de puterea căreia natura însăşi s-a 
înspăimîntat, mărturisindu-se învinsă de dibăcia omului, după ce 
dispreţuise ştiinţa acelor oxidraci din India, care cu foc de 
pulbere, cu trăsnete, cu grindină, cu furtună şi cu fulgere îşi 
ucideau într-o clipă duşmanii, pe întregul întins al cîmpului de 
luptă. 

Cu atît mai groaznice, mai înfricoşătoare şi mai drăceşti, sînt 
armele care sfărimă, sparg, zdrobesc şi omoară, stîrnind spaimă 
şi uimire în minţile omeneşti; o singură lovitură de tun, dărimă 
ziduri mai tari decît cele pe care ar fi în stare să le doboare o 
mie de trăsnete. 


1 Locuitorii cetăţii Metena din Peloponez: astăzi Modona. 


CAPITOLUL LXII 
Cum a născocit Gaster mijlocul de a nu fi atins de ghiulele 


S-a întîmplat o dată ca Gaster, aducîndu-şi acasă grăunţele, 
să se trezească împresurat de vrăjmaşi, iar cetatea să i-o 
nimicească acea de trei ori blestemată şi drăcească unealtă de 
război. O putere neînvinsă i-a răpit pîinea şi i-a răvăşit ogoarele. 
Atunci a născocit mijlocul, nu numai de-a feri zidurile, făcîndu-le 
să înfrunte bătaia puştilor, ci de a opri ghiulele în văzduh: şi 
chiar dacă ar cădea, să nu vatăme nici pe apărători, nici 
întăririle lor. Izbutise în această privinţă cum nu se poate mai 
bine. A făcut o încercare de faţă cu noi. Veţi vedea în ce stă 
născocirea. De-acum înainte puteţi să-i daţi crezare lui Plutarh, 
care spunea, că atunci cînd o turmă de capre o ia la goană, dacă 
pui un scaiete în botul celei din urmă, toate se opresc pe loc 
numaidecit. 

Într-un tun de bronz, după ce a scos pucioasa din amestecul 
prafului de puşcă şi i-a adăugat o citime de camfor, a aşezat o 
ghiulea de fier potrivită pe măsura ţevii, dimpreună cu alte 
douăzeci de grăunţe de fier, unele rotunde ca un bob, altele 
prelungi ca o lacrimă. Apoi, ţintind în plin de la o depărtare de 
şaizeci de paşi asupra unuia din pajii săi, cam la jumătatea 
drumului dintre paj şi gura tunului, în linie dreaptă, a legat cu 
sfoară de un stiîlp, o piatră mare siderită, adică de fier, numită şi 
herculană, ce s-a găsit odinioară, după cum arată Nicandru, în 
Ida din ţara Frigiei, de un oarecare Magnu. Noi îi spunem astăzi: 
magnet. 

A dat foc prafului de puşcă. Şi fiindcă prin arderea pulberii se 
face dintr-o dată un gol, pe care natura nu-l îngăduie (altminteri 
toată maşinăria lumii: cerul, aerul, marea şi pămîntul s-ar 
întoarce în hău), ghiuleaua şi grăunţele de fier au pornit în 
aceeaşi clipă afară din ţeava, pentru ca aerul să poată pătrunde 
înăuntru şi să umple golul rămas după ce pulberea a fost 
mistuită de foc. Glontele şi grăunţele de fier zvirlite cu putere în 
aer păreau că-l vor ucide pe paj, dar în clipa cînd au ajuns în 
dreptul pietrei sus-amintite şi-au pierdut iuţeala şi au rămas în 
aer, învîrtindu-se în jurul magnetului; cu toată puterea cu care 


porniseră, nu ajungeau la ţintă ! 

Mai mult. A născocit mijlocul de a face ca ghiulelele 
duşmanului să se întoarcă asupra lui însuşi, dezlănţuind acelaşi 
prăpăd ca şi cum ar fi fost trase de-a dreptul. Nu i-a fost greu să 
izbutească, dacă ţinem seama că iarba numită etiopis, iarba 
fiarelor, descuie toate lacătele, iar peştele numit echineis, 
altminteri nu prea isteţ, opreşte pe loc în mijlocul furtunii 
corăbiile cele mai mari (după cum carnea lui păstrată în sare 
atrage aurul din văgăunele cele mai adinci ale pămîntului). 

Democrit a scris despre aceasta, iar Teofrast le-a văzut cu 
ochii lui. Etiopis e o iarbă care printr-o singură atingere scoate 
afară din cel mai tare lemn colţul de fier cel mai adînc împlîntat 
în el; o folosesc ciocănitoarele de cîte ori, întorcîndu-se la cuibul 
lor, pe care şi-l scobesc în trunchiul copacilor bătrîni, îl găsesc 
astupat cu vreo bucată de fier. 

Cerbii şi căprioarele, purtînd în trupul lor săgețile vînătorului, 
dacă izbutesc să găsească undeva pe-aproape iarba numită 
dictam, foarte răspîndită în Creta, şi dacă ronţăie această iarbă, 
săgețile se desprind singure, cad şi nu lasă nici o urmă de rană. 
Aşa a vindecat Venus pe fiul ei iubit Enea, lovit în coapsa 
dreaptă de săgeata surorii lui Turnus Juturna. 

Trăsnetul nu cade niciodată asupra dafinilor, smochinilor şi 
cîinilor de mare, din pricina miresmei pe care aceştia o 
răspîndesc în jurul lor. Tot aşa, elefanții îndiîrjiţi se liniştesc la 
vederea unui berbec; taurii înfuriaţi se opresc pe loc şi rămîn 
încremeniţi, cînd întîlnesc în goana lor un smochin sălbatic; furia 
viperei se potoleşte dacă o atingi cu o creangă de fag. În ostro- 
vul Samos, înainte de a se fi ridicat acolo altarul Junonei, trăiau 
neadele, la al căror glas, cum scrie Euforion, pămîntul se 
despica în prăpăstii adînci. Socul, din al cărui lemn se cioplesc 
fluierele cele plăcute, creşte mai frumos în ţările unde nu se 
aude cîntecul cocoşului, ca şi cum, după spusele lui Teofrast, 
cîntecul cocoşului ar înmuia şi ar vătăma lemnul socului; şi tot 
astfel leul, auzind cocoşul cîntînd, se opreşte din mers, tulburat 
şi înmărmurit. 

Unii mi-au vorbit despre un soi de soc sălbatic, care creşte în 
locurile depărtate de sate şi oraşe, unde cîntecul cocoşului nu se 
aude. Din lemnul acelui soc sălbatic se taie flaute cu sunet mult 
mai frumos decit din socul care creşte în preajma caselor sau a 
colibelor. 


Alţii au dat acestor întîmplări ciudate un înţeles mai adînc şi 
un tîlc mai tainic, urmînd gîndirea filozofiei lui Pitagora. Aşa se 
spune, că nu din orice fel de lemn se poate ciopli chipul lui 
Mercur, iar Dumnezeu este a se cinsti cu sfinţenie, nu după 
măsura obişnuită a vieţii de toate zilele. Oamenii înţelepţi şi 
dăruiţi învăţăturii, nu stau să asculte cîntecele lumeşti, greoaie 
şi grosolane, ci caută muzica dumnezeiască a sferelor cereşti, 
mai înaltă şi venind mai de departe, din locurile unde nu se 
aude cîntecul cocoşului. După cum, în vorbirea noastră, cînd 
voim să amintim un ţinut neumblat, spunem că pe acele 
tărîmuri nu s-au auzit niciodată cocoşii cîntînd. 


CAPITOLUL LXIII 
Cum a adormit Pantagruel în apropiere de ostrovul Şanefului 
si ce întrebări si-a pus, trezindu-se din vis 


În ziua următoare, pornind mai departe, am ajuns la ostrovul 
Şanefuluil. Corabia lui Pantagruel n-a putut să tragă la țărm, 
fiindcă vîntul stătuse. Marea era liniştită. Înaintam foarte încet, 
cînd de la tribord spre babord, cînd de la babord spre tribord, cu 
toate că înălţasem săgețile velelor. Rămă-seserăm toţi pe 
gînduri, pleoştiţi şi supăraţi, fără să spunem unul altuia vreo 
vorbă. Pantagruel aţipise pe un scăunel lîngă tambuchiu, ţinînd 
între degete un Eliodor scris în limba greacă. Acesta era obiceiul 
lui: adormea mai uşor citind, decît spunînd pe dinafară. 
Epistemon, cu astrobalul în mînă, cerceta pe care cerc al 
pămîntului ne aflăm. Fratele loan o luase spre bucătărie şi 
socotea, după zodia frigăruilor şi cu horoscopul tocanei, cîte 
ceasuri mai puteau să fie pînă la prînz. 

Panurge sufla printr-o tulpină de pantagruelion şi făcea 
pungi şi băşici în aer. Gimnast tăia scobitori dintr-un lemn de 
mastic. Ponocrat, cu gîndul departe, se gidila ca să ridă şi se 
scărpina după ceafă cu degetul cel mic. Carpalim înjghebase 
dintr-o coajă de nucă o morişcă pitică, potrivindu-i patru 
aripioare din aşchii de anin. Eusten îşi plimba buricele degetelor 
pe ţeava unei flinte, ca şi cum ar fi cîntat pe strunele lăutei. 
Rizotom meşterea la un capac de broască ţestoasă, încercînd 
să-şi facă din ea un căuş. Xenoman cîrpea cu undreaua un 
felinar ponosit. Căpitanul corăbiei trăgea de limbă pe năierii lui. 

Întorcîndu-se de la bucătărie, fratele loan l-a zărit pe 


Pantagruel, care se trezise din somn. Rupînd tăcerea care se 
lăsase peste noi, a întrebat cu tot glasul şi foarte vesel, ce-am 
putea să facem ca să ne treacă timpul mai uşor? Panurge l-a 
întrebat: care e leacul împotriva ciumei? Epistemon, mai glumet, 
voia să ştie cum poate să dea drumul udului, unul care nu simte 
nevoia. Gimnast, ridicîndu-se de la locul lui, a cerut un leac 
împotriva ameţelii. Ponocrat, frecîndu-şi uşor fruntea şi ciulind 
urechile, a întrebat ce-ar trebui să facă pentru a nu mai dormi 
cîineşte. 

- Aşteaptă puţin, a spus Pantagruel. Iscusiţii filozofi 
peripatetici ne învaţă, că orice întrebare trebuie să fie limpede, 
lămurită şi bine înţeleasă. Ce înseamnă: a dormi cîineşte? 

- Adică: la soare şi cu burta goală, cum dorm ciîinii, a răspuns 
Ponocrat. 


1 In ebraică, legat de cuvintul care înseamnă „ipocrizie". 


Rizotom stătea pe vine lîngă pupă. A ridicat capul şi a 
căscat. Unul de la altul molipsindu-se, au început să caşte toţi. 
Rizotom a întrebat, care-i leacul împotriva căscatului? Xenoman, 
slab şi jigărit ca felinarul pe care îl ţinea în mină, a întrebat dacă 
s-a născocit vreun mijloc pentru a ţine în cumpănă cimpoiul 
pîntecului, oprindu-l să se aplece prea mult într-o parte sau alta. 
Carpalim, jucîndu-se cu morişca, a întrebat care sînt semnele 
care îl vestesc pe om că începe să-i fie foame. Eusten, auzind 
larma glasurilor, a venit pe punte şi, din dreptul cabestanului, a 
întrebat de ce omul flămînd muşcat de un şarpe nemiîncat, e 
într-o primejdie mai mare de moarte, decit un om bine-hrănit 
muşcat de un şarpe sătul; apoi, de ce scuipatul unui om cu 
burta goală otrăveşte şerpii veninoşi? 

- Prieteni, a spus Pantagruel, la toate întrebările voastre nu-i 
decit un singur răspuns, iar la toate bolile un singur leac. lată 
dezlegarea, fără vorbă multă şi tocmeală: burta flămîndă n-are 
urechi s-audă ! Mulţumiţi-vă să-i înţelegeţi semnele, pentru a fi 
pe deplin lămuriţi. în Roma de altădată, (începînd Pantagruel să 
povestească, a sunat clopotul şi fratele loan a zbughit-o la 
bucătărie), Tarquiniu cel Trufaş, ultimul ei rege, a răspuns 
printr-un singur semn fiului său Sextus, care, aflindu-se în 
cetatea gabinilor, a trimis un călăreț să-l întrebe, ce să facă 
pentru a ţine sub ascultarea lui pe vrăjmaşii învinşi. Regele, 


avînd îndoieli despre credinţa ostaşului trimis de fiul său, nu i-a 
dat nici un răspuns. L-a dus în grădina palatului şi, în văzul lui, a 
început să reteze cu sabia capetele macilor care se înălţau în 
mijlocul pajiştii înflorite. Trimisul s-a întors aşa-zicînd fără 
răspuns, dar povestind lui Sextus toată întîmplarea, acesta a 
înţeles că tatăl său îl sfătuise să taie capetele fruntaşilor cetăţii, 
pentru a înspăimînta poporul şi a-l sili să i se supună. 


CAPITOLUL LXIV 
Pentru ce n-a dat răspuns Pantagruel la întrebările ce i s-au 
pus 


Pantagruel a întrebat apoi: 

- Ce fel de oameni locuiesc pe acest ostrov cîinesc al 
Şanefului? 

- Ei se numesc ipocriţi, a răspuns Xenoman. Habotnici, 
făţarnici, farisei şi pustnici. Nişte prăpădiţi, care trăiesc ca 
sihastrul de la Lormont de lîngă Bordeaux, cerînd de pomană 
călătorilor de pe aici. 

- Să ştii că eu nu cobor! a spus Panurge. Să-mi sufle dracul 
pe gaura şezutului, dacă cobor ! Eremiţi, făţarnici, habotnici, 
farisei să nu văd în ochi! Mi-amintesc cîtă zarvă au stîrnit arhirăii 
soborului de la Cesill; ar fi trebuit să-i ia Belzebut, Astarot şi 
Proserpina pe toţi, atitea furtuni şi blestemăţii îndurarăm din 
pricina lor! Ascultă, dolofanule, căprare Xenoman, spune-mi, 
rogu-te, aceşti ipocriţi, pustnici, pomanagii, care trăiesc pe-aici, 
sînt flăcăi sau oameni însuraţi? Ceva muieri nu se găsesc? Nu-i 
nici o faţă femeiască printre făţarnicii bărbaţi? 

- lată o întrebare veselă şi drăgălaşă, a spus Pantagruel. 

- Ba da, a răspuns Xenoman. Sînt destule ipocrite, habotnice 
şi pustnice, nostime şi frumuşele, cucernice şi drept- 
credincioase... 

- Află de la mine o vorbă, a spus fratele loan: în orice călugăr 
tînăr stă ascuns un drac bătrîn. Inseamnă să nu uiţi! 

- ...din care s-au prăsit mici făţarnicei, habotnicei şi 
pustnicei. Altminteri, ostrovul Şanefului ar fi rămas de mult 
pustiu. 

Pantagruel le-a trimis prin Gimnast o danie de şaptezeci de 
mii de jumătăţi de scuzi. Apoi a întrebat: 

- Cît e ceasul? 


- Nouă trecute, a răspuns Epistemon. 

- E ceasul prînzului, a spus Pantagruel. Ne apropiem de 
hotarul pe care îl pomeneşte Aristofan într-o comedie a lui care 
se numeşte Preotesele: umbra are o lungime de două picioare. 
Odinioară, în ţara perşilor, numai regele avea un timp al lui, 
anume hotărît pentru prînz: ceilalţi se aşezau la masă după 
ornicul din burtă. Intr-o comedie a lui Plaut, nu ştiu care parazit 
tună şi fulgeră împotriva celui ce-a născocit cadranul şi săgeata 
ceasului, fiindcă nici o altă măsurătoare nu arată mai bine 
timpul, decit pîntecele flămînd. Diogene, întrebat o dată, la care 
ceasuri ale zilei trebuie omul să se hrănească, a răspuns: 
„Bogatul cînd simte că îi e foame; săracul, cînd are ce mînca". 
Felcerii dau un răspuns mai lămurit la această întrebare, 
spunînd: 

Scularea la cinci, 

prînzul la nouă; 

Cina la cinci, 

culcarea la nouă. 

- Faimosul rege Petosiris avea altă socoteală... 

Pantagruel n-a apucat să-şi înceapă povestea. Sufragiii 
întinseseră mesele, aşternuseră peste ele pînzături plăcut 
mirositoare, apoi talere, farfurii, ştergare şi solniţe, aduseseră 
ploşti, pahare, butelci, ceşti, potire, tăleraşe, străchini, ulcioare. 
Fratele loan, ajutat de bucătari, sufragii, pivniceri şi ceilalţi 
slujitori, a căror grijă era să împartă pîinea, să taie fripturile şi să 
toarne în pahare, a venit purtînd patru şunci uriaşe, coapte în 
aluat, care mi-au adus aminte de cele patru turnuri ale cetăţii 
Turinului. 


1 Consiliul de la Trente. 


Doamne, Doamne, zdravăn am mai mîncat şi am băut! Nici 
nu ajunsesem încă la dulciuri, şi vîntul de apus a început să 
umfle pînzele, trinca dinainte, straiul zburătorului şi balansinele 
catargului din faţă. Am pus deoparte paharele şi am cîntat un 
imn de laudă şi de mulţumire lui Dumnezeu din cer. După ce s- 
au adus poamele, Pantagruel a întrebat: 

- Spuneţi-mi, prieteni, dacă îngrijorările voastre s-au risipit. 

- Slavă Domnului, m-a lăsat căscatul, a spus Rizotom. 

- N-am să mai dorm cîineşte, s-a bucurat Ponocrat. 


- Nu mai am amețeli, a spus Gimnast. 

- Nu mai simt burta goală, a încheiat Eusten. Nu mai au a se 
teme de scuipatul meu nici viperele, nici nevăstuicile, nici 
şopirlele, nici cantaridele, nici omizile, nici crocodilii, nici 
broaştele riioase, nici cîinii turbaţi „nici şoarecii, nici 
salamandrele, nici balaurii, nici scorpionii, nici lipitorile, nici 
scolopendrele ! 


CAPITOLUL LXV 
Cum îşi petreceau vremea Pantagruel şi însoțitorii săi 


- În rîndul căror jivine veninoase o punem pe viitoarea 
nevastă a lui Panurge? a întrebat fratele loan. 

- Vorbeşti de rău femeile, ai? Javră călugărească! 
Maimuţoiule ! a strigat Panurge. 

- Euripide scrie, şi Andronache la fel, a spus Epistemon, că 
omul, cu ajutorul zeilor, a găsit leac împotriva tuturor fiarelor 
veninoase; numai împotriva femeii n-a născocit nici unul. 

- Nerodul ăla de Euripide, a spus Panurge, a clevetit 
totdeauna împotriva femeilor. De-aceea l-a ajuns pedeapsa 
zeilor şi a fost mîncat de cîini, cum îl ocărăste Aristofan. Să 
pornim cu vorba mai departe. Al cui e rîndul? Spune! 

- De-acum încolo, voi da drumul udului oricînd şi oriunde. 

- Am un stomac pus pe cîntar, a spus Xenoman. Nu atîrnă 
mai greu în nici o parte. 

Cu piinea şi cu vinul n-am ce face; 

Am pus, cu foamea şi cu setea, pace! 

- Mulțumită lui Dumnezeu şi vouă, mi-a trecut supărarea, a 
spus Panurge. Sînt vesel ca un piţigoi. 

Voios ca pasărea în zbor 

Ca fluturele de uşor. 

- Euripide al vostru, drăguţul de el, scrie, iar Silen, băutorul 
băutorilor, aşa zice: 

îşi face sînge rău şi se prosteşte, 

Cel care bea şi nu se-nveseleşte. 

să preamărim deci pe Domnul, tatăl nostru, mîntuitorul şi 
păzitorul vieţii noastre, care ne-a dat pîinea cea bună, vinul cel 
bun, mîncarea cea bună, ferind trupul şi sufletul nostru de orice 
tulburare; fără să mai punem la socoteală plăcerea şi bucuria pe 
care le simţim, bînd şi mîncînd. Dar n-aţi răspuns la întrebarea 


pe care a pus-o blajinul nostru frate loan: Ce-am putea să facem 
ca să ne treacă timpul mai lesne? 

- Fiindcă v-aţi mulţumit atît de uşor cu răspunsul pe care l- 
am dat nedumeririlor voastre, a spus Pantagruel, nici eu nu voi 
merge mai departe. Altă dată şi aiurea vom vorbi mai pe larg, 
dacă veţi găsi cu cale. Aşadar, să dezlegăm întrebarea fratelui 
loan: Ce-am putea să facem ca să ne pară timpul mai lesne? Au 
trecut pînă acum zilele, după pofta inimii noastre, nu-i aşa? 
Priviţi mărul catargului! Priviţi unduirea pînzelor ! Priviţi 
încordarea parimelor ! Priviţi cum străluceşte tambuchiul! Vinul 
curgea în pahare, iar timpul, printr-o tainică legătură a firii, 
făcea la fel. Nici Atlas şi nici Hercule nu şi-au petrecut vremea 
altminteri, dacă se cuvine să dăm crezare înţelepţilor care ne-au 
învăţat mitologia. Atît numai că ei au întrecut măsura cu o 
jumătate de treaptă: Atlas bea de dragul oaspelui său, iar 
Hercule din pricina setei pe care o îndurase în deşertul Libiei. 

- Aia e ! a spus fratele loan, tăindu-i vorba. Am auzit pe mai 
mulţi învăţaţi de seamă spunînd că Sfredeluş, unul din pivnicerii 
bunului dumitaie părinte, pune deoparte an de an mai mult de 
opt sute de vedre de vin pentru a da de băut oaspeţilor lui şi 
slujitorilor, mai înainte de a li se face acelora sete. 

- Cămilele, care duc în spatele lor povara caravanelor, beau 
pe seama setei lor de ieri, de azi şi de miine, a spus Pantagruel. 
Aşa făcea şi Hercule. În felul acesta însă, printr-o depăşire a 
timpului, se stîrneşte o mişcare nouă în lumea cerească, şovăiri 
şi cutremure, dînd nebunilor de astrologi prilej de neînțelegere 
şi ceartă. 

- Vorba cîntecului, a spus Panurge: 

Pe cînd golim la masă paharele cu vin, 

Trec vremurile grele şi vremuri bune vin. 

- Dar nu ne-am trecut vremea numai bînd şi mîncînd, ci am 
uşurat într-un chip simţitor încărcătura corăbiei; nu cum şi-a 
descărcat panerul Esop, răsturnînd pe jos merindele, ci, 
dimpotrivă, încetînd de a mai ajuna. 

Căci aşa după cum trupul omului mort e mai greu decit al 
celui viu, omul flămînd trage la cîntar mai mult decît cel sătul. Şi 
nu greşesc cei care, pornind la drum, încep să bea şi să măniînce 
dis-de-dimineaţă, „ca să tragă caii mai bine". 

Vă aduceţi aminte, că amicleienii de altădată preamăreau 
mai presus de toţi zeii pe tata Bachus, şi pe bună dreptate îl 


numeau Psila, ceea ce în limba dorică înseamnă aripi. Căci după 
cum păsările, slujindu-se de aripi, se ridică şi zboară în înaltul 
cerului, tot astfel pe aripile lui Bachus (vinul cel bun şi gustos) 
sufletele oamenilor se înalţă, trupurile lor se fac mai uşoare şi 
tot ceea ce e pămintesc în ei se limpezeşte şi se mlădiază. 


CAPITOLUL LXVI 
Cum am dat bineţe muzelor, trecînd pe lîngă ostrovul 
Ganabinl 


Vîntul prielnic stăruia să ne poarte şi călătorii depanau în 
voie poveştile lor vesele, cînd Pantagruel a zărit în depărtare 
umbra unui țărm muntos. L-a chemat pe Xenoman şi l-a 
întrebat: 

- Vezi înaintea noastră, la babord, acea stîncă înaltă, ai cărei 
umeri seamănă aidoma cu ai muntelui Parnas? 

- Foarte bine. E ostrovul Ganabin. Doreşti să ne oprim? 

- Nu, a răspuns Pantagruel. 

- Ai dreptate, a spus Xenoman. Nu ai ce vedea. Oamenii din 
partea locului sînt hoţi şi potlogari. Totuşi, pe umărul din 
dreapta al muntelui se află cea mai frumoasă fîntînă din lume, în 
mijlocul unei păduri mari. Vislaşii noştri ar putea să coboare să 
aducă apă proaspătă şi lemne pentru foc. 

- Inţelepte cuvinte, a spus Panurge. Ah! Ah! Ah! Ce să 
căutăm în ţara hoţilor şi a potlogarilor? Vă încredinţez că nici n- 
ar trebui să poarte alt nume. Am văzut mai demult ostroavele 
Cerq şi Herm între Bretania şi Englitera; am văzut Poneroplisul2 
lui Filip în Tracia: ostroave pline de hoţi, de tilhari, de ucigaşi, 
drojdia închisorilor. Să nu coborîm, vă rog! Ţineţi seamă de 
sfatul bunului şi înţeleptului Xenoman. Să mă fulgere, dacă nu 
sînt mai răi decît mîncătorii de oameni! Or să ne frigă de vii! Vă 
rog, să nu coborim ! Ar fi mai bine pentru dumneavoastră toţi să 
poposim la Averna. Aud bătînd clopotele în dungă, cumplite 
sunete de clopot, clopotele pe care le trăgeau odinioară gasconii 
din Bordeaux împotriva perceptorilor şi a zapciilor! 


1 în limba ebraică ganabin - pungaş. 
Cetatea oamenilor răi (grec). 


Îmi vijtie urechile ! Să ne vedem de drum. Ei! Înainte ! 


- Coboară, a spus fratele loan, coboară ! Hai! Hai să 
mergem. Nu vom duce lipsă de gazde. li snopim pe toţi! Să 
coborim. 

- Să coboare dracul! a spus Panurge. Diavolul ăsta de 
călugăr, călugărul ăsta vîndut diavolului e turbat. Nu se teme de 
nimic. E cutezător ca orice diavol, iar la alţii nu se gîndeşte. Işi 
închipuie că toţi sîntem călugări ca dumnealui! 

- la-o din loc, viteazule, lua-te-ar o mie de draci, a spus 
fratele loan. Măcar de ţi-ar crăpa capul şi ţi-ar face creierii 
tocană ! Bezmeticul ăsta e atit de fricos şi de rău, că se scapă 
pe el de spaimă în fiecare clipă ! Dacă ţi-e teamă şi de umbra 
ta, nu cobori, rămii aici şi păzeşte lăzile sau du-te mai bine de te 
ascunde sub fustele Proserpinei, printre miile de draci ai iadului! 

Auzind aceste aspre cuvinte, Panurge s-a făcut nevăzut, 
ascunzîndu-se în cămara corăbiei, printre resturile de piine, coji 
şi fărîmituri. 

- Simt parcă în mine, a spus Pantagruel, o strîngere de 
inimă, un glas venind de departe care îmi spune că nu trebuie 
să coborim. De cite ori am simţit în inima mea o asemenea 
prevestire, m-am bucurat că am ascultat-o. Nu m-am căit 
niciodată. 

- E demonul lui Socrate, a spus Epistemon. Academicii 
credeau în el. 

- Ascultaţi, a spus fratele loan, în vreme ce vislaşii coboriseră 
să ia apă, Panurge a coborit în pîntecele corăbiei şi face pe 
mortul în păpuşoi. Vreţi să ridem puţin? Daţi foc tunului celui 
mare de lîngă cabestan. Să întîimpinăm sărbătoreşte muzele din 
acest nou Parnas. Şi aşa se umezeşte pulberea, stînd degeaba. 

- Foarte bine! a răspuns Pantagruel. Să vie la mine primul 
tunar. Pantagruel a poruncit să dea foc tunului celui mare, 
încărcîndu-l cu pulbere proaspătă. Ceea ce s-a îndeplinit. La 
prima lovitură a tunului de pe corabia lui Pantagruel, au început 
să tragă toate celelalte galioane şi caravele din urmă. Vă rog să 
mă credeţi, că a fost o petrecere dintre cele mai frumoase. 


CAPI TOL UL LXVII 
Cum s-a scăpat pe el Panurge de frică şi cum a crezut că 
motanul e dracul 


Ca un tap lovit în moalele capului, Panurge a ieşit din 


cămară numai în cămaşă, pe jumătate dezbrăcat, cu fărimituri 
de piine în barbă, ţinînd în mînă un cotoi mare, cu părul lucios, 
care i se agăţase cu ghearele de ciorap. 

Bătînd din buze ca o maimuţă care se purică, tremurind şi 
clănţănind din dinţi, s-a repezit spre fratele loan, care şedea pe 
un spiraj la tribord, rugîndu-l cu glas plîngător să-i fie milă de el 
şi să-l ia sub paza săbiei lui, jurîndu-se pe partea lui de 
papimanie, că văzuse cu ochii dănţuind în jur toţi dracii iadului. 

- Priveşte, prietene, iubite frate, bunul meu părinte sufletesc, 
diavolii au astăzi nuntă, n-ai mai văzut de cînd eşti un 
asemenea ospăț drăcesc ! Uite, colo, aburul de la bucătăriile 
iadului! (Şi arăta cu mîna fumul prafului de puşcă, plutind 
deasupra corăbiilor.) Ai mai pomenit vreodată atitea suflete 
osîndite? Priveşte, prietene, cît sînt de gingaşe, de rotunjoare şi 
de bălaie: ai zice că e ambrozia Styxului! Am crezut, Dumnezeu 
să mă ierte ! că sînt suflete de englezi. Mă gindeam că poate 
chiar azi-dimineaţă, seniorii de Termes şi Dessay vor fi trecut 
prin foc şi sabie ostrovul Cailor din Scoţia, dimpreună cu toţi 
englezii care se aflau pe el. 

Fratele loan, apropiindu-se de Panurge, a simţit un oarecare 
miros, care nu era al prafului de puşcă. L-a scuturat puţin şi a 
băgat de seamă că îşi spurcase cămaşa. Puterea de reţinere a 
muşchiului numit sfincter (adică borta şezutului) amorţise cu 
totul de frica grozavă pe care o simţise în năzdrăvanele lui 
vedenii. S-a mai adăugat la acestea şi tunetul împuşcăturilor, 
care face totdeauna să se cutremure mai tare pîntecele corăbiei 
decit puntea ei. 

Tot aşa a păţit signor Pantolfo din Cassin, care trecînd cu 
căruţa poştei prin Chambry şi intrînd în curtea unui gospodar 
cumsecade, numit Vinet, a pus mîna pe o furcă din grajd şi i-a 
spus: 

- Da Roma in qua, io non son andato del corpo. Di grazia, 
piglia in mano questa forcha et fami paural. 

Vinet a luat furca din mîna lui Pantolfo şi a început s-o 
poarte, ca şi cum ar fi vrut să-l lovească dinadins. Signor 
Pantolfo i-a spus: 

- Se tu non fai altrimente, tu non fai nulla. Pero sforzati di 
adoperlarli piu guagliardamente2. 

Vinet l-a pălit atunci zdravăn cu furca în git şi l-a azvirlit la 
pămînt, cu potcoavele în sus. Apoi, rizînd cu poftă mare, i-a 


spus: 
- Ţine minte, voinicule, asta se cheamă Datum Camberiaci3. 
Noroc că seniorul şi-a descheiat repede nădragii, fiindcă 
dintr-o dată a dat din el mai mult decit s-ar fi slobozit nouă bivoli 
şi paisprezece episcopi din Hostia. l-a mulţumit cît mai frumos 
lui Vinet spunîndu-i: 


1 De la Roma, pînă aici, n-am avut unde să-mi fac 
nevoile. Fie-ţi milă, ia furca ia mînă şi sperie-mă (it.). 

1 Numai cu atit, n-ai făcut nimic. la-o mai voiniceşte! (it.). 1 
Dată în Chambry (latinizat). 


- lo ti ringratio, bel niessere. Cosi facendo tu m'hai 
esparmiata la speza d'un servitialel. 

Regele Engliterei, Eduard al V-lea, ne-a lăsat amintire o altă 
întîmplare. 

Meşterul Francois Villon, surghiunit din Franţa, i-a cerut 
adăpost. Eduard al V-lea l-a primit cu atita prietenie, încît i-a 
îngăduit să cerceteze cele mai ascunse încăperi ale locuinţei lui 
regeşti. Într-o zi, aflîndu-se pe celălalt tron al său, regele i-a 
arătat lui Villon stema regelui Franţei, zugrăvită pe un perete. 

- Vezi, cîtă cinste port regelui tău. Am aşezat stema lui în 
acest loc tainic, lîngă scaunul găurit, unde îmi fac nevoile. 

- Foarte bine, a răspuns Villon. Eşti un bărbat înţelept şi 
prevăzător, măria-ta, iar învățatul doftor Thomas Lincer, care 
poartă grija sănătăţii măriei-tale, a ştiut ce face. Văzind că în 
anii bătrîneţii ţi s-a lenevit maţul şi că în fiecare zi e nevoit să-ţi 
bage un spiţer pe uşa din dos - adică un clistir - te-a sfătuit să 
zugrăveşti pe perete stema regilor Franţei. Numai văzînd-o în 
faţă, te cuprinde o frică atît de cumplită, încît dai din măria-ta cît 
optsprezece vaci din Peonia. Dacă ai fi zugrăvit-o în altă 
încăpere, în odaia de culcare, în sala tronului, în paraclis, sau 
aiurea, te-ai fi scăpat pe măria-ta oriunde ai fi dat cu ochii de 
ea. După cum cred, că de-ai fi zugrăvit şi steagul cel mare al 
Franţei, ţi-ai fi dat afară toate matele ! 

Fratele loan, ţinîndu-se de nas cu mîna stîngă, îi arăta lui 
Pantagruel cu mîna dreaptă cămaşa lui Panurge. Pantagruel, 
văzîndu-l astfel înfricoşat, prăpădit, tremurînd, abia putînd să 
vorbească, spircîit şi zgîriat de ghearele cumplitului cotoi 
Roadeslănină, nu s-a putut opri să nu ridă şi l-a întrebat: 


- Ce vrei să faci cu cotoiul? 

- Care cotoi? a întrebat Panurge. Să fiu eu al dracului, dacă 
n-am crezut că-i un pui de diavol cu puf în barbă, pe care l-am 
înhăţat pe furiş din lada de piine a iadului. Să-l ia dracul de drac, 
că mi-a făcut pielea ferfeniţă ! 

Foarte supărat, a aruncat cit colo cotoiul. 

- Haide, haide, l-a îmbărbătat Pantagruel, ce Dumnezeu! 
Freacă-te şi spală-te, pune-ţi o cămaşă curată, primeneşte-te şi 
vino-ţi în fire. 

- Hai să bem! 


Iti mulţumesc, frumosul meu domn, mi-ai cruțat cheltuiala 
unui clistir (it). 


SFÎRŞITUL CELEI DE-A IV-A CĂRŢI A FAPTELOR ŞI PILDELOR 
MARI ALE VREDNICULUI PANTAGRUEL 


A CINCEA * ŞI CEA DIN URMĂ CARTE + DESPRE FAPTELE ŞI 
PILDELE MARI ALE BUNULUI PANTAGRUEL ° ALCĂTUITĂ DE 
DOMNUL FRANCOIS RABELAIS + DOCTOR ÎN MEDICINĂ e 
CUPRINZÎIND ORACOLUL SFINTEI BACBUC + ÎMPREUNĂ CU 
RĂSPUNSUL BUTELCII e PENTRU AFLAREA CĂRUIA S-A 
ÎNTREPRINS ° LUNGA CĂLĂTORIE + ÎNFĂŢIŞATĂ AICI AŞA CUM A 
FOST 


Epigramă 

Rabelais nu-i mort! 

Ne dă o nouă carte, 

lar mintea lui mai vie străluceşte! 
L-am regăsit şi scrisul său trăieşte, 
Căci el e, printre noi, cel fără moarte. 
NATURE QUTTE * 


* Semnătură considerată ca fiind o anagrama a lui Jean 
Turquet, obscur poet din acea vreme. 


PRECUVÎNTAREA SCRIITORULUI CĂTRE CITITORII DE 


BUNĂVOIE 


Băutori neosteniţi şi voi, sfrinţiţi mult preţuiţi, întrucît văd că 
vă bucuraţi de puţin răgaz (şi nici eu n-am altceva mai bun de 
făcut), am să vă pun o întrebare întrebătoare: De ce se spune 
azi pretutindeni, că lumea s-a deşteptat? Dacă s-a deşteptat, 
înseamnă că s-a trezit din somn şi nu mai doarme; dar în- 
seamnă, în acelaşi timp, că e mai cuminte, vede şi judecă mai 
bine, e mai înţeleaptă. Aţi putea să-mi răspundeţi, ce ne 
îndreptăţeşte să spunem că lumea e mai cuminte astăzi decît 
înainte? Ce-o făcea pînă acum să fie proastă? Ce ar fi trebuit să 
îndeplinească, pentru a se deştepta? De ce era neroadă? De ce 
e acum înţeleaptă? După ce se cunoştea nerozia ei de ieri? 
După ce se vede isteţimea ei de astăzi? Cine o ţinea 
nepricepută? Cine a trezit-o din prostie ? Şi care sînt mai mulţi? 
Cei care o voiau nătingă sau cei care o doresc luminată? De 
unde îi venea sminteala dinainte? De unde a izvorit 
înţelepciunea de acum? De ce tocmai în zilele noastre a luat 
sfîrşit prostia şi n-a mai zăbovit? Ce rele veneau din nerozia de 
ieri? Ce bunătăţi va rodi deşteptăciunea care i-a urmat? Cum s-a 
risipit zăpăceala de altădată? In ce fel s-a înstăpînit dreapta 
judecată de acum? 

Răspundeţi dacă găsiţi cu cale. Nu vă iau cu zorul, ca să nu 
stirnesc setea luminăţiilor-voastre. Nu vă sfiiţi. Judecaţi-l cu 
toată asprimea pe Herr del Tyfel, duşmanul raiului, protivnicul 
adevărului. Sus inima, flăcăi! Dacă sînteţi de-ai mei, beţi de trei 
ori pe rînd, ca să vă dregeţi glasul şi apoi cuvîntaţi. Dacă sînteţi 
din tabăra vrăjmaşă, vă zic Avalisque Satanasl! Căraţi-vă ! lar 
dacă nu-mi veţi da o mînă de ajutor întru dezlegarea întrebărilor 
ce v-am spus, vă jur pe barba tuturor sfinţilor că mă voi simţi 
foarte miîhnit. E ca şi cum m-aţi lăsa să apuc singur lupul de 
urechi. Aţi spus ceva? Nu v-aţi hotărît să-mi răspundeţi? Vă voi 
arăta aici, nepricopsiţilor, cele scrise de un prea cinstit învăţat, 
în cartea lui care se cheamă Cimpoierul feţelor bisericeşti. Ce 
spune, păcătosul? Ascultaţi, capete de măgari, şi luaţi aminte: 

Veni-va Anul Jubiliar cu rost, 

După 30, dar nu va fi an prost, 

Cum lumea l-a birfit în neştiinţă; 

Ci stăruind în lege şi-n credinţă, 

Nici rău, nici lacom, anul nu va fi; 


lar floarea primăverii timpurii 

Rodi-va poame dulci, cum n-au mai fost. 

Aţi auzit? Aţi înţeles? Invăţatul care a scris stihurile acestea 
a trăit demult; cuvintele sînt puţine, dar înţelesul lor e plin de 
taine şi de ascunzişuri, căci gîndurile pe care vrea să le 
înfăţişeze sînt adînci şi anevoioase. Unii tălmăcitori pricepuţi ai 
bătrînului înţelept spun, că precizarea lui urmează să se înde- 
plinească între anul 1530 şi anul în care ne aflăm, 1550. Aşadar, 
la primăvara viitoare lumea va înceta de a mai fi proastă ! 
Smintiţii, al căror număr, după cum spune Solomon, e nesfîrşit, 
vor muri de turbare, şi orice soi de nebunie va înceta. Căci 
smintelile, cum arată Avicena, sînt fără număr: Maniae infinitae 
sunt species. larna, ele se trag mai la adînc, dar mustează şi ies 
din nou la iveală ca sucul din tulpina copacilor. Cercetaţi şi veţi 
vedea că bătrînul Hipocrate avea dreptate. Lumea se va cuminţi 
(puteţi s-o credeţi cu ochii în lacrimi şi cu paharul în mînă); nu 
se va mai teme să vadă înflorind fasolea primăvara, adică în 
postul mare. Puzderia de cărţi, care umblau printre noi ca un roi 
de fluturi, mai plicticoase, mai primejdioase şi mai spinoase 
decit ale lui Heraclit (mai neînţelese decit chiar numerii lui 
Pitagora, cel dintii care a dat cu bobii, după spusele lui Horaţiu) - 
vor pieri fără urmă şi nu se vor mai citi. Aşa le-a fost scris! 


1 Piei, Satană! (lat.). (Imprecaţie magică.) 


În urma lor vor curge din păstăi boabele pline: cărţile vesele 
şi roditoare despre Pantagruel, care, pînă să vină aşteptatul An 
jubiliar, se vînd pretutindeni ca pîinea caldă, spre deplina 
mulţumire a cititorilor. (Toată lumea spune, că sînt încărcate de 
înţelepciune.) Acesta e răspunsul la întrebare. Aşadar, binevoiţi 
a vă face oameni de treabă. Tuşiţi bine o dată şi beţi de nouă ori 
paharul plin, fără grijă, fiindcă viile făgăduiesc rod bogat, iar 
cămătarii au început, unul cîte unul, să se spînzure. O să mă 
coste cam scump frînghia, fiindcă nu vreau să le-o vînd pe bani, 
le-o dau degeaba, oriciîţi vor voi să-şi pună laţul de git. (Cruţăm, 
va să zică, plata călăului.) 

Aşadar, dacă voiţi să vă înfruptaţi din înţelepciunea zilei de 
mîine tămăduindu-vă de orice sminteală, daţi afară din casa 
voastră icoana bătrînului filozof cu bucile de aur, care vă 
opreşte să miîncaţi defrupt. E în afară de orice îndoială - lucru 


adevărat şi mărturisit între toţi bunii prieteni de pahar - că 
opreliştea lui nu se deosebeşte de aceea a doftorului de apă 
chioară, Amer, nepotul advocatului din Camelotiere, care nu 
dădea voie bolnavilor lui să se înfrupte din aripi de potîrniche, 
tîrtiţă de găină şi piept de porumbel, zicînd: ala mala, cro-pium 
dubium, collum bonum pelle remotal. In schimb, punea la o 
parte pentru el bucăţile bune, lăsînd pe suferinzi să roadă 
oasele. Tot astfel unii popi, care i-au urmat pilda, vă opresc să 
mîncaţi de dulce, adică să gustaţi din cărţile lui Pantagruel. Aşa 
făceau Filoxen şi Gnato Sicilianul, gămani ai desfătării burţii lor 
călugăreşti, care în mijlocul ospăţului, cînd cele mai gustoase 
feluri erau aduse la masă, scuipau în bucate, ca ceilalţi, de 
scîrbă, să nu se mai atingă de ele. Aşa fac toţi aceşti făţarnici 
hidoşi, răpciugoşi, băloşi şi găunoşi, care, în auzul lumii ca şi 
între patru ochi afurisesc cărţile mele plăcute şi, cu gură spur- 
cată scuipă asupra lor, fără ruşine. Dar eu, unul, deşi văd că se 
tipăresc acum în limba noastră franţuzească atitea scrieri 
minunate, şi de toate felurile, rămînînd prea puţine resturi din 
făţărnicia veacului gotic, mi-am pus în gind să fluier şi să 
gîingăvesc partea mea, ca o giscă printre lebede, ca să nu rămîn 
mut în faţa atitor cîntăreţi cu viers plăcut şi alături de atiţi 
iscusiţi meşteri ai cuvîntului. Mai bine să mă aflu în treabă, 
asemeni unui ţăran prost printre cărturari pricepuţi, decît să fiu 
pus în rîndul celor care fac degeaba umbră pămîntului, şi cască 
gura după muşte, mulţumindu-se să mişte din urechi la auzul 
cîntecului, ca măgarii din Arcadia. 

Alegind această cale, socot că nu fac un lucru de disprețuit, 
dînd de-a dura butoiul lui Diogene; n-o să mai spuneţi că pierd 
vremea fără nici un rost. Mă uit la atiîţi poeţi şi povestitori 
francezi, ca Marot, Drouet, Colinei, Saint-Gelais, de Salel, 
Massuel, şi alţi o sută ca ei. După ce, de-a lungul anilor, au 
învăţat meşteşugul de-a potrivi stihurile la şcoala lui Apolo sub 
îndrumarea voioaselor muze, şi s-au adăpat din belşug la fîntîna 
Cabalină, cînd au pornit să înfrumuseţeze vorbirea noastră cea 
de toate zilele au folosit numai marmură de Păros,alabastru, 
porfir şi pietre nestemate. 


1 Aripa e rea, tîrtita îndoielnică, gitul e bun dacă-i scoţi 
pielea (lat.). 


Ei povestesc fapte de vitejie şi isprăvi îndrăzneţe, lămuresc 
gîndiri adînci şi pline de tîlc, într-un grai mlădios şi colorat. 
Scrisul lor e asemenea nectarului zeiesc: un vin minunat, rizător, 
aromat, dulce şi desfătător. lar din această faimă nu s-au 
împărtăşit numai bărbaţii, ci şi unele doamne, printre care se 
cuvine a fi amintită în locul cel mai de cinste acea coboritoare a 
regilor Franţeil, care a uimit veacul nostru cu scrierile ei adînc 
gîndite, înveşmiîntate în podoaba graiului celui mai strălucit. 
Urmati-i pilda, cei ce sînteţi vrednici. Eu nu mă simt în stare. Nu- 
i dat oricui în lume să vadă Conntul! La zidirea templului lui 
Solomon a adus fiecare un siclu de aur; atît cît a putut. Și fiindcă 
văd că a face la fel nu sînt în stare, m-am hotărît să dau ajutor 
la înălţarea clădirii, după pilda lui Regnault de Montauban: 
slujind pe zidari şi pregătindu-le de mîncare. Tovarăş neputind a 
le fi, voi rămîne cititorul plin de rîvnă al minunatelor lor scrieri. 

N-aveţi decit să plesniţi de ciudă, voi toţi, Zoili clevetitori şi 
pizmaşi! Alegeţi-vă singuri craca pe care să vă spînzuraţi; 
fringhia n-o să vă lipsească. Jur aici, înaintea Heliconului meu şi 
în auzul muzelor cereşti, că de-mi va fi dat să trăiesc sănătos şi 
zdravăn măcar virsta unui cîine şi a trei ciori laolaltă - ca sfîntul 
căpitan al evreilor Xerofil-Cîntăreţul sau ca Demonax cel înţelept 
- mă voi strădui, cu pilde de nezdruncinat şi cu dovezi grăitoare, 
să dovedesc sub nasul tuturor cîrpacilor de petice, de sute de ori 
cusute şi descusute, în ciuda tuturor stringătorilor de fiare vechi 
latineşti şi a tuturor vînzătorilor de cuvinte moarte, reci şi 
mucegăite, că graiul poporului nu-i atît de sărac, atît de 
grosolan şi atît de nevrednic, după cum îl dispreţuiesc 
dumnealor. De aceea, cu toată smerenia îi rog, ca aşa cum 
altădată Apolo, împărţindu-şi darurile sale, i-a găsit lui Esop o 
slujbă de pilduitor, să se milostivească a mă primi şi pe mine ca 
pe un biet ucenic de-al zugravului Pyreicus2. Nu mă vor izgoni, 
că sînt toţi, pînă la unul, buni, darnici şi drăgălaşi, cum nu se 
mai găsesc alţii pe lume! lată de ce, beţivilor, iată de ce, 
hodorogilor, voind dumnealor să se bucure pe de-a-ntregul de 
aceste cărţi, le citesc în adunările lor, le învaţă pe dinafară şi tot 
scotocind adîncul lor înţeles, năzuiesc la acel renume pe care şi 
l-a cîştigat Alexandru cel Mare cu cele dintii scrieri de filozof ie 
ale lui Aristotel. 

Burtă peste burtă! Ce mai ticăloşi! Ce mai cîrpaci! 

Aşadar vă vestesc din bună vreme, sugacilor, să puneţi la o 


parte spre păstrare cît mai multe din aceste cărţi, de îndată ce 
veţi afla că sînt de vînzare; să nu le răsfoiţi în pripă, ci să vă 
înfruptaţi din ele ca dintr-un leac întăritor, lăsîndu-le să vă 
pătrundă de-a dreptul în inimă; veţi vedea ce bucurie le-a fost 
dată culegătorilor de boabe pline! Vă pun aici dinainte cîteva 
coşuri adunate din aceeaşi grădină ca şi celelalte, rugîndu-vă ca 
darul meu să-l primiţi cu plăcere şi să aşteptaţi în linişte 
întoarcerea rindunelelor. 


1 Margareta de Navaria. 
* Pictor roman, despre care pomeneşte şi Pliniu. 


CAPITOLUL | 
Cum a ajuns Pantagruel la ostrovul Clopotelor 


Urmîndu-ne mai departe calea pe mare, am mai mers încă 
trei zile, fără să întîlnim alte ţinuturi. A patra zi am zărit uscatul, 
iar căpitanul corăbiei ne-a spus că am ajuns la ostrovul 
Clopotelor. Am desluşit un zgomot care venea de departe, 
năvalnic şi stăruitor. Ascultîndu-l, ni se părea că sînt clopote. 
Clopote mari şi mici, cîntînd toate deodată, ca la Paris, la Tours, 
la Jargeau sau la Nantes, în zilele de sărbătoare mare. Cu cit ne 
apropiam, cu atît larma lor se înteţea. 

Ne întrebam ce putea să fie? Dodona cu ale ei căldări? 
Poarta Heptafonului din Olimpia? Murmurul neîntrerupt al 
uriaşului ridicat deasupra mormiîntului lui Memnon la Teba? Sau, 
poate, acelaşi freamăt care se auzea odinioară lîngă cripta din 
Lipari, unul dintre ostroavele eoliene? Înfăţişarea locurilor era 
însă alta. 

- Bănuiesc, a spus Pantagruel, că e vremea cînd albinele 
roiesc pe-aceste meleaguri, iar oamenii, pentru a le opri zborul, 
au pornit să sune din căldări, din cratiţe şi din lighene, ca din 
talgerele preoţilor coribanţi ai Cibelei, bunica tuturor zeilor. 

Apropiindu-ne mai mult, am auzit străbătînd prin glasul 
clopotelor un cîntec stăruitor, pesemne al oamenilor care trăiau 
în acele părţi. Pantagruel a găsit de cuviinţă, ca înainte de a 
pune piciorul pe pămînt, să îndreptăm corabia în apropierea 
unei stînci mai mici, unde se zărea aşezarea unui schit, în 
mijlocul unei grădini. Aici am dat peste un pustnic puţintel şi 
bătrîn, care ne-a spus că îl cheamă Prohabus şi e de fel din 


Glenay. Pustnicul ne-a dat lămuriri depline asupra sunetelor ce 
auzisem şi s-a îmbiat să ne găzduiască, dar într-un chip foarte 
ciudat. Ne-a pus să ajunăm patru zile de-a rîndul, spunîndu-ne 
că altminteri nu vom fi primiţi pe ostrovul Clopotelor. Nimerisem 
tocmai în postul celor Patru-Timpuri! 

- Nu pricep cum vine vorba, a spus Panurge. Ar trebui să-i 
zică mai degrabă postul celor Patru-Vînturi, căci de patru zile, de 
cînd ajunăm, numai vînt am înghiţit. Cum adică? Nu ştiţi să vă 
petreceţi vremea pe aici, decît postind? Slabă treabă ! Mi se 
pare că o să ne lăsăm păgubaşi de ospăţul care ne aşteaptă la 
palat. 

- În gramatica lui Donatus, a spus fratele loan, n-am găsit 
decit trei timpuri: timpul de faţă, timpul trecut şi viitorul. Al 
patrulea ar fi să fie timpul cînd li se dă vin slugilor. 

- Al patrulea timp, a spus Epistemon, e mai mult decit 
imperfectul grecilor şi al latinilor. E un trecut umflat şi răsuflat. 
Răbdare ! cum spun leproşii. 

- E aşa cum v-am arătat, a răspuns pustnicul. Cine crede 
altfel e un eretic şi bun de pus la foc. 

- înţelegi, părinte, a spus Panurge că, fiind călători pe mare, 
noi ne temem mai mult să nu ne udăm decit să ardem. O să 
postim, cu ajutorul lui Dumnezeu, dar de atita post ce-am ţinut, 
am ajuns numai piele şi os. S-ar putea, pînă la urmă, să 
slăbească stilpii de tot şi să se dărime şandramaua! Şi mai am o 
teamă, să nu-ţi aduc vreo supărare; fiindcă de cînd ajunez m-am 
făcut cam cîrcotaş. Mi-au mai spus-o cîțiva şi îi cred. 

Dinspre partea mea, ajunez cît poftiţi şi nici nu-mi pasă! 
Nimic nu-i mai lesne şi mai la îndemînă decit să nu mănînci. Mi-e 
teamă însă că, neavînd cu ce să leg gura pînzei şi ce să macin la 
moară, se duce postul pe copcă! 

să răbdăm, cu voia şi cu ajutorul lui Dumnezeu, dacă am 
nimerit tocmai în sărbătorile Postului. E multă vreme de cînd nu 
le mai ţinusem ! 

- lar dacă vom fi nevoiţi să ajunăm, a spus Pantagruel, n- 
avem altceva de făcut, decît să căutăm a ajunge cu bine la 
capăt, ca pe un drum desfundat, între timp, voi cerceta cărţile 
mele pentru a vedea dacă ştiinţa despre apă e tot atît de 
folositoare ca aceea despre uscat, fiindcă Platon, voind să înfăţi- 
şeze pe omul nerod, nepriceput şi neştiutor, îl aseamănă cu unul 
care ar trăi într-un butoi şi ar privi lumea prin crăpătura 


doagelor. 

Postul nostru a fost lung şi cumplit: în prima zi am ajunat pe 
apucate, a doua zi cu săbiile îndoite; a treia zi ca fierul dat la 
tocilă, iar a patra zi, ca pe jeratic. Aşa era rînduiala sărbătorilor. 


CAPITOLUL II 
Cum era locuit ostrovul Clopotelor de bocitoare şi cum s-au 
prefăcut în păsări 


Sfirşindu-se cele patru zile de post, pustnicul ne-a dat la 
mînă o dovadă către un oarecare Albian Camat, zis Aeditusl, 
paracliserul ostrovului, pe care Panurge l-a botezat Antitus*. 


1 Paracliser, paznic. 


Era un biet unchiaş pleşuv, cu nasul stacojiu şi îmbujorat la 
faţă. Ne-a primit bine, fiindcă pustnicul îl înştiinţase că ţinusem 
postul cu toată străşnicia. 

După ce ne-a ospătat cum nu se poate mai bine, ne-a vorbit 
depre unele ciudăţenii ale ostrovului. Vechii lui locuitori fuseseră 
siticinii, adică bocitori şi bocitoare, dar cum toate pe lume sînt 
schimbătoare, s-au prefăcut în păsări. Abia atunci am înţeles 
cele spuse de Atteius Capito, Paulus, Marcellus, Aulu-Gellu, 
Atheneu, Suidas, Amonius şi alţii, despre bocitorii siticini şi 
dănţuitorii sicinişti; şi nu mi-a mai fost greu să cred în întrupările 
lui Nyctimen, Prognu, Itys, Alcmena, Antigona, Tereus2 şi alte 
zburătoare. Nu m-am mai îndoit că fetele Matabrunei au fost 
preschimbate în lebede şi că oamenii care se scaldă de nouă ori 
în mlaştinile lui Triton din Tracia, la Palena, se prefac în păsări. 

Paracliserul ne-a vorbit apoi despre colivii şi despre păsări. 
Coliviile erau arătoase, bogate, împodobite cu multă îndemînare 
şi bine clădite. Păsările erau mari, frumoase, vesele şi 
binecrescute, semănînd aidoma cu oamenii de pe la noi. Mîncau 
şi beau ca oamenii, se găinăţau ca oamenii, mistuiau ca 
oamenii, zburdau, dormeau şi pîrţiiau ca oamenii. Într-un cuvînt, 
uitîndu-te la ele, ai fi putut să-i iei drept oameni. Dar nu erau. 
Cel puţin aşa ne-a încredinţat paracliserul, care a spus că nu sînt 
nici laici, nici mireni. Frumuseţea penelor lor era de asemeni, 
uimitoare. Unele aveau pene albe; altele în întregime negre; 
altele, cenuşii; unele, jumătate albe, jumătate negre, altele în 


întregime roşii; altele, jumătate albe, jumătate albastre. Ţi-era 
mai mare dragul să le priveşti! Bărbătuşii se numeau: călugărei, 
stăriţei, episcopoi, cardinalăi şi papagău, acesta din urmă fiind 
numai unul singur. Femeiuştile se numeau: călugărele, stăriţele, 
episcopele, cardinaline şi papagaiţe. Precum însă printre albine 
se amestecă şi trîintorii, care nu ştiu decît să mănince şi să 
spurce stupul, tot astfel, de vreo trei sute de ani se abătuse 
asupra acestor păsări vesele o puzderie de jivine făţarnice, care 
din cinci în cinci luni murdăreau şi necinsteau întreg ostrovul. 
Atit erau de pocite şi de hidoase, încît toate celelalte păsări 
fugeau să nu le vadă. Aveau gitul strimb, labele păroase, gheare 
şi pîntece de scorpie, tîrtiţă de stimfalidă3. Zadarnic au încercat 
să scape de ele: omorau una, şi răsăreau în loc alte douăzeci şi 
patru! 

Le-am urat să aibă parte de un alt Hercule, care să le 
stîrpească. Fratele loan, văzindu-le, îşi ieşise din minţi, iar 
Pantagruel, a păţit ca messir Priap, cînd a stat să se uite la 
jertfele zeiţei Ceres şi i s-a scurtat pielea. 


* Antitus de Cressoniere, un erou ridicol al anecdotelor 
vremii. 

Personaje mitologice, prefăcute de zei în plante sau 
păsări. 

1 Păsări cu o groaznică diaree (Virg. f., VIII, 214). 


CAPITOLUL III 
Cum în ostrovul Clopotelor nu se află decît un singur 
papagău 


Am întrebat apoi pe meşterul Aeditus, paracliserul, de ce 
printre atitea cinstite păsări de toate soiurile, care se 
împerechează şi se înmulţesc, nu se află decît un singur 
papagău. Ne-a răspuns că aşa a fost, de la începutul- 
începutului, hotărîrea şi destinul stelelor: din călugărei se nasc 
stăriţei (fără împreunare trupească, aşa cum după spusa lui 
Aristeu, albinele pot să nască un tăuraş cu aripioare); din stăriţei 
se nasc episcopoii, din aceştia cardinalăii, iar cardinalăii, dacă 
nu mor cu zile, ajung papagăi. Papagăul nu-i însă decit unul 
singur, după cum într-un stup de albine nu se află decit o 
singură matcă şi pe cer un singur soare. Cînd moare papagăul, 


se zămisleşte altul în locul lui, dintre cardinalăi: dar ţineţi minte, 
fără împreunare trupească! Acest neam de pasăre, mărginindu- 
se la o singură făptură, se reînnoieşte astfel necontenit, ca 
pasărea Fenix din Arabia. E drept, că acum vreo două mii şapte 
sute şaizeci de ani s-au ivit pe lume doi papagăi, dar aceea a 
fost cea mai mare pacoste ce s-a abătut vreodată asupra 
ostrovului. 

- Căci, ne spunea meşterul Aeditus, toate păsările s-au 
încăierat şi s-au jumulit între ele, iar bătălia a ţinut atît demult, 
încît ostrovul părea ameninţat să rămînă pustiu. Unele păsări 
ţineau cu papagăul cel dintii şi se băteau pentru el; altele se 
dăduseră cu cel de-al doilea şi-l apărau pînă la moarte; multe . 
din ele tăceau ca peştii, iar clopotele amuţite n-au mai cîntat. In 
timpul acelei răzmeriţe, păsările din amîndouă taberele au 
chemat în ajutorul lor pe împărați, pe regi, pe duci, pe marchizi, 
pe conți, pe baroni şi cetăţile de pe uscat; iar dihonia n-a 
încetat, pînă în ceasul cînd nu ştiu care din cei doi papagăi a 
răposat, lăsînd din nou pe celălalt de unul singur. 

Am întrebat apoi, ce anume le îndemna pe-acele păsări să 
cînte şi mereu să cînte, fără oprire. Paracliserul ne-a lămurit, că 
ţin isonul clopotelor care atîrnă deasupra coliviilor lor. Apoi ne-a 
întrebat: 

- Doriţi să auziţi cum cîntă aceşti călugărei bardocuculiţil, 
care poartă pe cap o glugă, ca ciocîrliile? 

- Cu plăcere ! am răspuns noi. 

Paracliserul a sunat de cinci ori din clopot, iar călugăreii s-au 
strîns numaidecit laolaltă şi au început să cînte. 

- Dacă trag şi eu clopotul, a întrebat Panurge, cîntă? Aş vrea 
să-i aud pe ăia cu pene de culoarea scrumbiei afumate. 

- Bineînţeles, a răspuns paracliserul. 


1 Călugări purtînd glugile numite bardocucullus. 


Panurge a tras clopotul şi păsările cu pricina au început să 
cînte. Glasul lor era însă răguşit şi supărător. Paracliserul ne-a 
lămurit că erau al cincilea soi de jivine făţarnice, care se 
aciuiaseră de curînd pe ostrov şi se hrăneau cu peşte, ca stircii 
şi cormoranii. Robert Valbringue, care trecuse pe-acolo venind 
din Africa, le-a dat de veste, nu de mult, că se va abate asupra 
lor, în curînd, al şaselea neam, al capuţinilor, mai prăpădit, mai 


ciufut şi mai rău decit toţi ceilalţi musafiri nepoftiţi ai ostrovului. 
- Africa are însuşirea de-a scoate la iveală tot felul de lucruri 
nemaivăzute şi pocite, a spus Pantagruel. 


CAPITOLUL IV 
Cum toate păsările de pe ostrovul Clopotelor sînt călătoare 


Pantagruel a vorbit mai departe: 

- Ne-ai arătat cum cardinalăii zămislesc pe papagău, cum 
cardinalăii, la rîndul lor, purced din episcopoi, episcopoii din 
stăriţei, iar stăriţeii din călugărei. Aş vrea să ştiu cum se ivesc 
pe lume călugăreii? 

- Sînt păsări călătoare şi vin de pe alte meleaguri, a răspuns 
paracliserul. Unele sînt dintr-o ţară foarte întinsă, care se 
cheamă a Flămiînzilor. Altele dintr-un ţinut de la Soare-Apune, 
numit al Nepricopsiţilor. În fiecare an, călugăreii sosesc în 
stoluri, părăsindu-şi părinţii, rudele şi prietenii. Aceasta se 
întîmplă mai ales, cînd în acele părţi ale lumii se nasc prunci 
prea mulţi: băieţi şi fete. Cum, după voia lui Dumnezeu şi după 
legea firii, averea părintească urmează să se împartă între toţi 
deopotrivă, moştenirea s-ar fărimiţa curînd; de aceea ţările 
leapădă din ce prisoseşte, trimiţind pe călugărei în acest ostrov, 
pe care l-au poreclit al gheboşilor, fiindcă toţi sînt cocoşaţi, 
chiori, şchiopi, ciungi, boşorogi, schilozi, răpciugoşi, făcînd 
degeaba umbră pămîntului. 

- Fecioarele vestale se alegeau cu totul altminteri, spuse 
Pantagruel. Labeo Antistius arată, că în această tagmă a 
preoteselor nu era primită nici o fată care să fi avut sufletul 
întunecat de patimi, vreunul din simţuri în scădere sau vreo 
meteahnă trupească oricît de neînsemnată. 

- Mult mă mir, a spus mai departe paracliserul, cum mamele 
din acele părţi ale lumii poartă nouă luni odraslele lor în pîntece, 
iar după ce le-au dat naştere, nu pot să le sufere pe lîngă ele 
mai mult de nouă ani, cîteodată nici şapte. Le îmbracă într-o 
singură cămaşă, le taie nu ştiu cîte smocuri de păr din creştetul 
capului, bolborosesc nişte descîntece de pocăință, ca egiptenii, 
şi, fără nici o vătămare sau însîngerare, prin metempsihoză lui 
Pitagora, le preschimbă de-a dreptul în păsări aşa cum le vedeţi. 
Un singur lucru nu l-am desluşit încă: de unde vin 
femeiuştile :călugărelele, stăriţelele, papagaiţele şi toate 


celelalte? Pentru ce în loc să cînte imnuri închinate graţiilor sau 
motete luminoase cum se obişnuia pe timpul lui Oromasis, se 
oţărăsc în tînguiri jalnice şi în blesteme, parcă s-ar închina 
diavolului Ariman? Şi de ce - vorbesc despre cele tinere ca şi 
despre cele bătrîne - se roagă necontenit pentru neamurile şi 
prietenii lor, care le-au prefăcut în păsări? 

Aproape toate vin din ţara Flăminzilor, unde trăiesc oamenii 
cei mai mulţi. Ei se numesc asafizi, adică întunecaţi. Cînd nu mai 
au ce să măniînce şi cînd foamea rău-sfătuitoare îi chinuieşte, în 
loc să înveţe un meşteşug sau să slujească unui om de ispravă, 
fiindu-le silă să muncească, nu se apucă de nici o treabă, ci vin 
aici să trăiască la adăpost de griji. Tot aşa se întîmplăcu cei care 
n-au avut noroc în dragoste, ori au dat greş în cele ce-au 
întreprins; cu cei care au săvirşit vreo fărădelege şi sînt căutaţi 
pentru a fi daţi unei morţi mişeleşti. Toţi aleargă şi se 
adăpostesc aici, unde li-e traiul îndestulat; vin slabi ca nişte 
ogari şi se îngraşă ca nişte porci, găsind prea lesne ceea ce cău- 
tau: tihnă, simbrie şi iertare. 

- Dar toate aceste mîndre păsări care se aciuiază aici, nu se 
mai întorc niciodată în lumea unde s-au născut? a întrebat 
Pantagruel. 

- Cite unele, a răspuns Aeditus. Mai demult plecau foarte 
puţine; tîrziu şi cu părere de rău. De la o vreme încoace, de cînd 
au început să fie tot mai dese întunecimile de stele, au început 
să ia drumul întoarcerii din ce în ce mai multe. Dar nu-i nici o 
supărare, fiindcă în aceeaşi măsură creşte tainul celor care-au 
rămas; iar cele ce îşi iau zborul îşi lasă penele prin urzici şi 
mărăcini. 

Am zărit şi noi vreo cîteva, printre care, căutînd mai bine, 
am găsit, cu vîrful în sus, pana unui grămătic. 


CAPITOLUL V 
Despre căpeteniile ostrovului Clopotelor, lipsite de grai 


Abia şi-a sfîrşit vorba paracliserul şi am văzut zburînd în 
apropierea noastră vreo douăzeci şi cinci-treizeci de păsări, 
împodobite cu pene în fel şi fel de culori, cum nu mai întîlnisem 
încă pe tot ostrovul. Veşmiîntul lor împăunat se schimba la faţă 
din ceas în ceas, ca pielea cameleonului sau ca floarea de 
tripolion. Toate purtau sub aripa stîngă un semn, alcătuit din 


două linii 

întretăiate, una culcată şi alta în picioare. Acest semn nu 
lipsea nici uneia, dar era de culori deosebite: la unele alb, la 
altele verde, la altele roşu, vioriu sau albastru. 

- Ce sînt aceste păsări şi cum le numiţi? a întrebat 
Pantagruel. 

- Sînt corcituri! a răspuns paracliserul. Noi le zicem: cavaleri. 
Aveţi şi pe la voi din aceştia, de diferite soiuri. 

- Fă-le, rogu-te, să cînte. Aş dori să le aud ghiersul. 

- Cavalerii nu cîntă niciodată ! a răspuns Aeditus. În schimb, 
mănîncă de două ori mai mult. 

- Femeiuştile unde sînt? am întrebat eu. 

- N-au parte femeiască. 

- Cum aşa? s-a mirat Panurge. Or fi, poate, plini de riie sau 
mîncaţi de sfrinţie, te pomeneşti? 

- În adevăr, aceste racile sînt foarte obişnuite la acest neam 
de păsări, din pricina aerului de mare care nu le prieşte. S-au 
apropiat de noi, ca să vadă dacă nu se află printre 
dumneavoastră vreuna din acele păsări răpitoare, care nu-s încă 
deprinse să apuce momeala, nu cunosc mănuşa şoimarului şi, 
după credinţa lor, trăiesc în lumea de unde veniţi 
dumneavoastră.Unele din aceste păsări de pradă poartă sub 
genunchi o panglică frumoasă şi de preţ, cu un inel pe care 
scrie: „Afurisit să fie cine se gîndeşte la rău"1! Altele poartă pe 
fulgii gitului un diavol răpus în luptă2. Altora, în sfîrşit, le atîrnă 
pe piept o blană de berbec3. 

- Meştere paracliser, a spus Panurge, o fi cum le tălmăceşti 
dumneata, dar noi nu le-am văzut niciodată. 

- Am vorbit destul, a încheiat Aeditus. Hai să bem! 

- Pe nemiîncate? a întrebat Panurge. 

- Să bem şi să mîncăm; să mîncăm şi să bem. Nimic nu-i mai 
preţios decit timpul. Se cuvine, deci, să-l folosim pentru cele 
bune. 

Ne-a dus mai întîi să ne îmbăiem, în feredeul cardinalăilor, 
care e cu adevărat minunat şi încîntător. Băieşii ne-au uns pe 
trup cu uleiuri îmbălsămate, dar Pantagruel spunea că ar fi băut 
şi-altminteri cu destulă sete. Paracliserul ne-a poftit apoi într-o 
sufragerie foarte frumoasă şi ne-a spus: 

- Am aflat de la pustnicul Prohabus că aţi ajunat timp de 
patru zile. De acum înainte va fi dimpotrivă. Veţi bea şi veţi 


mînca fără încetare, patru zile împlinite. 

- Fără să dormim? a întrebat cu îngrijorare Panurge. 

- Voia dumneavoastră! a spus paracliserul.Cel ce doarme - 
bea. Doamne, Dumnezeule, ce-am mai băut şi-am mai mîncat! 
Nimerisem peste un om cumsecade. 


1 Aluzie la ordinul Jartierei: „Honni soit qui maly pense". 
1 Ordinul arhanghelului Mihail. 
8 Ordinul Linii de aur. 


CAPITOLUL VI 
Cum se hrănesc păsările din ostrovul Clopotelor 


Pantagruel se întunecase la faţă şi nu părea de fel împăcat 
cu acel ospăț de patru zile, la care ne osîndise Aeditus. Acesta a 
cam băgat de seamă şi i-a spus: 

- Înălţimea-ta, precum bine ştii, şapte zile înainte şi şapte 
zile după ceaţă, nu-i niciodată furtună pe mare. Aceasta eo 
înlesnire, pe care văzduhul o dăruieşte alcionilor, păsările 
închinate lui Thetis. În timpul de faţă ele îşi clocesc ouăle pe 
țărm şi puii lor ies din găoace. Apoi marea se răzbună după o 
linişte atît de lungă, şi patru zile în şir se frămîntă amarnic, ori 
de cîte ori sosesc pe ţărmul nostru călători străini. lar aceştia 
sînt nevoiţi să rămînă în mijlocul nostru, fiind bine găzduiţi şi 
înfruptîndu-se din bunurile ostrovului Clopotelor. Să nu vă 
temeti însă că veţi fi siliţi a pierde vremea fără folos. Veţi 
rămîne vrînd-nevrînd, dacă nu doriţi să vă războiţi pe apă cu 
Junona, Neptun, Doris, Eol şi ceilalţi zei răzbunători. Hotăriţi-vă, 
aşadar, să beţi şi să miîncaţi din plin. 

După cele dintii îmbucături, fratele loan l-a întrebat pe 
paracliser: 

- N-am văzut pe acest ostrov decit păsări şi colivii. Nici o 
pasăre nu ară, nici una nu seamănă; zburdă, ciripesc şi cîntă. De 
unde se revarsă asupra lor, acest corn al belşugului, încărcat cu 
atitea bunătăţi de soi? 

- De pe tărimul celălalt, a răspuns paracliserul; numai unele 
ţinuturi de la miazănoapte ne pun, de cîțiva ani, bete în roate. 

- Mac, mac ! a spus fratele loan. Ce-or să se mai căiască, şi 
pe dinainte şi pe dinapoi. Să bem, fraţilor ! 

- Dumneavoastră din care ţară sînteţi? a întrebat 


paracliserul. 

- Din Tourraine, a răspuns Panurge. 

- Bună cloşcă aţi avut, dacă-n Tourraine v-aţi născut! 
Binecuvîntată ţară ! Ne trimite în fiecare an atitea bogății! Am 
auzit de la un om din partea locului, călător pe-aici, că ducele de 
Tourraine s-a văzut nevoit să-şi mai strîngă brăcinarul, în urma 
darurilor pe care le-au trimis înaintaşii lui acestor sfinte păsări, 
îndopîndu-le cu fazani, potîrnichi, prepeliţe, găini de India, 
claponi graşi, vînat de toate felurile, cu pene şi cu păr. 

Să bem, prieteni! Priviţi această mulţime de păsări dolofane 
şi grăsuţe; din daniile primite s-au îngrăşat şi în cinstea celor 
care le-au trimis cîntă atît de frumos. Nici privighetorile nu 
ronţăie mai dulce miîncarea lor ca aceste cîntăreţe, cînd trag 
clopotul cel mare din turla coliviei! Să bem, prieteni! Ziua de azi 
e prielnică băuturii ca şi toate celelalte. Să bem ! Beau în 
sănătatea dumneavoastră din toată inima. Bine-aţi venit! 

- Să nu vă fie teamă că vor lipsi bucatele şi vinul. Chiar de s- 
ar fereca bolta cerului şi s-ar preface pămîntul în aramă, sîntem 
îndestulaţi pentru un şir lung de ani, de-ar fi şapte, de-ar fi opt, 
mai mult decit a ţinut pe vremuri foametea în Egipt. Să bem 
împreunaşi iubirea de oameni să ne ţinăstrînşi laolaltă. 

- Ei, drăcia dracului, bine o mai duceţi pe lumea asta ! a spus 
Panurge. 

- Pe lumea cealaltă va fi şi mai bine, a răspuns paraciliserul. 
Cîmpiile elizee ne-aşteaptă. Să bem, prieteni! Închin paharul în 
sănătatea voastră! 

- Duhul cel sfint a coborit asupra strămoşilor voştri, bocitorii, 
dezvăluindu-le mijlocul de a avea din belşug tot ceea ce, 
îndeobşte, oamenii doresc. Această înlesnire n-a fost dată 
multora; sau, ca să vorbim drept, nimănui. O, fericiţi muritori! O, 
zei din oameni născuţi! Al vostru e raiul pe pămînt şi va fi şi pe 
lumea cealaltă. Să-mi dea şi mie Dumnezeu la fel. 


CAPITOLUL VII 
Panurge povesteşte paracliserului întămplarea cu măgarul 
şi armăsarul 


După ce am mîncat şi am băut zdravăn, Aeditus ne-a poftit 
într-o încăpere frumos dichisită cu aşternut de covoare şi cu 
pereţii înveşmiîntaţi în aur. Ne-a pus dinainte fructe uscate, 


dulciuri, ienupăr zaharisit, băuturi felurite şi un vin minunat. Ne- 
a poftit să gustăm din acele leacuri, care, ca şi apa rîului Lete ne 
vor face să uităm toată osteneala ce-am îndurat în lungul nostru 
drum pe mare. A trimis de asemeni merinde din plin corăbiilor 
trase la țărm. Ne-am lăsat odihnei; dar n-a fost chip să aţipim, 
din pricina clopotelor care cîntau fără istov. 

La miezul nopţii, Aeditus a venit să ne trezească şi ne-a 
poftit să bem. Ridicînd cel dintii paharul, a spus: 

- Voi, vietăţile de pe tărîmul celălalt, spuneţi că neştiinţa e 
mama tuturor relelor. Adevărat! Şi cu toate acestea, n-aţi 
izgonit-o cu totul din mintea voastră. În ea trăiţi. Cu ea şi prin 
ea. lată de ce vă încearcă zi de zi atitea suferinţe. Mereu vă 
plingeţi şi mereu vă tînguiţi. Nicicînd nu sînteţi îndestulaţi. Şi tot 
astfel văd că se întîmplă în clipa de faţă, căci numai neştiinţa vă 
ţine în aşternut, cum Vulcan l-a legat odinioară în lanţuri pe zeul 
războaielor. Nu înţelegeţi, că sînteţi datori să cruţaţi somnul şi 
să nu lăsaţi să se irosească belşugul acestui ostrov minunat? S- 
ar fi cuvenit să vă ospătaţi pînă acum de trei ori. Luaţi aminte la 
cele ce vă spun: pentru a vă înfrupta din toate bunătăţile 
ostrovului Clopotelor, cuvine-se cu adevărat să vă sculaţi o dată 
cu zorile. Mîncînd, bucatele sporesc. Lăsîndu-le la o parte, se 
împuţinează. larba cosită în primăvară creşte mai deasă şi 
aduce mai mult folos; lăsată în voia ei, tînjeşte şi o năpădeşte 
muşchiul. Să bem, prieteni! Să bem cu toţii! Păsările noastre 
cele mai gingaşe cîntă în cinstea dumneavoastră. Să bem, dacă 
nu vă supăraţi, în sănătatea lor. Luaţi şi beţi! Cu cît veţi bea mai 
mult, cu atît veţi scuipa mai bine. Să bem ! O dată, de două ori, 
de nouă ori! Non zelus, sed charitasl! 

În zorii zilei ne-a trezit din nou şi ne-a poftit la o ciorbă de 
burtă. Apoi ne-am aşezat din nou la masă şi am lungit ospăţul 
toată ziua, trecînd din una în alta, fără popas de odihnă, de la 
gustare la ojină, de la ojină la prînz, de la prînz la cină şi aşa mai 
departe. Din cînd în cînd mai dădeam o raită pe cărările 
ostrovului, ca să privim acele binecuvîntate zburătoare şi să 
ascultăm cîntecele lor voioase. 

Spre seară, Panurge i-a spus paracliserului: 

- Prietene, îngăduie-mi să-ţi povestesc o întîmplare cu haz, 
care s-a petrecut la Chatelleraudois, acum vreo douăzeci şi trei 
de luni: 

Intr-o dimineaţă de aprilie, grăjdarul unui cavaler plimba caii 


pe cîmp, cînd s-a întîlnit cu o păstoriţă, care 

stînd la umbra unui tei, 

îşi păzea turma de miei, 

cu măgarul lîngă ea şi vreo cîteva capre. 

Intrînd în vorbă cu păstoriţa, grăjdarul a poftit-o să se urce 
cu el în şa, îmbiind-o să-i arate grajdurile şi să ia împreună o 
fărîmă de gustare, la botul calului. În vreme ce glumeau amîndoi 
despre cite toate, calul i-a şoptit măgarului la ureche (căci în 
anul acela, dobitoacele, pe alocuri, vorbeau): - „Mi-e milă de 
tine, urecheatule, şi te plîng. Eşti mic şi prăpădit, munceşti cît e 
ziua de mare şi de atita trudă, ţi s-a ros spinarea. N-ai ce face, 
dacă aşa te-a lăsat Dumnezeu, să fii slugă la oameni. Eşti un 
măgar cumsecade. Dar - oricum ! - să nu fii ţesălat niciodată, 
decit în răspăr, să porţi pe greabăn o povară atit de grea şi să 
flămînzeşti mereu, mi se pare un lucru nedrept şi fără noimă. Te 
văd ciufulit, deşelat, costeliv şi hrănit ca vai de lume, numai cu 
ciulini şi cu rogoz. întinde pasul, măgarule, şi hai cu mine să-ţi 
arăt cum sîntern ţinuţi şi îngrijiţi noi, cei care ne-am născut 
pentru războaie şi luptă. Nici n-o să-ţi vină să crezi, cînd vei 
vedea porţia mea de ovăz !" - „Viu bucuros, domnule cal". - „Zi 
«domnule armăsar», măgarule!" - „lertaţi-mă, domnule armă- 
sar, noi ăştia de la ţară nu prea ştim să potrivim vorbele cum se 
cuvine. Fiindcă sînteţi însă atit de bun să mă poftiţi, voi veni 
bucuros în urma dumneavoastră, ceva mai departe, să nu mă 
loviți (vă rog să mă credeţi că mi-e pielea ferfeniţă!)" 


1 Nu rîvnă, ci milostenie! (lat.). 


Păstoriţa s-a suit călare, iar măgarul a luat-o după armăsar, 
în nădejdea că, ajungînd acasă, o să-i facă şi lui parte din traista 
de ovăz. Grăjdarul, văzindu-l, a poruncit însă argaţilor să-l ia la 
goană cu furca şi cu ciomege pe spinare. Măgarul a luat-o la 
sănătoasa, chemînd în ajutor pe Neptun, zeul ocrotitor al 
călăreţilor. „Are dreptate, spunea în gîndul lui. Nu se cuvine 
măgarului să meargă în rînd cu domnii cei mari. Soarta mea e 
să slujesc pe cei săraci. Aşa m-a învăţat Esop, şi ar fi din partea 
mea o îndrăzneală prea mare. N-am altceva de făcut decit s-o 
iau din loc, şi cît mai repede, pînă nu începe să-mi joace 
ciomagul pe spinare !" Şi măgarul a început să fugă, sărind, 
tropăind şi pîrţiind. 


Păstoriţa, zărindu-l cum fuge, a spus grăjdarului că măgarul 
e al ei, şi dacă nu se poartă frumos cu el, se lasă păgubaşă de 
gustare. Ca să-i facă pe voie, grăjdarul a poruncit să i se dea 
măgarului cît o putea să măniînce, chiar de-ar rămîne caii fără 
ovăz timp de opt zile. A fost însă mai greu să-l cheme pe măgar 
înapoi. Degeaba îl îmbiau băieţii: - „Hai, măgăruşule „hai! Vino, 
să-ţi dăm ovăz !" Măgarul zicea: - „Nu viu, că mi-e ruşine". Cu cît 
îl pofteau mai drăgălaş, cu atit sărea şi pirţiia mai tare. Şi dus ar 
fi fost, dacă păstoriţa nu i-ar fi îndemnat pe argaţi să sune în 
mers ovăzul pe fundul baniţei. Ceea ce au şi făcut. Măgarul s-a 
întors dintr-o dată cu urechile spre ei şi le-a spus: - „Ovăz? 
Vreau ovăz. Numai furca să n-o văz ! Staţi! Staţi că viu !" Şi mă- 
garul a venit, cîntînd cu acel glas frumos şi mlădios, pe care, 
după cum ştiţi, îl au dobitoacele din Arcadia. 

L-au luat şi l-au dus în grajd, alături de armăsar; l-au şters, l- 
au frecat, l-au ţesălat şi l-au periat; i-au aşternut pe jos culcuş 
de paie pînă sub burtă, i-au umplut ieslele cu fîn şi i-au pus 
dinainte o baniţă de ovăz, pe care argaţii au avut grijă să-l 
cearnă. Măgarul mişca din urechi, voind să spună că i se face o 
cinste prea mare şi că el ar fi mîncat ovăzul, cu aceeaşi poftă, şi 
necernut. După ce s-au săturat bine amindoi, calul l-a întrebat 
pe măgar: - „Ei, urechiatule, cum te simţi? Plăcutu-ţi-a ovăzul? 
Şi mai făceai mofturi! Ce zici?" - „Jur pe smochinele pe care le-a 
mîncat strămoşul meu făcîndu-l pe Filimon să moară de ris, că 
nici regii şi Împărații nu prînzesc mai bine. Un singur lucru mai 
lipseşte, ca să fie plăcerea întreagă. Dumneavoastră, domnilor 
cai, vă rog să iertaţi, unde vă bălegaţi?" - „Ce vorbă e asta? s-a 
supărat armăsarul. Ţi s-au încins creierii? Mă iei drept măgar?" - 
„l-a! l-a ! a spus măgarul pe limba lui. Sînt cam tare de cap şi n- 
am învăţat să vorbesc pe ocolite, ca domnii cai. Să fie cu iertare, 
unde vă faceţi nevoile, domnilor armăsari? Aici în grajd, e voie?" 
- „Vorbeşte mai încet ,mintosule, că te aud domnii argaţi şi-or 
să-ţi tragă vreo citeva cu furca, să-ţi treacă pofta de bălegat! 
Noi, nici udul nu îndrăznim să ni-l lăsăm în grajd, de frica bătăii! 
Altminteri, după cum vezi, trăim ca în sînul lui Avram !" - „Jur pe 
muchea samarului pe care îl port în spate, ca mă lipsesc de 
aşternutul, de fînul şi de ovăzul vostru. Trăiască ciulinii cîmpului, 
unde poţi să-ţi faci nevoile cum îţi place ! Eu am o vorbă: 
mîncarea e fudulie, bălegatul e ce e ! E finul şi ovăzul nostru. 
Hei, domnule armăsar, dacă ne-ai vedea cînd ne adunăm la sfat 


în zilele de tîrg, cu ce voie bună ne uşurăm, în timp ce stăpiînele 
noastre îşi vînd giştele şi puii. Şi cu asta, basta ! Am zis." 

Panurge a tăcut. Pantagruel l-a rugat să ne spună tilcul 
povestirii. Dar paracliserul a răspuns: 

- Pentru cine ştie să priceapă e de-ajuns. Am înţeles foarte 
bine unde vrei să baţi cu pilda calului şi a măgarului. S-ar cuveni 
să ai puţină ruşine ! Ce doreşti dumneata nu se poate. Să nu 
mai vorbim. 

- Văzui adineauri pe-aici, a spus Panurge, o stareță albă, pe 
care mai bucuros aş umbla călare, decît s-o port de mină. Atit e 
de frumoasă şi de curată, încît aş păcătui cu ea fără grijă, o dată 
sau de două ori. Nu m-am gindit la nimic rău, Doamne fereşte ! 
Să dea Dumnezeu să m-ajungă în orice clipă, răul la care m-am 
gîndit! 


CAPITOLUL VIII 
Cum am izbutit cu mare greutate să-l vedem pe papagău 


A treia zi am petrecut-o ca şi pe cele două dinainte: mîncînd 
şi bînd. Pantagruel a cerut cu stăruinţă să-l vadă pe papagău, 
dar paracliserul a răspuns că nu-i lucru atît de uşor. 

- Cum adică? a întrebat Pantagruel. Poartă coiful lui Pluto pe 
cap, inelul lui Gyges în gheară sau un cameleon în sîn, ca să se 
facă nevăzut? 

- Nu, dar prin firea lucrurilor e anevoie să ajungă cineva pînă 
la el. Voi face totuşi astfel ca să-l vedeţi, dacă va fi cu putinţă. 

Spuniînd acestea, ne-a lăsat sa ne luptăm cu paharele. După 
vreun sfert de ceas s-a întors, spunînd că papagăul poate fi 
văzut la acea vreme. Ne-a dus în tăcere şi pe furiş pînă la colivia 
unde papagăul şedea pe vine, înconjurat de doi cardinalăi mai 
mărunţei şi vreo şase episcopoi înfoiati şi graşi. Panurge i-a 
privit cu uimire înfăţişarea, mişcările, statura, apoi a strigat: 

- Ducă-se pe pustii! Seamănă cu o pupăză ! 

- Vorbeşte mai încet, pentru Dumnezeu ! a spus paracliserul. 
E o pasăre cu urechi, cum bine a băgat de seamă înțeleptul 
Michel din Macon. 

- E o pu-pă-ză... a şoptit Panurge. 

- Dacă v-aude cum îl biîrfiţi sînteţi pierduţi, oameni buni! 
Vedeţi în colţul coliviei o căldăruşă? 

În ea sînt numai fulgere şi trăsnete, tunete şi furtună, e 


diavolul însuşi, pe care îl va asmuţi asupra dumneavoastră şi 
într-o clipă vă veţi prăvăli în prăpastie, la douăzeci de stînjeni 
sub pămînt! 

- Ar fi mai bine, a spus fratele loan, să ne aşezăm din nou la 
masă. Panurge rămăsese într-o adîncă smerenie în faţa 
papagăului şi a celorlalţi sfetnici ai lui, cînd a zărit deasupra 
coliviei o cucuvea. Atunci a spus: 

- Ajută-ne, Doamne, că ne ia dracul! Sîntem pierduţi! Am 
murit! Ne cîntă cucuvaia ! Asta-i ţara ielelor, nu-i a păsărelelor ! 
E ţara belelelor, ţara cucuvelelor! 

- Vorbeşte mai încet, s-a răstit paracliserul. Nu-i o cucuvea, e 
un cuvios ! 

- Dar papagăul nu cîntă? a întrebat Pantagruel. Mult am dori 
să-i auzim sfîntul glas. 

- Are zilele lui cînd cîntă şi ceasurile lui cînd se aşază la 
masă, a răspuns Aeditus. 

- Mie nu mi se potriveşte, a spus Panurge. Pentru mine toate 
ceasurile sînt bune. Hai să bem ! 

- lată, acum ai grăit înţelepţeşte. Vorbind astfel, nu vei cădea 
în erezie nicicînd. Ai dreptate. Să mergem! 

Intorcîndu-ne la paharele noastre, am zărit stînd turceşte un 
bătrîn episcopoi cu moţul verde, însoţit de un suflegau şi trei 
onocrotalil, păsări vesele; episcopoiul sforăia la umbră. Lîngă el 
şedea o stăreţică nostimioară, care atît de dulce cînta, încît am 
fi vrut să fim numai urechi din cap pînă în picioare, să nu 
pierdem nici o picătură din viersul ei. 

- Stăreţică îşi sparge pieptul cîntînd, a spus Panurge, iar 
episcopoiul sforăie ca un porc. Să vedeţi, cum o să-l fac eu acum 
să cînte ! 

Panurge a început să tragă clopotul cel mare care atirna 
deasupra coliviei, dar cu cît suna mai tare, cu atît episcopoiul 
sforăia mai cu nădejde, şi nici gînd să cînte. 

- Stai, cimpoi bătrîn, că am eu ac de cojocul tău ! s-a supărat 
Panurge, şi ridicînd un bolovan de pe jos, a vrut să i-l azvirle în 
burtă. Dar paracliserul a strigat: 

- Ce faci, omule? Loveşte, turteşte, ucide pe toţi regii şi 
împărații din lume; jupoaie-le pielea şi dă-le otravă, cînd vrei şi 
cum vrei; ia la goană îngerii din cer; pentru toate te va ierta 
papagăul. Dar să nu te atingi de păsările sfinte, dacă ţii la viaţa 
ta şi a neamurilor tale, la sufletele prietenilor tăi morţi sau vii; 


căci nici urmaşii urmaşilor lor nu vor scăpa de urgia osîndei! 
Priveşte căldăruşă asta... 
--Ar fi mai bine să bem şi să mîncăm, a spus Panurge. 


1 Un sufragant şi trei protonoiari. 


- Aşa e, domnule paracliser, a întărit fratele loan. Privind 
aceste păsări drăceşti, ispitiţi sîntem a cîrti şi a striga blesteme; 
bînd vinul din ulcea, pe Domnul vom lăuda. Să bem din pahar, 
ce vorbă cu har! 

Trei zile de-a rîndul ne-am războit cu paharele (aşa după 
cum bănuiţi), după care paracliserul ne-a dat voie să plecăm. l- 
am dăruit o custură frumoasă, care i-a făcut mai multă plăcere 
decit ulciorul cu apă proaspătă pe care un ţăran, odată, i l-a 
întins lui Artaxerxe, dîndu-i să bea. Ne-a mulţumit cu vorbe din 
adîncul inimii şi ne-a încărcat corabia cu toate de care aveam 
nevoie. Ne-a poftit călătorie bună şi ne-a urat să ajungem 
sănătoşi la capătul drumului. Ne-a pus să jurăm pe Jupiter-Petru, 
că la întoarcere ne vom opri din nou la ei. Cînd să ne despărţim, 
ne-a spus: 

- Prieteni, nu uitaţi, că în lumea aceasta sînt mai multe 
păcate decît oameni. Să ţineti minte! 


CAPITOLUL IX 
Cum am ajuns la ostrovul Ferecat 


Am pornit din nou la drum, cu burta plină şi cu vîntul în 
spate. Am întins pînzele şi în mai puţin de două zile am ajuns la 
ostrovul Ferecat. Era un ţinut pustiu, în care am văzut cu ochii o 
sumedenie de copaci purtînd pe crengile lor: tîrnăcoape, 
cazmale, hîrleţe, seceri, sape, mistrii, securi, cosoare, ferăstraie, 
foarfeci, custuri, cleşti, lopeţi, sfredele şi burghie. 

In alţi copaci am zărit pumnale, junghere, paloşe, bricege, 
sule, săbii, iatagane, spade, cuțite şi săgeți. 

N-aveai decit să scuturi copacii, şi toate acele fiare cădeau 
ca prunele, iar din cădere nimereau într-un fel de trestie, ce-i 
mai zice şi teacă. Trebuia să bagi bine de seamă să nu-ţi pice 
vreunul în cap, peste picioare sau altă parte a trupului, fiindcă, 
aşa cum pornea cu virful în jos, putea să te sfirtece. Sub nişte 
alţi arbori, nu ştiu cum le spune, am văzut un alt soi de ierburi, 


care semănau cu nişte sulițe, lănci, halebarde, baltaguri, furci, 
tepi şi ţepoaie. Creşteau atit de înalte, încît creştetul lor atingea 
ramurile copacilor, unindu-se cu tăişurile şi virfurile care li se 
potriveau. Copacii le ţineau dinadins pregătite, cum păstrezi la 
îndemiînă hainele copilului, cînd a crescut şi vrei să-l scoţi din 
scutece. Mai mult decit atît. Ca şi cum ar fi voit să adeverească 
spusele lui Platon, Anaxagora şi Democrit (filozofi de lepădat să 
fi fost aceştia?) copacii de pe ostrovul Ferecat semănau cu nişte 
vietăţi ale pămîntului, deosebindu-se de ele nu fiindcă n-ar fi 
avut carne, grăsime, vine, artere, încheieturi, nervi, zgirciuri, 
oase, măduvă, sînge, mitră, creieri sau alte mădulare, căci pe 
acestea, cum a arătat Teofrast, le aveau; ci fiindcă stăteau cu 
capul (adică tulpina) în jos, cu părul (adică rădăcina) în pămînt şi 
cu picioarele (adică ramurile) în văzduh: întocmai ca un om care 
s-ar răsturna cu crăcii în sus. 

Aşa cum podagroşii se pricep să spună cînd se strică vremea 
ori se îndreaptă, după durerile pe care le simt în genunchi sau 
prin şale, tot astfel acei copaci, datorită rădăcinilor, sucului şi 
măduvei lor, ştiu ce fel de teci vor creşte sub ei, pregătindu-le 
fierul nimerit. E drept că în toate (afară de cele ale lui 
Dumnezeu) se întîmplă uneori cîte o greşeală. Natura însăşi n-o 
nimereşte totdeauna şi dă la iveală citeodată lucruri şi fiinţe 
pocite sau hidoase. Copacii ostrovului Ferecat au şi ei citeva 
cusururi, pe care le-am însemnat, aşa cum le-am văzut: un 
crîmpei de suliță, care creştea pe o creangă purtătoare de 
felurite fiare, s-a împreunat cu o mătură. (Nu-i nici o pagubă, va 
sluji la curăţatul hornurilor.) Un cuţit s-a lipit de-o foarfecă. 
(Bună îmbinare pentru curăţatul omizilor.) Un miner de 
halebardă a atins un tăiş de seceră, parcă ar fi fost un fătălău ! 
(Sculă potrivită pentru cositul ierbii.) Mare lucru e să crezi în 
Dumnezeu ! 

Întorcîndu-ne la corăbiile noastre, mi s-a năzărit că în dosul 
nu ştiu cărui tufiş erau niscava oameni, care ascuţeau parcă 
nişte fiare, pe care le ţineau nu ştiu unde şi nici n-aş putea să 
spun în ce fel. 


CAPITOLUL X 
Cum a ajuns Pantagruel la ostrovul Norocului 


Părăsind ostrovul Ferecat, ne-am urmat călătoria mai 


departe, iar a doua zi am ajuns la ostrovul Norocului. Acest ţinut 
seamănă aidoma cu Fontainebleau-ul, iar pămîntul lui e atît de 
sărac, că oasele (adică stîncile) îi ies prin piele. E un ostrov 
nisipos, sterp, nesănătos şi urît. Cîrmaciul ne-a arătat două 
stînci pătrate, însemnate pe fiecare faţă cu nişte puncte mici şi 
negre, iar în întregimea lor atît de albe, încît mi s-au părut a fi 
tăiate în alabastru sau acoperite pe de-a-ntregul cu zăpadă. 
Cîrmaciul ne-a spus că sînt zaruri. Ne-a mai lămurit că în acele 
stînci cu şase feţe se află cuibul celor douăzeci şi patru de 
diavoli ai norocului, atît de temuti în ţara noastră. Cei mari, doi 
fraţi gemeni, merg alături şi se numesc Şase-Şase. Celor mai 
mici le zice: Unu-Unu, Doi-Doi, Trei-Trei, Patru-Patru, Cinci-Cinci ; 
pe ceilalţi îi cheamă: Şase-Cinci, Şase-Patru, Şase-Trei, Şase-Doi, 
Şase-Unu, Cinci-Patru, Cinci-Trei şi aşa mai departe. Mi-am adus 
aminte, că prea puţini 

sînt jucătorii care nu-l pomenesc pe dracul, aruncînd cele 
două zaruri cu ceaşca şi strigînd, de pildă: „Senes1, prietenul 
meu ! (adică dracul cel mare), Ambezar2, puştiule ! (adică 
diavolul cel mic) „Patru-Doi, băieţaşii mei" şi aşa mai departe, 
fiecare cu porecla şi cu numărul lui. Nu numai că jucătorii le 
spun tuturor pe nume, dar sînt cu ei prieteni şi cunoscuţi. E 
drept că dracul nu vine totdeauna cînd îl chemi, ba adeseori 
trimite pe altul în loc, el fiind în altă parte, unde fusese poftit 
mai din vreme. Aceasta nu înseamnă că dracii au simţurile 
tocite şi că nu aud. Dimpotrivă. 

Ne-a mai spus, că de jur împrejurul ostrovului aceluia şi prin 
apropierea stîncilor, s-au înecat mai multe corăbii şi au pierit 
mai multe vieţi decît pe meleagurile tuturor Caribdelor, Sirtelor, 
Sirenelor, Scilelor, Strofadelor şi celorlalte vîrtejuri şi genuni ale 
mării. L-am crezut fără greutate, amintindu-mi că odinioară 
înţelepţii Egiptului scriau cu ieroglife numele lui Neptun pe o 
faţă a zarurilor. Apoi, pe rînd: Apolo era unu, Diana doi, Minerva 
şase şi aşa mai departe. Am mai aflat că se găsea pe ostrov un 
şip cu sînge din vasul sfîntului Graal, moaşte dumnezeieşti, pe 
care puţini le cunosc. Panurge s-a rugat cu atita stăruinţă de 
paznici, încît aceştia s-au înduplecat să ni-l arate, cu pregătiri şi 
închinăciuni de trei ori mai mari decit la Florenţa pentru 
Pandectele lui Justinian sau la Roma pentru sfinta Veronica. N- 
am văzut de cînd sînt atitea lumînări şi atitea făclii. Toate 
acestea, ca să ne arate, ce? O buză de iepure fript. Altceva 


vrednic de luare-aminte n-am văzut, decît pe mucalitul Haz, fiul 
tristului cavaler de Necaz; apoi găoacele celor două ouă pe care 
le-a clocit pe vremuri Leda şi din care au ieşit Castor şi Pollux, 
fraţii frumoasei Elena. Paznicii ne-au dăruit cîte o aşchie, s-o 
bem cu apă neîncepută. La plecare, am cumpărat o ladă cu 
fesuri, nişte tichii şi broboade din care se poartă pe ostrovul 
Norocului. Nu cred că o să am vreun cîştig din vînzarea lor. 
Puţini o să se grăbească să le cumpere, şi nimeni n-o să vrea să 
le poarte. 


CAPITOLUL XI 
Cum am coborit în vizuina Pisihoţului, mai-marele cotoilor 
îmblăniţi 


Citeva zile mai tîrziu, după ce era cit pe-aici să ne ducem la 
fund de vreo două-trei ori, am trecut pe lîngă ostrovul 
Pedepselor - un ţinut tot atît de pustiu - şi am ajuns la ostrovul 
Judecăţilor. 


1 Şase-şase. 2 lec. 


Pantagruel n-a vrut să coboare din corabie şi foarte bine a 
făcut, fiindcă pe noi ne-a prins şi ne-a închis căpetenia cotoilor- 
îmblăniţi, Pisihoţul, pe cuvînt că cineva din ai noştri ar fi încercat 
să vîndă unui poliţai fesuri din ostrovul Norocului. Cotoii 
îmblăniţi sînt nişte fiare cumplite şi înfricoşătoare: mănîncă copii 
mici şi pasc pe trepte de marmură. Puteţi să vă închipuiţi, 
beţivilor, cît de cîrn le e nasul! Nu le creşte părul pe piele, ci sînt 
îmblăniţi pe dinăuntru, iar fiecare din ei poartă, ca semn de 
recunoaştere şi drept lozincă o turbincă larg deschisă. N-o 
poartă însă toţi în acelaşi fel. Unii şi-o leagă la git, ca pe-o 
băsmăluţă; alţii o încing peste burtă; unii şi-o atîrnă pe şold; alţii 
la şezut, nu se ştie de ce. Au gheare atit de puternice, de lungi 
şi de ascuţite, că nimic nu le scapă, cînd apucă. Unii poartă pe 
cap o tichie cu patru streşini şi în patru colţuri; alţii, o scufie cu 
marginile răsfrînte; alţii un fel de coif de catifea neagră, ca un 
potcap turtit. 

Intrînd în vizuina lor, 

ne-a spus aşa un cerşetor, 

căruia i-am dat o leţcaie la ieşirea din biserică: 


- Oameni buni, să vă ajute Dumnezeu, să nu vă lăsaţi oasele 
pe-aici ? Uitaţi-vă la mutrele acestor straşnici împărţitori ai 
dreptăţii încotoşmănate. Luaţi seama ! Numai şase olimpiade de 
veţi mai avea de trăit, înainte de a împlini vîrsta a doi cîini la un 
loc, o să vedeţi cum aceşti cotoi-îmblăniţi vor pune gheara pe 
toată Europa şi vor stăpiîni după poftă toate bunurile ei, afară 
numai dacă prin vreo pedeapsă a cerului nu se vor irosi în 
mîinile urmaşilor lor cîştigurile ce-au dobîndit prin vicleşug şi 
strimbătate. Ascultaţi vorba unui cerşetor cinstit. S-a sălăşluit 
printre ei un al şaselea simţ, cu ajutorul căruia înhaţă, înfulică şi 
spurcă tot. Pun pe rug. Trag pe roată. Taie capetele. Aruncă în 
temniţă. Schingiuiesc, prigonesc şi sărăcesc lumea, fără să mai 
deosebească binele de rău. Păcatul la ei se cheamă cinste ; 
cruzimea se numeşte omenie; trădarea îmbracă veşmintele 
credinţei; hoţia e dărnicie. Legea lor e jaful, iar cînd îl săvirşesc, 
toţi oamenii se închină, afară de eretici. Stăpinirea lor e 
atotstăpmitore; judecata lor n-are judecător. Uitaţi-vă la ei şi 
veţi vedea, că troaca lor stă în grajd, deasupra ieslelor. Să vă 
aduceţi aminte despre aceasta, iar dacă veţi vedea abătindu-se 
asupra lumii: ciuma, foametea, războaiele, cutremurele de 
pămînt, atitea nenorociri şi sfişieri între oameni, să ştiţi că nu-i 
de vină nici aşezarea rău prevestitoare a stelelor, nici volniciile 
Curiei de la Roma, nici tirania prinților care stăpînesc pămîntul, 
nici făţărnicia fariseilor, a ereticilor şi a profeților mincinoşi, nici 
lăcomia cămătarilor, nici îndrăzneala plăsmuitorilor de bani, nici 
neştiinţa, neruşinarea şi nesocotinţa felcerilor sau a spiţerilor, 
nici stricăciunea femeilor desfrinate, care îşi otrăvesc bărbaţii şi 
îşi sugrumă pruncii, nu! Pricina neferi- 

cirilor omeneşti căutaţi-o în răutatea fără margini a acestor 
cotoi-îmblăniţi, care ascunşi în vizuinile lor, mai tainice decit 
cabala evreilor, nu sînt nici îndeajuns de dispreţuiţi, nici bine 
ţinuţi în frîu şi nici pedepsiţi cum s-ar cuveni. Dar dacă, într-o zi, 
poporul va ajunge a-i cunoaşte aşa cum sînt, nu se va găsi pe 
lume nici vorbitori atît de pricepuţi, nici legiuiri atit de aspre, nici 
judecători atît de puternici, ca să-i poată ocroti, cruţindu-i de a fi 
arşi de vii fără milă în hrubele lor ! Înşişi copiii lor, puii de cotoi, 
ca şi celelalte neamuri ale lor, se vor lepăda de ei şi îi vor 
blestema. Precum Anibal, la porunca tatălui său Amilcar, a jurat 
în faţa zeilor că va prigoni pe romani, din toate puterile lui, pînă 
la ultima suflare a vieţii, tot astfel am primit de la fie-iertatul 


meu părinte îndemnul de a sta departe de aceşti cotoi-îmblăniţi, 
aşteptind să cadă asupra lor trăsnetul din cer şi să-i prefacă în 
cenuşă, ca pe ceilalţi titani păgiîni, vrăjmaşi ai lui Dumnezeu. 
Oamenii au ajuns atît de puţin simţitori, încît nu-şi mai amintesc 
despre suferinţele pe care le-au îndurat şi nu se gîndesc la răul 
pe care îl vor mai suferi; şi chiar dacă şi-ar duce aminte, nu 
îndrăznesc, nu vor sau nu pot să-l stîrpească. 

- Aşa stau lucrurile? a spus Panurge. Să fugim ! Hai, hai! 
Pentru numele lui Dumnezeu-sfîntul, aici nu-i de noi. S-o 
ştergem ! 

Acest calic de treabă atît m-a minunat, 

De parcă-n plină iarnă în cer ar fi tunat. 

Voind să ne întoarcem la corabie, am găsit poarta încuiată. 
Am aflat astfel că, de intrat, se putea intra uşor în vizuinea 
cotoilor-îmblăniţi, dar de ieşit, nu era chip fără o dovadă de 
descărcare. Din bilciul care ţine o zi întreagă, nu poţi să pleci, 
murdar şi cu picioarele pline de praf, tot atît de lesne ca dintr-o 
dugheană în care tîrguieşti la repezeală. Mai rău a fost cînd ne- 
am înfăţişat la judecată, ca să ne dea hirtie la mînă pentru 
plecare. Ne-am pomenit în faţa unei fiare mai hidoase decit se 
poate spune. îi zicea Pisihoţul. N-aş putea să-l asemăn decit cu 
Himera, cu Sfinxul, cu Cerberul infernului sau cu chipul lui Osiris, 
aşa cum l-au închipuit egiptenii, avind trei capete lipite unul de 
altul: un cap de leu care rage, altul de cîine care înoată şi al 
treilea de lup cu gura căscată, iar toate trei înlănţuite de un 
balaur care îşi muşcă coada şi împrăştie raze scînteietoare în 
jurul lui. Avea mîinile pline de sînge; gheare de scorpie, botul ca 
un plisc de corb, colții unui mistreţ de patru ani şi ochii 
învăpăiaţi ca o gură de iad. Jeţul în care şedea, ca şi al cotoilor 
din dreapta şi din stînga lui, avea înfăţişarea unor iesle, 
deasupra cărora atîrna o troacă frumoasă şi încăpătoare, aşa 
cum ne spusese cerşetorul. Deasupra jeţului din mijloc se zărea 
chipul unei femei bătrine, care ţinea în mîna dreaptă o secerăl, 
iar în cea stîngă o cumpănă. Pe nas purta ochelari. Talgerele 
cumpenei erau întocmite din două tolbe de catifea, una plină de 
bani, atîrnînd greu, cealaltă ridicată mult deasupra limbii 
cîntarului, şi goală. Era, după cum socot eu, icoana dreptăţii 
încotoşmănite, pe care vechii tebani o blestemau. Ei ciopleau în 
aur, argint sau marmură chipul judecătorilor răposaţi, 
amintindu-l pe fiecare după vrednicia lui. Dar pe toţi îi înfăţişau 


fără miini! 

Am fost duşi, aşadar, înaintea Pisihoţului. Un soi ciudat de 
oameni, purtînd saci şi tolbe pline cu vrafuri de hirtie, ne-au 
poftit să ne aşezăm pe-o laviţă. Panurge le-a spus: 

- Golanilor şi iubiţi prieteni, daţi-mi voie să rămîn în picioare. 
Laviţa asta e prea joasă pentru unul care poartă izmene noi şi 
pieptarul scurt. 

- Stai jos şi nu mai lungi vorba, s-a răstit unul din ei. Osă vă 
înghită pămîntul de vii, dacă nu veţi răspunde cum se cuvine ! 


CAPITOLUL XII 
Cum ne-a cerut Pisihoţul să-i dezlegăm o ghicitoare 


După ce ne-am aşezat cu toţii la rînd, Pisihoţul, care avea 
alături pe cotoii lui îmblăniţi, s-a răstit la noi cu glas furios şi 
răguşit: 

- Ascultaţi aici, care va să zică ! („Care va să zică, toarnă în 
ulcică", a murmurat Panurge, cîntînd printre dinţi.) Ascultaţi: 

O tînără fetiţă bălăioară 

A zămislit un negru fără tată, 

Şi facerea i-a fost, oricum, uşoară. 

Dar pruncul, ca o viperă-nsetată, 

Nerăbdător să iasă la lumină 

l-a sfirtecat din burtă o bucată. 

Căi multe-a mers apoi, fără hodină 

Zburînd prin ceruri şi pe jos umblînd, 


1 O seceră, în loc de tradiționala spada. Atributele 
simbolizează aici Justiţia hrăpăreaţă şi venala 


Uimind pe înțeleptul fără vină, 

Ce-l socotea drept om, la trup şi-n gînd. 

- Care va să zică, a spus Pisihoţul, vă poftesc să răspundeţi 
la această întrebare, şi cît mai grabnic, care va să zică. 

Eu am răspuns: 

- Dacă aş ţine, ca să zic aşa, ca Verres1, un sfinx la mine 
acasă, aş şti, ca să zic aşa, cum să răspund. Dar habar n-am şi, 
prin urmare, ca să zic aşa, sînt bun nevinovat. 

- Altceva n-ai de spus? O să-ţi pară rău, care va să zică. Mai 
bine ajungeai în iad, pe mîna lui Lucifer, care va să zică, decit să 


cazi în ghearele noastre. Priveşte aici!... Aşadar şi prin urmare, 
susţii, derbedeule, că eşti nevinovat; ca să scapi de pedeapsă ! 
Hm ! Trebuie, care va să zică, să ştii, că legile noastre sînt ca 
nişte pînze de păianjen; fluturii şi gizele se prind lesne, care va 
să zică, numai bondarii cei răi şi puternici rup pînza şi trec prin 
ea. Tilharii cei mari şi tiranii nu-s pentru noi, care va să zică. Sînt 
greu de mistuit, care va să zică, şi ne-ar face să ne pierdem 
minţile. Nouă ne place fragedă şi nevinovată, fără vine care va 
să zică ! Aşadar şi prin urmare, s-a sfîrşit cu voi! Satana o să vă 
cînte prohodul! 

Întărîtat de vorbirea Pisihoţului, fratele loan a spus: 

- Hei, diavol îmbrobodit, cum vrei să-ţi răspundă omul, dacă 
nu ştie? Nu te mulţumeşti cu adevărul? 

Pisihoţul a sărit ca ars: 

- Îndrăzneşti, care va să zică? Află că de cînd domnesc peste 
aceste judecăţi, nu mi s-a întîmplat, care va să zică, să răspundă 
cineva neîntrebat. Cine l-a adus aici pe nebunul ăsta? 

- Ai minţit, a spus fratele loan, fără să mişte buzele. 

- Ce îţi închipui, mîrlane, că te găseşti, care va să zică, în 
grădinile lui Akademos, laolaltă cu vinătorii pierde-vară şi cu 
hăitaşii care umblă după adevăruri prin tufişuri şi le iau la 
goană? Noi avem altceva de făcut, care va să zică ! Nouă să nu 
ne spui ce ştii, să ne spui ce nu ştii, ai înţeles? Să mărturiseşti 
ce n-ai făcut. Să răspunzi ce n-ai învăţat. Să stai pe ghimpi şi să 
ai răbdare. Să smulgi, care va să zică, pana din coada giştei, 
fără s-o doară ! De ce vorbeşti, dacă n-ai împuternicire, scutura- 
te-ar frigurile şi însura-te-ai cu ele? 

- O mie şi unu de draci, de arhidraci, de protodraci şi de 
papadraci! Te-ai apucat să-i însori pe călugări? Hu ! Hu ! Hu ! 
Ereticule! 


1 Verres (C. Licinius) (sec. Il î.e.n.) - militar roman cu 
funcțiuni administrative, de tristă memorie: delapidator de 
importante bunuri publice ori particulare, implicat în procese 
celebre. 


CAPITOLUL XIII 
Cum a dezlegat Panurge ghicitoarea Pisihoţului 


Pisihoţul, ca şi cum n-ar fi auzit vorbele fratelui loan, l-a 


întrebat pe Panurge: 

- Dar tu, maţ-umplut, n-ai, care va să zică, nimic de spus? 
Panurge a răspuns: 

- Văd că ne-am întîlnit cu ciuma, şi ca să zic aşa, o să ne ia 
dracul, de vreme ce dreptatea noastră a fost pusă sub obroc, iar 
Satana o să ne cînte, care va să zică, prohodul. Aşadar şi prin 
urmare, vă rog să-mi daţi voie să plătesc pentru toţi, şi să ne 
îngădui să plecăm. Sînt sătul de dracul, ca să zic aşa, pînă peste 
cap! 

- Să plecaţi? s-a zborşit Pisihoţul. De trei sute de ani, care va 
să zică, nu s-a întîmplat pînă acum să scape vreunul de-aici, fără 
să lase, care va să zică, măcar un smoc de păr, sau o bucăţică 
de piele. Aveţi neruşinarea să spuneţi că aţi fost aduşi în faţa 
noastră fără temei, iar noi, care va să zică, vă facem 
nedreptate? Eşti destul de prăpădit şi-altminteri, care va să zică; 
dar nenorociri mult mai mari te vor ajunge, dacă nu vei izbuti să 
dezlegi ghicitoarea pe care ţi-am pus-o. Aşadar şi prin urmare, 
ce răspunzi? 

- E un gîndac negru, care s-a născut, ca să zic aşa, dintr-un 
bob de fasole albă, ieşind prin gaura pe care a ros-o, a răspuns 
Panurge. Cîteodată zboară, altă dată, ca să zic aşa, umblă pe 
pămînt. Căci, după cum arată Pitagora „cel dintii iubitor de 
înţelepciune nevinovată (grecii îl numeau filozof), gindacul 
acesta e întruparea, ca să zic aşa, prin metempsihoză, a unei 
fiinţe omeneşti. După credinţa lui Pitagora, dacă voi înşivă aţi fi 
oameni, ca să zic aşa, şi moartea v-ar răpune, sufletele voastre, 
ca să zic aşa, s-ar întrupa într-un gîndac: căci după cum în viaţa 
de-acum aţi ros şi aţi mîncat, într-o altă viaţă va fi, prin urmare, 
la fel: 

Ca o năpircă ce pîndeşte-n cale, 

Muşca-vei însuşi sînul maicii tale. 

- Dă, Doamne ! a spus fratele loan. Aş vrea să-mi crească un 
bob de fasole unde nu mă arde soarele şi să mi-l roadă 
gîngăniile astea! 

Panurge, sfiîrşindu-şi vorba, a azvirlit pe podea o pungă de 
piele plină cu galbeni însoriţi. Auzind punga sunînd toţi cotoii 
îmblăniţi s-au repezit asupra ei, parcă s-ar fi pornit să cînte cu 
ghearele pe-o lăută fără git. Apoi au început să strige: 

- Sînt dovezi! Dovezi întemeiate ! Judecata e luminată: 
oamenii aceştia sînt nevinovaţi. 


- E aur curat, a spus Panurge. Galbeni însoriţi. 

- Aşadar şi prin urmare, Curtea a hotărît, a spus Pisihoţul. Să 
trecem mai departe. Aţi văzut că dracul, care va să zică, nu-i atit 
de negru cum credeţi? Sînteţi liberi, care va să zică ! 

Ne-am întors la corăbii, însoţiţi de cîţiva dulăi. Înainte de a 
ne despărţi, dulăii ne-au spus, că nu vom putea ridica ancora 
pînă nu vom trimite unele daruri doamnei Pisihoaţa şi celorlalte 
miîţe îmblănite. Altminteri au poruncă să ne întoarcă din nou la 
judecată. 

- Pîrţ ! a spus fratele loan. Vom scotoci pe fundul lăzii şi vom 
face aşa ca toată lumea să fie mulţumită. 

- Şi să nu uitaţi aldămaşul nostru, au spus dulăii. 

- În nici o ţară şi la nici o vreme, a răspuns fratele loan, 
aldămaşul nu lipseşte ! 


CAPITOLUL XIV 
Cum trăiesc din vînat cotoii îmblăniţi 


Bine vorba nu sfirşise, cînd fratele loan a văzut trăgînd la 
mal şaizeci şi opt de galere şi alte corăbii mai uşoare. S-a 
îndreptat în grabă spre ele şi cercetînd încărcătura lor, a băgat 
de seamă că erau pline cu vînat: iepuri, claponi, porumbei, 
mistreți, căprioare, sitari, pui, rațe, boboci de giscă şi alte 
sălbăticiuni şi orătănii. A mai ochit de-asemeni mai multe valuri 
de catifea, de mătase şi de damasc. Iscodind pe corăbieri şi 
voind să ştie pentru cine au fost aduse atitea bunătăţi şi 
scumpeturi, a aflat că sînt trimise Pisihoţului, cotoilor şi miţelor 
îmblănite. 

- Ce sînt aceste bunătăţi şi scumpeturi, care se văd aici? a 
întrebat fratele loan. 

- Vînat! au răspuns corăbierii. 

- Vînat? a spus fratele loan. Nu s-au mai săturat, Doamne 
iartă-mă? Nu-i multă vreme, de cînd părinţii lor i-au mîncat pe 
acei vrednici cavaleri, care după felul îndeletnicirii lor vînau cu 
şoimii şi trăgeau cu arcul, pregătindu-se astfel pentru ostenelile 
războiului şi mînuirea armelor. Căci vină-toarea nu-i altceva 
decit o deprindere a luptei, iar Xenofon n-a minţit cînd a spus că 
toţi vitejii căpitani de oaste, care au coborit din burta calului în 
Troia, fuseseră vînători dibaci. Eu nu sînt mare cărturar, dar am 
auzit lucrurile acestea de la alţii şi nu le pun la îndoială. Aşadar, 


Pisihoţul crede că sufletele acelor cavaleri răposaţi s-au întrupat 
după moarte în mistreți, cerbi, cocori, potîrnichi şi în tot soiul de 
alte sălbăticiuni, pe care ei, în timpul vieţii, le-au îndrăgit şi le-au 
căutat. Acum, după ce cotoii aceştia îmblăniţi le-au prăpădit şi 
le-au înghiţit castelele, pămînturile, bunurile, cîştigurile şi tot 
bănetul, umblă să le mai sugă încă o dată sîngele şi să le 
mănînce sufletul, într-o altă viaţă. O, cîtă dreptate avea acel 
cerşetor de omenie, şi cît de bine ştia ce spune, cînd ne-a arătat 
troaca lor aşezată deasupra ieslelor ! 

- Bine, bine, a spus Panurge, dar după cite ştiu, marele 
nostru rege a dat poruncă să fie spînzuraţi toţi cei care s-ar mai 
atinge de mistreți, cerbi, capre şi căprioare. 

- E adevărat, a răspuns pentru ceilalţi unul din corăbieri, dar 
marele nostru rege e atît de bun şi de îngăduitor ! lar aceşti 
cotoi îmblăniţi sînt atît de turbati şi atit de lacomi de sînge 
omenesc, încît mai bine călcăm poruncile regeşti, decît să-i 
lăsăm fără vînatul pe care-l rimnesc. Mai ales că miine Pisihoţul 
îşi mărită pe una din miţişoarele lui cu un motan de seamă, 
cotoi bine îmblănit. Mai demult, aceşti cotoi îmblăniţi se 
mulţumeau să roadă hîrtie. Acum mănîncă iepuri, potîrnichi, 
becaţe, fazani, pui, căprioare, purcei ; nici nu vor să mai audă 
de alte bucate. 

- Măi, să fie al dracului! a spus fratele loan. La anul o să 
mănînce găinaţ, baligă şi aşa mai departe. Nu credeţi? 

- O fi, au răspuns aceia. 

- lată ce vom face: vom pune mîna mai întîi pe tot vînatul 
care se află aci. Mi s-a urit şi mie de atitea cărnuri sărate ! Mi s- 
au aprins vintrele ! Vă vom plăti, bineînţeles, preţul cuvenit. În 
al doilea rînd, ne vom întoarce la Judecată să-i scărmănăm puţin 
pe toţi diavolii ăştia de cotoi îmblăniţi! 

- Eu nu merg ! a spus Panurge. Sînt cam temător din fire... 


CAPITOLUL XV 
Cum voia fratele loan să-i scarmene pe cotoii îmblăniţi 


- Anafura şi anteriul! a strigat fratele loan, ce fel de călători 
sînteţi voi? Nişte căcăcioşi! Vă pirţiiţi, vă cufuriţi, vă spirciiţi şi 
trîndăviţi. Atita ştiţi. Ei, drăcie cu pălărie ! Eu sînt obişnuit 
altminteri. Dacă trece o zi fără să fac o faptă vitejească, nu pot 
să dorm toată noaptea. M-aţi luat cu voi la drum să vă ţiu slujbe 


şi să vă spovedesc? Pastele şi grijania voastră ! Pe cel dintii care 
o veni la împărtăşanie o să-l trimit cu capul în jos să bată 
mătănii în fundul mării şi să dea arvună Purgatoriului! Care au 
fost isprăvile 

nepieritoare care i-au adus lui Hercule faimă şi cinste peste 
toate veacurile? A călătorit în toată lumea şi a dezrobit 
popoarele, scăpîndu-le de tirani, de prigoană, de primejdii şi de 
minciună. A stîrpit pe tîlhari şi pe căpcăuni, şerpii veninoşi şi 
fiarele răpitoare. A răpus, de-a rîndul, păsările sălbatice de pe 
lacul Stymfaiului, hidra din Lerna, pe uriaşii Cacus şi Anteu, pe 
Centauri. Aşa spun învățații; eu nu sînt învăţat. De ce să nu-i 
urmăm pilda şi să nu facem la fel, ori pe unde vom trece? De ce 
să nu-i răpunem, ca Hercule, pe aceşti cotoi îmblăniţi, 
scărmăniîndu-i bine? Sînt nişte cutre de draci împieliţaţi. Să 
mîntuim lumea de pacostea lor ! Ah, dacă aş avea puterea lui 
Mahomet - afurisit să-i fie numele ! N-aş mai cere sprijinul şi 
ajutorul vostru. Ei, mergem? Fiţi încredinţaţi că-i vom stirpi lesne 
şi fără împotrivire. Au înghiţit de la noi mai multe ocări, decit 
zece scroafe dintr-un hîrdău de lături. Haidem! 

- De ocări, am spus eu, nici că le pasă, iar galbenii pe care i- 
au pus în turbincă i-ar fi cules şi din lături. l-am răpune, după 
pilda lui Hercule, dacă am avea un căpitan ca Euriteu; şi aş dori 
ca Jupiter să dea o raită printre ei, vreo două ceasuri, în felul 
cum i-a apărut ibovnicei sale Semela, mama cea dintii a 
drăgălaşului Bachus. 

- Să mulţumim lui Dumnezeu că am scăpat teferi din 
ghearele lor! a spus Panurge. Eu, unul, nu mă mai întorc să dau 
ochii cu ei. Mă simt foarte tulburat şi m-a ajuns o arşiţă cumplită 
pe urma ostenelilor ce-am avut. Nu mă mişc de-aici, din trei 
anumite pricini: mai întîi fiindcă sînt supărat, al doilea fiindcă 
sînt foarte supărat şi al treilea fiindcă niciodată n-am fost atit de 
supărat. Frate loane, fudulia mea stîngă, ascultă-mă cu urechea 
dreaptă şi crede-mă, că oricind şi de cîte ori vei dori să te duci 
dracului, în faţa judecății lui Minos, a lui Eac, a lui Radamante şi 
a lui Dis, sînt gata să te însoțesc cu credinţă; să trec cu tine 
dimpreună Acheronul, Stixul şi Cocitul; să beau cu găleata din 
apa Letei, să plătesc pentru amindoi trecerea cu luntrea lui 
Caron; dar dacă vrei să te întorci la cotoii îmblăniţi, de ţi-a 
trăsnit prin cap una ca asta, alege-ţi un alt tovarăş de drum, eu 
nu merg ! Hotărirea mea e nestrămutată, ca un zid de aramă! 


Doar să mă duci pe sus, cu puterea, sau mort pe năsălie, 
altminteri nu mă mişc de aici, cum nu porneşte Calpa să se 
întilnească cu Abilal! Mă rog dumitale: întorsu-s-a Ulise să-şi 
mai caute sabia în peştera Ciclopului? Ferit-a sfîntul! Eu n-am 
uitat nimic în ieslele Pisihoţului. Nu merg! 

- O, inimă miloasă şi prieten de nădejde ! Mortăciune ! a 
spus fratele loan. Ascultă, scotistule2 iscusit şi învăţat, ce ţi-a 
venit să scoţi punga cu galbeni? Ne dau afară banii din casă? Nu 
era destul să le fi aruncat cîţiva sfanţi găuriţi? 


1 Promontorii stîncoase pe coastele Asiei Mici, pomenite 
frecvent în literatura antică, cum sînt pomenite Scila şi Caribda. 
e Adept al filozofului englez Duns Scot (1274-1308). 


- Ce mi-a venit? a spus Panurge. Tu n-ai văzut că la fiecare 
zece vorbe, care va să zică, Pisihoţul deschidea mereu turbinca 
lui de catifea? Am priceput, aşadar şi prin urmare, că pentru a 
scăpa trebuia să-i arunc în faţă, care va să zică, bani de aur. 
Într-o turbincă de catifea nu poţi să bagi sfanţi găuriţi, nici 
mărunţiş. Catifeaua cere aur ! Mă înţelegi, frate loane? Cînd ţi-o 
fi pielea argăsită ca a mea, o să vorbeşti o altă limbă, cocoşelule 
! Cît despre amenințările lor, să nu mai pomenim ! 

Smoliţii care ne însoțeau rămăseseră pe țărm în aşteptarea 
aldămaşului. Văzînd că întindem pînzele şi ne pregătim de 
drum, s-au apropiat de fratele loan, spunîndu-i că nu ne dau 
voie să plecăm, pînă nu vom plăti băutura cuvenită aprozilor 
pentru treaba ce făcuseră. 

- Auleo ! Sfinte Sisoie ! Tot aici sînteţi, dulăii dracului? Nu 
sînt destul de necăjit, mai veniţi şi voi să mă stîrniţi? Mamă- 
Doamne ! O să vă dau o băutură să vă iasă pe nas! 

Trăgînd sabia, a coborit din corabie, hotărît să-i taie în bucăţi 
fără nici o milă. Dar voinicii au luat-o la sănătoasa şi s-au făcut 
nevăzuţi. 

Am mai avut între timp şi un alt necaz. Pe cînd noi ne 
găseam la judecata cotoilor îmblăniţi, cîţiva din vislaşii noştri, cu 
învoirea lui Pantagruel, intraseră într-un han din apropiere să-şi 
ude gitlejul şi să se ospăteze puţin. Nu ştiu dacă plătiseră sau nu 
mîncarea şi băutura, dar hangiţa, o babă colţoasă, zărindu-l pe 
fratele loan, a început să se văicărească în gura mare, aducînd 
ca martori pe un poliţist, ginere de cotoi îmblănit, şi pe alţi doi 


portărei, că oamenii noştri o păgubiseră. Fratele loan, plictisit de 
plîngerile şi de larma lor, a spus: 

- Cum adică, prăpădiţilor? Vreţi să spuneţi că oamenii noştri 
sînt pungaşi? Eu zic altfel, şi am să vă dovedesc cu sabia că am 
dreptate. 

Fratele loan a început să învirtească paloşul printre ei, iar 
gloata care se strînsese a intrat în pămînt. A rămas numai baba 
care acum întorsese vorba, spunînd că oamenii de pe corabie 
erau muşterii cinstiţi, dar au uitat să plătească patul în care se 
odihniseră după-masă. Nu cerea mai mult de cinci soli. 

- Nu-i prea scump, a spus fratele loan. Rău au făcut că n-au 
plătit. Un pat atit de ieftin n-or să mai găsească nicăieri. Voi 
plăti eu pentru ei, dar mai întîi să văd patul. 

Bătrîna hangioaică l-a dus în casă şi i-a arătat patul. L-a 
lăudat în toate felurile, mai spunînd o dată că n-a cerut mult 
cinci soli. Fratele loan i-a numărat banii, apoi a sfirtecat cu sabia 
faţa plăpumii şi a pernei, aruncînd fulgii pe fereastră în bătaia 
vîntului. Fără să-i pese de viscoleala fulgilor care zburau prin 
văzduh şi pierzindu-şi urma în mijlocul ninsorii, a luat plapuma, 
salteaua şi două cearşafuri, dîndu-le oamenilor de pe corabie. 
lar lui Pantagruel i-a spus că aşternuturile erau mult mai ieftine 
în ţara aceea decit în Chinonais, cu toate că la noi cresc 
faimoasele gişte din Pautile. Hangioaică nu ceruse pentru pat 
decit cinci soli, pe cînd în Chinonais nu l-ar fi luat fără 
doisprezece franci. 

De îndată ce fratele loan şi ceilalţi vislaşi s-au întors pe 
corabie, Pantagruel a dat poruncă să se ridice ancora. S-a 
abătut însă asupra noastră un vint atît de aprig, încît am rătăcit 
drumul. Pornisem parcă înapoi spre ostrovul cotoilor îmblăniţi, 
cînd am intrat într-un vîrtej adînc şi învolburat, iar unul din 
corăbieri, suit în vîrful catargului dinainte, ne-a strigat că ză- 
reşte din nou spurcatele case ale Pisihoţului. La care, Panurge, 
tremurînd de spaimă, a strigat: 

- Prietene, stăpiîne, ţine calea dreaptă, peste valuri şi 
împotriva vîntului! Nu cumva să ajungem iar în ţara aceea 
blestemată, unde mi-am lăsat punga! 

Vîntul ne-a purtat apoi pînă în preajma unui alt ostrov, unde 
n-am mai îndrăznit să coborîm. Am tras lîngă un şir de stînci 
înalte, la o milă depărtare de țărm. 


CAPITOLUL XVI 

Cum a ajuns Pantagruel la ostrovul Apedefţilori cu degete 
încîrligate şi despre 

grozăviile ce-a văzut aici 


Am aruncat ancora şi am pus corabia la adăpost; apoi am 
coborit luntrea şi după ce bunul nostru Pantagruel a mulţumit 
Domnului că ne-a ajutat să scăpăm dintr-o mare primejdie, ne- 
am îndreptat cu toţii spre țărm. Marea era cuminte şi vîntul 
contenise. Am ajuns repede şi fără nici o piedică la stîncile din 
apropiere. Am pus piciorul pe uscat, iar Epistemon, privind 
aşezarea locurilor acelora şi înfăţişarea ciudată a stîncilor, a 
zărit cîţiva oameni, trăitori pe acel ostrov. Cel dintii cu care am 
intrat în vorbă purta, o haină scurtă, de culoarea purpurii, un 
pieptar din piele de căprioară, cu mîneci de mătase, şi o scufie 
cu stemă în frunte. Părea să fie un om de seamă. Am aflat mai 
tîrziu că îl chema Pungăplină. Epistemon l-a întrebat cum se 
numeau acele ţinuturi ciudate. Pungăplină a răspuns că era 
aşezarea unor oameni veniţi din ţara împuternicirilor, iar locul se 
numea al Condicilor. Dincolo de stînci, trecînd printr-un vad nu 
prea adînc, am ajuns la ostrovul Apedefţilor. 


1 Neştiutori de carte (elină). 


- Mare-i grădina lui Dumnezeu ! a spus fratele loan. Oameni 
buni, voi cu ce trăiţi pe-aici? O să ne daţi să gustăm din vinul 
vostru? Nu văd alte scule, decît condeie, suluri de hirtie şi 
pergamente. 

- Din acestea trăim, a răspuns Pungăplină, căci toţi cei care 
vin cu treburi în ostrovul vecin trec mai întîi prin mîinile noastre. 

- De ce? a întrebat Panurge. Sînteţi bărbieri şi-i tundeţi pe 
toţi? 

- Da, a răspuns Pungăplină, le tundem buzunarele. 

- Păzeşte-mă, Doamne ! a spus Panurge. De la mine n-o să 
scoateţi nici o firfirică ! Frumosule cavaler, vrei să ne duci la 
aceşti apedefţi? Venim din ţara Cărturarilor, unde n-am cîştigat 
nimic. 

Astfel vorbind, am trecut vadul şi am ajuns la ostrovul 
Apedefţilor. 

Pantagruel a fost cuprins de o mare uimire văzînd cum 


trăiesc aceşti oameni. Locuiau unii peste alţii, de-a valma, într- 
un teasc, ridicat pe cincizeci de trepte. Înainte de a ajunge la 
teascul cel mare (căci erau mai multe şi de mărimi diferite), am 
trecut printre două şiruri de stîlpi, dincolo de care am zărit, în 
depărtare, ziduri prăbuşite şi dărimături aduse din lumea 
întreagă, tilhari în ştreang, unelte de caznă şi o puzderie de 
spînzurători. Simţeam fiori de groază privindu-le. 

Pungăplină, văzindu-l pe Pantagruel atît de tulburat, i-a spus: 

- Domnul meu, să mergem mai departe, aici nu-i mare lucru 
de văzut. 

- Nu-i mare lucru? a izbucnit fratele loan. Să n-am parte de 
brăcinarul nădragilor mei, dacă mă mai ţin pe picioare de foame 
! Panurge, asemenea. Am vrea mai bine să bem decit să privim 
aceste grozăvii! 

- Veniţi cu mine, a spus Pungăplină. 

Ne-a dus la un teasc mai mic, care se afla în spatele 
celorlalte şi căruia oamenii din partea locului îi spuneau: 
pithies1. Nu e nevoie să vă mai spun cu cîtă poftă s-au înfruptat 
Panurge şi fratele loan din bunătăţile ce-au găsit pe rnasă: 
claponi, dropii, vin dulce din ostroavele greceşti, fel de fel de 
mîncăruri şi băuturi, gata pregătite şi cu meşteşug dichisite. Un 
sufragiu mic şi drăgălaş, văzînd pe fratele loan ochind o butelcă 
plină pusă mai la o parte alături de suratele ei, i-a spus lui 
Pantagruel: 

- Domnul meu, văd că unul dintre oamenii dumneavoastră 
dă tîrcoale acestei butelci. Vă rog să-i spuneţi să nu se atingă de 
ea. E pusă la păstrare pentru seniorii noştri. 

- Cum? a întrebat Panurge. Aveţi şi seniori pe aici? De unde i- 
aţi cules? 

Pungăplină ne-a dus pe-o scară dosnică într-o încăpere a 
catului de sus, unde seniorii cu pricina stăteau în jurul teascului. 
Nimeni n-avea voie să pătrundă în acea odaie, fără încuviinţare 
scrisă. Abia ni s-a îngăduit să privim printr-o ferestruică, de 
unde am putut să vedem ce se petrece înăuntru, fără ca să fim 
văzuţi. 


Burduf (elină). 


În jurul teascului erau vreo douăzeci şi cinci-treizeci şi cinci 
gealaţi, printre care un gide pîntecos în straie verzi. Toţi aveau 


picioare lungi de cocostirc şi unghiile crescute cel puţin de-un 
cot. Fiindcă n-aveau voie să şi le roadă, li se încovoiaseră ca 
nişte iatagane sau ca nişte vîrfuri de ancoră. 

N-am avut mult de aşteptat şi am văzut venind un ciorchine 
mare de strugure, dintr-un soi de viţă care creşte pe pămîntul 
celor spînzuraţi pentru jafuri de război. Gealaţii au pus 
strugurele la teasc şi din fiecare bob a început să curgă o zeamă 
de aur. Atît au strîns teascul, pînă n-a mai rămas în ciorchinele 
uscat şi strivit nici un strop de must. 

Pungăplină ne-a spus că asemenea ciorchini nu le sosesc în 
fiecare zi; totdeauna găsesc însă ce să pună sub teasc. 

- Vă sosesc multe soiuri din acest altoi, cumetre? l-a întrebat 
Panurge. 

- Destule, a răspuns Pungăplină. Vezi ciorchinele ăla mic, pe 
care îl pun acum la teasc? E din soiul zeciuielilor. L-au mai stors 
o dată ieri, dar dumnealor nu le place; dă zeamă puţină şi are 
un iz de ladă bisericească. 

- Atunci de ce-l mai pun la teasc? a întrebat Pantagruel. 

- Să vadă dacă n-a mai rămas puţin must în drojdie, a 
răspuns Pungăplină. 

- Minunea lui Dumnezeu! a spus fratele loan. Pe aceştia îi 
numiţi dumneavoastră neştiutori? Sînt în stare să stoarcă vin şi 
din piatră seacă! 

- Aşa se şi întîmplă uneori, a spus Pungăplină. Pun la teasc 
ziduri de cetate, livezi, păduri şi din toate scot aur curat. 

- Aur furat, vrei să spui! l-a îndreptat Epistemon. 

- Am spus: aur curat, adică bun de băut, din care se umplu 
atitea butelci, cîte nici nu izbutesc dumnealor să bea. Sînt atît 
de multe soiuri de viţă, încît le-am pierdut socoteala. Luaţi-o pe 
aici şi priviţi podgoria: mii şi mii de ciorchini îşi aşteaptă rîndul la 
teasc. Sînt soiuri obişnuite şi soiuri alese. Altoiuri din zidurile 
cetăților, din împrumuturi, din danii, din cîştiguri întîmplătoare, 
din pămiînturi, din jocuri, din poştalioane, din daruri ale regelui. 

- Dar acea viţă bătrînă, în jurul căreia cresc toate celelalte? 

- E un tămiios-de-ciorap, cel mai bun altoi din ţara întreagă, 
a răspuns Pungăplină. Cînd punem la teasc cîțiva ciorchini din 
aceştia, au ce sa bea seniorii timp de şase luni. 

Isprăvindu-şi gealaţii lucrul lor, Pantagruel l-a rugat pe 
Pungăplină să ne arate teascul cel mare. Pungăplină s-a învoit 
bucuros. Îndată ce am ajuns, Epistemon, care vorbeşte toate 


limbile, i-a arătat lui Pantagruel devizele scrise pe teasc. Teascul 
era frumos şi cuprinzător, cioplit din lemnul pe care a fost 
răstignit Isus Cristos (după cum ne-a încredinţat Pungăplină). Pe 
fiecare parte alcătuitoare a teascului era scris cîte un cuvînt în 
limba ţării aceleia. Pe şurub scria: „încasări", pe uluc: „Bani 
datoraţi şi neprimiţi"' pe jgheab: „în aşteptare", pe berbeci: 
„Radieturl", pe miner: „Recuperetur", pe cadă: „Prisosuri", pe 
toarte: „Condica datornicilor", pe storcător: „Dovezi de primire", 
pe coşuri: „Drepturi", pe care: „Hotarîri", pe ciubere: „Puterea", 
pe pîlnii: „Quitus". 

- Pe mărita regină a scrumbiilor! a strigat Panurge, nici 
ieroglifele Egiptului nu erau mai greu de înţeles. Dar ia spune, 
cumetre dragă, de ce li se spune acestor oameni: neştiutori? 

- Fiindcă n-au nici voie, nici nevoie, să fie învăţaţi, a răspuns 
Pungăplină. Aici totul se îndeplineşte sub semnul neştiinţei. Un 
singur cuvint hotărăşte despre toate, fără ajutorul gîndirii: 
Domnii au spus! Domnii au voit! Domnii au poruncit! 

- Doamne miluieşte ! a zis Pantagruel. Dacă strugurii dau 
must atît de mult, înseamnă că lăstarii sînt sănătoşi. 

- Mai ai vreo îndoială? Viile noastre dau lăstari în fiecare 
lună, nu ca ale voastre, numai o dată pe an. 

Am cercetat apoi alte o mie de teascuri mai mărunte, avînd 
fiecare cîte un gide mai mărunţel, ajutat de patru-cinci nerozi, 
jegosi şi ţifnoşi ca nişte măgari cărora le-ai pus iască aprinsă 
sub coadă. Stringeau teascul şi mai storceau o dată drojdia 
rămasă din ajun. Pe limba ţării aceleia se numesc: secătuitori2. 

La o puzderie de alte teascuri, am văzut cum culegătorii 
adunau boabele cu ajutorul unei scule, care se cheamă 
stringătoare de biruri. În sfîrşit, am ajuns într-o încăpere scundă, 
unde stătea de pază o căţea zdravănă, cu două capete, cu 
pîntece de lup, păroasă ca un drac, pe care o hrăneau cu lapte 
de migdale dulci. Aşa dăduseră poruncă stăpinii, fiindcă preţuia 
pentru fiecare cît o moşie. În limba Neştiinţei se numea: 
Dobiîndă. Căţeaua cea bătrină, care o fătase, îi semăna aidoma, 
dar avea patru capete şi îi ziceau: Amenda. Nu era în partea 
locului o fiară mai cumplită şi mai primejdioasă, afară de bunică- 
sa, pe care o ţineau legată în cuşcă şi pe care o chema: 
Întărzierea. 

Fratele loan, care avea totdeauna în burtă zece coţi de maţe 
goale, foarte încăpătoare pentru o tocană bună de advocati, 


începuse să dea semne de supărare, spunînd mereu lui 
Pantagruel că ar fi vremea să se aşeze la masă. leşind pe uşa 
din dos, însoţiţi bineînţeles de Pungăplină, am zărit un bătrîn în 
lanţuri, pe jumătate neştiutor, pe jumătate învăţat, un fel de 
diavol-fătălău. Era înzăuat cu ochelari ca o broască-ţestoasă, şi 
se hrănea cu un fel de mîncare numită Judecată. 

Dînd cu ochii de el, Pantagruel l-a întrebat pe Pungăplină din 
ce neam era acel mare-notar şi cum se numea? Pungăplină i-a 
spus că din vremuri vechi, de cînd se ţine minte, fusese ţinut în 
lanţuri, spre marele necaz al seniorilor, care bucuroşi l-ar fi lăsat 
să moară de foame. Numele lui era Revisit1. 


1 Radietur etc - încasări, etc (lat.), termeni din vocabularul 
profesional al podgorenilor şi al contabililor. 
* Socotitori. 


- Pe sfintele fudulii ale papei, a spus fratele loan, nu mă mir 
că toţi seniorii neştuitori de pe-aici îl urăsc pe acest fariseu. la 
uită-te la el, frate Panurge, mie mi se pare, Doamne iartă-mă, că 
seamănă cu Pisihoţul! Neştiutorii aceştia se pricep la răutăţi mai 
bine decît mulţi alţii. l-aş trimite pe toţi de unde au venit, cu 
biciul pe spinare. 

- Să n-am parte de ochelarii mei dinspre răsărit, a spus 
Panurge, dacă nu-ţi dau dreptate. Priveşte mutra acestui viclean 
Revisit. E mai neghiob şi mai rău decit toţi ceilalţi, pe care i-ai 
văzut culegînd via fără multă vorbă, punînd ciorchini la teasc 
fără judecată lungă; ceea ce cotoilor îmblăniţi cîtuşi de puţin nu 
le place. 


CAPITOLUL XVII 
Cum am trecut prin ţara îmbuibaţilor si cum Panurge era să 
fie omorit 


N-am mai zăbovit mult şi ne-am urmat calea mai departe, 
povestind întîmplările noastre lui Pantagruel, care cu multă 
bunăvoință a stat să ne asculte; ca să-i treacă timpul mai uşor s- 
a apucat să le aştearnă pe hirtie. Ajungînd la ostrovul 
îmbuibaţilor ne-am oprit să ne întremăm puţin, să luăm apă 
proaspătă şi să căutăm lemne pentru foc. Judecînd după înfăţi- 
şarea lor, trăitorii de prin partea locului ni s-au părut a fi oameni 


de ispravă şi bine hrăniţi. Toţi erau umflaţi şi plesneau de graşi. 
Am văzut (ce nu mai pomenisem nicăieri) cum unii îşi crestau 
pielea şi lăsau să se scurgă osînza, ca acei mirlani de pe la noi, 
care îşi retează poalele nădragilor ca să se vadă pe dedesubt 
căptuşeala de mătase. Îmbuibaţii ne-au spus că ei nu se 
ciopirţesc din trufie sau ca să pară mai frumoşi, ci fiindcă nu-şi 
mai încap în piele. În felul acesta cresc mai repede, ca pomii 
cărora grădinarii le scurtează ramurile ca să se înalțe mai sus 
tulpina. 

Nu prea departe de țărm se afla un han frumos, cu multă 
grijă ţinut, spre care am zărit îndreptîndu-se o mulţime de 
îmbuibaţi de toate virstele şi de toate treptele, bărbaţi şi femei. 
Am crezut mai întîi că se duc la vreo cumetrie sau la vreo 
petrecere de zile mari. Am aflat însă că toată lumea aceea se 
grăbea să ia parte la crăpătoarea gazdei, unde fuseseră poftiţi 
toţi prietenii şi rudele mai apropiate. Necunoscînd felul de a 
vorbi al oamenilor din ţara aceea, ne-am închipuit că ospăţul lor 
se cheamă crăpătoare, cum se spune la noi însurătoare, 
şezătoare, mulsoare, tunsoare, sărbătoare şi aşa mai departe. 


1 Revizuit, judecat din nou (lat.). 


Ne-am dumirit însă că gazda, care fusese la vremea lui un 
chefliu-renumit, mare mîncău şi ciorbagiu fără pereche, priceput 
să socotească timpul stînd zi şi noapte la masă, dădea afară, de 
vreo zece ani, atita grăsime, încît acum, după obiceiul 
pămîntului, îşi sfirşea zilele crăpînd. De-atitea spintecături, nici 
pielea de pe pîntece şi nici praporul nu mai puteau să ţină 
măruntaiele, iar maţele se revărsaseră din el ca dintr-un butoi 
desfundat. 

- De ce nu i-aţi legat burta, oameni buni? a întrebat Panurge. 
Să-l fi încins cu un brăcinar de piele, cu nuiele de corn sau cu 
cercuri de fier, la nevoie. l-aţi fi strîns maţele în chingi şi n-ar 
mai fi crăpat atit de repede. 

Nici n-a apucat să sfirşească vorba şi am auzit brăzdînd 
văzduhul un sunet pătrunzător şi ascuţit, ca şi cum un lanţ greu 
ar fi plesnit, rupîndu-se în două ! Cei din jurul nostru ne-au spus 
că în clipa aceea se săvirşise crăpătoarea; iar acea grozavă 
pîrîitură fusese ultima suflare a mortului. 

Mi-am amintit de cucernicul părinte din Casilliers care nu-şi 


înghesuia niciodată slujnicele decît înveşmîntat în odăjdii, şi 
care, spre sfîrşitul zilelor sale, fiind îndemnat de rude şi de 
prieteni să lase parohia, a răspuns că vrea să moară slujind, aşa 
ca cel din urmă pirţ al sfinţiei-sale să miroasă a tămiie. 


CAPITOLUL XVIII 

Cum s-a împotmolit corabia noastră şi cum am fost ajutaţi de 
nişte călători din 

ţara Chintesenţei 


Împuţinînd din pînze şi strîngînd parimele, ne-am lăsat 
purtaţi mai departe pe aripile uşoare ale zefirului. Dar abia 
străbătusem vreo 222 de mile, cînd s-a pornit un virtej repede şi 
vînturi potrivnice, în rotirea cărora ne-am potolit mersul, 
păstrînd numai vela mică a catargului dinainte. Am ascultat 
sfatul cîrmaciului, care ne spusese, pentru a ne linişti, că 
vînturile erau blînde, jocul lor o glumă şi valurile potolite; ceea 
ce nu ne ajută, dar nici nu ne primejduieşte. Ne-am adus aminte 
de vorba unui vechi filozof, care zicea că sînt multe împrejurări 
ale vieţii, cînd trebuie să-ţi păstrezi cumpătul şi să rabzi, în 
aşteptarea clipei prielnice. Totuşi această încrincenare de vinturi 
a ţinut atît de mult, încît, la rugămintea noastră, cîrmaciul a 
încercat să iasă din volbură şi să-şi urmeze calea mai departe. A 
ridicat, aşadar, pînzele catargului cel mare şi, văzînd că acul 
busolei se abătea spre stînga, a ţinut strîns cîrma şi, printr-o 
smucitură puternică, a ieşit din învălmăşeala vuiturilor. Norocul 
însă nu ne-a ajutat. Ca şi cum ,ferindu-ne de virtejul Caribdei, 
ne-am fi ciocnit de stîncile Scilei, la două mile mai departe 
corabia noastră s-a împotmolit în nisip. 

Năierii noştri se dădeau de ceasul morţii şi vîntul umfla 
zadarnic pînzele. Fratele loan, care nu se pierduse cu firea, 
trecea de la unul la altul, îmbărbătîndu-i cu vorbe prietenoase; 
le-a spus că a zărit steaua gemenilor lucind deasupra catargului, 
semn că cerul în curînd ne va ajuta. 

- De-ar da Dumnezeu să mă văd odată pe uscat! a strigat 
Panurge. Mai mult nu doresc. Tuturor celor care aţi îndrăgit 
marea, Domnul să vă dăruiască cîte două sute de mii de scuzi. 
Eu, în cinstea întoarcerii voastre, voi tăia viţelul cel mai gras şi 
voi pune să se răcească o sută de vedre din vinul cel mai bun. 
Uite, jur să nu mă mai însor niciodată dacă mă veţi scoate la 


uscat şi îmi veţi da un cal să ajung acasă. De ţine-cal n-am 
nevoie. Încalec mai bine fără ajutor. Plaut n-a minţit cînd a spus 
că toate supărările, nefericirile şi mîniile noastre ni le pricinuiesc 
slugile, chiar cînd sînt lipsite de limbă (care e partea lor cea mai 
rea şi mai primejdioasă). Drept pedeapsă pentru păcatele 
slugilor s-au născocit caznele, tragerea pe roată şi focul 
Gheenei, deşi tălmăcitorii de legi ai vremii noastre le-au 
schimbat rostul într-un chip cu totul nepotrivit şi fără noimă. 

În vremea aceasta văzurăm venind spre noi o corabie 
încărcată cu tamburine. Am recunoscut pe punte cîţiva călători 
de neam bun, printre care şi pe Henri Cotiral, un vechi prieten al 
meu. Purta la cingătoare un cap de măgar, cum poartă femeile 
de la noi mătăniile ; în mîna stingă ţinea o scufie mare, soioasă, 
veche şi murdară, plină de mătreaţă, iar în mîna dreaptă un 
cocean de varză. 

Cînd a dat cu ochii de mine, a strigat bucuros: 

- Mă vezi? Uite aici pe adevăratul Algamanal (şi mi-a arătat 
capul de măgar). Această scufie de doftor e izvorul tămădulirii: 
Elixo2. (Apoi mi-a arătat miezul de varză.) Acesta se numeşte 
lunaria major3. Vom găti-o la întoarcerea noastră. 

- De unde veniţi? l-am întrebat. Încotro vă îndreptaţi? Ce 
duceţi cu voi? Cum a fost marea? 

- Din ţara Chintesenţei.Spre Tourraine.Alchimie pînă în borta 
şezutului. 


1 Numele unui zeu oriental, cu atributele lui Mercur. 
* Elixir. 
1 Plantă din familia cruciferelor. 


- Ce fel de oameni aveţi pe punte? 

- Cîntăreţi, muzicanți, poeţi, astrologi, alchimişti şi 
ceasornicari. Toţi se întorc din ţara Chintesenţei şi au asupra lor 
măgulitoare scrisori de recunoaştere. 

N-a sfîrşit bine vorba, şi Panurge i-a strigat, plin de miînie: 

- Hei, tu, ăla, care te pricepi să faci copii şi vreme frumoasă, 
cum treci aşa pe lingă noi, fără să ne dai o mînă de ajutor ca să 
ieşim din adînc? 

- Tocmai aveam de gînd, a răspuns Henri Cotiral. Aşteptaţi o 
clipă. Vă despotmolesc numaidecit. 

A dat poruncă să se desfunde şapte milioane cincizeci şi 


două de mii opt sute zece tamburine şi le-a îndreptat cu partea 
spartă spre puntea din faţă; le-a înnodat zdravăn pe toate de 
parime, apoi, luînd prova corăbiei noastre în pupa corăbiei lui şi 
legînd parimele de cabestan, ne-a scos afară din nisip, nu numai 
cu mare uşurinţă, ci în chipul cel mai plăcut, căci sunetul dulce 
al tamburinelor, împletindu-se cu murmurul valurilor şi cu 
poruncile strigate ale năierilor, alcătuiau laolaltă o muzică mai 
frumoasă decit a stelelor (pe care Platon spune că ar fi auzit-o în 
vis nopţi de-a rîndul). 

Nevoind a întirzia să le dovedim recunoştinţa noastră pentru 
binele ce ni-l făcuseră, am împărţit cu ei scrumbiile, le-am 
umplut tamburinele cu cîrnaţi şi le-am suit pe punte şaizeci şi 
două de butoaie cu vin. Din nefericire, două balene uriaşe au 
trecut valviîrtej pe lîngă corabia lor, revărsînd peste punte mai 
multă apă decit curge pe Viena de la Chinon pînă la Saumur. 
Toate tamburinele s-au umplut de apă, pînzele s-au udat 
leoarcă, iar călătorilor le-a pătruns marea în nădragi, pe la 
ceafă. 

Panurge a ris atît de tare, şi atit de rău, i s-a zdruncinat 
splina, că l-au ţinut durerile aproape două ceasuri. 

- Mă gîndisem să le dau vin, dar apa le-a sosit tocmai la 
vreme. Apa dulce nu le place: abia dacă se spală cu ea pe miini. 
Apa sărata însă are în ea borax, salpetru şi ţipirig: e tocmai 
potrivită pentru bucătăria lui Jeberl. 

N-am avut răgaz să schimbăm cu ei mai multe cuvinte. 
Vîrtejul prin care trecusem ne stricase cîrma şi nu era timp de 
zăbavă. Căpitanul ne-a rugat să-l lăsăm de-acum înainte să 
poarte corabia singur, noi mulţumindu-ne să bem şi să mîncăm 
după pofta inimii. Era vorba, zicea el, să se ferească de volbura 
valurilor şi să taie de-a curmezişul creasta lor, dacă voiam să 
ajungem cu faţa curată în ţara Chintesenţei. 


1 Geber - (Abu Mussah Jafar al Sofi) (si. sec. VIII - Snc. sec. 
IX) - alchimist arab. 


CAPITOLUL XIX 
Cum am ajuns cu bine în ţara Chintesenţei, căreia îi mai zice 
şi Entelehia 


Ocolind cu băgare de seamă virtejul timp de-o jumătate de 


zi, ne-am urmat calea, iar a treia zi vintul s-a mai potolit şi am 
ajuns pe ţărmul Matheotehnieil, la o mică depărtare de palatul 
Chintesenţei. 

Am coborit pe uscat şi ne-am trezit deodată întîmpinaţi de-o 
mulţime de arcaşi şi alţi oameni înarmaţi, care, pasămite, 
păzeau cetatea. La început ne-a încercat puţină teamă, fiindcă 
ne-au cerut să punem jos armele şi cu un glas aspru ne-au 
întrebat: 

- De unde veniţi, fraţilor? 

- Dragă vere, a răspuns Panurge, sîntem de felul nostru din 
Tourraine şi am părăsit pămîntul Franţei, doritori de a ne închina 
măriei sale Chintesenţa şi a vedea prearenumitul regat al 
Entelehiei2. 

- Cum ai spus: Entelehia sau Endelehia3? 

- lubite vere, a spus Panurge, noi sîntem nişte oameni proşti 
şi săraci cu duhul, de aceea te rugăm să ne ierţi pentru 
nepriceperea noastră. Inimile noastre sînt curate şi cinstite. 

- Nu v-am întrebat fără temei despre această deosebire, căci 
mulţi din ţara voastră au trecut pe-aici şi ni s-au părut oameni 
de treabă, vorbind fără greşeală, dar de prin alte ţări veniră unii 
neobrăzaţi şi fuduli ca nişte scoțieni, încercînd să se ia la harţă 
cu noi; dar pe cît s-au arătat de îndărătnici pe-atit i-am 
scărmănat de bine; să se înveţe minte ! Aveţi, după cit se vede, 
atita vreme de pierdut în lumea voastră, încît, în lipsa altor 
îndeletniciri , n-aţi găsit altceva mai bun de făcut, decit să birfiţi 
fără ruşine pe regina noastră, scriind tot felul de minciuni 
despre ea ! Era oare nevoie, ca Cicero să lase la o parte cartea 
lui despre Republică, şi să se apuce de asemenea treburi? lar în 
urma lui, Diogene Laerte, Teodor Gaca, Argirofil, Besarion, 
Politian, Buda, Lascaris şi toţi diavolii de filozofi ţicniţi, al căror 
număr, ca şi cînd n-ar fi fost destul de mare, a mai sporit cu 
Scaliger, Brigot, Chambrier, Francois Fleury şi nu mai ştiu cîţi alţi 
derbedei cu lumînări la nas. Li s-a încuibat în gît anghina şi li s-a 
pus de-a curmezişul omuşorului. Noi, care... 

-Ei comedie! a murmurat Panurge printre dinţi. Ăsta s-a 
apucat acum să-i tămiieze pe diavoli! 


1 Metheotehnie - ştiinţă zadarnica (elina). 1 Enthelahia - 
desăvirşire (elină). * Enitlahia - stăruinţă (elină). 


- Nu cred că aţi venit aici să le apăraţi sminteala şi, după 
cum se pare, nici nu vi s-a dat vreo împuternicire pentru 
aceasta; aşadar, să nu mai vorbim despre ei. Aristotel, cel dintii 
dintre oameni şi întruparea desăvirşită a înţelepciunii, a fost 
naşul reginei noastre. El a botezat-o: Entelehia, căci acesta e 
numele ei cel adevărat. Să-i crape maţul cui i-o spune altfel şi să 
se plimbe prin toate vămile văzduhului! Dumneavoastră 
domnilor, fiţi bineveniţi. 

Ne-am îmbrăţişat cu toţii şi ne-am bucurat. Panurge mi-a 
suflat la ureche: 

- Frate-meu, nu te-a îngrijorat puţin această primire? 

- Oarecum, am răspuns eu. 

- Am simţit mai multă teamă decit ostaşii lui Efraim, cînd 
fură ucişi şi înecaţi galadiţii, fiindcă au spus Şiboloth, în loc de 
Siboleth1. Ca să mărturisesc adevărat, mi s-a părut că mă scap 
pe mine! 

Căpitanul care ne-a întîmpinat ne-a dus pe tăcute, cu tot 
alaiul, pînă la palatul reginei. Pantagruel ar fi vrut să-i 
vorbească, dar căpitanul, neputînd să-i ajungă pînă la umăr, a 
cerut o scară sau măcar nişte picioroange. Apoi i-a spus: 

- Dacă regina noastră ar da poruncă, am creşte şi noi, tot atit 
de înalţi ca şi tine; aşa va fi, cînd ea va voi. 

Pătrunzînd în palat am văzut în mai multe încăperi o 
puzderie de oameni bolnavi, împărţiţi după felul suferințelor lor: 
de o parte leproşii, de altă parte cei otrăviţi, alături ciumaţii, în 
cele dintii rînduri sfrinţiţii şi aşa mai departe. 


CAPITOLUL XX 
Cum vindeca Chintesenţa bolile cu ajutorul cîntecelor 


În a doua încăpere, căpitanul ne-a arătat o doamnă tînără, 
de vreo o mie opt sute de ani, cel puţin; frumoasă, gingaşă, cu 
grijă înveşmiîntată, care aştepta înconjurată de mai multe 
domnişoare şi de cavalerii ei. Căpitanul ne-a spus: 

- Nu-i vorbiţi, ci priviţi cu luare-aminte ceea ce face. În ţara 
noastră au fost mulţi regi, care ca prin minune, printr-o singură 
atingere a miinilor, vindecau fel de fel de boli, precum gilcii, 
ducă-se pe pustii, frigurile de baltă şi altele! Regina noastră 
tămăduieşte bolnavii fără să-i atingă, cîntîndu-le după felul 
racilei de care sufăr. Ne-a arătat apoi orga, cu ajutorul căreia 


vindecase atiţi suferinzi. 
1 E vorba de legenda biblică din Cartea judecătorilor (XII, 6). 


Orga aceasta era alcătuită într-un chip destul de ciudat: 
ţevile erau făcute din păstăi de mană, lada din rădăcină de 
gaiac, clapele din revent, pedalele din siminichie, claviatura din 
saciz. 

În vreme ce priveam cu uimire înjghebarea ei minunată, au 
fost aduşi leproşii. În urma lor veneau slujitorii credincioşi ai 
Chintesenţei: abstractori, alchimişti, gustători, bucătari, înalţi 
dregători, tineri prinți, spătari, cavaleri, eunuci, căpitani. Regina 
a început să cînte nu ştiu ce cîntec, şi leproşii s-au tămăduit de- 
ndată. Apoi au intrat otrăviţii. Le-a cîntat alt cîntec şi s-au 
înzdrăvenit toţi. Au venit la rînd: orbii, surzii, muţii şi la urmă 
ologii. Ne-am simţit atît de cutremuraţi, încît am căzut cu faţa la 
pămînt, pătrunşi de o adîncă evlavie, văzînd minunile pe care 
regina le săvirşise. N-am fi fost în stare să rostim nici un cuvînt. 
Am rămas aşa, înmărmuriţi, cu fruntea plecată, pînă cînd regina, 
atingînd pe Pantagruel cu un mănunchi de trandafiri albi, ne-a 
adus în fire şi ne-am ridicat de la pămînt. Apoi în cuvinte 
mătăsoase, ca acelea pe care Parysalis le folosea cînd vorbea 
fiului său Cirus, ne-a spus: 

- Strălucita cinste pe care o văd luminînd în jurul fiinţei 
dumneavoastră, mă încredinţează despre însuşirile tainice pe 
care le purtaţi în adîncul sufletului. Văzînd plăcuta mlădiere a 
cuviincioaselor dumneavoastră plecăciuni, am înţeles că inima 
dumneavoastră nu e stricată de patimi şi nici de stearpa 
deşertăciune a ştiinţei dispreţuitoare, ci plină de acele învățături 
alese, pe care, cunoscînd relele deprinderi ale poporului 
neluminat, mai mult le dorim decit le vedem înflorind. lată 
pentru ce vă întîmpin cu aceste cuvinte, care izvorau altădată 
dintr-o simţire curată, dar care au ajuns astăzi o urare cu prea 
multă uşurinţă folosită: „Fiţi bine, şi mai mult decit bineveniţi!" 

- Răspunde tu, mi-a şoptit Panurge, eu nu mă pricep. 

N-am răspuns nimic. Nici Pantagruel. Toţi am rămas fără 
cuvînt. Atunci regina a vorbit din nou: 

- Din tăcerea voastră am înţeles că sînteţi din şcoala lui 
Pitagora, leagănul în care au văzut lumina zilei, pe rînd, toţi 
strămoşii mei. După pilda înaltă a filozofilor din Egipt, v-aţi 


mulţumit să vă roadeţi unghiile şi să vă scărpinaţi cu degetul 
după ceafă. Învățătura lui Pitagora spune că tăcerea e semnul 
recunoştinţei; egiptenii o socoteau drept o laudă adusă cerului; 
la Hieropolis preoţii închinau jertfe zeului lor cel mare, fără să 
rostească un singur cuvînt, departe de orice larmă lumească. 
Dorinţa mea nu e să pătrund în cugetul vostru pentru a vă sili 
să-mi fiţi mulţumitori, ci, desprinzindu-mă din alcătuirea mea 
trupească, să vă împărtăşesc, printr-o mărturisire vie, gîndurile 
mele. 

Vorbind astfel, s-a întors spre slujitorii ei şi le-a spus: 
„Tabachinil! La panaceu!" 


1 Bucătari (ebr.). 


Bucătarii ne-au rugat să nu ne supărăm dacă regina nu va 
veni să prinzească împreună cu noi, căci ea nu mănîncă decit 
abstracţiuni, diferite categorii, înţelesuri, subînţelesuri, antiteze, 
metempsihoze şi judecăţi transcendentale. Am fost duşi într-o 
mică încăpere, ai cărei pereţi erau împodobiţi de jur împrejur cu 
clopoței. Dumnezeu ne e martor cît de bine ne-am ospătat! 

Se spune că Jupiter a însemnat toată povestea lumii pe 
pielea caprei care l-a alăptat în Creta, şi care i-a slujit drept scut 
cînd s-a războit cu titanii (pentru care a fost supranumit 
Egiuchus). Jur pe sfinta mea Sete, beţivilor şi iubiţi prieteni, că 
nici optsprezece piei de capră, chiar dacă aş scrie cu slove mai 
mărunte decit ale Iliadei pe care zice că a citit-o Cicero (atît de 
mici încît le puteai acoperi pe toate cu o coajă de nucă) - tot nu 
mi-ar ajunge să vă înşir bucatele gustoase şi dulciurile minunate 
ce ne-au fost puse dinainte, nici să vă arăt cu de-amănuntul 
ospăţul îmbelşugat cu care am fost omeniţi. 

In ceea ce mă priveşte, chiar de-aş avea o sută de limbi, o 
sută de perechi de buze, glas de aramă şi graiul dulce ca mierea 
al lui Platon, n-aş putea nici în patru cărţi să vă povestesc măcar 
o treime de clipă din ceasurile petrecute atunci. Pantagruel 
spunea că, după tălmăcirea lui, regina, poruncind bucătarilor : 
„La panaceu!", a dat acestui cuvînt un înţeles adînc, adică de 
putere atotstăpinitoare. Tot astfel rostea Luculus numele lui 
Apolo, de cîte ori ospăta sărbătoreşte pe prietenii lui, chiar 
atunci cînd picau la masă pe neaşteptate, cum se întîmpla 
cîteodată cu Cicero şi cu Hortensiu. 


CAPITOLUL XXI 
Cum îşi petrecea regina ceasurile de după-masă 


Sfiîrşindu-se ospăţul, am fost duşi de un slujitor în iatacul 
reginei. Am găsit-o stînd, cum obişnuia după-prinz, în mijlocul 
domniţelor şi al prinților de la curte, alegînd şi cernind timpul 
printr-o sită de mătase albă şi albastră. Am mai văzut că, 
reînviind datina din vremuri străvechi, tineri şi fete petreceau 
jucînd frumoasele danţuri de odinioară ca emelia, coradacul, 
sicina, iambica, persana, frigiana, nicatina, tracica, calabreza, 
moloşiţa, cornoforul, mongasa, florula şi încă alte o mie. 

Regina a poruncit apoi unui slujitor să ne arate palatul, unde 
am văzut lucruri atît de nevăzute, de minunate şi de ciudate, 
încît, numai amintindu-mi-le, sufletul meu e cuprins de încîntare. 
Mai mult ne-a uimit slujba cavalerilor de la curtea reginei - 
abstractorii, alchimiştii şi ceilalţi - care ne-au spus că regina nu 
ia pe seama ei decit racilele fără leac, dîndu-şi toată silinţa 
pentru a le tămăduli, iar ei, căpitanii, îngrijesc şi vindecă pe 
toate celelalte. 

Am văzut cum un tînăr alchimist vindeca pe bolnavii de 
sfrintie (pe cei de mîna-ntii, cum spuneţi dumneavoastră la 
Rouen) atingîndu-le de trei ori noada şirei spinării cu o aşchie 
dintr-o copită. 

Am văzut pe altul care vindeca dropica, lovind bolovanii pe 
burtă de trei ori în şir cu o secure cu două tăişuri. 

Un altul vindeca orice soi de friguri, atîrnînd o coadă de 
vulpe în partea stingă a cingătorii bolnavului. 

Un altul lua cu mîna durerea de măsele, stropind rădăcina 
dureroasă cu oţet de flori de soc şi lăsînd-o să se înfierbînte 
jumătate de ceas la soare. 

Un altul vindeca toate felurile de podagră, caldă ori rece, 
mai veche sau mai nouă, punînd pe bolnav să caşte ochii şi să 
închidă gura. 

Am văzut pe unul vindecînd în cîteva ceasuri nouă cavaleri 
care sufereau de boala sfintului Francisc1, curăţindu-i frumos de 
toate datoriile şi atîrnînd de gitul fiecăruia cîte o pungă cu zece 
mii de galbeni. 

Un altul, printr-o armă făcătoare de minuni, arunca odăile pe 
fereastră şi împrospăta aerul stricat din casă. 


Un altul, fără băi, fără lapte, fără prafuri, fără siropuri sau 
altfel de leacuri, vindeca pe slăbănogi, pe stafidiţi şi pe 
neputincioşi, călugărindu-i pe timp de trei luni. Dacă nici la 
mănăstire nu se întremează, spunea el, nici un alt leac nu le mai 
putea ajuta! 

Am văzut pe altul, care venea urmat de o mare mulţime de 
femei, împărţite în două cete. Unele erau fetişcane drăguţe, 
plăcute, bălăioare, sprintene, şi (după cum mi s-a părut) 
îmbietoare. Celelalte, nişte baborniţe ştirbe, răpciugoase, 
zbiîrcite, gălbejite, adevărate mortăciuni. Alchimistul i-a spus lui 
Pantagruel că el întinerea pe cele bătrîne cu atît meşteşug, încît 
păreau toate fete-mari, ca şi cele de-alături, pe care chiar în 
ziua aceea le înnoise şi le redase frumuseţea, statura şi 
zvelteţea, potrivindu-le boiul şi toate mădularele trupului aşa 
cum le avuseseră la cincisprezece ani. Numai călcîiele le 
rămîneau mai scurte decit în cea dintii tinereţe. De aceea, la 
întîlnirile lor cu bărbaţii, cădeau mult mai lesne pe spate decit 
înainte. Ceata babelor aştepta cu nerăbdare să le vină rîndul la 
retopit, spunînd că e o nedreptate a firii ca frumuseţea să 
lipsească unor şolduri atît de bucuroase de oaspeţi. 

Vraciul îşi îndeplinea meşteşugul fără nici o clipă de odihnă, 
iar cîştigul lui era neînsemnat. Pantagruel l-a întrebat dacă în 
cuptoarele şi în alambicurile lui ar putea să întinerească şi pe 
bărbaţi. Acela i-a răspuns că nu, dar bărbaţii pot să-şi 
împrospăteze puterea, vieţuind cu una din femeile întinerite. 
Molipsindu-se de la ele cu acel (al cincilea) soi de sfrintie care se 
cheamă şerpariţă (pe greceşte ophisias) li se schimbă părul şi 
pielea, ca şerpilor o dată pe an. Renasc întocmai ca pasărea 
Fenix din Arabia. Cei care astfel fac, găsesc fîntîna Tinereţii, la al 
cărei izvor, orice bătrîn, cît de hodorogit, îşi redobîndeşte 
bărbăţia, vioiciunea şi frăgezimea, cum spune Euripide că i s-a 
întîmplat lui lolaus. 


1 Sărăcia. 


Tot astfel, binecuvintat de Venus, a întinerit frumosul Phaon, 
iubitul lui Safo; apoi Titan, cu ajutorul Aurorei, iar mai tîrziu 
Eson, vrăjit de Medeea, aceeaşi care l-a atras în mrejele ei şi pe 
lason, redîndu-i tinereţea, după cum arată Ferikide şi Simonide. 
Eschil spune că tot aşa au întinerit doicile lui Bachus, dimpreună 


cu bărbaţii lor. 


CAPITOLUL XXII 

Cu ce se îndeletniceau slujitorii Chintesenţei şi cum am fost 
primiţi în tagma 

abstractorilor 


Am văzut pe unii vraci cum albeau în cîteva ceasuri pielea 
etiopienilor, frecîndu-i pe burtă cu fundul unui paner. 

Alţii, cu trei perechi de vulpi în jug, arau nisipul de pe țărm şi 
semănau fără să piardă nici un bob. Alţii spălau cărămizile şi le 
puneau la înălbit. Alţii scoteau apă din piatră seacă, pisînd-o 
îndelung într-o piuă de marmură şi preschimbîndu-i substanţa. 
Alţii tundeau măgarii şi strîngeau o lînă destul de bună. Alţii 
culegeau struguri de pe scaieţi şi smochine de prin ciulini. Alţii 
mulgeau ţapii şi strîngeau laptele într-un ciur, pentru trebuinţele 
gospodăriei. Alţii spălau în hîrdău capete de măgari şi păstrau 
cu grijă lăturile. Alţii pescuiau cu năvodul pe undele vîntului şi 
prindeau nişte raci cît toate zilele. 

Am văzut un tînăr alchimist, care scotea pirţuri dintr-un 
măgar mort şi le vindea cu cinci gologani cotul. 

Altul punea melci la putrezit. Ah ! cît erau de fragezi! 

Panurge a vărsat ca un porc, văzînd pe un slujitor al 
Chintesenţei aşezînd la dospit baligă de cal, într-o putină cu ud 
de creştin drept-credincios. Ptiu ! Să-i fie ruşine golanului. Dar 
tot golanul ne-a spus că din acea licoare binecuviîntată dădea de 
băut regilor şi prinților, lungindu-le viaţa cu cel puţin doi stînjeni. 

Unii tundeau părul de pe broască şi prindeau peştii de călcii. 
Alţii tăiau flacăra cu ferăstrăul şi cărau apă cu ciurul. Alţii 
împleteau site de mătase din coadă de cîine şi topeau din nori 
zurgălăi de aramă. Am văzut doisprezece inşi care se desfătau 
la umbră, bînd din cupe frumoase patru feluri de vin rece şi 
gustos în sănătatea cui se nimerea. Aşa îşi petreceau vremea, 
după obiceiul pămîntului, la fel ca Hercule cînd s-a întîlnit cu 
Atlas. 

Unii dădeau cinstea pe ruşine; schimbul era bun şi le aducea 
folos. 

Alţii făceau alchimie cu dinţii şi tot nu izbuteau să umple 
oalele de noapte. 

Ciţiva, pe cuprinsul unei pajişti, măsurau cit sare puricele. 


După spusa lor, această socoteală era de o mare însemnătate 
pentru buna cîrmuire a împărăţiilor şi gospodărirea republicilor. 
Ei porneau de la învăţătura lui Socrate, care cel dintii a coborit 
filozofia din cer pe pămînt, dîndu-i un rost folositor, şi şi-a 
petrecut jumătate din viaţă măsurînd săritura purecelui (după 
cum ne încredinţează chintesenţialul Aristotel). 

Am văzut în vîrful unui foişor doi vlăjgani care stăteau de 
strajă; ne-au spus că păzesc luna să n-o măniînce lupii. 

Am întîlnit pe alţi patru într-un colţ al grădinii: se ciorovăiau 
de mama focului şi cît pe-aici să se încaiere. l-am întrebat din ce 
pricină se sfădeau? Mi-au răspuns că de patru zile încheiate 
vînturau trei mari întrebări, făgăduindu-şi unul altuia munţi de 
aur, dacă vor putea să le dezlege. Cea dintii era o nedumerire 
cu privire la umbra măgarului. A doua privea fumul felinarului. A 
treia, dacă părul de capră se numeşte lină. Tot ei ne-au spus că 
două cugetări care par potrivnice, dacă sînt amîndouă 
adevărate în timp şi în înţeles, ajung să se împace între ele 
foarte bine. lată ceea ce sofiştii din Paris, decit să recunoască, 
mai bucuroşi s-ar răsboteza. 


CAPITOLUL XXIII 
Cum a fost slujit ospăţul reginei şi ce bucate am mîncat 


Regina s-a întors către slujitorii ei şi le-a spus: 

- Punga stomacului, care împarte hrana trebuincioasă tuturor 
mădularelor noastre, aşteaptă cu nerăbdare să-i dăm înapoi 
ceea ce prin ardere fără răgaz s-a istovit. Alchimişti! credincioşii 
mei slujitori, vouă vi se cuvine cinstea de a întinde cît mai 
repede mesele şi de a le încărca din belşug cu de-ale gurii. Voi 
aşijderea, iscusiţi gustători, mi-aţi arătat, cu ajutorul harnicilor 
sufragii, atitea dovezi despre îndemiînarea şi priceperea voastră, 
încît nu am nevoie a vă mai da porunci pentru îndeplinirea gri- 
jilor şi îndatoririlor ce aveţi. Urmaţi mai departe ca şi pînă acum. 

Spunînd acestea, s-a depărtat pentru cîtăva vreme împreună 
cu celelalte domniţe. Am aflat că s-a dus să se îmbăieze. In 
vremurile mai vechi această deprindere era tot atît de răspîndită 
cum e azi la noi obiceiul de a te spăla pe miini înainte de a te 
aşeza la masă. Mesele s-au întins degrabă, iar sufragiii au 
aşternut deasupra pînzături scumpe şi frumos împodobite. 
Regina, lăsînd la o parte celelalte feluri de bucate, n-a gustat 


decit puţină ambrozie zeiască şi n-a băut decit nectar ceresc. 
Cavalerii şi domniţele de la curte s-au ospătat ca şi noi, cu 
bucate alese, atît de gustoase, atit de bine potrivite, cum nici 
Apicius n-a visat. 

La începutul prînzului ne-a fost pus dinainte un fel de ghiveci 
măreț, cu feluri de bucate amestecate, pentru pofta de mîncare 
a celor flămînzi. Era o oală atit de cuprinzătoare, încît n-ar fi 
acoperit-o pe de-a-ntregul nici tava de aur pe care Pythius 
Bitynius o dăruise cîndva regelui Darius. În oala aceea erau fel 
de fel de ciorbe, salate, tocane, fripturi de căprioară, carne 
fiartă, fleici la grătar, felii de muşchi afumat, şuncă fragedă, 
bucăţi alese de peşte prăjit, aluaturi, turte, cuşcuş, brînzeturi, 
dulciuri şi fructe de felurite soiuri. Toate mi s-au părut minunate. 
N-am mîncat prea mult, fiindcă eram şi-altminteri sătul şi 
îmbuibat. Trebuie să vă spun însă că am văzut ce nu mai 
văzusem: un aluat copt în alt aluat, din care bineînţeles că am 
luat. Pe fundul tăvii erau rînduite cîteva perechi de zaruri, cărţi 
de joc şi de taroc, table de şah şi de ţintar, precum şi o cîtime 
de farfurioare cu scuzi de aur însoriţi, pentru cei care voiau să-şi 
încerce norocul. 

In acelaşi timp am zărit în curte un mare număr de catiri 
frumos înşăuaţi cu teltii de catifea, precum şi buiestraşi cu şei 
pentru bărbaţi şi femei; apoi nu mai ştiu cîte lectice cu perne de 
mare preţ şi carete italieneşti, pentru cei care aveau poftă să se 
plimbe. 

Toate acestea nu mi-au părut prea ciudate; m-a mirat numai 
felul cum se hrănea regina. Nu mesteca mîncarea: nu fiindcă n- 
ar fi avut dinţi buni, sau bucatele n-aveau nevoie să fie 
mestecate, ci fiindcă aşa îi era obiceiul. Gustătorii încercau 
bucatele şi le treceau căpitanilor. (Gitul lor era înfăşurat în 
mătase roşie, ţesută cu fire de aur, iar în gură aveau dinţi albi şi 
strălucitori, de fildeş.) Căpitanii mestecau cu grijă mîncarea şi o 
turnau pe gitlejul reginei printr-o pilnie de aur, de-a dreptul în 
stomac. Am auzit de asemeni că regina nu se punea pe oală 
niciodată; se uşura printr-un împuternicit. 


CAPITOLUL XXIV 
Cum s-a ţinut în faţa reginei un bal, în chip de întrecere la 
luptă 


Sfirşindu-se ospăţul, s-a desfăşurat în faţa reginei un danţ în 
chip de întrecere la luptă, nu numai vrednic de a fi privit, ci într- 
adevăr de neuitat. 

Înainte de a începe danţul, slujitorii au aşternut pe 
pardoseala sălii un covor mare de catifea, împărţit ca o tablă de 
şah, adică în pătrate de aceeaşi mărime, jumătate albe, 
jumătate galbene, avînd fiecare latură a pătratului o lungime de 
trei coţi. 

Treizeci şi doi de dănţuitori s-au înşirat înaintea reginei. 
Şaisprezece erau înveşmintaţi în postav ţesut cu fire de aur. Opt 
dintre ei purtau aceeaşi îmbrăcăminte ca şi nimfele pe care cei 
vechi şi le închipuiau ca însoţitoare ale Dianei; mai erau de faţă 
un rege, o regină, doi călăreţi, doi arcaşi şi doi străjeri. 

Ceilalţi şaisprezece erau îmbrăcaţi la fel, în straie de argint. 

Dănţuitorii s-au rînduit în felul următor: regii, faţă în faţă, pe 
şirul de pătrate de la marginea covorului, şi anume pe al 
patrulea pătrat; regele de aur stătea pe pătratul alb, iar regele 
de argint pe pătratul galben; reginele s-au alăturat regelui lor, 
regina de aur pe pătratul galben, iar regina de argint pe pătratul 
alb. Cei doi arcaşi stăteau de o parte şi de alta, păzind pe regele 
şi regina lor. Lîngă arcaşi au trecut călăreţii, iar lîngă călăreţi, 
străjerii. În faţa acestora, pe un singur rînd, s-au înşiruit nimfele, 
opt de o parte şi opt de cealaltă, lăsînd între cele două tabere 
patru pătrate goale. 

La spatele fiecărei tabere de jucători se aflau muzicanţii, 
îmbrăcaţi la fel, unii în damasc portocaliu, alţii în damasc alb: 
erau cîte opt de fiecare parte, purtînd în miini instrumente 
plăcute, minunat potrivite la sunet între ele, schimbînd cîntecul, 
timpul şi măsura după cum cerea desfăşurarea danţului. Paşii 
înainte, paşii înapoi, salturile în lături şi săriturile, întoarcerile, 
alergările, pîndele, surprinderile şi retragerile mi s-au părut de o 
mare frumuseţe. Era cu adevărat uimitor cît de repede 
înțelegeau jucătorii sunetul după care trebuiau să meargă 
înainte sau să dea înapoi: nici nu începea bine cîntecul, şi ei se 
găseau la locul cuvenit, deşi acest loc nu era niciodată acelaşi. 
Nimfele care stăteau înşirate în rîndul întîi al oastei, gata să 
înceapă lupta, mergeau de-a dreptul împotriva duşmanului de 
pe un pătrat pe altul, afară de cea care, pornind cea dintii, 
putea să înainteze cu două pătrate; nimfele nu păşeau niciodată 
înapoi. Dacă vreuna din ele pătrundea pînă în rîndul regelui 


duşman, era încoronată regina regelui ei, avînd aceleaşi drepturi 
ca şi prima regină; nimfele nu loveau duşmanul decit pieziş, şi 
numai înainte. Nu li se îngăduia însă să doboare pe vreunul din 
potrivnici, dacă mergiînd asupra lui, lăsa regina fără apărare, 
ameninţată de a fi prinsă. 

Regii mergeau şi îşi loveau duşmanii în toate cele patru 
părţi, dar nu treceau decit de pe un pătrat pe altul, de pe cel alb 
pe cel galben, sau de pe cel galben pe cel alb; înainte de a fi 
făcut o altă mişcare, cînd între rege şi unul din străjeri rămîneau 
toate pătratele goale, putea să aducă lîngă el pe străjer şi să 
sară pe deasupra lui pe pătratul rămas gol. 

Reginele aveau voie să alerge mai mult decit toţi, în linie 
dreaptă, cît de departe voiau, înainte şi înapoi, la dreapta şi la 
stînga, dacă nu întîlneau în cale vreunul din proprii lor supuşi. 
Acelaşi drum puteau să-l facă şi pieziş, înaintînd sau dînd înapoi, 
fără să treacă însă de pe o culoare pe alta. 

Arcaşii mergeau atit înainte cît şi înapoi, dar numai pieziş şi 
numai pe pătratele de aceeaşi culoare cu a pătratului de unde 
porneau la început. 

Călăreţii săreau şi loveau în chip de spînzurătoare, trecînd 
adică peste un pătrat - chiar dacă se afla pe el un duşman - iar 
ajungînd la pătratul al doilea, o luau spre dreapta ori spre 
stînga, schimbiînd culoarea, ceea ce era destul de primejdios şi 
cerea mare băgare de seamă. 

Străjerii mergeau şi loveau de-a dreptul în faţă, la dreapta 
sau la stînga, înainte sau înapoi, cît de departe voiau, de cite ori 
găseau drumul deschis. 

Lupta dintre cele două tabere se sfirşea în clipa cînd unul din 
regi era împresurat şi prins, fără ca vreunul din ai lui să-i poată 
veni în ajutor. Pentru a-l feri de această înfrîngere, fiecare din 
supuşii lui era gata oricînd să-şi dea viaţa. Se doborau unii pe 
alţii oriunde îi trimitea cîntecul. Cînd unul prindea în luptă pe 
duşman, făcea o închinăciune, îl bătea uşor pe umăr cu mina 
dreaptă, îl aşeza dincolo de marginea covorului şi îi lua locul. 
Dacă se întîmpla ca regele să fie primejduit, duşmanul n-avea 
dreptul să-l lovească, iar cel care îl ameninţa era ţinut să facă o 
plecăciune şi să-l vestească, spunîndu-i: „Dumnezeu să te aibă 
în pază!" pentru ca supuşii lui să-i poată veni în ajutor, sau, dacă 
acesta n-ar fi în stare să se ferească singur, mutindu-se în alt 
loc. Regele nu era lovit niciodată şi i se da toată cinstea 


cuvenită, chiar cînd era prins. Biruitorul îi spunea: „Bună-ziua" ! 
şi aceasta însemna că lupta se sfirşise. 


CAPITOLUL XXV 
Cum s-au luptat între ei cei treizeci si doi de jucători 


Cele două oşti s-au aşezat faţă în faţă, iar muzicanţii au 
început să cînte un imn măreț şi înfricoşător, ca o chemare la 
război. Jucătorii au ridicat frunţile şi şi-au încordat puterile, 
hotăriţi să lupte vitejeşte. Dintr-o dată, muzicanţii din spatele 
taberei de argint au tăcut; cei din spatele taberei de aur au 
cîntat mai departe. Aceasta însemna că oastea de aur avea să 
înceapă lupta. Ceea ce s-a şi întîmplat fără întîrziere. La un 
semn al cîntecului, una din nimfele de aur a făcut o întoarcere la 
stînga spre regele ei, ca şi cum i-ar fi cerut învoire, apoi, după 
ce a trimis un salut soţilor ei de luptă, a înaintat două pătrate, 
făcînd o plecăciune în faţa taberei duşmane. Muzicanţii taberei 
de aur au tăcut. Muzicanţii taberei de argint au început să cînte. 
N-aş vrea să uit să vă mai spun că nimfa de aur, închinîndu-se 
înaintea regelui ei şi a întregii tabere, a înţeles a le da de veste 
să fie pregătiţi de luptă. Ceilalţi au răspuns întorcîndu-se spre 
stinga, afară de regină, care s-a întors spre dreapta, către 
regele ei. Astfel s-au salutat jucătorii tot timpul danţului, şi dintr- 
o parte şi dintr-alta. 

În cîntecul muzicanţilor albi, nimfa de argint din faţa reginei 
s-a închinat înaintea regelui şi a întregii tabere. Soții de luptă au 
răspuns la fel ca cei din tabăra de aur, cu singura deosebire că 
s-au întors spre dreapta, iar regina la stînga. Nimfa de argint s-a 
aşezat pe al doilea pătrat dinaintea ei, faţă în faţă cu nimfa 
potrivnică, fără nici o depărtare între ele, ca şi cum ar fi fost 
gata să-şi măsoare puterile. Celelalte nimfe din amîndouă 
taberele le-au urmat. S-au strecurat unele printre altele, 
începînd lupta. Nimfa de aur, care dăduse semnalul bătăliei, a 
atins cu mîna nimfa de argint din stînga ei şi a scos-o din cîmpul 
de luptă, luîndu-i locul. Dar, la un alt semnal al muzicii albe, fu 
ea însăşi lovită de unul din arcaşii de argint. O nimfă de aur l-a 
silit pe arcaş să dea înapoi; călăreţul de argint a ieşit din stînga 
taberei. Regina de aur s-a aşezat în faţa regelui. 

Regele de argint şi-a schimbat locul, temîndu-se de miînia 
reginei de aur şi s-a aşezat în dreapta, după străjerul lui, 


socotindu-se astfel mai adăpostit. 

Cei doi călăreţi din stînga, atit cel de aur, cît şi cel de argint 
s-au pus în mişcare şi au făcut prăpăd printre nimfele potrivnice, 
care nu mai puteau să dea înapoi. Călărețul de aur, mai cu 
seamă, s-a dovedit plin de avînt. Călărețul de argint a făcut o 
mişcare isteaţă şi, lăsînd să treacă pe lingă el o nimfă de aur, pe 
care ar fi putut s-o doboare, s-a aşezat în faţa oastei duşmane 
într-un loc de unde a trimis regelui de aur închinarea: 
„Dumnezeu să te aibă în pază !" 

Oastea de aur, văzind primejdia, s-a cutremurat toată, nu 
fiindcă n-ar fi fost în stare să-şi apere regele, ci pentru că unul 
din străjeri, sărind în luptă, se jertfise, fără putinţa de a mai fi 
mîntuit. Regele de aura făcut un pas la stînga iar călăreţul de 
argint a pus mîna pe străjerui de aur. Aceasta era o pierdere 
simţitoare. Hotărită să răzbune pierderea străjerului, oastea de 
aur a împresurat din toate părţile pe călăreţul de argint, ca să 
nu mai poată fugi. S-a silit în fel şi chip să iasă la larg, ai lui i-au 
sărit în ajutor cu fel de fel de vicleşuguri, dar în cele din urmă 
regina de aur l-a scos din luptă. 

Oastea de aur, lipsită de unul din stilpii ei, s-a înverşunat, şi 
într-o îndrăzneață învălmăşeală a pricinuit duşmanului pierderi 
grele. Dar oastea de argint, prefăcîndu-se că stă în apărare, 
aştepta clipa prielnică să lovească. 

A trimis în calea reginei de aur pe una din nimfe, întinzindu-i 
o capcană; în aşa fel încît, scoţind din luptă nimfa, regina de aur 
era cît pe-aci să fie prinsă de călăreţul de argint. Călărețul de 
aur s-a îndreptat atunci spre regina şi spre regele de argint, 
spunîndu-le: „Bună-ziua!" Călărețul de argint i-a scăpat de 
primejdie, dar a fost doborit de o nimfă de aur, care la rîndul ei 
a căzut atinsă de o nimfă de argint. Străjerii au sărit în ajutor şi 
s-a încins o învălmăşeală cumplită. Oastea de argint a înaintat 
pînă aproape de cortul regelui de aur, dar a fost repede împinsă 
înapoi. Din partea cealaltă, regina de aur a făcut minuni de 
vitejie, a doborit de-a dreptul pe unul din arcaşii duşmani, apoi, 
izbind pieziş a scos din luptă pe străjerul de argint. Văzind 
primejdia, regina de argint şi-a luat avînt şi, repezindu-se ca un 
fulger, a prins pe ultimul străjer de aur dimpreună cu mai multe 
nimfe. 

Cele două regine s-au luptat îndelung, încercînd să se 
surprindă, pentru a se pune la adăpost ele înşile şi pentru a păzi 


fiecare pe regele ei. În cele din urmă, regina de aur a scos din 
luptă pe regina de argint, dar a fost ea însăşi atinsă de arcaşul 
duşman. Nu-i mai rămăsese regelui de aur decit trei nimfe, un 
arcaş şi un străjer. Regele de argint mai avea numai trei nimfe şi 
călăreţul din dreapta. Lupta s-a mai domolit şi războinicii s-au 
făcut mai prevăzători. 

Cei doi regi păreau foarte miîhniţi de pierderea reginelor lor 
multiubite, de aceea şi-au încordat toate puterile pentru a ridica 
la această treaptă pe una din nimfe, făgăduindu-le dragostea lor 
deplină dacă vor izbuti să ajungă pînă la marginea cea mai 
depărtată a taberei duşmane. 

Nimfele de aur au izbutit cele dintîi. Una din ele, ajungînd 
regină, şi-a pus coroana pe frunte şi şi-a schimbat veşmintele. 
Noua regină de aur şi-a început domnia cu fapte mari şi 
îndrăzneţe. S-a avîntat cu mult curaj pe cîmpul de luptă; dar 
între timp călăreţul de argint a pus mîna pe străjerul de aur care 
păzea marginile taberei. Astfel s-a încoronat o nouă regină de 
argint, care s-a străduit să se arate tot atit de vitează ca şi 
protivnica ei. Lupta a pornit din nou cu o sporită înverşunare. Fel 
de fel de vicleşuguri, fel de fel de loviri, fel de fel de pînde au 
urmat şi de o parte şi de alta. Regina de argint a pătruns pe 
neaşteptate în cortul regelui de aur, strigind: „Dumnezeu să te 
aibă în pază !" iar regele de aur cu greu a fost scăpat de 
primejdie de noua lui regină. 

Călărețul de argint, în mai multe sărituri, a venit lîngă regina 
lui şi împreună au tăbărit asupra regelui de aur, punîndu-l într-o 
cumpănă atit de grea, încît acesta a fost silit să-şi jertfească 
regina; regele de aur a doborit pe călăreţul de argint. Arcaşul de 
aur şi cele două nimfe ce-i mai rămăseseră au apărat cu toată 
puterea pe regele lor, dar au fost prinşi pînă la urmă şi scoşi 
afară din luptă. Regele de aur a rămas singur. Toată oastea de 
argint i-a făcut o adîncă plecăciune, zicîndu-i: „Bună-ziua!" 

Regele de argint biruise. Cele două muzici au pornit să cînte 
deodată, vestind izbînda. Prima parte a danţului s-a încheiat în 
mijlocul unei veselii a tuturor. Mişcările atît de plăcute ale 
jucătorilor, ţinuta lor atît de cuviincioasă şi întreaga lor înfăţişare 
atit de atrăgătoare ne-au umplut sufletul cu o negrăită 
mulţumire. Ni se părea, într-adevăr, că ne aflăm sub cerul 
Olimpului, înfruptîndu-ne din înaltele şi zeieştile lui desfătări. 

Sfîrşindu-se întiia parte a luptei, ostile s-au înşiruit din nou 


pe cele două rînduri ale taberei lor, stînd gata să-şi măsoare 
încă o dată puterile. Pasul muzicii s-a scurtat cu o jumătate de 
timp, iar desfăşurarea bătăliei a fost şi ea cu totul alta. Am privit 
cum regina de aur, voind parcă să răzbune înfrîngerea pe care o 
suferise mai înainte oastea ei, s-a ridicat în sunetul cîntecului şi 
a pornit în frunte, însoţită de un arcaş şi un călăreț. Puțin a lipsit 
ca regele de argint să nu fie încolţit în mijlocul căpitanilor săi. 
Văziînd că cea dintii încercare a ei n-a izbutit, regina de aur s-a 
pornit să hărţuiască rîndurile duşmane şi a doborit atitea nimfe 
şi atîți căpitani, încît te cuprindea jalea. Ai fi zis că e 
Penthesileia, trecînd ca un fulger prin tabăra grecească. 

Această răfuială n-a ţinut mult, căci oastea de argint, adînc 
zguduită de pierderile îndurate, dar înfrînîndu-şi durerea, a 
întins reginei de aur o capcană într-un colţ mai îndepărtat, unde 
a fost prinsă de un arcaş şi un călăreț duşman, care au azvirlit-o 
dincolo de cîmpul de luptă. Restul oastei a fost repede înfrînt. 
Regina a învăţat minte, ca altă dată să stea mai aproape de 
regele ei, sa nu se depărteze atît de mult şi, mai ales, să nu 
plece neînsoţită. Oastea de argint a rămas pentru a doua oară 
biruitoare. 

La a treia şi cea din urmă întrecere, ostile s-au avintat cu şi 
mai multă înverşunare. Muzica a pornit pe o măsură şi mai 
repede, dînd cîntecului acel vitejesc răsunet frigian, pe care 
Marsias cel dintii l-a chemat la viaţă. Jucătorii se mişcau cu atita 
sprinteneală, încît într-un timp al cîntecului făceau cîte patru 
paşi. Săreau, se încurau şi alergau necontenit. Îi priveam cum se 
răsucesc într-un picior şi îi asemuiam în gînd cu sfîrlezele pe 
care copiii le fac să se învirtească, plesnindu-le cu sfircul 
biciului. (Sfîrleaza se învirteşte atit de repede, încît pare că ar 
sta pe loc, iar stropul de vopsea de pe muche se mişcă cu atita 
iuţeală, încît se ajunge din urmă pe el însuşi alcătuind o linie 
neîntreruptă. (Nicolae Cusanul a fost cel dintii care a băgat de 
seamă această ciudăţenie şi a trecut-o în însemnările sale 
atotştiutoare.) 

Am văzut şi am auzit apoi, de-o parte şi de alta, vesele bătăi 
din palme şi felurite mişcări mereu reînnoite. Caton cel 
neînduplecat dacă ar fi fost de faţă, sau bătrinul Crassus care nu 
ridea niciodată, Timon din Atena, duşmanul oamenilor, sau 
Heraclit care ura cea mai firească însușire a omului: risul, 
oricare din ei şi-ar fi uitat felul, privind în sunetul muzicii 


săltăreţe acele sute şi sute de mişcări sprintene ale tinerilor, 
care în danţ, în salt, în învirtiri şi în alergare, jucau alături de 
reginele şi nimfele lor, cu atita dibăcie, că niciodată nu se 
stinghereau unii pe alţii. 

Cu cît era mai mic numărul celor rămaşi pe cîmpul de luptă, 
cu atît mai multă vioiciune arătau, născocind tot felul de 
vicleşuguri şi apucături isteţe, pentru a se surprinde unii pe alţii, 
după cum îi îndruma cîntecul. 

Vă voi mai aminti încă ceva: dacă acea privelişte, mai presus 
de orice închipuire, ne-a încîntat cu adevărat simţurile, ne-a 
uimit şi ne-a făcut să ne uităm pe noi înşine, mai mult încă ne-a 
înfiorat şi ne-a cucerit inimile glasul cîntecului. Aşa cred că i-a 
cîntat Ismeneu lui Alexandru cel Mare, cînd l-a făcut să se ridice 
de la ospăț, să lase bucatele începute şi să-şi părăsească tihna, 
ca să prindă în miîini armele şi să pornească la luptă, în a treia 
încercare a biruit regele de aur. 

Pe nesimţite, în timpul danţului, regina, gazda noastră, s-a 
făcut nevăzută şi nici nu s-a mai arătat ochilor noştri. Ajutoarele 
marelui Geber ne-au arătat drumul la bucătărie, unde am fost 
trecuţi în catastife, după cum regina însăşi poruncise. Am 
coborit pe ţărmul Mateotenei şi am intrat în corăbii. Văzînd că se 
ridică un vînt prielnic şi aflînd că nu-l vom mai avea decit peste 
trei pătrare de lună, am hotărît să-l folosim fără întîrziere şi am 
plecat mai departe. 


CAPITOLUL XXVI 
Cum am ajuns la ostrovul Odelor, unde drumurile umblă 


Călătorind pe mare încă două zile, am ajuns la ostrovul 
Odelor. Aici am văzut un lucru vrednic de a fi amintit: drumurile 
ostrovului sînt vii! (Dacă e adevărată gîndirea lui Aristotel, care 
spunea cu hotărire că tot ce se mişcă de la sine are viaţă.) 

Aşadar, ca nişte fiinţe însufleţite, drumurile din ostrovul 
Odelor umblă. Unele sînt drumuri rătăcitoare ca planetele; altele 
sînt drumuri de răspîntie, drumuri care se întretaie. Am auzit, 
cum unii călători străini, ca şi oamenii din partea locului, 
întrebau: „Unde duce drumul ăsta? Dar celălalt?" Şi primeau 
răspunsul: „De la Midi la Fontenelle; la biserică, la gîrlă, în oraş". 
Apoi, apucînd drumul cel bun, fără nici o grijă sau osteneală, se 
pomeneau ajungind la locul dorit, aşa cum ai pleca, să zicem, 


din Lyon la Avignon sau la Arles, cu luntrea pe Ron. Dar, după 
cum bine 

ştiţi, nici un lucru nu e fără cusur, şi nici multumirea nu se 
găseşte pe toate drumurile; astfel am aflat că mişunau, prin 
partea locului, un soi rău de oameni, care bat cîmpii şi pîndesc 
pe la răscruci. Sărmanele drumuri se temeau şi se fereau de 
aceşti tilhari, aşa cum se tem şi se feresc lupii de capcane şi 
potiîrnichile de clei. Am văzut pe unul judecat foarte aspru, 
fiindcă trecînd pe lîngă Pallas, greşise şi, ocolind, apucase 
drumul şcolii; un altul se lăuda că a ales calea armelor, care i se 
păruse mai lesnicioasă pentru a-l purta unde rîvnise. 

Am zărit drumul de ţară care duce la Bourges, şi l-am 
recunoscut uşor, după umbletul lui de popă; l-am văzut cum a 
luat-o la goană, ferindu-se de cărăuşii care îl prindeau sub pasul 
cailor şi-i treceau cu căruțele peste burtă. (Cum a trecut Tullius 
cu carul peste pieptul tatălui său, Servius Tullius, cel de-al 
şaselea rege al Romei.) 

Am văzut bătrînul drum, care duce de la Peronne la Saint- 
Quentin, şi mi s-a părut că arată încă destul de bine. 

Am văzut, printre stînci, celălalt drum, cuminte ca un bunic, 
mergînd spre Ferrata călare pe un cogeamite urs. L-aş fi 
asemulit, de departe, cu chipul zugrăvit al sfîntului Jerome, dacă 
în loc de urs ar fi călărit pe un leu. Era slab şi vlăguit, cu o barbă 
mare, albă şi încîlcită, semăniînd cu nişte ţurţuri de gheaţă; 
purta mătănii noduroase din lemn de molift sălbatic; nu stătea 
nici în picioare, nici culcat, ci în genunchi; se bătea în piept cu 
nişte bolovani grei şi colţuroşi. Ne cuprinsese mila şi spaima 
deodată. 

În timp ce-l priveam, un băieţandru care venea de-acasă ne- 
a arătat un alt drum, neted, alb, presărat cu paie, spunîndu-ne: 

- De-acum înainte să nu mai nesocotiţi adevărul dovedit de 
Thales din Milet, care ne-a învăţat că apa e începutul tuturor 
lucrurilor, şi nici vorbele lui Homer, care spunea că lumea s-a 
născut din valurile mării. Drumul pe care îl vedeţi a răsărit din 
adîncul apei, după cum în apă se va întoarce. Pînă acum două 
luni purta pe unda lui corăbii; acum duce căruţe. 

- Nu-i cine ştie ce minune mare, a spus Pantagruel. în lumea 
noastră se întîmplă în fiecare an sute de asemenea prefaceri. 

Pe cînd priveam astfel curgerea drumurilor călătoare, 
Pantagruel ne-a împărtăşit credinţa lui că în acel ostrov veniseră 


pe vremuri să caute adevărul filozofii Philolaus şi Aristarc, după 
ce Seleucus arătase că pămîntul se învirteşte în jurul osiei sale, 
iar nu cerul, cum am fi îndemnați să credem. Cînd plutim pe apa 
Loarei, ni se pare că arborii de pe mal se fugăresc, dar ei nu se 
mişcă, ci luntrea în care noi plutim. 

Întorcîndu-ne la corăbiile noastre, am văzut în apropierea 
țărmului cum erau traşi pe roată trei răufăcători care fuseseră 
dovediţi că tăiaseră un drum; tot acolo se prăjea pe foc scăzut 
un derbedeu, care scurta drumurile tăindu-le coastele. Am aflat 
mai tîrziu că era vorba de calea care trece de-a-lungul Nilului, în 


Egipt. 


CAPITOLUL XXVII 
Cum am coborit pe ostrovul Galenţilor şi despre călugării 
fredoni 


Am coborit apoi pe ostrovul Galenţilor, ai cărui locuitori se 
hrăneau numai cu ciorbă de peşte. Regele acelui ostrov, Benius, 
al treilea cu acest nume, ne-a primit şi ne-a găzduit cum se 
cuvine. După ce ne-a dat de băut ne-a dus să vedem noua 
mănăstire a fraţilor fredoni, întemeiată şi ridicată după 
îndrumările lui. Lămurindu-ne pentru ce i-a numit astfel pe 
călugări, ne-a spus că pe uscat trăiau fraţii prieteni şi slujitori ai 
sfintei Stăpiîne Yiitm vrednicii şi frumoşii fraţi minoriţi, născuţi 
dintr-o jumătate de bulă a papei, fraţii minimişti, mari mîncăi de 
scrumbii afumate, şi fraţii dominicani, cei lungi de mînă. Voind 
să le scurteze măcar numele, le-a zis fredoni. In temeiul legilor 
şi al încuviinţării primite din partea Chintesenţei, fraţii fredoni 
sînt înveşmiîntaţi ca nişte salahori, dărimători de case. Aşa după 
cum, în Anjou, meşterii care învelesc casele poartă genunchiere, 
fraţii fredoni îşi pingelesc burţile şi nici unul nu umblă altminteri 
decit cu pîntecele argăsit. Nădragii lor au două prohaburi, croite 
ca nişte papuci; unul în faţă şi altul în spate, spunînd că în 
această îndoită despicătură se ascunde un tilc plin de tainic şi 
tulburător înţeles. Purtau încălțări cu talpă ferecată, rotunde ca 
nişte străchini, cum se obişnuieşte pe țărmurile nisipoase. Barba 
şi-o rad. Voind să arate cît de puţin se sinchisesc dacă norocul le 
întoarce spatele, îşi smulg părul de pe partea dinapoi a capului, 
rămînînd din creştet pînă în ceafă golaşi ca nişte purcei. Părul, 
de la frunte în sus pe-o jumătate de scăfirlie, îl lasă să crească în 


voie. Vor să arate în felul acesta că dispreţuiesc bunurile 
pămiînteşti. 

Pentru a dovedi şi mai bine că înfruntă puterea Fortunei 
schimbătoare, poartă, dar nu în mînă ca zeiţa, ci la brîu ca pe 
mătănii, un brici al cărui tăiş îl ascut de două ori pe zi şi îl trag 
pe curea de trei ori pe noapte. 

Işi leagă o ghiulea peste laba piciorului, fiindcă Fortuna are şi 
ea una sub picioare. Gluga o poartă atîrnînd pe dinainte şi îşi 
acoperă cu ea obrazul, bătîndu-şi joc de noroc şi de norocoşi, 
cum fac domnişoarele noastre, cînd îşi ascund chipul sub mască. 
Aşa cum umblăm noi cu faţa descoperită, ei îşi descoperă partea 
dinapoi a capului. Umblă cu fundul sau cu burta dinainte, după 
cum poftesc. Văzîndu-i mergind cu fundul dinainte, ai zice că e 
umbletul lor firesc, atît din pricina încălţărilor rotunde, cît şi a 
despicăturii de la spate a nădragilor. Îşi încondeiază ceafa, 
zugrăvind pe ea ochi şi gură, semăniînd aidoma cu nişte nuci de 
India. Cînd umblă cu burta înainte, parcă sînt nişte băieţanari 
care se joacă de-a baba-oarba. E o privelişte foarte plăcută. 

lată cum i-am văzut trăind: 

De îndată ce lumina luceafărului de seară răsărea deasupra 
pămîntului, fraţii fredoni îşi trăgeau cizmele şi, milostivi cum 
sînt, îşi potriveau unul altuia pintenii. Astfel încălţaţi şi 
împintenaţi, se culcau şi dormeau (sau cel puţin sforăiau), iar în 
somn purtau pe nas ochelari (cu hulube, dacă nu găseau alţii). 

Această deprindere ni s-a părut cu totul ciudată, dar ei ne-au 
răspuns că judecata de apoi îi va apuca pe ceilalţi oameni 
dormind şi odihnindu-se. Pentru a fi gata să se înfăţişeze 
judecătorului laolaltă cu cei fericiţi, ei îşi trăgeau cizmele şi îşi 
puneau pintenii, ca să încalece numaidecit ce vor auzi sunînd 
vestirea trimbiţei. 

Cînd bătea ceasul de amiază (trebuie să vă spun că toate 
clopotele mănăstirii, ale bisericii, ale ceasornicului şi ale 
prînzitorului erau făcute din puf, iar limba dintr-o coadă de 
vulpe), aşadar, cînd erau chemaţi la masă, se trezeau din somn 
şi se descălţau. Care îşi făcea nevoile, care tuşea, care strănuta, 
după plac. Toţi însă, fără deosebire, erau ţinuţi să caşte cît mai 
mult, cu gura pînă la urechi, ospătîndu-se căscînd. Priveliştea mi 
s-a părut foarte hazlie. Rînduindu-şi cizmele şi pintenii la rastel, 
coborau în arhondaric, se spălau cu grijă pe miini şi îşi clăteau 
gura, apoi se aşezau în şir pe o laviţă lungă şi se apucau să se 


scobească în dinţi, pînă cînd stareţul făcea un semn şi sufla în 
palme. Atunci deschideau toţi gura cît puteau mai mare şi mai 
căscau o dată vreme de o jumătate de ceas, uneori mai mult, 
alteori mai puţin, cum socotea stareţul că trebuie să ţină prînzul, 
după sfîntul din calendarul zilei aceleia. După aceea se înşirau în 
alai, purtînd în frunte doi prapuri. Pe unul din ei era zugrăvit 
chipul Virtuţii, pe celălalt al Norocului. Cel dintii frate care 
deschidea alaiul ducea prapurul Norocului. În urma lui păşea al 
doilea, purtînd prapurul Virtuţii şi ţinînd în mînă busuiocul 
înmuiat în apă de argint-viu, de care pomeneşte Ovidiu în 
Fastele lui; cu acea sfîntă agheasmă stropea tot timpul pe 
fratele dinaintea lui. 

- Această rînduială a alaiului, a spus Panurge, e potrivnică 
învăţăturii lui Cicero şi a filozofilor academici, care spun că 
Virtutea trebuie să aibă pasul înaintea Norocului. 

Fraţii ne-au lămurit că Virtutea trebuie să lase întiietate 
Norocului, ca să-l poată ajunge cu biciul din urmă. 

În timpul cît treceau în alai, fraţii murmurau un cîntec printre 
dinţi, dar nu ştiu ce axion era, fiindcă nu înţelegeam limba pe 
care o vorbeau. Ascultîndu-i mai bine, am băgat de seamă că nu 
cîntau decit din urechi. Ce muzică plină de frumuseţe ! Cît de 
bine se împletea cu sunetul clopotelor! Nu se ivea nici o 
nepotrivire. 

Pantagruel a rostit cîteva vorbe înțelepte despre alaiul lor: 

- Aţi băgat de seamă, ce minte subţire au aceşti fraţi? Au 
ieşit cu alaiul lor pe o uşă a bisericii şi s-au întors pe alta. lţi dau 
cuvîntul meu că sînt oameni subţiri: subţiri şi suflaţi cu aur, 
subţiri ca un jungher de plumb, subţiri, nu subţiaţi, cernuţi prin 
sită subţire. 

- Această subţirime izvorăşte dintr-o filozofie prea ascunsă, a 
spus fratele loan. S-o ia dracul! Nu pricep nimic. 

- Tocmai de aceea mi se pare de temut, fiindcă e 
neînţeleasă. Căci subţirimea văzută, cunoscută şi de toţi ştiută, 
pierde nu numai însuşirea, dar şi numele ei: se cheamă 
grosolănie. Nici vorbă despre aşa ceva la aceştia. 

Alaiul încheindu-se, ca o plimbare sau ca o mişcare prielnică 
sănătăţii, fraţii fredoni au trecut în prînzitor şi s-au aşezat în 
genunchi sub masă, sprijinindu-şi pieptul şi burta pe un felinar. 
Atunci intra marele Galent, purtînd în mînă o furcă cu care le 
dădea să mănînce. Începeau masa cu brînză şi o sfirşeau cu 


muştar şi lăptuci, după obiceiul celor vechi, pe care îl aminteşte 
Marţial. La sfîrşitul mesei primea fiecare cîte o porţie bună de 
muştar. 

Mîncărurile lor erau acestea: 

Duminica: scrumbii, caltaboşi, cîrnaţi, fripturi felurite, ficat 
de giscă la frigare, potîrnichi, şi, ca de obicei, brînză la începutul 
mesei şi muştar la sfîrşit. 

Lunea: mazăre cu slănină şi bogate adnotări între boabe. 

Marţea: anafura, plăcintă, dulciuri, pesmeţi şi pişcoturi. 

Miercurea: capete de miel, de vițel, de bursuc (bursuci se 
găsesc mulţi în acele locuri). 

Joia: şapte feluri de ciorbe şi, ca încheiere, nelipsitul muştar. 

Vinerea: nimic decît coarne, şi (după cum le-am văzut la 
faţă) nu tocmai bine coapte. 

Sîmbăta rodeau oase, dar nu fiindcă ar fi fost săraci sau 
suferinzi; dimpotrivă, toţi erau înzestrați cu burţi bine împlinite. 

Băutura lor era un vin „împotriva-norocului", cum îl numeau 
ei. 

Cînd voiau să măniînce sau să bea, îşi lăsau glugile pe piept 
cum se lasă în jos fereastra coifului. g 

După masă se rugau lui Dumnezeu murmurînd. In restul zilei 
aşteptau judecata de apoi şi făceau fapte de milostenie. 
Duminica se luau la bătaie. Luni îşi dădeau bobîrnace. Marţi se 
scărpinau unii pe alţii. Miercuri se trăgeau de limbă. Joi îşi suflau 
unii altora nasul. Vineri se gidilau între ei. Sîmbătă se biciuiau 
care pe care. 

Aşa trăiau în cuprinsul mănăstirii. lar cînd, la porunca 
stareţului, ieşeau în lume, nu aveau voie, sub ameninţare de 
cumplită pedeapsă, nici să se atingă de peşte, nici să-l mănînce 
(dacă se aflau pe mare sau în altă parte pe apă) şi nici carne 
oricare ar fi fost (dacă se găseau pe uscat). Era bine ştiut pentru 
fiecare că, întrucît aveau parte la ei acasă de toate bunătăţile, 
nu le era îngăduit să fie nici hrăpitori, nici lacomi. În privinţa 
aceasta erau de neclintit, ca Stînca Marpeziană. Pe toate le 
făceau cu măsură şi la timp potrivit, cîntînd din urechi, aşa 
precum am spus. Cînd soarele apunea în mare, îşi trăgeau 
cizmele şi îşi potriveau unul altuia pintenii; îşi aşezau ochelarii 
pe nas şi se pregăteau de culcare. La miezul nopţii, Galentul 
intra în dormitor şi toată lumea călugărească era în picioare. 
Fraţii îşi ascuţeau bricele, iar după săvîrşirea slujbei îşi aşezau 


mesele dinainte şi mîncau aşa cum am spus. 

Fratele loan Retezătorul, privind pe veselii călugăraşi şi 
văzînd rînduiala mănăstirii, nu s-a putut stăpini şi a strigat cît a 
putut: 

- Ah, ce mai şobolani de bucătărie ! Frînge-le-aş gitul şi duce- 
m-aş după ei! Of, de ce nu-i aici Priap, ca în sărbătoarea de 
noapte a Canidiei, să-i asculte cum murmură din şezut, cu basul 
şi cu contrabasul! Abia acum îmi dau seama că ne găsim la 
capătul pămîntului. În ţara nemţească se dărîmă mănăstirile şi 
se răspopesc călugării; aici ei sînt sfinţiţi de-a-n-doaselea şi în 
răspăr ! 


CAPITOLUL XXVIII 
Cum Panurge, punînd întrebări unui frate fredon, a primit 
răspunsuri scurte 


În timpul acesta Panurge n-a făcut altceva decit să privească 
mutrişoarele acestor minunaţi fredoni. Apucînd de mînecă pe 
unul din ei, sfrijit ca o scrumbie afumată, l-a întrebat: 

Panurge - Fraier fredon fredonel, unde-s fetele? 

Fratele a răspuns scurt - Jos. 

Panurge - Sînt multe? 

Fratele - Nu. 

Panurge - Cite sînt cu toate? 

Fratele - Opt. 


Fratele - Albi. 

Panurge - Ciorapii? 

Fratele - Lungi. 

Panurge - Cu ce se îndeletnicesc toata ziua? 
Fratele - Stau. 

Panurge - les cîteodată sa se plimbe? 
Panurge - Să trecem acum în bucătăria feţelor. Nu te grăbi . 
Panurge - Ce fac mai înainte? 

Fratele - Foc. 

Panurge - Ce le trebuie ca sa aprindă focul? 
Fratele - Jar. 

Panurge - Ce le daţi să ardă? 

Fratele - Lemn. 


Panurge - Ce fel de lemn? 

Fratele - Fag. 

Panurge - Şi pentru surcele? 

Fratele - Brad. 

Panurge - Dar în chilii ce fel de lemn ardeţi? Să ştii că eu fac 
parte pe din două cu fetele; cît e 

tainul lor? 

Fratele - Mult. 

Panurge - Ce le daţi? 

Fratele - Pîini. 

Panurge - De grîu sau de secara? 

Fratele - Griu. 

Panurge - Dimineaţa ce le daţi? 

Fratele - Terci. 

Panurge - La prînz ce carne manîncă? 

Fratele - Miel. 

Panurge - Cum îl gătesc? 

Fratele - Fript. 

Panurge - Ce fel de ciorba? 

Fratele - Borş. 

Panurge - Ce fel de peşte? 

Fratele - Crap. 

Panurge - Alt peşte, nu? 

Fratele - Somn. 

Panurge - Şi mai ce? 

Fratele - Raci. 

Panurge - Afară de raci? 

Fratele - Scoici. 

Panurge - Cum le plac fetelor ouăle? 

Fratele - Tari. 

Panurge - Asta-i tot ce mănîncă? 

Fratele - Nu. 

Panurge - Dar ce mai mănîncă? 

Fratele - Pui. 

Panurge - Şi altceva? 

Fratele - Porc. 

Panurge - Numai atit? 

Fratele - Curci. 

Panurge - Alte păsări? 

Fratele - Gişti. 


Panurge - Pentru prăjeală ce le daţi? 

Fratele -Unt. 

Panurge - Şi ce fel de plăcinte? 

Fratele - Dulci. 

Panurge - Struguri mănîncă? 

Fratele - Mulți. 

Panurge - Cum le place să fie? 

Fratele - Copţi. 

Panurge - Alte poame, nu le daţi? 

Fratele - Nuci. 

Panurge - De băut, beau? 

Fratele - Rar. 

Panurge - Ce beau mai bucuros? 

Fratele - Vin. 

Panurge - Ce fel de vin? 

Fratele - Bun. 

Panurge - Alb sau roşu? 

Fratele - Alb. 

Panurge - În timpul iernii, ce fel de vin beau? 

Fratele - Sfînt. 

Panurge - Primăvara? 

Fratele - Nou. 

Panurge - Vara? 

Fratele - Vechi. 

Panurge - Şi toamna, la culesul viilor? 

Fratele - Must. 

Panurge - Mulţumesc. 

- Ei drăcie cu pălărie ! a strigat fratele loan, dar bine mai 
trăiesc ştrengăriţele ! Grăsuţ trebuie sa le fie fredoneţul şi 
grăbit la aşternut, după atita belşug de băutură şi de mîncare, 

- Aşteaptă puţin, a spus Panurge, că n-am sfîrşit. 

Panurge - Care-i ceasul la care se culcă fetele? 


Fratele - Opt. 
Panurge - lar la sculare? 
Fratele - Opt. 


- Uitaţi-vă la el! a spus Panurge. E cel mai drăguţ fredonel, 
pe care o să umblu călare la vară. Să dea Dumnezeu şi 
binecuviîntatul sfîntul Fredon şi binecuvintata cuvioasa 
Fredonica, să ajungi într-o zi cel dinţii judecător al Parisului! 
Maica ta, Cristoase ! Cum ai mai grăbi judecăţile ! Cum ai mai 


scurta pricinile ! Cum ai mai vîntura hiîrtiile ! Cum ai mai da 
peste cap dovezile ! Ei, să trecem acum la alte bunătăţi şi să 
vorbim mai pe şleau despre milostivele noastre surori sus- 
pomenite. 

Panurge - Cum e trupul lor? 

Fratele - Plin. 

Panurge - Şi mai cum? 

Fratele - Cald. 

Panurge - Pîntecele? 

Fratele - Larg. 

Panurge - Buricul? 

Fratele - Mic. 

Panurge - Sub buric ce au? 

Fratele - Păr. 

Panurge - Ce fel de păr? 

Fratele - Creţ. 

Panurge - Ce culoare? 

Fratele - Blond. 

Panurge - lar cele bătrîne? 

Fratele - Alb. 

Panurge - Cum sînt la aşternut? 

Fratele - luţi. 

Panurge - Sînt rele de muscă? 

Fratele - Cam. 

Panurge - De cite ori le cercetaţi? 

Fratele - Des. 

Panurge - Şi cum le ţineţi în braţe? 

Fratele - Strîns. 

Panurge - Şi ele ce spun? 

Fratele - Tac. 

Panurge - Copii fac? 

Fratele - Nu. 

Panurge - Cum vă culcaţi? 

Fratele - Goi. 

Panurge - Gîndeşte-te la jurămîntul pe care l-ai făcut şi 
spune: cîte binecuvîntări pe brînci le daţi fetelor în fiecare zi? 

Fratele - Cinci. 

Panurge - Şi noaptea? 

Fratele - Opt. 

- la te uită, păcătosul! a spus fratele loan. Parcă s-ar teme să 


nu treacă peste treisprezece. Mai mare ruşinea! 

Panurge - Să fie cu putinţă, frate loane? Tu te-ai încumeta să 
te masori cu vitejia lui? Ceilalţi fac la fel? 

Fratele - Toţi. 

Panurge - Care-i cel mai harnic dintre toţi? 

Fratele -Eu. 

Panurge - Şi nu dai greş niciodată? 

Fratele - Nici. 

Panurge - Mărturisesc drept că m-ai cam pus pe ginduri şi nu 
mai ştiu ce să cred. la spune, după ce ţi-ai vărsat tot focul în 
ajun, mai ai şi pentru a doua zi? 

Fratele - Mai. 

Panurge - Aţi găsit faimoasa iarbă din India, despre care 
pomeneşte Teofrast? Dar dacă, zic, printr-o împrejurare 
oarecare, eşti nevoit să scurtezi numărul rugăciunilor, cum te 
simţi? 

Fratele - Rău. 

Panurge - Şi fetele, ele ce zic? 

Fratele - Cer. 

Panurge - Adică mai vor? 

Fratele - Vor. 

Panurge - Şi dacă nu le binecuviîntaţi, ce fac? 

Fratele - Plîng. 

Panurge - Şi ce le daţi? 

Fratele - Pumni. 

Panurge - lar ele ce fac ca să se apere? 

Fratele -Pirţ! 

Panurge - Aminteşte-ţi de jurămîntul ce-ai făcut şi spune: în 
care zi a săptămînii te simţi mai moleşit? 

Fratele - Luni. 

Panurge - Şi care-i luna anului în care eşti mai în putere? 

Fratele - Mai. 

Panurge - Am înţeles. 

Panurge a zimbit şi a spus: 

- Aveţi în faţa dumneavoastră pe fratele cel mai strimtorat 
din lume. L-aţi auzit cît e de scurt, de strîns la vorbă şi de zgiîrcit 
în răspunsuri. Cred că ar fi în stare să împartă în patru un fir de 
muştar! 

- O fi, a spus fratele loan, dar cu fetele lui vorbeşte mai pe 
îndelete. Zici că ar fi în stare să taie un fir de muştar în patru? 


Sfinte Sisoie ! Cred că ar înfulica o pulpă de vițel din două 
înghiţituri şi ar da de duşcă dintr-o dată o vadră de vin ! Uită-te 
la el, cît e de deşelat! 

- Călugării ăştia, a spus Epistemon, sînt soi rău. Se arată 
lacomi la mîncare şi spun că n-au altceva pe lume decit viaţa. 
Ce naiba mai au atunci regii şi împărații? 


CAPITOLUL XXIX 
De ce lui Epistemon nu-i plac posturile 


- L-aţi auzit pe acest mirlan de frate, că luna martie e cea 
mai prielnică destrăbălării? 

- Da, a spus Pantagruel, deşi martie nu lipseşte niciodată din 
post, iar postul a fost rînduit tocmai pentru a potoli poftele 
trupului, a pune stavilă simţurilor şi a înfrîna pornirile cărnii. 

- Aşadar, poţi să-ţi dai seama ce anapoda a judecat papa 
care cel dintii ne-a poruncit să postim, deoarece acest prăpădit 
de călugăr mărturiseşte că în nici un alt timp al anului nu se 
simte mai îmboldit de ispita plăcerilor trupeşti. Şi e firesc să fie 
aşa Întrucît, după cum toţi bunii şi pricepuţii doftori spun, 
bucatele cele mai aţiţătoare la dragoste trupească se mănîncă 
tocmai în timpul săptămiînilor postului, precum mazărea, 
fasolea, ceapa, scoicile, scrumbiile, sălăţile şi toate celelalte 
verdeţuri, prielnice împreunării, ca varza creaţă, lăptuca, 
tarhonul, loboda, macul, untişorul, păpădia; de asemeni, 
hameiul, smochinele, orezul şi strugurii. 

- Te va cuprinde mirarea aflind, a spus Pantagruel, că bunul 
nostru papă a aşezat dinadins postul cel mare în acel timp al 
anului, cînd căldura păstrată în sînul pămîntului de-a lungul 
lunilor îngheţate ale iernii iese la iveală şi se răspîndeşte în 
toate mădularele odată cu sucul care musteşte în carnea 
copacilor; astfel, el a poruncit credincioşilor să mănînce în post 
tocmai acele bucate care, cum spuneai, ajută la înmulţirea 
neamului omenesc. Acum îmi amintesc că în catastiful de 
botezuri din Thouars, după cum am văzut cu ochii, numărul 
celor nou-născuţi e mai mare în octombrie şi în noiembrie decit 
în toate celelalte zece luni ale anului. Socotind vremea înapoi, 
înseamnă că au fost zămisliţi în timpul postului! 

- Am ascultat cu multă plăcere vorbele ce-ai rostit, a spus 
fratele loan, dar popa din Jambert credea altminteri. El zicea că 


femeile sînt mai puioase la vremea aceea, nu din pricina 
mîncărurilor amintite, ci numai şi numai fiindcă toţi duhovnicii 
răpănoşi, predicatorii încălţaţi şi alţi pleşcari mai mărunți 
ameninţă cu blestemul iadului şi cu ghearele lui Scaraoţchi pe 
bărbaţii însuraţi care săvirşesc în post păcatul preacurviei, iar 
aceştia, neîndrăznind să se mai întindă cu slujnicele, sînt nevoiţi 
a rămîne pe lîngă muierile lor. Am zis! 

- Tălmăciţi fiecare aşezarea postului după cum vă trăsneşte 
prin cap, a spus Epistemon, născocind tot felul de pilde în 
sprijinul susţinerilor dumneavoastră. Adevărul e că dacă s-ar 
şterge posturile, ceea ce găsesc că ar fi cu cale, cei dintii care s- 
ar împotrivi ar fi, după cît cunosc, tocmai doftorii. Fiindcă 
oamenii nemaipostind nu s-ar mai îmbolnăvi, iar doftoricescul 
meşteşug nemaifiind la preţ, felcerii ar muri de foame. Toate 
bolile se prăsesc în timpul postului. Postul e răsadniţa şi patul 
prielnic, în care încolţesc toate racilele ! Nu numai atît. Ajunarea 
nu slăbeşte numai sănătatea trupului, dar mai ales tulbură 
liniştea sufletelor. Diavolii îşi găsesc de lucru, habotnicii scot 
capul şi popii îşi fac mendrele cu puzderia lor de sinoade, 
predici, spovediri, iertări, canoane, afurisenii. Nu vreau să spun 
că arismaspieniil ar fi în privinţa aceasta mai buni decit noi. 
Vorbesc numai ce e drept. 

- Ascultă, cocoşel cocoşat, fredonel fredonat, omul acesta nu 
ţi se pare că e un eretic? 

Fratele -E! 

Panurge - Şi pentru a-şi primi pedeapsa ce-ar trebui să fie? 

Fratele - Ars! 

Panurge - Şi cît mai repede? 

Fratele - Cit. 

Panurge - Fără să-l mai fierbem? 

Fratele - Da. 

Panurge - Şi cum să-l punem pe foc? 

Fratele - Viu. 

Panurge - Şi cum să-l scoatem? 

Fratele - Mort. 

Panurge - Te-a supărat rău? 

Fratele - Rău. 

Panurge - Şi ce ţi se pare a fi? 


1 Popor din nord. Probabil aluzie la faptul că, primind 


Reforma, nu mai ţineau postul catolic. 


Fratele - Drac. 

Panurge - Mai rău decit nebun? 

Fratele - Mai. 

Parurgc - Cum trebuie să piară, aşadar? 

Fratele - Fript. 

Panurge - Au mai fost şi alţii ca el? 

Fratele - Mulţi. 

Panurge - Şi au fost arşi? 

Fratele - Toţi. 

- Nu pricep ce plăcere îţi face, a spus Epistemon, să stai la 
sfat cu acest călugăr janghinos, şi te-aş ţine de rău dacă nu te- 
aş cunoaşte. 

- Ba nu „zău, a spus Panurge, flăcăul îmi place şi bucuros l-aş 
duce să i-l arăt lui Gargantua. Cînd mă voi însura îl voi da 
nevestei mele să-l ţină pe lingă ea. 

- Adică să se ţină cu ea, a spus Epistemon. 

- Panurge, iubitule, ce-ai căutat ai găsit, a spus fratele loan. 
De ce ţi-a fost scris n-ai să scapi. Ai să porţi coarne pînă şi-n 
călciie ! 


CAPITOLUL XXX 
Cum am ajuns în ţara Mătăsurilor 


Bucuroşi că am cunoscut credinţa cea nouă a fraţilor fredoni, 
ne-am urmat calea pe apă încă două zile. A treia zi, cîrmaciul 
nostru a desluşit în zare un alt ostrov, mai frumos şi mai plăcut 
decit toate cele întîlnite pînă atunci. Ostrovul se numeşte al 
Postavurilor, fiindcă toate drumurile lui sînt aşternute cu postav. 
Tot acolo se afla şi ţinutul Mătăsurilor, cel mult lăudat de pajii de 
la curte. Copacii şi ierburile mari nu-şi leapădă niciodată 
podoaba florilor, nici frunzele lor, care sînt de catifea şi de 
damasc. Dobitoacele şi păsările sînt ţesute la gherghef. Multe 
din ele, ca şi copacii de altminteri, semănau cu păsările şi 
dobitoacele de la noi. Mai erau şi altele pe care nu le văzusem 
niciodată: elefanţi mişeîndu-se greu - şase de parte 
bărbătească, şase de parte femeiască - dintre cei arătaţi de 
îmblînzitorul lor în circ, la Roma, pe timpul lui Germanicus, 
nepotul împăratului Tiberiu. Am văzut elefanţi ştiutori de carte, 


muzicanți, dănţuitori, filozofi. Stăteau la masă în bună rînduială, 
mîncau şi beau în tăcere, ca nişte călugări cuminţi în prînzitorul 
lor mănăstiresc. Au un nas lung de doi coţi (noi îi zicem trompă) 
cu care beau apă, apucă prune, curmale şi altele de-ale gurii. Se 
apără şi lovesc cu el, cum lovim şi ne apărăm noi cu braţul. Cînd 
pornesc la luptă, azvirlă oamenii în văzduh şi-i lasă să cadă la 
pămînt, făcîndu-i să crape de ris. Au urechi mari şi frumoase, ca 
nişte tărăboanţe. Îndoaie picioarele şi din genunchi şi din 
glezne. Cei care îi înfăţişează altfel nu i-au văzut niciodată, decit 
zugrăviți pe pînză. În gură, printre dinţi, poartă două coarne. Aşa 
le numeşte Juba, iar Pausanias spune de asemeni că sînt coarne, 
nu sînt dinţi; Filostrat, dimpotrivă, că sînt dinţi, nu coarne. Mie 
totuna mi-e, dar trebuie să aflaţi că sînt de fildeş curat, au o 
lungime de trei pînă la patru coţi şi pornesc din falca de sus, iar 
nu din cea de jos. Dacă v-aţi lăsat amăgiţi de cei care spun 
altfel, aţi nimerit-o mai rău decit Elian, şoimanul minciunilor. 
Pliniu a văzut elefanţi cu clopoței jucînd pe frînghie ca 
saltimbancii şi călcînd peste mese, în plin ospăț, fără să facă 
vreun rău băutorilor. 

Am văzut un rinocer aidoma cu cel pe care mi l-a arătat 
oarecînd Henri Clerberg: nu se deosebea mult de un vier bătrîn 
pe care l-am văzut în tîrg la Limoges, atît numai că avea 
deasupra botului un corn ascuţit la vîrf, lung de vreun cot, cu 
care se bizuia să lupte chiar împotriva elefantului, spintecîndu-i 
burta (care-i partea lui cea mai slabă) şi lăsîndu-l mort-înţepenit. 

Am văzut treizeci şi doi de inorogi. Inorogul e o fiară de-o 
cruzime nemaipomenită; seamănă la trup cu un armăsar voinic, 
are capul ca al cerbului, picioare de elefant, coada în sfredel ca 
mistrețul, iar în frunte poartă un corn negru şi ascuţit, lung de 
vreo şase sau şapte picioare, atîrnîndu-i ca creasta unui cocoș 
de India. Cînd porneşte la luptă sau vrea să se slujească de el în 
alt chip, îl ridică în sus, iar cornul se întăreşte ca un os. Am 
văzut pe unul într-o haită de alte fiare sălbatice, dărîmînd cu 
cornul o fîntînă. 

Panurge îmi spunea că unul din mădularele lui ar semăna cu 
acel corn, dar nu în lungime, ci în cealaltă însuşire a lui. 

Am văzut lîna de aur pe care a răpit-o lason. Cei care spun 
că nu era lînă, ci un măr de aur, n-au fost niciodată pe ostrovul 
Postavurilor. 

Am văzut un cameleon, aşa cum îl zugrăveşte Aristotel şi 


cum mi l-a arătat şi mie o dată Charles Marais (un felcer de 
mare renume de pe Ron). Cameleonul se hrănea cu aer ca şi 
alţii de soiul lui. 

Am văzut trei hidre, aidoma cu cele pe care le ştiam din alte 
părţi; sînt nişte şerpi avînd fiecare cîte şapte capete. 

Am văzut paisprezece fenicşi. In cărţi scrie că nu-i pe lume 
decit unul singur; dar după slaba mea judecată, cei care spun 
astfel, numească-se ei chiar Firmien Lactance, n-au văzut fenicşi 
decit în ţara basmelor. 

Am văzut pielea măgarului lui Apuleius. Am văzut trei sute 
nouă pelicani şi şase mii şaisprezece păsări ale paradisului, 
mergînd în şir şi ciugulind lăcustele din grîu; am văzut pasărea 
cu cap de cîine, piţigoi, mulgătoarea-caprelor, ulii, crotonotari 
(vreau să spun: onocrotali) cu gitul lung, stimfalide, scorpii, 
pantere, dorcade, cerbi, cinocefali, satiri, cartozoni, tauri negri, 
monopede, pefagi, cefagi, neari, steri, cercopiteci, bizoni, 
musimoni, bituri, ofiri, păsări de noapte şi grifoni. 

Am văzut Jumătatea-Postului călare; Mărţişor şi Cireşar îi 
ţineau scara. Am văzut oameni-lupi, centauri, tigri, leoparzi, 
hiene, camelo-pardali, licorni. 

Am văzut un peşte mic, numit opritor (grecii îi spun 
echeneis). Se proptise înaintea unei corăbii mari şi o ţinea pe 
loc, deşi corabia plutea în larg cu toate pinzele sus, desfăşurate 
în bătaia vîntului. Cred că era corabia lui Periandru, tiranul pe 
care un peştişor l-a împiedicat să-şi urmeze calea. Mutianus l-a 
văzut tot în ţara Mătăsurilor, nu în altă parte. Fratele loan 
spunea că în grădinile Parlamentului, unde se ţin judecăţile, 
trăiesc două soiuri de peşti. Unii care rod carnea şi otrăvesc 
inimile împricinaţilor, seniori şi ţărani, bogaţi şi săraci, mari şi 
mici; aceştia sînt rechinii. Ceilalţi sînt peşti-opritori, care se pun 
de-a curmezişul judecăților şi le ţin în loc la nesfirşit. 

Am mai văzut maimuțe, pantere, rîşi şi cefalopozi (care au 
picioarele dinainte ca nişte miini şi labele dinapoi ca nişte 
picioare de om); apoi cucorute şi eali, mari ca nişte hipopotami, 
cu coada ca a elefantului, cu fălci ca ale mistreţului şi coarne 
mişcătoare ca urechile de măgar. Cucorutele sînt nişte 
dobitoace foarte sprintene, de mărimea catirilor din Mirebalais, 
au gitul, coada şi pieptul de leu, picioare de cerb, botul despicat 
pînă la urechi, iar în gură numai doi dinţi, unul sus şi altul jos. Se 
zice că au glas de om, dar eu nu le-am auzit vorbind. (Unii spun 


că nimeni n-a văzut vreodată un cuib de vultur; eu am văzut 
unsprezece, să ţineţi minte.) 

Am văzut halebarde potrivite dinadins pentru mîna stingă, 
ceea ce nu ştiam să fie. 

Am văzut manticori, nişte animale foarte ciudate: au trup de 
leu, părul roşu, faţa şi urechi de om, trei şiruri de dinţi 
petrecîndu-se unii într-alţii, cum vîri degetele de la o mînă 
printre degetele celeilalte. Poartă un ac în coadă, împungiînd cu 
el, ca scorpia, şi au glasul frumos. 

Am văzut catoblepi, alte fiare sălbatice, cu trupul mic şi 
capul peste măsură de mare, abia se pot ridica de la pămînt. 
Ochii le sînt atît de veninoşi, încît oricine îi priveşte moare pe 
loc, ca cei trăsniţi de căutătura şarpelui-bazilic. 

Am văzut dobitoace cu două spinări, care mi s-au părut 
nespus de vesele şi de jucăuşe; îşi săltau tirtiţele în vînt ca nişte 
cozi de codobatură. 

Am văzut - ce nu mai pomenisem pînă atunci - raci de apă 
dulce mergind ca soldaţii în rînd, unul lîngă altul. Nu mă mai 
săturam privindu-i ! 


CAPITOLUL XXXI 
Cum am văzut în ţara Mătăsurilor pe Se-Zice şi despre şcoala 
martorilor 


Trecînd mai departe prin ţara Mătăsurilor, am văzut înaintea 
noastră, despicîndu-se pînă în adînc valurile Mării-de-Mijloc, aşa 
cum, în largul noianului de ape al Arabiei s-a despărţit în două 
Marea Roşie, ca să lase calea deschisă evreilor la ieşirea lor din 
Egipt. Am zărit pe Triton cîntînd din scoica lui uriaşă, pe Glauco, 
pe Proteu, pe Nereu şi pe ceilalţi zei şi balauri ai mărilor. O 
puzderie fără număr de peşti de tot soiul jucau, zburdau, săltau, 
se războiau, răsuflau, se împreunau, vinau, se hărţuiau, se 
pîndeau, se sfătuiau, se sfădeau, se împăcau, se hîrjoneau şi 
petreceau. 

În alt loc, nu prea departe, am zărit pe Aristotel cu un felinar 
în mînă, aidoma pustnicului zugrăvit de Saint-Cristophe: privea 
în jurul lui cu luare-aminte şi însemna tot ce vedea. In spatele lui 
stăteau ca nişte ciraci ai lui alţi filozofi: Apian, Eliodon, Atheneu, 
Porfir, Pancraţiu, Arhadian, Numenius, Poseidonius, Ovidius, 
Opian, Olympius, Seleucus, Leonida, Agatocle, Teofrast, 


Demostrat, Mutianus, Nimfodor, Elian şi alţi cinci sute de oameni 
fără treabă, ca Chrysip şi Aristarc din Sola, care vreme de 
cincizeci şi opt de ani a privit zborul albinelor, fără ca altceva să 
mai facă. Am zărit printre ei pe Pierre Gilles, care ţinea în mînă o 
oală şi cerceta cu multă luare-aminte udul peştilor. 

Privind încă o dată minunata ţară a Mătăsurilor, Pantagruel a 
spus: 

- Privirile mele s-au îmbătat de atitea frumuseți, dar de 
săturat, nu m-am săturat. Îmi chiorăie maţele de foame! 

- Să încercăm, am spus eu, să gustăm din aceste frunze de 
anacam-serote*, care ne sînt la îndemînă. Ptiu! nu-s bune de 
nimic! 

Am cules cîteva corcoduşe care atîrnau pe un colţ de covor, 
dar n-am izbutit nici să le mestec, nici să le înghit. Aş fi jurat că- 
s jurubiţe de mătase! N-aveau nici un fel de gust. Imi vine să 
cred că în acest loc învățase Heliogabal să ospăteze pe flămînzi. 
După ce-i ţinea neînfricaţi făgăduindu-le feluri alese, 
îmbelşugate, împărăteşti, le punea dinainte bucate plăsmuite 
din ceară, din marmură şi din lut sau zugrăvite pe faţa de masă. 

Cutreierînd, aşadar întreg ţinutul pentru a găsi ceva de 
mîncare, am auzit deodată un zgomot răsunător şi împrăştiat, 
ca şi cum ne-am fi aflat la Bazacle, lîngă Toulouse, unde spală 
femeile rufe cu lopăţica. 


*Plantă închipuită, reaprinzînd o dragoste stinsă. 


Fără să mai stăm pe gînduri, ne-am îndreptat spre partea de 
unde pornea larma aceea. Am dat peste o babă cocoşată, 
strimbă şi pocită. Numele ei era Se-Zice. Avea gura lăbărţată 
pînă la urechi, în gură îi jucau şapte limbi şi fiecare limbă era 
despicată în alte şapte. Vorbea necontenit despre orice, cu toate 
limbile şi în toate graiurile lumii. Întreg trupul ei, din cap pînă-n 
picioare, era numai urechi; avea atitea urechi, cîţi ochi avea pe 
vremuri Argus. Baba era oarbă şi oloagă de picioare. 

Am văzut în jurul ei o mulţime nemăsurată de bărbaţi şi de 
femei, ascultiînd-o cu luare-aminte. Am deosebit printre ei cîţiva 
care păreau a fi oameni în toată firea; unul ţinea în mînă un glob 
al pămîntului şi, arătîndu-l celorlalţi, le împărțea lămuriri despre 
tot ce vedea pe el. În cîteva ceasuri, ascultătorii ajungeau 
învăţaţi. Omul acela avea o ţinere de minte nemaipomenită şi 


vorbea frumos despre o seamă de lucruri minunate, pe care, 
dacă ai vrea să le cunoşti tu însuţi, nici o viaţă de om nu ti-ar 
ajunge şi nici a o suta parte din ele nu le-ai şti: despre 
piramidele Nilului şi ale Babilonului, despre troglodiţi, 
himantopozi, blemiţi, pigmei, canibali, despre munţi 
hiporboreeni; despre oegipanzi şi alte drăcii pe care le aflase de 
la doamna Se-Zice. 

Am văzut, tot acolo, pe Herodot, pe Pliniu, pe Solon, pe 
Filostrat, pe Mela, pe Strabon şi pe alţii din cei vechi; apoi pe 
marele iacobin Albert, pe Pierre Temoin, papa Pius II, Volateran, 
pe bărbatul viteaz Polo lovio, Jacques Cartier, Şafton Armeanul, 
Marco-Polo Veneţianul, Ludovic Romanul, Pietro Alvarez şi nu 
mai ştiu pe cîți alţii dintre cronicarii de astăzi, ascunşi după un 
covor şi scriind pe furiş fel de fel de isprăvi mari, toate auzite de 
la Se-Zice. 

In dosul unei perdele de catifea, pe care erau zugrăvie 
frunze de izmă-creaţă, se strinseseră în jurul lui Se-Zice o 
mulţime de şcolari silitori şi destul de tineri, din Perche şi din 
Manceau. Intrebîndu-i ce învaţă, am aflat că din frageda lor 
pruncie se pregătesc şi se deprind să fie martori. Ei ajung să 
stăpiînească atit de bine acest meşteşug, încît, întorcîndu-se 
acasă, reuşesc să trăiască în chip cinstit din meseria de martor, 
vînzînd mărturii învăţate de la Se-Zice, celor care le plătesc mai 
mult ziua de lucru. 

Puteţi să-mi spuneţi despre ei orice veţi vrea, dar nouă ne-au 
dat să ne înfruptăm din piinea lor şi ne-au îmbiat să bem din 
ulciorul lor, pe săturate. Ne-au sfătuit apoi prieteneşte să mai 
ocolim adevărul, pe cît ne va fi cu putinţă, dacă dorim să 
ajungem binevăzuţi la curtea marilor seniori. 


CAPITOLUL XXXII 
Cum am nimerit în ţara Luminilor 


Răuprimiţi şi prosthrăniţi în ţara Mătăsurilor, am pornit mai 
departe pe mare şi am mers astfel vreme de trei zile. A patra zi, 
dis-de-dimineaţă, ajungind în apropiere de ostrovul Luminilor, 
am zărit pe deasupra valurilor un joc uşor de focuri zburătoare. 
în ceea ce mă priveşte, mi-am închipuit că sînt nu felinare, ci 
peşti, ale căror cozi înflăcărate se zbăteau peste ape; sau poate 
licurici care scînteiau de departe, cum lucesc către asfinţit, la 


noi în ţară, boabele de orz cînd dau în pîrg. Cîrmaciul ne-a spus 
însă că erau felinare de strajă. Întreg ţinutul era luminat de jur 
împrejur de aceste felinare din partea locului, care călăuzeau 
alte felinare străine, de cordelieri şi iacobini, venite să ia parte 
la conciliul ce se ţinea acolo. 

Ne-am temut să nu fie vreun semn de furtună; dar cîrmaciul 
ne-a liniştit, spunîndu-ne să n-avem nici o grijă. 


CAPITOLUL XXXIII 
Cum am coborit pe ţărmul Lihnobienilor şi am intrat în ţara 
Luminilor 


Ajungînd la ostrovul Luminilor, Pantagruel a zărit în vîrful 
unui foişor înalt fanarul de la Rochelle, care ne-a luminat calea. 
Am mai văzut fanarul de la Păros din Nauplia, şi pe cel din 
Atena, aprins pe Acropole în cinstea Minervei. Aproape de țărm 
se află un mic sat unde locuiesc lihnobienii, un neam de oameni 
care trăiesc din lumină, ca în ţara noastră călugării-cerşetori din 
pantahuza maicilor. Sînt oameni cumsecade şi harnici. 
(Demostene tot aici s-a luminat.) Din satul acela şi pînă la palat 
am fost însoţiţi de trei obeliscolihniţi care sînt străjile înarmate 
ale țărmului, purtînd fesuri înalte ca albanezii. Le-am arătat 
pricina călătoriei noastre şi dorinţa ce-aveam de a primi din 
partea reginei Luminilor un felinar, care să ne lumineze calea şi 
să ne călăuzească pînă la oracolul Butelcii. Ne-au făgăduit că ne 
vor sta în ajutor, adăugind că am sosit într-un ceas priincios, 
cînd vom putea să alegem un felinar de mîna întîi, întrucît 
tocmai atunci se ţinea un sinod al lor. 

Ajungînd la palatul domnesc, ne-am înfăţişat reginei, însoţiţi 
de două felinare de onoare: unul era felinarul lui Aristofan, 
celălalt, felhuarul lui Cleante. Panurge, care cunoştea graiul lor, 
le-a arătat, în puţine cuvinte, ţinta călătoriei noastre. Regina ne- 
a făcut parte de-o primire prietenoasă şi ne-a poftit în seara 
aceea la masă, avînd a ne alege totodată felinarul dorit. Ne-am 
bucurat şi am primit poftirea, fără să uităm însă a cerceta şi a 
însemna cu grijă îmbrăcămintea, purtarea, mişcările ei, precum 
şi întreaga rînduială a ospăţului. 

Regina era înveşmiîntată într-un strai de cleştar limpede, 
frumos şlefuit şi încrustat cu diamanturi mari. Felinarele de 
sînge regesc erau îmbrăcate, unele în sticlă limpede şi 


sclipitoare, altele în marmoră străvezie de Capadochia. 
Celelalte, în aşchii subţiri de unghie, în foi de hirtie şi în pînză 
ceruită. Lămpile erau înşiruite după tagma şi vechimea 
neamului lor. Am văzut una plămădită din lut, ca o oală, stînd 
printre cele mai de frunte; mult m-am mirat cînd am aflat că era 
lampa lui Epictet, pe care odinioară nimeni nu voia să dea trei 
mii de drahme. 

Am privit cu luare-aminte întocmirea şi înfăţişarea lămpii cu 
mai multe fitiluri a lui Marţial, ca şi lampa cu douăzeci de flăcări, 
pe care a închinat-o zeilor fiica lui Tisias, Canope. N-am trecut 
fără să privim lampa care atîrna altădată la Teba în altarul lui 
Apolo Palatinul, şi strămutată mai tîrziu de Alexandru 
Cuceritorul la Cumes în Eolida. Am mai zărit o alta, vrednică de 
luare-aminte din pricina ciucurelui frumos de mătase roşie pe 
care îl purta: am aflat că e lampa lui Bertol, lumina legilor. Am 
mai însemnat pe răbojul minţii alte două, diferite de celelalte, 
fiindcă aveau la brîu două clistire. Mi s-a spus că una era 
lumînarea-mare, cealaltă lumînarea-micăl, a spiţerilor. 

Venind ceasul de cină o dată cu asfinţitul, regina s-a aşezat 
în fruntea mesei, iar celelalte lămpi şi felinare, după treapta 
slujbelor lor. Fiecăruia i s-a pus dinainte, drept gustare, o 
lumînare groasă, afară de regină, pentru care s-a adus o făclie 
aprinsă, de ceară albă, mare şi vînjoasă, puţin înroşită la capăt. 
Felinarele de sînge regesc şi-au primit şi dumnealor partea ce li 
se cuvenea; felinarului episcopesc din Mirebalais i s-a dat o 
lumînare -din unt de nucă, iar celui din Poitou o lumînare 
ferecată. Dumnezeu mi-e martor cîtă lumină puteau să 
răspîndească feştilele lor! Nu mai vorbesc -despre alte felinare 
mai tinerele, care păreau să stea sub ascultarea unei lămpi 
bătrîne, şi luminau într-un fel deosebit de celelalte, în nişte 
culori care mie mi s-au părut cam deşucheate. 

După cină ne-am dus să ne odihnim. A doua zi dimineaţa, cu 
învoirea reginei, ne-am ales drept călăuză unul din felinarele 
cele mai de seamă. Apoi ne-am luat rămas bun şi am pornit mai 
departe. 


1 Luminare majus şi Luminare apothecarium (lat.) - 
celebre farmacopei, apărute la sfîrşitul sec. a1 XVI lea. 


Mi s-a dus vestea de prost. 


Unde eşti, iubita mea? 

Fie-ţi milă! 

Nu mai cred în iubire. 

M-am despărţit de ea plîngînd în dragoste am suferit. 
Cînt şi oftez. 

Nu ştiu de ce? 

Hai, iubito, hai! 

Rumenă şi argăsită Frumoasa Francoise. 
Aşa gîndesc. 

Nădejdea mea. 

Aşa-mi place! 

Mielul pocăit. 

Daruri din Spania. 

Rămas bun. 

să nu-ţi fie frică . 

Cu ce-a greşit iubirea mea? 

A sosit vremea să pling 

M-a făcut mama să-ţi seamăn 
Mărturisesc 

Mă voi întoarce Dulcis amica 
Pampeluna 

Ai minţit! 

Bucuria mea 

Pe jumătate 

Verişoara Revino ! 

Cîntecele mele dragi 

Viră-te-n mine 

Castelul De-a-ndoaselea! 
Norocul chior Nemţoaica 
Gîndul dragii mele Frumoasa mea, n-ai făcut bine ! 
Doamne, rea-i muierea mea 
Cînd inima va vorbi 

Măntăluţa verde 

Tulburelul 

Triste plăceri 

Durerea mea 

Ţesătoarea 

Păstoriţo, 

draga mea Pavana 

La anii ce-au trecut 


Freamăt de pădure 

Va veni ziua aceea 

Mixandra 

La căldurică 

Ce bine-i să iubeşti 

Pe toate părţile 

l-am mai văzut jucînd după un cîntec din Poitou, pe care-l 
cînta un felinar din Saint-Maxent şi o gură-cască din Parthenay- 
le-Vieux. Trebuie să mai aflaţi, beţivilor, că felinarele ţineau 
foarte bine pasul danţului şi ţopăiau cum nu se poate mai 
frumos pe piciorul lor de lemn. 

La sfîrşit, am mai închinat un pahar la botul-calului, iar 
regina ne-a dat să ne călăuzească pe unul din felinarele ei, care 
ne-o plăcea. Am ales unul, pe care-l ştiam prieten de-al 
cuviosului părinte Lamy şi pe care îl cunoşteam ca pe un om de 
ispravă. El m-a recunoscut de asemeni, şi mi s-a părut a fi cel 
mai luminat, cel mai săritor, cel mai învăţat, cel mai chibzuit, cel 
mai bun vorbitor, sufletul cel mai ales şi felinarul cel mai potrivit 
dintre care se aflau acolo. 

La ieşirea din palat am auzit glasul unui felinar cu picior 
răsucit, care spunea că nu s-ar lipsi de o noapte bună, să-i dea 
cineva atitea bună-dimineaţa, cîte castane au intrat în tocătura 
de ficat de giscă, de la potop încoace. Voia să ne lase a înţelege 
că nu poate să mănince şi să bea cu poftă decit noaptea, cînd 
felinarele sînt la locul lor, în tovărăşia lămpilor drăgălaşe. 
Soarele nu vede cu ochi buni asemenea ospeţe, dovadă că 
Jupiter, cînd a fost să se culce cu Acmena, mama lui Hercule, l-a 
ţinut ascuns vreme de două zile, după ce, nu demult, aflase că 
Venus s-a dat în dragoste cu Marte. 


CAPITOLUL XXXIV 
Cum am ajuns la oracolul Butelcii 


Luminaţi şi călăuziţi cu multă voioşie de acel vrednic felinar, 
am sosit la ostrovul căutat, unde sălăşluia oracolul Butelcii. 
Punînd piciorul pe uscat, Panurge s-a învirtit o dată ca o 
sfirlează şi i-a spus lui Pantagruel: 

- După atitea osteneli şi atita trudă, iată-ne ajunşi la locul ce- 
am dorit! 

A mulţumit cu multă cuviinţă felinarului, iar acesta ne-a 


îndemnat să avem încredere şi să nu ne înspăimîntăm de cele 
ce vom vedea. 

Pentru a pătrunde pînă la templul sfintei Butelci, a trebuit să 
trecem printr-o întinsă podgorie, în care se aflau cele mai 
felurite soiuri de viţă, Falern, Malvoise, Muscadet, Tago, Beaune 
Mireveaux, Orleans, Picardent, Arbois, Coussi, Anjou, Graves, 
Vierron, Nerac şi altele. Via fusese sădită odinioară de însuşi 
Bachus, care a hărăzit-o să poarte frunze, flori şi ciorchini în 
toate timpurile anului, ca portocalii din San Remo. Bunul nostru 
felinar ne-a îndemnat să gustăm fiecare cite trei struguri, să ne 
învelim încălţările în foi de viţă şi să prindem în mîna stîngă cîte 
o coardă verde. La capătul podgoriei am trecut pe sub o poartă 
bătrînă, pe care era cioplit cu multă gingăşie chipul unui băutor. 
De o parte stăteau rînduite tot felul de şipuri, butelci, clondire, 
butoaie, poloboace, oale, vedre şi amfore; apoi, atîrnînd la 
umbra unei bolți de viţă, de partea cealaltă grămezi de usturoi, 
de arpagic, de ceapă, de şunci, de caltaboşi, de brînzeturi, de 
limbi afumate şi un fel de magiun amestecat cu foi de viţă. 
Chipul era înrămat cu multă migală într-un chenar împletit din 
coarde de viţă. Alături erau înşirate vreo sută de feluri de 
pahare: pahare cu picior, pahare cu talpă, ulcioare, pocale, 
potire, găvane, căuşuri, ploşti, ulcele şi alte arme de-ale lui 
Bachus. Pe pragul de sus al porţii, sub zoofor1, erau scrise 
aceste două stihuri: 

De vrei să treci această poartă, 

să ţii un felinar de toartă! 

- Am avut grijă, a spus Pantagruel; în toată ţara Luminilor nu- 
i un felinar mai bun şi mai sfînt ca al nostru. 

Poarta dădea spre o boltă largă şi frumoasă de viţă, 
încărcată cu struguri în cinci sute de culori şi de cinci sute de 
soiuri, potrivite şi alese de meşteşugul podgoreanului: galbeni, 
albaştri, ruginii, portocalii, liliachii, negri, albi, verzi, viorii, 
bulbucaţi, pistruiaţi, lungi ca ţiţa-vacii, băşicaţi, înspicaţi, 
despicaţi, ţuguiaţi, brumaţi, înfloraţi. La capătul ei, bolta era 
perdeluită cu trei tulpini de iederă bătrină, iar printre frunze se 
deschideau o puzderie de luminişuri. Ajunşi aici, strălucitul 
nostru fanar ne-a poftit să ne întocmim cite un fes albanez din 
frunze de iederă şi să ni-l punem pe cap. Ceea ce, fără zăbavă, 
am făcut. 

- Niciodată, în cele trecute vremuri, preotesele lui Jupiter nu 


s-ar fi încumetat să treacă pe sub această boltă de viţă ! a spus 
Pantagruel. 

- Credinţa lor însăşi le-ar fi oprit, a răspuns luminatul nostru 
felinar. Trecînd pe sub bolta cu struguri, le-ar fi stat vinul 
deasupra capului, şi ar fi însemnat să se lase stăpiînite de 
puterea lui; preoţii, ca şi toţi cei ce-şi închină viaţa lor adîncind 
tainele dumnezeirii, trebuie să-şi păstreze sufletul liniştit, 
departe de tot ce-ar putea să le răscolească simţurile; iar dintre 
toate patimile trupeşti, cea mai tulburătoare de minte e beţia. 
Nici voi, trecînd pe sub această boltă, nu veţi fi vrednici a 
pătrunde în altarul sfintei Butelci dacă marea preoteasă Bacbuc 
nu va vedea frunze de viţă pe talpa picioarelor voastre, ca semn 
că nu vă e teamă de puterea vinului, ci, tocmai dimpotrivă, 
călcînd peste ea, o stăpiniţi. 

- Nu sînt un mare învăţat, a spus fratele loan, şi îmi pare rău; 
dar în cartea rugăciunilor mele, în Apocalips, scrie, ca despre un 
lucru minunat, cum o femeie mergea avînd luna sub picioarele 
ei: aceasta vrea să însemne, după cum Bigot ne-a lămurit, că nu 
era din soiul celor cu capul în lună, adică lunatice cum s-ar zice. 
lată de ce mă simt îndemnat să cred cele ce-ai spus, domnule 
felinar şi iubite prietene. 


1 Friză împodobită cu reprezentări de animale. 


CAPITOLUL XXXV 
Cum am coborit sub pămînt pentru a pătrunde în altarul 
Butelcii şi pentru ce Chi-non e cel dintii oraş din lume 


Am coborit apoi sub pămînt, pe un drum sfredeluit în stînci 
de var. Pe peretele alb era zugrăvit, fără prea multe podoabe, 
un alai de femei şi de satiri, însoţind pe bătrînul Silene, care 
trecea rîzînd, călare pe măgar. l-am spus lui Pantagruel: 

- Tinda aceasta îmi aminteşte o hrubă care se află în cel mai 
vechi oraş din lume, şi unde se găsesc chipuri tot atît de frumos 
zugrăvite ca şi cele de-aici. 

- Unde? a întrebat Pantagruel. Care e cel mai vechi oraş din 
lume despre care vorbeşti? 

- Chinon! am răspuns eu. Sau cum i se mai spune: Cainon, în 
Tourraine. 

- Ştiu unde e Chinon-ul, a spus Pantagruel. Cunosc şi acel 


beci cu chipuri zugrăvite. Am deşertat acolo multe cupe de vin 
bun şi rece. Nu mă îndoiesc că e un oraş foarte vechi, după cum 
arată stema lui, pe care scrie: 

Chinon, Cainon, străveche aşezare, 

E mic oraşul, faima lui e mare. 

Sus, străjuiesc pădurile-nverzite 

Jos, curge Viena-n unde liniştite. 

Dar de unde ai scos-o, că e cel mai vechi oraş din lume? 
Scrie undeva? Ce dovadă ai? 

- Am citit în Sfînta Scriptură, că cel mai vechi ziditor de oraşe 
a fost Cain ;şi nu e greu de înţeles că a dat numele lui cetăţii pe 
care a întemeiat-o mai întîi: Cainon. După cum, mai tîrziu, 
urmîndu-i pilda, toţi ceilalţi ctitori de oraşe şi cetăţi au făcut la 
fel. Astfel, Atena şi-a primit numele ei de la Minerva, căreia 
grecii îi spun Atena, Alexandria de la Alexandru; Constantinopol 
de la Constantin; Pompeiopolis din Cilicia, de la Pompei; tot 
astfel s-au numit Canaaenii de la Cana; Sabeianii de la Saba; 
Asirienii de la Asur; apoi Ptolemais, Cezareea, Tiberium şi 
Herodium din ludeea. 

În timp ce schimbam între noi aceste cuvinte, am văzut 
ieşind un clondir mare -(felinarul nostru spunea că e filozof, 
sfetnicul sfintei Butelci), însoţit de străjile altarului, nişte 
butelcuţe franţuzeşti. Văziîndu-ne înarmaţi cu coarde de viţă şi 
încununaţi cu frunze de iederă (aşa cum am arătat), cunoscînd 
de-asemeni pe renumitul nostru felinar, ne-a poftit să intrăm 
fără sfială, dînd poruncă să fim duşi de-a dreptul la prinţesa 
Bacbuc, însoţitoarea sfintei Butelci şi marea preoteasă a tuturor 
tainelor lumii. Ceea ce s-a îndeplinit. 


CAPITOLUL XXXVI 
Cum am coborit treptele numerelor şi despre spaima care l-a 
cuprins pe Panurge 


Am coborit o scară de marmură, care ducea sub pămînt: aici 
am ajuns la un loc neted şi ne-am oprit puţin. După aceea au 
urmat alte patru scări la fel. Panurge a întrebat: 

- Am ajuns? 

- Cite scări aţi numărat? 

- Una, două, trei, patru, a răspuns Pantagruel. 

- Adună aceste numere, a spus felinarul. Cît fac? 


- Zece, a răspuns Pantagruel. 

- Urmează socoteala căreia Pitagora i-a spus tetradă, şi în- 
mulţeşte aceleaşi numere cu zece. 

- Zece, douăzeci, treizeci, patruzeci. 

- Adună-le şi pe acestea. 

- O sută. 

- Înmulţeşte cu opt, şi cînd vei ajunge la acest număr 
predestinat, vom fi la poarta templului. Aceasta e adevărata 
psihogonie a lui Platon, atît de lăudată de învățații academici, şi 
totuşi atit de puţin înţeleasă: fiecare jumătate a ei e alcătuită 
din unitatea a două numere prime, din două ridicate la pătrat şi 
două la cub. 

De mare folos la coborîrea acestor trepte ne-au fost mai întîi 
picioarele, căci altminteri ne-am fi dus la vale de-a rostogolul, ca 
nişte butoaie, iar în al doilea rînd, felinarul nostru nepreţuit, căci 
nici o altă lumină n-am zărit. Parcă ne-am fi aflat în hruba 
sfintului Patriciu în Hibemia sau în groapa lui Trofoniu din Beoţia. 

Coborisem cam şaptezeci şi opt de trepte, cînd Panurge a 
început să strige deodată către luminatul nostru felinar: 

- Minunate domn, te rog din adîncul inimii mele îngrijorate să 
ne întoarcem! Maică, măiculiţa mea, mor de frică ! Jur că nu mă 
mai însor! Ţi-ai dat destulă osteneală pentru mine, Dumnezeu te 
va răsplăti pe lumea cealaltă şi nici eu nu te voi uita dacă voi 
scăpa cu viaţă din această vizuină de troglodiţi; dar să ne 
întoarcem ! Fie-ţi milă! Mi-e teamă să nu fi ajuns pe ţărmul 
Tanarei, unde coboară drumul în iad. Mi se pare că aud pe 
Cerber cum latră. El e ! Au început să-mi vijiie urechile ! N-am 
pentru javra asta nici o evlavie. De cîte ori văd un cîine 
repezindu-se la picioarele mele să mă înhaţe, mă apucă o 
durere cumplită de măsele. Am nimerit în groapa lui Trofoniu, o 
să ne măniînce de vii strigoii şi vircolacii, cum l-au înghiţit 
odinioară pe unul din arcaşii lui Demetrius, fiindcă nu luase cu el 
nimic de mîncare... Unde eşti, frate loane? Borţosule, stai aici 
lîngă mine, că mor de frică. Unde ţi-e sabia? Eu n-am nici o 
armă: nici ca să dau, nici ca să mă apăr. Să ne întoarcem ! 

- Aici sînt, a răspuns fratele loan, nu-ți fie teamă. Te ţin bine 
de chică şi nici optsprezece draci nu vor fi în stare să te smulgă 
din mîinile mele, măcar că n-am sabia la mine. De sabie n-ai 
nevoie niciodată, cînd ţi-e braţul voinic şi inima tare. Primi-vom 
întru ajutor armele cerului! Aşa a plouat cu pietre (care se mai 


văd şi astăzi în Provența, pe cîmpul de la Crau, lîngă gropile 
Mariane) - cînd Hercule n-a mai avut la îndemiînă alte arme să 
lupte împotriva celor doi fii ai lui Neptun. Cum, adică? Am ajuns 
în stihiile unde se duc sufletele nou-născuţilor care mor 
nebotezaţi? (Păzeşte-ne, Doamne, or să ne spirciie pe toţi!) 
Sîntem la talpa iadului, în biîrlogul diavolilor? Las' pe mine, am 
să le frîng oasele la toţi, că am foi de viţă pe tălpi! Nu mă dau! 
Unde sînt? Să-i văd ! Nu mi-e teamă decit de coarnele lor. Dar 
cînd mă gîndesc la coarnele pe care le va purta Panurge cînd s-o 
însura, mă simt la adăpost. Cu duhul meu cel prevestitor, îl şi 
văd ca pe Acteon, încornorat, cornificat. 

- la seama, frater, a spus Panurge, pînă li s-o îngădui 
călugărilor să se însoare, nu cumva să te cununi cu frigurile. Eu 
am să-ţi fiu naşul, dacă voi scăpa cu viaţă din gaura asta! Mă 
tem că frigurile nu sînt neveste tocmai vesele. După cum mi- 
aduc aminte, şi Pisihoţul voia să te însoare cu ele, cînd l-ai făcut 
eretic. 

Strălucitul nostru felinar ne-a curmat cearta, spunindu-ne că 
în acel loc trebuia să păstrăm tăcerea, punînd strajă gurii şi 
înghiţindu-ne vorbele. Totodată ne-a liniştit, încredinţindu-ne că 
n-avem a ne teme şi vom auzi oracolul Butelcii, de vreme ce 
sîntem încălţaţi cu foi de viţă. 

- Să mergem, a spus Panurge. Să înfruntăm miînia diavolilor ! 
O singură dată moare omul. Eu, unul, spun drept, aş fi dorit să 
cad în luptă. Înainte ! Înainte ! Am curaj cît îmi trebuie şi chiar 
mai mult. Adevărat că-mi cam tremură inima, dar de răceala şi 
umezeala beciului. Nu de frică, ci de frig. Inainte şi fără teamă 
să bă... Eu sînt Panurge-lnimă-de-Leu! 


CAPITOLUL XXXVII 
Cum s-au deschis singure porţile templului 


La capătul scărilor am dat peste o poartă tăiată în piatră de 
matostat, sprijinită pe columne dorice. Pe pragul de sus scria cu 
litere de aur această cugetare: in vino veritas (în vin e 
adevărul). Cele două aripi ale porţii erau făurite din aramă de 
Corint şi împodobite cu chipuri frumos turnate şi şlefuite după 
legile minunatului meşteşug al sculpturii. Uşile, prinse în ţiţinile 
lor, se îmbinau fără lacăt, zăvor sau altă legătură. Deasupra lor 
atirna un diamant indian de mărimea unui bob de fasole 


egipteană, încrustat în aur curat; iar de fiecare parte, către 
pereţi, atîrna cite o funie de usturoi. 

Felinarul nostru şi-a cerut iertare că nu ne poate însoţi mai 
departe, dar de-acum încolo nu vom mai avea altceva de făcut 
decit să ne supunem îndrumărilor marii preotese Bacbuc. După 
cum am înţeles, acelui felinar nu-i era îngăduit să pătrundă în 
templu, dintr-o pricină pe care nu găsea cu cale s-o 
împărtăşească muritorilor de rînd. Pentru orice întîmplare, ne-a 
sfătuit să nu ne pierdem cu firea şi să n-avem nici o teamă; ne-a 
mai spus că putem să ne bizuim din nou pe ajutorul lui, cînd 
vom dori să ne înapoiem. Apoi a luat diamantul care atîrna la 
împreunarea celor două uşi şi l-a aruncat într-o cutie de argint, 
dinadins pregătită pentru a-l primi. Pe pragul fiecărei uşi a tras 
de un şnur de mătase roşie, lung de vreun stînjen şi jumătate, la 
capătul căruia spînzura o căpăţină de usturoi. A legat şnurul de 
două inele de aur (care se aflau acolo), apoi s-a depărtat. 

Ca prin farmec, poarta s-a deschis singură, fără a scoate acel 
sunet ascuţit, pe care îl fac, scrişnind, porţile grele de aramă, ci 
numai un murmur uşor şi dulce, care a tremurat prelung sub 
bolta templului. Pantagruel a înţeles fără greutate de unde 
venea murmurul acela, văzind pe muchea dinspre perete a 
fiecărei uşi, de-a lungul pervazului, un mic cilindru, care se 
învîrtea cu uşa deodată, pe o lespede de marmură, tare şi 
netedă, lustruită de-atita frecare. 

Mult m-am mirat privind cum se deschid porţile, fără ca 
cineva să le fi împins; şi pentru a dezlega taina, m-am apropiat 
să văd cu ce putere sau prin ce maşinărie se închiseseră din 
nou, bănuind că îndatoritorul nostru felinar, deschizîndu-le, 
folosise iarba-fiarelor, numită ethiopis, care deschide orice 
încuietoare. Dar, în partea unde cele două aripi ale porţii se 
prindeau în canatul lor, n-am deosebit decit o lamă de oţel 
subţire, îmbucată în ţiţina de bronz. 

Am mai zărit două bucăţi lungi de magnet indian, groase de 
o jumătate de palmă, de culoarea cerului, netede şi bine 
lustruite, care erau înfipte pe toată lărgimea lor în pereţii 
templului, unde porţile, deschizîndu-se, întîlneau zidul şi se 
opreau. 

Aşadar, atrase cu putere de acel magnet, lamele de oţel, 
printr-o minunată şi tainică lege a naturii, porneau mişcarea 
uşilor. Dar nu oricînd şi oricum; căci atunci cînd magnetul era 


scos de la locul lui, oţelul nu i se mai supunea; după cum, 
dimpotrivă, căpăţinile de usturoi (care ucid puterea magnetului 
şi îi răpesc puterea de a atrage), trebuiau înlăturate; ceea ce 
felinarul nostru făcuse trăgînd de funia în care erau legate. 

Pe magnetul din dreapta era scris, cu litere latine frumos 
săpate, acest stih în metru iambic: 

Ducunt volentem fata, nolentem trahuntl. 

Pe celălalt magnet am citit această cugetare însemnată cu 
litere mari: TOATE LUCRURILE SE ÎNDREAPTĂ SPRE SFÎRŞITUL 
LOR. 


CAPITOLUL XXXVIII 
Cum era alcătuită pardoseala templului şi înstemată cu 
pietre rare 


După ce am citit acele pisanii ale măreţului templu, am stat 
şi am privit minunata întocmire a pardoselii, cu care nici o altă 
lucrare a miinilor omeneşti nu se poate asemui; nici pavelele 
templului Fortunei din Perenesta, zidit pe vremea lui Sylla, nici 
podeaua pe care a aşternut-o Sosistrat la Pergam, şi căreia 
grecii îi spun Asarotum2. Era un mozaic îmbinat din lespezi de 
piatră rară, tăiate în patru muchii şi frumos lustruite, păstrînd 
fiecare culoarea ei firească. Unele de jasp roşu, stropit cu 
felurite culori plăcute ochiului; altele de ofită; unele de porfir; 
altele de licoftalm, cu sclipiri de aur lucitor, mărunte ca firele de 
nisip; unele de agată cu rîuri şerpuitoare de culoarea laptelui; 
altele de caledoniu, piatră de mare preţ; altele de matostat 
verde, cu vine galbene şi roşii. Se înşirau unele lîngă altele şi se 
întretăiau în linii piezişe, îmbinate şi potrivite fiecare la locul ei. 

În dreptul stîlpilor porţii se afla un alt mozaic, alcătuit din 
fărime de piatră, adunate laolaltă cu atita dibăcie, încît 
întocmeau împreună chipul pe care meşterul îl dorise. Ai fi zis, 
văzîndu-le, că o mînă azvirlise pe pardoseală, în neorînduială, o 
risipă de frunze de viţă. În unele părţi căzuseră mai multe, în 
alte părţi mai puţine, dar aceeaşi podoabă de frunze se vedea 
pretutindeni. 


1 Destinul îl poartă pe cel ce i se supune, pe cel ce-i stă 
împotrivă îl Urăşte (lat.). 
2 Nemăturată (din elină). 


În lumina scăzută se zăreau, ici şi colo, melci suindu-se pe 
ciorchini, şopirle alergînd printre ramuri, struguri pe jumătate 
copti şi alţii pîrguiţi, potriviţi cu atita iscusinţă de meşterul 
pietrar, încît graurii şi oricare alte păsări ale cîmpului s-ar fi 
înşelat, tot atît de lesne ca şi surioarele lor, pe care le-au amăgit 
chipurile zugrăvite de Zeuxis din Heracleea. Noi înşine ne-am 
înşelat, căci ajungind pe locul unde pietrarul aşternuse frunze 
mai dese, temîndu-ne să nu le luăm în picioare, am început să 
facem paşii mari, cum am fi mers pe un drum desfundat de ploi 
şi semănat cu pietre. Am privit apoi bolta templului, ai cărui 
pereţi, împodobiţi cu mozaicuri de marmură şi porfir, înfăţişau 
un şirag întreg de chipuri minunate, începînd din partea stingă a 
intrării. Aici era închipuită bătălia în care vrednicul Bachus i-a 
biruit pe indieni; şi anume în felul următor. 


CAPITOLUL XXXIX 
Cum era înfăţişat războiţii biruitor pe care Bachus l-a purtat 
împotriva indienilor 


Mai întîi erau înfăţişate oraşele, satele, castelele, cetăţile, 
cîmpiile şi pădurile mistuite de flăcări. Am văzut o mulţime de 
femei dezmetice şi hămesite, care spintecau viței, miei şi 
mioare vii, muşcînd cu lăcomie din carnea lor însîngerată. Toate 
acestea voiau să însemne, după cum am înţeles, că Bachus, 
pătrunziînd în India, a lăsat în urma lui numai foc şi sînge. 

La început, indienii nu l-au luat în seamă şi nu i-au aţinut 
calea, înştiinţaţi fiind de iscoadele lor că le-a călcat hotarul nu o 
oaste de războinici, ci numai un bătrînel dolofan ca o muiere şi 
mereu beat, însoţit de o ceată de tineri pădureţi, goi, cu coarne 
şi cu coadă ca iezii, sărind şi ţopăind, de git cu o haită de femei 
bete. Indienii hotăriseră să-i lase să treacă şi să nu li se 
împotrivească în luptă, gîndind că o biruinţă asupra unei 
asemenea gloate n-ar fi fost un lucru de cinste, ci mai degrabă 
de ruşine. Astfel disprețuit, Bachus a pătruns tot mai adînc în 
inima ţării, punînd pretutindeni foc şi vărsînd valuri de sînge. 
Foc, fiindcă focul şi pulberea care arde sînt armele părinteşti ale 
lui Bachus. El de la naştere a fost întîmpinat de fulgerele lui 
Jupiter, pe cînd casa mamei sale Semeia se mistuia în flăcări. 
Sînge, fiindcă Bachus sînge dăruieşte în vreme de pace şi sînge 


varsă în timp de război. Dovadă stau cîmpiile ostrovului Samos, 
numite Panena (adică pline de sînge), unde Bachus, ajungînd 
din urmă amazoanele fugite de pe meleagurile Efesului, le-a 
răpus însîngerînd întreaga cîmpie. Aceste spuse, veţi înţelege 
mai bine decit din vorbele lui Aristotel tîlcul vechii înţelepciuni: 
„Pe timp de război, nici să nu mănînci, nici să nu semeni izmă". 
Şi iată de ce, în învălmăşeala luptei, lovit poate fi oricare, fără 
deosebire; dar nu-i cu putinţă, sau e foarte greu, să opreşti 
sîngele unui rănit care în ziua aceea a cules sau a băut izmă. 

Pe-acel perete Bachus era înfăţişat, aşadar, pornind la război 
într-un car măreț, tras de trei perechi de leoparzi tineri, 
înhămaţi unul lîngă altul. Obrazul lui era al unui copil, arătînd 
astfel ca beţivii adevăraţi nu îmbătrînesc niciodată; avea obrazul 
roşu ca al heruvimilor, fără un fir de păr în barbă. Purta pe 
frunte coarne ascuţite, iar peste ele o cunună împletită din 
frunze de viţă şi struguri, cu o mitră roşie pe creştet. Încălţările 
lui erau de aur. 

In jurul lui Bachus nu se zărea nici un bărbat. Straja şi toată 
oastea lui se alcătuia din femei deşănţate, zălude şi turbate: 
basaride, evande, euniade, edonide, trieteride, ogide, 
mimalone, menade, tiade şi bachide1. Purtau la cingătoare 
şopirle şi şerpi vii; umblau cu părul despletit şi cu năframe în foi 
de viţă. Erau înveşmiîntate în piei de cerb şi căprioare, ţineau în 
miîini securi, tirsuri, împodobite cu iederă şi viţă, cîrlige de fier şi 
halebarde, aidoma ştiuleţilor de brad. Unele purtau scuturi 
uşoare, care răsunau la cea mai uşoară atingere; băteau cu ele 
toba ca în nişte tamburine. 

Femeile erau în număr de şaptezeci şi nouă de mii două sute 
douăzeci şi şapte. Virful oastei stătea sub porunca lui Silen, în 
care Bachus avea o încredere deplină; îi pusese de multe ori la 
încercare vitejia, mărinimia şi chibzuinţă. Era un bătrîn 
mărunţel, burtos şi hodorogit, adus din spate rotund, ca un 
samar de măgar. Avea urechi mari şi ţuguiate, nas vulturesc şi 
ascuţit, sprincene lungi şi aspre, umbla fudul călare pe un 
măgar şi ţinea în mînă o bită, rezemîndu-se în ea, gata de 
bătaie. Cînd umbla pe jos se îmbrăca muiereşte şi purta o rochie 
galbenă. Oastea lui era alcătuită din flăcăi pădureţi, cu coarne 
de cerb, cruzi ca nişte lei, care jucau, săreau şi ţopăiau în pielea 
goală. Se numeau titiri sau satiri şi erau în număr de optzeci şi 
cinci de mii o sută patruzeci şi trei. 


Pan, un fel de om strîmb şi pocit, venea cu cea din urmă 
ceată. De la briu în jos semăna cu un ţap, coapsele îi erau 
acoperite de păr şi purta coarnele în sus. Faţa îi era roşie şi 
aprinsă, barba stufoasă ca a unui bărbat îndrăzneţ şi viteaz, 
necugetat şi grabnic la miînie; în mîna stîngă ţinea un fluier, iar 
în mîna dreaptă o cîrjă; ostaşii lui erau satirii, hemipanii, 
egipanii, argipanii, silvanii, faunii, lemurii, larii, farjadeţii şi 
spiriduşii, în număr de şaptezeci şi opt de mii o sută 
paisprezece. Deviza lor era un singur cuvînt: Evohe* ! 


1 Diferite nume de bacante. 
* Strigătul bacantelor în cinstea lui Bachus 


CAPITOLUL XL 
Cum s-a luptat Bachus cu indienii 


Bachus era înfăţişat, aşadar, lovind cu război pe indieni. 
După cum mi-am dat seama, Silen, căpetenia călărimii, era 
asudat leoarcă, iar măgarul îl necăjea cumplit, suflind greu, 
zbătîndu-se, zvicnind şi smucindu-se de mama focului, ca şi cum 
i-ar fi vîrît cineva un tăun sub coadă. 

Satirii, căpitanii, sutaşii, căprarii sunau din corn strigări de 
luptă, dădeau ocol în goană grosului oastei, sărind, pufnind, 
năvălind, pîrţiind şi îndemnîndu-şi soţii la luptă. [...] au năpustit 
cele dintii asupra indienilor, scoţind ţipete înfricoşate, în larma 
cumplită a scuturilor şi tobelor lor; tot cerul răsuna de strigătul 
lor ! Să nu mai spuneţi că numai Apelle, Aristide din Teba şi 
ceilalţi meşteri se pricepeau să zugrăvească fulgerele, 
trăsnetele, tunetul, furtunile, cuvintele, firea oamenilor şi 
gîndurile lor! 

Indienii au fost înştiinţaţi că Bachus face prăpăd pe unde 
trece. Atunci s-au urnit în luptă elefanții, purtînd în spinare 
turnuri de cetate, cu un număr neînchipuit de războinici în ele. 
Intreaga oaste s-a pus în mişcare, iar înaintea şi în urma ei 
mergeau elefanții, întîmpinaţi de strigătele grozave ale bacan- 
telor care, înspăimintate, îşi pierduseră capul. 

Să-l fi văzut pe Silen înfuriat, dînd de zor pinteni măgarului şi 
învîrtind bita ca pe-un paloş ! Măgarul dădea tircoale elefanților, 
gifiia cu gura căscată şi zbiera semnalul de luptă. (Tot atit de 
vitejeşte s-a trezit din somn şi nimfa Lotis, în timpul bacanalelor 


de altădată, apărîndu-se împotriva lui Priapcare încerca s-o 
priapuţuiască pe cînd dormea.) 

Să-l fi văzut pe Pan, cum sălta pe picioarele lui strimbe în 
jurul menadelor, îndemnîndu-le cu fluierul la luptă ! Să fi văzut 
cum un satir mai tînăr înhăţase şaptesprezece regi şi cum o 
bacantă încolăcise cu şerpii ei patruzeci şi doi de căpitani 
indieni; cum un faun numai de-o şchioapă ducea pe braţe 
douăsprezece steaguri smulse duşmanului şi cum nenea Bachus 
se plimba în carul lui fără să-i pese, de-a lungul cîmpului de 
bătaie, rizînd, glumind şi bînd în sănătatea tuturor. 

La sfîrşit era închipuită biruinţa veselului Bachus şi prada 
luată în război. Carul lui de învingător era împodobit cu iederă 
culeasă de pe muntele Meros; iederă care în India nu se află. Tot 
astfel s-a înfăţişat şi Alexandru, după ce i-a supus pe indieni: 
carul lui era tras de patru elefanţi înhămaţi în şir, unul după 
altul. Aşa a intrat şi Pompei-cel-Mare în Roma, cînd s-a întors 
biruitor din Africa. Bachus, stînd în carul lui, bea dintr-o amforă 
(ca şi Caius Marius mai tirziu, după izbînda lui asupra cimbrilor 
la Aix, în Provența). Toţi din oastea lui Bachus purtau pe frunte 
cununi de iederă. Toate scuturile, toate tobele, toate 
buzduganele erau împodobite cu iederă; pînă şi măgarul lui 
Silen se îmbrăcase în frunză verde. 

In dreapta şi în stînga carului lui Bachus mergeau regii prinşi 
în luptă, cu lanţuri de aur la picioare. Intreaga oaste înainta în 
alai de sărbătoare, fremătind de bucurie, cărînd o pradă 
nesfirşită şi cîntînd cîntece voioase de război, doine păstoreşti şi 
imnuri răsunătoare de slavă. 

Tot pe-acel perete era arătată ţara Egiptului: cu Nilul lui, cu 
crocodilii lui, cu maimuţele lui fără coadă, cercopitecii, ibişii, 
ihneumonii, hipopotamii şi celelalte fiare îmblînzite de Bachus. 
lar Bachus străbătea aceste ţinuturi tras de doi boi: pe unul scria 
cu litere de aur Apis, iar pe celălalt, Osiris. 

Înainte de venirea lui Bachus, nu se pomeniseră în Egipt nici 
boi, nici vaci. 


CAPITOLUL XLI 
Cum era templul luminat de o lampă minunată 


Înainte de a vă împărtăşi răspunsul Butelcii, voi încerca a vă 
vorbi despre o lampă minunată, a cărei lumină se răspîndea cu 


atita dărnicie în toată încăperea templului, încît, deşi ne aflam 
sub pămînt, vedeam ca în plină amiază, cînd soarele limpede şi 
netulburat îmbrăţişează cu razele lui zarea întreagă a 
pămîntului. În mijlocul bolţii atîrna un inel de aur greu; de mări- 
mea unui pumn de bărbat, de care erau legate trei lanţuri 
frumos împletite, mai subţiri decit inelul, lungi de două picioare 
şi jumătate, cuprinzînd într-un triunghi o tăblie de aur rotundă, 
al cărei diametru depăşea doi coţi. Tăblia de aur avea patru 
găuri şi în fiecare din ele se afla cîte un glob scobit pe dinăuntru, 
cu o deschizătură pe partea de deasupra ca o mică lampă, 
măsurînd de jur împrejur două palme. Globurile erau tăiate din 
piatră nestemată: unul de ametist, al doilea de marmură 
străvezie de India, al treilea de opal, al patrulea de antracit. 
Fiecare glob era umplut cu apă-de-focI, trecută de cinci ori prin 
alambic şi care, ca uleiul lămpii de aur a lui Pallas din acropola 
Atenei, nu scade niciodată. In apă pluteau cinci fitiluri, făcute 
din azbest (la fel cu cele din templul lui Jupiter-Amon, pe care 
cică le-ar fi văzut isteţul filozof Cleombrat) şi din in carpazian, pe 
care flacăra nu le mistuie, ci mai degrabă le împrospătează. 


1 Rachiu. 


Cam la două picioare sub această lampă, cele trei lanţuri de 
aur treceau prin cele trei toarte ale unei lămpi mai mari, de 
cleştar curat, măsurînd în lărgimea ei un cot şi jumătate. Un vas 
mai mic de cleştar asemănător, avînd înfăţişarea unui dovleac, 
sau mai degrabă a unei oale de noapte, cobora pînă în fundul 
lămpii celei mari, cu atita cîtime de apă, ca flacăra azbestului să 
se ridice pînă în mijlocul lămpii celei mari. Astfel părea că 
întreaga sferă a acesteia ardea, fiindcă flacăra se afla tocmai în 
punctul ei mijlociu. 

Aşa precum nu te poţi uita la soare, era cu neputinţă să 
priveşti de-a dreptul acea lampă. Datorită alcătuirii meşteşugite 
a lucrării, lumina de-o limpezime desăvirşită a celor patru lămpi 
mici, cu răsfringerea feluritelor culori ale pietrelor preţioase, era 
trimisă în lampa cea mare de sub ele. Strălucirea luminii umplea 
cu tremurul ei neîntrerupt toate ungherele templului, iar pe 
luciul marmurei care acoperea pereţii încăperii, jucau culorile 
curcubeului, ca în zilele cînd soarele atinge cu razele lui coama 
norilor purtători de ploaie. 


Era o născocire minunată. Şi mai mult m-a umplut însă de 
uimire bătălia sprintenă şi glumeaţă a unor copii, cu care 
meşterul împodobise, de jur-împrejur, brîul de cleştar al lămpii 
celei mari. Copiii stăteau călări pe căişori de lemn, purtînd în 
miîini sulițe din cîrcei de viţă şi scuturi înjghebate din ciorchini 
împletiţi cu frunze. Pornirea lor la luptă şi mişcările lor ştren- 
găreşti erau cu atîta dibăcie arătate, cum natura însăşi n-ar fi 
izbutit mai bine. Nu păreau a fi numai tăiate pe faţa cleştarului, 
ci păreau cioplite pe de-a-ntregul, ca o sculptură de chipuri 
vesele, însufleţite de lumina care pătrundea prin ele dinlăuntrul 
lămpii. 


CAPITOLUL XLII 
Cum ne-a arătat marea preoteasă Bacbuc fintîna luminoasă 
din mijlocul templului 


Pe cînd priveam cu sufletul înfiorat de uimire acea lampă 
nemaivăzută şi acel templu minunat, s-a apropiat de noi, 
bucuroasă şi surizătoare, preacinstita mare preoteasă, însoţită 
de toate ajutoarele ei. Văzindu-ne înveşmiîntaţi aşa cum 
înțeleptul felinar ne sfătuise, ne-a dus numaidecit pînă în 
mijlocul templului, sub lampa amintită, unde se afla o fîntînă 
mai măreaţă şi mai minunată decit ar fi visat vreodată Dedal 
însuşi. Ghizdurile fintînii, pereţii şi temelia ei erau tăiate din cel 
mai curat şi mai străveziu alabastru. Fîntîna, înaltă de trei 
palme, avea şapte laturi şi era împodobită de jur 

împrejur cu stilobate, arulete, cimeze şi frize dorice. Peretele 
dinăuntru al fîntînii era rotund. La unghiurile de întîlnire ale celor 
şapte laturi, pe marginea fîntînii, se înălța cîte o columnă, 
îngroşată spre mijloc, alcătuind o balustradă de fildeş (pe care 
meşterii de azi o numesc protri). Erau cu totul şapte columne, 
după cum şapte erau şi colţurile fîntînii. Înălţimea lor de la 
temelie pînă la arhitrave era de cel puţin şapte palme, la o 
depărtare potrivită de linia de mijloc a cercului şi a rotundului 
dinafară. 

Cea dintii columnă ce s-a ivit privirii noastre la intrarea în 
templu era tăiată în safir albastru ca lumina cerului. 

A doua, de hiacint, amintind culoarea florii în care s-a 
prefăcut sîngele miîniat al lui Ajax. 

A treia, de diamant vrăjit, izbăvitor de otravă, care scînteia şi 


lucea ca un fulger. 

A patra, de rubin străveziu, cu răsfrîingeri de ametist, ale 
cărui flăcări se topeau într-o lumină de purpură viorie. 

A cincea, de smarald; de cinci sute de ori mai măreaţă decit 
a zeului Serapis din labirintul Egiptului şi mai strălucitoare decit 
smaraldele înfipte în ochii leului care străjuieşte mormîntul 
regelui Hermias. 

A şasea, de agată; mai veselă şi în mai felurite culori decît 
aceea la care atit de mult ţinea Pirus, regele Epirului. 

A şaptea, de selenit străveziu cu limpezimi de smarald alb, 
strălucitor ca mierea albinelor de pe muntele Hymet, răsfrîngînd 
în apele lui chipul lunii cum se iveşte pe cer: plină, nouă, în 
creştere, în descreştere. 

După credinţa vechilor caldeieni şi a magilor de odinioară, 
aceste şapte nestemate sînt semnele celor şapte planete ale 
cerului. 

Pe columna cea dintii, deasupra capitelului, se înălța chipul 
turnat în plumb curat al lui Saturn, care ţinea în mînă coasa şi 
avea la picioare un cocor cu totul şi cu totul de aur, smălţuit în 
culorile fireşti ale păsării saturnine. 

Pe a doua, de hiacint, în partea stingă se ridica Jupiter, 
turnat în cositor şi purtînd pe piept un vultur de aur, smălţuit 
cum îi sînt penele adevărate. Pe a treia se înălța Febus, 
plămădit din aurul cel mai curat şi ţinînd în mînă un cocoș alb. 

Pe a patra stăpînea Marte, îmbrăcat în cupru de Corint, cu un 
leu culcat la picioare. 

Pe a cincea, apărea Venus în veşmiînt de aramă (metalul pe 
care l-a folosit Aristot, cînd a turnat chipul lui Athamos, voind să 
înfăţişeze îmbujorarea ruşinii ce-a simţit, văzînd pe fiul său 
Learh mort dintr-o nepricepută cădere). La picioarele lui Venus 
se afla o porumbiţă. 

Pe a şasea strălucea Mercur, învăluit în argint viu şi 
aşteptind în nemişcare, cu un cocostirc la picioare. 

Pe a şaptea, lumina Luna, avînd la picioarele ei un ogar. 

Statuile depăşeau cu o treime înălţimea columnelor pe care 
erau aşezate. Măsurile erau atît de bine socotite după planurile 
geometriei, încît nici Policlet cu toată ştiinţa lui, n-ar fi putut să 
izbutească mai bine. 

Temelia columnelor, capitelurile, arhitravele, frizele şi 
cornişele erau alcătuite după tiparele greceşti, din aurul cel mai 


curat, mai ales, cum nu se găseşte nici în nisipul Ledei, lîngă 
Montpellier, nici în Gangele din India, nici în apele Padului din 
Italia, nici ale Hebrului din Tracia, ale Tagului din Spania sau ale 
Patoclului din Lidia. 

Aripile care legau columnele între ele erau tăiate din 
aceleaşi pietre preţioase ca şi columnele în felul următor: aripa 
de safir se arcuia pînă deasupra columnei de hiacint, aripa de 
hiacint se întindea pînă la columna de diamant şi aşa mai 
departe. 

Pe partea dinăuntru a acestor aripi arcuite şi între 
capitelurile columnelor se întindea o boltă de cleştar, care 
acoperea fîntîna. Temelia ei avea şapte laturi, ca şi fintîna, apoi 
se rotunjea spre creştet în chipul unei jumătăţi de sferă. 
Cleştarul era atît de limpede şi de curat, atît de bine șlefuit şi 
atit de desăvirşit în apele lui, fără umbre, fără brumă, fără aburi 
şi fără vine, încît pot să spun că nici Xenocrat însuşi n-a 
cunoscut un altul asemănător. 

Pe marginea boltii de cleştar erau înfăţişate, în chipuri şi 
slove cu meşteşug tăiate, cele douăsprezece semne ale 
Zodiacului, cele douăsprezece luni ale anului cu însuşirile lor, 
cele două solstiţii, cele două echinoxuri, calea pe care o 
urmează pămîntul şi cele mai frumoase stele de pe cerul polului 
de miazăzi şi de-aiurea; cu atita meşteşug, cu atita adevăr 
redate, încît părea să fie lucrarea regelui Necepsos sau a 
bătrînului astrolog Petosiros. 

Pe creştetul bolţii, tocmai deasupra mijlocului fîntînii, atîrnau 
trei nestemate, şlefuite în chip de pară, limpezi ca lacrima şi 
alcătuind prin înclinarea lor o floare de crin de mărimea unei 
palme. Din potirul crinului răsărea o piatră de granată, mare cît 
un ou de struţ, tăiată în şapte feţe (care e numărul cel mai 
prielnic), atît de minunată şi de strălucitoare, încît ridicînd privi- 
rea pentru a o cuprinde, era să pierdem lumina ochilor. Nici 
fulgerul, nici flacăra focului, nici soarele însuşi nu revarsă atita 
orbitoare văpaie ! Pe bună dreptate am socotit cu gindul că Asia 
întreagă, Africa şi Europa laolaltă nu cuprind atita bogăţie şi 
atitea minuni nemaivăzute, ca acea fîntînă şi acele lămpi ale 
templului. Scînteietorul potir de lumină ar fi lăsat în umbră pînă 
şi pantarbul, faimoasa piatră de mare preţ a vrăjitorului larhac 
din India, tot aşa cum se ascund stelele cînd luceşte pe bolta 
cerului soarele de amiază. Nici Cleopatra, regina Egiptului, n-ar 


putea să se mai laude cu cele două diamanturi de India, care îi 
spînzurau la urechi. Pe unul din ele, dăruit de triumvirul Antoniu, 
l-a băut topit în apă neîncepută; fusese prețuit la o sută de 
sesterţi. 

Zadarnic se fudulea Lullia Paulina cu haina ei ţesută în 
mărgăritare şi smaralde, stîrnind cu acel scump veşmiînt uimirea 
întregii Rome (despre care se spunea că ar fi fost vizuina şi 
hambarul tîlharilor biruitori al lumii întregi). 

Apa fîntînii curgea prin trei ţevi şi trei jgheaburi, alcătuite din 
mărgăritare şi aşezate închipui a trei unghiuri cu laturile egale. 
Jgheaburile aveau înfăţişarea unei spirale retezată în două. 

Ne pregăteam să ne îndreptăm privirile în altă parte, cînd 
Bacbuc ne-a îndemnat să ascultăm curgerea apei. Am prins cu 
urechea, la început, un sunet minunat, dar încă nedesluşit şi 
întrerupt, ca şi cum ar fi venit de sub pămînt şi de departe. 
Murmurul acesta tainic nu ni s-ar fi părut atît de plăcut, dacă l- 
am fi ascultat mai de aproape şi mai lămurit. 

Precum inima noastră se bucurase la vederea atitor lucruri 
minunate, asemenea ne încînta sufletul acea muzică 
desfătătoare pe care o ascultam. 

Bacbuc ne-a spus: 

- Filozofii voştri nu vor să creadă că priveliştile sînt 
născătoare de mişcare. Priviţi, ascultați şi vă veţi încredința. 
Aceste jgheaburi în chip de melc, pe care le vedeţi tăiate în 
două, alcătuind o încincită împerechere, sînt puse în mişcare de 
fiecare val pornind din adînc, şi aşa cum ar pătrunde în vina 
cavă în loc de a intra în ventricolul drept al inimii, fac să curgă 
apa sfintei fîntîni; iar curgerea ei trezeşte acea cîntare 
minunată, care străbate pînă la mările lumii voastre. 


CAPITOLUL XLIII 
Cum apa din fîntînă lua gustul vinului dorit de băutor 


Bacbuc a poruncit să ni se împartă pocale, căni şi ulcele: de 
aur, de argint, de cleştar şi de porțelan; apoi ne-a poftit să bem 
apă din fîntînă, ceea ce am făcut bucuroşi. 

E de prisos să vă mai spunem că nu sîntem nici din neamul 
acelor păsărele care nu mănîncă pînă nu le mîngii pe coadă, nici 
al viţeilor, care nu beau şi nu mănîncă pînă nu le pui ciomagul 
pe spinare. Nimeni nu s-a ostenit pînă acum degeaba poftindu- 


ne să bem. 

l-am răspuns că apa acelei fîntîni ni s-a părut mai proaspătă 
şi mai plăcută, mai limpede şi mai cristalină decit a Argirondei 
din Etolia, a Peneului din Tesalia, a Axiului din Migdonia şi a 
Cidnului din Cilicia (pe care Alexandru, văzînd-o atit de 
îmbietoare şi mai ales atit de rece pentru timpul verii, a fost 
ispitit să se scalde în undele ei, cu toate că avea să plătească 
scump această plăcere de-o clipă). 

- Ah, a spus Bacbuc, cît de mult greşesc cei care nu privesc 
în ei înşişi, ca şi cei care nu stau să asculte mişcările pe care le 
face limba, cînd vinul se prelinge de-a lungul ei, pentru a cobori, 
nu în plămiîni prin artera-neegală, cum credea Platon, Plutarh, 
Macrob şi alţii, ci prin esofag în stomac. Călătorilor, aveţi oare 
gitul argăsit, pardosit sau smălţuit (ca altădată Phitilus, despre 
care pomeneşte Theutus) de n-aţi deosebit gustul şi buchetul 
acestei licori cereşti? Aduceţi aici răzătoarele pe care le ştiţi (a 
spus ea ajutoarelor ei), să răzuim, să spălăm şi să curăţim cerul 
gurii acestor nepricepuţi ! 

Aşadar, ni s-au adus două şunci frumoase, plinuţe şi vesele, 
urmate de cîteva limbi afumate, vesele şi plinuţe şi frumoase, 
săraturi felurite, caltaboşi, icre, cîrnaţi vinătoreşti şi alte 
răzătoare ale gitlejului. După porunca ce-am primit am mîncat, 
am mîncat, am mîncat, pînă cînd ne-am simţit stomacurile bine 
răzuite şi ne-a cuprins o sete aprigă. 

Bacbuc ne-a spus: 

- Un căpitan al evreilor, înţelept şi cutezător, a călăuzit 
odinioară prin deşert poporul său, care suferea de-o foame 
cumplită. El s-a rugat, şi din ceruri a căzut mană; iar mana atît 
de bună li s-a părut, încît îşi închipuiau că e carne. Tot astfel, 
bînd din această licoare vrăjită, veţi simţi pe limbă gustul vinului 
la care vă veţi gîndi fiecare. Daţi aripi închipuirii, şi beţi! 

Ceea ce am făcut. Panurge a strigat: 

- Dumnezeu să mă ţie ! E cel mai bun vin din Beaune pe care 
l-am băut în viaţa mea. Să mă ia o sută unu de draci dacă mint! 
Ca să-i simt mai îndelung gustul, ar trebui să am un gitlej de trei 
coţi, cum l-ar fi vrut Filoxen, sau măcar ca un cocostirc, cum şi-l 
dorea Melantius ! 

- Pot să jur pe fitilul felinarului nostru, a spus fratele loan, că 
beau vin din Graves, voios şi săltăreţ ! Pentru numele lui 
Dumnezeu, învaţă-mă şi pe mine, surato, cum faci? 


- Mie îmi pare că beau vin de Mirevaux, pentru că la el m-am 
şi gîndit. Atît numai, că e mult prea rece; mai rece decît gheaţa, 
mai rece decit apa fîntînii Contoporiei din Corint, care îţi îngheţa 
stomacul şi toate măruntaiele nutritoare. 

- Luaţi şi beţi! a spus Bacbuc. O dată, de două ori, de trei ori! 
Schimbîndu-vă dorinţa, se va schimba şi vinul, luînd gustul, 
buchetul şi tăria pe care vi le închipuiţi. Să mai spuneţi de-acum 
încolo că la Dumnezeu nu-i totul cu putinţă ! 

- Asemenea vorbe n-am rostit niciodată. Noi spunem şi 
credem că Dumnezeu e atotputernic. 


CAPITOLUL XLIV 
Cum l-a înveşmiîntat Bacbuc pe Panurge pentru a primi 
cuvîntul Butelcii 


Sfirşindu-se deodată şi vorbele şi băutura, Bacbuc a întrebat: 

- Care dintre voi doreşte să afle cuvintul Butelcii? 

- Eu, nevrednicul tău băutor, a răspuns Panurge. 

- Prietene, n-am a-ţi da decît un singur sfat. Înfăţişîndu-te 
oracolului, să-l asculţi numai cu o ureche. 

- Urechea la care duce vinul, a spus fratele loan. 

Bacbuc i-a dat lui Panurge să îmbrace o zeghe ţărănească, i- 
a pus în cap o glugă albă şi frumoasă, i-a dat să tragă nişte 
nădragi de viaţă lungă, de care a atîrnat un ciucure cu trei 
obeliscuri, i-a dat nişte mănuşi făcute din două buzunare vechi, 
l-a încins cu trei cimpoaie legate unul de altul, l-a pus să-şi spele 
faţa în fintînă de trei ori, i-a azvirlit în obraz un pumn de făină, i- 
a înfipt trei pene de cocoș în pulpana din dreapta a nădragilor, l- 
a trimis să ocolească fintîna de nouă ori, să sară în sus de trei 
ori, l-a dat de şapte ori cu fundul de pămînt, murmurînd nu ştiu 
ce cuvinte vrăjite în limba etruscă şi citind de cîteva ori dintr-o 
carte pe care i-o ţinea dinainte una din ajutoarele sale. 

Nici Numa Pompiliu, al doilea rege al Romei, nici preoţii din 
Toscana de altădată şi nici sfîntul căpitan al evreilor nu-şi 
îndeplineau slujbele închinate cerului, după un tipic mai 
sărbătoresc; nici profeţii zeului egiptean Apis dinMemfis, nici 
euboienii din cetatea lui Ramnes în Ramnuzia, nici slujitorii 
altarului lui Jupiter-Amon, nici cei din Feronia, nu păzeau cu atita 
grijă rînduiala sfintelor lor închinăciuni. 

Panurge, astfel dichisit, s-a despărţit de ceata noastră, iar 


Bacbuc, prinzindu-i mîna dreaptă, l-a scos afară din templu pe-o 
poartă de aur, într-un paraclis rotund zidit din marmură 
străvezie de Capodochia, prin care, fără uşi şi fără ferestre, 
lumina soarelui pătrundea cu atita strălucire şi cu atîta uşurinţă, 
ca şi cum ar fi izvorit dinăuntru, nu dinafară. Lucrarea nu era 
mai puţin minunată ca templul sfint din Ravena de odinioară, 
nici mai prejos de-acela din ostrovul Chemnis al Egiptului. Voi 
spune numai atit, că acest locaş rotund era cu atita măiestrie 
zidit, încît lărgimea temeliei nu întrecea nici cu un vîrf de unghie 
înălţimea bolţii. 

În mijloc se afla o altă fintînă frumoasă de alabastru, cu 
şapte laturi, pe ghizdurile căreia erau încrustate felurite frunze, 
care de care mai ciudate. Fîntîna era plină cu o apă limpede, iar 
în apă stătea cufundată pînă în brîu sfinta Butelcă, în cel mai 
luminos veşmiînt de cleştar, rotunjoară la trup şi cu mijlocul 
puţin mai împlinit decît s-ar fi potrivit cu statura ei. 


CAPITOLUL XLV 
Cum s-a înfăţişat Panurge înaintea sfintei Butelci 


Marea preoteasă Bacbuc, după ce l-a pus pe Panurge să facă 
o adîncă închinăciune şi să sărute ghizdurile fintînii, i-a poruncit 
să se ridice şi să joace trei danturi repezi în cinstea lui Bachus. 
Apoi l-a aşezat cu fundul pe pămînt, între două şei. A deschis o 
carte de rugăciuni şi, suflîndu-i la urechea stîngă, l-a învăţat să 
cînte astfel: 

Butelcă sfîntă, 

Ce porţi în tine 

Marea minune, 

Priveşte-n mine, 

Şi-n taină-mi spune 

Veştile bune, 

Pe care, smerit, le aştept, 

în pîntecul tău înţelept 

Se-ascunde nectarul în care 

Bătrînul Bachus cel Mare 

A spus adevărul cel drept, 

în vinul ce curge-n pahare 

Urîta minciună lipseşte, 

lar arca lui Noe pluteşte 


Departe de orice-ntristare. 

Licoare cerească, vorbeşte! 

Durerea din mine-o răpune, 

Zimbegşte în cupele pline, 

Vin alb, ca şi roşu mă-ncîntă! 

Butelcă sfîntă, 

Ce porţi în tine 

Marea minune, 

Taina ţi-o spune, 

Vino spre mine, 

Vorbeşte şi cîntă! 

După acest cîntec, Bacbuc a aruncat nu ştiu ce în fîntînă, şi 
dintr-o dată apa a început să fiarbă, asemeni cratiţei celei mari 
din Bourgeuil cînd pornesc călugării cu crucea în frunte cu 
prapurii în vînt. Panurge asculta în tăcere, cu o singura ureche. 

Bacbuc stătea în genunchi lîngă el. Cînd, deodată, din 
adîncul Butelcii a pornit un zumzet ca al albinelor care s-au 
născut din trupul taurului ucis şi grijit după pilda lui Aristeu; ca 
săgeata care porneşte din arbaletă vijiind, sau ca ropotul de 
ploaie, care se porneşte vara, fără veste. Am desluşit atunci 
cuvîntul „Gîl-gil!" 

- Pentru numele lui Dumnezeu ! a spus Panurge. Să ştiţi că s- 
a spart! Mai bine zis: a crăpat... Aşa vorbesc la noi butelcile, 
cînd pleznesc la foc. 

Bacbuc s-a ridicat, l-a prins pe Panurge de braţ şi i-a spus: 

- Prietene, mulţumeşte lui Dumnezeu cum se cuvine. Sfinta 
Butelcă şi-a rostit cuvîntul ei. Cuvîntul cel mai vesel, cel mai 
zeiesc dintre toate, cel mai lămurit din cîte am auzit de cînd mă 
găsesc în slujba sfintei. Ridică-te ! Să mergem şi să căutăm în 
Cartea cea Mare pagina unde se găseşte tilcuirea acestui cuvînt. 

- Să mergem, a spus Panurge. N-am fost niciodată un copil 
mai ascultător ca astăzi. Luminează-mă: unde-i Cartea cea 
Mare? Arată-mi pagina! Unde-i mica şi drăgălaşa tilcuire? 


CAPITOLUL XLVI 
Cum a tălmăcit Bacbuc cuvintul Butelcii 


Bacbuc a mai azvirlit nu ştiu ce în apă, şi dintr-o dată 
fierberea apei s-a domolit. L-a dus apoi pe Panurge în templul 
cel mare, pe locul unde se găseşte fintîna cea luminoasă. 


- Filozofii, predicatorii şi învățații lumii voastre vă hrănesc cu 
vorbe frumoase, care vă intră pe-o ureche şi ies pe alta. Noivă 
turnăm înţelepciunea noastră pe git. De aceea, nute voi 
îndemna să citeşti cu glas tare această pagină, nici să asculţi 
tilcuirea cărţii, ci îţi voi spune: ridică această carte şi soarbe 
tălmăcirea ei! Un profet evreu din trecutele vremi a rumegat o 
dată o carte şi a ajuns cărturar din tălpi şi pînă în creştet. Eu îţi 
voi da una s-o bei, şi vei fi învăţat pînă în măduva oaselor. 
Deschide gura ! 

Panurge a căscat ciocul şi Bacbuc a luat în mînă o carte de 
argint. Adică aşa ne-am închipuit că ar fi: o carte de rugăciuni. 
Era însă un şip plin cu vin de Falern, din care i-a dat lui Panurge 
să bea. 

- lată o carte înţeleaptă şi o tălmăcire limpede ! a strigat 
Panurge. Aceasta vrea să însemne cuvintul Butelcii de trei ori 
sfinte? Sînt foarte mulţumit! 

- Atit şi nimic mai mult, a răspuns Bacbuc. Giîl-gil e un cuvînt 
pe care-l înţeleg toate neamurile lumii. înseamnă: Bea ! Voi, 
cei din lumea voastră, spuneţi că vorba sac se găseşte în toate 
limbile şi e primită de toate popoarele. Căci, după cum spune 
Esop în pilda lui, toţi oamenii vin pe lume cu un sac de git, 
săraci din născare, cerşind unul de la altul. Nu-i sub cerul 
atotputernic nici un împărat, care să n-aibă nevoie de nimeni; 
nici un sărac atit de fudul, ca să nu primească de la altul mai 
bogat, numească-se el Hippian, filozoful care ştia să le facă pe 
toate. De sac poţi să te lipseşti însă mai lesne decît de băutură. 
Firea omului nu e să ridă, ci să bea: înţeleg prin aceasta vin bun 
- şi rece ! Nu uita, prietene, că însuşi cuvîniul divin purcede de la 
vin (căci un pahar de vin e divin), iar puterea harului e-n fundul 
paharului. Academicii noştri spun, cercetînd obiîrşia cuvîntului 
[...], îl caută în greceşte în [...] ceea ce pe latineşte se spune vis, 
adică putere. Căci vinul e putere [...] umple sufletul cu adevăr, 
ştiinţă şi înţelepciune. Dacă ai citit cu băgare de seamă cele 
scrise cu litere greceşti deasupra porţii acestui templu, ai putut 
înţelege că adevărul în vin se ascunde. Sfînta Butelcă te 
îndrumă ea însăşi cu-aceste cuvinte, în care vei găsi tîlcul celor 
ce vrei să întreprinzi. 

- Nici nu se pot închipui vorbe mai înțelepte decit cele pe 
care le rosteşte această preacinstită preoteasă, a spus 
Pantagruel. Am înţeles acest lucru de la început şi nu vi l-am 


ascuns. Aşadar: Giîl-gil! Ce-ţi spune inima însufleţită de puterea 
lui Bachus? 
- Să bem! a spus Panurge. 
Trăiască Bachus ! Hai să bem ! 
De bucă lată nu mă tem! 
Voi mîngiia-o peste burtă 
C-un retevei de piele scurtă, 
Voi pune zurgălăii mei 
La jucăria dumneaei, 
Şi vesel o să joace patul 
Cum o să-i cînte subsemnatul! 
îmi spune inima curat 
Că-s numai bun de însurat; 
Femeia mea abia aşteaptă 
să ne luăm la luptă dreaptă, 
Şi se va-ncinge între noi 
Al dragostei plăcut război. 
Din cîţi au fost pe lume soţi, 
Voi fi mai harnic decit toţi, 
Cel mai voinic, mai năzdrăvan! 
Pan să trăiască! lo Pan! 
Trăiască partea bărbătească, 
însurătoarea să trăiască! 
Oracolul ce-am auzit 
Adevărat a prevestit, 
Ehei,ascultă, frate loane, 
îţi jur pe sfintele canoane, 
Că vorba lui se va-mplini: 
Aşa e scris şi-aşa va fi! 


CAPITOLUL XLVII 
Beţia poetică a lui Panurge şi a celorlalţi 


- Ai căpiat sau te-a deocheat careva? a spus fratele loan. 
Uite-l cum face clăbuci la gură şi scoate stihuri pe nas ! O mie 
de draci! Ce-ai mîncat azi? Dai ochii peste cap, ca o capră cînd îi 
vine să moară! Dă-te mai încolo şi fă-ţi nevoile în altă parte! 
Mestecă iarba-ciinelui, să te uşurezi, sau, după obiceiul 
mănăstiresc, bagă-ţi pumnul pe git, pînă în cot, şi deşartă-ţi 
hipocondrii! la şi afumă părul cîinelui care te-a muşcat! 


Pantagruel l-a mustrat pe fratele loan astfel: 

Beţia lui poetică te miră? 

Vinul e bun, şi Bachus îl inspiră, 

în stihuri dîndu-i glas de cîntăreţ. 

Dulcea licoare îmbietoare, 

Ameţitoare, 

Mintea i-o-ncîntă; 

Vesel făcîndu-l, 

Şi îndemniîndu-l 

să-şi schimbe gîndul, 

îi spune: Cîntă! 

Ca o regină, 

Inima-i plină 

Ne dă lumină. 

Cînd versul lui e-atit de îndrăzneţ, 

Cum pot să las să fie scărmănat 

Un cîntăreţ atît de minunat? 

- Cum? a spus fratele loan, face şi măria-ta stihuri? Martor 
mi-e Domnul, că am rămas cu gura căscată ! Să mulţumim lui 
Dumnezeu că bunul Gargantua nu ne vede în această stare! Mă 
întreb dacă aş fi cu adevărat vrednic să-mi măsor puterile cu 
măria-ta? Cum văd, am nimerit cu toţii la 

stihărie. Sfinte loane, voi face şi eu rime ca toată lumea, şi 
să iertaţi dacă stihurile mele nu roşesc. 

Părinte, sfinte Dumnezeu, 
Ce-ai prefăcut, din apă, vinul, 
Fă un fanar din fundul meu, 
să pot să-mi luminez vecinul! 
Panurge, la rîndul său, şi-a depănat stihurile mai departe: 
Nici Pithia, în templul ei, 
Pe vremea anticilor zei 
N-a dat, de cind s-a pomenit, 
Răspuns mai bine lămurit. 
Ai crede că-n acest izvor 
Stă duhul ei prevestitor 
Şi-ai fi îndreptăţit să zici 
Că Delfi s-a mutat aici! 

Aici Plutarh să fi băut, 

N-ar fi-ntrebat, nepriceput, 
De ce la Delfi a rămas 


Acel oracol fără glas, 

De ce e mut şi nu vorbeşte, 

Ci tace, tace ca un peşte? 
Acum Plutarh s-ar lămuri 

Că Delphes, Delfi e aci! 

Vrăjitul scaun din altar, 

Menit cu-al profeţiei dar, 

Cum însuşi Atheneu spunea 
Chip de Butelcă, zău, avea, 
Umplută pînă-ntr-o ureche 

Cu vin ales, de viţă veche, 

Cu tainic înţeles divin; 

Căci Adevărul e în Vin! 

Nu e pe lume ghicitor, 

Mai fără greş prezicător, 

Ca vorba fără-asemănare 

Ce din Butelcă doar răsare! 
Deci, frate loane,eu te-ndemn 
Să-i ceri Butelcii tale-un semn 
să afli şi să ştii curat, 

Dacă eşti bun de însurat. 

lar dacă, vrînd să-ţi iei muiere, 
Te temi de-a dragostei plăcere 
Şi ţi-e puterea prea puţină, 
Azvirle-o mînă de făină! 
Fratele loan a răspuns cu miînie: 
Să mă însor? Fac jurămînt 

Pe cizma lui Benoit cel Sfint, 
Şi martori iau pe cîţi mă ştiu, 
Că ras în cap aş vrea să fiu, 
De risul lumii-ntregi, 

decit Juvăţul să mi-l pun de git! 
Ştiu eu prea-bine ce-i aceia, 
Să-ţi iei pe cap, stăpîn, femeia. 
Eu n-aş primi poruncitor 
Asupra mea, nici un senior, 

să fie el suit pe tron, 

Ca Alexandru Machedon, 

Şi nici pe Cezar, pot s-o spui, 
De-aş fi chiar ginerele lui! 


Panurge şi-a scos din cap gluga pe care o purta de cînd se 
juruise, şi a răspuns: 

Aşa vei fi, dulău scîrbos, 

Ca cel din urmă păcătos, 

Zvirlit în iad, spurcată marfă! 

Pe cînd, serafic ca o harfă, 

Eu mă voi duce drept în rai, 

Şi, răsfăţat în vesel trai, 

De sus, m-oi uşura pe tine!! 

lar tu, aşa cum se cuvine, 

Cînd vei ajunge printre draci, 

Şi Proserpinei o să-i placi, 

(Că nici această întîmplare 

N-ar fi un lucru de mirare), 

Vei altoi-o pe sub burtă, 

Din cele trei cu cea mai scurtă; 

Cînd pe-a infernului podea 

Vei face dragoste cu ea, 

Şi cînd o vei pofti la cină 

Pe pofticioasa Proserpină, 

Vei bea din vinul blestemat 

Pe datorie cumpărat 

La crişma unde Lucifer 

E cîntăreţ şi temnicer. 

Aşa cum ştiu şi-mi stă în gînd, 

Cu drăgălaşii fraţi, nicicînd 

N-a fost zgircită Proserpina; 

Şi e frumoasă, bat-o vina! 

- Ajunge ! a strigat fratele loan. La naiba ! Nu mai pot! Atita- 
m stihărit, că mi-au rămas stihurile în git. Să le udăm! 


CAPITOLUL XLVIII 
Cum ne-am despărţit de Bacbuc şi de sfinta Butelcă 


- Să plătim acum ce-am băut, a spus fratele loan. 

- Grija aceasta să vă lipsească, a răspuns Bacbuc. Plata 
noastră e să vă ştim mulţumiţi. In cercul lumii noastre, al cărui 
punct de mijloc e oriunde, plăcerea cea mai mare e dea da, nu 
de a primi; ne socotim fericiţi, nu cînd apucăm de la alţii (cum e 
deprinderea lumii voastre), ci cînd dăruim altora cît mai mult. Vă 


rugăm numai atit, să scrieţi în această carte numele vostru şi 
ţara de unde veniţi. 

A deschis înaintea noastră o condică mare şi frumoasă, în 
care cuvintele noastre vorbite s-au înşirat prin mijlocirea uneia 
din preotesele lui Bacbuc, ca şi cum ar fi fost scrise cu un stilet 
de aur; dar ceea ce rămăsese scris nu se vedea. 

Bacbuc ne-a umplut trei vase din acea apă vrăjită şi ne-a 
spus: 

- Mergeţi cu bine, iubiţi prieteni, sub paza sferei gînditoare 
pe care o numim Dumnezeu, şi care e în tot locul şi 
pretutindeni. Întorcîndu-vă în lumea voastră, să puneţi mărturie 
despre comorile şi minunile pe care le-aţi întîlnit sub pămînt. 
Ceres (cea preamărită în lumea întreagă, fiindcă a învăţat pe 
oameni să semene griul, dezvăţindu-i de a mînca ghindă) n-a 
jelit degeaba cînd fiica i-a fost răpită şi dusă în ţinuturile noastre 
subpămintene - ştia zeiţa că va găsi aici bunuri pe care nici ea, 
maică-sa, nu i le dăruise pămîntului! Voi ce-aţi făcut cu puterea 
de-a smulge fulgerul din cer şi cu focul născocit odinioară de 
Prometeu? Nepricepuţi aţi fost şi le-aţi pierdut; au coborit în 
pămînt şi sînt în folosinţa noastră. Zadarnic vă miraţi, văzînd 
cum ard citeodată oraşele aprinse de fulgerele şi de focul care 
vouă vi se pare că se revarsă din văzduh. Voi nu ştiţi de unde 
vine această urgie care vă înspăimîntă, dar pe care noi o găsim 
prielnică şi trebuitoare. 

Filozofii voştri se plîng că toate cele ce se pot şti au fost 
cunoscute mai demult de cei vechi, iar lor nimic nu le-a mai 
rămas de aflat. Greşesc ! Tot ce se întîmplă în cer - şi pe care 
voi le numiţi fenomene - tot ce v-arată pămîntul şi tot ceea ce 
mările şi riîurile cuprind nu se poate asemăna cu ceea ce se mai 
află încă ascuns în pămînt. 

De aceea stăpiînul din adîncul pămîntului e numit în fel şi 
chip de neamurile lumii. Cînd filozofii voştri se vor trudi şi îşi vor 
da silinţa să caute adevărul cu ajutorul lui Dumnezeu cel 
atotputernic (căruia egiptenii în limba lor îi spuneau Abscons, 
adică cel ascuns, şi astfel numindu-l îl rugau să li se 
dezvăluiască) - cunoaşterea lor va spori, iar ei vor fi călăuziţi de 
inima lor bună. Căci filozofii cei vechi, pentru a străbate mai 
repede calea înţelegerii celor sfinte şi spre a culege mai uşor 
roadele înţelepciunii, socoteau că sînt de trebuinţă două lucruri: 
ajutorul lui Dumnezeu şi tovărăşia oamenilor. 


lată pentru ce, în căile pe care le-a cercetat, filozoful 
Zoroastru şi-a luat ca însoțitor pe Arimasp; Esculap, pe Mercur; 
Orfeu, pe Muzeu; Pitagora, pe Agleofem. Războinicii şi regii, la 
fel: Hercule, în cele mai grele încercări ale sale l-a avut alături 
pe Tezeu; Ulise, pe Diomed; Enea, pe Achate, 

Voi aţi făcut la fel, luînd drept călăuză pe strălucitul vostru 
însoțitor, Felinarul. Mergeţi cu bine, Dumnezeu să vă aibă în 
paza lui! 

Încheind aceste cuvinte, ne-a încredinţat scrisori întărite cu 
peceţi şi, după mulţumirile aduse atotputernicului, ne-a însoţit 
pînă la poarta templului. 

Am străbătut apoi un ţinut plin de încîntătoare frumuseți, 
mai blînd decît Tempe din Tesalia; mai sănătos decit acea parte 
a Egiptului care priveşte spre Libia; mai verde decit Thermishria; 
mai mănos decit valea apărată de crivăţ a muntelui Taurus sau 
decit ostrovul Hiperboreu din Marea ludaică; tot atît de înflorit, 
de senin şi de rizător ca ţara Tourraine-i. 

Astfel am ajuns la ţărmul unde aşteptau corăbiile noastre. 


SFIRŞITUL CĂRŢII A CINCEA DESPRE FAPTELE ŞI PILDELE 
VITEJEŞTI ALE VREDNICULUI PANTAGRUEL 


GARGANTUA ŞI PANTAGRUEL CARTEA ÎNTÎI 

Preaînfricoşata viaţă a Marelui GARGANTUA, tatăl lui 
PANTAGRUEL, aşa cum a fost alcătuită mai demult de Domnul 
ALCOFRIBAS, Abstrăgător de chintesenţă. Scriere plină de 
pantagruelism. 

Către cititori 

Cuvîntul înainte al scriitorului 

Cap. | Despre obiîrşia şi vechimea neamului lui Gargantua 

Cap. Il „Farafasticurile doftoriceşti" găsite într-un mormînt 
străvechi 

Cap. III Cum a fost purtat Gargantua unsprezece luni în 
pîntecele maică-si 

Cap. IV Cum a mîncat Gargamela o porţie zdravănă de 
tuslama înainte de a naşte 

Cap. V Vorbe de pahar 

Cap. VI în ce fel neobişnuit a venit pe lume Gargantua 

Cap. VII Ce nume i-au dat lui Gargantua şi cum a început el 


să tragă la măsea 

Cap. VIII Ce fel de veşminte purta Gargantua 

Cap. IX Despre culorile veşmintelor lui Gargantua 

Cap. X Despre ceea ce arată culorile alb şi albastru 

Cap. XI Copilăria lui Gargantua 

Cap. XII Caii de lemn ai lui Gargantua 

Cap. XIII Cum şi-a dat seama Grandgousier despre isteţimea 
fiului său, aflînd despre ştergătoarea pe care o născocise 

Cap. XIV Cum a învăţat carte Gargantua de la un teolog care 
ştia latineşte 

Cap. XV Despre alţi dascăli ai lui Gargantua 

Cap. XVI Cum a fost trimis Gargantua la Paris, purtat de o 
iapă uriaşă, şi cum această iapă a stirpit bondarii din pădurea 
Beauce 

Cap. XVII Cum a mulţumit Gargantua parizienilor pentru 
primirea ce i-au făcut şi cum a dus cu el clopotele de la Notre- 
Dame 

Cap. XVIII Cum a fost trimis Janotus de Baligardo să ceară 
înapoi lui Gargantua clopotele cele mari 

Cap. XIX Cuvintarea meşterului Janotus de Baligardo către 
Gargantua pentru înapoierea clopotelor 

Cap. XX Cum a primit meşterul Janotus o bucată de postav şi 
cum s-a judecat cu sorbonarii 

Cap. XXI Rînduiala la care a fost ţinut Gargantua după 
chibzuinţă dascălilor săi sorbonari 

Cap. XXII Jocurile lui Gargantua 

Cap. XXIII Cum l-a îndrumat Ponocrat pe Gargantua, 
învăţindu-l să nu piardă nici un ceas din zi 

Cap. XXIV Cum îşi petrecea ziua Gargantua pe vreme de 
ploaie 

Cap. XXV Cum s-a iscat sfada dintre plăcintarii din Lerne şi 
oamenii din ţara lui Gargantua, şi cum a pornit de aici un război 
cumplit 

Cap. XXVI Cum au năvălit fără veste locuitorii din Lerne 
asupra ciobanilor lui Grandgousier, la porunca regelui Picrocol 

Cap. XXVII Cum un călugăr din Seuille a scăpat via mănăstirii 
de jaful duşmanilor 

Cap. XXVIII Cum a luat Picrocol cu asalt La Roche-Clermaud 
şi cu cîtă părere de rău a pornit Grandgousier la război 

Cap. XXIX Scrisoarea lui Grandgousier către fiul său 


Gargantua 

Cap. XXX Ulric Gallet duce solie lui Picrocol 

Cap. XXXI Cuviîntarea lui Gallet către Picrocol 

Cap. XXXII Cum a dat Grandgousier plăcintele înapoi, ca să 
aibă pace 

Cap. XXXIII Cum unii din sfetnicii lui Picrocol l-au adus în 
mare primejdie prin îndemnuri necugetate 

Cap. XXXIV Cum a părăsit Gargantua Parisul pentru a-şi 
apăra ţara şi cum s-a întîlnit Gimnast cu duşmanul 

Cap. XXXV Cum a ucis Gimnast pe căpitanul Maţegoale şi pe 
ceilalţi oameni ai lui Picrocol 

Cap. XXXVI Cum a dărîmat Gargantua castelul de la Vede şi 
cum au trecut ai lui prin vad 

Cap. XXXVII Cum i-au căzut lui Gargantua ghiulelele din păr 
„pieptănîndu-se 

Cap. XXXVIII Cum a mîncat Gargantua şase pelerini în salată 

Cap. XXXIX Cum l-a primit Gargantua cu cinste pe fratele 
loan şi ce vorbe frumoase a spus acesta ospătîndu-se 

Cap. XL Pentru ce lumea nu vede cu ochi buni pe călugări şi 
pentru ce unii oameni au nasul mai mare decit alţii 

Cap. XLI Cum l-a adormit călugărul pe Gargantua şi ceva 
despre cartea lui de rugăciuni 

Cap. XLII Cum i-a îmbărbătat călugărul pe tovarăşii lui şi cum 
a rămas spînzurat de un copac 

Cap. XLIII Cum s-a întîlnit Gargantua cu virful oastei lui 
Picrocol şi cum călugărul a răpus pe căpitanul Tragevint, fiind 
apoi prins de duşmani 

Cap. XLIV Cum a doborit fratele loan pe cei doi arcaşi şi cum 
a fost înfrintă potera lui Picrocol 

Cap. XLV Cum i-a însoţit călugărul pe pelerini şi ce vorbe 
frumoase le-a spus Grandgousier 

Cap. XLVI Cum s-a purtat de omeneşte Grandgousier cu 
prinsul său Taielemne 

Cap. XLVII Cum şi-a strîns Grandgousier ostile sale, cum a 
răpus Taielemne pe Repezel şi cum a fost ucis la rîndu-i, din 
porunca lui Picrocol 

Cap. XLVIII Cum l-a împresurat Gargantua pe Picrocol şi i-a 
nimicit toată oastea 

Cap. XLIX Cum a fugit Picrocol, ce nenorociri l-au ajuns şi ce- 
a hotărît Gargantua după sfîrşitul luptei 


Cap. L Cuvintarea lui Gargantua către învinşi 

Cap. LI Cum au fost răsplătiți luptătorii după biruinţă 

Cap. Lil Cum a ctitorit Gargantua mănăstirea din Telem 
pentru fratele loan 

Cap. LIII Cum a fost zidită şi înzestrată mănăstirea 
telemiţilor 

Cap. LIV Pisania scrisă pe poarta cea mare a mănăstirii din 
Telem 

Cap. LV Cum era împărţită clădirea mănăstirii din Telem 

Cap. LVI Cum erau îmbrăcaţi călugării şi călugărițele din 
Telem 

Cap. LVII Cum trăiau telemiţii în mănăstirea lor 

Cap. LVIII Profeţia găsită la temelia mănăstirii telemiţilor 


CARTEA A DOUA 

PANTAGRUEL Regele Dipsozilor, înfăţişat aşa cum a fost, cu 
faptele şi isprăvile lui înfricoşate, de fie-iertatul ALCOFRIBAS, 
Abstrăgător de chintesenţă. 

Dizen alcătuit de meşterul Hugues Salel în cinstea scriitorului 
acestei cărţi 

Cuvîntul înainte al scriitorului 

Dizen scris de curînd în cinstea duhului vesel al scriitorului 
cărţii acesteia 

Cap. I Despre obirşia şi vechimea neamului marelui 
Pantagruel 

Cap. II Despre naşterea preatemutului Pantagruel 

Cap. IIl Despre jalea care l-a cuprins pe Gargantua la 
moartea soţiei sale 

Cap. IV Despre copilăria lui Pantagruel 

Cap. V Isprăvile din tinereţe ale neasemuitului Pantagruel 

Cap. VI Cum a întîlnit Pantagruel pe unul din Limoges, care 
stilcea limba franţuzească 

Cap. VII Cum a ajuns Pantagruel la Paris, şi despre 
frumoasele cărţi din librăria Sfintul Victor 

Cap. VIII Scrisoarea pe care a primit-o Pantagruel la Paris de 
la tatăl său Gargantua 

Cap. IX Cum a întîlnit Pantagruel pe Panurge, îndrăgindu-l 
pentru tot restul vieţii sale 

Cap. X Cum a judecat Pantagruel o pricină încurcată, 
dovedindu-se mai înţelept decît Solomon 


Cap. XI Cum s-au apărat singuri cavalerii de Pupăndos şi 
Soarbezeamă, înaintea lui Pantagruel 

Cap. XII Cuvîntarea seniorului Soarbezeamă 

Cap. XIII Hotărîrea ce-a dat Pantagruel în pricina celor doi 
seniori 

Cap. XIV Panurge povesteşte cum a scăpat din mîinile 
turcilor 

Cap. XV Cum a născocit Panurge un nou fel de a întări 
cetatea Parisului 

Cap. XVI Despre firea şi obiceiurile lui Panurge 

Cap. XVII Cum cumpăra Panurge iertările, cum mărita babele 
şi cu cîţi s-a judecat la Paris 

Cap. XVIII Cum a venit din Anglia un mare cărturar, să se 
măsoare cu Pantagruel, şi cum a fost biruit de Panurge 

Cap. XIX Cum a răspuns Panurge englezului care îi vorbea 
prin semne 

Cap. XX Thaumast laudă ştiinţa şi iscusinţa lui Panurge 

Cap. XXI Cum s-a îndrăgostit Panurge de o nobilă doamnă 
din Paris 

Cap. XXII Cum s-a răzbunat Panurge împotriva doamnei care 
l-a izgonit 

Cap. XXIII Cum a plecat Pantagruel din Paris, aflînd că 
dipsozii au năvălit în ţara amoroţilor, şi pentru ce în Franţa leghe 
le sînt mai mici 

Cap. XXIV Răvaşul trimis lui Pantagruel de o doamnă din 
Paris şi tîlcul unui cuvînt înscris într-un inel de aur 

Cap. XXV Cum Panurge, Carpalim, Eusten şi Epistemon, 
oamenii lui Pantagruel, au răpus prin dibăcie şase mii şaizeci de 
călăreţi 

Cap. XXVI Cum s-au plictisit oamenii lui Pantagruel să 
mănînce carne sărată şi cum a plecat Carpalim după vînat 

Cap. XXVII Cum a ridicat Pantagruel un semn de cinstire a 
biruinţei, iar Panurge un altul în amintirea iepurilor 

Cap. XXVIII Cum a biruit Pantagruel pe uriaşii dipsozi 

Cap. XXIX Cum a răpus Pantagruel pe cei trei sute de uriaşi 
înarmaţi cu pietre şi pe căpitanul lor, Căpcăunul 

Cap. XXX Cum l-a vindecat Panurge pe Epistemon, care avea 
gitul tăiat, şi ce veşti a adus Epistemon din iad 

Cap. XXXI Cum a pătruns Pantagruel în cetatea amoroţilor şi 
cum l-a însurat Panurge pe regele Anarhie 


Cap. XXXII Cum a adăpostit Pantagruel sub limbă o oaste 
întreagă şi ce-am văzut în gura lui 

Cap. XXXIII Cum s-a îmbolnăvit Pantagruel şi ce fel de leacuri 
a folosit 

Cap. XXXIV încheierea cărţii acesteia şi cuvintul de iertare al 
scriitorului 


CARTEA A TREIA 

Despre faptele şi pildele mari ale bunului PANTAGRUEL, 
alcătuită de Domnul Francois Rabelais, Doctor în medicină şi 
monah al ostroavelor Hiere 

Francois Rabelais către duhul reginei din Navara 

Cuviînt înainte la Cartea a Treia 

Cap. | Cum a strămutat Pantagruel pe utopieni în ţara 
dipsozilor 

Cap. II Cum a ajuns Panurge castelan la Salmigondin în ţara 
dipsozilor şi cum nu s-a priceput să-şi chivernisească averea 

Cap. III Cum laudă Panurge pe datornici şi pe împrumutători 

Cap. IV Urmarea cuviîntării lui Panurge întru lauda 
datornicilor şi a împrumutătorilor 

Cap. V Cum îi judecă Pantagruel pe datornici şi pe 
împrumutători 

Cap. VI De ce sînt iertaţi de a merge la război tinerii însurăţei 

Cap. VII Ce fel de gărgăuni avea Panurge şi cum şi-a lepădat 
nădragii 

Cap. VIII Cum se cuvine ca la război să fie apăraţi mai întîi 
nădragii 

Cap. IX Panurge întreabă pe Pantagruel dacă ar face bine să 
se însoare 

Cap. X Cum îi arată Pantagruel lui Panurge că nu-i uşor să 
dai sfaturi despre însurătoare, şi ce prevestiri 

pot face Homer şi Virgiliu 

Cap. XI Cum a dovedit Pantagruel că a da cu zarurile nu-i 
lucru cinstit 

Cap. XII Cum a căutat Pantagruel să citească în Eneida 
soarta lui Panurge 

Cap. XIII Cum l-a sfătuit Pantagruel pe Panurge să-şi 
ghicească norocul şi nenorocul în cartea visurilor 

Cap. XIV Visul lui Panurge şi tîlcul acestui vis 

Cap. XV Apărarea lui Panurge şi cabala mănăstirească 


despre afumături 

Cap. XVI Cum l-a sfătuit Pantagruel pe Panurge să întrebe pe 
ghicitoarea din Panzust 

Cap. XVII Cum i-a vorbit Panurge ghicitoarei din Panzust 

Cap. XVIII Cum au tălmăcit Pantagruel şi Panurge în chip 
felurit stihurile ghicitoarei 

Cap. XIX Cum l-a îndemnat Pantagruel pe Panurge să ceară 
sfatul unui mut 

Cap. XX Cum i-a răspuns Nasdecapră lui Panurge, prin 
semne 

Cap. XXI Cum a cerut Panurge sfatul unui bătrîn cîntăreţ 
francez, numit Rimanogrobis 

Cap. XXII Cum a luat Panurge apărarea călugărilor-cerşetori 

Cap. XXIII Panurge vrea să se întoarcă înapoi la 
Rimanogrobis 

Cap. XXIV Cum a cerut Panurge sfatul lui Epistemon 

Cap. XXV Cum a cerut Panurge sfatul lui Herr Trippa 

Cap. XXVI Cum a cerut Panurge sfatul fratelui loan 

Cap. XXVII Ce sfaturi vesele i-a dat fratele loan lui Panurge 

Cap. XXVIII Cum l-a liniştit fratele loan pe Panurge în privinţa 
coarnelor 

Cap. XXIX Cum a chemat Pantagruel un popă, un felcer, un 
judecător şi un filozof, pentru a-i întreba asupra 

îndoielilor lui Panurge 

Cap. XXX Ce sfaturi i-a dat părintele Hipotadeu lui Panurge 
în privinţa însurătorii 

Cap. XXXI Ce sfaturi i-a dat lui Panurge doctorul 
Rondibilis 

Cap. XXXII Cum a dovedit Rondibilis că toţi bărbaţii au 
dreptul să fie înşelaţi 

Cap. XXXIII Rondibilis cunoaşte un leac împotriva 
coarnelor 

Cap. XXXIV Cum rimnesc de obicei femeile la lucrul oprit 

Cap. XXXV Cum priveşte filozoful Gaurigan însurătoarea 

Cap. XXXVI Răspunsurile lui Gaurigan, filozoful sceptic şi 
ucenicul lui Pyron 

Cap. XXXVII Cum l-a îndemnat Pantagruel pe Panurge să 
ceară sfatul unui nebun 

Cap. XXXVIII Ce porecle i-au dat Pantagruel şi Panurge lui 
Tribulet 


Cap. XXXIX Cum a fost judecat în faţa lui Pantagruel judele 
Bridoye, care dădea hotărîrile după cum picau zarurile 

Cap. XL Cum arată Bridoye pentru ce judeca pricinile dînd cu 
zarurile 

Cap. XLI Bridoye povesteşte păţania unui împăciuitor de 
pricini 

Cap. XLII Cum se nasc pricinile şi cum ajung să se coacă 

Cap. XLIII Cum îndreptăţeşte Pantagruel hotărîrile pe care 
Bridoye le da cu ajutorul zarurilor 

Cap. XLIV Cum povesteşte Pantagruel o întîmplare ciudată 
privitoare la strimbătatea judecății omeneşti 

Cap. XLV Cum a cerut Panurge sfatul nebunului Tribulet 

Cap. XLVI Cum au tălmăcit Pantagruel şi Panurge în chip 
deosebit cuvintele lui Tribulet 

Cap. XLVII Cum s-au înţeles Pantagruel şi Panurge să întrebe 
oracolul sfintei Butelci 

Cap. XLVIII Cum arată Gargantua că nu li-e îngăduit copiilor 
să se însoare fără învoirea părinţilor 

Cap. XLIX Cum s-a pregătit de drum Pantagruel şi despre 
iarba care îi poartă numele 

Cap. L Cum se pregăteşte şi se lucrează iarba lui Pantagruel 

Cap. LI Pentru ce iarba lui Pantagruel se numeşte astfel şi 
despre minunatele ei însuşiri 

Cap. Lil Cum un anumit soi de iarbă a lui Pantagruel nu 
poate fi mistuit de flăcări 


CARTEA A PATRA 

Despre faptele ţi pildele mari ale vrednicului PANTAGRUEL, 
alcătuită de Domnul Francois Rabelais, Doctor în medicină 

Precuvintare 

Cap. | Cum a pornit Pantagruel pe mare pentru a întreba 
oracolul sfintei Butelci 

Cap. II Cum a ajuns Pantagruel în ostrovul Medamoti şi ce 
lucruri minunate a cumpărat acolo 

Cap. IIl Cum a primit Pantagruel veşti de la tatăl său şi 
despre felul minunat cum se pot trimite scrisori în ţări depărtate 

Cap. IV Cum a răspuns Pantagruel tatălui său, trimiţindu-i o 
seamă de lucruri frumoase şi rare 

Cap. V Cum a întîlnit Pantagruel o corabie care venea din 
ţara Luminilor 


Cap. VI Cum, după ce s-a potolit cearta, Panurge a cerut 
negustorului să-i vîndă un berbec 

Cap. VII Cum s-a tîrguit Panurge cu negustorul de oi 

Cap. VIII Cum a înecat Panurge în mare pe negustor şi toate 
oile lui 

Cap. IX Cum a ajuns Pantagruel în ostrovul Enasinilor şi 
despre ciudatele înrudiri ale oamenilor de-acolo 

Cap. X Cum a ajuns Pantagruel în ostrovul Plăcintelor, unde 
stăpînea regele Panigon cel Sfînt 

Cap. XI De ce se grăbesc călugării la bucătărie 

Cap. XII Cum a trecut Pantagruel prin ţara Gilcevilor şi 
despre ciudatele obiceiuri ale numiţilor cîrcotaşi 

Cap. XIII Cum, după pilda lui Francois Villon, seniorul 
Basche i-a lăudat pe oamenii lui 

Cap. XIV Urmare la chelfăneala cîrcotaşilor în casa lui Basche 

Cap. XV Cum au reînviat cîrcotaşii vechile obiceiuri ale 
logodnelor de altădată 

Cap. XVI Cum a dat pe faţă fratele loan firea adevărată a 
cîrcotaşilor 

Cap. XVII Cum a ajuns Pantagruel la ostroavele Tohu-Bohu şi 
despre ciudata moarte a lui Bringhinarilă, căpcăunul morilor de 
vînt 

Cap. XVIII Cum a înfruntat Pantagruel o furtună cumplită 

Cap. XIX Cum s-au luptat Panurge şi fratele loan cu furtuna 

Cap. XX Cum părăsesc năierii corabia în toiul furtunii 

Cap. XXI Cum s-a întețit furtuna şi despre diatele făcute pe 
mare 

Cap. XXII Sfirşitul furtunii 

Cap. XXIII Cum s-a făcut Panurge băiat de treabă, după ce-a 
trecut furtuna 

Cap. XXIV Cum fratele loan îl sileşte pe Panurge să-şi 
mărturisească frica fără rost din timpul furtunii 

Cap. XXV Cum a ajuns Pantagruel după furtună în ostrovul 
Macreonilor 

Cap. XXVI Cum povesteşte bunul macrob lui Pantagruel 
despre viaţa vitejilor şi moartea lor 

Cap. XXVII Cum vorbeşte Pantagruel despre sfîrşitul 
sufletelor vitejeşti şi cumplitele minuni ce s-au întîmplat înaintea 
morţii răposatului senior din Langey 

Cap. XXVIII Cum povesteşte Pantagruel trista moarte 


întîmplată unui viteaz 

Cap. XXIX Cum a ajuns Pantagruel la ostrovul Sobolilor, unde 
domnea Postul cel Mare 

Cap. XXX Despre Postul cel Mare şi părţile trupului său 

Cap. XXXI Tot despre mădularele Postului cel Mare 

Cap. XXXII Unele obiceiuri de-ale Postului cel Mare 

Cap. XXXIII Cum a întîlnit Pantagruel lîngă ostrovul Sălbatic 
un chit uriaş 

Cap. XXXIV Cum a răpus Pantagruel chitul cel uriaş 

Cap. XXXV Cum a coborit Pantagruel pe ostrovul Sălbatic, în 
ţara Scrumbiilor 

Cap. XXXVI Cum a fost pîndit Pantagruel de scrumbiile 
sălbatice 

Cap. XXXVII Cum a chemat Pantagruel în ajutor pe căpitanii 
Taiecîrnat şi Prindepeşte; şi o cuvîntare potrivită despre numele 
locurilor şi ale oamenilor 

Cap. XXXVIII Cum se dovedeşte că scrumbiile nu sînt de 
disprețuit 

Cap. XXXIX Cum s-a însoţit fratele loan cu bucătarii, pentru a 
lupta împotriva scrumbiilor 

Cap. XL Cum a pregătit fratele loan scroafa, şi despre vitejii 
bucătari care au intrat în burta ei 

Cap. XLI Cum a rupt Pantagruel picioarele scrumbiilor 

Cap. XLII Cum a căzut Pantagruel la înţelegere cu Nifleset, 
regina scrumbiilor 

Cap. XLIII Cum a ajuns Pantagruel în ostrovul Ruah 

Cap. XLIV Cum ploaia mica goneşte vintul mare 

Cap. XLV Cum a ajuns Pantagruel la ostrovul Smochiniţilor 

Cap. XLVI Cum a fost păcălit diavolul cel mic de plugarul 
smochinit 

Cap. XLVII Cum a fost păcălit diavolul de o bătrină 
smochinită 

Cap. XLVIII Cum a ajuns Pantagruel pe ostrovul Papimanilor 

Cap. XLIX Cum Homenas, episcopul papimanilor, ne-a 
lămurit sfintele canoane 

Cap. L Cum ne-a arătat Homenas arhetipul unvii papă 

Cap. LI Cuvinte la ospăț întru lauda canoanelor 

Cap. LII Alte minuni datorite canoanelor 

Cap. LIII Cum, cu ajutorul canoanelor, Roma fură aurul 
Franţei 


Cap. LIV Cum a dat Homenas lui Pantagruel perele bunului 
creştin 

Cap. LV Cum a auzit Pantagruel în largul mării nişte cuvinte 
dezgheţate 

Cap. LVI Cum printre cuvinte îngheţate, a găsit Panurge 
cuvinte învăţate 

Cap. LVII Cum a ajuns Pantagruel în ţara domnului Gaster, 
meşterul cel mai iscusit din lumea întreagă 

Cap. LVIII Cum îi judeca Pantagruel pe engastrimiţii şi pe 
gastrolatrii de la curtea marelui meşter 

Cap. LIX Despre chipul cioplit al Gămanului şi jertfele pe care 
i le aduc gastrolatirii 

Cap. LX Ce fel de jertfe aduceau gastrolatrii zeului lor în 
zilele de post 

Cap. LXI Cum a născocit Gaster pîinea şi meşteşugul de ao 
păstra 

Cap. LXII Cum a născocit Gaster mijlocul de a nu fi atins de 
ghiulele 

Cap. LXIII Cum a adormit Pantagruel în apropiere de ostrovul 
Şanefului şi ce întrebări şi-a pus trezindu-se din vis 

Cap. LXIV Pentru ce n-adat răspuns Pantagruel la întrebările 
ce i s-au pus 

Cap. LXV Cum îşi petreceau vremea Pantagruel şi însoțitorii 
săi 

Cap. LXVI Cum am dat bineţe muzelor, trecînd pe lîngă 
ostrovul Ganabin 

Cap. LXVII Cum s-a scăpat pe el Panurge de frică şi cum a 
crezut că motanul e dracul 


A CI__cu__NCEA ŞI CEA DIN URMĂ CARTE 

Despre faptele şi pildele mari ale bunului PANTAGRUEL, 
alcătuită de Domnul FrangoisRabelais, Doctor în medicină, 
cuprinzînd oracolul sfintei Bacbuc, împreună cu răspunsul 
Butelcii, pentru aflarea căruia s-a întreprins lunga călătorie 
înfăţişată aici aşa cum a fost 

Epigramă 

Precuvintarea scriitorului către cititorii de bunăvoie 

Cap. | Cum a ajuns Pantagruel la ostrovul Clopotelor 

Cap. II Cum era locuit ostrovul Clopotelor de bocitoare şi 
cum s-au prefăcut în păsări 


Cap. III Cum în ostrovul Clopotelor nu se află decit un singur 
papagău 

Cap. IV Cum toate păsările de pe ostrovul Clopotelor sînt 
călătoare 

Cap. V Despre căpeteniile ostrovului Clopotelor, lipsite de 
grai 

Cap. VI Cum se hrănesc păsările din ostrovul Clopotelor 

Cap. VII Panurge povesteşte paracliserului întîmplarea cu 
măgarul şi armăsarul 

Cap. VIII Cum am izbutit cu mare greutate să-l vedem pe 
papagău 

Cap. IX Cum am ajuns la ostrovul Ferecat 

Cap. X Cum a ajuns Pantagruel la ostrovul Norocului 

Cap. XI Cum am coborit în vizuina Pisihoţului, mai-marele 
cotoilor îmblăniţi 

Cap. XII Cum ne-a cerut Pisihoţul să-i dezlegăm o ghicitoare 

Cap. XIII Cum a dezlegat Panurge ghicitoarea Pisihoţului 

Cap. XIV Cum trăiesc din vînat cotoii îmblăniţi 

Cap. XV Cum voia fratele loan să-i scarmene pe cotoii 
îmblăniţi 

Cap. XVI Cum a ajuns Pantagruel la ostrovul Apedefţilor cu 
degete încîrligate şi despre grozăviile ce-a văzut 

aici 

Cap. XVII Cum am trecut prin ţara îmbuibaţilor şi cum 
Panurge era să fie omorit 

Cap. XVIII Cum s-a împotmolit corabia noastră şi cum am 
fost ajutaţi de nişte călători din ţara Chintesenţei 

Cap. XIX Cum am ajuns cu bine în ţara Chintesenţei, căreia îi 
mai zice şi Entelehia 

Cap. XX Cum vindeca Chintesenţa bolile cu ajutorul 
cîntecelor 

Cap. XXI Cum îşi petrecea regina ceasurile de după-masă 

Cap. XXII Cu ce se îndeletniceau slujitorii Chintesenţei şi cum 
am fost primiţi în tagma abstractorilor 

Cap. XXIII Cum a fost slujit ospăţul reginei şi ce bucate am 
mîncat 

Cap. XXIV Cum s-a ţinut în faţa reginei un bal, în chip de 
întrecere la luptă 

Cap. XXV Cum s-au luptat între ei cei treizeci şi doi de 
jucători 


Cap. XXVI Cum am ajuns la ostrovul Odelor, unde drumurile 
umblă 

Cap. XXVII Cum am coborit pe ostrovul Galenţilor şi despre 
călugării fredoni 

Cap. XXVIII Cum Panurge, punînd întrebări unui frate fredon, 
a primit răspunsuri scurte 

Cap. XXIX De ce lui Epistemon nu-i plac posturile 

Cap. XXX Cum am ajuns în ţara Mătăsurilor 

Cap. XXXI Cum am văzut în ţara Mătăsurilor pe Se-Zice şi 
despre şcoala martorilor 

Cap. XXXII Cum am nimerit în ţara Luminilor 

Cap. XXXIII Cum am coborit pe ţărmul Lihnobienilor şi am 
intrat în ţara Luminilor 

Cap. XXXIII Ce fel de bucate s-au adus la cina doamnelor 
Felinare 

Cap. XXXIV Cum am ajuns la oracolul Butelcii 

Cap. XXXV Cum am coborit sub pămînt pentru a pătrunde în 
altarul Butelcii şi pentru ce Chinon e cel dintii 

oraş din lume 

Cap. XXXVI Cum am coborit treptele numerelor şi despre 
spaima care l-a cuprins pe Panurge 

Cap. XXXVII Cum s-au deschis singure, porţile 
templului 

Cap. XXXVIII Cum era alcătuită pardoseala templului şi 
înstemată cu pietre rare 

Cap. XXXIX Cum era înfăţişat războiul biruitor pe care 
Bachus l-a purtat împotriva indienilor 

Cap. XL Cum s-a luptat Bachus cu indienii 

Cap. XLI Cum era templul luminat de o lampă minunată 

Cap. XLII Cum ne-a arătat marea preoteasă Bacbuc, fîntîna 
luminoasă din mijlocul templului 

Cap. XLIII Cum apa din fîntînă lua gustul vinului dorit de 
băutor 

Cap. XLIV Cum l-a înveşmiîntat Bacbuc pe Panurge pentru 
a primi cuvîntul Butelcii 

Cap. XLV Cum s-a înfăţişat Panurge înaintea sfintei Butelci 

Cap. XLVI Cum a tălmăcit Bacbuc cuvintul Butelcii 

Cap. XLVII Beţia poetică a lui Panurge şi a celorlalţi 

Cap. XLVIII Cum ne-am despărţit de Bacbuc şi de sfinta 
Butelcă 


